
PRÓLOGO 


El Nuevo Testamento forma parte de las Sagradas Escrituras, mejor 
conocidas como la Biblia. Consta de veintisiete libros distintos, cada uno 
de los cuales es proveedor de ricas bendiciones al que lo lee. Fue escrito 
originalmente en el idioma griego, pero a través de casi dos mil afios se ha 
traducido en más de mil cuatrocientos idiomas. En la actualidad, millones 
de personas de miles de pueblos pueden leerlo en su propio idioma. 


El vocabulario y la gramática del idioma tének son muy distintos 
a los del griego, y también a los del español; sin embargo, el tének posee 
abundantes formas gramaticales y retóricas que pueden expresar a fondo el 
significado del griego original. 

Aclaraciones sobre la escritura tének 


Para la escritura en la lengua tének, se usan las mismas letras que 
se usan en el español, con las que, además, se forman varios dígrafos que 
no existen en el espafiol. También se usan consonantes glotalizadas y el 
corte de voz o pausa (cierre glotal) indicado por el saltillo: '. 


En tének tenemos dos clases de vocales: una normal y una 
prolongada. La vocal prolongada se pronuncia con un poquito más de 
tiempo que la normal y la escribimos con acento. Es muy importante 
pronunciar la prolongación de una vocal, porque de lo contrario, cambia 
completamente el sentido de la palabra. A continuación damos algunos 
ejemplos para los nuevos lectores. 


Contraste entre una vocal normal y una prolongada. 
chabal  nixtamal pulek ` abuelo pil luciérnaga 
chabál tierra pülek ` grande píl en otra parte 


Contraste entre palabras con consonantes normales y glotalizadas. 
taka! palpar cha'aw golpear 
taka! lavar ch'a'aw masticar 


El saltillo puede presentarse en cualquier parte de la palabra, menos al 
principio. 


kwita' gallina ka pa'ba' bájalo 
mu'kan se despedazó  chi'chim mosquito 
pik'o' perro mixtu' ` gato 


Muy a menudo el saltillo se presenta entre dos vocales. 
to'ol pez Байт tuza xa'al vomitar 
xi'íl cabello tu'udh tamal che'el moler 


Algunas veces el saltillo se presenta delante de una consonante. 


chiw! chayote way! mazorca 
anchan! así pay'lóm suegro 
al'íb nuera yaw'lách enfermedad 

En tének también tenemos consonantes glotalizadas tales 
como: ch’, К, kw, t, y ts; 


k'ale se fue k^wita' ` despeinar 
kale salió kwita' gallina 
tek'at arriba tsitsab peine 
tek'at cocido tsikadh quemado 

An alwa! t'ilab xin dhutsám na 


Mateo 





Nin weje' pakéliltsik na Jesukristo 
(Lk. 3:23-38) 
Jeché! ja'ich nin bij nin меје! 
pakéliltsik na Jesukristo, xu 
kidhtaláb k'al na Dabid ani na 
Abraham. 

?Na Abraham in kó'oy in 
chakámil xin bij ta Isák. Na Isák in 
kó'oy in chakámil xin bij ta Jakob. 
Na Jakob in kó'oy in chakámiltsik 
ani jún ti éb in bij ta Judá. 3Nin 
táta! na Fares ani na Sara ja'ich na 
Judá ani nin nána! ja'ich na Tamar. 
Na Fares in kó'oy in chakámil xin 
bij ta Esrom ani na Esrom in kó'oy 
in chakámil xin bij ta Aram. Na 
Aram in kó'oy in chakámil xin bij 
ta Aminadab, na Aminadab in kó'oy 
in chakámil xin bij ta Násón ani na 
Násón in kó'oy in chakámil xin bij 
ta Salmón. 5Nin táta! na Bós ja'ich 
na Salmón ani nin папа! ja'ich na 
Ráb. Nin táta! na Obed ja'ich na 
Bós ani nin папа! ja'ich na Rut. Na 
Obed in kó'oy in chakámil xin bij ta 
Isaí. ŠNa Isaí in kó'oy in chakámil 
xin bijta Dabid ani jeché! na Dabid 
ja'ich na k'wajay ti pulek tak'ix. 

An pulek tak'ix Dabid k'al nin 

tomtalwi'ik na Urías in kó'oytsik in 
chakámil xin bij ta Salomón. 

7Na Salomón in kó'oy in chakámil 
xin bij ta Roboam, na Roboam in 
kó'oy in chakámil xin bij ta Abías 
ani na Abías in kó'oy in chakámil 
xin bij ta Asa. $Na Asa in kó'oy 
in chakámil xin bij ta Josafat, na 
Josafat in kó'oy in chakámil xin 
bij ta Joram ani na Joram in kó'oy 
in chakámil xin bij ta Usías. *Na 
Usías in kó'oy in chakámil xin bij 
ta Jotam, na Jotam in kó'oy in 
chakámil xin bij ta Akas ani na 
Akas in kó'oy in chakámil xin bij 
ta Esekías. 10Na Esekías in kó'oy 
in chakámil xin bij ta Manasés, na 
Manasés in kó'oy in chakámil xin 
bij ta Amón ani na Amón in kó'oy 
in chakámil xin bij ta Josías. 11Na 
Josías in kó'oy in chakámiltsik ani 
jún ti éb ja'ich na Jekonías. Jeché! 
támun tam ti an israelitatsik jüná ti 
wik'nél ban chabál xi Babilonia. 

12 Más tayíl, tam ti támnékich 
jeché!, na Jekonías in kó'oy in 
chakámil xin bij ta Salatiel ani na 
Salatiel in kó'oy in chakámil xin 
bij ta Sorobabel. 13Na Sorobabel in 
kó'oy in chakámil xin bij ta Abiud, 

na Abiud in kó'oy in chakámil xin 
bij ta Eliakim ani na Eliakim in 
kó'oy in chakámil xin bij ta Asor. 
14Na Asor in kó'oy in chakámil 
xin bij ta Sadok, na Sadok in kó'oy 
in chakámil xin bij ta Akim ani 
na Akim in kó'oy in chakámil xin 
bij ta Eliud. 15Na Eliud in kó'oy 

in chakámil xin bij ta Eleasar, na 
Eleasar in kó'oy in chakámil xin 
bij ta Matán ani na Matán in kó'oy 
in chakámil xin bij ta Jakob. 16Na 
Jakob in kó'oy in chakámil xin bij 
ta José. Jeché! na José, ja'ich nin 
tomkíl na María ani ba jeché! na 
María, taja! ti wa'chin na Jesús xu 
bijyáb ti Kristo. 

17 Wa'chin lajuché! i kidhtalábtsik, 
tujey ba na Abraham asta ba na 
Dabid. Lajuché! jeye i kidhtalábtsik 
wa'chin xi tujey ba na Dabid 
asta tam ti an israelitatsik júná 
Babilonia ti wik'nél. Ani lajuché! 
jeye i kidhtalábtsik wa'chin xi 
tujey tam ti an israelitatsik júná 
Babilonia ti wik'nél asta ti wa'chin 
ti chakam na Kristo. 


Xan ti wa'chin ti chakam na 
Jesukristo 
(Lk. 2:1-7) 
18 Enché'! ti wa'chin ti chakam 
na Jesukristo: Na María, nin nána!, 
k'wajat konodh abal ka tomkin kal 
na José ani tam ti yabél k'wajattsik 
junax, jilk'on kó'odh na María 
k'al tin cháp an T'okat Ejattaláb. 
19Na José, nin tomkíl na María, 
ja'ich jun i lujat inik, por yab in 
le'na! kin xalk'a! max anchan! ti 
k'wajat na María, tokot in le'na' kin 
jila! chinatk'i. 2?Lejat k'wajat in 
chalpayal jeché!, in chu'u ba watsib 

jun in t'okat abatwálejil an Ok'óxláb 
ani utsan k'ál enché': 

—José, xi kidhtaláb k'al na Dabid, 
ka bach'u na María ta tomtal ani 
yab ki k'wajay ta chalpax, pos an 
chakam xi ne'ech kin wa'chiy, k'al 
an T'okat Ejattaláb tu dhabaláb. 

21 Na María ne'ech kin wa'chiy jun i 
chakam ani ne'ech ka bijiy ta Jesüs. 
Anchan! ti ne'ech ka bijyat abal 
ne'ech kin lo'o an atiklábtsik k'al an 
walastaláb xin ko'oltsik. 

22 Fjtal jeché! támun abal ka t'ájan 
xan tin ulámal an Ok'óxláb enché' 
Kal nin t'iltsíxil: 

?3 An tsidhan ne'ech ka jilk'on 
kó'odh ani ne'ech kin 
wa'chiy jun i chakam. 

Jeché! an chakam ne'ech ka 
bijyat Emanuel. 
An bijláb Emanuel in lé! kin ulu: Na 
Dios k'wajat k'al wawá'. 

?^Tam ti na José ejech, anchan! 
tin баја! xan ti utsan k'al nin tokat 
abatwálejil an Ok'óxláb ani yab in 
jila! na María. 25Por yab junkun k'al 
na María asta tam ti na María in 
kó'oy an chakam ani in k'wajbantsi 
tin bij Jesús. 


Alná an chakam k'al an 
chalpadh iniktsik 


Na Jesüs wa'chin ban bitsow 

xin bij Belén xu tak'nal ban 
chabál xi Judea, tam ti na Erodes 
k'wajat ti pulek tak'ix ba jachan' an 
chabál. Tam ti jachan' і K'ij, ulich 
ban bitsow Jerusalén cháb óx i 
chalpadh iniktsik xi tál in lujtal xon 
tu kalel na k'ítsá 2апі konoxintsik 
enché!: 

—¿Jón' ti k'wajat nin pulek 

tak'íxal an judíotsik xi wa'chin ti 

chakam? Pos i chu'úmal nin ótil in 
lujtal хоп tu kalel na k'ítsá ani и 
tsi'nek teché! abal ki k'ak'na'. 

*Tam tin cho'óbna! jeché! an 
pulek tak'ix Erodes, jilk'on t'ajat ti 
chalpax ani ejtal jeye an atiklábtsik 
xi Jerusalén. ^Kanyattsik tám 
k'al an pulek tak'ix ejtal an ok'lek 
pále'tsik ani an ok'tsixtsik xin 
wilál nin tak'ixtal na Dios xin 
jilám dhutsadh na Moisés ani in 
konoytsik jón' ti ne'ech ka wa'chin 
ti chakam an Kristo. 5Jajá'tsik 
tók'on enché': 

— Ban bitsow xin bij Belén xu 
tak'nal ban chabál xi Judea; pos an 
t'iltsix enché! tin jilámal dhutsadh: 

6 Maske Belén ja'ich jun i chakam 

bitsow xi k'wajat ban chabál 
xi Judea, 

pülek ti k'wajat, 

kom taja! ti ne'ech ka wa'chin 
jun i ok'lek, 

xi ne'ech kin beletna! an 
atiklábtsik xi Israel. 

7Na Erodes in kaniy tám chinatk'i 
an chalpadh iniktsik ani in konoy 
xowk'i jun bél ti xalk'anék na 
бї. $In aba'tsik tám Belén ani in 
utsa'tsik enché': 

—Ki kaletsik (аја! ani ka al'imay i 
tsubaxtaláb kal tin kwenta jachan' 
an chakam. Tam ka ela'tsik an 
chakam, ti kin óltsi abal kin k'ale 
neye ku k'ak'na'. 

Tam ti ok'on ti usnaltsik jeché! 
Kal an pulek tak'ix, k'aléchtsik 
tám. Na ót xin chu'úmaltsik in 
lujtal xon tu kalel na k'ítsá, ta! ti 
ne'ech ok'ox ani tam tin bajaw xon 
ti k'wajat an chakam, kubey. !? Tam 
ti an chalpadh iniktsik in chu'u 
kubey na ót, kulbétsik t'ajat. Tam 

ti ochichtsik ban atá, in chu'u 

an chakam junax k'al na María. 
Jeché! na María ja'ich nin папа! 
an chakam. An chalpadh iniktsik 
tudhlan tám ani іп k'ak'na' an 
chakam. In japiy tám an balixtaláb 
xin tsi'dháltsik ani in ch'ejwaliy 

ti oro, ti ikob ani ti mirra. !?Por 
óltsintsik k'al jun i watsib ke yab 
yejat ka witsiytsik xon ti kwajat 
na Erodes, jaxtám ti witsiytsik bin 
chabálil, píl bél. 


Ajláchtsik abal Ejipto 
13 Tayíl, tam ti k'alnekich an 
chalpadh iniktsik, na José in 
chu'u ba jun i watsib jun in t'okat 
abatwálejil an Ok'óxláb ani utsan 
k'ál enché': 

—kKi ch'akay ani ki ájlách abal 
Ejipto. Ka јапа! an chakam junax 
Kal nin папа! ani ki k'wajay taja' 
asta tam папа! tu utsa! ki witsiy. 
Pos na Erodes ne'ech kin aliy an 
chakam abal kin chemdha!. 

14Tam ti na José ejech, jachan' an 
akal ájlách abal Ejipto. In јӣпа! an 
chakam junax K'al nin nána'. !5Taja! 
ti kwajaytsik asta ti chemech na 
Erodes. Jeché! támun abal ka t'ájan 
xan tin ulúmal enché! an Ok'óxláb 
Kal nin t'iltsíxil: “U ша! ka Kale 
Ejipto nu Chakámil." 


Na Erodes in abna! ka 
chemdhá i chakamtsik 


16'Tam ti na Erodes in chu'u abal 
k'ambiyat k'al an chalpadh iniktsik, 
chakuy t'ajat ani in abna! ka chemdhá 
ejtal an ts'itsik kwitól xi ít ti wa'chinék 
asta xin ko'olich chabtsik i tamub. In 
abna' ka chemdhá an ts'itsik kwitól 
xu k'wajíl Belén ani xu k'wajíltsik 

саја! kunat. Jeché! in баја! anchan' 
kom in ko'olich k'unat cháb i tamub 
ti wat'enek an chalpadh iniktsik. 
17 Anchan! ti támun jelt xan tin jilámal 
dhutsadh enché! an t'iltsix Jeremías: 
18 Ach'atmé ban bitsow Ramá 
i mímlábtsik ti uk'nal ani ti 
te'pinal; 
ja'ich nin at kidhtaltsik na Rakel 
xi k'wajat in uk'intsal nin 
chakámiltsik 
ani yab in le'na'tsik ka 
k'ijidhmédhá, kom 
chemdhantsidh tin 
chakámiltsik. 

19Por tam ti chemnekich na Erodes, 
taja' Ejipto, na José in chu'u ba jun 
i watsib jun in t'okat abatwálejil an 
Ok'óxláb ani шап k'ál enché': 

20 —Ki ch'akay ani ki k'ale 
ban chabál xi Israel. Ka júna' an 
chakam јипах kal nin папа! abal 
chemnekichtsik xin lé'wi'ik kin 
chemdha' an chakam. 

21 Ch'akay tám na José ani in jüna' 
an chakam kál піп папа! ban chabál 
xi Israel. 22Por tam ti na José іп аса! 
abal na Arkelao ja'ich na k'wajat ti 
tak'ix Judea in kuxyal nin táta! Erodes, 
jik'ey ani yab іп le'na! ka Kale taja!. 
Ani kom óltsinékich k'al jun i watsib 
xon ti yejat ka k'ale, k'ale ban chabál 
xi Galilea. 23Тат ti ulich taja!, k'ale 
ti k'wajíl ban bitsow xin bij Nasaret. 
Jeché! támun anchan' abal ka t'ájan 
xan tin ulúmal an tiltsixtsik, ke na 
Jesús ne'ech ka bijyat ti nasareno. 


Na Juan xu pujax u t'iltsix ban 
chabál xon ti yab k^wajtsidh 
(Mr. 1:1-8; Lk. 3:1-9, 15-17; Jn. 1:19-28) 
Tam ti jachan' i k'ij na Juan 

xu pujax ulich Judea ban 


chabál xon ti yab k'wajtsidh. Tujey 
ti t'iltsix 2ani in ша] enché': 

—Ka jila'ichtsik ta walablom, pos 
exomich ti k'unel xowk'i ne'chich ti 
tak'ix na Dios. 

3Jeché! na Juan ja'ich an inik xin 
t'ilámal an t'iltsix Isaías tam tin ulu 
enché': 

Ach'at in káwintal jun xita' ban 
chabál xon ti yab k'wajtsidh 
ani xu káw, in ulal kawidh 
enché': 

“iKa t'ojojontsíchtsik tin bélil an 
Ajátikláb; 

ka jüna'ichtsik jun i xe'chintaláb 
ама"; abal anchan!, ki 
k'wajáchtsik t'ojojodh tam 
ka tsích an Ajátikláb!" 

^Na Juan u xeketlinal kal i 
xeketláb xi t'ajadh k'al nin xi'íl 
an ko'nél xu bijyáb kameyo ani 
in wik'ál nin tsukul k'al i ót'. Nin 
k'apwál, ja'ich an pich'ich' ani an 
alte! chi'ik. SYán i atiklábtsik xi 
Jerusalén, ejtaltsik xu k'wajíltsik 
ban chabál xi Judea ani ejtal xu 
k'wajíltsik k'unat ban walja! Jordán, 
u uleltsik abal kin ach'a! xowa! in 
ulal na Juan. f Tam kin Ólna'ichtsik 
nin walab, u pujyábtsik k'al na Juan 
ban walja! Jordán. 

7Рог tam ti na Juan in chu'u ke 
уап i fariseotsik ani i saduseotsik u 
ulel abal ka pujyat, utsantsik enché! 
k'al na Juan: 

—iTatá'tsik a junwal jelti an chan! 
¿Jita! ti ok'tsámaltsik ka chink'ontsi 
an k'ak'adh yajtsiktaláb xi exomich 
ti k'unel? Кі k'wajáchtsik alwa! 
abal ka xalk'an ke tsubax lejtal ta 
jila'ichtsik ta walablom. ?Yab ka 
chalpaytsik ke i alwa! inik tin tamét 
na Dios abalk'i i kidhtalábtsik k'al 

na Abraham; pos tu utsáltsik ke 
asta ba jeché! an t'ujubtsik na Dios 
ne'ech kin ejto kin wa'chindha' in 
kidhtaltsik a Abraham. 'Anchan' 
jelt xan ti jun i inik in kwajlál jun 

i te! xi yab xata! ti alwa! ani in 
tsikál, anchan' jeye ti ne'ech kin 
Саја! na Dios k'unat i Kij Kal an 
atiklábtsik xi Јаја! kin chu'u ke yab 
alwa! inik. " Мапа! tu pujyaltsik k'al 
i ja! jelti jun i exól abal a jila'ichtsik 
ta walablom; por xi ta! tál tayíl, 
ne'ech ti ki pujaytsik k'al an T'okat 
Ejattaláb ani k'al i k'amal. Jajá! más 
in ko'ol i awiltaláb ke naná!, naná! 
nibal ela! in tomnál ku téntsi tin 
pajab. 12 Апсһап! xan ti jun i inik in 
jutsyal an trigo abal kin ta'pa' ban 
wilte! ani in tsiktsal an tin jokom, 
anchan! jeye ti ne'ech ka t'ajtsin 

an atiklábtsik Ка] xi ta! tál tayíl. 
Ne'ech kin júna! walk'i' xi Јаја! in 
dhabal ani ne'ech kin pet'na! xi yab 
Јаја! in dhabal ban k'amal xi yab 
jayki u tepel. 


Tam ti pujan na Jesüs 
(Mr. 1:9-11; Lk. 3:21-22) 
13Ulich tám na Jesús ban walja! 
Jordán xon ti k'wajat na Juan abal 
ka pujyat, na Jesús tál Galilea. 
^ Yabwi'ik u le'náb ka pujyat na 
Jesüs k'al na Juan, tokot u usnal 
enché': 

—Naná!' nin tomnál kin pujyat 
Kal Tatá!, ani ¿Tatá! a lé! tu pujay 
naná!? 

15Por utsan enché! k'al na Jesús: 

—Xo! ka t'aja'ich anchan'; pos 
yejat ki Paja! ejtal хома! in lé! na 
Dios. 

In tok'óch tám na Juan. 16Тат 
ti pujadhich na Jesús, kale ban 

ја!. Támk'i јасһап!, jak'pin an 
walk'i' ani in chu'u na Jesús nin 
Tokat Ejattal na Dios ti pa'íl jelti 
jun i kuku' ani buxkan tin éb Jajá!. 
17 Ach'atmé tám jun i káwintaláb 
walk'i', хи káw in ulu enché': 

—Jeché! ja'ich nu Chakámil xu 
k'anidhál t'ajat ani in kulbél t'ajat 
Kal Јаја". 


Taktamiyat na Jesüs k'al an lej at'ax 
(Mr. 1:12-13; Lk. 4:1-13) 
Jüná tám na Jesús k'al an 
T'okat Ejattaláb ban chabál 
xon ti yab k'wajtsidh abal ka 
taktamiyat k'al an lej at'ax. 
2Taja! ti k'wajay yab u k'apul chab 
inik a k'ítsá ani chab inik i akal ani 
tayíl, k'a'ay. 3Utey tám an lej at'ax 
ba na Jesús abal kin taktamiy ani 
in utsa! enché!: 

— Max tsubax lejtal i Chakámláb 
Kal a Dios, ka utsa' jachan! an 
t'ujubtsik ka wenk'on ti k'apnél. 

4Tók'oyat enché! k'al na Jesús: 

—An T'okat Dhuslab in ulal 
enché!: “Yab tokotk'i k'al i k'apnél ti 
ejat an inik, ejat jeye Kal ejtal хома! 
na Dios in ulal." 

5Jüná tám na Jesús k'al an lej 
at'ax ban t'okat bitsow Jerusalén, 
k'adhbá bin éb an pulek atá xon tu 
k'ak'náb na Dios Sani utsan enché!: 

—Max tsubax lejtal i Chakámláb 
Kal a Dios, ka pet'na' tabá! abal 
cha'at; pos an T'okat Dhuslab in 
ulal enché': 

Na Dios ne'ech kin aba! nin 
t'okat abatwálejiltsik abal ti 
ki beletna!. 

Ne'ech ti ki bach'u 

abal yab ka cha'aw na akan kal 
ni jun i t'ujub. 

TTók'oyat enché! Kal na Jesús: 

— In ulal jeye enché! an Tokat 
Dhuslab: “Yab ka taktamiy an 
Ok'óxláb na Diosil.” 

8 Jáná tám juní Kal an lej at'ax 
ba jun i t'ek'at ch'én, xalk'antsat 
ejtal an ti pakdha! bitsow xi teché! 
ti k'ay'lá xi k'wajat tak'nél k'al an 
pakdha! tak'ix ani nin pubíl jachan' 
an pakdha' bitsow Yani utsan 
enché!: 

—Ne'ech tu pidha! ejtal jeché!, 
max ki tudhlan abal ti kin kak'na!. 

10Utsan tám enché! k'al na Jesús: 

—Lej at'ax, ki k'aléch, pos an 
T'okat Dhuslab in ulal enché!: “Ka 
k'ak'na! an Ok'óxláb na Diosil ani 
Jajá'k'i ka t'ójontsal." 

11 Jilanich tám na Jesús k'al an lej 
at'ax ani ulich i t'okat abatwáletsik 
abal ka t'ójontsat k'ál na Jesús. 


Na Jesás in tujüch Galilea nin 
t'ojlábil 
(Mr. 1:14-15; Lk. 4:14-15) 
12Tam ti na Jesús in ach'a! abal na 
Juan balidh ban wik'axte!, witsiy ban 
chabál xi Galilea. Por yab k'wajay 
Nasaret, k'ale ti k'wajíl Kapernaúm, 
jun i bitsow xi k'wajat bin wál i pujal, 
ban chabál xon ti k'wajinektsik na 
Sabulón ani na Neftalí. 14 Jeché' 
támun abal ka t'ájan xan tin jilámal 
dhutsadh an t'iltsix Isaías enché': 
15 Chabál xon ti k'wajinektsik na 
Sabulón ani na Neftalí, 

xi k'wajat in lujtal ban pujal, in 
lujtal xon tu kalel na k'ítsá 
k'al an walja! Jordán, 

Galilea, xon tu k'wajíl xi yabtsik 
u judío. 

16 An atiklábtsik xi k'wajat jelti 
max ban jik'waxtaláb, 


in chu'utsik jun i pulek 
tajaxtaláb 
ani an atiklábtsik xi k'wajat jelti 
max in k'unk'ümich t'ajat 
an chemlá, 
tajbayattsik k'al jun i tajaxtaláb. 
17 Asta tam ti tám ti tujey na Jesús 
ti t'iltsix ani in ulal enché!: 
—Ka jila'ichtsik ta walablom, pos 
exomich ti k'unel xowk'i ne'chich ti 
tak'ix na Dios. 


Na Jesús in kaniy abal ti exóbal ché! 
i jixom to'oltsik 
(Mr. 1:16-20; Lk. 5:1-11) 

18 Tam ti na Jesús ne'ech ti belal 
waltsik an pujal xi Galilea, in chu'u 
cháb i iniktsik xin kidhábk'itsik; jún 
ja'ich na Simón, xi bijyat jeye ta Pedro 
ani na jún a Andrés. Jeché! an iniktsik, 
k'wajat in pet'nál nin jixáb an to'ol 
ban pujal, kom jajá'tsik и jixom to'ol. 
19Utsantsik tám enché! k'al na Jesús: 

—Ti kin wéwna'tsik ani ne'ech tu 
ok'tsitsik xan ti ne'ech ka aliy an 
atiklábtsik xi ne'ech ti kin bela!. 

20 Támk'i jachan' tin jila'tsik nin 
jixáb an to'ol ani K'aletsik k'al na Jesús. 
21Más asta tuwa! wé! апі!, na Jesús 

in chu'u juní cháb i iniktsik xi aníl 
jeye in kidhábk'itsik. Jeché'tsik 

ja'ich na Jakobo ani na Juan, xu 
chakámlábtsik k'al na Sebedeo xi 
k'wajattsik ba jun i tan Kal nin táta! 

ti lejkix tin jixáb an to'ol. Kanyattsik 
Kal na Jesús ani támk'i jachan' tin 
jila'tsik an tan. In jila'tsik jeye nin táta! 
ani in wéwna'tsik na Jesús. 


Na Jesús in ok'tsal уап i atiklábtsik 
(Lk. 6:17-19) 
?3Na Jesüs xe'ech in lonyal putál 
an chabál xi Galilea ani u kubél 

ti ok'tsix ban bitsowtsik ban atá 
хоп tu t'ajnal an junkuntaláb. 

In t'ilál an alwa! t'ilab k'al tin 
kwenta xan tu tak'ix na Dios 

ani in jeldhál an atiklábtsik 

k'al xowa'kichk'i i yaw'lách. 

24 Cho'óbná xantéy in t'ajál na 
Jesüs k'al ejtal an atiklábtsik xu 
k'wajíl ban chabál xi Siria ani 
tsi'dhantsat ejtal хі k'wajattsik 
k'al i yajtsiktaláb, xu ya'ultsik, 
xin ko'oltsik i ch'uk'uxtaláb, xi 
k'wajattsik ochadh Kal i at'ax 
ejattalábtsik, xu wipipíltsik ani xi 
yabtsik in ejtowal ka yoyon. Ani 
jeldhátsik k'al na Jesús. 25K'al yán 
i atiklábtsik ti wéwná na Jesüs, 
wéwná k'al xu k'wajíltsik Galilea, 
k'al xu k'wajíltsik ban bitsowtsik 
xi Dekápolis, xi Jerusalén, k'al xu 
k'wajíltsik ban chabál xi Judea 
ani k'al xu k'wajíltsik jeye in lujtal 
xon tu kalel na k'ítsá k'al an walja! 
Jordán. 


An ok'tsixtaláb xin pidhna' 
na Jesüs ban ch'én 


Tam ti na Jesás in chu'u 

ejtal an atiklábtsik, k'adhiy 
ba chén ani buxkan. Junkun tám 
nin exóbaliltsik malilíl xon ti Јаја! 
k'wajat 2апі tujey ti ok'tsinaltsik 
enché! k'al na Jesús: 


Xita' tsubax lejtal k^wajattsik k'ijidh 
(Lk. 6:20-23) 
3—K'ijidh abal xin chalpayaltsik 
ke in yéntsal na Dios, pos ne'ech ka 
k'wajaytsik tak'nél k'al na Dios. 
^'K'ijidh abal xu uk'naltsik, pos 
ne'ech ka k'ijidhmédhátsik k'al na 
Dios. 


MATEO 4, 5 


9'K'ijidh abal xin cha'káltsik 
tinbá!, pos ne'ech kin bach'utsik 
an chabál xi usnéktsik ne'ech ka 
pidhan k'al na Dios. 

S'K'ijidh abal xita! xin le'náltsik 
kin t'aja! xowa! lujat, pos ne'ech ka 
tolmiyattsik k'al na Dios abal kin 
t'aja!. 

7Kijidh abal xita!' xin 
yajnantsaltsik nin at kidhtal, pos 
ne'ech jeye ka yajnantsattsik k'al na 
Dios. 

8'K'ijidh abal xita! xin ko'oltsik 
t'okat nin ejattal, pos ne'echtsik kin 
chu'u na Dios. 

9'K'ijidh abal xita!' xin ayaltsik an 
k'ijidhtaláb, pos ne'ech ka bijyattsik 
ti chakámláb k'al na Dios. 

10Kijidh abal xita' xu at'naltsik 
Kal tin kwenta abal in t'ajáltsik 
хома! lujat, pos ne'ech ka 
k'wajaytsik tak'nél k'al na Dios. 

1VK'ijidh abal tatá'tsik, tam 
ki odhbijyattsik, ki at'antsik ani 
ki utsantsik xowa'kich xi yab 
alwa! maske yab tsubax k'al 
Naná'k'i tu kwenta. 12Ki kulbé 
ani ki k'ijidhmétsik abal ne'ech 
ka bach'utsik jun i ch'ejwalixtaláb 
púlek tú! walk'i', pos anchan! jeye ti 
t'ajtsinék an t'iltsixtsik xi k'wajinek 
más ok'ox ke tatá'tsik. 


An belomtsik k'wajat jelti an atem 
ani an tajaxtaláb 
(Mr. 9:50; Lk. 14:34-35) 

T3"Tatá'tsik ni k'wajat jelti an 
at'em abal an atiklábtsik. Max an 
абет ka xaw'mé, éjant'ó ti ne'ech 
ka éyná? Yabich xata! ti alwa!, tokot 
abal Ка wak'lá ani ka k'ách'ík'ná 
Val an atiklábtsik. 

14”Tatá!tsik ni k'wajat jelti an 
tajaxtaláb abal an atiklábtsik. Jun 
i bitsow xi k'wajat ba ch'én, yab 
ne'ech kin ejto ka chink'on. 15Yab 
u let'k'oyáb jun i tajbaxtaláb abal 
ka paxk'iyat k'al jun i kajón, u 
let'k'oyáb abal ka k'wajbá t'ek'at 
abal kin tajbay ejtal xi k'wajattsik 
ban atá. 16 Апсһап! xan tu tajbax 
an tajbaxtaláb, anchan! teye ti ka 
xalk'a! xowa! alwa! a t'ajál abal kin 
chu'u an atiklábtsik ani anchan! kin 
pubédhantsi tin bijna Táta! Dios xi 
k'wajat walk'i'. 


Na Jesús u ok'tsix k'al tin 
kwenta nin tak'ixtal na Dios 
xin jilám dhutsadh na Moisés 


17-Yab ka chalpaytsik ke Мапа! in 
tsi'nek ku wék'oy nin tak'ixtal na 
Dios xin jilám dhutsadh na Moisés 
o xowa' in jilámal dhutsadh an 
t'iltsixtsik; yab in tsi'nek abal ku 
wék'oy, in tsi'nek abal ku t'aja! хап 
tin ша]. 18Ро$ tsubax tu utsáltsik, 
ke lejat k'wajat an chabál ani an 
walk'i', yab ne'ech ka wék'ontsat 
ni jun xata! jeché! an tak'ixtaláb. 
Ko'ol ka t'ájan ok'ox ejtal хома! 
k'wajat dhutsadh. 19 Jaxtám, хіба! 
kin ch'ikat Paja! xowa! k'wajat 
dhutsadh ba jeché! an tak'ixtaláb, 
maske ja'ich jun xata! xi más chipíl 
ani anchan! kin ok'tsi an atiklábtsik, 
cha'at t'ajat in éy ne'ech ka k'wajay 
хоп tu tak'ix na Dios. Por xita! 
kin Саја! xowa! in ша! jeché! an 
tak'ixtaláb ani ja'ich kin ok'tsixna!, 
ultaláb ne'ech ka k'wajay xon tu 
tak'ix na Dios. ??Pos tu utsáltsik, ke 
max yab ka Раја! más an chápláb 
abal ka t'aja! хома! in lé! na Dios 
ké an ok'tsixtsik xin wilál nin 


8 


tak'ixtal na Dios xin jilám dhutsadh 
na Moisés ani an fariseotsik, yab 
ne'ech ka ejto ki k'wajaytsik tak'nél 
Kal na Dios. 


Na Jesús u ok'tsix k'al tin kwenta an 
chákub 
(Lk. 12:57-59) 


274 ach'ámaltsik ke an weje! pakéltsik 
usnék enché': “Yab ki chemdhaxin, pos 
xita' ka chemdhaxin yejat ka lújundhá 
Kal an awiltaláb." 22Pos Naná! tu 
utsáltsik ke xita! kin chakuntsi nin 
at kidháb, yejat ka lújundhá k'al an 
awiltalábtsik. Xita! kin odhbijiy nin 
at kidháb, yejat ka lújundhá k'al an 
Junkulom Awiltaláb ani xita! kin bijiy 
nin at kidháb ti at'ax inik, in tomnálich 
ka Kale ban k'ibeltaláb. 

23 Jaxtám, max ne'chich ka 
k'wajbantsi ti pikbantsixtaláb na Dios 
ani taja! ka chalpay ke yab i k'wajat 
alwa! Kal na at kidháb, 24ка jila! an 
pikbantsixtaláb tin tamét xon tu 
k'wajbáb an pikbaxtaláb ani ki k'ale 
ok'ox ta lejkinal k'al na at kidháb. Tam 
ilejkinékich, ki witsích tám ani ka 
k'wajba'ich an pikbantsixtaláb. 

25'Max jun xita! ti ki utsbiy ani ti 
ki júna! ban awiltaláb, ki lejkintsik ti 
bél Kal јаја! abal yab ti ki júna! ban 
lújundhom; pos max ti ki júna! ban 
lújundhom, an lújundhom ne'ech ti 
ki pidhna' ban belkol wik'axte! ani an 
belkol wik'axte! ne!ech ti ki baliy ban 
wik'axte!. 29 Tsubax tu utsál, ke yab 
nelech ki kale taja! asta ka jalbiy ejtal 
xowa' a júnál. 


Na Jesús и ol'tsix k'al tin 
kwenta an uxúmbe'taláb 
27'An weje! pakéltsik usnék jeye 
enché': “Yab ki junkun kal xi yab 


El Nuevo Testamento en el huasteco de Veracruz @ La Liga Bíblica 2005, 2009 


9 


a tomtal.” 28Por Мапа! tu utsáltsik 
ke xita' kin lét'endha! jun i mímláb, 
walbinich k'al i uxúmbe'taláb tin 
ejattal abal in lét'endhál jachan' an 
mímláb. 

29Max na eját wal ti walbindhál, 
ka jixa! ani ka pet'na'; pos más 
alwa! ka k'ibdha! jun peje! a t'u'úl 
ké ki pet'ná Kal ejtal na t'u'úl 
ban k'ibeltaláb. 30 Ani max na eját 
k'ubak ti walbindhál, ka much'iy 
апі ka pet'na'; pos más alwa! ka 
k'ibdha' jun peje! na t'u'úl ké 
ki pet'ná k'al ejtal na t'u'úl ban 
k'ibeltaláb. 


Na Jesús u ok'tsix k'al tin kwenta an 
jíláxtaláb 
(Mt. 19:9; Mr. 10:11-12; Lk. 16:18) 
31Usnéktsik jeye an weje' 

pakéltsik enché': “Xita! ka jíláxin 
k'al nin tomtal, yejat kin pidha' 
nin tomtal jun i úw xon tin ulal 
xant'ók'i tin kwenta ti ne'ech ka 
jíláxin." 32Por Мапа! tu utsáltsik 
ke max jun i inik kin jila! nin 
tomtal ani yab abal u junkunal 
Kal k'e'et, in t'ajálich tám ka 
wenk'on ti junkux inik uxum; 
ani xu tomkinal k'al jun i jiladh 
mímláb, u walbinalich jeye k'al i 
uxúmbe'taláb. 


Na Jesús u ok'tsix k'al tin kwenta 
tam jun xita! in lej tsubk'ál jun xata' 

33 ach'ámaltsik jeye usnék 
enché! an weje' pakéltsik: “Ko'ol 
ka Paja! xowa! a lej tsubk'antsámal 
an Ok'óxláb." 34Por Мапа! tu 
utsáltsik ke yab yejat ka éyna' пі 
jun xata! abal Ка lej tsubk'a! xata!. 
Yab ka éyna! an walk'i' abal ka lej 
tsubk'a! jun xata!, kom ja'ich jelti 


MATEO 5 


nin tokat k'wajtal na Dios; *5nibal 
Kal an chabál, kom jelti max ѓаја! 
in kubál nin akan na Dios. Nibal 
ka lej tsubk'a! xata! k'al an bitsow 
Jerusalén, kom ja'ich nin bitsówil 
an yejche' Pulek tak'ix. 36 Yab 

jeye ka lej tsubk'a! xata! k'al tatá! 
tabá!, pos yab ne'ech ka ejto ka 
dhakni'bédha' o ka t'unuybédha' 
ni jun a xi'íl. 3 Tam yejat ka tok'oy 
jun xata!, tokot ka ulu “ani!” max 
ani', o “yaba!” max yaba'. Pos max 
ka puntsiy jeché!, an lej at'axich ti 
t'ajál ka Раја! anchan'. 


Na Jesús u ok'tsix k'al tin kwenta an 
wítsbántsíxtaláb 
(Lk. 6:29-30) 

3874 ach'ámaltsik jeye usnék 
enché! an weje! pakéltsik: “Xan ti 
ki t'ajtsin anílk'i teye ti ka t'ajtsi." 
39 por Naná! tu utsáltsik: Yab ka 
tomna'tsik an inik xi at'ax, tokot 
ka t'aja'tsik enché!: max jun xita! ti 
ki pik'iy ba jun a ch'a'üb, ka pidha' 
jeye ti ki pik'tsi xi jun pak'e'. ^^ Мах 
jun xita! ti ki péjey abal in lé! ti ki 
k'ántsi ta xekét, ka pidha! jeye kin 
јапа! па wát. # Max ki t'ajtsin ti 
chápláb ka júna' jun i kitáláb jun 
kilómetro, ka júntsi chab kilómetro. 
42 Мах jun xita! ti ki kontsi jun хаќа!, 
ka pidha! ani max ki kontsin xata! 
matidh, ka pidhna'. 


Na Jesús in ok'tsixnál ke yejat ki 
k'anidha'tsik xi tu at'ál 
(Lk. 6:27-28, 32-36) 

4374 ach'ámaltsik jeye usnék 
enché! an weje! pakéltsik: “Ka 
K'anidha! xi k'e'ettsik por ka 
pojka! xi ti at'ál." “Por Мапа! tu 
utsáltsik: Ka K'anidha! xi ti at'áltsik, 


El Nuevo Testamento en el huasteco de Veracruz @ La Liga Bíblica 2005, 2009 


MATEO 5, 6 


ka lábt'aja' xi ti odhbijyaltsik, ka 
t'ajtsi xowa! alwa! xi ti at'áltsik ani 
ka kontsintsi xi ti at'áltsik ani ti 
at'ax t'ajtsaltsik. 4 Мах ka t'aja'tsik 
anchan!, i chakámlábichtsik tám 
k'al па Táta! Dios xi k'wajat walk'i'; 
pos Јаја! in tajbayal k'al na k'ítsá 
an iniktsik xi alwa! ani xi at'ax; ani 
in uldhantsal an ti áb xi lujattsik 
ani xi yab lujattsik. 46 Max tokot 

a k'anidhál xi ti k'anidháltsik, 
¿Jantéy ne'ech ka áta! max anchan! 
a t'ajáltsik? Asta an bach'k'ul 
jalbixtaláb in t'ajáltsik jeye anchan'. 
47 Max tokot a chapnédhál na 

at kidhábtsik, ¿jant'éy exom a 
t'ajáltsik wat'ats? Pos asta xi yabtsik 
in exlál na Dios in t'ajál anchan'. 

48 Ка lujkutsik tabá!, anchan! xan ti 
na Táta! Dios xi k'wajat walk'i' lujat 
Ja! t'ajat. 


Na Jesüs u ok'tsix k'al tin 
kwenta an tolmixtaláb 


"Yab tokotk'i ka t'ajál xowa! 

lujat tin tamét an atiklábtsik 
abalk'i ki chu'tat. Pos max ka t'aja! 
anchan', na Táta! Dios xi k'wajat 
walk'i' yab ne'ech ti ki pidha' ni jun 
i ch'ejwalixtaláb. ?Jaxtám, tam ka 
pidhna! i tolmixtaláb, yab ka tila!, 
jelt xan tin t'ajál an k'ambixtsik ban 
atá xon tu t'ajnal an junkuntaláb ani 
ban bél. Jeché! tin t'ajáltsik anchan', 
ja'ich abal in lé! ka t'ilan alwa! k'al 
an atiklábtsik; por tsubax tu utsáltsik, 
ke Kal jachan' in bach'walichtsik nin 
ch'ejwalíb. 3Por tam tatá! ka pidhna' 
i tolmixtaláb, yab ka t'iltsi nibal na 
ja'üb; chinatk'i ti ka Paja! ^ani na 
Táta! Dios, xin chu'tal хома! a t'ajál 
chinatk'i, ne'ech ti ki pidha! an ta 
ch'ejwalíb tin tamét an atiklábtsik. 

Na Jesüs u ok'tsix xan ti yejat ku 
ólan 
(Lk. 11:2-4) 

5Тат ki ólan, yab ka t'aja'tsik jelt 
xan tin t'ajál an k'ambixtsik, xin 
kulbetnál ti ól kubat ban atá xon tu 
t'ajnal an junkuntaláb ani ban bél 
abal ka chu'tat k'al an atiklábtsik. 
Tsubax tu utsáltsik, ke k'al jeché!, in 
bach'walich nin ch'ejwalíb. Por tam 
tatá! ki ólan, ki ochkan ba na altájil, 
ka mapuy an wi'leb ani ka ólantsi na 
Таға! Dios xi k'wajat yab tejwa'. Max 
anchan! ka t'aja!, na Táta! хіп chu'tal 
xowa! a t'ajál chinatk'i, ne'ech ti ki 
pidha! an ta ch'ejwalíb. 

7Тат ki ólan, yab ka wíts'k'ók'liy 
jayéchk'i jayéchk'i xowa! a ulal, 
jelt xan tin t'ajál xi yabtsik in 
exlál na Dios abal in chalpayaltsik 
ke anchan! ne'ech ka axtsin k'al 
na Dios. 8 Yabtsik ka Раја! xan ti 
jajá'tsik in t'ajál, pos na Táta! Dios 
in cho'óbich xant'éy a yéntsaltsik, 
maske yabél a kontsámal. ?Jaxtám, 
enché! ki ólantsik: 

Táta!, xi k'wajat walk'i', 

Tatá! i t'okat t'ajat. 

10 Ti ku tak'ích weye. 

Ka t'ájan teché! ban chabál 
xowa! Tatá! a lé!, jelt xan tu 
t'ájnal tú! walk'i'. 

11 Ti ku pidha! xo! an ti k'apnél xi 
yéntsal tsudhey ka tsudhey. 
12 Ti ku pakwlantsi an ti 
walab, jelt xan ti wawá! i 
pakwlantsal xita! tu waltsal. 
13 Yab Ка walka! ku taktamiyat, 
tokot ti ku beletna' abal yab 
ku átá k'al an lej at'ax. 

Pos Tatá! ni tak'ix, Tatá! na ko'ol 

an chápláb ani Tatá! ka 

kó'oy an labidh t'okattaláb 
malilíl i k'ij. Anchan' ka 
tájan. 

1 Jaxtám, max tatá'tsik ka 
pakwlantsi xi ti waltsámal, na Тата! 
Dios xi k'wajat walk'i' ne'ech jeye ti 
ki pakwlantsi an ta walastalábiltsik. 
15por max yab ka pakwlantsitsik 
xi ti waltsámal, na Táta! Dios yab 
jeye ne'ech ti ki pakwlantsi an ta 
walastalábiltsik. 


Na Jesús u ok'tsix k'al tin 
kwenta xan ti yejat ku k'ílin 
16"Tam ki k'ílin, yab ka t'aja'tsik 

jelt xan tin t'ajál an k'ambixtsik. 
Jajá'tsik in k'wajbál t'e'pidh nin wal 
abal ka chu'tat k'al an atiklábtsik 
ke exom ti k'íl. Tsubax tu utsáltsik 
ke Kal jeché! in bach'walichtsik nin 
ch'ejwalíb. 1 Рог tatá', tam ki k'ílin, 
ka midhiy na wal ani ki ts'itsbaxin, 
18 abal yab ki chu'tat Kal an 
atiklábtsik ke exom ta k'íl. Tokot ki 
chu'tat k'al na Táta! Dios xi k'wajat 
yab tejwa! ani Jajá!, xin chu'tal 
xowa! a t'ajál chinatk'i, ne'ech ti ki 
pidha! an ta ch'ejwalíb tin tamét ап 
atiklábtsik. 


Хома! yejat ki Раја! abal ki kó'oy 
xata! tú! walk'i' 
(Lk. 12:33-34) 

19"Yab ka junku xata! xi kajbidh in 
jalbíl teché! ti chabál. Pos хома! ka 
junku teché! ti chabál u takúlinal, u 
Kachel ani u kwé!yáb. 20 Más alwa! 
ka junku tú! walk'i' хома! kajbidh 
in jalbíl. Taja! yab u takúlinal, yab 
и k'achel, nibal u kwé'yáb. ?! Pos 
хоп ti ka kó'oytsik хома! xi kajbidh 
in jalbíl, taja! jeye ne'ech ka k'wajay 
na ejattal. 

Ni wal k'wajat jelti nin tajbaxtal ni 
t'u'ül 
(Lk. 11:34-36) 

22'Na wal in junwal jelti nin 
tajbaxtal na t'u'úl. Jaxtám, max na 
wal alwa!, putál na t'u'úl ne'ech ka 
k'wajay jelti max ban tajaxtaláb. 
23Por max na wal yab alwa!, ejtal 
na t'u'ül ne'ech ka k'wajay jelti 
max ban jik'waxtaláb. Ani max an 
tajaxtaláb xa ko'ol ka wenk'on ti 
jik'waxtaláb, it'unuy t'ajat ne'ech ka 
xalk'an jachan' an jik'waxtaláb! 


Na Dios ani an tumínladhtaláb 
(Lk. 16:13) 

?^'Yab хіба! ne'ech kin ejto kin 
t'ójontsi cháb in ajátik, pos ne'ech 
kin K'anidha' xi jún ani ne'ech kin 
pojka! хі jún, o ne'ech kin t'ójontsi 
alwa! xi jún ani хі jún yaba!. Yab 
ne'ech ka ejto ka t'ójontsi na Dios 
ani an tumínladhtaláb. 


Na Dios in belkóm nin chakámiltsik 
(Lk. 12:22-31) 
25"Tu utsáltsik: Yab ki k'wajay 

ta chalpax k'al tin kwenta xant'éy 
ne'ech ka k'apu o xant'éy ne'ech ka 
uch'a!, nibal ki k'wajay ta chalpax 
k'al tin kwenta na k'udhk'ümil. 
éAwxe! yab más іп jalbíl na ejattal 
ke an k'apnél ani na t'u'úl, más 

ke na k'udhk'úmil? 26Ka tela! an 
ch'ichintsik xi xe'ech ti jumumül; 
yabtsik u óm, yabtsik in junkuwal 
i k'apnél, nibal in ta'páltsik i 
k'apnél ba wilte'; por bélk'i u 
k'apundhábtsik k'al na Dios xi 
k'wajat walk'i'. ¿Awxe! yab más a 
jalbíltsik ké an ch'ichintsik? ?7 ¿Ani 
jita! xi tatá'tsik, max ka k'wajay 

t'ajat ti chalpax Kal jun xata! ne'ech 
kin ejto kin nakedha! tinbá! ela! 
ch'ejel metro más? 
28?ë Jant'ók'i ta k'wajíltsik 

ta chalpax k'al tin kwenta na 
k'udhk'ümil? Ka tela'tsik xan tu 
pakel an wich xi wa'ach ban aleláb, 
yab u t'ojnaltsik nibal u dhutse'lix. 
29por tu utsáltsik ke nibal an 

pulek tak'ix Salomón, k'al ejtal nin 
tumínladhtal, yab k'udhk'umlinék 
labidh jelti an wichtsik. 3 Max 

na Dios in labidhmédhál anchan' 
an ch'ojóltsik, xi xo! k'wajat ban 
aleláb ani kalám ne'ech ka tsikan, 
¿awxe! yab más ne'ech ti tolmiy 
tatá!tsik, atiklábtsik xi yab i lej 
belom? ?! Jaxtám, yab ki k'wajaytsik 
ta chalpax ani ka ulutsik enché': 
“¿Jant'éy ne'ech ki k'apu? O ¿jant'éy 
ne'ech ki uch'a'? O ¿jant'ok'ál 
ne'ech ku k'udhk'umlin?” 32Pos an 
atiklábtsik xi yab in exlál na Dios 
tokot in ayaltsik ejtal jeché!; por na 
Táta! Dios xi k'wajat tú! walk'i', in 
cho'ób ke a yéntsaltsik ejtal jeché'. 
33 Jaxtám, ka aliytsik ok'ox xan ti ki 
k'wajay tak'nél k'al na Dios ani ka 
t'aja'tsik xowa! Јаја! in lé! ani ejtal 
jeché! xowa! a yéntsaltsik ne'ech ki 
pidhan. 34Pos yab ki k'wajaytsik ta 
chalpax k'al tin kwenta хап ti ne'ech 
ka wat'na'tsik kalám, pos kalám 
ne'ech jeye Ка wa'chin xant'ok'ál ti 
ki k'wajaytsik ta chalpax. Tsudhey 
ka tsudhey u wa'chinal xant'ok'ál ti 
ki k'wajaytsik ta chalpax. 


Yab ka teltsi xant'éy in t'ajál xi 


k'e'ettsik 
(Lk. 6:37-38, 41-42) 
7 "Yabtsik ka walbiy xi k'e'et 


abal yab teye ki walbiyattsik 

Kal na Dios. ?Pos anchan! хап ti ka 
walbiytsik xi k'e'et, anchan! teye ti 
ne'ech ki walbiyattsik k'al na Dios 
апі хома! ka t'ajtsi xi k'e'ettsik, 
jayéchk'i teye ne'ech ki t'ajtsintsik 
Kal na Dios. ?éJant'ók'i ta teltsal 
an ti elits xin ko'ol na at kidháb 
bin wal ani yab a chu'tal an yejche' 
elits xa ko'ol ba na wal? 4¿Janti 
ne'ech ka ejto ka utsa! na at kidháb: 
“ti kin walka! tu jixtsi an ti elits xa 
ko'ol ba na wal", max tatá! más 
pülek an elits a ko'ol ba na wal? 
SiK'ambix!, ka jixa' ok'ox an yejche' 
elits xa ko'ol ba na wal ani anchan' 
ne'ech tám ka ejto ka chu'u alwa! 
abal ka jixtsi an ti elits xin ko'ol na 
at kidháb bin wal. 
8'Yab ka pidha! xowa! tokat an 

at'ax iniktsik xin junwal jelti an 
pik'o!, abal yab telab, tá! ka witsiy 
ani ti ki t'ajtsi xowa! yab alwa! jelti 
tam u k'at'ux an pik'o'. Ani yab ka 
pidha! xowa! kajbidh in jalbíl an 
at'ax iniktsik xin junwal jelti an 
olom, abal yab tá! kin k'ách'(k'na'. 


Ka konoy, ka aliy ani ka t'eney an 
wi'leb 
(Lk. 11:9-13; 6:31) 

TKa konoytsik хома! a yéntsal 
ani ne'ech ki pidhan k'al na Dios; 
ka aliytsik ani ne'ech ka ela'; ka 
t'eneytsik an wi'leb ani ne'ech ki 
japtsin. $Pos xita' in konyal хома! 
in yéntsal, in bach'wal; xita' in ayal, 
in elál ani xin t'enyal an wi'leb, u 
japtsinal. 

9'GAwxe! wa'ach jun xita' xi 
tatá'tsik a kidhtal, ke max ka 
kontsin ti pan k'al in chakámil 
ne'ech kin pidha! jun i t'ujub? 

100 ¿max ka kontsin jun i to'ol, 

kin pidha' jun i chan? !! Pos max 
tatá'tsik, xi yabtsik i alwa! inik, a 
wit'ál ka pidha! xowa! alwa! па 
chakámiltsik, na Táta! Dios xi 
k'wajat walk'i' más Ja! ne'ech kin 
pidha!' xowa! alwa! хіѓа! k'ál ti ka 
kontsin. 

12 Jaxtám, ejtal xowa! a lé! ka 
chu'u ki t'ajtsin k'al an atiklábtsik, 
ja'ich teye ka t'ajtsi jajá'tsik, pos 
jeché! ja'ich xowa' in ша] ka t'ajan 
nin tak'ixtal na Dios xin jilám 
dhutsadh na Moisés апі xowa' in 
dhutsámal jeye an t'iltsixtsik. 


An wi'leb xi xuyat 
(Lk. 13:24) 


13°Ki ochichtsik ban wi'leb xi 
xuyat. An wi'leb ani an bél xu 
júnax ban K'ibeltaláb, ch'ikwat 
ani wejat апі уап u ocheltsik taja'; 
14 por ап wi'leb ani an bél xu júnax 
ban xe'chintaláb xi yab in ko'ol in 
ok'ontal, xuyat ja! ani wé! t'ajat xin 
eláltsik. 


An te! k'al in walílk'i tu exláb 
(Lk. 6:43-44) 

15'Ka kó'oytsik t'ajat i kwenta k'al 
an k'ambix t'iltsixtsik. Jajá'tsik u 
ulel xon ta k'wajattsik jelti max i 
alwa! iniktsik. Por alk'idh tin itsích 
i at'ax iniktsik. 16Tatá'tsik ne'ech ka 
ехІа! k'al xowa'k'i in t'ajáltsik; pos 
yab и pitnal i uba ba k'ídh, nibal u 
pitnal i igo ba badhuts. 17 Anchan' 
jeye, ejtal an te'tsik xi alwa!, alwa! 
in walíl in kó!yal ani an te'tsik xi 
yab alwa!, yab alwa! іп walíl in 
kó!yal. 18 An te! xi alwa!, yab ne'ech 
kin ejto kin kó'oy in walíl xi yab 
alwa! ani an te! xi yab alwa!, yab 
jeye ne'ech kin kó'oy in walíl xi 

alwa!. 19 Ejtal an te'tsik xi yab in 
kó!yal in walíl alwa!, u kwajláb 

ani u tsiknal ban k'amal. ?? Jaxtám, 
tatá'tsik ne'ech ka exla' an te! k'al 
nin walílk'i. 


Yab ejtalk'i ne'ech kin ejto ka 
k'wajay tak'nél k'al na Dios 
(Lk. 13:25-27) 
21?Yab ejtalk'i xi tin utsáltsik, 
"Ajátik, Ajátik", ne'ech kin ejto ka 
k'wajay tak'nél k'al na Dios, tokot 
xin t'ajáltsik xowa' in lé! nu Táta! 
xi k'wajat walk'i'. 22Тат kin bajaw 
xowk'i ne'ech an lújundhaxtaláb, 
yán ne'ech ti kin utsa'tsik enché': 
"Ajátik, Ajátik, wawá! i t'ilámal k'al 
ta bij nin káwintal na Dios, Kal tin 
awiltal na bij i káldhámal i at'ax 
ejattalábtsik ani i t'ajámal yán 
i labidh labandhaxtaláb." ?3Por 
ne'ech ku utsa'tsik tám enché!: “Yab 
jayk'i tu exlámaltsik; ki wixk'intsik 
teché! k'al Naná!, atiklábtsik xa 
t'ajál хома! yab alwa!.” 


An atá xi kubadh ban t'ujub ani xi 
kubadh ban kidhib 
(Lk. 6:47-49; Mr. 1:22) 

24 Jaxtám, xita! tin axtsal ani in 
Саја] xowa! и ша], in junwal jelti 
jun i inik xi chalpadh xin kuba' 
nin Кіта! ba t'ujub. BUlich an áb, 
wa'un an ik”, owtsikmé an walja! 
ani bawtsin tin akan jachan' an 
atá, por kom ba t'ujub ti kubat, yab 
kwajlan. ?6Por xita' tin axtsal ani 
yab in t'ajál xowa! u ulal, in junwal 
jelti jun i inik xi yab chalpadh xin 
kuba' nin Кіта! ba kidhib. 27 Ulich 
an áb, wa'un an ik', owtsikmé an 
walja! ani bawtsin tin akan jachan' 
an atá ani kom ba kidhib ti kubat, 

julpá an atá ani pakudh ejtal ti 
jilk'on. 

28 Tam ti ok'on ti Кау na Jesús, an 
atiklábtsik laban t'ajat xin ach'a'tsik 
xan tu ok'tsix na Jesús. ?9? Pos 
na Jesüs u ok'tsix k'al yantam i 
awiltaláb ani yab jelti an ok'tsixtsik 
xin wilál nin tak'ixtal na Dios xin 
jilám dhutsadh na Moisés. 


Na Jesús in jeldha' jun i inik xu ya'ul 
k'al an k'wajat at'ax Vít? 
(Mr. 1:40-45; Lk. 5:12-16) 

Tam ti na Jesús pa'ay ban 

ch'én, k'al yán i atiklábtsik ti 
wéwná. ?Utukná tám Kal jun i inik 
xu ya'ul k'al an k'wajat at'ax tít’, 
tudhlan tin tamét na Jesús ani in 
utsa! enché': 

—Ajátik, max a lé!, ne'ech ka ejto 
ti kin jeldha' k'al jeché! ап yaw!lách 
xu ko!ol. 

3Takan tám k'al na Jesús ani 
utsan enché!: 

—U lé! ani xo! i jeléch. 

Tokot tin ulu jeché!, támk'i ti 
wék'on an k'wajat at'ax t'ít'. 4Апі 
utsan enché! k'al na Jesüs: 

—Yab xita! ka t'iltsi xowa! tu 
t'ajtsi, tokot ki k'ale, ki utey tin 
tamét an рае! ani ka k'wajba!' an 
pikbantsixtaláb xan tin ulámal na 
Moisés abal ejtal kin cho'óbna! ke i 
jeléch k'al an yaw'lách xa ko'ol. 


Na Jesús in jeldhantsi tin t'ojnálil 
jun i ok'lek soldado romano 
(Lk. 7:1-10) 
5Tam ti na Jesús ochich ban 
bitsow xi Kapernaüm, utukná k'al 
jun i ok'lek soldado romano ani 
pakabédhá. 9Enché! ti utsan: 

—Ajátik, nu t'ojnálil ta! kwachat 
tu k'imá!, yab in ejtowal ka yoyon 
ani u yajlom t'ajat. 

TUtsan enché! kal na Jesús: 

—Ne!ech kin k'ale abal ku jeldha!. 

STók'oyat enché! k'al an ok'lek 
soldado: 

—Ajátik, yab in tomnál ki ochich 
tu Кіта"; tokot ka ulu abal ka jeley 
nu t'ojnálil ani ne'ech ka jeley. ?Pos 
папа! in tak'nélk'i neye tin k'wajat 
k'al nu ok'lékiltsik, por u ko'ol neye 
i soldadotsik xi папа! u tak'yal. Tam 
ku ша! jun i soldado ka Kale, u 
k'alel, tam ku utsa' k'e'et ka tsích, 
u tsi'il ani tam ku ша! nu t'ojnálil 
kin Раја! jun xata', in Раја]. 

10Тат ti na Jesús in ach'a! jeché!, 
laban t'ajat ani in utsa'tsik enché! xi 
k'ál ti wewkómte: 

—Tsubax tu utsáltsik, ke putál 
ban chabál xi Israel yab u elámal 
ni jun хіќа! xu belom jelt xan 
tu belom jeché! an inik. 11 Мапа! 
tu utsáltsik abal yán ne'ech ka 
tsíchtsik xon tu kalel na k'ítsá ani 
xon tu ochel na k'ítsá ani ne'ech 
ka buxkantsik k'al na Abraham, na 
Isák ani na Jakob xon tu tak'ix na 
Dios. !?Wa'ach an israelitatsik xin 
chalpayal abal ne'ech ka k'wajay 
xon tu tak'ix na Dios abalk'i u 
kidhtalábtsik k'al na Abraham, 
por ne'ech ka káldhátsik eléb 
ban jik'waxtaláb. Taja! ne'ech ti 
uk'naltsik ani ti rech'ech'él nin 
kamab. 

13 Utsan tám enché! an ok'lek 
soldadotsik k'al na Jesüs: 

—Ki k'aléch ani ka t'ájan xan ta 
belál. Ani támk'i jachan' i ora ti 
jeley nin t'ojnálil. 


El Nuevo Testamento en el huasteco de Veracruz @ La Liga Bíblica 2005, 2009 


15 


Na Jesús in jeldhantsi tin mím na 
Pedro 
(Mr. 1:29-31; Lk. 4:38-39) 

14Na Jesús k'ale bin l'imá! na 
Pedro ani in chu'u nin mím na 
Pedro kwachat bin waytal abal u 
k'ak'él. STaktsin tám tin Kubak k'al 
na Jesús ani wék'on an k'ak'lách; 
ch'akay tám an mímláb ani tujey ti 
t'ójontsáb na Jesús junax k'al nin 
exóbaliltsik. 


Na Jesús in jeldha' уап i ya'ultsik 
(Mr. 1:32-34; Lk. 4:40-41) 

16 Tam ti jik'wchinich, júntsin na 
Jesüs yán i atiklábtsik xi ochadh 
k'al i at'ax ejattaláb ani k'al nin 
káwintalk'i, in káldha' ejtal an at'ax 
ejattalábtsik ani in jeldha' jeye ejtal 
an ya'ultsik. 17 Jeché! támun abal 
ka t'ájan xan tin ulümal an tiltsix 
Isaías, tam tin ulu enché': “Jajá! in 
kitna' ejtal an yaw'lách xi ko'ol ani 
in júna! an yajtsiktaláb xi ko'ol." 


Xin lé'tsik kin wéwna' na Jesús 
(Lk. 9:57-62) 

18Tam ti na Jesús in chu'u abal 
k'al yán i atiklábtsik ti wilidh, 
in ulu ka wat'bá jun pak'e! ја!. 
19 Utukná tám na Jesús Kal jun i 
ok'tsix xin wilál nin tak'ixtal na 
Dios xin jilám dhutsadh na Moisés 
ani utsan enché': 

—OK'tsix, u lé! tu wéwna! 
xón'tikichk'i ki k'ale. 

20 Tók'oyat enché! k'al na Jesús: 

—Na wáx in ko'ol nin k'imá! ani 
an ch'ichintsik in ko'ol nin pák'w; 
por Naná!, xin abadh abal kin 
wenk'on neye tin inik, yab u ko'ol 
xon ti kin koyóch. 


MATEO 8 


21Utsan jeye enché! k'al jún ti éb 
nin exóbaliltsik: 
—Ajátik, ne'ech ok'ox ku aytsi 
ka chemech nu táta! ani tam u 
jolyámich, tám ne'ech tu wéwna!. 
22Tók'oyat enché! k'al na Jesús: 
—Ti kin wéwna!ich, jila! ka jolyat 
an chemélomtsik k'al xi yabtsik u 
belom. 


Na Jesús in kubdha' ti waw'nal an ik” 
ani ti múlák? an ја! 
(Mr. 4:35-41; Lk. 8:22-25) 
23Ochich tám na Jesús ban tan 
ani wéwná K'al nin exóbaliltsik. 
24 Jun jik'towál ti tujey ti waw'nal 
i chapik ik’ ban pujal ani múlák'in 
an ja! ke asta in luy'chiyalich an 
tan. Por na Jesús k'wajat ti wayal. 
25K'ale tám ti bakyáb k'al nin 
exóbaliltsik ani utsan enché': 
—iAjátik, ti ku lo'o! iExomich tu 
lupnal! 

26 Tók'oyattsik enché! k'al na 
Jesús: 

—d¿Jantóki ta jik'él, atiklábtsik xi 
wé! t'ajat ta belom? 

Ch'akay tám na Jesús, in k'wiya! 
an ik’ ani an pujal апі támk'i ti 
jilk'on chamamadh. ?7 An iniktsik 
laban t'ajat ani in ulutsik enché': 

—éJitam inik awil xi jeché!, ke 
asta k'al an ik' ani an pujal tu 
exbantsáb? 


An iniktsik xi Gadara xi ochadh k'al 
i at'ax ejattalábtsik 
(Mr. 5:1-20; Lk. 8:26-39) 
28 Tam ti na Jesús ulich jun 
pak'e' ја!, ban chabál xi Gadara, 
utukná k'al cháb i iniktsik xi kale 
ban jólimtaláb. Chablam jeché! an 
iniktsik k'wajat ochadhtsik k'al i 

at'ax ejattalábtsik ani wat'atsich 
t'ajat ti at'axtsik ke nibalich xita' in 
ejtowal ka wat'ey ba jachan' an bél. 
29 Ani in ulutsik kawidh enché': 

—éJant'éy a lé! kal wawá!, Jesús, 
xi Chakámláb k'al na Dios? él 
tsi'nek abal ti ku yajlombédha' 
maske yabél in bajúmal xowk'i 
ne'ech an lájundhaxtaláb? 

30 Taja! k'unat ta! ti xe'ech уап i 
olomtsik ti k'apupül ani an at'ax 
ejattalábtsik in pakabédha! enché! 
na Jesús: 

—Max ti ku káldha!, ti ku walka' 
ku ochich nú! ban olomtsik. 

32 Utsantsik tám enché! k'al na 
Jesüs: 

—Ki k'aléchtsik. 

Kale tám an at'ax ejattalábtsik 
ban iniktsik ani ochich ban 
olomtsik. Támk'i jachan!, ejtal an 
olomtsik in pet'na! tinbá! ba jun i 
ch'én, kwajlan ban pujal ani taja' ti 
lupuntsik. 

33An belkol olomtsik, jik'eytsik 
t'ajat ani ájlách. Tam ti ulichtsik 
ban bitsow, in t'ila'tsik ejtal 
jeché! ani xant'éy támun k'al an 
iniktsik xi ochadhtsik k'al an 
at'ax ejattalábtsik. 34Tam ti an 
atiklábtsik xu k'wajíl ba jachan' an 
bitsow in ach'a! jeché!, k'aletsik ejtal 
xon ti k'wajat na Jesús ani tam ti 
chu'tat na Jesás, pakabédhá abal 
yabich más ka xe'chin ba jachan' an 
chabál. 


Na Jesús in jeldha' jun i ya'ul xi yab 
in ejtowal ka yoyon 
(Mr. 2:1-12; Lk. 5:17-26) 
Balin tám na Jesüs ban tan, 
wat'ey juní jun раке! ja! ani 
ulich bin bitsówil. ?Jántsin taja' 

kwachat ba jun i chayte! jun i inik 
xi yab in ejtowal ka yoyon. Tam ti 

na Jesús in chu'u abal u belnal k'al 
jajá'tsik, in utsa' enché! an ya'ul: 

—Pay'lomláb, yab ka jila! tabá!; 
na walastalábil pakwlantsidhich ti 
k'wajat. 

3Tam ti na Jesús in ulu jeché!, 
taltsik an ok'tsixtsik xin wilál nin 
tak'ixtal na Dios xin jilám dhutsadh 
na Moisés, in chalpaytsik enché': 

“Jeché' in t'ajálich jelti max Јаја! u 
Dios." Kom na Jesús in cho'ób 
xant'éy k'wajat in chalpayaltsik, in 
utsa'tsik enché!: 

—¿Jant'óki ti yab t'ajat alwa! i 
chalab a ko'oltsik? 5Pos ¿jowa' más 
yab t'ojláb ku ulu: “Na walastalábil 
pakwlantsidhich ti k'wajat", o ku 
ulu: “Ki ch'akay ani ki beley"? $Pos 
alwa'ich, ne'ech tu xalk'antsitsik ke 
Naná!, xin abadh abal kin wenk'on 
neye tin inik, u ko'ol i awiltaláb 
teché! ti chabál abal ku pakwlantsi 
xi walbidhtsik. 

In utsa' tám enché! an inik xi yab 
in ejtowal ka yoyon: 

—Ki ch'akay, ka dhaya! na 
chayté'il ani ki k'aléch ta k'imá'. 

7 Ch'akay tám an inik xi yab in 
ejtowal ka yoyon ani k'aléch tám 
tin k'imá'. $Tam ti an atiklábtsik 
in chu'u jeché!, labantsik ani in 
pubédhantsi tin bij na Dios abal in 
pidhámal jeché! an ti awiltaláb an 
iniktsik. 


Na Jesús in kaniy na Mateo abal ka 
K'ale ti exóbal k'al Jajá' 
(Mr. 2:13-17; Lk. 5:27-32) 
STam ti na Jesús kale taja', in 
chu'u jun i inik xin bij ta Mateo 
buxúl xon tin bach'wal an 

jalbixtaláb abal an chabál xi Roma 
ani in utsa' enché': 

—Wana ta exóbal k'al Naná!. 

Ch'akay tám na Mateo ani in 
wéwna' na Jesús. 

10 Jun i k'ij, tam ti na Jesús 
k'wajat ti k'apul tin k'imá! na Mateo, 
ulich yán i bach'k'ul jalbixtaláb ani 
i walablomtsik. Jeché! an iniktsik 
buxkan jeye ti k'apultsik ban mesa 
xon ti k'wajat ti k'apul na Jesüs 
Kal nin exóbaliltsik. 'Tam ti an 
fariseotsik in chu'u jeché!, in utsa! 
enché! nin exóbaliltsik na Jesús: 

—¿Jant'ók'i tu k'apul na Ok'tsíxal 
Kal an Басти! jalbixtaláb ani k'al 
an walablomtsik? 

12'Tam ti na Jesús in ach'a! jeché!, 
in utsa'tsik enché': 

—Xi k'wajattsik alwa! ani yab u 
ya'ul, yab in yéntsal i ilálix, por xu 
ya'ul, in yéntsal. 13Ki k'aléchtsik ani 
ka exbaytsik xant'éy in lé! kin ulu 
jeché! an T'okat Dhuslab: “Мапа! u 
lé! ka kó'oytsik i yajnantsixtaláb ani 
yabich u lé! ka pikba! i chemdhats 
ko'néltsik.” Pos Naná! yab in tsi'nek 
ku aliy xi xe'echtsik lujat, in tsi'nek 
ku aliy xi walbidhtsik abal kin 
jila'ichtsik ti walablom. 


Konyat na Jesús k'al tin kwenta an 
k'ílixnich 
(Mr. 2:18-22; Lk. 5:33-39) 

14 Utukná tám na Jesús k'al nin 
exóbaliltsik na Juan xu Pujax ani 
konyat enché!: 

—éJant'ók'i ti мама! ani an 
fariseotsik jeye u k'íl t'ajat ani na 
exóbaliltsik yab и k'íl? 

15TóK'oyattsik enché! k'al na Jesús: 

—¿Awxe! yejat ka k'wajaytsik 
t'e'pidh xi kanidhtsik ba jun i 

tomkixtaláb, tam an tomkinél inik 
k'wajat k'al jajá'tsik? ¡Yaba!! Por 
ne'ech kin bajaw an k'ij tam ka 
wixk'intsattsik an ti tomkinél inik 
ani ne'chich jeye tám ti k'íltsik. 
16-Yab xita! in pats'k'uyal jun 
і Kej xeketláb k'al jun peje! i ít 
k'udhk'um; pos an ít k'udhk'um, u 
muchel ani in mich'ál más an k'ej 
k'udhk'um. Í7Nibal u balyáb an ít 
yajtsik uxnél ba k'ej ót' balixtaláb; 
pos max ka t'ajan anchan', an ót 
balixtaláb u mich'k'anal ani an 
yajtsik uxnél ne'ech ka wak'lan. 
Jaxtám ti yejat ka balyat an ít 
yajtsik uxnél ban ít ót' balixtaláb 
abal chablam yab ka k'ibchon. 


Nin tsidhánil na Jairo ani an mímláb 
xin taktsi tin k'udhk'ümil na Jesüs 
(Mr. 5:21-43; Lk. 8:40-56) 

181 ejat k'wajat ti usnaltsik k'al 
na Jesús ejtal jeché!, ulich jun in 
ok'lékil an judíotsik, tudhlan tin 
tamét na Jesús ani in ulu enché': 

—Nu tsidhánil talél ti chemech, 
por max Tatá! ki tsích ani ka taka!, 
ne'ech ka ejech. 

19 Ch'akay na Jesús ani k'ale 
Kal jachan' an inik junax k'al nin 
exóbaliltsik. 22 Tam ti na Jesús 
ne'ech ti bél, utukná k'al jun i 
mímláb xin ne'dhálich lajucháb 
i tamub ti ya'ul k'al i lakúmtaláb, 
utey tin kúx na Jesús ani in taktsi 
tin wál nin k'udhk'ámil. ?!In 
t'aja! anchan! abal in chalpayal 
enché': “Max u ejtowalak ku taktsi 
tin k'udhk'ümil, ne'ech kin jeley." 
22Por na Jesús chaw'k'in, in chu'u 
an mímláb ani in utsa' enché!: 

—Mímláb, yab ka jila! tabá!; i jeley 
abal i belmách. 

Ani támk'i jachan! jilk'on jelnek 
an mímláb. 

23Tam ti na Jesús ulich bin 
k'imá! an ok'lek inik апі in chu'u 
t'ojojodhich an t'éneltsik abal an 
jólmách ani an atiklábtsik chapik u 
uk'naltsik, ?^in utsa'tsik enché!: 

— Ki kaletsik eléb, an tsidhan yab 
chemnek, и wayalk'i ti k'wajat. Tam ti 
ach'an in ulu jeché!, labídhná Kal an 
atiklábtsik, 25por in utsa! ka kaletsik 
eléb. Ochich tám na Jesüs, in téyna! 
an tsidhan bin k'ubak ani ch'akay an 
tsidhan. 26 Jeché! xowa! in Paja! na Jesús, 
cho'óbná putálk'i ba jachan' an chabál. 


Na Jesús in jeldha' cháb i jok'oltsik 

27 Tam ti na Jesús kale taja', 
wéwná k'al cháb i jok'oltsik, xi 
dhájaxintsik chapik enché': 

—iTatá! xi kuxlab k'al na Dabid, ti 
ku yajnantsi weye! 

28 Tam ti na Jesús ochich ban atá, 
utukná Kal an jok'oltsik ani Јаја! in 
konoy enché': 

—¿A beláltsikxe' ke ne'ech ku ejto 
ku Paja! xowa! tin kontsaltsik? 

Jajá'tsik tók'on enché': 

— l belál, Ajátik. 

29Taktsintsik tám an tin wal k'al 
na Jesüs ani utsantsik enché': 

— Pos ka t'ájan xan ta beláltsik. 

30Chu'xinichtsik tám, por 
utsantsik t'ajat enché! k'al na Jesús: 

—Yab ka t'ila'tsik jeché! abal yab 
kin cho'óbna! ni jun xita!. 

31 Por tokot ti kaletsik taja!, in tila! 
putál ba jachan' an chabál xant'éy 
t'ajtsintsik k'al na Jesús. 


Na Jesús in káwindha' jun i mó! 
32Tam ti k'aléch an jok'oltsik, 
uldhantsat na Jesús jun i mó! xi 

ochadh K'al i at'ax ejattaláb. 3Tam 
ti na Jesús in káldha' an at'ax 
ejattaláb, an mó! káwinich tám. An 
atiklábtsik u labnal t'ajat ani in 
ulaltsik enché': 

—Yab jayk'i i chu'úmal teché! 
Israel jun xata' jelti jeché'. 

34Por an fariseotsik in ulal enché': 

—Jeché! an inik in káldhál an 
at'ax ejattalábtsik k'al tin awiltal in 
ok'lékil an at'ax ejattalábtsik. 


Na Jesús in yajnantsal an atiklábtsik 


35Na Jesús xe'ech in lonyal putál 
an bitsowtsik ani an kwentsaltsik 
ani u ok'tsix ban atátsik xon tu 
t'ajnal an junkuntaláb xi wa'ach 
taja!. In t'ilál an alwa! t'ilab k'al 
tin kwenta xan tu tak'ix na Dios, 
in jeldhál ejtalk'i k'al xowa'kich 
i yaw!lách ani k'al xowa'kichk'i 
jeye i yajtsiktaláb. 38Tam tin chu'u 
yán an atiklábtsik, in kó'ontsi ti 
yajnantsixtaláb abal in chu'tal ke 
walbadhtsik ti k'wajat ani k'wajat 
jelti borregotsik xi yab in ko'ol xita! 
k'ál ti ka beletná. 37In utsa! tám 
enché! nin exóbaliltsik: 

—Tsubax tu utsáltsik, ke anchan! 
jelti tam labenek t'ajat nin walíl an 
t'ayabláb, anchan! jeye ti wa'ach 
t'ajat xita! ne'ech ti Кіп bela'. Por 
anchan! jelti tam wé! t'ajat an 
t'ojnaltsik wa'ach abal kin junkuntsi 
tin walíl an t'ayabláb, anchan' jeye 
wé! t'ajat wa'ach xita' kin t'iltsi 
an ti alwa! t'ilab an atiklábtsik. 

38 Anchan' jelt хап ti an dhabal 
t'ayabláb in abál i t'ojnaltsik abal 
kin junkuntsi tin walíl an t'ayabláb, 
anchan! ti ka kontsitsik na Dios kin 
aba! xita! kin t'iltsi an ti alwa! tilab 
an atiklábtsik. 

Na Jesús in takuy xi lajucháb an 
abatwáletsik 
(Mr. 3:13-19; Lk. 6:12-16) 
1 0 In kaniy tám na Jesús xi 
lajucháb nin abatwálejiltsik 
ani in pidha! ti awiltaláb abal kin 
káldha' i at'ax ejattalábtsik, abal 
kin jeldha' ejtalk'i Kal xowa'kichk'i 
i yaw!lách ani k'al xowa'kichk'i jeye 
i yajtsiktaláb. 

2 Jeché! ja'ich nin bij xi lajucháb 
an abatwáletsik: na Simón, xi 
bijyat jeye ta Pedro ani nin 
kidháb Andrés; na Jakobo ani nin 
kidháb Juan, xu chakámlábtsik 
k'al na Sebedeo. ?Na Felipe, na 
Bartolomé, na Tomás ani na Mateo 
xin bach'wal an jalbixtaláb abal 
an chabál xi Roma; na Jakobo nin 
chakámil na Alfeo ani na Lebeo, xu 
bijyáb jeye Tadeo. ^Na Simón, xu 
tak'nal ban junkuntaláb xu bijyáb 
kananista ani na Judas Iskariote, xi 
tayíl kál ti pidhná na Jesús abal ka 
chemdhá. 


Na Jesús in aba! ti t'iltsix nin 
exóbaliltsik 
(Mr. 6:7-13; Lk. 9:1-6) 

5Na Jesús in aba! jeché! lajucháb, 

Kal jeché! an punk'untsixtaláb: 
—Yab ki k'aletsik ban chabál 

xon tu k'wajíl xi yabtsik u judío, 
nibal ki ochich ban bitsowtsik xi 
Samaria. 9Ki k'aletsik ok'ox ban 
yejche! bitsow Israel abal ka aliy xi 
yabtsik u belom. "Xon ti ki wat'ey, 
ka t'iláltsik abal exomich ti k'unel 
xowk'i na Dios ne'ech kin tak'ích an 
atiklábtsik. 8Ka jeldha' an ya'ultsik, 
ka ejdha' an chemélomtsik, ka 
jeldha'tsik xin ko'ol an k'wajat 

at'ax tít ani ka káldha! an at'ax 
ejattalábtsik. Kom anik'i ta 
bach'ümaltsik jeché! an awiltaláb, 
anik'i jeye ti ka t'aja'tsik xowa'kich 
an alwa'taláb. 

9'Ki k'aletsik mapats, yab ka 
jána'tsik i tumín 10nibal i morrál. 
Yab ka jüna'tsik yán a xekét nibal 
yán a pajab, tokot xa k'wajbím, 
nibal ka júna'tsik a kwayab; pos an 
t'ojnal in tomnál ka k'apundhá xon 
tu t'ójontsix. 

11”Tam ki ulichtsik ba jun i 
bitsow o ba jun i kwentsal, ka 
aliytsik jun хіба! xi alwa! inik 
ani taja' ki k'wajaytsik bin 
Кіта! asta kin bajaw xowk'i 
ti ki kaletsik taja!. 12Тат ki 
ochichtsik ba jachan' an k'imádh, 
ki chapnédhaxintsik enché': ^Ki 
k'wajaytsik k'ijidh." 1 Мах an 
atiklábtsik xu k'wajíl ba jachan' 
an atá in tomnál kin bach'utsik 
jeché! an chapnédhomtaláb, ne'ech 
ka k'wajaytsik k'ijidh, por max 
yab in tomnáltsik kin bach'u, yab 
ne'ech ka k'wajaytsik k'ijidh. 14 Max 
yab ki bach'wattsik nibal ki le'ná 
ki axtsintsik, ki kaletsik tám ba 
jachan' an atá o ba jachan' an 
bitsow ani ka tiniytsik an pojodh 
xi palenek ba na akan. 'STsubax tu 
utsáltsik ke tam kin bajaw xowk'i 
ne'ech an lújundhaxtaláb, más ја! 
pülek an yajtsiktaláb ne'ech kin 
bachu jachan! an bitsow ké an 
yajtsiktaláb xi ne'ech kin bach'u an 
atiklábtsik xi k'wajinek ban chabál 
xi Sodoma ani Gomorra. 


Ne'ech ki at'antsik 


16^iKa ach'a'tsik! Tu abál ka 
t'ila'tsik an alwa! t'ilab xon ti 

wa'ach i atiklábtsik xi at'ax. Jelti 
max exom u abál i borregotsik 
xon ti wa'ach i padhumtsik. Ka 
kó'oytsik t'ajat i kwenta jelt xan 
tin t'ajál an chan por ka cha'ka'tsik 
t'ajat tabá! jelt хап tin t'ajál an 
kuku'tsik. 17 Ka kó'oytsik t'ajat i 
kwenta, pos ne'ech ki pidhnátsik 
ban awiltaláb k'al an atiklábtsik xi 
at'ax ani ne'ech ki lekbayattsik ban 
atá xon tu t'ajnal an junkuntaláb. 
18 Ani asta ne'ech ki jünátsik tin 
tamét i pakdha' awiltaláb ani tin 
tamét i pakdha' tak'ix k'al Naná'k'i 
tu kwenta. Anchan' ne'ech tám 
ka ejtotsik ti kin tila! tin tamét 
an awiltalábtsik ani tin tamét 
xi yabtsik u judío. 19Рог tam ki 
pidhnátsik ban awiltaláb, yab ki 
k'wajaytsik ta chalpax k'al tin 
kwenta xant'éy ne'ech ka ulutsik 
o xan ti ne'ech ki tók'ontsik; pos 
tam kin bajúch xowk'i ne'ech ta 
lújundhábtsik k'al an awiltaláb, na 
Dios ne'ech ti ki óltsi xan ti yejat 
ki tók'ontsik. 20Роѕ yab tatá'tsik 
ne'ech ta káw, ne'ech ti káw nin 
Tokat Ejattal na Тага! Dios. 

21An iniktsik ne'ech kin pidhna' 
nin kidháb abal ka chemdhá ani 
an táta'lábtsik ne'ech kin pidhna' 
nin chakámil abal ka chemdhá. An 
chakámlábtsik ne'ech kin tomna' 
nin táta! ani піп папа! ani ne'ech 
kin Раја! abal ka chemdhátsik. 
22 Ne'ech ki at'antsik k'al ejtal an 
atiklábtsik xi yab u belom kal 
Naná'k'i tu kwenta; por xita! kin 


kuxuy ejtal jeché!, ne'ech ka lo'wat. 


23Tam ki at'antsik ba jun i bitsow, 
ki k'aletsik píl; pos tsubax tu 

utsáltsik ke Naná!, xin abadh abal 
kin wenk'on neye tin inik, ne'ech 

kin tsích juní tam tatá'tsik yabél 
a lonyámal ejtal in bitsówil an 
israelitatsik. 

2^'Ni jun i exóbal más и awil ke nin 
ok'tsíxal ani ni jun i t'ójontsix más 
uluts ke nin ajátik. 25 Abal an exóbal, 
lejatich jeye max in bajüch jelti nin 
ok'tsíxal ani an tójontsix jelti nin 
ajátik. Max Naná!, xin k'wajat jelti max 
tin táta'tsik, in bijyáb tin lej at'ax, ¿jan 
ti ne'ech ki bijyat tatá'tsik xi k'wajat 
jelti max tu chakámiltsik? 


Xita' yejat ki jik'na' 
(Lk. 12:2-9) 

26 Jaxtám, yab yejat ka jik'na' an 
atiklábtsik. Pos yab wa'ach ni jun xata! 
xi yab ne'ech ka chu'tat, nibal wa'ach 
xata! chinat xi yab ne'ech ka cho'óbná 
tayíl. 27Xowa! tu utsáltsik xon ti yab 
tejwa!, ka ulutsik xon ti tejwa' ani xowa! 
tu utsáltsik chinat, ka ulutsik xon ti 
уап kin ach'a'tsik. 28 Yab ka jik'na! an 
chemdhaxtsik, pos tokot in ejtowal ti 
ki chemdhantsi an ta t'u'úl ani yab in 
ejtowal ti ki chemdhantsi an ta ejattal. 
Ka jik'na'tsik na Dios xin ejtowal ti 
ki chemdhantsi an ta ejattal ani ti ki 
pet'nantsi an ta Pu'úl ban k'ibeltaláb. 

?9'tYabxe! u nujwáb cháb i 
ch'ichintsik k'al wé! i tumín? Por ni ján 
xi jachan! an ch'ichintsik yab ne'ech ka 
kwajlan max na Táta! Dios yab anchan! 
tin lé!. 3? Pos asta na xi'íl xa ko'oltsik ba 
na ók’ ajidh ti k'wajat. ?! Pos yabtsik pé 
ka jik’na' ni jun xita!, tatá'tsik más уап 
a jalbíl ké yantam i ch'ichintsik. 


Xita' yab in tidhenál kin tila' na 
Jesukristo tin tamét an atiklábtsik 
(Lk. 12:8-9) 

32'Xita! yab kin tidhena! ti kin 
tila! tin tamét an atiklábtsik, Мапа! 

yab neye ne'ech ku tidhena! ku t'ila! 
tin tamét nu Táta! xi k'wajat walk'i'. 
33por xita! kin tidhena' ti kin t'ila! 
tin tamét an atiklábtsik, ne'ech 
neye ku tidhena! ku t'ila! tin tamét 
nu Táta! xi k'wajat walk'i'. 


U wa'chinal i k'é'áxtaláb Wal tin 
kwentak'i na Jesús 
(Lk. 12:51-53, 14:26-27) 

34?Yab ka chalpaytsik ke Naná! 
in tsi'nek teché! ti k'ay'lá abal 
ku tsi'dha! i k'ijidhtaláb; pos yab 
anchan!, in tsi'nek abal ku tsi'dha' 
i péjéxtaláb. 35In tsi'nek abal ku 
péjéxlindha' an kwitól k'al nin 
táta!, an tsidhan k'al nin папа! 
ani an al'íbe k'al піп mím. 36 Ani 
anchan!, xi k'wajattsik ba jun i atá, 
jajá'k'itsik ne'ech ti péjéx. 

37 Xita! in k'anidhál más nin táta! 
o nin папа! ke Naná', yab ne'ech 
kin ejto ka k'wajay k'al Naná'; xita! 
in k'anidhál más nin chakámiltsik 
ke Naná!, yab jeye ne'ech kin ejto 
ka k'wajay k'al Мапа! Bani хіба! 
ti kin wéwna! por in ch'ejnál ka 
chemdhá, yab ne'ech kin ejto ka 
k'wajay k'al Naná!. 39 Хіба! in lé! 
kin lo'o nin xe'chintal, ne'ech kin 
k'ibdha'; por xita' kin k'ibdha! nin 
xe'chintal k'al Naná! tu kwenta, 
ne'ech kin lo'o. 


Хома! ne'ech ki áta! 
(Mr. 9:41) 

40Xita! ti ki bach'utsik, Мапа! tin 
bach'wal ani xita! ti kin bach'u 
Naná!, in bach'walich xi tin abámal. 
^1 Хіба! kin bach'u jun i t'iltsix abal 
in cho'ób ke k'al a Dios ti abnék, 
ne'ech kin bach'u i ch'ejwalixtaláb 
jelti xi ne'ech kin bach'u jun i 

t'iltsix; xita! kin bach'u jun i lujat 
inik abal in cho'ób ke i lujat inik, 
ne'ech kin bach'u i ch'ejwalixtaláb 
jelti xi ne'ech kin bach'u jun i 

lujat inik. Ani xita' kin pidha' 
jun tu! ti chamay ja! jún ti éb xi 
jeché'tsik abal in cho'ób ke Naná! u 
exóbalil, ne'ech jeye kin bach'u nin 
ch'ejwalíb. 


Xi abnéktsik k'al na Juan xu Pujax 


(Lk. 7:18-35) 
1 1 Tam ti na Jesás ok'on 
kin tak'iy xi lajucháb nin 
exóbaliltsik, k'ale ban kwentsaltsik 
xi k'wajat ba јасһап! an chabál abal 
kin ok'tsitsik ani kin t'iltsitsik an ti 
alwa! t'ilab. 

?Tam ti na Juan xi balidh ban 
wik'axte! in ach'a! xowa! in t'ajál na 
Kristo, in aba! in exóbaliltsik abal 
ka k'ale kin chu'u na Jesús ?ani kin 
konoy enché': 

—éTatá'ichxe! kwa! xi bijidh 
ne'ech ka tsích o yejat ki aytsi 
k'e'et? 

4Tók'oyattsik enché! k'al na Jesús: 

—Ki kaletsik ani ka óltsi na Juan 
xowa! exomtsik a chu'tal ani a 
ach'ál. 5Ka óltsi abal an jok'oltsik u 
chu'xinal, an k'wech'e'tsik и jelél, 
xin ko'oltsik an k'wajat at'ax tít u 
jelél, xi yabtsik u och'ox u och'xinal, 
an chemélomtsik u ejdháb ti ít ani an 
ch'ojontáltsik u t'iltsinal an ti alwa! 
tilab. 9K'ijidh tajat abal хіба! ti kin 
bela! ani yab kin jila! ti kin bela!. 

"Tam ti nin exóbaliltsik na Juan 
k'aléch, na Jesús tujey kin t'iltsi an 
atiklábtsik k'al tin kwenta na Juan, 
enché! tin utsa'tsik: 

—¿Jantéy і k'aletsik ka chu'u ban 
chabál xon ti yab k'wajtsidh? ¿Jun 

i pakáb xi k'wajat ti waw'yáb k'al i 
ik’? ?Max уађБа!, éjant'éy і k'aletsik 
ka chu'u? ¿Jun i inik xi xeketlidh 
k'al i alwa! k'udhk'um? Tatá'tsik 
a cho'ób ke xu xeketlinaltsik k'al 
i alwa! k'udhk'um u k'wajíltsik 
bin Кіта! i pakdha! tak'ix. Мах 
yab anchan', éjant'éy i k'aletsik ka 
chu'u? ¿Jun i t'iltsix? Ja'ich, ani 
ja'ich jun xita! xi más púlek ké jun 
i tiltsix. Na Juan ja'ich xu t'ilnal 
enché! k'al an T'okat Dhuslab: 
Ne'ech ku okxiy nu abatwálejil 
abal ti ki t'ojojontsi an ti bél. 
1 Tsubax tu utsáltsik ke ejtal an 
atiklábtsik xi k'wajinekich asta xo", 
yab jayk'i wa'chinék jun xita! más 
ultaláb ké na Juan xu pujax; por tu 
utsáltsik, xi más cha'at in éy xon tu 
tak'ix na Dios, más ја! ultaláb ké na 
Juan xu pujax. 

12'Asta ti tsích na Juan xu pujax 
abal kin tila! an alwa! t'ilab ani 
asta xo', wa'ach xin t'ajáltsik an 
chápláb abal ka k'wajay tak'nél 
k'al na Dios ani ja'ich jajá'tsik xi 
ne'ech ka k'wajay tak'nél k'al na 
Dios. BEjtal an t'iltsixtsik ani nin 
tak'ixtal na Dios xin jilám dhutsadh 
na Moisés, in ólnámal хома! na 
Dios ne'ech kin t'aja! asta ti tsích 
na Juan ani max tatá'tsik a lé! 
ka bela!, na Juan ja'ich an t'iltsix 
Elías xi bijidh ne'ech ka tsích. SXin 
ko'oltsik in och'oxtal alwa!, kin 
exbay. 

16 ¿Jantok'ál ne'ech ku ejto ku 
junbay an atiklábtsik xi jeché! i 
k'ij? In junwal jelti an chakamtsik 
xu buxkanal ti ubát' ch'ejel bitsow 
ani in dhájayal nin at ubát'tsik 
enché': 171 jutsuy an chúl ani yab 
i bixmáchtsik; i ajatna! i t'e'pidh 

ajatláb ani yab i uk'intsik." 18 pos 
tsích na Juan, xi yab u k'apul nibal 
u uch'al ani a ulutsik ke in ko'ol 

i at'ax ejattaláb. 19 Tayíl in tsích 
Naná!, xin abadh abal kin wenk'on 
neye tin inik, xin k'apul ani in 
uch'al ani a ulutsik abal in Карта! 
ani in uchal t'ajat, ke u ja'úb i 
walablomtsik ani xin bach'waltsik i 
jalbixtaláb. Por nin chalpadhtal na 
Dios u xalk'anal k'al хома! in t'ajál 
jun xita! xu dhabaláb k'al Jajá'. 


An atiklábtsik xi yab u t'ajax ti k'ij 
(Lk. 10:13-15) 

20 Tujey tám kin k'wiya' na Jesús 
an atiklábtsik xon tin t'ajámal más 
yán an labidh labandhaxtalábtsik, 
abal an atiklábtsik xu k'wajíl taja', 
yab in jilámaltsik ti walablom. In 
ulu enché': 

?1 —iCh'ojontál a chu'bíl, 
atiklábtsik xi k'wajíl Korasín! 
iCh'ojontál a chu'bíl, atiklábtsik 
xi k'wajíl Betsayda! Abal max 
an labidh labandhaxtaláb xi 
t'ájnék ba tatá'tsik, t'ájnékak 
ban bitsowtsik xi Tiro ani Sidón, 
an atiklábtsik xu k'wajíl taja!, 
owenekichak tin jalk'uyámaltsik 
nin chalab, in k'wajbámalichaktsik 
nin kodhow k'udhk'ümil ani 
buxkanékichaktsik ba k'wixix abal 
kin xalk'a! ke in jilámalichtsik ti 
walablom. ?? Jaxtám tu utsáltsik 
ke tam kin bajaw xowk'i ne'ech 
an lájundhaxtaláb, más pülek an 
yajtsiktaláb ne'ech ka bach'utsik 
ké an yajtsiktaláb xi ne'ech kin 
bach'u an atiklábtsik xi Tiro ani 
Sidón. 23 Ani tatá'tsik xi k'wajíl 
Kapernaüm, ¿a chalpayalxe! ke 
ne'ech ki t'ek'bá asta walk'i'? 

iYaba'! Ne'ech ki pet'nátsik asta 
ban k'ibeltaláb. Abal max an labidh 
labandhaxtalábtsik xi t'ájnék ba 
tatá'tsik, t'ájnékak ban bitsow xi 
Sodoma, an atiklábtsik xi k'wajinek 
ba jachan' an bitsow, bélak jeye ta! 
k'wajattsik. 24 Jaxtám tu utsáltsik 
ke tam kin bajaw xowk'i ne'ech 

an lújundhaxtaláb, más púlek an 
yajtsiktaláb ne'ech ka bach'utsik 

ké an atiklábtsik xi k'wajinek ban 
bitsow xi Sodoma. 


Ki uteytsik k'al Мапа! abal ki koyóch 
(Lk. 10:21-22) 

?5'Tam ti jachan' i k'ij, na Jesús in 
ulu enché!: 

—Táta!, xa tak'yal an walk'i' 
ani an chabál, tu k'ak'nál abal 
a xalk'antsámal xin cha'káltsik 
tinbá! xowa! yab a xalk'antsámal 
xi chalpadhtsik ani u wit'omtsik. 
26Táta!, anchan! ta t'aja', kom 
anchan! ta le'na!. 

?"Nu Táta! tin pidhámalich ejtal 
xowa! wa'ach. Yab xita! k'ál tu exláb 
an Chakámláb, tokot k'al an Táta'láb 
ani yab xita! in exlál an Táta'láb, 
tokot u exláb k'al an Chakámláb ani 
xita' an Chakámláb in lé! kin pidha' 
kin exla'. 28 Ki uteytsik k'al Naná!, 
ejtal tatá'tsik xi k'wajat i walbidh 
ani ne'ech tu wixk'intsi an ta walab; 
jelti jun xita! xu wék'ontsáb tin kitál 
abal ka koyóch. ?9Ki k'wajaytsik 
teye jelt xan ti Naná! in k'wajat. Ka 
t'aja'tsik xowa! a chu'tal u t'ajál ani 
ka cha'ka! tabá! jelt xan ti Мапа! 

u cha'kál tubá!. Max ka t'aja'tsik 
anchan', ne'ech tám ka k'wajách 
alwa! na ejattal. 3? Pos xowa! Мапа! 
tu utsáltsik ka t'aja', yab t'ojláb ani 
yab altsik. 


MATEO 11, 12 

An exóbaltsik in pu'wal i trigo tin 

k'ítsájil an koyóxnich 

(Mr. 2:23-28; Lk. 6:1-5) 

1 2 Tam ti jachan' i K'ij, na 

Jesús ne'ech ti belal tin 
Kk'ítsájil an koyóxnich xon ti t'ayadh 
i trigo. Nin exóbaliltsik k'a'ay ani 
tujeytsik kin pu'u an trigo ani kin 
k'apu. ?Tam ti an fariseotsik in 
chu'u jachan!, in utsa'tsik enché! na 
Jesús: 

—Na exóbaliltsik exom in t'ajál i 
tojláb xi yab alwa! ka t'ajan tam in 
k'ítsájil i koyóxnich. 

3Por utsantsik enché! k'al na 
Jesüs: 

—¿Yabxe' a ajyámal xantéy in 
Саја! jun i k'ij na Dabid tam ti јаја! 
ani nin juniktsik k'a'ay? *Ochich 
ban pulek atá xon tu k'ak'náb 
na Dios ani in k'apu an pan xi 
pikbantsidh na Dios. Jeché! an pan 
yab in tomnál kin k'apu na Dabid 
nibal nin juniktsik, tokot in tomnál 
kin k'apu an pále'tsik. 50 ¿yab a 
ajyámaltsik bin tak'ixtal na Dios 
xin jilám dhutsadh na Moisés, ke 
an pále'tsik xi k'wajat ban pulek 
atá xon tu k'ak'náb na Dios, yab 
u koyoltsik tam in k'ítsájil an 
koyóxnich ani yab walats хома! 
in t'ajáltsik? SPos tu utsáltsik ke 
teché! k'wajat jun xita! más púlek 
ké an pulek atá xon tu k'ak'náb na 
Dios. " Tatá'tsik yab a exbayámal 
xant'éy in lé! kin ulu jeché! an 
T'okat Dhuslab: “Yabich u lé! ka 
chemdha'tsik i ko'nél abal ti kin 
pikbantsi, u lé! ki k'ánídháxintsik." 
Max a exbayalaktsik, yabich ne'ech 
ka walbiytsik ni jun xita! xi yab in 
t'ajámal ni jun xata! yab alwa'. $Pos 

Naná', xin abadh abal kin wenk'on 
neye tin inik, u ko'ol i awiltaláb 
abal ku ulu хома! alwa! ka t'ajan 
tin k'ítsájil an koyóxnich. 


An inik xi teytemadh nin k'ubak 
(Mr. 3:1-6; Lk. 6:6-11) 

Kale tám na Jesús taja' ani 
k'ale ban atá xon tu t'ajnal an 
junkuntaláb. 19Таја!, ta! ti k'wajat 
jun i inik xin ko'ol jun in k'ubak 
teytemadh ani kom u le'náb ka 
eltsin jun xata! xant'ok'ál ti ka 
walbiyat na Jesús, konyat enché': 

—éAlwa'xe! ka jeldhá jun i ya'ul 
tin k'ítsájil i koyóxnich? 

M Tók'oyattsik enché! k'al na 
Jesüs: 

—éJita! xi tatá'tsik a kidhtal, max 
in ko'ol jun i borrego ani ka balk'in 
ba jun i cholax chabál tin k'ítsájil 
an koyóxnich, yab ne'ech ka k'ale 
kin jixa'? 12Pos más уап in jalbíl 
jun i inik ké jun i borrego. Jaxtám, 
tu utsáltsik ke alwa! ka t'ajan xowa! 
alwa! tin k'ítsájil an koyóxnich. 

13 Utsan tám enché! an inik k'al na 
Jesüs: 

—Ka lujku na k'ubak. 

Ani tam tin lujku nin k'ubak, jeley, 
jilk'on alwa! jelti na jún nin k'ubak. 
14Kale tám an fariseotsik ani tujey 
kin aliy xan ti kin uwa! abal kin 
ejto kin chemdha' na Jesús. 


Jun i t'iltsixtaláb k'al tin 
kwenta na Jesüs 
15Tam ti na Jesús in cho'óbna! 

jeché!, k'ale ani k'al yán i 
atiklábtsik ti wéwná. Na Jesüs in 
jeldhál ejtalk'i an ya'ultsik, Sani 
in utsáltsik abal yab kin t'ila'tsik 
xitam ја! jeye Jajá!. 1 Jeché! támun 

anchan! abal ka t'ájan xan tin 
шата! an t'iltsix Isaías tam tin ulu 
enché!: 
18 Jeché! ja'ich nu t'ójontsixil, xi 
Мапа! u takwyámal, 
xi Naná! u k'anidhál ani in 
kulbél t'ajat k'al Jajá'. 
Ne'ech ku k'wajba! nu T'okat 
Ejattal ba Јаја! 
ani ne'ech kin t'iltsi ejtal an 
atiklábtsik ke ne'ech ku 
lájundha'tsik. 
19 Yab ne'ech ti péjéx, nibal ne'ech 
ti t'ilom kawidh, 
nibal ne'ech ka axtsin tin 
káwintal k'al ni jun xita! 
ban béltsik. 
20 Yab ne'ech kin реја! nibal ela! 
jun i ma'idh pakáb, 
nibal ne'ech kin tepdha' an 
k'amal xi xowéy t'ajat exom 
ti let'k'onal, 
asta tam kin bajüch an k'ij 
xowk'i Јаја! ne'ech ti tak'ix 
in lujtalk'i. 
21 Ani ejtal an atiklábtsik ne'ech kin 
k'wajba! nin aytsixtal ba Jajá!. 


U usnal na Jesüs ke in ko'ol in cháp 
an at'ax ejattaláb 
(Mr. 3:19-30; Lk. 11:14-23; 12:10) 

22 Jántsin tám na Jesús jun i jok'ol 
inik ani mó! xi k'wajat teykómte 
k'al jun i at'ax ejattaláb. Jeldhá 
k'al na Jesús ani an inik káwin ani 
chu'xin. ?3Ejtal an atiklábtsik laban 
ani in ulutsik enché': 

—¿Awxe! ja'ich jeché! nin kuxtal 
na Dabid? 

24 por tam ti an fariseotsik in 
ach'a! jeché!, in ulutsik enché!: 

—Jeché'! an inik in káldhál an 
at'ax ejattalábtsik k'al tin awiltalk'i 

an lej at'ax, nin ok'lékil an at'ax 
ejattalábtsik. 

?5Kom na Jesús in cho'ób xant'éy 
na k'wajat ti chalpantsáb, in 
utsa'tsik enché': 

— Max jun i bitsow ka k'é'áxin 
kwene! ti kwene! ani ka péjéxin 
jajá'k'itsik, ne'ech ka ok'on. Ani 
max jun i kwentsal o jun i k'imádh 
ka k'é'áxin, yab ne'ech ka k'wajay 
owat. 26 Anchan! jeye, max an lej 
at'ax kin káldhál tinbá! хі k'wajat 
bin ejattal jun i inik, exomich 
tám in k'e'ál tinbá'; max kin t'aja! 
anchan', ¿jan ti ne'ech kin ejto ka 
k'wajay owat ti tak'ix? 27 Tatá'tsik 
a ulal ke Naná! u káldhál an at'ax 
ejattalábtsik k'al tin awiltal an lej 
at'ax; pos max anchanak, éjita' k'ál 
tu pidhnal ti awiltaláb xi tatá'tsik 
ti wéwnál abal kin káldha' an at'ax 
ejattalábtsik? Jaxtám, jajá'tsik ti 
xalk'antsal abal i uk'pinéktsik ta 
k'wajat. 28Рог Мапа! u káldhál an 
at'ax ejattalábtsik k'al tin cháp nin 
Tokat Ejattal na Dios ani jeché!, in 
lé! kin ulu ke xan tu tak'ix na Dios 
ulnekich xon ta k'wajattsik. 

29Pos, ¿jan ti ne'ech kin ejto jun 
xita! ka ochich bin k'imá! jun i likat 
inik ani kin k'ántsi xowa' in ko'ol, 
max yab kin wik'a! ok'ox? Tokot 
ne'ech kin ejto kin k'ántsi хома! in 
ko'ol, max kin wik'a! ok'ox. 

30 Xita! yab junax k'al Naná!, tin 
at'ál. Ani xita' yab tin tolmiyal 
ku utu an atiklábtsik ba na Dios, 
jachan!, ja'ich xin t'ajál abal an 
atiklábtsik yab ka utey ba na Dios. 

3DJaxtám tu utsáltsik, ke an 
iniktsik ne'ech ka pakwlantsat 
xowa'kichk'i i walastaláb kin баја! 
ani xowa'kichk'i i odhbijixtaláb 

kin ulu; por max kin odhbijiy an 
T'okat Ejattaláb, yab ne'ech ka 
pakwlantsat. 32Xita' tin odhbijiy 
Naná', xin abadh abal kin 
wenk'on neye tin inik, ne'ech ka 
pakwlantsat; por xita! kin odhbijiy 
an T'okat Ejattaláb, yab jayk'i 
ne'ech ka pakwlantsat, ne'ech ka 
jilk'on walbidh malilíl i Кі. 


An te! k'al in макі tu exláb 
(Lk. 6:43-45) 

33" Max an te! alwa!, alwa! in 
ма! in kó!yal ani max an te! yab 
alwa!, yab alwa! in walíl in kó!yal. 
Pos an te!, k'al in walílk'i tu exláb. 
34Tatá'tsik a junwal jelti an chan. 
éJanti ne'ech ka ejto ka ulutsik 
хома! alwa!, max tatá'tsik yab i 
alwa'? Pos na wi' in ulal xowa' 
wa'ach ta ejattal. 3 An alwa! inik, 
in ulal хома! alwa!, kom alwa! хома! 
wa'ach tin ejattal ani an at'ax inik, 
in ша] xowa! at'ax, kom at'ax xowa! 
wa'ach tin ejattal. 38 Por tu utsáltsik, 
ke tam kin bajaw xowk'i ne'ech 
an lújundhaxtaláb, ejtaltsik netech 
ka lújundhá k'al tin kwenta an апі! 
t'ilab xin ulúmaltsik. 37 Pos k'al 
xowa'k'i in ulúmal k'ál ti ne'ech ka 
chu'tat max walbidh o yaba!. 


An walablom atiklábtsik in konyal 
jun i labidh exól 
(Mr. 8:12; Lk. 11:29-32) 
38Utsan tám enché! na Jesús 
k'al taltsik i fariseotsik ani k'al an 
ok'tsixtsik xin wilál nin tak'ixtal na 
Dios xin jilám dhutsadh na Moisés: 
—Ok'tsix, i lé! ki chu'u ka Раја! jun 
i labidh labandhaxtaláb abal ti exól. 
39 Tók'oyattsik enché! k'al na 
Jesüs: 

— An atiklábtsik xi at'ax ani u 
walablom, in konyal jun i labidh 
labandhaxtaláb abal ti exól; por 
yab ne'ech ka pidhan más ti exól, 
tokot xan ti támun kal an tiltsix 
Jonás. “Pos anchan! хап ti na 
Jonás k'wajay óx a k'ítsá ani óx i 
akal alk'idh bin tsukul an yejche' 
to'ol, anchan! neye Naná!, xin 
abadh abal kin wenk'on neye tin 
inik, ne'ech kin k'wajay óx a k'ítsá 
ani óx i akal alk'idh ban chabál. 

4 Tam kin bajaw xowk'i ne'ech 

an lájundhaxtaláb, an atiklábtsik 

xi k'wajinek Nínibe, ne'ech ka 
ejechtsik ti ít ani ne'ech kin walbiy 
an atiklábtsik xi jeché! i k'ij. Pos 

an atiklábtsik xi kwajinek Nínibe, 
in jila'tsik ti walablom tam ti 
t'iltsin an tin káwintal na Dios k'al 
na Jonás. Ani xo! teché! k'wajat 

jun xita' más púlek ké na Jonás. 
Tam kin bajaw xowk'i ne'ech an 
lújundhaxtaláb, an pulek tak'ix 
mímláb xi alál, ne'ech ka ejech ti ít 
ani ne'ech kin walbiy an atiklábtsik 
xi jeché! i k'ij. Pos jeché! an mímláb 
tsích ów chabál abal kin axtsi tin 
chalpadhtal na Salomón. Ani xo! 
teché! k'wajat jun xita! más pülek 
ké na Salomón. 


An at'ax ejattaláb xu witsél xon ti 
kalnek 
(Lk. 11:24-26) 


43"Tam jun i at'ax ejattaláb ka 
kale ba jun i inik, u xe'chinal ban 
waynek chabáltsik in ayal xon ti 
ka koyóch; ani max yab kin ela', in 
chalpayal enché': ^^^Ne'ech kin 
witsiy ban inik xon tin kalnek." 
Tam ka witsiy, in elál jachan' an 
inik jelti jun i atá xi yab k'wajtsidh, 

k'wetodh ani lejkikidh. ^5Ne'ech 
tám juní ka k'ale ani ne'ech kin 
ik'i' bük i at'ax ejattalábtsik xi más 
at'ax ké jajá! ani ejtal ne'ech ka 
ochichtsik ti k'wajíl ba jachan' an 
inik. Jachan' an inik ne'ech tám 
ka jilk'on más k'ibenek ké tam ti 
k'wajatwi'ik. Anchan' jeye ne'ech 
ka támun Kal jeché! an atiklábtsik 
xi at'ax. 


Nin nána' ani nin kidhábtsik na 
Jesüs 
(Mr. 3:31-35; Lk. 8:19-21) 
4^6 Bé] k'wajat ti káw na Jesús 

Kal an atiklábtsik, tam ti ulich nin 
папа! апі nin kidhábtsik abal in 
lé'tsik ti t'ilolól k'al na Jesás. Kom 
eléb ti jilk'ontsik, #7 k'ale ti óltsinal 
na Jesús kal jun xita' ani utsan 
enché': 

—Na папа! ani na kidhábtsik nú! 
k'wajat eléb ani in lé'tsik ti t'ilolól 
Kal Tatá'. 

48 рог Јаја! іп Коу enché! xi kál 
ti k'alnek ti usnal: 

—éJitam ја! nu папа! ani jitam ја! 
nu kidhábtsik? 

491n ts'átsbiy tám nin exóbaliltsik 
ani in ulu enché': 

—Jeché'tsik ja'ich xi k'wajattsik 
jelti nu папа! ani nu kidhábtsik. 

50 pos xita! in t'ajál хома! in lé! nu 
Táta! хі k'wajat walk'i', jachan', 
ja'ich nu kidháb, nu ixám ani nu 
папа!. 


Ап junbaxtaláb k'al tin kwenta ап 
Tam ti jachan' i k'ij, na 


óm inik 
1 3 Jesús kale ban atá xon tu 


(Mr. 4:1-9; Lk. 8:4-8) 
t'ajnal an junkuntaláb ani k'ale ti 

buxkanal bin wál an pujal. ?Kom 
yán i atiklábtsik junkun xon ti 
k'wajat, ochich na Jesús ba jun 
i tan ani buxkan. Ani ejtal an 
atiklábtsik jilk'on bin waltsik an ja'. 
3In ok'tsitsik tám уар xata! Kal i 
junbaxtalábk'i. Enché! tin utsa'tsik: 
—Jun i inik kale ti búk'ul iyaláb, 
^tam ti ne'ech an ti bük'ul iyaláb, 
taltsik an iyaláb kwajlan ba bél, 
ulich an ch'ichintsik ani in k'apu 
an iyaláb. 5Taltsik kwajlan ba 
t'ujublom, xon ti yab lej wa'ach 
i lukuk ani jachan' an iyalábtsik 
jik'at ti ixk'an abal an chabál 
yab lej owtsik. $Por tam ti yajbé 
an k'akal, tsikan ani kom yab 
ibidh, wayey. " Taltsik kwajlan ba 
k'ídhlom, pakey an k'ídhtsik ani 
paxk'iyat an t'ayabláb. $Por wé! an 
iyaláb, kwajlan ban chabál xi alwa! 
ani labey t'ajat; taltsik, k'al jún 
tokot i itsixlek, in kó'oy Бо! inik i 
itsixlek. Taltsik ox inik i itsixlek ani 
taltsik jun inik láju i itsixlek. ? Max 
a ko'oltsik a och'oxtal alwa', ika 
exbaytsik! 


Xant'ók' tu ok'tsix na Jesús k'al i 
junbaxtalábk'i 
(Mr. 4:10-12; Lk. 8:9-10) 

10Utukná tám na Jesús Kal an 
exóbaltsik ani konyat enché': 

—¿Jant'ók'i ta tawnál an 
atiklábtsik k'al i junbaxtalábk'i? 

M Tók'oyattsik enché': 

—Tatá'tsik, ti pidhál na Dios 
ka cho'óbna' хома! in ko'ol yab 
tejwa! k'al tin kwenta xan ti 
Jajá! tu tak'ix; por jajá'tsik yab u 
pidhnal kin cho'óbna'. 12Xita! xin 
back úmalich an alwa! t'ilab, ne'ech 
ka pidhan kin cho'óbna' más; por 

xita! xi yab in bach'úmal, ne'ech ka 
wixk'intsat xowa! in chalpayal in 
ko'ol wé!. 13Jaxtám tu tawnáltsik 
Kal i junbaxtalábk'i; pos jajá'tsik in 
chu'tal, por u jilk'onaltsik jelti max 
yab xata! in chu'ümal; in ach'áltsik, 
por yabtsik xata! in exbayal, 
jelti max yab xata! in ach'áltsik. 
14 Anchan!, u támnalich Ка! jajá'tsik 
jelt xan tin ulúmal an t'iltsix Isaías 
enché!: 
Ne'ech ka ach'a'tsik, por yab 
ne'ech ka exbay; 
ne'ech ka chu'utsik, por jelti 
max yab a chu'tal. 
15 Abal nin itsích jeché! 
an atiklábtsik in 
chapikmédhámal t'ajat, 
wetsik t'ajat tin ach'áltsik k'al 
nin och'oxtal. 
Ani mut'utsik tin ko'ol nin wal; 
abal yab ka chu'xintsik k'al nin 
wal, 
ani yab ka och'xintsik k'al nin 
och'oxtal, 
nibal kin exbaytsik k'al nin itsích, 
ani nibal ka uteytsik k'al Мапа! 
abal ku jeldha'. 
16°por k'ijidh abal tatá'tsik, abal i 
chu'uxtsik ani i och'oxtsik. 17 Tsubax 
tu utsáltsik, ke yán i t'iltsix ani i 
alwa! iniktsik in le'námal kin chu'u 
xowa! tatá'tsik a chu'tal, por yab in 
chu'ümaltsik; in le'námaltsik kin 
аста! xowa! tatá'tsik a ach'ál, por 
yab in ach'ámal. 


Na Jesús in wila! xant'éy in lé! kin 
ulu an junbaxtaláb k'al tin kwenta 
an óm inik 
(Mr. 4:13-20; Lk. 8:11-15) 
18'Pos ka ach'a'tsik xant'éy in 
lé! kin ulu an junbaxtaláb ка! tin 

kwenta an óm inik. !?Taltsik an 
atiklábtsik in ach'ál an tsubaxtaláb 
Kal tin kwenta хап tu tak'ix na 
Dios, por kom yabtsik in exbayal, u 
ulel an lej at'ax ani u wék'ontsáb 
an ti tsubaxtaláb xin bach'ámal tin 
itsích. Jeché! an atiklábtsik in junwal 
jelti an iyalábtsik xi kwajlan ban 
bél. 20Taltsik an atiklábtsik, tam kin 
ach'a! an tsubaxtaláb in bach'wal 
Kal yantam i kulbétaláb, por tam ka 
taktamiyat o ka at'an k'al tin kwenta 
jeché! an tsubaxtaláb, in jiláltsik 
jeché! an tsubaxtaláb. 21 Jeché! an 
atiklábtsik in junwal jelti an iyaláb 
xi kwajlan ban t'ujublom, kom yab 
owtsik nin ibíl tin ko'ol, yab u owel. 
Pos tam kin ach'a! і yajtsiktaláb o ka 
atan Kal tin kwenta abal in belámal 
nin káwintal na Dios, in jiláltsik kin 
bela!. 22Taltsik an atiklábtsik in ach'ál 
an tsubaxtaláb, por u chalpaxtsik 
t'ajat k'al tin kwenta xowa! wa'ach 
ban k'ay'lá, u k'ambiyábtsik k'al an 
tumín ani yabtsik u walkanal kin 
Саја! kál xowa! alwa!. Jeché! an 
atiklábtsik in junwal jelti an iyaláb 
xi kwajlan ban k'ídhlom, u paxk'iyáb 
Kal an k'ídh ani yab u walkanal ka 
walin. ?3Taltsik an atiklábtsik xin 
ach'ál an tsubaxtaláb, in exbayal 
ani in t'ajáltsik t'ajat xowa! alwa!, in 
junwal jelti an iyaláb xi kwajlan ban 
alwa! chabál ani labey t'ajat. Taltsik 
in junwal jelti an itsixlek xin kó!oy Бо! 
inik i itsixlek, taltsik jelti xin kó'oy ox 
inik láju ani taltsik jelti xin kó!oy jun 
inik láju. 

An junbaxtaláb k'al tin kwenta 

an trigo ani an at'ax ch'ojól 


?^'l'iltsintsik jeye k'al na Jesús 
jeché! an ti junbaxtaláb: 

—Xan tu tak'ix na Dios, in junwal 
jelti jun i inik xin t'aya! i alwa! 
iyaláb bin ale; 25por tam ti ejtalich 
и wayaltsik, ulich jun хіба! xi Ка] tu 
at'nal an dhabal ani t'aytsin ti at'ax 
ch'ojól xon tin t'ayámal an trigo ani 
tam tin t'ayámalich, k'ale. 26Tam ti 
pakey an trigo ani t'u'unich, xalk'an 
jeye an at'ax ch'ojól. ?7 K'aletsik tám 
an t'ojnaltsik kin utsa' enché! an 
dhabal: “Ajátik, max i alwa! iyaláb 
a t'ayámal ba na ale, éjón' pé tám ti 
tsi'nek an at'ax ch'ojól?" 28 Utsantsik 
enché! Kal an dhabal: “Jun xita' xi 
tin at'ál in t'ajámal jeché!.” Konyat 
tám enché! k'al an t'ojnaltsik: “¿A 
lé'xe! ku k'ale ki pu'u an at'ax 
ch'ojól?" 29 Por utsantsik enché': 
“Yaba!, pos max ka pu'u an at'ax 
ch'ojól, ne'ech jeye ka pú'un an trigo. 
30 Jila' ka pakey chablamk'i asta kin 
bajaw xowk'i ti ne'ech ki junku an 
trigo; tam ne'ech ki junküch an trigo, 
ne'ech ku ша! enché! an t'ojnaltsik: 
Ka junku ok'ox an at'ax ch'ojól ani 
ka k'wajba! ti wik'e'tsik abal ka 
tsikan; por an trigo ka junku abal ka 
ta'pá ban wilte'." 


An junbaxtaláb k'al tin kwenta in 
itsích an mostasa 
(Mr. 4:30-32; Lk. 13:18-19) 
31 Tiltsintsik jeye jeché! an ti 
junbaxtaláb: 

—Xan tu tak'ix na Dios in junwal 
jelti jun in itsích i mostasa xi jun i 
inik in t'ayál bin ale. 3? Jeché! ja'ich 
ап iyaláb xi más chipíl ké xi k'e'et 
an iyalábtsik, por tam ka ixk'an ani 
ka pubey, u pubel t'ajat ké xi k'e'et 
an t'ayablábtsik ani и k'we'nal t'ajat. 
U ulel an ch'ichintsik ani in t'ajál 
гаја! піп pák'w. 

An junbaxtaláb k'al tin kwenta an 
jilbédhaxtaláb k'oye 
(Lk. 13:20-21) 
33Tiltsintsik jeye jeché! an ti 
junbaxtaláb: 

—Xan tu tak'ix na Dios in junwal 
jelti an jilbédhaxtaláb k'oye xi jun 
i mímláb in xuk'yal k'al ox lejab i 
che'edh trigo ani in jilbédhál ejtal 
an xo'kadh che'edh trigo. 


Xant'ók'i tu ok'tsix na Jesús k'al i 
junbaxtaláb 
(Mr. 4:33-34) 
34Na Jesús іп t'iltsi ejtal jeché' 
an atiklábtsik k'al i junbaxtalábk'i, 
yab in t'ila! xata! xi yab k'al i 
junbaxtaláb. 35Jeché! támun 
anchan' abal ka t'ájan xan tin 
ulúmal enché! an t'iltsix: 
Ne'ech tin káw k'al i 
junbaxtalábk'i, 
ne'ech ku t'ila! xata! xowa! 
k'wajinek chinat asta tam ti 
na Dios in t'ajám an k'ay!lá. 


Na Jesús in wila' an junbaxtaláb 
k'al tin kwenta an trigo 
ani an at'ax ch'ojól 
36Tam ti na Jesús in utsa'ich an 
atiklábtsik abal ka k'aléch, Јаја! 
ochich altá. Utukná tám k'al nin 
exóbaliltsik ani utsan enché': 

—Ti ku wiltsi an ti junbaxtaláb 
k'al tin kwenta an at'ax ch'ojól xi 
t'ayan ban aleláb. 

37 Tók'oyattsik tám enché! k'al na 
Jesüs: 

—Xita! nin t'ayál an alwa! iyaláb, 
ja'ich Naná!, xin abadh abal kin 
wenk'on neye tin inik. 38 An aleláb, 
ja'ich an k'ay'lá; an alwa! iyaláb, 

ja'ich an atiklábtsik xin walkál 
tinbá! ka tak'yat k'al na Dios ani an 
at'ax ch'ojól, ja'ich an atiklábtsik 
xu dhabaláb k'al an lej at'ax. 

39 Xita! піп t'aya! an at'ax ch'ojól, 
ja'ich an lej at'ax. Xowk'i ti ne'ech 
ka junkuwat an trigo, ja'ich an 
pakwenib; ani an junkuxtsik, ja'ich 
an tokat abatwáletsik. #0 Anchan' 
jelt xan tu junkuwáb an at'ax ch'ojól 
ani u pet'náb ban k'amal abal 

ka t'a'ay, anchan' jeye ne'ech ka 
támun tam kin bajaw an pakwenib. 
^1 Xi Naná'ich xin abadh abal kin 
wenk'on neye tin inik, ne'ech ku 
aba! nu t'okat abatwálejiltsik kin 
junku xi k'wajattsik xon ti Naná! in 
tak'ix, xu walbindhaxtsik ani xin 
t'ajáltsik xowa! yab alwa'. ^?Ne'ech 
ka pet'nátsik ban k'amal, ne'ech 

ti uk'naltsik ani ti rech'ech'él 

nin kamab. 43Jachan' i k'ij, xi 
k'wajatichtsik alwa! k'al na Dios, 
ne'ech ka k'wajaytsik хоп tu tak'ix 
an Táta'láb; ne'ech ka xalk'antsik 
ch'axixíl, jelti nin ch'axixíltal na 
k'ítsá. Хіба! in ko'ol in och'oxtal 
alwa!, Кіп ach'a! xowa' и ulal. 


An junbaxtaláb k'al tin 
kwenta an tumín xi jolidh 


44Xan tu tak'ix na Dios, in junwal 
jelti tumín xi jolidh ba jun i aleláb, 
xi jun i inik in elál ani in chinál 
juní táyk'i; ani kulbenek k'al jeché! 
tin kwenta, u k'alel kin nuju ejtal 
xowa! in ko'ol ani in ch'a!'yal jachan' 
an chabál. 


An junbaxtaláb k'al tin kwenta an 
perla xi kajbidh t'ajat in jalbíl 
45'A níl jeye, xan tu tak'ix na Dios in 
junwal jelti jun i ch'a'um inik xi xe'ech 

in ayal i perlatsik хі alwa! t'ajat. Tam 
tin ela! jun i perla xi kajbidh t'ajat in 
jalbíl, k'ale kin nuju ejtal xowa! in 
ko'ol ani in ch'a'ay jachan' an perla xi 
kajbidh t'ajat in jalbíl. 


An junbaxtaláb k'al tin 
kwenta nin jixáb an to'ol 

47'Aníl jeye, xan tu tak'ix na Dios 
in junwal jelti jun in jixáb i to'ol xu 
pet'náb ban pujal ani in yak'wál 
xowa'kich i to'oltsik. “Tam ka 
yák'wanich уап an to'oltsik, an jixom 
to'oltsik in káldhál walte' nin jixáb an 
to'ol. Taja' u buxkanaltsik ti tákul an ti 
to'ol, xi alwa! in balyal ban t'oknaltsik 
ani хі yab alwa! in pet'nál. 4 Anchan' 
jeye ne'ech ka támun tam kin bajaw 
an pakwenib; ne'ech ka kale an t'okat 
abatwáletsik kin takuy an atiklábtsik 
xi at'ax ani xi alwa!. 50 Хі at'axtsik 
ne'ech Ка pet'ná ban Ката], ќаја! 
ne'ech ti uk'naltsik ani ti rech'ech'él 
nin kamab. 


An tsubaxtaláb xi ítich ani an 
tsubaxtaláb xi weje'ich 


51 Konyattsik tám enché! k'al na Jesús: 

— А exbayaltsikxe! ejtal jeché'? 

Jajá'tsik tók'on enché': 

—I exbayal, Ajátik. 

52Utsantsik tám enché': 

—Tam jun i ok'tsix xin exlál nin 
tak'ixtal na Dios xin jilám dhutsadh 
na Moisés, kin exla' јеуе xan tu 
tak'ix na Dios, in junwal jelti jun 
xita! xin ko'ol xata! kajbidh in jalbíl. 


Tam ti na Jesús k'wajat ban bitsow 
Nasaret 
(Mr. 6:1-6; Lk. 4:16-30) 
53 Tam ti na Jesús in ok'oy kin 
tila! jeché! an junbaxtalábtsik, k'ale. 

54Ulich bin chabálil ani in tuju ti 
ok'tsix ban atá xon tu t'ajnal an 
junkuntaláb. Ejtal xin ach'áltsik xan 
tu ok'tsix, u labnal ani in ulaltsik 
enché!: 

— éJón! tin wit'ámal jeché! an inik 
ejtal jeché! xowa! in ok'tsixnál? 
¿Jan tin ejtowal kin баја! jeché! an 
labidh labandhaxtaláb? 55Pos jeché! 
ja'ich nin chakámil an dhakúm ani 
nin nána! ja'ich na María. In kidháb 
na Jakobo, na José, na Simón ani 
na Judas Sani піп ixámtsik teché! 
jeye u k'wajíl xon ti мама! u k'wajíl. 
éPos, jón! pé tám tin wit'ámal ejtal 
jeché!? 

57 Jaxtám ti yab le'ná ka t'ajan 
ti k'ij. Por utsantsik enché! k'al na 
Jesüs: 

—Putálk'i tu k'ak'náb jun i t'iltsix, 
tokotk'i bin chabálil ani k'al xu 
k'wajíltsik bin k'imá! ti yab u 
k'ak'náb. 58 Апі yab in t'aja! уап i 
labidh labandhaxtaláb taja', kom 
yab u belnal Kal jajá'tsik. 


Tam ti chemdhá na Juan xu pujax 
(Mr. 6:14-29; Lk. 9:7-9) 
1 Tam ti jachan' i K'ij, na 
Erodes, xi k'wajat ti tak'ix 
Galilea, in ach'a! u t'ilnal na Jesús 
2ani in utsa'tsik enché! xi tá'tsik ti 
k'wajat k'al jajá': 

—Jachan! ja'ich xóna' na Juan 
xu pujax, xi ejnek ti ít. Jaxtám tin 
ko'ol an chápláb kin t'aja' i labidh 
labandhaxtalábtsik. 

3 Jeché! na Erodes in ulúmal ka 
yak'wan na Juan ani ka balyat 
wik'adh ban wik'axte!. In Paja! 
anchan' k'al tin kwentak'i na Erodías, 
nin tomtal nin kidháb Felipe. ^Na 
Juan in utsámal enché! na Erodes: 

—Yab alwa! ki junkun k'al nin 
tomtal na kidháb. 

5Na Erodes in lé! kin chemdha! na 
Juan, por in jik'nál an atiklábtsik 
abal ejtal in cho'óbtsik ke na Juan 
Kal a Dios ti abadh ti t'iltsix. Por 
tam ti na Erodes in ajíbna! nin 
tamúbil, nin tsidhánil na Erodías 
bixmách tin tamét an ajíblomtsik 
ani in kulbetna! t'ajat na Erodes 
Tke in ша! tsubax t'ajat ke ne'ech 
kin pidha' xowa! ka kontsin. 8 Utsan 
tám an tsidhan k'al nin папа! abal 
kin utsa! enché! na Erodes: 

—Ti kin pidha! ba jun i talab nin 
ók’ na Juan xu pujax. 

Tam ti an pulek tak'ix Erodes 
in ach'a! jeché!, t'e'pin; por kom 
in lej tsubax ulúmal ani axnék 
Kal an ajíblomtsik, in ulu abal ka 
pidhan хома! in konyal. In ulu ka 
kotsin tin ók’ na Juan ban wik'axte! 
Mani tám ti tsi'dhá ba jun i talab. 
Pidhanich tám an tsidhan ani an 
tsidhan in pidha' nin nána!. 

12Ulich tám nin exóbaliltsik na 
Juan ani in jüna'tsik kin joliy nin 
putálíl nin t'u'úl na Juan ani tayíl 
k'aletsik kin óltsi na Jesús. 


Na Jesús in k'apundha' bo! mil i 
iniktsik 
(Mr. 6:30-44; Lk. 9:10-17; Jn. 6:1-14) 
13Tam ti na Jesús in cho!óbna! 
jeché', balin kwetém ba jun i tan 
ani k'ale ba jun i chabál xon ti yab 
xita! wa'ach. Por an atiklábtsik in 
cho'óbna' abal k'ale na Jesús ani 
k'aletsik jeye belal abal kin wéwna!. 
14Tam ti na Jesús kale ban tan, 
in chu'u abal yán an atiklábtsik 
ta! ti k'wajat, in kó'ontsitsik ti 
yajnantsixtaláb ani in jeldha' xu 

ya'ultsik. 1Тат ti exomich ti 
jik'wchinal, шеу an exóbaltsik ba 
na Jesús апі in utsa' enché!: 
—Dhamúlich ani teché! yab xita! 
u k'wajíl. Ka utsa' an atiklábtsik 
ka k'aléch abal ka k'ale ban 
kwentsaltsik kin ch'a'ay i k'apnél. 
16Utsantsik enché! k'al na Jesús: 
—Yab yejat ka k'aletsik; tatá'tsik 
ka k'apundha!. 
17 Jajá'tsik tók'on enché': 
—Yab i ko'ol teché! уап i k'apnél, 
tokot bó! i pan ani cháb i to'ol. 
18 Utsantsik enché! k'al na Jesús: 
—Ka tsi'dha! teché!. 
19Tn ша! tám an atiklábtsik ka 
buxkan ban tóm. In téyna! xi bó! 
an pan ani xi cháb an to'ol, in tela! 
walk'i', in pidha! ti jalbintsixtaláb 
na Dios. In реја! tám an pan ani in 
pidha' nin exóbaliltsik ani jajá'tsik 
in pidha'ich tám an atiklábtsik. 
20 Fjtal k'apüchtsik asta ajwé 
ani tayíl in ts'utsiytsik lajucháb 
i t'oknal k'al an pejmatstaláb xi 
jilk'on. ?! Bo! mil iniktsik хбпа! xi 
k'apüch, yab ajidh i mímlábtsik 
nibal i chakamtsik. 


Na Jesús beley bin ebtsik an ja' 
(Mr. 6:45-52; Jn. 6:16-21) 
22Tayíl, na Jesús in utsa' nin 
exóbaliltsik ka balin ban tan abal ka 
okxinichtsik ka wat'ey ban pujal ani 
ka k'ale jun pak'e', lejat Јаја! k'wajat 
in chapnédhál an atiklábtsik. 
23Tam ti ok'on kin chapnédha! an 
atiklábtsik, na Jesús k'adhiy ba 
jun i ch'én abal ti ól kwetém. Tam 
ti jik'wchinich, na Jesús taja! ti 
k'wajat kwetém, 241ејаї an tan 
junax ch'ejel pujalich ti ne'ech. U 
lanyáb an tan k'al an mülák' ja! abal 

tin tamét tu waw!yáb k'al an ik’. 
25Tam ti dhajaw akalich, utuknátsik 
k'al na Jesús. Por na Jesús tál 

belal ebtsik an ja!. 26 Tam ti chu'tat 
k'al an exóbaltsik ti belal ebtsik 

an ја!, jik'eytsik ani Kal an jík'ib, 
dhájantsik kawidh enché!: 

—il labax! 

27Por tawnátsik k'al na Jesús ani 
utsantsik enché': 

— ¡Ka likedha'tsik tabá!; Naná!, yab 
ki jik'eytsik! 

28 Tók'oyat tám k'al na Pedro ani 
utsan enché!: 

—Ajátik, max Таѓа! lejtal, ti kin 
utsa! neye kin beley ebtsik an ја! 
ani kin ulich asta xon ta k'wajat. 

29 Ani utsan enché! Kal na Jesús: 

—Jala'ich. 

Pa'ay tám ban tan na Pedro ani 
in tuju ti belal ebtsik an ja! abal 
ka k'ale xon ti k'wajat na Jesús. 
30 Þor tam tin ach'a! abal chapik u 
waw'nal an ik', jik'ey; ani kom tujey 
ti luy'chinal, dhájan kawidh enché': 

—iAjátik, ti kin lo'o! 

31Támk'i јасһап!, téyná bin k'ubak 
k'al na Jesús ani шап enché': 

—iWé' t'ajat ta belom! éJant'ók'i ta 
jila' tin bela'? 

32Tam ti k'adhíchtsik ban tan, 
kublan ti waw'nal an ik”. 35 Tam tin 
chu'utsik jeché! xi tá'tsik ti k'wajat 
ban tan, uteytsik tin tamét na Jesüs 
ani in k'ak'na'tsik enché!: 

—Tsubax lejtal i Chakámláb k'al a 
Dios. 


Na Jesús in jeldha' i ya'ultsik ban 
chabál xi Jenesaret 
(Mr. 6:53-56) 
34Tam tin wat'na'ichtsik an pujal, 
ulich ban chabál xi Jenesaret. 

35Tam ti exlá na Jesús k'al an 
atiklábtsik xu k'wajíltsik taja!, t'ilan 
ba putálk'i jachan' an chabál ani 
tsi'dhantsat ejtal an ti ya'ultsik xon 
ti Jajá! k'wajat. 35 U pakabédháb 
abal kin walka! ka taktsin tin 
waltsik nin k'udhk'ümil ani ejtal 
xita! k'ál tu taknal, u jeléltsik. 


Xowa' k'ál tu ch'ó'nal ni ejattal 
(Mr. 7:1-23) 
1 Utukná tám na Jesüs k'al 
taltsik i fariseotsik ani i 
ok'tsixtsik xin wilál nin tak'ixtal na 
Dios xin jilám dhutsadh na Moisés. 
Jeché'tsik tál ban bitsow Jerusalén 
ani konoxintsik enché': 
? ¿Jantók'i na exóbaliltsik ti 
yabich in t'ajál xowa! u jiltsidh 
ki t'aja! k'al ni weje' pakélil? Pos 
yabtsik in t'akál ok'ox nin k'ubak 
tam ne'ech ti k'apultsik. 
3Por tók'oyattsik enché! k'al na 
Jesüs: 

—¿Ani jant'ók'i teye ta ch'ikat 
t'ajtsaltsik tin tak'ixtal na Dios, abal 
a óntsal ka t'aja' хома! i jiltsidh 
ka taja! k'al na weje! pakéliltsik? 
^Pos na Dios in ulámal enché': “Ka 
Какпа! na táta! ani na папа” ani 

“Xita! kin odhbijiy nin táta! ani nin 
nána!, yejat ka chemdhá.” 5Por 
tatá'tsik a ulal ke jun xita' awil 
kin utsa! enché! nin táta! o nin 
папа!: “Yabich ne'ech ku ejto tu 
tolmiy, pos ejtal xowa! u ko'ol u 
pikbantsámalich a Dios"; Sani ke 
xita! kin ulu anchan', yabich yejat 
kin tolmiy nin táta! o nin nána!. 
Anchan! a t'ajálichtsik jelti max 
yab xata' in jalbíl nin tak'ixtal na 
Dios abal a óntsal ka Гаја! xowa' 

i jiltsidh ka баја! Kal na weje' 

pakéliltsik. "iK'ambixtsik! Tsubax 
t'ajat tin ulu an t'iltsix Isaías k'al 
tatá'tsik ta kwenta, tam tin dhutsa! 
enché!: 
8 Jeché! an atiklábtsik k'al in 
wi'ki tin k'ak'náltsik, 
por nin ejattal ów t'ajat ti 
k'wajat k'al Naná!. 
9 Yab xata! in jalbíl xan tin 
k'ak'náltsik, 
pos tokot in ok'tsixnáltsik in 
tak'ixtal i iniktsik. 
10Tn kaniy tám an atiklábtsik 
ka utey xon ti Јаја! k'wajat ani in 
utsa'tsik enché': 

—Ka ach'a'tsik ani ka exbaytsik: 
31Yab u ch'ó'nal nin ejattal an inik 
k'al хома! in k'apal. U ch'ó'nal kal 
xowa! in Ша]. 

12Utukná tám na Jesús k'al nin 
exóbaliltsik ani utsan enché!: 

— А cho'óbxe! ke an fariseotsik 
chakuy tam tin ach'a'tsik xowa! a 
ulu? 

13Por Јаја! in tók'oytsik enché': 

—Xowa'kich an t'ayabláb xi yab 
Јаја! in t'ayámal nu Táta! xi k'wajat 
walk'i', ne'ech ka pu'wat asta bin 
ibíl. 14Jila' k'wajat, pos in junwal i 
jok'oltsik xi kwajat in lot'ok'nál in 
at jok'ol. Ani max jun i jok'ol kin 
lotok'na! in at jok'ol, chablam ti éb 
ne'ech ka kwajlan ban jól. 

15 Utsan tám enché! na Jesús k'al 
na Pedro: 

—Ti ku wiltsi jeché! an ti 
junbaxtaláb. 

16In ulu tám enché! na Jesús: 

—¿Yabtsik teye a exbayal? 

17 ¿Yabxe' a cho'óbtsik ke ejtal хома! 
i k'apal и k'alel ba ni tsukul ani 
tayíl ne'ech ki wak'la' alte'? 18Por 
хома! í ulal, ba ni itsích tu tsi'il ani 

max ki ulu хома! yab alwa!, kál tu 
ch'o'tsinal an ti ejattal. 19Роѕ ba ni 
itsích tu kalel an at'ax chalab, an 
chémdháxtaláb, an kwé'taláb, an 
k'ámbíxtaláb ani an odhbíjíxtaláb. 
Táyk'i jeye tu tsi'il an chalab xu 
junkunal k'al xi yab in tomtal ani 
xu xe'chinaltsik yab exbadh. ??Ejtal 
jeché! kál tu ch'o'tsinal tin ejattal 
an inik; por max ka k'apüch yab 
t'akadh піп k'ubak, yab u ch'o'tsinal 
kál tin ejattal. 


Belan na Jesús k'al jun i mímláb xi 
yab u israelita 
(Mr. 7:24-30) 

21Na Jesús kale taja' ani k'ale ban 
chabál xi Tiro ani Sidón. 22Ani jun 
i mímláb xi Kanán xu k'wajíl ba 
jachan' an chabál, utey ba na Jesús 
ani in ulu kawidh enché': 

—iAjátik, xi kuxlab k'al na Dabid, 
ti kin yajnantsi neye! Nu tsidhánil 
ochadh kal jun i at'ax ejattaláb ani 
exom t'ajat ti yajlombédháb. 

23 Por yab tók'oyat níwé! Ка] na 
Jesús. Utukná tám na Jesús k'al nin 
exóbaliltsik ani pakabédhá enché!: 

—Ka ша! ka k'aléch, pos nú! tál 
tu wewkóm ani kawidh u tawnax. 

24Tn ulu tám enché! na Jesús: 

—Na Dios tin abámal abal tokot 
ku aliy an atiklábtsik xi Israel xi 
xe'echtsik k'ibchonék. 

?5por an mímláb utey, tudhlan tin 
tamét na Jesús ani in ulu enché': 

—iAjátik, ti kin tolmiy neye! 

26 Tók'oyat enché! k'al na Jesús: 

—Yab alwa! ki k'ántsi ti k'apnél an 
chakamtsik ani ki pidha!' an pik'o'tsik. 

27 Por an mímláb in ulu enché': 

—Tsubax k'ejle xowa! a ulal Ajátik, 
por asta an pik'o'tsik in k'apal in 

mu'mats an k'apnél xu kwajlanal 
tin ál nin mesajil nin ajátiktsik. 

28 Utsan tám enché! Kal na Jesús: 

— iMímláb, tin belál t'ajat! Ka 
t'ájan jelt хап ta lé!. 

Ani támk'i jachan! ti jilk'on jelnek 
nin tsidhánil. 


Na Jesús in jeldha' уап i ya'ultsik 

29 Wat'ey na Jesús taja' ani k'ale 
tin waltsik an pujal xi Galilea; 
k'adhiy ba jun i ch'én ani buxkan 
taja'. 3? Yán i atiklábtsik ulich xon 
ti Јаја! k'wajat ani in tsi'dháltsik i 
k'wech'e'tsik, i jok'oltsik, i mó'tsik, 
i mocho'tsik ani yán más k'e'et i 
ya'ultsik. K'wajbátsik tin tamét na 
Jesús ani Јаја! in jeldha'tsik. 31 An 
atiklábtsik u labnal tam tin chu'u 
Ке an mó! káwin, хі mocho'tsik 
u jelél, xu k'wech'e'tsik u belal 
ani xu jok'oltsik u chu'xinal. Ani 
in k'ak'na'tsik nin Diosil an 
israelitatsik. 


Na Jesús in k'apundha' che! mil і 
iniktsik 
(Mr. 8:1-10) 
32Na Jesús in kaniy tám nin 
exóbaliltsik ani in utsa'tsik enché': 

— U yajnantsal t'ajat jeché! an 
atiklábtsik, abal in ko'olich óx a 
k'ítsá ti k'wajíl teché! k'al Мапа! ani 
yab in ko'oltsik xant'éy kin k'apu. 
Yab u lé! ku aba'tsik tin k'imá! u 
k'a'íl abal yab tá! ka palmétsik ti 
bél. 

33 Utsan tám enché! Kal nin 
exóbaliltsik: 

— Por, jón! ne'ech ki ela! i k'apnél 
abal ejtal jeché! an atiklábtsik, 
teché! xon ti yab xita! u k'wajíl? 

34 Konyattsik enché! k'al na Jesús: 

—éJáy i pan а ko'oltsik? 

Ani jajá'tsik in ulu enché': 

— I ko'ol búk i pan ani cháb óx i 
ts'itsik to'ol. 

35In utsa' tám ka buxkan chabál 
an atiklábtsik, 36іп téyna! хі búk 
an pan ani an to'oltsik ani in pidha' 
ti jalbintsixtaláb na Dios. Tayíl in 
реја!, in pidha' nin exóbaliltsik 
ani an exóbaltsik in pidha' an 
atiklábtsik. 37Ejtal k'apáchtsik asta 
ajwé. Ani tayíl in ts'utsiytsik búk 
i t'oknal k'al an pejmatstaláb xi 
Коп. 38Che' mil iniktsik xóna! xi 
k'apüch ani yab ajidh i mímlábtsik 
nibal i chakamtsik. ??Tayíl, na 
Jesús in aba'ich tám ka k'ale an 
atiklábtsik. Na Jesús balin ban tan 
ani k'ale ban chabál xi Magdala. 


An fariseotsik ani an saduseotsik in 
konyal jun i labidh labandhaxtaláb 
abal ti exól 
Mr. 8:11-13; Lk. 12:54-56) 

1 6 K'ale ti chu'táb na Jesús 
Kal i fariseotsik ani Kal i 

saduseotsik, ani abal ka walbindhá, 
kontsin kin баја! jun i labidh 
labandhaxtaláb abal kin хака! ke 
tsubax lejtal k'al a Dios ti abadh. 
?Por na Jesús tók'on enché': 

—Tam dhamúlich, a ulaltsik: 
“Alwa! i k'ij ne'ech ka k'wajay, abal 
chakni' t'ajat an walk'i"5 Запі 
tam dhajaw a ulaltsik: “Xo' yab 
alwa! i k'ij ne'ech ka k'wajay, 
abal chakni! t'ajat an walk'i' ani 
tokwidh." iK'ambixtsik! A wit'áltsik 
ka exbantsi an exól xin k'wajbál an 
walk'i', por yab a wit'áltsik ka exbay 
ke xowa! u t'ajál, u t'ajál k'al tin 
cháp na Dios. *Jeché! an atiklábtsik 
xi at'ax ani u walablom, in konyal 

jun i labidh labandhaxtaláb abal 
ti exól; por yab ne'ech ka pidhan 
ti exól, tokot хома! támun k'al an 
t'iltsix Jonás. Jilónátsik tám ani 
k'ale na Jesüs. 


Nin ok'tsixtal an fariseotsik xin 
junwal jelti an jilbédhaxtaláb k'oye 
(Mr. 8:14-21) 
5An exóbaltsik wat'ey jun pak'e! 
pujal, por in uk'tsámaltsik kin júna! 
i pan. SUtsantsik tám enché! k'al na 

Jesüs: 

— Ка ach'a'tsik; ka kó'oytsik 
i kwenta k'al nin ok'tsixtal an 
fariseotsik ani k'al nin ok'tsixtal 
an saduseotsik, xin junwal jelti i 
jilbédhaxtaláb k'oye. 

7 Tujey tám an exóbaltsik ti útsáx 
jajá'k'itsik enché': 

—Jeché! tin Ша] abal yab i tsi'dha' 
an pan. 

8 Ach'antsik k'al na Jesús ani 
utsantsik enché': 

—éJant'ók'i ti wé! t'ajat tin belál? 
éJant'ók'i ta ulaltsik ke yab a ko'ol 
i pan? 9¿Yabxe! bél a exbayámtsik, 
nibal a chalpayaltsik tam tu 
k'apundha' bo! mil i iniktsik k'al xi 
bó! an pan? ¿Ani jáy i t'oknaltsik 
a ts'utsiy k'al an pejmatstaláb xi 
Коп? !? ¿Nibal a chalpayal xi búk 
an pan xu k'apundha' kál che! mil 
i iniktsik? ¿Ani jáy i t'oknaltsik 
a ts'utsiy k'al an pejmatstaláb xi 
jilk'on? 11 ¿Jant'ók'i ti yabtsik a 
exbayal ke yab in k'wajat u t'ilál i 
pan, tam tu utsa'tsik abal ka kó'oy 
i kwenta k'al nin jilbédhaxtaláb 
k'oyéjil an fariseotsik ani an 
saduseotsik? 

12In exbáchtsik tám ke yab 
usnéktsik k'al na Jesús kin kó'oy 

i kwenta k'al an jilbédhaxtaláb 

xu éynáb abal ka t'ajan an pan, 
usnéktsik kin kó'oy i kwenta k'al 
nin ok'tsixtal an fariseotsik ani an 
saduseotsik. 


Na Pedro in ulu ke na Jesás ja'ich an 
Kristo 
(Mr. 8:27-30; Lk. 9:18-21) 

13Tam ti na Jesús ulich Sesarea, 
an bitsow xu tak'nal Filipo, in 
konoy enché! nin exóbaliltsik: 

— Ја! tin ulal an atiklábtsik 
ke Naná' neye xin abadh abal kin 
wenk'on neye tin inik? 

14 Jajá'tsik tók'on enché': 

—Juntsik in ulal ke Tatá' i Juan 
xu pujax, k'e'ettsik in ulal ke i Elías 
xi xe'chinék ti t'iltsix ti weje! ani 
taltsik in ulal ke i Jeremías o jun i 
k'e'et t'iltsix. 

15Konyattsik tám juní enché! k'al 
na Jesús: 

— Ani tatá'tsik, ¿jita! ta ulaltsik ke 
Мапа! neye? 

16 Tók'oyat tám enché! k'al na 
Simón Pedro: 

—Tatá' i Kristo, nin Chakámil na 
Dios xi ejat. 

17 Tók'oyat enché! k'al na Jesús: 

—K'ijidh t'ajat abal tatá', Simón, 
xi chakámláb k'al na Jonás, pos 
jeché! yab i óltsinék k'al jun i inik, 
i óltsidh k'al nu Táta! xi k'wajat 
walk'i'. 18 Апі Naná! tu utsál ke 
tatá! i Pedro, xin lé! kin ulu t'ujub, 
ani ba jeché! an t'ujub ti ne'ech ku 
k'wajba! xi ne'ech ti kin bela'tsik 
ani yab ne'ech ka ejtowat ka átá 
Kal an chemlá. 1 Мапа! ne'ech tu 
pidha' ti awiltaláb abal ka cho'óbna' 
xan ti ne'ech kin ejto ka k'wajay 
jun xita! tak'nél Kal na Dios. Xita! 

ka pakwlantsi teché! ti k'ay'lá, 
ne'ech jeye ka pakwlantsat tú! 
walk'i' ani xita! yab ka pakwlantsi 
teché! ti k'ay!lá, yab jeye ne'ech ka 
pakwlantsat tú! walk'i!. 

20 Utsantsik tám an exóbaltsik k'al 
na Jesús abal yab xita! kin óltsi max 
Jajá'ich nu Kristo. 


Na Jesüs in ulu abal ne'ech ka 
chemdhá 
(Mr. 8:31-9:1 Lk. 9:22-27) 

21 Asta tam ti tám, na Jesús in 
tuju kin wiltsi nin exóbaliltsik ke 
Jajá! ko'ol ka k'ale Jerusalén ani 
ke ne'ech t'ajat ka at'ax t'ajtsin k'al 
nin ok'lékil an judíotsik, an ok'lek 
pále'tsik ani an ok'tsixtsik xin 
wilál nin tak'ixtal na Dios xin jilám 
dhutsadh na Moisés. In utsa'tsik 
jeye ke Jajá! ne'ech ka chemdhá, 
por tin óxláb a k'ítsá ne'ech ka 
ejech ti ít. 22Júná tám pílk'i k'al na 
Pedro ani tujey ti kwiynal enché!: 

—iAjátik, ke na Dios yab kin 
walka! Ка tamu anchan'! ¡Ke yab 
jayki Ка támun jeché!! 

23 рог chaw'k'in na Jesús ani 
utsan enché! na Pedro: 

— ¡Ki wixk'in teché! lej at'ax! Tatá! 
tin t'ojliyalk'i, pos yab a chalpayal 
xan ti na Dios tin chalpayal, tokot 
a chalpayal xan tin chalpayal an 
iniktsik. 

24Utsan tám enché! an 
exóbaliltsik k'al na Jesús: 

—Max jun xita! in lé! ti kin 
wéwna!, yejat kin uk'tsi tinbá! ani 
tin wéwna! por yab kin ajay tinbá! 
maske ka chemdhá. ?5Pos ejtal 
xita! in lé! kin lo'o nin xe'chintal, 
ne'ech kin k'ibdha'; por xita' kin 
Баћа! nin xe'chintal k'al Naná'k'i 

tu kwenta, ne'ech kin kó'oy an 
xe'chintaláb xi yab in ko'ol in 
ok'ontal. ?6Pos, ¿jantó ti alwa! max 
jun xita! kin bajaw kin kó'oy ejtal 
хома! wa'ach ban k'ay!lá ani kin 
k'ibdha' nin ejattal ba k'ibeltaláb? 
O éjant'éy ne'ech kin ejto kin 
pidhna' an inik abal kin lo'o nin 
ejattal? 27Pos Naná', xin abadh 
abal kin wenk'on neye tin inik, 
ne'ech kin tsích Kal ejtal nin labidh 
t'okát nu Táta! ani Kal nin tokat 
abatwálejiltsik ani tám ne'ech ku 
pidha! an atiklábtsik хома! in lujyal 
Кіп bach'u k'al tin kwentak'i хома! 
in t'ajámal. 28 Tsubax tu utsáltsik, 
ke wa'ach taltsik xi xo! teché! jeye 
k'wajat, ke yab ne'ech ka chemech 
asta kin chu'utsik ok'ox kin tsích 
tin tak'ix Naná!, xin abadh abal kin 
wenk'on neye tin inik. 


Tam ti na Jesús in jalk'uy tinbá' 


(Mr. 9:2-13; Lk. 9:28-36) 
1 7 Akak a k'ítsá más tayíl, na 
Jesüs in kaniy na Pedro, 
na Jakobo ani na Juan nin kidháb 
na Jakobo ani kale jajá'k'itsik ba 
jun i t'ek'at ch'én. 2Таја!, na Jesús 
in jalk'uy tinbá! tin tamét nin 
exóbaliltsik xi k'alnek k'al Jajá'. 
Nin wal ch'axk'in jelti na k'ítsá ani 
nin k'udhk'úmil dhakni'bé jelti 
an tajaxtaláb. ?Támk'i jachan', in 
chu'utsik jeye na Moisés ani na 
Elías, ti t'ilolól k'al na Jesús. ^Utsan 
tám enché! na Jesús k'al na Pedro: 
—Ajátik, ialwa! t'ajat abal teché! u 
k'wajat! Max Tatá! a lé!, ne'ech ki 
Саја! óx i padhel, jún abal Таѓа!, jún 
abal na Moisés ani ján abal na Elías. 
5Lejat na Pedro k'wajat ti káw, 
dhabyattsik k'al jun i ch'axixíl 

tokow ani ban tokow ach'atmé jun i 
káwintaláb, хи káw in ulu enché': 
—Jeché! ja'ich nu Chakámil xu 
k'anidhál t'ajat ani in kulbél t'ajat k'al 
Jajá'. Ka axtsitsik xowa! Jajá! in ulal. 
8Tam tin ach'a'tsik jeché!, an 
exóbaltsik tudhlan kututsik asta 
chabál ani jik'eytsik t'ajat. "Utey 
tám na Jesüs xon ti k'wajattsik, 
takan ani utsantsik enché': 
—Ki ch'akaytsik ani yab ki jik'ey. 
8Тат ti ch'akaytsik ani in tela!, 
yab más xita! in chu'u, tokot na 
Jesús kwetém. 
Tam ti exomich ti pa'íltsik ban 


ch'én, utsantsik enché! k'al na Jesús: 


—Yab xita! Ка t'iltsi xowa! a 
chu'utsik, asta tam kin chemdhá 
Naná!, xin abadh abal kin wenk'on 
neye tin inik ani in ejnekich ti ít. 

10 Konyat tám enché! k'al nin 
exóbaliltsik: 

—éJant'ók'i pé tám an ok'tsixtsik 
xin wilál nin tak'ixtal na Dios xin 
jilám dhutsadh na Moisés tin ulaltsik 
ke ko'ol ka tsích ok'ox na Elías? 

1 Tók'oyattsik enché! k'al na Jesús: 

—Tsubax k'ejle ke na Elías ne'ech ka 
tsích ok'ox ani ne'ech kin lejkiy ejtal. 
12 por Naná! tu utsáltsik ke na Elías 
tsi'nekich, por yab exlá, tokot t'ajtsin 
хома! ka le'ná. Anchan' neye ti ne'ech 
kin t'ajtsin Naná!, xin abadh abal kin 
wenk'on neye tin inik. 

13In exbách tám an exóbaltsik ke 
na Jesús k'wajat іп #141 na Juan xu 
pujax. 


Na Jesús in jeldha' jun i kwitól xu 
wipipíl 
(Mr. 9:14-29; Lk. 9:37-43) 
'^Tam ti ulichtsik xon ti k'wajat 
an atiklábtsik, utukná na Jesús k'al 

jun i inik, tudhlan tin tamét ani 
utsan enché!: 

15 —Ajátik, ka kó'ontsi ti 
yajnantsixtaláb nu chakámil; pos 
ochadh Kal i at'ax ejattaláb ani in 
ach'ál t'ajat i yajtsiktaláb; yánílich 
kwajlanék ba Ката! ani ba ja'. 16 U 
tsi'dhantsám na exóbaliltsik, por 
yab in ejtómal kin káldhantsi an ti 
at'ax ejattaláb. 

17 Tók'oyat enché! k'al na Jesús: 

—iAtiklábtsik xi jeché! i k'ij, 
yab lejtal t'ajat i belom ani i 
walablomtsik t'ajat! ¿Asta jowk'i 
ko'ol kin k'wajay k'al tatá'tsik? 
¿Asta jowk'i ko'ol tu kuxuytsik? Ka 
tsi'dha!' teché! an kwitól. 

18In k'wiya! tám na Jesús an at'ax 
ejattaláb, kale ani támk'i jachan' 
jilk'on jelnek an kwitól. 

19 Tayíl an exóbaltsik in kaniy 
tám pílk'i na Jesús ani in konoytsik 
enché': 

—éJant'ók'i wawá! ti yab i ejto ki 
káldha' an at'ax ejattaláb? 

20 Utsantsik enché! Ка] na Jesús: 

— Pos tatá'tsik wé! t'ajat ta belom. 
Tsubax tu utsáltsik max i belomak 
ela! wé!, jelt in pubíl jun in itsích i 
mostasa, ne'ech ka ejto ka utsa'tsik 
jeché! an ch'én: “Ki wixk'in teché! ani 
ki k'ale píl” ani an ch'én ne'ech ka 
k'ale. Ejtal ne'ech ka ejto ka t'aja'tsik 
max i belomak. ? Por jelti jeché! an 
at'ax ejattaláb tokot ne'ech ka ejtotsik 
ka káldha! max ki ólan ani ki Кіп. 


Na Jesús in ulu juní ke ne'ech ka 
chemdhá 
(Mr. 9:30-32; Lk. 9:43-45) 
22 Tam ti k'wajattsik Galilea, 
na Jesús in utsa' enché! nin 
exóbaliltsik: 

—Naná'ich xin abadh abal kin 
wenk'on neye tin inik, ne'ech kin 
pidhná ban walablom iniktsik ani 
ne'ech kin chemdhá, por tin óxláb 
a k'ítsá ne'ech kin ejech ti ít. Tam 
tin ach'a'tsik jeché! xowa' utsan, 
te'pintsik t'ajat. 


An jalbixtaláb abal an pulek 
atá хоп tu k'ak'náb na Dios 


?^Tam ti na Jesús ani nin 
exóbaliltsik ulich ban bitsow xi 
Kapernaüm, utukná na Pedro k'al 
xin bach'waltsik an jalbixtaláb 
k'al tin kwenta an atá xon tu 
k'ak'náb na Dios ani konyat 
enché!: 

— éYabxe! Ja! in pidhnál na 
Ok'tsíxal an jalbixtaláb abal an 
pulek atá xon tu k'ak'náb na 
Dios? 

25Tók'on enché! na Pedro: 

— In pidhnál. 

Tam ti na Pedro ochich altá, 
tsusbél ti шап enché! k'al na 
Jesús: 

— éJanta chu'tal, Simón? An 
ok'lektsik xi teché! ti k'ay'lá jita! nin 
kontsaltsik an ti jalbixtaláb ¿nin at 
kidhtaltsik o xi píltsik? 

26 Tók'oyat enché! k'al na Pedro: 

—Xi píltsik. 

Utsan tám enché! k'al na Jesús: 

—Tám, yab yejat ka jalbixin 
xi teché'tsik. 27Por abal yab ki 
it'ixbédha'tsik, ki k'ale ban pujal, 
ka реѓпа! nin jixáb an to'ol ani 
ka yak'wa! an jidhtal to'ol xi ka 
palk'an. Ka ch'a'tsi tin wi! ani (аја! 
ne'ech ka ela! jun i pat'ál tumín, 
ka jixtsi ani ka júna! abal ka 
jalbiy xi tatá' a lujyal ani xi Naná! 
neye. 

Na Jesús in ok'tsixnál xita' ја! na 
más ultaláb 
(Mr. 9:33-37; Lk. 9:46-48) 
1 Tam ti jachan' i k'ij, utey an 
exóbaltsik ba na Jesús ani 
in konoytsik enché': 

—¿Jita! ја! na más ultaláb xon tu 
tak'ix na Dios? 

2In kaniy tám na Jesús jun i 
chakam kwitól, in k'wajba! junax 
ch'ejel xon ti k'wajattsik Запі in ulu 
enché!: 

—Tsubax tu utsáltsik, ke max 
yabtsik ka jalk'uy tabá! ani yabtsik 
ka junu jelti an chakamtsik, yab 
ne'ech ka ejto ki k'wajaytsik tak'nél 
Kal па Dios. *Jaxtám, хіќа! na más 
ultaláb xon tu tak'ix na Dios, ja'ich 
xin cha'kál tinbá! ani in junwal 
jelti jeché! an chakam. 5Ani xita' in 
bach'wal jun i chakam jelti jeché! 
Kal Naná! tu bij, Мапа! tin bach'wal. 


Ka kó'oy i kwenta abal yab ka wala' 
(Mr. 9:42-48; Lk. 17:1-2) 

©Xita' kin walbindha! jún ti 
éb jeché! an chakamtsik xi tin 
belálichtsik, más alwa! abal an 
walbindhom ka wik'tsin bin núk’ 
jun i yejche! cha! t'ujub ani ka 
pet'ná ban pujal abal ka luy'chin. 
"T iCh'ojontál in chu'bíl an atiklábtsik 
xi teché! ti k'ay'lá abal wa'ach t'ajat 
xant'ok'ál ti ka walbindhá! Ech'ek'i 
ne'ech ka wa'chin xant'ok'ál ti 
ka walbindhá, por ich'ojontál in 
chu'bíl xita! ka walbindhaxin! 

9'Jaxtám, max na k'ubak o na 
akan ti walbindhál, ka kotoy ani ka 
ребпа! ów; pos más alwa! ki ochich 
mocho' o k'wech'e! ban xe'chintaláb 
xi yab in ko'ol in ok'ontal ani yab 

k'al chablam na k'ubak o chablam 
na akan ki pet'ná ban k'ibeltaláb. 
9Ani max na wal ti walbindhál, ka 
јіха! ani ka pet'na! ów; pos más 
alwa! ki ochich ban xe'chintaláb 
xi yab in ko'ol in ok'ontal k'al jún 
tokot na wal ani yab k'al chablam 
na wal ki pet'ná ban k'ibeltaláb. 


An junbaxtaláb k'al tin kwenta an 
borrego xi k'ibchonék 
(Lk. 15:3-7) 

10'Ka kó'oytsik i kwenta abal 
yab ka pojka'tsik ni jun xita! xi 
tin belálichtsik. Pos tu utsáltsik 
ke nin tokat abatwálejiltsik га! 
walk'i' ech'ek'i k'wajat tin tamét 
nu Táta! xi k'wajat walk'i'. Pos 
Naná!, хіп abadh abal kin wenk'on 
neye tin inik, in tsi'nek ku lo'o xi 
K'ibchonékichtsikwi'ik ti k'wajat. 

12 ¿Jan ta chu'taltsik? Max jun i 
inik in ko'ol bo! inik i borregotsik 
ani kin k'ibdha! jún, éyabxe' ne'ech 
kin jila! xi che! inik lajubeléju abal 
ka k'ale ban ch'énlom kin aliy xi 
k'ibchonék? 13 Апі max kin ela", tu 
utsáltsik tsubax ke más ne'ech ka 
kulbé kal tin kwenta jachan! xi 
k'ibchonék ké k'al tin kwenta xi che! 
inik lajubeléju xi yab k'ibchonék. 
14 Anchan' jeye, na Táta! xi k'wajat 
walk'i', yab in lé! kin chu'u ka 
k'ibchon ni jun xita!. 


Xan ti yejat ku pákwlántsíxin 
(Lk. 17:3) 
15'Max na at kidháb ti t'ajtsi jun 
xata! yab alwa!, ki k'ale abal ki 
t'ilololách tatá'k'itsik. Max ti ki 
axtsi хома! ka utsa!, ne'ech tám 
kin exbay ke yab alwa! xowa! in 
t'aja'. 16Por max yab ti ki axtsi, ka 


MATEO 18 


kaniy tám jún o cháb i belomtsik 
abal ka tawná jeye k'al cháb o óx 
i belomtsik. 17 Max yab jeye kin 
axtsi xi jeché'tsik, ka ulu tám tin 
tamét an kidháblábtsik; ani max 
yab jeye kin axtsi an kidháblábtsik, 
ka kó'óchtsik tám jelti jun i píl inik 
o jelti jun i bach'k'ul jalbixtaláb xi 
yab in exlál a Dios. 

T&"Tsubax tu utsáltsik, ke 
xita' ka pakwlantsitsik teché! ti 
k'ay'lá, ne'ech jeye ka pakwlantsat 
tú! walk'i' ani xita! yab ka 
pakwlantsitsik teché! ti k'ay'lá, 
yab jeye ne'ech ka pakwlantsat tú! 
walk'i'. 

19"Tu utsáltsik jeye, ke max cháb 
xi tatá'tsik a kidhtal xi k'wajat 
teché! ti k'ay!lá kin t'aja'tsik i 
káw abal kin kontsi jun xata! nu 
Táta! хі k'wajat walk'i', ne'ech ka 
pidhantsik. Abal xon ti ka junkun 
cháb o óx k'al Мапа! tu bij, (аја! 
neye in k'wajat Kal jajá'tsik. 

21 Utukná tám na Jesús k'al na 
Pedro ani konyat enché': 

—Ajátik, ¿jáyíl ko'ol ku pakwlantsi 
nu at kidháb max tin waltsi? ¿Asta 
búkíl? 

22 Tók'oyat enché! k'al na Jesús: 
Yab ne'ech tu utsa! ke tokot 
bükíl, yejat ka pakwlantsi ech'ek'i. 





An junbaxtaláb k'al tin kwenta an 
t'ójontsix xi yab pakwlantsixin 

23'Jaxtám, xan tu tak'ix na Dios 
in junwal jelti jun i pulek tak'ix xin 
le'na! kin Paja! i kwenta k'al nin 
t'ojnáliltsik. 24Тат ti tám in tujwal 
kin t'aja' an kwenta, uldhantsat jun 
xita' xu júntsinal k'ál уап i tumín. 
?5Kom jachan' an t'ójontsix yab 
in ko'ol хап ti kin jalbiy, an pulek 

tak'ix in ulu abal ka nujwat jachan' 
an t'ójontsix k'ál nin tomtal, nin 
chakámiltsik ani ejtal xowa' in 
ko'ol abal ka jalbin nin jüntsixtal. 
26Tudhlan jachan' an t'ójontsix 
tin tamét an pulek tak'ix ani in 
pakabédha' enché': “Ajátik, ti kin 
aytsintsi neye ani ne'ech tu jalbintsi 
ejtal хома! tu júntsal." 27 Kó'ontsat 
ti yajnantsixtaláb k'al nin ajátik, 
pakwlantsat an tin jüntsixtal ani 
walká. 28Por tam ti kale jachan' an 
t'ójontsix, in ela! jun in at t'ójontsix, 
xu júntsinal kál wé! i tumín. In 
yak'wa! bin núk' ani in tuju kin 
k'uch'édha', in utsa! enché': “¡Tin 
witsbantsi xi tin júntsal!” 2? Tudhlan 
tám nin at t'ojnal tin tamét ani 
pakabédhá enché': “Tin aytsintsi 
neye ani ne'ech tu jalbintsi ejtal 
хома! tu júntsal." 30 Por јаја! yab 
in le!na! kin aytsintsi, k'ale kin 
ulu ka balyat ban wik'axte! asta 
kin jalbiy ejtal xu júntsinal. 
31 Tam tin chu'u nin at t'ojnaltsik 
хома! támun, t'e'pintsik t'ajat ani 
k'aletsik kin t'iltsi an ajátikláb 
ejtal хома! támun. ??In abna!' tám 
an ajátikláb ka kanyat an t'ojnal 
xi yab pakwlantsixin ani in иѓѕа! 
enché': “¡APax t'ójontsix! Мапа! tu 
pakwlantsi ejtal ta júntsixtal, abal 
tin pakabédha'. 33 ¿Yabxe! yejat ka 
pakwlantsiwi'ik teye na at t'ojnal, 
jelt xan ti naná! tu pakwlantsi?” 
34 An ajátikláb chakuy tajat ani in 
ulu ka at'ax t'ajtsin an t'ojnal xi yab 
pakwlantsixin asta kin jalbiy ejtal 
хома! in júnál. 

35'Anchan! jeye ne'ech kin Гаја! 
Kal tatá'tsik nu Táta! xi k'wajat 
walk'i', max yab ka pakwlantsitsik 
na at kidhábtsik k'al ejtal na ejattal. 

Na Jesús u ok'tsix k'al tin kwenta an 
jíláxtaláb 
(Mr. 10:1-12; Lk. 16:18) 
1 Tam ti na Jesús ok'on kin 
ulu ejtal jeché!, kale Galilea 
ani k'ale ban chabál xi Judea 
xi k'wajat tin ejtsím kalel k'ítsá 
Kal an walja! Jordán. ?K'al уап i 
atiklábtsik ti wéwná ani in jeldha' 
саја! an ya'ultsik. 
3Utukná tám na Jesús k'al 
cháb óx i fariseotsik ani abal ka 
taktamiyat, konyat enché': 

—éAlwa'xe! kin jila! jun xita! nin 
tomtal k'al xowa'kichk'i tin kwenta? 

^Tók'oyattsik enché! k'al na Jesús: 

—¿Yabxe! a ajyámaltsik ban T'okat 
Dhuslab, ke tam ti tujeyk'i, na Dios 
in t'aja! jun i inik ani jun i mímláb? 
5In ulu jeye enché!: “Jaxtám, an 
inik ne'ech kin jila! nin táta! ani nin 
папа! abal ka k'wajay junax k'al nin 
tomtal ani хі jeché! cháb, jún tokot 
ti ne'ech ka ájin.” 8 Yabich cháb ti 
ne'ech ka ájin, ján tokot. Jaxtám, 
an inik yab yejat kin k'é'áxliy хома! 
in jánküxliyámal na Dios. 

7Konyat tám enché! na Jesús: 

—d¿Jant'ók'i pé tám na Moisés tin 
ulu ka pidhan an tomikláb mímláb 
jun i áw xon tin ulal xant'ók'i tin 
kwenta ti ne'ech ka jilan? 

8Utsantsik enché! k'al na Jesús: 

— In ulu ka t'ajan апсһап!, kom 
tatá'tsik wat'ats ta tanchu'; jaxtám 
tin ulu ke awil ka jila'tsik na tomtal, 
por tam ti tujeyk'i yab anchan! ti 
tujenek. ?Naná! tu utsáltsik ke xin 
jiláltsik nin tomtal ani yab abal u 
junkunal k'al k'e'et ani ka tomkin 
Kal k'e'et i mímláb, u walbinalich 
Kal i uxúmbe'taláb; ani xita' ka 

tomkin kal jun i jiladh mímláb, u 


walbinalich jeye k'al i uxúmbe'taláb. 


10Utsan tám enché! k'al nin 
exóbaliltsik: 
—Max anchan' u támnal, más 
alwa! abal an inik yab ka tomkin. 
MUtsantsik tám enché! Ка! na Jesús: 
—Yab ejtalk'i ne'ech kin ejto ka 
k'wajay kwetém, tokotk'i xi bijtsidh k'al 
na Dios ke anchan! пе!есћ ka k'wajay. 
12Yán wa'ach xant'ók'i tin kwenta ti yab 
ne'ech kin ejto ka tomkin an iniktsik: 
taltsik u wa'chinal abal yab ka tomkin, 
taltsik yab in ejtowal ka tomkin abal 
t'ajtsidh jun xata! Kal an iniktsik ani 
taltsik yab u tomkinal abal in lé! kin 
t'ójontsi na Dios ani ka k'wajay tak'nél 
Kal Jajá!. Xita! in ejtowal ka k'wajay 
kwetém, ka k'wajay kwetém. 


Na Jesús in lábt'ajál an chakamtsik 
(Mr. 10:13-16; Lk. 18:15-17) 


13 Utuntsat tám na Jesús cháb óx ti 
chakamtsik abal kin k'wajba' піп k'ubak 
ban chakamtsik ani ka ólan k'al jajá'tsik 
tin kwenta; por an exóbaltsik tujey kin 
k'wiya! xita! nin utwal an chakamtsik. 

V In ulu tám enché! na Jesús: 

—Ka walka'tsik ti kin utukna' an 
chakamtsik ani yab ka tamk'uytsik; pos 
xita! kin walka’ tinbá! ka tak'yat k'al 
na Dios, jelt хап tin walkál tinbá! ka 
tak'yat jun i chakam, jachan' ja'ich xi 
ne'ech kin ejtotsik ka k'wajay tak'nél 
Kal na Dios. 

15In k'wajba! tám nin k'ubak ban 
chakamtsik ani tayíl k'ale píl. 


Jun i tumínladh kwitól inik káwin 
k'al na Jesüs 
(Mr. 10:17-31; Lk. 18:18-30) 


16K’ale ti chu'táb na Jesús Kal jun 
i kwitól ani konyat enché': 

—Alwa! Ok'tsix, éjant'om 
alwa'taláb yejat ku Раја! abal ku 
ejto ku kó'oy an xe'chintaláb xi yab 
in ko'ol in ok'ontal? 

17 Utsan enché! k'al na Jesús: 

—éJant'ók'i tin bijyal tin alwa'? 
Jún tokot wa'ach xita' alwa!, na 
Dios. Por max a lé! ka kó'oy an 
xe'chintaláb xi yab in ko'ol in 
ok'ontal, ka Раја! хома! in ulal an 
tak'ixtaláb. 

18 Konyat enché! k'al an kwitól: 

—¿Jowa! tak'ixtaláb? 

Ani tók'oyat enché! k'al na Jesús: 

—Yab ki chemdhaxin, yab ki 
junkun k'al xi yab a tomtal, yab 
ki kwé'lách, yab ka jantsi ti káw 
ni jun xita!, ka k'ak'na! na táta! 
ani na папа! ani ka k'anidha' xi 
k'e'ettsik jelt xan ta k'anidhál tabá'. 

20Utsan enché! k'al an kwitól: 

—Ejtal jeché! u t'ajál asta tin 
chipíl, ¿jantéy más yejat ku t'aja'? 

21Utsan enché! k'al na Jesús: 

—Max a lé! lejtal ki xe'chin 
lujat, ki Kale ka пији ejtal хома! a 
ko'ol ani ka pidha' an ti tumín an 
ch'ojontáltsik, anchan! ne'ech ka 
kó'oy tú! walk'i' xowa! xin jalbíl; ki 
tsích tám ani ti kin wéwna'. 

22 Tam ti an kwitól in ach'a! jeché!, 
u t'e'pinal t'ajat ti k'ale, abal јаја! 
уап xata! in ko'ol. 

23Utsan tám enché! an exóbaltsik 
k'al na Jesús: 

—Tsubax tu utsáltsik, ke t'ojláb 
t'ajat kin jila! tinbá' ka tak'yat k'al 
a Dios jun i tumínladh inik. ?^Tu 
utsáltsik jeye, ke más yab t'ojláb ka 
wat'ey jun i ko'nél xin bij kameyo 
bin chultál jun i t'idhab ké kin 
walka! tinbá! jun i tumínladh inik 
ka tak'yat k'al na Dios. 

?5'Tam ti an exóbaltsik in аса! 
jeché!, labantsik t'ajat ani kónóxin 
jajá'k'itsik enché': 

—éPos jita' pé tám ne'ech kin ejto 
ka lo'ey? 

?6'Teloloyattsik k'al na Jesús ani 
utsantsik enché': 

—Na Dios ejtal in ejtowal kin t'aja!, 
por an iniktsik, yaba'. Tokot na Dios 
in ejtowal kin lo'o xita'kichk'i. 

27 Konyat tám enché! k'al na 
Pedro: 

—Ajátik, мама! i jilámal ejtal 
хома! i ko'ol abal ku xe'chin k'al 
Tatá!, éjant'éy pé weye ne'ech ki 
kó'oy? 

28Tók'oyattsik enché! Kal na Jesús: 

—Tsubax tu utsáltsik, ke tam 
kin bajaw an Kij tam ejtal ka 
ítmédhájich, tam Naná!, xin abadh 
abal kin wenk'on neye tin inik, 
kin buxkan bu t'okat k'wajtal, 
tatá'tsik xi tin wéwnámal, ne'ech ki 
buxkantsik teye ba lajucháb i t'okat 
k'wajtaláb. Ne'ech ki buxkantsik 
abal ka lájundha! nin kidhtaltsik xi 
lajucháb nin chakámiltsik na Israel. 
29 Ani ejtal xin jilámaltsik in k'imá', 
o in kidhábtsik, in ixámtsik, in táta! 
o in nána!, in tomtal, in chakámiltsik 
o in chabáliltsik, k'al Naná'k'i tu 
kwenta, ne'ech ka pidhantsik más 
yán k'al na Dios ani ne'ech jeye kin 
kó'oytsik an xe'chintaláb xi yab in 
ko'ol in ok'ontal. 39 Por уап хі xo! 
k'wajattsik ultaláb, ne'ech ka jilk'on 
tayíl ani yán xi xo! k'wajat tayíl, 
ne'ech ka k'wajaytsik ultaláb. 


An junbaxtaláb k'al tin 


kwenta an t'ojnaltsik 


"Хап tu tak'ix na Dios in 
junwal jelti jun i dhabal 

t'ójomtaláb xi kale dhajawe ti álim 
t'ojnaltsik abal ka k'ale ti t'ojnal 
хоп tin ko'ol t'ayadh i uba. ?In 
ela! an t'ojnaltsik ani utsan ne'ech 
ka tolmiyat. In ша! ne'ech kin 
jalbiytsik jun i denario ta k'ítsá 
ani in aba! ti t'ojnaltsik xon tin 
ko'ol t'ayadh an uba. ?Tayíl, tam 
ti beléjujich xóna! i dhajaw, kale 
juní, in ela! k'e'et xi yabtsik xata' 
in t'ojnál ^ani in utsa'tsik enché': 
“Ki k'aletsik teye ta t'ojnal xon tu 
ko'ol t'ayadh an uba ani ne'ech 

tu pidha'tsik хома! in tomnál ka 
áta!.” Ani Kaletsik. 5An dhabal 
tojláb kale juní tam ti ch'ejelich a 
k'ítsá ani tam ti óxich i wákal ani 
anílk'i tin t'aja'. Tam ti bó'ich i 
wákal, kale juní ani in ela! k'e'et xi 
ta! ti k'wajattsik yab xata! in t'ajál 
ani in utsa'tsik enché!: “éJant'ók'i 
ta k'wajattsik teché! putál a k'ítsá 
yab xata! a t'ojnál?" 7 Tók'oyat 
enché': *Teché!k'i и k'wajat kom 
yab xita! tu kanyámal tu t'ojnal." 
Utsantsik tám enché': “Ki k'aletsik 
teye ta t'ojnal хоп tu ko'ol t'ayadh 
an uba ani ne'ech tu pidha'tsik 
хома! in tomnál Ка áta'." Tam ti 
jik'wchinich, an dhabal aleláb in 
utsa' enché! an ok'lek t'ojnal: “Ka 
kaniy an t'ojnaltsik ani ka jalbiy, 
ok'ox ka jalbiy xi tayílichtsik ti 
ochenek ti t'ojnal ani tayílich ka 
jalbiy xi ok'oxtsik ti ochenek." 
9Ulichtsik tám xi ochenektsik ti 
t'ojnal bó'ich i wákal ani kidhat 
jeye pidhantsik juntsik i denario. 
10Tayíl, tam tin bajüchtsik jeye kin 
bach'utsik nin jalbíl xi ok'oxtsik ti 
ochenek ti t'ojnal, in chalpay ke 
más yandha! ne'ech ka pidhantsik; 
por tokot jeye juntsik i denario 

pidhan. !! Tam tin bach'utsik, 
tujeytsik ti it'ixbél ani in utsa'tsik 
enché! an dhabal t'ojláb: “Jeché'tsik 
xi ulich tayílich, tokot t'ójontsik jun 
i ora ani anílk'i jeye ta jalbiytsik 
jelti wawá!, xu t'ójnék ani i 
kuxyámal nin yájtsík an k'ak'al 
putál a k'ítsá." 13Por an dhabal 
t'ojláb tók'on ani in utsa' enché! jún 
ti éb xi k'wajat ап ti Кам: “Ja'úb, 
yab exom tu t'ajtsal ni jun xata' 

yab alwa'. ¿Yabxe' tu ша! abal jún 
tokot i denario ne'ech tu jalbiy ta 
Kítsá? 14Ka bach'u na jalbíl ani ki 
k'aléch. Por папа! u lé! ku pidha' 
anílk'i jeye xan tu pidha' tatá! jeché! 
xi ochich tayílich an ti t'ojnal. 
15¿Awxe' yab alwa! ku Саја! хома! 
папа! u lé! k'al хома! и ko'ol? O ¿i 
chakúl abal a chu'tal ke naná! in 
alwa! inik?” 18Pos anchan! pé, xi хо! 
k'wajat ultalábtsik, ne'ech ka jilk'on 
tayíl ani xi xo! k'wajat tayíl, ne'ech 
ka k'wajaytsik ultaláb. Pos yán 
t'ajat xi kanidhtsik, por wé! t'ajat xi 
takudhtsik. 


Na Jesüs in ulu tin oxtal ke ne'ech 
ka chemdhá 
(Mr. 10:32-34; Lk. 18:31-34) 


17Tam ti na Jesús ne'chich 
abal Jerusalén, in kaniy pílk'i xi 
lajucháb nin exóbaliltsik ani in 
utsa'tsik enché': 

18 —A chu'taltsik ke u ne'chich 
Jerusalén ani taja', Naná', xin 
abadh abal kin wenk'on neye tin 
inik, ne'ech kin pidhná ban ok'lek 
pále'tsik ani ban ok'tsixtsik xin 
wilál nin tak'ixtal na Dios xin jilám 
dhutsadh na Moisés. Ne'ech kin 
ulutsik abal kin chemdhá "ani 
ne'ech kin pidhná ban píl iniktsik 

abal kin labídhná kal jajá'tsik, 
ne'ech kin lekbayat ani ne'ech kin 
chemdhá pajk'idh ban peltsidh te'; 
por tin óxláb a k'ítsá ne'ech kin 
ejech ti ít. 


Xant'éy in konoy nin nána' na 
Jakobo ani na Juan 
(Mr. 10:35-45) 


20Utey tám ba Jesús піп папа! 
na Jakobo ani na Juan, xu 
chakámlábtsik k'al na Sebedeo 
junax Kal jajá'tsik ani tudhlan tin 
tamét na Jesús abal kin kontsi jun i 
alwa'taláb. 21 Konyat enché! k'al na 
Jesüs: 

—éJant'éy a lé'? 

In ulu enché! an nána'láb: 

—Tam kin bajaw xowk'i ne'ech ta 
tak'ixich, tu kontsal ke jún ti éb nu 
chakámil ka buxkan ta eját ani xi 
jún ta k'watab. 

22 por tók'oyattsik enché! k'al na 
Jesús: 

—Tatá'tsik yab a cho'ób xant'éy 
a konyal. éNe'echxe! ka ejto ka 
wat'na'tsik an yajtsiktaláb xi ne'ech 
ku wat'na! ani an chemlá jeye? 

Jajá'tsik tók'on enché': 

—Ne'ech ki ejto. 

23Utsantsik enché! k'al na Jesús: 

—Ani' k'ejle. Tatá'tsik ne'ech ka 
wat'na'tsik jeché! an yajtsiktaláb ani 
an chemlá jeye; por k'al tin kwenta 
xita! ne'ech ka buxkan tu eját ani 
tu k'watab, yab Naná! ne'ech ku ulu, 
tokot ne'ech ka buxkantsik xitam ја! 
na takudhtsik k'al nu Táta!. 

24Tam tin ach'a'tsik jeché! xi láju 
an exóbaltsik, in chakuntsitsik 
xi jeché' cháb an kidháblábtsik. 
25Kanyattsik tám k'al na Jesús ani 
utsantsik enché': 

—Anchan' xan ta cho'óbichtsik, 
an pakdha!' tak'ix и tak'ix jelti 
ajátiklábtsik ani xi más ultalábtsik, 
и chapik tak'ixtsik бајаг. 26Por 
tatá'tsik yab yejat ka ťaja' anchan!. 
Xita! in lé! ka k'wajay más pülek 
k'al tatá'tsik, yejat kin t'ójontsi 
ejtalk'i ?"ani xita! in lé! ka k'wajay 
más ultaláb k'al tatá'tsik, yejat 
kin t'ójontsi ejtalk'i. 28 pos Naná!, 
xin abadh abal kin wenk'on neye 
tin inik, yab in tsi'nek abal kin 
t'ójontsat, in tsi'nek tin t'ójontsix 
ani ku pidhna! tubá! kin chemdhá 
abal ku jalbiy an lo'eltaláb xi уап 
ne'ech kin bach'utsik. 


Na Jesús in jeldha' cháb i jok'oltsik 
(Mr. 10:46-52; Lk. 18:35-43) 
29Tam ti exomichtsik ti kalel 
ban bitsow xi Jerikó, k'al yán i 
atiklábtsik ti wéwná na Jesús. 39 Tá! 
ti buxutsik wal bél cháb i jok'oltsik 
ani tam tin ach'a'tsik ke na Jesüs 
exom ti wat'el taja!, in ulutsik 
kawidh enché': 
—iAjátik, xi kuxlab k'al an pulek 
tak'ix Dabid, ti ku yajnantsi weye! 
31 K'wiyantsik k'al an atiklábtsik 
abal ka chamk'an, por jajá'tsik más 
kawidh ti dhájaxintsik: 
—iAjátik, xi kuxlab k'al an pulek 
tak'ix Dabid, ti ku yajnantsi weye! 
32Kubey tám na Jesús, in kaniy an 
jok'oltsik ani in konoytsik enché': 
—¿Jantéy a lé! tu t'ajtsitsik? 
33 Jajá'tsik tók'on enché': 
—Ajátik, ti ku chu'xindha' weye. 
34Kó'ontsattsik tám ti 
yajnantsixtaláb k'al na Jesús ani 
taktsintsik an tin wal. Támk'i 
ti chu'xin an jok'oltsik ani in 
wéwna'tsik na Jesús. 

Na Jesús ochichich ban bitsow 
Jerusalén 
(Mr. 11:1-11; Lk. 19:28-40; Jn. 12:12-19) 


2 1 Tam ti k'unatichtsik ti 

k'wajat Jerusalén ani 
ulichtsik ban kwentsal xin bij 
Betfajé, xi kwajat k'unat ban ch'én 
xin bij Olibos, na Jesús in aba! cháb 
nin exóbaliltsik 2апі in utsa'tsik 
enché': 

—Ki k'aletsik ban kwentsal xi nú! 
k'wajat tametláb. Таја! ne'ech ka 
ela! wik'ats jun i uxum burru ani 
taja! jeye k'wajat in t'ám. Ka wila! 
ani ti kin tsi'dhantsi. ¿Ani max ki 
tawná K'al jun xita!, ka utsa'tsik 
abal an Ajátikláb in yéntsal, por 
jik'at ne'ech kin witsba!. 

^ Jeché! támun abal ka tájan 
xan tin ulúmal an t'iltsix, tam tin 
dhutsa' enché!: 
5 Ka ша! an atiklábtsik xu k'wajíl 
Sión: 
“Ka tela!, nü'ich tál na Pulek 
Tak'íxal, 
xin cha'kál t'ajat tinbá', punat 
ba jun i burru, 
ba jun i burru, in tám jun i 
ko'nél xu kitandháb." 
$K'ale tám an exóbaltsik ani in 
t'aja! jelt xan ti usnéktsik k'al na 
Jesús. "In tsi'dha'tsik an uxum 
burru k'ál nin t'ám, in tatlabiy k'al 
nin k'udhk'úmiltsik ani рипеу na 
Jesús. 8 Ani yán an atiklábtsik xi 
taja! ti ne'ech, in nuk'áltsik nin 
k'udhk'ümil ban bél xon ti ne'ech 
ka wat'ey na Jesús ani k'e'ettsik 
in pejál in k'we'él an te! ani in 
umáltsik ban bél. ?An atiklábtsik 
xi ne'ech ok'ox ani xi táltsik jeye 
kuxlek, in ulaltsik kawidh enché': 

—iAjátik, xi kidhtaláb k'al an 
pulek tak'ix Dabid, ti ku lo'óch 
хо!! iLábt'ajadh xi tál tin bij an 
Ok'óxláb! iOk'óxláb tú! walk'i', ti ku 
lo'óch xo"! 

10 Tam ti na Jesús ochich 
Jerusalén, ejtal an atiklábtsik 
xu k'wajíl taja!, xakwan ani yán 
konoxintsik enché': 

—¿Jitam ја! jeye jeché! an inik? 

11 Ani an atiklábtsik in ulaltsik 
enché': 

—Jeché! ja'ich an t'iltsix Jesús, 
xu k'wajíl Nasaret, an bitsow xu 
tak'nal Galilea. 


Na Jesús in t'oko an pulek atá xon tu 
k'ak'náb na Dios 

(Mr. 11:15-19; Lk. 19:45-48; Jn. 2:13-22) 

1? Tayíl ochich na Jesús ban 
pulek atá xon tu k'ak'náb na Dios 
ani in káldha' eléb ejtaltsik xi 
ta! ti k'wajat taja! ti nújultsik ani 
ti ch'a'umtsik. In k'et'pantsi tin 
mesajil xi ta! ti k'wajattsik taja! in 
jaltsal ti tumín an atiklábtsik. In 
k'et'pantsi jeye tin laktémil an nüjul 
kuku'tsik Bani in utsa'tsik enché': 

— Ban T'okat Dhuslab in ulal 
enché': “Nu Кіта! abal i ólábk'i 
ti bijidh ne'ech ka éyná”; por a 
wenk'ómalichtsik tin chink'ontal i 
kwé!. 

14'Taja! ban pulek atá xon tu 
k'ak'náb na Dios, utukná na 
Jesús k'al cháb óx i jok'oltsik 
ani i k'wech'e'tsik ani Jajá! in 
jeldha'tsik. 15Por tam ti an ok'lek 
pále'tsik ani an ok'tsixtsik xin 
wilál an tak'ixtaláb in chu'u an 
labidh labandhaxtaláb xin t'ajál 
na Jesús ani in ach'a'tsik jeye ke 
an chakamtsik kawidh in ulaltsik 

enché! ban pulek atá хоп tu 
k'ak'náb na Dios: “¡Kin Басћи an 
labidh t'okattaláb xu kuxlab k'al 
an pulek tak'ix Dabid!”, chakuytsik 
16апі in utsa'tsik enché! na Jesús: 

— А ach'álxe! xant'éy in ulal xi 
jeché! k^wajattsik? 

Tók'oyattsik enché! k'al na Jesús: 
—U ach'ál. ¿Yabxe! a ajyámaltsik 
ban T'okat Dhuslab xan tin ulal k'al 

jeché! tin kwenta? In ulal enché!: 
A t'ajámal ke xi ts'itsik ani an 
chakamtsik xi bél u tsutsul 
kin ajatna' alwa! i ajatláb. 

17 Jilanichtsik tám k'al na Jesús. 
Kale tám na Jesús ba jachan' an 
bitsow, k'ale ban kwentsal xi 
Betania ani taja! tin wat'na! an akal. 


Na Jesús in k'wiya' іп akan an igo 
abal yab walidh 
(Mr. 11:12-14, 20-26) 

18 Tam ti dhajaw, tam ti ne'chich 
juní ban bitsow, na Jesús in ach'a! u 
Kk'a'íl. In chu'u jun akanlek i igo 
bin wál an bél, utey taja!, por yab in 
eltsi ni jun in walíl, tokot in xekél. 
Utsan tám k'al na Jesús јасһап! nin 
akan an igo: 

—iYab jayk'i ne'ech ki witsiy ta 
walim! 

Ani ати? ti wayey jachan' nin 
akan an igo. Tam ti an exóbaltsik 
in chu'u jeché!, labantsik tajat ani 
in konoytsik enché! na Jesús: 

—¿Jantóki ti jik'at tajat ti wayey 
nin akan an igo? 

21 Tók'oyattsik enché! k'al na 
Jesús: 

—Tsubax tu utsáltsik, max i 
belomtsik ani yab ka jálk'ük'liytsik 
na chalab, yab tokotk'i ne'ech ka 
ejto ka t'aja'tsik xowa! a chu'uu 

t'ajtsi nin akan an igo, ne'ech jeye 
ka ejtotsik ka utsa! jeché' an ch'én: 
"Ki wixk'in teché! ani ka pet'na! 
tabá! ban pujal” ani anchan! ne'ech 
ka t'ájan. ?2 Ejtal xowa! ka kontsitsik 
na Dios, max ka bela'tsik ke ne'ech 
ti pidha', ne'ech ka bach'utsik. 


An awiltaláb xin ko'ol na Jesús 
(Mr. 11:27-33; Lk. 20:1-8) 
23Tam ti ulich na Jesús ban 

pulek atá xon tu k'ak'náb na Dios, 
ochich ani ok'tsixin taja!. Lejat 
k'wajat ti ok'tsix, utukná k'al an 
ok'lek pále'tsik, k'al nin ok'lékil an 
judíotsik ani konyat enché': 

—¿K'al jant'om awiltaláb ta Раја! 
jeché!? ¿Jita! ti pidhámal jeché! an 
ti awiltaláb? 

24Tók'oyattsik enché! k'al na 
Jesús: 

—Ne'ech tu konoytsik jun xata’; 
max tin tók'oytsik, ne'ech tám tu 
utsa'tsik neye k'al jant'om awiltaláb 
tu t'ajál jeché!. 25¿Jita! kál ti апёк 
na Juan ti pújal? ¿K'al a Dios o k'al 
i iniktsik? 

Tujeytsik tám ti káwlíx jajá'k'itsik 
апі u útsáxtsik enché!: 

— Мах ki ulu ke Kal a Dios ti 
abnék, ne'ech tu tók'oy enché!: 
éJant'ók'i pé tám ti yab a beltsitsik? 
26 Ani max ki ulu ke Ка] i iniktsik, 
ne'ech ku t'ajtsin xata! yab alwa! 
Kal an iniktsik; pos ejtal in 
beláltsik ke na Juan k'al a Dios ti 
abnék ti t'iltsix. 

27 Jaxtám tin utsa'tsik enché! na 
Jesüs: 

—Yab i cho'ób. 

Utsantsik tám enché! k'al na Jesús: 

— Pos yab neye ne'ech tu utsa'tsik 
k'al jant'om awiltaláb tu t'ajál jeché!. 

An junbaxtaláb k'al xi cháb 
an chakámlábtsik 


28 Utsantsik enché! k'al na Jesús: 
—¿Jantéy a chalpayaltsik k'al 
jeché! xowa! ne'ech tu t'iltsitsik? 
Jun i inik in ko'ol cháb in 
chakámiltsik ani in ша! enché! 
jún ti éb: “Chakam, ki k'ale xo! ta 
t'ojnal хоп tu ko'ol t'ayadh an uba.” 
29 Tók'on enché! an chakámláb: 
“¡Yab u lé!!” Por tayíl in jalk'uy 
nin chalab ani k'ale an ti t'ojnal. 
30Tayíl, k'ale an táta'láb kin chu'u 
xi jún ani in utsa! jeye anílk'i ani 
jeché' an chakámláb tók'on enché': 
“Ne!ech." Por yab Kale. 31 ¿Jowa! já! 
xi jeché! cháb in t'aja! хома! in lé' 
an táta'láb? 
In ulutsik enché': 

—Xi jidhtal. 

Utsantsik tám enché! k'al na 
Jesüs: 

—Tsubax tu utsáltsik, ke xin 
bach'waltsik an jalbixtaláb ani an 
junkux inik uxumtsik, ok'ox ne'ech 
kin walka'tsik tinbá! ka tak'yat Kal 
na Dios ké tatá'tsik. 32Pos na Juan xu 
pujax tsích ti ok'tsitsik xan ti yejat ki 
k'wajaytsik ani yabtsik a beltsi; por 
xin bach'waltsik an jalbixtaláb ani 
an junkux inik uxumtsik in beltsitsik 
ja'. Por tatá'tsik, maske a chu'ümal 
jeché!, yab a jila'tsik ta walablom 
abal ka beltsitsik xowa' in ulu. 


An junbaxtaláb k'al tin kwenta an 
at'ax t'ojnaltsik 
(Mr. 12:1-12; Lk. 20:9-19) 
33°Ка ach'a'tsik jeye jeché! k'e'et 
an junbaxtaláb: Jun i dhabal chabál 
in t'aya! yán i akanlek i uba ani 
in mapuy; in t'aja! jun i balixtaláb 

abal kin wat'iy taja' an uba ani jun 
i púnchéy abal kin beletna! taja' an 
ubalom. 

"Tayíl in matintsi jachan! an ti 
aleláb k'e!et i t'ojnaltsik ani jajá! 
Kale ów ti belal. 34Tam tin bajaw 
xowk'i ne'ech ti pitnal an uba, in 
aba! cháb óx in t'ojnáliltsik abal 
kin kontsi jachan' an t'ojnaltsik 
хома! in lujyal kin bach'u an dhabal 
aleláb. 35Por an mat chabáltsik 
in yak'wa! nin t'ojnáliltsik an 
dhabal aleláb, ján in cha'aw, jün in 
chemdha' ani jún in t'ujbay. 3 An 
dhabal aleláb in aba! juní más уап 
i t'ojnaltsik ké tam tin jidhtal; por 
ejtaltsik yab bach'wat alwa! k'al an 
mat aleláb. 

37"Tin ok'ontal in aba! nin 
chakámil, kom in chalpay enché': 

“Ne'ech хӧпа! kin k'ak'nantsat tu 
chakámil." 38Por tam tin chu'utsik 
an chakámláb, an mat aleláb 
útsáxintsik enché!: “Jeché! ja'ich 
xi ne'ech ti dhabal tayíl, wana ki 
chemdha' abal wawá! ki dhabalna' 
an aleláb.” 39 Jaxtám tin yak'wa'tsik, 
in káldha! eléb aleláb ani in 
chemdha!. 

40Konyattsik tám enché! k'al na 
Jesüs: 

— Pos tam ka tsích an dhabal 
aleláb, ¿jantéy ne'ech ka t'ajtsintsik 
jachan' an mat aleláb? 

41 Utsantsik enché': 

—Ne'ech kin chemdha! jachan' 
an at'ax mat aleláb ani ne'ech kin 
matintsi k'e'et i t'ojnaltsik jachan' 
an ti aleláb, xi ka pidhan k'ál хома! 
jajá' in lujyal kin bach'u tam kin 
bajaw xowk'i ne'ech ti pitnal an uba. 

42 Utsantsik tám enché! Kal na 
Jesüs: 

—¿Yabxe! jayk'i a ajyámaltsik ban 
T'okat Dhuslab xin ulal enché!?: 
An t'ujub xi pojká k'al an kúbal 
atátsik, 
ja'ich nin bajaw ka k'wajay más 
ultaláb. 
Jeché! in t'ajámal an Ok'óxláb 
ani wawá! i chu'tal jelti jun i 
pulek labandhaxtaláb. 
43 Jaxtám tu utsáltsik, ke yab ne'ech 
ki kó!yattsik tak'nél Kal na Dios; 
tokot ne'ech ka k'wajaytsik tak'nél 
Kal na Dios, xita! kin баја! хома! in 
lé! na Dios. #Xita' ka kwajlan ba 
jeché! an t'ujub ne'ech ka mu'kan 
ani xita' ka t'u'chiyat k'ál, ne'ech ka 
jilan jelti pojodh. 
45Tam ti an ok'lek pále'tsik ani an 
fariseotsik in ach'a! an junbaxtaláb 
xin ulu na Jesús, in exbaytsik ke 
jajá'tsik k'wajat ti t'ilnal. #6In 
le'na'tsik tám kin yak'wa!, por 
in jik'náltsik an atikláb, kom an 
atiklábtsik in belál ke na Jesús k'al 
a Dios ti abnék ti t'iltsix. 


An junbaxtaláb k'al tin kwenta 
an ajíblomtsik ban tomkixtaláb 
2 In óntsi tám juní ti káw na 

Jesús k'al i junbaxtalábk'i 
ani in utsa'tsik enché': 

?—Xan tu tak'ix na Dios in junwal 
jelti jun i tomkixtaláb xi jun i pulek 
tak'ix in баја! abal nin chakámil. ?In 
аһа! nin t'ojnáliltsik abal kin kaniy xi 
k'wajatichtsik kanidh, por jeché'tsik 
yab in le'na! ka Kale. ^In aba! juní 
Kelet nin t'ojnáliltsik ani in ша! 
enché! “Ka utsa! xi k'wajatichtsik 
kanidh abal t'ojojodhich u ko'ol an 
k'apnél. Ka ша! abal chemdhatsich 
an bákatsik, an ko'néltsik xi k'osdha' 
ani ejtalich k'wajat t'ojojodh; ka 

utsa! abal ka tsíchichtsik." 5Por xi 
kanidhtsik yab in баја! ti k'ij. Jún Kale 
bin ale, jún k'ale xon tin t'ajál nin 
álimtal Sani xi k'e'ettsik, in yak'wa' 
nin t'ojnáliltsik an pulek tak'ix, in 
at'ax t'ajtsitsik ani in chemdha'. 
7Tam ti an pulek tak'ix in ach'a! 
jeché!, chakuy t'ajat ani in aba! nin 
soldadojiltsik kin chemdha' jachan' an 
chemdhax iniktsik ani abal kin tsiktsi 
tin bitsówil. 8 Tayíl in utsa' enché! nin 
t'ojnáliltsik: ^Ejtalich k'wajat t'ojojodh 
abal an tomkixtaláb, por jachan! xi 
kanidhtsik yab xóna! in tomnál ka 
tsích. 9Pos ki k'aletsik pé xon tu 
xay'manal an bél ani ka kaniy ban 
tomkixtaláb ejtalk'i xita' ka ela'tsik." 
10Kale tám an t'ójontsixtsik ban bél 
ani in junku ejtal xin ela'tsik, xi alwa! 
iniktsik ani xi at'ax iniktsik. Anchan' 
ti ts'utsich an altá k'al an atiklábtsik. 
1”Ochich tám an pulek tak'ix kin 
chu'u xi kanidhtsik ani in chu'u jun 
i inik xi ta! jeye ti k'wajat, por yab 
xeketlidh jelt xan tu xeketlinal jun 
хіќа! xu k'alel ba jun i tomkixtaláb. 
12 Ani in utsa' enché': “Ja'úb, ¿jan ta 
ochenek teché! ani yab i xeketlidh jelt 
хап tu xeketlinal jun xita' xu k'alel ba 
jun i tomkixtaláb?" Por yab t'ajat xata! 
in ulu. An pulek tak'ix in utsa! tám 
enché! xi k'wajattsik ti t'ojojól: *Ka 
wik'a! bin akan ani bin Kubak ani ka 
káldha' eléb ban jik'waxtaláb, xon ti 
ne'ech ti uk'nal ani ti rech'ech'él nin 
kamab." 14Pos yán t'ajat xi kanidhtsik, 
por мё! t'ajat xi takudhtsik. 


An jalbixtaláb k'al tin kwenta xu 
pidhnal an lej pulek tak'ix romano 
(Mr. 12:13-17; Lk. 20:20-26) 


15K"ale tám an fariseotsik ani in 
Саја! і Каму abal kin aliy xan ti kin 

uwa'tsik kin баја! kin ulu jun xata! 
yab alwa! na Jesús ani anchan! kin 
ejto kin ólna!. 16 Jaxtám tin aba! 
cháb óx nin kidhtaltsik junax k'al 
nin kidhtaltsik jeye na Erodes ani 
utsan enché! na Jesüs: 

—Okttsix, i cho'ób abal tsubax 
хома! a ulal ani a ok'tsixnál in 
lujtalk'i xan tu tak'ix na Dios ani 
yab a ódhál ti kwenta xant'éy in 
ulal an iniktsik, pos yab a telál an 
iniktsik eblidhk'i. Pos ti ku utsa': 
éA]wa!xe! ki pidha! ti jalbixtaláb an 
lej pulek tak'ix romano o yaba'? 

18Por na Jesús in chu'u abal 
k'wajatk'i ti taktamiyáb ani in 
utsa'tsik enché': 

—K'ambixtsik, éjant'ók'i tin 
taktamiyaltsik? 19Ті kin óltsi jun 
i pat'ál tumín xi k'ál tu t'ajnal an 
jalbixtaláb. 

Pidhan tám jun i denario. 
20Konyattsik tám enché! k'al na 
Jesüs: 

— Ја! in wal ani in bij xi jeché! 
k'wajat ch'ilbadh? 

21 Tók'oyat enché': 

— An lej pulek tak'ix romano. 

Utsantsik tám enché! k'al na 
Jesüs: 

— Pos ka pidha' ар lej pulek tak'ix 
romano хома! in lujyal kin Баси 
ani ka pidha! na Dios хома! Јаја! in 
lujyal kin bach'u. 

22 Tam tin ach'a'tsik jeché!, 
labantsik t'ajat. Jilan tám na Jesús 
ani k'aletsik. 


An konoxtaláb k'al tin kwenta max u 
ejel ti ít an chemélomtsik 
(Mr. 12:18-27; Lk. 20:27-40) 
23 Jayéchk'i jachan' a Kítsá, Kale 
ti álnáb na Jesús k'al cháb óx i 

saduseotsik. Jeché! an saduseotsik, 
in ulal ke an chemélomtsik yabich 
u ejel ti ít; jaxtám ti konyat enché! 
na Jesüs: 

24. Ok'tsix, na Moisés in ulu ke 
max jun i tomkidh inik ka chemech 
ani yab kin jila! i chakamtsik, nin 
kidháb yejat ka tomkin k'al jachan' 
an chemtsidh mímláb abal kin 
kó'oy i chakamtsik jelti max in 
chakámil nin kidháb xi chemech. 
25pos alwa!ich, k'al wawá! tá'wi'ik 
ti kwajat búk і kwitóltsik in 
kidhábk'itsik. Xi jidhtal tomkin 
ani chemech. Kom yab in jila! in 
chakámiltsik, in jiltsi an tin tomtal 
nin chabtal kidháb. 26 Anchan! jeye 
ti támun k'al xin chabtal, k'al xin 
oxtal ani anchan! ti támun k'al 
xi búk an kwitóltsik. 27 Más tayíl 
chemech jeye an mímláb. ?9 Tam 
ka ejech ti ít an chemélomtsik, 
¿Kal jowa! ја! xi búk an kwitóltsik 
ti ne'ech ti tomikláb jachan' an 
mímláb, abal ejtal an kwitóltsik in 
tomiknámal? 

29Tók'oyattsik enché! k'al na 
Jesús: 

—Tatá'tsik i uk'pinék t'ajat ta 
k'wajat, abal yab a exláltsik an 
T'okat Dhuslab nibal nin cháp 
na Dios. ?? Pos tam ka ejech ti ít 
an chemélomtsik, yabich ne'ech 
ti tomkinaltsik nibal ne'ech ti 
pidhnáb xita' abal ka tomkin, 
pos ne'ech ka k'wajaytsik jelti 
nin t'okat abatwálejiltsik na 
Dios xi k'wajattsik walk'i'. 3! Por 
k'al tin kwenta max u ejel ti 
ít an chemélomtsik, ¿yabxe! a 
ajyámaltsik xan ti na Dios tin 
ulu, tam tin ulu enché'?: 32“Naná! 
tin Diosil na Abraham, na Isák 

ani na Jakob." Na Dios yab in 
Diosil i chemélomtsik, in Diosil xi 
k'wajattsik ejat. 

33Tam ti an atiklábtsik in ach'a! 
jeché!, labantsik t'ajat xan tin ach'a! 
u ok'tsix na Jesüs. 


An tak'ixtaláb xi más uluts 
(Mr. 12:28-34) 


34Tam ti an fariseotsik in 
cho'óbna! abal na Jesús tók'nék 
in lujtalk'i ani an saduseotsik yab 
in ela! xan ti ka tók'on, junkun an 
fariseotsik 35ani jún ti éb xin wilál 
nin tak'ixtal na Dios, in le'na! kin 
taktamiy. Jaxtám tin konoy enché': 

36 —Ok'tsix, ¿jowa! já! an 
tak'ixtaláb xi más uluts xi k'wajat 
dhutsadh bin tak'ixtal na Dios xin 
jilám dhutsadh na Moisés? 

37 Tók'oyat enché! k'al na Jesús: 

— “Ka Какпа! an Ok'óxláb na 
Diosil k'al ejtal na itsích, k'al ejtal 
na ejattal ani k'al ejtal na chalab." 
38 Jeché! ja'ich an tak'ixtaláb xi 
más uluts ani xi más ultaláb. 39 Nin 
chabtal, in junwal jeye jelti xin 
jidhtal: “Ka k'anidha! xi k'e'ettsik 
jelt хап ta k'anidhál tabá!.” #0 Jeché! 
cháb an tak'ixtaláb ja'ich nin tujtal 
ejtal nin tak'ixtal na Dios xin jilám 
dhutsadh na Moisés ani xin jilám 
dhutsadh an t'iltsixtsik. 


¿Kal jita' k'ál tu chakámláb an 
Kristo? 
(Mr. 12:35-37; Lk. 20:41-44) 

MLejat an fariseotsik bél ta! ti 
k'wajat јипіпі!, “konyattsik enché! 
k'al na Jesüs: 

—éJant'éy a chalpayaltsik Kal tin 
kwenta an Kristo? ¿K'al jita! k'ál tu 
chakámláb? 

Tók'oyat enché': 

— Kal an pulek tak'ix Dabid. 

*3Utsantsik tám enché! k'al na 
Jesüs: 

—éJant'ók'i pé tám na Dabid, ti 
ijtsiyat k'al an T'okat Ejattaláb kin 
bijiy tin Ajátik? Abal na Dabid in 
ulu enché!: 

44 An Ok'óxláb in utsa' enché! nu 

Ajátik: 
“Ki buxkan tu eját, 
asta ke Мапа! tu átantsi ejtal xi 
ti at'ál." 
45Pos max an pulek tak'ix Dabid in 
bijiy tin Ajátik an Kristo, éjant'ók'i 
pé tám ta ulaltsik ke an Kristo u 
chakámláb k'al na Dabid? 

46 Ani Kal ni jun xita! ti ejtowat 
ka tók'oyat ani asta tam ti tám, 
jik'eytsik ani ni jun xita! más 
konoxin xata!. 


Na Jesús in kawyal an fariseotsik 
ani an ok'tsixtsik xin wilál an 
tak'ixtaláb 
(Mr. 12:38-40; Lk. 11:37-54; 20:45-47) 
2 Utsan tám enché! an 

atiklábtsik ani an 
exóbaltsik k'al na Jesüs: 

? —An fariseotsik ani an 
ok'tsixtsik xin wilál nin tak'ixtal na 
Dios xin jilám dhutsadh na Moisés, 
in ko'oltsik i awiltaláb abal kin 
wila! nin tak'ixtal na Dios xin jilám 
dhutsadh na Moisés. ?Jaxtám, ka 
exbantsitsik ani ka Раја! ejtal xowa' 
kin ulutsik; por yab ka wéwna' 
хома! in t'ajáltsik, pos jajá'tsik in 
ok'tsixnál jun xata! ani k'e'et хома! 
in t'ajál. ^Pos in ok'tsixnáltsik 
xata! xi t'ojláb t'ajat ani in utsál an 
atiklábtsik kin t'aja'; por jajá'tsik 
yab in t'ajál nibal ela! wé!, jelt tam 

jun xita' in t'ajál jun i kitáláb altsik 
ani in kitáyal xi k'e'ettsik, por 
jajá'tsik nibal ela! іп lé! kin taka!. 
5Ejtal xowa' in t'ajáltsik, in t'ajál 
abal ka chu'tat k'al an atiklábtsik. 
Pos in kulbetnáltsik kin ch'at'a' 

bin pík'ib ani bin okób wetsik an 
T'okat Dhuslab, dhutsadh ba juntsik 
peje! i kudhk'um. In k'wajbáltsik 
in k'udhk'úmil k'al más nakdha' in 
dhutse'líl ké xi k'e'et an atiklábtsik. 
$Xon tu t'ajnal i k'apüxnich, in 
kulbetnáltsik ka buxkan xon ti más 
ultaláb ani ban atátsik xon tu t'ajnal 
an junkuntaláb, in kulbetnáltsik ka 
buxkan ban k'wajtaláb xi ultaláb. 
TIn kulbetnáltsik ka chapnédhá ti 
bél k'al an atiklábtsik k'al yantam 

i k'ak'naxtaláb ani ka bijyat ti 
ok'tsixtsik. 

8°Por tatá'tsik yab yejat ka Іета! 
ke an atiklábtsik ti bijiy ta ok'tsix, 
pos jún tokot i Ok'tsix a ko'oltsik, 
ja'ich an Kristo. Ani ejtal tatá'tsik 
a kidhábk'itsik. ?Yab ka bijiy ta 
táta! ni jun xita' xi teché! ti chabál, 
pos jún tokot a Táta! a ko'oltsik, xi 
k'wajat walk'i'. 10 Nibal yejat ka 
walka'tsik ki bijyat ta ok'lek, pos 
ján tokot i ok'lek wa'ach, ja'ich an 
Kristo. 11 Хіба! in t'ójontsal xi k'e!et, 
ja'ich xi más ultaláb k'al tatá'tsik. 
1? pos xita! kin t'ek'a! tinbá!, ne'ech 
ka cha'ká ani xita! kin cha'ka! tinbá!, 
ne'ech ka t'ek'bá. 

T3'iCh'ojontál a chu'bíl ok'tsixtsik 
ani fariseotsik xi k'ambix! Abal yab 
a walkál xi k'e'ettsik ka k'wajách 
tak'nél k'al na Dios. Pos nibal 
tatá'tsik yab a lé! ki k'wajay tak'nél 
k'al na Dios ani nibal a walkál xi 
k'e'ettsik ka k'wajay tak'nél k'al na 
Dios. 


El Nuevo Testamento en el huasteco de Veracruz @ La Liga Bíblica 2005, 2009 


51 


ViCh'ojontál a chu'bíl ok'tsixtsik 
ani fariseotsik xi k'ambix! Abal a 
k'ántsal tin k'imá! an chemtsidh 
mímlábtsik ani tayíl, abal ki utsan 
ke i alwa! iniktsik, a t'ajáltsik i 
nakdha' óláb. Jaxtám ti más púlek 
an yajtsiktaláb ne'ech ka bach'utsik. 

15'iCh'ojontál a chu'bíl ok'tsixtsik 
ani fariseotsik xi k'ambix! Tatá'tsik 
a lonyal i chabál ani i pujal abal ka 
ok'tsi jun xita' na belomtal ani tam 
ki beltsinich k'al jun xita!, a t'ajálich 
ke jachan' an inik ka k'ale más ban 
k'ibeltaláb ké tatá'tsik. 

16'iCh'ojontál a chu'bíl, jok'ol 
junkiltsik! xa ulaltsik enché': “Max 
jun xita! kin lej tsubk'a! jun xata! 
Kal tin bij an pulek atá xon tu 
k'ak'náb na Dios, yab xata'; por max 
kin lej tsubk'a! jun xata! Kal tin bij 
an oro xi k'wajat taja!, yejat tám kin 
Саја! xowa! in ulu.” 17 1 k'wajattsik 
jelti max i jok'ol ani yab i chalpadh! 
Pos éjowa! más uluts: an ого, o an 
pulek atá xon tu k'ak'náb na Dios 
xin t'okwal an oro? !8 Ani a ulaltsik 
jeye enché!: “Max jun xita' kin lej 
tsubk'a! jun xata! kal tin bij xon 
tu k'wajbáb an pikbaxtaláb, yab 
xata' por max kin lej tsubk'a! jun 
xata! k'al tin bij an pikbaxtaláb xi 
taja! k'wajat, yejat tám kin баја! 
xowa! in ulu.” 1911 k'wajattsik jelti 
max i jok'ol ani yab i chalpadh! Pos 
éjowa! más uluts: an pikbaxtaláb, 
o xon tu k'wajbáb an pikbaxtaláb 
хіп t'okwal an pikbaxtaláb? ?9 Pos 
xita! in lej tsubk'ál jun xata! Kal tin 
bij xon tu k'wajbáb an pikbaxtaláb, 
yab tokotk'i k'wajat in lej tsubk'ál 
jun xata! Kal tin bij xon tu k'wajbáb 
an pikbaxtaláb, k'álich jeye 
xowa! k'wajat taja'. ?! Xita! kin lej 

tsubk'a! jun xata! Kal tin bij an 
pulek atá xon tu k'ak'náb na Dios, 
yab tokotk'i k'wajat in lej tsubk'ál 
jun xata! kal tin bij an atá xon tu 
k'ak'náb na Dios, in lej tsubk'álich 
jeye K'al na Dios xi k'wajat taja'. 
22 Anil jeye, xin lej tsubk'ál jun 
xata! k'al tin bij an walk'i', in lej 
tsubk'álich jeye Kal tin bij nin 
t'okat k'wajtal na Dios ani k'al na 
Dios jeye, kom taja' u buxkanal. 
23°iCh'ojontál a chu'bíl ok'tsixtsik 
ani fariseotsik xi k'ambix! Tatá'tsik 
a pidhál na Dios xowa! in lujyal kin 
bach'u k'al an menta, an anís ani an 
komino, por yabtsik a t'ajál ti k'ij 
an tak'ixtaláb xi más uluts, ke ja'ich 
an lujattaláb, an yajnantsixtaláb ani 
ka bela'tsik na Dios. Jeché! ja'ich 
yejat ka t'aja'tsik, рог yab ka jila! 
ka pidha! xowa! in lujyal na Dios. 
24 iTatá'tsik, jok'ol junkiltsik, а 
t'ajáltsik xowa! xi yab lej uluts, por 
yab a t'ajáltsik хома! xi más uluts. 
In junwal jelti max a dhikáltsik an 
chi'chim abal yab ka k'ut'u, por jelti 
max a k'ut'waltsik an ko'nél xin bij 
kameyo! 

?5'iCh'ojontál a chu'bíl ok'tsixtsik 
ani fariseotsik xi k'ambix! Tatá'tsik 
a junwal jelti an baso ani an talab 
xi eblidhk'i ti t'akadh, abal alk'idh 
ta itsích tokot a chalpómtsik an 
kwé'lách ani ka баја! xowa! yab 
lujat. ?8Fariseotsik, tatá'tsik a 
junwal jelti max i jok'ol, ok'ox ka 
t'aktsi alk'idh na basojil, na talábil 
ani t'okatich jeye tám ne'ech ka 
jilk'on xi eblidh. 

?''iCh'ojontál a chu'bíl ok'tsixtsik 
ani fariseotsik xi k'ambix! Pos a 
junwaltsik jelti an jólimtaláb xi 
mukudh ani labidh u xalk'anal 

eblidhk'i, por alk'idh ts'utsat 
k'al in beklék i chemélomtsik 
ani k'al xowa'kichk'i i at'axtaláb. 
28 Anchan'tsik teye, eblidh, jelti max 
i lujat iniktsik, por alk'idh ta itsích 
tokot a chalpómtsik i k'ambixtaláb 
ani i walastaláb. 

?9'iCh'ojontál a chu'bíl ok'tsixtsik 
ani fariseotsik xi k'ambix! 
Tatá'tsik a lejkintsal xon ti jolidh 
an t'iltsixtsik ani a dhibyal nin 
ch'ilábil an lujat iniktsik, ani a 
ulaltsik enché': “Max teché'ak tu 
k'wajat tam ti xe'chinék ni weje! 
pakéliltsik, yabak i tolmiyámal kin 
chemdha! an t'iltsixtsik." 1 K'al 
jeché!, a ulalichtsik abal a kidhtal 
xin chemdhámal an t'iltsixtsik. 
32iPos ka ok'óchtsik ka баја! xowa! 
in tujúmal na weje! pakéliltsik! 

35 ¡Tatá'tsik a kidhtal jelti 
an chan! Yab ne'ech ka ejto ka 
jek'a'tsik abal yab ki k'ale ban 
k'ibeltaláb. 34Jaxtám, Мапа! 
ne'ech tu abtsi ti t'iltsixtsik, ti 
chalpadhtsik ani ti ok'tsixtsik. Por 
tatá'tsik ne'ech ka chemdha', taltsik 
ne'ech ka pajk'iytsik ba peltsidh te!, 
taltsik ne'ech ka cha'awtsik ban atá 
xon tu t'ajnal an junkuntaláb ani 


ne'ech ka kajna'tsik bitsow ti bitsow. 


35 Jaxtám, tatá'tsik i walbidh k'al 
nin chemtal ejtal an lujat iniktsik xi 
chemdhats, asta tam ti chemdhá na 
Abel an lujat inik asta na Sakarías 
nin chakámil na Berekías, xi 
tatá'tsik a chemdha' tamch'ejélidh 
ban pulek atá xon tu k'ak'náb 

na Dios k'al xon tu k'wajbáb an 
pikbaxtaláb. 36Tsubax tu utsáltsik, 
ke ejtal jeché! an walastaláb ne'ech 
kin kitna' an atiklábtsik xi jeché! i 
k'ij. 

Na Jesús in uk'intsi an atiklábtsik xi 
Jerusalén 
(Lk. 13:34-35) 

37 ¡Atiklábtsik xi k'wajíl Jerusalén, 
xa chemdhál an t'iltsixtsik ani a 
t'ujbayal nin abatwálejiltsik na 
Dios xi abtsinal! iYánílich t'ajat u 
le'námal tu junkutsik, jelt xan ti 
jun i pák'wlam kwita! in junkuwal 
nin ts'itsik tám tin ál in suts'üts'", 
por yab a le'na!! 38Pos ka ach'a'tsik, 
an atá xon ta k'ak'náltsik na Dios, 
ne'ech ka jilk'on walbadh; 39pos tu 
utsáltsik ke yabich ne'ech ki witsiy 
ti kin chu'utsik asta kin bajaw an 
k'ij tam tatá'tsik ne'ech ka ulu 
enché': *Lábt'ajadh ti k'wajat хі tál 
tin bij an Ok'óxláb." 


Na Jesüs in ulu abal ne'ech ka 
pakwat an pulek atá xon tu k'ak'náb 
na Dios 
(Mr. 13:1-2; Lk. 21:5-6) 

2 Kale na Jesás ban pulek 
atá xon tu k'ak'náb na Dios 

ani tam ti ne'chich, utukná k'al 

nin exóbaliltsik ani tujey ti óltsinal 

xan ti kubadh an pulek atá xon tu 

k'ak'náb na Dios. ?Por tók'oyattsik 

enché! k'al na Jesús: 

—Xo! a chu'taltsik ejtal jeché!, por 
tsubax tu utsáltsik ke yab ne'ech ka 
jilk'on ni jun i t'ujub t'í'báx. Ejtal 
ne'ech ka julpá. 


An exóltsik xi ne'ech ka wa'chin tam 
ne'chich ka ulich an pakwenib 
(Mr. 13:3-23; Lk. 21:7-24; 17:22-24) 
3K'aletsik tám ban ch'én Olibos 
ani tam ti na Jesús taja! ti buxúl, 
Kale ti usnal chinatk'i enché! k'al 

nin exóbaliltsik: 

—Ti ku utsa!, éjowk'i ne'ech ka 
támun jeché'? ¿Jant'om exól ne'ech 
ki chu'u tam i tálich ani tam u 
k'unelich an pakwenib? 

^Tók'oyattsik tám enché! k'al na 
Jesüs: 

—Ka kó'oytsik i kwenta abal yab ti 
ki k'ambiytsik ni jun xita!. 5Pos уап 
ne'ech ka tsích ti k'ambixtsik ani 
ne'ech kin ulu ke jajá'ich nu Kristo 
ani уап ne'ech kin k'ambiy. 9Ne'ech 
ka ach'a'tsik ke exom i péjéxtaláb 
ani ke ítich juní ne'ech ka tujey, 
por yab ki jik'eytsik. Pos anchan! 
ko'ol ka támun, por yabél ja'ich 
an pakwenib. "Pos jun i kidhtaláb 
ne'ech ti péjéx k'al k'e'et i kidhtaláb 
ani jun i bitsow ne'ech ti péjéx k'al 
k'elet i bitsow; ne'ech ka wa'chin i 
k'a'ínab, i yaw'láchtsik ani ne'ech 
ka léwék'in an chabál putálk'i. 

8 Por ejtal jeché! ja'ich nin tujtal 

an yajtsiktaláb xi ne'ech ka támun. 
Jelti an ch'uk'uxtaláb xin ach'ál jun 
i mímláb tam ne'chich kin wa'chiy 
i chakam. 

%Ne'ech tám ki pidhnátsik abal ki 
at'ax t'ajtsin, ne'ech ki chemdhátsik 
ani ne'ech ki at'antsik k'al ejtal 
an atiklábtsik k'al Naná'k'i tu 
kwenta. Tam jachan' i k'ij, уап 
ne'ech kin jila'tsik ti belom, ne'ech 
ka cháküxintsik ani ne'ech ka 
pídhnáxintsik jún ani jún ban 
awiltaláb. 1 Ne'ech ka wa'chin 
yán i k'ambix t'iltsixtsik, xi ne'ech 
kin ulu ke kal a Dios ti abadh ti 
t'iltsix ani yán i atiklábtsik ne'ech 
kin k'ambiy. 12 Ani kal tin kwenta 
abal ne'ech t'ajat ka wa'chin хома! 
yab alwa!, уап ne'ech kin jila'tsik 
ti k'ánídháx. 13Por xita' kin kuxuy 
ejtal jeché!, ne'ech ka lo'wat. 14Ani 


MATEO 24 


jeché! an alwa! tilab k'al tin kwenta 
xan tu tak'ix na Dios, ne'ech ka 
tilan putálk'i an k'ay'lá abal ka 
exlá Kal ejtalk'i an kidhtalábtsik; 
ani tám ne'ech ka ulchich an 
pakwenib. 

15 Xita! kin ajay jeché!, kin exbay: 
Tam ka chu'utsik an k'ak'adh 
at'axtaláb xin t'ilámal an t'iltsix 
Daniel k'wajatich xon tu k'ak'náb 
na Dios, 16tám, xi k'wajattsik 
ban chabál xi Judea, ki k'aletsik 
ta chink'onal ban ch'énlom. 17 Хі 
k'wajattsik tin éb nin k'imá!, yab 
ka pa'aytsik abal ka ochich kin ik'i' 
jun xata! altá; Bani xi k'wajattsik 
bin ale, yab ka witsiy abal kin ik'i' 
nin wát. "?iCh'ojontál in chu'bíl 
an mímlábtsik xi ka elan kó'odh 
jachan' i k'ij o u tsutsúdhom! Ka 
kontsaltsik na Dios abal yab ka 
támun jeché! tam chamay nibal 
tam in k'ítsájil i koyóxnich; ?! pos 
jachan' i k'ij, ne'ech ka wa'chin 
jun i k'ak'adh yajtsiktaláb xi yab 
jayk'i wa'chinék asta ti tujenek an 
k'ay'lá, nibal más ne'ech ka wa'chin 
jayk'i anchan'. 22Max na Dios yab 
kin wé'médha' jachan' an pulek 
yajtsiktaláb, yab xita' ne'ech ka 
lo'ey; por K'al tin kwenta in k'ánél 
xi Jajá! in takwyámal, ne'ech kin 
wé!médha' jachan' an k'ij. 

23"Tam jachan' i k'ij, max jun 
xita! ti ki utsa'tsik enché': “Ka tela!, 
jé! k'wajat an Kristo”, o “ka tela', 
nú! k'wajat", yab ka beltsi. 24pos 
ne'ech ka wa'chin i k'ambixtsik хі 
ne'ech kin ulu ke jajá'ich nu Kristo, 
o ke jajá'ich xi abadh ti t'iltsix k'al 
a Dios. Ne'ech kin баја! i pakdha' 
exól ani i pakdha! labandhaxtaláb 
abal kin k'ambiy an atiklábtsik ani 

ne'ech kin le'na! kin k'ambiytsik 
max kin ejto asta xi takudhichtsik 
Kal na Dios. ?5Exomichtsik tu 

utsál ejtal xowa' ne'ech ka támun. 
26 Jaxtám, max ki utsantsik 

enché': “Ka tela'tsik, ná' k'wajat 
ban chabál xon ti yab k'wajtsidh", 
yab ki k'aletsik ka chu'u; o max ki 
utsantsik: “Ka tela'tsik, jé! kwajat 
altá", yab ka bela'tsik. 27Pos anchan! 
jelt xan tu lamk'il an léy asta xon tu 
kalel na k'ítsá ani asta xon tu ochel, 
anchan! neye ti ne'ech kin tsích 
Naná', xin abadh abal kin wenk'on 
neye tin inik. 2 Хоп ti k'wajat an 
chemélom, taja' ne'ech ka junkun 
an t'ottsik. 


Xan ti ne'ech kin tsích Naná!, xin 
abadh abal kin wenk'on neye tin inik 
(Mr. 13:24-37; Lk. 21:25-33; 17:26-30, 34-36) 

?9"Támk'i tam ka wat'éch jeché! 
an yajtsiktaláb, na k'ítsá ne'ech 
ka jik'wchin, na ích' yab ne'ech ka 
tajk'an, na óttsik ne'ech ka kwajlan 
ani asta an pakdha' chápláb xi 
k'wajat walk'i' ne'ech ka yoywat. 

30 Ne'ech tám ka xalk'an walk'i' nu 
exólil Naná!, хіп abadh abal kin 
wenk'on neye tin inik. Ejtal an 
kidhtalábtsik xi yab u belom xi 
k'wajattsik ban k'ay'lá, ne'ech ka 
uk'intsik tam tin chu'utsik Naná', 
xin abadh abal kin wenk'on neye 
tin inik, in tál ban tokow хі walk'' 
k'al ejtal nu cháp ani nu labidh 
t'okát. 31 Ne'ech ku aba! nu tokat 
abatwálejiltsik abal k'al jun i chapik 
jutsuxtaláb i korneta kin junku xu 
takwyámaltsik putálk'i, asta jun 
pak'e! jun раке! an k'ay!lá. 

32а exbaytsik xowa' ok'tsixtaláb 
in pidhnál an junbaxtaláb k'al 


54 


tin kwenta in akan an igo: Tam 
dhálamich nin k'we'éltsik ani exom 
ti kalel nin xekél, a cho'óbichtsik 
abal exomich ti Kunel an Kak'al k'ij. 
33 Anchan' jeye, tam ka chu'utsik 
ejtal jeché!, ka cho'óbna'tsik abal 
Naná!, xin abadh abal kin wenk'on 
neye tin inik, k'unatich i k'ij ne'ech 
kin tsích. 34Tsubax tu utsáltsik, ke 
ejtal jeché' ne'ech ka támun tam 
yabél chemnek na kidhtaltsik xi 
jeché! і k'ij. 3 An chabál ani an 
walk'i' ne'ech ka taley, por ejtal 
xowa! u ulu, anchan! ne'ech ka 
támun. 

36°por k'al tin kwenta xowk'i jun 
bél ti ne'ech kin tsích, yab xita' in 
cho'ób, nibal an t'okat abatwáletsik 
xi kwajat walk'i', nibal nin 
Chakámil na Dios. Tokot in cho'ób 
na Dios an Táta'láb. 

37'Anchan' xan ti támun tam 
ti хе'сһіп na Noé, anchan! јеуе 
ti ne'ech ka támun tam kin tsích 
Naná!, xin abadh abal kin wenk'on 
neye tin inik. 38 Jachan' i k'ij, tam ti 
yabél tujenek an chapik ábal k'ij, an 
atiklábtsik in óntsal ti k'apul ani ti 
uchal, ti tomkinaltsik ani ti pidhnax 
tin chakámiltsik abal ka tomkin, 
asta tam tin bajaw xowk'i na Noé 
ti ochichich ban tan atá; 39ani yab 
in exbaytsik asta tam ti ulchich an 
chapik áb ani chemechtsik ejtal. 
Anchan! jeye ti ne'ech ka támun tam 
kin tsích juní Naná!, xin abadh abal 
kin wenk'on neye tin inik. “Tam 
jachan' i k'ij, cháb i iniktsik xi 
k'wajat ti t'ojnal junax bin ale, jún 
ne'ech ka júná ani jún ne'ech ka 
jilan. ^! Cháb i mímlábtsik xi k'wajat 
ti che'el junax, jún ne'ech ka júná 
ani jún ne'ech ka jilan. 

42°yabtsik pé ki k'wajay uk'pipidh 
kom yab a cho'óbtsik xowk'i ti 
ne'ech kin tsích juní. ^ Por ka 
cho'óbna'tsik jeché!, ke max jun 
i dhabal atá in cho'ób xowk'i jun 
bél ti ne'ech ka ulich an kwé!, yab 
ne'ech ka wayich ani yab ne'ech 
kin walka' ka ochich an kwé! tin 
K'imá! abal ka kwé!yat. “Jaxtám, 
yab ki k'wajaytsik teye uk'pipidh, 
pos tam yabtsik a t'ílóm, ne'ech 
kin tsích Naná!, xin abadh abal kin 
wenk'on neye tin inik. 


An tójontsix хі alwa! ani an 
tójontsix xi yab alwa' 
(Lk. 12:41-48) 

45't Jitam já! an alwa! t'ójontsix 
xin t'ajál xowa! ka utsan, xu jilnal 
k'al nin ajátik punk'udh abal kin 
K'apundha' xan ti yejat ejtal xi 
k'wajat bin Кіта! an ajátikláb? 

46 K'ijidh abal an t'ójontsix xi ka 
elan Kal nin ajátik tam ka witsiy, 
in t'ajál хома! jilnék kin t'aja'. 
47Tsubax tu utsáltsik, ke ne'ech 

ka k'wajbá k'al nin ajátik abal kin 
beletna! ejtal xowa' in ko'ol an 
ajátikláb. #8Por max jachan' an 
tójontsix ja'ich jun i at'ax inik 

ani kin chalpay ke nin ajátik yab 
ne'ech ka witsiy jik'at, *9ka tujey 
kin at'ax t'ajtsitsik xi Ке!еѓ nin at 
t'ojnaltsik, ka k'wajách ti k'apul ani 
ti uchal Kal an uch'áltsik, Stam ka 
witsiy nin ajátik tam yab xata! in 
tílóm, nibal in cho'ób max ne'ech 
ka witsích, SÍ ne'ech ka pidhan jun 
i yajtsiktaláb pülek k'al nin ajátik 
ani ne'ech ka k'wajbá abal kin 
tamu jelt xan ti ne'ech kin tamu an 
k'ambixtsik. Таја! ne'ech ti uk'nal 
ani ti rech'ech'él nin kamab. 


MATEO 24, 25 


An junbaxtaláb k'al tin kwenta 


xi láju an tsidhantsik 

2 5 "Xan tu tak'ix na 
Dios, in junwal jelti 

láju i tsidhantsik xin téyna' i 
tajbaxtalábtsik xu joltsinal ti 
gás ani k'aletsik kin bach'u an 
tomkinél inik. ?Bó! xi jajá'tsik 
chalpadh t'ajat ani xi bó! yaba'. 3Xi 
yabtsik chalpadh, tam tin júna' nin 
tajbaxtalábiltsik, yab in júna'tsik 
i gás abal kin baltsi ti ít tam kin 
tala!; ^por xi chalpadhtsik, in 
júnámaltsik i boteya ts'utsat k'al 
i gás, yab tokotk'i xi baltsidh nin 
tajbaxtalábiltsik. 5Kom an tomkinél 
inik owéch ani yab u ulel, tujey ti 
onk'al wayal ejtal an tsidhantsik 
ani tayíl wayichtsik. S Tam ti ch'ejel 
akalich хбпа!, ach'atmé in kawidh 
káwintal jun xita' xin ulu kawidh 
enché': *iNá'ich tál an tomkinél 
inik, ki kaletsik ka bach'u!" 7 Ejtal 
jachan' an tsidhantsik ch'akay abal 
kin t'ojojoy nin tajbaxtalábiltsik. 
8Utsan tám enché! an tsidhantsik xi 
chalpadh K'al xi yabtsik chalpadh: 
“ti ku pidha! weye wé! an ti gás abal 
exomich ti tepel ni tajbaxtalábil." 
Por tók'on enché! an tsidhantsik 
xi chalpadh: *Yaba!, xib yab tám 
ne'ech ka kidhey abal wawá! nibal 
abal tatá'tsik. Más alwa! ki k'ale 
ka ch'a'aytsik xon tu nujnal ani 
ka ch'a'ay abal tatá'tsik." 10por 
lejat xi bó! an tsidhantsik k'alnek 
ti ch'a'um an ti gás, ulich an 
tomkinél inik. An tsidhantsik xi ta! 
ti k'wajat t'ojojodhtsik, ochichtsik 
ja! junax k'al an tomkinél inik 
ban tomkixtaláb ani tayíl mapyat 
an wi'leb. !! Tayíl ulich xi bó! an 

tsidhantsik ani in ulutsik enché': 
“¡Ajátik, ajátik, ti ku japtsi!” 12Por 
tók'oyattsik enché!: “Tsubax tu 
utsáltsik ke yab tu exlál.” 

1SUtsantsik tám enché! k'al na 
Jesüs: 

—Yabtsik pé ki k'wajay i uk'pipidh, 
pos yabtsik a cho'ób xowk'i jun bél 
ti ne'ech kin tsích Naná!, xin abadh 
abal kin wenk'on neye tin inik. 


An junbaxtaláb k'al xi 
óx an t'ójontsixtsik 

14Xan tu tak'ix na Dios in junwal 
jelti jun i inik, xi tam ti ne'chich 
ka k'aléch píl bitsow, in kaniy nin 
t'ojnáliltsik ani in pidha'tsik ti 
tumín kin t'ójondha'. 

15'Jün ti éb in pidha' bo! mili 
pat'ál tumín, ján chab mil ani xi 
jún in pidha! mil i pat'ál tumín; 
pidhan juntsik ti éb xantik'i ti 
chu'tat ne'ech kin ejto kin t'ójondha' 
ani tayíl, k'ale tám ów ti belal. 

16 An t'ójontsix xin bach'u bo! mil 

i pat'ál tumín, in Paja! i álimtaláb 
k'al an tumín ani in áta! anílk'i in 
yaníl. "An t'ójontsix xi jiltsin chab 
mil, anílk'i jeye tin Paja! ani in áta! 
jeye chab mil más. '?Por xi pidhan 
tokot mil k'al nin ajátik, k'ale kin 
cholk'a' i chabál ani in ta!'pa! taja! 
an tumín. 

19" Más tayíl, witsiy nin ajátik 
jachan' an t'ójontsixtsik ani tujey kin 
Paja! i kwenta Kal jajá'tsik. 20 Ulich 
ok'ox xin bach'úmal bo! mil i pat'ál 
tumín, in pidha' nin ajátik bél bo! 
mil ani in utsa' enché': "Ajátik, bo! 
mil i pat'ál tumín tin pidha' ani 
jé! k'wajat bo! mil más xu áta! kál." 
21Utsan enché! Kal nin ajátik: “Ама! 
t'ajat, tatá! i alwa! t'ójontsix ani i 

lujat; kom a tójondha' alwa! xowa! 
мё! tu pidha!, ne'ech tu pidha' más. 
Ki ochich ani ki kulbé Kal папа!” 
22Tayíl ulich jeye an t'ójontsix xin 
bach'üm chab mil i pat'ál tumín ani 
in ulu enché': “Ajátik, tin pidha! chab 
mili pat'ál tumín ani jé! k'wajat chab 
mil más xu áta! k'ál." 23Utsan enché! 
Kal nin ajátik: “Ама! tajat, tatá! i 
alwa! t'ójontsix ani i lujat; kom a 
Сбјопаһа! alwa! xowa! wé! tu pidha', 
ne'ech tu pidha' más. Ki ochich ani 
ki kulbé k'al папа!” ?^Por tam ti 
ulich an t'ójontsix xin bach'ámal 
mil i pat'ál tumín, in utsa' enché! 
nin ajátik: “Ajátik, naná! u cho'ób 
abal tatá! kidhat t'ajat a konyal, ke 

i k'ójol xon ti yab i ómámadh ani a 
junkuwal nin walíl an t'ayabláb xon 
ti yab a buk'úmal i iyaláb. ?Jaxtám 
tu jik'na', in Kale ani и joliy na 
tumínal al chabál. Por jé! k'wajat 

xi tin pidhámal." 26 Tók'oyat enché! 
Kal nin ajátik: “At'ax t'ojnal ani óbe, 
max a cho'óbich abal in k'ójol xon 

ti yab in ómámadh ani u junkuwal 
nin walíl an t'ayabláb xon ti yab 

u buk'úmal i iyaláb, ?7 ¿jant'ók'i ti 
yab a k'wajba! nu tumínal хоп tu 
t'ójondháb abal tam kin witsiy, ku 
bachu nu tumínal k'álich хома! in 
átámal?" 28 Utsan tám enché! k'al 
an ajátikláb xi їа' ti k'wajattsik: 

“Ka k'ántsi xin ko'ol mil an pat'ál 
tumín ani ka pidha! xin ko'ol láju i 
mil. 29pos xita! xin ko'ol, ne'ech ka 
pidhan ani ne'ech kin kó'oy más уап; 
por xi yab in ko'ol, ne'ech ka k'ántsin 
asta xowa! in chalpayal in ko'ol. 

30 Ani jeché! an t'ójontsix xi yab 
xata! ti alwa!, ka káldha! eléb ban 
jik'waxtaláb, xon ti ne'ech ti uk'nal 
ani ti rech'ech'él nin катар.” 

Xan ti ne'ech ti lújundháb 
an atiklábtsik 


31"Tam Naná!, xin abadh abal 
kin wenk'on neye tin inik kin tsích 
k'al ejtal nu labidh t'okát ani k'al 
ejtal nu t'okat abatwálejiltsik, tám 
ne'ech kin buxkan bu labidh t'okat 
k'wajtalábil abal tin tak'ix. 32Ejtal 
an atiklábtsik ne'ech ka junkun tu 
tamét ani tám ne'ech ku takuytsik, 
jelt xan ti an belkol borrego in 
k'wajbál píl an borregotsik ani 
píl jeye an chibotsik. 3 Ne'ech 
kin k'wajba! an borregotsik tin 
eját ani an chibotsik tin k'watab. 
34An Pulek Tak'ix ne'ech tám kin 
utsa! enché! xi k'wajattsik tin eját: 
"^Jala'ichtsik, xi lábt'ajadhichtsik k'al 
nu Táta! ani ka bach'üchtsik xon 
ti ne'ech ta tak'ix, xi bijtsidhich 
ne'ech ka tak'iy asta tam ti tujeyk'i 
an k'ay!lá. ?5Pos in k'a'ay ani tin 
k'apundha'tsik; in tsikey ani tin 
pidha'tsik ti ја!; in xe'chin jelti píl 
inik ani tin koydha'tsik. 30 yéntsi 
u k'udhk'ümil ani tin pidha'tsik; 
in yaw!lách ani tin álna'tsik; in 
wik'an ani i k'aletsik ti kin álna!" 
37 Хі lujattsik ne'ech tám kin ulutsik 
enché': “Ajátik, éjowk'i ta k'a'inek 
ani tu k'apundhámal? O éjowk'i 
ta tsikenek ani tu pidhámal ti 
ja!? 38 ¿Jowk'i ta xe'chinék jelti 
píl inik ani tu koydhámal? O ¿a 
yéntsámal a k'udhk'ümil ani tu 
pidhámal? 39 ¿Jowk'i ta yaw'lámadh 
o i wik'nék ani u k'alnek tu álna'?" 
40 Ani ne'ech ka tók'oyattsik enché! 
Kal an Pulek Tak'ix: “Tsubax tu 
utsáltsik, ke ejtal xowa' a t'ajtsi 
jún nu at kidhábtsik, maske yab lej 
ultaláb, Мапа! tin t'ajtsámaltsik." 


MATEO 25, 26 


^'"An Pulek Tak'ix ne'ech jeye 
tám kin utsa! enché! xi k'wajattsik 
tin k'watab: “Ki wixk'intsik teché! 
k'al Naná!, atiklábtsik xi at'ax; 
ki k'aléchtsik ban k'amal xi yab 
jayk'i u tepel xi k'wajat t'ojojodh 
abal an lej at'ax ani abal nin 
t'ójontsixiltsik. ^?Pos in k'a'ay ani 
yab tin k'apundha'tsik; in tsikey ani 
yabtsik tin pidha! ti ja'; Win xe'chin 
jelti píl inik ani yabtsik tin koydha!. 
U yéntsi u k'udhk'úmil ani yabtsik 
tin pidha!; in yaw'lách ani in 
wik'an ani yabtsik i k'ale tin álna!.” 
^^Ne'ech tám kin ulutsik jeye 
enché': “Ajátik, éjowk'i ta xe'chinék 
ta Ka'íl, ta tsikél, jelti píl inik, a 
yéntsal a k'udhk'ümil, ta ya'ul, o 
ta wik'nél ani yab tu tolmiyámal?” 
45 Ani ne'ech ka tók'oyattsik enché! 
Kal an Pulek Tak'ix: “Tsubax tu 
utsáltsik, ke ejtal xowa! yab a t'ajtsi 
ni jun xita', maske ja'ich xi yab lej 
ultaláb, yab jeye tin t'ajtsámaltsik 
Naná!.” 46 Jeché'tsik ne'ech ban 
yajtsiktaláb ani xi lujattsik ne'ech 
kin bach'u an xe'chintaláb xi yab in 
ko'ol in ok'ontal. 


U chalpayáb xan ti ka uwan abal ka 
yak'wan na Jesüs 
(Mr. 14:1-2; Lk. 22:1-2; Jn. 11:45-53) 
2 6 Tam ti na Jesús in ok'oy 
kin ulu ejtal jeché!, in utsa!' 
enché! nin exóbaliltsik: 
2. Jelt xan ta cho'óbichtsik, té! 
cháb a k'ítsá ne'ech kin bajüch 
in ajíb an paskwa; ani Naná!, xin 
abadh abal kin wenk'on neye tin 
inik, ne'ech kin pidhná abal kin 
chemdhá pajk'idh ban peltsidh te'. 
3 Jachan' i K'ij, an ok'lek pále'tsik, 
an ok'tsixtsik xin wilál nin tak'ixtal 

na Dios xin jilám dhutsadh na 
Moisés ani nin ok'lékil an judíotsik, 
junkuntsik bin elébil nin k'imá! na 
Kayfás, nin ok'lékil an pále'tsik. 
^Taja', in t'aja'tsik i káw abal kin 
chalpay xan ti Кіп uwa! kin yak'wa! 
na Jesús kal i k'ambixtaláb ani kin 
chemdha'. 5Por in ulaltsik enché': 

—Yab ki yak'wa' tam exom an ajib 
abal yab ka k'wajaytsik ti péjéx an 
atikláb. 


Jun i mímláb in joltsi ti niwiytaláb 
bin ók? na Jesús 
(Mr. 14:3-9; Jn. 12:1-8) 
$Na Jesús k'wajat Betania, bin 

кіта! na Simón xin kó'yámal an 
k'wajat at'ax ЇЇ; "ani utukná 
Kal jun i mímláb xin tsi'dhál jun 
i frasko xi t'ajadh k'al i alabastro 
ts'utsat k'al i niwiytaláb xi kajbidh. 
Tam ti na Jesús k'wajat ban mesa, 
joltsin an ti niwiytaláb bin ók’ k'al 
an mímláb. $Tam ti an exóbaltsik in 
chu'u jeché!, chakuytsik ani in ulu 
enché': 

—éJant'ók'i ti odhná jeché! an 
niwiytaláb? ?Ka nujwatwi'ik 
kajbidh jeché! an niwiytaláb 
abal ka pidhan an ti tumín an 
ch'ojontáltsik. 

10 Ach'antsik Ка] na Jesús ani 
utsantsik enché': 

—éJant'ók'i ta it'ixbédháltsik jeché! 
an mímláb? Jeché! xowa! tin t'ajtsi, 
alwa! t'ajat. Pos ап ch'ojontáltsik 
ech'ek'i ne'ech ka k'wajay k'al 
tatá'tsik, por Naná! yab ech'ek'i 
ne'ech kin k'wajay K'al tatá'tsik. 
12Xowa' in Paja! jeché! an mímláb, 
tam tin joltsi an ti niwiytaláb bu 
t'u!úl, ja'ich abal ti kin t'ojojontsi an 
tu t'u'úl abal ka k'wajách t'ojojodh 

tam ka jolyat. !?Tsubax tu utsáltsik, 
ke xón'tikichk'i ka t'ilan jeché! an 
alwa! t'ilab ba putálk'i an k'ay!lá, 
ne'ech jeye ka tilan xowa! in Саја! 
jeché! an mímláb abal ka chalpayat. 


Na Judas in ulu abal ne'ech kin 
chinat pidhna' na Jesús 
(Mr. 14:10-11; Lk. 22:3-6) 

14 Jún ti éb xi lajucháb an 
exóbaltsik, xu bijyáb ta Judas 
Iskariote, k'ale ti káw k'al an ok'lek 
pále'tsik Sani in utsa'tsik enché!: 

—éJáy i pat'ál tumín ne'ech ti kin 
pidha'tsik max tu pidha'tsik an ta 
Jesüs? 

Utsan tám k'al an ok'lek pále'tsik 
abal ne'ech ka pidhan jun inik láju 
i pat'ál tumín xi t'ajadh k'al i plata. 
16 Ani asta tam ti tám, na Judas in 
tuju kin aliy хап ti kin pidhna' na 
Jesüs. 


An t'okat k'apüxnich xin jila' ka 
t'ajnal an Ajátikláb 
(Mr. 14:12-25; Lk. 22:7-23; 
Jn. 13:21-30; 1 Ko. 11:23-26) 

17 Tin jidhtal k'ítsájil an ajib tam 
u k'apnal an pan xi yab jilbédhats 
k'al an jilbédhaxtaláb k'oye, an 
exóbaltsik utey ba na Jesús ani in 
konoytsik enché': 

—éJón' ta lé! ki t'ojojoy an k'apnél 
abal ka k'apu an wiyadh borrego 
tin kwenta an paskwa? 

18 Tók'oyattsik enché! k'al na Jesús: 

—Ki k'aletsik ban bitsow bin k'imá! 
jun i inik ani ka utsa'tsik enché': 

“An Ok'tsix in ulu enché!: Exomich 
in bajwal an ora xowk'i ne'ech kin 
chemdhá ani ba na k'imá! ne'ech ku 
Кари an k'apnél k'al tin kwenta an 
paskwa junax k'al nu exóbaliltsik." 

19 An exóbaltsik in баја! хап 
ti utsantsik k'al na Jesús ani in 
t'ojojoytsik an k'apnél abal tin 
kwenta an paskwa. 

20Tam ti jik"wchin, na Jesús 
buxkan ti k'apul ban mesa junax 
k'al xi lajucháb nin exóbaliltsik; 

21 ani lejat k'wajat ti k'apultsik, in 
ulu enché!: 

—Tsubax tu utsáltsik, ke ján ti éb 
xi tatá'tsik ne'ech ti kin pidhna' ban 
atiklábtsik xi tin at'ál. 

22Telpintsik tám t'ajat ani tujey ti 
konoxtsik juntsik ti juntsik enché': 

—Ajátik, ¿awxe! папа"? 

23Tók'on na Jesús ani in ulu 
enché!: 

—Xita! xi k'wajat ti Кари! junax 
k'al Naná! ban talab, ja'ich xi 
ne'ech ti kin pidhna!. 2Naná!', xin 
abadh abal kin wenk'on neye tin 
inik, ne'ech Ки wat'na! ejtal хома! 
in ulal an T'okat Dhuslab k'al 
Naná! tu kwenta; por ich'ojontál 
in chu'bíl an inik xi ti kin pidhna"! 
Másakwi'ik alwa! abal јаја! max 
yabak wa'chinék ti chakam. 

25Káwin tám na Judas, xi k'ál ti 
ne'ech ka pidhná ani in ulu enché': 

—Ok'tsix, ¿naná!xe'? 

Tók'oyat enché! k'al na Jesús: 

—Tatá'. 

267 ejat k'wajattsik ti Кариш, na 
Jesús in téyna! an pan ani in 
pidha! ti jalbintsixtaláb na Dios. 
In реја! tám an pan, in pidha! nin 
exóbaliltsik ani in ulu enché!: 

—Ka bach'utsik ani ka k'apu, jeché! 
ja'ich nu t'u'ál. 

21 Tayíl in téyna! jun i lejab 
baltsidh k'al i yajtsik uxnél, in 
pidha! ti jalbintsixtaláb na Dios, 

in ріаћа! nin exóbaliltsik ani in 
utsa'tsik enché': 

—Ka uch'a'tsik ejtal ta éb jeché! 
an yajtsik uxnél, ?3pos jeché!, ja'ich 
nu xich'ál xi ne'ech kin jalbílna' 
an ít lejkintaláb. Ja'ich xi ne'ech 
ku wak'la! tam kin chemdhá abal 
уап xita! tin alwa'bíl ani abal ka 
pakwlantsatich tin walastalábiltsik. 
29Pos tu utsáltsik ke yabich ne'ech 
kin witsiy ku uxtsi tin ja'líl an 
uba asta kin bajaw xowk'i ne'ech 
ku uch'a! Kal tatá'tsik an ít yajtsik 
uxnél xon tu tak'ix nu Táta!. 


Utsan na Pedro abal ne'ech kin ulu 

ke yab in exlál na Jesús 

(Mr. 14:26-31; Lk. 22:31-34; Jn. 13:36-38) 

30 Tam ti ok'onich ti ajattsik, 
k'aletsik ban ch'én xu bijyáb Olibos. 
31 Utsantsik tám enché! Kal na 
Jesüs: 

—Ejtal tatá'tsik ne'ech ti kin 
jila'tsik jeché! i akal; pos an T'okat 
Dhuslab in ulal enché': “Ne'ech ku 
chemdha' an belkol borregotsik ani 
ne'ech ka buk'ey an borregotsik." 
32Por tam kin ejech ti ít, ne'ech kin 
okxin kin k'ale Galilea ani tatá'tsik 
tayíl. 

33Tók'oyat tám enché! k'al na 
Pedro: 

— Maske ejtal ti ki jila', папа! 
yaba!. 

34Utsan tám enché! k'al na Jesús: 

—Tsubax tu utsál ke jeché! i akal, 
tam yabél dhájnék an pek'el, óxíl 
ne'ech ka ulu ke yab tin exlál. 

35Por utsan enché! k'al na Pedro: 

— Maske kin шап ke ne'ech kin 
chemdhá junax k'al Tatá', yab 
ne'ech ku ulu ke yab tu exlál. 

Ani ejtal an exóbaltsik anílk'i tin 
ulu. 


Na Jesús k'ale ti ól ban chakam 
aleláb xin bij Jetsemaní 
(Mr. 14:32-42; Lk.. 22:39-46) 


36Ulich tám na Jesús k'al nin 
exóbaliltsik ba jun i kubtaláb xin 


bij Jetsemaní ani in utsa'tsik enché': 


—Ki buxkantsik teché!, lejat Naná! 
in ne'ech nú! tin ól. 

37]n júna' na Pedro ani chablam 
nin chakámiltsik na Sebedeo 
ani tujey kin ach'a! jun i pulek 
te'pintaláb tin itsích. 38 Utsantsik 
tám enché! k'al na Jesús: 

—U ach'ál tu ejattal jun i pulek 
te'pintaláb xi ne'ech ku chémay. Ki 


jilk'ontsik teché! ani yab ki wayichtsik. 


39K?ale tám na Jesús lej wé! tú! 
ani', tudhlan kutúl asta chabál, 
ólan ani in utsa! enché! na Dios: 

—Táta!, max Tatá! a lé! ka 
chu'u yab ku wat'na! jeché! an 
yajtsiktaláb, ne'ech ka ejto ti kin 
wixk'intsi; por yab ka t'ájan xan ti 
Мапа! u lé!, ka t'ájan xan ti Tatá' a 
lé!. ^^ Witsiy tám xon ti k'wajat nin 
exóbaliltsik ani u wayaltsik tin ela!. 
In utsa! tám enché! na Pedro: 

—¿Yabtsik a ejto ka kuxuy ki 
k'wajay ejat k'al Naná! ela! jun i 
ora? ^! Yabtsik ki wayich ani ki ólan 
abal yab ki átátsik k'al an lej at'ax. 
Tsubax k'ejle ke na ejattal in lé! ka 
ólan, por na t'u'úl yab likat. 

42 K'ale juní tin chabtal, ólan ani 
in ulu enché!: 

—Táta!, max ko'ol ku wat'na' jeché! 
an yajtsiktaláb, ka t'ájan xan ti Tatá' 
a lé. 

43Witsiy tám tin chabtal xon 
ti k'wajat nin exóbaliltsik ani 

u wayaltsik juní tin ela', kom u 
mút'nalichtsik t'ajat nin wal k'al an 
akal. “In jila'tsik tám, k'ale juní ti 
ól tin oxtal ani anílk'i juní ti ólan. 
45 Witsiy tám tin oxtal xon ti k'wajat 
nin exóbaliltsik ani in utsa'tsik 
enché!: 

—Xo! awilich ka óntsitsik ta 
wayal ani ta koyol. In bajúch an 
ога xowk'i Naná!', xin abadh abal 
kin wenk'on neye tin inik, ne'ech 
kin pidhná ban walablomtsik. ^9Ki 
ch'akáchtsik ani wanách; nú'ich tál 
xi ne'ech ti kin pidhna' abal kin 
chemdhá. 


Yak'wan na Jesüs 

(Mr. 14:43-50; Lk. 22:47-53; Jn. 18:2-11) 

^! Bé] k'wajat ti káw na Jesús tam 
ti ulich na Judas, xi ja'ich jún ti éb 
xi lajucháb an exóbaltsik. Kal јаја!, 
ta! ti tál yán i atiklábtsik teykodh 
k'al i machéttsik ani i te'. Abnéktsik 
Kal nin ok'lékiltsik an pále'tsik ani 
Kal in ok'lékil an judíotsik. 48 Na 
Judas, xi ne'ech an ti pidhnax, in 
utsámalichtsik xowa! exól ne'ech 
kin t'aja', enché! tin utsámaltsik: 

—Xi ku ch'uch'bay, ja'ich ka 
yak'wa'tsik. 

49 Utey tám ba na Jesús ani in 
utsa! enché': 

—iJanta uwats, Ok'tsix! 

Ani in ch'uch'bay. S? Tók'oyat 
enché! k'al na Jesús: 

—Ja'úb, ¿jant'ók ta tsi'nek? 

Uteytsik tám, in yak'wa' na Jesús 
ani in júna! ti wik'nél. 

51 Por jún ti éb xi ta! ti k'wajat Kal 
na Jesús, in jixóna! nin machétil 
ani in patíntsi tin xuchun jun in 
t'ojnálil an ok'lek pále'tsik. 52Utsan 
tám enché! k'al na Jesús: 

—Ka ta'pa! an machét. Pos ejtal 
xu péjéxtsik k'al i machét, k'al i 
machét jeye ti ne'ech ka chemdhá. 
53 ¿Yab a cho'ób ke Naná! ne'ech 
ku ejto ku kontsi nu Таѓа! ani 
Јаја! ne'ech ti kin abtsi xo'k'i 
lajucháb i pakdha' kwene! i tokat 
abatwáletsik abal ti kin lo'o? 5Рог 
max ku t'aja! anchan', ¿jan ti ne'ech 
ka támun xowa! k'wajat dhutsadh 
ban T'okat Dhuslab, ke anchan' 
yejat ka támun? 

55 Támk'i jachan', utsan enché! an 
atiklábtsik k'al na Jesús: 

—éJant'ók'i ta tsi'nektsik k'al 
i machét ani Kal ite! abal ti 
kin yak'wa!, jelti max ne'ech ka 
yak'wa'tsik jun in kwé!? Tsudhey ka 
tsudhey in buxkanék k'al tatá'tsik 
tin ok'tsix ban pulek atá xon tu 
k'ak'náb na Dios ani yab jayk'i tin 
yak'wámaltsik. 56Por ejtal jeché! 
exom ti támnal abal ka t'ájan xan 
tin dhutsámal an t'iltsixtsik ban 
T'okat Dhuslab. 

Támk'i jachan!, ejtal an exóbaltsik 
in jiloloy kwetém na Jesús ani 
k'aletsik ti chink'onal. 


Na Jesús tin tamét an Junkulom 
Awiltaláb 
(Mr. 14:53-65; Lk. 22:54-55, 
63-71; Jn. 18:12-14, 19-24) 
57Xin t'aja'tsik ti yák'wal, in júna' 
na Jesüs ba na Kaifás, nin ok'lékil 
an pále'tsik. Taja', junkunék an 
ok'tsixtsik xin wilál an tak'ixtaláb 
ani nin ok'lékil an judíotsik. 58Por 
na Pedro ów wéwnaxin asta bin 
elébil nin ok'lékiltsik an pále'tsik. 
Ochich taja! ani buxkan k'al an 
belkoltsik abal in lé! kin chu'u xan 
ti ne'ech ka k'ale ti ok'nal jeché!. 

59 Nin ok'lékiltsik an pále'tsik, 
nin ok'lékil an judíotsik ani ejtal 
an Junkulom Awiltaláb, in ayaltsik 
xan ti kin uwa! kin ani! walbiy 
na Jesús abal kin ejtotsik kin ulu 
ka chemdhá. Рог yab in ela'tsik 
xan ti kin ani' walbiy, maske yán i 
k'ambix ólnaxtsik ulich. Por tayíl 
ulich cháb i k'ambix ólnaxtsik, 

61 xin ulutsik enché': 

—Jeché! an inik in ulúm enché': 
“Ne'ech ku ejto ku paku jeché! an 
pulek atá xon tu k'ak'náb na Dios 
ani ku Киба! ti ít ti óx a k'ítsá." 

82 Ch'akay tám an ok'lek рае! ani 
in konoy enché! na Jesús: 

—¿Jantéy a ulal k'al jeché! tin 
kwenta? ¿Jant'éy in éy xi jeché! i 
k'wajat ta usnal? 

63 Por na Jesús yab tók'on. Utsan 
tám enché! k'al an ok'lek pále'tsik: 

— Kal tin bij na Dios xi ejat, tu 
kontsal abal ti ku utsa' max tatá'ich 
lejtal ni Kristo xi Chakámláb k'al na 
Dios. 

64Utsantsik tám enché! Kal na 
Jesús: 

—Naná!. Ani tu utsáltsik jeye, ke 
asta xo! ne'ech tin chu'utsik Naná!, 
xin abadh abal kin wenk'on neye 
tin inik, buxúl tin eját na Dios xi 
ejtal in ejtowal kin t'aja'. Ani ne'ech 
jeye ti kin chu'utsik tam in tál ban 
tokow xi walk'i'. 

65Kom chakuy t'ajat an ok'lek 
pále'tsik, in mich'óna! nin xekét xin 
k'wajbím ani in ши enché!: 

—Jeché! an inik in odhbijyalich na 
Dios k'al хома! in ulal; yabich más 
i yéntsal ni jun i ólnax. Tatá'tsik 
a ach'a! xan tin odhbijiy na Dios 
Kal хома! in ulu, S6¿jant'éy xo! a 
chalpayaltsik? 

Jajá'tsik tók'on enché': 
—Walbidh ti k'wajat ani yejat ka 
chemdhá. 

67 Tubkayat tám bin wal ani 
cha'wat. Taltsik in pik'iy bin wal 
68 ani in utsáltsik enché': 

—Kom Tatá! i Kristo, iti ku utsa' 
xita! ti cha'aw! 


Na Pedro in ulu ke yab in exlál na 
Jesús 
(Mr. 14:66-72; Lk. 22:56-62; 
Jn. 18:15-18, 25-27) 

69 Tam їі јасһап!, lejat na Pedro 
buxúl bin elébil an atá, utukná k'al 
jun i mímláb xu tójontsix taja! ani 
utsan k'ál enché': 

—Tatá! junax teye ta xe'ech k'al na 
Jesús, xi Galilea u k'wajíl. 

70Por na Pedro in ulu ke yab ani' 
tin tamét ejtal xi ta! ti k'wajattsik, 
enché! tin ulu: 

—Yab u cho'ób xant'éy a t'ilál. 

71Tam ti na Pedro ne'chich ban 
wi'leb, chu'tat juní k'al k'e'et i 
mímláb ani an mímláb, in utsa' 
enché! xi tá'tsik ti k'wajat: 

—Jeché! an inik junax јеуе ti 
xe'ech k'al na Jesús, xi Nasaret u 
k'wajíl. 

72Por in ulu juní na Pedro ke yab 
ani', in lej tsubax ulu enché!: 

—Yab u exlál jachan' an inik. 
73 Más tayíl, utukná na Pedro k'al 
xi tá'tsik ti k'wajat ani utsan enché!: 
—Tsubax lejtal, tatá! a kidhtal 
teye nin exóbaliltsik na Jesús, pos 
anílk'i teye i káw jelti jajá'tsik. 
74Тијеу tám na Pedro kin lej 
tsubax ulu enché!: 
—Yab u exlál jachan' an inik. 

Ani támk'i jachan', dhájan jun i 

pek'el. 75In chalpána! tám na Pedro 

xant'éy ti usnék k'al na Jesús: “Tam 
yabél dhájnék an pek'el, óxílich a 
ulúmal ke yab tin exlál.” Na Pedro 
kale eléb ani uk'in t'ajat Kal i 
t'e'pintaláb. 


Na Jesús pidhná ba na Pilato 

(Mr. 15:1; Lk. 23:1-2; Jn. 18:28-32) 
2 Tam ti tsudhey, ejtal nin 

ok'lékiltsik an pále'tsik ani 

nin ok'lékil an judíotsik, in баја! i 
káw xan ti kin uwa'tsik abal kin 
chemdha' na Jesús. ?In júna'tsik 
wik'adh na Jesús ani in pidhna' ba 
na Ponsio Pilato, xi ja'ich an pulek 
awiltaláb. 


Xan ti chemech na Judas 


3Tam ti na Judas xin Раја! ti 
pidhnax an ta Jesús abal ka 
chemdhá, in chu'u abal walbiyatich 
na Jesús, in ach'a! abal yab alwa! 
хома! in t'aja!, in jalk'uy nin chalab 
ani k'ale kin witsbantsi xi jun inik 
láju an tumín an ok'lek pále'tsik 
ani nin ok'lékil an judíotsik. ^In 
utsa'tsik enché': 

—Naná! u wala! abal u pidhna! ka 
chemdhá jun i inik xi yab walbidh. 
Por tók'oyat enché! k'al jajá'tsik: 
—Wawá! yab i kwenta xant'éy a 

t'aja'. Tatá'ich teye. 
5In pet'na! tám na Judas an tumín 
ban pulek atá xon tu k'ak'náb na 
Dios, k'ale ani in pala! tinbá!. 
SNin ok'lékil an pále'tsik in репа! 
an tumín ani in ulutsik enché!: 
—Yab alwa! ki baliy jeché! 
an tumín xon tu ta'páb an 
pikbantsixtaláb, kom in jalbíl in 
chemtal jun i inik. 
TIn t'aja'tsik tám i káw abal kin 
ch'a'ay Kal јасһап! an tumín jun 

i chabál xu bijyáb tin Chabálil i 
t'ojom pats, xon ti ka jolyat an píl 
iniktsik. 8 Jaxtám ti bijyat jachan' 
an chabál asta xo!, tin “Chabálil 

i Хіс.” %Апі апсһап!, támunich 
хап tin шата! enché! ап tiltsix 
Jeremías: In bach'utsik xi jun inik 
láju an pat'ál tumín xi t'ajadh k'al 
i plata, nin jalbíl an inik xi an 
israelitatsik in k'wajbantsi, ani 
kál tin ch'a'aytsik an chabál xu 
bijyáb tin Chabálil i t'ojom pats, jelt 
xan tin utsan k'al an Ok'óxláb. 


Tam ti na Jesús k'wajat tin tamét na 
Pilato 
(Mr. 15:2-5; Lk. 23:3-5; Jn. 18:33-38) 

11Na Jesús júná tin tamét an 
pulek awiltaláb ani konyat enché! 
k'al an pulek awiltaláb: 

—¿Tatá!xe! nin Pulek Tak'íxal an 
judíotsik? 

Tók'oyat enché! k'al na Jesús: 

—Naná!. 

12 Ani tam ti nin ok'lékiltsik 
an pále'tsik ani nin ok'lékil an 
judíotsik k'wajat in walbiyal na 
Jesús, Јаја! yab u tók'nal. f5Utsan 
tám enché! k'al na Pilato: 

—¿Yabxe! a ach'ál ejtal xowa! 
exom ta usnal? 

14Por na Jesús yab k'uchun, 
jaxtám ti labandhájich tokot an 
pulek awiltaláb ani yabich in 
cho'ób xant'éy kin chalpay. 


Bijtsin na Jesüs abal ne'ech ka 
chemdhá 
(Mr. 15:6-20; Lk. 23:13-25; Jn. 18:38-19:16) 
15 Pos alwa'ich, tam exomich ап 
ajib, an pulek awiltaláb in walkál 
jun i wik'nél, xi ka kontsin k'al 
an atiklábtsik. 1ӨТат ti jachan' i 

k'ij, ta! ti kwajat jun i wik'nél xi 
exlómte t'ajat xu bijyáb ta Barrabás; 
17 ani tam ti an atiklábtsik ta! ti 
k'wajat junkunék, konyattsik enché! 
k'al na Pilato: 

—éJita! a lé! ka chu'utsik ku 
walka': na Barrabás o na Jesüs xu 
bijyáb ti Kristo? 

18Na Pilato in ulu anchan!, kom in 
cho'ób ke na Jesús pidhnats abal u 
at'nal. 

19Lejat na Pilato buxúl xon tu 
lájundhom, abná ti usnal enché! 
k'al nin tomtal: “Yab ka t'ajtsi xata! 
jachan' an lujat inik, pos ti akal u 
kó'oy jun i k'ak'adh watsib k'al Jajá! 
tin kwenta." 

20 por nin ok'lékiltsik an pále'tsik 
ani nin ok'lékil an judíotsik, in 
pidhkáwliy an atiklábtsik abal 
kin konoy ka walkantsat ta 
Barrabás ani ka chemdhá na Jesüs. 
?! Tawnátsik juní Ка] an pulek 
awiltaláb ani konyattsik enché': 

—¿Jita! a lé! ka chu'utsik ku walka' 
xi jeché! cháb? 

Jajá'tsik tók'on enché': 

— Ма Barrabás. 

22 Konyattsik enché! k'al na Pilato: 

— Апі jant'éy ku t'ajtsi na Jesús, 
xu bijyáb ti Kristo? 

Ejtal tók'ontsik enché': 

—iKa chemdhá pajk'idh ban 
peltsidh ѓе"! 

23Utsantsik tám enché! k'al an 
pulek awiltaláb: 

—Pos, éjant'om walastaláb in t'ajám? 

Por jajá'tsik in ulu juní kawidh 
enché!: 

—iKa chemdhá pajk'idh ban 
peltsidh ѓе"! 

24Tam tin chu'u na Pilato abal 
yab xata! ne'ech kin exbay, tokot 

exomich in péjéxlindhál más an 
atiklábtsik, in арпа! ka ik'tsin ti ja!, 
in t'aka! nin k'ubak tin tamét an 
atiklábtsik апі in ulu enché': 

—Naná! yab u lé! kin walbin k'al 
nin chemtal jeché! an lujat inik, 
tatá'tsik a cho'ób xant'éy a t'ajál. 

?5 Ani ejtal an atiklábtsik tók'on 
enché': 

—iWawá' ani ni chakámiltsik ku 
jilk'on u walbidh k'al nin chemtal! 

?6Na Pilato in walka! tám na 
Barrabás, in abna! ka lekbayat na 
Jesüs ani in pidhna'ich tám abal ka 
chemdhá pajk'idh ban peltsidh te!. 

27 Tayíl, nin soldadojiltsik an 
pulek awiltaláb in júna'tsik na 
Jesús ban atá xon tu t'ajnal an 
lújundhaxtaláb, in junku ejtal an 
soldadotsik ani wiliyat na Jesús k'al 
jeché! an soldadotsik. 28 K'o'tsin tám 
tin k'udhk'ümil ani xeketliyat k'al 
jun i k'udhk'um xi t'unuyich tajat 
Kal in chákní!. ?K'wajbantsat jeye 
bin ók? jun i kwetsotsól dhipadh 
k'ídh ani teykoyat ti te' bin eját 
Kubak. U tudhéltsik tám tin tamét 


na Jesús ani in labídhnáltsik enché': 


—iKi k'wajay k'ijidh, Pulek 
Tak'íxal an judíotsik! 

30 Tubkayat jeye, u k'ántsinal an ti 
te! ani u t'oxyáb k'ál bin ók’. ?! Tam 
ti ok'on ti labídhnáb, wék'ontsatich 
tám an ti chak k'udhk'um, 
k'wajbantsat хі Јаја! in k'udhk'ümil 
ani júnájich tám abal ka chemdhá 
pajk'idh ban peltsidh te'. 


Pajk'iyat na Jesús ban peltsidh te' 

(Mr. 15:21-32; Lk. 23:26-43; Jn. 19:17-27) 

32Tam tu kalelichtsik, elan jun i 
inik xu k'wajíl Sirene, xu bijyáb ta 
Simón ani t'ajtsin ti chápláb abal 

kin kitnantsi an ti peltsidh te! xin 
ne'dhál na Jesüs. 

33Ulichtsik tám ba jun i chabál 
xu bijyáb Gólgota. Ti tének káw, 
Gólgota, in lé! kin ulu: “In chabálil 
in beklék in ók' i chemélom 
inik.” 34Taja', pidhan na Jesús kin 
иса! i yajtsik uxnél xuk'udh k'al 
i ts'a'iktaláb; por tam tin leka!, na 
Jesús yab in le'na! kin uch'a'. 

35Tam ti pajk'idhich na Jesás 
ban peltsidh te', an soldadotsik 
ubát'in abal kin wélchíxnantsi tin 
k'udhk'ümil na Jesús. Anchan' ti 
támun jelt хап tin ulámal an t'iltsix 
enché': “Ubát'intsik abal ti kin 
wélchíxnantsitsik an tu k'udhk'ümil." 
36 Buxkantsik tám taja' abal kin 
beletna'. 37 Ani éb in ók’ an peltsidh 
te!, kwajbá jun i dhuslab xin иа] 
xant'ók'i tin kwenta ti pajk'idh ban 
peltsidh te'. An dhuslab in ulal 
enché': “Jeché! ja'ich na Jesús, nin 
Pulek Tak'íxal an judíotsik." 

38 Pajk'iyat jeye k'al na Jesús 
cháb i kwé'tsik, jún tin eját ani jún 
tin k'watab. 39U odhbijyáb k'al xu 
wat'eltsik taja!, in wíwók'liyaltsik 
nin ók’ ani in ulaltsik enché': 

—Tatá!, xa ulal ke ne'ech ka paku 
an pulek atá xon tu k'ak'náb na 
Dios ani ti óx a k'ítsá ne'ech ka 
kuba! ti ít, ka lo'o xo! tabá'. Max 
Tatá'ich lejtal ni Chakámláb k'al na 
Dios, ki pa'ay xo! ban peltsidh te!. 

^! Anchan! jeye tu labídhnáb k'al 
nin ok'lékiltsik an pále'tsik, k'al an 
ok'tsixtsik xin wilál nin tak'ixtal na 
Dios xin jilám dhutsadh na Moisés, 
Kal an fariseotsik, k'al nin ok'lékil 
an judíotsik ani u útsáxtsik enché': 

42 [n lo'óm k'e'et, рог xo! 
yab in ejto kin lo'o tinbá'. Max 

Jajá'ich lejtal nin Pulek Tak'íxal 
an Israelitatsik, ka pa'ay xo! ban 
peltsidh te! abal ki bela'ich. 43 Јаја! 
in belál t'ajat na Dios, pos ka lo'wat 
xo! k'al na Dios, max tsubax lejtal 
tu le'náb; kom in ulal Ке Јаја! u 
Chakámláb k'al na Dios. 

^4 An kwé'tsik xi ta! ti k'wajattsik 
pajk'idh junax Kal Јаја!, u 
odhbijixtsik jeye. 


Nin chemtal na Jesüs 

(Mr. 15:33-41; Lk. 23:44-49; Jn. 19:28-30) 

45 Jikwchin tám ba putál an 
chabál, asta ch'ejel k'ítsá ani asta óx 
i wákal. 46 Tam ti wé'ich óx i wákal, 
na Jesús in ulu kawidh enché': 

—Elí, Elí, ¿lama sabaktani? —Ti 
tének káw, jeché! in lé! kin ulu: 
Dios tu Ajátik, Dios tu Ajátik, 
éjant'ók'i tin walba'? 

^" Taltsik xi (аја! ti k'wajat, in 
ach'a! jeché! ani in ulutsik enché': 

—Jeché! an inik k'wajat in tawnál 
an t'iltsix Elías. 

48 Támk'i jachan!, jún ti éb xi ta! 
ti k'wajattsik, k'ale adhik kin ik'i' 
jun i kwinim ani in axdha! ba jiliy 
jaytsik uxnél. In k'wajba' bin tsúm 
jun i te! ani in utuntsi na Jesús abal 
kin juch'u. Por шап enché! k'al 
xi k'e!ettsik: 

—Jila! kwajat, wana ki chu'u max 
ka tsích ti lo'wáb k'al an t'iltsix 
Elías. 

50Dhájan tám kawidh na Jesús 
ani chemchich tám. 5! Támk'i 
jachan', an tolow k'udhk'um xi 
ta! ti palat ban pulek atá xon 
tu k'ak'náb na Dios, xílan asta 
t'ek'at ani asta cha'at. An chabál 
léwék'in, an pakdha' t'ujub 
pok'chon, 52jak'pin xon ti jolidh 

an chemélomtsik ani ejdhá yán 
i chemélomtsik xin belámal na 
Dios tam ti xe'chinéktsik ejat. 
53 Jeché'tsik, kale xon ti k'wajattsik 
jolidh tam ti ejnekich ti ít na Jesús 
ani ochichtsik ban t'okat bitsow 
Jerusalén, xon ti chu'tat k'al yán i 
atiklábtsik. 
54Tam ti an ok'lek soldadotsik ani 

xi tá! ti k'wajattsik junax Kal јаја! 
ti belkol an ta Jesás, in chu'utsik 
léwék'in an chabál ani ejtal xowa' 
támun, jik'eytsik t'ajat ani in ulutsik 
enché': 

—Tsubax lejtal, jeché! an inik u 
Chakámláb k'al na Dios. 

55Та! jeye ti k'wajat i mímlábtsik 

ti ów telom, xin juniknámaltsik 
na Jesüs asta Galilea ani in 
t'ójontsámaltsik. 56Jé! k'wajat 
taltsik nin bij xi tá'tsik ti k'wajat, 
na María Magdalena; na María 
nin папа! na Jakobo ani na José; 
ani nin папа! nin chakámiltsik na 
Sebedeo. 


Jolyat na Jesüs 

(Mr. 15:42-47; Lk. 23:50-56; Jn. 19:38-42) 

57Tam ti exomich ti jik'wchinal, 
ulich jun i tumínladh inik xu bijyáb 
ta José, xu k'wajíl ban bitsow хіп 
bij Arimatea, xin wéwnámal jeye 
na Jesús. 58 Jeché! na José k'ale 
kin chu'u na Pilato ani in kontsi 
tin t'u'úl na Jesús. Na Pilato in ulu 
ka pidhan. 5 Na José in bachu nin 
t'u'ül na Jesús, in boliy Kal jun i 
alabél k'udhk'um 8?ani in k'wajba! 
ba jun i ít jólimtaláb, xi jajá' in 
ulámal ka cholk'antsat ba jun i 
t'ujub ch'én. Tam tin paxk'iyámich 
an jólimtaláb k'al jun і yejche' 
t'ujub, k'aléch tám. 9! Ani tá'tsik 

jeye ti k'wajat na María Magdalena 
ani na jún na María, buxutsik tin 
tamét an jólimtaláb. 


An soldadotsik in beletnál 
xon ti jolyat na Jesús 


62 Tam ti jun tsudhelom, xi 
ja'ich tam wat'enekich xowk'i 
tu t'ojojoyáb xowa! u yéntsinal 
tam in k'ítsájil an koyóxnich, nin 
ok'lékiltsik an pále'tsik ani an 
fariseotsik k'aletsik kin chu'u na 
Pilato ani in utsa'tsik enché': 

— Pay'lomláb, і chalpayámal ke 
jachan' an k'ambix inik in ulúmal 
tam ti bél ejat, ke ne'ech ka ejech 
tin óxláb a k'ítsá. 9^Jaxtám, i 
konyal abal ka abna' ka beletná 
jachan' an jólimtaláb asta ka wat'ey 
xi óx a k'ítsá. Yab telab ka k'ale nin 
exóbaliltsik akal, kin kwé'eytsik 
nin t'u'úl na Jesús ani tayíl kin ша! 
an atiklábtsik enché!: “Ejech ti ít." 
Max ka támun anchan!, jachan' an 
k'ambixtaláb más tám pülek ké xi 
ok'ox. 

65Utsantsik enché! k'al na Pilato: 

—Tá' a ko'ol i soldadotsik. Ki 
k'aletsik junax ani ka paxk'iytsik 
alwa! an jólimtaláb jelt xan ta 
cho'óbtsik. 

66 K"aletsik tám апі in paxk'iytsik 
alwa! an jólimtaláb. In ts'uts'k'iytsik 
alwa! nin paxk'íl jachan' an 
jólimtaláb ani in jila! taja! ti belkol 
an soldadotsik. 


Ejech ti ít na Jesús 
(Mr. 16:1-8; Lk. 24:1-12; Jn. 20:1-10) 
2 Tam ti wat'éch in k'ítsájil 
an koyóxnich ani exomich 
ti tsudhél tin jidhtal k'ítsájil an 
semana, na María Magdalena 

ani na ján na María, k'aletsik kin 
álna! xon ti jolidh na Jesús. ?Jun 
jik'towál ti tujey ti léwék' an chabál. 
Ja'ich abal jun in t'okat abatwálejil 
an Ajátikláb pa'inek walk'i' ani in 
wék'oy an t'ujub xi k'ál ti paxk'idh 
an jólimtaláb. Tayíl, buxkan ban 
t'ujub. 3An t'okat abatwále ch'axixíl 
t'ajat jelt in tajáx i léy tam u lamk'il 
ani nin k'udhk'úmil dhakni' t'ajat 
jelti an chám. 

4Tam ti chu'tat an t'okat 
abatwáletsik k'al an soldadotsik, an 
soldadotsik wipipilách k'al i jík'ib 
ani jilk'ontsik jelti max chemnek. 
SUtsan tám enché! an mímlábtsik 
k'al an t'okat abatwále: 

—Yab ki jik'eytsik. Мапа! u cho'ób 
abal a ayaltsik na Jesús xi chemdhá 
pajk'idh ban peltsidh te!. $Yab 
wa'ach teché!, pos ejnek ti ít, jelt 
xan tin ulúmal. Jala! ka chu'utsik 
xon ti k'wajbantsidh an tin t'u'úl. 
7Ki k'aletsik jik'at ani ka utsa' enché! 
nin exóbaliltsik: “Јаја! chemech por 
ejech ti ít, okxinékich Galilea ani 
taja! ne'ech ka chu'utsik." Jeché' 
ja'ich хома! ko'ol tu utsa'tsik. 

8Kale tám an mímlábtsik 
jik'atk'i ban jólimtaláb, u jik'éltsik 
por u kulbél; ani k'aletsik jik'at 
kin óltsi an exóbaltsik. ?Lejat 
ne'echtsik ti bél abal kin óltsi 
jeché! an exóbaltsik, na Jesús in 
xalk'a! tinbá! abal ka chu'tat k'al 
an mímlábtsik ani chapnédhátsik. 
Uteytsik tám an mímlábtsik ba na 
Jesús, in muluk'nantsi tin akan ani 
tudhlantsik kutül asta chabál abal 
kin k'ak'na'. 19 Апі utsantsik enché! 
k'al na Jesús: 

—Yab ki jik'eytsik. Ki k'ale ka 
óltsi an kidháblábtsik ke yejat ka 

k'aletsik Galilea апі taja' ne'ech ti 
kin chu'utsik. 


Хома! in ulu an soldadotsik 


"Lejat an mímlábtsik k'ale 
kin óltsi an exóbaltsik ejtal 
jeché!, taltsik an soldadotsik xi 
ta! ti k'wajat ti belkol, k'ale ban 
bitsow ani in óltsi nin ok'lékiltsik 
an pále'tsik ejtal xowa! támnék. 
12 Jeché! an ok'lektsik, k'ale ti Кам 
k'al nin ok'lékil an judíotsik ani 
tam tin chalpayámichtsik xant'éy 
ne'ech kin t'aja', in pidha'tsik tám 
уап ti tumín an soldadotsik Bani in 
utsa'tsik enché': 

—kKa ulutsik ke tam ti akal, 
lejat i k'wajat ta wayaltsik, nin 
exóbaliltsik na Jesús ulich ani 
in kwé'eytsik nin t'u'úl na Jesús. 
14 Ani max an pulek awiltaláb kin 
cho'óbna! abal i wayámadhtsik, 
wawá! ne'ech ku káwin kal јаја! 
abal yab xata! ki utsantsik. 

15In bach'u tám an tumín an 
soldadotsik ani in Paja! хап ti 

utsantsik. Ani anchan! tin t'ilál an 
judíotsik asta xo!. 


An punk'untsixtaláb xi jiltsin an 
abatwáletsik k'al na Jesús 

(Mr. 16:14-18; Lk. 24:36-49; Jn. 20:19-23) 

16Xi lajujún an exóbaltsik, 
k'aletsik Galilea ba jun i ch'én xi 
bijtsidhich k'al na Jesús. 17 Ani 
tam ti chu'tat na Jesús k'al 
an exóbaltsik, k'ak'ná, maske 
k'al taltsik yab u lej belnal. 
18Utuknátsik tám k'al na Jesús ani 
utsantsik enché': 

— In pidhan ejtal ti awiltaláb ban 
walli! ani ban chabál. 1 Jaxtám, 
ki k'aletsik putálk'i an K'ay'lá ani 
ka ok'tsi an atiklábtsik хома! tu 
ok'tsámaltsik; ka pujaytsik tin bij 
an Táta'láb, an Chakámláb ani an 
T'okat Ejattaláb. 20 Ka ok'tsitsik kin 
t'aja! ejtal xowa! tu ok'tsámaltsik ka 
Саја! ani ka cho'óbna'tsik ke Naná! 
in k'wajat k'al tatá'tsik malilíl i 
k'ij, asta kin bajaw an pakwenib. 
Anchan! ka t'ájan. 

Markos 





Na Juan xu pujax u t'iltsix ban 

chabál xon ti yab k^wajtsidh 

(Mt. 3:1-12; Lk. 3:1-9, 15-17; Jn. 1:19-28) 

Enché! ti kwajat dhutsadh xan 

ti tujey an alwa! t'ilab k'al tin 
kwenta xowa! in t'aja' na Jesukristo, 
nin Chakámil na Dios. 

?An t'iltsix Isaías in jilám 
dhutsadh xowa! na Dios in utsa! nin 
Chakámil. Enché! tin jila! dhutsadh: 

Ne'ech ku aba! nu abatwálejil 
abal ka okxin xon ti ne'ech 
ki ulich. 

Јаја! ne'ech ti ki t'ojojontsi an 
ti bél. 

3 Ach'at in káwintal jun xita! ban 
chabál xon ti yab k'wajtsidh 
ani xu káw, in ulal kawidh 
enché!: 

Ka tojojontsíchtsik tin bélil an 
Ajátikláb. 

“Ka júna'ichtsik jun i 
xe'chintaláb alwa'; abal 
anchan', ki k'wajáchtsik 
t'ojojodh tam ka tsích an 
Ajátikláb." 

^ Anchan! ti támun tam ti ulich 
na Juan ban chabál xon ti yab 
k'wajtsidh. In pujyal taja' an 


atiklábtsik ani in utsál abal kin 
jila'ichtsik ti walablom. In utsál ka 
pujanichtsik abal ka pakwlantsatich 
tin walastalábiltsik k'al na Dios. 
5Ejtal xu k'wajíltsik ban bitsow 
Jerusalén ani xu k'wajíltsik jeye 
ban kwentsaltsik xu tak'nal ban 
chabál xi Judea, u k'aleltsik kin 
axtsi хома! іп ulal na Juan. Tam 
kin lujutsik nin walastalábil, u 
pujyábichtsik tám k'al na Juan ban 
walja! Jordán. 
$Na Juan u xeketlinal k'al i 

xeketláb xi t'ajadh k'al in xi'íl an 
ko'nél xu bijyáb kameyo ani in 
wik'ál nin tsukul k'al i ót'. Nin 
k'apwál, ja'ich an pich'ich' ani an 
alte! chi'ik. 7 Јаја! u t'iltsix enché': 

—Wé'ich u k'ibel ka ulich jun i 
inik xin ko'ol más i awiltaláb ké 
naná!. Мапа! yab xata! u éy nibal 
abal kin kutpan ku wiltsi tin wik'áb 
nin pajab. Мапа! tu pujyámaltsik 
Kal i ja', por Јаја! ne'ech ti ki 
pujaytsik k'al an T'okat Ejattaláb. 


Tam ti pujyat na Jesús 
(Mt. 3:13-17; Lk. 3:21-22) 

Tam ti jachan' i k'ij, kale na 
Jesüs ban bitsow Nasaret, xu 


El Nuevo Testamento en el huasteco de Veracruz @ La Liga Bíblica 2005, 2009 


69 


tak'nal ban chabál xi Galilea ani 
ulich ban walja! Jordán. Таја! ti 
pujyat k'al na Juan. Tam tu 
kalelich ban ja!, na Jesús in chu'u 
ti jak'pin an walk'i! ani in chu'u 
an T'okat Ejattaláb ti pa'íl jelti jun 
i kuku' ani buxkan tin éb Jajá!. 
11 Ach'atmé tám jun i káwintaláb га! 
walk'i'. Xu Кам in ulu enché!: 
—Tatá! tu Chakámil ani tu 
k'anidhál t'ajat. In kulbél t'ajat k'al 
Tatá'. 


Taktamiyat na Jesús k'al an lej at'ax 
(Mt. 4:1-11; Lk. 4:1-13) 
12Tayíl, ijtsiyat na Jesús k'al 
an T'okat Ejattaláb abal ka k'ale 
ban chabál xon ti yab k'wajtsidh. 
13K'wajay taja! chab inik a k'ítsá 
akal i k'ij xon tu k'wajíl an 
padhumtsik. Taja!, tá! jeye ti k'wajat 
an lej at'ax abal ka taktamiyat k'ál 
na Jesús ani ta! jeye ti k'wajat i 
t'okat abatwáletsik xu t'ójontsáb 
k'ál na Jesús. 


Na Jesús in tujüch Galilea nin 
t'ojlábil 
(Mt. 4:12-17; Lk. 4:14-15) 
14Tayíl, tam ti balidhich na Juan 
ban wik'axte!, na Jesús k'ale Galilea. 
In t'ila! taja! an alwa! t'ilab xin ulal 


хап tu tak'ix na Dios. 1In ulu enché!: 


—Xo! in bajúch xowk'i ne'ech ka 
tujéch ti tak'yáb an iniktsik k'al na 
Dios. Ka jila'ichtsik ta walablom ani 
ka bela'ichtsik an alwa' t'ilab. 


Na Jesús in kaniy abal ti exóbal ché' 
i jixom to'oltsik 
(Mt. 4:18-22; Lk. 5:1-11) 
16 Jun i k'ij ne'ech ti belal na 
Jesús tin waltsik an pujal xi Galilea 

ani in chu'u na Simón junax k'al 
nin kidháb Andrés, xi k'wajat in 
pet'náltsik nin jixáb an to'ol ban 
ja!, kom jajá'tsik u jixom to'ol. 
17 Utsantsik enché! k'al na Jesús: 

—Wana ta exóbal k'al Naná!. 
Tatá'tsik i jixom to'ol, por xo! ne'ech 
tu ok'tsi xan ti ka aliy an atiklábtsik 
xi ne'ech ti kin bela!. 

18 Jik'atk'i tin jila'tsik nin jixáb an 
to'ol ani in wéwna'tsik na Jesüs. 

19In óntsi tám ti belal ani in chu'u 
na Jakobo junax k'al nin kidháb 
Juan. Jajá'tsik u chakámláb k'al na 
Sebedeo ani k'wajattsik jeye balidh 
bin tanil ti pats'k'ux tin jixáb an 
to'ol. 201п kaniytsik jeye abal ka 
junikná Юа]. In jila'tsik tám nin táta! 
Sebedeo ban tan k'al an t'ojnaltsik 
ani k'aletsik k'al na Jesús. 


Jun i inik xi ochadh Kal i at'ax 
ejattaláb 
(Lk. 4:31-37) 

21 K'aletsik tám ban bitsow 
Kapernaüm ani tam tin bajúch nin 
Kk'ítsájil an koyóxnich, na Jesús 
ochich ti ok'tsix ban atá xon tu 
t'ajnal an junkuntaláb. 2Labantsik 
t'ajat xin ach'a! xan tu ok'tsix na 
Jesús abal u ok'tsix k'al yantam i 
awiltaláb ani yab jelti an ok'tsixtsik 
xin wilál nin tak'ixtal na Dios xin 
jilám dhutsadh na Moisés. ?3Tá! 
jeye ti k'wajat altá xon tu t'ajnal 
an junkuntaláb, jun i inik xi 
ochadh K'al jun i at'ax ejattaláb ani 
dhájaxin kawidh enché!: 

24 ¿Jantéy a lé! Kal wawá', 
Jesús xi Nasaret? él tsi'nekxe! abal 
ti ku k'ibdha'? Naná! tu exlál ani и 
cho'ób ke Tatá! i Tokat Chakámláb 
k'al na Dios. 

25K'wiyan tám enché! an at'ax 
ejattaláb k'al na Jesús: 

—iKi chamk'an ani ki kale ba 
jeché! an inik! 

26 An at'ax ejattaláb in wipipindha' 
chapik an inik, dhájan kawidh ani 
támk'i ti kale ba jachan' an inik. 
21 Ejtal an atiklábtsik laban t'ajat 
апі u útsáxtsik enché!: 

—¿Jantéy in lé! kin ulu jeché' 
хома! támun? ¿Jant'om ít 
ok'tsixtaláb xin ok'tsixnál? iAbal 
Јаја! in ko'ol i awiltaláb kin ша! 
ka kale an at'ax ejattaláb ani u 
axtsinal! 

28 Fjtal xowa' in баја! na Jesús, 
jikatk'i ti cho'óbná Kal ejtal xu 
k'wajíltsik ban pulek chabál xi 
Galilea. 


Na Jesús in jeldhantsi tin mím na 
Pedro 
(Mt. 8:14-15; Lk. 4:38-39) 

29Tam ti kaléchtsik ban atá хоп 
tu t'ajnal an junkuntaláb, na Jesüs 
k'ale bin Кіта! na Simón ani na 
Andrés, junikná k'al na Jakobo 
ani na Juan. ?? Nin mím na Simón 
ta! ti kwachat abal u k'ak'él ani 
utsan na Jesüs, ke an mímláb u 
ya'ul. 3 Ochich tám xon ti k'wajat 
an ya'ul, in téyna! bin k'ubak ani 
in dhaya!. Tsusbél ti wék'on an 
k'ak'lách. Tayíl, k'apundhá na Jesús 
k'al an mímláb ani an junkiltsik 
jeye. 


Na Jesús in jeldha' yán i ya'ultsik 
(Mt. 8:16-17; Lk. 4:40-41) 
32Tam ti ochenekich na k'ítsá 
ani jik'wchinékich, júntsin хоп ti 
k'wajat na Jesús ejtal an ti ya'ultsik 
ani ejtal jeye xi ochadh kal i at'ax 

ejattalábtsik. 33Ejtal an atiklábtsik 
xi ba jachan' an bitsow, junkun tin 
tamét in wi'lébil an atá. 3Jeldhá 
k'al na Jesás yán i ya'ultsik k'al 
xowa'kich i yaw'láchtsik xin ko'ol 
ani káldhantsat jeye yán ti at'ax 
ejattaláb xi k'ál ti ochadhtsik. 

Na Jesüs u exláb k'al an at'ax 
ejattalábtsik, jaxtám na Jesús yab 
in walka' kin ulutsik xitam ја! jeye 
Jajá'. 


Na Jesús xe'chin kin tila! an alwa' 
tilab ban chabál xi Galilea 
(Lk. 4:42-44) 

35 Tam ti jun tsudhelom, bél t'ajat 
jik'wax ti ch'akay na Jesús. Kale 
ban bitsow ani k'ale ti ól walte! xon 
ti yab k'wajtsidh. 36 Tayíl, na Simón 
kál nin juniktsik Kale kin aliy na 
Jesús putálk'i. 37 Tam tin ela! na 
Jesús, in utsa'tsik enché!: 

—Ejtaltsik exom ti ayal. 
38Por tók'oyattsik enché! kal na Jesús: 
—Wana ki álna! an píl 
kwentsaltsik xi utat abal ku 
t'iltsitsik jeye an ti alwa! t'ilab, pos 
ja'ich tin tsi'nek teché! ti Кау!а. 

33 Anchan!' ti xe'chin na Jesús ti 
t'iltsix ban atátsik xon tu t'ajnal an 
junkuntaláb putálk'i Galilea ani ti 
káldhantsix an ti at'ax ejattalábtsik. 


Na Jesús in jeldha' jun i inik xu ya'ul 
k?al an k'wajat at'ax Vít? 
(Mt. 8:1-4; Lk. 5:12-16) 

^ Utukná tám na Jesús k'al jun i 
inik xu ya'ul Kal an k'wajat at'ax 
t'ít, tudhlan tin tamét na Jesús ani 
in utsa! enché!: 

—Max a lé!, ne'ech ka ejto ti kin 
jeldha' k'al jeche! an yaw'lách xu 
ko'ol. 

^! Na Jesús in yajnantsi an ya'ul, 
in taka! ani in utsa! enché': 

—U lé! ani хо! i jeléch. 

^" Támk'i ti wék'on ejtal an k'wajat 
at'ax tít ani jilk'on jelnek an inik. 
43,44 Utsan tám enché! Kal na Jesús: 

—Yab xita! Ка óltsi xowa! tu 
t'ajtsi. Tokot ki k'ale xon ti k'wajat 
nin pále'il an israelitatsik abal ki 
chu'tat ani ka k'wajbantsi na Dios 
an ti pikbantsixtaláb jelt xan tin 
ulúmal na Moisés abal kin cho'óbna' 
ejtaltsik ke i jeléch. 

45Por tam ti k'aléch an inik, in 
tuju kin t'iltsi xita'kich xowa' 
t'ajtsin k'al na Jesús. Putálk'i tin 
t'ila'. Jaxtám na Jesús yabich in 
ejto ka xe'chin tametláb ba ni jun 
i bitsow. U jilk'onal xon ti yab 
k'wajtsidh, por bélk'i u utuknáb kal 
an atiklábtsik xi tál putálk'i. 


Na Jesús in jeldha' jun i inik xi yab 
in ejtowal ka yoyon 
(Mt. 9:1-8; Lk. 5:17-26) 

Tayíl, tam ti wat'enekich 

cháb óx a k'ítsá, witsiy juní 
na Jesús ban bitsow xi Kapernaüm. 
Tam ti cho'óbná abal ta! ti k'wajat 
ban atá хоп tu kubél, ?jik'atk'i 
ti junkun yán i atiklábtsik ke 
nibalich ejtidh tin tamét in wi'lébil 
an atá ani Jajá! in t'iltsaltsik tin 
káwintal na Dios. ?Ulich tám i 
iniktsik xin tsi'dhál jun i ya'ul inik 
xi yab in ejtowal ti belal. Kitámte 
tu tsi'dháb bin chayté'il k'al ché! ti 
éb. ^In lé'wi'ik kin ódha'tsik altá 
хоп ti k'wajat na Jesús, por yab 
in ejtotsik abal ta! ti k'wajat yán 
i atiklábtsik. Xowa! in t'aja'tsik 
tám, k'adhiytsik tin éb an atá ani 
in wixk'intsi wé! tin jujúl. Таја! tin 

баһа! ani tin pa'ba! an ya'ul k'al 
nin chayté'il asta xon ti k'wajat na 
Jesús. ¿Tam ti na Jesús in chu'u 
xantéy in t'aja'tsik, in cho'óbna! 
abal u belnal Kal jajá'tsik; jaxtám 
tin ша! enché! an inik: 

—Ja'üb, na walastalábil 
pakwlantsidh ti k'wajat. 

6Та! jeye ti buxutsik cháb óx i 
ok'tsixtsik xin wilál nin tak'ixtal 
na Dios xin jilám dhutsadh na 
Moisés xin chalpayaltsik enché': 
7* Jant'ók'i tu Кам yab alwa! jeché! 
an inik? Abal u káw jelti max u 
Dios. Tokot a Dios in ejtowal ti 
pakwlantsix an ti walastaláb.” $Por 
na Jesús in cho'óbna! xant'éy u 
chalpantsáb k'al an ok'tsixtsik ani 
in utsa'tsik enché': 

—éJant'ók' tin chalpantsal 
anchan'? %¿Jowa' más yab 
tojláb ku ша! an ya'ul: “Na 
walastalábil pakwlantsidhich 
ti k'wajat”, o ku utsa': “Ki 
ch'akay, ka dhaya' na chayté'il 
ani ki beley"? 10pos ne'ech 
tu xalk'antsitsik ke Naná!, xin 
abadh abal kin wenk'on neye tin 
inik, u ko'ol i awiltaláb teché! 
ti chabál abal ku pakwlantsi i 
walastalábtsik. 

Utsan tám enché! an ya'ul Kal na 
Jesús: 

11 —Ki ch'akay, ka dhaya' na 
chayté'il ani ki k'aléch ta k'imá!. 

12 Ch'akay tám an inik, in dhaya' 
nin chayté'il ani kaléch tám tin 
tamét ejtal an atiklábtsik. Ejtal xi 
taja'tsik ti k'wajat, laban t'ajat, in 
pubédhantsaltsik tin bij na Dios ani 
in ulaltsik enché': 

—Yab jayk'i i chu'úmal jun xata! 
jelti jeché'. 

Na Jesús in kaniy na Lebí xu bijyáb jeye 
ta Mateo abal ka k'ale ti exóbal k'al Jajá' 
(Mt. 9:9-13; Lk. 5:27-32) 

15Tayíl, witsiy juni na Jesús 
bin waltsik an pujal ani tam ti an 
atiklábtsik utey xon ti Jajá! k'wajat, in 
ok'sitsik. Tam ti exomich ti wat'el 
ban bél, in chu'u jun i inik buxúl xon tu 
bach'wáb an jalbixtaláb abal an chabál 
xi Roma. An bach'k'ul tumín in bij ta 
Lebí, nin kwitólil па Alfeo. Utsan enché! 
Kal na Jesús: 

—Wana ta exóbal k'al Naná!. 
Ch'akay tám na Lebí ani in wéwna!. 
15 Tayíl, na Jesús k'wajat ti k'apul bin 

кіта! na Lebí junax Ка] nin exóbaliltsik, 
Kal уап i bach'k'ul jalbixtaláb ani Kal 
an walablomtsik kom уап xita! ка! ti 
wéwnadh. 16Por an ok'tsixtsik xin wilál 
nin tak'ixtal na Dios ani an fariseotsik, 
tam tin chu'u ti k'apul na Jesús junax 
Kal an walablomtsik ani Kal an 
bach'k'ul jalbixtaláb, in konoy enché! an 
exóbaltsik: 

—éJant'ók'i tu Кари na Ok'tsíxal 
k'al an bach'k'ul jalbixtaláb ani k'al 
an walablomtsik? 

17 Tam ti na Jesús in ach'a! хома! 
in ulutsik, in utsa'tsik enché!: 

—Xu ya'ul, ja'ich nin yéntsal an ilálix; 
xi yab u ya'ul, yab in yéntsal. Апсһап! 
jeye, an walablomtsik ja'ich xita' tin 
yéntsal. Jaxtám, Мапа! yab in tsi'nek 
ku aliy xi xe'echtsik lujat, in tsi'nek ku 
aliy xi walbidhtsik abal ki jila'ichtsik ti 
walablom. 


Konyat na Jesús k'al tin kwenta an 
k'ílixnich 
(Mt. 9:14-17; Lk. 5:33-39) 
18 Jun i k'ij, tam ti nin exóbaliltsik 
na Juan k'ílin ani nin exóbaliltsik 

jeye an fariseotsik, ulich cháb óx i 
atiklábtsik xon ti k'wajat na Jesús 
abal ka konyat enché': 

—éJant'ók'i tu ЮЙ an fariseotsik, 
nin exóbaliltsik jeye na Juan ani na 
exóbaliltsik yaba'? 

19'Tók'oyattsik enché! k'al na 
Jesüs: 

—¿Awxe! ne'ech kin ejto ka 
k'ílintsik xi kanidh ba jun i 
tomkixtaláb tam bél k'wajat an 
tomkinél inik k'al jajá'tsik? ¡Yaba!! 
20Por ne'ech kin bajaw an k'ij 
tam an tomkinél inik ne'ech ka 
wixk'intsat ani ne'chich jeye tám ka 
k'ílintsik. 

21Yab xita' in pats'k'uyal i 
k'ej xeketláb k'al jun peje! i ít 
k'udhk'um; pos an ít k'udhk'um, u 
muchel ani in mich'ál más an k'ej 
k'udhk'um. 22Nibal u balyáb an ít 
yajtsik uxnél ban k'ej ót' balixtaláb; 
pos max ka t'ajan anchan! an ít 
yajtsik uxnél in mich'ál an k'ej 
ót' balixtaláb, ne'ech tám ka 
wak'lan an yajtsik uxnél ani an ót 
balixtaláb u k'ibchonal. Jaxtám ti 
yejat ka balyat an ít yajtsik uxnél 
ban ít ót' balixtaláb abal chablam 
yab ka k'ibchon. 


An exóbaltsik in pu'wal i trigo tin 
k'ítsájil an koyóxnich 
(Mt. 12:1-8; Lk. 6:1-5) 

?3 Jun i sábado, xi ja'ich nin 
k'ítsájil an koyóxnich, na Jesús 
xe'ech ba jun i aleláb xon ti t'ayadh 
i trigo ani nin exóbaliltsik in tuju 
kin pu'u an trigo abal kin k'apu. 
?^Utsan tám enché! na Jesús k'al an 
fariseotsik: 

—Ka tela!, éjant'ók'i tin t'ajál 
i t'ojláb na exóbaliltsik xi yab 

alwa! ka t'ajan tam in k'ítsájil i 
koyóxnich? 

25Por tók'oyattsik enché! k'al na 
Jesüs: 

—¿Yabxe! jayk'i a ajyámaltsik 
хома! in Paja! na Dabid junax Kal nin 
juniktsik tam ti bél ejat na Abiatar, 
nin ok'lékil an pále'tsik? K'a'aytsik 
t'ajat ani yab in ko'ol xata! kin Кари. 

?6 Jaxtám ti ochich na Dabid ban pulek 
atá xon tu k'ak'náb na Dios ani in k'apu 
an pan xi pikbantsidh na Dios maske 
yab jajá! in bijtsíl kin k'apu. Tokot in 
bijtsíl kin k'apu an pále'tsik. Na Dabid 
yab u pále', por in k'apu jachan! an pan 
апі in pidha! jeye nin juniktsik. 

27 Utsantsik jeye enché': 

—Na Dios in jila! nin k'ítsájil an 
koyóxnich abal tin alwa'bíl an iniktsik 
ani yab abal kin kó'oy jelti jun i 
t'ojlixtaláb. 28 Jaxtám, Naná!, xin abadh 
abal kin wenk'on neye tin inik, u ko'ol 
i awiltaláb abal ku ши хома! alwa! ka 
t'ajan tam in k'ítsájil an koyóxnich. 


An inik xi teytemadh nin k'ubak 
(Mt. 12:9-14; Lk. 6:6-11) 
Tayíl, ochich juní na Jesús ban 
atá xon tu t'ajnal an junkuntaláb 
ani taja! ta! jeye ti k'wajat jun i inik 
xi mulkanék in k'ubak. ?Tá! jeye ti 
k'wajat i atiklábtsik ti kwáchix abal 
u le'náb ka chu'tat max na Jesüs 
kin jeldha' an ya'ul tin k'ítsájil an 
koyóxnich, pos max Кіп jeldha!, in 
chalpayaltsik tám kin ólna'. 3Utsan 
tám enché! Kal na Jesús an inik xi 
mulkanék nin k'ubak: 
— Кі kubey пй! junax ch'ejel. 
^Utsan tám enché! an atiklábtsik 
k'al na Jesús: 
—éJant'éy alwa! ki Саја! tam in 
k'ítsájil an koyóxnich? ¿Ki t'aja! 


MARKOS 2, 3 


хома! alwa! o xowa! yab alwa'? 
¿Alwa'xe! ki jeldha! an ya'ultsik o ki 
walba' ka chemech? 

Por yabtsik in ela! хап ti ka 
tók'on. 5Na Jesús chakuy ani t'e'pin 
tam tin teloloy xi ta! ti bukül 
abal yabtsik t'ajat in lé! kin exbay. 
In utsa' tám enché! an inik xi 
mulkanék nin k'ubak: 

—Ka lujku na k'ubak. 

In lujku tám ani jeley. 9Kaletsik 
tám an fariseotsik ani k'ale ti 
junkunal k'al in kidhtal na Erodes 
abal kin chalpaytsik junax xan ti 
kin uwa! abal kin ejto kin chemdha' 
na Jesüs. 


Junkun yán i atiklábtsik 
bin wál an pujal 

TPor na Jesús k'ale bin wál an 
pujal junax k'al nin exóbaliltsik 
ani wéwná k'al yán i atiklábtsik xi 
tál Galilea. 8 Tam ti cho'óbná ke na 
Jesús in t'ajál an pakdha' labidh 
labandhaxtaláb, ulich tám xon ti 
Jajá! kwajat yán i atiklábtsik xi 
tál Judea ani xi tál Jerusalén, xi 
tál Idumea, xi tál tin ejtsím kalel 
k'ítsá k'al an walja! Jordán ani 
xi tál jeye ban chabál xi Tiro ani 
Sidón. ?Jaxtám na Jesús tin utsa! 
nin exóbaliltsik abal kin kó'oy 
t'ojojodhich jun i tan xon ti ka balin 
max ka nich'ok'ná k'al tin kwenta 
nin yaníl an atiklábtsik. 19 Кот 
yánich xita! in jeldhámal, ejtal an 
ya'ultsik tokot u níxk'áxtsik abal in 
lé! ka utey kin taka! na Jesús. !! Tá! 
jeye ti k'wajat xi ochadhtsik kal i 
at'ax ejattalábtsik. Tam ka chu'tat 
na Jesús k'al jajá'tsik, u tudhlanal 
tin tamét na Jesús ani u dhajnal 
t'ilomtsik chapik enché': 

— Тага! i Chakámláb k'al a Dios! 
12Рог utsantsik abal yab kin ulu 
xitam já! jeye na Jesús. 


Na Jesús in takuy xi lajucháb an 
abatwáletsik 
(Mt. 10:1-4; Lk. 6:12-16) 

13Tayíl, k'adhiy na Jesús ba jun i 
ch'én ani in kaniytsik xita! Јаја! in 
le'na' abal ka junikná k'ál. Tam ti 
ulichtsik xon ti Јаја! k'wajat, in 
takuy tám lajucháb i iniktsik abal 
ka xe'chin k'al Jajá' ani abal kin 
aba'tsik kin tila! an alwa! t'ilab. 
15In pidha'tsik ti awiltaláb abal kin 
jeldha! i ya'ultsik ani kin káldha' 
i at'ax ejattalábtsik. 16Jé! k'wajat 
nin bij xi lajucháb in takuy: Jún 
u Simón xin bijiy jeye ta Pedro, 
17 па Jakobo K'ál nin kidháb 
Juan, xu chakámlábtsik k'al na 
Sebedeo. Jeché! cháb in bijiy jeye 
ta Boanerjes. Jeché! an bijláb in 
lé' kin ulu, in chakámiltsik i junkil 
áb. 18Na Andrés, na Felipe, na 
Bartolomé, na Mateo, na Tomás ani 
na Jakobo, xu chakámláb k'al na 
Alfeo. Na Tadeo ani na Simón; jeché! 
na Simón ja'ich xu tak'nal k'al 
an junkunél xu bijyáb kananista. 
19? Takwyat jeye na Judas Iskariote, 
xi tayíl pidhnaxin an ta Jesús abal 
ka chemdhá. 


U usnal na Jesús ke in ko'ol in cháp 
an at'ax ejattaláb 
(Mt. 12:22-32; Lk. 11:14-23; 12:10) 
Tayíl, ochich na Jesús ba jun 

i atá junax k'al nin exóbaliltsik. 

20 Junkun juní уап i atiklábtsik ke 
asta nibalich u jolk'anal ti k'apul na 
Jesús ani nin exóbaliltsik. ?! Tam 
tin cho'óbna'tsik jeché! nin at 

kidhtal na Jesús, k'ale ti ik'táb abal 
in chalpayaltsik max olmanék na 
Jesüs. 

22 [lich jeye an ok'tsixtsik xin 
wilál nin tak'ixtal na Dios, xi táltsik 
Jerusalén ani in ulaltsik enché': 

—Jeché! an inik k'wajat teykómte 
Kal an lej at'ax, nin ok'lékil an 
at'ax ejattalábtsik ani k'al tin cháp 
an lej at'ax tin káldhál an at'ax 
ejattalábtsik. 

23 Jaxtám tin kaniy na Jesús ka 
utey xon ti Jajá! k'wajat xin ulutsik 
anchan'. In wiltsitsik tám cháb óx ti 
káw abal kin exbay an tsubaxtaláb, 
in utsa'tsik enché': 

—éJanti ne'ech kin ejto an lej 
at'ax kin káldha! tinbá! xi k'wajat 
bin itsích an iniktsik? ?^Max an 
atiklábtsik xu tak'nal ba jun i 
bitsow ka k'é'áxin kwene! ti kwene! 
ani ka péjéxin k'al in at kidhtal, 
jachan' an bitsow ne'ech ka taley. 
25 Aníl jeye, max xu k'wajíltsik ba 
jun i atá ka péjéxintsik, ne'ech 
ka k'é'áxin. 26Max an lej at'ax ka 
k'wajay ti péjéx k'al in at at'ax, 
yabich ne'ech kin ejto ti ok'lek. 
Ne'ech ka ok'on nin awiltal. 

27Ni jun хіба! ne'ech kin ejto ka 
ochich bin k'imá! jun i likat inik ani 
kin k'ántsi xowa! in ko'ol max yab 
kin wik'a! ok'ox. Tokot ne'ech kin 
ejto kin k'ántsi хома! in ko'ol max 
kin wik'a! ok'ox. 

28"Tsubax tu utsáltsik, ke na 
Dios ne'ech kin pakwlantsi ejtal 
tin walab an iniktsik ani an 
at'ax odhbijixtaláb jeye xu usnal. 
29Por xita' kin odhbijiy an T'okat 
Ejattaláb, yab jayk'i ne'ech ka 
pakwlantsat k'al na Dios; ne'ech ka 
jilk'on walbidh malilíl і Кі. 

30 Anchan' tin ulu na Jesús kom 
u usnal ke Jajá! in ko'ol jun i at'ax 
ejattaláb. 


Nin папа! ani nin kidhábtsik na 
Jesüs 
(Mt. 12:46-50; Lk. 8:19-21) 
31Ulich tám nin папа! ani nin 
kidhábtsik na Jesús, іп арпа! ka 
kantsin an ta Jesús ani jajá'tsik 
jilk'on eléb. 32 Utsan tám enché! na 
Jesús k'al xi ta! ti buxutsik wililíl 
xon ti Jajá! k'wajat: 
— Na папа! ani na kidhábtsik ѓа! 
k'wajat nú! eléb ani ti ayal. 
33Por utsantsik enché! k'al na 
Jesüs: 
—¿A exláltsikxe! xita! já! nu папа! 
ani nu kidhábtsik? 
34Tn tela! tám xi ta! ti buxutsik 
wililíl ani in ulu enché': 
—Jeché'tsik ja'ich xi k'wajattsik 


jelti nu nána! ani jelti nu kidhábtsik. 


35Pos xita' in t'ajál хома! in lé! na 
Dios, jachan' ja'ich nu kidháb, nu 
ixám ani nu nána!. 


An junbaxtaláb k'al tin kwenta an 
óm inik 
(Mt. 13:1-9; Lk. 8:4-8) 
Jun i k'ij, na Jesús tujey juní 
ti ok'tsix bin wál an pujal, 
junkun yán i atiklábtsik xon ti 
Јаја! k'wajat ani wiliyat. Jaxtám 
ti balin na Jesús ba jun i tan xi 
k'wajat ban pujal ani buxkan, an 
atiklábtsik jilk'on tin wál an pujal. 
2In ok'tsitsik tám уап xata!, por k'al 
i junbaxtalábk'i. Tam ti exomich in 
ok'tsal, in utsa'tsik enché': 
3—Ka ach'a'tsik jeché! an 
junbaxtaláb xi ne'ech tu t'iltsi: Jun 
i k'ij, kale jun i inik ti Баки! iyaláb 

bin ale. ^Tam ti exomich in buk'wal 
an iyaláb, taltsik kwajlan ban bél, 
ulich an ch'ichintsik ani in Кари. 
5Taltsik an iyaláb, kwajlan ban 
t'ujublom xon ti yab lej owtsik an 
lukuk ani jik'at ti ixk'an. 5Por tam 
ti yajbé an k'ak'al, bat'ey ani kom 
yab owtsik tin ko'ol nin ibíl, wayey. 
7Taltsik an iyaláb kwajlan ban 
k'ídhlom, pakey an k'ídhtsik ani in 
paxk'iy an t'ayabláb ani yab xata! in 
kó'oy. Рог taltsik an iyaláb kwajlan 
xon ti alwa! an chabál, ixk'an, 
pakey ani labey t'ajat. Taltsik, k'al 
jún tokot an iyaláb xi t'ayan, in 
kó'oy jun inik láju itsixlek; taltsik, 
ox inik ani taltsik, bo! inik. 
?In utsa'tsik tám enché! xi ta! ti 

k'wajattsik: 

—Xita' in ko'ol nin och'oxtal alwa!, 
kin exbay xowa! и ulal. 


Xant'ók'i tu ok'tsix na Jesús k'al і 
junbaxtalábk'i 
(Mt. 13:10-17; Lk. 8:9-10) 

10Tayíl, tam ti jilk'onich 
kwetém na Jesús, konyat k'al xi 
ta! ti k'wajattsik jeye k'unat junax 
k'al xi lajucháb an exóbaltsik 
xant'éy in lé! kin ши jachan' an 
junbaxtaláb xin ulu. 1 Utsantsik 
enché!: 

—Tatá'tsik, ti pidhál na Dios ka 
cho'óbna' xowa! in ko'ol yab tejwa! 
Kal tin kwenta xan ti Јаја! tu tak'ix. 
Por xi yabtsik tin belál, tokot u 
ok'tsaltsik k'al i junbaxtaláb. 12 Abal 
anchan', maske in chu'taltsik, 
por jáyk'i max yab in chu'tal; in 
ach'áltsik, por yab in exbayal. 
Anchan! yab ne'ech ka uteytsik 
k'al Naná! abal ku pakwlantsi tin 
walastalábiltsik. 

Na Jesús in wila! xant'éy in lé! kin 

ulu an junbaxtaláb k’al tin kwenta 

an óm inik 
(Mt. 13:18-23; Lk. 8:11-15) 
13Utsantsik jeye enché': 

—¿Yab a exbayaltsik jeché! an 
junbaxtaláb? Pos max yab a 
exbayaltsik, ¿jan ti ne'ech ka ejto 
ka exbaytsik xi más an junbaxtaláb? 
14 An inik xu bük'ul iyaláb, in 
junwal jelti xin t'ilál nin káwintal 
na Dios. 15Xowa! u támnal k'al 
taltsik an atiklábtsik xin ach'ál nin 
káwintal na Dios, in junwal jelt xan 
ti támun k'al an iyaláb xi kwajlan 
ban bél. Tam in ach'ámalich, u 
utuknáb Kal an lej at'ax ani и 
t'ajnal kin uk'tsi xowa! in ach'ámal. 
16Xowa! u támnal kal xi k'e'et an 
atiklábtsik, in junwal jelt xan ti 
támun kal an iyaláb xi kwajlan 
xon ti yab lej wa'ach an lukuk. In 
ach'ál nin káwintal na Dios ani in 
bach'wal k'al i kulbétaláb. 17Рог eb 
itsíchk'i, jaxtám ti yab u owel an 
kulbétaláb; pos tam kin tamu jun 
xata! yajtsik o ka at'antsik abal in 
bach'úmal nin káwintal na Dios, 
in jiláltsik kin bela'. 18 Xowa! u 
támnal k'al xi k'e'ettsik, in junwal 
jelt хап ti támun Kal an iyaláb xi 
kwajlan ban k'ídhlom. In ach'áltsik 
nin káwintal na Dios, 19рог u 
chalpaxtsik t'ajat k'al xowa! in 
lé'tsik kin Paja! ani u k'ambiyábtsik 
k'al an tumín abal in chalpayaltsik 
ke an tumín и k'ijidhmédhom. In 
lé'tsik jeye t'ajat kin kó'oy ejtal 
хома! wa'ach. Jaxtám, max ja'ich 
tokot in chalpómtsik ech'ek'i, in 
uk'tsal nin káwintal na Dios ani 
yab u t'ájnal ni jun xata! alwa! ba 

jajá'tsik. 20Рог xowa' u támnal Kal 
xi k'e'ettsik, in junwal jelt xan ti 
támun Kal an iyaláb xi kwajlan ban 
chabál xi alwa!. Tam in ach'áltsik 
nin káwintal na Dios, in bach'wal 
ani in beláltsik k'al yantam in 
ejattal. Jeché'tsik in junwal jelti 

an t'ayabláb xi labey t'ajat. Taltsik, 
k'al ján tokot an iyaláb xi t'ayan, in 
pidhna' jun inik láju itsixlek, taltsik 
in pidhna! ox inik itsixlek ani xi 
taltsik, in pidhna' bo' inik. 


An junbaxtaláb k'al tin kwenta an 
tajbaxtaláb 
(Lk. 8:16-18) 
21Utsantsik jeye enché': 

—¿Awxe' u let'k'oyáb jun i 
tajbaxtaláb abal ka paxk'iyat k'al 
jun i kajón o abal ka k'wajbá bin ál 
i waytaláb? ¡Yaba'! An tajbaxtaláb 
u let'k'oyáb ani u k'wajbáb t'ek'at 
abal ka tajbaxin alwa'. 22Pos yab 
wa'ach ni jun xata! chinat xi yab 
ne'ech ka xalk'á tayíl, nibal wa'ach 
ni jun xata! yab tejwa! xi yab ne'ech 
ka cho'óbná. 23 Max a ko'oltsik a 
och'oxtal alwa!, ka exbaytsik xowa! 
u ulal. 

?^Utsantsik jeye: 

— Ка kó'oytsik i kwenta k'al xowa' 
exom a ach'ál. Max wé! i chápláb 
ka t'aja'tsik abal ka exbay, wé! jeye 
ne'ech ki pidhantsik ka exbay k'al 
na Dios. Por max yán i chápláb 
ka t'aja'tsik, yán jeye ne'ech ki 
pidhantsik ani más t'ajat ne'ech 
ki pidhan ka exbaytsik k'al na 
Dios. 25Хіп exbayaltsik, ne'ech ka 
tolmiyat más k'al na Dios abal kin 
exbay; ani xi yab in lej exbayal, 
ne'ech ka t'ajan kin uk'tsitsik k'al 
na Dios хома! wé! in exbayámal. 

An junbaxtaláb k'al tin 
kwenta an iyaláb xu pakel 


26[n ulu jeye enché! na Jesús: 
—Xan tu tak'ix na Dios in junwal 
jelti jun i inik xi k'ale ti óm bin ale. 
27 Tam ómámadhich, ne'ech tám ka 
k'aléch ti wayal ani tam ka tsudhey 

ne'ech ka ch'akay. Ani anchank'i, 
tsudhél u tajk'anal u wat'el an Еј. 
Lejat an iyaláb u ixk'anal ani u 
pubel, рог јаја! yab in cho'ób хап 
ti. 28 An chabál ja'ich nin ixk'andhál 
an t'ayabláb ani in pubedhál. Ok'ox 
u xeknal, u wixnal ani tayíl u 
walim. ?? Tam kin bajúch nin yéjnék 
an t'ayabláb, an dhabal ne'ech tám 
kin junkuntsích an tin walíl abal in 
bajúmalich an k'ij ka junkuwat. 


An junbaxtaláb k'al tin kwenta in 
itsích an mostasa 
(Mt. 13:31-32; Lk. 13:18-19) 
301n óntsi ti káw ani in ulu jeye 
enché!: 
—Ne!ech jeye tu t'iltsitsik k'e'et 
ti junbaxtaláb abal tu óltsi xan 
tu tak'ix na Dios. In junwal 
jelt in itsích an mostasa. Jeché!, 
ja'ich an iyaláb xi más ts'itsik xu 
t'aynal teché! ti k'ay'lá, 3 por tam 
t'ayadhich, u ixk'anal ani u pubel 
más ké xi k'e'et an t'ayablábtsik. 
In kó'yal t'ajat ракаһа! in k'we!él, 
in kó!yal t'ajat i chalam ani an 
ch'ichintsik in t'ajál taja' nin pák'w. 


Xant'ók'i tu ok'tsix na Jesús k'al i 
junbaxtaláb 
(Mt. 13:34-35) 
33 Anchan! ti ok'tsintsik an ti 
tsubaxtaláb k'al na Jesús. Yán i 
junbaxtaláb t'iltsintsik jelti jeché' 

abal ka ok'tsintsik xantik'i kin 
ejtotsik kin exbay. 34Tokot Ка! i 
junbaxtalábk'i tin ok'tsaltsik, por 
nin exóbaliltsik, in wiltsal ejtal 
xowa! in lé! kin ulu an junbaxtaláb 
tam k'wajatichtsik kwetém. 


Na Jesús in kubdha' ti waw'nal an ik? 
ani ti mülák' an ja' 
(Mt. 8:23-27; Lk. 8:22-25) 
35Tam ti dhamúch jachan' a k'ítsá, 
in utsa! enché! nin exóbaliltsik: 
—Wana ku wat'ey jun рае! рија]. 
36]n jila! tám an atiklábtsik xi 
ta! ti k'wajat bin wál an pujal 
ani k'aletsik k'al an tan xon ti 
k'wajat balidh. Tá! jeye ti k'wajat 
i atiklábtsik ba k'e'et i tantsik ani 
k'ale jeye kin junikna! na Jesús. 
37 Jun jik'towále ti tujey ti waw'nal 
jun i chapik ik’ ani in múlák'indha' 
an ja'. Ochich an ja! ban tan ke asta 
wé'ich t'ajat ka ts'utsich an tan k'al 
an ja'. 38Na Jesús k'wajat ti wayal 
ba jun i latsik'láb tin kúx an tan. 
Bakyat tám k'al nin exóbaliltsik ani 
utsan enché!: 
—iOk'tsix! ¿Yabxe! a ódhál ti 
kwenta max ku lupun? 
39 Ch'akay tám na Jesús in k'wiya' 
an ik' ani in utsa! enché! an pujal: 
—iKi chamk'an! iYabich ki k'uchun! 
Támk'i ti kublan ti waw'nal an 
ik’ ani jilk'on chamamadh tajat. 
40Utsan tám enché! an exóbaltsik 
k'al na Jesús: 
—éJant'ók'i ta jik'éltsik ani 
jant'ók'i ti yabtsik tin belál? 
^! Jik'eytsik t'ajat ani u átsáxtsik 
jún ani jún enché!: 
—éJant'om awiltaláb in ko'ol 
jeché! an inik abal u axtsinal tam 
kin tawna! an ik' ani an pujal? 

An inik xi Gadara xi ochadh kal i 
at'ax ejattalábtsik 
(Mt. 8:28-34; Lk. 8:26-39) 
Ulichtsik tám jun pak'e' pujal 
ban chabál xin bij Gadara. 
?Tam ti na Jesás exomich ti kalel 
ban tan, ulich jun i inik xi k'wajat 
ochadh kal i at'ax ejattaláb. Јаја! 
tál xon tu jolyáb an chemélomtsik 
3abal taja'ich u k'wajíl; kom wat'ats 
ti olmanékich, yabich u ejtowáb 
ka yak'wan, nibal ka wik'an kal 
i pat'ál. *Yantalich wik'tsidh tin 
akan ani tin Kubak k'al i pat'ál, por 
táyidh in t'apyal ani in mu'wal an 
pat'ál. Kal ni jun xita! tu ejtowáb 
Ка átá. Akal і k'ij u xe'chinal 
ti dhajnal ban ch'énlom, ban 
jólimtaláb ani in ch'ojbédhál tinbá! 
Kal i t'ujub. 8Tam ti ów chu'tat 
na Jesús, ájlách an inik abal kin 
utukna' ani tudhlan tin tamét. "Ani 
kawidh ti utsan enché! na Jesús: 

— Jesús, xi Chakámláb k'al na 
Dios xi púlek t'ajat, ¿jant'éy a lé! 
k'al naná'? Tu kontsal k'al tin bij na 
Dios abal yab ti kin lej wat'pintsi an 
ti yajtsiktaláb. 

8 Anchan! tin ulu abal k'wajatich 
ti usnal enché! k'al na Jesús: 

—iAtax ejattaláb, ki kale ba jeché' 
an inik! 

3Konyat tám enché! an at'ax 
ejattaláb k'al na Jesús: 

—¿Jan ta bij? 

Jajá! tók'on enché': 

—Naná! u bij Lejión, kom уап 
t'ajat tu éb. 

1ÜPakabédhá t'ajat na Jesús 
Kal jún ti éb an at'ax ejattaláb 
abal yab ka abantsik píl chabál ti 
k'wajíl. 11 Kom ta! ti xe'ech taja! utat 

ban ch'én yán i olom ti k'apupül, 
12? pakabédhá na Jesús kal ejtal an 
at'ax ejattalábtsik enché': 

—Ti ku walka! ku ochich ban 
olomtsik xi nú! xe'ech. 

13Tok'ontsat tám lal na Jesús 
хома! in konoytsik, kale tám an 
at'ax ejattalábtsik ban inik ani 
ochich ban olomtsik. Chab mil xóna' 
in yaníl an olomtsik, bololól ti k'ale 
adhik ban chén, in pet'na! tinbá! 
ban pujal ani taja! ti lupuntsik. 

14 Ájláchtsik tám an belkol 
olomtsik, k'ale ban bitsow ani bin 
waltsik an bitsow abal kin tiltsi 
an atiklábtsik xant'éy támun. An 
atiklábtsik xu k'wajíl ba jachan' 
an bitsow k'aletsik tám kin chu'u 
xantéy támnék. 15Tam ti ulichtsik 
хоп ti kwajat na Jesús, chu'tat 
an inik xi teykómtewi'ik k'al an 
at'ax ejattalábtsik, buxülichk'i, 
xeketlidhich ani juntam anik'ijich. 
Jik'ey an atiklábtsik xi ulich ti 
telom. 16Xin chu'utsik xant'éy 
támun Kal an inik xi k'wajatwi'ik 
teykómte k'al an at'ax ejattalábtsik 
ani xant'éy jeye támun k'al an 
olomtsik, ja'ich k'ál ti t'iltsin an 
atiklábtsik xi ulich. 1 Tujey tám 
ti pakabédháb na Jesús k'al an 
atiklábtsik abal ka kaléch ba jachan' 
an chabál. 

18Tam ti na Jesús exomich 
ti ochel ban tan, an inik xi 
teykómtewi'ik k'al an at'ax ejattaláb 
in pakabédha! na Jesús abal ka júná 
jeye Kal Jajá'. !'?Por na Jesús yab in 
le'na!, tokot in ша! enché!: 

—Ki k'aléch ta k'imá! хоп ti k'wajat 
na ja'úbtsik, ka t'iltsi ejtal xant'éy 
ti t'ajtsámal an Ok'óxláb ani xan ti 
kó'ontsámal ti yajnantsixtaláb. 

20 Kale an inik ani tujey tám kin 
t'iltsi an atiklábtsik xu k'wajíl ba 
xi láju an bitsowtsik xu tak'nal 
Dekápolis an ti pakdha' labidh 
labandhaxtaláb xowa! t'ajtsin k'al 
na Jesús. Tam tin ach'a'tsik xowa! 
t'iltsin, labantsik t'ajat. 


Nin tsidhánil na Jairo ani an mímláb 
xin taktsi tin k'udhk'ümil na Jesüs 
(Mt. 9:18-26; Lk. 8:40-56) 

21 Ochich tám na Jesús ban tan 
ani tam ti ulich juní jun pak'e' 
pujal, yán i atiklábtsik junkun 
wililíl xon ti k'wajat na Jesús. 

22 Ulich jun i inik xin bij ta Jairo 
xu ok'lek jeye ban atá xon tu t'ajnal 
an junkuntaláb. Tam ti chu'tat na 
Jesús, tudhlan na Jairo tin tamét 
23 ani pakabédhá enché!: 

—Nu tsidhánil exomich ti chemel, 
jala! ka puntsi an ta k'ubak bin 
t'u'úl abal ka jeley ani yab ka 
chemech. 

?^K'ale tám na Jesús k'al na 
Jairo ani yán k'ale ti juniknax. 

Kal nin yaníl an atiklábtsik, u 
nich'ok'nábich t'ajat na Jesús. ?5 Tá! 
jeye ti k'wajat jun i mímláb xin 
kidhbayámalich lajucháb i tamub 
ti ya'ul k'al i lakúmtaláb ani yab 

и jelél. 26In wat'námalich t'ajat 
yajtsik k'al yán i ilálixtsik, in 
pakümalich ejtal nin tumínal ti 
ilálnal, por yab u elábmél; más 
tokot yaw'láchich. 2728 An mímláb 
in ach'ámal an pakdha! labidh 
labandhaxtaláb xin t'ajál na Jesüs 
ani in chalpayal enché!: “Max 

ku ejto ku taktsi tin k'udhk'ümil, 
ne'ech kin jeley." Jaxtám ti utey 
tin yaníl an atiklábtsik xi ta! ti tál, 
in utukna' na Jesús tin küx ani in 

taktsi tin k'udhk'ümil. 2?Támk'i ti 
kublan ti ya'ul ani in cho'óbna! abal 
jeléch. 30 Na Jesús in ach'a! abal 
jeley jun хіќа! k'al an chápláb xin 
ko'ol, chaw'k'in ani konoxin enché': 

— Ја! tin taktsi tu k'udhk'úmil? 

31Utsan tám enché! k'al nin 
exóbaliltsik: 

—A telálich pé jé! k'wajat yán i 
atiklábtsik ti k'ich'k'óm, ani ébél a 
konyal xita! ti taka'? 

32Por na Jesús in teloloy putál 
abal kin chu'u xitam já! na takxinék. 
33Utey tám an mímláb ani tudhlan 
tin tamét na Jesús u wipipíl k'al i 
jík'ib abal in cho'ób xant'éy támnék 
k'al jajá'. An mímláb in utsa' ejtal 
na Jesús kal tin kwenta хома! in 
t'ajám. 3Utsan tám enché! k'al na 
Jesüs: 

— Mímláb, i jeley abal i belmách. 
Awil ki k'aléch tsububudh a itsích, i 
jeléch k'al an yaw'lách xa ko'olwi'ik. 

35Tam ti na Jesús bél k'wajat ti 
tilom, ulich cháb óx i iniktsik xi tál 
tin Кіта! na Jairo ani utsan enché': 

— Na tsidhánil chemech, yabich ka 
t'ojliy an Ok'tsix. 

36Na Jesús in ach'a! xowa' ulwat 
ani in utsa' enché! na Jairo: 

—Yab ki k'wajay ta chalpax, ka 
bela! tokot abal Naná! ne'ech ku 
ejto tu tolmiy. 

37 Kale tám na Jesús k'al na Jairo 
ani tokot іп walka! ka junikná k'al 
na Pedro, na Jakobo ani na Juan, nin 
kidháb na Jakobo. 38 Tam ti ulich bin 
k'imá! jachan' an inik xu ok'lek ban 
atá xon tu t'ajnal an junkuntaláb, in 
ach'a! abal k'íbalich t'ajat an uk'il ani 
an dhajal abal chemech an tsidhan. 
39 Ochich tám na Jesús ban altá ani 
in utsa'tsik enché': 

—¿Jant'ók'i ta uk'naltsik ani 
ta dhajnaltsik? An tsidhan yab 
chemnek, и wayalk'i ti k'wajat. 

40 Jajá'tsik in labídhna'k'i tokot 
na Jesüs. Utsantsik tám k'al 
na Jesüs abal ka kale ejtal eléb, 
ochich ban айа xon ti kwajat an 
tsidhan junkímte k'al an táta'láb, 
an nána'láb ani xi k'alnek an ti 
junkiltsik. “In téynantsi tám 
tin k'ubak an tsidhan ani káwin 
arameo епсһё": 

—Talita, kumi. Ti tének káw, in lé! 
kin ulu: Tsidhan, ki ch'akay. 

4? таті ti ch'akay ani beley 
jachan' an tsidhan xin ko'ol 
lajucháb i tamub ani ejtaltsik xin 
chu'u jeché!, labantsik t'ajat. WPor 
utsantsik t'ajat k'al na Jesús abal 
yab xita! kin t'iltsi хома! in Paja! 
ani utsan kin pidha! ti k'apul an 
tsidhan. 


Tam ti na Jesús k'wajat ban bitsow 
xi Nasaret 
(Mt. 13:53-58; Lk. 4:16-30) 
Kale tám taja! na Jesús 
junkímte k'al nin exóbaliltsik 


ani k'ale ban bitsow xon ti pubenek. 


?Tam tin bajüch nin k'ítsájil an 
koyóxnich, k'ale ban atá xon tu 
t'ajnal an junkuntaláb ani k'wajay 
ti ok'tsix. K'al yán i atiklábtsik ti 
axtsin xowa! in ulu ani labantsik 
t'ajat. U útsáxtsik jún ani jún 
enché': 

—¿Jón! ti k'alnek kin exóbna! 
jeché! xowa! in ok'tsixnál? 

In ulutsik jeye: 

éJant'om wit'omtaláb xi jeché! 
pidhnék ani jan tin t'ajál an labidh 
labandhaxtalábtsik? 

3In ulutsik jeye enché!: 

¿Yabxe! ja'ich an dhakúm, nin 
chakámil na María, nin kidháb na 
Jakobo, na José, na Judas ani na 
Simón? ¿Yabxe' teché! jeye u k'wajíl 
nin ixámtsik? 

Jaxtám tu pojkáb ani yab u 
beltsinal хома! in ok'tsixnál. ^Por 
utsantsik enché! k'al na Jesús: 

— Putálk'i tu k'ak'náb jun i t'iltsix, 
tokotk'i bin chabálil, k'al nin 
kidhtaltsik ani k'al xu k'wajíltsik 
bin Кіта! ti yab u k'ak'náb. 

5Ja'ich k'al jeché! tin kwenta ti 
yab in ejto na Jesús kin баја! ni 
jun i labidh labandhaxtaláb taja! 
bin bitsówil. Tokot in k'wajba! 
nin k'ubak bin éb in ók' cháb óx 
i ya'ultsik ani іп jeldha'. $Laban 
t'ajat na Jesás abal yab beltsin k'al 
jajá'tsik. Kale tám taja!, k'ale kin 
loniy an kwentsaltsik xi (аја! utat 
ani in ok'tsitsik. 


Na Jesús in aba! ti t'iltsix nin 
exóbaliltsik 
(Mt. 10:5-15; Lk. 9:1-6) 

78]n junku tám xi lajucháb an 
exóbaltsik ani in pidha' ti awiltaláb 
kin káldhantsi ti at'ax ejattaláb 
xita! k'wajat teykómte k'ál. In 
aba! chabtsik ti chabtsik abal kin 
t'aja! xowa! utsan, por tam ti yabél 
k'alnektsik, utsantsik abal yab 
kin júna! xata! abal an bél; yab 
kin júna! i morrál, nibal i k'apnél, 
nibal i tumín, tokot kin јапа! jun 
in kwayab. ?Utsantsik ke tokot kin 
júna! nin pajab xin pajbím ani nin 
k'udhk'ümil xin k'wajbím, yab kin 
júna'tsik cháb. 10Utsantsik jeye 
enché': 

—Xowa'kich an k'imádh xon ti ki 
bach'wat, ki k'wajay taja' asta kin 

bajaw xowk'i ne'ech ki kale ba jachan' 
an bitsow. !! Мах ki ulich ba jun i 
bitsow xon ti yab ki bach'wat ani yab 
ti ki axtsitsik, ki kale, ka tiniy an 
pojodh xi palenek ba na akan jelti jun 
i exól abal kin cho'óbna'tsik ke yab 
alwa! xan ti t'ajtsitsik ani ki k'aletsik 
tám píl bitsow. Tsubax tu utsáltsik, 
ke tam kin bajaw xowk'i ne'ech an 
lájundhaxtaláb, an atiklábtsik xi yab 
ti bach'u xu k'wajíltsik ba jachan' an 
bitsow, más ja! pülek an yajtsiktaláb 
ne'ech kin bach'u ké an yajtsiktaláb 
xi ne'ech kin bach'u an atiklábtsik xi 
k'wajinek Sodoma ani xi Gomorra. 

12Kale tám nin exóbaliltsik an ti 
t'iltsix ani in utsál an atiklábtsik 
abal kin jila'ichtsik ti walablom ani 
ka utéchtsik ba na Dios. !3 Yán t'ajat 
xin káldhantsitsik ti at'ax ejattaláb 
xi k'wajattsik teykómte k'ál. Yán 
jeye i ya'ultsik in majuy k'al i 
aséyte ani jeley. 


Tam ti chemdhá na Juan xu Pujax 
(Mt. 14:1-12; Lk. 9:7-9) 

14 An pulek tak'ix Erodes in аста! 
xowa! in t'ajál na Jesús kom putálk'i 
tu tilnal ejtal хома! in t'ajál. 
Jaxtám tin ulu enché!: 

—Jeché! ja'ich хӧпа! na Juan 
xu Pujax, xi chemdhá ani xo! 
ejnekich ti ít; jaxtám tin ko'ol an 
awiltaláb abal kin баја! an labidh 
labandhaxtalábtsik. 

15Xi k'e'ettsik in ulal enché': 

—Ja'ich an t'iltsix xin bij Elías. 

Taltsik in ulal: 

—Ja'ich jun i t'iltsix jelti an weje' 
t'iltsixtsik. 

16'Tam ti na Erodes in ach'a! хома! 
in ulal an atiklábtsik, in ulu tám 
enché': 

—Jeché! ja'ich na Juan xu Pujax, 
xi папа! u abna! ka kotsin tin ók” 
ani xo! ejnekich ti ít. 

17 Xowa! támnék ja'ich jeché': na 
Erodes in abnámal ka balyat ban 
wik'axte' na Juan xu Pujax wik'adh 
k'al i pat'ál k'al tin kwentak'i na 
Erodías. Jeché! na Erodías, k'wajat 
tomkidh k'al na Felipe, nin kidháb 
na Erodes, por na Erodes junkun 
k'al jeché! an mímláb ani in t'aja! 
tin tomtal. 18 Jaxtám ti шап enché' 
na Erodes k'al na Juan: 

—Yab t'ajat alwa! abal a t'ajámal ta 
tomtal na atmúl. 

19 Na Erodías in at'ál t'ajat na 
Juan ani in lé! kin chemdha', por 
yab in ejtowal ??abal na Erodes 
in cho'ób alwa! ke na Juan, ja'ich 
jun i lujat inik ani t'okat, jaxtám 
tin jik'nál. Jaxtám ti yab in 
walkál ka chemdhá na Juan k'al 
na Erodías. Maske na Erodes yab 
in lej exbantsal alwa! xowa! in 
ulal na Juan, u jilk'onal t'ajat 
ti chalpax tam in axtsal an tin 
tak'ixtal k'al yantam i kulbétaláb. 
21 Por na Erodías in ela! an k'ij 
abal ka chemdhá na Juan, tam ti 
na Erodes in ajíbna! nin tamúbil 
ani t'ajtsin jun i pulek k'apüxnich 
an pakdha' awiltaláb, an pakdha' 
ok'lek soldadotsik ani ejtal an 
ultaláb t'ójodhtsik xi Galilea. 22Тат 
ti exomich an k'apüch, ochich nin 
tsidhánil na Erodías ani bixmách. 
Na Erodes ani ejtal xi kanidhtsik, 
wat'ats tin kulbetna! xan ti bixmách 
an tsidhan, jaxtám na Erodes tin 
utsa! enché! an tsidhan: 

—Ti kin kontsi хома! ka le'na! ani 
ne'ech tu pidha!. 

23 Ani in utsa' lej tsubax enché': 


El Nuevo Testamento en el huasteco de Veracruz @ La Liga Bíblica 2005, 2009 


MARKOS 6 


—Ne'ech tu pidha! xowa! ti kin 
kontsi, maske ti kin kontsi asta 
junax ch'ejel an chabál xu tak'yal. 

?^K'ale tám an tsidhan kin konoy 
nin папа! ani in ша! enché': 

—éJant'éy ku kontsi? 

Utsan enché! k'al nin nána!: 

—Ka kontsi tin ók’ na Juan xu 
Pujax. 

25Witsiy tám dhubatk'i an tsidhan 
xon ti kwajat an pulek tak'ix ani in 
utsa! enché': 

— U lé! ti kin pidha' xo'ich balidh 
ba jun i talab nin ók' na Juan xu 
Pujax. 

26 An pulek tak'ix wat'ats ti t'e'pin 
tam tin ach'a! хома! kontsin, por 
kom yab in le'na! ka jilk'on tidhetál 
tin tamét an ajíblomtsik, ko'ol in 
Гаја! xowa! kontsin. 2? An pulek 
tak'ix in aba! jun i soldado abal ka 
tsi'dhantsat támk'i tin ók? na Juan. 
K'ale tám jachan' an soldado ban 
wik'axte! ani in kotsi tin ók’ na 
Juan. ?5Tsi'dhantsat tám ba jun 
i talab, pidhan an tsidhan ani an 
tsidhan in júntsi nin nána'. 

29Tam ti nin exóbaliltsik na Juan 
in cho'óbna! xant'éy in tamümal na 
Juan, k'ale kin dhaytsi tin putálíl 
nin t'u'úl ani in júna'ichtsik tám 
abal kin joliy. 


Na Jesús in k'apundha' bo! mili 
iniktsik 
(Mt. 14:13-21; Lk. 9:10-17; Jn. 6:1-14) 

39 Más tayíl, witsiy an 
abatwáletsik xon ti kwajat 
na Jesús ani in t'iltsitsik хома! 
in t'ajámaltsik ani хома! in 
ok'tsixnámal. 31 Utsantsik tám 
enché! k'al na Jesüs: 

—Wana xon ti yab xita' u k'wajíl 
abal ki ejto jun wé! tu koyol. 

Anchan! ti utsantsik abal yán an 
atiklábtsik xu ulel ani xu k'alel ani 
nibalich u jolk'analtsik ti k'apul. 

32 Balintsik tám ba jun i tan ani 
k'ale xon ti yab xita! u k'wajíl abal 
kin ejtotsik ka k'wajay kwetém. 
33Por Kal yán ti chu'tat tam ti 
k'aléchtsik ani exlá na Jesús abal ta! 
jeye ti ne'ech. Jaxtám an atiklábtsik 
xi tál ba putálk'i an bitsowtsik, 
adhik ti k'ale xon ti ne'ech ka 

ulich na Jesús k'al nin exóbaliltsik 
ani ok'oxtsik ti ulich. 34Tam ti na 
Jesús kale ban tan, yánich t'ajat 

an atiklábtsik ta! ti k'wajat taja'. In 
kó'ontsi t'ajat ti yajnantsixtaláb 
abal k'wajattsik jelti borrego xi 

yab in ko'ol xita! k'ál ti ka beletná. 
Ani уап xata! ok'tsintsik k'al na 
Jesús. 3Tam ti wákléch, utey nin 
exóbaliltsik ani utsan enché! na 
Jesús: 

— Exomich ti dhamul ani teché! 
yab xita' u k'wajíl. 3 Ка aba! an 
atiklábtsik ban atátsik ani ban 
kwentsaltsik xi teché! utat abal kin 
ch'a'ay xant'éy kin k'apu, pos teché! 
yab xata! wa'ach xant'éy kin k'apu. 

37 por tók'oyattsik enché! Ка] na 
Jesüs: 

—Ka pidha! tatá'tsik ti k'apul. 

An exóbaltsik tók'on enché': 

—Yab ne'ech ki ejto, pos ne'ech ki 
yéntsi cháb i bo! inik i denariotsik 
abal ki ch'ay'tsi ti k'apnél ejtal 
jeché! an atiklábtsik. 

38Konyattsik tám enché! k'al na 
Jesüs: 

—éJáy і pan a ko'oltsik? Ki k'ale 

ka chu'u. 

K'aletsik tám kin chu'u ani tam ti 

witsiy in utsa! enché! na Jesús: 
— I ko'ol bó! i pan ani cháb i to'ol. 

39Na Jesús in aba! nin exóbaliltsik 
abal kin ша! an atiklábtsik ka 
buxkan kwene! ti kwene! ban 
yax tóm, “ani buxkantsik tám ti 
kwene'tsik. Taltsik an kwene! ti 
bo! inik, an xi k'e'et an kwene! ti 
chab inik láju. In bach'u tám na 
Jesús xi bó! an pan ani xi cháb an 
to'ol, in tela! walk'i' ani in pidha' 
ti jalbintsixtaláb na Dios. Tam tin 
t'ajámich jeché!, in реја! an pan ani 
in pidha'ich tám nin exóbaliltsik 
abal kin pidha' an atiklábtsik. 
Anchan! jeye tin Раја! k'al xi cháb 
an to'ol. ^ Ejtaltsik k'apüch asta 
ajwé Bani bél junkuwat lajucháb 
i éx ts'utsutsik k'al an pejadh pan 
ani an pejadh to'ol xi jilk'onich. 
^^Nin yaníl xi k'apüchtsik, bo! mil i 
iniktsik. 


Na Jesús beley bin ebtsik an ја! 
(Mt. 14:22-27; Jn. 6:16-21) 

45'Tayíl, na Jesús in aba! nin 
exóbaliltsik ka balin ban tan ani 
ka okxin ka k'ale jun pak'e! pujal 
ban bitsow Betsayda, lejat Jajá! in 
abál an atiklábtsik ka k'aléch tin 
K'imá". ^6Tam tin tala! abámich ka 
k'aletsik, k'adhiy ba jun i ch'én ti ól. 
41 Tam ti akléch, an tan k'wajatich 
junax ch'ejel an pujal ani na Jesús 
jilk'onék kwetém ban chabál. 48Na 
Jesüs in chu'u nin exóbaliltsik ti 
xaltsix k'al уап i chápláb abal u 
nixk'ábtsik k'al an chapik ik' ani 
jaxtám ti yab in ejtowaltsik kin 
beldha' an tan. Tam ti dhajaw 
akalich, na Jesús beley bin éb an 
ja! asta хоп talat ti k'wajattsik ani 


MARKOS 6, 7 


wala! ka jek'wattsik. 4 Рог tam ti 
chu'tat ti belal bin éb an ja', an 
exóbaltsik in chalpay max i labax 
ani dhájantsik. Kal ejtal ti chu'tat 
ani jik'eytsik t'ajat. Por Jajá! in 
utsa'tsik enché': 

—iKa likedha'tsik tabá!! Naná!, 
yab ki jik'eytsik. 

51 Ochichich tám na Jesús 

ban tan xon ti k'wajattsik ani 
tsusbél ti kublan ti waw'nal an 
ik”. Nin exóbaliltsik laban t'ajat 
апі u jik'éltsik 52abal yabél in 
exbayámaltsik xant'éy in lé! kin 
ulu tam tin yanedha' an pan, pos 
yabtsik t'ajat in ejtowal kin exbay. 


Na Jesús in jeldha' i ya'ultsik ban 
chabál xi Jenesaret 
(Mt. 14:34-36) 

53 Tam tin wat'na'ichtsik an pujal, 
ulich ban chabál xin bij Jenesaret 
ani taja' tin міка! an tan tin уа] 
an рија]. 5 Tokot ti kaletsik ban 
tan, dhubatk'i ti exlá na Jesús. An 
atiklábtsik xu k'wajíl ba jachan' an 
chabál, adhiktsik ti k'ale túk'i túk'i 
abal kin ik'i' an ya'ultsik kwachat 
ban chayte! ani kin júna' asta 
xon ti kin ach'a! xe'ech na Jesús. 
56Xontik'i ka ochich ban ts'itsik 
bitsow, ban pakdha' bitsow o ban 
kwentsaltsik, u pakabédháb abal 
kin walka! ka taktsin tin waltsik 
nin k'udhk'ümil Kal an ya'ultsik. 
Ejtaltsik xita! kál tu taknal, и jelél. 


Xowa' k'ál tu ch'ó'nal ni ejattal 
(Mt. 15:1-20) 
Utukná tám na Jesús k'al an 
fariseotsik ani k'al cháb óx i 
ok'tsixtsik xin wilál nin tak'ixtal na 
Dios xin jilám dhutsadh na Moisés 

xi táltsik Jerusalén. ?Jajá'tsik in 
chu'u ke taltsik nin exóbalil na Jesüs 
u k'apul yab t'akadh nin k'ubak, 
jaxtám ti kawyattsik abal yab in 
t'aka'tsik nin k'ubak xan ti yejat kin 
t'aja'. (Pos an fariseotsik ani ejtal 
xi más an judíotsik, in wewkómtsal 
tin tak'ixtal nin weje! pakéliltsik, 
yabtsik и Кари max yab kin t'aka! 
ok'ox nin k'ubak yáníl. *Tam ka 
witsiytsik ti ch'a'um, max yabtsik in 
t'akám nin k'ubak xan ti yejat kin 
t'aja', yabtsik u k'apul ani yán más 
xata! xowa! in ujnámaltsik in t'ajál. 
Aníl jeye, in t'akáltsik an balixtaláb, 
an pat'ál balixtaláb ani an koytaláb 
xon tu jedhkanal tam u k'apul.) 
5Konyat tám enché! na Jesús k'al an 
fariseotsik ani k'al an ok'tsixtsik xin 
wilál nin tak'ixtal na Dios: 

—éJant'ók'i na exóbaliltsik ti 
yab in óntsal kin wéwnantsi tin 
tak'ixtal ni weje' pakéliltsik abal u 
k'apultsik yab t'akadh nin k'ubak? 

STók'oyattsik tám enché! k'al na 
Jesüs: 

—iK'ambixtsik! Tsubax t'ajat tin 
ulu an t'iltsix Isaías k'al tatá'tsik ta 
kwenta, tam tin dhutsa! enché': 

Jeché! an atiklábtsik k'al in 
wi'ki tin k'ak'nál, 
por nin ejattal ów t'ajat ti 
k'wajat k'al Naná'. 
7 Yab xata' in jalbíl xan tin 
k'ak'náltsik, 
pos tokot in ok'tsixnáltsik in 
tak'ixtal i iniktsik. 
8 Tatá'tsik yab a t'ajál ti k'ij nin 
tak'ixtal na Dios abal tokot a 
wéwnál хома! in t'ajál an iniktsik. 
A t'akáltsik an balixtaláb xa 
éynáltsik ka uxna' ani yán más xata' 
a t'ajáltsik jelti jeché!. 

91р óntsi ti Каму na Jesús ani in 
utsa'tsik jeye enché!: 

—Yab a t'ajáltsik ti k'ij nin 
tak'ixtal na Dios abal a óntsaltsik 
tokot Ка wéwna'tsik xowa! in t'ajál 
an iniktsik. 1%Pos na Moisés in ulu 
enché': “Ka K'al'na! na táta! ani na 
nána", ani “Xita! kin odhbijiy nin 
táta! о nin папа!, yejat ka chemdhá.” 
"! Por tatá'tsik a ша] ke jun xita' 
awil kin utsa! enché! nin táta! o 
nin папа!: “Yabich ne'ech ku ejto 
tu tolmiy, pos ejtal xowa! u ko'ol 
u pikbantsámalich a Dios.” 12Ani 
max jun xita' kin utsa! anchan' nin 
pakéliltsik, a ulaltsik ke yabich 
tám yejat kin tolmiy. 1 Anchan', a 
t'ajálichtsik jelti max yab xata! in 
jalbíl nin tak'ixtal na Dios abal 
tokot a t'ajáltsik хома! i jiltsinék 
k'al na weje' pakéliltsik. Ja'ich tokot 
a ok'tsixnál ka t'ajan ani jeché! yab 
in tak'ixtal a Dios. Ani yán más 
xata! а t'ajál jelti jeché!. 

14In kaniy tám juní na Jesús ka 
utey an atiklábtsik ani in utsa'tsik 
enché': 

—Ka ach'a'tsik alwa! xowa! ne'ech 
tu ша! ani ka exbaytsik. S An inik 
yab u ch'ó'nal nin itsích k'al xowa! 
in k'apal, u ch'ó'nal k'al xowa! yab 
alwa! in chalpayal tin itsích ani kin 
t'aja'. 16Мах a ko'oltsik na och'oxtal 
alwa!, ka exbaytsik xowa! и Ша]. 

17 Tayíl, tam ti na Jesús in jila'ich 
an atiklábtsik ani ochich ban atá, 
utsan tám k'al nin exóbaliltsik 
Кіп wila! an junbaxtaláb xin ulu. 
18Utsantsik enché': 

—¿Yabxe! teye a exbayámaltsik? 
¿Yabxe! a cho'óbtsik ke ni jun xita! 
yab u ch'ó'nal nin itsích k'al xowa! 
in Кара]? 19 An k'apnél yab u ochel 

bin itsích an inik, u k'alel bin tsukul 
ani tayíl ne'ech kin wak'la! alte!. 
Anchan! tin ulu na Jesús abal kin 
хака! ke xowa'kich ап k'apnél yab 
tu ch'o'tsal an ti itsích. In ulu јеуе 
enché!: 
—U ch'ó'nal nin itsích an inik 
k'al xowa! in chalpayal yab alwa! 
ani kin t'aja'. ?! Pos xowa' k'wajat 
alk'idh bin itsích an iniktsik, ja'ich 
kál tu t'ajnal kin kó'oy an at'ax 
chalab. Kal jachan' an at'ax chalab, 
kál tu t'ajnal ka junkun Ка] xi 
yab in tomtal. Wa'ach jeye xi yab 
u tomkinal, u ani! junkunalki. 
Wa'ach xu chemdhax, 22xu kwé', xi 
ch'e'ne! xin t'ajtsal ti at'axtaláb xi 
k'e'et, xu k'ambix, xin jilál tinbá! 
ka óxná k'al xowa'kich i at'axtaláb, 
xin telál Kal i chákub хома! in 
ko'ol k'e'et, xu t'ilom yab exbadh, 
xin t'ek'ál tinbá! ani xi yab lujat 
in chalab. PB Ejtal jeché! xowa! yab 
alwa!, u tujél bin itsích an iniktsik 
ani tam kin taja!, u jilk'onalich 
tám ch'o'odh nin itsích k'al an 
walastaláb. 


Belan na Jesús k'al jun i mímláb xi 
yab u israelita 
(Mt. 15:21-28) 


24Kale tám taja' na Jesús ani k'ale 
ban chabál xi Tiro ani Sidón. Tam 
ti ulich taja', ochich ba jun i atá 
abal yab in lé! ka cho'óbná max 
Саја! ti k'wajat, por yab in ejto ka 
chink'on. ?5Abal jun i mímláb xin 
ko'ol jun in tsidhánil ochadh kal i 
at'ax ejattaláb in cho'óbna! ke ta! ti 
k'wajat taja!, tsích ani tudhlan tin 
tamét na Jesús. 26 Jeché! an mímláb 
yab u israelita, jajá! Sirofenisia in 
chabálil. Pakabédhá na Jesús k'al 

an mímláb abal ka káldhantsat an 
ti at'ax ejattaláb xi k'ál ti ochadh 
nin tsidhánil. 27Por utsan enché! 
k'al na Jesús: 

—kKa walka' ok'ox ka k'apúch an 
chakamtsik, pos yab alwa! ki k'ántsi 
ti k'apnél an chakamtsik ani ki 
pidha' an pik'o'tsik. 

28 Tók'on enché! an mímláb: 

—Ajátik, tsubax xowa! a ulal. Xi 
tál píl bitsow jelti naná' u usnal k'al 
tatá'tsik abal i junwal jelti an pik'o', 
por asta an pik'o'tsik xi k'wajat 
tin ál an mesa, in k'apal xowa' u 
kwajlanal mu'ax tam exom ti k'apul 
an chakamtsik. 

29 Utsan tám enché! Kal na Jesús: 

—Alwa! t'ajat хап ta tók'on; 
jaxtám, awil ki k'aléch, pos an at'ax 
ejattaláb kalnekich ba na tsidhánil. 

30 Tam ti an mímláb witsiy 
tin k'imá!, in ela! nin tsidhánil 
kwachálk'ijich bin waytal abal an 
at'ax ejattaláb, kalnekich. 


Na Jesüs in jeldha' jun i inik xi 
yab u och'ox ani yab t'okat u káw 
Kale na Jesús ban bitsow xi Tiro, 

wat'ey Sidón, bin chabáliltsik jeye xi 
láju an bitsowtsik xin bij Dekápolis 
ani ulich ban pujal xi Galilea. 
??U|dhantsat taja! jun i inik xi yab u 
och'ox ani yab in ejtowal ti Кам alwa! 
ani pakabédhá kin k'wajba' nin 
k'ubak ban inik. 33Na Jesús in júna! 
pílk'i xon ti yab wa'ach an atiklábtsik 
ani in xaptsi tin ts'ütsbixtal bin 
xuchuntsik, in tubkay nin k'ubak ani 
in taktsi k'ál tin lek'áb. ?4In tela! tám 
walk'i', dhutsutsun asta tin itsích ani 
in utsa! enché! an inik: 

—iEfata! —Jeché! an káw in lé! 
kin ulu: ¡Ki jak'pin! 


El Nuevo Testamento en el huasteco de Veracruz @ La Liga Bíblica 2005, 2009 


MARKOS 7, 8 


35Támk'i jachan' ti och'xin an 
inik ani in ejtóch ti káw alwa!. 
36 Utsantsik k'al na Jesús abal yab 
kin t'iltsi ni jun хіба! хома! in t'aja', 
por yabtsik in Paja! ti k'ij, más 
tokot in t'iláltsik. 37 Xin ach'áltsik, 
u labnaltsik t'ajat ani in ulaltsik 
enché': 

—Ejtal xowa! in t'ajál, alwa! t'ajat; 
asta xi yab u och'ox in och'xindhál 
ani an mó'tsik in káwindhál. 


Na Jesús in k'apundha' che! mil i 
iniktsik 
(Mt. 15:32-39) 

Tam ti jachan' і K'ij, junkunék 

уап i atiklábtsik ani tam ti 
yabich in ko'oltsik xata! kin k'apu, 
na Jesüs in kaniy ka utey nin 
exóbaliltsik ani in utsa'tsik enché': 

? —U yajnantsal t'ajat jeché! an 
atiklábtsik abal kwajinekich óx 
a k'ítsá k'al Мапа! ani xo! yabich 
in ko'ol xata! kin k'aputsik. ¿Max 
ku aba'ich ka k'aletsik tin k'imá! 
anchan! yab k'apúmadh, ne'ech ka 
palmétsik ti bél k'al an k'a'ínab abal 
taltsik owdha! t'ajat ti tál. 

^Tók'oyat enché! Kal nin 
exóbaliltsik: 

— ¿Por jón! ti ne'ech ki ela! an 
k'apnél abal ki k'apundha' teché! 
хоп ti yab xita' u k'wajíl? 

5Konyattsik tám k'al na Jesús: 

—¿Jáy i pan a ko'oltsik? 

Jajá'tsik tók'on enché': 

—Bük. 

SUtsan tám an atiklábtsik k'al na 
Jesús ka buxkan chabál. Na Jesús 
in bach'u tám xi bük an pan, in 
pidha! ti jalbintsixtaláb na Dios, in 
реја! апі in pidha' nin exóbaliltsik 
abal kin pidha' an atiklábtsik. " Tá! 

jeye tin ko'ol cháb óx i ts'itsik to'ol 
ani anílk'i jeye tin баја! jelt хап 

tin Раја! Kal an pan, in pidha! ti 
jalbintsixtaláb na Dios ani in pidha' 
nin exóbaliltsik abal kin pidha' an 
atiklábtsik. 5Ejtal k'apüchtsik asta 
ajwé. Tayíl, nin exóbaliltsik in 
ts'utsiy bük i t'oknal k'al in pejmats 
an k'apnél xi jilk'on. 9Wé'ich xóna' 
che! mil i atiklábtsik xi k'apüch. 
Tayíl abanichtsik tám k'al na Jesüs 
abal ka k'aléch. *?Balin tám na 
Jesús ban tan k'al nin exóbaliltsik 
ani k'ale ban chabál xin bij 
Dalmanuta. 


An fariseotsik in konyal jun i labidh 
labandhaxtaláb abal ti exól 
(Mt. 16:1-4; Lk. 12:54-56) 

MUlich tám an fariseotsik ani 
in tuju ti káwlíx k'al na Jesús. Ani 
abal ka taktamiyat na Jesüs, u 
kontsinal kin Раја! jun i labidh 
labandhaxtaláb abal kin хака! ke 
tsubax lejtal k'al a Dios ti abadh. 
12Dhutsutsun tám na Jesús tin 
ejattal k'al yantam i t'e'pintaláb ani 
in utsa'tsik enché!: 

—éJant'ók'i tin kontsaltsik ku Раја! 
i labidh labandhaxtaláb? Tsubax 
tu utsáltsik, ke ni jun i labidh 
labandhaxtaláb yab ne'ech ku t'aja! 
ta taméttsik. 

13Tn jilona'tsik tám taja!, balin ban 
tan ani wat'ey k'al nin exóbaliltsik 
jun pak'e! pujal. 


Nin ok'tsixtal an fariseotsik xin 
junwal jelti an jilbédhaxtaláb k'oye 
(Mt. 16:5-12) 

14 Nin exóbaliltsik na Jesús yab 

in chalpay kin júna'tsik i pan, jún 
tokot i pan ta! tin ko'oltsik ban tan. 

15Tak'yattsik tám enché! k'al na 
Jesüs: 

— Ка kó'oytsik i kwenta k'al nin 
ok'tsixtal an fariseotsik ani k'al nin 
ok'tsixtal na Erodes xin junwal jelti 
an jilbédhaxtaláb k'oye. 

16Tujey tám an exóbaltsik ti útsáx 
jún ani jún enché': 

—éAwnxe! tu utsál jeché! abal yab i 
tsildha! an pan? 

17Na Jesús in cho'óbna! xant'éy in 
ulaltsik, jaxtám tin utsa'tsik enché!: 

—éJant'ók'i ta k'wajat ta útsáxtsik 
ke yab a tsi'dhám і pan? ¿Yabxe' 
t'ajat a exbayaltsik? ¿Bélxe! t'ajat 
t'ojláb ka exbaytsik? 18A ko'oltsik 
a wal ani a och'oxtal, ¡por jáyk'i 
max yabtsik i chu'ux nibal i och'ox! 
¿Yabxe! a t'ílómtsik? 1% Tam tu реја! 
xi bó! an pan abal xi bo! mil an 
atiklábtsik, ¿jáy i éx a ts'utsiytsik 
Kal xi jilk'on? 

Tók'ontsik enché': 
— Lajucháb. 
20Utsantsik jeye enché': 

—Ani tam tu mu'u jeye xi bük an 
pan abal xi che! mil an atiklábtsik, 
¿jáy i t'oknaltsik a ts'utsiy Kal xi 
jilk'on? 

Tók'ontsik enché': 

—Bük. 

21 Utsantsik tám enché! k'al na 
Jesüs: 
—¿Yabxe! bél a exbayaltsik? 


Na Jesús in jeldha' jun i jok'ol 
ban bitsow xi Betsayda 

22Tayíl, ulichtsik ban bitsow xi 
Betsayda, tsi'dhantsat na Jesús jun 
i jok'ol k'al cháb óx i atiklábtsik 
ani pakabédhá kin taka! jachan' an 
jok'ol abal ka chu'xin. In lot'ok'na! 
tám an jok'ol ani in káldha' ban 

kwentsal. In ijlintsi tin wal an 
jok'ol, in k'wajbantsi tin k'ubak bin 
éb nin wal an jok'ol ani in konoy 
max in chu'talich xata'. 24 An jok'ol 
chu'xinich tám ani in ulu enché': 

—U chu'tal an iniktsik, por jáyk'i i 
te', por u belaltsik. 

25In k'wajba! tám juní na Jesús 
nin k'ubak bin éb in wal an jok'ol, 
chu'xinich tám alwa! an inik ani 
jelnek alwa! ti jilk'on. Ejtalich tám 
in chu'tal alwa'. 26 Abanich tám 
tin k'imá! k'al na Jesús ani utsan 
enché': 

—Yab ki ochich ban kwentsal, 
nibal xita' ka óltsi xi taja'tsik 
xant'éy tu t'ajtsi. 


Na Pedro in ulu ke na Jesús ja'ich an 
Kristo 
(Mt. 16:13-20; Lk. 9:18-21) 

21 Tayíl, k'ale na Jesús k'al nin 
exóbaliltsik ban kwentsaltsik xi 
k'wajat wililíl Sesarea, an bitsow 
xu tak'nal Filipo. Tam ti ne'echtsik 
ti bél, in konoy enché! nin 
exóbaliltsik: 

—К'а1 an atiklábtsik, éjita' pé tin 
usnal ke Мапа! neye? 

?8 Jajá'tsik tók'on enché': 

—Taltsik in ulal ke Tatá! i Juan 
xu Pujax, taltsik in ulal ke i Elías 
xi xe'chinék ti t'iltsix ti weje' ani xi 
k'e'ettsik in ulal ke Tatá! ja'ich jun 
ti éb xi k'e'et an t'iltsixtsik. 

29Konyattsik tám juní enché! k'al 
na Jesüs: 

—Ani tatá'tsik, ¿jita! ta ulaltsik ke 
Мапа! neye? 

Tók'oyat k'al na Pedro ani utsan 
enché!: 

—Tatá'! i Kristo, xi takudh k'al na 
Dios abal ta tak'ix. 

30 por utsantsik k'al na Jesús abal 
yab kin t'iltsitsik jeché! ni jun xita!. 


Na Jesüs in ulu abal ne'ech ka 
chemdhá 
(Mt. 16:21-28; Lk. 9:22-27) 
31Tujey tám ti óltsinaltsik k'al na 
Jesús xant'éy ne'ech kin tamu Jajá!. 
Utsantsik enché': 

—Naná!, xin abadh abal kin 
wenk'on neye tin inik, ne'ech ku 
wat'na' уап xata! yajtsik. Ne'ech 
kin pojká k'al an pakdha' t'ójodh, 
k'al an ok'lek pále'tsik ani k'al an 
ok'tsixtsik xin wilál nin tak'ixtal na 
Dios xin jilám dhutsadh na Moisés. 
Ne'ech kin chemdhá, por tin óxláb 
a k'ítsá ne'ech kin ejech ti ít. 

3? Fjtal jeché! tajax Раја ti 
utsantsik, jaxtám na Pedro tin júna! 
pílk'i na Jesús ani in k'wiya' abal 
k'wajat in chalpayal ke anchan! 
ne'ech ka t'ajtsin. 5 Por na Jesús 
chaw'k'in kin tela! xi más an 
exóbaltsik ani in k'wiya! na Pedro 
enché!: 

— ¡Ki wixk'in teché! lej at'ax! Tatá! 
yab a chalpayal xan ti na Dios tin 
chalpayal, tokot a chalpayal xan tin 
chalpayal an iniktsik. 

34In kaniytsik tám na Jesús 
ka utey an atiklábtsik ani nin 
exóbaliltsik ani in utsa'tsik enché': 

— Max jun xita' in lé! ti kin 
wéwna!, yab kin ajay tinbá! ani 
yab kin баһа! ti kwenta maske ka 
chemdhá. 35Pos max jun xita! in lé! 
kin lo'o nin xe'chintal, ne'ech kin 
k'ibdha!, por xita! kin jila! tinbá! ka 
chemdhá k'al Naná'k'i tu kwenta 
ani k'al tin kwenta an alwa! t'ilab, 
ne'ech kin lo'o. 38 éJant'ó ti alwa! 
abal jun xita', max kin bajaw kin 

kó'oy ejtal xowa! wa'ach ban k'ay'lá 
ani kin k'ibdha' nin ejattal ban 
Kibeltaláb? 370 ¿jant'éy ne'ech kin 
ejto kin pidhna' an inik abal kin 
lo'o nin ejattal? 38 Мах jun xita! kin 
tidhena! tin t'ila' ani kin tidhena' 
jeye kin t'ila! nu ok'tsixtal tin 
tamét an atiklábtsik xi at'ax ani u 
walablom xi xo! wa'ach, tám, Naná!, 
xin abadh abal kin wenk'on neye 
tin inik, ne'ech neye kin tidhebé 
Kal jajá' tam kin witsiy k'al ejtal in 
pulek labidh t'okát nu Táta! ani іп 
junkímte k'al an t'okat abatwáletsik. 
Utsantsik jeye enché! k'al na 
Jesüs: 

—Tsubax tu utsáltsik ke taltsik xi 
xo! teché! i k'wajat, yab ne'ech ki 
chemech asta ka chu'utsik ti tak'ix 
na Dios k'al ejtal nin cháp. 


Tam ti na Jesús in jalk'uy tinbá' 
(Mt. 17:1-13; Lk. 9:28-36) 

? Akak a k'ítsá más tayíl, na Jesüs 
junax k'al na Pedro, na Jakobo ani na 
Juan, k'adhiytsik ba jun i t'ek'at ch'én. 
Tam ti taja'ich ti kwajattsik, na Jesüs 
in jalk'uy tinbá'. ¿Nin k'udhk'ámil 
ch'axk'in ani dhakni'bé t'ajat jelti 
an chám; dhakni'bé t'ajat, ke ni jun 
i pak'wtsix xi teché! ti k'ay!lá yab 
ne'ech kin ejto kin dhakni'bédha! jelt 
xan ti dhakni'bé nin k'udhk'ümil na 
Jesús. “Ап exóbaltsik in chu'u jeye 
na Elías ani na Moisés ti t'ilolól k'al 
na Jesús. SUtsan tám enché! na Jesús 
k'al na Pedro: 

—Ok'tsix, іама! t'ajat abal teché! 
u k'wajat! Ne'ech ki Раја! óx i 
padhel, jún abal Tatá!, јап abal na 
Moisés ani jún abal na Elías. 

$Anchan! ti k'wajat ti káw abal 
jajá' ani nin kidhtaltsik jik'enektsik 

t'ajat ani na Pedro yab in cho'ób 
xant'éy k'wajat in ulal. " Cha'kan 
tám jun i tokow xon ti jajá'tsik 
k'wajat ani dhabyattsik, ach'atmé 
jun i káwintaláb ban tokow ani xu 
káw, in ulu enché': 

—Jeché! ja'ich nu Chakámil xu 
k'anidhál t'ajat, ka exbantsitsik 
хома! Јаја! in ша]. 

8Támk'i, tam tin tela'tsik wililíl, 
yab xita! más in chu'u, tokot 
kwetém na Jesüs. 


Tam ti exomichtsik ti pa'íl ban ch'én, 


utsantsik k'al na Jesús abal yab хіќа! 
kin t'iltsi xowa! in chu'úmaltsik asta 
tam Jajá!, xi abadh abal ka wenk'on 
jeye ti inik ka ejech ti ít. f" Anchan! tin 
t'aja'tsik хап ti шап ani ni jun xita! 
yab in t'iltsitsik; por jajá'tsik ech'ek'i 
u kónóx xant'éy in lé! kin ulu tam ti 
k'wajat in ulal ke ne'ech ka ejech ti ít. 
"In konoytsik tám enché! na Jesús: 

—éJant'ók'i tin ulal an ok'tsixtsik 
xin wilál nin tak'ixtal na Dios xin 
jilám dhutsadh na Moisés ke yejat 
ka tsích ok'ox na Elías? 

12 Tók'oyattsik enché! k'al na Jesús: 

—Tsubax k'ejle ke na Elías ne'ech 
ka tsích ok'ox ani ne'ech kin lejkiy ti 
ít ejtal xowa! wa'ach. In ulal jeye an 
T'okat Dhuslab ke Naná', xin abadh 
abal kin wenk'on neye tin inik, ne'ech 
ku wat'na! t'ajat yajtsik ani ne'ech kin 
pojká. 13Рог tsubax tu utsáltsik ke 
na Elías tsi'nekich ani t'ajtsin k'al an 
iniktsik xan ti ka le'ná, jelt xan tin ulal 
an T'okat Dhuslab ke ne'ech kin tamu. 


Na Jesús in káldhantsi ti at'ax 
ejattaláb jun i kwitól 
(Mt. 17:14-21; Lk. 9:37-43) 
14'Tam ti witsiytsik xon ti k'wajat 
xi más an exóbaltsik, in chu'u yán i 

atiklábtsik wililíl xon ti k'wajattsik 
ani ta! jeye ti k'wajat ti káwlíx k'al 
jajá'tsik i ok'tsixtsik xin wilál nin 
tak'ixtal na Dios xin jilám dhutsadh 
na Moisés. STam ti chu'tat na 
Jesús, labantsik t'ajat ani k'aletsik 
adhik ti chapnédhom. 'SKonyattsik 
tám k'al na Jesüs: 

—éJant'éy i k'wajat a káwlixnál 
Kal jajá'tsik? 

17 Tók'on tám jún xi taja' jeye ti 
k'wajat: 

— Ok'tsix, jé! tu tsi'dhantsámal tu 
kwitólil abal kwajat teykómte k'al 
jun i at'ax ejattaláb ani mó'bédhats. 
18Tam ka bajujuyat xontik'i ti 
xe'ech, u wipipindháb, u dhopopól 
in ijil, u rech'ech'él in kamab ani u 
jilk'onal teytemadh. U utsámalich 
na exóbaliltsik abal kin káldhantsi 
an ti at'ax ejattaláb por yabtsik in 
ejtóm. 

19 Utsantsik tám enché! k'al na 
Jesüs: 

—iAtiklábtsik xi jeché! і k'ij, yab 
lejtal t'ajat i belomtsik! ¿Asta jowk'i 
ko'ol kin k'wajay k'al tatá'tsik? 
éAsta jowk'i ko'ol tu kuxuytsik? Ka 
tsi'dha! teché! an kwitól. 

20 Utuntsat tám ani tam ti chu'tat 
na Jesús k'al an at'ax ejattaláb, 
wipipindhá tám an kwitól. Kwajlá 
chabál, t'úlík'in ani u dhopopól in 
ijil bin wi". 21 Konyat tám an táta'láb 
k'al na Jesüs: 

—éJáyich i k'ij in ko'ol ti kwajat 
anchan'? 

Tók'on enché! an táta'láb: 

—Asta ti chipíl. 2? Yantalich 
an at'ax ejattaláb in t'ajám ka 
kwajlan ba k'amal o ba ja! abal kin 
chemdha'. Ti ku yajnantsi weye ani 
ti ku tolmiy max ka ejto. 

23Utsan tám Kal na Jesús: 
—éJant'ók'i tin utsál max ka ejto? 
Ejtal u t'ájnal max jún u belom lejtal. 
24In ulu tám kawidh enché! an 
táta'láb: 
— In belomich, por ti kin tolmiy 
neye abal kin belmách más. 

25Tam tin chu'u na Jesús ke exom 
t'ajat ti junkunal an atiklábtsik, in 
k'wiya! an at'ax ejattaláb enché': 

—At'ax ejattaláb, xa ko'ol jeché! 
an kwitól u mó! ani yab u och'ox, 
tu utsál ki kale ba jajá! ani yab ki 
witsiy ka ocha!. 

26 An atax ejattaláb in Paja! ka 
dhájan an kwitól, in wipipindha' 
chapik ti ít ani kaléch tám ba 
jachan' an kwitól. An kwitól jilk'on 
kwachál jelti max chemnek. Jaxtám 
ti yán in ulutsik ke chemchich. 
21 por na Jesús in téyna! an kwitól 
bin k'ubak ani in tolmiy ka ch'akay. 

28Tavíl, tam ti k'wajatichtsik 
kwetém ba jun i atá, konyat enché! 
na Jesüs k'al nin exóbaliltsik: 

—éJant'ók'i wawá! ti yab i ejto ki 
káldha' an at'ax ejattaláb? 

29 Tók'oyattsik enché': 

—Jeché! an at'ax ejattaláb ani xi 
más nin kidhtaltsik tokot u kalel 
tam jún ka ólan ani ka k'ílin. 


Na Jesús in ulu juní ke ne'ech ka 
chemdhá 
(Mt. 17:22-23; Lk. 9:43-45) 

30 Tam ti kaletsik taja!, wat'eytsik 
Galilea. Na Jesús yab in le'na' ka 
cho'óbná Kal ni jun xita! xon ti 
k'wajat, 3! abal Јаја! k'wajat in ok'tsal 
nin exóbaliltsik ani in utsáltsik 
enché': 

—Naná!, xin abadh abal kin 
wenk'on neye tin inik, ne'ech kin 


90 


pidhná ban walbidh iniktsik abal 
kin chemdhá, por tin óxláb a k'ítsá 
ne'ech kin ejech ti ít. 

32 An exóbaltsik yab in exbay 
xant'éy k'wajattsik ti usnal ani in 
jik'náltsik kin konoy ka wiltsin. 


Na Jesús in ok'tsixnál xita' ја! na 
más ultaláb 
(Mt. 18:1-5; Lk. 9:46-48) 
33Ulichtsik tám ban bitsow xin bij 
Kapernaüm ani tam ti k'wajatich 
ban atá, na Jesús in konoy enché' 
nin exóbaliltsik: 

—éJant'éy i k'wajaytsik ta 
ütsáxtsik ti bél? 

34Por yab tók'ontsik, kom 
k'wajinektsik ti káwlíx abal in 
lé! kin cho'óbna! xita! ја! na más 
ultaláb xi jajá'tsik. 35Buxkan 
tám na Jesús, in kaniy ka utey 
xi lajucháb an exóbaltsik ani in 
utsa'tsik enché!: 

—Max jun xita! in lé! ka k'wajay 
más ultaláb, yejat t'ajat kin cha'ka! 
tinbá! ani kin t'ójontsi ejtalk'itsik. 

36In yak'wana! tám jun i chakam 
kwitól, in k'wajba! junax ch'ejel xon 
ti k'wajattsik, in muluk'na! ani in 
utsa'tsik enché': 

37 —Max jun хіќа! kin bach'u ani 
kin beletna' jun i chakam kwitól 
jelti jeché! k'al Мапа! tu bij, Мапа! 
tin bach'wal ani xita! ti kin bach'u 
Naná!, yab Naná'k'i tin bach'wal, 
in bach'walich jeye na Dios xi tin 
abámal. 


Xita' yab tu at'ál, junax k'al мама! 
(Lk. 9:49-50; Mt. 10:42) 
38 Utsan tám enché! K'al na Juan: 
—Ok'tsix, i chu'u jun i inik xin 
káldhál i at'ax ejattaláb k'al tin 

awiltal na bij, por i taxk'antsi abal 
јаја! yab xe'ech k'al wawá'. 
39por na Jesús in ulu enché': 

—Yab ka taxk'antsitsik, pos xita! in 
t'ajál i labidh labandhaxtaláb k'al 
tin awiltal nu bij, yab ne'ech kin 
ejto kin ulu tayíl ke Naná! yab in 
alwa! inik. “Pos xita' yab tu at'ál, 
junax k'al wawá!. 41 Xita'kich ti ki 
pidha! jun tu! ti ja! ka uch'a! Kal 
Мапа! tu kwenta abal i junax K'al 
Naná!, tu utsáltsik tsubax ke ne'ech 
ka pidhan ti jalbintsixtaláb k'al na 
Dios. 


Ka kó'oytsik i kwenta abal yab ka 
wala' 
(Mt. 18:6-9; Lk. 17:1-2) 

42>Tu utsáltsik jeye, xita' kin 
walbindha! jún ti éb jeché! an 
chakamtsik xi tin belálichtsik, yán 
an yajtsiktaláb ne'ech ka pidhan. 
Más alwa! abal an walbindhom ka 
wik'tsin bin пак jun i yejche' cha! 
t'ujub ani ka pet'ná ban pujal abal 
ka luy'chin. 43 Мах na k'ubak ti 
walbindhál, ka much'iy; pos más 
alwa! ki ochich ban xe'chintaláb 
xi yab in ko'ol in ok'ontal k'al 
jún tokot a k'ubak ani yab k'al 
chablam na k'ubak ki pet'ná ban 
k'ibeltaláb xon ti an kamal yab 
jayk'i u tepel. ^^Xi ne'echtsik taja!, 
ne'ech ka k'apattsik k'al an dhúm 
xi yab jayk'i u chemel ani ne'ech 
jeye ka t'a'aytsik k'al an k'amal xi 
yab jayk'i u tepel. 4 Мах na akan 
ti walbindhál, ka much'iy; pos más 
alwa! ki ochich ban xe'chintaláb 
xi yab in ko'ol in ok'ontal k'al jún 
tokot a akan ani yab k'al chablam 
na akan ki pet'ná ban k'ibeltaláb 
xon ti an Kamal yab jayk'i u tepel. 

46Xi ne'echtsik taja', ne'ech ka 
k'apattsik k'al an dhúm xi yab jayk'i 
u chemel ani ne'ech ka t'a'aytsik 
k'al an k'amal xi yab jayk'i u tepel. 
4T Max na wal ti walbindhál, ka 
јіха!; pos más alwa! ki ochich хоп 
tu tak'ix na Dios k'al jún tokot a 
wal ani yab k'al chablam na wal 

ki pet'ná ban k'ibeltaláb. 48Xi 
ne'echtsik taja', ne'ech ka k'apattsik 
k'al an dhüm xi yab jayk'i u chemel 
ani ne'ech ka t'a'aytsik k'al an 
k'amal xi yab jayk'i u tepel. 

49" Ejtal xita' kin bela! na Dios 
ne'ech ka t'okwattsik k'al an 
yajtsiktaláb, jelt in yájtsík an 
k'amal. Pos anchan! jeye, nin t'u'úl 
an ko'nél xu pikbantsáb na Dios, 
ok'ox u ch'apniyáb abal ka t'okwat. 
50 An at'em alwa!, por max ka 
xaw'mé, ni jun xita' yab ne'ech kin 
ejto kin ch'apmédha'. Ki k'wajaytsik 
ech'eki jelti an абет ani ki 
k'wajaytsik k'ijidh ján ani jün. 


Na Jesús u ok'tsix k'al tin kwenta an 
Kale tám na Jesús ban 
chabál xi k'wajat jun jek'at walja! 
ani Jajá! in ok'tsitsik jelt хап tin 
abal ka konyat max in tomnál ka 
walbindhá max yab ka tók'on alwa!. 


jíláxtaláb 
(Mt. 19:1-12; Lk. 16:18) 

1 0 bitsow xi Kapernaúm ani 
k'ale ban chabál xi Judea ani ban 
Jordán. Junkun juní taja! xon ti 
k'wajat na Jesús yán i atiklábtsik 
ujnámal in t'ajál. 2Utukná tám 
na Jesús k'al taltsik i fariseotsik 
jíláxin xi tomkidhtsik. Anchan' ti 
konyat na Jesús abal ka ejtowat ka 
3Tók'oyattsik tám enché! k'al na 
Jesüs: 

—¿Jant'éy in tak'ixnámal na 
Moisés ba nin dhuslábil? 

^ Jajá'tsik tók'on enché': 

—Na Moisés in tak'ixnámal ba 
nin dhuslábil ke an inik awil kin 
jila' nin tomtal max kin pidha' jun 
i úw xin ulal xant'ók'i tin kwenta ti 
ne'ech kin jila! ani awilich tám kin 
jila'. 

5Utsantsik tám enché! k'al na 
Jesüs: 

— Na Moisés in jila! dhutsadh 
jachan' an tak'ixtaláb abal i 
tanchu'tsik t'ajat ani yab a lé! ka 
exbaytsik. SPor tam ti tujeyk'i, 
tam ti na Dios in Раја! ejtal хома! 
wa'ach, "in t'aja! an inik ani an 
mímláb”. 7 “Jaxtám, tam jun i inik 
ka tomkin, ko'ol kin jila! nin táta! 
ani nin папа! abal ka k'wajay k'al 
nin tomtal. ?Xi jeché! cháb, jún 
tokot ti ne'ech ka ájin." ?Jaxtám, 
хома! na Dios in jánküxliyámal, 
yab yejat kin k'é'áxliy an inik. 

10 Tayíl, tam ti k'wajatichtsik ban 
atá, an exóbaltsik in konoy juní na 
Jesús k'al jeché! tin kwenta. 

MUtsantsik enché! k'al na Jesús: 

— Max jun i inik kin jila! nin 
tomtal ani ka tomkin k'al k'e'et i 
mímláb, u jilk'onal walbidh k'al 
i uxúmbe'taláb ani k'al jeché!, in 
waltsalich nin jidhtal tomtal. 12Апі 
max jun i mímláb kin jila! nin 
tomkíl ani ka tomkin k'al i k'e'et 
inik, an mímláb u wenk'onalich 
jeye tám ti junkux inik. 


Na Jesús in lábt'ajál an chakamtsik 
(Mt. 19:13-15; Lk. 18:15-17) 
13 Utuntsat tám na Jesús cháb 
óx ti chakamtsik abal kin lábt'aja', 
por an exóbaltsik tujey kin k'wiya! 

xin utwal an chakamtsik. 14Tam 

ti na Jesús in chu'u ti k'wiyax nin 
exóbaliltsik, chakuy ani in utsa'tsik 
enché': 

—Ka walka! ka utey an 
chakamtsik xon tin k'wajat, yab ka 
tamk'uytsik, pos xita' in jiláltsik 
tinbá! ka tak'yat k'al na Dios, in 
junwal jelti jeché! an chakamtsik. 
15Tsubax tu utsáltsik, ke xita' yab 
kin jila! tinbá! ka tak'yat k'al na 
Dios jelti jun i chakam, yab ne'ech 
kin ejto ka k'wajay tak'nél Kal a 
Dios. 

16[n muluk'na! tám an chakamtsik, 
in punu nin k'ubak bin éb in ók' an 
chakamtsik ani in lábt'aja'. 


Jun i tumínladh kwitól inik káwin 
k'al na Jesús 
(Mt. 19:16-30; Lk. 18:18-30) 
17Tam ti na Jesús in óntsích an 
bél, utey adhik jun i inik, tudhlan 
tin tamét ani utsan enché!: 
—Alwa' Ok'tsix, éjant'éy yejat ku 
Саја! abal ku ejto neye ku kó'oy 
an xe'chintaláb xi yab in ko'ol in 
ok'ontal? 
18Tók'oyat enché! k'al na Jesús: 
—d¿Jant'óki tin bijyal tin alwa'? 
Jún tokot wa'ach xita' alwa!, na 
Dios. 19А exlálich хап tin ulal nin 
tak'ixtal na Dios: “Yab ki junkun kal 
xi yab a tomtal, yab ki chemdhaxin, 
yab ki kwé'lách, yab ka jantsi ti káw 
ni jun xita!, yab ki k'ambixin ani ka 
Какпа! na táta' апі na папа!” 
20 Tók'on tám enché! an inik: 
—Ok'tsix, ejtal jachan' an 
tak'ixtaláb u t'ajál asta tin chipíl. 
21 In teloloy tám na Jesús 
jachan' an inik, in kó'ontsi ti 
k'anidhaxtaláb ani in utsa! enché': 

—Tokot u k'ibel jun xata! ka t'aja': 
ki Kale ka nuju ejtal хома! a ko'ol 
ani ka ch'ejwaliy an ch'ojontáltsik 
an ti tumín. Anchan', ne'ech tám 
ka kó'oy tú! walk'i' jun xata! xi 
yán t'ajat in jalbíl ani wana tám ta 
exóbal k'al Naná!. 

22Tam ti an inik in ach'a! 
jeché!, t'e'pin t'ajat ani k'ale, kom 
tumínladh t'ajat. 

231n tela! tám wililíl na Jesús ani 
in utsa! enché! nin exóbaliltsik: 

—iT'ojláb t'ajat kin jila! tinbá! ka 
tak'yat k'al na Dios jun i tumínladh 
inik! 

241 abantsik t'ajat an exóbaltsik 
k'al xowa! іп аста! in ulu na Jesús, 
por utsantsik juní enché!: 

—Chakamtsik, it'ojláb t'ajat kin 
jila! tinbá! ka tak'yattsik k'al na 
Dios xin kó'yaltsik tin belomtal an 
tumín! 25 Маѕ yab t'ojláb ka wat'ey 
jun i ko'nél xu bijyáb kameyo bin 
chultál jun i t'idhab ké kin walka' 
tinbá! jun i tumínladh inik ka 
tak'yat k'al na Dios. 

?6 An exóbaltsik más laban t'ajat 
ani u kónóxtsik enché': 

— Pos max anchan! ójita! ne'ech 
kin ejto ka lo'ey? 

21 Telantsik tám k'al na Jesús ani 
utsantsik enché': 

— Na Dios ejtal in ejtowal kin t'aja', 
por an iniktsik, yaba!. Tokot na Dios 
in ejtowal kin lo'o xita'kichk'i. 

28 Utsan tám enché! k'al na Pedro: 

—Ajátik, wawá! i jilámal ejtal 
xowa! i ko'ol abal ku xe'chin k'al 
Tatá'. 

29Tók'oyat enché! k'al na Jesús: 

—Tsubax tu utsáltsik, ke xita! 
kin jila! in k'imá!, in kidhábtsik, 
in ixámtsik, in táta!, in nána!, in 

tomtal, in chakámiltsik o in 
chabálil kal Naná'k'i tu kwenta 

ani k'al tin kwenta an alwa! t'ilab, 
30ne'ech kin bach'u ba jeché' 

an K'ay!lá bo! inik más in yaníl 
хома! in jilámal: in k'imá'tsik, in 
kidhábtsik, in ixámtsik, in nána'tsik, 
in chakámiltsik ani in chabáliltsik, 
maske ne'ech ka at'an, por tayíl 
ne'ech kin bach'u an xe'chintaláb xi 
yab in ko'ol in ok'ontal. 3 Por tam 
na Dios kin баја! an lújundhaxtaláb, 
уап xita! xo! k'wajat más ultaláb, 
ne'ech ka jilk'on más tayíl ani yán 
xita! xo! k'wajat más tayíl, ne'ech 
ka k'wajay más ultaláb. 


Na Jesús in ulu ti oxtal ke ne'ech ka 
chemdhá 
(Mt. 20:17-19; Lk. 18:31-34) 
3? Tam ti ne'chichtsik ti bél abal 
ka k'ale Jerusalén, na Jesús ok'ox 
ti ne'ech ani an exóbaltsik kuxlek. 
An exóbaltsik labnék t'ajat ani u 
jik'éltsik. Pílmé tám juní na Jesús 
k'al xi lajucháb an exóbaltsik ani 
tujey juní kin utsa'tsik xowa' Jajá! 
ne'ech kin tamu. In utsa'tsik 
enché!: 
—A chu'taltsik ke u ne'chich 
abal Jerusalén, xon ti Naná!, xin 
abadh abal kin wenk'on neye tin 
inik, ne'ech kin pidhná ban ok'lek 
pále'tsik ani ban ok'tsixtsik xin 
wilál nin tak'ixtal na Dios xin 
jilám dhutsadh na Moisés. Jajá'tsik 
ne'ech kin ulu abal kin chemdhá 
ani ne'ech tám kin pidhná ban 
рїї iniktsik. 34Ne!ech ti kin 
labídhna'tsik, ne'ech ti kin kwadha!, 
ne'ech ti kin tubkay ani ne'ech ti 
kin chemdha!; por tin óxláb a k'ítsá, 
ne'ech kin ejech ti ít. 

Na Jakobo ani na Juan in konoytsik 
jun í alwa'taláb 
(Mt. 20:20-28) 
35Uteytsik tám ba na Jesús, 
na Jakobo ani na Juan, xu 
chakámlábtsik k'al na Sebedeo ani 
in utsa'tsik enché!: 

—OK'tsix, i lé! ti ku t'ajtsi jun i 
alwa'taláb. 

36Konyattsik tám enché! k'al na 
Jesús: 

— éJant'éy a lé! tu t'ajtsitsik? 

37 Jajá'tsik in ulu enché': 

—Tam kin bajaw xowk'i ne'ech ta 
tak'ix k'al na pulek labidh t'okát, i 
lé! weye ku buxkan k'al Tatá!, jún ta 
eját ani jún ta k'watab. 

38Utsantsik tám Kal na Jesús: 

—Yab a cho'óbtsik xant'éy a 
konyal. (Ne'echxe! ka ejto ka 
kuxuytsik an yajtsiktaláb хі Мапа! 
ne'ech ku kuxuy? ¿Ani ne'echxe! ka 
ejto ka wat'na'tsik an chemlá xi jelti 
Мапа! ne'ech ku wat'na'? 

33 Jajá'tsik tók'on enché': 

—Ne'ech ki ejto. 

Utsantsik tám k'al na Jesús: 

—Ne'ech k'ejle ka kuxuytsik an 
yajtsiktaláb xi Мапа! ne'ech ku 
kuxuy ani ne'ech jeye ka ejto ka 
wat'na'tsik an chemlá jelti xi ne'ech 
ku wat'na!. “Por yab u ko'ol an 
awiltaláb abal tu utsa'tsik xitam 
já' ne'ech ka buxkan tu eját ani tu 
k'watab; tokot ne'ech ka buxkantsik 
k'al Naná! xi takudh k'al na Dios. 

Tam tin ach'a'tsik xi láju an 
exóbaltsik xowa! kontsidh na Jesús, 
in chakuntsitsik t'ajat xi cháb an 
exóbaltsik. 42Por kanyattsik ka utey 
k'al na Jesús ani utsantsik enché': 

—Jelt xan ta cho'óbichtsik, xin 
tak'yal i bitsowtsik xi yab u 
israelitatsik u chapik tak'ixtsik ani 
an pulek ok'lek, in t'ajál tinbá! ti 
pulek inik k'al an atiklábtsik. “Por 
tatá'tsik yab ka баја! anchan! xan 
ti jajá'tsik in t'ajál. Max jun xita! xi 
tatá'tsik a kidhtal in lé! ka k'wajay 
ultaláb, yejat kin t'ójontsitsik xi 
más. 44 Мах jun xita' xi tatá'tsik 
a kidhtal in lé! ti tójodh, yejat 
ka k'wajay ti jolib k'al ejtalk'itsik. 
45Pos nibal Naná!, xin abadh abal 
kin wenk'on neye tin inik, yab 
in tsi'nek abal kin t'ójontsat, in 
tsi'nek abal tin t'ójontsix ani abal 
ku pidhna' tubá! kin chemdhá ani 
anchan! yán kin ejto ka lo'eytsik. 


Na Jesús in jeldha' jun i jok'ol xin bij 
ta Bartimeo 
(Mt. 20:29-34; Lk. 18:35-43) 

46 Ulchichtsik tám Jerikó. Tam ti 
na Jesús exomich ti kalel ba jachan' 
an bitsow junax k'al nin exóbaliltsik 
ani k'al уап i atiklábtsik, in ela! 
buxúl wal bél jun i ch'ojontál jok'ol 
xin konyal i tolmixtaláb. Jeché! 
an jok'ol in bij ta Bartimeo апі u 
chakámláb k'al na Timeo. “Tam tin 
ach'a! abal exom ti wat'el na Jesüs 
xi Nasaret, tujey ti dhájax ani in 
ulu enché': 

—iJesüs, xi kuxlab k'al an pulek 
tak'ix Dabid, ti kin yajnantsi neye! 

48 Yán k'wiyxin abal ka chamk'an, 
por jajá! más kawidh ti dhájaxin: 

—iJesüs xi kidhtaláb k'al an pulek 
tak'ix Dabid, ti kin yajnantsi neye! 

49Kubey tám na Jesús ani in abna! 
ka kanyat an jok'ol. 

Kale tám ti usnal enché! an jok'ol: 

—Yab ki k'wajay ta chalpax, ki 
kubey, ti kanál. 
SOIn pet'na! tám nin wát, kubey 
ani k'ale xon ti k'wajat na Jesús. 
51 Konyat tám enché! k'al na Jesús: 
—éJant'éy a lé! tu t'ajtsi? 
An jok'ol tók'on enché': 
—Ok'tsix, и lé! neye ti kin 
chu'xindha'. 
S?Utsan tám enché! Kal na Jesús: 
—Awil ki k'aléch, i jeley abali 
belmách. 
таткі jachan' ti chu'xin an 
jok'ol ani in wéwna! na Jesús xon ti 
ne'ech. 


Na Jesús ochich ban bitsow 
Jerusalén 
(Mt. 21:1-11; Lk. 19:28-40; Jn. 12:12-19) 
1 Tam ti ulichtsik juntal 
xi cháb an kwentsal xin 
bij Betfajé ani Betania k'unatich 
Jerusalén xi k'wajattsik tin tamét 
an ch'én Olibos, in okxiy na Jesüs 
cháb nin exóbaliltsik. 2Utsantsik 
enché!: 
—Ki k'aletsik ban kwentsal xi 
nú! k'wajat tametláb ani tam ki 
ulichtsik taja! ne'ech ka ela'tsik 
wik'adh jun i burru xi yabél 
púnadh jayk'i K'al ni jun xita!. Ka 
wila'tsik ani ka tsitdha! teché!. 
3Max ti ki konoy xantók'i ti exom a 
wilál an burru, ka ша! enché': “An 
Ajátikláb in yéntsal ani támeye kwa! 
ne'ech kin witsba!.” 
^K'aletsik tám, in ela! wik'adh an 
burru eléb ban bél k'unat ba jun i 
wi'leb ani in wila'. 
5Utsantsik enché! Kal xi taja'tsik 
ti k'wajat: 
—¿Jantéy a t'ajáltsik? ¿Jant'ók'i ta 
wiláltsik an burru? 

STók'ontsik jelt xan ti usnék k'al na 
Jesús ani walkájich tám kin júna'tsik 
an burru. "In júntsitsik an ti burru 
na Jesús, in tatlabiytsik k'al nin 
k'udhk'ámil ani puney na Jesús. $Tin 
nakél an bél ne'ech in nuk'áltsik nin 
k'udhk'ümil xon ti ne'ech ka wat'ey na 
Jesús ani k'e'ettsik in pejál in kwe'él i 
te'tsik ani in kwachbál tin nakél an bél. 
9Xi ne'echtsik ok'ox ani xi palattsik 
kuxlek in ulaltsik kawidh enché!: 

—iTi ku lo'óch xo"! iLábt'ajadh xi 
tál tin bij an Ok'óxláb! 19 iLábťajadh 
xi tál ti tak'ix jelt xan ti tak'xinék 
ni weje! pakélil Dabid! iOk'óxláb tú! 
walk'i', ti ku lo'óch xo"! 

" Ochich na Jesús ban bitsow 
Jerusalén ani k'ale ban pulek atá xon 
tu Капар na Dios. Tam tin telámalich 
putál wililíl ejtal xowa! wa'ach taja!, 
k'aléch tám Betania Kal xi lajucháb an 
exóbaltsik, abal wákléch. 


Na Jesús in k'wiya' іп akan an igo 
abal yab walidh 
(Mt. 21:18-19) 

12 Jun tsudhelom, tam ti kaletsik 
Betania, k'a'ay na Jesús. In ów chu'u 
jun akanlek in xekedh akan i igo ani 
Kale kin chu'u max walidh; por yab in 
eltsi ni jun in walíl, tokot in xekél, kom 
yabél in kijil ti walim. 14In utsa! tám 
enché! na Jesús jachan' in akan an igo: 

—Yab jayk'i ne'ech ki witsiy ta 
walim abal ki k'aptsin an ta walíl. 

Nin exóbaliltsik in ach'a! xan ti 
utsan in akan an igo. 


Na Jesús in t'oko an pulek atá xon tu 
k'ak'náb na Dios 
(Mt. 21:12-17; Lk. 19:45-48; Jn. 2:13-22) 
15Tam ti ulichtsik Jerusalén, na 
Jesüs k'ale ban pulek atá xon tu 

k'ak'náb na Dios ani in aja! ka 
kale eléb ejtal an nújultsik ani an 
ch'a'umtsik xi taja! ti k'wajattsik. 
In k'et'pantsi tin mesajil xin jaltsal 
ti tumín an atiklábtsik ani nin 
nújumtal jeye an nújul kuku'. 16Ni 
jun xita' yab in walka! ka wat'ey 
ti kititíl k'al in kitáltsik ban pulek 
atá xon tu k'ak'náb na Dios. 171п 
ok'tsi an atiklábtsik ani in utsa'tsik 
enché!: 

—Na Dios in ulal ban T'okat 
Dhuslab: “Nu Кіта! abal i ólábk'i 
ti bijidh, ne'ech ka éyná K'al 
ejtalk'i an atiklábtsik”; por a 
wenk'ómalichtsik tin chink'ontal i 
kwé'. 

18 Tam tin ach'a'tsik anchan! an 
ok'lek pále'tsik ani an ok'tsixtsik 
xin wilál nin tak'ixtal na Dios xin 
jilám dhutsadh na Moisés, tujeytsik 
kin aliy xan ti kin uwa! abal kin 
ejto kin chemdha' na Jesús. Pos in 
ch'ejnáltsik kom ejtal an atiklábtsik 
labnék t'ajat k'al xowa! in ok'tsixnál 
na Jesús. 19Рог tam ti jik'wchinich, 
na Jesús kale ba jachan' an bitsow. 


Wayey in akan an igo 
(Mt. 21:20-22) 

?0Tam ti jun tsudhelom, 
wat'eytsik dhajawe xon ti k'wajat 
in akan an igo ani in chu'u abal 
waynek asta bin іЫ. ?*In chalpána' 
tám na Pedro xant'éy usnék k'al na 
Jesús јасһап! in akan an igo ani in 
utsa' enché! na Jesús: 

—Okt'tsix, ka tela!, in akan an igo 
xa odhbijiy, waynek xo!. 

22 Tók'on tám na Jesús ani in 
utsa'tsik enché': 

—Ka bela'tsik na Dios. 23Tsubax 
tu utsáltsik ke xita! kin ша! jeché! 

an ch'én: “Ki wixk'in tachan' ani ka 
pet'na! tabá! ban pujal", max tsubax 
lejtal tin belál na Dios ani yab 

kin jálk'ák'liy nin chalab, ne'ech 
ka t'ájan xan tin ulu. ?^Jaxtám tu 
utsáltsik, ke xowa'kich ka kontsi 

na Dios kal i óláb, ka bela! ke Јаја! 
ti pidhámalich xowa! a kontsámal 
ani ne'ech ka bach'utsik. 25Тат ki 
ólantsik, max jun xita! ti t'ajtsámal 
jun xata! yab alwa!, ka pakwlantsi; 
abal na Táta! xi k'wajat walk'i', ti ki 
pakwlantsi jeye an ta walastalábil. 
26pos max yab ka pakwlantsi xi 
k'e'ettsik, na Táta! xi k'wajat walk'i' 
yab jeye ne'ech ti ki pakwlantsitsik. 


An awiltaláb xin ko'ol na Jesús 
(Mt. 21:23-27; Lk. 20:1-8) 
21 Witsiy tám juní na Jesús 
k'al nin exóbaliltsik ban bitsow 
Jerusalén. Tam ti xe'chich na Jesüs 
ban pulek atá xon tu k'ak'náb na 
Dios, utukná k'al nin ok'lékiltsik 
an pále'tsik, k'al an ok'tsixtsik xin 
wilál nin tak'ixtal na Dios ani k'al 
nin ok'lékil an judíotsik, 28апі 
konyat enché!: 
—¿K'al jant'om awiltaláb ta 
t'ajál jeché'? ¿Jita! ti pidhámal ti 
awiltaláb ka t'aja'? 
?9 Tók'oyattsik enché! Kal na Jesús: 
—Ne!ech neye tu konoytsik jun 
xata!, max ti kin tók'oytsik, ne'ech 
tám tu utsa'tsik neye k'al jant'om 
awiltaláb tu t'ajál хома! и t'ajál. 
30Ti kin utsa'tsik, ¿Jita! k'ál ti 
abnék na Juan ti pujax? éK'al a Dios 
o kal i iniktsik? 
31 Tujeytsik tám ti kónóx 
jajá'k'itsik enché': 
—¿Jantéy ki utsa'? Max ki utsa! 
ke k'al a Dios ti abnék, ne'ech ti ku 

tók'oy enché': “¿Jant'ók'i pé tám ti 
yab a beltsitsik xowa' in ulu?” 320 
¿awxe! ki utsa! ke k'al i iniktsik ti 
abnék? 

Por ták'íxintsik jún ani jún abal 
yab xata! kin utsa!, pos in ch'ejnál 
an atiklábtsik kom ejtal in belál 
ke na Juan k'al a Dios ti abnék ti 
t'iltsix. 33In utsa'tsik tám enché! na 
Jesüs: 

—Yab i cho'ób xita' k'ál ti abnék. 

Utsantsik tám k'al na Jesüs: 

— Pos kom yabtsik tin utsa! xita! 
kál ti abnék, yab neye ne'ech tu 
utsa'tsik k'al jant'om awiltaláb tu 
t'ajál jeché'. 


An junbaxtaláb k'al tin kwenta an 
at'ax t'ojnaltsik 
(Mt. 21:33-46; Lk. 20:9-19) 
1 2 In tuju tám ti káw na Jesüs 
k'al i junbaxtalábk'i ani in 
ulu enché': 

—Jun i inik in t'aya! yán i akanlek 
i uba ani in mapuy. In баја! jeye 
jun i pulek balixtaláb abal kin baliy 
саја! nin ja'líl an uba ani in баја! 
jeye jun i púnchéy abal kin ejto kin 
beletna! an t'ayablábtsik. 

Та matintsixna! tám an aleláb abal 
ka t'ójomná k'al k'e'et ani јаја! Kale 
owél. ?Tam tin bajách an k'ij xowk'i 
ti ne'ech ti pitnal an uba, in aba! 
tám jun in t'ojnálil abal kin konoy 
хома! in lujyal jeye kin bach'u an 
dhabal aleláb. 3Por yak'wan k'al 
an mat aleláb, cha'wat ani mapats 
Kubak ti witsiy. “In aba! juní ít in 
t'ojnálil ani jeché! t'ujbayat k'al an 
mat aleláb, ch'ojbédhá bin ók? ani 
odhbijyat jeye. ¿An dhabal aleláb 
in aba! juní bél jún ani xi jeché! 
chemdhá. Tayíl in aba! yán más 

k'e!et, taltsik cha'wat ani xi taltsik 
chemdhá. 

S'Jilk'onék bél nin junkax chakámil 
xin k'anidhál t'ajat. Tin ok'ontal in 
aba! jeye abal in chalpay enché': 

“Ne'ech хӧпа! kin k'ak'nantsat tu 
chakámil." "Por tam ti ulich an 
chakámláb, ütsáxintsik enché! an 
mat aleláb: “Jeché! ja'ich xi ne'ech ti 
dhabal tayíl; wana ki chemdha' ani 
wawá'ich tám ne'ech ki dhabalna!' an 
aleláb." $Pos in yak'wa'tsik tám, in 
chemdha! ani in pet'na! eléb aleláb. 

3Konyattsik tám enché! k'al na 

Jesüs: 

—éJant'éy a chalpayaltsik ne'ech 
kin t'aja' an dhabal aleláb? éYabxe' 
ne'ech ka tsích kin сһетаһа! 
jachan' an mat aleláb ani kin 
matintsi k'e'et an ti aleláb? 

10 Konyattsik jeye enché': 

—¿Awxe! yab jayk'i a ajyámaltsik 
an T'okat Dhuslab xin ulal enché!?: 

An t'ujub xi pojká k'al an kúbal 
atátsik, 

ja'ich nin bajaw ka k'wajay más 
ultaláb. 

11 Jeché! in t'ajámal an Ok'óxláb 

ani wawá! i chu'tal jelti jun 
i pulek labandhaxtaláb. 

120 le'nábwi'ik ka yak'wan na Jesús 
Kal taltsik xi ta! ti k'wajattsik abal 
in cho'ób ke Kal jajá'tsik tin kwenta 
ti t'iltsin jachan' an ti junbaxtaláb 
Kal na Jesús. Por yab xata! ti t'ajtsin 
na Jesús ani k'aléchtsik tokot kom in 
ch'ejnál an atiklábtsik. 


An jalbixtaláb k'al tin kwenta xu 
pidhnal an lej pulek tak'ix romano 
(Mt. 22:15-22; Lk. 20:20-26) 
13Tayíl, abtsin na Jesús cháb óx 
ti fariseotsik junax Kal in atiklábil 

na Erodes abal ka taktamiyat ani 
anchan! ka t'ajan kin ulu jun xata! 
yab alwa! abal ka walbindhá. 14Tam 
ti ulichtsik, utsan enché! na Jesús: 

—Ok'tsix, wawá! i cho'ób ke ejtal 
tsubax хома! a ша]. Tatá! yab a 
ódhál ti kwenta xowa! in chalpayal 
an atiklábtsik, pos yab i k'wajat 
a eblidh telál an iniktsik xant'éy 
in wáynáltsik in éy. A ok'tsixnál 
k'al i tsubaxtaláb nin tak'ixtal na 
Dios. ¿In tomnálxe! ki pidha! ti 
jalbixtaláb an pulek tak'ix romano, 
o yaba!? ¿Ki pidha'xe' o yaba'? 

15Por kom na Jesús in cho'óbich 
abal u k'ambixk'itsik, in utsa'tsik 
enché!: 

—éJant'ók'i tin taktamiyaltsik? Ti 
kin tsi'dhantsi jun i pat'ál tumín 
abal ku tela". 

16 Tsi'dhantsat tám an ti tumín, 
tam tin telámich na Jesús, in utsa! 
enché! an atiklábtsik: 

— Ја! in wal xi jeché! k'wajat 
ch'ilbadh ban tumín ani jita' in bij 
xi jeché! dhutsadh? 

Tók'ontsik enché': 

—An lej pulek tak'ix romano. 

17 Utsantsik tám enché! k'al na Jesús: 

— Pos ka pidha' an lej pulek tak'ix 
romano xowa! in lujyal kin bach'u 
ani ka pidha! na Dios хома! Јаја! in 
lujyal kin bach'u. 

Labantsik t'ajat abal anchan! ti 
tók'oyattsik. 


An konoxtaláb k'al tin kwenta max u 
ejel ti ít an chemélomtsik 
(Mt. 22:23-33; Lk. 20:27-40) 

18 Tsích jeye ti chu'táb na Jesús 
k'al cháb óx i Saduseotsik, xin ulal 
ke an chemélomtsik yabich u ejel ti 
ít ani utsan enché': 

19 —Ok'tsix, na Moisés tu jiltsi 
dhutsadh ke max jun i tomkidh 
inik ka chemech ani kin jila! nin 
tomtal ani yab in kó'yámaltsik пі 
jun i chakam, nin kidháb ko'ol ka 
tomkin k'al an chemtsidh mímláb 
abal kin kó'oy i chakamtsik jelti 
max in chakámil nin kidháb xi 
chemech. Pos tá'wi'ik ti k'wajat 
bük i kwitóltsik in kidhábk'itsik. An 
jidhtal kwitól tomkin, por chemech 
ani yab in jila! ni jun i chakam. ?!In 
chabtal an kwitól tomkin k'al an 
chemtsidh mímláb, por chemech 
jeye ani yab in jila! ni jun i chakam. 
Anchan! jeye ti támun k'al nin oxtal 
kidháb. 22Ani anchan! ti támun 
k'al ejtal xi búk an kwitóltsik. 
Tomkin k'al an chemtsidh mímláb 
ani ni jún yab in jila! in chakámil. 
Ok'ontaláb chemech jeye an 
mímláb. 23 Tam ka ejechtsik ti 
ít, ¿K'al jowa! an inik ti ne'ech 
ti tomikláb jachan' an mímláb 
abal ejtal xi búk an kwitóltsik in 
tomiknámal? 

24Tók'oyattsik tám enché! k'al na 
Jesüs: 

—Tatá'tsik i uk'pinék t'ajat ta 
k'wajat, por ja'ich abal yab a 
exláltsik an T'okat Dhuslab nibal 
nin cháp na Dios. 25Pos tam ka 
ejdhá an chemélomtsik, ne'ech ka 
k'wajay jelti an t'okat abatwáletsik 
xi k'wajat walk'i'; yabich ne'ech 
ti tomkinaltsik nibal ne'ech ti 
pidhnáb xita' abal ka tomkin. 26 Por 
Kal tin kwenta an chemélomtsik 
xi ne'ech ka ejech ti ít, ¿ké yab 
jayk'i a ajyámaltsik bin dhuslábil 
na Moisés xan ti tawná k'al na Dios 
ban k'idhadh te!, xi k'wajat ti t'a'íl? 
Enché! ti utsan: “Naná! tin Diosil 

na Abraham, na Isák ani na Jakob." 
27 Na Dios, in Diosil xi ejattsik, 

pos nin ejattal an chemélomtsik 
k'wajat ejat. Tatá'tsik i uk'pinék 
t'ajat ta k'wajat k'al tin kwenta an 
chemélomtsik. 


An tak'ixtaláb xi más uluts 
(Mt. 22:34-40) 

?8 Jun i ok'tsix xin wilál nin 
tak'ixtal na Dios xin jilám dhutsadh 
na Moisés utey xon ti k'wajattsik 
ani in ach'a! xant'éy u káwlíxnáb. 
Kom in cho'óbna! ke na Jesús 
tók'nék alwa!, in konoy enché': 

—éJowa! já! an tak'ixtaláb xi más 
uluts? 

29 Tók'oyat enché! k'al na Jesús: 

—An tak'ixtaláb xi más uluts 
ja'ich jeché': “Ka ach'a', atiklábtsik 
xi Israel: an Ok'óxláb ja'ich ni 
Diosil ani Jajá', ja'ich nu junkax 
Ok'óxláb. 39 Ka Какпа! an Ok'óxláb 
na Diosil k'al ejtal na itsích, k'al 
ejtal na ejattal, k'al ejtal na chalab 
ani k'al ejtal na cháp." Jeché! ja'ich 
an tak'ixtaláb xi más uluts. ?! Nin 
chabtal, in junwal jeye jelti xin 
jidhtal: “Ka k'anidha! xi k'e'ettsik 
jelt xan ta k'anidhál tabá'." Yab 
wa'ach ni jun i tak'ixtaláb xi más 
uluts ké xi jeché'tsik. 

3?Utsan tám enché! Kal an ok'tsix 
xin wilál nin tak'ixtal na Dios: 

—Ok'tsix, alwa! t'ajat ani tsubax 
xowa' a ulu. Jún tokot a Dios 
wa'ach ani yab wa'ach más k'e!et. 
33Max i k'ak'nál na Dios K'al ejtal 
ni itsích, k'al ejtal ni chalab, k'al 
ejtal ni ejattal ani k'al ejtal ni cháp 
ani max i k'anidhál jeye ejtal xi 
k'e'ettsik jelt хап ti k'anidhál tibá!, 
ja'ich más in jalbíl tin tamét na 

Dios ké tam ki chemdhál i ko'nél 
abal ki pikbantsi na Dios tsikadh o 
tam ki pikbantsi xowa'kich. 

34Tam ti na Jesüs in ach'a! abal 
tók'on kal i t'ek'at chalab, in utsa' 
tám enché!: 

—Wé'ich t'ajat u k'ibel abal ki 
k'wajay tak'nél k'al na Dios. 

Yabich tám xata! konyat más k'al 
ni jun xita!. 


¿Kal jita' k'ál tu chakámláb an Kristo? 
(Mt. 22:41-46; Lk. 20:41-44) 
35Tam ti na Jesús k'wajat ti 
ok'tsix bin elébil an pulek atá xon 
tu k'ak'náb na Dios, in ulu enché': 
—An ok'tsixtsik xin wilál nin 
tak'ixtal na Dios xin jilám dhutsadh 
na Moisés, in ulaltsik ke an Kristo u 
chakámláb k'al an pulek tak'ix Dabid. 
36Pos max anchan!, éjant'ók'i pé tám 
ti jajá' jeye t'ajat na Dabid ijtsiyat kin 
ulu enché! k'al an T'okat Ejattaláb?: 
An Ok'óxláb in utsa' enché! nu 
Ajátik: 
“Ki buxkan tu eját, 
asta ke Мапа! tu átantsi ejtal xi 
ti at'ál." 
37 Pos max јаја! jeye t'ajat an pulek 
tak'ix Dabid in ulu ke an Kristo 
ja'ich nin Ajátik, éjant'ók'i pé tám 
tu ulwáb ke na Dabid, ja'ich in weje! 
pakélil an Kristo? 
Yán i atiklábtsik ta! ti k'wajat гаја! 
ani u och'ówixtsik k'al yantam i 
kulbéxnich. 


Na Jesús in kawyal an ok'tsixtsik xin 
wilál an tak'ixtaláb 
(Mt. 23:1-36; Lk. 11:37-54; 20:45-47) 
38Tam ti na Jesús bél k'wajat in 
ok'tsal an atiklábtsik in utsa'tsik 
enché!: 

—Ka kó'oytsik i kwenta k'al an 
ok'tsixtsik xin wilál nin tak'ixtal 
na Dios. Jajá'tsik in kulbetnál ka 
xe'chin kal in joch'dha! xekét ani 
ka chapnédhátsik k'al yantam 
i k'ak'naxtaláb tin tamét an 
atiklábtsik. 3 Ban atátsik xon 
tu t'ajnal an junkuntaláb, in 
kulbetnáltsik ka buxkan ban 
koytaláb xon tu buxkanaltsik 
xi más uluts ani tam wa'ach i 
k'apüxnich, in kulbetnáltsik ka 
buxká ban koytaláb xi más alwa!. 
40 Jajá'tsik in k'ántsal tin Кіта! an 
chemtsidh mímlábtsik ani tayíl, in 
t'ajáltsik i nakdha' óláb abal kin 
mak'uxna! ani abal ka utsantsik 
ke i lujdha' iniktsik. Xin t'ajáltsik 
anchan', ne'ech kin bach'u jun i 
yajtsiktaláb más pülek. 


An pikbantsixtaláb xin k'wajba' jun i 
ch'ojontál chemtsidh mímláb 
(Lk. 21:1-4) 
^! Jun i k'ij, na Jesús buxúl tin 
tamét xon ti k'wajat nin bál an 
tumín xu pikbantsáb na Dios, in 
telál xan ti an atiklábtsik tin 
balyal an pikbantsixtaláb ani yán 
i tumínladh iniktsik in balyal 
yandha' i tumín. Ulich jeye jun i 
ch'ojontál chemtsidh mímláb ani in 
baliy cháb i ts'itsik t'ipax tumín xi 
yab yandha! in jalbíl. 43Na Jesús in 
kaniy tám nin exóbaliltsik ka utey 
ani in utsa'tsik enché': 

—Tsubax tu utsáltsik, an tumín 
xin pidhna' jeché! an ch'ojontál 
chemtsidh mímláb wé! t'ajat, por 
más ja! yán in jalbíl tin tamét 
na Dios ké xi ejtal an tumín xi 
k'e'ettsik in balyámal bin bál an 
pikbantsixtaláb. “Pos k'e'ettsik, 

tokot in pidhnál xowa! yabich in 
yéntsal; por an mímláb, k'al in 
ch'ojontáltal, in pidhna' ejtal хома! 
ta! tin ko'ol abal kin wat'na! kál na 
k'ítsá. 


Na Jesüs in ulu abal ne'ech ka 
pakwat an pulek atá xon tu k'ak'náb 
na Dios 
(Mt. 24:1-2; Lk. 21:5-6) 

1 Tam ti na Jesás exomich 
ti kalel bin elébil an pulek 

atá xon tu k'ak'náb na Dios, utsan 
enché! k'al jún ti éb nin exóbaliltsik: 

— iOk'tsix, ka tela! an labidh 
t'ujubtsik xi k'ál ti t'ajadh an pulek 
atá хоп tu k'ak'náb na Dios ani an 
atátsik xi jayéch jeye in adhík! 

?Por tók'oyat enché! k'al na Jesüs: 
—Xo! a chu'tal jeché! an pakdha' 
atá, por yab ne'ech ka jilk'on ni jun 
i t'ujub t'í'báx. Ejtal ne'ech ka julpá. 


An exóltsik xi ne'ech ka wa'chin tam 
ne'chich ka ulich an pakwenib 
(Mt. 24:3-28; Lk. 21:7-24; 17:22-24) 

3K'aletsik tám ban ch'én Olibos xi 
k'wajat tin tamét an pulek atá xon 
tu k'ak'náb na Dios. Tam ti taja'ich 
ti buxül na Jesús, utey tám na 
Pedro, na Jakobo, na Juan ani na 
Andrés abal kin konoytsik chinatk'i 
enché': 

4_ Ti ku ша! xowk'i ne'ech ka 
támun ejtal xowa! a ulu ani ti ku 
utsa! jeye xant'om exól ne'ech ki 
chu'u abal ki cho'óbna! ke exomich 
ti Kunel xowk'i ne'ech Ка támun. 

STók'oyattsik enché! k'al na Jesús: 

—Ka beletna'tsik tabá' abal yab 
ki k'ambiyat Kal ni jun xita!, pos 
ne'ech ka tsích уап kin k'ambixna' 
nu bij ani ne'ech kin ulutsik enché!: 

“Naná'ich nin Kristo”. Ani уап 
ne'ech ka k'ambiyat k'al jeché! an 
k'ambixtsik. 

7Тат ka ach'a'tsik ke exom i 
péjéxtaláb tük'i ták'i ani u t'ilnal 
ke ítich juní ne'ech ka tujey, yab 
ki k'wajay ta chalpax, pos anchan' 
ko'ol ka támun, por yabél ja'ich an 
pakwenib. ?Pos an pakdha' bitsow 
ne'ech ti péjéx k'al in at pakdha' 
bitsow ani an pakdha' ok'lek ne'ech 
ti péjéx k'al in at pakdha' ok'lek. 
Ne'ech ka léwék'in an chabál tük'i 
гакі, ne'ech ka wa'chin i k'a'ínab 
ani ne'ech ti péjéx an atiklábtsik. 
Por ejtal jeché!, ja'ich in tujtal an 
yajtsiktaláb, jelti an yajal xin ach'ál 
jun i mímláb tam ne'chich kin 
wa'chiy i chakam. 

9'Ka beletna'tsik tabá!, pos ne'ech 
ki pidhná ban pakdha' t'ójodh ani 
ne'ech ki cha'wattsik ban atá xon 
tu t'ajnal an junkuntaláb. Ne'ech ki 
kinandhátsik ban pakdha' awiltaláb 
ani ban pakdha! tak'ix k'al Naná'k'i 
tu kwenta. Anchan!, ne'ech ka ejto 
ti kin t'ila'tsik tin tamét jajá'tsik. 

10 Ani ne'ech ka t'iltsin jeché! an 

ti alwa! t'ilab ejtal an atiklábtsik 
xi teché! ti k'ay!lá ani tám ne'ech 
ka ulchich an pakwenib. Tam ki 
yak'wantsik ani ki jánájich abal 

ki pidhná ban awiltalábtsik, yab 
ki k'wajaytsik ta chalpax Kal tin 
kwenta xowa! ne'ech ka ulu. Tam 
kin bajüch an ora xowk'i ne'ech ki 
káwin, ne'ech ki pidhantsik хома! 
ka ulu. Pos yab tatá'tsik ne'ech 

ta káw, ne'ech ti káw an T'okat 
Ejattaláb xi k'wajat ba na itsích. 
12Taltsik ne'ech kin pidhna' nin 
kidhábtsik abal ka chemdhá ani an 
táta'lábtsik ne'ech jeye kin pidhna' 

nin chakámiltsik abal ka chemdhá. 
An chakámlábtsik ne'ech Кіп tomna! 
nin táta! ani піп папа! апі ne'ech 
kin pidhna' abal ka chemdhátsik. 
13Ne!ech ki at'antsik k'al ejtal an 
atiklábtsik xi yab u belom kal 
Naná'k'i tu kwenta, por xita! kin 
kuxuy ejtal jeché!, ne'ech ka lo'wat. 

14Xita! kin ajay jeché!, kin exbay: 
Tam ka chu'utsik an k'ak'adh 
at'axtaláb xin t'ilámal an t'iltsix 
Daniel k'wajatich xon tu k'ak'náb 
na Dios, tám, xi k'wajattsik ban 
chabál xi Judea, ki k'aletsik ta 
chink'onal ban ch'énlom. 15Xi 
k'wajattsik tin éb nin k'imá!, yab 
ka pa'aytsik abal ka ochich kin ікі! 
jun xata! altá. 16 Апі xi k'wajattsik 
bin ale, yab ka witsiy tin k'imá! 
abal kin ik'i' nin wát. !" iCh'ojontál 
in chu'bíl an mímlábtsik xi ka 
elan kó'odh jachan! i k'ij ou 
tsutsádhom! 18Ka kontsaltsik na 
Dios abal yab ka támun jeché! tam 
in k'ijil in chamáy, pos wat'ats ti 
k'ak'adh an yajtsiktaláb xi ne'ech 
ka wa'chin jachan' i k'ij. Asta 
tin t'ajám na Dios an chabál ani 
an walk'i' ani asta xo!, yab jayk'i 
wa'chinék ni jun i yajtsiktaláb 
jelti xi ne'ech ka wa'chin. Ani yab 
más jayk'i ne'ech ka wa'chin jun 
i yajtsiktaláb anchan'. 20 Мах an 
Ok'óxláb yab kin wé'médha! jachan' 
an K'ij, yab xita!' ne'ech ka lo'ey; 
por k'al tin kwentak'i in k'ánél 
xi Jajá! in takwyámal, ne'ech kin 
wé!médha' јасһап! an k'ij. 

21”Tam jachan' i k'ij, max jun 
xita! ti ki utsa'tsik enché': “Ka tela!, 
jé! k'wajat an Kristo”, o “ka tela!, 
nú! k'wajat", yab ka beltsi. 22Pos 
ne'ech ka wa'chin i k'ambixtsik xi 

ne'ech kin ulu ke jajá'ich nu Kristo, 
o ke jajá'ich xi abadh ti t'iltsix k'al 
na Dios. Ne'ech kin t'aja! i pakdha' 
exól ani i pakdha! labandhaxtaláb 
abal kin k'ambiy an atiklábtsik ani 
ne'ech kin le'na! kin k'ambiytsik 
asta xi takudhich k'al na Dios. 
?3por yab ka uk'tsitsik ke ejtal 
jeché! tu ok'ox utsámalich abal ki 
k'wajaytsik t'ojojodh. 


Xan ti ne'ech kin tsích Naná!, xin 
abadh abal ka wenk'on neye tin inik 
(Mt. 24:29-35, 42-44; Lk. 21:25-36) 
24"Tayíl, tam ka wat'éch jachan' 
an yajtsiktaláb, na k'ítsá ne'ech ka 
jik'wchin ani na ích’ yab ne'ech 
ka tajk'an; ?5ne'ech ka kwajlan na 
óttsik ani ejtal an pakdha! chápláb 
xi k'wajat walk'i', ne'ech ka yoywat. 
?6'TÁámk'i jachan!, Naná', xin abadh 
abal kin wenk'on neye tin inik, 
ne'ech kin chu'tat kal ejtalk'i, pos 
ne'ech kin tsích ban tokow kal ejtal 
nu cháp ani nu pulek labidh t'okát. 
27 Ne!ech tám ku aba! nu t'okat 
abatwálejiltsik putálk'i an k'ay'lá 
ani putálk'i tú! walk'i' abal kin 
junku xu takwyámal. 

28'Ka exbaytsik jeché! an 
junbaxtaláb k'al tin kwenta in 
akan an igo: Tam ka tujéch ti kalel 
nin dhálam k'we'éltsik ani ka 
tujéch ti eblinal nin xekéltsik, a 
cho'óbichtsik abal exomich ti k'unel 
an KaKal k'ij. 29 Anchan' jeye, tam 
ka chu'utsik exomich ti támnal 
ejtal xowa! tu utsámal, ka cho'óbna' 
abal wé'ich и K'ibel kin tsích juní. 
30 Tsubax tu utsáltsik, Ке ejtal 
jeché! ne'ech ka támun tam yabél 
chemnektsik xi k'wajat ejat jeché! i 
k'ij. 3! Ejtal xi tá! kwajat walk'i' ani 

xi k'wajat jeye teché! ban k'ay!lá, 
ne'ech ka pakchun; por хома! Мапа! 
и ulal, yab ja! ne'ech ka wat'ey yab 
ka támun anchan!. 

32°рог K'al tin kwenta na k'ítsá 
ani an ora xowk'i ti ne'ech kin 
tsích juní, ni jun xita' yab in cho'ób, 
nibal an t'okat abatwáletsik xi tú! 
k'wajat walk'i', nibal Мапа! xin 
Chakámláb k'al na Dios, tokot in 
cho'ób nu Táta!. 

33 Jaxtám tu utsáltsik: Ka ko'kóm 
i kwenta ani ki ólantsik јипіпі! 
abal yab ki elan uk'pidh, pos yab 
a cho'óbtsik xowk'i ne'ech kin 
witsiy juní. 34In junwal jelti jun 
i inik xi ne'ech owél bitsow. Tam 
ti yabél k'alnek, in punk'untsi nin 
t'ojnáliltsik abal ka beletnantsat 
tin Кіта"; juntsik juntsik in pidha' 
ti t'ojláb ani in tak'iy an belkol 
wi'leb kin chu'chüm alwa! abal ka 
japtsin an ti wi'leb tam ka witsiy. 
35Naná! u junwal jelti an dhabal 
atá xi k'ale owél bitsow. Jaxtám tu 
utsáltsik ka ko'kóm i kwenta kom 
yab a cho'óbtsik xowk'i ne'ech kin 
witsiy, max dhamk'ulom, ch'ejel 
akal, tam ka dhájan an pek'el o 
tam tsudhenekich, %abal tam kin 
tsích jun jik'towále, yab tu ela! i 
uk'pidhtsik. 37 Xowa! tu utsáltsik 
yab tatá'k'itsik tu utsál, ejtalk'i u 
utsáltsik enché': Ka ko'kómtsik i 
kwenta. 


U chalpayáb xan ti ka uwan abal ka 
yak'wan na Jesüs 
(Mt. 26:1-5; Lk. 22:1-2; Jn. 11:45-53) 
1 Tam ti jachan', u k'ibel 
cháb a k'ítsá abal ka ajíbná 
an paskwa junax k'al nin ajíb 
an pan xi yab jilbédhats k'al an 

jilbédhaxtaláb k'oye, an ajib xin 
ajíbnál an israelitatsik. An ok'lek 
pále'tsik junax k'al an ok'tsixtsik 
xin wilál nin tak'ixtal na Dios 
xin jilám dhutsadh na Moisés, in 
ayaltsik xan ti kin uwa! abal kin 
yak'wa! na Jesús k'al i k'ambixtaláb 
ani kin chemdha'. ?Por in ulaltsik 
enché': 

—Yab ki баја! tam exom an ajib 
abal yab ka k'wajay ti péjéx an 
atiklábtsik. 


Jun i mímláb in joltsi ti niwiytaláb 
bin ók? na Jesús 
(Mt. 26:6-13; Jn. 12:1-8) 

3Tam ti na Jesús k'wajat ban 
bitsow xi Betania bin k'imá! na 
Simón xin ko'olwi'ik an k'wajat 
at'ax tít’, lejat buxül ti k'apul, ulich 
jun i mímláb xin tsi'dhál jun i 
frasko t'ajadh k'al i alabastro. An 
frasko ts'utsat k'al i niwiytaláb xi 
mapal já! in niwíy i wich xu bijyáb 
ti nardo ani kajbidh t'ajat in jalbíl. 
In pejkántsi tin nük' an frasko ani 
in joltsi an ti niwiytaláb bin ók’ na 
Jesüs. ^Taltsik xi ta! ti k'wajattsik, 
chakuytsik ani u útsáxtsik enché': 

—éJant'ók'i ti odhná jeché! an 
niwiytaláb? 5Ka nujwatwi'ik k'al 
óx i bo! inik i denariotsik o más 
abal ka pidhan an ti tumín an 
ch'ojontáltsik. 

Ani ulwat abal yab t'ajat alwa! 
xowa! in t'aja! jachan' an mímláb. 

$Por na Jesús in ulu enché!: 

—Jila' k'wajat, yab xata! ka utsa!. 
Jeché! xowa! tin t'ajtsi, alwa! t'ajat. 
TPos an ch'ojontáltsik ech'ek'i 
ne'ech ka k'wajay k'al tatá'tsik ani 
ne'ech ka ejto ka tolmiytsik tam 
ka le'na!, рог Мапа! yab ech'ek'i 

ne'ech kin k'wajay Ка] tatá'tsik. 

8 Jajá! tin t'ajtsi xowa! in ejto, tin 
niwbédhantsámalich an tu t'u'úl 
abal ka k'wajay t'ojojodhich tam 
kin jolyat. ?Tsubax tu utsáltsik, 

ke putálk'i tin pubíl an k'ay'lá 
xón'tikichk'i ka t'ilan an alwa! 
t'ilab, ne'ech jeye ka t'ilan xowa! in 
t'ajámal jeché! an mímláb abal ka 
chalpayat. 


Na Judas in ulu abal ne'ech kin 
chinat pidhna' na Jesús 
(Mt. 26:14-16; Lk. 22:3-6) 

10 Na Judas Iskariote, jún ti éb xi 
lajucháb an exóbaltsik, k'ale tám 
kin chu'u an ok'lek pále'tsik ani in 
utsa! abal јаја! ne'ech kin pidhna' 
na Jesús. Tam tin ach'a'tsik, 
kulbétsik t'ajat ani utsan na Judas 
abal ne'ech ka pidhan ti tumín. Na 
Judas in tuju tám kin aliy xan ti kin 
uwa! abal kin pidhna' na Jesús. 


An tokat k'apúxnich xin jila' ka 
t'ajnal an Ajátikláb 
(Mt. 26:17-29; Lk. 22:7-23; 
Jn. 13:21-30; 1 Ko. 11:23-26) 

12Tin jidhtal k'ítsájil an ajib tam u 
k'apnal an pan xi yab jilbédhats k'al 
an jilbédhaxtaláb k'oye ani tam u 
chemdháb jeye an borrego abal ka 
ajíbná an paskwa, konyat enché! na 
Jesús k'al an exóbaltsik: 

—¿Jón! ta lé! ku k'ale ki t'ojojoy 
abal ka k'apu an wiyadh borrego 
k'al tin kwenta an paskwa? 

13In aba! tám cháb xi ta! ti xe'ech 
Kal Јаја! ani in иѓѕа! enché': 

—Ki k'ale ban bitsow, taja!, ne'ech 
ka ela'tsik jun i inik xin ne'dhál 
jun mul i ja! ani ka wéwna'. Ki 
ochichtsik хоп ti jajá! ka ochich ani 

ka utsa! enché! an dhabal atá: “An 
ok'tsix in lé! kin cho'óbna! xon ti 
k'wajat an altá xon ti ne'ech kin 
Кари an wiyadh borrego јипах k'al 
nin exóbaliltsik k'al tin kwenta an 
paskwa." 15Ne'ech tám ti ki óltsitsik 
jun i pulek altá t'ojojodhich alwa' 
ba jun i púntsíx atá. Ka lejkiytsik 
tám taja! an k'apnél abal wawá!. 

16Kale tám an exóbaltsik ani ulich 
ban bitsow Jerusalén. Anchan' xan 
ti utsantsik, anchan! tin ela! ani in 
lejkíchtsik tám an k'apnél abal tin 
kwenta an paskwa. 

17 Tam ti akléch, ulich na 
Jesús junax k'al xi lajucháb 
nin exóbaliltsik Bani tam ti 
k'wajatichtsik ti k'apul ban mesa, 
utsantsik enché! k'al na Jesús: 

—Tsubax tu utsáltsik ke jún ti éb 
xi tatá'tsik, xi хо! k'wajat ti k'apul 
k'al Naná!, ne'ech ti kin pidhna' 
abal kin chemdhá. 

19 T'etpintsik tám t'ajat ani tujey 
ti konyáb enché! na Jesús Kal xi 
lajucháb juntsik ti juntsik: 

—¿Awxe' naná"? 

Ani jún in ulu jeye enché!: 

—¿Awxe' naná"? 

20 Tók'oyattsik tám enché! k'al na 
Jesús: 

—Jún ti éb xi tatá'tsik lajucháb, xi 
exom in ju'wal an pan ba jayéch an 
talab xon ti Мапа! u ju'wal, ja'ich 
xi ne'ech ti kin pidhna' abal kin 
chemdhá. ?! Naná!, xin abadh abal 
kin wenk'on neye tin inik, ne'ech 
kin chemdhá jelt xan tin ulal an 
T'okat Dhuslab, por ich'ojontál 
in chu'bíl an inik xi ne'ech ti kin 
pidhna'! Pos yajtsik t'ajat ti ne'ech 
kin jalbiy, másakwi'ik alwa! max 
yabak wa'chinék. 

221 ejat k'wajattsik ti k'apul, na 
Jesús in téyna! an pan, in pidha' 
ti jalbintsixtaláb na Dios ani tam 
tin pejámalich, in pidha' nin 
exóbaliltsik ani in utsa'tsik enché': 

—Ka K'aputsik, jeché! ja'ich nu 
Сит]. 

23In téyna! tám jun i lejab 
baltsidh ti yajtsik uxnél, in pidha' 
ti jalbintsixtaláb na Dios, in 
wat'bantsi nin exóbaliltsik ani 
ejtal in uch'a! wetsik wetsik. ?^In 
utsa'tsik enché!: 

—Jeché!, ja'ich nu xich'ál xi 
ne'ech kin jalbílna' an ít lejkintaláb 
xin lejkiyámal na Dios. Jeché! nu 
xich'ál, ja'ich xi ne'ech ku мака! 
ban peltsidh te! abal tin alwa'bíl 
уап i atiklábtsik. 25Tsubax tu 
utsáltsik ke yabich ne'ech kin witsiy 
ku uxtsi tin ja'líl an uba asta tam 
ku uch'a! xi ít an uxnél xon tu tak'ix 
na Dios. 


Utsan na Pedro abal ne'ech kin ulu 
ke yab in exlál na Jesüs 
(Mt. 26:30-35; Lk. 22:31-34; Jn. 13:36-38) 


26Тат ti ok'ontsik kin ajtintsi na 
Dios, k'aletsik tám ban ch'én Olibos. 
27 Utsantsik enché! Ка] na Jesús: 

—Jeché! i akal ejtal tatá'tsik 
ne'ech Ка jila! ti kin bela! Kal tin 
kwenta xowa' ne'ech ku tamu, pos 
enché! tin ulu na Dios ban T'okat 
Dhuslab: *Ne'ech ku walka! ka 
chemdhá an belkol borregotsik ani 
an borregotsik ne'ech ka buk'ey." 
?8 por tam kin ejech ti ít, ne'ech kin 
k'ale ok'ox ban chabál Galilea ani 
tatá'tsik tayíl. 

29 Utsan tám enché! k'al na Pedro: 

— Maske ejtal xi más kin jila! ti 
bela!, папа! yaba!. 

3 Por utsan enché! Ка] na Jesús: 
—Tsubax tu utsál ke jeché! i akal, 
tam yabél dhájnék an pek'el chábíl, 

tatá! óxílich a ulúmal ke yab tin 
exlál. 

31Por na Pedro in wits'k'o juní ani 
in иш enché!: 

—Maske kin utsan ke ne'ech kin 
chemdhá junax k'al Tatá!, yab 
ne'ech ku ulu ke yab tu exlál. 

Ani ejtaltsik anchan! tin ulu. 


Na Jesús k'ale ti ól ban chakam 
aleláb xin bij Jetsemaní 
(Mt. 26:36-46; Lk. 22:39-46) 


32Ulichtsik tám ba jun i chakam 
aleláb xin bij Jetsemaní ani utsan 
enché! an exóbaltsik k'al na Jesús: 

—Ki buxkankiitsik teché!, lejat 
Мапа! ne'ech nú! ani! tin ól. 

33In júna' na Pedro, na Jakobo 
ani na Juan abal ka junikná k'ál 
ani tujey kin ach'a! na Jesás jun 
i t'e'pintaláb ani yajtsiktaláb. 
34Utsantsik enché! k'al na Jesús: 

—U achál tu ejattal ke ne'ech 
ku chémay jeché! an t'e'pintaláb. 
Ki jilk'ontsik teché! ani yab ki 
wayichtsik. 

35K?ale tám na Jesús lej wé! tú! 
апі!, tudhlan kutúl asta chabál ani 
in kontsi na Dios max in ejtowalak 
kin Раја! abal yab kin wat'na! an 
yajtsiktaláb xi ne'ech Кіп tametna' 
jachan' i ora. 36Ba nin ólábil in ulu 
enché!: 

—Táta!, ejtal хома! a lé! u t'ájnal 
Kal na awiltal апі k'al na cháp. 
Naná! tu kontsal ti kin tolmintsi 
abal yab ku wat'na! jeché! an 
yajtsiktaláb xi tin aytsím; por yab 
ka t'ájan хома! Naná! u lé!, ka t'ájan 
хома! Tatá! a lé!. 

37 Witsiy tám xon ti k'wajat xi óx 
an exóbaltsik ani u wayaltsik tin 
ela!. Utsan enché! na Pedro: 

—Simón, ¿a belál ta wayal? ¿Yab 
a ejto ka kuxuy ni jun i ora yab ki 
wayich? 38 Yabtsik ki wayich ani ki 
ólan abal yab ki átátsik k'al an lej 
at'ax. Tsubax k'ejle, na ejattaltsik in 
lé! ki ólan, por yab i tolmiyábtsik 
Kal na t'u'úl abal yab t'ajat likat. 

39 Kale tám juní ani ólan. Anílk'i 

ti ólan jelt xan tin t'ajámal tin 
jidhtal. “Tam ti witsiy na Jesús, 
u wayaltsik juní tin ela! abal u 
mát'nalichtsik t'ajat nin wal k'al an 
akal ani yabtsik in ela! xan ti ka 
tók'on. Kale juní ti ól tin oxtsíl 
ani tam ti witsiy xon ti k'wajat an 
exóbaltsik, in utsa'tsik enché!: 

— А óntsaltsik ta wayal ani ta 
koyol? iLejatich! In bajúmalich 
an ora xowk'i Naná!, xin abadh 
abal kin wenk'on neye tin inik, 
ne'ech kin pidhnájich abal kin 
chemdhá K'al an walablomtsik. 42Ki 
ch'akáchtsik ani wanách; nú'ich tál 
xi ne'ech ti kin pidhna' abal kin 
chemdhá. 


Yak'wan na Jesüs 

(Mt. 26:47-56; Lk. 22:47-53; Jn. 18:2-11) 

43Bél k'wajat ti káw na Jesús tam ti 
ulich na Judas, jün ti éb xi lajucháb 
an exóbaltsik. Ulich junax k'al yán i 
yák'waltsik, in teykómtsik i machét ani 
i te. Abnéktsik k'al an ok'lek pále'tsik 
ani Kal an ok'tsixtsik xin wilál nin 
tak'ixtal na Dios xin jilám dhutsadh na 
Moisés ani k'al nin ok'lékil an judíotsik. 
44Na Judas, xi ne'ech ti pidhnax, jayk'i 
tin utsámalich an yák'waltsik xant'éy 
ne'ech kin баја! abal kin exla'tsik 
xitam já! na Jesús. Enché! tin utsa'tsik: 

— An inik xi ne'ech ku ch'uch'bay, 
ja'ich xi tatá'tsik a ayal. Ka yak'wa! 
ani ka júna'tsik belkómte alwa'. 

45Tam ti ulich, utey ba na Jesús 
ani in utsa' enché': 

— iOk'tsix, Ok'tsix! 

Ani in ch'uch'bay. ^9Támk'i ti 
yak'wan na Jesús k'al an yák'waltsik. 

47 Jún ti éb xi ta! ti k'wajat k'al na 
Jesús in jixóna! nin machétil ani in 
patíntsi tin xuchun nin t'ojnálil an 
ok'lek pále'tsik. “BUtsantsik tám enché! 
Kal na Jesús xi ulich an ti yak'waxtsik: 

—¿Jant'ók'i ta tsi'nektsik Kal i 
machét ani kal i te! abal ti kin yak'wa! 
jelti max ne'ech ka yak'wa'tsik jun 
i kwé'? *? Tsudhey Ка tsudhey in 
k'wajinek k'al tatá'tsik ban pulek atá 
xon tu k'ak'náb na Dios tin ok'tsix ani 
yab tin yak'wámal. Por jeché! хома! 
exom tin t'ajtsaltsik, ja'ich abal ka 
t'ájan xan ti Каја dhutsadh ban 
T'okat Dhuslab. 

50 Jilan tám kwetém na Jesús ani 
k'ale ti chink'onal an exóbaltsik. 


An kwitól inik xi ájlách 

S1 Tá! jeye ti ne'ech wewkómte na 
Jesüs k'al jun i kwitól inik ani tokot 
bolilidh k'al jun i dhak k'udhk'um. 
Jeché an kwitól inik, yak'wan 
jeye Kal an yák'waltsik xi kál ti 
yak'wan na Jesús, 52рог in jilch'óna! 
an dhak k'udhk'um xi k'ál ti bolidh 
ani chilim ti ájlách. 


Na Jesüs tin tamét an Junkulom 
Awiltaláb 
(Mt. 26:57-68; Lk. 22:54-55, 
63-71; Jn. 18:12-14, 19-24) 
53 Júná tám na Jesús bin Кіта! 
an lej ok'lek pále'tsik ani junkun 
саја! nin ok'lékiltsik an pále'tsik, 

nin ok'lékiltsik an judíotsik ani an 
ok'tsixtsik xin wilál nin tak'ixtal na 
Dios. 34Na Pedro wéwnaxin ówk'i 
ani ulich asta bin elébil in k'imá! an 
lej ok'lek pále'tsik. Buxkan taja' ti 
dhilal bin wál an k'amal junax k'al 
xin beletnáltsik an pulek atá xon tu 
k'ak'náb na Dios. 

55Nin ok'lékiltsik an pále'tsik 
ani an Junkulom Awiltaláb in ayal 
jun xata! abal kin ejto kin walbiy 
na Jesús ani anchan! ka pidhná 
abal ka chemdhá, por yab eltsin ni 
jun in walab. 56K'al yán ti k'wajay 
ti jantsinal ti káw na Jesús, por 
k'e'etich k'e'etich xowa! in ulutsik. 
57 Kubey tám taltsik ti ólnax 
jayéchk'i k'al i januts káw ani in 
ulutsik enché': 

58 Wawá! і ach'ám tin ulúmal 
enché!: “Мапа! ne'ech ku paku 
jeché! an pulek atá xon tu k'ak'náb 
na Dios xin kubám an iniktsik ani ti 
óx a k'ítsá ne'ech ku kuba! juní ít xi 
yab kubadh Kal i iniktsik." 

59 por nibal anchan! yab in junu 
xowa' in ulutsik xi jidhtal. 

60 Kubey tám an lej ok'lek 
pále'tsik junax ch'ejel xon ti k'wajat 
xi tá'tsik ti junkunék ani konyat 
enché! na Jesús: 

— éJant'ók'i ti yab і tók'nal? 
éTsubaxxe! хома! i k'wajat ta usnal 
o yaba'? 

61 Por na Jesús ní wé! yab k'uchun 
ani nibal xata! in tók'oy. Konyat 
tám juní enché! k'al nin lej ok'lékil 
an pále'tsik: 

— éTatá!xe! ni Kristo, xi 
Chakámláb k'al na Dios xu k'ak'náb? 

62 Tók'on enché! na Jesús: 

—Naná!. Ani ne'ech ti kin 
chu'utsik Naná!, xin abadh abal 

kin wenk'on neye tin inik, buxúl 
tin eját na Dios xi ejtal in ejtowal 
kin t'aja! ani tam kin tsích juní ban 
tokow. 

63 An lej ok'lek pále'tsik in 
mich'óna! k'al in chákub nin 
k'udhk'ümil xin k'wajbím abal 
anchan! ti tók'oyat k'al na Jesús ani 
in ulu enché!: 

—Yabich más i yéntsal i ólnax. 9^A 
ach'a'ichtsik xan tin chikat Раја! 
na Dios. éJant'éy xo! a ulaltsik ki 
t'ajtsi? 

Ejtal xi ta! ti junkunék, jununúl 
tin ulutsik abal walbidh t'ajat na 
Jesús ani in tomnál ka chemdhá. 

65 Tujey tám ti tubkayáb na Jesús 
k'al taltsik, ti putsuntsáb tin wal, ti 
cha'wáb k'al i k'ubaklek ani u usnal 
enché!: 

—iKa ши xo! xita! ti cha'aw! 

Ani pik'yat jeye bin wal k'al an 
belkol pulek atá xon tu k'ak'náb na 
Dios. 


Na Pedro in ulu ke yab in exlál na 
Jesüs 
(Mt. 26:69-75; Lk. 22:56-62; 
Jn. 18:15-18, 25-29) 
66Na Pedro k'wajat cha'at bin 
elébil an pulek atá ani támk'i 
jachan', ulich jun in tsidhan xu 
t'ojnal bin k'imá! an lej ok'lek 
pále'tsik. 67 Tam ti chu'tat na Pedro 
ti dhilal, teloloyat alwa! ani utsan 
enché': 
—Tatá! junax teye ta xe'ech k'al na 
Jesüs xi Nasaret. 
68por na Pedro in ulu enché': 
—Yab u exlál, nibal u cho'ób 
xant'éy a t'ilál. 
Kale eléb xon tu oxnáb ani dhájan 
tám jun i pek'el. &9Chab chu'tat juní 


MARKOS 14, 15 


Kal an tsidhan ani tujey kin ша! 
enché! xi tá'tsik ti k'wajat: 

—Jeché! an inik ja'ich jeye in 
kidhtal na Jesüs. 

70 por jajá! in wits'k'o kin ulu 
ke yab ani'. Tam ti más lej jun 
wé!, utsan enché! k'al xi tá'tsik ti 
k'wajat: 

—Tsubax lejtal, tatá! ja'ich teye jún 
ti éb xi jajá'tsik, pos tatá! i Galileo 
ani anchan! teye i káw jelti jajá'tsik. 

M Tujey tám kin ulu na Pedro 
abal kin tamu xata! yab alwa! max 
yab tsubax хома! in ulal ani in lej 
tsubax ulu enché': 

—Tsubax tu utsáltsik ke yab u 
exlál xitam inik xi k'wajattsik a 
t'ilál. 

72 Támk'i jachan', dhájan an pek'el 
tin chabtsíl. In chalpána! tám na 
Pedro xan ti usnék k'al na Jesús: 

"Tam yabél dhájnék an pek'el tin 
chabtsíl, tatá' óxílich a ulámal ke 
yab tin exlál." Ani uk'ik'íl ti k'wajay 
kin chalpay хома! usnék k'al na 
Jesüs. 


Na Jesús tin tamét na Pilato 

(Mt. 27:1-2, 11-14; Lk. 23:1-5; Jn. 18:28-38) 

1 Tam ti tsudhey, dhajawe 
t'ajat ti junkun nin 

ok'lékiltsik an pále'tsik k'al nin 
ok'lékil an judíotsik, k'al an 
ok'tsixtsik xin wilál nin tak'ixtal 
na Dios ani k'al an Junkulom 
Awiltaláb. Tam tin chalpáchtsik 
alwa! xantéy ne'ech kin taja!, in 
júna'tsik tám wik'adh na Jesús ani 
in pidhna' ba na Pilato. ?Konyat 
enché! na Jesús k'al na Pilato: 

—¿Tatá!xe! nin Pulek Tak'íxal an 
judíotsik? 

Tók'on enché! na Jesús: 

—Tatá! a ulal abal anchan'. 

3K'al yán xata! ti walbiyat k'al nin 
ok'lékiltsik an pále'tsik. ^Konyat 
tám juní k'al na Pilato: 

—éYabxe! ne'ech ki tók'on? Ka 
ach'a! xan ti exom ti walbiyaltsik, 
in ulaltsik ke уап xata! a t'ajámal. 

5Por nibal anchan! yab tók'on 
na Jesús ani labandhájich tokot na 
Pilato. 


Bijtsin na Jesús abal ne'ech ka 
chemdhá 
(Mt. 27:15-31; Lk. 23:13-25; Jn. 18:38-19:16) 
8Ech'ek'i tam u ajíbnáb an 
paskwa, na Pilato in walkál jun 
i wik'nél xi ka kontsin k'al an 
atiklábtsik. "Tam ti jachan' i k'ij, 
ta! ti balidh ban wik'axte' jun i 
inik xin bij ta Barrabás xi wik'nék 
junax k'al nin kidhtaltsik abal 
chemdhaxnéktsik tam tin péjeyám 
i awiltalábtsik. 8 Junkun tám an 
atiklábtsik abal kin kontsi na 
Pilato kin walka! jun i wik'nél jelt 
xan ti ech'ek'i in ujnámal in t'ajál. 
9 Tók'oyattsik enché! k'al na Pilato: 
—¿A lé!tsikxe! tu walkantsi an tin 
Pulek Tak'íxal an judíotsik? 

1 Konyattsik anchan! k'al na 
Pilato kom in cho'ób alwa! ke yab 
u le'náb ka chu'tat na Jesús k'al nin 
ok'lékiltsik an pále'tsik ani jaxtám ti 
pidhnats na Jesús abal ka chemdhá. 
! Por nin ok'lékiltsik an pále'tsik, in 
nixokna' an atiklábtsik kin konoy 
Ка walká na Barrabás. !?Konyattsik 
tám juní enché! k'al na Pilato: 

— Апі jant'éy a lé! ku t'ajtsi xa 
bijyaltsik tin Pulek Tak'íxal an 
judíotsik? 

13 Jajá'tsik tók'on kawidh ani in 
ulutsik enché': 

—iKa chemdha! pajk'idh ban 
peltsidh te'! 

^ Konyattsik tám enché! k'al na 
Pilato: 

—éJant'om walastaláb in t'ajám? 

Por jajá'tsik in óntsi kin ulu más 
kawidh enché!: 

—iKa chemdha! pajk'idh ban 
peltsidh te'! 

15Kom na Pilato in lé! ka jilk'on 
alwa! k'al an atiklábtsik, in walka' 
na Barrabás. In abna! tám ka 
lekbayat yáníl na Jesús ani tayíl in 
pidhna'ich tám abal ka chemdhá 
pajk'idh ban peltsidh te!. 

16 Jáná tám na Jesüs k'al an 
soldadotsik bin kuxtálil an atá xon 
tu t'ajnal an lájundhaxtaláb ani 
kanyat ka junkun taja' ejtal xi k'e'et 
an soldadotsik. 17 Xeketliyat tám 
na Jesús k'al jun i k'udhk'um xi 
t'unuyich t'ajat k'al in chákní! ani 
k'wajbantsat bin ók' ti kwetsotsól 
dhipadh k'ídh. 1 Tujey tám ti 
labídhnáb enché! na Jesús: 

—iKi k'wajay k'ijidh, Pulek 
Tak'íxal an judíotsik! 

19 U t'oxyáb Ыр ók? Ка! jun i 
te!, u tubkayáb ani u tudhéltsik 
tám tin tamét. Tam ti ok'ontsik 
kin ubát'na' ani kin labídhna', in 
wék'ontsíchtsik tám an ti chak 
k'udhk'um, k'wajbantsat xi Јаја! 
nin k'udhk'ümil ani kaldhájich tám 
abal ka jáná ka chemdhá pajk'idh 
ban peltsidh te!. 


Pajk'iyat na Jesús ban peltsidh ќе! 
(Mt. 27:32-44; Lk. 23:26-43; Jn. 19:17-27) 
21 Taman ti bél jun i inik xin 
bij Simón, xu tak'nal ban chabál 
Sirene, nin táta! na Alejandro ani 
na Rufo. Јаја! u witsélich bin ale 

ani tam tu wat'elich taja!, t'ajtsin 
ti chápláb k'al an soldadotsik abal 
kin kitnantsi an ti peltsidh te' xin 
ne'dhál na Jesús. 

22 Júná tám na Jesús ban chabál 
xu bijyáb Gólgota. Ti tének káw, 
Gólgota, in lé! kin ulu: “In chabálil 
in beklék in ók? i chemélom inik." 
23pidhan na Jesús ti yajtsik uxnél 
xuk'udh Kal i ts'a'iktaláb xu 
bijyáb mirra, por yab in Іе'па! kin 
uch'a'. 24Tam ti pajk'iyatich ban 
peltsidh te', wélchíxnantsat an 
tin k'udhk'ümil na Jesús k'al an 
soldadotsik, por yab anik'i, ok'ox 
ubát'intsik abal kin chu'u xant'éy 
kin lujuy kin áta! juntsik ti éb. 

?5Belóju i dhajaw tam ti na 
Jesús pajk'iyat ban peltsidh te!. 

26 K^ wajbá bin ók’ an peltsidh te! 
jun i dhuslab xin ulal xant'ók'i 

tin kwenta ti chemdhá. Enché! ti 
k'wajat dhutsadh: “Jeché! ja'ich 
nin Pulek Tak'íxal an judíotsik." 

27 pajk'iyattsik jeye ba peltsidh te! 
junax k'al na Jesús cháb i kwé'tsik, 
jún tin eját ani jún tin kwatab. 

28 Anchan! ti támun abal ka t'ájan 
хап ti k'wajat dhutsadh enché! ban 
T'okat Dhuslab: “Ájin jeye jelti max 
i walablom, jelti xi chemechtsik 
junax Kal Jajá!.” 

?3 Odhbijyat k'al xu wat'eltsik (аја! 
tin tamét, in wíwók'liyaltsik nin ók’ 
ani in ulaltsik enché': 

—Tatá!, xa ejtowal ka paku an 
pulek atá xon tu k'ak'náb na Dios 
ani ne'ech ka kuba! juní ti óx a 
k'ítsá, 30 ka lo'o хо! tabá! ani ki 
pa'ay ban peltsidh te!. 

31 Tá! jeye ti k'wajat nin 
ok'lékiltsik an pále'tsik ani an 
ok'tsixtsik xin wilál nin tak'ixtal 

na Dios ti labídhnax ani u útsáxtsik 
enché!: 

— In lo'ómal k'e'ettsik ani xo! Jajá! 
yab in ejtowal kin lo'o tinbá'. 32Max 
ani! lejtal Jajá'ich nu Kristo, nin 
Pulek Tak'íxal an israelitatsik, ka 
pa'ay xo! ban peltsidh te! ani ne'ech 
tám ki bela'ich. 

Xi ta! ti k'wajattsik tin wálím 
k'ejtsik pajk'idh ban peltsidh te', u 
odhbijixtsik jeye. 


Nin chemtal na Jesús 

(Mt. 27:45-56; Lk. 23:44-49; Jn. 19:28-30) 

33Tam ti ch'ejelich a k'ítsá, 
jik'wchin tin pubíl an K'ay'lá ani 
in t'ójontsi asta бх i мака]. 34 Tam 
ti óxich i wákal, na Jesás in ulu 
kawidh enché!: 

—Eloi, Eloi, ¿lama sabaktani? — 
jeché! an káw in lé! kin ulu: Dios tu 
Ajátik, Dios tu Ajátik, éjant'ók'i tin 
walba'? 

35Taltsik xi (аја! ti k'wajat, in 
ach'a'tsik ani in ulu enché!: 

—Ka ach'a', exom in kanál na 
Elías, an t'iltsix xi xe'chinék ti weje!. 

36 Јар ti éb k'ale adhik kin ахаһа! 
ban jiliy uxnél jun xata! jelti 
kwinim, in міка! bin tsúm jun i їе!, 
in utuntsi bin wi' na Jesús abal kin 
juch'u ani in ulu enché': 

—Yabich más xata! ki t'ajtsi, wana 
ki chu'u max ka tsích na Elías kin 
pa'ba' ban peltsidh te!. 

37 Dhájan tám kawidh na Jesús ani 
chemech. 3 Támk'i јасһап!, an tolow 
k'udhk'um xi ta! ti palat altá ban 
pulek atá xon tu k'ak'náb na Dios, 
xílan asta t'ek'at ani asta cha!at. 3? An 
ok'lek soldado romano xi ta! ti kubül 
tin tamét na Jesús, tam tin chu'u xan 
ti dhájan ani chemech, іп ulu enché': 

—Tsubax lejtal, jeché! an inik u 
Chakámláb k'al na Dios. 

40 Tá! jeye ti k'wajat i mímlábtsik 
ti ów telom. Jé! k'wajat taltsik nin 
bij: na Salomé, na María Magdalena 
ani na María xin ko'ol cháb in 
chakámil, jún in bij ta José ani xi 
tayíl in bij ta Jakobo. 41 Jeché! an 
mímlábtsik, juniknadh ani tolmidh 
k'ál na Jesús tam ti k'wajay Galilea. 
Ta! jeye ti kwajat más k'e!et i 
mímlábtsik xi juniknadh k'ál na 
Jesús tam ti k'ale Jerusalén. 


Jolyat na Jesüs 

(Mt. 27:57-61; Lk. 23:50-56; Jn. 19:38-42) 

42Tam ti exomich ti dhamul, 
tam an israelitatsik in t'ojojoyal 
хома! in yéntsal abal in k'ítsájil 
an koyóxnich, Bulich na José xu 
k'wajíl ban bitsow Arimatea. Јаја! 
ja'ich jeye jun i ultaláb kidhtaláb 
k'al an Junkulom Awiltaláb. Јаја! 
k'wajat jeye in aytsím xowk'i na 
Dios ne'ech ka tujéch ti tak'ix ani 
іп Киба! tinbá! ka ochich xon ti 
k'wajat na Pilato abal kin kontsi 
tin t'u'úl na Jesús kin joliy. 44Na 
Pilato labandhá abal in ach'a! ke 
jayki ti chemnek na Jesús. Jaxtám 
tin kaniy an ok'lek soldadotsik 
abal kin konoy max ani! lejtal ti 
chemnekich. 45Tam ti utsan k'al 
an ok'lek soldadotsik abal ani, 
utsanich tám na José k'al na Pilato 
abal awilich kin júna' kin joliy. In 
ch'a'ay tám na José jun i k'udhk'um, 
in pa'ba' nin t'u'úl na Jesús ban 
peltsidh te' ani in boliy k'al an 
k'udhk'um. K'ale tám kin k'wajba! 
ba jun i jólimtaláb xi ta! ti kwajat 
cholk'adh bin akan jun i t'ujub 
ch'én ani tolilíl tin utu jun i yejche' 

t'ujub abal kin paxk'intsi k'ál tin 
wi'lébil an jólimtaláb. ^"Na María 
Magdalena ani xi jún na María, nin 
папа! na José, in chu'utsik xon ti 
k'wajbantsat tin t'u'úl na Jesús. 


Ejech ti ít na Jesús 

(Mt. 28:1-10; Lk. 24:1-12; Jn. 20:1-10) 

1 Tam ti wat'éch nin k'ítsájil 
an koyóxnich, na Salomé, 

na María Magdalena ani xi jún 
na María nin папа! na Jakobo, in 
ch'a'aytsik i niwiytaláb abal ka 
k'aletsik kin mawtsi k'ál tin t'u'úl 
na Jesús. ?Dhajawe tin jidhtal 
k'ítsájil an semana, k'aletsik 
ban jólimtaláb ani tam ti ulich 
taja! jayk'i ti eblinékich na k'ítsá. 
3Kónóxintsik enché': 

—éJita! ne'ech ti ku wixk'intsi 
an ti t'ujub xi k'ál ti paxk'idh an 
jólimtaláb? 

^Por tam ti ulchichtsik, in chu'u 
abal an уејсһе! t'ujub xi kál ti 
paxk'idh an jólimtaláb jayk'i ti 
wixk'intsidh. SOchichtsik tám altá 
апі in chu'u taja' buxúl tin ejáttsik 
jun xita! jelti kwitól inik. An kwitól 
inik xeketlidh k'al jun i dhak 
joch'at xeketláb ani jik'ey t'ajat an 
mímlábtsik. 8 Por utsan enché! an 
mímlábtsik: 

—Yab ki jik'eytsik, u cho'óbich 
abal a ayaltsik na Jesús xi Nasaret, 
xi chemdhá pajk'idh ban peltsidh 
te!. Jajá! ejnekich ti ít, yabich 
wa'ach teché!. Ka tela'ti nú! xon 
ti k'wajbadh. "Ki k'aléchtsik ani 
ka utsa! nin exóbaliltsik ani na 
Pedro: “Na Jesús ne'ech ka okxin 
ka Kale Galilea ani tatá'tsik tayíl; 
Саја! ne'ech ka chu'utsik jelt xan ti 
utsámal." 

8Kale tám adhik an mímlábtsik 
ban jólimtaláb abal tokot u 
wipipíltsik ani u jik'él. Nibal xata! 
in utsa!tsik ni jun xita! abal u 
jik'éltsik t'ajat. 


Na Jesús in xalk?a' tinbá' abal ka 
chu'tat k'al na María Magdalena 
(Jn. 20:11-18) 


Tam ti na Jesús ejech dhajawe 
tin jidhtal k'ítsájil an semana, ok'ox 
in xalk'a! tinbá! abal ka chu'tat 
k'al na María Magdalena, xi 
káldhantsidh bük i at'ax ejattaláb. 
10 Na María k'ale tám ani in utsa! xi 
xe'chinéktsik junax k'al na Jesüs 
Ке јаја! in chu'úmal na Jesús. Xi 
xe'chinéktsik k'al na Jesús, elantsik 
ti uk'nal ani ti t'e'pinal k'al na 
María. Tam tin ach'a! ke na 
Jesüs ejnek ti ít ani ke na María in 
chu'üm, yab in bela'tsik. 


Na Jesús in xalk'a' tinbá' abal ka 
chu'tat k'al cháb nin exóbaliltsik 
(Lk. 24:13-35) 


1? Tayíl, chu'tat na Jesús k'al cháb 
nin exóbaliltsik tam ti ne'ech ti 
bél, por Јаја! in jalk'uyámal tinbá'. 
13Tam tin exla'ichtsik abal ja'ich na 
Jesüs, witsiytsik xon ti k'wajat xi 
más an exóbaltsik ani in t'iltsi ke 
in chu'ümaltsik na Jesús, por nibal 
jajá'tsik yab beltsin. 


An punk'untsixtaláb xi jiltsin an 
abatwáletsik k'al na Jesüs 
(Mt. 28:16-20; Lk. 24:36-49; Jn. 20:19-23) 
14 Más tayíl, na Jesús in xalk'a! 
tinbá! abal ka chu'tat k'al xi lajujún 

an exóbaltsik tam ti buxutsik ti 
Кариш. K'wiyantsik tám k'al na 
Jesüs abal yabtsik t'ajat u belom 
ani yabtsik t'ajat in exbayal, kom 
yab in bela'tsik хома! t'iltsin k'al 
xin chu'ümaltsik ke na Jesús ejnek 
ti ít. WUtsantsik tám enché! k'al na 
Jesüs: 

—Ki K'aletsik putálk'i tin pubíl an 
k'ay'lá ani ka t'iltsitsik an ti alwa! 
tilab ejtal an atiklábtsik. 16 Хіба! 
kin bela! ani ka pujan, ne'ech ka 
lo'ey; por xita' yab kin bela', ne'ech 
ka k'ale ban k'ibeltaláb. !"Ejtal 
xita! kin beltsi an tin káwintal na 
Dios, ne'ech kin ejto kin Paja! jeché! 
an exóltsik: K'al tin awiltal nu bij 
ne'ech kin ejto kin káldhantsi ti 
at'ax ejattalábtsik xita! k'wajat 
teykómte k'ál, ne'ech ti káwtsik 
Kal і ít káwintaláb '8ani max yab 
kin chu'u ani kin їёупа! i chan 
o max Кіп uch'a! jun i it'lab, yab 
xata! ne'ech kin tamu. Ne'ech jeye 
kin k'wajba'tsik nin k'ubak ban 
ya'ultsik ani ne'ech ka jeley jachan' 
an ya'ultsik. 


Na Jesús k'adhích walk'i' 
(Lk. 24:50-53) 

19 Tayíl, tam ti ok'onich ti 
tawnábtsik, jánájich tám walk'i' 
an Ajátikláb ani buxkan tin 
eját na Dios. Tam ti kaléch an 
abatwáletsik, xe'chin putálk'i kin 
t'ila' an alwa! t'ilab ani tolmiyattsik 
Kal an Ajátikláb kin t'aja' i labidh 
labandhaxtaláb abal ka cho'óbná ke 
tsubax xowa' in t'iláltsik. Anchan' 
ka t'ájan. 

An alwa' tilab xin dhutsám na 


Lukas 





Jeché' ja'ich хома! 
dhutsuntsat na Teófilo 
Yán i atiklábtsik in dhutsámal 
Kal tin kwenta ejtal xowa! 
in t'aja! an Ajátikláb teché' 
ba ni chabálil. 2Anchan! tin 
dhutsámaltsik jelt xan tu t'iltsinék 
k'al xi chá'lámadhtsik asta tam 
ti tujey jeché! xowa! támnék ani 
tolmixnéktsik abal ka t'ilan jeché! 
an alwa! t'ilab. 3Pulek chalpadh 
Teófilo, naná! u al'imay neye kal 
yantam i k'ayúmtaláb ejtal хома! 
támnék asta tam ti tujeyk'i ani 
u chalpayal abal in tomnál tu 
dhutsuntsi ejtal xowa! in Caja! an 
Ajátikláb anchan! xan ti támun. 
^Tu dhutsuntsal jeché! abal ka 
exla' alwa! an tsubaxtaláb k'al tin 
kwenta xowa! i ok'tsinékich. 


Jun i tokat abatwále in ólna' 
abal ne'ech ka wa'chin ti 
chakam na Juan xu pujax 


5Tam ti na Erodes u pulek tak'ix 
ban chabál xi Judea, ta! ti k'wajat 
jun i pále' xu bijyáb ta Sakarías, jún 
ti éb xu kidhtaláb bin junkunélil na 
Abías. Nin tomtal in bij ta Elisabet 


апі јаја! u kidhtaláb k'al an pále' 
Arón. $Chablam ti éb lujattsik t'ajat 
tin tamét na Dios, in t'ajáltsik ejtal 
хома! іп ulal an tak'ixtaláb ani 
хома! in ulal ka t'ajan an Ok'óxláb. 
7Por yab in ko'ol i chakamtsik kom 
na Elisabet yab u kó'nal, tám juní 
pakdha'ichtsik t'ajat. 

8Jun i k'ij, tam ti an pále'tsik 
xon tu tak'nal jeye na Sakarías in 
lujuy ka t'ójontsik abal kin t'ójontsi 
na Dios, %ubát'intsik abal kin 
cho'óbna! xita' ne'ech kin lujuy ka 
ochich ti ikbax ban pulek atá xon 
tu k'ak'náb an Ok'óxláb. Ubát'intsik 
ok'ox kom anchan! tin ujnámaltsik 
in t'ajál ani na Sakarías, ja'ich in 
lujuy ka ochich. 191.ејаї an ikob 
k'wajat ti t'a'íl, ejtal an atiklábtsik 
k'wajat eléb ti ól. 1 Támk'i jachan', 
na Sakarías in chu'u jun in t'okat 
abatwálejil an Ok'óxláb xi xalk'an 
kubáúl tin eját xon ti k'wajat ti t'a'íl 
an ikob. 12Тат ti na Sakarías in 
chu'u an t'okat abatwále, laban 
t'ajat ani jik'ey. 13Рог utsan enché! 
k'al an t'okat abatwále: 

—Sakarías, yab ki jik'ey, pos na 
Dios in ach'ámalich na ólábil ani 
na tomtal Elisabet ne'ech kin kó'oy 

jun i chakam xi ne'ech ka bijiy 
ta Juan. '^Tatá! ne'ech t'ajat ki 
K'ijidhmé ani уап ne'ech ka kulbé 
abal wa'chin jachan' an chakam, 
15pos jachan' na chakámil ne'ech 
ka k'wajay púlek tin tamét na 
Dios. Yab ne'ech kin uch'a! i yajtsik 
uxnél nibal i bók ani ne'ech t'ajat 
ka k'wajay teykómte k'al an T'okat 
Ejattaláb asta tam ka wa'chink'i. 
16 Ne'ech kin Paja! ka witsiytsik 
ti ít ban Ok'óxláb nin Diosil, yán 
i atiklábtsik xu kidhtaláb k'al na 
Israel. 1 Jeché! na Juan ne'ech ka 
okxin хоп ti ne'ech ka ulich an 
Ajátikláb ani ne'ech kin kó'oy nin 
ejattal ani an chápláb jelti xin kó'oy 
an t'iltsix Elías. Ne'ech kin баја! 
ka pákwlántsíxin an táta'lábtsik 
k'al nin chakámiltsik ani abal 
kin lujküchtsik jeye nin chalab 
xi yabtsik u t'ajax ti К). Anchan', 
ne'ech tám ka k'wajách t'ojojodh 
an atiklábtsik abal kin bach'u an 
Ajátikláb. 

18Na Sakarías in konoy enché! an 
t'okat abatwále: 

—éJanti ne'ech ku ejto ku 
cho'óbna! max tsubax jeché!? Pos 
naná! in yejchelich ani nu tomtal 
pülekich jeye t'ajat. 

19? Tók'oyat enché! Ка] an tokat 
abatwále: 

—Naná! u bij Gabriel апі u 
tójontsal a Dios, Јаја! tin abámal tu 
tawna! ani tu óltsi jeché! an ti alwa! 
tilab. 20Por xo', kom yab a bela! 
хома! tu utsa!, ne'ech ki mó'bé ani 
yab ne'ech ka ejto ta káw asta ka 
wa'chin na chakámil. Jeché! ne'ech 
ka támun, tam kin bajaw an k'ij. 

21Lejat k'wajat ti támnal jeché!, 
an atiklábtsik k'wajat eléb in aytsal 

na Sakarías, u labnalichtsik abal 
owéch t'ajat ani yab u kalel ban 
pulek atá xon tu k'ak'náb na Dios. 
22 Tam ti kale na Sakarías, yabich 
in ejtowal kin tawna! an atiklábtsik, 
tawnaxin k'al in k'ubakk'i abal 
mó'bédhats. An atiklábtsik in 
cho'óbná tám abal na Sakarías in 
chu'ümal jun i xalk'antsixtaláb ban 
pulek atá xon tu k'ak'náb na Dios. 
?5 Tam ti kidhéch an k'ij ti 
t'ójontsix, na Sakarías k'ale tin 
k'imá'. Más tayíl, nin tomtal 
Elisabet jilk'on kó'odh ani bó' a 
ích” yab kale tin k'imá'. Јаја! in ulal 
enché! tin itsích: 25“An Ok'óxláb tin 
t'ajtsám jeché! abal yabich ti kin 
tidhebédha' an atiklábtsik." 


Jun i t'okat abatwále in 
ulu abal ne'ech ka wa'chin 
ti chakam na Jesüs 


26'Tam tin akaklábich a ích’ ti 
k'wajat kó'odh na Elisabet, aban 
k'al na Dios an t'okat abatwále 
Gabriel ba jun i bitsow xi k'wajat 
Galilea xu bijyáb Nasaret ?7 abal 
kin cha'biy jun i tsidhan xin bij ta 
María. Jeché! an tsidhan, k'wajatich 
konodh abal ka tomikná k'al jun i 
inik xin bij José. Jeché! an inik u 
kidhtaláb k'al an pulek tak'ix Dabid. 
?8 An t'okat abatwále ochich xon ti 
k'wajat na María ani in ulu enché': 

—iMaría, tu chapnédhál, xi 
k'anidháb t'ajat k'al an Ok'óxláb! 
An Ok'óxláb k'wajat k'al tatá! ani 
ti lábt'ajámal más ké xi k'e'et an 
mímlábtsik. 

29por tam ti na María in chu'u 
an t'okat abatwále, laban t'ajat k'al 
хома! in ach'a! utsan ani u chalpax 
xant'ók'i ti chapnédhá anchan'. 

30Utsan tám enché! k'al an t'okat 
abatwále: 

— María, yab ki jik'ey, pos i chu'tat 
k'al na Dios ke alwa! ka bach'u nin 
амана]. 31 Хо! ne'ech ki jilk'on 
kó'odh, ne'ech ka wa'chiy jun i 
chakam kwitól ani ne'ech ka bijiy 
ta Jesús. 32 Јаја! ne'ech ka k'wajay 
ultaláb t'ajat, ne'ech ka bijyat tin 
Chakámil a Dios xi pülek t'ajat ani 
ne'ech ka k'wajbá k'al na Dios ti 
Pulek Tak'ix jelti nin weje' pakélil 
Dabid, 3ne!ech kin tak'iy malilíl i 
k'ij nin kidhtaltsik na Israel ani nin 
tak'ixtal yab jayk'i ne'ech kin kó'oy 
in ok'ontal. 

34Na María in konoy enché! an 
t'okat abatwále: 

—éJantich tám ti ne'ech ku kó'oy 
i chakam ani naná! yab jayk'i in 
junkunék Kal ni jun i inik? 

35Tók'oyat enché! k'al an tokat 
abatwále: 

—An T'okat Ejattaláb ne'ech ka 
ulich ba tatá' ani na Dios xi pülek 
t'ajat, ne'ech ti ki paxk'iy k'al 
nin cháp jelt xan tu paxk'ix jun i 
chalam. Jaxtám, an chakam kwitól 
xi ne'ech ka kó'oy tokat Ја! tajat 
ani ne'ech ka bijyat tin Chakámil a 
Dios. 36 Na exlowál Elisabet, maske 
púlekich t'ajat, ne'ech jeye kin 
wa'chiy jun i chakam kwitól. Xu 
usnal ke yab u kó'nal, xo! in ko'olich 
akak a ích ti k'wajat kó'odh. 37 Abal 
na Dios yab wa'ach ni jun xata! xi 
уар ne'ech kin ejto kin taja!. 

38In ulu tám enché! na María: 

—Naná! tin jolíbal an Ok'óxláb, ke 
Јаја! kin баја! Kal папа! jelt xan tin 
utsál. 

Tam ti ok'onich kin ши jeché! an 
t'okat abatwále k'aléch tám. 

Na María k'ale kin álna' na Elisabet 
39? Tam ti jachan' i K'ij, na María 

k'ale jik'atk'i ba jun i bitsow xi 
k'wajat ban ch'énlom xi Judea. 
^"Tam ti ulich ba jachan' an bitsow, 
ochich bin k'imá! na Sakarías ani in 
chapnédha! na Elisabet. Tam ti na 
Elisabet in ach'a! nin chapnédhaxtal 
na María, an chakam xi k'wajat in 
kitkóm, yoyon ani na Elisabet in 
bach'u nin cháp an T'okat Ejattaláb. 
42 Ani kawidh t'ajat tin ulu enché!: 

— Na Dios ti lábt'ajámal más 
ké xi ejtal an mímlábtsik ani in 
lábt'ajámal an chakam xa kitkóm. 
4 ¿Jita! u éy папа! abal ka tsích ti 
Кіп аша! піп папа! nu Ajátik? 44pos 
tam tu ach'piyk'i na chapnédhomtal, 
an chakam xi k'wajat u kitkóm, 
yoyon k'al i kulbéxnich. 45K'ijidh 
t'ajat abal a bela! xowa! i utsan, pos 
ne'ech ka t'ájan jelt xan ti utsámal 
an Ok'óxláb. 

46[n ulu tám enché! na María: 

Naná! и k'ak'nál an Ok'óxláb 

47 ani nu ejattal u k'ijidhmél k'al 
na Dios nu Lo'óxil. 

48 Abal na Dios in chu'u ke папӣ! 
ja'ich jun in ch'ojontál jolíbal 

ani хо!, ejtal an atiklábtsik xi 
ne'ech ka wa'chin teché! ti 
k'ay!lá, ne'ech kin ulutsik ke 
папа! in lábt'ajadh. 

49 pos na Dios xi ejtal in ejtowal 
kin t'aja', 

tin t'ajtsámal уап xowa! pakdha!. 

Jajá!, tokat Ja! t'ajat. 

50 Na Dios ech'ek'i ne'ech kin 
kó'ontsi ti yajnantsixtaláb 
ejtal xita! k'ál tu k'ak'náb. 

51 Yán xata! pakdha' in t'ajámal 
k'al nin cháp; 

in pakwtsámal tin chalab xin 
t'ek'áltsik tinbá! abal yab 
kin ejto Кіп Саја! xowa! in 
chalpayámal. 
52 In wék'ontsámal tin awiltal an 
pakdha! tak'ix 
ani in t'ek'bámal xi yabtsik in 
Сека] tinbá!. 
53 Xu ka!íltsik, in pidhámal kin 
kó'oy xowa'kich xi alwa! 
ani xi tumínladhtsik, in ajámal 
ka k'ale mapats k'ubak. 
54 In tolmiyámal nin tójontsixil, xi 
ja'ich an israelitatsik 
ani yab in uk'tsámal kin 
kó'ontsi ti yajnantsixtaláb; 
55 anchan' tin utsámal ni weje' 
pakélil 
Abraham ani ejtal nin 


kidhtaltsik abal malilíl i k'ij. 


56Na María k'wajay taja' k'al na 
Elisabet óx a ích’ xóna! ani más 
tayíl witsích tám juní tin k'imá!. 


Tam ti wa'chin ti chakam 
na Juan xu Pujax 

57 Tam tin bajúch an k'ij xowk'i 
na Elisabet ti ne'ech kin wa'chiy an 
chakam, in wa'chiy jun i chakam 
kwitól. 58 №іп at k'imádhtsik ani 
nin ja'übtsik, kulbé t'ajat tam tin 
ach'a'tsik ke na Elisabet kó'ontsidh 
t'ajat ti yajnantsixtaláb k'al an 
Ok'óxláb. 5? Tam tin kidhbay waxik 
a k'ítsá ti wa'chinék an chakam, in 
jána'tsik abal ka k'wajbantsat ti 
exól Ып t'u'úl jelt хап ti usnék kin 
Саја! na Abraham. U le'nábwi'ik 
ka bijyat ta Sakarías jelti nin táta!, 
60 por nin папа! in ulu enché': 

—Yaba!. Ko'ol ka bijyat ta Juan. 

61 Tók'oyat tám enché': 

—éJant'ók'i? Yab wa'ach ni jun 
xita! a kidhtal xi anchan! in bij. 

82Konyat tám K'al i k'ubaklekk'i 
nin táta! an chakam abal ka 
cho'óbná xowa! bijláb in lé! kin 
chu'u ka k'wajbantsat nin chakámil. 
$3Nin táta! an chakam, in konoy 
jun i okcha' ani in dhutsa! taja! 
enché': “Јаја! ne'ech ka bijyat ta 
Juan." Ani ejtaltsik laban. 9*Támk'i 
jachan', in ejtóch tám juní ti káw na 
Sakarías ani tujey kin pubédhantsi 
tin bij na Dios. $5Ejtal nin at 
k'imádhtsik laban tam tin chu'u 
jeché! ani putálk'i ba jachan' an 
ch'enadh chabál xi Judea, u t'ilnal 
xowa! támnék. 

66 Ejtal xin ach'áltsik jeché! u 
chalpaxtsik ani u kónóxtsik jün ani 
jún enché!: 

—éJant'éy awil ne'ech Кіп t'aja! 
jachan' an chakam kwitól tam ka 
pubey? 

Pos jeché! an chakam kwitól, 
tsubax lejtal ti teykómte k'al in 
cháp an Ok'óxláb. 


Nin Ajatlábil na Sakarías 


67 Na Sakarías, nin táta! an 
chakam, teykómte k'al nin cháp 
an T'okat Ejattaláb, ijtsin kin ulu 
enché': 

68 Ki сапа! an Ok'óxláb, nin 
Diosil na Israel, abal tsi'nek 
teché! ba nin bitsówil abal ti 
ku lo'o. 

69 Tu pidhámal jun i pulek Lo'óxil, 
xi tál bin kidhtal na Dabid, 
nin t'ójontsixil. 

70 Anchan!' tin ulúmal k'al nin 
t'okat t'iltsíxiltsik asta ti 
weje!. 

71 In ulúmal ke ne'ech ti ku lo'o 
Kal xi tu péjeyal ani Kal xi 
tu at'ál, 

72 ke ne'ech kin yajnantsi ni weje' 
pakéliltsik 

ani ke yab ne'ech kin uk'tsi nin 
t'okat lejkintalábil. 

73 Jeché! ja'ich xowa! na Dios in 
lej tsubax utsámal ni weje' 
pakélil Abraham: 

7^ ke ne'ech ti ku lo'o Kal xi 
tu péjeyaltsik abal ki 
t'ójontsích k'al ni jun i jík'ib 

75 ani ku k'wajay lujat ani t'okat 
tin tamét Jajá!, tsudhey ka 
tsudhey putál i k'ij asta xon 
talat tu ejat. 

76 Ani tatá! teye, chakam, ne'ech 
ki bijyat tin t'iltsíxil a Dios 
xi pülek t'ajat, pos ne'ech ki 
okxin ka t'ojojontsi tin bélil 
an Ajátikláb 

77 abal kin pidha' kin cho'óbna' 
nin bitsówil ke nin 
walastalábiltsik ne'ech ka 
pakwlantsat ani anchan! 
ne'ech kin bach'úchtsik an 
lo'eltaláb. 

78 Kom tu k'anidhál ani tu 
yajnantsal ni Diosil, 

ne'ech ti ku abtsi jun xita! xi tú! 
walk'i' abal ti ku tolmiy. 
Jajá' in junwal jelt in tajáx 
jun i ít k'ij xin wék'oyal i 
jik'waxtaláb. 

79 Jajá! ne'ech kin tajbay xi 
xel'echtsik ban jik'waxtaláb, 
xi ne'echtsikwi'ik ban 
k'ibeltaláb tam ka chemech 

ani ne'ech ti ku tajbantsi ku 
beley ban bél xi k'ijidh. 

89 An chakam kwitól u pubel 

ani nin ejattal más u chapni'bél, 

k'wajay ban chabál xon ti yab 
k'wajtsidh asta tam tin bajaw an k'ij 
kin pidhna' tinbá! ka exlá k'al an 
atiklábtsik xi Israel. 


Xan ti wa'chin ti chakam na Jesüs 
(Mt. 1:18-25) 
Tam ti jachan' i k'ij, an 
lej pulek tak'ix xu bijyáb 

ta Awgusto in ulu abal ka ajyat 
putálk'i ejtal an atiklábtsik. ?Jeché! 
an jidhtal ajumtaláb, t'ajan tam ti 
na Sirenio k'wajat ti pulek awiltaláb 
ban chabál xi Siria. 3Ejtaltsik ko'ol 
ka witsiy bin bitsówil abal ka ájin 
taja!. *Jaxtám, na José kale Nasaret, 
an bitsow xi k'wajat Galilea ani 
k'ale ban chabál xi Judea ban 
bitsow xu bijyáb Belén xon tu 
chakam an pulek tak'ix Dabid, 
kom na José u kidhtaláb k'al na 
Dabid. 5K'ale Belén abal ka ájin їаја! 
junax k'al na María, xi konodhich 
tin ko'ol abal ka tomkin k'ál ani 
k'wajatich kó'odh. 9Lejat k'wajattsik 
Belén, in bajaw xowk'i na María 
ti ne'ech kin wa'chiy an chakam. 
7T Taja! tin wa'chiy nin jidhtal 
chakámil, in dhantsiy, in boliy k'al 
i k'udhk'um ani in kwachba! xon tu 
mujtsinal tin k'apwál an ko'néltsik, 
pos yab in ela'tsik ejtidh xon ti ka 
koyóch ba jachan' an atá xon tu 
koynáb. 


An t'okat abatwáletsik ani 
an belkol ko'néltsik 
8K'unat Belén, ta! ti k'wajat cháb 

óx i belkol ko'néltsik xin beletnál 
nin ko'wáltsik tam akal. ?Jun 
jik'towále tin chu'utsik jun in tokat 
abatwálejil an Ok'óxláb, nin labidh 
t'okát an Ok'óxláb tajk'an malilíl 

xon ti k'wajattsik ani jik'eytsik 
гајаг. Por utsantsik enché! k'al an 
t'okat abatwále: 

—Yab ki jik'eytsik, pos tu 
tsi'dhantsaltsik jun і alwa! t'ilab 
апі уап ne'ech ka kulbé k'al jeché! 
tin kwenta: 11 Ке xo! wa'chinich 
ti chakam bin bitsówil na Dabid 
jun i Lo'ox abal tatá'tsik, ja'ich 
na Kristo an Ajátikláb. 12Ti exól, 
ne'ech ka ela'tsik an chakam 
dhantsidh, bolilidh k'al i k'udhk'um 
ani kwachat xon tu mujtsinal tin 
k'apwál an ko'néltsik. 

13Támk’i jachan', xalk'an tin wál 
an t'okat abatwále yán i t'okat 
abatwáletsik xi tál walk'i', in 
pubédhantsaltsik tin bij na Dios ani 
in ulaltsik enché': 

14 iKin kó'oy an labidh t'okattaláb 

na Dios tú! walk'i' 
ani ban chabál, kin kó'oy an 
k'ijidhtaláb an iniktsik xu 
k'anidhábtsik k'al na Dios! 
15Tam ti an t'okat abatwáletsik 
k'adhíchtsik juní walk'i', an belkol 
ko'néltsik tujey ti útsáx jún ani jún 
enché': 

—Pos wana pé asta Belén abal ki 
chu'u jeché! xowa! támnék, xi tu 
óltsích an Ok'óx1áb. 

16K'aletsik jik'at ani in ela! 
na María ani na José ani an 
chakam xi ta! ti kwachat xon tu 
mujtsinal tin k'apwál an ko'néltsik. 
17 Tam tin chu'utsik, in t'ila'tsik 
xant'éy usnéktsik k'al an t'okat 
abatwále k'al tin kwenta jeché! an 
chakam. '8Ejtal xi kál ti асап 
xowa! in ulutsik, labantsik k'al 
хома! in ach'a'. 19Por na María 
in chalpóm tokot tin itsích ejtal 
jeché'. ?? Más tayíl, an belkol 

ko'néltsik k'aléchtsik tám, por in 
pubédhantsal ani in k'ak'nantsal 
tin bij na Dios k'al tin kwenta 
хома! in ach'a'tsik ani in chu'utsik, 
abal anchan! ti támnék jelt xan ti 
usnéktsik. 


Na Jesús júná ban pulek atá 
xon tu k'ak'náb na Dios 


21Tam ti kidhey waxik a k'ítsá 
ti wa'chinék an chakam, t'ajtsin ti 
exól bin t'u'úl jelt xan ti usnék na 
Abraham ani bijyat ta Jesús. Jachan' 
an bijláb, ja'ich xi usnék na María 
k'al an tokat abatwále tam ti јаја! 
yabél kó'odh. 

22 Tam ti kidhey an k'ij xowk'i 
jajá'tsik yejat kin t'oko tinbá! jelt 
xan tin ulal nin tak'ixtal na Dios 
xin jilám dhutsadh na Moisés, in 
júna'tsik an chakam ban bitsow 
Jerusalén abal kin utu ban Ok'óxláb. 
23In t'aja'tsik anchan! kom bin 
tak'ixtal an Ok'óxláb k'wajat 
dhutsadh enché': “Ejtal an ts'itsik 
kwitól xi jidhtal ka wa'chin ti 
chakam, yejat ka pidhná abal an 
Ok'óxláb." 24K'alnektsik jeye abal 
kin pikba' cháb i bók? o cháb i 
ts'itsik kuku! jelt xan tin ulal nin 
tak'ixtal an Ok'óxláb. 

?5'Tam ti jachan' i k'ij, ta! ti 
k'wajat Jerusalén jun i inik xu 
bijyáb Simeón. Јаја! ja'ich jun 
i lujat inik xin k'ak'nál na Dios 
ani in aytsím jeye ka lo'wat an 
israelitatsik. Јаја! teykómte t'ajat 
Kal an T'okat Ejattaláb Bani usnék 
k'al an T'okat Ejattaláb abal yab 
ne'ech ka chemech max yab kin 
chu'u ok'ox an Kristo xi ne'ech ka 
aban Kal an Ok'óxláb. ?7 Jeché! na 
Simeón k'ale ban pulek atá xon 

tu k'ak'náb na Dios ijtsidh k'al an 
T'okat Ejattaláb. Tam ti na Jesüs 
júná k'al nin táta'tsik ban pulek 
atá xon tu k'ak'náb na Dios abal ka 
t'ajtsin xan tin ulal an tak'ixtaláb 
ke yejat ka t'ajtsin, 28па Simeón 

in mulul'na' an chakam ani in 
pubédhantsi tin bij na Dios enché': 

29 Ok'óxláb, awilich ti kin walka! 

kin chemech tsububudh u 
itsích 

abal a t'aja'ich jelt xan ta 
utsámal na t'ójontsixil. 

30 pos xo! u chu'üch k'al naná! 

t'ajat u wal an Lo'ox 

3! xa k'wajbámal tin tamét ejtal an 

atiklábtsik. 

32 Jajá! ja'ich jelti an tajaxtaláb 

xi ne'ech kin tajbay ejtalk'i 
an bitsowtsik xi yab u 
israelitatsik ani ne'ech kin 
pidha! ti labidh t'okattaláb 
an israelitatsik. 

33Nin táta! ani nin папа! na Jesús 
labantsik k'al xowa! in ach'ál in 
ulal na Simeón k'al tin kwenta an 
chakam. ?^Lábt'ajantsik Kal na 
Simeón ani utsan enché! na María 
nin папа! na Jesús: 

—Ka ach'a', jeché! an chakam 
k'wajbá abal kin баја! ke уар i 
israelitatsik ka k'ale ban k'ibeltaláb 
о ka lo'eytsik. Јаја! ja'ich jun i exól 
xi ne'ech ka pojká k'al yán xita!. 

35 Anchan' ne'ech ka cho'óbná хома! 
in chalpayal jun xita! tin itsích. Por 
abal tatá!, ejtal jeché! ne'ech kin 
junu jelti max exom ta t'idhbantsáb 
ta ejattal k'al jun i machét. 

36 Tá! jeye ti k'wajat jun i mímláb 
pülekich t'ajat xu t'iltsix jeye, јаја! 
in bij ta Ana ani u chakámláb k'al 
na Fanuel, xu kidhtaláb k'al na Aser. 


118 


Jeché! an mímláb, tsidhan t'ajat ti 
tomkinék ani tokot bük i tamub 
k'wajay k'al nin tomkíl. 37 Јаја! 
ja'ich xo! jun i chemtsidh mímláb 
xin ko'olich che! inik k'al ché! i 
tamub ti kwetém. Ech'ek'i k'wajat 
ban pulek atá xon tu k'ak'náb 

na Dios, akal i k'ij in t'ójontsal 

an OK'óxláb K'al i kílixnich ani 
Kal i óláb. 38Na Ana ulich jeye 
támk'i jachan!, in tuju kin pidha' 

ti jalbintsixtaláb na Dios ani kin 
t'iltsi an atiklábtsik k'al tin kwenta 
jachan' an chakam xu bijyáb ta 
Jesús. Jachan' an atiklábtsik xu 
k'wajíl Jerusalén, ja'ich xin aytsím 
ka lo'wat abal yabich más ka 
kó!yattsik tak'nél k'al i k'e'et bitsow. 


Tam ti witsíchtsik juní Nasaret 


39Tam ti na José ani na María in 
t'aja'ichtsik ejtal хома! in ulal nin 
tak'ixtal an Ok'óxláb, witsiytsik 
Nasaret, an bitsow xu tak'nal ban 
chabál xi Galilea. *% Tsudhél u 
tajk'anal an chakam u pubel, u likel 
ani más u chalpadhmél. Ani ech'ek'i 
in bach'wal nin alwa'tal na Dios. 


Хома! in t'aja' tam ti chipíl 
na Jesüs ban pulek atá xon 
tu k'ak'náb na Dios 


^! Tamub ti tamub nin táta'tsik 
na Jesús u k'alel Jerusalén abal 
kin ajíbna' an paskwa, an ajib xin 
ajíbnál an judíotsik. Tam ti na 
Jesús in kidhbay lajucháb i tamub, 
k'aletsik ejtal ti éb Jerusalén, jelt 
xan tin ujnámalichtsik in t'ajál tam 
kin bajaw an ajib. ^ Tam ti ok'onich 
an ajib, kaletsik tám abal ka witsích 
tin k'imá!, por na Jesús jilk'onék 
Jerusalén ani nin táta'tsik yab in 

cho'ób max Jajá! jilk'onék taja!. 
44 Jajá'tsik in chalpay ke na Jesús ta! 
jeye ti tál bin yaníl an atiklábtsik 
ani anchan! ti beleytsik putál a 
k'ítsá; por tam ti alyat na Jesás bin 
kidhtaltsik ani bin exlowáltsik, yab 
elan. 45Kom yab elan, witsiytsik 
tám Jerusalén nin táta'tsik abal kin 
aliy taja!. 

46Xe!chintsik kin aliy ani tin 
óxláb a k'ítsá in ela! ban pulek atá 
xon tu k'ak'náb na Dios. Таја! ti 
buxúl junax k'al an ok'tsixtsik xin 
wilál nin tak'ixtal na Dios xin jilám 
dhutsadh na Moisés. In och'ówiyal 
xant'éy in t'iláltsik ani in konyal ka 
wiltsin xowa! Jajá! in lé! kin exbay. 
47 Ejtaltsik xin ach'ál u labnal abal 
in chu'tal chalpadh t'ajat na Jesús 
ani abal in tók'oyal jeye alwa! xowa' 
u konyáb Kal jajá'tsik. *9Tam ti 
chu'tat k'al nin táta'tsik, labantsik 
ani utsan enché! k'al nin папа": 

—Chakam, éjant'ók'i tu t'ajtsámal 
anchan'? Na táta! ani naná! neye 
u k'wajinekich tajat tu álim ani tu 
chalpax abal i k'ibchonék. 

49 Tók'oyat tám enché! Kal na 
Jesüs: 

—éJant'ók'i tin ayaltsik? éYabxe! 
a cho'óbtsik ke yejat kin k'wajay 
teché! abal ku t'aja! xowa! in jilám 
ka t'ajan nu Táta'? 

50Por nin táta'tsik yab in exbay 
xant'ók'i ti tók'oyattsik anchan!. 

5! Junaxich tám ti witsiy ban 
bitsow Nasaret. Таја! ti k'wajay 
апі in t'ajál ejtal xowa! u usnal 
Kal jajá'tsik. Ani nin папа! ech'ek'i 
in chalpóm tin itsích ejtal xowa! 
támun. 52Na Jesús ne'ech u pubel 
ani más u chalpadhmél, in t'ajál 

ejtal xowa! alwa! tin tamét na Dios 
ani tin tamét an atiklábtsik. 


Na Juan xu pujax u t'iltsix ban 
chabál xon ti yab k^wajtsidh 
(Mt. 3:1-12; Mr. 1:1-8; Jn. 1:19-28) 
Tam ti lajubó'ich i tamub 
ti tak'ix an lej pulek tak'ix 
Tiberio, na Ponsio Pilato u pulek 
awiltaláb ban chabál xi Judea. 
Na Erodes u pulek awiltaláb ban 
chabál xi Galilea, nin kidháb xin 
bij ta Felipe, u tak'ix ban chabál xi 
Iturea ani xi Trakonite. Na Lisanias, 
u pulek awiltaláb ban chabál xi 
Abilinia. 2Na Anás ani na Kayfás, 
ja'ich nu ok'lek pále'tsik. Tam ti 
jachan' i K'ij, na Dios in tawna! 
na Juan ban chabál xon ti yab 
k'wajtsidh. Jeché! na Juan, ja'ich 
xu chakámláb k'al na Sakarías, 
3wat'ey putálk'i an kwentsaltsik 
xi k'unat ban walja! Jordán, in 
utsál an atiklábtsik ke yejatich 
kin jila'tsik ti walablom ani ka 
pujanichtsik abal ka pakwlantsat an 
tin walastalábiltsik. *Jeché! támun 
anchan! abal ka t'ájan jelt xan tin 
jilámal dhutsadh an t'iltsix Isaías 
enché': 

Ach'at in káwintal jun xita' ban 
chabál xon ti yab k'wajtsidh 
ani xu káw, in ulal kawidh 
enché!: 

“Ka t'ojojontsíchtsik tin bélil an 
Ajátikláb; 

ka jána'ichtsik jun i xe'chintaláb 
alwa! abal anchan', ki 
k'wajáchtsik t'ojojodh tam 
ka tsích an Ajátikláb. 

5 An chabál xi jok'itsik ne'ech ka 
ts'utsiyat, 


El Nuevo Testamento en el huasteco de Veracruz @ La Liga Bíblica 2005, 2009 


LUKAS 3 


ejtal an pakdha' ch'én ani an 
ts'itsik ch'én ne'ech ka 
lujkuwat, 

an bél xi k'uch'utsik ne'ech ka 
lujkuwat 

ani an bél xi jók'máx ne'ech ka 
lejkiyat. 

ê Kal ejtal an atiklábtsik xi 
k'wajat ban k'ay'lá ti ne'ech 
ka chu'tat an lo'eltaláb xin 
pidhnál na Dios.” 

TTam ti an atiklábtsik u ulel abal 
ka pujyat k'al na Juan, u usnaltsik 
enché! Kal na Juan: 

—iTatá!tsik a junwal jelti chan! 
Abal a lé'tsik Ка jek'a' k'al i 
pujaxtaláb nin chákub na Dios xi 
exomich ti Kunel. $Ki k'wajáchtsik 
alwa! abal ka xalk'an ke tsubax 
lejtal ta jila'ichtsik ta walablom 
ani yab ka chalpaytsik ta ejattal 
ke ne'ech ki lo'eytsik abalk'i i 
kidhtalábtsik k'al na Abraham; pos 
tu utsáltsik ke na Dios ne'ech kin 
ejto kin káldha' in chakámiltsik 
a Abraham asta ba jeché! an 
t'ujubtsik. 9*Anchan' jelt xan ti jun i 
inik in kwajlál ani in tsikál jun i ќе! 
xi yab xata! ti alwa!, anchan! jeye ti 
ne'ech kin Paja! na Dios k'unat i k'ij 
Kal an iniktsik xi yab alwa!. 

10 Konyat tám enché! k'al an 
atiklábtsik: 

—¿Jantéy yejat ki t'aja'? 

M Tók'oyattsik enché! k'al na Juan: 

—Xita' in ko'ol cháb in xekét, yejat 
kin pidha! jún xi yab in ko'ol ani 
xita! in ko'ol i k'apnél, yejat jeye kin 
pidha! xi yab in ko'ol. 

12Ulich jeye cháb óx i bach'k'ul 
jalbixtaláb xin lé! ka pujyattsik ani 
konyat enché! na Juan k'al jajá'tsik: 

—Ok'tsix, ¿jantéy yejat ki t'aja'? 

13Tók'oyattsik enché! k'al na Juan: 
—Yab ka konoy wat'ats an 
jalbixtaláb, tokotk'i xowa! in ulal an 
awiltalábtsik. 
14^ Konyat jeye k'al cháb óx i 
soldadotsik enché': 
—Ani wawá!, éjant'éy yejat ki 
t'aja'? 
Tók'oyattsik enché! k'al na Juan: 
—Yab ka k'ántsitsik xata' ni jun 
xita!, nibal ka ani! ólna' ni jun xita' 
xi yab in walám ani ki kulbétsik 
k'al xowa! a átál. 
15Fjtal an atiklábtsik k'wajat in 
aytsím an Kristo xi bijidh ne'ech 
ka tsích ani in chalpayaltsik max 
na Juan ja'chich an Kristo; "Spor 
utsantsik ejtal enché! k'al na Juan: 
—Naná! tu pujyaltsik Kal i ја!, 
por ta! tál jun xita' xi más іп ko'ol 
i awiltaláb ké naná!; папа! nibal 
ela! xata! u Ey abal ku wiltsi tin 
wik'áb nin pajab. Јаја! ne'ech ti ki 
pujaytsik k'al an T'okat Ejattaláb 
ani k'al i k'amal. 171п teykóm an 
pala abal kin jutsuy an trigo ani 
abal kin wixk'intsích an ti amül. 
Ne'ech kin junku an trigo bin 
wilté'il, por an amúl ne'ech kin 
сѕіка! ban Ката! хі yab jayk'i u 
tepel. 
18Enché! ani yán más xan ti, na 
Juan in tak'yal ani in t'iltsal an 
ti alwa! t'ilab an atiklábtsik. 191п 
k'wiya! jeye an pulek awiltaláb 
Erodes abal in t'ajámal tin tomtal 
na Erodías, nin tomtal nin kidháb 
Felipe ani k'al tin kwenta jeye 
хома! yab alwa! in t'ajámal. “Por 
na Erodes yab in t'aja! ti k'ij xowa! 
utsan k'al an Juan, más tokot in 
óntsi kin Раја! xowa! yab alwa!: in 
baliy na Juan ban wik'axte!. 

Tam ti pujyat na Jesús 
(Mt. 3:13-17; Mk. 1:9-11) 

21 Jun i k'ij, tam ti na Juan bél 
k'wajat ti pájal an ti atiklábtsik, 
pujyat jeye na Jesús. Lejat na Jesús 
k'wajat ti ól, jak'pin ап walk'i', 

22 ра'ау an T'okat Ejattaláb ani 
buxkan tin éb Jajá'. Tejwa' t'ajat ti 
pa'ay jelti jun i kuku! ani ach'atmé 
jun i káwintaláb tú! walk'i', хи káw 
in ulu enché': 

—Tatá! tu Chakámil ani tu 
k'anidhál t'ajat. In kulbél t'ajat k'al 
Tatá'. 


Nin weje' pakéliltsik na Jesukristo 
(Mt. 1:1-17) 

23In ko'ol хбпа! jun inik láju i 
tamub tam ti na Jesús in tuju nin 
t'ojlábil. An atiklábtsik in chalpayal 
ke na Jesás u chakámláb k'al na 
José. Na José u chakámláb k'al na 
Elí, 24na Elí u chakámláb k'al na 
Matat, na Matat u chakámláb k'al 
na Lebí, na Lebí u chakámláb kal 
na Melki, na Melki u chakámláb 
Kal na Jana, na Jana u chakámláb 
k'al na José, 25па José u chakámláb 
Kal na Matatías, na Matatías 
u chakámláb k'al na Amós, na 
Amós u chakámláb k'al na Naúm, 
na Naúm u chakámláb k'al na 
Esli, na Esli, u chakámláb k'al na 
Nagai, 26na Nagai u chakámláb 
k'al na Mát, na Mát u chakámláb 
k'al na Matatías, na Matatías 
u chakámláb k'al na Semei, na 
Semei u chakám1áb k'al na José, 
na José u chakámláb k'al na Judá, 
27na Judá u chakámláb k'al na 
Joana, na Joana u chakámláb k'al 
na Resa, na Resa u chakámláb 

k'al na Sorobabel, na Sorobabel 

u chakámláb k'al na Salatiel, na 
Salatiel u chakámláb k'al na Neri, 
28na Neri u chakámláb k'al na 
Melki, na Melki u chakámláb k'al 
na Adi, na Adi u chakámláb kal 

na Kosam, na Kosam u chakámláb 
k'al na Elmodam, na Elmodam u 
chakámláb kal na Er, na Er и 
chakámláb k'al na Josué, na Josué 
u chakámláb k'al na Elieser, na 
Elieser u chakámláb k'al na Jorim, 
na Jorim u chakámláb k'al na 
Matat, 3 na Matat u chakámláb 

Kal na Lebí, na Lebí u chakámláb 
k'al na Simeón, na Simeón u 
chakámláb k'al na Judá, na Judá 

u chakámláb k'al na José, na José 

u chakámláb k'al na Jonán, na 
Jonán u chakámláb k'al na Eliakim, 
31na Eliakim u chakámláb k'al na 
Melea, na Melea u chakámláb k'al 
na Mainán, na Mainán u chakámláb 
k'al na Matata, na Matata и 
chakámláb k'al na Natán, 32па 
Natán u chakámláb k'al na Dabid, 
na Dabid u chakámláb K'al na Isaí, 
na Isaí u chakámláb k'al na Obed, 
na Obed u chakámláb k'al na Bós, 
na Bós u chakámláb k'al na Salmón, 
na Salmón u chakámláb k'al na 
Násón, 33na Násón u chakámláb 
k'al na Aminadab, na Aminadab u 
chakámláb k'al na Aram, na Aram u 
chakámláb k'al na Esrom, na Esrom 
u chakámláb k'al na Fares, na Fares 
u chakámláb k'al na Judá, 3na 
Judá u chakámláb k'al na Jakob, na 
Jakob u chakámláb k'al na Isák, na 
Isák u chakámláb k'al na Abraham, 
na Abraham u chakámláb k'al na 
Taré, na Taré u chakámláb k'al na 
Nakor, 35na Nakor u chakámláb k'al 

na Serug, na Serug u chakámláb 
К'а1 na Ragaw, na Ragaw u 
chakámláb k'al na Peleg, na Peleg 
u chakámláb k'al na Eber, na Eber 
u chakámláb k'al na Sala, 3na 
Sala u chakámláb k'al na Kainán, 
na Kainán u chakámláb k'al na 
Arfaksad, na Arfaksad u chakámláb 
k'al na Sem, na Sem u chakámláb 
k'al na Noé, na Noé u chakámláb 
а] na Lamek, 37na Lamek u 
chakámláb k'al na Matusalén, na 
Matusalén u chakámláb k'al na 
Enok, na Enok u chakámláb k'al na 
Jared, na Jared u chakámláb kal 
na Málalél, na Málalél u chakámláb 
а] na Kainán, ?9na Kainán u 
chakámláb k'al na Enós, na Enós 

u chakámláb k'al na Set, na Set 

u chakámláb k'al na Adán ani na 
Adán t'ajadh k'al na Dios. 


Taktamiyat na Jesús k'al an lej at'ax 
(Mt. 4:1-11; Mr. 1:12-13) 
Na Jesús, teykómte k'al in 
cháp an T'okat Ejattaláb, kale 
ban walja! Jordán ani júná k'al an 
T'okat Ejattaláb ban chabál xon 
ti yab k'wajtsidh. 2K'wajay taja' 
chab inik a k'ítsá ani taktamiyat 
k'al an lej at'ax. Yab k'apüch tin 
nakíl jachan' an k'ij ani tayíl k'a'ay. 
3Utsan tám enché! Kal an lej at'ax: 
— Max tsubax lejtal i Chakámláb 
k'al a Dios, ka ша! jeché! an t'ujub 
ka wenk'on ti k'apnél. 
^Tók'oyat enché! k'al na Jesús: 
— An T'okat Dhuslab in ulal enché': 
“Yab tokotk'i k'al i k'apnél ti ejat an 
inik, ejat jeye Kal ejtal xowa! na Dios 
in ulal." 
SJúná tám k'al an lej at'ax ba jun i 
t'ek'at ch'én ani xalk'antsat junwék'i 

ejtal an ti chabáltsik xi k'wajat 
tak'nél kal an pakdha! tak'ix. Ani 
utsan enché! k'al an lej at'ax: 

—Ne'ech tu pidha! ti awiltaláb ka 
tak'iy ejtal jeché! an chabáltsik ani 
abal ka dhabalna! jeye nin pubíl. Pos 
ejtal jeché!, naná! in pidhnék ani 
ne'ech ku ejto ku pidha! xita' ku le'na!. 
7 Max ki tudhlan abal ti kin k'ak'na!, 
ejtal jeché! Tatá' ne'ech ka dhabalna!. 

8Por tók'oyat enché! k'al na Jesús: 

— Lej at'ax, ki wék'on teché! tu 
tamét, pos an T'okat Dhuslab in ulal 
enché!: “Ka k'ak'na! an Ok'óxláb na 
Diosil ani Jajá'k'i ka t'ójontsal." 

9 Tayíl, júna' na Jesús k'al an 

lej at'ax ban bitsow xi Jerusalén, 
k'adhbá bin éb an pulek atá xon tu 
k'ak'náb na Dios ani utsan enché': 

—Max tsubax lejtal i Chakámláb 
k'ala Dios, ka pet'na! tabá! abal cha'at, 
10pos an T'okat Dhuslab in Ша] enché': 

Na Dios ne'ech kin aba! nin 
t'okat abatwálejiltsik abal ti 
ki beletna!. 

11 Ne'ech ti ki bach'u abal yab ka 
cha'aw na akan kal ni jun i 
t'ujub. 

12 Tók'oyat enché! k'al na Jesús: 

— In ulal jeye enché! an T'okat 
Dhuslab: *Yab ka taktamiy an 
Ok'óxláb na Diosil." 

13Tam ti an lej at'ax yabich más in 

ela! хап ti kin taktamiy na Jesús, in 
jila'ich tám wé! i k'ij. 


Na Jesús in tujüch Galilea nin 
t'ojlábil 
(Mt. 4:12-17; Mr. 1:14-15) 
14Na Jesús witsiy Galilea 
teykómte k'al in cháp an T'okat 
Ejattaláb ani u t'ilnal Jajá' putálk'i 
ban chabál xi taja! k'unat. 150 

k'wajíl ti ok'tsix ban atátsik хоп 
tu t'ajnal an junkuntaláb ani k'al 
ejtalk'i tu k'ak'náb. 


Tam ti na Jesús k'wajat ban bitsow 
xi Nasaret 
(Mt. 13:53-58; Mr. 6:1-6) 
16K'ale tám Nasaret na Jesús, an 
bitsow xon ti Jajá! pubenek. Tam 
tin bajaw nin k'ítsájil an koyóxnich, 
ochich ban atá xon tu t'ajnal an 
junkuntaláb jelt xan tin ujnámalich 
in t'ajál ech'ek'i ani kubey abal kin 
ajay an T'okat Dhuslab. 17 Pidhan 
tám kin ajay an dhutsadh úw xin 
jilám an t'iltsix Isaías, tam tin wila!, 
in ela! xon ti k'wajat dhutsadh 
enché!: 
18 Nin Tokat Ejattal an Ok'óxláb 
k'wajat Kal Naná', 
pos tin takwyámal abal ku 
óltsi an ti alwa! t'ilab an 
ch'ojontáltsik, 
tin abámal abal ku k'ijidhmédha' 
xu t'e'pinaltsik, 
abal Ки t'iltsi xi k'wajat 
ti wik'néltsik, ke 
walkanichtsik, 
abal ku chu'xindha' xu jok'oltsik, 
abal ku lo'o xu at'ax 
t'ajtsinaltsik 
19 ani abal ku t'ila! ke in bajúch 
xowk'i an Ok'óxláb ne'ech ti 
ku xalk'antsi an tin alwa'tal. 
20 Tam ti ok'on kin ajay, in t'uliy 
an üw, in witsbantsi xu tolmix ba 
jachan' an atá ani buxkan, por in 
óntsal ti telnal k'al ejtal xi taja! ti 
k'wajattsik. 21In tuju tám ti Кам ani 
in ulu enché!: 
—Xo! exomich ti t'ájnal ta 
taméttsik jelt xan tin ulal jeché! an 
T'okat Dhuslab. 

22Kal ejtaltsik tu tilnal alwa! 
na Jesús ani u labnaltsik k'al an 
labidh t'ilabtsik xi Jajá! in ulal. U 
kónóxtsik enché': 
—éYabxe! ja'ich jeché! nin 
chakámil na José? 
23Utsantsik tám enché! Kal na 
Jesús: 
—Naná! u cho'ób alwa! ke ne'ech 
ti kin utsa'tsik jeché! an tilab: 
“Пах, ka iláliy tabá!." Ne'ech jeye 
ti kin utsa'tsik: *Xowa! i ach'ámal a 
t'ajám tú! Kapernaüm, ka баја! jeye 
teché! ba chabálil.” 
24[n óntsi tám ti Кам ani in ulu 
enché!: 
—Tsubax tu utsáltsik ke ni jun 
i t'iltsix u bach'wáb alwa! bin 
chabálil. BTsubax tu utsáltsik 
ke уап i chemtsidh mímláb ta! ti 
k'wajat ban chabál xi Israel tam 
ti xe'chin an tiltsix Elías. Tam 
ti yab ulich i áb óx i tamub k'al 
ch'ejel ani wa'chin i pulek k'a'ínab 
tin pubíl jachan' an chabál; 26por 
na Elías yab aban k'al na Dios ba 
ni jun i chemtsidh mímlábtsik xu 
k'wajíl Israel, tokot aban ba jun 
i chemtsidh mímláb xu k'wajíl 
Sarepta, k'unat ban bitsow xi Sidón. 
21 Anil jeye, уап ta! ti k'wajat Israel 
xu ya'ultsik k'al an k'wajat at'ax vít 
tam ti xe'chin an t'iltsix Eliseo, por 
yab jeldhá ni jun xita' xi jajá'tsik, 
tokot jeldhá na Матар xu k'wajíl 
ban chabál xi Siria. 
28Tam tin ach'a'tsik ejtal jeché!, 
ejtaltsik xi ta! ti k'wajat ban atá xon 
tu t'ajnal an junkuntaláb chakuytsik 
t'ajat. 2? Ch'akaytsik ani in káldha! na 
Jesús ba jachan' an bitsow ani júná 
tám bin éb an ch'én xon ti k'wajat 
jachan' an bitsow abal ka nixk'á taja'. 

30 por na Jesús wat'ey junax ch'ejel 
хоп ti jajá'tsik k'wajat ani k'ale. 


Jun i inik xi ochadh k'al i at'ax 
ejattaláb 
(Mr. 1:21-28) 
31K'ale tám na Jesús Kapernaúm, 
jun i bitsow xu tak'nal Galilea ani їаја! 
ti kwajay in ok'tsal an atiklábtsik tam 
in bajwal in k'ítsájil an koyóxnich. 
32Ejtal u labnaltsik t'ajat xan tu 
ok'tsinaltsik, abal in chu'taltsik ke na 
Jesús u káw k'al yantam i awiltaláb. 
33Ban atá xon tu t'ajnal an 
junkuntaláb, ta! ti k'wajat jun i inik 
xi ochadh kal jun i at'ax ejattaláb 
ani dhájaxin kawidh enché': 
34 —iTi ku jila"! ¿Jantéy a lé! 
k'al wawá!, Jesús xi Nasaret? ¿I 
tsi'nek abal ti ku k'ibdha'? Naná! tu 
exlál апі u cho'ób ke Tatá! i Tokat 
Chakámláb k'al a Dios. 
35K'wiyan tám enché! an at'ax 
ejattaláb k'al na Jesús: 
—iKi chamk'an ani ki kale ba 
jeché! an inik! 
Kwajlá tám chabál an inik k'al 
an at'ax ejattaláb tin tamét ejtal 
jajá'tsik, kale ani yab xata! ti t'ajtsin 
jachan' an inik. 36 Ejtal jik'ey ani u 
útsáxtsik jún ani jún enché': 
—¿Jant'om káwintaláb awil jeché'? 
iJeché! an inik in utsál an at'ax 
ejattalábtsik k'al yantam i awiltaláb 
ani i chápláb abal ka kale ani u kalel! 
37 Putálk'i jachan' an chabál ti 
cho'óbná хома! in t'ajál na Jesús. 


Na Jesús in jeldhantsi tin mím na 
Simón Pedro 
(Mt. 8:14-15; Mr. 1:29-31) 
38Kale tám na Jesús ban atá xon 
tu t'ajnal an junkuntaláb ani k'ale 

bin k'imá! na Simón. Nin mím na 
Simón ta! ti k'wajat и уаш Kal і 
k'ak'lách ani pakabédhá na Jesüs 
abal kin jeldha'. 33Kutpan tám na 
Jesús xon ti k'wajat an ya'ul, in 
utsa! an k'ak'lách abal ka wék'on 
ani támk'i ti wék'on. Ch'akay tám 
an mímláb ani tujey ti t'ójontsáb 
k'al an mímláb na Jesús ani nin 
juniktsik. 


Na Jesús in jeldha' уап i ya'ultsik 
(Mt. 8:16-17; Mr. 1:32-34) 

40 Tam ti ochichich na k'ítsá, ejtal 
xin ko'ol i ya'ultsik xu ya'ul k'al 
xowa'kich i yaw'lách, in tsi'dha' 
ba na Jesús. Jajá! juntsik ti juntsik 
tin puntsi tin k'ubak an ya'ultsik 
ani anchan! tin jeldha'tsik. # Aníl 
jeye, yán i ya'ultsik in káldhantsi 
ti at'ax ejattalábtsik; tam u kalel, u 
dhajnaltsik chapik ani in ulaltsik 
enché!: 

—Tatá! i Chakámláb k'al a Dios. 
Por na Jesús in k'wiya! an at'ax 
ejattalábtsik ani yab más in walka' 
ti t'ilomtsik, abal cho'óbte k'al an 

at'ax ejattalábtsik ke Jajá'ich nu 
Kristo. 


Na Jesús xe'chin kin tila! an alwa' 
tilab ban chabál xi Galilea 
(Mr. 1:35-39) 

42Tam ti tsudhey, na Jesús kale 
ban bitsow ani k'ale ba jun i chabál 
xon ti yab k'wajtsidh. Por alyat k'al 
an atiklábtsik ani ulichtsik asta xon 
ti Jajá! k'wajat. U le'náb ka kubdhá 
abal yab ka k'ale, por utsantsik 
enché! k'al na Jesüs: 

— Ko!ol jeye kin k'ale ku tiltsitsik 
an ti alwa! t'ilab an atiklábtsik xu 
k'wajíl ba k'e'et an bitsowtsik abal 

ka tak'yatichtsik k'al na Dios, pos 
ja'ich tin abnék. 

44 Anchan! ti xe'chin na Jesús ti 
t'iltsix Galilea, putálk'i ban atátsik 
xon tu t'ajnal an junkuntaláb. 


Jun i labidh labandhaxtaláb ban 
jixmách to'ol 
(Mt. 4:18-22; Mr. 1:16-20) 

Jun i К), tam ti na Jesús 

k'wajat bin wál an pujal xi 
Jenesaret, ulich yán i atiklábtsik, 
ke asta u k'ich'nalich t'ajat na 
Jesús, abal in lé'tsik kin ach'a! nin 
káwintal na Dios. ?Na Jesús in 
chu'u cháb i tan xi ta! ti k'wajat 
mapats tin wál an pujal xon ti yab 
owtsik. Таја! ti k'wajat kom an 
jixom to'oltsik pa'inek ti t'okom an 
tin jixáb an to'ol. ¿Na Jesús balin 
tám ba jún an tan xin dhabal na 
Simón ani pakabédhá na Simón 
abal kin ówmédha' wé! an tan bin 
wál an ja'. Buxkan tám na Jesüs 
ban tan ani tujey kin ok'tsi taja' an 
atiklábtsik. *Tam ti окоп ti Кам, in 
utsa! enché! na Simón: 

—Ka júna' an tan xon ti owtsik an 
pujal ani ka pet'na! taja' піп jixáb 
an to'ol abal ka јіха! an to'ol. 

STók'on na Simón: 

—Ok'tsix, u t'ójnékich рша] i akal 
апі yab xata! i jixámal, por kom 
Tatá! a ша], ne'ech ku pet'na! juní 
an jixaxtaláb. 

6Тат tin t'aja'tsik xowa' utsan, 
уап i to'ol yák'wan, ke asta u 
mich'k'analich an jixaxtaláb Kal in 
álém an to'oltsik. "In kaniy tám k'al 
in k'ubakk'i nin at jixom to'ol xi ta! 
ti kwajattsik jun pak'e! tan abal ka 
tsích ti tolmiyáb. Utey tám xi jún 
an tan ani in ts'utsiytsik chablam 

ke asta wetsikich ka luy'chin ban 
pujal Ка! in álém. $Tam ti na Simón 
Pedro in chu'u jeché!, tudhlan tin 
tamét na Jesús ani in utsa' enché!: 
—iAjátik, ki wixk'in teché! Kal 
naná!, pos папа! in walablom! 

9 Anchan' tin ulu na Simón, kom 
jajá! ani xi más nin at jixom to'ol 
jik'enektsik t'ajat abal yán i to'ol 
in jixa'tsik. 10 Aníl jeye, na Jakobo 
ani na Juan, xu chakámlábtsik k'al 
na Sebedeo, xi jayéch nin juniktsik 
na Simón, jik'enektsik jeye. Por na 
Jesús in utsa' enché! na Simón: 

—Yab ki jik'ey, pos asta xo! ne'ech 
ka tujüch ka aliy an atiklábtsik xi 
ne'ech ti kin bela'. 

11 Tam tin júna'ichtsik an tan bin 
wál an pujal, in jila'tsik ejtal ani 
k'aletsik k'al na Jesús. 


Na Jesús in jeldha' jun i inik xu ya'ul 
k'al an k'wajat at'ax Vít? 
(Mt. 8:1-4; Mr. 1:40-45) 

12Tam ti na Jesús k'wajat ba jun i 
bitsow, ulich jun i inik xu уа'ш Kal 
an k'wajat at'ax tít’. Tam ti chu'tat 
na Jesús, an inik, tudhlan kutúl 
asta chabál ani pakabédhá enché! 
na Jesüs: 

—Ajátik, max a lé!, ne'ech ka ejto 
ti kin jeldha' k'al jeché! an yaw!lách 
xu ko'ol. 

13Takan tám K'al na Jesús ani 
utsan enché!: 

—U lé! ani хо! i jeléch. 

Támk'i ti wék'on an k'wajat at'ax 
tít' ba jachan' an inik. 14Utsan tám 
enché! k'al na Jesús: 

—Yab xita! ka óltsi xant'éy tu 
t'ajtsi, tokot ki k'ale ban pále! ani 
ka pidhna' an pikbantsixtaláb k'al 
tin kwenta na t'okeltal jelt xan tin 

jilám ka t'ajan na Moisés. Ka t'aja! 
anchan! abal ejtal kin cho'óbna' ke i 


jeléch k'al an yaw'lách xa ko'olwi'ik. 


15Por bélk'i u cho'óbnáb putálk'i 
xant'éy in t'ajál na Jesús. Yandha' 
i atiklábtsik u junkunal abal ka 
axtsin хома! in ulal ani abal ka 
jeldhátsik k'al an yaw!lách xin ko'ol. 
16por na Jesús u k'alel xon ti yab 


xita! u k'wajíl ani taja! u k'wajíl ti ól. 


Na Jesús in jeldha' jun i inik xi yab 
in ejtowal ka yoyon 
(Mt. 9:1-8; Mr. 2:1-12) 

17 Jun i Kij, na Jesús k'wajat ti 
ok'tsix ani ta! ti buxutsik taja' cháb 
óx i fariseotsik ani i ok'tsixtsik xin 
wilál nin tak'ixtal na Dios xin jilám 
dhutsadh na Moisés. Jeché'tsik, tál 
tük'i гакі ban kwentsaltsik xi Galilea, 
xi Judea ani xi táltsik jeye ban bitsow 
Jerusalén. Ani nin cháp an Ok'óxláb u 
xalk'anal ba na Jesús abal kin jeldha' 
an ya'ultsik. 18 Ulich tám cháb óx i 
iniktsik xin tsi'dhál k'al i chayte! jun 
i inik. Jeché! an inik yab in ejtowal 
ka yoyon ani in exa'tsik kin баһа! 
ban atá xon ti k'wajat na Jesús. 19 Por 
yab in ela'tsik xon ti kin ódha!, kom 
yán ta! ti k'wajat an atiklábtsik; 
k'adhiytsik tám bin éb an atá, in 
wék'ontsi wé! tin jujúl ani taja! tin 
pa'ba' an ya'ul k'al піп chayté'il junax 
ch'ejel an atiklábtsik xon ti k'wajat na 
Jesús. 20Tam ti na Jesús in chu'u abal 
u belnal kal jajá'tsik, in ша! enché! 
an ya'ul: 

—Ja'üb, na walastalábil 
pakwlantsidhich ti k'wajat. 

21 An fariseotsik ani an ok'tsixtsik 
xin wilál nin tak'ixtal na Dios 
xin jilám dhutsadh na Moisés, in 
tujutsik tám kin chalpay enché!: 

—éJitam ја! pé jeye jeché! an 
inik xin t'ajál tinbá! jelti max u 
Dios? Tokot a Dios in ejtowal kin 
pakwlantsi an walastalábtsik. 

22 Þor na Jesús in cho'óbna' 
xant'éy k'wajat in chalpayaltsik ani 
in utsa'tsik enché': 

—éJant'ók'i ta chalpayaltsik 
anchan'? 234 Jowa! más yab 
t'ojláb ku ulu: “Na walastalábil 
pakwlantsidhich ti k'wajat", o ku 
ulu: ^Ki ch'akay ani ki beley"? 
24Pos ne'ech tu xalk'antsitsik ke 
Naná!, xin abadh abal kin wenk'on 
neye tin inik, u ko'ol i awiltaláb 
teché! ti chabál abal ku pakwlantsi 
i walastalábtsik. 

In utsa! tám enché' an ya'ul xi yab 
in ejtowal ka yoyon: 

—Tatá! tu utsál, ki ch'akay, ka 
dhaya' na chayté!il ani ki k'aléch ta 
k'imá!. 

25Támk'i jachan', an inik xi yab in 
ejtowal ka yoyon, ch'akay tin tamét 
ejtal xi taja! ti k'wajattsik. In dhaya' 
nin chayté'il xon ti kwachatwi'ik 
ani k'aléch tám tin Кіта! in 
pubédhantsal tin bij na Dios. ?6Ejtal 
labantsik, in pubédhantsal tin bij 
na Dios ani k'al an jík'ib in ulutsik 
enché!: 

—Xo! i chu'u уап xata! xi labidh 
t'ajat. 


Na Jesús in kaniy na Lebí xu bijyáb 
jeye ta Mateo abal ka k'ale ti exóbal 
Kal Јаја! 

(Mt. 9:9-13; Mr. 2:13-17) 

21 Tayíl, tam ti na Jesús kaléch, 
in chu'u jun i inik xin bij ta Lebí 
xin bach'wal an jalbixtaláb abal 
an chabál xi Roma. Jeché! an inik 
buxúl xon tu ulel ti pidhnáb an 

jalbixtaláb ani utsan enché! k'al na 
Jesús: 

—Wana ta exóbal k'al Naná!. 

28 Ch'akay tám na Lebí, in jila! 
ejtal ani in wéwna! na Jesús. 29 Más 
tayíl, na Lebí in t'ajtsi na Jesús jun 
i pulek k'apúxnich tin k'imá!; ta! 
jeye ti buxutsik junax k'al jajá'tsik 
ban mesa уап i bach'k'ul jalbixtaláb 
ani k'e'et jeye i atiklábtsik. 30 Por 
an fariseotsik ani an ok'tsixtsik xin 
wilál nin tak'ixtal na Dios xin jilám 
dhutsadh na Moisés, in tujutsik kin 
kawiy nin exóbaliltsik na Jesús. 
Enché! tin ulutsik: 

—¿Jant'ók'i ta k'apultsik ani i 
uch'altsik Kal i bach'k'ul jalbixtaláb 
ani k'al i walablomtsik? 

31 Tók'oyattsik enché! k'al na 
Jesüs: 

—Xi k'wajattsik alwa! ani yab u 
ya'ul yab in yéntsal i ilálix, por xu 
ya'ultsik, in yéntsal. 3? Naná! yab in 
tsi'nek ku aliy xi xe'echtsik lujat, in 
tsi'nek ku aliy xi walbidhtsik abal 
kin jila'ichtsik ti walablom. 


Konyat na Jesús k'al tin kwenta an 
Kílixnich 
(Mt. 9:14-17; Mr. 2:18-22) 
33Utsan tám enché! na Jesús k'al 
jajá'tsik: 

—Nin exóbaliltsik na Juan ani 
nin exóbaliltsik an fariseotsik u 
k'íltsik ani u óltsik t'ajat, por na 
exóbaliltsik ech'ek'i u k'apultsik ani 
u uch'altsik. 

34 Tók'oyattsik enché! k'al na 
Jesüs: 

—éAwnxe! ne'ech kin ejtotsik 
ka k'ílin xi kanidhtsik ba jun i 
tomkixtaláb tam bél k'wajat an 
tomkinél inik k'al jajá'tsik? iYaba'! 

35por ne'ech kin bajaw an k'ij tam 
ne'ech ka wék'ontsat an ti tomkinél 
inik ani ne'chich jeye tám ka 
k'ílintsik. 

36T'iltsintsik jeye jeché! an ti 
junbaxtaláb: 

—Yab xita' in kotyal jun peje' i ít 
xeketláb abal kin pats'k'uy k'ál i 
Кеј xeketláb. Max kin Раја! anchan!, 
in odhnál an ít xeketláb, tám 
juní, an ít xeketláb yab ne'ech kin 
tomna' an Кеј xeketláb. 37 Nibal u 
balyáb an ít yajtsik uxnél ban k'ej 
ót' balixtaláb; pos max ka t'ajan 
anchan! an ít yajtsik uxnél in 
mich'ál an Kej бї? balixtaláb, ne'ech 
tám ka wak'lan an yajtsik uxnél 
ani an ót' balixtaláb u k'ibchonal. 
38 Jaxtám ti yejat ka balyat an ít 
yajtsik uxnél ban ít ót' balixtaláb 
abal chablam yab ka k'ibchon. 39Ni 
jun xita' xi kin uch'a! ok'ox an Кеј 
yajtsik uxnél, in kulbetnál jeye an 
ít yajtsik uxnél, pos in ulal enché': 

"An k'ej yajtsik uxnél, más ja! alwa!.” 


An exóbaltsik in pu'wal i trigo tin 
k'ítsájil an koyóxnich 
(Mt. 12:1-8; Mr. 2:23-28) 
Jun i k'ij tin k'ítsájil an 
koyóxnich, lejat na Jesús 
ne'ech ti belal ban aleláb xon 
ti wa'ach i t'ayablábtsik, nin 
exóbaliltsik in belal pu'wal i 
trigo, in ixyal k'al in k'ubak ani in 
k'apaltsik. ?Konyat tám enché! k'al 
taltsik an fariseotsik: 

—éJant'ók'i ta t'ajáltsik i t'ojláb xi 
yab alwa! ka t'ajan tam in k'ítsájil 
an koyóxnich? 

3Tók'oyattsik enché! k'al na Jesús: 

—¿Yabxe! jayk'i a ajyámaltsik 

хома! in Paja! na Dabid tam ti јаја! 

ani nin juniktsik k'a'ay? *Ochich 
ban pulek atá xon tu k'ak'náb 
na Dios ani in ik'i' an pan xi 
pikbantsidh na Dios, in k'apu ani 
in pidha! jeye nin juniktsik xi ta! 
ti kwajat junax Kal jajá!, maske 
jachan' an pan, tokot bijtsidh ne'ech 
kin k'apu an pále'tsik. 
5In ulu jeye enché': 

—Naná!, хіп abadh abal kin 
wenk'on neye tin inik, u ko'ol 
i awiltaláb abal ku ulu xowa! 
alwa! ka t'ajan tam in k'ítsájil an 
koyóxnich. 


An inik xi teytemadh nin k'ubak 
(Mt. 12:9-14; Mr. 3:1-6) 

6 Jun i K'ij, jayéchk'i tin k'ítsájil 
an koyóxnich, ochich na Jesús ban 
atá xon tu t'ajnal an junkuntaláb 
ani in tuju ti ok'tsix. Taja', ta! jeye 
ti kwajat jun i inik xi mulkanék 
in eját k'ubak. "An ok'tsixtsik 
xin wilál nin tak'ixtal na Dios 
xin jilám dhutsadh na Moisés ani 
an fariseotsik, ta! ti kwajat in 
kwáchiyaltsik na Jesús abal in lé! 
kin chu'u max kin jeldha! jachan' 
an inik tin k'ítsájil an koyóxnich. 
Pos max kin Раја! anchan!, ne'ech 
tám kin kó'oytsik jun xata' 
xant'ok'ál ti kin ólna! na Jesús. 
8Por na Jesús, kom in cho'ób alwa! 
xant'éy k'wajat ti chalpantsáb, in 
ша! enché! an inik xi mulkanék 
nin k'ubak: 

—Ki ch'akay ani ki kubey junax 
ch'ejel. 

Ch'akay tám an inik ani kubey 
tametláb. 9Utsan tám enché! xi 
k'e'ettsik k'al na Jesús: 

—Ne'ech tu konoytsik jun xata!: 
éJant'éy alwa! ka t'ajan tam in 

k'ítsájil an koyóxnich? Хома! alwa! 
o xowa! yab alwa'? ¿Ka jeldhá an 
ya'ultsik o ka walbá ka chemech? 

10In teloloy tám na Jesús ejtal an 
atiklábtsik xi taja! ti k'wajat wililíl 
апі in utsa' enché! an inik: 

— Ka lujku na k'ubak. 

Anchan! tin баја! an inik ani 
jelnek ti jilk'on nin k'ubak. "Por 
chakuy t'ajat xi k'e'ettsik ani tujey 
ti kónóx jajá'k'itsik xant'éy alwa! 
kin t'ajtsi na Jesús. 


Na Jesús in takuy xi lajucháb an 
abatwáletsik 
(Mt. 10:1-4; Mr. 3:13-19) 

12Tam ti jachan' i k'ij, na Jesús 
k'ale ba jun i ch'én abal ti ól їаја! 
ani taja' tin wat'na' putál i akal 
ti ólantsix an ta Dios. 3Tam ti 
tsudhey, in kaniy nin exóbaliltsik 
ani in takuy lajucháb xi jajá'tsik, 
xin bijiy ti abatwáletsik. 14 Jajá'tsik 
ja'ich na Simón, xi bijyat jeye 
ta Pedro; na Andrés, nin kidháb 
na Simón; na Santiago, na Juan, 
na Felipe, na Bartolomé, 15па 
Mateo, na Tomás, na Santiago xu 
chakámláb k'al na Alfeo; na Simón 
xu tak'nal ban junkuntaláb xu 
bijyáb kananista; 16na Judas, xu 
chakámláb k'al na Santiago ani 
na Judas Iskariote, xi más tayíl in 
pidhna' na Jesús abal ka chemdhá. 


Na Jesús in ok'tsal yán i atiklábtsik 
(Mt. 4:23-25) 

17 Pa'ay tám na Jesús ban ch'én 
junax kal jajá'tsik ani kubey ba 
jun i cha'lam k'al nin exóbaliltsik. 
Junkunék taja' уап i atiklábtsik xi 
tál ban chabál Judea, ban bitsow 
Jerusalén ani xu k'wajíltsik jeye 

Tiro ani Sidón tin waltsik an pujal. 
Ulnektsik taja! abal kin ach'a! xowa! 
in ulal na Jesús ani abal ka jeldhá 
jeye k'al xowa'kich an yaw'láchtsik 
xin ko'ol. 18Xin ach'áltsik i 
yajtsiktaláb abal ochadh kal i 

at'ax ejattalábtsik, u jeléltsik jeye. 
1? Jaxtám, k'al ejtaltsik tu le'náb ka 
takan na Jesús abal u jeldhábtsik 
Kal an chápláb xu kalel ba Јаја!. 


An k'ijidhtaláb ani an yajtsiktaláb 
(Mt. 5:1-12) 

20Tn teloloy tám na Jesús nin 

exóbaliltsik ani in utsa'tsik enché': 

—K'ijidh t'ajat abal tatá'tsik xi 
ch'ojontál, kom a walkáltsik ki 
tak'yat k'al na Dios. 

2 Kijidh tajat abal tatá'tsik xi хо! 
i k'a'íl, pos ne'ech ki ajwédhátsik. 

'K'ijidh t'ajat abal xi xo! i 
uk'naltsik, pos tayíl ne'ech ki te'en. 

22Kijidh t'ajat abal tatá'tsik tam 
ki at'an k'al an atiklábtsik, tam ki 
ajan, tam ki odhbijyat ani tam ki 
pojká jelti jun xata' at'ax, k'al tu 
kwenta Naná!, xin abadh abal kin 
wenk'on neye tin inik. 

23Ki kulbétsik t'ajat ani ki 
K'ijidhmé jachan' i k'ij, pos ne'ech ka 
bach'utsik jun i pulek ch'ejwalixtaláb 
tú! walk'i pos anchan! jeye ti at'ax 
t'ajtsinék an t'iltsixtsik k'al nin weje' 
pakélil jachan' an atiklábtsik. 

?^'por ch'ojontál a chu'bíl 
tumínladh iniktsik abal a 
kó'yámalichtsik хома! ti 
K'ijidhmédhámal. 

25Ch'ojontál a chu'bíl xi xo! kidhat 
a ko'oltsik, pos tayíl ne'ech ta k'a'íl. 

"Ch'ojontál а chu'bíl xi xo! i 
te'naltsik, pos tayíl ne'ech ki 
uk'intsik k'al i t'e'pintaláb. 

?6'Ch'ojontál a chu'bíl tam ejtal 
an atiklábtsik ti t'ilál alwa!, pos 
anchan! jeye tin t'ajámal nin 
weje! pakéliltsik k'al an k'ambix 
t'iltsixtsik. 


Na Jesús in ok'tsixnál ke yejat ki 
k'anidha'tsik xi tu at'ál 
(Mt. 5:38-48; 7:12) 

27”Por tatá'tsik xi xo! i k'wajat tin 
axtsal, tu utsáltsik enché!: 

"Ka k'anidha! xi ti at'áltsik, ka 
t'ajtsi ti alwa'taláb xi ti at'áltsik, 
28ka lábt'aja! xi ti odhbijyaltsik ani 
ki kontsintsi xi ti at'ax t'ajtsaltsik. 
29Max jun xita! ti ki pik'iy ba jun a 
ch'a'üb, ka pidha! jeye ti pik'tsi xi 
jun pak'e'. Max jun xita! ti ki k'ántsi 
ta wát, ka walka! jeye kin júna' na 
xekét. 30 Ka pidha' xita'kich xowa! ti 
ki kontsi ani xita! ti ki k'ántsi xowa' 
tatá! a dhabal, yab ka kontsi ti ki 
witsbantsi. 31 Ka t'ajtsi xi k'e'ettsik 
jelt xan ta lé! ki t'ajtsin Kal jajá'tsik. 

3?'Max tokot a k'anidháltsik 
xita! ti k'anidhál, éjant'éy exom 
a t'ajáltsik wat'ats? Pos asta an 
walablomtsik in t'ajál anchan'. 

33 Мах tokot a t'ajtsaltsik ti 
alwa'taláb xita! ti t'ajtsaltsik ti 
alwa'taláb, éjant'éy exom a t'ajáltsik 
wat'ats? Pos anchan! jeye in t'ajál 
an walablomtsik. 34 Ani max tokot a 
matintsaltsik xa chalpayal ke ne'ech 
ti ki pidha! xata!, éjant'éy ne'ech 

ka áta'tsik? Pos an walablomtsik u 
mátíntsíxtsik jeye ani in aytsímtsik 
ka witsbantsat. 35Por tatá'tsik yejat 
Ка k'ak'na! xi ti at'áltsik, ka Paja! 

i alwa'talábtsik, ka matintsixna' 
xowa'kich, por yab ka aytsím 

ki witsbantsat. Anchan', pülek 

tám an ch'ejwalixtaláb ne'ech ka 

bach'u ani ne'ech ki k'wajaytsik 

ta chakámlábtsik k'al na Dios xi 
púlek t'ajat; pos Јаја! i alwa! inik 
t'ajat k'al xi yabtsik in pidhnál i 
jalbintsixtaláb ani Kal xi yab alwa' 
iniktsik. 36Ki yajnantsixintsik, jelti 
хап ti ni Táta! u yajnantsix. 


Yab ka teltsi xant'éy in t'ajál 
k'e'ettsik 
(Mt. 7:1-5) 
37Yab ka teltsi xant'éy in t'ajál 
xi k'e'ettsik ani na Dios yab jeye 


ne'ech ti ki teltsi xant'éy a t'ajáltsik. 


Yab ka walbiy ni jun xita' ani yab 
teye ne'ech ki walbiyattsik k'al na 
Dios. Ki pakwlantsixin ani na Dios 
ne'ech jeye ti ki pakwlantsitsik. 
38Ka pidha'tsik xowa' in yéntsal xi 
k'e'ettsik ani na Dios ne'ech jeye ti 
ki pidha! хома! tatá'tsik a yéntsal. 
Ne'ech ki pidhan ba na morrálil 
lejbadh alwa!, k'ich'adh alwa! ani 
dhiyadh asta ke u wak'lanalich k'al 
in ts'utsát. Na Dios jayéchk'i ne'ech 
kin ёупа! an lejab xi tatá'tsik ka 
éyna! k'al k'e'ettsik. 

39 Utsantsik tám k'al na Jesús 
jeché! an ti junbaxtaláb: 

—éAwnxe! jun i jok'ol ne'ech kin 
ejto kin lot'ok'na! in at jok'ol? 
¿Yabxe' ne'ech ka kwajlan chablam 
ti éb ban jól? ^" Ni jun i exóbal 
in cho'ób más ké nin ok'tsíxal, 
por tam kin ok'óch an ti exóbal, 
ne'ech jeye tám kin bajaw jelti nin 
ok'tsíxal. 

4VíJantók'i ta teltsal an ti elits 
xin ko'ol na at kidháb bin wal ani 
yab a chu'tal an yejche! elits xa 
ko'ol ba na wal? 42 Апі max yab a 
ejtowal ka chu'u an yejche! elits xa 
ko'ol ba na wal, éjant'ók'i ta utsál 

enché! na at kidháb: “Kidháb, ti 
kin walka! tu jixtsi an ti elits xa 
ko'ol ba na wal"? iK'ambix inik! 
Ka wék'oy ok'ox an yejche! elits xa 
ko'ol ba na wal ani anchan! ne'ech 
tám ka ejto ka chu'u alwa! abal 

ka jixtsi an ti elits xin ko'ol na at 
kidháb bin wal. 


An ѓе! k'al nin walílk'i tu exláb 
(Mt. 7:17-20; 12:34-35) 

4*'Yab wa'ach i alwa! te! xi ne'ech 
kin kó'oy in walíl yab alwa', nibal 
wa'ach i te! xi yab alwa! xi ne'ech 
kin kó'oy in walíl alwa'. ^^Pos an 
te'tsik k'al nin walílk'i tu exláb. Yab 
u pitnal i igo ban k'ídhtsik, nibal u 
pitnal i uba ban k'idhadh te!. *5An 
inik xi alwa!, in ulal xowa! alwa!, 
kom alwa! xowa! k'wajat bin itsích. 
An at'ax inik, in ulal xowa! yab 
alwa!, kom yab alwa! xowa! k'wajat 
bin itsích. Pos хома! k'wajat bin 
itsích, ja'ich in ulal. 


An atá xi kubadh ban t'ujub ani xi 
kubadh eb chabál 
(Mt. 7:24-27) 

46 Jant'ók'i tin bijyaltsik, “Ajátik, 
Ajátik” ani yab a t'ajáltsik xowa! tu 
utsál? 47 Ne'ech tu utsa'tsik хіба! in 
junwal xu uteltsik k'al Naná!, xi tin 
axtsal ani in t'ajál хома! Мапа! u 
ulal: 8In junwal jelti jun i inik xin 
kuba! jun in Кіта! enché!: ok'ox in 
chaja! alk'idh t'ajat an chabál ani in 
k'wajbantsi tin akan ba t'ujub. Tam 
ti owtsikmé an walja!, ájlách chapik 
an ja! xon ti k'wajat an atá ani yab 
ejtowat ka yoywat abal nin akan 
kubat ba t'ujub. “Por xin ach'ál nu 
káwintal ani yab in t'ajál хома! u 
ulal, in junwal jelti jun i inik xin 

kuba! nin k'imá! eb chabál ani yab 
aknidh alwa'; tam ti owtsikmé 

an walja! ájlách chapik an ja! xon 
ti k'wajat an atá, julpá an atá ani 
pakudh ejtal ti jilan. 


Na Jesás in jeldhantsi tin t'ojnálil 
jun i awiltaláb romano 
(Mt. 8:5-13) 
Tam ti na Jesús in ok'óch kin 
tawna! an atiklábtsik, k'ale 
Kapernaüm. 2Таја! ta! ti k'wajat jun 
i romano xu ok'lek soldadotsik xin 
ko'ol jun in t'ojnálil xin k'anidhál 
t'ajat. Jeché! nin t'ojnálil u ya'ul 
ti kwajat ani ne'chich tajat ka 
chemech. ?Tam ti jachan' an ok'lek 
soldadotsik in ach'a! u t'ilnal na 
Jesús, in aba! cháb óx in ok'lékil an 
judíotsik abal kin pakabédha! na 
Jesüs ka k'ale ti jeldhantsáb an tin 
t'ojnálil. *K'aletsik ba na Jesüs ani 
in pakabédha' t'ajat enché': 
—Jeché! an ok'lek soldadotsik in 
tomnál t'ajat ka tolmiy; 5pos jajá! 
tu k'anidhál t'ajat ani in abnámal 
ku kubtsin an ti atá xon ti t'ajál an 
junkuntaláb. 
$K'ale tám na Jesús kal jajá'tsik. 
Por tam tu k'unelichtsik ban atá, an 
ok'lek soldadotsik in aba! cháb óx 
in ja'übtsik abal ka шап enché! na 
Jesüs: 
—Ajátik, yabich ki t'ojlin, pos 
yab in tomnál ki ochich bu k'imá!; 
Tjaxtám ti nibal ela! папа! in k'ale 
tu aliy. K'al tokot ka ulu ka jeley nu 
t'ojnálil, ne'ech ka jeley. $Pos naná' 
in tak'nélk'i neye tin k'wajat k'al 
nu ok'lékiltsik, por u ko'ol neye i 
soldadotsik xi папа! u tak'yal. Tam 
ku utsa' jun i soldado ka k'ale, u 
k'alel; tam ku utsa! jeye xi k'e'et ka 

tsích, u tsi'il ani tam ku ша! nu 
t'ojnálil kin баја! jun xata!, in баја]. 

Tam ti na Jesús in аста! jeché!, 
laban t'ajat k'al xowa! in ach'a! 
in ulámal jachan' an inik, in 
teloloy tám an atiklábtsik xi каї ti 
wewkómte апі in ulu enché': 

—Tsubax tu utsáltsik, ke nibal 
ban israelitatsik yab u elámal jun 
xita' xin ko'ol in belomtal jelt хап 
tin ko'ol jeché! an inik xi yab u 
israelita. 

10 Tam ti witsiytsik ban atá xi 
abnéktsik ti kanix an ta Jesús, 
jelnekich tin ela! jachan' an 
t'ójontsix. 


Na Jesús in ejdhantsi ti ít tin 
kwitólil jun i chemtsidh mímláb 
"Tam ti watéch ejtal jeché!, 
na Jesüs ne'ech ba jun i bitsow 
xu bijyáb Naín, junkímte k'al 
nin exóbaliltsik ani k'al yán i 
atiklábtsik jeye. '?Tam tu k'unelich 
ba jachan' an bitsow, in chu'u jun i 
chemélom xu ne'dhábich ti jolyáb. 
Jachan' an chemélom ja'ich in 
junkax chakámil jun i chemtsidh 
mímláb. K'al yán i atiklábtsik ti 
ne'ech junkímte. !?Tam ti chu'tat 
k'al an Ajátikláb jachan' an 
chemtsidh mímláb, kó'ontsat ti 
yajnantsixtaláb ani in ша! enché': 
—Yab ki uk'in. 
14Utey tám na Jesús, in taka! an 
k'imá'láb ani kubeytsik xi ne'ech 
in kitám jachan' an k'imá!láb. 
Na Jesús in utsa! tám enché! an 
chemélom: 
—Kwitól, Мапа! tu utsál: ¡Ki 
ch'akay! 
15Buxkan tám xi chemnekwi'ik ti 
k'wajat ani tujey ti káw; na Jesüs 

in pidhna'ich tám ba nin nána!. 
16 Ejtaltsik xin chu'u jeché!, jik'ey 
ani tujeytsik kin pubédhantsi tin bij 
na Dios. In ulaltsik enché!: 

—Jun i pulek t'iltsix xalk'anék ba 
wawál!. 

In ulaltsik jeye enché': 

— Na Dios tsi'nek abal kin tolmiy 
nin bitsówil. 

17 Putál Judea ani an kwentsaltsik 
xi k'wajat malilíl, in cho'óbna'tsik 
xant'éy in t'ajámal na Jesüs. 


Xi abnéktsik k'al na Juan xu pujax 
(Mt. 11:2-19) 

18Na Juan in ach'a! jeye ejtal 
jeché!, kom u t'iltsinal k'al nin 
exóbaliltsik. In kaniy tám cháb 
піп exóbaliltsik 1апі in aba! abal 
ka k'ale ti konyáb na Jesús max 
Jajá'ich lejtal xi bijidh ne'ech ka 
tsích o ko'ol ki aytsi k'e'et. 2°Тат 
ti uteytsik ba na Jesús xi abnék k'al 
na Juan, in utsa'tsik enché': 

—Na Juan xu pujax tu abámal 
abal tu konoy max tatá'ich kwa' 
xi bijidh ne'ech ka tsích o yejat ki 
aytsi k'e'et. 

21 Jachan' i ora tam ti ulich nin 
exóbaliltsik na Juan, na Jesüs 
in jeldha! yán i ya'ultsik k'al 
xowa'kich an yaw'láchtsik ani 
an ch'uk'uxtalábtsik xin ko'ol, xi 
ochadhtsik k'al i at'ax ejattaláb 
in káldhantsi ani xu jok'oltsik in 
chu'xindha'. ??Tók'oyattsik tám 
enché! k'al na Jesús: 

—Ki k'aléchtsik ani ka ша! na 
Juan xowa! a chu'ümaltsik ani 
хома! a ach'ámal. Ka ша! abal 
an jok'oltsik u chu'xinal, an 
k'wech'e'tsik u belal, xin ko'oltsik 
an k'wajat at'ax tít u jelél, an 

tanchu'tsik u och'xinal, an 
chemélomtsik u ejdháb ti ít ani an 
ch'ojontáltsik u t'iltsinal an ti alwa! 
t'ilab. 23K'ijidh tajat abal xita! ti kin 
bela! ani yab ka kux witsiy tayíl. 

?^Tam ti k'aléch xi abnéktsik k'al 
na Juan, na Jesús tujey tám kin 
t'iltsi an atiklábtsik k'al tin kwenta 
na Juan. In ulu enché': 

—¿Jantéy i k'alnek ka chu'utsik 
ban chabál xon ti yab k'wajtsidh? 
¿Jun i pakáb xi k'wajat ti waw!yáb 
Kal i ik’? 25 Мах yaba!, éjant'éy i 
k'alnektsik ka chu'u? éJun i inik xi 
xeketlidh k'al i alwa! k'udhk'um? A 
cho'óbtsik alwa! ke xu xeketlinaltsik 
k'al i alwa! k'udhk'um ani kidhat 
in ko'ol u k'wajíltsik bin Кіта! i 
ракаћа! tak'ix. 26pos tám, éjant'éy i 
k'alnektsik ka chu'u? ¿Jun i t'iltsix? 
Ani! k'ejle ani tu utsáltsik ke na 
Juan, más ja! pülek ké jun i t'iltsix. 
27 Jeché! na Juan ja'ich xu t'ilnal 
k'al an T'okat Dhuslab enché': 

Jé! u okxiyal nu abatwálejil 

abal ti ki t'ojojontsi an ti bél. 
28Tsubax tu utsáltsik, ke ba ejtal 
an atiklábtsik yab jayk'i wa'chinék 
jun i t'iltsix más pülek ké na Juan 
xu pujax; por xi más chipíl xon tu 
tak'ix na Dios, más ja! pülek ké na 
Juan. 

29 Tam tin ach'a'tsik jeché!, ejtal 
an atiklábtsik ani an bach'k'ul 
jalbixtaláb xi pujadhtsik k'al na Juan, 
in exla'tsik abal na Dios lujat t'ajat 
хома! in t'ajál; 3 рог an fariseotsik 
ani an ok'tsixtsik xin wilál nin 
tak'ixtal na Dios xin jilám dhutsadh 
na Moisés, xi yabtsik pujadh k'al na 
Juan, in pojka'tsik xowa' na Dios in 
le'námal kin Раја! Kal jajá'tsik. 3110 
ulu tám enché! an Ajátikláb: 

—éJant'ok'ál ti ne'ech ku ejto ku 
junbay an atiklábtsik xi jeché! i k'ij? 
éJant'éy in junwaltsik? 32In junwal 
jelti ts'itsik chakam xu buxkanal ti 
ubát' xon tu t'ajnal an nüjlách ani 
in dhájayaltsik nin at chakamtsik 
enché': “I jutsuy i chúl ani yab i 
bixmáchtsik; i ajatna! i t'e'pidh 
ajatláb ani yab i uk'intsik." 

33pos tsích na Juan xu pujax, xi 
yab in k'apal i k'apnél nibal in uch'ál 
i yajtsik uxnél ani a ulaltsik ke јаја! 
ochadh Kal i at'ax ejattaláb. 3Tayíl 
in tsích Naná', xin abadh abal kin 
wenk'on neye tin inik, xin k'apul 
ani in uch'al por a ulaltsik ke in 
jik'lom ani ke u ja'úb i walablomtsik 
ani і bach'k'ul jalbixtaláb. 35Рог nin 
chalab na Dios u xalk'anal abal lujat 
bin xe'chintal an atiklábtsik xi k'ál 
tu belnal. 


Na Jesús bin k'imá' an fariseo 
xu bijyáb ta Simón 
36Pakabédhá na Jesüs k'al jun 

i fariseo abal ka k'ale ti k'apul 
bin k'imá! jeché! an fariseo, k'ale 
bin Кіта! jachan' an fariseo ani 
buxkan ban mesa. 3 Tám, jun i 
mímláb xi xe'ech yab exbadh, xu 
k'wajíl jeye ba jachan' an bitsow, 
xin ach'a! abal na Jesús k'alnek ti 
Кари bin Кіта! jachan' an fariseo, 
ulich ani in tsi'dhál jun i frasko xi 
t'ajadh k'al i alabastro, ts'utsat k'al 
i niwiytaláb. 3Utey и uk'nal ba na 
Jesüs ani tujey kin axdhantsi tin 
akan Kal in ja'mál nin wal. Tayíl 
exmách kin k'wi'tsi Kal nin xi'íl, in 
ch'uch'bantsi ani in joltsi bin akan 
an ti niwiytaláb. 3% Tam tin chu'u 
jeché! an fariseo xi k'ál ti kanidh na 
Jesús, in chalpay enché': 

— Max jeché! an inik tsubaxak 
lejtal ja'ich jun i t'iltsix, ne'ech kin 
exla! xita! k'ál ti k'wajat ti taknal 
ani xitam mímláb jeye jajá'. Pos 
jajá!, ja'ich jun i mímláb xi xe'ech 
yab exbadh. 

40tsan tám enché! an fariseo k'al 
na Jesús: 

— Simón, и ko'ol jun xata! xant'éy 
u lé! tu utsa'. 

Tók'on enché! an fariseo: 

Ti kin utsa'ich, Ok'tsix. 

In ulu tám enché! na Jesús: 

—Cháb i iniktsik in júntsal ti 
tumín jun i inik xin matintsixnál 
i tumín. Jún in júnál bó! i bo! inik 
i denariotsik ani jún in júnál chab 
inik láju; kom yab in ejtowaltsik 
kin witsba!, an matintsix tumín 
in pakwlantsi an tin júntsixtaltsik 
chablam. Ani xo! ti kin utsa!, ék'al 
jowa' kál ti ne'ech ka Какпа más 
an matintsix tumín? 

43Tók'on enché! na Simón: 
—Naná! u chalpayal abal Kal xi 
más yán nin júntsixtal pakwlantsat. 
Utsan k'al na Jesüs: 
—Tsubax xowa' a ulu. 
^ Chawk'in tám na Jesús, in tela! 
an mímláb ani in utsa' enché! na 
Simón: 
— A chu'tal jeché! an mímláb. 
In ochich ba na Кіта! ani yab 
tin pidha! ti ja! abal ku t'aka! 
nu akan; por jeché! an mímláb 
tin axdhantsámal tu akan 
k'al nin ja'mál nin wal ani tin 
wayedhantsámal k'al nin xi'íl. 
45Tatá! yab tin ch'uch'bay, por jeché! 
an mímláb, asta tin ochenek yab 
in koydhámal tin ch'uch'bantsi tu 
akan. “6Yab tin joltsámal ti aséyte 
bu ók’, por јаја! tin joltsámal ti 

niwiy aséyte bu akan. #7 Jaxtám 
tu utsál, kom pakwlantsat ejtal 
nin walastalábil maske уап t'ajat, 
jaxtám ti k'anidhaxin t'ajat; por xita! 
wé! in walastalábil ka pakwlantsat, 
wé! jeye ti ne'ech ti k'anidhax. 

48]n utsa! tám enché! an mímláb: 

—Na walastalábil pakwlantsidhich 
ti kwajat. 

49Xi más an k'apultsik xi ta! jeye 
ti buxutsik Kal Jajá!, tujeytsik ti 
útsáx jajá'k'itsik enché': 

—¿Jitam já! pé jeye awil jeché! 
an inik, ke asta i walastalábtsik in 
ejtowal kin pakwlantsi? 

50Por na Jesús in utsa' enché! an 
mímláb: 

— 1 lo'ey abal i belmách, ki k'aléch 
tsububudh a ejattal. 


An mímlábtsik xu tolmiyáb 
k'ál na Jesús 

Tam ti wat'éch ejtal jeché!, 

na Jesús xe'chin ba yán i 
bitsowtsik ani ban kwentsaltsik 
ti t'iltsix ani ti óltsix an ti alwa! 
t'ilab k'al tin kwenta хап tu tak'ix 
na Dios. Junkímte k'al xi lajucháb 
піп exóbaliltsik. ?Tá! jeye ti xe'ech 
ti junkil cháb óx i mímlábtsik 
хі Јаја! in jeldhámal Kal an 
yaw'lách xin ko'oltsikwi'ik ani in 
káldhantsám ti at'ax ejattalábtsik. 
Kal jeché! an mímlábtsik ta! jeye 
ti xe'ech na María xu bijyáb ta 
Magdalena, xi káldhantsidh bük ti 
at'ax ejattaláb. 3Tá! jeye ti xe'ech 
na Juana, nin tomtal na Kusa, an 
inik xi ja'ichwi'ik in ok'lek t'ojnálil 
na Erodes. Na Susana ani yán 
más k'e'et i mímlábtsik ta! jeye ti 
xe'echtsik abal kin tolmiy na Jesüs 
k'al хома! in ko'oltsik. 

An junbaxtaláb xi k'al tin kwenta an 
óm inik 
(Mt. 13:1-9; Mr. 4:1-9) 

^Yán xi kale ban bitsowtsik 
abal kin chu'u na Jesús. Tam ti 
junkunich yán i atiklábtsik, na 
Jesús tujey tám kin tawna'tsik k'al i 
junbaxtalábk'i. Enché! tin utsa'tsik: 

5—Jun i óm Kale ti bák'ul iyaláb. 
Tam ti k'wajatich ti bük'ul, taltsik 
an iyaláb kwajlan ban bél, k'ach'yat 
ani k'apat k'al an ch'ichintsik. 
STaltsik an iyaláb kwajlan ban 
t'ujublom ani tam ti jachan' an 
iyalábtsik ixk'an, wayey kom 
taja', yab ách’ an chabál. 7 Taltsik 
an iyaláb kwajlan ban k'ídhlom, 
ixk'an, por kom junax ti pakey k'al 
an k'ídh, paxk'iyat. Рог taltsik an 
iyaláb, kwajlan ban chabál xi alwa!, 
tam ti ixk'an ani pakey, t'u'untsik 
t'ajat. Xi jun i iyaláb in kó'oy asta 
bo! inik i itsixlek. 

Tam ti ok'onich kin ши jeché!, 
utsantsik kawidh enché! k'al na 
Jesüs: 

—Xita' in ko'ol in och'oxtal alwa!, 
kin exbay xowa! и ша]. 


Xant'ók'i tu ok'tsix na Jesús k'al i 
junbaxtalábk'i 
(Mt. 13:10-17; Mr. 4:10-12) 
SKonyat tám k'al nin exóbaliltsik 
xant'éy in lé! kin ulu jeché! an 
junbaxtaláb. ! Ani Јаја! in utsa'tsik 
enché': 

—Tatá'tsik, ti pidhál na Dios ka 
cho'óbna' xowa! in ko'ol yab tejwa! 
k'al tin kwenta xan ti Jajá! tu tak'ix; 
por xi k'e'ettsik, tokot u tawnál k'al 
i junbaxtalábk'i. Anchan', maske in 
chu'taltsik, por jáyk'i max yab in 

chu'tal; maske in ach'áltsik, por yab 
in exbayal. 


Na Jesús in wila! xant'éy in lé! kin 
ий an junbaxtaláb xi k'al tin kwenta 
an óm inik 
(Mt. 13:18-23; Mr. 4:13-20) 

M'Jeché! ja'ich xowa! in lé! kin 
ulu an junbaxtaláb: An iyaláb, in 
junwal jelti nin káwintal na Dios; 
12an iyaláb xi kwajlan ban bél, 
in junwal jelti an atiklábtsik xin 
ach'ál nin káwintal na Dios, por 
tam tál an lej at'ax u wék'ontsáb 
bin itsích abal yab kin bela'tsik ani 
yab ka lo'ey. 19 Ап iyaláb xi kwajlan 
ban t'ujublom, in junwal jelti an 
atiklábtsik xin axtsal tin káwintal 
na Dios ani in bach'wal k'al yantam 
i kulbétaláb, por eb itsíchk'i; ne'ech 
ka belmách wé! i k'ij, por tam ka 
taktamiyat, u kuxkultsik. 14An 
iyaláb xi kwajlan ban k'ídhlom, in 
junwal jelti an atiklábtsik xin ach'ál 
nin káwintal na Dios por yab in 
t'ajáltsik ti k'ij. In walkál ka átátsik 
k'al an chalpaxtaláb, k'al an tumín 
ani k'al xowa'kich xin kulbetnáltsik 
t'ajat. Anchan' yab in ejtowal kin 
bajaw ka xe'chin lujat. 1Рог an 
iyaláb xi kwajlan ban alwa! chabál, 
in junwal jelti an atiklábtsik xin 
bach'wal nin káwintal na Dios 
k'al ejtal nin ejattal; in t'ajáltsik 
xowa! in ach'ál ani kom in óntsal ti 
belomtsik, u xe'chinalichtsik tám 
lujat t'ajat. 


An junbaxtaláb k'al tin kwenta an 
tajbaxtaláb 
(Mt. 4:21-25) 
16°Ni jun xita' yab in let'k'oyal 
jun i tajbaxtaláb abal tayíl kin 

paxk'iy k'al jun i balixtaláb o kin 
k'wajba! tin ál i chéy. U let'k'oyáb 
an tajbaxtaláb ani u k'wajbáb t'ek'at 
abal ka tajbayat xita' ka ochich. 
17роѕ yab wa'ach xata! chinat xi 
yab ne'ech ka xalk'an tayíl, nibal 
wa'ach xata! yab tejwa! xi yab 
ne'ech ka cho'óbná tayíl ani ka 
k'wajbá tejwa!. 

18'Anchan! pé, ka ach'a'tsik alwa!, 
xita! in exbayal, ne'ech ka pidhan 
kin exbay más ani xita' yab in 
exbayal, ne'ech ka k'ántsin asta 
хома! in chalpayal Ке in exbayal. 


Nin nána! ani nin kidhábtsik na 
Jesús 
(Mt. 12:46-50; Mr. 3:31-35) 
19Ulichtsik tám nin nána' ani 
nin kidhábtsik na Jesús, por yab 
in ejtotsik ka utey asta хоп ti Jajá! 
k'wajat abal уап tajat ta! ti k'wajat 
an atiklábtsik. 2ðUtsan tám enché! 
na Jesús: 
—Na nána! ani na kidhábtsik nú! 
k'wajat eléb ani in lé'tsik ti ki chu'u. 
21Por Jajá! in utsa'tsik enché': 
—Xita! in ach'áltsik nin káwintal 
na Dios ani in t'ajáltsik xowa' 
in lé! na Dios, jachan', ja'ich xi 
k'wajattsik jelti nu nána! ani nu 
kidhábtsik. 


Na Jesús in kubdha' ti waw'nal an ik? 
ani ti mülák' an ja' 
(Mt. 8:23-27; Mr. 4:35-41) 

22 Jun i k'ij, na Jesús balin ba jun 
i tan k'al nin exóbaliltsik ani in 
utsa'tsik enché': 

—Wana jun раке! pujal. 

Ani kaletsik. 23 Por lejat exom ti 
wat'el, na Jesás wayich. Taja'tsik ti 
elan ban pujal k'al jun i chapik ik”, 

tujey ti baltsinal ti ja! an tan ani 
wetsikich t'ajat ka luy'chin. 24K'ale 
tám ti bakyáb na Jesüs ani utsan 
enché': 

—iOk'tsix! iOk'tsix! iExomich tu 
lupnal! 

Ch'akay tám na Jesús, in k'wiya! 
an ik’ ani an mülák' ja!. Junwékii ti 
kublan ani jilk'on chamamadh. 25In 
utsa' tám enché! nin exóbaliltsik: 

—éJant'éy támun k'al an 
belomtaláb xa ko'oltsik? 

Por jajá'tsik jik'enek ani 
labnéktsik t'ajat k'al xowa! in chu'u 
támun ani u kónóxtsik jún ani jún 
enché': 

—éJant'om awiltaláb in ko'ol 
jeché! an inik xin utsál ka chamk'an 
an ik' ani an ja! ani u axtsinal? 


Jun i inik xi Gadara xi ochadh k'al i 
at'ax ejattaláb 
(Mt. 8:28-34; Mr. 5:1-20) 

26 Ulchichtsik tám ban chabál xi 
Gadara, xi k'wajat jun раке! pujal 
tin tamét an chabál xi Galilea. 
27'Tam ti na Jesús pa'ách ban tan, 
utukná k'al jun i inik xu k'wajíl 
ba jachan' an bitsow. Jeché! an 
inik nakatich t'ajat i k'ij ti kwajat 
ochadh kal i at'ax ejattalábtsik. 
Yab u xeketlinal nibal u k'wajíl ba 
jun i atá, u k'wajíl xon tu jolyáb an 
chemélomtsik. 28 Tam ti chu'tat na 
Jesús, tudhlan tin tamét ani in ulu 
kawidh enché': 

—éJant'ók'i ta och'om k'al naná!, 
Jesús, xi Chakámláb k'al na Dios 
xi pülek t'ajat? Tu pakabédhál abal 
yab ti kin yajlombédha!. 

?3]n ulu jeché!, kom na Jesús 
k'wajatich in utsál an at'ax ejattaláb 
abal ka kaléch ba jachan' an inik. 

Owenekich t'ajat ti ochadh jachan' 
an inik k'al an at'ax ejattaláb. 
Wik'tsinék k'al an atiklábtsik tin 
k'ubak ani tin akan k'al i pat'ál abal 
ka kó!yat wik'adh, por in t'apyal 
ani u jánáb k'al an at'ax ejattaláb 
ban chabál xon ti yab k'wajtsidh. 

3 Konyat tám enché! k'al na Jesús: 

— Јар ta bij? 

Jajá! tók'on enché': 

—Naná! u bij Lejión. 

Anchan! tin ulu kom јаја! yán 
t'ajat ti éb ti kwajat ba jachan' an 
inik. ?! Jachan' an at'ax ejattalábtsik 
in pakabédha! na Jesús abal yab 
ka abnátsik ban owtsiktaláb. 32Ba 
jachan' an ch'énlom ta! ti xe'ech 
yán i olomtsik ti k'apupúl ani 
pakabédhaxin an at'ax ejattalábtsik 
abal ka walká ka ochich ban 
olomtsik. Walká ka ochichtsik 
гаја! Kal na Jesús. 33Kale tám an 
at'ax ejattalábtsik ba jachan' an 
inik ani ochich ban olomtsik. Ejtal 
an olomtsik in pet'na! tinbá! ban 
ch'én, kwajlan ban pujal ani taja' ti 
lupuntsik. 

34Tam ti an belkol olomtsik in 
chu'u xant'éy támun, ájláchtsik ani 
Kale kin tila! ban bitsow ani ban 
kwentsaltsik. 35An atiklábtsik k'ale 
kin chu'u xant'éy támnék. Tam ti 
ulichtsik xon ti k'wajat na Jesús, 
elan an inik xi ochadhwi'ik k'al an 
at'ax ejattalábtsik, buxúlk'i xon ti 
k'wajat na Jesús, xeketlidhich ani 
juntam anik'ijich. An atiklábtsik, 
jik'ey. 36Xi chü'lámadhtsik, ja'ich 
kál ti t'iltsin an atiklábtsik xi 
ulich xan ti jeldhá jachan' an 
inik xi ochadhwi'ik k'al an 
at'ax ejattalábtsik. ?"Ejtal an 
atiklábtsik xu k'wajíl taja! ban 

chabál xi Gadara, tujeytsik kin 
pakabédha' na Jesús abal ka kaléch 
bin chabáliltsik, kom jajá'tsik u 
jik'éltsik t'ajat. Jaxtám na Jesús 
ti balin ban tan abal ka k'aléch. 
38por pakabédhá na Jesús k'al an 
inik xin káldhantsámal an ti at'ax 
ejattalábtsik abal ka júná jeye k'al 
Jajá!, por utsan k'al na Jesús abal ka 
jilk'on ѓаја! ani utsan jeye enché': 

39 —Ki k'aléch ta Кіта! ani ka 
tila! xant'éy ti t'ajtsámal na Dios. 

K'aléch tám an inik ani in tila! 
putál an bitsow xant'éy t'ajtsin k'al 
na Jesús. 


Nin tsidhánil na Jairo ani an mímláb 
xin taktsi tin k'udhk'ümil na Jesús 
(Mt. 9:18-26; Mr. 5:21-43) 

40 Tamm ti na Jesús witsích jun pak'e' 
pujal, bach'wat k'al an atiklábtsik 
k'al yantam i kulbétaláb kom k'al 
ejtal ti k'wajat aytsímte. 1 Ulich 
tám jun i inik xu bijyáb ta Jairo, 
xu ok'lek ban atá xon tu t'ajnal an 
junkuntaláb. Tudhlan tin tamét na 
Jesús ani in pakabédha' abal ka k'ale 
ti álnáb tin k'imá!, kom ta! tin ko'ol 
jun in junkax tsidhánil xin ko'olich 
lajucháb i tamub ani jeché! an 
tsidhan exomich ti chemel. K'ale tám 
na Jesús ani k'al yán i atiklábtsik ti 
wéwná, ke asta u k'ich'nalich t'ajat. 

Ba nin yaníl an atiklábtsik, ta! 
jeye ti tál jun i mímláb xin ko'olich 
lajucháb i tamub ti ya'ul k'al i 
lakümtaláb. In pakümalich ejtal 
xowa! in ko'ol k'al i ilálixtsik ani 
yab u ejtowáb ka jeldhá k'al ni jun i 
ilálix. “Jeché! an mímláb utey tin 
küx na Jesüs, in taktsi tin wál nin 
k'udhk'úmil ani támk'i jachan' ti 
kublan ti xich'nal. 

45 Копохіп tám na enché! Jesús: 
—d¿Jita! tin taka!? 

Kom ejtaltsik in ulal abal ni jun 
xita! k'ál ti taknék, na Pedro ani nin 
juniktsik in ulu enché': 

—Ok'tsix, k'al уап i atiklábtsik 
ta k'ich'nal ani і nixk'áb гакі tük'i, 
ani ¿bél a konyal xita! ti taka!? 
46por na Jesús in ulu enché': 
—Tin takám jun xita', pos и аса! 
abal kale i chápláb xu ko'ol ani 
jeley jun xita' kál. 

47 Tam ti an mímláb in ach'a! abal 
axnék, utey u wipipíl ani tudhlan 
tin tamét na Jesús. In ólna! tám tin 
tamét ejtal an atiklábtsik xant'ók'i 
tin kwenta ti takxinék ani xan ti 
jeley támk'i. 48 Utsan tám enché! 
k'al na Jesüs: 

— Mímláb, i jeley abal i belmách, 
awil ki k'ale tsububudh a itsích. 

49 Bé] k'wajat ti káw na Jesús, tam 
ti ulich jun xita! хі tál bin Кіта! na 
Jairo, an inik xu ok'lek ban atá xon 
tu t'ajnal an junkuntaláb ani utsan 
enché! na Jairo: 

— Na tsidhánil chemech, yabich ki 
k'wajay ka апі! t'ojliy an Ok'tsix. 

50 Þor tam ti na Jesús in аса! 
хома! utsan na Jairo, in utsa' 
enché': 

—Yab ki jik'ey, tokot ki belmách 
ani na tsidhánil ne'ech ka ejech. 

51Tam ti ulich ban atá, yab xita! 

más іп walka! ka ochich k'al Jajá!, 
tokot na Pedro, na Jakobo, na 
Juan, nin táta! ani nin папа! an 
tsidhan. 52Ejtal u uk'nal ti k'wajat 
ani и t'e'pinaltsik abal chemnek an 
tsidhan. Por utsantsik enché! k'al na 
Jesüs: 

—Yab ki uk'intsik, an tsidhan yab 
chemnek ti k'wajat, u wayalk'i. 

53 Þor labídhnák'i tokot, pos 
jajá'tsik in cho'ób alwa! ke chemnek 
ti k'wajat. 54Téyná tám bin k'ubak 
an tsidhan k'al na Jesús ani in ulu 
kawidh enché': 

—Tsidhan, ki ch'akay. 

55Ejech tám ti ít an tsidhan ani 
támk'i ti ch'akay; na Jesús in ulu 
abal ka pidhan ti k'apul an tsidhan. 
56Nin táta! ani nin папа! an tsidhan 
labantsik t'ajat, por utsantsik k'al 
na Jesús abal yab xita' kin t'iltsi 
xant'éy támun. 


Na Jesús in aba! ti t'iltsix xi lajucháb 
nin exóbaliltsik 
(Mt. 10:5-15; Mr. 6:7-13) 
Na Jesüs in junku xi lajucháb 
nin exóbaliltsik, in pidha' 
ti chápláb, ti awiltaláb abal kin 
ejtotsik jeye kin káldha' xowa'kich 
i at'ax ejattalábtsik ani abal kin 
jeldha! xu ya'ultsik k'al xowa'kich i 
yaw'láchtsik. ?In aba'tsik abal kin 
tila! хап tu tak'ix na Dios ani abal 
kin jeldha' i ya'ultsik. 3In utsa'tsik 
enché!: 
—Yab xata! ka júna'tsik abal ti 
bél, yab ka júna! a kwayab, nibal 
i morrál, nibal i k'apnél ani nibal 
i tumín. Tokot ka júna'tsik jún a 
xekét. ^Ba xowa'kich an atá xon ti 
ki ulichtsik ani ki bach'wat alwa!, 
ki kwajaytsik taja! asta kin bajaw 
xowk'i ne'ech ki kale ba jachan! an 
chabál. Апі xon ti yab ki le'nátsik 
ki bach'wat, ki kale ba jachan' an 
bitsow ani ka tiniy an pojodh xi 
palenek ba na akan jelti jun i exól 
abal yab i bach'wattsik alwa! k'al 
jajá'tsik. 
SKaletsik tám ani k'aletsik 
kwentsal ti kwentsal in t'ilál 

an alwa! t'ilab ani in jeldhál an 
ya'ultsik. 


Tam ti chemdhá na Juan xu pujax 
(Mt. 14:1-12; Mr. 6:14-29) 

7 An pulek awiltaláb Erodes, in 
cho'óbna! ejtal xowa! in t'ajál na 
Jesús. Yabich in cho'ób xant'éy kin 
chalpay abal taltsik in ulal ke na 
Juan xu pujax ejnek ti ít. $K'e!ettsik 
in ulal ke ja'ich an t'iltsix Elías xi 
xo! ulnekich ani k'e'ettsik in ulal ke 
ja'ich jun i weje! t'iltsix xi ejnek ti ít. 
Por na Erodes in ulu enché!: 

—Na Juan папа! t'ajat и арпа! ka 
kotsin tin ók’. ¿Jita! já! pé tám jeché' 
an inik xu ach'ál u tilnal ke in t'ajál 
уап xata'? 

Ani na Erodes in le'nál t'ajat kin 
chu'u na Jesús. 


Na Jesús in k'apundha' Бо! mili 
iniktsik 
(Mt. 14:13-21; Mr. 6:30-44; Jn. 6:1-14) 
10Тат ti witsiy an abatwáletsik, in 
t'iltsi na Jesús xowa! in t'ajámaltsik. 
Jünátsik tám pílk'i k'al na Jesás ba 
jun i chabál xon ti yab k'wajtsidh 
k'unat ban bitsow xin bij Betsayda. 
1 Por tam ti ach'an k'al an atiklábtsik, 
wéwnátsik. Bach'wat an atiklábtsik 
Kal na Jesús, t'iltsin xan tu tak'ix na 
Dios ani jeldhá an ya'ultsik. 
12Tam ti wákléch, utey xi 
lajucháb nin exóbaliltsik ba na 
Jesús ani in utsa'tsik enché': 

—Ka utsa'ich an atiklábtsik ka 
k'aléch ti koyol ani abal kin aliy 
xant'éy kin k'apu ban kwentsaltsik 
xi wa'ach teché! k'unat, pos teché! 
xon tu k'wajat yab xita! u k'wajíl. 

13 рог utsantsik enché! k'al na 
Jesüs: 

—Ka pidha! tatá'tsik ti k'apul. 

Jajá'tsik tók'on enché': 

— Max yab ku k'ale ki ch'a'ay 
i k'apnél abal ejtal jeché! an 
atiklábtsik yab ne'ech ki ejto ki 
K'apundha', pos yab i ko'ol уап i 
k'apnél, tokot bó! i pan ani cháb i 
to'ol. 

'^Nin yaníl, bo! mil хбпа! i 
iniktsik. Por na Jesús in utsa! enché! 
nin exóbaliltsik: 

—Ka utsa! ka buxkantsik kwene' 
ti kwene', xi juntsik i kwene!, chab 
inik láju in yaníl. 

15 Anchan! tin t'aja'tsik ani ejtal 
buxkan. 161п téyna' tám na Jesús 
xi bo! an pan ani xi cháb an to'ol. 
In tela! walk'i' ani in pidha! ti 
jalbintsixtaláb na Dios k'al tin 
kwenta jachan! an k'apnél. Tam 
tin pejámalich, in pidha'ich tám 
an exóbaltsik ani an exóbaltsik 
in pidha'ich tám an atiklábtsik. 

17 Ejtaltsik k'apüch ani ajwétsik. 
Más tayíl, in ts'utsiytsik lajucháb 
i t'oknal k'al an pejmatstaláb xi 
jilk'on. 


Na Pedro in ulu ke na Jesús ja'ich an 
Kristo 
(Mt. 16:13-19; Mr. 8:27-29) 

18 Jun i k'ij tam ti na Jesús k'wajat 
ti ól pílk'i ani ta! jeye ti k'wajat 
nin exóbaliltsik taja', in konoytsik 
enché!: 

—Kal an atiklábtsik, ¿jita! pé tin 
usnal ke Мапа! neye? 

19 Jajá'tsik tók'on enché': 

—Taltsik in ulal ke Tatá! i Juan 
xu pujax, taltsik in ulal ke i Elías 
xi xe'chinék ti t'iltsix ti weje! ani 
k'e'ettsik in ulal ke Tatá' ja'ich jun i 
weje! t'iltsix xi ejnek ti ít. 

20 Konyattsik tám juní enché! k'al 
na Jesüs: 

—Ani tatá'tsik, ¿jita! pé ta ulaltsik 
ke Naná! neye? 

Utsan enché! k'al na Pedro: 

—Tatá'! i Kristo, xi takudh k'al na 
Dios abal ta tak'ix. . 


Na Jesüs in ulu abal ne'ech ka 
chemdhá 
(Mt. 16:20-28; Mr. 8:30-9:1) 

?! Por punk'untsattsik tajat k'al na 
Jesús abal yab xita! kin óltsi jeché'. 
22 Enché'! ti utsantsik: 

—Naná!, xin abadh abal kin 
wenk'on neye tin inik, ne'ech ku 
wat'na! уап i yajtsiktaláb, ne'ech 
kin pojká kal in ok'lékil an 
judíotsik, k'al an ok'lek pále'tsik 
ani k'al an ok'tsixtsik xin wilál nin 
tak'ixtal na Dios xin jilám dhutsadh 
na Moisés. Ne'ech kin chemdhá por 
tin óxláb a k'ítsá ne'ech kin ejech 
ti ít. 

?3 Más tayíl in utsa! ejtaltsik 
enché': 

— Max jun xita! in lé! ti kin 
wéwna!, yejat kin uk'tsitsiy tinbá! 
ani ti kin wéwna! tsudhey ka 
tsudhey, nibal kin ajay tinbá! maske 
ka chemdhá. ?^Pos xita! yab in 
lé! kin uk'tsitsiy tinbá!, ne'ech kin 
k'ibdha' nin ejattal ani xita! kin 
uk'tsitsiy tinbá! k'al Мапа! tu 
kwenta, ne'ech kin lo'o. ?5Pos, 
éjant'ó ti alwa! max jun xita! kin 
bajaw kin kó'oy ejtal xowa! wa'ach 
ban k'ay!lá ani kin k'ibdha! nin 
ejattal ban k'ibeltaláb? 26Max jun 
xita! kin tidhena' ti kin t'ila! ani 
kin tidhena! kin t'ila' an alwa! 
tilab, Naná!, xin abadh abal kin 
wenk'on neye tin inik, ne'ech neye 

ku tidhena! јаја! tam kin tsích k'al 
ejtal nu labidh t'okát, k'al ejtal nin 
labidh t'okát nu Tatá! ani nin labidh 
t'okát jeye an t'okat abatwáletsik. 
27Tsubax tu utsáltsik, ke taltsik 

xi teché! k'wajat yab ne'ech ka 
chemech asta kin chu'u ok'ox ti 
tak'ix na Dios. 


Tam ti na Jesús in jalk'uy tinbá' 
(Mt. 17:1-8; Mr. 9:2-8) 

28 Tam ti waxikich a k'ítsá tin 
ulúmal jeché!, na Jesús k'adhiy 
ba jun i ch'én ti ól, junkímte k'al 
na Pedro, na Jakobo ani na Juan. 
29Lejat na Jesús k'wajat ti ól, 
jalk'un nin wal, dhakni'bé t'ajat nin 
k'udhk'ümil ani ch'axk'in. 30 Xalk'an 
tám cháb i iniktsik xi k'wajat ti 
t'ilolól k'al Jajá'. Jachan' an iniktsik, 
ja'ich na Moisés ani na Elías, 
31 wililidh k'al i labidh tajaxtaláb 
ani k'wajat in t'iláltsik an chemlá 
xi ne'ech Кіп wat'na! Jerusalén 
na Jesús. ??Maske na Pedro ani 
nin juniktsik in lé! t'ajat ti wayal, 
lamk'antsik nin wal, in chu'tsitsik 
tin labidh t'okát na Jesús ani in 
chu'utsik jeye xi cháb an iniktsik 
xi ta! ti k'wajat Ка] Јаја". 55 Tam ti 
jachan' an iniktsik ówméch ba na 
Jesús, utsan tám enché! na Jesús 
k'al na Pedro: 

—Okt'tsix, ialwa' tajat abal teché! 
u k'wajat! Ne'ech ki Раја! óx i 
padhel, jún abal Tatá', jún abal na 
Moisés ani jún abal na Elías. Por na 
Pedro yab in cho!ób xant'éy k'wajat 
in ulal. 

34Lejat k'wajat ti káw, cha'kan 
jun i tokow, dhabyattsik k'ál 
ani jik'eytsik t'ajat tam tin 
chu'u dhabyattsik k'al an tokow. 

35 Ach'atmé tám ban tokow jun i 
káwintaláb xin ulu enché': 

—Jeché! ja'ich nu Chakámil xu 
k'anidhál t'ajat, ka axtsitsik хома! 
in ulal. 

36Tam ti chamk'anich jachan' an 
káwintaláb, in chu'üchtsik tám abal 
na Jesús kwetém ti k'wajat. Yabich 
más xata! in ulutsik ani yab in tiltsi 
xata! ni jun xita! xowa! in chu'utsik. 


Na Jesás in káldhantsi ti at'ax 
ejattaláb jun i kwitól 
(Mt. 17:14-21; Mr. 9:14-29) 

37 Jun tsudhelom, tam ti 
pa'áchtsik ban ch'én, k'al yán i 
atiklábtsik ti bach'wat na Jesüs. 
38Utsan tám enché! kawidh k'al jun 
i inik xi ta! jeye ti k'wajat ba jachan' 
an atiklábtsik: 

—Okttsix, tu kontsal ti alwa'taláb 
abal ti kin chu'tsi tu chakámil, pos 
tokot já! tu ko'ol. 39U oxnal k'al 
jun i at'ax ejattaláb ani u t'ajnal 
ka dhájan; u wipindháb ani u 
dhopopól in ijil bin wi'. U t'ajtsinal 
xan ti ka le'ná ani yab u le'náb ka 
walká. ^'U pakabédhámalich na 
exóbaliltsik abal kin káldhantsi 
an ti at'ax ejattaláb, por yab in 
ejtómaltsik. 

^! Tók'on tám enché! na Jesús: 

—iAtiklábtsik xi jeché! i k'ij, 
yab lejtal t'ajat i belom ani i 
walablomtsik t'ajat! ¿Asta jowk'i 
ko'ol kin k'wajay k'al tatá'tsik? 
éAsta jowk'i ko'ol tu kuxuytsik? Ka 
tsi'dha! teché! па kwitólil. Por 
tam ti exomich ti utwáb an kwitól, 
kwajlá chabál k'al an at'ax ejattaláb 
ani wipindhá; por na Jesús in 
k'wiya! an at'ax ejattaláb, in jeldha' 
an kwitól ani pidhanich tám an 

táta'láb. 43Ejtaltsik laban Kal nin 
pulek awiltal na Dios. 


Na Jesús in ulu juní ke ne'ech ka 
chemdhá 
(Mt. 17:22-23; Mr. 9:30-32) 

Lejat k'wajattsik labnék k'al xowa! 
in t'ajál na Jesús, utsantsik enché! 
an exóbaltsik k'al na Jesüs: 

44 —Ka ach'a'tsik alwa! jeché! ani 
yab ka uk'tsi: Naná!, xin abadh abal 
kin wenk'on neye tin inik, ne'ech 
kin pidhná abal kin chemdhá Kal 
an iniktsik. 

45Por an exóbaltsik yab in exbay 
xantéy k'wajat ti usnaltsik, pos 
yabtsik u pidhnal kin exbay ani 
in jik'náltsik kin konoy ka wiltsin 
xantéy utsantsik. 


Na Jesús in ok'tsixnál xita' ја! na 
más ultaláb 
(Mt. 18:1-5; Mr. 9:33-37) 
46Tujey tám ti káwlíx an 
exóbaltsik abal in lé! kin 
cho'óbna'tsik xita! já! na más 
ultaláb xi jajá'tsik, por na Jesús in 
cho'óbna! xowa' in chalpayaltsik. In 
yak'wána! tám jun i chakam kwitól, 
in k'wajba! xon ti Јаја! k'wajat Bani 
in utsa'tsik enché': 
—Xita! kin Баси jun i chakam 
kwitól jelti jeché! k'al Naná! tu 
bij, Мапа! tin bach'wal; ani xita! 
tin bach'u Naná!, in bach'walich 
jeye xita! tin абата]. Pos xita' xin 
cha'kál más tinbá! Kal tatá'tsik, 
ja'ich na más ultaláb. 


Xita' yab tu at'ál, junax k'al мама! 
(Mr. 9:38-40) 
49Utsan tám enché! na Jesús Ка] 
na Juan: 

—Ok'tsix, і chu'ámal jun i inik ti 
káldhax at'ax ejattaláb k'al Tatá! a 
bij ani wawá! i taxk'antsi kom yab 
xe'ech k'al wawá'. 

50 Por tók'oyat enché! k'al na 
Jesüs: 

—Yab ka taxk'antsi, pos xita' yab 

tu at'ál, junax k'al wawá!. 


Na Jesús in k'wiya' na 
Jakobo ani na Juan 
51 Tam ti exomich ti k'unel xowk'i 
na Jesús ti ne'ech ka k'adhích 
walk'i', in ulúch tám abal ne'chich 
Jerusalén kal ni jun i jík'ib. 52In 
okxiy cháb óx i iniktsik abal ka 
k'ale ba jun i kwentsal xu tak'nal 
Samaria ani kin aliy xon ti ne'ech 
ka koyóchtsik; 53por yab le'ná ka 
bach'wat k'al an atiklábtsik xu 
k'wajíl taja! abal in ach'a'tsik ke 
Jerusalén ti ne'echtsik. 5Та ti 
na Jakobo ani na Juan, xi ja'ich 
in exóbaliltsik na Jesús, in chu'u 
jeché!, in utsa'tsik enché! na Jesús: 

—Ajátik, ¿a lé'xe! ki konoy ka 
pa'ay i k'amal walk'i' abal ka 
k'ibdhátsik, jelt xan tin t'ajámal ti 
weje! an t'iltsix Elías? 

55Teloloyattsik tám Ка] na Jesús 
ani k'wiytsikiyattsik enché': 

—Yab a cho'óbtsik xant'om 
ejattaláb ti ijtsal ka ulu jeché!. 
56Pos Naná!, xin abadh abal kin 
wenk'on neye tin inik, yab in tsi'nek 
abal ku k'ibdhantsi tin ejattal an 
iniktsik, in tsi'nek abal ku lo'tsi. 

Ani k'aléchtsik tám píl kwentsal. 


Xin lé'tsik kin wéwna' na Jesús 
(Mt. 8:19-22) 
57 Tam ti jajá'tsik ne'ech ti bél, 
utsan enché! na Jesús k'al jun i inik: 

—Ajátik, u lé! tu junikna' putálk'i 
xon ti ki k'ale. 

58 Tók'oyat enché! k'al na Jesús: 

—Na wáxtsik in ko'ol in Кіта! ani 
an ch'ichintsik in ko'ol in pák'w; 
por Naná!, xin abadh abal kin 
wenk'on neye tin inik, yab u ko'ol 
nibal ela! xon ti kin koyóch. 

59Na Jesús in utsa' jeye k'e'et 
enché!: 

—Wana ta exóbal k'al Naná!. 

Por tók'oyat enché!: 

—Ajátik, ti kin aytsi ok'ox asta ka 
chemech nu táta! ani ku joliy, tám 
ne'ech tu wéwna!. 

60 Tók'oyat enché! k'al na Jesús: 
—Jila! ka jolyat an chemélomtsik 
k'al xi yabtsik u belom; por tatá!, ki 
k'aléch ka tila! abal na Dios in 1! 

kin tak'ích an atiklábtsik. 
61 Utsan tám juní na Jesús k'al 
k'e'et enché': 

—Ajátik, u lé! tu junikna', por ti 
kin aytsi ok'ox kin k'ale ku utsa! xi 
tü'tsik tu k'imá! abal in ne'chich. 

62рог utsan enché! Kal na Jesús: 

—Xita' kin téyna! nin jobáb an 
chabál ani in telál tin küx, yab 
ne'ech kin ejto kin јапа! lujat an 
k'adhíl. Anchan! jeye, хіќа! kin 
tuju kin t'ójontsi na Dios por yab 
in t'ójontsi k'al ejtal in ejattal, yab 
xata! ti alwa! xon tu tak'ix na Dios. 


Na Jesús in aba! ox inik 
láju i atiklábtsik abal kin 

tila! an alwa! t'ilab 
1 Más tayíl, an Ajátikláb in 

takuy jeye ox inik láju i 
iniktsik abal kin aba! chabtsik ti 
chabtsik ka okxin ban bitsowtsik ani 
ban kwentsaltsik xon ti Јаја! ne'ech 
ka wat'ey. ?In utsa'tsik enché': 

—Tsubax k'ejle, yán t'ajat wa'ach 
xi ne'ech ti kin bela', por wé! t'ajat 
wa'ach xita! tin t'ilál. Jaxtám, yejat 
ka pakabédha'tsik na Dios abal 
kin aba! xita! ti kin t'ila' ani kin 
aliy xita' ne'ech ti kin bela'tsik. 
3Ki k'aletsik ani ka cho'óbna' abal 
Мапа! tu abáltsik jelti borrego хоп 
ti wa'ach t'ajat i padhum. ^Yab 
ka jüna'tsik i morrál, nibal in bál 
i tumín, nibal a pajab ani yab ki 
kubey ka chapnédha! ni jun xita' ti 
bél. 3Tam ki ochichtsik ba jun i atá, 
ki chapnédhomáchtsik ok'ox enché': 

"Ke an k'ijidhtaláb ka wa'chin 
естек” ba jeché! an atá.” Мах 

ba jachan' an atá u k'wajíl i alwa! 
k'imádh, ne'ech kin bach'utsik an 
chapnédhomtaláb; por max yaba!, 
an chapnédhomtaláb ne'ech juní 
ka witsiy ba tatá'tsik. "Xon ti ki 
bach'wat alwa!, ki koyóchtsik taja!; 
ka Кари ani ka uch'a! хома! jajá'tsik 
ti ki ріаћа!, pos an t'ójontsix in 
tomnál kin bach'u nin jalbíl. Yab 

ki xe'chintsik túk'i гакі ban 
atátsik. $Tam ki ulichtsik ba jun 

i bitsow xon ti ki bach'wat alwa!, 
ka k'aputsik xowa! ki pidhan; ?ka 
jeldha! an ya'ultsik xi ka ela! taja! 
ani ka utsa'tsik enché': “Na Dios in 
lé! kin tujüch ti ki tak'iytsik." 1%Por 
max ki ulich ba jun i bitsow xon ti 
yab ki bach'wattsik alwa!, ki kale 
ban béltsik ani ka utsa'tsik enché': 
11“Asta an pojodh xi wa'ach teché! 
ba na bitsówiltsik xi palenek ba ni 
akan, i tinyal jelti jun i exól kom 
tatá'tsik yab tu bach'u alwa!. Por ka 
cho'óbna'tsik jeché!, na Dios in lé! 
kin tujúch ti ki tak'iytsik." !?Tsubax 
tu utsáltsik ke tam kin bajaw 
xowk'i ne'ech an lújundhaxtaláb, 

jeché! an bitsow, más ја! púlek an 
yajtsiktaláb ne'ech kin bach'u ké an 
yajtsiktaláb xi ne'ech kin bach'u an 
atiklábtsik xi k'wajinek Sodoma. 


An atiklábtsik xi yab u t'ajax ti k'ij 
(Mt. 11:20-24) 

S"iCh'ojontál in chu'bíl an 
atiklábtsik xi Korasín! iCh'ojontál 
in chu'bíl an atiklábtsik xi 
Betsayda! Abal max jeché! an labidh 
labandhaxtalábtsik xu t'ajámal ba 
jajá'tsik, u t'ajámalak ban bitsowtsik 
xi Tiro ani Sidón, an atiklábtsik 
xi аја! и k'wajíl, weje'ichak tin 
k'wajbámaltsik nin kodhow 
k'udhk'úmil ani buxkanékichaktsik 
ban k'wixix abal kin xalk'a! ke in 
jilámalichtsik ti walablom. **Por 
tam kin bajaw xowk'i ne'ech an 
lújundhaxtaláb, más ja! púlek an 
yajtsiktaláb ne'ech kin bach'u 
an atiklábtsik xi Korasín ani xi 
Betsayda ké an yajtsiktaláb xi ne'ech 
kin bach'u an atiklábtsik xi Tiro ani 
Sidón. 15 Апі tatá'tsik, atiklábtsik xi 
Kapernaúm, ¿a chalpayaltsikxe! ke 
más ne'ech ki lábt'ajan k'al na Dios? 
¡Pos tu utsáltsik ke yaba'! Ne'ech 
ki pet'nátsik asta xon ti k'wajat an 
chemélomtsik. 

1é^Xita! ti ki axtsitsik, Мапа! tin 
axtsal, xita! ti ki pojka'tsik, Мапа! 
tin pojkál ani xita' tin pojkál, in 
pojkál xi tin abámal. 


Tam ti witsích xi ox inik láju 
17Xi ox inik láju an atiklábtsik, u 
kulbéltsik t'ajat ti witsiy ani enché! 
tin ulutsik: 
—Ajátik, asta an at'ax ejattalábtsik 
tu exbantsal tam ki k'wiya! Kal 
Tatá! ta bij. 

18Utsantsik tám enché! k'al na 
Jesüs: 

—Naná' u chu'u ti kwajlan an 
lej at'ax adhik t'ajat jelti léy, tam 
ti pet'ná abal cha'at. 1 Мапа! tu 
pidhámaltsik ti awiltaláb abal ka 
k'ach'iy i chan ani i dhiniy ani 
yab xata! ne'ech ti ki t'ajtsitsik. Tu 
pidhámal jeye ti awiltaláb abal 
ka átantsi ejtal tin cháp an lej 
at'ax. 29°Рог yab ki kulbétsik abal i 
axtsinal k'al an at'ax ejattalábtsik, 
ki kulbétsik abal na bij k'wajatich 
dhutsadh tú! walk'i'. 


Na Jesús u kulbél 
(Mt. 11:25-27; 13:16-17) 

21 Támk'i jachan', na Jesús u 
kulbél t'ajat k'al an kulbétaláb xi 
pidhan k'al an T'okat Ejattaláb in 
ulu enché': 

—Táta!, tu k'ak'nál, Ok'óxláb 
xi tak'ix walk'i' ani chabál, 
abal a chintsámal jeché! xi 
chalpadhtsik ani xin exbayaltsik 
ani a xalk'antsámal xi yabtsik lej 
chalpadh. Táta!, anchan! ta баја! 
kom anchan! ta le'na!. 

22°Nu Táta! tin pidhámalich 
ejtal xowa! wa'ach. Yab xita! tin 
exlál xitam já! neye Naná!, xin 
Chakámláb k'al a Dios, tokot an 
Táta'láb tin exlál. Ani yab xita! in 
exlál xitam já! jeye an Táta'láb, 
tokot Naná! u exlál ani xita! Naná!, 
xin Chakámláb K'al na Dios u lé! ku 
pidha' kin exla'. 

23In teloloy tám an exóbaltsik ani 
in utsa! jajá'k'itsik enché!: 

—K'ijidh t'ajat abal xita! in 
chu'tal xowa! tatá'tsik exom a 
chu'tal, pos tsubax tu utsáltsik, 
Ке уап i t'iltsixtsik ani i pakdha' 

tak'ix in le'námal kin chu'u хома! 
tatá'tsik exom a chu'tal, por yab in 
chu'utsik; in le'námaltsik jeye kin 
ach'a! xowa! tatá'tsik exom a ach'ál, 
por yab in ach'a'tsik. 


An ok'tsixtaláb xin pidhna' jun i 
alwa! inik xu k'wajíl Samaria 
25 Jun i ok'tsix xin wilál nin 
tak'ixtal na Dios xin jilám dhutsadh 
na Moisés, ch'akay kin tawna! 
enché! na Jesús abal kin taktamiy: 
—Ok'tsix, ¿jantéy yejat ku 
Саја! abal ku ejto ku bach'u an 
xe'chintaláb xi yab in ko'ol in 
ok'ontal? 
26 Tók'oyat enché! k'al na Jesús: 
—¿Jant'éy k'wajat dhutsadh ban 
tak'ixtaláb? ¿Janti ta exbayal? 
?! An ok'tsix xin wilál an 
tak'ixtaláb tók'on enché': 
— “Ka k'ak'na! an Ok'óxláb na 
Diosil k'al ejtal a itsích, k'al ejtal 
a ejattal, k'al ejtal a cháp ani k'al 
ejtal a chalab ani ka k'ak'na! jeye 
na at kidhtaltsik jelt хап ta k'ak'nál 
tabá'." 
28 Utsan tám enché! Kal na Jesús: 
—Alwa! t'ajat хап ta tók'on. Max 
ka t'aja! jeché!, ne'ech ka bach'u 
an xe'chintaláb xi yab in ko'ol in 
ok'ontal. 
29por an ok'tsix xin wilál an 
tak'ixtaláb, kom yab in lé! ka jilk'on 
tidhetál tin tamét na Jesüs, in 
konoy enché': 
— Апі jita! já! pé tám nu at 
kidhtal? 
30 Tók'oyat enché! k'al na Jesús: 
—Jun i inik tál ti belal ban bél xi 
Jerusalén in ók'óm Jerikó. Yak'wan 
k'al i kwé'tsik, kwe'tsin ejtal xowa! 
in tsi'dhál ani kwe'tsin asta tin 

k'udhk'ümil; cha'wat alwa!', putedhá 
ani tám ti jilanich. ?! Wat'ey jun i 
pále' ba jachan' an bél, por tam tin 
chu'u, yab in t'aja! ti k'ij, wat'eyk'i. 
32 Wat'ey jeye taja' jun i lebita, tam 
tin chu'u, wat'eyk'i jeye. 33 Por jun 
i inik xu k'wajíl Samaria xi ta! jeye 
ti ne'ech ba jachan' an bél, tam tin 
chu'u, in kó'ontsi ti yajnantsixtaláb. 
34Utey tám xon ti kwachat jachan' 
an inik, in ilálintsi k'al i aséyte ani 
Kal і yajtsik uxnél xon ti cha'udh 
ani in boltsi k'al i k'udhk'um. In 
k'adhba! tám ban ko'nél xi tál in 
púnúm, in júna! ba jun i atá xon tu 
ulel i kubéltsik ani taja! tin beletna!. 
35Ti jun tsudhelom, tam ti an 
samaritano ne'chich, in jixa! cháb 
i t'ipax tumín, in pidha' an dhabal 
kubtaláb atá ani in utsa' enché': “Ti 
kin beletnantsi alwa! jeché! an ti 
inik ani max ka paku más an tumín, 
ne'ech tu witsbantsi tam kin witsiy." 
36Konyat tám enché! an ok'tsix 
k'al na Jesús: 

— Kal jowa! xi jeché! óx ta 
chalpayal tu k'ak'náb jeché! an inik 
xi cha'udh k'al an kwé'tsik? 

37 An ok'tsix xin wilál an 
tak'ixtaláb in ulu enché': 

—Xi k'ál ti kó'ontsat ti 
yajnantsixtaláb. 

Utsan tám enché! k'al na Jesüs: 

—Ki k'aléch ani anílk'i teye ka 
Раја". 


Tam ti па Jesús k'wajat bin 
кіта! na Marta ani na María 


38Na Jesús in óntsi an bél ani 
ulich ba jun i kwentsal. Taja', jun 
i mímláb xin bij Marta in bach'u 
na Jesüs tin k'imá'. 395 Na Marta in 
ko'ol jun in kidháb xu bijyáb María. 

Jeché! na na María, buxkan k'unat 
bin akan na Jesús abal kin axtsi 
xant'éy in ша]. “Por na Marta in 
óntsal tokot ti t'ojojól abal уап t'ajat 
in ko'ol xant'éy kin t'aja'. Utey tám 
ba na Jesús ani in utsa' enché': 

—Ajátik, ¿Yabxe! a chalpayal ke 
yejat ti kin tolmiy nu kidháb an tin 
t'ojojól? Ka utsa! ti kin tolmiy. 

^! Por tók'oyat enché! k'al na 
Jesüs: 

— Marta, Marta, tatá'k'i a t'ojliyal 
tabá! ani i chalpax k'al xowa'kich. 
42 Þor jún tokot wa'ach хома! yejat. 
Na María in takwyámal хома! más 
alwa! ani yab ne'ech ka k'ántsin. 


Na Jesús u ok'tsix хап ti yejat ku 
ólan 
(Mt. 6:9-15; 7:7-11) 
1 Jun i k'ij k'wajat ti ól na 
Jesüs, tam ti ok'onich an ti 
ól, utsan enché! k'al jún ti éb nin 
exóbaliltsik: 
—Ajátik, ti ku ok'tsi weye xan 
ti ku ólan, jelt xan ti na Juan in 
ok'tsámal nin exóbaliltsik. 
2Utsantsik enché! k'al na Jesús: 
—Tam ki ólantsik, ka ulu enché!: 

Táta!, xi k'wajat walk'i', 

Tatá! i tokat t'ajat. 

Ti ku tak'ích weye. 

Ka t'ájan teché! ban chabál 
хома! Tatá! a lé!, jelt xan tu 
tájnal tú! walk'i!. 

3Ti ku pidha' xo! an ti k'apnél xi 
yéntsal tsudhey ka tsudhey. 
^Ti ku pakwlantsi an ti 
walab, jelt xan ti wawá! i 
pakwlantsal xita' tu waltsal. 

Yab ka walka!' ku taktamiyat, 

tokot ti ku beletna' abal yab ku 
átá k'al an lej at'ax. 

SUtsantsik jeye enché! k'al na 
Jesüs: 

— Мах jún ti éb xi tatá'tsik in 
ko'ol jun in ja'úb ani ka ulich 
ch'ejel akal ti bakyáb ani ka utsan 
enché': *Ja'üb, ti kin matintsi óx 
i pan, pos jun u ja'üb xi tál ti 
belal ów, ulich tu k'imá! ani yab 
xata! u ko'ol ku pidha! kin k'apu." 
TNe!ech ka tók'oyat enché! alták'i 
Kal na jún: “Yabich ti kin t'ojliy; 
mapudhich tu ko'ol an wi'leb ani 
nu chakámiltsik jé! kwachatsik k'al 
naná! bu waytal. Yab ne'ech ku ejto 
kin ch'akay tu pidha'." 8Рог ne'ech 
tu utsa'tsik, maske yab ka ch'akay 
kin pidha! xata! abal in ja'úb, ne'ech 
Ка ch'akay kin pidha' abal yab más 
kin óntsi ti it'ixbédháb ani ne'ech 
kin pidha' ejtal хома! in yéntsal. 

9 Jaxtám tu utsáltsik enché': Ka 
kontsaltsik na Dios xowa' a lé! ani 
ne'ech ti ki pidha'tsik; ka ayaltsik 
ani na Dios ne'ech ti ki tolmiy abal 
ka ela'; ka tawnáltsik na Dios апі 
ne'ech ti ki axtsitsik. 19 Abal xita' in 
kontsal na Dios, in bach'wal хома! 
in konyal; xita! іп ayal, in elál ani 
xita! in t'enyal an wi'leb, и japtsinal. 

1 Ауу хе! jun i táta'láb xi tatá'tsik 
a kidhtal, max ka kontsin ti pan 
kal in chakámil, ne'ech kin pidha! 
ti t'ujub? O ¿max ka kontsin ti 
to'ol, ne'echxe!' kin pidha! ti chan? 
120 ¿kin pidha' jun i dhiniy max 
ka kontsin jun i dhaktsok'? 13Pos 
max tatá'tsik, xi yab i alwa' inik, 

a wit'ál ka pidha! xowa' alwa! 

na chakámiltsik, ian Táta'láb xi 
k'wajat walk'i', más Ja! in wit'ál 
t'ajat! Ani Јаја! ne'ech kin pidha' 
an ti T'okat Ejattaláb xita! k'ál ti ka 
kontsin. 

U usnal na Jesús ke in ko'ol in cháp 
an at'ax ejattaláb 
(Mt. 12:22-30; Mr. 3:19-27) 
14Na Jesús k'wajat in káldhál jun 

i at'ax ejattaláb хі mó'bédhats k'ál 
jun i inik ani tam ti kale an at'ax 
ejattaláb, an mó! in ejtóch tám ti 
káw. An atiklábtsik laban t'ajat k'al 
jeché! хома! in chu'u. 15Рог taltsik 
in ulu enché!: 

—Jeché! an inik in káldhál an 
at'ax ejattalábtsik k'al tin cháp an 
lej at'ax, nin lej ok'lékil an at'ax 
ejattalábtsik. 

16Xi k'e'ettsik jeye, abal kin 
taktamiy na Jesús, in kontsal kin 
t'aja! jun i labidh labandhaxtaláb 
xi tál walk'i'. "Por na Jesús, kom 
in cho'ób alwa! xant'éy k'wajat in 
chalpayaltsik, in utsa'tsik enché': 

— Max jun і уејсһе! bitsow ka 
k'é'áxin ani ka tujey ti péjéxtsik, 
ne'ech ka ok'on jachan' an bitsow; 
ani max xu k'wajíltsik ba jun 
i atá ka k'é'áxin, ne'ech jeye 
Ка окоп. 18Апсһап! jeye, max 
an lej at'ax ka k'é'áxin k'al nin 
kidhtaltsik, éjan ti ne'ech kin ejto 
kin kó'oy nin awiltal? Jeché! tu 
utsáltsik abal a ulal ke u káldhál 
an at'ax ejattalábtsik k'al tin cháp 
an lej at'ax; '?pos max anchanak, 
¿Kal jita! in cháp tin káldhál an 
at'ax ejattalábtsik na kidhtaltsik? 
Anchan!, ti xalk'antsalichtsik ke i 
uk'pinéktsik ta k'wajat. 20Рог Naná' 
u káldhál an at'ax ejattalábtsik k'al 
tin awiltal na Dios ani K'al jeché!, u 
xalk'analich ke na Dios tujenekich 
ti tak'ix ba tatá'tsik. 

21”Tam jun i likat inik k'wajat 
t'ojojodh alwa! ani in belkóm nin 

k'imá!, yab ne'ech ka ejtowat ka 
kwe'tsin xowa' in ko'ol ta'padh 
taja'. 22Por max tál jun xita' más 
likat ké jajá' ani ka átá, ne'ech 
tám ka k'ántsin ejtal tin éyamtal 
xin éynál ti belkol ani ne'ech ka 
wélchíxnantsat ejtal хома! in ko'ol. 
?3'Xita! yab junax k'al Naná!, tin 

at'ál. Ani xita! yab tin tolmiyal 

ku utu an atiklábtsik ba na Dios, 
jachan!, ja'ich xin t'ajál abal an 
atiklábtsik yab ka utey ba na Dios. 


An at'ax ejattaláb xu witsél xon ti 
kalnek 
(Mt. 12:43-45) 


2Æ Tam jun i at'ax ejattaláb ka kale 
ba jun i inik, u xe'chinal ba waynek 
chabáltsik in ayal xon ti ka koyóch. 
Tam yab kin ela! xon ti ka koyóch, in 
chalpayal enché': *Ne'ech kin witsiy 
ban inik xon tin kalnek." 25Tam ka 
witsiy, in elál jachan' an inik jelti 
jun i atá xi yab k'wajtsidh, k'wetodh 
ani lejkikidh. ?9Ne'ech tám juní ka 
Kale ani ne'ech kin ікі! búk i at'ax 
ejattalábtsik xi más at'ax ké jajá! ani 
ejtal ne'ech ka ochichtsik ti k'wajíl 
ba jachan' an inik. Jachan! an inik 
ne'ech tám ka jilk'on más k'ibenek ké 
tam ti k'wajatwi'ik. 


Xita' na tsubax lejtal k'wajat k'ijidh 
27] ejat na Jesús k'wajat in ulal jeché!, 
jun i mímláb xi ta! jeye ti k'wajat ban 
atiklábtsik, in ulu kawidh enché!: 
—iK'ijidh tajat abal an mímláb 
xi ti wa'chiyámal ta chakam ani ti 
pubedhám! 
28Por na Jesús in ulu enché!: 
— iMás K'ijidh abal xita! xin 
axtsaltsik хома! in ulal na Dios апі 
kin Paja!! 

An walablom atiklábtsik in konyal 
jun i labidh exól 
(Mt. 12:38-42; Mr. 8:12) 


29 An atiklábtsik in óntsal ti 
junkunaltsik та xon ti kwajat 
na Jesús. Tujey ti káw na Jesús ani 
ulu enché': 

—Tatá'tsik xi k'wajat jeché! i k'ij, i 
at'axtsik t'ajat ani tin kontsaltsik ku 
Саја! jun i labidh exól; por yab más 
ne'ech ki pidhantsik k'e'et i exól, 
tokot an exól jelt xan ti támun k'al 
an t'iltsix Jonás. 3 Pos anchan! xan 
ti na Jonás k'wajay ti exól abal an 
atiklábtsik xi Nínibe, anchan! neye 
Naná!, xin abadh abal kin wenk'on 
neye tin inik, ne'ech kin k'wajay 
tin exól abal tatá'tsik xi k'wajattsik 
хо! jeché! i Кї]. An pulek tak'ix 
mímláb xi Alál, ne'ech ka ejech ti 
ít tam kin bajaw xowk'i ne'ech an 
lájundhaxtaláb, tam ki lújundhá 
xi k'wajattsik хо! jeché! i k'ij. Јаја! 
ne'ech kin xalk'a! abal tatá!tsik, xi 


k'wajat хо! jeché! i k'ij, i walbidhtsik. 


Jajá! tsích ów chabál abal kin axtsi 
tin chalpadhtal na Salomón ani xo', 
teché! in k'wajat Мапа!, xi ja'ich jun 
xita! xi más púlek ké na Salomón ani 
yab tin axtsaltsik. Xi k'wajinektsik 
ban bitsow xi Nínibe, ne'ech ka 
ejechtsik ti ít tam kin bajaw xowk'i 
ne'ech an lújundhaxtaláb, tam ki 
lújundhá xi k'wajattsik xo! jeché! 

i k'ij. Ne'ech kin xalk'a'tsik abal 
tatá'tsik, xi k'wajat xo! jeché! i 

Kij, i walbidhtsik. Jajá'tsik in jila! 

ti walablom tam ti t'iltsin an tin 
káwintal na Dios k'al na Jonás; ani 
xo!, teché! in k'wajat Naná!, xi ja'ich 
jun xita! xi más púlek ké na Jonás 
ani yab tin axtsaltsik. 

Ni wal k'wajat jelti nin tajbaxtal ni 
t'u'ül 
(Mt. 5:15; 6:22-23) 

33 Yab xita! in let'k'oyal jun i 
tajbaxtaláb abal kin k'wajba' xon 
ti chinat o abal kin paxk'iy kal 
jun i kajón. In let'k'oyal abal kin 
k'wajba! t'ek'at ani ka tajbayat 
xita' ka ochich. 34Na wal in junwal 
jelti jun in tajbaxtal na t'u'ül; max 
na wal alwa', na t'u'ál putál tin 
ko'ol an tajaxtaláb; por max yab 
alwa!, na t'u'úl jelti max k'wajat ba 
jik'waxtaláb. 35Ka kó'oy i kwenta 
Kal an tajaxtaláb xa ko'ol abal 
yab tá! ka wenk'on ti jik'waxtaláb. 
36pos max ejtal na t'u'úl in ko'ol 
i tajaxtaláb ani yab in ko'ol ni 
wé i jik'waxtaláb, ejtal xowa'kich, 
tajax ti ne'ech ka chu'u jelti tam i 
tajbantsáb k'al jun i tajbaxtaláb. 


Na Jesús in kawyal an fariseotsik 
ani an ok'tsixtsik xin wilál an 
tak'ixtaláb 
(Mt. 23:1-36; Mr. 12:38-40; Lk. 20:45-47) 
37 Tam ti na Jesús in kubdha! ti 
káw, pakabédhá k'al jun i fariseo 

abal ka k'ale ti k'apul tin Кіта! 
jeché! an fariseo. Na Jesús ochich 
altá ani buxkan ban mesa. 38 An 
fariseo, laban abal in chu'u ke 
yab in t'aka! ok'ox nin k'ubak xan 
ti jajá'tsik in t'ajál tam ne'ech ti 
Кариш. 39Por шап enché! Ка] na 
Jesüs: 

—Tatá'tsik an fariseotsik, a t'aktsal 
tin kúx an baso ani an talab, por 
alk'idh yab a t'akáltsik. Anílk'i teye 
tatá'tsik, eblidh i t'okattsik, por 
ba na ejattal tokot a chalpómtsik i 
kwé'lách ani i at'axtaláb. 

40¡Yabtsik i chalpadh! ¿Yabxe' a 
cho'óbtsik abal xita! in t'ajámal xi 
eblidh in t'ajámal jeye xi alk'idh? 
4 Ka pidha' an ch'ojontáltsik хома! 
a k'anidháltsik t'ajat; anchan!, 
t'okatich tám ne'ech ka k'wajay na 
ejattal. 

^ZiCh'ojontál a chu'bíl, 
fariseotsik! Xa pidháltsik na Dios 
хома! in lujyal jeye kin bach'u k'al 
an menta, an ruda ani ejtal xi más 
an ch'ojóltsik, por yab a t'ajáltsik ti 
Kij xowa! lujat nibal i k'anidhaxtsik 
jelt xan tu k'anidhax na Dios. Yejat 
ka t'aja'tsik xowa! lujat ani ki 
k'anidhaxintsik, por yab ka jila! ka 
pidha! xowa! in lujyal na Dios. 

^*'iCh'ojontál a chu'bíl, 
fariseotsik! abal a kulbetnáltsik ki 
buxkan ban alwa! k'wajtalábtsik 
ban atá xon tu t'ajnal an 
junkuntaláb ani a kulbetnáltsik 
ki chapnédhá ti bél k'al yantam i 
k'ak'naxtaláb. 

^^iCh'ojontál a chu'bíl, ok'tsixtsik 
ani fariseotsik xi k'ambix! abal 
a junwaltsik jelti jólimtaláb xi 
yab tejwa! ani tam jun xita' kin 
k'ach'iy maske yab in cho'ób, u 
jilk'onal ch'o'odh k'al an at'axtaláb. 
Anchan! teye tatá'tsik, yab tejwa! an 
at'axtaláb xa ko'oltsik ba na itsích 
ani xita! ti ki wéwna'tsik u ch'ó'nal 
k'al na walastalábiltsik. 

45'Tók'on tám jún an ok'tsix xin 
wilál an tak'ixtaláb ani in ulu 
enché!: 

—OK'tsix, tam a ulal jeché!, tu 
tejtsalich weye. 

46Por utsantsik enché! Ка] na 
Jesüs: 

—iCh'ojontáltsik teye a chu'bíl, 
ok'tsixtsik xa wilál an tak'ixtaláb! 


148 


abal a utsáltsik k'e'et kin t'aja! хома! 
in ulal an tak'ixtaláb ani tatá'tsik 
nibal ela! a t'ajáltsik ti k'ij хома! a 
ok'tsixnál. 

4''iCh'ojontál a chu'bíltsik! abal 
a kubtsal ti exól xon ti jolidh an 
t'iltsixtsik xi chemdhats k'al na 
weje' pakéliltsik. 48K'al jeché!, u 
kalel jelti max a ulalichtsik ke 
alwa! xowa! in t'ajámal na weje' 
pakéliltsik; jajá'tsik in chemdha' 
ani tatá'tsik a kubtsal ti exól xon ti 
jolidh. 

49"Kom na Dios chalpadh tajat, 
jaxtám tin ulu enché!: “Netech 
ku abtsi ti t'iltsixtsik ani ti 
abatwáletsik, taltsik ne'ech ka 
chemdhá ani xi k'e'ettsik ne'ech ka 
atan.” 50 Atiklábtsik xi xo! jeché' 
i Kij, na Dios ne'ech ti t'aja'tsik 
ka jalbiy nin chemtal ejtal an 
t'iltsixtsik asta tam ti tujenek an 
Kay'lá, 5! asta tam ti chemdhá 
na Abel asta tam ti chemdhá na 
Sakarías. Jeché! na Sakarías, ja'ich 
xi chemdhá tamch'ejelidh ban pulek 
atá хоп tu k'ak'náb na Dios k'al хоп 
tu k'wajbáb an pikbaxtaláb. Jaxtám 
tu utsál atiklábtsik xi jeché! i k'ij, 
ke na Dios ne'ech ti t'aja'tsik ka 
jalbiy nin chemtal an t'iltsixtsik ani 
an abatwáletsik. 

52iCh'ojontál a chu'bíl, ok'tsixtsik 
xa wilál an tak'ixtaláb! abal yab a 
óltsal an atiklábtsik xan ti kin uwa! 
abal ka tak'yatichtsik k'al na Dios. 
Yab a lé'tsik ki tak'yat k'al na Dios 
nibal a walkál ka tak'yattsik k'al na 
Dios xin lé'tsik ka tak'yat. 

53Tam ti na Jesús in ok'oy kin ulu 
ejtal jeché!, an ok'tsixtsik xin wilál 
an tak'ixtaláb ani an fariseotsik, in 
chakuntsitsik t'ajat na Jesús ani 

tujeytsik kin taktamiy k'al уап i 
konkomixtaláb. 54In taktamiyal 
abal in lé'tsik kin ach'a! max kin 
ulu jun xata! yab alwa! ani anchan! 
kin ejtotsik kin ólna!. 


Na Jesüs u ok'tsix k'al tin 
kwenta an k'ambixtaláb 


1 Tam ti јасһап!, junkun 

yán i mil i atiklábtsik, ke 
tokotich u níxk'áx k'al in yaníl. Na 
Jesús in okxiy kin utsa' enché! nin 
exóbaliltsik: 

— Ka kó'oytsik i kwenta k'al nin 
ok'tsixtal an fariseotsik xin junwal 
jelti an jilbédhaxtaláb k'oye. Jeché!, 
ja'ich xowa' in k'ambixnálk'itsik. 
2Pos yab wa'ach ni jun xata! chinat 
xi yab ne'ech ka xalk'an ani yab 
wa'ach xata! yab tejwa! xi yab 
ne'ech ka cho'óbná tayíl. ?Jaxtám 
tu utsáltsik, ejtal хома! a ulúmal 
ban jik'waxtaláb, ne'ech ka ach'an 
tam K'ij; ani xowa! a ulúmaltsik 
chinat ani mapudh i wi'leb, ne'ech 
ka ulwat kawidh tin éb an atátsik. 


Xita' yejat ka jik’na' 

(Mt. 10:28-31) 
^'Ja'übtsik, tu utsál ke yab yejat 
ka jik'na! ni jun xita! xin ejtowal ti 
chemdhax ani tayíl yab más xata! 

in ejtowal kin t'aja'. 5Por ne'ech 

tu utsa'tsik xita! yejat ka jik'na': 

ka jik'na'tsik na Dios, xi tam ti 
chemdhámalich, in ko'ol i awiltaláb 
abal ti ki pet'na! ban k'ibeltaláb. 
Jeché! ja'ich yejat ka jik'na'tsik. 

Ei Yabxe! u nujwáb bó! i ts'itsik 
ch'ichin k'al cháb i t'ipax tumín? 
Por na Dios yab in uk'tsal ni ján 
xi jeché! an ch'ichintsik. "Pos asta 
na xi'íl xa ko'oltsik ba na ók”, ejtal 

ajidh ti kwajat juntsik ti juntsik. 
Yab ki jik'eytsik, pos tatá'tsik más 
yán a jalbíl ké yantam i ch'ichintsik. 


Xita' yab in tidhenál kin tila' na 
Jesukristo tin tamét an atiklábtsik 
(Mt. 10:32-33; 12:32; 10:19-20) 
8"Tu utsáltsik ejtal ta éb, xita' ti 

kin tila! tin tamét an atiklábtsik, 
Naná', xin abadh abal kin wenk'on 
neye tin inik, ne'ech neye ku tila! 
tin tamét nin t'okat abatwálejiltsik 
na Dios; por xita' kin tidhena! ti 
kin tila! tin tamét an atiklábtsik, 
Naná', xin abadh abal kin wenk'on 
neye tin inik, ne'ech neye ku 
tidhena! ku tila! tin tamét nin 
t'okat abatwálejiltsik na Dios. 

10'X ita! k'ál ti kin odhbijyat Naná!, 
xin abadh abal kin wenk'on neye 
tin inik, ne'ech ka pakwlantsat; por 
xita! kin odhbijiy an T'okat Ejattaláb, 
yab jayk'i ne'ech ka pakwlantsat. 

11”Tam ki jünátsik ban atá xon tu 
t'ajnal an junkuntaláb, tin tamét i 
lújundhomtsik o ban awiltalábtsik, 
yab ki k'wajaytsik ta chalpax xan 
ti ne'ech ki tók'on o xant'éy ne'ech 
ka ulu, 12pos tam kin bajúch xowk'i 
ne'ech ta káw, an T'okat Ejattaláb, 
ja'ich ne'ech ti óltsi xant'éy ne'ech 
ka ulu. 


Ka kó'oytsik і kwenta k'al 
an tumínladhtaláb 


13 Utsan enché! na Jesús K'al jún ti 
éb xi ta! ti k'wajat ban atiklábtsik: 

—Okttsix, ka utsa' nu kidháb ti 
kin pidha! an ti jiltsixtaláb xi naná! 
neye u lujyal. 

14Por utsan enché! k'al na Jesús: 

—Ja'üb, Мапа! yab in k'wajbadh 
tin lájundhax ani tin wélchíxlix. 

15Tn ulu jeye enché!: 

—Ka kó'oy t'ajat i kwenta k'al an 
ch'e'ne'taláb, pos nin xe'chintal jun 
xita! yab ja'ich tu likel Ка] хома! 
уап xata! in ko'ol. 

16 T'iltsintsik tám jeché! an ti 
junbaxtaláb: 

—Tá'wi'ik ti k'wajat jun i inik xi 
tumínladh t'ajat, in Paja! in ale 
ani labey t'ajat. 17 K'wajay tám 
kin chalpay enché! an tumínladh 
inik: “éJant'éy xo! ne'ech ku t'aja'? 
Yab u ko'ol xon ti ku ta'pa' an 
k'apnél." 18In chalpay tám enché': 
“U cho'óbich xant'éy ne'ech ku t'aja!. 
Ne'ech ku paku nu wilté'iltsik abal 
ku t'aja! ít más pakdha!, ne'ech 
ku ta'pa' ejtal an k'apnél ani ejtal 
хома! u ko'ol. 1 Ne'ech tám ku 
ulu enché! tu ejattal: уап xata! u 
ko'ol ta'padh abal ku wat'na! kál 
yán i tamub; jaxtám xo!, awilich 
kin k'wajay koyol koyolk'i, k'apul 
k'apulk'i, uch'al uch'alk'i ani in 
kulbél." 2?Por шап enché! k'al na 
Dios: “Ja'úb, yab t'ajat i chalpadh, 
pos jeché! i akal ne'ech ki chemech 
ani хома! a ko'ol ta'padh, ¿jita! 
ne'ech kin dhabalna'?” 21 Anchan' 
in tamwal xita! in junkuwal i tumín 
abal jajá'k'i ani yab tumínladh abal 
a Dios. 


Na Dios in belkóm nin chakámiltsik 
(Mt. 6:25-34) 
22Tayíl, na Jesús in ша! enché! 
nin exóbaliltsik: 

— Tu utsáltsik jeché!: Yab ki 
k'wajaytsik ta chalpax k'al xant'éy 
ne'ech ka k'apu abal ki k'wajay 
ejat, nibal ki k'wajay ta chalpaxtsik 
k'al хома! a k'udhk'úmil ne'ech ka 
k'wajba'. 23Ni ejattal más in jalbíl 

ké an k'apnél ani ni t'u'úl más in 
jalbíl ké ni k'udhk'ámil. Ka tela! 
an ch'ichintsik, yab u óm, yab 
u k'ójol nibal in ta'pál xata! ba 
wilte'tsik; por u k'apundhábtsik 
Kal na Dios. ¿Awxe! tatá'tsik más 
wé! a jalbíl ké an ch'ichintsik? 
25 ¿Jita! xi tatá'tsik, max ka k'wajay 
t'ajat ti chalpax, ne'ech kin ejto kin 
nakedha! tinbá! ela! ch'ejel metro 
más? ?6Max yab a ejtowaltsik 
ka t'aja! xowa! xi yab lej uluts, 
éjant'ók'i ta k'wajat ta chalpaxtsik 
Kal xowa'kich xi más? 

27'Ka tela'tsik xan tu pakel an 
wich, yab u t'ojnaltsik nibal u 
dhutse'lix; tu utsáltsik ke nibal an 
pulek tak'ix Salomón, k'al ejtal nin 
tumínladhtal, yab k'udhk'umlinék 
labidh jelti an wichtsik. 

28°роѕ max na Dios in 
labidhmédhál anchan' an ch'ojól 
xi xo! k'wajat ban aleláb ani kalám 
ne'ech ka tsikan, éawxe! na Dios 
yab ne'ech ti ki k'udhk'umliytsik 
más alwa'? Tatá'tsik wé! t'ajat ta 
belom. 29Роѕ yab ki xe'chintsik ta 
chalpax ani ta álim xant'éy ka k'apu 
o xant'éy ka uch'a!. 

30”An atiklábtsik xi yab u belom, 
ja'ich in ayal ejtal jeché'; por 
tatá'tsik, a ko'ol jun a Táta! xin 
cho'ób abal a yéntsal ejtal jeché!. 
31Ka aliytsik xan ti ki k'wajay 
tak'nél k'al na Dios ani ejtal jeché' 
ne'ech ka bach'utsik. 


Хома! yejat ki Раја! abal ki kó'oy 
xata! tú! walk’i' 
(Mt. 6:19-21) 
32°Yab ki jik'eytsik, tatá'tsik xi tin 
belálich, yab t'ajat yán ta éb, por na 
Táta! in kulbetnámal ti pidha'tsik 

an ti awiltaláb abal ki tak'xin k'al 
Naná!. 

33'Ka nujutsik xowa! а ko'ol ani ka 
pidha! an ti tumín an ch'ojontáltsik; 
anchan! a junkuwalichtsik i alwa'taláb 
tú! walk'i! xi yab jayk'i in ko'ol in 
ok'ontal, xon ti an kwé! yab in ejtowal 
ka ochich, nibal u k'apnal k'al an takül. 
34pos xon ti k'wajat xowa! alwa! xi 
tatá'tsik a kulbetnál, taja! jeye ne'ech ka 
k'wajay na ejattal. 


Ki k'wajaytsik t'ojojodh ech'ek'i 

35'Ki k'wajaytsik ech'ek'i i t'ojojodh, 
xeketlidh ani let'ot'ól na tajbaxtaltsik. 
36Ka t'aja'tsik jáyk'i jelti tam jun i 
t'ójontsix k'wajat in aytsím ka witsiy 
nin ajátik ba jun i tomkixtaláb. K'wajat 
t'ojojodh abal kin japtsi an ti wi'leb 
tam ka ulich tokot kin teney. 3 K'ijidh 
t'ajat abal an t'ójontsix, xi ka elan 
ejat tam ka ulich nin ajátik; tsubax tu 
utsáltsik ke jachan' an t'ójontsix ne'ech 
ka utsan k'al nin ajátik ka buxkan ban 
mesa ani ne'ech ka jo'tsin an ti k'apnél 
Kal nin ajátik. 38K'ijidh t'ajat abal 
jachan' an t'ójontsix xi ka elan ejat k'al 
nin ajátik, maske ka ulich ch'ejel akal o 
dhajawichk'i. Ka cho'óbna'tsik jeché!, 
max jun i dhabal atá in cho'óbak xáy i 
ora ne'ech ka ulich an kwé!, yab ne'ech 
kin walka! ka japtsin tin k'imá! abal ka 
kwétyat. 

40”Anchan teye tatá'tsik, ki 
k'wajaytsik i t'ojojodh; pos tam yab xata! 
a tílómtsik, ne'ech kin ulich Naná!', xin 
abadh abal kin wenk'on neye tin inik. 


An tójontsix хі alwa' ani an 
tójontsix xi yab alwa' 
(Mt. 24:45-51) 
^! Konyat tám enché! k'al na 
Pedro: 

—Ajátik, ¿a tila! jeché! an 
junbaxtaláb abal wawá'k'i о abal 
ejtal tu éb? 

In ulu enché! an Ajátikláb: 

—An tójontsix xi lujat ani chalpadh, 
ja'ich xi ne'ech ka punk'untsat kin 
tak'iy xi más nin t'ojnálil an ajátikláb; 
јаја! ja'ich xi ne'ech kin ulu xowk'i ti 
yejat ka pidhan ti k'apul xi k'wajattsik 
ba jachan' an atá. WK'ijidh t'ajat abal 
an tójontsix xi ka elan kal nin ajátik 
tam ka witsiy, in Саја] xowa! jiltsidh 
kin t'aja'. ^^Tsubax tu utsáltsik, ke 
ne'ech ka k'wajbá ti belkol Ка] ejtal 
хома! in ko'ol an ajátikláb. 4 рог max 
an t'ójontsix xi ka jilan punk'udh, 
kin chalpay ke nin ajátik yab ne'ech 
ka witsiy jik'at ani ka tujey tokot 
ti k'apul, ti uch'al asta ka itey ani 
ka tujey kin at'ax t'ajtsi xi k'e'et an 
pay'lomlábtsik ani an mímlábtsik xi 
taja! u t'ojnal, ^9ne'ech ka ulich nin 
ajátik tam jajá! yab xata' in t'ílóm, 
nibal in cho'ób xáy i ora; ne'ech tám 
ka pidhan jun i yajtsiktaláb pülek ani 
ne'ech ka t'ajtsin anílk'i jelt xan tin 
tamwaltsik xi yab alwa! inik. 

47'An t'ójontsix xin cho'ób xant'éy 
in lé! nin ajátik, por yab t'ojojon nibal 
kin Раја! ti k'ij, уап tajat i wich'ate! 
ne'ech kin bach'u. Por an t'ójontsix 
xi yab in cho'ób, maske kin t'aja! 
xowa! walats, wé! i wich'ate! ne'ech 
kin Басти. Хіќа! уап ka pidhan, уап 
jeye ne'ech ka kontsin; ani xita! yán 
ka punk'untsat, más yán ne'ech ka 
kontsin. 


U wa'chinal i k'é'áxtaláb k'al tin 
kwentak'i na Jesüs 
(Mt. 10:34-36) 
49"Naná! in tsi'nek teché! ti chabál 
abal ku t'aja! jelt xan tin t'ajál an 

k'amal, in tsikál xowa! u t'a'íl ani 
in t'okwal хома! yab u t'a'íl; iani u 
lé'ak max exomichak ti t'a'íl! 

50°рог ko'ol ku wat'na' ok'ox jun i 
yajtsiktaláb pülek, iani t'ojláb t'ajat 
ku kuxuy asta kin bajaw xowk'i 
ne'ech Ка támun jeché'! 

УА chalpayaltsikxe' ke Naná! in 
tsi'nek abal ku tsi'dha! i k'ijidhtaláb 
teché! ti chabál? Tu utsáltsik ke 
yaba!, in tsi'nek abal ku Раја! i 
k'étáxtaláb. 52Por xo! ani tin nakíl 
ап k'ij, bó! xi k'wajat ba jun i 
k'imádh, ne'ech ka k'é'áxin, xi бх 
ne'ech kin chakuntsi xi cháb ani xi 
cháb ne'ech kin chakuntsi xi óx. 

53'An táta'láb ne'ech kin 
chakuntsi nin kwitólil ani an kwitól 
ne'ech kin chakuntsi nin táta!; an 
nána!láb ne'ech kin chakuntsi nin 
tsidhánil ani an tsidhan ne'ech kin 
chakuntsi nin папа"; an mímláb 
ne'ech kin chakuntsi nin al'íb ani 
an al'íbe ne'ech kin chakuntsi nin 
mím. 


An exóltsik xin xalk'ál an k'ijtsik 
(Mt. 16:1-4; Mr. 8:11-13) 
54Utsan jeye enché! an atiklábtsik 
k'al na Jesús: 

—Tam tatá'tsik ka chu'u u ch'akíl 
an tokow xon tu ochel na k'ítsá, 
támk'i a ulaltsik abal ne'ech ka ulich 
i áb ani апсһап! u támnal. 55Ani 
tam u waw'nal an ik? xi alál ti tál, a 
ulaltsik abal ne'ech t'ajat ka yajbé an 
k'ak'al ani anchan! u támnal. 

56'iK'ambixtsik! A wit'áltsik ka 
exbantsi xowk'i ne'ech ka ulich an 
áb ani xowk'i ne'ech ka yajbé t'ajat 
an k'ak'al, por yab a ejtowaltsik ka 
exbantsi xant'éy exom ti támnal 
jeché! i k'ij. 

Ki lejkin k'al xita' a waltsámal 
(Mt. 5:25-26) 

577 Jant'ók'i ti yab a ejtowaltsik 
ka chalpay xowa' alwa! ka t'aja'? 
58 Max jun хіба! ti ki utsbiy abal a 
waltsámal ani ki éláxin ti bél k'al 
jajá! tam i ne'chich ban awiltaláb, 
ki lejkin Kal јаја! abal yabich ti ki 
utu tin tamét an lájundhom; pos 
max ti ki utu taja!, an lájundhom 
ne'ech ti ki pidhna! ban yák'wal ani 
an yák'wal ne'ech ti ki baliy ban 
wik'axte'. 59 Tsubax tu utsál ke yab 
ne'ech ki kale ban wik'axte! asta ka 
jalbiy ejtal xa júnál. 


Xowa! in jalbíl tam jun xita' 
kin jila'ich ti walablom 
1 Támk'i jachan', ulich 
cháb óx i atiklábtsik ani 
t'iltsin na Jesás xan ti na Pilato tin 
chemdhámal i iniktsik xu k'wajíltsik 
Galilea. T'iltsin abal in xuk'untsámal 
tin xich'ál Kal in xich'ál an ko'néltsik 
xin chemdháltsik abal kin pikba!. 
2Utsantsik enché! k'al na Jesús: 
— А chalpayaltsikxe! ke 
jachan' an iniktsik xu k'wajíl 
Galilea in tamu anchan' abal más 
ja! walbidhtsik ké xi k'e'et xu 
k'wajíltsik táyk'i ba jachan! an 
bitsow? ?Tsubax tu utsáltsik ke 
yaba'. Max yabtsik teye ka jila! ta 
walablom, anílk'i teye ne'ech ki 
chemechtsik. ^O ¿a chalpayaltsik 
ke xi lajuwaxik xi chemechtsik 
t'u'chidh k'al an pulek t'i'adh t'ujub 
xu bijyáb Siloé, más ja! walbidhtsik 
ké xi k'e'et xu k'wajíltsik Jerusalén? 
STsubax tu utsáltsik ke yaba'. Max 
yabtsik teye ka jila! ta walablom, 
anílk'i teye ne'ech ki chemechtsik. 

An junbaxtaláb k'al tin kwenta 
in akan an igo xi yab walidh 


$Tiltsintsik tám k'al na Jesús 
jeché! an ti junbaxtaláb: 

—Jun i inik in t'ayámal jun 
akanlek i igo bin ale ani k'ale kin 
chu'u max walidh, por yab in eltsi 
ni jun in walíl. "In utsa' tám enché! 
an inik xi k'ál tu belkómtsáb an 
tin ale: ^Oxtalich tin tsi'il tamub ti 
tamub ku altsi tin walíl ]есһё' an 
te!, por yab jayk'i u eltsámal. Ka 
kwajla'ich, pos yab xata! ti alwa! 
ka k'wajay kubat anik'i ba nu ale." 
por an belkol aleláb tók'on enché': 


“Ajátik, jila! bél kubat jeché! i tamub. 


Ne'ech ku jobtsi an ti chabál xon 
ti kubat ani ne'ech ku mujtsi an 
ti lukuk xi alwa!, ?yab telab max 
anchan! ka walin; max yab ka 
walin, ne'ech tám ku kwajla'ich." 


Na Jesús in jeldha' tin k'ítsájil 
an koyóxnich jun i mímláb xi 
yab in ejtowal ka lujkun 

10 Jun і Кі), tin k'ítsájil i 
koyóxnich, na Jesús k'wajat ti 
ok'tsix ba jun i atá xon tu t'ajnal 
an junkuntaláb. !! Taja!, ta! jeye 
ti kwajat jun і mímláb xin 
ko'olich lajuwaxik i tamub ti ya'ul. 
Kútandhats k'al jun i at'ax ejattaláb 
ani jaxtám ti yab in ejtowal ni wé! 
ka lujkun. !?Tam ti chu'tat k'al na 
Jesüs, kanyat ani utsan enché': 

— Mímláb, i jeléch k'al an 
yaw!lách xa ko'ol. 

13р k'wajba! tám nin k'ubak ban 
mímláb ani támk'i jachan' ti lujkun 
an mímláb. An mímláb tujey tám 
kin pubédhantsi tin bij na Dios. 
14por an inik xu ok'lek ba jachan' 

an atá xon tu t'ajnal an junkuntaláb, 
chakuy abal na Jesús in jeldha' an 
mímláb tin k'ítsájil i koyóxnich ani 
in utsa' enché! an atiklábtsik: 
—Wa'ach akak a k'ítsá xowk'i ti 
alwa! ku t'ójon; ki tsíchtsik jachan' 
a k'ítsá abal ki jeldhátsik ani yab 
tam in k'ítsájil i koyóxnich. 
15TóK'on tám enché! na Jesús: 
—K'ambixtsik, éyabxe' a wiláltsik 
na bákajil o na burrujil tam 
in k'ítsájil i koyóxnich abal ka 
júna'tsik ka uch'andha'? 
16'Jeché! an mímláb xu kidhtaláb 
jeye Kal na Abraham, xu kó!yáb 
k'al an lej at'ax ti ya'ul lajuwaxikich 
і tamub Kal jeché! an yaw'lách, 
éawxe! yab in tomnál ka jeldhá tam 
in k'ítsájil i koyóxnich? 
17Tam ti na Jesús in ulu jeché!, 
ejtaltsik xi k'ál tu at'nal na 
Jesús, tidhebétsik; por ejtal xi 
más an atiklábtsik u kulbél tam 
tin chu'utsik an pakdha' labidh 
labandhaxtaláb xin t'ajál na Jesús. 


An junbaxtaláb k'al tin kwenta in 
itsích an mostasa 
(Mt. 13:31-32; Mr. 4:30-32) 

18]n ulu tám enché! na Jesús: 

—d¿Jant'éy in junwal хап tu tak'ix na 
Dios ani jant'ok'ál ti ne'ech ku ejto ku 
junbay? '?In junwal jelti jun in itsích 
i mostasa xi jun i inik in t'ayál bin ale, 
u pubel t'ajat asta kin bajaw jelti jun 
i te'. U pubel t'ajat, ke an ch'ichintsik 
xi xe'ech ti jumumül in t'ajáltsik nin 
pák'w bin k'we'éltsik jeché! an te!. 

An junbaxtaláb k'al tin kwenta an 

jilbédhaxtaláb k'oye 
(Mt. 13:33) 
201n ulu jeye enché! na Jesús: 

—éJant'ok'ál ti ne'ech ku ejto ku 
junbay хап tu tak'ix na Dios? 211п 
junwal jelti an jilbédhaxtaláb k'oye 
xi jun i mímláb in xuk'yal k'ál ox 
lejab i che'edh trigo ani in jilbédhál 
ejtal an xo'kadh che'edh trigo. 


An wi'leb xi xuyat 
(Mt. 7:13-14, 21-23) 

22Тат ti na Jesús ne'ech ti belal 
abal Jerusalén, и k'wajíl ti ok'tsix 
ban bitsowtsik ani ban kwentsaltsik 
xon tu wat'el. 23Konyat enché! k'al 
jun xita!: 

—Ajátik, éwé'xe! t'ajat xu lo'el? 

Jajá! tók'on enché': 

24 — Ka t'aja'tsik an chápláb abal 
ka ejto ki k'wajaytsik tak'nél k'al 
na Dios, jelti an chápláb xi yejat 
ka t'aja'tsik tam a lé! ki ochich 
ba jun i xuyat wi'leb. Tsubax tu 
utsáltsik ke yán t'ajat xi ne'ech kin 
le'na! ka k'wajay tak'nél k'al na 
Dios, por yabtsik ne'ech kin ejto. 
?5' Tam ka ch'akay an dhabal atá ani 
kin mapuy an wi'leb, tatá'tsik, xi 
jilk'onék eléb, ne'ech ka t'eneytsik 
an wi'leb ani ne'ech ka ulutsik 
enché': “Ajátik ti ku japtsi weye." 
Por Јаја! ne'ech ti ki tók'oytsik 
enché': “Yab tu exláltsik nibal u 
cho'ób хоп ta tál.” 26 Ne'ech tám 
ki tujeytsik ka utsa' enché': “U 
k'wajinek pé tu k'apul ani tu 
uch'al junax k'al Tatá! ani Tatá! i 
ok'tsixnék ba ni bitsówil.” 27 Por 
Jajá! ne'ech ti ki tók'oytsik enché': 

“Tu utsálichtsik ke yab tu exlál nibal 
u cho'ób xon ta tál. iKi wixk'intsik 
teché! k'al Naná!, ejtal tatá'tsik 
xa Гаја] хома! yab alwa'!" 28Таја! 
ne'ech ki uk'intsik ani ne'ech 
ti rech'ech'él na kamab tam ka 

chu'utsik abal na Abraham, na Isák, 
na Jakob ani ejtal an t'iltsixtsik 
k'wajat xon tu tak'ix na Dios ani 
tatá'tsik i jilan eléb. 29 Pos ne'ech 
ka tsích an atiklábtsik xi ebál ani 
alál, xon tu kalel na k'ítsá ani xon 
tu ochel jeye abal ka buxkantsik 

ti k'apul xon tu tak'ix na Dios. 

30 Jachan' i k'ij, taltsik xi xo! k'wajat 
kuxlek, ne'ech ka k'wajay ultaláb 
ani taltsik xi xo! k'wajat ultaláb, 
ne'ech ka k'wajay kuxlek. 


Na Jesús in uk'intsi an atiklábtsik xi 
Jerusalén 
(Mt. 23:37-39) 

31 Támk'i jachan' a k'ítsá, ulich 
cháb óx i fariseotsik ani utsan 
enché! na Jesús: 

—Ki K'aléch píl, pos na Erodes in 
lé! ti ki chemdha'. 

32Por Jajá' in tók'oytsik enché!: 

—Ki K'aletsik ani ka utsa! enché! 
jachan' an inik xin ko'ol in chalab 
jelti a wáx: “Ka tela!, xo! ani kalám 
u káldhál an at'ax ejattalábtsik, u 
jeldhál an ya'ultsik ani chabk'i' 
ne'ech ku ok'oy.” 33Por xo! ko'ol ku 
óntsi nu bélil, kalám ani chabk'i' 
jeye, pos yab in tomnál ke jun i 
t'iltsix ka chemdhá píl bitsow ani 
yab Jerusalén. 

34[n ulu jeye enché! na Jesús: 

—iAtiklábtsik xi Jerusalén, xa 
chemdhál an t'iltsixtsik ani a 
t'ujbayal xi abtsinaltsik k'al 
na Dios abal ti ki óltsi an tin 
tsubaxtalábil! Yáníl и le'na' ku 
junku na chakámiltsik, jelt xan ti 
an pák'wlam kwita! in junkuwal 
nin ts'itsik tám abal kin pák'wna! 
tin ál nin suts'úts', por yab a 
le'na'tsik. 3Ka ach'a'tsik xant'éy 

ne'ech tu utsa!, an pulek atá xon 
ta k'ak'náltsik na Dios, ne'ech ka 
walbá. Tu utsáltsik abal yab más 
ne'ech ki witsiy ti kin chu'utsik, 
asta kin bajaw an k'ij tam 
tatá'tsik ne'ech ka ulutsik enché': 
"iLábt'ajadh ti k'wajat хі tál tin bij 
an Ok'óxláb!" 


Na Jesús in jeldha' jun i inik xi málidh 
1 Jun i k'ij, tin k'ítsájil 

i koyóxnich, na Jesüs 
k'alnek ti k'apul bin Кіта! jun in 
ok'lékil i fariseo ani xi k'e'et an 
fariseotsik ta! ti kwajat ti kwáchix. 
2Tá! jeye ti k'wajat (аја! tin tamét 
na Jesús, jun i inik xu ya'ul Kal i 
mál. ?Konyattsik tám enché! Kal na 
Jesüs an ok'tsixtsik xin wilál nin 
tak'ixtal na Dios xin jilám dhutsadh 
na Moisés ani an fariseotsik: 

—éAwilxe! ka jeldhá jun i ya'ul 
tam in k'ítsájil i koyóxnich o yaba'? 

^Por jajá'tsik yab k'uchun. Téyná 
tám an ya'ul bin k'ubak k'al na 
Jesús, jeldhá ani in utsa' tám ka 
k'aléch. SUtsan tám enché! an 
fariseotsik k'al na Jesüs: 

—d¿Jita! xi tatá'tsik a kidhtal, max 
nin burrujil o nin bákajil ka balk'in 
ba jun i mom, yab in jixál támk'i 
maske in k'ítsájil i koyóxnich? 

SAni yabtsik in ejto Ка tók'on ni 
wé!. 


Xi kanidhtsik ba jun i tomkixtaláb 


"Tam ti na Jesús in chu'u ti 
tákultsik an ti ultaláb k'wajtaláb 
ban mesa xi kanidhtsik ba jun i 
tomkixtaláb, in pidha'tsik jeché! an 
ti tak'ixtaláb: 

8_ “Tam jun xita' ti kaniy ta ajíblom 
ba jun i tomkixtaláb, yab ki buxkan 

ban k'wajtaláb xi ultaláb, yab telab 
ka ulich jun xita' xi más uluts ké tatá! 
Sani ka ulich ti ki utsa! enché! xi ti 
kanyámal: “Ka pidha' jachan! an ti 
k'wajtaláb na је! jún." Tidhetálich 
tám abal tatá! ki k'ale ta buxkanal 
ban k'wajtaláb xi más kuxlek. !Ü Tam 
ki kanyat ba jun i tomkixtaláb, más 
alwa! ki buxkan ban k'wajtaláb 
xi kuxlek; abal tam ka ulich xi ti 
kanyámal, ti ki utsa! enché': “Ja'úb, 
jé! ki wat'ey ta buxkanal ban 
koytaláb xi más ultaláb." Anchan' 
ne'ech ki k'ak'ná k'al xi ta! buxutsik 
ban mesa junax Kal tatá!. !! Pos хіќа! 
in t'ek'ál tinbá!, ne'ech ka cha'ká; 
ani xita! in cha'kál tinbá!', ne'ech ka 
t'ek'bá. 

12р ша! jeye enché! an inik xi 
k'ál ti kanidh: 

—Tam ka баја! jun i k'apúxnich, 
yab ka kaniy na ja'übtsik, nibal na 
kidhábtsik, nibal na exlowáltsik, 
nibal na at k'imádh xi tumínladh; pos 
tam kin t'aja'tsik јеуе i k'apüxnich, 
ne'ech jeye ti ki kaniy ani anchan!, 
jelti max i witsbantsábich. !?Tam ka 
taja! jun i ajib, más alwa! ka kaniy 
an ch'ojontáltsik, an mocho'tsik, an 
k'wech'e'tsik ani an jok'oltsik, ani 
k'ijidh tajat ne'ech ki k'wajay. Pos 
jajá'tsik yab ne'ech kin ejto ti jalbintsi, 
por tatá!, ne'ech ka bach'u an 
ch'ejwalixtaláb tam ka ejdhá ti ít an 
atiklábtsik xi alwa! inik. 


An junbaxtaláb k'al tin kwenta 
an pulek k'apúxnich 
15Tam tin ach'a! jeché!, jún ti éb 
xi ta! ti buxutsik ban mesa, in utsa! 
enché! na Jesüs: 
—iK'ijidh t'ajat abal xita' xi ne'ech 
ti k'apul xon tu tak'ix na Dios! 

16Utsan tám enché! k'al na Jesús: 
—Jun i inik in баја! jun i pulek 
k'apüxnich ani in abna! ka kanyat 
уап i atiklábtsik. "Tam ti k'wajatich 
t'ojojodh an k'apnél, in aba! nin t'ojnálil 
kin ша! enché! xi k'wajattsik kanidh: 
“Ki tsíchichtsik, t'ojojodhich ejtal." 
18Por ejtaltsik in konoy ka pakwlantsat 
abal yab ne'ech kin ejtotsik ka Kale. Xi 
jidhtal in ulu enché': “Talél tu ch'a'ay 
jun i chabál ani ko'ol kin k'ale ku chu'u; 
tu kontsal ti alwa'taláb abal ti kin 
pakwlantsi." 19 Jún in ши jeye enché': 
“U ch'a'yámal bo! kubél i bákatsik xu 
kínal ani u lé! kin Kale ku chu'u max 
alwa'; tu kontsal ti alwa'taláb abal ti 
kin pakwlantsi." 20 Ani jún in ulu jeye 
enché!: “Talél tin tomkin ani jaxtám 
ti yab ne'ech ku ejto kin k'ale." 2! Tam 
ti witsiy an t'ójontsix, in utsa' ejtal 
jeché! nin ajátik. Chakuy an ajátikláb 
ani in иќѕа! enché! nin t'ójontsixil: “Ki 
Kale jik'atk'i ban pakdha! bél ani ban 
ch'ikwdha! bél xi wa'ach teché! ban 
bitsow ani ka kaniy ka tsích teché! 
xi ch'ojontáltsik, xi mocho'tsik, xu 
k'wech'e'tsik ani xu jok'oltsik." 22 Más 
tayíl, in ulu enché! an t'ójontsix: "Ajátik, 
u t'ajámalich xan ta ulámal ani bél 
t'ajat ejtidh altá.” 23Utsan tám enché! 
an t'ójontsix Kal an ajátikláb: “Ki Kale 
putálk'i ban pakdha' bél ani ban béltsik 
xi tin waltsik an bitsow ani ka t'ajtsitsik 
ti chápláb ka ochich abal ka ts'utsich 
nu k'imá!. Tu utsáltsik, ke ni jún xi 
jachan! xu kanyámaltsik ok'ox, yab 
ne'ech ka ochich ba nu k'imá! ti k'apul." 


An yajtsiktaláb xi ne'ech ki 
ach'a! tam ki bela'ich na Kristo 
25K'al yán i atiklábtsik ti 
wewkómte na Jesús, chaw'k'ilách 
ani in utsa'tsik enché': 

26 Max jun xita! ka utey k'al 
Naná!, por in k'anidhál más nin 
táta!, nin nána!, nin tomtal, nin 
chakámiltsik, nin kidhábtsik, nin 
ixámtsik ani in k'anidhál t'ajat tinbá!, 
yab ne'ech kin ejto ti kin wéwna!. 

27 Anil jeye, max jun xita' in lé! ti kin 
wéwna! ani yab in lé! kin wat'na! i 
yajtsiktaláb o i chemlá k'al Мапа! 
tu kwenta, yab ne'ech kin ejto ti kin 
wéwna!. 28 Max jun xita' xi tatá'tsik 
in lé! kin kuba' jun i atá pulek, 
¿yabxe! ne'ech ka buxkan ok'ox kin 
chalpay xat'wa! ne'ech kin paku 
abal kin chu'u max ne'ech kin ejto 
kin ok'oy? 29Роѕ max yab kin t'aja! 
anchan!, kin k'wajbantsích tokot 
ok'ox an tin akan ani yab kin ejto 
kin ok'oy, ne'ech tám ka labídhná 
Kal ejtal xita' k'ál ti ka chu'tat %ani 
ne'ech kin ulutsik enché!: “Jeché! an 
inik in tuju kin Paja! jun i atá pulek 
ani yab in ejto kin ok'oy." 310 max 
jun i pulek tak'ix ne'ech ti péjéx k'al 
k'e'et i pulek tak'ix, ¿yabxe! ne'ech 
ka buxkan ok'ox kin chalpay max 
ne'ech kin ejto kin tomna! kal láju 
mil i soldadotsik, xi tál k'al jun inik 
mil i soldadotsik? 3? Max yab ne'ech 
kin ejto kin tomna!, ne'ech tám kin 
aba! nin abatwálejiltsik abal kin 
konoy i lejkintaláb tam na jün an 
pulek tak'ix ów bél ti tál ani anchan' 
yabich tám ka péjéxin. 33 Anchan' 
jeye, max jun xita' xi tatá'tsik yab 
kin jila! ejtal xowa! in ko'ol, yab 
ne'ech kin ejto ka tsích ti exóbal k'al 
Naná!. 


Tam ka xaw'mé an at'em 
(Mt. 5:13; Mr. 9:50) 
34'An at'em alwa!, por max ka 
xaw'mé, yabich xata! ti ne'ech ka éyná. 

35Yab alwa! abal an chabál nibal abal 
ka xuk'uxná an ti alwa! lukuk, tokot 
abal ka wak'lá. Xin ko'ol in och'oxtal 
alwa!, kin exbay xowa! и ша]. 


An junbaxtaláb k'al tin kwenta an 
borrego xi k'ibchonék 
(Mt. 18:10-14) 


1 Ejtal an bach'k'ul jalbixtaláb 

ani an walablomtsik, u 
uteltsik ba na Jesús abal kin axtsi 
xant'éy in ша]. ?Jaxtám tu kawyáb 
na Jesús k'al an fariseotsik ani k'al an 
ok'tsixtsik xin wilál an tak'ixtaláb, in 
ulaltsik enché!: 

—Jeché! an inik u junkunal Kal an 
walablomtsik ani u k'apul junax k'al 
jajá'tsik. 

3K'wajbantsattsik tám jeché! an 
junbaxtaláb k'al na Jesús: 

4 —6 Jita! xi tatá'tsik, max in ko'ol 
bo! inik i borregotsik ani kin k'ibdha' 
jún, yab ne'ech kin jila! xi che! inik 
lajubeléju ban chabál xon ti yab 
k'wajtsidh abal ka k'ale kin aliy na 
jún xi k'ibchonék asta kin ela'? Tam 
kin ela!, kulbenek ne'ech kin okobna' 
Sani tam ka ulich tin k'imá!, ne'ech 
kin kaniy ejtal nin ja'übtsik, nin at 
k'imádhtsik ani ne'ech kin utsa'tsik 
enché': “Ki kulbétsik k'al папа!, abal 
u ela! an borrego xu k'ibdhámal." 
7Tu utsáltsik abal u wa'chinal más 
i kulbétaláb tú! walk'i' tam jun i 
walablom kin jila'ich ti walablom ké 
Kal xi che! inik lajubeléju i atiklábtsik 
xi alwa! ani yabtsik yejat kin jalk'uy 
nin chalab. 


An junbaxtaláb k’al tin kwenta 
an t'ipax tumín xi k'ibdhats 
Anil jeye, éjitam mímláb xin 
ko!ol láju i t'ipax tumín ani kin 

k'ibdha' jún, yab ne'ech kin let'k'oy 
jun i tajbaxtaláb ani kin k'wetoy 
putál an altá abal kin aliy k'al 
yantam i kwenta asta kin ela'? 
9Tam kin ela!, ne'ech kin kaniy ejtal 
nin ja'übtsik, nin at k'imádhtsik 
ani ne'ech kin utsa'tsik enché!: “Кі 
kulbétsik k'al папа! abal u ela! an 
Сірах tumín xu k'ibdhámal." Tu 
utsáltsik abal u kulbéltsik t'ajat 

nin t'okat abatwálejiltsik na Dios 
tam jun i walablom kin jila'ich ti 
walablom. 


An junbaxtaláb k'al tin kwenta an 
chakámláb xi xe'chinék ti k'ibél 
MIn ulu jeye enché! na Jesús: 

— Jun i inik in ko'ol cháb in 
kwitóliltsik ani an kwitól xi tayíl 
in utsa! enché! nin táta': “Táta!, ti 
kin pidha'ich an ti jiltsixtaláb xi 
naná! neye ne'ech ku lujuy ku 
bach'u." Pidhantsik tám k'al an 
táta'láb xowa! jajá'tsik in lujyal kin 
bach'u. '?Tam ti wat'éch cháb óx a 
k'ítsá, an tayíl kwitól in пији ejtal 
xowa! jajá' in lujuy kin bach'u. K'al 
an tumín xin bach'u, Kale ti k'wajíl 
рїї chabál, хоп ti k'wajay kin at'ax 
paku ejtal an tumín xin bach'úmal. 
“Por tam tin pakümalich ejtal an 
tumín, wa'chin jun i pulek k'a'ínab 
ba jachan' an chabál ani јаја! tujey 
jeye kin аса! i k'a'ínab. !5K'ale 
tám kin kontsi ti t'ojláb jun i inik 
xu k'wajíl ba jachan' an chabál 
ani aban ti belkol olomtsik bin ale 
jachan' an inik. 16Kom u K'a'ílich 
t'ajat, in lé'akich max kin k'aptsi 
tin k'apwál an olomtsik, por yab u 
pidhnal k'al ni jun хіќа!. 17 K'wajay 
tám ti chalpax enché': *iYán i 
t'ojnaltsik bin k'imá! nu táta' u 

k'apultsik alwa! ani naná! teché! in 
k'wajat tin chemel k'al і k'a'ínab! 
18Ne!ech kin witsiy bin Кіта! nu 
táta! ani ne'ech ku utsa! enché': 
Táta!, u waltsámal na Dios ani tatá! 
teye; 19yabich in tomnál kin bijyat 
ke in chakámláb k'al tatá'; ti kin 
bach'u neye jelti jun a t'ojnálil." 
201n tuju tám an bél ani witsiy bin 
k'imá! nin táta!. 

"Tam ti bél ów ti tál, chu'tat 
k'al nin táta! ani kó'ontsat ti 
yajnantsixtaláb. Ájlách abal 
ka k'ale ti tamwáb, muluk'ná 
ani ch'uch'bayat. ?!In ulu tám 
enché! jachan' an kwitól: “Táta!, u 
waltsámal na Dios ani tatá! teye, 
yabich in tomnál kin bijyat ke 
in chakámláb K'al tatá!." 22Por 
an táta!láb in utsa! enché! nin 
t'ojnáliltsik: “Ka jixa'tsik jik'at an 
alwa! xeketláb, ka xeketliy ani ka 
pajbiy; ka k'wajbantsi jeye ti aniyo 
bin ts'útsbixtal. 23 Ка tsi'dha'tsik 
an baka xi más k'otsól ani ka 
chemdha'. Ne'ech tu Кариш ani 
ne'ech ki аја! i ajib. ?^Pos jeché' 
nu chakámil k'wajatwi'ik jelti max 
chemnek ani xo! jelti max ejnekich 
ti ft; K'ibchonékwi'ik ti k'wajat ani 
xo! i ela'ich." Tujeytsik tám kin t'aja! 
i ajib. 

?5"Tam ti jachan', an ok'ox kwitól 
xe'ech ban aleláb; por tam tu 
witsélich ani exomich ti k'unel ban 
atá, in ach'a! an t'énlách ani an 
bixmách. 261n kaniy tám jun ti éb 
an t'ojnaltsik ani in konoy xant'éy 
exom ti t'ajnal. 27 Utsan enché! k'al 
jachan' an t'ojnal: “Exom i ajib 
kom na kidháb witsích; na táta! 
in abna! ka chemdhá an baka xi 
más k'otsól abal na kidháb witsiy 

juntam anik'i." 28Рог an ok'ox 
kwitól chakuy ani kom yab in lé! ti 
ochel altá, kale ti pakabédháb k'al 
nin táta! abal ka ochich. 29 Jeché! 
an ok'ox kwitól in utsa! enché! 

nin táta!: “Tatá!, a cho'ób xáyich i 
tamub tu t'ójontsámal ani yab jayk'i 
tu ch'ikat t'ajtsámal ta tak'ixtal; 
por yab jayk'i tin ela! pidhámal jun 
і chakam chibo abal ku chemdha' 
ani ku ajíbna' k'al nu ja'übtsik. 

3 Por xo! ulich jeché! na chakámil, 
xi ti at'ax pakwtsámal ta tumínal 
k'al i junkux inik uxumtsik ani a 
chemdhantsal kin k'apu an baka 

xi más k'otsól." 3' Utsan tám enché! 
Kal nin táta!: “Kwitól, tatá! ech'ek'i 
teché! i k'wajat k'al папа! ani ejtal 
xowa! u ko'ol, a dhabal teye." 32por 
xo! alwa! ki аја! i ajib ani ku 
kulbé, pos na kidháb xi k'wajatwi'ik 
jelti max chemnek, xo! jelti max 
ejnekich ti ít; k'ibchonékwi'ik ti 
k'wajat ani xo! i ela'ich. 


An junbaxtaláb k'al tin kwenta 
an t'ójontsix xi yab alwa' 


1 Na Jesús in ша! jeye enché! 
nin exóbaliltsik: 
—Tá'wi'ik ti kwajat jun i 
tumínladh inik xin ko'ol jun i 
ok'lek t'ojnal ani k'ale ti óltsinal 
an tumínladh inik ke exom ti at'ax 
pakwtsinal tin tumínal k'al jeché! 
an ok'lek. 2Abná tám ti kanyáb 
Kal nin ajátik ani шап enché!: 
^6 Jant'éy in Ey xowa' и ach'ál in 
usnal Kal tatá! ta kwenta? U lé! ti 
kin óltsi xo' xant'éy a t'ajám k'al 

nu tumínal, pos yabich más ne'ech 
ka óntsi ta ok'lek t'ojnal k'al папа!” 
3An ok'lek t'ojnal in chalpay tám 
enché': “¿Jantéy xo! ne'ech ku 

Саја! abal nu ajátik ne'ech ti kin 
káldha'ich an tin t'ojnal? Мапа! 
yabich in likat ku t'aja! u ale ani 
tidhetál u ach'ál kin xe'chin tin 
konox tolmixtaláb. *U chalpách 
xant'éy ne'ech Ки баја! abal ku 
kó'oy xita! ti kin bach'u tin Кіта! 
tam kin káldhájich an tin ok'lek 
t'ojnal." 5Тијеу tám kin kaniy 
juntsik ti juntsik xu jüntsixtsik 

ban ajátikláb. Xi jidhtal in konoy 
enché': “¿Jat'wa! a júntsal nu 
ajátik?” 8 Tók'oyat enché': “U júntsal 
bo! inik barril ti aséyte." Utsan 

tám enché! k'al an ok'lek t'ojnal: 
‘Jé! kwajat an úw хоп ti dhutsadh 
abal anchan! a júnál; ki buxkan 
jik'at ani ka t'aja! jún xin ulal abal 
tokot a júnál chab inik láju." "Tayíl 
in konoy jeye xin chabtal: "Ani 
tatá!, éjat'wa! a júnál?” Јаја! tók'on 
enché': “Bo! inik lejab i trigo." In 
utsa! jeye tám enché': “Jé! k'wajat 
an üw xon ti dhutsadh abal anchan' 
a júnál; ka баја! ít xon ti kin ulu 
abal tokot a júnál che! inik i lejab." 
8 An ajátikláb in chu'u abal jachan' 
an ok'lek t'ojnal xi yab alwa!, in 
cho'ób t'ajat xan ti kin uwa! abal 
yab ka xe'chin ti ch'ojontálbél tayíl. 
Pos an atiklábtsik xi yab u belom, 
más ја! in cho'óbtsik xan ti Кіп uwa! 
k'al nin kidhtaltsik ké an atiklábtsik 
xu belom. 

%Naná! tu utsáltsik enché': ka 
éyna! xowa! wa'ach teché! ban 
walbidh k'ay'lá abal ka kó'oy a 
ja'übtsik, pos tam ka taley xowa! 
wa'ach teché! ti k'ay'lá, ka wa'chin 
xita' ti ki bach'u ban atá xi yab 
jayki u pakchunal. 

10'Xita! in Саја] alwa! k'al хома! 
wé! in ko'ol, anchan! jeye ne'ech 

kin Раја! Kal xi уап ani xita! in 
t'ajál yab alwa! k'al xowa! wé! in 
ko'ol, anchan! jeye ne'ech Кіп t'aja! 
k'al xi yán. 

M'Jaxtám, max yabtsik a t'ajál 
alwa! k'al xowa' a ko'ol teché! ban 
walbidh k'ay'lá, ¿awxe' ne'ech 
ki pidhan k'al na Dios abal ka 
beletna! xowa' alwa'? 12Апі max 
yab ka beletna' alwa! хома! na 
Dios ti pidhál ka beletna!, ¿awxe' 
ne'ech ti ki pidha' na Dios xowa' 
ti bijtsámalich ke tatá! ne'ech ka 
dhabalna'? 

13" Ni jun i t'ójontsix yab ne'ech 
kin ejto kin t'ójontsi cháb i 
ajátikláb; pos ne'ech kin at'a' na 
jún ani ne'ech kin k'anidha! na jún. 
Ne!ech Кіп Гаја! xowa! ka utsan k'al 
na jún ani na jún yab ne'ech kin 
Саја! ti k'ij. Yab ne'ech ka ejto ka 
t'ójontsi na Dios ani ka t'ójontsi jeye 
an tumínladhtaláb. 

14 An fariseotsik xi ch'e'ne! t'ajat 
k'al an tumín, k'wajat in ach'áltsik 
ejtal jeché' ani in labídhna'tsik na 
Jesús. ÍSUtsantsik tám enché! k'al 
na Jesús: 

—Tatá'tsik а wáynál ke і alwa! 
iniktsik t'ajat tin tamét an 
atiklábtsik, por na Dios ti exlantsal 
an ta ejattaltsik; pos xowa! u 
chu'táb k'al an iniktsik ke alwa! 
t'ajat, na Dios in pojkál. 


An tak'ixtaláb xin jilám dhutsadh 
na Moisés ani xan tu tak'ix na Dios 


16'Asta tam ti xe'chin na Juan 
xu pujax u éynal an tak'ixtaláb 
xin jilám dhutsadh na Moisés ani 
in ok'tsixtal an t'iltsixtsik. Tam ti 
xe'chin na Juan xu pujax, tám ti 
tujey ti t'ilnal an alwa! t'ilab k'al 

tin kwenta xan tu tak'ix na Dios ani 
ejtalk'i in t'ajál an chápláb abal ka 
k'wajách tak'nél k'al na Dios. 

17?Por más yab t'ojláb ka k'ibchon 
an макі! ani an chabál ké yab 
ka támun ejtal jelt xan ti k'wajat 
dhutsadh bin tak'ixtal na Dios xin 
jilám dhutsadh na Moisés. 


Na Jesüs u ok'tsix k'al tin kwenta an 
jíláxtaláb 
(Mt. 9:1-12; Mr. 10:1-12) 
18'Max jun i inik kin jila! nin 

tomtal ani ka tomkin ti ít k'al k'e'et 
i mímláb, u walbinalich tám K'al i 
uxúmbe'taláb ani xita! ka tomkin 
k'al an jiladh mímláb, u walbinalich 
jeye Kal i uxámbe'taláb. 


An tumínladh inik ani na Lásaro 

19"Tá'wi'ik ti k'wajat jun i 
tumínladh inik xu xeketlinal k'al 
i k'udhk'um xi t'unuyich tajat k'al 
in chákní! ani in t'ajál i pakdha' 
ajib tsudhey ka tsudhey. 20Tá! jeye 
ti kwajat jun i ch'ojontál inik xu 
bijyáb ta Lásaro, xi t'ítidh tajat 
ani u buxkanal chabál bin wi'lébil 
jachan' an tumínladh inik. ?! Jeché! 
an ch'ojontál inik, in le'nál kin 
k'apu nin mu'mats an k'apnél xu 
kwajlanal tin ál nin mesajil an 
tumínladh inik. Jeché! na Lásaro 
t'ítidh t'ajat ke asta an pik'o'tsik 
u utel ti lek'wtsinal k'ál an tin 
tít'al. 22Jun i k'ij, an ch'ojontál inik 
chemech ani jáná k'al an t'okat 
abatwáletsik abal ka k'wajay xon 
ti kwajat na Abraham. Chemech 
jeye an tumínladh inik ani jolyat. 
23Tam ti an tumínladh inik k'wajat 
ti ch'ojontálbél k'al an yajal ban 
k'ibeltaláb, in tela! t'ek'at ani 

in ów chu'u na Abraham junax 

Kal na Lásaro. ?^Dhájaxin tám 
kawidh enché': “Táta! Abraham, 

ti kin yajnantsi neye, ka aba! na 
Lásaro abal kin axdha' nin tsúm 
nin ts'útsbixtal ba ja! ani ka tsích 

ti kin chamambédhantsi tu lek'áb, 
pos yabich t'ajat u kuxyal an 
yajtsiktaláb ba jeché! an k'amal.” 
25Por utsan enché! k'al na Abraham: 
“Chakámláb, ka chalpay abal tatá! 

a bach'úmalich хома! alwa' tam ta 
xe'chinék ti chabál ani na Lásaro 
mapal yajtsiktaláb in bach'úmal. 
Хо!, јаја! exom in bach'wal i 
K'ijidhtaláb teché! ani tatá! exom a 
bach'wal i yajtsiktaláb. 28 Ani tám 
juní, yab ne'ech kin ejto ka wat'ey 
xon ti tatá! i kwajat kom wa'ach 
jun i owtsik jól ani yab xan ti ka 
wat'ey tachan'. Jaxtám, xi teché'tsik 
k'wajat, yab ne'ech kin ejto ka k'ale 
tachan' max in lé'tsik ka k'ale ani xi 
tachan'tsik k'wajat, yab ne'ech kin 
ejto ka tsích teché! max in lé'tsik 
ka tsích.” 27In ulu tám enché! an 
tumínladh inik: “Táta! Abraham, 

tu kontsal pé ti alwa'taláb abal ka 
aba! na Lásaro bin Кіта! nu táta!, 
28xon ti k'wajat bó! u kidhábtsik 
abal kin óltsitsik jeché! ani 

anchan', yabtsik ka tsích teché! ban 
yajtsiktaláb.” 29Рог шап enché! 
Kal na Abraham: “Та! in ko'oltsik 
an tak'ixtaláb xin dhutsámalt na 
Moisés ani an tiltsixtsik; iawil 

kin exbantsitsik ja'ich!" 30 Tók'on 
enché! an tumínladh inik: “Ani! 
k'ejle, тата! Abraham, por max jún 
xi chemnekich ka ejech ti ít ani ka 
witsiy xon ti jajá'tsik k'wajat, ne'ech 
tám kin jila'tsik ti walablom.” ? Por 
utsan enché! k'al na Abraham: 

“Max yab in lé! kin exbantsitsik 
хома! in dhutsámal na Moisés ani 
an t'iltsixtsik, yab jeye ne'ech kin 
exbantsitsik maske jun i chemélom 
ka ejech ti ít ani ka witsiy xon ti 
jajá'tsik k'wajat." 


Ka kó'oytsik i kwenta abal yab ka 
wala' 
(Mt. 18:6-7, 21-22; Mr. 9:42) 
1 Na Jesús in utsa' enché! nin 
exóbaliltsik: 

—Ech'ek'i wa'ach xant'ok'ál tu 
walbindháb an atiklábtsik; por 
ich'ojontál in chu'bíl хіба! kin 
walbindha' jun xita'! ?Más alwa! 
abal an walbindhom ka wik'tsin bin 
nük' jun i yejche! cha! t'ujub ani ka 
pet'ná ban pujal abal ka luy'chin ké 
kin walbindha' jún ti éb xi jeché! an 
chakamtsik xi tin belálichtsik. 3Ka 
kó'oytsik t'ajat i kwenta abal yab ka 
walbindha! ni jun xita!. 

"Max jun a at kidháb ti waltsi, ka 
tawna', max kin exbay ani yabich 
más kin баја! an walastaláb, ka 
pakwlantsi. ^Maske ti waltsi búkíl 
ta k'ítsá ani búkíl ti ki utsa' enché!: 

“Yabich más ne'ech kin witsiy ku 
t'aja", ka pakwlantsi. 


Nin cháp an belomtaláb 


5An exóbaltsik in ша! enché! an 
Ajátikláb: 
Ti ku tolmiy abal ku belmách 
más. 

SUtsantsik tám enché! k'al an 
Ajátikláb: 

— Max i belomaktsik ela! wé!, jelt 
in pubíl jun in itsích i mostasa, 
ne'ech ka ejtotsik ka utsa! jeché! an 
te! xu bijyáb sikómoro: “Ki pu'chun 
teché! xon ta k'wajat ani ki k'ale ta 

kubél ban pujal"; ani an te! ne'ech 
ti ki axtsi. 


Xowa' yejat kin t'aja' xu t'ójontsix 

7Мах jun xita' xi tatá'tsik in ko'ol 
jun i jolib ti jóbal chabál o ti belkol 
ko'néltsik ban aleláb, tam ka witsích, 
yab in utsál enché': “Ki ochichich ani 
ki buxkan ta K'apul.” 3Yab in t'ajál 
anchan!, tokot in utsál enché': *Ti kin 
lejkintsi an ti k'apnél xowa' ne'ech 
ku Кари ani ki k'wajay teché! abal 
ti kin bíntsi xowa! ku yéntsi, lejat 
in k'wajat tin k'apul ani tin uch'al. 
Tayíl, tám teye ki k'apüch ani ki 
uch'ách." 9¿Awxe' ne'ech ka pidhan 
ti jalbintsixtaláb jeché! an t'ójontsix 
abal in баја! xowa! utsan? ¡Yaba!! 

10 Anchan! teye tatá'tsik, tam ki ok'on 
ka taja! ejtal xowa! ti utsáltsik na 
Dios, yejat ka ulutsik enché!: “Wawá! 
u t'ójontsix por yab xata! tu alwa!, 
pos yab más xata! i t'ajámal, tokot 
xowa! xi yejat ki t'aja'." 

Na Jesús in jeldha' láju i ya'ultsik 

xin ko'ol i k'wajat at'ax Vít? 

1 Tam ti na Jesús in óntsích an 
bél abal Jerusalén, wat'ey bin 
xámlíl an chabáltsik xi Galilea ani 
xi Samaria. 12Тат ti ulich ba jun 
i kwentsal, k'ale ti tamwáb k'al 
láju i iniktsik xin ko'ol i k'wajat 
at'ax t'ít', por yab utukná, '3tokot 
dhájaxintsik kawidh enché': 

—iJesüs, Ok'tsix, ti ku yajnantsi 
weye! 

14Tam ti chu'tattsik k'al na Jesús, 
utsantsik enché': 

Ki k'aletsik tin tamét an 
pále'tsik abal ki chu'tat k'al jajá'tsik. 

Lejat ne'ech ti belal, jeleytsik. 

15 Jún ti éb xi jajá'tsik, tam tin chu'u 

abal jeley, witsiy in pubédhantsal 
kawidh tin bij na Dios. *$Tudhlan 
kutúl asta chabál tin tamét na Jesús 
abal kin pidha! ti jalbintsixtaláb. 
Jeché! an inik, u k'wajíl Samaria. 
17]n ulu tám enché' na Jesús: 

—¿Yabxe' pé láju an ya'ultsik xi 
jeley? ¿Jón' ti k'aletsik xi beléju? 
18 Tokot jeché! an píl inik witsiy 
abal kin pubédhantsi tin bij na Dios. 

19 Utsan tám enché! an inik k'al na 
Jesüs: 

—Ki ch'akay ani ki k'aléch, i jeley 
abal i belmách. 


Tam na Dios kin tujüch ti tak'ix 
(Mt. 24:23-28, 36-41) 

20 Konyat na Jesús k'al an 
fariseotsik xowk'i ne'ech ka tujey ti 
tak'ix na Dios ani Јаја! in tók'oytsik 
enché': 

—Xan tu tak'ix na Dios, yab ne'ech 
kin junu jelti jun xata! xi tejwa!. 

21 Yab ne'ech ka ulwat enché': “Је! 
k'wajat" o “Nú! k'wajat”; pos na 
Dios tujenekich ti tak'ix xon ta 
k'wajattsik, por tokot u xalk'anal 
bin itsích xita! k'ál ti ka bach'wat. 

2271 utsa' tám enché! nin 
exóbaliltsik: 

—Ne'ech kin bajaw ап k'ij tam 
tatá'tsik ne'ech ka le'na' ti kin chu'u, 
Naná', xin abadh abal kin wenk'on 
neye tin inik, maske jün tokot a 
k'ítsá, por yab ne'ech ka ejto ti kin 
chu'utsik kom yabél in bajúmal 
an Кї xowk'i ti ne'ech kin witsiy. 
23Taltsik ne'ech ti ki utsa'tsik 
enché': “Ka tela!, jé! kwajat an 
Kristo” o “Ka tela', nú! k'wajat." Por 
yab ki k'aletsik ti kin aliy nibal 
ka wéwna'tsik. ?^Pos jelt xan tu 
lamk'il an léy jun раке! jun раке! 

ban walk'i', anchan! jeye ne'ech ka 
támun jachan' i k'ij tam kin tsích, 
Naná!, xin abadh abal kin wenk'on 
neye tin inik. ?5Por ko'ol ok'ox 

ku wat'na! yán i yajtsiktaláb ani 
ne'ech kin pojká k'al an atiklábtsik 
xi jeché! i k'ij. 26Jelt xan ti támun 
tam ti xe'chinék na Noé, anchan' 
jeye ne'ech ka támun tam kin bajaw 
xowk'i ti ne'ech kin tsích, Naná!, 
xin abadh abal kin wenk'on neye 
tin inik. 27 Jeché! an atiklábtsik xi 
yab u belom, tokot in beláltsik ti 
k'apul ani ti uch'al, u tomkinaltsik 
ani in pidhnáltsik nin tsidhánil abal 
ka tomkin, asta tin bajaw xowk'i 

na Noé ti ochich ban tan atá, tsích 
an chapik ábal k'ij ani ejtaltsik 
chemech. 28 Anchan! jeye ti támun 
tam ti xe'chin na Lot. An atiklábtsik 
xi yab u belom, tokot in beláltsik ti 
k'apul ani ti uch'al, u ch'a'um ani u 
nújultsik, u óm ani u kúbal atátsik; 
29por tam ti na Lot kale ba jachan' 
an bitsow xi Sodoma, kwajlan i 
k'amal ani i asufre xi tál walk'i' ani 
ejtal chemdhátsik. 3% Anchan! jeye 
ne'ech ka támun jachan' i k'ij tam 
kin xalk'an, Naná!, xin abadh abal 
kin wenk'on neye tin inik. 

31 Jachan' i k'ij, max jun хіба! 
k'wajat bin éb nin Кіта! ani in 
ko'ol xata! ta'padh altá, yab ka 
pa'ay kin ik'i' ani max jun xita! 
k'wajat bin ale, yab ka witsiy tin 
k'imá'. 3?Ka chalpaytsik xant'éy in 
tamu nin tomtal na Lot. ?3Xita! kin 
le'na' kin lo'o nin xe'chintal, ne'ech 
kin k'ibdha!; por xita! kin k'ibdha!, 
ne'ech kin lo'o. 

34"Tsubax tu utsáltsik ke jachan' 

i akal, max k'wajat cháb ti wayal 
junax ba jun i waytaláb, ján ne'ech 

ka júná ani jún ne'ech ka jilan. 
35Max cháb i mímlábtsik k'wajat 
ti che'el junax, jún ne'ech ka júná 
ani jún ne'ech ka jilan. 3 Max cháb 
i iniktsik k'wajat ti t'ojnal junax 
bin ale, jún ne'ech ka júná ani jún 
ne'ech ka jilan. 
37 Tam ti an exóbaltsik in ach'a! 

jeché!, konoxintsik enché': 

—Ajátik, ¿jón' ti ne'ech ka támun 
jeché!? 

Na Jesús tók'on enché': 

—Xonti k'wajat an chemélom, taja! 
ne'ech ka junkun an tottsik. 


An junbaxtaláb k'al ti kwenta an 
chemtsidh mímláb ani an lájundhom 


1 Na Jesús in k'wajbantsitsik 
jun i junbaxtaláb abal kin 

ok'tsitsik ke yejat ka ólan ech'ek'i 
ani yab kin jila'tsik tinbá'. In 
utsa'tsik enché': 

—Tá'wi'ik ti kwajat ba jun i bitsow 
jun i lájundhom xi yab in jik'nál 
a Dios nibal in t'ajál ti k'ij ni jun 
xita'. ?Táyk'i ba jachan' an bitsow, 
ta! jeye ti kwajat jun i chemtsidh 
mímláb xu k'alel kin chu'u jachan' 
an lájundhom abal in lé! ka 
kinandhantsat jun xita! xi waltsinék 
kál. 2Owey ti pakabédhax an ti 
lújundhom, por yab u t'ajnal ti 
k'ij. Tayíl in chalpay enché! an 
lájundhom: “Maske yab и jik'nál 
na Dios, nibal и t'ajál ti К] ni jun 
xita', "kom jeché! an chemtsidh 
mímláb, bélk'i ne'ech kin óntsi ti 
kin it'ixbédha!, ne'ech ku exbantsi 
abal yabich más kin óntsi ti tsi'il 
yab tá! ti kin chaküdha'." 

SAni in ulu enché! an Ajátikláb: 

—Jeché! ja'ich in ulu an 
lájundhom xi yab alwa! inik. 

7 ë Awxe! na Dios yab ne'ech 

kin exbantsitsik jeye хі Јаја! in 
takwyámal, xi akal i k'ij u tawnáb 
kawidh k'ál? ¿Awxe' ne'ech kin 
kó'oy ti aytsixtsik? ?Tsubax tu 
utsáltsik ke ne'ech ti ki exbantsitsik 
jik'atk'i. Por tam kin tsích, Naná!, 
xin abadh abal kin wenk'on neye 
tin inik, ébélxe! awil ne'ech ku ela! 
teché! ti k'ay'lá xu belomtsik? 


An junbaxtaláb k'al tin kwenta an 

fariseo ani an bach'k'ul jalbixtaláb 

9 М№а Jesús in ба! jeye jeché' 
an junbaxtaláb abal taltsik an 
atiklábtsik xi ta! ti k'wajat, in 
chalpayaltsik ke alwa' iniktsik ani in 
pojkál xi k'e'ettsik. Enché! tin ulu: 

10 —Cháb i iniktsik k'ale ti ól ban 
pulek atá xon tu k'ak'náb na Dios: 
jún i fariseo ani jún i bach'k'ul 
jalbixtaláb. Ар fariseo kubat 
ti ól enché': “Dios, tu pidhál ti 
jalbintsixtaláb abal yab u junwal 
jelti xi k'e'ettsik, xu kwé!, xi yabtsik 
alwa! inik ani xu junkunaltsik 
Kal xi yab in tomtal. Nibal ela! u 
junwal jelti jeché! an bach'k'ul 
jalbixtaláb. 1?Naná' in k'íl chábíl 
ti semana ani tu pidhál xowa' a 
lujyal ka bach'u Kal ejtal xowa! u 
átál." 13Рог ап bach'k'ul jalbixtaláb, 
ówk'i ja! ti jilk'on ani nibal ela! in 
le'nál kin tela! walk'i', in pewyal 
tokot in tamét nin itsích ani in ulal 
enché': *iDios, ti kin kó'ontsi neye ti 
yajnantsixtaláb abal in walablom!” 
1 Tsubax tu utsáltsik ke jeché! an 
bach'k'ul tumín witsiy tin Кіта! 
pakwlantsidh k'al na Dios, por an 
fariseo yaba'. Pos xita! kin Река! 
tinbá!, ne'ech ka cha'ká ani xita' kin 
cha'ka! tinbá!, ne'ech ka t'ek'bá. 

Na Jesús in lábt'ajál an chakamtsik 
(Mt. 19:13-15; Mr. 10:13-16) 

150 utuntsáb јеуе ti chakamtsik 
na Jesús abal kin puntsi tin k'ubak 
ani kin lábt'aja', por tam ti an 
exóbaltsik in chu'u jeché!, tujey kin 
k'wiya! an tsi'dhom chakamtsik. 
16Kanyattsik k'al na Jesús ani utsan 
enché': 

— Ka walka! ka шеу an 
chakamtsik xon tin k'wajat, yab ka 
tamk'uy, pos хіѓа! in jilál tinbá! ka 
tak'yat k'al na Dios, in junwal jelti 
chakam. 1 Tsubax tu utsáltsik, ke 
xita! yab kin jila! tinbá! ka tak'yat 
k'al na Dios jelti jun i chakam, yab 
jayk'i ne'ech kin ejto ka k'wajay 
tak'nél k'al na Dios. 


Jun i tumínladh kwitól inik káwin 
k'al na Jesús 
(Mt. 19:16-30; Mr. 10:17-31) 

18 Konyat enché! na Jesús k'al jun 
i ok'lek: 

—Alwa! Ok'tsix, éjant'éy yejat 
ku Раја! abal ku ejto ku kó'oy an 
xe'chintaláb xi yab in ko'ol in 
ok'ontal? 

19'Tók'oyat enché! k'al na Jesús: 

—éJant'ók'i tin bijyal tin alwa'? 
Jún tokot wa'ach xita' alwa!, na 
Dios. 20 A exlálich an tak'ixtaláb: 
“Yab ki junkun k'al xi yab a tomtal, 
yab ki chemdhaxin, yab ki kwé!lách, 
yab ka jantsi ti káw ni jun xita! ani 
ka k'ak'na! na táta! ani na папа!” 

21Utsan enché! k'al an inik: 

—Ejtal jeché! u t'ajál asta tin chipíl. 

22Tam ti na Jesús in ach'a! xan ti 
tók'on, in utsa' enché': 

—Bél u K'ibel ka t'aja! jun xata': ka 
пији ejtal хома! a ko'ol ani ka pidha' 

an ti tumín an ch'ojontáltsik, anchan' 
ne'ech tám ka kó'oy tú! walk'i' xowa! 
más yán in jalbíl, ki tsích tám ani ti 
kin wéwna!. 
23Tam ti an inik in ach'a! 
jeché!, t'e'pin tajat kom wat'ats 
ti tumínladh. ?^Tam ti na Jesús 
in chu'u abal t'e'pin t'ajat an 
tumínladh inik, in ulu enché!: 
—iT'ojláb t'ajat abal jun i tumínladh 
inik kin walka! tinbá! ka tak'yat k'al 
na Dios! 25Más yab t'ojláb ka wat'ey 
jun i ko'nél xin bij kameyo bin chultál 
jun i t'idhab ké kin walka! tinbá! jun i 
tumínladh inik ka tak'yat kal na Dios. 
26Xin ach'a'tsik xowa! in ulu na 
Jesús, in ulu enché': 

—Tám, ¿jita' ne'ech kin ejto ka lo'ey? 
27 Utsantsik enché! k'al na Jesús: 
—Xowa! yab in ejtowal kin баја! an 
iniktsik, na Dios in ejtowal kin t'aja'. 
28 Utsan tám enché! k'al na Pedro: 

—Wawá! i jilámal ejtal xowa! i 
ko'ol abal ku xe'chin k'al Tatá'. 

29 Tók'oyattsik tám enché! k'al na 

Jesüs: 

—Tsubax tu utsáltsik, ke xita! kin ја! 
in k'imá!, in táta'tsik, in kidhábtsik, 
in tomtal o in chakámiltsik abal kin 
t'ójontsi na Dios, 3? más уап ne'ech kin 
bach'u ba jeché! an k'ay!lá ani ban ít 
k'ay'lá xi ne'ech ka tsích tayíl, ne'ech 
kin bach'u an xe'chintaláb xi yab in 
ko'ol in ok'ontal. 


Na Jesüs in ulu tin oxtal ke ne'ech 
ka chemdhá 
(Mt. 20:17-19; Mr. 10:32-34) 
31Na Jesús in kaniy pílk'i xi 
lajucháb an exóbal ani in utsa'tsik 
enché!: 
— Xo! и ne'chich Jerusalén, хоп 
ti ne'ech ka támun ejtal хома! in 

dhutsámal an t'iltsixtsik k'al tu 
kwenta Naná!, xin abadh abal kin 
wenk'on neye tin inik. ??Ne'ech kin 
pidhná ban píl iniktsik, ne'ech kin 
labídhná, ne'ech kin odhbijyat ani 
ne'ech kin tubkayat. ?3Ne'ech kin 
cha'wat ani ne'ech kin chemdhá; 
por tin óxláb a k'ítsá, ne'ech kin 
ejech ti ít. 

34Por jajá'tsik yab in exbay xata! 
jeché! xowa! utsan k'al na Jesús, 
nibal in cho'óbtsik xant'éy nu 
t'iltsinal, pos jeché! xowa! utsantsik, 
ja'ich xowa' yabél ne'ech kin 
ejtotsik kin exbay. 


Na Jesús in jeldha' jun i jok'ol xu 
k^wajíl Jerikó 
(Mt. 20:29-34; Mr. 10:46-52) 
35Tam ti na Jesús exomich ti 
Kunel ban bitsow xi Jerikó, in ela! 
jun ijok'ol buxúl wal bél ti konox 
tolmixtaláb. 36Tam ti an jok'ol in 
ach'a! abal exom ti wat'el yán i 
atiklábtsik, in konoy xant'éy exom 
ti támnal. 37Utsan abal exom ti 
wat'el taja! na Jesús xi Nasaret. 
38 Tam tin ach'a! jeché!, dhájaxin 
tám kawidh enché!: 
—iJesüs, xi kidhtaláb k'al an pulek 
tak'ix Dabid, ti kin yajnantsi neye! 
39Xi ta! ti ne'echtsik ok'ox 
k'wiyxin abal ka chamk'an, por 
an jok'ol más kawidh ti dhájaxin 
enché!: 
—iTatá!, xi kidhtaláb k'al an pulek 
tak'ix Dabid, ti kin yajnantsi neye! 
40 Kubey tám na Jesús ani in abna' 
Ка ik'tat an jok'ol. Tam ti taja'ich ti 
k'wajat, in konoy enché': 
^1 —6Jant'éy a lé! tu t'ajtsi? 
An jok'ol tók'on enché': 

—Ajátik, u lé' neye ti kin 
chu'xindha!. 

42Utsan tám enché! k'al na Jesús: 

—iKi chu'xinich! I jeley abal i 
belmách. 

43Támk'i jachan' ti chu'xin an 
jok'ol, in wéwna! tám na Jesüs ani 
in pubédhantsal tin bij na Dios. 
Ejtal an atiklábtsik xin chu'u jeché!, 
in pubédhantsitsik jeye tin bij na 


Dios. 
19 Ulich tám na Jesús ban 
bitsow xi Jerikó ani tam 
ti exomich ti wat'el taja!, ochich 
ba jeché! an bitsow. ?Ba jeché! 
an bitsow, ta! ti k'wajat jun i 
tumínladh inik xin bij Sakeo, jajá! 
u ok'lek k'al xin bach'waltsik an 
jalbixtaláb. 3Na Sakeo in lé! kin 
exla' na Jesús, por yab in ejto kin 
chu'u kom yán t'ajat an atiklábtsik 
ta! ti ne'ech ani tám juní, yab nakat 
na Sakeo. ^Ájlách tám abal ka 
okxin ani abal kin ejto kin chu'u 
na Jesús, k'adhiy ba jun ite! kunat 
xon ti na Jesús ne'ech ka wat'ey. 
5Tam ti na Jesús wat'ey taja!, in 
tela! t'ek'at, in chu'u na Sakeo ani 
in utsa' enché': 
—Sakeo, ki pa'ay jik'atk'i, pos xo! 
ko'ol kin koyóch ta k'imá!. 
8Pa'ay tám jik'atk'i na Sakeo 
ani k'al yantam i kulbétaláb ti 
bach'wat na Jesüs. " Tam ti an 
atiklábtsik in chu'u jeché!, ejtal in 
tujutsik ti kawix, in ulaltsik abal 
na Jesús k'alnek ti koyol bin Кіта! 
jun i walablom inik. $Kubey tám 
na Sakeo ani in utsa! enché! an 
Ajátikláb: 


Na Jesús ani na Sakeo 

—Ajátik, ne'ech ku pidha! an 
ch'ojontáltsik junax ch'ejel xowa' u 
ko'ol ani max u kwé!yámal jun xita!, 
ne'ech ku witsbantsi ché'íl in уап 
xowa! u kwe'tsámal. 

?In ulu tám enché'! na Jesús: 

—Xo! lo'watichtsik xu k'wajíl 
bin k'imá! na Sakeo, pos jajá' u 
kidhtaláb jeye k'al na Abraham 
ani xo! belmáchich jelt xan ti 
belmámadh na Abraham. Pos 
Naná', xin abadh abal kin wenk'on 
neye tin inik, in tsi'nek ku aliy 
ani ku lo'o an atiklábtsik xi 
k'ibchonékichwi'ik ti k'wajat. 


An junbaxtaláb k'al tin kwenta 
xi láju an tumín xi yán in jalbíl 
"! Kom k'unatich ka ulich 
Jerusalén ani kom xi ta! ti 
k'wajattsik in ach'ál хома! in ulal 
na Jesús in chalpayal ke wé!ich 
u Kibel kin tuju ti tak'ix na Dios, 
jaxtám na Jesús in óntsi ti káw ani 
in t'iltsitsik jeché! an junbaxtaláb. 
12Tn utsa'tsik enché': 
—Tá'wi'ik ti k'wajat jun i inik 
xu kidhtaláb k'al i pakdha' tak'ix. 
Jeché! an inik, k'ale ów ba jun i píl 
bitsow abal ka bijyat ti pulek tak'ix 
ani tayíl ka witsiy ti tak'ix. 3Tam 
ti ne'chich ka k'aléch, in kaniy láju 
in t'ojnáliltsik, in pidha! juntsik ti 
éb jun i pat'ál tumín xi yán t'ajat 
in jalbíl ani in utsa'tsik enché': 
“Ka t'ójondha'tsik jeché! an tumín 
asta kin witsiy." 14Jeché! an inik 
u at'nal k'al an atiklábtsik xi (аја! 
bin bitsówil. Jaxtám ti aban jeye 
cháb óx i iniktsik tin kuxmats abal 
ka k'aletsik kin ulu enché': “Yab 
i kulbetnál jeché! an inik abal ti 
pulek tak'íxal." 15por bélk'i bijyat 

ti pulek tak'ix ani witsiy ba nin 
bitsówil. Tam ti ulich, in abna!' ka 
kanyat an t'ojnaltsik xin jiltsámal 
an ti tumín abal kin cho'óbna' 
xat'wa! in átámal juntsik ti éb 

Kal jachan' an tumín. *SUlich xi 
jidhtal ani in ulu enché": “Ajátik, u 
tójondha! na tumínal ani in áta! 
lájujíl más in yaníl." 1” Tók'oyat 
enché! k'al an pulek tak'ix: “Alwa! 
t'ajat, tatá! i alwa! t'ójontsix; kom 
i t'ójon alwa! k'al wé!, ne'ech tu 
pidha! ti awiltaláb ka tak'iy láju 

i bitsowtsik." 18 Ulich jeye xin 
chabtal ani in ulu enché': “Ajátik, 
u t'ójondha! na tumínal ani in áta! 
bó'íl más in yaníl." 19 Tók'oyat jeye 
enché': “Tatá! ne'ech tu k'wajba! 
ka tak'iy bó! i bitsowtsik." 20 Ulich 
jeye jún ani in ulu enché': “Ajátik, 
jé! k'wajat na tumínal. U boliy k'al 
jun реје! i k'udhk'um ani u ta'pa'; 
21 kom tu jik'nál abal tatá' kidhat 
t'ajat a kawyal. Pos tatá! a k'ániyal 
хома! yab tatá! a dhabal ani i 
junkux xon ti yab i ómámadh." 22In 
ulu tám enché! an pulek tak'ix: 
“Tatá! yab i alwa! t'ójontsix, k'al 
xowa! a ulal, u xalk'anal abal i 
walbidh. Max a cho'ób abal kidhat 
и kawyal, abal u k'ániyal xowa! yab 
u dhabal ani in junkux xon ti yab 
in ómámadh, ?3éjant'ók'i pé tám ti 
yab a k'wajba! nu tumínal xon tu 
t'ójondháb abal tam kin witsiy, ku 
bach'u nu tumínal k'álich xowa! in 
átámal?” ?^In utsa'tsik enché! xi 
taja! ti k'wajat: “Ka k'ántsi an ti 
tumín ani ka pidha! xin ko!ol láju." 
25 Jajá'tsik in ulu enché': “Ajátik, 
por in ko'olich láju an tumín xi 
yán in jalbíl." 26An pulek tak'ix 
tók'on enché': *Tu utsáltsik ke 

xita! in ko'olich, ne'ech ka pidhan 
más k'al na Dios; por xita' yab 

in ko'ol, ne'ech ka k'ántsin k'al 

na Dios asta xowa! wé! in ko'ol. 

27 Ani an atiklábtsik xi tin at'ál, 

xi yabtsik tin kulbetnál tin pulek 
tak'íxal, ka tsi'dha'tsik teché! ani ka 
chemdha'tsik tu tamét.” 


Na Jesús ochichich ban bitsow 
Jerusalén 
(Mt. 21:1-11; Mr. 11:1-11; Jn. 12:12-19) 

28 Tam ti ok'onich kin ulu jeché!, 
na Jesús in óntsi an bél abal 
Jerusalén. 29 Tam ti exomich ti 
ulel ban bitsowtsik xi Betfajé ani 
Betania, k'unat ban ch'én xu bijyáb 
Olibos, in aba! cháb nin exóbaliltsik 
30 ani in utsa'tsik enché!: 

—kKi K'aletsik ban kwentsal xi nú! 
k'wajat k'unat, tam ki ulichtsik taja! 
ne'ech ka ela! wik'ats jun i burru xi 
yabél jayk'i púnadh. Ka wila! ani ka 
tsi'dha! teché'. 31 Max ti konoy jun 
xita! xant'ók'i ta wilál, ka utsa'tsik 
abal an Ajátikláb in yéntsal. 

32K"ale tám an exóbaltsik ani 
anchan! tin ela! xan ti usnéktsik 
Kal na Jesús. 33 Tam ti exomtsik in 
wilál an burru, konyat enché! k'al 
an dhabal: 

—éJant'ók'i ti exom a wilál an 
burru? 

34 Jajá'tsik tók'on enché': 

—An Ajátikláb in yéntsal. 

35In júntsitsik tám na Jesús, in 
tatlabiy an burru k'al jajá'tsik 
nin k'udhk'üámil ani in pumba' 
na Jesús. 36Lejat na Jesús ne'ech 
punat, an atiklábtsik in nuk'ál 
nin k'udhk'ümil tin nakíl an bél. 
37 Tam ti exomich ti k'unel bin 
pa'bíl an ch'én xu bijyáb Olibos, 

ejtal xita! k'ál ti wewkómte in 

tuju ti dhajnaltsik kawidh Kal i 
kulbéxnich ani in pubédhantsal 

tin bij na Dios k'al tin kwenta an 
labidh labandhaxtalábtsik xin 
chu'ümaltsik. 38In ulaltsik enché': 
iLábt'ajadh an Pulek Tak'ix xi 
tál tin bij an Ok'óxláb! iKa wa'chin i 
k'ijidhtaláb tá' walk'i' ani kin kó'oy 
na Dios an labidh t'okattaláb! 

3? Taltsik an fariseotsik xi ta! ti 
k'wajat ba jachan! an atikláb in 
utsa'tsik tám enché! na Jesús: 

—Okttsix, ka utsa'tsik ka chamk'an 
xi ti wéwnáltsik. 

40Por na Jesús in tók'oytsik 
enché': 

—Tsubax tu utsáltsik, ke max 
jeché! an atiklábtsik ka chamk'an, 
an t'ujubtsik ne'ech ka dhájaxintsik 
kawidh. 

^! Tam ti ulchich k'unat Jerusalén 
ani in chu'u jachan! an bitsow, 
na Jesús uk'in k'al tin kwenta an 
atiklábtsik xu k'wajíl taja' *?ani in 
ulu enché': 

—iMax an atiklábtsik xu k'wajíl 
ba jeché! an bitsow in ejtowalak 
kin exbaytsik jeché! a k'ítsá 
хап ti ne'ech kin kó'oytsik an 
k'ijidhtaláb, alwa'ak t'ajat! Por yab 
in exbayaltsik. Por ne'ech kin 
bajaw an k'ij tam xi kál tu at'nal 
ne'ech ka mapyattsik kál, ne'ech 
ka wiliyat ani ne'ech ka péjeyattsik 
гакі túk'i. ^Ne'ech ka pakwtsin an 
tin bitsówil ani yab ne'ech ka jilan 
ni jun i t'ujub tí'báx. Ne'ech ka 
pakwat ejtal ani ne'ech ka chemdhá 
ejtal an atiklábtsik xi taja' u k'wajíl 
kom yab in exbaytsik an k'ij xowk'i 
ti tsích ti álnáb k'al na Dios abal ka 
lo'wattsik. 

Na Jesús in t'oko an pulek atá xon tu 
k'ak?náb na Dios 

(Mt. 21:12-17; Mr. 11:15-19; Jn. 2:13-22) 

45Ochich tám na Jesús ban pulek 
atá xon tu k'ak'náb na Dios ani 
tujey kin káldha' xi ta! ti k'wajattsik 
саја! ti ch'a'um ani ti nújultsik. ^9In 
utsa'tsik enché': 

— Ban T'okat Dhuslab in ulal 
enché': “Nu Кіта! abal і ólábk'i 
ti bijidh ti ne'ech ka éyná”, por a 
wenk'ómalichtsik tin chink'ontal i 
kwé'. 

47 Tsudhey ka tsudhey na Jesús 
u k'wajíl ti ok'tsix ban pulek 
atá xon tu k'ak'náb na Dios; por 
nin ok'lékiltsik an pále'tsik, an 
ok'tsixtsik xin wilál nin tak'ixtal na 
Dios xin jilám dhutsadh na Moisés 
ani an ok'lektsik xi ba jachan! an 
bitsow in ayaltsik xan ti kin uwa! 
abal kin ejto kin chemdha' na Jesús. 
48Por yab in ela'tsik хап ti kin uwa! 
abal kin chemdha!, pos k'al ejtal 
an atiklábtsik tu axtsinal хома! in 
ok'tsixnál na Jesús. 


An awiltaláb xin ko'ol na Jesús 


(Mt. 21:23-27; Mr. 11:27-33) 
2 0 Jun i k'ij, tam ti na Jesús 
k'wajat ban pulek atá 

хоп tu k'ak'náb na Dios in ok'tsal 
an atiklábtsik ani in t'iltsal an ti 
alwa! tilab, ulichtsik nin ok'lékil 
an pále'tsik ani an ok'tsixtsik xin 
wilál nin tak'ixtal na Dios xin jilám 
dhutsadh na Moisés junax k'al nin 
ok'lékil an judíotsik ?ani utsan 
enché! na Jesús: 

—Ti ku utsa! k'al jant'om awiltaláb 
ta t'ajál jeché!. ¿Jita! ti pidhámal 
jeché! an ti awiltaláb? 

3Utsantsik tám enché! k'al na 
Jesüs: 

—Ne!ech neye tu konoytsik jun 
xata! ani ti kin tók'oytsik. ^cK'al jita' 
ti abnék na Juan ti pújal? ¿Kal a 
Dios o K'al i iniktsik? 

5Tujey tám ti káwlíx jajá'k'itsik 
апі u kónóxtsik enché!: 

—¿Jantéy ki utsa'? Max ki utsa! 
ke K'al a Dios ti abnék, ne'ech ti ku 
konoy enché': “¿Jant'ókK'i ti yabtsik 
a beltsi?” $Ani max ki utsa! ke k'al 
i iniktsik ti abnék, an atiklábtsik 
ne'ech ti ku chemdha! Kal i 
t'ujbaxtaláb, kom in cho'óbtsik 
alwa! ke k'al a Dios ti abnék ti 
t'iltsix. 

7 Jaxtám tin ulutsik ke yab in 
cho'ób xita! k'ál ti abnék na Juan ti 
pújal. $Utsantsik tám enché! k'al na 
Jesüs: 

— Pos yab neye ne'ech tu utsa'tsik 
k'al jant'om awiltaláb tu t'ajál ejtal 
jeché!. 


An junbaxtaláb k?al tin kwenta an 
at'ax t'ojnaltsik 
(Mt. 21:33-44; Mr. 12:1-11) 

9 Tujey tám na Jesús kin tawna! 
an atiklábtsik ani in kwajbantsi 
jeché! an ti junbaxtaláb: 

—Tá'wi'ik ti k'wajat jun i inik xin 
t'aya! yán i akanlek i uba. Tayíl in 
matixna' jachan' an aleláb abal ka 
t'ójomná k'al k'e'ettsik, an dhabal 
aleláb k'ale ów ti belal ani owey 
ti witsiy. 1% Tam tin bajúch an Кї] 
xowk'i ne'ech ti pitnal an uba, in 
aba! jun in t'ojnálil abal ka kontsin 
jachan' an mat aleláb xowa! in 
lujyal jeye kin bach'u an dhabal 
aleláb; por an mat aleláb in cha'aw 
nin t'ojnálil an dhabal ani mapats 


El Nuevo Testamento en el huasteco de Veracruz @ La Liga Bíblica 2005, 2009 


169 


tin aba! ka Kale. 1' Ап dhabal aleláb 
in aba! juní k'e'et in t'ojnálil; por 
odhbijyat jeye, cha'wat ani mapats 
jeye ti aban ka K'ale. 12An dhabal 
aleláb in abna! juní k'e'et, por an 
mat aleláb in ch'ojbédha' ani in 
kajna! ka kale eléb aleláb. 

13"Tayíl an dhabal aleláb in ulu 
enché': “¿Jant'éy ku t'aja'? Ne'ech 
ku aba! nu chakámil xu k'anidhál 
t'ajat; tam ka chu'tat, ne'ech 
xóna! ka k'ak'ná'." '^Por tam ti 
an chakámláb chu'tat k'al an mat 
aleláb, útsáxintsik enché': “Jeché! 
ja'ich ne'ech kin dhabalna! tayíl 
an aleláb; wana ki chemdha' abal 
wawá! ki dhabalna! tayíl an aleláb." 
15Káldhá tám an chakámláb ba 
jachan' an aleláb ani chemdhá. 

Konoxin tám enché! na Jesús: 

—éJant'éy a chalpayaltsik ne'ech 
ka t'ajtsintsik jachan' an mat aleláb 
Kal an dhabal aleláb? 16 Ме!есһ ka 
tsích ti chemdhábtsik јасһап! an 
mat aleláb ani ne'ech kin matintsi 
k'e'et an ti aleláb. 

Tam tin ach'a'tsik anchan'!, in 
ulutsik enché': 

—iKe yab kin walka' na Dios ka 
támun anchan'! 

17 Por teloloyattsik Ка] na Jesús 
ani utsantsik enché': 

—éJant'éy pé tám in lé! kin ulu 
xi k'wajat dhutsadh ban T'okat 
Dhuslab? ¿Awxe' yab Naná! tin t'ilál 
tam in ulal enché'?: 

An t'ujub xin ројка! an kúbal 
atátsik, 


ja'ich nin bajaw ka k'wajay ultaláb. 


18Xita! ka kwajlan ba jachan' an 
t'ujub, mu'ax ne'ech ka k'ale ani 
max an t'ujub ka kwajlan ba jun 
xita', ne'ech ka jilan jelti i pojodh. 

An jalbixtaláb k'al tin kwenta xu 

pidhnal an lej pulek tak'ix romano 

(Mt. 21:45-46; 22:15-22; Mr. 12:12-17) 

19 An ok'lek pále'tsik ani an 
ok'tsixtsik xin wilál an tak'ixtaláb, 
in le'na! kin yak'wa! na Jesús támk'i 
jachan' abal in ach'a'tsik ke na 
Jesús in ulu jeché! an junbaxtaláb 
k'al jajá'tsik tin kwenta; por in 
jik'nál an atiklábtsik. 20 Abtsin tám 
na Jesüs ti kwáchixtsik xin wáynál 
u alwa! iniktsik abal ka taktamiyat 
k'al i t'ilabtsik ani ka t'ajan kin ulu 
jun xata! yab alwa! ani апсһап!, 
ka ejtowat ka utsbiyat ban pulek 
awiltaláb. ?! Jaxtám ti konyat 
enché': 

—OK'tsix, мауга! i cho'ób ke xowa! 
a ulal ani xowa' a ok'tsixnál ejtal 
tsubax, Tatá! yab a ódhál ti kwenta 
xant'éy in t'ajál o in chalpayal an 
atiklábtsik, Tatá! a ok'tsixnál k'al 
i tsubaxtaláb nin tak'ixtalábil na 
Dios. ??Ti ku utsa' max alwa! ki 
pidha! ti jalbixtaláb an lej pulek 
tak'ix romano, o yaba!. 

23 Por na Jesús in chu'u abal 
k'wajatk'i ti taktamiyáb ani in 
utsa'tsik enché': 

—éJant'ók'i ta k'wajattsik tin 
taktamiyal? ?^Ti kin óltsi ján i 
pat'ál tumín. éJita! já! in wal xi 
jeché! k'wajat ch'ilbadh ban tumín 
ani jita' in bij xi jeché! k'wajat 
dhutsadh? 

Tók'ontsik enché': 

—An lej pulek tak'ix romano. 

25Utsantsik tám enché': 

— Pos, ka pidha' an lej pulek tak'ix 
romano xowa' in lujyal kin bach'u 
ani ka pidha! na Dios хома! Јаја! in 
lujyal kin bach'u. 

26 Ani yab ejtowat ka walbindhá 
k'al xowa! Јаја! in ulu tin tamét 
an atiklábtsik; tokot labantsik 
tam tin ach'a! xan ti tók'on ani 
chamk'antsik. 


An konoxtaláb k'al tin kwenta max u 
ejel ti ít an chemélomtsik 
(Mt. 22:23-33; Mr. 12:18-27) 

27 Más tayíl, K'ale ti chu'táb na 
Jesús k'al cháb óx i saduseotsik. 
An saduseotsik in ulal abal an 
chemélomtsik yabich u ejel ti ít ani 
jaxtám ti utsan enché! na Jesús: 

28. Ok'tsix, na Moisés tu 
jiltsámal dhutsadh enché!: Max jun 
i inik ka chemech ani yab kin jila! 
ni jun i chakam Ка] nin tomtal, nin 
kidháb jachan' an inik, yejat ka 
tomkin k'al an chemtsidh mímláb 
ani kin kó'oy i chakamtsik abal ka 
k'wajay jelti max in chakámil nin 
kidháb xi chemnek. ?9? Pos alwa'ich, 
tá'wi'ik ti k'wajat bük i kwitóltsik 
in kidhábk'itsik. Nin jidhtal tomkin, 
por chemech an yab in jila! ni jun 
in chakámil. 9? Nin chabtal tomkin 
k'al an chemtsidh mímláb, por 
chemech jeye ani yab in jila! ni 
jun in chakámil. ?! Tomkin jeye 
nin oxtal k'al jachan' an chemtsidh 
mímláb por yab jeye in kó'oy in 
chakámil. Anchan! tin баја! ejtal 
xi búk an kwitóltsik, chemechtsik 
por yab in jila! ni jun in chakámil. 
32Tayíl, chemech jeye an mímláb. 
33Tam ka ejechtsik ti ít, ék'al jowa! 
an kwitól ti ne'ech ti tomikláb 
jachan' an mímláb abal ejtal xi búk 
an kwitóltsik tomkinék k'al jachan' 
an mímláb? 

34'Tók'oyattsik tám enché! k'al na 
Jesüs: 

—Teché! ti k'ay'lá, an iniktsik 
ani an mímlábtsik u tomkinal. 
35Tam kin bajaw xowk'i ne'ech 
ka ejdhá ti ít an chemélomtsik 
xi takudh k'al na Dios abal ka 
k'wajách malilíl i k'ij tú! walk'i', 
yabich ne'ech ti tomkinaltsik nibal 
ne'ech ti pidhnáb xita' abal ka 
tomkin, 36pos, yabich ne'ech ka 
chemechtsik. Jajá'tsik ne'ech ka 
k'wajay jelti an t'okat abatwáletsik 
ani u chakámlábichtsik k'al na Dios 
abal ejnekichtsik ti ít. 37 Ani k'al tin 
kwenta max an chemélomtsik u ejel 
ti ít, áyabxe! jayk'i a ajyámaltsik bin 
dhuslábil na Moisés xan ti tawná 
k'al na Dios ban k'idhadh te! xi 
k'wajat ti t'a'íl, tam ti utsan enché'?: 
“Мапа! tin Diosil na Abraham, na 
Isák ani na Jakob." 38Na Dios, yab 
in Diosil i chemélomtsik; na Dios, 
in Diosil xi ejattsik; pos abal Jajá!, 
ejtal k'wajat ejat. 
39 Utsan tám enché! k'al taltsik an 
ok'tsixtsik xin wilál an tak'ixtaláb: 
—Okttsix, alwa'ich xan ta ulu. 
40 Ani yabich más xita! k'wajay ti 
konkomix ni jun xata!. 


¿Kal jita' k'ál tu chakámláb an Kristo? 
(Mt. 22:41-46; Mr. 12:35-37) 
MUtsantsik enché! Kal na Jesús: 
—d¿Jant'ók tin ulal an ok'tsixtsik 
xin wilál nin tak'ixtal na Dios ke an 

Kristo u chakámláb K'al an pulek 
tak'ix Dabid? 4?Pos na Dabid in 
ulu jeye enché! xon ti dhutsadh nin 
ajatlábiltsik: 
An Ok'óxláb in utsa' enché! nu 
Ajátik: 
“Ki buxkan tu eját, 
43 asta ke Naná! tu átantsi xi ti 
at'ál." 

^^pos max na Dabid in bijiy jeye tin 
Ajátik, tám, yab tokotk'i in kidhtal. 


Na Jesús in kawyal an ok'tsixtsik xin 
wilál an tak'ixtaláb 

(Mt. 23:1-36; Mr. 12:38-40; Lk. 11:37-54) 

45K'al ejtal an atiklábtsik ti 
k'wajat ti axnal tam ti na Jesús in 
utsa! enché! nin exóbaliltsik: 

46 —Ka kó'oytsik i kwenta k'al 
хома! in t'ajál an ok'tsixtsik xin 
wilál an tak'ixtaláb, yab ka t'aja'tsik 
xan ti jajá'tsik in t'ajál. Jajá'tsik 
in kulbetnál ka xe'chin k'al in 
joch'dha! xekét ani in kulbetnáltsik 
ka chapnédhá k'al yantam i 
k'ak'naxtaláb. In kulbetnáltsik 
jeye ka buxkan ban ultaláb 
koytalábtsik ban atá xon tu t'ajnal 
an junkuntaláb ani xon tu t'ajnal i 
k'apúch. #7 Jajá'tsik, in k'ántsal tin 
Кіта! an chemtsidh mímlábtsik; 
ani abal ka utsantsik Ке јаја! i alwa! 
iniktsik, in t'ajál i nakdha' óláb. 
Jajá'tsik, ja'ich xi ne'ech kin bach'u 
más pakdha' an yajtsiktaláb. 


An pikbantsixtaláb xin k'wajba' jun i 
ch'ojontál chemtsidh mímláb 
(Mr. 12:41-44) 

2 Na Jesús k'wajat ban pulek 

atá xon tu k'ak'náb na 
Dios in telál xan ti an tumínladh 
iniktsik in balyal an tumín bin bál 
an pikbantsixtaláb. ?In chu'u jeye 
xan ti jun i ch'ojontál chemtsidh 
mímláb tin baliy taja' cháb i ts'itsik 
t'ipax tumín xi yab іп lej jalbíl Запі 
in ulu enché! na Jesüs: 

—Tsubax tu utsáltsik, ke jeché! an 
ch'ojontál chemtsidh mímláb, más 
ja! уап in pidhna! ké xi k'e'ettsik; 
^pos xi k'e'ettsik tokot in pidhnál 

хома! yabich in yéntsal; por an 
mímláb k'al in ch'ojontáltal, in 
pidhna! ejtal xowa! ta! tin ko'ol abal 
Кіп wat'na! k'ál na k'ítsá. 


Na Jesús in ulu abal ne'ech ka pakwat 
an pulek atá xon tu k'ak'náb na Dios 
(Mt. 24:1-2; Mr. 13:1-2) 

5Taltsik k'wajat in t'iláltsik 
an pulek atá xon tu k'ak'náb na 
Dios, in ulaltsik abal labidh t'ajat 
an t'ujubtsik xi k'ál ti t'ajadh ani 
ejtal xowa'kich xi pidhnats ti 
pikbaxtaláb. Tam ti na Jesús in 
аста! апсһап!, in ulu enché!: 

6—Ne'ech kin bajaw i k'ij, tam 
ejtal jeché! xowa! a chu'taltsik 
ne'ech ka pakwat ani yab ne'ech ka 
jilk'on ni jun i t'ujub t'í'báx. 


An exóltsik xi ne'ech ka wa'chin tam 
ne'chich ka ulich an pakwenib 
(Mt. 24:3-28; Mr. 13:3-23) 

7Konyat tám na Jesús: 

—OK'tsix, ¿jowk'i ne'ech ka támun 
jeché'? ¿Jant'om exól ne'ech ka 
wa'chin tam ne'ech ka támunich 
jeché!? 

8 Na Jesús in ulu enché': 

—Ka kó'oytsik t'ajat i kwenta 
ani yab ka walka! ki k'ambiyattsik. 
Pos yán ne'ech ka tsíchtsik kin 
k'ambixna' nu bij ani ne'ech kin 
ulutsik enché': “Naná'ich nin Kristo, 
exomich in bajwal an pakwenib." 
Por yab ka wéwna'tsik. ?Tam ka 
ach'a'tsik exom i péjéxtaláb, yab ki 
jik'eytsik; pos jeché! ko'ol ka támun 
ok'ox, por jachan' i k'ij yabél ne'ech 
ka ulich an pakwenib. 

10 In óntsi kin ulu enché': 

—An atiklábtsik xu k'wajíl ba jun i 

pulek chabál, ne'ech ti péjéx k'al an 

atiklábtsik xu k'wajíltsik рїї chabál; 
ani jun i pulek tak'ix, ne'ech ti 
péjéx k'al k'e'et i pulek tak'ix. 

1 Ne'ech ka léwék'in an chabál, 
ne'ech ka wa'chin i k'a'ínab, ne'ech 
Ка wa'chin i yaw'láchtsik гакі 
гакі, ne'ech ka wa'chin i k'ak'adh 


telomtaláb walk'i' ani уап i exóltsik. 


12°рог tam yabél wat'enek jeché!, 
ne'ech ki yak'wantsik ani ne'ech 
ki at'antsik. Ne'ech ki júnátsik ta 
lújundháb ban atá xon tu t'ajnal an 
junkuntaláb, ne'ech ki balyattsik 
ban wik'axte!, ne'ech ki júnátsik 
tin tamét an pakdha! tak'ix ani 
tin tamét an pakdha' awiltaláb 
k'al Naná!k'i tu kwenta. 1 Апсһап!, 
ne'ech ka ejtotsik ti kin t'ila'. 14Yab 
ki k'wajaytsik ta chalpax ok'ox 
xan ti ne'ech ki tók'on abal ka 
lo'otsik tabá!, 1Bpos Мапа! ne'ech 
tu pidha'tsik ti t'ilab ani ti chalab 
xan ti ki tók'on abal ni jun xita' 
xi ti at'áltsik, yab kin ejto ti ki 
tomna'tsik. 16Рог taltsik xi tatá!tsik, 
ne'ech ka pidhná k'al nin táta'tsik, 
taltsik k'al nin kidháb, taltsik k'al 
nin exlowál ani taltsik k'al nin 
ja'üb. Ne'ech ki chemdhá taltsik xi 
tatá'tsik "ani ne'ech ki at'antsik 
k'al Naná'k'i tu kwenta k'al ejtal an 
atiklábtsik xi yab u belom; '8por 
yab ne'ech ka k'ibdha'tsik ni jun 
a xi'íl xa ko'ol ba na ók’. 19 Max ka 
kuxuytsik ejtal jeché!, ne'ech ka 
bach'utsik an xe'chintaláb xi yab in 
ko'ol in ok'ontal. 

20"Tam ka chu'utsik abal an 
bitsow xi Jerusalén wilidhich 
tu kó!yáb k'al an soldadotsik, ka 
cho'óbna' abal k'unatich i k'ij 
ne'ech ka pakwat. ?! Jachan' i 
k'ij, xi k'wajattsik Judea, yejat ka 

k'aletsik ti chink'onal ban ch'énlom; 
xi k'wajattsik ban bitsow Jerusalén, 
ka kaletsik taja! ani xi k'wajattsik 
bin ale, yab ka witsiytsik ban 
bitsow. 22Abal jachan' i K'ij, mapal 
yajtsiktaláb ne'ech ka wa'chin, 

pos anchan' ne'ech ka támun 

jelt xan ti kwajat dhutsadh ban 
T'okat Dhuslab. ?3 iCh'ojontál in 
chu'bíl an mímlábtsik xi k'wajat 
kó'odh o u tsutsúdhom ti ts'itsik 
chakam jachan' i k'ij! Pos jachan' 

i Kij, ne'ech ka wa'chin jun i 

pulek yajtsiktaláb teché! ti chabál 
ani ne'ech ka pidhan jun i pulek 
yajtsiktaláb an atiklábtsik xi yab u 
belom. ?^Taltsik ne'ech ka chemdhá 
ban péjéxtaláb ani xi k'e'ettsik 
ne'ech ka júná wik'ats túk'i ták'i 
ban píl chabál abal ka t'ajantsik 

ti jolib. An atiklábtsik xi yabtsik 

u judío ne'ech ti tak'ixtsik ban 
bitsow xi Jerusalén ani ne'ech kin 
at'ax t'ajtsi ejtal xowa'kich asta kin 
bajaw xowk'i ne'ech ka kubdhátsik 
ti tak'ix. 


Xan ti ne'ech kin tsích Naná', xin 
abadh abal kin wenk'on neye tin inik 
(Mt. 24:29-35, 42-44; Mr. 13:24-37) 

?5'Jachan' і k'ij, ne'ech ka wa'chin 
i exóltsik ba na k'ítsá, ba na ích' ani 
ba na óttsik; teché! ti chabál an 
atiklábtsik ne'ech ka uk'pindhá ani 
ne'ech ka jik'eytsik tam kin аса! 
ti bososól an ja! ban pujal ani ti 
mülák'. 26 Ne'ech ka puteytsik k'al 
an jík'ib tam kin chalpay xant'éy 
ne'ech Ка támun teché! ban k'ay!lá; 
pos asta an pakdha' chápláb xi 
k'wajat уға! ne'ech ka yoywat. 
27 Ne'ech tám kin chu'tat, Naná!, xin 
abadh abal kin wenk'on neye tin 

inik tam in tál ba jun i tokow k'al 
nu cháp ani k'al nu labidh t'okát. 
28 Tam ka tujéch ti támnal jeché' 
xowa! in k'wajat tu utsáltsik, ka 
likedha'tsik tabá' ani ki kulbé, pos 
k'unatich i k'ij ne'ech ki lo'wattsik. 

29Utsantsik јеуе jeché! ар ti 
junbaxtaláb: 

—Ka tela'tsik in akan an igo o 
k'elet i te'. 39 Tam ka chu'utsik 
exomich ti eblinal nin xekél, a 
cho'óbichtsik abal exomich ti k'unel 
ап Кака] k'ij. 3 Anchan' jeye, tam 
ka chu'üchtsik abal exomich ti 
támnal xowa! in k'wajat tu utsál, 
ka chalpaytsik abal k'unatich i k'ij 
ne'ech ka tujey ti tak'ix na Dios. 

32"Tsubax tu utsáltsik ke ejtal 
jeché! ne'ech ka támun ok'ox 
ani tám ne'ech ka chemech an 
atiklábtsik xi xo! k'wajat ejat jeché! 
i k'ij. 33 An walk'i' ani an chabál 
ne'ech ka wixk'á, por xowa! u ulal, 
anchan! ne'ech ka támun. 

34?Ka kó'oytsik Саја i kwenta 
abal yab tokotk'i ka chalpóm 
ta Кари, ta uch'al ani xowa! a 
kulbetnáltsik t'ajat teché! ti k'ay'lá 
abal tam kin bajaw jachan' an k'ij 
yab ki yak'wantsik i uk'pidh, ?5jelt 
хап tu yak'wnal jun xita' al jun i 
paltsixtaláb, pos anchan! ti ne'ech 
ka ulich jachan' an k'ij ba ejtal xu 
k'wajíltsik putálk'i teché! an k'ay!lá. 
36Ki k'wajaytsik ech'ek'i i t'ojojodh, 
ki ólantsik ech'ek'i abal ka ejto ka 
jek'a! ejtal jeché! an yajtsiktaláb 
xi ne'ech ka wat'ey ani ka ejto ki 
uteytsik k'al ni jun i jík'ib tu tamét 
tam kin tsích juní Naná!, xin abadh 
abal kin wenk'on neye tin inik. 

37Na Jesús u ok'tsix tam k'ij ban 
pulek atá xon tu k'ak'náb na Dios 

ani tam ka jik'wchinich u k'alel ban 
ch'én xin bij Olibos abal ka koyóch 
taja'. 38 Tsudhey ka tsudhey u ulel 
dhajawe an atiklábtsik ban pulek 
atá xon tu k'ak'náb na Dios abal kin 
ach'a'tsik xant'éy in ulal na Jesús. 


U chalpayáb xan ti ka uwan abal ka 
yak'wan na Jesús 
(Mt. 26:1-5, 14-16; Mr. 14:1-2, 
10-11; Jn. 11:45-53) 
2 Tam ti jachan' i k'ij, exomich 
ti Kunel an ajib xowk'i tu 
t'ajnal an pan xi yab jilbédhats k'al 
an jilbédhaxtaláb k'oye abal ka k'apat 
junax k'al an borrego xu chemdháb 
tam exom an ajib xu bijyáb paskwa. 
?Nin ok'lékiltsik an pále'tsik ani an 
ok'tsixtsik xin wilál an tak'ixtaláb, 
in ayaltsik xan ti kin uwa! abal kin 
chemdha' chinatk'i na Jesús kom in 
chrejnáltsik an atikláb. 
3Ochich tám an lej at'ax bin itsích na 
Judas xu bijyáb jeye Iskariote, jeché! 
na Judas, ja'ich jún ti éb xi lajucháb an 
exóbaltsik. ^Na Judas k'ale kin chu'u 
an ok'lek pále'tsik ani xu belkoltsik 
an ti pulek atá xon tu k'ak'náb na Dios, 
káwin Kal jajá'tsik ani in ша! xan ti 
ne'ech kin pidha'tsik an ta Jesús abal 
kin chemdha'. 5Jajá'tsik kulbétsik ani 
utsan na Judas abal ne'ech ka pidhan 
ti tumín; na Judas in tok'oy ani in 
tuju tám kin aliy хап ti kin uwa' abal 
kin pidhna' na Jesús tam yab wa'ach 
уап 1 atiklábtsik. 


An t'okat k'apúxnich xin jila' ka 
t'ajnal an Ajátikláb 
(Mt. 26:17-29; Mr. 14:12-25; 
Jn. 13:21-30; 1 Ko. 11:23-26) 
TIn bajaw in k'ítsájil an ajib 
xowk'i tu t'ajnal an pan xi yab 

jilbédhats k'al an jilbédhaxtaláb 
k'oye abal ka k'apat junax k'al an 
wiyadh borrego xu chemdháb abal 
tin kwenta an paskwa. 9Na Jesüs in 
aba! tám na Pedro ani na Juan ani 
in utsa'tsik enché': 

—Ki K'aletsik ka t'ojojoy an k'apnél 
abal tin kwenta an paskwa. 

?In konoytsik enché! na Jesús: 

—¿Jón! ta lé! ku k'ale ki t'ojojoy? 

10 Tók'oyattsik enché! k'al na 
Jesüs: 

—Tam ki ochichtsik ban bitsow, 
ne'ech ka ela! jun i inik xin ne'dhál 
jun mul i ja'. Ka wéwna'tsik asta 
ban atá xon ti ka ochich "ani ka 
utsa! enché! an dhabal atá: “An 
Ok'tsix in lé! kin cho'óbna! xon ti 
k'wajat an altá xon ti ne'ech kin 
Кари an wiyadh borrego junax k'al 
nin exóbaliltsik k'al tin kwenta an 
paskwa.” 12Ne!ech tám ti ki óltsitsik 
jun i altá púlek ba jun i púntsíx atá 
xi k'wajat t'ojojodhich; ka t'ojojoy 
саја! an tokat k'apüxnich. 

13Kaletsik tám ani anchan! tin ela! 
ejtal xan ti usnéktsik k'al na Jesüs 
ani in lejkíchtsik tám an k'apnél 
abal tin kwenta an paskwa. 

14'Tam tin bajüch an ora, na Jesús 
ani nin abatwálejiltsik buxkan ban 
mesa. 

15Utsantsik tám enché! k'al na 
Jesüs: 

—iU le'námal t'ajat ku “ари Kal 
tatá'tsik jeché! an k'apnél abal tin 
kwenta an paskwa tam yabél in 
chemdhats! '6Pos tu utsáltsik ke 
yabich ne'ech kin witsiy ku ajíbna' 
más an paskwa, asta tam ka t'ájanich 
xan ti yejat xon tu tak'ix na Dios. 

17]n téyna! tám jun i lejab 
baltsidh ti yajtsik uxnél, in pidha! 

ti jalbintsixtaláb na Dios ani in ulu 
enché': 

— Ka bach'utsik jeché! ani ka uch'a! 
wetsik wetsik, 18 pos tu utsáltsik ke 
yabich ne'ech kin witsiy ku uxtsi 
tin ja'líl an uba asta tam u tak'ixich 
na Dios. 

19 Tayíl, in téyna! jeye an pan, in 
pidha! ti jalbintsixtaláb na Dios, in 
peja!, in pidha' nin exóbaliltsik ani 
in utsa'tsik enché': 

—Jeché! ja'ich nu t'u'úl xi ne'ech 
ku pidhna' ka chemdhá abal 
tatá'tsik ta alwa!bíl. Ka t'ajáltsik 
jeché! abal ti kin chalpay. 

20 Anchan! jeye tin баја! k'al an 
yajtsik uxnél tam ti ok'onichtsik ti 
k'apul ani in ulu enché': 

—Jeché! an yajtsik uxnél, ja'ich nu 
xich'ál xi ne'ech ku wak'la! abal ku 
jalbiy k'ál na walabtsik. Ja'ich an ít 
lejkintaláb xi ne'ech ku Раја! abal 
tatá'tsik ta alwa'bíl. 

21”Por xo!, an inik xi ne'ech ti kin 
pidhna' abal kin chemdhá, teché' 
k'wajat ti k'apul k'al Naná! ban 
mesa. 22Pos Naná!, xin abadh abal 
kin wenk'on neye tin inik, ko'ol ku 
tamu xan tin bijtsidh ke yejat ku 
wat'na'; por ch'ojontál in chu'bíl an 
inik xi ne'ech ti kin pidhna' abal 
kin chemdhá. 

23Tujey tám ti kónóx jajá'k'itsik 
enché': 

—¿Jita! awil xi ne'ech an ti 
pidhnax? 


In káwlíxnáltsik xitam 
já' na más ultaláb 
24Tayíl, an exóbaltsik k'wajay ti 
káwlíx abal in lé! kin cho'óbna'tsik 
xitam já' na más ultaláb xi jajá'tsik. 
25por utsantsik enché! k'al na Jesús: 

— An pakdha' tak'ix xi teché! ti 
k'ay'lá, chapiktsik t'ajat in tak'yal 
nin bitsówil ani an ok'lektsik xi 
taja!, u bijyáb ti alwa! iniktsik. 26Por 
tatá'tsik yab yejat ka Раја! anchan!, 
tokot ka t'aja'tsik enché': Xita! más 
uluts xi tatá'tsik, yejat ka k'wajay 
jelti xi más tayíl ani xu tak'ix, yejat 
ka k'wajay jelti xu t'ójontsix. 27 Pos 
¿jita! já! xi más uluts, xu buxkanal 
ti k'apul ban mesa o xu t'ójontsix? 
éYabxe! ja'ich xu buxkanal ti k'apul 
ban mesa? Por Мапа! in k'wajat k'al 
tatá'tsik jelti xu t'ójontsix. 

28*Tatá!tsik ech'ek'i tin 
juniknámal ani yab i 
kuxkulámadhtsik tam tu wat'na! 
xowa'kich i yajtsiktaláb. 29 Jaxtám, 
ne'ech tu k'wajba'tsik ta tak'ix jelt 
хап ti nu Táta! tin k'wajbámal tin 
tak'ix P abal ki k'apáchtsik ani ki 
uch'áchtsik ba nu mesajil xon ti 
Мапа! ne'ech tin tak'ix. Ne'ech jeye 
ki buxkantsik ba t'okat k'wajtaláb 
abal ka lújundha' nin kidhtaltsik xi 
lajucháb nin chakámiltsik na Israel. 


Utsan na Pedro abal ne'ech kin ulu 
ke yab in exlál na Jesüs 
(Mt. 26:31-35; Mr. 14:27-31; Jn. 13:36-38) 
31In ulu jeye enché! an Ajátikláb: 
— Simón, Simón, ka ach'a! an lej 
at'ax in konyámal i awiltaláb abal 
ti ki tiniytsik jelt xan tu tinyáb an 
trigo; 3?por tu kontsintsámalich 
abal yab ka jila! ta belom. Por tam 
ka chalpay abal yab alwa! хома! a 
Саја! ani ki witsiy juní k'al Naná!, 
ka tolmiy na at kidhábtsik abal ti 
kin bela'tsik tokotk'i Naná!. 
33Utsan tám enché! k'al na Simón: 
—Ajátik, in k'wajat t'ojojodh 
abal kin k'ale junax k'al Tatá! ban 

wik'axte! ani asta abal kin chemdhá 
junax Kal Tatá!. 

34Utsan enché! k'al na Jesús: 

— Pedro, tsubax tu utsál ke xo! 
tam yabél dhájnék an pek'el, tatá! 
óxílich a ulúmal ke yab tin exlál. 


U K'unelich kin bajaw an 
ora tam na Jesús ne'ech kin 
ach'a! an yajtsiktaláb 
35Konyattsik tám enché! k'al na 
Jesüs: 

—Tam tu aba'tsik ka ба! an alwa! 
t'ilab ani yab a júna! i morrál, nibal 
in bál i tumín, nibal a pajabtsik, éa 
yéntsixe! xata!? 

Jajá'tsik tók'on enché': 

—Ni jun xata'. 

36Utsantsik tám enché': 

— Por xo! yab anchan', max jun 
xita! in ko'ol i morrál, kin júna' ani 
kin јапа! jeye in bál i tumín. Хіба! 
yab in ko'ol i machét, kin nuju nin 
Как xekét abal kin ch'a'ay. 37 Pos 
tu utsáltsik ke ko'ol ka támun k'al 
Мапа! jelt xan ti k'wajat dhutsadh 
ban T'okat Dhuslab enché': “Ajyat 
jeye jelti max yab i alwa! inik." Pos 
ejtal xowa' k'wajat dhutsadh k'al 
Мапа! tu kwenta, ko'ol ka támun 
anchan!. 

38In ulutsik tam enché': 

—Ajátik, jé! kwajat cháb i machét. 
Na Jesüs tók'on enché': 
—Lejatich. 


Na Jesús k'ale ti ól ban chakam 
aleláb xin bij Jetsemaní 
(Mt. 26:36-46; Mr. 14:32-42) 


33Kale tám na Jesús, k'ale ban 
ch'én xu bijyáb Olibos jelt xan tin 
ujnámalich in t'ajál ech'ek'i ani 
junikná k'al nin exóbaliltsik. “Tam 

ti ulichtsik taja!, in utsa! enché! nin 
exóbaliltsik: 

—Ki ólan abal yab ki áta'tsik k'al 
an lej at'ax. 

MTayíl ówmé tám na Jesús ba nin 
exóbaliltsik, nin owíl ja'ich xóna' 
jelti xon tu kwajlanal jun i t'ujub 
tam ka kwi'ná k'al jun xita! ani 
tudhlan taja! ti ól. Enché! tin ulu: 

—Táta!, max Tatá! а lé! ka 
chu'u yab ku wat'na! jeché! an 
yajtsiktaláb, ne'ech ka ejto ti kin 
wixk'intsi; por yab ka t'ájan xan ti 
Мапа! и lé', ka t'ájan xan ti Tatá! a 
lé'. 

43Xalk'an tám jun i t'okat 
abatwále xi tál walk'i' abal ka 
pidhan k'ál ti chápláb. “Ani 
kom púlek t'ajat an yajtsiktaláb 
xi k'wajat in ach'ál na Jesús, más 
chapikich u ól ani nin chak'íb 
jáyk ijich i xich' u t'uknal chabál. 

45Tam ti ch'akay xon ti k'wajat 
an ti ól, witsiy xon ti kwajat an 
exóbaltsik ani u wayaltsik tin ela! 
kom yab in ejtómaltsik kin kuxuy 
an t'e'pintaláb. ^9 Utsantsik tám 
enché! kal na Jesús: 

—éJant'ók'i ta wayaltsik? Ki 
ch'akay ani ki ólan abal yab ki 
átátsik k'al an lej at'ax. 


Yak'wan na Jesüs 

(Mt. 26:47-56; Mr. 14:43-50; Jn. 18:2-11) 

^! Bé] k'wajat ti káw na Jesús, tam 
ti ulich yán i atiklábtsik. Ok'ox 
ti tál xu bijyáb ta Judas xi ja'ich 
jún ti éb xi lajucháb an exóbaltsik 
ani utey ba na Jesús abal kin 
ch'uch'bay. 48 Utsan tám enché! k'al 
na Jesüs: 

—Judas, ék'al jun i 
ch'uch'baxtaláb ti ne'ech tin pidhna' 

kin chemdhá Naná!, xin abadh abal 
kin wenk'on neye tin inik? 

49 Xi ta! ti k'wajattsik k'al na 
Jesús, tam tin chu'u xant'éy exom ti 
támnal, konoxintsik enché': 

—Ajátik, ¿ki tomna'xe' Kal an 
machét? 

50 Jún ti éb xi jajá'tsik in t'ak'tsi 
tin t'ojnálil an ok'lek pále'tsik, in 
t'ak'tsi tin eját xuchun. Por na 
Jesús in ulu enché': 

—Jila' k'wajat, yab ka t'aja'tsik 
anchan!. 

In taktsi tám na Jesús tin xuchun 
nin t'ójontsixil an ok'lek pále'tsik 
ani in jeldhantsi. 5?Tayíl in utsa'tsik 
tám enché! an ok'lek pále'tsik, nin 
ok'lékiltsik an belkol atá xon tu 
k'ak'náb na Dios ani nin ok'lékil 
an judíotsik xi ulnektsik k'ál ti 
yak'wnal: 

—éJant'ók'i ta tsi'nektsik k'al i te!, 
k'al i machét abal ti kin yak'wa!, 
jelti max ne'ech ka yak'wa!tsik jun 
i kwé'? 5? Tsudhey ka tsudhey in 
k'wajinek k'al tatá'tsik ban pulek 
atá хоп tu k'ak'náb na Dios ani 
yab tin takámaltsik; por xo! in 
bajúmalich na orajiltsik abal ka 
Саја! xowa! па lé! ani xowk'i an lej 
at'ax, xu tak'ix ban jik'waxtaláb 
ne'ech Ка walká kin xalk'a! nin 
awiltal. 


Na Pedro in ulu ke yab in exlál na 
Jesüs 
(Mt. 26:57-58, 69-75; Mr. 14:53-54, 
66-72; Jn. 18:12-18, 25-27) 

54 Yak'wan tám na Jesús ani júná 
bin Кіта! in ok'lékil an pále'tsik. 
Na Pedro wéwnaxin ówk'i. 55Bin 
Кіта! in ok'lékil an pále'tsik, jok'pá 
i k'amal ch'ejel eléb, buxkantsik 

malilíl ban k'amal ani na Pedro 
buxkan jeye taja!' Kal jajá'tsik. 

56 Támk'i jachan', jun i mímláb xu 
t'ojnal ba jachan' an atá chu'tat k'ál 
na Pedro buxúl bin wál an k'amal; 
tam ti chu'tat, teloloyat alwa! ani in 
ulu enché! an mímláb: 

—Jeché! an inik junax jeye ti 
xe'ech k'al na Jesús. 

57 Por na Pedro in ulu ke yab 
tsubax. Enché! tin ulu: 

—Mímláb, yab и exlál. 

58 Más tayíl, chu'tat juní k'al k'e'et 
ani utsan enché': 

—Tatá! jayéch teye a kidhtal. 

Por na Pedro in ulu enché': 

— Pay'lomláb, yab u kidhtal. 

59 Jun i ora хбпа! más tayíl, in 
wits'k'o juní jun xita! kin ulu 
enché': 

—Tsubax k'ejle, jeché! an inik ta! 
jeye ti k'wajat junax k'al na Jesús, 
pos jajá! Galilea jeye ti tál. 

60In ulu tám enché! na Pedro: 

—Ja'üb, yab u cho'ób xant'éy i 
k'wajat a t'ilál. 

Támk'i јасһап!, tam ti na Pedro 
bél k'wajat ti káw, dhájan an pek'el. 
61 Chawk'in tám an Ajátikláb ani 
teloloyat na Pedro. Na Pedro in 
chalpay tám xant'éy usnék k'al an 
Ajátikláb: “Хо!, tam yabél dhájnék 
an pek'el, tatá! óxílich a ulúmal ke 
yab tin exlál.” 6 КаІе tam na Pedro 
ani uk'in t'ajat. 


U labídhnáb na Jesús 
(Mt. 26:67-68; Mr. 14:65) 
$3Na Jesüs u labídhnáb ani u 
cha'wáb k'al an iniktsik xi k'ál ti 
belkómte. 640 putsuntsáb tin wal, u 
cha'wáb ani u usnal enché!: 
—iTi ku utsa! xita! ti cha'aw! 

65 Ani уап i odhbijixtaláb u usnal. 


Na Jesús tin tamét an Junkulom 
Awiltaláb 
(Mt. 26:59-66; Mr. 14:55-64; Jn. 18:19-24) 

66 Tam ti tsudhey, junkun nin 
ok'lékiltsik an judíotsik, nin 
ok'lékiltsik an pále'tsik ani an 
ok'tsixtsik xin wilál an tak'ixtaláb. 
Jüná na Jesús tin tamét an 
Junkulom Awiltaláb ani taja!, 
konyat enché': 

67. Tj ku utsa!, étatá'xe! ni Kristo, 
xi takudh k'al na Dios abal ta 
tak'ix? 

Јаја! in tók'oytsik enché': 

— Мах tu utsa'tsik abal Naná!, 
yab ne'ech ti kin beltsi. SS Max 
tu konoytsik xata!, yab ne'ech ti 
kin tók'oytsik nibal ne'ech ti kin 
walka'tsik. *%Por asta хо!, Naná!, 
xin abadh abal kin wenk'on neye 
tin inik ne'ech kin buxkan bin eját 
na Dios xi ejtal in ejtowal kin Paja". 

70 Tayíl konoxin tám ejtaltsik 
enché!: 

— éTatá!xe! pé tám ni Chakámláb 
k'al na Dios? 

Tók'oyattsik enché! k'al na Jesús: 

—Tatá'tsik a ulal abal anchan!. 

TiIn ulutsik tám enché': 

—Yabich más i yéntsal i ólnaxtsik. 
Pos i ach'a'ich xan ti Јаја! tu Каму. 


Na Jesús tin tamét na Pilato 

(Mt. 27:1-2, 11-14; Mr. 15:1-5; Jn. 18:28-38) 

2 Ch'akaytsik tám ejtal ani 
in júna'tsik na Jesús tin 

tamét na Pilato. ?Tam ti taja'ich tin 

ko'oltsik, tujey tám kin ólna'tsik 

enché': 

— [ elámal abal jeché! an inik 

in pidhkáwliyal an atiklábtsik xi 

wawá! i kidhtal. In ulal ke yab yejat 
ki pidha! ti jalbixtaláb an lej pulek 
tak'ix romano ani in ulal jeye ke 
Jajá'ich nu Kristo, jun i Pulek Tak'ix, 
xi takudh k'al na Dios. 

3Konyat tám enché! k'al na Pilato: 

—¿Tatá'xe! nin Pulek Tak'íxal an 
judíotsik? 

Na Jesús tók'on enché!": 
—Tatá! а ulal abal anchan'. 
^Na Pilato in иіѕа! tám enché! an 

ok'lek pále'tsik ani an atiklábtsik: 

—Yab u eltsal ni jun i walastaláb 
jeché! an inik. 

5Por jajá'tsik in óntsal kin ulu 
más kawidh enché!: 

—Exom in péjéxlindhál ejtal an 
atiklábtsik xi Judea. Tujey ban 
chabál xi Galilea ani xo! teché'ich 
jeye exom in t'ajál. 


Na Jesús tin tamét na Erodes 


6 Tam ti na Pilato in аса! 
jeché!, in konoytsik max jeché' 
an inik Galilea u k'wajíl. "Tam 
tin ach'a! abal Galilea u k'wajíl, 
in abna! ba na Erodes, an pulek 
awiltaláb xi Galilea, xi ta' jeye 
ti kwajat Jerusalén jachan' i k'ij. 
8 Tam ti na Erodes in chu'u na 
Jesús, kulbé t'ajat; pos na Erodes 
k'ejle owenekich in le'nál kin 
exla', kom in ach'ál u t'ilnal ani 
in lé! kin chu'u tam in t'ajál jun i 
labidh labandhaxtaláb. ? Yán xata! 
konyat na Jesús k'al na Erodes, 
por yab in tók'oy ni jún. 10 Tá! jeye 
ti k'wajattsik taja' in ok'lékil an 
pále'tsik ani an ok'tsixtsik xin wilál 
an tak'ixtaláb, xi k'ál tu ólnáb 
chapik na Jesús. !! Tám, na Erodes 
ani nin soldadojiltsik yabtsik in 
k'ak'na! na Jesús. Ani abal kin 

labídhna'tsik, in xeketliy k'al i alwa! 
k'udhk'um jelti xin éynál jun i 
pulek tak'ix. Tayíl in abna! juní ka 
júná na Jesús ba na Pilato. 12 Аѕїа 
tam ti jachan' i k'ij, na Pilato ani 
na Erodes in kó'oytsik i junaxtaláb; 
pos tam ti k'wajatwi'ik, u át'áxtsik. 


Bijtsin na Jesás abal ne'ech ka 
chemdhá 
(Mt. 27:15-26; Mr. 15:6-15; Jn. 18:39-19:16) 

13Na Pilato in junku tám nin 
ok'lékiltsik an pále'tsik, an 
awiltalábtsik xu tak'ix ba jachan' 
an bitsow, an atiklábtsik ani in 
utsa'tsik enché': 

—Tatá'tsik tin tsi'dhantsi 

jeché! an ti inik, a ulaltsik abal 
in pidhkáwliyal an atiklábtsik, 
por папа! u lújundhámalich ta 
taméttsik ani yab u eltsi ni jun 
i walastaláb xi tatá'tsik a utsál 
іп t'ajám. 'SNibal k'al na Erodes 
yab eltsin, pos jé'ich juní tu 
witsbantsámal. A telálichtsik abal 
yab in t'ajámal ni jun xata! xi yejat 
kin jalbiy k'al i chemlá. *$Ne'ech ku 
ulu ka kwadhan ani tám ne'ech ku 
walka!. 

17Tam exom an ajib, na Pilato in 
ujnámal kin walka! jun i wik'nél. 

18 рог ejtal tujeytsik ti dhajnal 
kawidh enché!: 

—iKa chemdha! jachan' an inik! 
¡Ani Ка walka' na Barrabás! 

19 Jeché! na Barrabás, balidh ban 
wik'axte! abal chemdhaxnék ba jun 
i péjextaláb xin t'ajámal tam tin 
tomna! an awiltalábtsik xi ba jachan' 
an bitsow. 20 Na Pilato in lé'wi'ik kin 
walka! na Jesús ani in tawna! juní 
an atiklábtsik. ?! Por jajá'tsik más 
kawidh tin ulutsik enché': 

—iKa chemdha' pajk'idh ban 
peltsidh te'! ¡Ka сһетаһа! pajk'idh 
ban peltsidh ге"! 

22Na Pilato in wits'k'o juní 
tin oxtsíl kin utsa' enché! an 
atiklábtsik: 

—éJant'om walastaláb in t'ajámal? 
Мапа! yab u eltsal ni jun in walab 
xi yejat kin jalbiy k'al i chemlá. 
Ne'ech ku ulu ka kwadhan ani tám 
ne'ech ku walka!. 

?3por jajá'tsik in óntsi kin konoy 
abal ka chemdhá na Jesús pajk'idh 
ban peltsidh te'; kom kawidh u 
dhajnal an atiklábtsik ani nin 
ok'lékiltsik an pále'tsik, exbantsat 
хома! nin konyaltsik. 24In tok'oy 
tám na Pilato kin t'aja! xan tu 
kontsinal, 25in pidhna! na Jesús 
abal ka t'ajtsin xan tin konyal an 
atiklábtsik ani in walka! an inik 
xu kontsinal. Jeché! an inik xi 
walká, ta! ti k'wajat ti wik'nél abal 
chemdhaxnék ba jun i péjextaláb. 


Pajk'iyat na Jesás ban peltsidh te' 
(Mt. 27:32-44; Mr. 15:21-32; Jn. 19:17-27) 
26 Tam tu ne'dhábich na Jesús 
abal ka pajk'iyat ban peltsidh te', 
yak'wan jun i inik xu k'wajíl Sirene 
xu bijyáb ta Simón. Jeché na Simón 
u witsélich bin ale, t'ajan kin kitna' 
an peltsidh te! ani ka k'ale in kitám 
in aykóm na Jesüs. 
21 K'al yán i atiklábtsik ti 
wewkómte ani yán i mímlábtsik 
u uk'nal ani u t'e'pinaltsik k'al tin 
kwenta na Jesús. ?8 Por teloloyattsik 
k'al na Jesús ani utsantsik enché': 
— Mímlábtsik xi k'wajíl Jerusalén, 
yab ti kin uk'intsi, ka uk'intsi 
tabá! ani na chakámiltsik. 28 Pos 
ne'ech kin bajaw i k'ij tam ne'ech 

ka ulwat enché': *K'ijidh tajat abal 
an mímlábtsik xi yab u kó'nal, 

xi yab jayk'i in wa'chiyámal ani 
nibal tsutsudhomámadhtsik." 30 An 
atiklábtsik ne'ech tám kin tuju kin 
ulutsik enché': u kwajlanalak an 
pakdha! ch'én abal ti ku t'u'chiy. 
Ani ne'ech jeye kin ulutsik enché': 
u kwajlanalak an ts'itsik ch'én 
abal ti ku сһіпа!. 31 Pos max Naná!, 
xi yab in walbidh in t'ajtsinal 
jeché!, éjant'éy ne'ech ka t'ajtsin xi 
walbidh? 

32 Tá! jeye tu ne'dháb cháb i at'ax 
iniktsik abal ka chemdhá junax k'al 
na Jesús. ??Tam ti ulichtsik ban 
chabál xu bijyáb tin Beklék in ók’ i 
chemélom inik, pajk'iyatich tám na 
Jesús ban peltsidh te'. Pajk'iyat jeye 
ba peltsidh te' chablam an at'ax 
iniktsik, jún tin eját na Jesús ani 
jún tin k'watab. 34Tam ti exomich ti 
pajk'iyáb na Jesús ban peltsidh te!, 
in ulu enché!: 

—Táta!, ka pakwlantsitsik, pos yab 
in cho'ób xant'éy exom in t'ajáltsik. 

An soldadotsik, abal kin 
wélchíxnantsi tin k'udhk'úmil na 
Jesús, ubát'intsik abal kin chu'u xita' 
kin lujuy kin áta'. 3 An atiklábtsik 
ta! ti k'wajat taja! ti telom, asta 
u labídhnáb na Jesús k'al an 
awiltalábtsik ani in ulaltsik enché': 

— In lo'ómal k'e'ettsik, kin lo'o jeye 
xo! tinbá! max tsubax lejtal Jajá'ich 
nu Kristo xi takudh k'al na Dios. 

36U labídhnáb jeye na Jesús k'al 
an soldadotsik, и uteltsik kin pidha' 
kin иста! ti jiliy yajtsik uxnél 37 ani 
in utsáltsik enché': 

—iMax Tatá'ich lejtal nin Pulek 
Tak'íxal an judíotsik, ka lo!o xo! 
tabá!! 

38K'wajbá bin ók? an peltsidh te! 
jun i dhuslab xi k'wajat dhutsadh 
griego, latín ani ebreo, xin ulal 
enché': “Jeché! ja'ich nin Pulek 
Tak'íxal an judíotsik." 

39 Jún ti éb an at'ax iniktsik xi ta! 
ti k'wajat jeye pajk'idh ban peltsidh 
te!, u odhbijix enché': 

—iMax Tatá'ich lejtal ni Kristo, ka 
lo'o tabá! ani ti ku lo'o weye! 

^ por na jún in k'wiya! xi 
odhbijxin, in utsa! enché': 

—¿Yab a jik'nál a Dios, maske i 
k'wajat teye a tamtém jayéchk'i an 
yajtsiktaláb? 4^! Wawá! іп tomnál wa! 
ki bach'u jeché! an yajtsiktaláb kom 
exom i jalbiyal an walastaláb xi 
t'ajámal; por jeché! an inik, yab in 
t'ajámal ni jun xata! walats. 

421 ulu tám enché! an inik xi 
k'wiyxin: 

—Jesüs, ti kin chalpay neye tam 
ki tujéch ta tak'ix. 

43Tók'oyat enché! k'al na Jesús: 

—Tsubax tu utsál ke xo'ich ne'ech 
ki kwajay junax k'al Мапа! ban 
k'ijidhtaláb xi walk'i'. 


Nin chemtal na Jesüs 

(Mt. 27:45-56; Mr. 15:33-41; Jn. 19:28-30) 

^^Tam ti ch'ejelich хбпа! a k'ítsá 
jik'wchin ani putál an chabál jilk'on 
jik'wax asta óx і wákal. 45Na k'ítsá 
yab tajk'an ani xílan an tolow 
k'udhk'um xi ta! ti palat ban pulek 
atá xon tu k'ak'náb na Dios. Chab 
peje' ti jilk'on. 6In ulu tám kawidh 
na Jesús enché': 

—Táta!, ka Басти nu ejattal. 

Tam ti ok'on kin ulu jeché!, 
chemchich tám. 

41 Tam ti an ok'lek soldado 
romano in chu'u ejtal xant'éy 

támun, in pubédhantsi tin bij na 
Dios enché!: 

—Tsubax lejtal, jeché! ja'ich jun i 
lujat inik. 

48 Fjtal an atiklábtsik xi ta! ti 
k'wajat ani in chu'utsik xant'éy 
támun, k'aletsik tám ani in 
pewyaltsik nin tamét itsích k'al 
tin kwenta an t'e'pintaláb. Por 
ejtal nin ja'übtsik na Jesús ani an 
mímlábtsik jeye xi juniknaxnéktsik 
asta Galilea, jilk'ontsik бук? in 
telál ejtal xowa' támun. 


Jolyat na Jesüs 

(Mt. 27:57-61; Mr. 15:42-47; Jn. 19:38-42) 

50Tá' ti k'wajat jun i inik xi alwa! 
inik t'ajat ani lujat xu bijyáb ta 
José. Jeché! an inik u k'wajíl ban 
bitsow Arimatea, an bitsow xi 
k'wajat Judea. Jajá' u kidhtaláb jeye 
k'al nin Junkulom Awiltalábil an 
judíotsik. 5! Jeché! na José, k'wajat 
jeye in aytsím xowk'i ne'ech kin 
tujüch ti tak'ix na Dios ani jaxtám 
jajá! yab in káldhál ti alwa! xowa' 
in Раја! an Junkulom Awiltaláb. 
52K'ale kin chu'u na Pilato ani in 
kontsi an tin t'u'ál na Jesús. 5Tam 
tin pa'bámich ban peltsidh te, in 
boliy k'al jun i dhak k'udhk'um ani 
in k'wajba'ich tám ban jólimtaláb 
xi ta! ti cholk'adh ba jun i t'ujub 
chén, xon ti yab jayk'i jolidh bél ni 
jun xita!. 52Tam ti jachan', ja'ich nin 
k'ítsájil xowk'i tu t'ojojoyáb ejtal 
хома! ne'ech ka yéntsin tin k'ítsájil 
an koyóxnich, pos jun tsudhelom, 
ja'chich nin k'ítsájil an koyóxnich. 

55An mímlábtsik xi tsi'nek 
junax k'al na Jesús asta Galilea, 
k'aletsik, in chu'u an jólimtaláb ani 
in chu'utsik jeye xan ti ta'pantsat 

an tin t'u'úl na Jesús. 96Tam ti 
witsiytsik tin k'imá!, in lejkiytsik 

i niwiytaláb, i majuxtaláb ani 
koyóchtsik tin k'ítsájil an koyóxnich, 
jelt xan tin ulal an tak'ixtaláb ke 
yejat ka t'ajan. 


Ejech ti ít na Jesús 

(Mt. 28:1-10; Mr. 16:1-8; Jn. 20:1-10) 

2 Tin jidhtal k'ítsájil an 
semana, an mímlábtsik 

xin juniknámaltsik na Jesús, k'ale 
juní ban jólimtaláb dhajawe ani in 
júna'tsik i niwiytaláb xin lejkiyámal. 
Juniknátsik jeye Kal k'e!et i 
mímlábtsik. ?Tam ti ulichtsik ban 
jólimtaláb, in chu'u abal an t'ujub 
xi kál ti paxk'idh an jólimtaláb, 
wék'odh. 3Ochichtsik, por yab in 
ela! nin t'u'úl na Jesús. ^Jik'eytsik 
t'ajat, ke nibalich in chalpayal 
xantéy kin t'aja'. Jun jik'towále tin 
chu'utsik cháb i iniktsik kubutsik 
tin wál jajá'tsik, xeketlidh k'al 
i ch'axixíl k'udhk'um. SKom an 
mímlábtsik jik'ey t'ajat, kutpan asta 
chabál; por utsantsik enché! k'al 
jachan' an iniktsik: 

—éJant'ók'i ta ayal ban 
chemélomtsik xi k'wajat ejat? SYab 
wa'ach teché!, ejnekich ti ít. Ka 
chalpay xan ti utsa'tsik tam ti Јаја! 
bél k'wajat Galilea, "tam tin ulu 
Ке Јаја!, xi abadh abal ka wenk'on 
jeye ti inik ne'ech ka pidhná ban 
walablom iniktsik, ne'ech ka 
chemdhá pajk'idh ban peltsidh 
te! ani tin óxláb a k'ítsá ne'ech ka 
ejech ti ít. 

8An mímlábtsik in chalpay tám 
xant'éy in ulúmal na Jesús ?ani 
tam ti witsíchtsik xon ti k'wajat xi 
lajuján an abatwáletsik ani ejtal 

xi más, in t'iltsitsik ejtal xowa! in 
chu'u. 10Xita! kál ti óltsintsik jeché! 
an ti t'ilab an abatwáletsik, ja'ich 
na María Magdalena, na Juana, na 
María nin папа! na Jakobo ani xi 
k'elettsik jeye an mímlábtsik. Por 
an abatwáletsik yab in t'aja! ti k'ij 
хома! іп ulu an mímlábtsik ani yab 
in beltsi. 

12Por na Pedro k'ale adhik ban 
jólimtaláb. Tam ti ulich taja' ani in 
tela! altá, in chu'u abal yab wa'ach 
nin t'u'úl na Jesús, tokot in chu'u 
ta! ti k'wajat an dhak k'udhk'um xi 
k'ál ti boltsidh an tin t'u'úl na Jesús. 
Na Pedro labnék t'ajat ti witsiy 
tin k'imá! tam tin chu'u xant'éy 
támnék. 


Xant'éy támun ban bél xi Emaüs 
(Mr. 16:12-13) 

13 Jayéchk'i jachan' a k'ítsá, cháb 
xu belnal kál na Jesús ne'ech ti 
bél abal ne'echtsik ban kwentsal 
xin bij Emaús, піп owíl, ja'ich xóna' 
lajujún i kilómetro abal Jerusalén. 
14In t'iláltsik ti ne'ech ejtal xant'éy 
támun kal tin kwenta na Jesús. 

15 Ani lejat ne'echtsik in t'ilál ani in 
káwlíxnál jeché!, utuknátsik k'al na 
Jesús ani beley junax K'al jajá'tsik. 
16por maske in chu'taltsik, yab u 
pidhnal kin exla! max ja'ich na 
Jesús. 1? Konyattsik tám enché! Kal 
na Jesüs: 

—éJant'éy pé a tiláltsik? Ani 
éjant'ók'i ta t'e'pinaltsik? 

18 Jún ti éb xi jajá'tsik, xu bijyáb 
ta Cleofas, tók'on enché': 

—Ejtal an atiklábtsik in cho'ób 
xant'éy támnék Jerusalén jeché! i 
k'ij, ¿tokot Tatá! xi taja! teye ta 
k'wajat yab a cho'óbnámal? 

19 Utsantsik tám enché! k'al na 
Jesüs: 

—¿Jantéy pé támnék? 

Jajá'tsik tók'on enché': 

—Na Jesüs xi Nasaret pidhná 
k'al nin ok'lékil an pále'tsik ani 
k'al ni awiltalábiltsik abal ka 
chemdhá pajk'idh ban peltsidh 
te!. 20 Jeché! na Jesús, ja'ich jun i 
t'iltsix xin kool t'ajat i awiltaláb 
k'al xowa' in t'ajál ani Kal хома! 
xin ulal tin tamét na Dios ani tin 
tamét jeye an atiklábtsik. 2?! ауга! 
i chalpayámal max Jajá'ich xi 
ne'ech ti ku lo'o ejtal wawá! xu 
israelita ani xo' wat'enekich óx a 
k'ítsá ti chemdhats. 22Por taltsik 
i mímlábtsik хі мама! і kidhtal 
tu labandhámal, pos k'alnektsik 
dhajawe ban jólimtaláb ani kom 
yab in eltsi an tin t'u'úl na Jesús, 
tam ti witsiytsik tu utsa! abal in 
chu'ümal i t'okat abatwáletsik xi 
usnéktsik k'ál abal na Jesús ejnek 
ti ít. 24Tayíl k'ale jeye cháb óx 
ni kidhtaltsik ban jólimtaláb ani 
anchan! tin ela'tsik хап tin ulúmal 
an mímlábtsik, por yab in chu'utsik 
na Jesüs. 

?5Utsantsik tám enché! k'al na 
Jesüs: 

—iYabtsik t'ajat a ejtowal ka exbay 
ani t'ojláb t'ajat ka bela'tsik хома! 
in Шата] an t'iltsixtsik! 26 ¿Yabxe' 
in ulúmal an t'iltsixtsik ke ko'ol kin 
wat'na! ok'ox ejtal jeché! an Kristo 
abal tayíl kin bach'u nin k'ak'nabíl? 

27 Tujey tám ti wiltsinaltsik ejtal 
хома! k'wajat dhutsadh ban T'okat 
Dhuslab xi Kal Jajá! tin kwenta, 
in tuju k'al nin dhutsadh úwil 
na Moisés ani tayíl k'al ejtal nin 
dhutsadh üwil an t'iltsixtsik. 

28Tam ti ulich ban kwentsal xon 
tin ulámal ne'echtsik, na Jesüs in 
wáyna! jelti max ne'ech kin óntsi 
an bél. 29 Por in pakabédha' abal ka 
jilk'on jeye k'al jajá'tsik, enché! tin 
utsa': 

—Ki jilk'on teye k'al wawá!, 
pos dhamúlich ani exomich ti 
jik wchinal. 

Ochich tám na Jesús abal ka 
jilk'on Kal jajá'tsik. 30 Tam ti 
k'wajatich buxutsik ban mesa, in 
téyna! an pan, in lábtaja!, in реја! 
ani pidhantsik. ?! Támk'i јасһап!, 
pidhanichtsik tám kin exla' abal 
ja'ich na Jesús xi ta! ti k'wajat k'al 
jajá'tsik. Por Jajá! yab más chu'tat. 
32 Ütsáxintsik tám enché!: 

—¿Yabxe! tu k'ijidhmédhantsi ti 
itsích k'al tin kwenta tam ti tál ti 
bél tu t'iltsal ani tu wiltsal an ti 
T'okat Dhuslab? 

33 Támk'i jachan' in tujutsik an 
bél abal ka witsiy Jerusalén. Tam ti 
ulichtsik, in ela! junkunék xi lajujún 
an abatwáletsik ani nin juniktsik. 
34Utsantsik enché! xi cháb: 

—Tsubax lejtal, an Ajátikláb ejnek 
ti ít ani in xalk'ámal tinbá! abal ka 
chu'tat k'al na Simón. 

35In t'ila'tsik jeye tám xi cháb 
xant'éy in tamüm ti bél ani xan tin 
exla'tsik na Jesús tam tin peja' an 
pan. 


Na Jesús in xalk'a' tinbá' abal ka 
chu'tat k'al nin exóbaliltsik 
(Mt. 28:16-20; Mr. 16:14-18; Jn. 20:19-23) 
36 Bé] k'wajat in t'iláltsik jeché!, 
tam ti na Jesús xalk'an junax 
ch'ejel xon ti k'wajattsik ani 
chapnédhomách enché': 
—Ki k'wajaytsik k'ijidh. 

37 Jik'eytsik t'ajat abal in chalpay 
max k'wajat in teláltsik jun i 
ejattaláb. 38Por utsantsik enché! k'al 
na Jesús: 

—éJant'ók'i ta jik'éltsik? ¿Jantóki 
ta chalpaxtsik t'ajat ta itsích? Ka 
tela'tsik nu k'ubak ani nu akan. 
Naná!. Ti kin taka'tsik ani ti kin 
tela!, jun i ejattaláb yab in ko'ol 
i tu'lek nibal i beklek jelt xan ta 
chu'taltsik u ko'ol. 

40Тат ti na Jesús in ulu jeché!, 
in ólna' nin k'ubak ani піп akan. 

4 Por kom jajá'tsik yabél in belál 
max ejnek ti ít abal u kulbéltsik ani 
labnéktsik t'ajat, utsantsik enché! 
k'al na Jesüs: 

— А ko'oltsikxe! teché! i k'apnél? 

42 pidhan tám jun реје! ti wiyadh 
to'ol ani jun peje! ti t'uyik' k'ali 
chi'ik, Win bach'u ani k'wajay kin 
Кари tin tamét jajá'tsik. “Tayíl 
utsantsik enché': 

—Xowa! u tamu, ja'ich хома! tu 
utsa' tam ti bél in k'wajat k'al 
tatá'tsik: ke ko'ol ka támun ejtal 
xan ti k'wajat dhutsadh k'al Мапа! 
tu kwenta ba nin tak'ixtal na Dios 
xin jilám dhutsadh na Moisés, bin 
dhutsadh úwil an t'iltsixtsik ani 
ban ajatlábtsik. 

45In pidha'tsik tám ti chalab abal 
kin exbaytsik an T'okat Dhuslab 
46ani enché! tin utsa'tsik: 

—Anchan! ti kwajat dhutsadh, ke 
an Kristo, xi ja'ich Naná'ich, ko'ol 
kin chemdhá ani tin óxláb a k'ítsá 
ne'ech kin ejech ti ít. ^" K'wajat jeye 
dhutsadh, ke ko'ol ka t'iltsin an 
atiklábtsik abal yejatich kin jila'tsik 
ti walablom ani ti kin bela! abal ka 
pakwlantsatich tin walastalábiltsik 
k'al na Dios. Jeché! an t'iltsixtaláb, 
Ne'ech ka tujey Jerusalén ani tayíl 
putálk'i an k'ay!lá ne'ech ka t'ilan. 
48 Tatá'tsik yejat ka 1а! ejtal jeché' 
хома! a chu'ümaltsik. 499 Апі Мапа! 
ne'ech tu abtsitsik an ti T'okat 
Ejattaláb xin ulümal ne'ech ti ki 
abtsi an Táta'láb. Por ki jilk'ontsik 
teché! ban bitsow xi Jerusalén asta 
ka bach'utsik nin cháp an T'okat 
Ejattaláb xi ne'ech ka tsích walk'i'. 


Na Jesás k'adhích walk'i' 
(Mr. 16:19-20) 

50 Káldhátsik tám k'al na Jesús ba 
jachan' an bitsow ani júnátsik asta 
Betania, in dhaya! tám nin k'ubak 
t'ek'at na Jesús ani lábt'ajantsik. 

51 Tam tin lábt'aja'ichtsik, ówmé 

Kal jajá'tsik ani jánájich tám walk'i'. 
52Tam ti ok'onichtsik kin k'ak'na!, 

u kulbéltsik t'ajat ti witsiytsik 
Jerusalén, 53 ech'ek'i u k'aleltsik ban 
pulek atá xon tu k'ak'náb na Dios 
ani in pubédhantsal tin bij na Dios. 
Anchan! ka t'ájan. 

Nin káwintal na Dios wenk'on ti inik 


Tam ti yabél t'ajadh an 

walk'i' ani an chabál, k'ejle 
Ja! k'wajatich jachan' xu bijyáb tin 
Káwintal na Dios; ani jachan' nin 
Káwintal na Dios, k'wajat k'al na 
Dios ani ja'ich na Dios. ?Pos tam 
ti yabél t'ajadh an walk'i' ani an 
chabál, Jajá' k'ejle kwajatich k'al 
na Dios. 3K'al Jajá'k'i tin kwenta na 
Dios tin Гаја! ejtal xowa! wa'ach; 
yab wa'ach ni jun xata! xowa! yab 
t'ajadh k'al Jajá'k'i tin kwenta. *K'al 
Јаја! ti k'wajat an ít xe'chintaláb 
апі jeché! an ít xe'chintaláb ja'ich 
an tajaxtaláb abal an atiklábtsik. 
SJeché! an tajaxtaláb u tajbax ban 
jik'waxtaláb ani an jik'waxtaláb 
yab in ejtómal kin tepdha!. 

6 Wa'chin jun i inik xi abadh k'al 
na Dios, xin bij ta Juan. "Jeché! na 
Juan, tsích jelti jun i óltsix abal 
kin ólna! jachan' an tajaxtaláb 
abal ejtaltsik ka belmách k'al tin 
kwentak'i xowa! in ólnál na Juan. 
8Na Juan yab јаја! nu tajaxtaláb; 
jajá! ja'ich jun i óltsix xi abnék 
abal kin ólna! an tajaxtaláb. Ап 
lej tajaxtaláb, xin tajbayal ejtal an 


atiklábtsik, u ulelich ti kwajat ban 
k'ay!lá. 

10 Jachan' xu bijyáb tin Káwintal 
na Dios k'wajatich ban k'ay'lá ani 
maske kal Jajá'k'i tin kwenta ti 
t'ajadh an k'ay!lá, yab exlá k'al xi 
k'wajattsik ban k'ay!lá. !! Tsích ban 
k'ay'lá xon ti k'wajattsik xi Јаја! 
in t'ajámal, por yab bach'wat k'al 
jajá'tsik. 12Por ejtaltsik xita' k'ál ti 
bach'wat ani belan, pidhantsik ti 
awiltaláb ka k'wajay u chakámláb 
Kal a Dios. !?Yab in junwal jelti 
xu chakámlábtsik kal i táta'láb xi 
teché! ti k'ay!lá, xu wa'chinaltsik ti 
chakam kom anchanich ti jilnéktsik 
o abal anchan! tin kulbetna! jun i 
inik; jajá'tsik u chakámláb Kal a 
Dios. 

14 Ani јасһап! xu bijyáb tin 
Káwintal na Dios, wenk'on ti inik 
ani k'wajay k'al wawá!, k'al yantam 
i alwa'taláb ani i tsubaxtaláb. I 
chu'tsámalich tin labidh t'okát, xi 
ja'ich nin labidh t'okát nin junkax 
Chakámil an Táta'láb. 15Na Juan 
ja'ich in t'ilál tam tin ulu enché': 

—Jeché! ja'ich xi naná! tu 
tiltsámaltsik, tam tu ulu ke xi 
ne'ech ka tsích tayíl, kwajat más 

ultaláb ké naná!, kom Jajá' k'ejlejich 
Ja! k'wajat tam ti папа! yabél in 
wa'ach. 

16K'al ejtal xowa! Jajá! in ko'ol, 
i bach'k'untsámalich yán tin 
lábt'ajaxtalábil k'al tin kwentak'i 
nin alwa'tal. 17 An tak'ixtaláb 
pidhan na Moisés abal kin 
ólna!', por an alwa'taláb ani an 
tsubaxtaláb tsích k'al tin kwentak'i 
na Jesukristo. '8 Yab jayk'i chu'udh 
na Dios k'al ni jun xita!; tokot k'al 
nin junkax Chakámil ti chu'udh, xi 
k'wajat junax k'al an Táta'láb ani 
ja'ich Jajá! xi tu óltsámal abal ki 
exla' an Táta'láb. 


Na Juan xu pujax in t'ilál na 
Jesukristo 
(Mt. 3:11-12; Mk. 1:7-8; Lk. 3:15-17) 

19 An judíotsik xi Jerusalén in 
aba! i pále'tsik ani i lebitatsik ba na 
Juan abal kin konoy xitam já! jeye 
јаја!, 20рог na Juan in ulu tsubax 
enché!: 

—Yab naná! nin Kristo. 

21 Konyat tám juní: 

—¿Tatá'xe' pé ni Elías, an t'iltsix? 

Na Juan in ulu enché!: 

—Yab naná!. 

Konyat tám juní enché!: 

—Tám, étatá'ichxe! pé an tiltsix xi 
bijidh ne'ech ka tsích? 

Ani jajá! tók'on enché': 

—Yaba!. 

?2Utsan tám enché': 

—éPos jita! pé teye? Ko'ol ki júntsi 
jun i tsubaxtaláb xi tu abámal. 
éJant'éy pé ne'ech ti ku ша! k'al 
tatá! ta kwenta? 

?3Na Juan in tók'oytsik enché': 

—Naná'ich xin t'ilámal an tiltsix 
Isaías tam tin ulu enché': Ach'at in 

káwintal jun xita' ban chabál xon ti 
yab k'wajtsidh ani xu káw, in ulal 
kawidh enché': “Ka júna'ichtsik jun 
i xe'chintaláb alwa'; abal anchan!, 
ki k'wajáchtsik t'ojojodh tam ka 
tsích an Ajátikláb." 

24Xi k'alnektsik ti káw k'al na 
Juan, abnék k'al an fariseotsik. 
25 Ani in konoytsik enché': 

—Tám, max yab tatá! ni Kristo, 
nibal i Elías, nibal an t'iltsix xi 
bijidh ne'ech ka tsích, éjant'ók'i pé 
tám ta pujax? 

26 Utsantsik tám enché! Kal na 
Juan: 

— Мапа! tu pujyaltsik k'al i ја!, 
por kal tatá'tsik ta! k'wajat jún xi 
yabtsik a exlál. 27Ne!ech ka tsích 
tayíl, рог Јаја! k'wajat más ultaláb 
ké naná'. Мапа! yab xata! u éy nibal 
abal ku wiltsi tin wik'áb nin pajab. 

28 Ejtal jeché! támun ban chabál 
xin bij Betábara, xu jilk'onal ejtsím 
kalel k'ítsá k'al an walja! Jordán, 
xon ti na Juan k'wajat ti pújal. 


Na Jesús ja'ich jelti an 
borrego xin chemdhál an 
israelitatsik abal kin pikba' 


29Tam ti jun tsudhelom, na Juan 

in chu'u ti utel na Jesús xon ti јаја! 
k'wajat ani in ulu enché! na Juan: 

—Ka tela'tsik, jeché! ja'ich jelti nin 
borregojil na Dios xi ne'ech ka pikbá 
abal kin wék'ontsi tin walastalábil an 
atiklábtsik. 39 Јаја! u t'ilál tin k'wajat 
tam tu ulu enché': “Tayíl ne'ech ka 
tsích jun i inik xi más ultaláb ké 
naná!, abal k'ejle Ја! k'wajatich tam 
ti папа! yabél in wa'ach." ?! Мапа! 
yab u exlál xitam ја! jeye Jajá!; por 
ja'ich tin pújal kal i ја! abal ka exlá 
k'al an atiklábtsik xi Israel. 

32In ulu jeye enché! na Juan: 

— Мапа! u chu'u an T'okat 
Ejattaláb ti pa'íl walk'i' jelti jun i 
kuku! ani jilk'on Kal Jajá'. 33 Naná' 
yab u exlál xitam já! jeye Jajá!; 
por xi tin abámal tin pújal k'al 
i ја!, tin ша! enché!: “Tam ka 
chu'u an T'okat Ejattaláb ti pa'íl 
ani ka jilk'on ba jun xita', jachan' 
ja'ich xi ne'ech ti pájal k'al an 
T'okat Ejattaláb.” 34 Ani хо! naná! 
u chu'ümalich ani и ша ke jeché! 
ja'ich nin Chakámil na Dios. 


Nin jidhtal exóbaliltsik na Jesüs 


35Tam ti jun tsudhelom, taja' juní 
ti kwajat na Juan junax k'al cháb 
in exóbaliltsik. 36 Ani tam tin chu'u 
ta! ti xe'ech na Jesús, na Juan in 
ulu enché!: 

—Ka tela'tsik, jeché! ja'ich jelti nin 
borregojil na Dios. 

37 Chablam nin exóbaliltsik na 
Juan in ach'a! tam tin ulu jeché! ani 
in wéwna'tsik na Jesús. 38In tela! 
tám na Jesús tin küx, in chu'u abal 
wewkómte ani in utsa'tsik enché': 

—éJant'éy a ayaltsik? 
Jajá'tsik in utsa' enché': 
—OK'tsix, ¿jón! pé teye i k'wajíl? 

39 Tók'oyattsik enché! k'al na 
Jesüs: 

—Jala' ani ne'ech ka chu'utsik. 

K'aletsik tám ani in chu'u xon tu 
k'wajíl na Jesús. Jachan' a k'ítsá 
jilk'ontsik k'al Јаја! abal tam ti 
jachan' jayk'ich xóna! ché!ich i 
wákal. 

40 Jún ti éb an exóbaltsik xin 
ach'ámaltsik xan tin ulu na Juan 
ani in wéwnámal na Jesüs, ja'ich 
na Andrés, nin kidháb na Simón 
Pedro. 41 Ма Andrés, k'ale ok'ox kin 

aliy nin kidháb Simón ani in ша! 
enché': 

— [I elámal an Mesías —jeché! in lé! 
kin ulu, an Kristo. 

42Na Andrés in júna' tám na 
Simón xon ti k'wajat na Jesús ani 
tam ti na Jesús in chu'u na Simón, 
in utsa! enché!: 

—Tatá' i Simón, xi chakámláb k'al 
na Jonás, por ne'ech ki bijyat ta 
Sefas —jeché' in lé! kin ulu, Pedro. 


Na Jesús in kaniy ti exóbal 
na Felipe ani na Natanael 


43Tam ti jun tsudhelom, na Jesús 
in le'na! ka k'ale ban chabál xi 
Galilea, in ela! na Felipe ani in ша! 
enché': 

—Ti kin wéwna'. 

^4 Jeché! na Felipe u k'wajíl ban 
bitsow xin bij Betsayda, xon tu 
k'wajíltsik jeye na Andrés ani 
na Pedro. #5Na Felipe in ela! na 
Natanael ani in ша! enché': 

—] elámal an inik xu t'ilnal k'al an 
t'iltsixtsik ani Ка] nin tak'ixtal na 
Dios xin jilám dhutsadh na Moisés. 
Jeché! an inik ja'ich na Jesús, xu 
chakámláb kal na José xu k'wajíl 
ban bitsow Nasaret. 

46Na Natanael in utsa! enché! na 
Felipe: 

—éAwnxe! ne'ech kin ejto ka 
wa'chin jun xata! alwa! Nasaret? 

Tók'oyat enché! k'al na Felipe: 

—Jala' ani wana ka chu'u. 

47 Tam ti na Jesús in chu'u ke na 
Natanael exomich ti k'unel, in ulu 
enché! k'al tin kwenta na Natanael: 

—Jé! tál jun i inik xi tsubax lejtal 
tu israelita ani yab u k'ambix. 

48 Konyat tám enché! k'al na 
Natanael: 

— Jón! pé tám tin exlámal? 

Tók'oyat enché! k'al na Jesús: 

—Naná! k'ejle tu chu'ümalich tam 
ti yabél i kanidh k'al na Felipe, tam 
ta k'wajat tin ál in akan an igo. 

49 Utsan tám enché! Kal na 
Natanael: 

—OK'tsix, Tatá! i Chakámláb k'al 
a Dios; Tatá! nin Pulek Tak'íxal an 
israelitatsik. 

50Tók'oyat enché! k'al na Jesús: 

— Тіп belál abalk'i tu utsa! ke tu 
chu'úmal tin ál in akan an igo? Pos 
ne'ech ka chu'u tayíl xant'éy más 
pakdha' ké jeché!. 

5'In ulu jeye enché! na Jesús: 

—Tsubax tu utsáltsik, ke ne'ech 
ka chu'utsik japidh an walk'i' ani 
ne'ech ka chu'utsik ti pa'íl ani ti 
k'adhíl nin t'okat abatwálejiltsik na 
Dios, ba Naná'ich xin abadh abal 
kin wenk'on neye tin inik. 


Jun i tomkixtaláb ban bitsow Kaná 
xu tak'nal ban chabál xi Galilea 
Óx a k'ítsá tayíl, wa'chin jun i 
tomkixtaláb ban bitsow Kaná, 
xu tak'nal ban chabál xi Galilea ani 
taja! ti k'wajat піп папа! na Jesús. 
2Na Jesús ani nin exóbaliltsik 
kanidhtsik jeye ba jachan' an 
tomkixtaláb. ?Taley an yajtsik 
uxnél ani utsan enché! na Jesús k'al 
nin nána!: 
—Yabich in ko'oltsik i yajtsik 
uxnél. 
^Por tók'oyat enché! Ка] na Jesús: 
—Mímláb, éjant'éy ko'ol ki chu'u 
wawá! k'al jeché'? Yabél in bajúmal 
xowk'i ne'ech ku xalk'a! xitam ја! 
neye Naná!. 
5Por utsan enché! k'al nin папа! 
na Jesús xi k'wajattsik ti t'ojojól: 

—Ka t'aja'tsik ejtal хома! Јаја! ti 
ki utsa'. 

STá! tu kó'yáb гаја! akak i 
pakdha! balixtaláb xi t'ajadh k'al i 
t'ujub xu baltsinal ti ja!, xin éynál 
an judíotsik kin t'akaxna' abal 
kin toko tinbá!. Xi jun i yejche! 
balixtaláb in ák'nál che! inik o bo! 
inik litro i ja'. "Na Jesús in utsa! 
enché! xi k'wajattsik ti t'ojojól: 

—Ka ts'utsiy k'al i ја! jachan' an 
pakdha' balixtaláb. 

In ts'utsiytsik tám alwa' Sani 
utsantsik tám enché! k'al na Jesús: 

—Ka jot'iytsik xo! wé! ani ka júntsi 
an t'ojom ajib. 

Ani anchan! tin t'aja'tsik. An 
t'ojom ajib in leka! an ja! xi 
wenk'onékich ti yajtsik uxnél, 
maske yab in cho'ób xon tu 
tsi'dháb; tokot in cho'ób xi 
k'wajattsik ti t'ojojól, kom jajá'tsik 
in jot'yámal an ja'. An t'ojom ajib in 
kaniy tám an tomkinél inik ani in 
utsa' enché': 

—Ejtalk'i in pidhnál ok'ox an alwa! 
yajtsik uxnél ani tam yánich in 
uch'ám an ajíblomtsik, tám ne'ech 
kin pidhna' an yajtsik uxnél xi yab 
lej alwa!. Por tatá! a ta'pámal an 
alwa! yajtsik uxnél abal ka pidhna' 
tayíl. 

11 Jeché! xowa! in t'aja! na Jesús 
ban bitsow Kaná xu tak'nal Galilea, 
ja'ich an jidhtal labidh exól xi k'ál 
tin xalk'a! nin labidh t'okát ani 
belan k'al nin exóbaliltsik. 

12Тат ti wat'éch ejtal 
jeché!, k'ale ban bitsow xin bij 
Kapernaüm, junkímte k'al nin 
nána!, nin kidhábtsik ani nin 
exóbaliltsik. Taja! ti kwajay cháb 
óx a k'ítsá. 

Na Jesús in t'oko an pulek atá xon tu 
акпар na Dios 

(Mt. 21:12-13; Mk. 11:15-18; Lk. 19:45-46) 

13Tam ti exomich ti k'unel xowk'i 
an judíotsik tin ajíbnál an paskwa, 
na Jesús k'ale ban bitsow xin bij 
Jerusalén. 141п ela! taja' altá ban 
pulek atá xon tu k'ak'náb na Dios, 
xin nujwaltsik i baka, i borrego, i 
kuku! ani xin jaltsal ti tumín an 
atiklábtsik. 1°Тат tin chu'u jeché!, 
na Jesús in баја! jun i wich'ate! k'al 
i ládhutsik ani in aja'tsik ejtal ka 
kale eléb xi tá! ti k'wajattsik taja! ti 
nújul, junax k'al nin borregojiltsik 
ani nin bákajiltsik. Xin jaltsal an ti 
tumín an atiklábtsik, in wak'lantsi 
an ti t'ipax tumín chabál ani in 
k'et'pantsi an tin mesajiltsik. 16 An 
nüjul kuku'tsik utsan enché! k'al na 
Jesüs: 

—iKa káldha'tsik eléb xi jeché!! 
iYab ka wenk'o nin k'imá! nu Táta! 
ti nájumtaláb! 

17In chalpay tám nin exóbaliltsik 
xi k'wajat dhutsadh enché! ban 
T'okat Dhuslab: “U k'anidhál t'ajat 
па Кіта!” 

18 Konyat tám enché! k'al an 
judíotsik: 

—¿Jant'om exól ne'ech ti ku pidha' 
ki chu'u abal ki exla' ke ani! lejtal 
ta ko'ol i awiltaláb ka t'aja! jeché'? 

19'Tók'oyattsik enché! k'al na 
Jesüs: 

—Ka pakutsik jeché! an pulek atá 
xon tu k'ak'náb na Dios апі Мапа! 
ne'ech ku kuba! ti ít ti óx a k'ítsá. 

20 Utsan tám enché! Kal an 
judíotsik: 

—Chab inik k'al akak і tamub іп 
júnámal abal ka kuban jeché! an 

pulek atá xon tu k'ak'náb na Dios; 
ani éTatá! a ulal ke ne'ech ka kuba' 
ti ít ti óx a k'ítsá? 

21 Por an pulek atá xon tu k'ak'náb 
na Dios xi k'wajat in t'ilál na Jesús 
ja'ich Јаја! nin t'u'úl. 22Jaxtám, tam 
ti na Jesús chemdhá ani ejech ti ít, 
nin exóbaliltsik in chalpay jeché! 
хома! in ulúmal na Jesús апі in 
bela'tsik an T'okat Dhuslab ani ejtal 
xowa! usnéktsik k'al na Jesús. 


Na Jesús in exlál ejtalk'itsik 


23Tam ti na Jesús k'wajat 
Jerusalén, ban ajib k'al tin kwenta 
an paskwa, k'al yán ti belan tam tin 
chu'utsik an labidh exóltsik xin t'ajál. 
24Por na Jesús yab in lej beltsaltsik, 
abal Јаја! in exlál ejtalk'itsik. 25 Yab 
in yéntsal ka óltsin k'al ni jun хіќа! 
xant'éy in chalpayal an atiklábtsik, 
pos Јаја! in cho'ób alwa! xant'éy in 
chalpayal tin itsích jun i inik. 


Na Jesüs ani na Nikodemo 
Tá! ti k'wajat jun i Fariseo xin 
bij ta Nikodemo, jun i ultaláb 
inik ban judíotsik. ?Jeché! na 
Nikodemo Kale jun і akal kin álna! 
na Jesús ani in utsa' enché': 
—Okt'tsix, і cho'ób abal a Dios ti 
abámal ta ok'tsix, pos ni jun xita' 
yab ne'ech kin ejto kin xalk'a! nin 
awiltal k'al i labidh exóltsik jelt xan 
ta t'ajál, max na Dios yab k'wajat 
Kal jajá'. 
3Utsan tám enché! k'al na Jesús: 
—Tsubax tu utsál, ke xita' yab ka 
wa'chin ti chakam ti ít, yab ne'ech 
kin ejto ka k'wajay tak'nél k'al na 
Dios. 
^Konoxin tám enché! na 
Nikodemo: 

— Por ¿jan ti ne'ech kin ejto jun i 
pulek inik ka wa'chin ti chakam ti 
ít? ¿Awxe! ne'ech kin ejto ka ochich 
juní bin папа! abal ka wa'chin ti 
chakam ti ít? 

5 Tók'oyat enché! k'al na Jesús: 

—Tsubax tu utsál, ke xita' yab ka 
pujan Kal i ja! ani Kal an T'okat 
Ejattaláb, yab ne'ech kin ejto ka 
k'wajay tak'nél k'al na Dios. 9Xu 
wa'chinal teché! ti k'ay!lá, in ko'ol 
in t'u'úl jelti nin táta! ani nin папа!; 
por xu wa'chinal k'al an T'okat 
Ejattaláb, in kó'yalich an T'okat 
Ejattaláb. "Yab ki laban abal tu 
utsál: ^Ejtaltsik ko'ol ka wa'chin ti 
chakam ti ít." 8 An ik' и waw'nal 
xon ti kin le'na'; a ach'ál u bososól, 
por yab a cho'ób xon ti tál nibal a 
cho'ób xon ti ne'ech. Anchan! jeye 
ejtal xu wa'chinaltsik k'al an T'okat 
Ejattaláb. 

3Konyat tám juní enché! k'al na 
Nikodemo: 

—éJantich tám tu t'ájnal jeché'? 
10Tók'oyat enché! Kal na Jesús: 
—¿Tatá!, xi ja'ich jun in ok'tsíxal 
an israelitatsik, yab a cho'ób jeché'? 
TiTsubax tu utsál, ke wawá! tokot i 

t'ilál xowa! i cho'óbich ani tokot i 

ólnál xowa! i chu'ümal; por tatá'tsik, 
yab a belál xowa! tu utsáltsik. 
1? Max yab tin beltsaltsik tam kin 
k'wajay tu t'iltsitsik хома! wa'ach 
teché! ti k'ay!lá, ¿jan ti ne'ech ti 
kin beltsitsik max kin k'wajay tu 
t'iltsitsik xowa! wa!ach tú! walk'i'? 
13" Ni jun хіба! yab k'adhinek 
walk'i', tokot xi pa'inek tú! walk'i!, 
ja'ich Naná!, xin abadh abal kin 
wenk'on neye tin inik, xin k'wajíl 
tú! walk'i'. ^Ani anchan! xan ti 
na Moisés tin t'ek'ba! an chan tú! 

ban chabál xon ti yab k'wajtsidh, 
anchan! neye ti ne'ech kin t'ek'bá 
Naná', xin abadh abal kin wenk'on 
neye tin inik, "Sabal ejtal хіба! ti 
kin bela!, yab ka k'aletsik ban 
K'ibeltaláb, tokot kin kó'oytsik 

an xe'chintaláb xi yab in ko'ol in 
ok'ontal. 


Nin k'anidhaxtal na Dios 
abal an atiklábtsik 

16'Na Dios in k'anidha! t'ajat xi 
k'wajattsik ban k'ay!lá. Jaxtám tin aba! 
nin junkax Chakámil ka tsích teché! ti 
Кау!а, abal ejtal xita' kál ti ka belan, 
yab ka k'aletsik ban k'ibeltaláb, tokot 
kin kó'oytsik an xe'chintaláb xi yab 
in ko'ol in ok'ontal. "Na Dios yab in 
abámal nin Chakámil abal ti walbix, 
in арата! abal ti ló'ol. 

18'Xita! kin bela! nin Chakámil na 
Dios, yab ne'ech ka walbiyat, por 
xita! yab kin bela!, walbidhich ti 
k'wajat abal yab in bela! nin junkax 
Chakámil na Dios. 1 Хіќа! yab in 
bela!, walbidhich ti k'wajat, abal tam 
ti tsích an tajaxtaláb ban k'ay'lá, in 
kulbetna'tsik más an jik'waxtaláb 
ké an tajaxtaláb, kom tokot in 
t'ajáltsik xowa! yab alwa'. ?0 Ejtal 
xin t'ajáltsik xowa! yab alwa!, in 
pojkáltsik an tajaxtaláb ani yab u 
uteltsik ban tajaxtaláb abal yab ka 
xalk'an an walastaláb xin t'ajáltsik. 
?! por xi k'wajattsik xan tin ulal 
an tsubaxtaláb, u uteltsik ja! ban 
tajaxtaláb abal ka xalk'an ke xowa! in 
t'ajáltsik, ja'ich хома! in lé! na Dios. 


Na Juan xu pujax in 
tila! juní na Jesús 
22Tam ti wat'éch ejtal jeché!, na 
Jesús k'ale k'al nin exóbaliltsik ban 

chabál xi Judea ani k'wajaytsik 
wé! owat taja' ti pújal. 23 Ani na 
Juan k'wajat jeye ti pújal ba jun i 
kubtaláb xin bij Enón, k'unat Salim, 
kom taja! wa'ach t'ajat i ja'. U ulel 
саја! an atiklábtsik ani u pujyáb. 
24 Jeché! támun tam ti yabél balidh 
na Juan ban wik'axte!. 

25Taltsik nin exóbaliltsik na 
Juan in tuju tám ti káwlíx k'al 
an judíotsik k'al tin kwenta an 
t'okeltaláb. ?6K'aletsik tám kin ша! 
enché! na Juan: 

—Okt'tsix, xi ta! ti k'wajat Kal tatá! 
tú! jun pak'e! walja! Jordán, xi tatá! 
a t'ilámal, u pújal jeye xo! ani k'al 
ejtaltsik ti exom ti wéwnáb. 

27 Utsantsik tám enché! Kal na 
Juan: 

—Ni jun xita' yab ne'ech kin ejto 
kin kó'oy xata! max yab ka pidhan 
Kal na Dios. ?9 Tatá'tsik a ach'ámal 
tam tu ulu tsubax ke yab naná! nin 
Kristo, naná! ja'ich jun i abatwále 
xin abnék ok'ox ké Jajá'. 29Ва jun i 
tomkixtaláb, xita' k'41 tu dhabaláb 
an tomkinél tsidhan, ja'ich k'al 
an tomkinél inik; ani nin ja'üb an 
tomkinél inik, xi k'wajat junax ani 
in ach'ál xowa! in ша], u kulbél jeye 
t'ajat k'al хома! in ach'ál in t'ilál an 
tomkinél inik. Anchan! jeye, xo' in 
kulbél neye t'ajat. 30 Јаја! ko'ol kin 
bajaw ka k'wajay más ultaláb ani 
папа! ko'ol kin k'wajay más tayíl. 


Xi t'ek'at ti tál 
31'Xi t'ek'at ti tál, más Ja! púlek 
ké ejtal wawá'. Xi k'wajat chabál, 
chabálk'i ti kwajat ani tokot in 
tilál хома! wa'ach chabál. Por xi tál 
walk'i', más Ja! pülek ké ejtal wawá! 
32ani in t'ilál xowa! in chu'ümal ani 

in ach'ámal; por yab xita! k'ál tu 
beltsinal хома! in ша]. 3Рог max 
jun xita' kin bela!, in ulalich tám ke 
na Dios tsubax хома! in ulal; 34abal 
xita' abnék k'al a Dios, in káwintal 
a Dios in t'ilál, pos na Dios yán 
t'ajat tin pidhnál nin T'okat Ejattal. 
35An Táta'láb in k'anidhál nin 
Chakámil ani in pidhámalich ejtal 
xowa! wa'ach teché! ti chabál ani 
хома! wa'ach walk'i'. 36Xita! kin 
bela! nin Chakámil na Dios, in 
ko'olich an xe'chintaláb xi yab in 
ko'ol in ok'ontal; por xita' yab in 

lé! kin bela! nin Chakámil na Dios, 
yab ne'ech kin ejto kin kó'oy jachan' 
an xe'chintaláb, tokot ne'ech kin 
bach'u an k'ak'adh yajtsiktaláb xi 
ne'ech ka pidhan k'al na Dios. 


Na Jesús ani an mímláb xu 
k^wajíl ban chabál xi Samaria 


An fariseotsik in cho'óbna' 

abal na Jesús u pújal más 
ké na Juan ani K'al уап más xita' 
kál tu wéwnáb; ?maske yab k'ejle 
Jajá! na Jesús nu pújal, u pájal nin 
exóbaliltsik. ?Tam ti na Jesüs in 
cho'óbna! jeché!, kale tám Judea 
abal ka witsiy Galilea. 

^An bél xin yak'wámal abal ka 

witsiy Galilea, ko'ol ka wat'ey ban 
chabál xi Samaria, 5jaxtám ti ulich 
ba jun i bitsow xin bij Sikar xu 
tak'nal Samaria. Jeché! an bitsow, 
k'wajat k'unat ban chabál xi na 
Jakob in pidhámal nin chakámil 
xin bij José. 9Taja! ti k'wajat an 
mom xu bijyáb tin momil na Jakob. 
Kom na Jesús u chekelich ti tál an 
ti belal, buxkan bin wál an mom. 
Tam ti јасһап!, wé!ich xóna' ch'ejel 
k'ítsá. ^5An exóbaltsik k'alnek ban 

bitsow abal kin ch'a'ay xant'éy kin 
Кари. Támk'i jachan', ulich ban 
mom jun i mímláb xu k'wajíl ba 
jachan' an chabál xi Samaria abal 
kin jot'iy i ja! ani utsan enché! k'al 
na Jesüs: 

—Ti kin pidha' neye an ti ja!. 

9'Tók'oyat tám enché! Kal an 
mímláb: 

—éJant'ók'i Tatá!, xa kidhtal an 
judíotsik, tin kontsal ti ja! maske a 
cho'ób alwa! ke naná! in k'wajíl ban 
chabál xi Samaria? 

(Utsan апсһап!, kom an judíotsik 
u át'áx Kal xu k'wajíltsik Samaria.) 
1 Tók'oyat tám enché! k'al na Jesús: 

—Max a exlálak an ch'ejwalixtaláb 
xin pidhnál na Dios ani xita' xi 
exom ti kontsal an ti ja', u cho'ób 
alwa! abal ne'ech ti kin kontsi an ti 
ја! ani Мапа! ne'ech tu pidha! ti ја! 
abal a ejattal. 

MUtsan tám enché! k'al an 
mímláb: 

— Pay'lomláb, nibal ela! a ko'ol 
xantok'ál ka jot'iy an ja! ani an 
mom owtsik. ¿Jón' ti ne'ech ka ela! 
an ja! abal nu ejattal xi k'wajat a 
ulal ke ne'ech ti kin pidha'? 

1? Ni weje! pakélil Jakob tu 
jiltsámal jeché' an ti mom, xon ti 
jajá! in jot'yámal an ja! abal kin 
uch'a'. Taja! jeye tin jot'yámal an 
ја! nin chakámiltsik ani taja! tin 
uch'andhámal nin ko'néliltsik. 
¿Awxe! Tatá! más i pülek ké jajá'? 

13 Tók'oyat enché! k'al na Jesús: 

— Ejtal xin uch'áltsik jeché! an ja', 
ne'ech juní ka tsikey; 14рог xita' kin 
uch'a! an ја! хі Мапа! u pidhnál, yab 
jayki ne'ech ka tsikey. Pos an ja! xi 
Мапа! ne'ech ku pidha!, ne'ech ka 
k'wajay alk'idh ba јаја! jelti jun in 

kalemtal i ja! abal ka pidhan k'ál 
ti xe'chintaláb xi yab in ko'ol in 
ok'ontal. 

15Utsan tám enché! k'al an 
mímláb: 

—Pay'lomláb, ti kin pidha' neye 
jachan' an ti ja! abal yab más jayk'i 
kin tsikey, nibal kin witsiy más ku 
jot'iy i ja! ba jeché! an mom. 

16Utsan enché! k'al na Jesús: 

—kKi Kale ka kaniy na tomkíl ani 
ki tsích tám juní teché!. 

17 Tók'oyat enché! na Jesús k'al an 
mímláb: 

—Yab u ko'ol u tomkíl. 

Utsan tam enché! k'al na Jesús: 

—Tsubax k'ejle ta ulal ke 
yab a ko'ol a tomkíl; 18 pos a 
beletnámalich bó! i inik ani xi хо! 

i k'wajat a belkóm, yab a tomkíl. 
Tsubax t'ajat хома! a ulu. 

19 Tam tin ach'a! jeché! an mímláb, 
in ulu enché!: 

—Pay'lomláb, naná! u ach'ál 
ke Tatá! ja'ich jun i t'iltsix. 20 Ni 
weje' pakéliltsik xi teché! jeye ti 
k'wajinek Samaria in k'ak'námaltsik 
na Dios ba jeché! an ch'én, por 
tatá'tsik an judíotsik a ulal ke 
Jerusalén ti yejat ki k'ak'na!. 

21 Tók'oyat enché! k'al na Jesús: 

—Mímláb, ti kin beltsi ke ne'ech 
kin bajaw an K'ij tam ne'ech ka 
k'ak'na'tsik an Táta'láb ani yab 
ne'ech ka yéntsi ki tsíchtsik ba 
jeché! an ch'én o ki k'aletsik 
Jerusalén. 22 Tatá'tsik xi k'wajíl ban 
chabál xi Samaria, yab a cho'ób 
xant'éy a k'ak'náltsik; por wawá! i 
cho'ób wa! xant'éy i k'ak'nál; pos an 
lo'eltaláb tál ban judíotsik. Por xo! 
in bajüch an ora ani ja'ich xo'ich, 
tam xi tsubax lejtal tin k'ak'nál 

an Táta'láb ne'ech kin k'ak'na' k'al 
in ejattalk'i ani k'al i tsubaxtaláb. 
Pos an Táta'láb in lé! kin chu'u 

ke anchan! kin t'aja'tsik xi k'ál tu 
k'ak'náb. Na Dios i Ejattaláb ani 
xita! kál ti ka k'ak'ná, yejat kin 
Какпа! Kal in ejattalk'i ani Kal i 
tsubaxtaláb. 

?5Utsan enché! k'al an mímláb: 
—Naná! u cho'ób abal ne'ech ka 
tsích an Mesías, xi ja'ich an Kristo 
xi bijidh ne'ech ka tsích. Ani tam 
Jajá! ka ulich, ne'ech ti ku wiltsi 

ejtal jeché!. 

26 Utsan enché! Kal na Jesús: 

—Jachan! xa bijiy, ja'ich Naná'ich, 
xi xo! k'wajat ti káw Kal tatá'. 

27 Támk'i jachan!, ulich nin 
exóbaliltsik ani labantsik t'ajat abal 
in chu'u ti t'ilolól na Jesús k'al jun 
i mímláb. Por ni jun xita' yab in 
le'na! kin konoy xant'éy in konyal 
o xant'éy in t'ilál k'al an mímláb. 
28 An mímláb in jilóna! tám an mul 
ani k'ale ban bitsow xon ti k'wajay 
kin t'iltsi enché! an atiklábtsik: 

29— Jala! ka chu'utsik jun i inik xi 
tin utsámal ejtal xant'éy u t'ajámal. 
¿Awxe! yab ja'chich an Kristo? 

30Kaletsik tám ban bitsow ani 
k'aletsik xon ti k'wajat na Jesús. 
31Lejat an exóbaltsik k'wajat in 
pakabédhál na Jesús enché!: 

—OK'tsix, k'apulich teye. 

32Por utsantsik enché! k'al na 
Jesüs: 

—Naná! u ko'ol jun xata! xant'éy 
ne'ech ku k'apu, xi tatá'tsik yab a 
exlál. 

33Tujey tám an exóbaltsik ti 
kónóx jajá'k'itsik enché': 

—éAwnxe! tsi'dhantsidh ti k'apnél 
Kal jun xita'? 

34por utsantsik enché! k'al na 
Jesüs: 

—Nu K'apnélil, ja'ich ku баја! 
xowa! in lé! xi tin abámal ani ku 
ok'ontsi an tin t'ojlábil. 35Tatá'tsik a 
ulal abal bél u k'ibel ché! a ích’ abal 
ka junkuntsat tin walíl a t'ayabláb, 
por Naná! tu utsáltsik abal nin walíl 
an t'ayabláb yejnekich ani alwa'ich 
ti k'wajat abal ka junkuwat. 36Xu 
t'ojnal abal kin junkuntsi tin walíl 
an t'ayabláb, in bach'wal nin jalbíl. 
Ani an walíláb xin junkuwal, ja'ich 
xi yab jayk'i ne'ech ka k'ibey; 
abal xu óm ani xin junkuntsal tin 
walíl an t'ayabláb, ka kulbétsik 
junax. 37 Tsubax xan tin ulal enché! 
jun i t'ilab: ^K'e'et xu óm ani 
k'e'et xin junkuntsal tin walíl an 
t'ayabláb." 38 Naná! tu abámaltsik 
ka junkuntsi tin walíl an t'ayabláb 
xi yab tatá'tsik a t'ayámal; jaxtám 
tu utsáltsik ke k'e'et xi t'ójnék ani 
tatá'tsik ne'ech ki labey k'al an 
t'ojláb xi jajá'tsik in t'ajámal. 

39 Yán i atiklábtsik xu k'wajíl 
ba jachan' an bitsow хи tak'nal 
Samaria, in bela'tsik na Jesüs 
k'al xowa'k'i in ach'a'tsik utsan 
Kal an mímláb, tam ti utsantsik 
enché': “Tin utsámal ejtal xant'éy u 
t'ajámal." 40 Jaxtám, tam ti ulich an 
atiklábtsik xu k'wajíl ban chabál xi 
Samaria, pakabédhá na Jesüs abal 
ka jilk'on Kal jajá'tsik. Na Jesús 
jilk'on k'al jajá'tsik cháb a k'ítsá, 
4% ani Kal yán más ti belan, tam tin 
ach'a'tsik xant'éy in ulal na Jesús. 
42 Utsan tám enché! an mímláb k'al 
an atiklábtsik: 

—Xo! i belálich, yab tokotk'i k'al 
хожа! tatá! tu utsámal, i belál abal 
wawá! weye i ach'ámalich xant'éy 

in t'ilál ani i cho'óbich abal tsubax 
lejtal Jajá'ich nu Kristo nin Lo'óxil 
xi ejtal teché! ti k'ay'lá. 


Na Jesús in jeldhantsi tin chakámil 

jun in t'ojnálil i pulek awiltaláb 

43 Cháb a k'ítsá más tayíl, na Jesús 
kale Samaria ani in óntsi an bél 
abal ban chabál xi Galilea. “Pos 
jelt xan ti na Jesús in ulu, ni jun 
i t'iltsix u k'ak'náb bin chabálil. 
45Tam ti na Jesús ulich Galilea, 
bach'wat alwa! Kal xi taja'tsik, abal 
xu k'wajíltsik taja!, k'alnektsik jeye 
Jerusalén kin ajíbna'tsik an paskwa 
ani in chu'úmaltsik ejtal xowa! in 
t'aja! ba jachan' an ajib. 

46Na Jesús witsiy Kaná, an bitsow 
xu tak'nal ban chabál xi Galilea xon 


tin wenk'ómal an ja! ti yajtsik uxnél. 


Taja!, ta! ti k'wajat jun in t'ojnálil an 
pulek awiltaláb. Jeché! an t'ójontsix, 
in ko'ol jun in chakámil u ya'ul 
ban bitsow xi Kapernaúm. “Tam ti 
jachan' an t'ójontsix in ach'a! ke na 
Jesüs ulich Galilea, k'ale kin chu'u 
апі in pakabédha' abal ka k'ale 
bin Кіта! ani ka jeldhantsat tin 
chakámil xi ta! ti k'wajat tolowich 
t'ajat. 48 Utsan tám enché! k'al Jesús: 

—Max yab ka chu'utsik i exól ani 
i labidh labandhaxtalábtsik, yab 
ne'ech ti kin bela'tsik. 

43 рог utsan enché! k'al an 
t'ójontsix: 

—Ajátik, ki tsích jik'at, lejat yabél 
u chemel nu chakámil. 

50Utsan tám enché! Kal na Jesús: 

— Ki k'aléch ta k'imá!, na chakámil 
yab ne'ech ka chemech. 

An inik in bela! xowa! utsan 
Kal na Jesús ani k'ale. 5! Tam tu 
witsélich tin k'imá!, kale ti tamnal 


JUAN 4, 5 


k'al nin t'ojnáliltsik ani utsan 
enché': 
—Na chakámil yab chemech. 

52 Ani in konoy tám nin 
t'ojnáliltsik xáy i ora ti tujey ti 
elábmél nin chakámil ani utsan 
enché': 

—Ti we!él, jún xóna! i wákal ti 
wék'on an k'ak'lách. 

53In chalpay tám an táta'láb ke 
jachan' i ora, tám ti usnék enché! 
k'al na Jesús: “Na chakámil yab 
ne'ech ka chemech." Jajá! ani ejtal 
nin kidhtaltsik in bela! na Jesüs. 

54 Jeché! ja'ich in chabtal an 
labidh labandhaxtaláb xin t'aja' 
na Jesüs abal ti exól, tam ti witsiy 
Judea ani ulich Galilea. 


Na Jesús in jeldha' Betesda jun 
i inik xi yab in ejto ka yoyon 
Tam ti wat'enekich ejtal jeché!, 
na Jesüs witsiy Jerusalén 

xon ti an judíotsik k'wajat in t'ajál 
jun i ajib. ?Taja' Jerusalén, k'unat 
bin wi'lébil an bitsow, wa'ach jun 
i ch'akat ja! xi ti káwintaláb ebreo 
u bijyáb Betesda. Jeché! an ch'akat 
ja!, k'wajat ban wi'leb xu bijyáb 
Obejatsik ani in ko'ol bó! i chalam. 
3Taja' ban chalam, ta! ti kwachatsik 
yán i ya'ultsik, xu jok'oltsik, xu 
k'wech'e'tsik ani xi yabtsik in 
ejtowal ka yoyon. Jeché! k'wajattsik 
in aytsím ka lanyat an ja'. 4 Abal 
owdha'k'i i k'ij u pa'íl jun i t'okat 
abatwále ani in lanyal an ja'. Xita! 
ka ochich ok'ox tam ka lanyat an ја!, 
и jelél k'al xowa'kichk'i an yaw'lách 
xin ko'ol. 5Tá! jeye ti k'wajat taja' 
jun i inik xin ko'olich jun inik 
lajuwaxik i tamub ti ya'ul. S Tam ti 
na Jesús in chu'u kwachál jeché! an 

inik ani in cho'óbna' abal nakatich 
t'ajat i k'ij ti k'wajíl апсһап!, in 
konoy enché': 

— A lé!xe! ki jeley? 

7 Tók'oyat enché! Kal an ya'ul: 

—Ajátik, yab u ko'ol xita! ti kin 
баһа! ban ch'akat ја! tam ka lanyat. 
Ech'ek'i tam u lé! neye kin ochich, 
ok'ox u ochel k'e'et. 

8 Utsan enché! Kal na Jesús: 

—Ki ch'akay, ka dhaya' na 
chayté'il ani ki beley. 

STámk'i jachan ti jilk'on jelnek 
an inik, in dhaya! nin chayté'il ani 
beley. Por kom tam ti jachan' a 
k'ítsá ja'ich in k'ítsájil an koyóxnich, 
10utsan enché! Kal an judíotsik 
jachan' an inik xi jeldhá: 

—Xo! in k'ítsájil i koyóxnich, yab 
alwa! ka kitna! na chayté'il. 

11 An inik tók'on enché': 

—Xi tin jeldha', tin utsa! enché!: 

“Ка dhaya! na chayté'il ani ki beley." 

1? Konyat tám enché': 

—¿Jitam ја! pé jeye xi ti utsa!: “Ka 
dhaya' na chayté'il ani ki beley”? 

3 Por an inik yab in cho'ób 
xitam já! xi k'ál ti jeldhats, kom 
na Jesüs pit'k'onékich bin yaníl an 
atiklábtsik хі taja! ti k'wajat. '^Tayíl 
elan jachan' an inik k'al na Jesús 
ban pulek atá xon tu k'ak'náb na 
Dios ani utsan enché!: 

—Ka ach'a', xo! i jeléch, yabich 
más ka wala! abal yab ka tamu jun 
xata! más yajtsik. 

15K"ale tám an inik ani in óltsi an 
judíotsik ke k'al na Jesüs ti jeldhats. 
16 Jaxtám na Jesús tu at'nal k'al an 
judíotsik ani u le'náb ka chemdhá, 
abal na Jesús in t'ajál jeché! tin 
k'ítsájil an koyóxnich. 1 Por 
utsantsik enché! k'al na Jesús: 

—Nu Táta! ech'ek'i u t'ojnal ani 
jaxtám Мапа! tin t'ojnal neye. 

18 Jaxtám an judíotsik másich tin 
le'nál kin chemdha' na Jesús, abal 
yab tokotk'i yab in pakwlantsal nin 
k'ítsájil an koyóxnich, u le'náb ka 
chemdhá, abal in ulal ke Јаја! jáyk'i 
jeye a Dios, kom in ulal ke na Dios 
ja'ich nin Táta!. 


An awiltaláb xin ko'ol nin 
Chakámil na Dios 


Í9Utsantsik tám enché! k'al na 
Jesús: 

—Tsubax tu utsáltsik, ke nin 
Chakámil na Dios yab ne'ech 
kin ejto kin Paja! ni jun xata! k'al 
Jajá'k'i tin kwetém chalab; tokot 
in t'ajál xowa! in chu'tal in t'ajál 
an Táta'láb. Ejtal xowa! in t'ajál 
an Táta'láb, anílk'i jeye tin t'ajál 
an Chakámláb. 20Роѕ an Táta'láb 
in k'anidhál nin Chakámil ani in 
xalk'antsal ejtal xowa! Јаја! in баја]; 
ani ne'ech kin xalk'antsi xowa! más 
ракаһа! хі Јаја! in t'ajál, хі ne'ech 
ti ki jila'tsik i labnék. 2' Anchan' 
jelt xan ti an Táta'láb in ejdhál 
an chemélomtsik ani in pidhál 
ti xe'chintaláb, anchan! jeye an 
Chakámláb in pidhál ti xe'chintaláb 
хіба! Јаја! in lé! kin pidha'. 22pos 
an Táta'láb yab in lájundhál ni 
jun xita!, nin Chakámil ja'ich nin 
pidhámal ejtal an ti awiltaláb abal 
ti lájundhax, ?3abal Kal ejtalk'i ti 
ka k'ak'ná an Chakámláb jelt xan tu 
k'ak'náb an Táta'láb. Xita! yab kin 
Какпа! an Chakámláb, yabich jeye 
tám u kalel in k'ak'nál an Táta'láb 
xi kál ti abnék. 

24>Tsubax tu utsáltsik: Хіба! kin 
exbay хома! Naná! и ulal ani kin 

bela! xitam Já! tin abámal, ne'ech 
kin kó'oy an xe'chintaláb xi yab in 
ko'ol in ok'ontal; ani yabich ne'ech 
ka jilk'on walbidh, pos jajá! in 
wat'na'ich an chemlá ani in kó'óch 
an xe'chintaláb xi yab in ko'ol in 
ok'ontal. 25 Tsubax tu utsáltsik, ke 
ne'ech kin bajaw an ora ani ja'ich 
xo'ich, tam xi k'wajattsik jelti 

max chemnek k'al tin kwenta an 
walastaláb ne'ech kin axtsitsik tin 
káwintal nin Chakámil na Dios; 
ani xita! kin axtsi, ne'ech kin kó'oy 
an xe'chintaláb xi yab in ko'ol in 
ok'ontal. 26 Anchan' jelt xan ti an 
Táta'láb in ko'ol i awiltaláb abal 
kin pidhna' i xe'chintaláb xi yab in 
ko'ol in ok'ontal, anchan! jeye tin 
pidhámal ti awiltaláb nin Chakámil 
abal kin pidhna! i xe'chintaláb 

xi yab in ko'ol in ok'ontal. ?"In 
pidhámal jeye ti awiltaláb abal 

ti lújundhom, kom Jajá'ich xi 
abadh abal ka wenk'on jeye ti inik. 
?8 Yab ki labantsik k'al jeché!, kom 
ne'ech kin bajaw an ora tam ejtal 
an chemélomtsik ne'ech kin axtsi 
tin káwintal 29ani ne'ech ka kale 
xon ti k'wajattsik jolidh. Xita' xin 
t'ajámaltsik xowa! alwa!, ne'ech 

ka ejechtsik abal yabich jayk'i 

ka chemechtsik; por xita' xin 
t'ajámaltsik xowa' yab alwa!, ne'ech 
ka ejechtsik abal ka abnájichtsik 
ban k'ibeltaláb. 


Xant'ok'ál tu xalk'anal 
nin awiltal na Jesüs 
30 Naná! yab u ejtowal ku Раја! 
xata! k'al Naná'k'i tu kwetém 
chalab. Naná! in lújundhax xantik'i 
ti kin utsan ani in lájundhax in 
lujtalk'i, pos yab exom и t'ajál хома! 


JUAN 5 


Мапа! u lé!, tokot и Раја] хома! in 
lé! an Táta'láb xi tin abámal. 3 Max 
Naná'k'ijak in xe'ech u t'ilál tubá!, 
yab tsubax xowa' и ша]. 3? Wa'ach 
k'e'et xi tin t'ilál ani u cho'ób alwa! 
ke tsubax хома! in ulal. 5? Tatá'tsik 
a abnámal ka konyat na Juan ani 
tsubax xan ti јаја! tók'nék. ?^Naná! 
yab in teykómte k'al хома! kin ulu 
jun i inik k'al Naná! tu kwenta; por 
u ulal jeché! abal tatá'tsik ka ejto 
ki lo'ey. 35Xowa! in ulu na Juan, 
in junwal jelti jun i tajbaxtaláb 
xi k'wajat let'ot'ól abal ti tajbax 
ani tatá'tsik a le'na' ki kulbé мё! 
i k'ij Kal nin tajaxtalábil. 36Por 
Мапа! u ko'ol jun і óltsixtaláb 
más alwa! ké хома! xin ulúmal 
na Juan. Ejtal хома! an Táta'láb 
tin pidhámal ku taja!, ja'ich nin 
xalk'ál abal tsubax lejtal tin abadh 
Kal an Táta'láb. 37 Aníl jeye, an 
Táta!láb xi tin abámal, in pidhnál 
jeye i óltsixtaláb k'al Naná! tu 
kwenta, maske tatá'tsik yab jayk'i 
a axtsámal tin káwintal nibal jayk'i 
a chu'úmaltsik. 38 Por tatá'tsik yab 
a beltsal nin tsubaxtalábil abal 
yab tin beláltsik Naná', xin abadh 
Kal an Táta'láb. 39? Tatá'tsik a ajyal 
an T'okat Dhuslab k'al yantam i 
kwenta, abal a lé'tsik ka chu'u max 
ka ela'tsik taja! an xe'chintaláb 
xi yab in ko'ol in ok'ontal; por 
an T'okat Dhuslab Мапа! tin t'ilál, 
40 рог tatá'tsik yab a lé! ki uteytsik 
k'al Мапа! abal ka ejto ka kó'oytsik 
jachan' an xe'chintaláb xi yab in 
ko'ol in ok'ontal. 

^''Naná! yab u lé! kin exlá ke in 
alwa! inik k'al an atiklábtsik. ^?Por 
Naná! tu exláltsik ke yab a k'ak'nál a 
Dios. 5 Naná' in tsi'nek abal in abnék 


El Nuevo Testamento en el huasteco de Veracruz @ La Liga Bíblica 2005, 2009 


JUAN 5, 6 


k'al nu Táta!, por tatá'tsik yab tin 
bach'wal; por max tál jun xita! Kal 
jajá'k'i tin kwetém chalab, jachan' 
ne'ech ја! ka bach'utsik. # ¿Janti 
ne'ech ka ejto ki belmáchtsik, max 
tokot a lé! ki exlomná ke i alwa! inik 
k'al an atiklábtsik ani yab k'al na 
junkax Diosil? %Yab ka chalpaytsik 
ke Мапа! ne'ech tu ólna'tsik tin tamét 
nu Táta'; xita! ti ólnáltsik, ja'ich 
xowa! in dhutsámal na Moisés, хоп 
ta kwajbámaltsik na aytsixtalábil. 
46 Abal max tsubaxak ta beláltsik 
xowa! in dhutsámal na Moisés, 
ne'ech jeye tám ka bela'tsik xowa! 
Мапа! и ша], pos Мапа! tin t'ilál 
хома! in dhutsámal na Moisés. “Por 
max yab a beláltsik xowa! in jilámal 
dhutsadh na Moisés, ¿jan ti ne'ech 
ka ejto ka bela'tsik xowa! Naná! tu 
utsáltsik? 


Na Jesús in k'apundha' bo' mil i 
iniktsik 
(Mt. 14:13-21; Mk. 6:30-44; Lk. 9:10-17) 
Tam ti wat'éch ejtal jeché!, na 
Jesús k'ale jun раке! pujal 
xi k'wajat Galilea, xi jayéchk'i in 
kidhtal an pujal xi Tiberias. ?K'al 
yán i atiklábtsik ti ne'ech wewkómte 
kom in chu'ümalichtsik an labidh 
labandhaxtaláb xin t'ajál, abal in 
jeldhál an ya'ultsik. 3K'adhiy tám na 
Jesús ba jun i ch'én ani buxkan taja' 
Kal nin exóbaliltsik. ^Tam ti jachan' 
i k'ij, exomich ti k'unel an paskwa, 
an ajib xin ajíbnál an judíotsik. 
5Tam ti na Jesús in chu'u abal k'al 
уап i atiklábtsik ti wéwnadh, in utsa' 
enché! na Felipe: 
—¿Jón! ne'ech ki ch'a'ay i k'apnél 
abal ka k'apüch ejtal jeché! an 
atiklábtsik? 

SPor na Jesús in ulu anchan! abal 
in lé! kin ach'a! xant'éy kin ulu na 
Felipe, pos Јаја! in cho'óbich alwa! 
xantéy ne'ech kin taja!. í Tók'oyat 
tám enché! k'al na Felipe: 

—Maske ki ch'a'ay cháb bo! inik 
i denariotsik i pan, yab ne'ech ka 
kidhey abal kin ela! bach'utsik wetsik. 
8Utsan tám enché! kl jún ti éb 
nin exóbaliltsik xin bij Andrés, xi 
ja'ich nin kidháb na Simón Pedro: 

3 —Jé! k'wajat jun і chakam kwitól 
xin tsi'dhál bó! i pan xi t'ajadh Kal 
i sebada ani cháb i to'ol; por k'al 
jeché! yab ne'ech ka kidhey abal ki 
k'apundha! yantam i atiklábtsik. 

10р ulu tám enché! na Jesús: 

—Ka utsa' ejtal an atiklábtsik ka 
buxkan. 

Таја! xon ti k'wajattsik, wa'ach 
t'ajat i ts'itsik ch'ojól ani buxkantsik 
bo! mil iniktsik хбпа!. "In téyna' 
tám na Jesüs xi bó! an pan, in 
pidha! ti jalbintsixtaláb na Dios ani 
in pidha'ich tám nin exóbaliltsik. 
An exóbaltsik in pidha'ichtsik tám 
ejtal xi tá! ti buxutsik. Anílk'i jeye 
tin Раја! Kal an to'oltsik ani in 
pidha'tsik asta xan ti jajá'tsik in 
le'na'. !?Tam ti ajwéchtsik, na Jesús 
in utsa! enché! nin exóbaliltsik: 

—Ka junkutsik an pejmatstalábtsik 
xi jilk'on abal yab xata! ka odhná. 

13In junkutsik tám ani in 
ts'utsiytsik lajucháb i t'oknaltsik 
k'al an pejmatstaláb xi jilk'on k'al 
xi bó! an pan xi t'ajadh k'al i sebada. 
14Тат ti an atiklábtsik іп chu'u 
jeché! an labidh labandhaxtaláb xin 
саја! na Jesús, in ulutsik enché': 

—Tsubax lejtal jeché! ja'ich an 
t'iltsix xi bijidh ne'ech ka tsích 
teché! ti k'ay!lá. 


El Nuevo Testamento en el huasteco de Veracruz @ La Liga Bíblica 2005, 2009 


197 


15Por kom na Jesús in chu'u abal 
u le'náb ka júná k'al i chápláb abal 
ka t'ajan ti pulek tak'ix, k'ale juní 
ban ch'én abal ka k'wajay kwetém. 


Na Jesús beley bin ebtsik an ја! 
(Mt. 14:22-27; Mr. 6:45-52) 

16 Tam ti jik'wchinékich, nin 
exóbaliltsik na Jesús k'ale ban 
pujal, "7 ochichtsik ban tan ani 
in tujüchtsik tám kin wat'na! an 
pujal abal ka k'aletsik Kapernaüm. 
Jik'wchinékich alwa! ani na Jesús 
yabél ulnek xon ti jajá'tsik k'wajat. 
18 An ja! u mülák' asta t'ek'at, kom 
u waw'nal jun i chapik ik’. 9Tam 
tin belámalichtsik bó' o akak i 
kilómetro, in chu'utsik na Jesüs ti 
utel ban tan, tál belal tin éb an ja' 
апі jik'eytsik tajat. 20Por utsantsik 
enché! k'al na Jesús: 

—iNaná!, yab ki jik'eytsik! 

21Tam tin ach'a'tsik jeché!, in 
utsa'ichtsik tám ka ochich ban tan 
ani junwék'i ti ulichtsik ban chabál 
xon tin ulúmaltsik ne'ech. 


Alyat na Jesús k'al an atiklábtsik 


22Tam ti jun tsudhelom, an 
atiklábtsik xi jilk'onéktsik jun рае! 
pujal, in chu'u abal an exóbaltsik 
k'alnekich k'al an junkax tan xi ta! 
ti kwajat ani na Jesús yab k'alnek 
Kal jajá'tsik. 23Por támk'i jachan', 
ulich k'e'et i tan xi tál ban bitsow 
xin bij Tiberias, taja' k'unat xon 
ti k'apámadh an atiklábtsik tam 
ti an Ajátikláb in pidhnámalich i 
jalbintsixtaláb. ?^Ani jaxtám, tam 
ti an atiklábtsik in chu'u ke na 
Jesús yabich taja! ti k'wajat nibal 
nin exóbaliltsik, balin ban tan ani 
k'aletsik Kapernaüm abal kin aliy. 


JUAN 6 


Na Jesús ja'ich na k'wajat jelti an 
k'apnél xin pidhnál an xe'chintaláb 
xi yab in ko'ol in ok'ontal 
?5'Tam ti an atiklábtsik ulich jun 
раке! pujal, in ela! na Jesús ani in 

konoytsik enché': 

—Ok'tsix, ¿jowk'ijich ta ulnek 
teché!? 

26 Tók'oyattsik enché! k'al na 
Jesús: 

—Tsubax tu utsál, ke tatá'tsik 
tin ayal abal a chu'u tu 
k'apundha'tsik asta ki ajwé ani 
yab abal a chu'ümaltsik an labidh 
labandhaxtaláb. ?"Yab ki t'ójontsik 
abal ka áta! an k'apnél xu talél, ki 
t'ójontsik abal ka áta! an k'apnél xi 
yab u talél xi ne'ech ti ki pidha'tsik 
an ti xe'chintaláb xi yab in ko'ol in 
ok'ontal. Jeché! ja'ich an k'apnél xu 
pidhnál Naná!, xin abadh abal kin 
wenk'on neye tin inik. Pos na Dios 
an Táta'láb tin takwyámal abal ku 
pidhna! jeché! an k'apnél. 

28Konyat tám enché! k'al an 
atiklábtsik: 

—éJant'éy yejat ki Paja! abal ki 
ejto ki Гаја! xowa! in lé! na Dios? 

29Tók'oyattsik enché! k'al na 
Jesüs: 

—Na Dios in lé! kin chu'u ke 

tatá'tsik ka bela! xi Jajá' in abámal. 
30 Konyat tám juní enché! na 
Jesüs: 

—éJant'om labidh labandhaxtaláb 
ne'ech ka ejto ti ku xalk'antsi abal 
ki chu'u ani anchan! tu bela'ich? 
¿Jantéy a ejtowal ka t'aja'? Ni 
weje! pakéliltsik in k'apúmal ban 
chabál xon ti yab k'wajtsidh an 
k'apnél xi tál walk'i!, jelt xan tin 
ulal enché! an T'okat Dhuslab: “Na 

Dios in pidha'tsik kin k'apu an 
k'apnél xi tál walk'i'." 
32 Tók'oyattsik tám enché! k'al na 
Jesüs: 
—Tsubax tu utsáltsik: Yab k'al 
a Moisés ti pidhnék na weje' 
pakéliltsik an ti k'apnél xi tál 
walk'i', k'al nu Táta! ti pidhnéktsik 
jachan' an k'apnél xi tsubax lejtal 
ti tál walk'i'. 33 Pos an k'apnél xin 
pidhnál na Dios, ja'ich xi pa'inek 
walk'i' ani in pidhál an atiklábtsik 
ti xe'chintaláb xi yab in ko'ol in 
ok'ontal. 
34Utsan tám enché! na Jesús K'al 
an atiklábtsik: 
—Ajátik, ti ku pidha' ech'ek'i 
jachan' an ti k'apnél. 
35Utsantsik enché! Ка] na Jesús: 
—Naná'ich an k'apnél xin pidhnál 
an xe'chintaláb xi yab in ko'ol in 
ok'ontal. Xita! ka utey k'al Naná', 
yab jayk'i ne'ech ka k'a'ay ani xita! 
ti kin bela!, yab jayk'i ne'ech ka 
tsikey. 38 Por anchan! jelt xan tu 
utsámalichtsik, tatá'tsik yab tin belál 
maske tin chu'úmalichtsik. 37 Ejtal 
xowa! tin pidhál an Táta'láb, u ulel 
k'al Мапа! ani xita! ka utey Kal 
Naná!, yab ne'ech ku ројка!. 38Роѕ 
Naná! yab in pa'inek walk'i' abal 
ku баја! хома! u lé!, in pa'inek abal 
ku t'aja! xowa! in lé! xi tin abámal. 
33 Xowa! in lé! nu Táta! xi tin abámal, 
ja'ich ke yab ku k'ibdha! ni jun хіќа! 
хі Јаја! tin pidhál, tokot ku ejdha' 
ti ít tam kin bajaw an pakwenib. 
40 Xowa! in lé! xi tin abámal, ja'ich 
ke ejtal xita' kin chu'u nin Chakámil 
na Dios ani kin bela!, kin kó'oytsik 
an xe'chintaláb xi yab in ko'ol in 
ok'ontal ani Мапа! ne'ech ku ejdha! ti 
ít tam kin bajaw an pakwenib. 

4 Tam ti an judíotsik in ach’a' 
jeché!, tujeytsik kin kawiy na Jesús 
abal in ulu enché!: *Naná'ich nin 
k'apnél xi pa'inek walk'i'." 42 Ani in 
ulutsik enché': 

—¿Yabxe! ja'ich jeché! na Jesús, 
nin chakámil na José? Wawá! i 
exlantsal tin táta' ani tin nána!. 
¿Jant'ók'i pé tám tin ulal Ке Јаја! 
walk'i' ti pa'inek? 

*3Utsantsik tám enché! k'al na 
Jesüs: 

—Ka jila'ichtsik ti kin káwna'. 
^^ Yab xita! ne'ech kin ejto ka utey 
k'al Мапа! max yab ka utwat Kal an 
Táta'láb xi tin abámal ani ne'ech 
ku ejdha! ti ít tam kin bajaw an 
pakwenib. Ba nin dhutsadh úwil 
an tiltsixtsik in Ша] enché": “Na 
Dios ne'ech kin ok'tsi ejtalk'itsik.” 
Jaxtám, ejtal xita' kin axtsi an 
Táta'láb ani kin walka' ka ok'tsin 
Kal Jajá', и utel Kal Naná!. 

45 Jeché! yab in lé! kin ulu 
ke jun xita' in chu'úmalich an 
Táta'láb; xita! k'ál tokot ti chu'udh 
na Dios, ja'ich xi taja! ti tál ba na 
Dios. 47 Tsubax tu utsáltsik, xita! 
ti kin bela! Naná!, in ko'olich an 
xe'chintaláb xi yab in ko'ol in 
ok'ontal. 48 Naná'ich an k'apnél 
xin pidhnál an xe'chintaláb xi 
yab in ko'ol in ok'ontal. Na 
weje! pakéliltsik in k'apámal ban 
chabál xon ti yab k'wajtsidh an 
k'apnél xi tál walk'i' ani bélk'i 
chemechtsik; 50por xita! kin 
Кари an k'apnél хі tál walk'i' xi 
Мапа! и t'ilál, yab jayk'i ne'ech ka 
chemech. 5! Naná'ich an k'apnél 
xi pa'inek walk'i'; xita! kin Кари 
jeché! an k'apnél, ne'ech ka k'wajay 
ejat та i Kij. An k'apnél xi 

Мапа! ne'ech ku ріаћа!, ja'ich nu 
t'u'úl xi ne'ech ku pidhna! abal an 
atiklábtsik xi teché! ti k'ay!lá kin 
ejto kin kó'oy an xe'chintaláb xi 
yab in ko'ol in ok'ontal. 
52 Tyjey tám ti káwlíx an judíotsik 

jajá'k'itsik ani u útsáxtsik enché': 

—éJanti ne'ech kin ejto jeché! ti 
ku pidha! ki k'aptsi tin t'u'úl? 

53 Utsantsik enché! Ка] na Jesús: 
—Tsubax tu utsáltsik, ke max yab 
ti kin k'aptsitsik an tu t'u'úl ani yab 
ti kin uxtsitsik an tu xich'ál, Naná!, 
xin abadh abal kin wenk'on neye tin 
inik, yab ne'ech ka ejto ka kó'oytsik 

an xe'chintaláb xi yab in ko'ol in 
ok'ontal. 5Xita! ti kin k'aptsi an tu 
t'u'ül ani ti kin uxtsi an tu xich'ál, 
ne'ech kin kó'oy an xe'chintaláb xi 
yab in ko'ol in ok'ontal ani Мапа! 
ne'ech ku ejdha! ti ít tam kin bajaw 
an pakwenib. 55Pos nu t'u'úl ja'ich 
i lej k'apnél ani nu xich'ál ja'ich 
i lej uxnél. 56Xita! ti kin k'aptsi 
an tu t'u'úl ani ti kin uxtsi an tu 
xich'ál, k'wajatich k'al Naná! ani 
Naná! kal jajá'. 57 Anchan! jelt хап 
ti an Táta'láb xi tin abámal k'wajat 
ejat ani Naná! in k'wajat ejat k'al 
Jajá!, anchan! jeye, xita! tin k'aptsi 
an tu t'u'úl jelti max i k'apnél, 
ne'ech ka k'wajay ejat k'al Naná!. 
58 Jeché! xowa! in k'wajat u t'ilál 
ja'ich an k'apnél xi pa'inek walk'i'. 
Jeché! an k'apnél yab in junwal jelti 
an k'apnél xi pa'inek walk'i' xin 
k'apümal na weje! pakéliltsik ani 
bélk'i chemechtsik; xita' Кіп kapu 
jeché! an k'apnél xin k'wajat u t'ilál, 
ne'ech ka k'wajay ejat malilíl i k'ij. 
59Na Jesús in ok'tsixna' jeché! ban 
atá xon tu t'ajnal an junkuntaláb 
ban bitsow xin bij Kapernaüm. 

An t'ilabtsik k'al tin kwenta 
an xe'chintaláb xi yab 
in ko'ol in ok'ontal 

60 Tamm tin ach'a'tsik jeché! 
an ok'tsixtaláb, yán xi k'ál ti 
wewkómte na Jesús in ulutsik 
enché': 

—Jeché! xowa! k'wajat in ша] 
t'ojláb t'ajat abal ki bela!. ¿Jita! k'ál 
ti ne'ech ka ejtowat ka exbantsat? 

61 Tam ti na Jesús in chu'u abal 
k'wajattsik ti t'ilom k'al jeché! tin 
kwenta, in konoytsik enché': 

— Ті it'ixbédháltsik jeché!? 62 ¿pos 
jantéy pé tám ne'ech ka támun max 
tin chu'utsik Naná!, xin abadh abal 
kin wenk'on neye tin inik, tin k'adhíl 
xon tin k'wajatwi'ik? 63 An ejattaláb 
ja'ich nin pidhnál an xe'chintaláb; 
ni t'u'úl yab xata! ti alwa'. Xowa! 
Мапа! tu t'iltsámaltsik ja'ich abal tin 
kwenta a ejattaltsik ani ja'ich k'ál ti 
ne'ech ki pidhan an ti xe'chintaláb xi 
yab in ko'ol in ok'ontal. 9^Por wa'ach 
taltsik na kidhtal xi yab in belál. 

In ulu anchan! na Jesús, kom in 
exláltsik xita! kál ti yab u belnal 
asta ti tujenek an k'ay'lá ani xita! 
Ка] ti ne'ech ka pidhná abal ka 
chemdhá. 95Ani in ulu enché': 

—К'а1 jeché! tin kwenta tu 
utsámaltsik ke yab xita' ne'ech kin 
ejto ka utey k'al Naná!, max yab k'al 
an Táta'láb ti ka utwat. 

66 Asta tam ti tám, уап xi kál ti 
wéwnadh na Jesús in jila'tsik ti 
wéwnax ani yabich más xe'chintsik 
Kal Jajá!. 7 Konyat tám enché! k'al 
na Jesús xi lajucháb an exóbaliltsik: 

— А lélxe' teye ki k'aletsik? 

68 Por tók'oyat enché! k'al na 
Simón Pedro: 

—Ajátik, ¿Ba jita! ti ne'ech ki 
ejto ku k'ale? Pos tokot Tatá! tu 
ok'tsal хап ti ne'ech ki ejto ki kó'oy 
an xe'chintaláb xi yab in ko'ol in 
ok'ontal. $99 Wawá! i belámalich ani 
i cho'óbnámalich ke Tatá'ich ni 
Kristo, nin Chakámil na Dios xi ejat. 

70 Tók'oyattsik enché! k'al na 
Jesús: 

—¿Yabxe! Мапа! tu takwyámal 
tatá'tsik xi lajucháb? Por jún ti éb xi 


tatá'tsik ja'ich in kidhtal an lej at'ax. 


M Tam tin ulu jeché!, na Jesús 
k'wajat in t'ilál na Judas Iskariote, 
xu chakámláb k'al na Simón, pos 
na Judas ja'ich xi ne'ech kin pidhna' 
na Jesüs abal ka chemdhá, maske 
jajá' ja'ich jeye jún ti éb xi lajucháb 
an exóbaltsik. 


Yab u belnal na Jesüs 
k'al nin kidhábtsik 
Tam ti wat'enekich ejtal 
jeché!, na Jesús xe'chin ban 
chabál xi Galilea kom yab in lé! ka 
xe'chin Judea, abal taja' u le'náb 
ka chemdhá Kal an judíotsik. ?Por 
kom exomich ti k'unel xowk'i tu 
ajíbnáb an padheltsik, jun i ajib xin 
ajíbnál an judíotsik, 3utsan enché' 
na Jesús k'al nin kidhábtsik: 
—Yab ki k'wajayk'i teché!, ki 
k'ale Judea abal an atiklábtsik xi 
ti wéwnál xu k'wajíltsik taja!, kin 
chu'u jeye xantéy a t'ajál. *Pos max 
jun xita! in lé! ka exlomná, yab in 
t'ajál xata! chinat. Kom Tatá! a t'ajál 
xata! jelti jeché!, ka Раја! tin tamét 
ejtal an atiklábtsik. 

SAnchan' ti utsan k'al nin 
kidhábtsik kom yab u belnal nibal 
Kal jajá'tsik. SUtsantsik tám enché! 
k'al na Jesüs: 

—Yabél in bajúmal xowk'i ti 
ne'ech kin k'ale, por abal tatá'tsik, 
xowk'ijakichk'i alwa'. "Xu 
k'wajíltsik teché! ti k'ay'lá yab 
ne'ech kin ejto ti ki pojka'tsik, por 
Naná' tin pojkál, abal u xalk'antsal 
ke yab alwa! xowa! in t'ajáltsik. $Ki 
k'aléchtsik ta! ban ajib, Мапа! yabél 
in ne'ech kom yabél in bajúmal 
xowk'i ti ne'ech kin k'ale. 

9 Ani tam tin utsámalichtsik jeché!, 
Јаја! jilk'on Galilea. 


Tam ti k'wajat na Jesús 
bin ajíb an padheltsik 

10Por tam ti k'alnekich nin 
kidhábtsik ban ajib, na Jesús k'ale 
jeye, maske yab cho'óbte k'al ni jun 
xita!, jelti max chinatk'i. 110 alyáb 
k'al an judíotsik ban ajib ani in 
ulaltsik enché': 

—éJón' awil ti k'wajat jachan! an 
inik? 

12 K'al уап an atiklábtsik xi баја! ti 
k'wajat u t'ilnal na Jesús. Taltsik in 
ulal enché': *Jajá! ja'ich jun i alwa! 
inik” ani taltsik in ulal enché': “Yab 
i alwa! inik, pos in k'ambiyal an 
atiklábtsik." 

13por ка] ni jun хіба! tu t'ilnal 
kawidh, abal u ch'ejnáb an judíotsik. 

^ por tam ti ch'ejélábich an ajib, 
na Jesús ochich ban pulek atá xon 
tu k'ak'náb na Dios ani in tuju ti 
ok'tsix. 1 An judíotsik laban t'ajat 
апі in ulaltsik enché': 

—éJanti awil tin wit'ámal 
jeché! an inik уап xata! ani yab 
exóblomámadh? 

16Tók'oyattsik enché! k'al na 
Jesüs: 

— An ok'tsixtaláb xu pidhnál yab 
Naná! u dhabal, in dhabal xi tin 

abámal. 17 Max jun хіќа! in lé! kin 
t'aja! xowa' in lé! na Dios, ne'ech 
kin exla' max nu ok'tsixtal tsubax 
lejtal ba Dios ti tál, o exom tin káw 
Kal Naná'k'i tu kwetém chalab. 
18 Max іп káwak k'al Naná'k'i tu 
kwetém chalab, u kalelich tám 
jelti max u ayal kin k'ak'ná k'al an 
atiklábtsik; por yab u t'ajál anchan', 
tokot и ulal хома! tin pidhámal 
na Dios xi tin abámal abal Јаја! 
kin bach'u an k'ak'naxtaláb. Naná' 
tokot u ulal xowa! tsubax ani yab in 
k'ambix. 

19 ¿Yabxe! tsubax ke na Moisés 
ti jiltsámaltsik dhutsadh an tin 
tak'ixtal na Dios? Por ni jun xita' 
xi tatá'tsik yab in t'ajál ti k'ij. 
¿Jant'ók'i ta lé'tsik ti kin chemdha"? 

20 Tók'oyat enché! k'al an 
atiklábtsik: 

—I ochadh Kal i at'ax ejattaláb; 
¿jita! in lé! ti ki chemdha'? 

21Utsantsik enché! k'al na Jesús: 

— Kal jun xata! хома! и баја! 
tin k'ítsájiil an koyóxnich, ejtal 
tatá'tsik i labnal. 22 Na Moisés ti 
óltsi ka t'aja'tsik an exól ba na 
t'u'úl, (yab abal јаја! іп tujúmal 
kin t'aja!, in tujúmal kin t'aja' па 
weje! pakéliltsik) ani jaxtám xo! 
ta t'ajtsaltsik an ti exól bin t'u'úl 
na chakámiltsik maske in k'ítsájil 
i koyóxnich. ?3Pos alwa'ich, max 
abal yab a lé'tsik ka ch'ikat Paja! 
nin tak'ixtal na Dios xin jilámal 
dhutsadh na Moisés, a t'ajtsaltsik 
an ti exól bin t'u'ál an chakamtsik 
maske in k'ítsájil i koyóxnich, 
éjant'ók'i tin chakuntsal abal u 
jeldha! jun i inik tin k'ítsájil i 
koyóxnich? ?^Yab ti kin kawiy k'al 
tin kwentak'i xowa! a chu'taltsik u 

t'ajál. Tam ka t'aja'tsik anchan!, ka 
t'aja'tsik in lujtalk'i. 


Na Jesús in t'ilál xon ti tál 
25Taltsik xu k'wajíltsik Jerusalén 
in ulutsik tám enché!: 

—¿Yabxe! ja'ich jeché! an inik xi 
xe'ech ti alyáb abal ka chemdhá? 
26Pos nú! k'wajat tejwa! ti ok'tsix 
ani yab xata! tu usnal k'al ni jun 
xita'. éAwxe! an awiltalábtsik in 
belámalich lejtal ke jeché! an inik 
ja'ich an Kristo? 27 Por wawá! i 
cho'ób xon ti tál jeché! an inik; por 
tam ka ulich an Kristo, yab xita' 
ne'ech kin cho'óbna! xon ti ne'ech 
ka tsích. 

28Tam tin ach'a! jeché! na Jesús, 
xi k'wajat ti ok'tsix ban pulek atá 
хоп tu k'ak'náb na Dios, in ulu 
kawidh enché': 

—iTám, tin exláltsik ani a 
cho'óbtsik xon tin tál! Por yab in 
tsi'nek k'al Naná'k'i tu kwetém 
chalab, in tsi'nek abal in abnék k'al 
na Dios xi k'wajat ejat xi tatá'tsik 
yab a exlál. 29 Мапа! u exlál kom ba 
Jajá! tin tál ani Jajá! tin abámal. 

307 е'па tám ka júná ti wik'nél, 
por ni jun xita! yab utey ti yak'wax, 
kom yabél іп bajúmal an k'ij xowk'i 
ti ne'ech ka chemdhá. ? Por k'al 
уап ti belan ani in ulaltsik enché': 

—Tam Ка tsích an Kristo, ¿awxe! 
ne'ech kin Paja! más i labidh 
labandhaxtaláb ké jeché! an inik? 


An fariseotsik in aba! i yák'waltsik 
abal ka yak'wan na Jesüs 
32 An fariseotsik in ach'a! xant'éy 
in t'ilál an atiklábtsik k'al tin 
kwenta na Jesás. Aban tám k'al an 
ok'lek pále'tsik ani an fariseotsik 

i yák'waltsik abal ka yak'wan na 
Jesús. 3 Ani na Jesús in ulu enché': 

—Bél ne'ech kin k'wajay wé! i k'ij 
k'al tatá'tsik ani ne'ech juní kin 
k'ale xon ti k'wajat na Dios xi tin 
abámal. 3Ne!ech ti kin aliytsik, 
por yab ne'ech ti kin ela!, pos yab 
ne'ech ka ejto ki k'aletsik xon ti 
Мапа! ne'ech kin k'wajay. 

35Tujey tám an judíotsik ti útsáx 
jajá'k'itsik enché': 

—¿Jón! awil ti ne'ech ka Kale 
jeché! an inik abal in ulal ke yab 
ne'ech ki ejto ki ela'? ¿Awxe! ne'ech 
ban judíotsik xi k'wajat túk'i túk'i 
k'al an griegotsik ani kin ok'tsi an 
griegotsik? 36 ¿Jant'éy awil in le'na' 
kin ulu abal tu ша! enché!: *Ne'ech 
ti kin aliytsik por yab ne'ech ti 
kin ela!, pos yab ne'ech ka ejto ki 
k'aletsik xon ti Мапа! ne'ech kin 
k'wajay"? 


Xowa' na Jesús in ulu tam 
tin ok'ontalich an ajib 
37 Tin ok'ontalich an ajib xi ja'ich 
na k'ítsá xi más uluts, ch'akay na 
Jesús ani in ulu kawidh enché!: 
—Max jun xita' и tsikél, ka 
utey k'al Мапа! ani kin uch'a! an 
ja'. 38 Pos jelt xan tin ulal an 
T'okat Dhuslab, tin ejattal xita! 
tin belál Naná!', ne'ech ka kale 
jelti i walja'tsik xin pidhnál i 
xe'chintaláb xi yab in ko'ol in 
ok'ontal. 
39K?al jeché!, na Jesús in Іета! 
kin ulu ke xita! kál ti ka belan, 
ne'ech kin bach'utsik an T'okat 
Ejattaláb. Abal tam ti jachan', yabél 
ulnek an T'okat Ejattaláb, pos na 
Jesús yabél xalk'antsidh an tin 
labidh t'okát. 

Yab jununúl nin chalab an 
atiklábtsik k'al tin kwenta na Jesús 


40Taltsik an atiklábtsik xi taja' ti 
k'wajat, tam tin ach'a! jeché!, in 
ulutsik enché': 

—Tsubax lejtal, jeché! an inik 
ja'ich an t'iltsix xi bijidh ne'ech ka 
tsích. 

^1Xi k'e'ettsik in ulal enché!: 

—Jeché! ja'ich an Kristo. 

Por taltsik in ulal enché': 
—éJanti ne'ech ki ejto ki ulu ke 
Jajá' ja'chich an Kristo ani i cho'ób 

alwa! ke Galilea u k'wajíl? ^?Pos 
an T'okat Dhuslab in ulal ke an 
Kristo ko'ol ka tsích bin kidhtaltsik 
an pulek tak'ix Dabid ani Belén ti 
ne'ech ka wa'chin, ban kwentsal 
xon ti k'wajinek na Dabid. 

43 Jatich Kal jeché! ti yab jununúl 
nin chalab an atiklábtsik k'al tin 
kwenta na Jesüs. ^^Taltsik in 
lé'wi'ik kin yak'wa!, por ni jun хїїа! 
yab in баја! anchan'. 


Na Jesüs yab u belnal 
k'al an awiltalábtsik 
45Witsiy an yák'waltsik xon ti 
k'wajat an fariseotsik ani an ok'lek 
pále'tsik ani konyat enché': 

—éJant'ók'i ti yabtsik а tsi'dha!? 

46 Ani an yák'waltsik tók'on 
enché!: 

—iYab jayk'i i ach'ámal xita! ti 
káw jelt хап tu káw jachan' an inik! 

41 Utsantsik tám enché! Kal an 
fariseotsik: 

—¿A walkámichtsikxe! teye ki 
k'ambiyat? 48 ¿Awxe! belnékich 
k'al ján ti éb ni ok'lékiltsik o k'al 
an fariseotsik? 49por jeché! an 
atiklábtsik xi yab in exlál an 

tak'ixtaláb, bijtsidhichtsik abal 
ne'ech ban k'ibeltaláb. 

50Utsantsik tám enché! k'al na 
Nikodemo, xi ja'ich jün ti éb xi 
jajá'tsik in kidhtal xi k'alnek kin 
álna! jun i akal na Jesús: 

51—An tak'ixtaláb хі wawá! i 
ko'ol, in ulal ke yab in tomnál ki 
walbiy jun i inik max yab ki axtsi 
ok'ox ani ki cho'óbna' xant'éy in 
t'ajámal. 

52 Tók'oyat tám enché! na 
Nikodemo: 

— él galileoxe! teye? Ka ajay an 
T'okat Dhuslab ani ne'ech ka chu'u 
ke ni jun i t'iltsix yab wa'chinék 
jayki Galilea. 


An junkux inik uxum 
53 K'aléchtsik tám k'ejtsik k'ejtsik 

tin K'imá!. 

Por na Jesús k'ale ban ch'én 

Olibos. ?Tam ti jun tsudhelom, 
witsiy dhajawe ban pulek atá xon tu 
k'ak'náb na Dios. Utukná na Jesüs 
k'al ejtal an atiklábtsik, buxkan 
ani tujey ti ok'tsix. 3Utuntsat tám 
k'al an ok'tsixtsik xin wilál nin 
tak'ixtal na Dios xin jilám dhutsadh 
na Moisés ani k'al an fariseotsik 
jun i mímláb xi elnék chinat junax 
Kal jun i inik xi yab in tomkíl. 
K'wajbá junax ch'ejel xon ti k'wajat 
an atiklábtsik “ani utsan enché! na 
Jesüs: 

— Ok'tsix, jeché! an mímláb elnék 
chinat junax k'al jun i inik xi yab in 
tomkíl. 5Nin tak'ixtal na Dios xin 
jilám dhutsadh na Moisés in ulal 
abal jelti jeché! an mímlábtsik yejat 
ka chemdhá t'ujbadh. ¿Tatá!, jant'éy 
a ulal? 

6In ulutsik anchan!, abal in lé! kin 
ach'a'tsik xant'éy kin ulu na Jesüs 
ani max yab ka tók'on alwa!, ne'ech 
tám ka ejtowat ka walbiyat. Kutpan 
tám na Jesüs ani in tuju ti dhutsum 
ban chabál Kal in ts'átsbixtal. "Por 
kom in ach'ál abal in óntsal ti 
konyáb, lujkun tám ani in utsa'tsik 
enché': 

— Max jun хіба! xi tatá'tsik yab 
walbidh, awil kin tuju kin t'ujbay 
jeché! an mímláb. 

8Kutpan tám juní na Jesús ani in 
óntsi ti dhutsum ban chabál. ?Por 
tam tin ach'a'tsik jeché!, in chalpay 
abal walbidhtsik ani in tuju ka 
k'aleltsik juntsik ti juntsik. Ok'ox 
tin tuju ka k'ale xi yejchelichtsik 
ani tayíl xi más. Tam ti ejtalich 
k'alnektsik, na Jesús jilk'on kwetém 
Kal jachan' an mímláb, xi taja! ti 
jilk'onék. 19Lujkun tám na Jesús ani 
kom yab más in chu'u xita! wa'ach, 
tokot an mímláb, in utsa' enché': 

—Mímláb, ¿jón! ti k'aletsik xi 
k'wajat ti ólnál? ¿Ni jun xita! ti 
walbiy? 

M Tók'on enché! an mímláb: 

—Yaba! Ajátik, ni jun xita'. 

Utsan tám enché! k'al na Jesús: 

— Pos yab neye tu walbiyal; ki 

k'aléch ani yabich más ka wala!. 


Na Jesús ja'ich jelti an 
tajaxtaláb abal an k'ay'lá 
12Na Jesús in tawna! juní an 
atiklábtsik ani in utsa! enché': 
—Naná'ich nin k'wajat jelti an 
tajaxtaláb abal an k'ay'lá; xita! 
ti kin wéwna! ne'ech kin kó'oy 
an tajaxtaláb xin pidhnál an 
xe'chintaláb xi yab in ko'ol in 

ok'ontal ani yab ne'ech ka xe'chin 
jelti max ban jik'waxtaláb. 

13 Utsan tám enché! k'al an 
fariseotsik: 

—Tatá'k'i exom a t'ilál tabá! ani 
jachan' хома! а t'ilál, yab xata! in 
jalbíl. 


1 Tók'oyattsik enché! k'al na Jesús: 


— Maske Naná'k'i и t'ilál tubá!, 
in jalbíl t'ajat xowa! u t'ilál. Pos u 
cho'ób xon tin tál ani xon tin ne'ech; 
por tatá'tsik yab a cho'ób xon tin 
tál nibal xon tin ne'ech. 15 Tatá'tsik 
tin walbiyal k'al xowa'k'i a chu'tal 
u t'ajál. Naná! yab u walbiyal ni 
jun xita!. 16 Ani max ku walbiy jun 
xita!, in lujtalk'i tu Раја]; pos yab u 
t'ajál Мапа! kwetém, i t'ajál junax 
Kal an Táta'láb xi tin abámal. 1 Вап 
tak'ixtaláb xi tatá'tsik a ko'ol, ta! 
k'wajat dhutsadh enché': “Tam cháb 
i ólnax kin ulu jayéchk'i, awil ka 
beltsin." 18 Naná! u t'ilál tubá' ani an 
Táta'láb xi tin abámal tin t'ilál jeye. 
19 Konyat tám enché! na Jesús: 
—¿Jón! ti kwajat na Táta!? 
Tók'oyattsik enché! k'al na Jesús: 
—Tatá'tsik yab tin exlál, nibal 
a exláltsik nu Táta'; max tin 
exlálaktsik, a exlálaktsik jeye nu 
Táta!. 
20Ejtal jeché! in ulu na Jesús 
tam ti k'wajat ti ok'tsix ban pulek 
atá xon tu k'ak'náb na Dios, xon ti 
k'wajat in bál an pikbantsixtaláb. 
Por Kal ni jun xita! ti yak'wan, kom 
yabél in bajúmal an k'ij xowk'i ti 
ne'ech ka chemdhá. 


Xon ti Naná! in ne'ech, tatá'tsik 
yab ne'ech ka ejtotsik ki k'ale 


?! Wits'k'ontsattsik juní ka utsan 
enché! k'al na Jesús: 

—Naná' ne'ech kin k'ale ani 
ne'ech ti kin aliytsik, por ne'ech ki 
chemechtsik k'al na walastalábil; 
pos хоп ti Мапа! in ne'ech, tatá'tsik 
yab ne'ech ka ejto ki k'ale. 

22Tn ulutsik tám enché! an 
judíotsik: 

—éAwnxe! ne'ech kin chemdha' 
tinbá! ani jaxtám tu utsál ke wawá! 
yab ne'ech ki ejto ku k'ale xon ti 
Jajá' ne'ech? 

?3Utsantsik tám enché! k'al na 
Jesüs: 

—Tatá'tsik teché! i k'wajíl cha'at, 
por Naná! in k'wajíl tú! t'ek'at; 
tatá'tsik teché! i kwajíl ban K'ay'lá, 
por Naná! yaba'. ?*Jaxtám tu 
utsa'tsik ke ne'ech ki chemech k'al 
na walastalábiltsik; pos max yab 
a beláltsik хома! tu utsál k'al tin 
kwenta xitam já! neye, ne'ech ki 
chemech k'al na walastalábiltsik. 

?5Konyat tám enché! na Jesús: 

—¿Jita! pé teye? 

Ani tók'oyattsik enché! k'al na 
Jesüs: 

—Tu utsámalichtsik asta tam tu 
tujuk'i tu ok'tsitsik. 29 Yán t'ajat 
u ko'ol xant'éy tu utsa'tsik ani tu 
lujtsitsik, por xita! tin abámal ja'ich 
na Dios xi k'wajat ejat. Ani xowa! u 
utsáltsik xi teché! ti k'ay'lá, ja'ich 
хома! u ach'ámal in ша]. 

21 por jajá'tsik yab in exbay ke na 
Jesús k'wajat in t'ilál an Táta'láb. 
28 Jaxtám ti utsantsik enché! k'al na 
Jesüs: 

—Tam tatá'tsik ti kin t'ek'ba'ich 
pajk'idh ban peltsidh te!, Naná!', xin 
abadh abal kin wenk'on neye tin 
inik, tám ne'ech ti kin exla'tsik ke 
Naná'ich xitam já! tu utsámaltsik 
ani ke yab xata! и t'ilál kal Naná'k'i 

tu kwetém chalab, tokot u t'ilál 
хома! in ok'tsidh k'al an Táta'láb. 
29 Abal nu Táta! xi tin abámal, 
k'wajat k'al Мапа! ani yab jayk'i tin 
jilámal kwetém, pos ech'ek'i u t'ajál 
tokot xowa! Jajá! in lé!. 

30 Tam ti na Jesús in t'ila! jeché!, 
k'al yán ti belan. 


Nin chakámiltsik na Dios ani xi 
teykómtetsik t'ajat k'al an walastaláb 


31Utsantsik tám enché! k'al na 
Jesüs an judíotsik xi k'ál ti belnék: 

— Max tatá'tsik yab ka jila! ka 
bela! xowa' tu utsáltsik, tsubaxich 
tám tu exóbaliltsik. 32 Ne'ech 
tám ka exla'tsik an tsubaxtaláb 
ani an tsubaxtaláb ne'ech ti ki 
walka'ichtsik. 

33Tók'ontsik tám enché': 

—Wawá! i weje! pakélil na 
Abraham ani yab jayk'i и k'wajinek 
tu jolib k'al ni jun xita'. ¿Jant'ók'i 
pé tám ta ulal ke ne'ech tám ku 
walkájich? 

34 Tók'oyattsik enché! k'al na 
Jesús: 

—Tsubax tu utsáltsik, ke ejtal xu 
walablomtsik, u kó!yáb jelti jolib 
Kal an walastaláb. 35 Jun i jolib 
yab ne'ech ka k'wajay ech'ek'i ban 
k'imádh xon tu tójontsix, por jun 
i chakámláb ech'ek'i ja! ne'ech ka 
k'wajay ba jachan' an k'imádh. 

36 Jaxtám, max an Chakámláb ti 

ki walka'tsik, tsubaxich tám ta 
walkadhichtsik. 37U cho'óbich abal 
a weje! pakéliltsik na Abraham; por 
a lé'tsik ti kin сһетаһа!, kom yab 

a belál хома! tu utsáltsik. 38Naná' 
u t'ilál хома! tin xalk'antsámal nu 
Táta! ani tatá'tsik a t'ajál хома! ti 
utsál na táta!. 

39 Tók'oyat tám enché! k'al 
jajá'tsik: 

—Ni táta! ja'ich na Abraham. 

Por utsantsik enché! k'al na Jesús: 

—Max tsubaxak lejtal ta 
chakámlábtsik k'al na Abraham, 

a t'ajálaktsik xowa! jajá! in 
t'ajámal. “Por xo', maske tu 
óltsámalichtsik an ti tsubaxtaláb 
xi tin xalk'antsámal na Dios, bélk'i 
a lé'tsik ti kin chemdha'. ¡Na 
Abraham yab jayk'i in t'ajámal 
anchan'! 

^'"Tatá'tsik a Саја] хома! in t'ajál 
na táta'. 

Utsan tám enché! Kal jajá'tsik: 

—Wawá! yab u chakámláb k'al 
k'e'etich k'e'etich i táta'láb, jún 
tokot i táta! і ko'ol ani ja'ich na 
Dios. 

*?Utsantsik tám enché! k'al na 
Jesüs: 

— Мах tsubaxak lejtal na Dios 
ja'ichtsik na táta!, ne'ech ti kin 
k'ak'na'tsik, pos Мапа! ba Dios tin 
tál. Yab in tsi'nek k'al Naná'k'i tu 
kwetém chalab, in tsi'nek kom 
na Dios tin abámal. ^*Tatá'tsik 
yab a ejtowal ka exbay xowa' u 
ulal kom yab a lé! ka ach'a'tsik an 
tsubaxtaláb xi tu utsál. ^^Tatá'tsik 
a táta! an lej at'ax ani k'ál ta 
dhabalábtsik; ani tokot a lé! ka 
t'aja'tsik xowa! јаја! in lé'. An lej 
at'ax ja'ich jun i chemdhax asta 
ti tujenek an k'ay'lá. Yab jayk'i in 
éynámal an tsubaxtaláb ani yab 
jayk'i in ulal хома! tsubax. Tam 
u k'ambix, k'wajat ti káw jelt 
xan ti јаја! jeye; pos јаја! ja'ich 
jun i k'ambix ani ja'ich nu ok'lek 
Kal an k'ambixtaláb. Por kom 
Мапа! u ulal xowa! tsubax, yabtsik 

tin beltsal. 46¿Jita! xi tatá'tsik 
ne'ech kin ejto ti kin utsa' ke 

Мапа! in walbidh? Ani max и ulal 
хома! tsubax, ¿jant'ók'i ti yab tin 
beltsaltsik? #7Xita! u dhabaláb k'al a 
Dios, in axtsal tin káwintal na Dios; 
por kom tatá'tsik yab i dhabaláb 
k'al na Dios, jaxtám ti yabtsik а lé! 
ka axtsi an tin káwintal. 


Na Kristo más Ja' ok'ox 
ké na Abraham 


48 Utsan tám enché! na Jesús k'al 
an judíotsik: 

—Tsubax xowa! i ulal tam ki ulu 
ke Tatá! i k'wajíl Samaria ani i 
teykómte k'al jun i at'ax ejattaláb. 

49'Tók'oyattsik enché! k'al na 
Jesüs: 

—Yab in teykómte k'al ni jun i 
at'ax ejattaláb, tokot u k'ak'nál nu 
Táta!, por tatá'tsik yab tin k'ak'nál. 
50Naná! yab u ayal kin k'ak'ná. 
Wa'ach jun xita! xin lé! kin chu'u 
kin k'ak'ná ani Јаја!, ja'ich nu 
lájundhax. 5! Tsubax tu utsáltsik, ke 
xita! kin exbay xowa! u ulal, yab 
jayk'i ne'ech ka chemech. 

S2 Tók'oyat tám enché! k'al an 
judíotsik: 

—Xo! ојпі! i exbách ke tsubax 
lejtal i k'wajat teykómte k'al jun 
i at'ax ejattaláb. Na Abraham ani 
ejtal an t'iltsixtsik chemech, por 
Tatá! а ша] ke xita' kin exbay 
хома! a ша], yab jayk'i ne'ech ka 
chemech. 53 ë Awxe! Tatá! más i 
uluts ké ni táta! Abraham? Јаја! ani 
an t'iltsixtsik chemech. ¿Jitam já! 
pé ta chalpayal ke Tatá! teye? 

54 Tók'oyattsik enché! k'al na 
Jesús: 

— Max Naná'k'i и ayal kin k'ak'na', 
an k'ak'naxtaláb xi ku bach'u yab 
xata! in jalbíl. Por хіќа! tin k'ak'nál 
ja'ich nu Táta! xi tatá'tsik a ulal ke 
ja'ich na Diosil. 55Tatá'tsik yab a 
exlál, рог Мапа! u exlál ani max 
ku ulu ke yab u exlál, in kalelich 
neye tám in k'ambix jelti tatá'tsik. 
Naná! tsubax u exlál ani u t'ajál 
хома! Јаја! in ша]. 56Na weje' 
pakélil Abraham, kulbé t'ajat abal 
јаја! ne'ech kin chu'u an k'ij xowk'i 
Мапа! ti ne'ech kin tsích. In chu'u 
ani kulbé t'ajat. 

57 Utsan tám enché! na Jesús k'al 
an judíotsik: 

—Nibal bél a ko'ol chab inik láju i 
tamub, ani ¿a ulal ke a chu'úmal na 
Abraham? 

58 Tók'oyattsik tám enché! k'al na 
Jesús: 

—Tsubax tu utsáltsik, ke tam ti 
yabél wa'ach na Abraham, Naná! 
k'ejlejich ta! tin k'wajat. 

59р pena'tsik tám i t'ujub abal 
kin t'ujbay na Jesús, por Јаја! 
chink'on ani kale ban pulek atá xon 
tu k'ak'náb na Dios. Таја! ti wat'ey 
junax ch'ejel xon ti k'wajattsik ani 
k'ale. 


Na Jesús in jeldha' jun i inik xi 
jok'ol ti wa'chinék ti chakam 
Tam ti na Jesás wat'ey ba jun i 
kwentsal, in chu'u jun i inik xi 
jok'ol ti wa'chinék ti chakam. ?Ani 
konyat enché! k'al nin exóbaliltsik: 
—Ok'tsix, éjant'ók'i ti anchan! ti 
wa'chinék ti chakam jeché! an inik? 
¿Awxe! in walámal nin táta'tsik, o 
jajá! in walámal? 
3Tók'oyattsik enché! k'al na Jesús: 

—Yab јаја! in walámal, nibal nin 
táta'tsik; jeché! támnék anchan' 
abal ka xalk'an ba jeché! an inik 
xowa' na Dios in ejtowal kin taja!. 
^Lejat xo! bél tajax, yejat ku t'ajtsi 
an tin t'ojlábil xi tin abámal; pos 
ne'ech ka jik'wchin апі yab xita! 
ne'ech kin ejto ti t'ojnal. 5Lejat in 
k'wajat teché! ti k'ay'lá, Мапа! nin 
k'wajat jelti an tajaxtaláb abal an 
k'ay!lá. 

$Tam ti na Jesús ok'on kin ulu 
jeché!, in tuba! in ijil chabál, in баја! 
мё! i k'ut' Kal nin ijil ani in mawtsi 
kál tin wal an jok'ol. "In utsa' tám 
enché!: 

—Ki Kale ka midhiy na wal ban 
ch'akat ja! xu bijyáb Siloé (Siloé, in 
lé! kin ulu Abatwále). 

K'ale tám an jok'ol, in midhiy 
саја! nin wal ani tam ti witsiy, 
in ejtowalich tám ti chu'ux. 
8 Jaxtám, tam ti chu'tat k'al nin 
at k'imádhtsik ani kal ejtal xita! 
k'ál tu exláb abal јаја! u jok'ol, in 
ulutsik enché': 

—¿Yabxe! ja'ich jeché! an inik xu 
buxkanal ti konox tolmixtaláb? 

STaltsik in ulal enché': 
—Јаја!. 

K'e'ettsik іп ulal enché': 
—Yab јаја!, por in junwal бајаг. 
Por xu jok'olwi'ik in ulal enché': 
—Naná!. 

10 Konyat tám enché': 

— ¿Por jan ti pé ta uwa! abali 
chu'uxich xo'? 

M Tók'on ani in ulu enché!: 

— An inik xu bijyáb ta Jesús in 
Саја! i ut, tin mawtsi Ка] tu wal 
ani tin utsa! enché!: “Ki k'ale ban 
ch'akat ja! xu bijyáb Siloé ani ka 
midhiy taja' na wal.” Pos in k'ale 

ani tam tu midhiy nu wal, in 
chu'xinich tám. 

12Konyat tám enché!: 

—¿Jón! xo! ti k'wajat jachan' an 
inik? 

Ani јаја! tók'on enché': 

—Yab u cho'ób. 


An fariseotsik in lújundha' 
an inik xu jok'olwi'ik 

13 Jáná tám ban fariseotsik jachan' 
an inik xu jok'olwi'ik. '^Por kom in 
k'ítsájil i koyóxnich tam ti na Jesús 
in Paja! an Ки? ani in jeldha! an 
jok'ol, "an fariseotsik in konoy juní 
jachan' an inik хап tin uwámal abal 
u chu'uxich xo'. Jajá! in tók'oytsik 
enché': 

—Tin mawtsi ti k'ut' bu wal, u 
midhiy ani xo' in chu'uxich. 

16]n ulu tám enché! taltsik an 
fariseotsik: 

—An inik xin t'aja! jeché!, yab 
хбпа! ba Dios ti tál, pos yab 
in pakwlantsal in k'ítsájil an 
koyóxnich. 

Por taltsik in ulal enché': 

—éJanti ne'ech kin ejto kin баја! 
jelti jeché! i labidh labandhaxtaláb 
max i walablom inik? 

Jaxtám ti k'e'etich k'e'etich 
an chalab in ko'oltsik k'al tin 
kwenta xowa! in t'ajám na Jesús. 

17 Konyat tám juní enché! an inik xu 
jok'olwi'ik: 

—éAni tatá!, jant'éy a ulal k'al 
tin kwenta jachan' an inik xi ti 
chu'xindha'? 

Ani jajá! in ulu enché': 

—Naná! u ulal ke Јаја! ja'ich jun i 
tiltsix. 

18Рог an judíotsik yab in belál 
Ке jachan' an inik u jok'olwi'ik ani 

xo! и chu'uxich, asta ti kantsin tin 
táta'tsik jachan' an inik xi jeldhats 
19апі konyat enché! an táta'lábtsik: 

—éJa'ichxe! jeché! na chakámil, 
xa ulaltsik ke jok'ol ti wa'chinék ti 
chakam? ¿Janti pé xo! tu chu'uxich? 

20 An táta'lábtsik tók'on enché': 

— [I cho!ób alwa! abal jeché! ja'ich 
ni chakámil ani i cho'ób abal 
jok'ol ti wa'chinék ti chakam; 
21por yab i cho'ób xant'ók'i tu 
chu'uxich xo! nibal i cho'ób xita! 
kál ti chu'xindhats. Јаја! ka konoy, 
pülekich ani ne'ech ti ki óltsitsik 
xita! k'ál ti jeldhats. 

22Nin táta'tsik in ulu jeché' abal 
in ch'ejnál an judíotsik, pos an 
judíotsik in t'ajámalichtsik i káw 
abal yabich ne'ech kin walka' ka 
ochich ban atá xon tu t'ajnal an 
junkuntaláb xita' kin bela! ke na 
Jesús ja'ich an Kristo. ?3Jaxtám tin 
ulu enché! nin táta'tsik jachan' an 
inik: “Jajá! ka konoy, púlekich.” 

24 Kanyat tám juní Kal an 
judíotsik jachan' an inik xi 
jok'olwi'ik ani utsan enché': 

—Tin bij na Dios, ti ku ша! хома! 
tsubax. Wawá! i cho'ób abal jachan' 
an inik i walablom. 

25 Jajá! in tók'oytsik tám enché': 

— Мапа! yab u cho'ób max i 
walablom o yaba!. Tokot u cho'ób 
ke naná! in jok'olwi'ik ani xo! in 
chu'uxich. 

?6 Ani konyat juní enché': 

—¿Jant'éy ti t'ajtsi? ¿Jan tin uwa! 
abal kin ejto ti ki chu'xindha'? 

27 Јаја! in tók'oytsik enché': 

—Tu utsámalichtsik ani yab 
tin beltsal; éjant'ók'i ta lé! tu 
wits'k'ontsitsik? ¿A lé'tsik teye ka 
wéwna'? 

280 dhbijyat tám ani шап enché': 

—Tatá! a wéwnál jachan' an inik, 
por wawá! i wéwnál a Moisés. 

29 Wawá! i cho'ób abal na Moisés 
tawnadh k'al na Dios; por jachan' 
an inik, nibal i cho'ób ela! xon ti tál. 
30 Tók'oyattsik tám enché! k'al 
jachan' an inik xu jok'olwi'ik: 

— ¡Pos ja'ich jeché! xowa! yab 
i ejtowal ki exbay! Tatá'tsik yab 
a cho'ób xon ti tál ani naná' tin 
chu'xindha'. ?! Wawá! i cho'ób ke na 
Dios yab in axtsal xowa! kin konoy 
jun i walablom; tokot in axtsal xita! 
k'ál tu k'ak'náb ani in t'ajál xowa! in 
lé! na Dios. ??Yab jayk'i i ach'ámal 
ti t'ilnal jun xita! xin ejtowal kin 
chu'xindha' jun xita! xi jok'ol ti 
wa'chinék ti chakam. 3 Мах jeché! 
an inik yabak ba Dios ti tál, yab 
ne'ech kin ejto kin баја! jun xata' 
jelti jeché!. 

34Utsan tám enché!: 

—Tatá! xi walbidh t'ajat ta 
wa'chinék ta chakam, ¿a lé! ti ku 
ok'tsi? Ani utsan abal yabich más 
ka Kale ban atá xon tu t'ajnal an 
junkuntaláb. 


Xi k'wajattsik jelti max u jok'ol 
35Na Jesús in cho'óbna' abal ajnék 
jachan' an inik xu jok'olwi'ik ani 
tam tin ela! in utsa! enché!: 
— А belálxe! піп Chakámil na 
Dios? 
36Utsan enché! kl an inik: 
—Ajátik, ti kin óltsi xitam já! abal 
ku bela!. 
37 Tók'oyat enché! k'al na Jesús: 
— Pos a telálich ta k'wajat, ja'ich 
Naná'ich xi k'wajat ta t'ilom junax. 
38 Tudhlan tám jachan' an inik tin 
tamét na Jesús ani in utsa' enché': 

—U belál, Ajátik. 

39Tn ulu tám enché! na Jesús: 

—Naná! in tsi'nek teché! ban 
k'ay'lá abal ku xalk'antsi an 
atiklábtsik xan ti k'wajat. In tsi'nek 
abal ku chu'xindha! хі k'wajattsik 
jelti max u jok'ol ani xu chu'uxtsik, 
ka jilk'on jelti max u jok'ol. 

40Tam tin acha'tsik jeché!, taltsik 
an fariseotsik xi ta! ti k'wajat xon 
ti kwajat na Jesús, konoxintsik 
enché': 

—¿U jok'olxe! weye? 

41 Tók'oyattsik enché! k'al na 
Jesüs: 

—Max i jok'olaktsik, yabak i 
walbidh; por kom a ulal abal i 
chu'uxtsik, jaxtám ta walbidh. 


An junbaxtaláb k’al tin kwenta 
xon tu mapyáb an ko'néltsik 


1 0 "Tsubax tu utsáltsik, xi 


yab u ochel bin wi'lébil 
in mapúl an borregotsik, xin 
t'ikontsalk'i an mapuxtaláb, jachan' 
ja'ich an kwé!. ?Por xu ochel ban 
wi'leb, jachan' ja'ich an belkol 
borregotsik. 3U japtsinal k'al an 
belkol wi'leb abal ka ochich, in 
bijyal tin bij an borregotsik ani 
u exlantsáb tin káwintal ani 
in káldhál an borregotsik xon 
ti k'wajat mapudh. ^Tam in 
káldhámalich ejtal an borregotsik 
хі јаја! in dhabal, u okxinal ani и 
wéwnáb k'al an borregotsik kom 
u exlantsáb an tin káwintal. 5Por 
an borregotsik yab in wéwnál ni 
jun xita! xi yab kál tu dhabaláb, in 
jik'nál tokot kom yab in exlantsal 
an tin káwintal. 

SUtsantsik jeché! an ti 
junbaxtaláb k'al na Jesús, por 

yab in exbaytsik xant'éy le'ná ka 
utsantsik. 


Na Jesús ja'ich jelti an 
alwa! belkol borregotsik 

7Wits'K'ontsattsik tám juní ka 
utsan enché! k'al na Jesús: 

—Tsubax tu utsáltsik: Naná'ich nin 
k'wajat jelti an wi'leb xon tu ochel 
an borregotsik. 9Ejtal xi tsi'nektsik 
ok'ox ké Naná!, i kwé'tsik, por yab 
t'ajan ti Kij k'al an borregotsik. 
?Naná'ich nin k'wajat jelti an 
wi'leb; xita' ka ochich ba Мапа! 
xin k'wajat jelti an wi'leb ne'ech 
ka lo'ey. Ne'ech kin junu jelti jun 
i borrego xu ochel ani u kalel ban 
mapuxtaláb ani in elál i tóm. 

10An kwé! u tsi'ilk'i ti kwé! ani 
ti chemdhax; por Naná! in tsi'nek 
abal ka kó'oytsik an ít xe'chintaláb, 
an xe'chintaláb xi yab in ko'ol in 
ok'ontal. 11Naná'ich nin k'wajat 
jelti an alwa! belkol borregotsik. 
An alwa! belkol, yab in ódhál ti 
kwenta maske ka chemdhá abal kin 
lo'o an borregotsik. 12Por xu belkol 
abal in lé'k'i kin áta! i tumín, tam 
kin chu'u tál an padhum, in jilál 
kwetém an borregotsik ani jajá' u 
k'alel ti chink'onal. In t'ajál anchan' 
kom yab i alwa! belkol ani kom yab 
jajá' in dhabal an borregotsik. U 
yak'wnal tám taltsik an borregotsik 
k'al an padhum ani xi k'e'ettsik, u 
buk'el, kom и jik'édháb. 13 Jeché! 
an inik u kalel ti chink'onal, kom 
tokotk'i kwajat ti belkol abal in lé! 
Кіп áta! i tumín ani yab in k'anidhál 
an borregotsik. 

14/5'Naná'ich nin k'wajat jelti 
an alwa! belkol. Anchan! jelt хап 
ti nu Táta! tin exlál ani Naná' u 

exlál Јаја!, anchan! tu exlál xita!' 
tin belálichtsik ani jajá'tsik tin 
exlál neye. Мапа! ne'ech ku pidhna' 
tubá! kin chemdhá abal ku lo'otsik. 
160 ko'ol jeye k'e'et xi ne'ech ti 

kin bela'tsik xi yabél k'wajat k'al 
Мапа! ani ko'ol jeye ku ututsik k'al 
Naná!. Ne'ech ti kin axtsitsik an tu 
káwintal, jún tokot i kwene' ne'ech 
ka wa'chin ani júnk'i jeye tokot i 
belkol. 

17?An Táta'láb tin k'anidhál abal 
u pidhnál tubá! kin chemdhá ani 
tayíl kin ejech ti ít. 18 Yab xita! tin 
nixál ku pidhna' tubá! kin chemdhá, 
Naná'k'i u pidhnal tubá! k'al u 
kulbétal. U ko'ol i awiltaláb ku 
pidhna' tubá! kin chemdhá ani и 
ko'ol i awiltaláb abal kin ejech ti ít. 
Jeché' ja'ich xowa! tin utsámal ku 
Caja! nu Táta!. 

19 Tam ti an judíotsik in ach'a! 
jeché!, in kó'oytsik k'e'etich k'e'etich 
i chalab k'al tin kwenta хома! in 
ulu na Jesús. 22 Yán xi jajá'tsik in 
ulal enché': 

—éJant'ók'i ta exbantsaltsik? Јаја! 
ochadh kal i at'ax ejattaláb ani u 
olmanal. 

21 Por taltsik in ulal enché': 

—Ni jun xita! xi ochadh kal i at'ax 
ejattaláb yab ne'ech kin ejto ti káw 
anchan'. ¿Awxe! jun i at'ax ejattaláb 
ne'ech kin ejto kin chu'xindha! jun 
i jok'ol? 


U pojkáb na Jesüs k'al an judíotsik 
22 Tam ti jachan' i k'ij, chamay 
ani ban bitsow Jerusalén k'wajat ti 
t'ajnal i ajib k'al tin kwenta xowk'i 

ti t'okwat ani tujey ti éynáb an 
pulek atá xon tu k'ak'náb na Dios. 
?3Na Jesús ta! ti xe'ech ban pulek 

atá xon tu k'ak'náb na Dios ban 
chak’ xu bijyáb Salomón, ?^wiliyat 
Kal an judíotsik ani utsan enché!: 
—éAsta jowk'i ne'ech tu kó'oy tu 
chalpax? Max Tatá'ich ni Kristo, ti 
ku óltsitsích. 
25Tók'oyattsik enché! k'al na 
Jesüs: 
— Tu óltsámalichtsik ani yab tin 
beltsal. Ejtal xowa! u t'ajál k'al 
tin awiltal nu Táta!, in xalk'álich 
xitam já! neye Naná!. 26Por yabtsik 
a belál, kom yab tin belál jelti xi 
utenekichtsik k'al Naná!, jelt хап 
tu utsámalichtsik ok'ox. ?" Хіба! 
tin belálichtsik, tin axtsalichtsik 
хома! и ша]; u exláltsik ani jajá'tsik 
tin wéwnál. 28U pidhámalichtsik 
ti xe'chintaláb xi yab in ko'ol in 
ok'ontal ani yab ne'ech ka k'aletsik 
ban k'ibeltaláb, nibal xita' ne'ech 
kin ejto ti kin Kántsi. 29 Nu Táta! 
ja'ich tin pidhámaltsik. Јаја! ja'ich 
xi más pülek ani xi más ultaláb ani 
Kal ni jun xita! ti ne'ech ka ejtowat 
ka k'ántsin. 30 Naná! ani an Táta'láb, 
jun tokot tu áynal. 
31In pena! tám juní i t'ujub an 
judíotsik abal kin t'ujbay na Jesüs. 
32 Ani utsantsik enché! k'al na Jesús: 
— Yánich t'ajat xata! alwa! и 
t'ajámal ta taméttsik k'al tin awiltal 
nu Táta!, ¿K'al jowa! kál tin kwenta 
ta lé! ti kin t'ujbaytsik? 
33 Tók'oyat enché! k'al an judíotsik: 
—Yab i le'náb ki t'ujbayat k'al ni 
jun xowa! alwa! a t'ajámal. I le'náb 
ki t'ujbayat kom púlekich t'ajat an 
walastaláb a t'ajál abal a t'ajálich 
tabá! jelti max i Dios. Pos Tatá! 
jayéch teye jun i inik jelti wawá!. 
34Utsantsik tám enché! Kal na 
Jesús: 

— Ban tak'ixtaláb xi tatá'tsik 
a éynál k'wajat dhutsadh ke na 
Dios in ulámal enché': “Tatá'tsik i 
diostsik teye.” 351 cho'ób ke хома! 
in ulal an T'okat Dhuslab, yab 
ne'ech ki ejto ki ulu ke yab tsubax 
ani na Dios in bijiy ti diostsik 
an atiklábtsik xi axtsin k'ál tin 
káwintal. 38 Ani max na Dios tin 
takwyámal ani tin abámal teché' ti 
k'ay'lá, yab ne'ech ka ejto ka ulutsik 
ke u odhbijyal na Dios abal u ulal 
Ке Мапа! in Chakámláb Kal Јаја". 

37 Max yab u t'ajál хома! іп t'ajál nu 
Táta!, yab ti kin bela'tsik. 38Рог max 
u t'ajál, maske yab ti kin bela'tsik, 
ka bela'tsik хома! a chu'tal и t'ajál 
abal ka cho'óbna'tsik ke an Táta'láb 
k'wajat k'al Мапа! ani Мапа! in 
k'wajat k'al an Táta'láb. 

390 Je'nábwi'ik juní ka yak'wan, 
por chink'ontsattsik k'al na Jesüs. 

^9 Witsiy tám na Jesús ban walja' 
Jordán ani taja! ti k'wajay xon ti na 
Juan k'wajinek ti pájal más ok'ox. 
^! Kal yán i atiklábtsik tu k'alel 
ti chu'táb na Jesüs ani in ulaltsik 
enché!: 

—Tsubax lejtal, maske na Juan 
yab in баја! ni jun i labidh exól, 
ejtal хома! in ulu k'al tin kwenta 
jeché! an inik, tsubax. 

42 Ani Kal yán ti belan na Jesús 
tam ti taja! ti k'wajat. 


Nin chemtal na Lásaro 
1 Tá! ti kwajat jun i inik u 

ya'ul xu bijyáb ta Lásaro. 
Jeché! an inik u k'wajíl ban 
kwentsal xin bij Betania, xon tu 
k'wajíltsik jeye na María ani na 
Marta, nin ixámtsik. ?Jeché! na 
María, nin ixám na Lásaro, an 


JUAN 10, 11 


inik xu ya'ul, ja'ich an mímláb xin 
mawtsi k'al i niwiytaláb tin akan 
an Ajátikláb ani in wayedhantsi k'al 
іп xi'íl. 3Jeché! cháb an mímlábtsik 
in abna! ka utsan enché! na Jesús: 

—Ajátik, na ja'úb u ya'ul. 

^Tam ti na Jesús in ach'a!, in ulu 
enché!: 

—Jeché! an yaw'lách yab ja'ich 
tokot abal ka chemech, ja'ich abal 
kin xalk'a! nin labidh t'okát na Dios 
ani anchan! ka xalk'an jeye nin 
labidh t'okát nin Chakámil na Dios. 

5Maske na Jesüs in k'anidhál 
t'ajat na Marta, na María ani na 
Lásaro jeye, Stam ti utsan ke na 
Lásaro и ya'ul, yab Kale jik'at kin 
álna!, jilk'on bél cháb a k'ítsá xon ti 
k'wajat. " Tayíl in utsa' tám enché! 
nin exóbaliltsik: 

—Wana juní Judea. 

8 Utsan tám enché! Ка] nin 
exóbaliltsik: 

—Ok'tsix, хо! ít, an judíotsik хі аја! 
u k'wajíl in le'námaltsik ti ki t'ujbay; 
ani éxo! a lé! juní ki Kale taja'? 

9 Tók'oyattsik enché! k'al na Jesús: 

—éYabxe! lajucháb i ora in 
ko'ol xi jun a k'ítsá? Pos max jun 
xita! xe'ech ti belal tam k'ij, yab 
u t'adhk'unal kom in telál an 
tajaxtaláb xi wa'ach ba jeché! an 
k'ay!lá. 1°Рог max jun xita' xe'ech 
tam jik'wax, u t'adhk'unal kom yab 
tajax xon ti xe'ech. 

1 Tayíl utsantsik juní enché! k'al 
na Jesüs: 

—Ni ja'üb Lásaro wayámadhich, 
por ne'ech ku bakiy. 

12Utsan tám enché! k'al an 
exóbaltsik: 

—Ajátik, max wayámadhich, tám, 
ne'ech ka elábmé. 

13Por xowa! in le'na! kin ulu na 
Jesús, ja'ich ke na Lásaro chemnek, 
por an exóbaltsik in chalpay ke na 
Jesús k'wajat in t'ilál i ani! wayich. 
1^ Utsutsuyattsik tám tsubax enché! 
k'al na Jesüs: 

— Na Lásaro chemech. 151п kulbél 
t'ajat k'al tatá'tsik ta kwenta abal 
yab taja! tin k'wajat abal anchan! ki 
belmáchtsik. Por wana ki chu'u. 

16Na Tomás, xu bijyáb ti 
Kwaya!, in ша! tám enché! nin at 
exóbaltsik: 

—Wana weye abal ku chemech 
junax Kal Jajá!. 


Na Jesús ja'ich xu ejdhax ti ít 
ani xin pidhnál an xe'chintaláb 
xi yab in ko'ol in ok'ontal 
17Tam ti na Jesús ulich Betania, 
utsan abal in ko'olich ché! a k'ítsá 
ti jolidh na Lásaro. 18 An kwentsal 
xi Betania, k'wajat k'unat ban 
bitsow Jerusalén, cháb k'al ch'ejel 
xóna! i kilómetro in owíl; ani Ка] 
yán i judíotsik ti k'alnek ti álnáb 
na Marta ani na María abal ka 
k'ijidhmédha'tsik kom chemnek nin 
kidháb Lásaro. ?? Tam ti na Marta 
in ach'a! abal tá'ich tu ulel na Jesús, 
kale kin tamu; por na María jilk'on 
ban atá xon tu k'wajíltsik. 21 Ani 
utsan enché! na Jesús k'al na Marta: 
—Ajátik, max teché'ak ta k'wajat, 
yabak chemnek nu kidháb. 22Por u 
cho'ób alwa! ke ne'ech ti ki pidha' 
na Dios xowa' ka kontsi. 
23Utsan enché! Kal na Jesús: 
—Na kidháb ne'ech ka ejech ti ít. 
24Tók'oyat enché! k'al na Marta: 
—Ani' k'ejle, u cho'óbich abal 
ne'ech ka ejech ti ít tam ka ejdhá 


212 


an chemélomtsik tam kin bajaw an 
pakwenib. 
?5Utsan tám enché! Kal na Jesús: 

—Naná'ich nin ejdhax ti ít ani xu 
pidhnál an xe'chintaláb xi yab in 
ko'ol in ok'ontal. Xita! ti kin bela', 
maske ka chemech, bélk'i ne'ech 
ka k'wajay ejat; Bani ejtal xi xo! 
k'wajat ejat ani tin belál Naná!, yab 
ne'ech ka k'wajay chemnek malilíl i 
K'ij. ¿A belálxe! jeché'? 

27Na Marta tók'on enché': 

—U belál, Ajátik. U belál abal 
Tatá'ich ni Kristo, nin Chakámil na 
Dios xi bijidh ne'ech ka tsích teché! 
ti k'ay!lá. 


Na Jesüs uk'in xon ti 
jolidh na Lásaro 


28Тат ti ok'on kin ulu jeché!, na 
Marta k'ale kin kaniy nin kidháb 
María ani in utsa' enché! chinatk'i: 

—Ulnek an Ok'tsix ani tin abámal 
tu kaniy. 

29 Tokot tin ach'a! jeché! na María, 
ch'akay ani k'ale kin chu'u na 
Jesús. 3 Na Jesús yabél ochenek 
ban kwentsal, taja' bél ti k'wajat 
хоп ti k'wajinek ti t'ilolól Kal 
na Marta. ?! Tam ti chu'tat abal 
ch'akay na María ani kale jik'atk'i 
t'ajat, an judíotsik xi (аја! ti k'wajat 
ti k'ijítnax, wéwnaxintsik. In 
chalpaytsik max na María ne'ech ti 
uk'nal xon ti jolidh na Lásaro. 

32Tam ti na María ulich xon ti 
k'wajat na Jesús, tudhlan tin tamét 
ani in ша! enché!: 

—Ajátik, max teché'ak ta k'wajat, 
yabak chemnek nu kidháb. 

33Tam ti na Jesús in chu'u ti 
uk'naltsik na María ani an judíotsik 

хі wéwnaxnék, t'e'pin Раја asta tin 
ejattal 34ani in konoytsik enché': 

— éJón! ta jolyámal? 

Tók'oyat enché': 

—Ajátik, jala! ka chu'u. 

35Uk'in tám jeye na Jesús. ?9In 
ulu tám enché! an judíotsik: 

—Ka tela'tsik, in k'anidhál t'ajat. 

37 Por taltsik an judíotsik in ulu 
enché!: 

—Jeché! an inik, xin chu'xindha' 
an jok'ol, ¿awxe! yabwi'ik ne'ech 
kin ejto kin jeldha' na Lásaro abal 
yab ka chemech? 


Ejdhá ti ít na Lásaro 
38 Na Jesús, k'al yantam i 
yajnantsixtaláb, utey xon ti jolidh 
na Lásaro. Xon ti k'wajat jolidh, 
ja'ich jun i cholax ch'én ani 
paxk'idh Kal jun i t'ujub. In ulu 
tám enché! na Jesüs: 

— Ka wék'oytsik an t'ujub. 

Utsan enché! k'al na Marta, nin 
ixám an chemélom: 

—Ajátik, kaxiyich хбпа! nin t'u'úl, 
kom ché'ich a k'ítsá in ko'ol ti 
chemnek. 

^ por utsan enché! k'al na Jesús: 

—¿Yabxe! tu utsámich ke max i 
belom, ne'ech ka chu'tsi tin labidh 
t'okát na Dios? 

^! Wék'oyat tám an t'ujub xi kál 
ti paxk'idh an jólimtaláb, in tela! 
walk'i' na Jesús ani in ши enché': 

—Táta!, tu pidhál ti jalbintsixtaláb 
abal tin axtsámal. ^?U cho'ób alwa! 
abal Tatá' ech'ek'i tin axtsal, por 
jeché! tu ulal abal tin alwa'bíl ejtal 
jeché! an atiklábtsik xi jé! k'wajat 


abal kin bela'tsik ke Tatá! tin abámal. 


43Tam ti ok'on kin ulu jeché', in 
ulu kawidh enché': 

—iLásaro, ki kale! 

^^Ejech tám хі chemnek ani kale, 
malidh nin k'ubak ani nin akan 
Kal i bolixtaláb ani nin ók’ bolidh 
jeye kal i k'udhk'um. Utsantsik tám 
enché! k'al na Jesús: 

—Ka wila! ani ka walka'ich ka 
Kale. 


U chalpayáb xan ti ka uwan abal ka 
yak'wan na Jesús 
(Mt. 26:1-5; Mr. 14:1-2; Lk. 22:1-2) 

45K?al tin kwentak'i хома! in 
chu'utsik in баја! na Jesús, уап 
an judíotsik xi k'alnek ti junkil an 
ta María, in bela! na Jesús. #6 Por 
taltsik an judíotsik k'ale kin chu'u 
an fariseotsik ani in t'iltsi хома! 
in t'ajámal na Jesús. Tam ti an 
fariseotsik ani an ok'lek pále'tsik 
in ach'a! jeché!, junkun k'al an 
Junkulom Awiltaláb ani in ulutsik 
enché!: 

—éJant'éy ne'ech ki t'aja!? Jeché! 
an inik exom t'ajat in t'ajál уап i 
labidh exóltsik. 48 Мах ki walka! kin 
óntsi апсһап!, k'al ejtal ti ne'ech 
ka belan. Ne'ech tám ka tsích an 
awiltalábtsik xi Roma, ne'ech ti 
ku pakwtsi an ti pulek atá xon tu 
k'ak'náb na Dios ani ne'ech ti ku 
chemdha'. 

49 por jun ti éb xi jajá'tsik xu 
bijyáb ta Kayfás, xi ja'ich nin 
ok'lékil an pále'tsik tam ti jachan' i 
tamub, in ulu enché': 

—Tatá'tsik yab a cho'ób xata!, 
SOnibal a chalpayaltsik ke más alwa! 
abal wawá!, ka chemech jún tokot i 
inik abal tin kwenta an atiklábtsik 
ani yab ku chemdhá ejtal. 

5'Por na Kayfás yab in ulu jeché! 
Kal јаја! tin kwetém chalab; 


El Nuevo Testamento en el huasteco de Veracruz @ La Liga Bíblica 2005, 2009 


JUAN 11, 12 


kom jajá! k'wajat ti ok'lek pále'tsik 
јасһап! i tamub, jaxtám ti ijtsin 

kin ulu k'al na Dios ke na Jesús 
ne'ech ka chemdhá abal ka lo'ey an 
judíotsik; 52ani yab tokot já'k'i, abal 
kin junku jeye nin chakámiltsik 

na Dios xi k'wajat гаі ták'i. 

53 Jaxtám, asta tam ti jachan' i k'ij, 
an awiltalábtsik xi Judea in ayaltsik 
xan ti kin uwa! abal kin ejto kin 
chemdha' na Jesús. 

5^Na Jesús yabich tám in lej 
xalk'ál tinbá! ka chu'tat k'al an 
judíotsik, kale ba jachan' an 
chabál xi Judea ani k'ale ba jun 
i chabál k'unat ban chabál xon ti 
yab k'wajtsidh, ba jun i bitsow xin 
bij Efrain. Таја! ti k'wajay Kal nin 
exóbaliltsik. 

55Tam ti jachan' i k'ij, u k'unelich 
xowk'i tin ajíbnál an paskwa an 
judíotsik ani yán i atiklábtsik xu 
k'wajíl ban kwentsaltsik k'alnek 
Jerusalén abal kin t'okotsik tinbá! 
tam yabél wat'enek an paskwa. 56In 
ayaltsik na Jesás ban pulek atá xon 
tu k'ak'náb na Dios ani u kónóxtsik 
jún ani jún enché!: 

—éJant'éy a chalpayaltsik? ¿Awxe! 
ne'ech ka tsích an ti ajíblom o 
yaba'? 

57 An fariseotsik ani an ok'lek 
pále'tsik in ulúmal ke max jun xita' 
in cho'ób хоп ti k'wajat na Jesús, 
kin ólna! abal ka kale ti yak'wnal. 


Jun i mímláb in joltsi ti niwiytaláb 
bin ók? na Jesús 
(Mt. 26:6-13; Mr. 14:3-9) 
1 Bél u Kibel akak a k'ítsá 
abal ka wat'ey an paskwa, 
na Jesús k'ale Betania хоп tu k'wajíl 
na Lásaro, xi chemnek ani ejdhá ti 

ít Kal na Jesús. ?T'ajan taja! jun i 
k'apüch abal tin k'ak'nabíl na Jesús; 
na Marta u jót'il ani na Lásaro 
ja'ich jún ti éb xi buxül ti k'apul 
ban mesa K'al na Jesús. ?In uldha' 
tám na María ch'ejel litro xóna' i 
niwiytaláb xi t'ajadh k'al i wich 
xin bij nardo. Jeché! an niwiytaláb, 
kajbidh t'ajat in jalbíl. Na María 
in mawtsi k'ál tin akan na Jesüs 
ani in wayedhantsi k'al nin xi!íl. 
Putál an altá niwbé Kal jachan' an 
niwiytaláb. *Na Judas Iskariote, 
xi ja'ich jeye jún ti éb xi lajucháb 
nin exóbaliltsik na Jesús, xi K'ál ti 
ne'ech ka pidhná na Jesús abal ka 
chemdhá, in ulu tám enché!: 
5—¿Jant'óKi ti yab nujwat jeché! 
an niwiytaláb k'al óx i bo! inik i 
denariotsik abal ka pidhan an ti 
tumín an ch'ojontáltsik? 

SPor na Judas yab in ши jeché! 
abal tsubax lejtal tin k'anidhál an 
ch'ojontáltsik, in ulu anchan', kom 
jajá! ja'ich jun i kwé!, ani kom jajá' 
in xe'chindhál nin bál an tumín, 
in kwé'yal хома! u balyáb taja!. 
TUtsan tám enché! k'al na Jesús: 

—Jila! k'wajat, yab xata! ka utsa!; 
pos јаја! in ta'pámal jeché! abal 
ti kin mawtsi an tu t'u'úl abal ka 
k'wajách t'ojojodh tam kin bajaw 
xowk'i ne'ech kin jolyat. 8 An 
ch'ojontáltsik ech'ek'i ne'ech ka 
k'wajay k'al tatá'tsik, por Naná!, 
yab ech'ek'i ne'ech kin k'wajay Kal 
tatáltsik. 


U t'ajnal i káw abal ka 
chemdhá na Lásaro 
Kal уап i judíotsik ti cho'óbná 
ke na Jesús ta! ti k'wajat Betania 
ani K'aletsik taja!, yab tokotk'i abal 

kin chu'utsik na Jesús, aníl jeye 
abal kin chu'utsik na Lásaro, xi 
ejdhats ti ít k'al na Jesús. !?Nin 
ok'lékil an pále'tsik in t'aja'tsik i 
káw abal kin chemdha' jeye na 
Lásaro, pos k'al tin kwentak'i 
na Lásaro, yán i judíotsik in 
pílmédháltsik tinbá! ani in 
belálichtsik na Jesüs. 


Na Jesüs ochich ban bitsow 
Jerusalén 
(Mt. 21:1-11; Mr. 11:1-11; Lk. 19:28-40) 

12 Yán i atiklábtsik k'alnek 
Jerusalén abal kin ajíbna'tsik an 
paskwa. Tam ti jun tsudhelom in 
ach'a'tsik abal na Jesús exomich 
ti ulel ba jachan' an bitsow, Pin 
peja'tsik i apach”, kale kin bach'u 
ani in ulaltsik kawidh enché': 

—iTi ku lo'óch xo'! iLábt'ajadh xi 
tál tin bij an Ok'óxláb! iLábt'ajadh 
nin Pulek Tak'íxal an israelitatsik! 

14Na Jesús in ela! jun i chakam 
burru ani puney taja!, jelt хап tin 
ulal an T'okat Dhuslab enché!: 

15 Yab ki jik'ey, atiklábtsik xi 

k'wajíl Sión; 
ka tela'tsik, ná'ich tál na Pulek 
Tak'íxal 
punat ba jun i chakam burru. 
16Tam ti jachan' i k'ij, nin 
exóbaliltsik yab in exbay ejtal 
jeché!, por más tayíl, tam ti na 
Jesús xalk'antsatich tin labidh 
tokát, in chalpaytsik tám abal ejtal 
jeché! kwajat dhutsadh ban T'okat 
Dhuslab k'al tin kwenta na Jesús 
ani anchanich ti támnék. 

17 An atiklábtsik xi ta! ti k'wajat 
tam ti na Jesús in ejdha! ti ít na 
Lásaro ani in utsa! ka kale ban 
jólimtaláb, in t'iláltsik хома! in 

chu'úmal. 18Jaxtám an atiklábtsik 

ti kale kin bach'u na Jesús, abal in 

cho'óbnámalichtsik an labidh exól 

xin t'ajámal. 19Por an fariseotsik in 
ulu jajá'k'itsik enché': 

— A chu'talichtsik xo!, yab ne'ech 
ki ejto ki Paja! ni jun xata'. Ka tela!, 
k'al ejtal an atiklábtsik ti exom ti 
wéwnáb. 


U alyáb na Jesús k'al 
cháb óx i griegotsik 

20 K?al an atiklábtsik xi k'alnek 
Jerusalén abal ti ól tam exom an 
ajib, ta! jeye ti kwajattsik cháb 
бх i griego. ?! Jeché! an griegotsik 
utey ba na Felipe. Na Felipe, ja'ich 
xu k'wajíl Betsayda, an chabál 
xu tak'nal Galilea. Tam ti utukná 
k'al an griegotsik, pakabédhá k'ál 
enché!: 

—Ja'úb, i lé! weye ki chu'u na 
Jesüs. 

?2Na Felipe k'ale kin utsa' na 
Andrés ani chablam ti éb ti k'ale 
kin óltsi na Jesús. Utsantsik tám 
enché! k'al na Jesús: 

— In bajúch an k'ij xowk'i Naná!, 
xin abadh abal kin wenk'on neye 
tin inik, ne'ech kin xalk'antsat 
an tu labidh t'okát. 2Tsubax tu 
utsáltsik, ke max jun i iyaláb yab 
ka t'ayan ani yab ka k'ibchon nin 
t'u'ül, yab jayk'i ne'ech ka yaney. 
Por max ka t'ayan ani ka k'ibchon 
nin t'u'ül, ne'ech ka ixk'an, ne'ech 
ka pubey ani ne'ech kin kó'oy 
уап in walíl. ?5Xita' in k'anidhál 
nin ejattal ne'ech kin k'ibdha'; 
por xita! xi yab in k'anidhál nin 
ejattal teché! ti k'ay'lá, in ko'olich 
t'ojojodh nin ejattal abal kin bach'u 
an xe'chintaláb xi yab in ko'ol in 


El Nuevo Testamento en el huasteco de Veracruz @ La Liga Bíblica 2005, 2009 


JUAN 12 


ok'ontal. 26 Мах jun xita' in lé! ti kin 
t'ójontsi, ti kin wéwna' ani xon ti 
Мапа! ne'ech kin k'wajay, taja' jeye 


ne'ech ka k'wajay xita! tin t'ójontsal. 


Max jun xita' ti kin t'ójontsi, ne'ech 
ka Какпа k'al nu Táta!. 


Na Jesús in ulu abal 
ne'ech ka chemdhá 

27Xo'" in chalpax t'ajat tin k'wajat; 
por yab ne'ech ku ша! nu Táta! ti 
kin lo'o k'al xowa! ne'ech ku tamu, 
pos ja'ich tin tsi'nek abal ku tamu 
anchan!. 28Táta!, ka xalk'a'ich na 
labidh t'okát. 

Ach'atmé tám jun i káwintaláb tú! 
walk'i' ani xu Кау in ulu enché": 

—U xalk'ámalich ani ne'ech juní 
ku xalica! ti ít. 

29 An atiklábtsik xi (аја! ti k'wajat 
ani in ach'a! jachan' an káwintaláb, 
in ulutsik abal i junkil áb u jululúl 
ani xi k'elettsik in ulal: 

—Tawná Kal jun i tokat abatwále. 

30Utsantsik tám enché! k'al na 
Jesüs: 

—Yab abal Naná! tu kwenta ti 
ach'atmé jeché! an káwintaláb, 
ach'atmé abal tatá'tsik ta kwenta. 

31 Xo! in bajüch an k'ij xowk'i ne'ech 
ti lújundháb an atiklábtsik xi teché! 
ban Кау!а ani ne'ech ka pet'nájich 
ban k'ibeltaláb an lej at'ax xi 
k'wajat ti tak'ix ba jeché! an k'ay!lá. 
32 Ani tam Naná! kin t'ek'bájich 
pajk'idh ban peltsidh te!, ne'ech ku 
ututsik ejtal k'al Naná!. 

33K'al jeché! k'wajatich in 
ólnál xan ti ne'ech ka chemdhá. 
3Tók'oyat enché! k'al an 
atiklábtsik: 

—Wawá! i ach'ámal ti ajyáb bin 
tak'ixtal na Dios xin jilám dhutsadh 

na Moisés ke an Kristo yab jayk'i 
ne'ech ka chemech. ¿Jant'ók'i pé 
tám ta ulal ke nin Chakámil na 
Dios ne'ech ka t'ek'bá pajk'idh ba 
peltsidh te'? ¿Jita! pé jeye jachan' 
xa utsál ke Jajá'ich xi abadh abal ka 
wenk'on jeye ti inik? 

35Utsantsik tám enché! Kal na 
Jesüs: 

— Bél ne'ech kin k'wajay wé! i k'ij 
k'al tatá'tsik, Naná! xin k'wajat jelti 
an tajaxtaláb, por yabich ne'ech kin 
lej owey. Ki uteytsik k'al Naná! lejat 
xo! bél in k'wajat k'al tatá'tsik abal 
yab ki yak'wantsik uk'pidh k'al an 
jik'waxtaláb, pos xi xe'echtsik ban 
jik'waxtaláb yab in cho'ób xon ti 
ne'ech. 36Ti kin bela'tsik lejat хо! 
bél in k'wajat k'al tatá'tsik, Мапа! 
in k'wajat jelti an tajaxtaláb abal 
ki k'wajaytsik jelti an atiklábtsik xi 
k'wajat ban tajaxtaláb. 

Tam ti ok'on kin ulu jeché!, na 
Jesús k'ale ani in chink'ontsitsik. 


Xant'ók'i ti yab u belnal na 
Jesús k'al an judíotsik 


37 Maske na Jesús in t'ajámalich 
t'ajat yán i labidh exóltsik tin tamét 
an judíotsik, bélk'i yab u belnal. 

38 Jeché! támun anchan' abal ka 
tájan jelt xan tin jilámal dhutsadh 
an t'iltsix Isaías enché': 
Ok'óxláb, ¿jita! in belámal xowa! 
i ólnámal? 
¿Jita! xalk'antsidh tin cháp an 
Ok'óxláb? 
39 Jaxtám ti yab u belnal na Jesús, 
pos na Isaías in dhutsámal jeye 
enché': 
40 Jok'olbédhatstsik k'al na Dios 
ani chapikmédhantsidhtsik 
tin itsích, 

abal yab ka chu'xintsik k'al nin 
wal, 
nibal kin exbaytsik k'al nin 
itsích, 
ani nibal ka uteytsik k'al Мапа! 
abal ku jeldha'. 
41 Na Isaías in t'ilámal jeché! abal in 
chu'tsámalich tin labidh t'okát na 
Jesús ani Jajá! k'wajat in t'ilál tam 
tin ulu jeché!. 
42 por bélk'i, k'al уап i judíotsik 
ti belan na Jesüs, belan asta k'al 
taltsik i awiltalábtsik; por yabtsik 
in xalk'ál, kom in ch'ejnál an 
fariseotsik ani in ch'ejnál yabich 
ka walkan ka ochichtsik ban atá 
xon tu t'ajnal an junkuntaláb. 43Pos 
jajá'tsik más in kulbetnál ka k'ak'ná 
k'al an atiklábtsik ké k'al na Dios. 


K'al xowa' in ulal na Jesús, 
k'ál ti ne'ech ka xalk'an xan 
ti kwajat an atiklábtsik 

^^Na Jesús in ulu kawidh enché': 

—Xita! ti kin bela! Naná!, yab 
Naná! tin belál, in belál an Táta'láb 
xi tin abámal. “Ani xita! tin 
chu'tal Naná!, in chu'talich xita! 
tin abámal. “6 Naná', xin k'wajat 
jelti an tajaxtaláb, in tsi'nek ban 
k'ay'lá abal xita! ti kin bela! yab ka 
jilk'ontsik ban jik'waxtaláb. #7 Por 
max jun xita' kin ach'a! xowa! u 
ulal ani yab kin баја! ti k'ij, yab 
Мапа! exom u walbiyal; pos yab in 
tsi'nek ku walbiy an atiklábtsik xi 
k'wajat ban k'ay'lá, in tsi'nek abal 
ku lo'o. 48Xita' tin pojkál ani yab in 
t'ajál ti k'ij xowa! u ulal, in ko'olich 
xita' kál ti ne'ech ka walbiyat: 
xowa! Мапа! и ulúmal, ja'ich k'ál ti 
ne'ech ka walbiyat tam kin bajaw 
an pakwenib. 49 Xowa! Мапа! u 

ulúmal, yab u ulúmal k'al Naná'k'i 
tu kwetém chalab; an Táta'láb xi 
tin abámal, ja'ich tin utsámal хома! 
ne'ech ku ulu ani xowa' ne'ech ku 
ok'tsixna!. 50 Ani u cho'ób alwa! ke 
хома! tin utsámal ku ulu nu Táta!, 
ja'ich abal ka ejtotsik ka kó'oy 

an xe'chintaláb xi yab in ko'ol in 
ok'ontal. Jaxtám, хома! u ша], u 
ulal xantik'i tin utsámal ku ulu an 
Táta'láb. 


Na Jesüs in t'aktsi tin 
akan nin exóbaliltsik 


1 3 Wé'ich u КБе] abal ka 
ajíbná an paskwa. Na 
Jesús in cho'óbich abal in bajúmich 

an k'ij xowk'i ne'ech kin jila'ich 
an k'ay'lá abal ka k'aléch ban 
Táta'láb. Kom ech'ek'i in k'anidhál 
an atiklábtsik xi k'ál tu belnal, xo! 
k'wajat in xalk'antsal ke tsubax 
lejtal tin k'anidháltsik t'ajat. 

2-4Na Judas Iskariote, xu 
chakámláb k'al na Simón, 
ódhantsidhich bin itsích k'al an 
lej at'ax abal kin pidhna! na Jesús 
ka chemdhá. Na Jesús in cho'ób 
alwa! abal ba Dios ti tál ani abal 
ne'ech juní ka witsích táyk'i ani in 
cho'ób jeye abal pidhnékich ejtal 
an ti awiltaláb k'al an Táta'láb. 
Jaxtám, tam ti k'wajattsik an ti 
k'apul, ch'akay na Jesús ban mesa, 
in k'ot'iy nin eblidh k'udhk'umil ani 
in wik'a! jun i k'udhk'um bin tsukul. 
5In jolo tám i ja! ba jun i balixtaláb 
ani k'wajay kin t'aktsi tin akan nin 
exóbaliltsik ani kin wayedhantsi k'al 
an k'udhk'um xin wík'ím bin tsukul. 

$Tam ti ne'chich jeye ti t'aktsinal 
tin akan na Simón Pedro, na Simón 
Pedro in ulu enché': 

—Ajátik, ¿Tatá! ne'ech ti kin 
t'aktsi tu akan? 

TTók'oyat enché! k'al na Jesús: 
—Xo! yab ne'ech ka ejto ka exbay 
хома! exom u t'ajál, por tayíl ne'ech 

ka exbay. 
8Por utsan enché! k'al na Pedro: 

— Мапа! yab jayk'i ne'ech tu walka!' 
ti kin t'aktsi an tu akan. 

Utsan tám enché! k'al na Jesús: 

—Max yab tu t'aktsi an ta akan, 
yabich ne'ech ka ejto ki k'wajay k'al 
Naná!. 

%Utsan enché! k'al na Simón 
Pedro: 

—Ajátik, tám, yab tokotk'i ti kin 
t'aktsi tu akan, ti kin t'aktsi jeye tu 
Kubak ani ti kin pak'wtsi tu ók’. 

10Por utsan enché! k'al na Jesús: 

—Xi tám ti ok'nék ti atsim, yab 
yejat хома! más kin t'aka', tokot nin 
akan; pos ejtal k'wajat tokat nin 
t'u'ül. Tatá'tsik i t'okat ta k'wajat, 
maske yab k'ejle ejtal ta éb. 

11Na Jesús in ulu: “Yab ejtal ta 
éb i k'wajattsik t'okat", kom in 
cho'óbich xita! k'ál ti ne'ech ka 
pidhná abal ka chemdhá. 

12Tam ti ok'onich kin t'aktsi 
tin akan nin exóbaliltsik, na 
Jesús in k'wajba' juní nin eblidh 
k'udhk'ümil, buxkan juní ban mesa 
ani in utsa'tsik enché': 

—&A exbayaltsikxe! хома! tu 
t'ajtsi? 13Таїа'15їК tin bijyal tin 
Ok'tsix ani tin Ajátikláb ani tsubax 
хома! а ulaltsik, kom ani! k'ejle. 
14pos max Naná!, xin Ok'tsix ani in 
Ajátikláb, tu t'aktsitsik an ta akan, 
anílk'i teye ti yejat ki t'áktsíxintsik 
an ta akan jún ani jún. 15 Мапа! tu 
pidha'ichtsik jun i ok'tsixtaláb abal 
ka t'aja'tsik teye anílk'i jelt xan ti 


218 


Мапа! и Раја! 16'Tsubax tu utsáltsik, 
ke ni jun i t'ójontsix k'wajat más 
pülek ké nin ajátik ani ni jun i 
abatwále k'wajat más pülek ké xi 
Kál ti abadh. 1 Мах a exbayaltsik 
ejtal jeché! ani ka t'aja'tsik anchan', 
K'ijidh tajat ne'ech ki k'wajaytsik. 
18'Yab abal ejtal ta éb tin k'wajat 
tu utsáltsik jeché!; Мапа! u cho'ób 
xita! nu takwyámaltsik. Por ko'ol 
ka támun jelt xan tin ulal an T'okat 
Dhuslab enché': “Xi k'wajat ti k'apul 
junax k'al Naná!, tin at'álich хо!” 
1? Tu okxintsaltsik tu óltsi jeché! 
abal tam ka támun, ka bela'tsik ke 
Naná'ich xitam já! tu utsámaltsik 
u éy. 20Tsubax tu utsáltsik, ke xita! 
kin bach'u xita! Мапа! u abámal, 
Мапа! tin bach'wal ani xita! ti kin 
bach'u Naná!, in bach'walich хіѓа! 
tin abámal. 


Na Jesüs in ulal ke ne'ech ka pidhná 
k'al na Judas abal ka chemdhá 
(Mt. 26:20-25; Mr. 14:17-21; Lk. 22:21-23) 


21 Tam ti ok'on kin ulu jeché!, 
na Jesús in ach'a! jun i pulek 
yajtsiktaláb tin ejattal ani in ulu 
enché': 

—Tsubax tu utsáltsik, ke ján ti éb 
xi tatá'tsik a kidhtal ne'ech ti kin 
pidhna' abal kin chemdhá. 

22Tujey tám an exóbaltsik ti téláx 
jún ani jún, maske yab in cho'óbtsik 
xitam já! na k'wajat ti usnal. ?3Jün 
ti éb an exóbaltsik, xu k'anidháb 
t'ajat Kal na Jesús, k'wajat jeye ti 
k'apul jedhél bin okób na Jesús. 
24Na Simón Pedro in ша! jeché! 
an exóbal k'al in k'ubakk'i abal kin 
konoy xitam já! na k'wajat in t'ilál. 
25Utkakan tám más jeché! an exóbal 
ba na Jesús ani in konoy enché': 

—Ajátik, ¿jitam já! xi k'wajat a 
спа]? 

26 Tók'oyat enché! k'al na Jesús: 
—Ne'ech ku ju'u jun peje! i pan 
ani xita' ku pidha!, ja'ich xi ne'ech 

ti kin pidhna! abal kin chemdhá. 

In ju'u tám jun peje! an pan ani 
in pidha! na Judas Iskariote, xu 
chakámláb k'al na Simón, ?7támk'i 
tam ti na Judas in bach'u an pan, 
ochich an lej at'ax bin itsích na 
Judas. Utsan tám enché! k'al na 
Jesüs: 

—Xowa! ne'ech ka taja!, ka Caja! 
jikat. 

28Por ni jun xita! хі ta! ti k'wajat 
ban mesa ti k'apul, yab in exbay 
xant'ók'i ti utsan anchan! na 
Judas. 2 Kom na Judas ja'ich nin 
xe'chindhál nin bál an tumín, 
taltsik in chalpay ke na Jesús 
k'wajat in utsál na Judas ke yejat 
kin ch'a'ay xata! хома! ne'ech kin 
yéntsi abal an ajib, o kin pidha' 
wé! ti tolmixtaláb an ch'ojontáltsik. 
30 Tam ti na Judas in k'apámalich 
an pan, k'ale. Tam ti jachan!, 
jik'waxich. 


An ít tak'ixtaláb 


31Тат ti k'alnekich na Judas, na 
Jesús in ulu enché': 

—Xo! exomich ti xalk'anal nu 
labidh t'okát Naná!, xin abadh abal 
kin wenk'on neye tin inik ani nin 
labidh t'okát na Dios u xalk'analich 
jeye ba Naná'. 3 Ani max Naná!, 
xin abadh abal kin wenk'on neye 
tin inik, u xalk'antsal tin labidh 
t'okát na Dios, Jajá! ne'ech jeye 
ti kin xalk'antsi tu labidh t'okát 
Kunatich i Кі). 33 Ts'itsik chakam, 
yabich ne'ech kin k'wajay nakat 

i Kij Kal tatá'tsik. Ne'ech ti kin 
aliytsik, por xowa! u utsámal an 
judíotsik, xo' jayéchk'i teye ne'ech 
tu utsa'tsik: Yab ne'ech ka ejto ki 
k'aletsik xon ti Naná! in ne'ech. 
34Ne'ech tu pidha'tsik jun i ít 
tak'ixtaláb: ki k'ánídháxintsik jún 
ani jún; ki k'ánídháxintsik jelt xan 
ti Мапа! tu k'anidhámaltsik. 35 Мах 
ki k'ánídháxintsik jún ani jún, ejtal 
an atiklábtsik ne'ech kin chu'u ke 
Мапа! lejtal tu exóbaliltsik. 


Utsan na Pedro abal ne'ech kin ulu 
ke yab in exlál na Jesús 
(Mt. 26:31-35; Mr. 14:27-31; Lk. 22:31-34) 


36 Konyat enché! na Jesús k'al na 
Simón Pedro: 
—Ajátik, ¿jón' ta ne'ech? 
Ani tók'oyat enché! k'al na Jesús: 
—Xonti Naná! in ne'ech, yab xo! 
ne'ech ka ejto ti Кіп wéwna'; por 
tayíl i ne'ech teye xon ti Naná! in 
ne'ech. 
37 Utsan tám enché! k'al na Pedro: 
—Ajátik, éjant'ók'i ti yab ne'ech ku 
ejto tu wéwna! xo'ich? Naná' yab u 
ajyal tubá! maske kin chemdhá k'al 
Tatá! ta kwenta. 
38 Tók'oyat enché! k'al na Jesús: 
—¿Tsubax lejtal yab a ajyal tabá! 
maske ki chemdhá k'al Мапа! tu 
kwenta? Tsubax tu utsál, ke tam 
yabél dhájnék an pek'el, tatá! 
óxílich a ulümal ke yab tin exlál. 


Na Jesüs ja'ich na k'wajat jelti an bél 
abal ki ejto ku ulich ban Táta'láb 
1 4 "Yab ki k'wajaytsik ta 
chalpax. Ka bela! na Dios 
ani ti kin bela! neye. ?Ba nin Кіта! 
nu Táta!, yán t'ajat wa'ach xon ti ki 
k'wajaytsik; max yabak апсһап!, tu 

utsámalichaktsik. Jaxtám, ne'ech 
kin okxin abal tu t'ojojontsi xon 
ti ne'ech ki k'wajaytsik. Ani tam 
in k'alnekich ku t'ojojoy xon ti 
ne'ech ki k'wajaytsik, ne'ech kin 
witsiy tu ik'i'tsik ani tu júna'tsik 
k'al Naná! abal ki k'wajaytsik teye 
хоп ti Naná! ne'ech kin k'wajay. ^A 
cho'óbichtsik xon ti Naná! in ne'ech 
ani a cho'óbichtsik jeye an bél. 
5Utsan enché! k'al na Tomás: 
—Ajátik, yab i cho'ób хоп ta 
ne'ech; ¿jan ti ne'ech ki ejto ki 
cho'óbna! an bél? 
8 Tók'oyat enché! k'al na Jesús: 
—Naná'ich nin k'wajat jelti an 
bél, Naná'ich nin tsubaxtaláb ani 
Naná'ich nu pidhnál an xe'chintaláb 
xi yab in ko'ol in ok'ontal. Yab 
xita! ne'ech kin ejto ka ulich ban 
Táta'láb max yab ti kin bela! Naná!. 
7Max tatá'tsik ti kin exla'tsik 
alwa!, ne'ech jeye ka exla'tsik nu 
Tatá!; ani xo! a exlálichtsik, pos a 
óntsámalichtsik ka chu'u. 
8 Utsan tám enché! k'al na Felipe: 
—Ajátik, ti ku xalk'antsi an ti 
Táta'láb ani lejat а]. 
9? Tók'oyat enché! Kal na Jesús: 
— Felipe, owenekich t'ajat tin 
k'wajíl k'al tatá'tsik, ani éyabél 
tin exlál? Xita! tin chu'tal Naná!, 
in chu'talich jeye an Táta'láb; 
tám, ¿jant'ók'i bél tin kontsal 
tu xalk'antsitsik an ti Táta'láb? 
10 ¿Yabxe' a belál ke Naná! in 
k'wajat Kal an Táta'láb ani an 
Táta'láb k'wajat k'al Naná'? Ejtal 
хома! tu utsáltsik, yab u ulal k'al 
Naná'k'i tu kwetém chalab. An 
Táta'láb xi k'wajat k'al Naná!, ja'ich 
nin t'ajál nin t'ojlábil. "Ti kin 
beltsitsik ke Naná! in k'wajat k'al 

an Táta'láb ani an Táta'láb k'wajat 
k'al Naná'; max yab a beláltsik ke 
anchan!, ka bela'tsik k'al хома! 

a chu'tal u t'ajál. 12'Tsubax tu 
utsáltsik, ke xita!' ti kin bela!, ne'ech 
jeye kin ejto kin t'aja! xowa! Мапа! 
и Раја] ani ne'ech kin ejto kin баја! 
хома! más pakdha', pos Мапа! in 
ne'ech xon ti k'wajat an Táta'láb. 
1SEjtal xowa! ka konoytsik k'al 
Мапа! tu bij, ne'ech ku t'aja!, abal 
Naná!, xin Chakámláb k'al na Dios, 
ku xalk'antsi tin labidh t'okát nu 
Táta!. ^^ Ne'ech ku Раја! xowa'kichk'i 
ka konoy kal Naná! tu bij. 


Na Jesús in ulal abal ne'ech 
kin abna' an T'okat Ejattaláb 
15'Max tin k'anidháltsik, ka 

t'aja'tsik xowa! tu utsál. 16 Ani Мапа! 
ne'ech ku pakabédha' an Táta'láb 
ti ki abtsitsik an ti T'okat Ejattaláb 
abal ka k'wajay ech'ek'i k'al 
tatá'tsik. An T'okat Ejattaláb ja'ich 
ne'ech ti ki tolmiytsik ani ti ki 
pubédantsitsik an ta ejattal. 17 Jeché! 
an T'okat Ejattaláb xi tsubax, yab 
ne'ech kin ejto kin bach'u xi yabtsik 
u belom kom yabtsik in chu'tal 
nibal in exlál; por tatá'tsik a exlál, 
kom Jajá! k'wajat k'al tatá'tsik 
ani ne'ech ka k'wajay ech'ek'i k'al 
tatá'tsik. 18Yab ne'ech tu jila'tsik 
kwetém, ne'ech kin witsiy abal kin 
k'wajay Kal tatá'tsik. 19K'unat i k'ij, 
yabich ne'ech kin chu'tat k'al an 
atiklábtsik, por tatá'tsik ne'ech ti 
kin chu'u; pos ne'ech ki k'wajaytsik 
ejat kom Naná! in k'wajat ejat. 
20 Jachan' i k'ij, ne'ech tám ka 
exbáchtsik ke Мапа! in k'wajat k'al 
nu Táta!, tatá'tsik i k'wajat k'al 
Naná' ani Мапа! k'al tatá'tsik. ?! Xin 

exlálich ani in t'ajálich xowa! u 
ulal, in xalk'álich ke tsubax lejtal 
tin k'anidhál. Xita' tin k'anidhál, 
ne'ech jeye ka k'anidhá k'al nu Táta!, 
Мапа! ne'ech neye ku k'anidha' ani 
ne'ech kin xalk'an ba jajá!. 
22Utsan tám enché! k'al na Judas 
(yab k'al na Judas Iskariote): 
—Ajátik, éjant'ók'i ti ne'ech ka 
xalk'a! tabá! ba мама! апі yab ја! 
ban atiklábtsik xi yab u belom? 
23Tók'oyat enché! k'al na Jesús: 
—Xita' tin k'anidhál, in t'ajál xowa' 
Naná! u ша]. Ne'ech ka k'anidhá 
Kal nu Táta! ani nu Táta' ani Naná!, 
ne'ech ku tsích abal ku k'wajay Kal 
jajá!. 24Xita! yab tin k'anidhál, yab 
in t'ajál xowa' Мапа! и ша]. Хома! 
a ach'áltsik u ulal, yab u ulal k'al 
Naná!'k'i tu kwetém chalab, tál bin 
chalab an Táta'láb xi tin abámal. 
?5'In k'wajat tu utsáltsik ejtal 
jeché! lejat xo' bél in k'wajat k'al 
tatá'tsik; por an T'okat Ejattaláb, 
xi ne'ech ti ki abtsitsik an Táta'láb 
abal ti ki tolmiytsik ani ti ki 
pubédhantsitsik an ta ejattal, ja'ich 
ne'ech ti ki óltsitsik ejtal ani ti ki 
chalpantsitsik хома! tu utsámal. 
27”Tu jilálichtsik k'al yantam 
i k'ijidhtaláb. Tu pidháltsik ti 
K'ijidhtaláb xu ko'ol, por yab tu 
pidháltsik an ti k'ijidhtaláb jelt 
xan tin pidhnál an atiklábtsik. Yab 
ki k'wajaytsik ta chalpax nibal 
ki jik'ey. 28 A ach'ámalichtsik tam 
tu ulu ke Naná' ne'ech kin k'ale 
ani ke ne'ech juní kin witsiy abal 
kin k'wajay Kal tatá'tsik. Max tin 
k'anidhálaktsik, ne'ech ki kulbétsik 
t'ajat tam ta ach'a! ke Naná! in 
ne'ech ban Táta'láb; pos nu Táta!, 
más Ја! pülek ké Naná!. 22 Tu 


JUAN 14, 15 


óltsalichtsik ok'ox jeché!, abal tam 
ka támun, ka bela'tsik. 

30°Yabich ne'ech tin káw yáníl Kal 
tatá'tsik, pos ne'ech ka ulchich an 
lej at'ax xu tak'ix teché! ti k'ay'lá. 
Maske јаја! u tak'ix teché! ti k'ay!lá, 
yab in ko'ol ni jun i awiltaláb 
abal ti kin tak'iy. 3 Anchan' ko'ol 
ka támun abal kin cho'óbna' an 
atiklábtsik xi teché! ti k'ay!lá, ke 
Мапа! u k'anidhál an Táta'láb 
ani tokot и t'ajál хома! Јаја! tin 
utsámal ku t'aja'. Ki ch'akáchtsik 
ani wanách. 


Nin akan an uba ani nin k'we'éltsik 
1 5 "Naná'ich nin k'wajat 
jelti nin akan an uba ani 
nu Táta! jelti xu belkol. ?Ejtal 
an k'wellek xi yab u walim, in 
wék'oyal; por in kaxwal ani in 
ak'yal an k'we'lek xu walim abal ka 
walin más. ?Tatá'tsik i k'wajat jelti 
max i ak'idhich k'al an ok'tsixtaláb 
xi tu pidhámaltsik. ^Ki k'wajaytsik 
ech'ek'i k'al Naná!, jelt xan ti 
Мапа! in k'wajat Kal tatá'tsik. Jun 
i k'we'lek yab ne'ech kin ejto ti 
walim max yab palat ban akanlek; 
anchan! teye tatá'tsik, yab ne'ech 
ka ejto ka t'aja'tsik xata! alwa', max 
yab i k'wajattsik k'al Naná!. 
5"Naná'ich nin k'wajat jelti nin 
akan an uba ani tatá'tsik jelti nin 
k'we'él. Xita! k'wajat k'al Мапа! ani 
Мапа! Kal јаја!, ne'ech tajat kin 
t'aja! xowa! alwa!. Tatá'tsik yab xata' 
ne'ech ka ejto ka Paja! xowa! alwa!, 
max yab i k'wajat k'al Naná!. $Xita! 
yab ka k'wajay k'al Naná!, ne'ech 
ka pet'ná jelti an k'we'lek xi yab и 
walim, ne'ech ka wayey ani ne'ech 
ka tsikan. 

PMax ki k'wajaytsik ech'ek'i k'al 
Мапа! ani yab ka uk'tsitsik xowa! tu 
ok'tsámaltsik, ka konoytsik хома! 
ka le'na' ani ne'ech ki pidhantsik. 
8Nu Táta! in bach'walich i 
k'ak'naxtaláb tam tatá'tsik a 
t'ajálich t'ajat xowa! alwa! ani 
anchan! u xalk'analich ke tsubax 
lejtal tu exóbaliltsik. ?Naná' tu 
k'anidháltsik jelt xan ti an Táta'láb 
tin k'anidhál; pos ka óntsitsik ki 
k'wajay i Кап k'al Naná'. 19 Мах ka 
t'ajáltsik xowa! tu ok'tsámal, ne'ech 
ka óntsi ki k'wajaytsik i k'án k'al 
Naná!, jelt xan ti Мапа! іп k'wajat 
Kán Kal nu Táta! abal и t'ajál хома! 
tin utsál. 

'^Tu t'iltsaltsik jeché! abal ka 
kó'oytsik an k'ijidhtaláb jelti 
xi Naná! u ko'ol ani anchan! ki 
k'wajaytsik más i kulbél. 12Ап 
tak'ixtaláb xi Naná! tu pidháltsik, 
ja'ich jeché': ki k'ánídháxintsik 
jún ani jún jelt xan ti Мапа! tu 
k'anidháltsik. 1 An k'anidhaxtaláb 
más púlek xi jun xita' yejat kin 
kó!oy ja'ich jeché': kin pidhna' 
tinbá' ka chemdhá abal kin lo'o 
nin ja'übtsik. '^Tatá'tsik tu ja'úb, 
max ka t'aja'tsik хома! Мапа! tu 
utsál. SYabich ne'ech tu bijiy tu 
t'ójontsixiltsik, pos jun i t'ójontsix, 
yab in cho'ób xant'éy in t'ajál nin 
ajátik. Tu bijyaltsik tu ja'üb, kom tu 
pidhámalichtsik ka cho'óbna! ejtal 
xowa! tin utsámal nu Táta'. 16Yab 
tatá'tsik tin takwyámal Naná!, 
Мапа! tu takwyámal tatá'tsik. Tu 
takwyámaltsik abal ka t'aja'tsik 
t'ajat xowa! alwa! ani ke jachan' 
xowa! alwa! ka Раја! ka k'wajay 
ech'ek'i. Anchan!, ejtal xowa! ka 
kontsi an Táta'láb k'al Мапа! tu bij, 

ne'ech ti pidha'tsik. 17 Jeché! ja'ich 
xowa' tu punk'untsaltsik ka t'aja': ki 
k'ánídháxintsik jún ani jún. 


Na Jesús ani xi k'ál tu belnal u 
at'naltsik k'al xi yabtsik u belom 
18'Max ti pojkáltsik xi yabtsik u 

belom, ka cho'óbna'tsik ke Мапа! 
ok'ox tin pojkadh. 1 Мах yabak i 
belomtsik, an atiklábtsik xi yab u 
belom, ne'ech ti ki k'anidha'tsik jelt 
xan tin k'anidhál nin kidhtaltsik. 
Por Naná! tu takwyámaltsik tam 
ta kwajatwi'ik Kal jajá'tsik ani 
jaxtám xo! ti pojkáltsik, kom 
yabich a kidhtaltsik. 20 Ка chalpay 
xant'éy tu utsámaltsik: ^Ni jun i 
t'ójontsix k'wajat más pülek ké 
nin ajátik." Max Naná! in at'nék, 
ne'ech teye ki at'antsik ani max in 
exbantsidh an tu ok'tsixtal, ne'ech 
teye ki exbantsattsik. ?! Ejtal jeché' 
ne'ech ki t'ajtsintsik k'al Naná'k'i tu 
kwenta, kom yab in exláltsik xita! 
tin abámal. 
22'Jajá'tsik yabak walbidh, max 
yabak in tsi'nek tu tawna'tsik. Por 
xo', yab ne'ech kin ejtotsik kin 
ulu ke yab walbidh; ?3pos xita' 
tin pojkál Naná!, in pojkálichtsik 
jeye nu Táta'. *Yabak walbidhtsik 
max Мапа! yabak u t'ajámal 
xata! ba jajá'tsik xowa' yab jayk'i 
t'ajadh Kal ni jun xita!; por хо!, 
in chu'ümalichtsik ejtal xowa' u 
t'ajámal ani bélk'i tin pojkál ani in 
pojkál jeye nu Táta!. 25Por jeché! 
exom ti t'ájnal anchan' abal ka 
támun jelt xan ti kwajat dhutsadh 
bin tak'ixtalábiltsik: “Tin pojka'tsik 
maske yab xata! tu waltsámaltsik.” 
?6'Por tam ka ulich an T'okat 
Ejattaláb xi tsubax, xi Мапа! ne'ech 

ku abna!, xi ne'ech ti tolmiy ani 
ti ki likedhantsitsik an ta ejattal, 
ja'ich ne'ech ti kin t'ila! Naná!. 
Jeché! an T'okat Ejattaláb, tál ban 
Táta'láb. 27 Tatá'tsik ne'ech teye ti 
kin t'ila'tsik, kom i k'wajinektsik 
Kal Мапа! asta tu tuju tin ok'tsix. 
1 6 "Ejtal jeché! tu t'iltsaltsik 
abal yab ka jila! ti kin 
bela'. 2Yabich ne'ech ki walkan ki 
ochichtsik ban atá xon tu t'ajnal 
an junkuntaláb, asta ne'ech kin 
bajaw і k'ij, tam jun xita! ti ki 
chemdha! ne'ech kin chalpay ke 
exom in t'ajál jun xata! alwa! abal a 
Dios. ¿Ne'ech kin t'aja'tsik anchan', 
kom yab jayk'i in exlámaltsik 
an Táta'láb nibal tin exlámaltsik 
Naná'. ^Tu okxintsalichtsik tu 
utsa! jeché!, abal tam kin bajaw 
an K'ij, ka chalpaytsik ke tu ok'ox 
utsámalichtsik. 


Хома! in t'ajál an T'okat Ejattaláb 

Јесһё! yab tu utsámaltsik ok'ox, 
kom Naná' bél in k'wajat k'al 
tatá!tsik. SPor xo! ne'ech kin k'aléch 
abal kin k'wajay k'al xi tin abámal 
апі yab xita! tin konyal хоп tin 
ne'ech. $1 t'e'pinichtsik tokot abal 
tu utsáltsik jeché!. "Por tsubax 
tu utsáltsik ke más alwa! abal 
tatá'tsik kin k'ale. Pos max yab 
kin k'ale, yab ne'ech ka tsích abal 
ka k'wajay k'al tatá'tsik an T'okat 
Ejattaláb xi ne'ech ti ki tolmiytsik 
ani ti likedhantsitsik an ta ejattal; 
por max kin k'ale, Naná! ne'ech ku 
aba! ka tsích. Тат Јаја! ka tsích, 
ne'ech kin xalk'antsi an atiklábtsik 
xi teché! ti k'ay'lá ke walbidhtsik, 
ke wa'ach jun i lujattaláb ani ke 
ne'ech ka lújundhá an atiklábtsik 

Kal na Dios. ?Ne'ech kin exbaytsik 
abal walbidh, kom yabtsik tin bela!. 
10Ne'ech kin exbaytsik ke wa'ach 
jun i lujattaláb, kom Naná! in 
ne'ech xon ti k'wajat an Táta'láb ani 
yabich más ne'ech ti kin chu'utsik. 
11 Ani ne'ech kin exbaytsik ke 
ne'ech ka lájundhátsik k'al na Dios, 
kom an lej at'ax, xu tak'ix teché' 
ban k'ay!lá, bijtsidhich abal ne'ech 
ban k'ibeltaláb. 

12'U ko'ol уап xant'éy ne'ech tu 
utsa'tsik, por yab ne'ech ka ejto ka 
exbaytsik xo'. Por tam ka tsích 
an T'okat Ejattaláb xi tsubax, Јаја! 
ne'ech ti ki óltsitsik ejtal xowa! 
tsubax; pos yab ne'ech ti káw k'al 
Jajá'k'i tin kwetém chalab, tokot 
ne'ech kin ulu xowa! ka utsan k'al 
na Dios ani ne'ech ti ki óltsitsik 
ejtal xowa' ne'ech ka támun tayíl. 
14 Jajá! ne'ech ti kin xalk'antsi an 
tu labidh t'okát, pos ejtal xowa! u 
ko'ol ani xitam já! neye Naná!, ja'ich 
ne'ech ti ki óltsitsik. 1SEjtal хома! 
in ko'ol an Táta'láb u dhabal neye; 
jaxtám tu ulu ke an T'okat Ejattaláb 
ja'ich ne'ech ti ki óltsitsik xitam já! 
neye Naná! ani ejtal xowa! u ko'ol. 


An t'e'pintaláb ne'ech ka 
wenk'on ti kulbétaláb 

16°K'unat i kij yabich ne'ech ti 
kin chu'utsik; por más lej wé! tayíl, 
ne'ech juní ti kin chu'utsik, kom 
Мапа! in ne'ech xon ti k'wajat an 
Táta'láb. 

17 Taltsik nin exóbaliltsik kónóxin 
tám jajá'k'itsik enché': 

—éJant'éy in lé! kin ulu jeché!? 
Abal tu utsál ke k'unat i k'ij yabich 
ne'ech ki chu'u ani ke más tayíl 
ne'ech juní ki chu'u ani ke ja'ich 

abal Јаја! ne'ech xon ti k'wajat an 
Táta'láb. 18 ¿Jantéy in lé! kin ulu 
Kal: *K'unat i k'ij?” Yab i exbayal 
xant'éy k'wajat in ulal. 

19 Na Jesús in chu'u abal u 
le'náb ka konyat jun xata! k'al nin 
exóbaliltsik, jaxtám tin utsa'tsik 
enché!: 

—Naná! tu utsa'tsik abal k'unat i 
k'ij yabich ne'ech ti kin chu'utsik 
ani más lej wé! tayíl ne'ech juní 
ti kin chu'utsik. éJa'ich k'al 
jeché! tin kwenta ta k'wajat ta 
kónóxtsik? 20Tsubax tu utsáltsik, 
ke ne'ech ki uk'intsik ani ne'ech 
ki t'e'pintsik, por an atiklábtsik xi 
yab tin belál, ne'ech ka kulbétsik. 
Por maske tatá'tsik i kwajat i 
te'pinal, an t'e'pintaláb ne'ech 
ka wenk'on ti kulbétaláb. 21 Tam 
jun i mímláb ne'ech kin wa'chiy i 
chakam, u t'e'pinal abal in bajúch 
an ora xowk'i ne'ech kin аса! 
an yajal; por tam kin wa'chích 
an chakam, in uk'tsal an yajal 
k'al an kulbétaláb xin ach'ál 
abal in wa'chích jun i chakam 
teché! ti k'ay'lá. 22Anchan' jeye 
xo!, tatá'tsik i t'e'pinal, por 
ne'ech juní tu chu'utsik. Tam 
tu chu'utsik, ne'ech tám juní 
ki kulbétsik t'ajat k'al jun i 
kulbétaláb xi yab xita! ne'ech kin 
ejto ti ki wék'ontsi. 

23'Jachan' i k'ij, yabich tám 
ne'ech ti kin konoytsik ni jun 
xata!. Tsubax tu utsáltsik, ke 
ejtal xowa' ka kontsi an Táta'láb 
k'al Naná' tu bij, ne'ech ti ki 
pidha'. ?^Asta хо!, yab xata' a 
konyámaltsik k'al Naná! tu bij; ka 
konoytsik ani ne'ech ki pidhan 
abal ki kulbétsik ech'ek'i. 

Na Jesukristo in átámalich xowa' 
yab alwa! xi wa'ach ban k'ay'lá 

?5'Bjtal jeché! tu t'iltsaltsik k'al 
i junbaxtalábk'i; por ne'ech kin 
bajaw an k'ij tam yabich ne'ech tu 
t'iltsitsik xata! k'al i junbaxtalábk'i. 
Tam kin bajaw jachan' an k'ij, 
ne'ech tám tu xalk'antsíchtsik tejwa! 
ejtal k'al tin kwenta an Táta'láb. 
?6 Tam jachan' i k'ij, ne'ech ka 
kontsitsik xata! an Táta'láb k'al 
Мапа! tu bij ani yab exom и ша! 
ke Мапа! ne'ech ku pakabédha! an 
Táta'láb k'al tatá'tsik ta kwenta, 
27 pos an Táta'láb ti k'anidháltsik. 
Ti k'anidháltsik, kom tatá'tsik tin 
k'anidhál ani a belámalichtsik abal 
ba Dios tin tál. 28In kale xon ti 
k'wajat an Táta'láb ani in tsích ba 
jeché! an k'ay'lá, por хо!, ne'ech ku 
jila'ich juní an k'ay!lá ani ne'ech kin 
witsích хоп ti kwajat an Táta'láb. 

29Utsan tám enché! k'al nin 
exóbaliltsik: 

—Xo! tajaxich exom ta káw 
ani yabich a éynál i junbaxtaláb. 

30 Xo! i exbách abal a cho'ób ejtal 
xowa'kich ani yab yejat ki konoy 
xata! ni jun xita!. Jaxtám ti belál ke 
ba Dios ta tál. 

31 Tók'oyattsik tám enché! k'al na 
Jesüs: 

— Тат, tin belálichtsik xo'? 32Pos, 
ne'ech kin bajaw an k'ij ani ja'ich 
xo'ich, tam ne'ech ki buk'eytsik 
túk'i túk'i xontik'i ka chalpaytsik 
ki k'ale ani ne'ech ti kin jila'tsik 
kwetém. Por yab kwetém tin 
k'wajat, kom an Táta'láb k'wajat 
Kal Naná'. 33Tu utsáltsik jeché! abal 
ki k'wajaytsik k'ijidh k'al tin kwenta 
abal i k'wajattsik k'al Naná'. Ne'ech 

t'ajat ka wat'na'tsik i yajtsiktaláb 
teché! ti k'ay!lá; por yab ka jila'tsik 
tabá!, pos Мапа! u átámalich хома! 
yab alwa! xi wa'ach ban k'ay!lá. 


Na Jesüs in kontsintsal 
nin exóbaliltsik 


1 Tam ti na Jesús ok'on kin 
ulu ejtal jeché!, in teloloy 
walk'i' ani in ulu enché': 

—Táta!, in bajúch an k'ij. Ti kin 
xalk'antsích an tu labidh t'okát, 
abal Naná!', xin Chakámláb k'al 
Tatá!, tu xalk'antsích teye an 
ta labidh t'okát. 2Pos, Tatá! tin 
pidhámal ti awiltaláb abal ku tak'iy 
an atiklábtsik ani abal ku pidha'tsik 
jeye ti xe'chintaláb xi yab in ko'ol 
in ok'ontal, ejtaltsik xi Tatá! tin 
pidhámal. 3Ne'ech kin bach'utsik 
an xe'chintaláb xi yab in ko'ol in 
ok'ontal max ti ki exla'ich Tatá! xi 
junkax Dios xi tsubax ani Naná!, xi 
Tatá! tin abámal. 

4Naná' tu xalk'antsámalich an 
ta labidh t'okát teché! ti k'ay'lá 
ani u ok'yámalich ku Раја! хома! 
tin abámal ku t'aja!. 5Táta!, ti kin 
xalk'antsích xo! ta tamét an tu 
labidh t'okát, k'al jayéchk'i an 
labidh t'okattaláb xu ko'ol k'al Tatá! 
asta tam ti yabél t'ajadh an маі! 
ani an chabál. 

6°Хі Tatá! a takwyámaltsik 
ti k'ay'lá abal ti kin pidha', u 
xalk'antsámalich xitam já! teye 
Tatá!. Tatá! a dhabaltsik ani tin 
pidha' ani in exbayámalichtsik na 
káwintal. 7 Хо! in cho'óbichtsik 
abal ejtal xowa! tin pidhámal, ba 
Tatá! ti tál; $pos u utsámalichtsik 
xowa! Tatá! tin utsámal ani 
in exbayámalichtsik. In 


JUAN 16, 17 


cho'óbnámalichtsik ke tsubax 
lejtal ba Tatá! tin tál ani in 
belámalichtsik ke Tatá! tin abámal. 

9"Tu pakabédhál abal ka 
pidha'tsik ta alwa'tal, yab tu 
pakabédhál abal tin alwa'bíl xi 
yabtsik u belom, tu pakabédhál 
abal tin alwa'bíl xi Tatá! tin 
pidhámaltsik, kom Tatá! а 
dhabaltsik. 19 Ejtal xowa! Мапа! u 
dhabal, a dhabal teye ani xowa' 
Tatá! a dhabal u dhabal neye ani nu 
labidh t'okát u xalk'anal ba jajá'tsik. 

"Мапа! yabich más ne'ech kin 
k'wajay ban k'ay'lá, por jajá'tsik 
ne'ech ka jilk'on ban k'ay'lá, 
Мапа! ne'ech kin k'aléch abal kin 
k'wajay k'al Tatá'. T'okat Táta!, ka 
beletna'tsik k'al na awiltal xita! 
tin pidhámal abal ka k'wajaytsik 
junini!, jelti Tatá' k'al Naná'. 12Тат 
tin k'wajat Kal jajá'tsik ban k'ay!lá, 
u beletnámal k'al na awiltal, 
ejtaltsik xi Tatá! tin pidhámal. 
Xita! Tatá! tin pidhámal, ni jun 
xita' yab k'ibchonék, tokot xi k'ejle 
k'ibchonékich ti k'wajat, abal ka 
támun jelt xan ti k'wajat dhutsadh 
ban T'okat Dhuslab. 

13'Xo! in ne'chich xon ti Tatá! i 
k'wajat; por и ulal jeché!, lejat 
bél in k'wajat ban k'ay'lá abal ka 
kulbétsik ech'ek'i jelt хап ti Мапа! 
in kulbél. 14U óltsámalichtsik an 
ta káwintal, por at'antsik k'al an 
atiklábtsik xi yab u belom, kom 
yabich teché! u tak'naltsik ban 
k'ay'lá, jelt xan ti Мапа! yab teché! 
in tak'nal ban k’ay'lá. 1SYab tu 
kontsal abal ka wék'oytsik ban 
k'ay'lá, tu kontsal abal yab ka 
walka! ka átátsik Kal an lej at'ax. 
16 Anchan' jelti Naná! yab in tak'nal 

ban k'ay!'lá, jajá'tsik yab јеуе u 
tak'nal ban K'ay'lá. 17Ка t'okotsik 
k'al na tsubaxtalábil; na káwintal, 
ja'ich an tsubaxtaláb. 18Jelt xan 
ti Tatá! tin aba! ban atiklábtsik xi 
yab u belom, anchan' neye xo! tu 
abáltsik ban atiklábtsik xi yab u 
belom. !9 Ani Kal jajá'k'itsik tin 
kwenta ti ne'ech ku pidhna! tubá! 
kin chemdhá abal jajá'tsik, kin 
pidhna! jeye tinbá! kin tila! an 
tsubaxtaláb. 

20”Por yab exom tu pakabédhál 
abal jajá'k'itsik ka pidha' an ta 
alwa'tal, tu pakabédhál jeye k'al 
tin kwenta xi ne'echtsik ti kin 
bela! tayíl, tam kin ach'a'tsik an 
tsubaxtaláb xi ne'ech ka t'iltsintsik. 
21Tu kontsal abal ka k'wajaytsik 
ech'ek'i junini'. Táta!, ka k'wajaytsik 
junini' k'al wawá!, anchan! jelti 
Tatá! i kwajat k'al Мапа! ani Мапа! 
in k'wajat k'al Tatá!. Ka k'wajaytsik 
ech'ek'i junini' abal an atiklábtsik xi 
yab u belom, kin bela'tsik ke Таға! 
tin abámal. 22U pidhámalichtsik 
an ti labidh t'okattaláb xi Tatá! 
tin pidhámal abal ka k'wajaytsik 
junini', anchan! jelti Tatá' ani 
Naná! u k'wajat junini'. 23 Мапа! kin 
k'wajay junini' k'al jajá'tsik ani 
Tatá! Kal Мапа! abal ka k'wajaytsik 
in tsubtalk'i lejtal junini'. Anchan!, 
ne'ech tám kin exbay an atiklábtsik 
xi yab u belom, ke Tatá! tin abámal 
ani ke a k'anidháltsik t'ajat jelt xan 
ti Naná! tin k'anidhál. 

24"Táta!, xita! tin pidhámaltsik, u 
lé! ka k'wajay xon ti Мапа! ne'ech 
kin k'wajay abal kin chu'utsik 
an labidh t'okattaláb xi Tatá! tin 
pidhámal; pos k'ejle tin k'anidhál 
asta tam ti yabél t'ajadh an walk'i' 

ani an chabál. 25Táta', xa t'ajál 
tokot xowa! lujat; xi yabtsik u 
belom, yab ti exlál, por Мапа! 

tu exlál ani jeché'tsik xita! tin 
pidhámal, in cho'óbichtsik ke Tatá' 
tin abámal. 260 óltsámalichtsik 
xitam ја! teye Tatá' ani ne'ech 

ku óntsi ku ólna! abal an 
k'anidhaxtaláb xi Tatá! tin kó'ontsal, 
kin kó'oytsik jeye ani Naná! kin 
k'wajay ech'ek'i k'al jajá'tsik. 


Yak'wan na Jesüs 
(Mt. 26:47-56; Mr. 14:43-50; Lk. 22:47-53) 


1 Tam ti ok'onich kin ulu 
ejtal jeché!, kale na Jesús 

k'al nin exóbaliltsik abal ka k'ale 
jun jek'at jól xu bijyáb Sedrón. 
Taja!, ta! ti k'wajat jun i aleláb 
ani ochich taja' na Jesús k'al nin 
exóbaliltsik. ?Na Judas, xi k'ál ti 
ne'ech ka pidhná na Jesús abal ka 
chemdhá, in exlál jeye alwa! јасһап! 
an aleláb, pos yáníl t'ajat junkunék 
taja! na Jesús k'al nin exóbaliltsik. 
3Na Judas ulich taja! k'al yán i 
soldadotsik ani k'al xu belkoltsik 
an ti pulek atá xon tu k'ak'náb na 
Dios. Jeché! an belkoltsik, u tak'nal 
k'al an ok'lek pále'tsik ani k'al an 
fariseotsik. In júnámaltsik i machét 
ani i tajbaxtaláb. Por kom na Jesús 
in cho'óbich xant'éy ne'ech kin 
tamu, utey xon ti k'wajattsik ani in 
konoy enché': 

—éJita! a ayaltsik? 

STók'oyat enché': 

— A Jesús xi Nasaret. 

Utsantsik enché! k'al na Jesús: 

—Naná'ich xita! na ayaltsik. 

Na Judas, xi k'ál ti exom 
ti pidhnáb na Jesús abal ka 
chemdhá, ta! jeye ti k'wajat k'al 

an yák'waltsik. STam ti utsantsik 
Kal na Jesús: “Naná'ich xita' na 
ayaltsik”, kuxkuláchtsik ani 
kwajlan. 7 Konyattsik juní enché! 
Kal na Jesús: 

—éJita! a ayaltsik? 

Tók'ontsik enché': 

— A Jesús xi Nasaret. 

8Utsantsik tám enché! k'al na 
Jesüs: 

—Tu utsámalichtsik ke Naná'ich 
xita! na ayal. Max Naná! tin ayaltsik, 
ka walka' ka k'ale xi jeché'tsik 
k'wajat k'al Naná!. 

3 Jeché! támun anchan! abal ka 
t'ájan jelt xan tin ulámal na Jesús 
enché': “Xita! Tatá! tin pidha!, yab 
Kibchon ni jún." 19 Támk'i jachan', 
na Simón Pedro xi ta! tin ko'ol jun 
i machét, in jixóna! ani in patíntsi 
tin eját xuchun jún ti éb an yák'wal 
xin bij ta Malko. Jeché! na Malko, 
ja'ich jún ti éb nin t'ójnálil an ok'lek 
pále'tsik. "Por na Jesús in utsa! 
enché! na Pedro: 

—Ka ta'pa! an machét. Max an 
Táta'láb in lé! kin chu'u ku wat'na! 
jeché! an yajtsiktaláb, éawxe! yab 
yejat ku wat'na'? 


Na Jesús tin tamét an ok'lek 
pále'tsik 

(Mt. 26:57-58; Mr. 14:53-54; Lk. 22:54) 

12 An soldadotsik k'ál nin ok'lékil 
ani an yák'waltsik xu tak'nal k'al 
an judíotsik, in yak'wa' na Jesús 
апі in wik'a'. 13 Júná tám ok'ox na 
Jesús bin k'imá! na Anás. Jeché! na 
Anás ja'ich nin pay'lóm na Kayfás, 
xi k'wajat ti ok'lek pále! jachan' i 
tamub. 14Na Kayfás, ja'ich xin 
utsámal an judíotsik ke más alwa! 
abal jajá'tsik, ke jún tokot i inik 

ka chemech abal tin alwa'bíl an 
atiklábtsik. 


Na Pedro in ulu ke yab in exlál na 
Jesüs 

(Mt. 26:69-70 : Mr. 14:66-68 : Lk. 22:55-57) 

15Na Simón Pedro ani jún jeye 
an exóbal іп wéwna'tsik na Jesús. 
Na jún an exóbal, in exlowál an 
ok'lek pále!, jaxtám tin ejto ka 
ochich junax k'al na Jesús bin 
elébil nin k'imá! an ok'lek pále!. 
16por na Pedro, jilk'on eléb ban 
wi'leb. Jaxtám, kale an exóbal xin 
exlowál an ok'lek pále!, káwin k'al 
an mímláb xu belkol wi'leb ani in 
баһа! jeye na Pedro. 1 Konyat tám 
enché! na Pedro k'al an mímláb xu 
belkol wi'leb: 

—éYabxe! ja'ich teye jún ti éb nin 
exóbaliltsik na Jesús? 

Tók'on enché! na Pedro: 

—Yaba'. 

18Kom chamay tam ti jachan' i k'ij, 
an t'ójontsixtsik ani an yák'waltsik 
in jok'pámal i kamal ani taja' ti 
kubutsik ti dhilal. Na Pedro taja' 
jeye ti k'wajat K'al jajá'tsik ti dhilal 
bin wál an Ката]. 


An ok'lek pále'tsik in lújundha' na 
Jesús 
(Mt. 26:59-66; Mr. 14:55-64; Lk. 22:66-71) 


19 Konyat na Jesús k'al a ok'lek 
pále'tsik xant'éy in ok'tsixnál 
ani xitam já! nin exóbaliltsik. 
20 Tók'oyat enché! k'al na Jesús: 
—Naná! ech'ek'i in k'wajinek tin 
káw tin tamét an atiklábtsik. Ech'ek'i 
in k'wajinek tin ok'tsix ban pulek atá 
xon tu t'ajnal an junkuntaláb ani ban 
pulek atá xon tu k'ak'náb na Dios, 
xon tu junkunal ejtal an judíotsik 

ani yab u ulúmal ni jun xata' chinat. 
21¿Jant'ók'i tin konyal Naná'? Ka 
konoytsik xant'éy u ok'tsámal xita' 
tin ach'ámal tin ok'tsix, jajá'tsik in 
cho'ób xant'éy u ok'tsámal. 

22Tam ti na Jesús in ulu jeché!, 
cha'wat bin wal k'al jún ti éb an 
yák'waltsik xi taja! jeye ti k'wajat 
ani шап enché!: 

—éAnchan! ta tók'oyal an ok'lek 
pále'tsik? 

23Tók'oyat enché! k'al na Jesús: 

— Max u ulu jun xata! yab alwa', 
ka ulu xowa! yab alwa! u ulu; por 
max alwa! xowa! и ulu, éjant'ók'i tin 
cha'wal? 

?^Na Апаз in abna' tám wik'ats na 
Jesüs ba na Kayfás, nin ok'lékil an 
pále'tsik. 


Na Pedro in ulu juní tin chabtal ke 
yab in exlál na Jesús 
(Mt. 26:71-75; Mr. 14:69-72; Lk. 22:58-62) 


25Tam ti jachan', na Pedro ta! ti 
kubat ti dhilal ani utsan enché': 

—éYabxe! ja'ich teye jún ti éb nin 
exóbaliltsik na Jesús? 

Na Pedro in ulu enché!: 

—Yaba'. 

26 Konyat tám enché! Kal jún ti 
éb nin t'ojnálil an ok'lek pále'tsik, 
nin exlowál an inik xi kotsidh tin 
xuchun k'al na Pedro: 

—¿Yabxe' tatá! xita! xu chu'úmal 
ba jachan! an chakam aleláb junax 
Kal Jajá'? 

27 Na Pedro in ulu juní ke yab апі! 
ani támk'i јасһап!, dhájan an pek'el. 


Na Jesús tin tamét na Pilato 
(Mt. 27:1-2, 11:14; Mr. 15:1-5; Lk. 23:1-5) 
28Káldhá tám na Jesús Ып Кіта! 
na Kayfás ani júná ban atá xon tu 

lújundhom an pulek awiltaláb. Tam 
ti jachan!, exomich ti tsudhél ani 
an judíotsik yab ochich ba jachan' 
an atá abal yab ka walbintsik, pos 
max ka walbintsik, yab tám ne'ech 
kin ejto kin k'aputsik an k'apnél k'al 
tin kwenta an paskwa. ?9 Jaxtám 

ti kale na Pilato ani in utsa'tsik 
enché': 

—éJant'om walastaláb in t'ajámal 
jeché! an inik abal a utsbiyaltsik? 

30 Jajá'tsik tók'on enché': 

— Max Јаја! yabak ja'ich jun i 
walablom, yab ne'ech ki tsi'dha! 
teché! ta tamét. 

31 Utsantsik tám enché! k'al na 
Pilato: 

—Ka jüna'ichtsik ani ka 
lájundha'ich xan tin ulal an 
tak'ixtaláb xi tatá'tsik a exlál. 

Tók'oyat enché! k'al an judíotsik: 

—Wawá! yab i ko'ol i awiltaláb 
abal ki chemdha! ni jun xita!. 

32 Anchan' ti támun abal ka t'ájan 
jelt xan tin ulámal na Jesús, tam 
ti kwajat in t'ilál xan ti ne'ech ka 
chemdhá. 3 Ochich tám juní na 
Pilato ban atá xon tu lájundhom, in 
kaniy na Jesús ani in konoy enché': 

— éTatá'xe! nin Pulek Tak'íxal an 
judíotsik? 

34Tók'oyat enché! k'al na Jesús: 

— ¿Tin konyal jeché! k'al Tatá'k'i ta 
kwetém chalab o abal i t'iltsinékk'i 
k'al k'e'ettsik? 

35Tók’oyat enché! k'al na Pilato: 

— ¿A chu'talxe! ke naná! in judío 
neye? Na kidhtaltsik ani an ok'lek 
pále'tsik, ja'ich ti tsi'dhámaltsik 
teché! tu tamét. ¿Jantéy a tajámal? 

36 Tók'oyat enché! k'al na Jesús: 

—Naná! yab teché! in tak'ix 

ban k'ay'lá. Pos max anchanak, 

an atiklábtsik xi tin wéwnál, 
péjéxnékak abal yab kin pidhná 
ban judíotsik. Por Naná! yab teché! 
in tak'ix ban k'ay!lá. 
37 Konyat tám enché! Kal na 

Pilato: 

— Tám, éTatá!' i Pulek Такіх? 

Tók'oyat enché! k'al na Jesús: 

— Мапа! in Pulek Tak'ix, jelt xan ti 
tatá! a ша]. Мапа! in wa'chinék ani 
in tsi'nek ban k'ay!lá abal ku t'ila! 
хома! tsubax. Ejtal xita! kin exbay 
an tsubaxtaláb, in ach'áltsik xowa! 
u ulal. 

38Konyat enché! k'al na Pilato: 

—¿Ani jant'éy in éy an 

tsubaxtaláb? 


Bijtsin na Jesús abal ne'ech ka 
chemdhá 
(Mt. 27:15-31 : Mr. 15:6-20; Lk. 23:13-25) 


Tam ti na Pilato in ulu jeché!, kale 
juní ti káw k'al an judíotsik ani in 
utsa'tsik enché': 

—Naná! yab u eltsal ni jún tin 
walab jeché! an inik. 39 Por tatá'tsik 
a ujnámalich ke naná! ku walka' 
jun i wik'nél tam u ajíbnáb an 
paskwa; ¿a lé'xe' ka chu'utsik 
ku walka! nin Pulek Tak'íxal an 
judíotsik? 

40 Tyjeytsik tám juní kin ulutsik 
kawidh enché!: 

—iJachan! yaba'! ¡Ka walka! na 
Barrabás! 

Jeché! na Barrabás, ja'ich jun i 


kwé'. 

19 Na Pilato in аБпа! tám ka 
lekbayat na Jesús. 2Ап 

soldadotsik in Раја! jun i kwetsotsól 

dhipadh k'ídh, in k'wajbantsi bin ók’ 

na Jesüs ani in xeketliy k'al jun i 

k'udhk'um xi t'unuyich t'ajat k'al in 

chákní!'. 30 uteltsik tám ba na Jesús 
ani in utsáltsik enché': 

—iKi k'wajay k'ijidh, Pulek 
Tak'íxal an judíotsik! 

Ani in cha'waltsik bin wal. 

4Kale tám juní na Pilato ani in 
utsa! enché! an atiklábtsik: 

—kKa tela'tsik, u káldhál abal ka 
chu'utsik ke yab u eltsal ni jun i 
walastaláb. 

5Kale tám na Jesüs in kojám 
an kwetsotsól dhipadh k'ídh ani 
xeketlidh k'al an chak k'udhk'um. 
Utsantsik tám enché! k'al na Pilato: 

—iJé! k'wajat an inik! 

8Tam ti chu'tat na Jesús k'al 
an ok'lek pále'tsik ani Kal xu 
belkoltsik an ti pulek atá xon tu 
k'ak'náb na Dios, in ulutsik kawidh 
enché!: 

—iKa chemdha' pajk'idh ban 
peltsidh te'! ¡Ka chemdha' pajk'idh 
ban peltsidh te"! 

Utsantsik tám enché! k'al na 
Pilato: 

—Ka jüna'ichtsik ani ka 
chemdha'ich pajk'idh ban peltsidh 
te!, naná! yab u eltsal ni jun in 
walab. 

TTók'oyat enché! k'al an judíotsik: 
—Wawá! i ko'ol jun i tak'ixtaláb 
ani jeché! an tak'ixtaláb in ulal ke 
yejat ka chemdhá, abal in ulal ke u 

Chakámláb k'al a Dios. 

$ Tam ti na Pilato in аса! jeché!, 
más jik'éch. *Ochich tám juní ban 
atá xon tu lájundhom ani in konoy 
enché! na Jesús: 

—¿Jón! pé teye ta tál? 

Por yab tók'oyat k'al na Jesús. 
10Utsan tám enché! k'al na Pilato: 

—¿Yab ne'ech ti Кіп tók'oy? 
¿Yabxe! a cho'ób ke папа! и Ко!о] 

i awiltaláb ku ulu ki chemdhá 
pajk'idh ban peltsidh te! o ku ulu ki 
walká? 

M Tók'oyat enché! k'al na Jesús: 

—Yab ne'ech ka ejto ka kó'oy ni 
jun i awiltaláb k'al Naná', max na 
Dios yabak ti pidhámal; jaxtám, 
xita' tin pidhna' Kal tatá!, más ја! 
walbidh ké tatá!. 

12 Asta tam ti tám, na Pilato in 
ayal xan ti kin uwa! abal kin ejto 
Кіп walka! na Jesús; por utsan 
kawidh enché! k'al an judíotsik: 

—iMax ka walka!, yab a ja'úb 
an lej pulek tak'ix romano! iEjtal 
xita' ka wenk'on ti pulek tak'ix, 
in tomnálich an lej pulek tak'ix 
romano! 

13Tam ti na Pilato in ach'a! jeché!, 

in ulu abal ka káldhá na Jesús 
ani buxkan xon tu lújundhom. 
An koytaláb xon ti buxkan, ti 
káwintaláb ebreo, u bijyáb Gabata; 
jeché! in lé! kin ulu, Tujbidh. Tam 
ti jachan!, júnich a k'ítsá и k'ibel 
abal kin bajaw an ajib xu bijyáb 
paskwa апі ch'ejel k'ítsájich xóna!. 
Na Pilato in ша! tám enché! an 
judíotsik: 

—iJé! k'wajat na Pulek 
Tak íxaltsik! 

15Por jajá'tsik іп ulu kawidh 
enché!: 

—iKa chemdha"! ¡Ka chemdha'! ¡Ka 
chemdha! pajk'idh ban peltsidh te"! 

Konyattsik enché! k'al na Pilato: 

—¿Ku chemdha' pajk'idh ban 
peltsidh te! na Pulek Tak'íxaltsik? 

Tók'oyat enché! k'al an ok'lek 
pále'tsik: 

—Wawá! yab i ko'ol más i pulek 
tak'íxal, tokot an lej pulek tak'ix 
romano. 

16Pidhanichtsik tám an ta Jesús 
k'al na Pilato abal kin jüna'tsik kin 
chemdha' pajk'idh ban peltsidh te!. 
In bach'utsik tám na Jesús ani in 
jána'. 


Pajk'iyat na Jesús ban peltsidh ќе! 

(Mt. 27:32-44; Mr. 15:21-32; Lk. 23:26-43) 

17 Káldhájich tám na Jesús in 
okbám an peltsidh te' abal ka k'ale 
ban chabál xu bijyáb "In beklék in 
ók? i chemélom inik”, (ti káwintaláb 
ebreo, іп lé' kin ulu Gólgota). 18Тат 
ti ulich ban chabál xin bij Gólgota, 
pajk'iyat ban peltsidh te'. Junax k'al 
Jajá!, pajk'iyat jeye cháb i iniktsik, 
jún tin eját ani jún tin k'watab. 
19Na Pilato in апа! ka k'wajbá bin 
ók? an peltsidh te', jun i dhuslab 
xon ti kwajat dhutsadh enché': “Na 
Jesús xi Nasaret, nin Pulek Tak'íxal 
an judíotsik." ?0 Yán i judíotsik in 
ajay jachan' an dhuslab kom an 
chabál xon ti pajk'iyat na Jesüs 
ban peltsidh te!, k'unat ti kwajat 
ban bitsow. An dhuslab k'wajat 
dhutsadh ebreo, griego ani latín. 
21 Jaxtám ti utsan enché! na Pilato 
k'al nin ok'lek pále!il an judíotsik: 

—Yab ka dhutsa': “nin Pulek 
Tak'íxal an judíotsik”, más alwa! ka 
dhutsa! enché': “Xin ulal ke Јаја! in 
Pulek Tak'íxal an judíotsik." 

22Por tók'oyattsik enché! k'al na 
Pilato: 

—Xowa' u dhutsa!, anchanich 
ne'ech ka jilk'on. 

23Tam ti an soldadotsik in 
pajk'iyámalich na Jesús ban 
peltsidh ѓе", in pentsi an tin 
k'udhk'ümil na Jesús ani in mu'u 
ti ché! i peje!, juntsik peje! abal 
jun i soldado. In pentsi jeye an tin 

eblidh k'udhk'umil ani kom yab ja! 
tsukudhk'i, junt'ak'i ja! tin pubíl ti 
k'wajat, ?*ütsáxin an soldadotsik 
jún ani jún enché': 

—Yab ki mu'u, wana ku ubát'in 
abal ki chu'u xita! kin lujuy kin 
dhabalna!. 

Anchan! ti támun jelt хап tin 
ulal an T'okat Dhuslab enché': “In 
wélchíxna'tsik nu k'udhk'ümil 
ani ubát'intsik abal kin chu'u хіќа! 
kin lujuy kin dhabalna' nu eblidh 
k'udhk'umil." Jeché! ja'ich хома! in 
Саја! an soldadotsik. 

25K'unat ban peltsidh te! xon ti 
k'wajat pajk'idh na Jesús, ta! ti 
k'wajat піп папа! ani nin kidháb 
піп nána'; na María, nin tomtal na 
Kleofas ani na María Magdalena. 
26Tam ti na Jesús in chu'u nin nána! 
ani kubül jeye tin wál an exóbal 
xu k'anidháb t'ajat k'al na Jesús, in 
utsa! enché! nin nána!: 

— Mímláb, jachan' k'wajat na 
chakámil. 

21 Tayíl in utsa' jeye enché! an 
exóbal: 

—Jachan' k'wajat na nána'. 

Ani asta tam ti jachan! i k'ij, nin 
папа! na Jesús, bach'wat abal ka 
k'wajách bin k'imá! an exóbal. 


Nin chemtal na Jesüs 

(Mt. 27:45-56; Mr. 15:33-41; Lk. 23:44-49) 

28Más tayíl, kom na Jesús in 
cho'ób abal támunich ejtal хома! 
bijidh ne'ech ka támun, in ulu 
enché! abal ka t'ájan jelt xan tin 
ulal an T'okat Dhuslab: 

— In tsikél. 

29Tá! ti k'wajat taja! jun i 
balixtaláb ts'utsat k'al i jiliy yajtsik 
uxnél. Axdhá wé! i kwinim ba 

jachan' an jiliy yajtsik uxnél, wik'an 
bin tsúm jun i te! xu bijyáb ti 
isopo ani utuntsat bin wi' na Jesüs. 
30 Tam ti na Jesús in uch'ámich an 
jiliy yajtsik uxnél, in ulu enché': 
—Ejtalich támun jelt хап ti bijidh 
ne'ech ka t'ájan. 
Kutpan tám ani chemech. 


Jun i soldado in cholk'antsi 
tin chóyíl na Jesús k'al 
jun i ch'upidh pat'ál 

3! Jánich a k'ítsá u k'ibel abal kin 
bajaw an paskwa ani an judíotsik 
yab in lé! kin chu'u ka jilk'on nin 
t'u'úl an chemélomtsik ban peltsidh 
te! tin k'ítsájil an koyóxnich, pos 
jachan' a а ja'ich xi uluts t'ajat. 
Jaxtám ti pakabédhá na Pilato abal 
kin abna! ka pejtsin tin ch'ejettsik 
xi ta! ti k'wajattsik pajk'idh ban 
peltsidh te! ani ka wék'oyatichtsik 
tám ban peltsidh te! junax k'al na 
Jesús. 3 Kale tám an soldadotsik 
ani in pejtsi tin ch'ejet xi ta! jeye ti 
k'wajattsik pajk'idh ban peltsidh te'. 
33Por tam ti uteytsik xon ti k'wajat 
na Jesás, in chu'u abal chemnekich. 
Jaxtám ti yabich Ja! pejtsin an tin 
ch'ejet. 

34Por jún ti éb an soldadotsik, 
in cholk'antsi tin chóyíl k'al jun i 
ch'upidh pat'ál ani támk'i ti kale i 
xich’ ani i ја!. 35Xita! k'wajat in t'ilál 
jeché!, ja'ich jun xita! xin chu'úmal 
ani tsubax xowa! іп ша]; јаја! in 
cho'ób alwa! ke tsubax xowa! in ulal 
abal ka bela'tsik teye. 36Pos ejtal 
jeché! támun abal ka t'ájan jelt xan 
tin ulal an T'okat Dhuslab enché': 
“Yab ne'ech ka pejtsin ni jun in 
beklék." 37 Ani ta! jeye k'wajat 
dhutsadh ban T'okat Dhuslab xon 

tin ulal enché': *Ne'ech ka chu'utsik 
xi ch'ojbédhats." 


Jolyat na Jesüs 

(Mt. 27:57-61; Mr. 15:42-47; Lk. 23:50-56) 

38Tam ti wat'éch ejtal jeché!, na 
José, xu k'wajíl ban bitsow xin bij 
Arimatea, in pakabédha' na Pilato 
abal ka walkan kin júna! nin t'u'úl 
na Jesüs. Na José ja'ich jun i inik 
xin belál na Jesús, maske chinatk'i, 
kom in ch'ejnál an judíotsik. Pidhan 
an ti awiltaláb k'al na Pilato, k'ale 
tám na José ani in jüna'ich tám 
nin t'u'úl na Jesús. 3Ulich jeye na 
Nikodemo, xi k'alnek jun i akal ti 
káw k'al na Jesüs ani in tsi'dhál jun 
inik láju i kilo i ilál xi t'ajadh Kal 
i mirra xuk'udh Kal i áloe. ^^ Na 
José ani na Nikodemo in bach'utsik 
tám nin t'u'úl na Jesús ani in boliy 
k'al i k'udhk'um xi umtsidh jachan' 
an ti niwiy ilál; anchan! xan tin 
t'ajál an judíotsik tam in jolyal i 
chemélomtsik. ^! Xon ti chemdhá na 
Jesús pajk'idh ban peltsidh te!, ta! ti 
k'wajat jun i chakam aleláb; taja', 
ta! ti cholk'adh i ch'én xon ti ne'ech 
ka jolyat i chemélom, bél t'ajat ít 
ani yab jayk'i jolidh bél ni jun xita'. 
42 Таја! ti k'wajbantsat tin t'u'úl 
na Jesús, kom k'unat ti kwajat 
jachan' an jólimtaláb ani abal tam 
ti јасһап!, támich tin t'ojojoyal an 
judíotsik xowa! in yéntsal abal an 
paskwa. 


Ejech ti ít na Jesús 
(Mt. 28:1-10; Mr. 16:1-8; Lk. 24:1-12) 
2 Tin jidhtal k'ítsájil 
an semana, na María 
Magdalena k'ale dhajawe ban 
jólimtaláb, bél t'ajat jik'wax. Tam ti 

ulich ban jólimtaláb, in chu'u abal 
wék'odh an t'ujub xi k'ál ti paxk'idh 
jachan' an jólimtaláb. ?K'ale tám 
adhik xon ti k'wajat na Simón 
Pedro ani xi jún jeye an exóbal 

xu k'anidháb t'ajat ani in utsa'tsik 
enché!: 

—iAn Ajátikláb wék'odh ban 
jólimtaláb ani yab i cho'ób xon ti 
k'wajbadh! 

3Na Pedro ani na ján an exóbal 
kaletsik ani k'ale ban jólimtaláb. 
^Chablam ti éb ti k'ale ti ádhiltsik; 
por na ján más adhik ti k'ale ké 
na Pedro ani ok'ox ti ulich ban 
jólimtaláb. 5Kutpan kin tela! ani 
in chu'u an k'udhk'um xi k'ál ti 
boltsidh tin t'u'úl na Jesús, por 
yab ochich. f Tin kuxmats ulich 
jeye na Simón Pedro ani ochich 
ja! ban jólimtaláb. In chu'u jeye an 
k'udhk'umtsik xi kál ti boltsidh tin 
t'u'úl na Jesús. "In chu'u jeye abal 
an k'udhk'um xi k'ál ti boltsidh tin 
ók? na Jesús yab junax ti k'wajat 
k'al xi más an k'udhk'umtsik, pílk'i 
ti kwajat mululudh. 8 Ochich jeye 
tám na jün an exóbal xi ok'ox ti 
ulnek ban jólimtaláb, in chu'u 
xant'éy támnék ani in bela'. ?Pos 
yabél in exbayámaltsik xowa' in 
ulal an T'okat Dhuslab, ke na Jesüs 
ko'ol ka ejech ti ít. 1%Tayíl, jeché! 
an exóbaltsik witsiy tin k'imá'. 


Na Jesús in xalk'a' tinbá! abal ka 
chu'tat k'al na María Magdalena 
(Mr. 16:9-11) 
"Na María jilk'on eléb ban 
jólimtaláb ti uk'nal. Lejat k'wajat 
ti uk'nal, kutpan kin tela! alk'idh 
ban jólimtaláb, ani in chu'u cháb 
i tokat abatwáletsik xeketlidh k'al 

i dhak k'udhk'um buxutsik xon ti 
k'wajbantsidh tin t'u'úl na Jesús, jún 
tin ók? ani jún tin akan. 1? Konyat 
enché! k'al an tokat abatwáletsik: 

— Mímláb, éjant'ók'i ta uk'nal? 

Jajá! tók'on enché': 

—In uk'nal abal in júntsidh an tu 


Ajátik ani yab u cho'ób xon ti k'wajbadh. 


14Tam tin ulúmalich jeché!, 
chaw'k'in ani in chu'u na Jesús, por 
yab in cho'ób max ja'ich na Jesús. 
15Konyat tám enché! k'al na Jesús: 

— Mímláb, éjant'ók'i ta uk'nal? 
¿Jita! a ayal? 

Na María, kom in chalpay max 
ja'ich xu belkol an ti chakam aleláb, 
in utsa' enché': 

—Pay'lomláb, max tatá! a júnámal, 
ti kin óltsi хоп ta k'wajbámal abal 
kin k'ale ku ik'i'. 

16Utsan tám enché! k'al na Jesús: 

— ¡María! 

Na María chaw'k'in ani in ша! 
enché! k'al i káwintaláb xi ebreo: 

—iRaboni! —jeché! in lé! kin ulu, 
Ok'tsix. 

17 Utsan tám enché! Kal na Jesús: 

—Ti kin walka!, yabich más ti kin 
taka!, pos yabél in k'alnek xon ti k'wajat 
nu Táta!. Por ki Kale ani ka t'iltsi an 
kidháblábtsik ke Naná! in ne'chich xon 
ti k'wajat nu Táta! ani a Táta'tsik teye, 
nu Diosil ani a Diosiltsik teye. 

18K'ale tám na María Magdalena ani 
in óltsi an exóbaltsik ke in chu'úmal 
an Ajátikláb ani in óltsitsik jeye xant'éy 
usnék k'al na Jesús. 


Na Jesús in xalk'a' tinbá' abal ka 
chu'tat k'al nin exóbaliltsik 
(Mt. 28:16-20; Mr. 16:14-18; Lk. 24:36-49) 
19 Tam ti jik'wchinich jayéchk'i 
jachan' na k'ítsá, nin jidhtal k'ítsájil 

an semana, junkunék an exóbaltsik 
ba jun i atá mapupudh an wi'leb 
abal in jik'nál an judíotsik. Ochich 
na Jesús, kubey junax ch'ejel 

хоп ti kwajat an exóbaltsik ani 
chapnédhaxin enché!: 

—iKi k'wajaytsik k'ijidh! 

20 Tam tin ulu jeché!, na Jesús in 
ólna' nin k'ubak ani nin chóyíl. Ani 
an exóbaltsik kulbé t'ajat abal in 
chu'utsik an Ajátikláb. ?! Utsantsik 
juní enché! Ка] na Jesús: 

—iKi k'wajaytsik k'ijidh! Anchan' 
jelt xan tin abámal an Táta'láb, 
anchan! neye xo! tu abáltsik. 

22 Jutsutsuyattsik tám k'al na 
Jesús ani utsantsik enché': 

—Ka bach'utsik an T'okat Ejattaláb. 
?3X ita! ka pakwlantsitsik, ne'ech 
ka pakwlantsat; xita! yab ka 
pakwlantsitsik, yab ne'ech ka 
pakwlantsat. 


Na Tomás in chu'u an 
Ajátikláb abal ejnek ti ít 

?^Na Tomás, xu bijyáb ti Kwaya', 
xi ja'ich jeye jün ti éb xi lajucháb 
an exóbaltsik, yab ja! wa'ach k'al xi 
más an exóbaltsik tam ti ulich na 
Jesús. 25 Tayíl óltsin enché! k'al xi 
k'e'et an exóbaltsik: 

— I chu'úmal an Ajátikláb. 

Por tók'oyattsik enché! k'al na 
Tomás: 

—Max yab ku chu'u bin k'ubak 
xon ti ochenek an pajk'ixtaláb 
ani ku хара! nu ts'útsbixtal xon 
ti ochenek an pajk'ixtaláb ani ku 
xapa! jeye nu k'ubak bin chóyíl, yab 
ne'ech ku bela!. 

?6 Waxik a k'ítsá más tayíl, an 
exóbaltsik junkunék juní ba jun 
i atá ani tam ti jachan' i k'ij, ta! 

jeye ti k'wajat na Tomás Ка] 
jajá'tsik. Mapudhtsik tin ko'ol an 
wi'leb, por ochich na Jesús, kubey 
junax ch'ejel xon ti k'wajattsik ani 
chapnédhomách enché!: 

—iKi k'wajaytsik k'ijidh! 

27 Utsan tám enché! na Tomás k'al 
na Jesüs: 

—Ka хара! teché! na ts'útsbixtal 
ani ka tela! nu k'ubaktsik; ka 
tsi'dha! na k'ubak ani ka хара! ba 
nu chóyíl. Yab ka jálk'úk'liyal na 
chalab, tokot ka óntsi ti kin bela!. 

?8]n ulu tám enché! na Tomás: 

—iTatá! tu Ajátik ani tu Diosil! 

29 Utsan tám enché! Kal na Jesús: 

— ¿I belmách abalk'i tin chu'u? 
iK'ijidhtsik tajat abal xita' tin 
beláltsik maske yab tin chu'úmal! 


Xant'ók'i ti t'ajadh jeché' 
an dhutsadh úw 
30Na Jesús in t'ajám yán más 
i labidh exóltsik tin tamét nin 
exóbaliltsik, xi yab k'wajat 
dhutsadh ba jeché! an dhutsadh úw. 
3! Por xowa' k'wajat dhutsadh, ja'ich 
abal ka bela'tsik ke na Jesús ja'ich 
an Kristo, nin Chakámil na Dios 
ani max ka bela!, ne'ech ka kó'oy 
an xe'chintaláb xi yab in ko'ol in 
ok'ontal. 


Na Jesús in xalk'a' tinbá' abal ka 
chu'tat k'al búk in exóbaliltsik 


2 Tam ti wat'enekich ejtal 
jeché!, na Jesús in хаа! 

juní tinbá' abal ka chu'tat k'al nin 

exóbaliltsik. Jeché! támun bin 

ма] an pujal xi Tiberias, enché! 

ti támun: ?Jun i k'ij, k'wajattsik 

junini' na Simón Pedro, na Tomás, 

xu bijyáb ti Kwaya' ani na Natanael, 

xu k'wajíl Kaná, an bitsow xu 
tak'nal Galilea. Tá! jeye ti k'wajat 
nin chakámiltsik na Sebedeo ani 
cháb más in exóbaliltsik na Jesüs. 
Tam ti taja'tsik ti Каја јипіпі!, 
utsantsik enché! k'al na Simón 
Pedro: 

—Ne!ech tin jixom to'ol. 

Jajá'tsik tók'on enché': 

—U ne'ech weye k'al tatá'. 

K'adhiytsik tám ba jun i tan ani 
k'ale; por jachan' i akal yab xata! in 
ejtotsik kin jixa'. ^Tam ti exomich 
ti tsudhél, na Jesús іп хака! tinbá! 
tin wál an pujal, por an exóbaltsik 
yab in cho'ób max ja'ich na Jesús. 
5Konyattsik tám enché! k'al na 
Jesüs: 

—Chakamtsik, éyabxe! xata! a 
ko'ol ki k'apu? 

Tók'ontsik enché': 

—Yaba'. 

SUtsantsik tám enché! k'al na 
Jesüs: 

—Ka pet'na'tsik nin jixáb an 
to'ol tin eját an tan ani ne'ech ka 
jixa'tsik an to'ol. 

Anchan! tin t'aja'tsik ani junwék'i 
nibalich in ejtowaltsik kin káldha' 
ban ја! nin jixáb an to'ol k'al in 
álém, kom yán i to'ol yák'wnék. 
TUtsan tám enché! na Pedro k'al an 
exóbal xu k'anidháb t'ajat k'al na 
Jesüs: 

—iJa'ich an Ajátikláb! 

Tam ti na Simón Pedro in аса! 
abal ja'ich an Ajátikláb, xeketlin 
kom chilim ti k'wajat ani in 
pet'na! tinbá! ban ja'. ?Xi k'e'et an 
exóbaltsik, ulich k'al an tan bin 
wál an pujal xon ti yab owtsik, in 
bodhkóm in jixáb an to'ol ts'utsat 
k'al an to'oltsik; pos nin owíl xon 

ti kwajattsik abal bin wál an ја!, in 
ko'ol xóna! bo! inik i metro. ?Tam 
ti ulichtsik ban chabál, in ela'tsik 
jok'padh i хата]. Ban k'amal ta! ti 
exom ti tek'el jun i to'ol ani i pan 
jeye. '""Utsantsik tám enché! Kal na 
Jesüs: 

— Ka tsi'dha'tsik cháb óx i to'ol xi 
talél ta jixámaltsik. 

11Na Simón Pedro k'adhiy ban 
tan ani in bodhoy in jixáb an to'ol 
ts'utsat k'al an pakdha! to'ol asta 
tin wál an ja! xon ti yab lej owtsik. 
Nin yaníl an to'ol, jun i bo! inik 
k'al chab inik lajuóx ani maske 
yán t'ajat an to'ol, nin jixáb yab 
mich'k'an. !?Utsantsik tám enché! 
k'al na Jesüs: 

—Jala! ta k'apultsik. 

Ni jún an exóbaltsik yab in lé! 
kin konoy xitam já! jeye, kom in 
cho'óbichtsik ke ja'ich an Ajátikláb. 
13Tayíl utey na Jesús, in téyna' an 
pan ani in pidha! an exóbaltsik; 
anílk'i jeye tin баја! k'al an to'ol. 

14 Jeché! ja'ich tin oxtalich ke 
na Jesús in xalk'ál tinbá' abal ka 
chu'tat k'al nin exóbaliltsik tam ti 
ejnekich ti ít. 


Na Jesús káwin k'al na Simón Pedro 

15Tam ti ok'onich ti k'apultsik, na 
Jesús in konoy enché! na Simón 
Pedro: 

—Simón, xi chakámláb k'al na 
Jonás, étin k'anidhálxe! más ke xi 
jeché'tsik? 

Tók'on enché! na Pedro: 

—Tu k'anidhál Ajátik, Tatá! a 
cho'ób alwa! abal tu k'anidhál. 

Utsan enché! k'al na Jesús: 

—Pos ti kin beletnantsi xita' tin 

beláltsik. 


JUAN 21 


16 Konyat juní tin chabtal: 

—Simón, xi chakámláb k'al na 
Jonás, étin k'anidhálxe'? 

Tók'oyat enché! k'al na Pedro: 

— Tu k'anidhál Ajátik, Tatá! a 
cho'ób alwa! abal tu k'anidhál. 

Utsan enché! k'al na Jesús: 

—Ti kin beletnantsi xita! tin 
beláltsik. 

17Konyat juní tin oxtal: 

—Simón, xi chakámláb k'al na 
Jonás, ¿tin k'anidhálxe'? 

Na Pedro t'e'pin abal óxílich ti 
konyáb max in k'anidhál na Jesús 
ani tók'on enché!: 

—Ajátik, Tatá! ejtal a cho'ób; a 
cho'ób abal tu k'anidhál. 

Utsan tám juní enché! k'al na 
Jesüs: 

—Ti kin beletnantsi xita! tin 
beláltsik. 18 Tsubax tu utsál, ke tam 
ti más i kwitóle, i xeketlinal ani i 
kalel xon ti tatá! ka le'na'; por tam 
ki yejchelméch, ne'ech ka dhaya! na 
okób ani k'e'et ne'ech ti ki xeketliy 
ani ne'ech ti ki júna' xon ti yab a lé! 
ki k'ale. 

19 Tam ti na Jesús in ulu jeché!, 
k'wajat in t'ilál xan ti ne'ech ka 
chemech na Pedro ani anchan', kin 
xalk'antsi tin labidh t'okát na Dios. 
Tayíl utsan enché! na Pedro: 

— ¡Ti kin wéwna!! 


An exóbal xu k'anidháb 
t'ajat k'al na Jesús 

20 Tam ti chaw'k'in na Pedro, in 
chu'u abal ta! jeye ti tál tin kúx 
an exóbal xu k'anidháb tajat k'al 
na Jesús. Jeché! an exóbal, ja'ich 
xi jedhkakanék bin okób na Jesús 
tam ti k'wajattsik ti Кари! ani in 
konyámal enché!: “Ajátik, ¿jita! 

ја! xi ne'ech ti ki pidhna' abal ki 
chemdhá?” ?! Tam ti na Pedro in 
chu'u jeché! an exóbal, in konoy 
enché! na Jesús: 

—Ajátik, éjant'éy jeye ne'ech kin 
tamu jeché! an exóbal? 

22 Tók'oyat enché! k'al na Jesús: 

—Max u lé! ka k'wajay ejat asta 
tam Naná! kin witsiy, ¿jant'ó ne'ech 
ka éyna!? Tatá! ti kin wéwna'ich 
tokot. 

23 Jaxtám ti Pílan ban 
kidháblábtsik, ke jeché! an exóbal 
yab ne'ech ka chemech. Por xowa' 
in ulúmal na Jesús ja'ich jeché!: 

“Max u lé! ka k'wajay ejat asta tam 
Naná! kin witsiy, ¿jant'ó ne'ech ka 
éyna!?” 

24 Jeché! an exóbal xu k'anidháb 
t'ajat k'al na Jesús, jalich xi kwajat 
in t'ilál ejtal jeché! ani jajá! in 
dhutsámal. Ani i cho'ób ke tsubax 
хома! in ша]. 

25Wa'ach јеуе уап más k'e'et 
хома! in t'ajámal na Jesús. Yán 
t'ajat, ke max ka dhutsan juntsik 
ti juntsik, u chalpayal ke nibal tin 
putálíl an k'ay'lá yab ne'ech ka exey 
an dhutsadh üwtsik xi ka t'ajan. 
Anchan! ka t'ájan. 

ап abatwáletsik 





In ulu na Dios abal ne'ech kin abtsi 
an ti T'okat Ejattaláb an belomtsik 


Pulek Teófilo, ban jidhtal áw 

xi tu dhutsuntsi, u dhutsa! 
ejtal xowa! na Jesús in Paja! ani in 
ok'tsixna! tam ti tujeyk'i ejtal jeché! 
2ani asta tam tin bajaw na k'ítsá 
xowk'i ti k'adhích walk'i'. Tam ti 
yabél k'adhinek walk'i', in tak'iy 
nin abatwálejiltsik xin takwyám 
tin cháp an T'okat Ejattaláb abal 
kin cho'óbna'tsik xant'éy ne'ech kin 
t'aja'. Tam ti chemdhá na Jesús ani 
ejnekich ti ít, in xalk'a! tinbá! abal 
ka chu'tat k'al nin abatwálejiltsik. 
Tin nakíl chab inik a k'ítsá, in óntsi 
kin хаа! tinbá! abal ka chu'tat Kal 


jajá'tsik ke tsubax lejtal ti ejnek ti ít. 


U t'iltsinaltsik k'al na Jesás xan tu 
tak'ix na Dios. 

^Tam ti bél k'wajat junax k'al an 
abatwáletsik, utsantsik k'al na Jesüs 
abal yab ka kaletsik ban bitsow 
Jerusalén. Enché! ti utsantsik: 

—Ka aytsitsik an T'okat Ejattaláb 
xin ulúmal nu Таѓа! ke ne'ech 
ka tsích, jelt xan ti Naná! tu 
utsámaltsik. 5Tsubax k'ejle, na Juan 
pújlách k'al i ja', por té! cháb óx a 


k'ítsá ne'ech ka bach'utsik an T'okat 
Ejattaláb. 


Na Jesüs k'adhích walk'i' 


SKonyat tám enché! na Jesús k'al 
xi ta! ti junkunéktsik: 

—Ajátik, éxo'ichxe! ti ne'ech ka 
Саја! abal yabich ku k'wajay tak'nél 
k'al i píl inik wawá! xu israelita? 

7Tók'oyattsik enché! Ка! na Jesús: 

—Yab tatá'tsik a lujyal ka 
cho'óbna! xowk'i o xowa! ne'ech kin 
Саја! an Táta'láb xi tokot Jajá'k'i in 
ko'ol i awiltaláb kin t'aja'; $por tam 
ka bach'utsik an T'okat Ejattaláb, 
ne'ech ka bach'utsik i chápláb. 
Ne'ech ti ki likedha' abal ki 
k'aletsik ti kin t'ila' putál Jerusalén, 
putál ban chabál xi Judea, xi 
Samaria ani asta ban owdha! 
bitsowtsik xi wa'ach teché! ti k'ay'lá. 

Tam ti ok'onich kin ulu jeché!, 
lejat jajá'tsik k'wajat in telál, na 
Jesús dhayan ani júnájich walk'i'; 
mak'wchiyat k'al jun i tokow ani 
yabich más chu'tat. 9Lejat k'wajat 
in teláltsik walk'i' tam ti exom 
ti k'adhíl na Jesás, xalk'an jun 
jik towál xon ti k'wajattsik, cháb i 
iniktsik xeketlidh Ка] dhakni' ani 


237 


El Nuevo Testamento en el huasteco de Veracruz @ La Liga Bíblica 2005, 2009 


HECHOS 1 


utsantsik enché! Kal jachan' an 
iniktsik: 

— Pay'lomlábtsik xi Galilea, 
éjant'ók'i ta k'wajattsik a telál 
walk'i'? Jayéchk'i jeché! na Jesús xa 
chu'utsik ti k'adhíl walk'i', ne'ech 
ka witsiy juní anílk'i jelt xan ta 
chu'utsik ti k'ale. 


Takwyat na Matías abal 
kin kuxuy na Judas 

12Tn jila'ichtsik tám an ch'én 
xu bijyáb Olibos ani witsiytsik 
Jerusalén. An bél abal ban ch'én 
Olibos asta Jerusalén, yab lej 
nakat; ja'ich tokot xowa' in ulal an 
tak'ixtaláb ka belná tam in k'ítsájil 
an koyóxnich. *?Tam ti ulichtsik 
ban bitsow, k'adhiy ban atá xon 
tu k'wajíltsik. Jajá'tsik, ja'ich na 
Pedro, na Jakobo, na Juan, na 
Andrés, na Felipe, na Tomás, na 
Bartolomé, na Mateo, na Jakobo xu 
chakámláb k'al na Alfeo, na Simón 
xu tak'nal ban junkuntaláb xu 
bijyáb kananista ani na Judas, nin 
kidháb na Jakobo. **Ejtal jajá'tsik 
u junkunal ech'ek'i abal ka ólantsik 
junax k'al nin kidhábtsik na Jesüs, 
k'al na María nin папа! na Jesús ani 
k'al xi más an mímlábtsik. 

15Tam ti jachan' i k'ij, kubey na 
Pedro junax ch'ejel хоп ti k'wajat 
an kidháblábtsik, (nin yaníl an 
kidháblábtsik ja'ich jún i Бо! inik 
k'al jun inik i atiklábtsik) ani in 
utsa'tsik enché': 

16 —Kidháblábtsik, ko'ol ka t'ájan 
хома! an T'okat Ejattaláb in ulúmal 
ban T'okat Dhuslab, xi káwnék tin 
wi! na Dabid, k'al tin kwenta xowa! 
ne'ech ka támun k'al na Judas. 
Jeché! na Judas, ja'ich xi éyan 

ti ólnax Kal an iniktsik xi Kal ti 
yak'wan na Jesús. 1 Pos na Judas 
ja'ich jún ti éb xi wawá! i kidhtal 
ani in ko'ol jeyewi'ik xowa! yejat 
kin t'aja! k'al jeché! an t'ojláb. 18Рог 
k'ale ani in ch'a'ay jun i chabál k'al 
an tumín xin áta! k'al nin walab; 
tayíl kwajlan ch'epat, pewen ani 
t'áxin ejtal nin t'idhídh. Q9 Ejtal an 
k'wajíltsik xi Jerusalén, in cho'óbna! 
ani in bijiytsik jachan' an chabál, 
Aséldama, ke jajá! tin káwintaltsik 
in lé! kin ulu, Xich’ Chabál. 20 Abal 
ban dhutsadh úw, an ajatlábtsik in 
ulal enché': 
Ka jilk'on walbadh nin altájil 
апі yab ka k'wajay ni jun хіба! 
taja!. 
Ani in ulal jeye enché!: 
Ani ka kuxyat Kal k'e!et. 
21Wa'ach teché! k'al wawá! i 
pay'lomlábtsik xi tu juniknámal 
ech'ek'i tam ti teché! ti k'wajat k'al 
wawá! ni Ajátik Jesús, ?2asta tam 
ti pujyat K'al na Juan asta tam ti 
k'adhích walk". Yejat pé, ke jún ti 
éb xi jajá'tsik ka junkun k'al wawá! 
abal kin t'ila! jeye ke na Jesús ejech 
ti ít tam ti chemdhá. 
?3Bijyat tám cháb xi jajá'tsik: 
na José, xu bijyáb Barsabás апі u 
bijyáb jeye ta Justo ani na Matías. 
?^Ólantsik tám enché!: 
—Ajátik, Tatá! xa a exlál ejtal 
an ejattalábtsik, ti ku óltsi xita! xi 
jeché! cháb a takwyámal ?5abal kin 
t'aja! nin t'ojlábil jun i abatwále xi 
na Judas in jila! k'al nin walab, pos 
јаја! Kale xon tin lujyal ka k'ale. 
26Ubátintsik tám abal kin chu'u 
xitam já! kin lujuy ka jilk'on tin 
kuxúl na Judas, ani na Matías, 
ja'ich in lujuy ka jilk'on. Asta ti tám, 

na Matías junkunich k'al xi lajujún 
an abatwáletsik. 


Tam ti tsích an T'okat Ejattaláb 
Tam tin bajüch nin k'ítsájil 
an ajib Pentekostés, ejtal an 
belomtsik junkunék junini'. ?Jun 
jik'towále ti ach'atmé jun xata' xi 
tál walk'i', jelti tam u waw'nal jun 
i chapik ik' ani ach'atmé putálk'i 
an altá xon ti buxutsik. *Xalk'an 
tám ba jajá'tsik in éb jun i k'amal 
jomomól. ^Ejtal in bach'utsik an 
T'okat Ejattaláb ani in tujutsik ti 
káw k'e'etich k'e'etich, xantik'i 
ti t'ajan ka káwin Ка] ап T'okat 
Ejattaláb. 
5Tam ti jachan' i k'ij, ta! ti k'wajat 
ti kwajíltsik Jerusalén i judíotsik 
xin t'ajál t'ajat xan tin ulal nin 
belomtaltsik, xi táltsik ták'i tük'i tin 
putálíl an K'ay'lá. Tam ti ach'atmé 
jachan'!, junkun jeché! an atiklábtsik 
ani nibalich in cho'óbtsik xant'éy 
kin chalpay abal in ach'áltsik ti káw 
an belomtsik k'e'etich k'e'etich jelt 
xan ti jajá'tsik u Каму. "Labnéktsik 
t'ajat ani u útsáxtsik jún ani jún 
enché!: 

—¿Yabxe! ja'ich xu k'wajíltsik 
Galilea xi jeché! k'wajat ti 
t'ilomtsik? ?éJant'ók'i pé tám ti 
ach'áltsik ti Кам jelt xan ti wawá! 

u káw asta tu ts'itsik? ?Pos teché! 
k'wajat i atiklábtsik xi tál Partos, xi 
Medos, xi Elám, xi Mesopotamia, 
xi Judea, xi Kapadosia, xi Ponto 
ani xi táltsik ban chabál xi Asia. 

10 Teché! jeye k'wajat xi táltsik 
Frijia, xi Panfilia, xi Ejipto ani 

xi ban chabáltsik xi Afrika xi 
k'wajattsik más ów ké Sirene. 
Teché! jeye k'wajat i romanotsik 

xu k'wajíltsik teché!; taltsik xi 
jajá'tsik u judío ani taltsik yaba!, 
por in wéwnantsámalichtsik tin 
belomtal an judíotsik. !! Teché! jeye 
k'wajat i atiklábtsik xi tál Kreta 
ani xi Arabia. Ani ejtal i ach'áltsik 
ti káw k'al wawá! i káwintal, tam 
ti k'wajattsik in t'ilál an pakdha' 
labidhtaláb xin t'ajám na Dios. 

12 Ejtal labnéktsik t'ajat, yabich in 
cho'óbtsik xant'éy kin chalpay ani u 
kónóx jajá'k'itsik enché': 

—éJant'éy in lé! kin ulu ejtal 
jeché!? 

13Por taltsik u labídhnax ani in 
ulaltsik enché': 

—U itelk'itsik ti k'wajat. 


Xant'éy utsan an atiklábtsik 
k'al na Pedro 


14Kubey tám na Pedro junax k'al 
xi lajujún an abatwáletsik ani in 
utsa! kawidh enché! an atiklábtsik: 

— At judíotsik xi ulnek teché! 

Jerusalén ani ejtal xi k'wajíltsik 
teché!, ka cho'óbna'tsik jeché! ani 
ka ach'a'tsik alwa! xant'éy ne'ech 
tu utsa!. 15 Jeché! an atiklábtsik 
yab u itel jelt xan ta chalpayaltsik, 
pos xowéy beléju і dhajaw. 18 Yab 
u iteltsik, jeché! ja'ich xowa! xin 
ulámal an t'iltsix Joel, tam tin ulu 
enché! ijtsidh k'al na Dios: 

17 Na Dios in ulu abal enché! 
ne'ech ka támun tam u 
k'unelich an pakwenib, 

ne'ech ku abtsi an tu T'okat 
Ejattal ejtalk'i an 
atiklábtsik; 

an chakámlábtsik ne'ech ti 
t'iltsix, 

xi yabéltsik lej pakdha!, ne'ech 
kin chu'u i xalk'antsixtaláb 

ani an yejcheltsik ne'ech kin 
kó'oy i watsib. 

18 Jachan' i Kij ne'ech ku pidha' 
t'ajat tu T'okat Ejattal an 
pay'lomlábtsik ani an 
mímlábtsik xi tin t'ójontsal 

ani ne'ech ti t'iltsixtsik. 

19 Ban walk'i' ne'ech ku xalk'a! 
xowa'kich i labidh exóltsik 

ani ban chabál ne'ech ku хаа! 
i exóltsik: 

i xich’, i Kamal ani i paw xi jelti 
tokow. 

20 Na k'ítsá ne'ech ka jik'wchin 

ani na ích' ne'ech ka wenk'on 
jelti xich', 

tam yabél in bajúmal an k'ij 
xowk'i ti ne'ech ka tsích an 
Ajátikláb, 

xi ja'ich na k'ítsá xi pülek ani 
labidh. 

21 Ani ejtal xita' kin konoy ka 
lo'wat k'al an Ajátikláb, 
ne'ech ka lo'ey. 

22'At judíotsik, Ка ach'a! xant'éy 

ne'ech tu utsa'tsik: Na Jesús xi 
Nasaret, ja'ich jun i inik xi takudh 
k'al a Dios ta tamét tatá'tsik abal kin 
Саја! i pakdha! labidhtaláb, i labidh 
labandhaxtalábtsik ani i exóltsik 

xin t'aja! na Dios ba tatá'tsik k'al na 
Jesüsk'i, jelt xan ta cho'óbichtsik 
alwa!. ?3Por bélk'i, tam ta pidhantsik 
an ta Jesús, jelt xan ti na Dios in 
ko'olich k'ejle chalpadh, a júna'tsik 
ti wik'nél ani a pidhna' ban at'ax 
iniktsik abal ka chemdhá pajk'idh 
ban peltsidh te!. 24por na Dios in 
ejdha! ti ít ani in átantsi tin awiltal 
an chemlá. Pos na Jesús yab ne'ech 
ka ejtowat ka átá k'al an chemlá. ?5A 
Jesús u t'ilnal k'al an pulek tak'ix 
Dabid tam tin ulu ti weje! enché': 

Ech'ek'i u chu'tal an Ok'óxláb tu 
tamét; 

Јаја! k'wajat tu eját abal yab ku 
jikna' ni jun xata!. 

?6 Jaxtám ti kulbé t'ajat nu 
itsích ani jaxtám tu tila! i 
t'ilabtsik xi k'ijidh. 

Ani jaxtám jeye ti ne'ech kin 
koyóch u aytsím ke Jajá! ti 
kin ejdha! ti ít; 

21 pos Tatá!, tin T'okat Chakámil, 
yab ne'ech ka jila! nu ejattal 
bin tak'ixtal an chemlá, 

nibal ne'ech ka walka' ka 
k'achey nu t'u'úl. 

28 Tin óltsámalich an ti bél abal ku 
ela! an xe'chintaláb xi yab 
in ko'ol in ok'ontal 

ani ne'ech t'ajat ti kin 
k'ijidhmédha' tam kin 
k'wajách xon ta k'wajat. 

29'At kidhábtsik, tsubax k'ejle ke 

ni weje! pakélil Dabid chemech 
ani jolyat, pos an jólimtaláb xon ti 
jolidh, teché! bél k'wajat k'al wawá!. 
3 Por na Dabid ja'ich jun i t'iltsix 
ani in cho'ób abal usnék tsubax 
t'ajat k'al na Dios, ke jún ti éb nin 
kidhtaltsik ja'ich ne'ech an ti Kristo 
xi ne'ech ka buxkan ti tak'ix bin 
t'okat k'wajtalábil. ?! Jaxtám na 
Dabid, kom in cho'óbich xant'éy 
usnék k'al na Dios, in ulu abal an 
Kristo ne'ech ka ejech ti ít ani in 
ulu jeye abal nin ejattal yab ne'ech 
ka jilk'on bin tak'ixtal an chemlá 
nibal ne'ech ka odhey nin t'u'ül. 
32Pos na Dios in ejdha! ti ít jeché! 
na Jesús ani ejtal jeché! i chu'ámal 
ani i ulal abal tsubax lejtal. 33Pos 
Jajá! dhayan k'al in cháp nin eját 
Kubak na Dios an Táta'láb ani 
pidhan k'ál an ti T'okat Ejattaláb 

xi usnék ne'ech ku abtsin. Ejtal 
jeché! xowa! a chu'úmaltsik ani a 
ach'ámal, tál ban Tokat Ejattaláb. 
34Pos na Dabid yab јаја! na k'adhiy 
walk'i', por јаја! in ulu enché!: 
An Ok'óxláb in utsa' enché! nu 
Ajátik: 
"Ki buxkan tu eját, 
35 asta tu átantsi an ti atiklábtsik 
xi ti tomnál." 

36'Ka cho'óbna'tsik alwa', 
atiklábtsik xi Israel, ke jeché! 
na Jesús xi tatá'tsik a chemdha! 
pajk'idh ban peltsidh te', na Dios 
in k'wajba' abal ti Ajátikláb ani ti 
Kristo. 

37 Tam tin ach'a'tsik jeché!, 
t'e'pintsik t'ajat asta tin itsích ani 
konyat enché! na Pedro ani xi más 
an abatwáletsik jeye: 

— Kidháblábtsik, ¿jant'éy yejat ki 
t'aja'? 

38Tók'oyattsik enché! k'al na Pedro: 

—Ka jila'ichtsik ta walablom 
ani ka t'aja'ichtsik xowa! in lé! na 
Dios. Ki pujanichtsik tin bij na 
Jesukristo abal ki pakwlantsatich 
an ta walastalábiltsik ani anchan', 
na Dios ne'ech tám ti pidha'ichtsik 
an ti T'okat Ejattaláb. 39 Jeché! 
хома! na Dios in pidhnál, ja'ich 
abal tatá'tsik, abal na chakámiltsik 
ani abal ejtalk'i jeye xi k'wajattsik 
owdha!; ja'ich abal ejtalk'itsik xita! 
ka kanyat k'al an Ok'óxláb ni Diosil. 

40 Ка] jeché! an t'ilabtsik ani cháb 
óx más, na Pedro in tawna! ani in 
tak'iytsik enché!: 

—Ka bach'üchtsik an lo'eltaláb ani 
yabich ki k'wajaytsik yab alwa! jelti 
xi k'e'et an atiklábtsik. 

^! Anchan! pé, xin bela'tsik jeché! 
xowa! utsan, pujyattsik. Jachan! 

a k'ítsá, belmách ox mil xóna' i 
atiklábtsik más. 4? Ejtal in óntsi kin 
bela! хома! já! u ok'tsinaltsik k'al 
an abatwáletsik, k'wajajadhtsik 
alwa! jún апі jún, u óltsik ani u 
junkunaltsik abal kin k'apu an pan. 


Xan ti k'wajinek an jidhtal belomtsik 


43Fjtal u labnaltsik t'ajat, Kal 
tin kwenta xi yán an labidh 
labandhaxtaláb ani an exóltsik 
xin Саја] an abatwáletsik. 44Ejtal 
xi belmámadhichtsik, u junkunal 
t'ajat ani u ch'éjwálíx xata'kich 
jún ani jún. In nujwaltsik nin 
chabálil ani ejtal xowa' in ko'oltsik 
ani in wélchíxnáltsik an tumín 
ejtalk'i ti éb xantik'i tin ko'oltsik 
an yejetaláb. *6Tsudhey ka tsudhey 
u junkunaltsik ban pulek atá xon 
tu k'ak'náb na Dios ani ban atátsik 
abal kin péjtsíxna! an pan; іп 
k'apaltsik k'al yantam i kulbétaláb 
ani k'al jun in cha'at ejattaltsik. 
47In ajtintsaltsik na Dios ani и 
k'ak'nábtsik k'al ejtal an atiklábtsik. 
Ani an Ajátikláb in yanedhál an 
belomtsik tsudhey ka tsudhey xu 
utelichtsik abal ka lo'éch. 


Jeldhá jun і kwech'e' 

Jun i k'ij, tam ti óxich i wákal, 

na Pedro ani na Juan k'ale 
junax ban pulek atá xon tu k'ak'náb 
na Dios. Jeché! i ora támich tin 
ujnámaltsik ka k'alel ti ól. ?Tsudhey 
ka tsudhey и k'wajíl taja' jun i 
inik xu kwech'e'; jeché! an inik, u 
k'wech'e! ti wa'chinék. U jánáb 
ban pulek atá xon tu k'ak'náb na 
Dios ani u k'wajbáb ban wi'leb xu 
bijyáb ti Labidh abal kin kontsi ti 
tolmixtaláb xu ocheltsik taja'. ?Tam 

ti chu'tat na Pedro ani na Juan K'al 
an k'wech'e! ke exomichtsik ti ochel 
ban pulek atá xon tu k'ak'náb na 
Dios, pakabédhaxin an k'wech'e' 
abal ka pidhan ti tolmixtaláb. 
^Teloloyat tám k'al na Pedro ani na 
Juan ani шап enché! k'al na Pedro: 

—Ti ku tela!. 

STelxin tám an inik abal in 
chalpay max ne'ech ka pidhan ti 
tolmixtaláb. 6Por шап enché! k'al 
na Pedro: 

—Yab u ko'ol i plata nibal i oro, 
por ne'ech tu pidha! xowa! u ko'ol. 
Tin bij na Jesukristo xi Nasaret, tu 
utsál ki kubey ani ki beley. 

TIn téyna! tám na Pedro ап 
inik bin eját k'ubak ani in dhaya!; 
támk'i ti likey nin akantsik ani 
піп mulík' nin akantsik jachan' an 
inik. $T'ikcholách tám an k'wech'e!, 
kubey ani in tujúch tám ti belal. 
Ochich tám junax Ка! jajá'tsik 
ban pulek atá xon tu k'ak'náb na 
Dios, u belal, u t'ikwnal ani in 
pubédhantsal tin bij na Dios. *K'al 
ejtal an atiklábtsik ti chu'tat ti 
belal ani ti pubédhantsix tin bij na 
Dios. 'Labnéktsik t'ajat ejtal ani 
и jik'él abal anchan! in chu'utsik 
támun, pos u exláb ke jachan' an 
inik, ja'ich xu buxkanal ti konox 
tolmixtaláb bin wi'lébil an pulek 
atá xon tu k'ak'náb na Dios, xu 
bijyáb ti Labidh. 


An t'ilabtsik xin ulu na Pedro 
ban chak’ xin bij Salomón 


"1 Yab u jilch'owáb na Pedro ani 
na Juan kal an inik xi jeldhá; 
ejtal an atiklábtsik labnék t'ajat 
ani adhiktsik ti k'ale bin chak'líl 
an pulek atá хоп tu k'ak'náb na 

Dios. Jeché! an chak', ja'ich xu 
bijyáb Salomón. Taja' ti k'wajattsik 
na Pedro, na Juan ani an inik xi 
jeldhats. 12Тат ti na Pedro in chu'u 
jeché!, in utsa! enché! an atiklábtsik: 
— Pay'lomlábtsik xi k'wajíl Israel, 
¿Jant'ók'i ta labnéktsik t'ajat? 
éJant'ók'i ta k'wajattsik tu telál 
jelti max k'al wawá! і cháp o i 
t'okattal ti jeley ani ti beley jeché! 
an inik? 13Yab anchan', nin Diosil 
na Abraham, na Isák, na Jakob ani 
ni weje! pakéliltsik in pidhámal tin 
pulek awiltal nin Chakámil Jesús. 
Јасһап! an inik, ja'ich xi tatá'tsik 
a pidhna! ban tójodhtsik. Tam 
ti na Pilato in le'na! kin walka!, 
tatá'tsik yab a le'na'. 14' Tam ti yejat 
ka konoy abal ka walká jachan' an 
inik xi t'okat ani lujat, tatá'tsik, 
tokot a konoy ki walkantsat jun 
i chemdhax inik. WBAnchan' ta 
chemdha'tsik jachan! an inik xin 
pidhnál i xe'chintaláb xi yab in 
ko'ol in ok'ontal. Por na Dios in 
ejdha! ti ít ani ejtal jeché!, wawá! 
i chu'úmal. 16 Ja'ich Kal tin bij 
jeché! na Jesús, o ja'ich ki ulu, an 
belomtaláb k'al Jajá! tin bij, ja'ich 
k'ál ti pidhan an ti chápláb jeché! 
an inik xa chu'taltsik ani a exlál. 
Jeché! an belomtaláb k'al na Jesús, 
ja'ich k'ál ti jeldhá, anchan' xan ti 
xo! i k'wajat a chu'taltsik. 
17Kidháblábtsik, u cho'ób alwa!, 
ke tam ti tatá'tsik ani na ok'lékiltsik 
а chemdha! na Jesús, a t'aja'tsik 
anchan' abal yab a cho'óbtsik 
xant'éy i k'wajat a t'ajál. 18Рог na 
Dios in баја! anchan! jelt xan tin 
ulümich k'ejle más ok'ox k'al nin 
t'iltsíxiltsik, ke an Kristo ko'ol 
kin wat'na! i yajtsiktaláb ani ka 

chemdhá. 19 Jaxtám хо!, ka jila'ich 
ta walablomtsik ani ka bela'ichtsik 
na Dios abal ki pakwlantsattsik 
an ta walastalábil. An Ok'óxláb 
ne'ech tám kin abna! i k'ij xi alwa!, 
20ne!ech kin aba! па Jesukristo, xi 
takudhich ti weje' abal tatá'tsik ki 
lo'ey. 21 Por хо!, yejat k'ejle ke na 
Jesukristo ka k'wajay ban walk'i' 
asta tam na Dios kin lejkích ejtal, 
jelt xan tin ulámal k'al nin t'okat 
t'iltsíxiltsik xi k'wajinektsik ti weje!. 
22 Anchan' pé, na Moisés in utsa! 
enché! ni weje! pakéliltsik: “Na 
Dios an Ok'óxláb ne'ech kin takuy 
jun ti éb xi tatá'tsik abal ti t'iltsix 
jelt xan ti naná! tin takwyámal. Ka 
exbantsitsik ejtal xowa! Jajá! ti ki 
utsa'. Pos ejtal xi yab kin Раја! ti 
k'ij jachan' an t'iltsix, ne'ech ka 
k'ibdhátsik ani ne'ech ka wék'oyat 
ban atiklábtsik xin takwyámal na 
Dios." 

24Ejtal an t'iltsixtsik, asta tam 
ti xe'chin na Samuel ani xi más 
tayíltsik, in t'ilámal jeché! an 
Kijtsik. 25 Xowa! na Dios in ulúmal 
k'al nin t'iltsíxiltsik, ja'ich abal 
tatá'tsik. Ja'ich jeye abal tatá'tsik 
ta alwa'bíl tin t'ajámal na Dios jun 
i lejkintaláb Kal ni weje' pakéliltsik, 
tam tin utsa! na Abraham enché': 
“Ejtal xi ka wa'chintsik teché! ti 
k'ay'lá, ne'ech ka lábt'ájan k'al 
tatá'k'i na kidhtaltsik." 26Tam ti na 
Dios in ejdha! ti ít nin Chakámil, tu 
abtsi ok'ox wawá! abal ti ku lábt'aja! 
ani ki jila'ich tu walablom. 


Na Pedro ani na Juan tin 
tamét an t'ójodhtsik 

Tam ti na Pedro ani na Juan 

bél k'wajat in tawnál an 

atiklábtsik, ulich an pále'tsik junax 
Kal nin ok'lékil an belkol pulek 
atá xon tu k'ak'náb na Dios ani k'al 
an saduseotsik. ?Jajá'tsik u chakúl 
t'ajat abal na Pedro ani na Juan in 
ok'tsal an atiklábtsik ani in ulal 
abal an chemélomtsik u ejel ti ít jelt 
xan ti na Jesús ejech ti ít. 3Júnátsik 
tám ani balyat ban wik'axte! asta 
jun tsudhelom, pos tam ti јасһап! 
a k'ítsá, wákalich. Por уап i 
atiklábtsik belmách хіп аста! 
xowa! in ulu na Pedro. Nin yaníl an 
atiklábtsik xi belmách, tokot ják'i 
ajidh an iniktsik, in bajaw хбпа! 
wélich bo! mil. 

5Tam ti jun tsudhelom, 
junkuntsik Jerusalén an pakdha' 
awiltalábtsik, nin ok'lékiltsik an 
judíotsik ani an ok'tsixtsik xin 
wilál nin tak'ixtal na Dios xin jilám 
dhutsadh na Moisés. 9Tá! jeye ti 
k'wajattsik na Anás, xi ja'ich in 
ok'lékil an pále'tsik, na Kayfás, 
na Juan, na Alejandro ani ejtal 
in kidhtaltsik an ok'lek pále'tsik. 
7 Abná tám ka ik'tat na Pedro ani na 
Juan, k'wajbátsik junax ch'ejel ani 
konyattsik enché': 

—¿K'al jant'om awiltaláb, o k'al 
jita! in bij ta t'ajámaltsik ejtal 
jeché'? 

$ Na Pedro, teykómte k'al nin cháp 
an T'okat Ejattaláb in utsa'tsik tám 
enché!: 

—OK'lek atiklábtsik ani ok'lek 
judíotsik, kom tatá'tsik tu konyal 
Kal tin kwenta an alwa'taláb xi 
tájan ba jun i ya'ul inik abal a 
lé! ka cho'óbna'tsik xan ti jeldhá, 

10 пе'есћ ki ulu ta taméttsik abal 
kin cho'óbna' ejtal an atiklábtsik 
xi Israel, ke jeché! an inik xi jé! 

k'wajat, jelnek tin bij na Jesukristo 
xi Nasaret. Jeché! na Jesukristo, 
ja'ich xi tatá'tsik a chemdha' 
pajk'idh ban peltsidh te! ani xi 
na Dios in ejdha! ti ít. "Jelti jun 
і kübal atá xin k'wajba' píl jun 
i t'ujub abal yab in lé! kin ёупа!, 
anchan! ta Paja'tsik k'al na Jesús, 
por Јаја! іп bajaw ka k'wajay jelti 
an t'ujub xi ultaláb. 12Ba ni jun хіќа! 
más ti ne'ech ki ela! i lo'eltaláb; pos 
na Dios yab xita' más tu bijtsámal 
teché! ti k'ay!lá, xi ne'ech kin ejto ti 
ku lo'o. 

13Тат ti an ok'lektsik in chu'u 
ti Кау na Pedro ani na Juan k'al 
ni jun i jík'ib ani in cho'óbtsik ke 
jajá'tsik yab exóblomámadh, nibal 
in cho'óbtsik xan tu wilnal nin 
tak'ixtal na Dios xin jilám dhutsadh 
na Moisés, labantsik t'ajat ani in 
ulutsik tám, ke jeché'tsik ja'ich xi 
xe'chinék k'al na Jesús. 14An inik 
xi jeldhats ta! jeye ti kubat junax 
k'al jajá'tsik, jaxtám an ok'lektsik 
ti yab in ejto kin ulu ke yab tsubax. 
15Utsantsik tám abal ka kaléch taja' 
хоп ti k'wajat an junkuntaláb ani 
jajá'tsik jilk'on ti káwlíx. '6Ani in 
ulaltsik enché': 

—éJant'éy ne'ech ki taja! k'al jeché! 
an iniktsik? Pos ejtal xu k'wajíltsik 
Jerusalén in cho'ób abal in t'ajámal 
jeché! an labidh labandhaxtaláb 
ani yab ne'ech ki ejto ki ulu ke 
yab апі". "Por abal yabich más ka 
cho'óbná k'al an atiklábtsik jeché! 
xowa! támun, wana ki utsa'tsik abal 
ne'ech ki at'ax t'ajtsitsik abal yabich 
más xita' kin t'iltsitsik an ta Jesús. 

18 Kanyattsik tám ani utsantsik 
abal yabich ka káwin nibal ka 
ok'tsixin tin bij na Jesús. 19Por 

tók'oyattsik enché! k'al na Pedro ani 
na Juan: 

—Ka chalpaytsik max alwa! más 
tin tamét na Dios ki Раја! хома! 
tatá'tsik a lé!, o ki Paja! хома! in lé! 
na Dios. 20pos wawá! yab ne'ech ki 
ejto ki jila! ki fila! хома! i chu'úmal 
ani i ach'ámal. 

21Utsantsik tám más k'al an 
ok'lektsik abal ne'ech ka at'ax 
t'ajtsintsik, por walkátsik. Yab in 
ela! xant'ok'ál ti kin walbindha'tsik, 
pos ejtal an atiklábtsik in 
pubédhantsal tin bij na Dios k'al tin 
kwenta xowa' támun. 22An inik xi 
jeldhá k'al tin awiltal na Dios, in 
ko'olich chab inik wat'ats i tamub. 


An belomtsik in konyal ka 
tolmiyat ka belmách más ani 
ka pubédhantsat tin ejattal 


23 Tam ti walkadhichtsik, na 
Pedro ani na Juan, k'aletsik xon 
ti k'wajat nin kidhtaltsik ani in 
óltsi ejtal xowa! utsantsik k'al nin 
ok'lékiltsik an pále'tsik ani k'al 
nin ok'lékil an judíotsik. 24Тат tin 
ach'a'tsik, ejtal jununúl ti ólan ani 
in utsa'tsik enché! na Dios: 

— Ok'óxláb, Tatá! ni Dios xa t'ajámal 
an walk'i', an chabál, an pujal ani ejtal 
xowa! walach. ?5Tatá!, k'al na Tokat 
Ejattal ani k'al nin wi' na t'ójontsixil 
Dabid, a ulu ti weje' enché': 

éJant'ók'i tu péjéx an pakdha' 
bitsow 

ani an atiklábtsik in chalpayal 
хома! xi yab xata! in jalbíl? 

26 An pakdha' tak'ix ani an 

ok'lektsik xi teché! ti chabál, 

junkuntsik abal ti kin péjey ani 
abal kin péjey jeye an Kristo 
xu takwyám. 

27"Tsubax k'ejle, na Erodes ani na 
Ponsio Pilato, junkuntsik ba jeché! 
an bitsow k'al an píl iniktsik ani 
k'al an israelitatsik abal kin péjey 
na t'okat Chakámil Jesús, xi Tatá! a 
takwyámal. 28K'al jeché!, jajá'tsik 
in Paja! ejtal xowa! Tatá' a ulúmal 
ke anchan! ne'ech ka támun. ?9 Ani 
xo!, Ok'óxláb, ka ach'a! xan tu utsan 
ke ne'ech ku at'ax t'ajtsin, por ti 
ku pidha! ti chápláb abal wawá! 
xi ja'ich na t'ojnáliltsik, ki óntsi 
ki Pila! na káwintal Kal ni jun i 
jík'ib. 30 K'al na awiltal ki jeldha' i 
ya'ultsik, ki t'aja! i exóltsik ani i 
labidh labandhaxtalábtsik tin bij na 
t'okat Chakámil Jesús. 

31Tam ti ok'onichtsik an ti ól, an 
chabál хоп ti k'wajattsik, yoyon; 
likedhantsattsik tin itsích k'al an 
T'okat Ejattaláb ani in óntsi kin 
t'ila'tsik nin káwintal na Dios k'al 
ni jun i jík'ib. 


Ejtal ti éb tin dhabal 
xowa' xin ko'oltsik 


32 Ejtal xi belmámadhichtsik, 
jununúltsik ani! tin ko'ol nin chalab 
ani jununültsik nin ejattal. Ni jun 
xita' yab in ulal ke хома! in ko'ol 
kwetém tin dhabal, tokot in ulal 
abal ejtalk'i tin dhabaltsik. 3An 
abatwáletsik in óntsal kin t'ila! k'al 
yantam i awiltaláb, ke na Jesús 
ejnek ti ít ani u lábt'ajnaltsik t'ajat 
Kal na Dios ejtalk'itsik. 3 Yab 
wa'ach kal jajá'tsik ni jun xita! xi 
wat'atsich t'ajat tin yéntsal jun 
xata!; pos ejtal xin ko'ol i chabáltsik 
o i atátsik, in nujwaltsik, in tsi'dhál 
an tumín ani in pidhál an 
abatwáletsik. An abatwáletsik in 
wélchíxliyal xantik'i ján tin yéntsal. 

36 Anchan! jeye tin баја! na José, 
jun i lebita xi Chipre tu chakam, 

an chabál xi k'wajat ban ja!; bijyat 
k'al an abatwáletsik ta Bernabé, 
jeché! an bijláb in lé! kin ulu Xu 
k'ijidhmédhom. 37 Jeché! an inik in 
nuju jun i chabál xin ko'ol ani in 
tsi'dha! an tumín abal kin pidha' an 
abatwáletsik. 


An walastaláb xin t'aja'tsik 
na Ananías ani na Safira 
Por jun i inik jeye xu bijyáb 
ta Ananías ani nin tomtal xin 
bij ta Safira, in nujutsik jeye jun 
i chabál. ?Jeché! an inik, yab in 
pidhna' ejtal an tumín, in jila! wé' 
ani xi más, in pidha! an abatwáletsik. 
Por јаја! in pidhna! jachan' an tumín 
jelti max ejtal xin bach'u ani nin 
tomtal in cho'ób alwa! ejtal jeché!. 
3Utsan tám enché! k'al na Pedro: 
—Ananías, ¿jant'ók'i ta walka! ti ki 
átantsi ta itsích an lej at'ax abal ti 
t'aja! ka k'ambiy an T'okat Ejattaláb 
ani yab ka pidhna' ejtal in jalbíl an 
chabál xa nujúmal? *¿Yabxe! tatá! a 
dhabal jachan' an chabál? Ani tam 
ta nujúch, ¿yabxe! tatá! a dhabal 
an tumín xa bach'u? ¿Jant'ók'i 
ta chalpay ka Раја! anchan'? Yab 
a k'ambiyámal i iniktsik, xita' a 
le'námal ka k'ambiy, a Dios. 
5Tam tin ach'a! jeché!, na Ananías 
kwajlan ani chemech. Ejtal xin 
cho'óbna'tsik jeché!, jik'eytsik 
t'ajat. Ulich tám cháb бх i kwitól 
iniktsik, in boliy an chemélom ani 
in júna'tsik kin joliy. 
7Óx i ora más tayíl, ochich nin 
tomtal na Ananías апі јаја! yab in 
cho'ób xant'éy támnék. ?Konyat 
enché! k'al na Pedro: 

—Ti kin utsa!, ¿tsubaxxe! lejtal 
anchan! ta nujúmaltsik an chabál 
jelt xan ta ulúmaltsik? 

An mímláb tók'on enché': 

—Anchan'. 

%Utsan tám enché! k'al na Pedro: 

—éJant'ók'i ta t'aja'tsik і káw abal 
a le'na! ka k'ambintsi tin T'okat 
Ejattal an Ok'óxláb? Jachan' tál 
eléb xi k'aletsik kin joliy na tomkíl 
ani xo!, tatá' teye ne'ech ti ki júna!. 

1 Támk'i jachan', kwajlan jeye 
chabál na Safira ani chemech. 
Tam ti ochich an kwitól 
iniktsik, chemnekich tin ela'; in 
káldha'ichtsik tám ani in jüna! kin 
joliy tin wál xon ti jolidh nin tomkíl. 
M Ejtal an atiklábtsik xu belomich 
ani ejtal jeye xin cho'óbna'tsik 
jeché!, jik'eytsik t'ajat. 


Yán i labidh labandhaxtaláb 
ani i exóltsik 

12 Yán i exóltsik ani i labidh 
labandhaxtalábtsik in t'ajál an 
abatwáletsik ban atikláb k'al 
tin awiltal an Ajátikláb; ejtal an 
belomtsik u junkunal ban chak' 
xu bijyáb Salomón ani junini'tsik 
nin chalab. 13Yab u junkunal 
Kal jajá'tsik ni jun xita' xi yab u 
belom, por u k'ak'nábtsik tajat 
Kal an atiklábtsik. 14Tsudhey ka 
tsudhey más u yanel an atiklábtsik 
xin belálich an Ajátikláb, i 
pay'lomlábtsik ani i mímlábtsik. 
15 káldháb an ya'ultsik ban béltsik, 
u k'wajbáb ban chéytsik ani ban 
chayte'tsik abal ka bajwattsik 
k'al nin chalám na Pedro tam 
ka wat'ey taja!. 16U ulel jeye i 
atiklábtsik Jerusalén xu k'wajíl 
ban kwentsaltsik xi taja' k'unat. 

In tsi'dhál an ya'ultsik ani xi 
k'wajattsik jeye ochadh K'al i at'ax 
ejattaláb ani ejtal u jeldhábtsik. 


Na Pedro ani na Juan u at'naltsik 

17 An ok'lek pále'tsik ani nin 
kidhtal an saduseotsik, xi ta! ti 
k'wajattsik k'al jajá', chakuytsik 
t'ajat abal in at'ál xowa! in t'ajál an 
abatwáletsik Bani in júna' abal kin 
Бау ban wik'axte' xon tu balyáb 
ejtalk'itsik. 19Рог tam ti akal, jun 
in t'okat abatwálejil an Ajátikláb in 
japiy іп wi'lébil an wik'axte! ani in 
káldha'tsik. Tam ti exomich ti kalel, 
utsantsik enché': 

20 Ki k'aléchtsik ani tam i 
k'wajattsik ban pulek atá xon 
tu k'ak'náb na Dios, ka t'iltsi an 
atiklábtsik ejtal k'al tin kwenta 
jeché! an ít xe'chintaláb. 

21 Tam tin ach'a'tsik jeché!, jun 
tsudhelom dhajawe ti ochichtsik 
ban pulek atá xon tu k'ak'náb na 
Dios ani in tujutsik ti ok'tsix. 

Tam ti jachan!, ulich an ok'lek 
pále'tsik junax Kal xi ta! ti 
k'wajattsik k'al jajá', in kaniytsik 
xu tak'ix ban Junkulom Awiltaláb 
ani ejtal jeye nin ok'lékil an 
israelitatsik. In abna!' tám ka ik'tat 
ban wik'axte! an abatwáletsik. 
22Por tam ti ulich ban wik'axte' an 
belkoltsik, yab in ela'tsik; ani tam ti 
witsiytsik, Win ulu enché': 

—Mapupudh alwa! ti ela! an 
wik'axte! ani an soldadotsik ta! ti 
k'wajat eléb ti belkol ban wi'lebtsik; 
por tam tin japiy an wi'lebtsik, yab 
i ela! ni jun xita! altá. 

?^Tam tin ach'a'tsik jeché! nin 
ok'lékil an pále'tsik, nin ok'lékil 
xu belkoltsik an ti pulek atá xon 


El Nuevo Testamento en el huasteco de Veracruz @ La Liga Bíblica 2005, 2009 


247 


tu k'ak'náb na Dios ani an ultaláb 
pále'tsik, u kónóxtsik xan ti ne'ech 
ka Kale ti ok'nal jeché!. 2?Támk'i 
jachan', ulich jun i inik ani 
utsantsik k'ál enché': 

—An iniktsik xa balyámaltsik ban 
wik'axte!, ta! kwajattsik in ok'tsal 
an atiklábtsik ban pulek atá xon tu 
k'ak'náb na Dios. 

26K'ale tám nin ok'lékil xu 
belkoltsik an ti pulek atá, k'ál 
an yák'waltsik ani in tsi'dha'tsik, 
por yab xata! tin t'ajtsitsik abal 
in ch'ejnál ka t'ujbayat k'al an 
atiklábtsik. 27 Tam ti uldhátsik, 
k'wajbá tin tamét an Junkulom 
Awiltaláb ani utsantsik enché! k'al 
nin ok'lékil an pále'tsik: 

28 Wawá! i ulu alwa! abal yabich 
i lé! ki chu'u ki ok'tsixintsik tin 
bij na Jesukristo. ¿Ani jant'éy a 
t'aja'tsik? Ejtal an atiklábtsik xi 
Jerusalén a ok'tsámalichtsik k'al 
jachan' an ok'tsixtaláb ani a lé'tsik 
ti ku walbindha' k'al nin chemtal 
jachan' an inik. 

29 Tók'on tám na Pedro ani xi más 
an abatwáletsik enché': 

—Wawá! i cho'ób alwa! ke yejat ki 
Саја! xowa' in ulal nin tsubaxtalábil 
na Dios ani yab, хома! in Ша] 
an iniktsik. 9 Nin Diosil ni weje' 
pakélil in ejdha! ti ít na Jesús, xi 
tatá'tsik a chemdha! pajk'idh ban 
peltsidh te'. 31Na Dios in dhaya' 
t'ek'at, in k'wajba' tin eját ani in 
k'wajba!' ti Ok'pidh Ok'lek ani ti 
Lo'ox. In Paja! anchan' abal kin 
pidha! bél ti k'ij an atiklábtsik 
xi Israel abal kin jila'tsik ti 
walablom ani ka pakwlantsat tin 
walastalábiltsik. 32Ejtal jeché! i 
chu'úmal weye ani an T'okat 

Ejattaláb jeye. Jeché! an T'okat 
Ejattaláb, ja'ich xi na Dios in 
pidhámalich xu axtsinal k'ál tin 
tsubaxtalábil. 

33Tam tin ach'a'tsik jeché!, 
chakuytsik t'ajat ani in le'na'tsik 
kin chemdha' an abatwáletsik. 
34Por taja! ban awiltalábtsik, ta! 
ti k'wajat jun i fariseo xu bijyáb 
ta Gamaliel, ja'ich jún ti éb an 
ok'tsixtsik xin wilál nin tak'ixtal 
na Dios xin jilám dhutsadh na 
Moisés ani u k'ak'náb tajat k'al 
an atiklábtsik. Kubey ani in 
ulu abal ka káldhá junwé! an 
abatwáletsik. 35In utsa! tám enché! 
an awiltalábtsik: 

—Atiklábtsik xi Israel, ka kó'oytsik 
t'ajat i kwenta k'al xantéy a lé! 
ka t'ajtsi jeché! an iniktsik. 36Ка 
chalpaytsik ke ti we'él chabk'i' 
xe'chin na Tewdas, xin péjey an lej 
pulek tak'ix ani in ulu ke јаја! ja'ich 
jun i pulek inik, wéwná k'al ché! i 
bo! inik i iniktsik. Por chemdhá ani 
ejtal xi k'ál ti wéwnadh, buk'lantsik 
ani anchan! ti ok'on. 

37 Más tayíl, tam ti t'ajan an 
ajumtaláb, xe'chin jeye na Judas xu 
k'wajíl Galilea ani k'al yán jeye ti 
wéwná; por chemdhá jeye ani ejtal 
xi wéwnaxnék, buk'lan. 38Jaxtám 
tu utsáltsik, jila! kwajat jeché! an 
iniktsik ani yab xata! ka utsa'tsik. 
Pos max jeché! xowa! in t'ajáltsik, 
in chalab i iniktsik, ne'ech ka ok'on; 
39por max a Dios in chalab, yab 
ne'ech ka ejto ka tamk'uytsik. Ka 
kó'oytsik t'ajat i kwenta; pos yab a 
cho'óbtsik max exom ta péjéx Kal i 
iniktsik o k'al a Dios. 

4 Ejtal in exbaytsik хома! utsan 
k'al na Gamaliel. Kanyat tám 

an abatwáletsik, kwadhan ani 
utsantsik abal yabich más ka 
xe'chintsik ti káw tin bij na Jesús 
ani walkájichtsik tám. # Kaléch 
tám an abatwáletsik xon ti k'wajat 
an awiltalábtsik ani u kulbéltsik 
t'ajat abal pidhan ti chápláb k'al a 
Dios kin wat'na! i tidhetaláb k'al tin 
kwentak'i in bij na Jesús. ^? Tsudhey 
ka tsudhey yab in jiláltsik kin 
ok'tsixna! an alwa! t'ilab ani kin 
tila! ke na Jesús ja'ich na takudh 
k'al na Dios. U ok'tsixtsik ban pulek 
atá xon tu k'ak'náb na Dios ani ban 
atátsik jeye. 


Bijyat búk i tolmix belomtsik 
Tam ti jachan' i k'ij, kom 
an belomtsik yanéch, an 
judíotsik xu káw griego tujey ti 
it'ixbéltsik k'al an judíotsik xu káw 
ebreo. In ulaltsik xu káw griego ke 
an chemtsidh mímlábtsik xi jajá! in 
kidhtal, yab u lej t'ajtsinaltsik ti k'ij 
tam u pidhnáb an k'apnél tsudhey 
ka tsudhey. ?Junkuwat tám ejtal 
an belomtsik k'al xi lajucháb an 
abatwáletsik ani utsantsik enché': 
—Yab іп tomnál ki jila! ki fila! nin 
káwintal na Dios k'al tin kwentak'i 
abal ku k'wajay tu pidhnom k'apnél. 
3Jaxtám kidháblábtsik, ka aliy 
búk i pay'lomlábtsik xi tatá'tsik 
a kidhtal, xi alwa! iniktsik, xi 
chalpadhtsik, xi teykómte t'ajat 
k'al in cháp an T'okat Ejattaláb ani 
ja'ich ka punk'untsitsik jeché! an ti 
t'ojláb. ^Wawá'! ne'ech ki óntsi tu 
ól ani ki ok'tsixna! nin káwintal na 
Dios. 
5Ejtaltsik in tok'oy jeché! ani 
takwyat na Esteban, jun i inik xu 
belom t'ajat ani teykómte t'ajat 

k'al in cháp an T'okat Ejattaláb. 
Takwyat jeye na Felipe, na Prókoro, 
na Nikanor, na Timón, na Parmenas 
ani na Nikolás, jun i inik xu k'wajíl 
Antiokía xin belámal jeyewi'ik nin 
belomtal an judíotsik. 9Tsi'dhátsik 
tám xon ti k'wajat an abatwáletsik, 
ólan an abatwáletsik ani in 
k'wajba'tsik nin k'ubak bin éb xi 
takwyattsik. 

7Nin káwintal na Dios jik'at t'ajat 
ti buk'ey ani an belomtsik jik'at 
t'ajat ti yaney Jerusalén, asta yán in 
pále'iltsik an judíotsik belmách. 


Júná ti wik'nél na Esteban 


8Na Esteban, jun i inik xin 
bach'ümal t'ajat nin alwa'tal ani 
nin cháp na Dios, in t'ajál i labidh 
labandhaxtalábtsik ani i exóltsik 
ban atiklábtsik. ? Tám, taltsik i 
atiklábtsik xu tak'nal ban atá 
xon tu t'ajnal an junkuntaláb xu 
bijyábtsik ti jolib xi walkadhich, 
junax Kal i atiklábtsik xi Sirene, 
xi Alejandría, xi Silisia ani xu 
k'wajíltsik ban chabál xi Asia, in 
tujutsik ti káwlíx k'al na Esteban; 
10por yab u ejtowáb ka tomná 
na Esteban abal jajá! u káw 
k'al yantam i chalpadhtaláb xu 
pidhnal k'al an T'okat Ejattaláb. 
11 Jalbiyat tám k'al jeché'tsik 
taltsik i iniktsik abal kin ulu ke in 
ach'ámal ti odhbíjil ta Moisés ani 
ta Dios. 12Anchan' ti chakúdhá an 
atiklábtsik, nin ok'lékil an judíotsik 
ani an ok'tsixtsik xin wilál nin 
tak'ixtal na Dios xin jilám dhutsadh 
na Moisés; péjeyat k'ál na Esteban, 
yak'wan ani júná tin tamét an 
Junkulom Awiltaláb. 13 Alyat jeye i 
jánum káwtsik, xin ulutsik enché': 

—Jeché! an inik yab u koyol ti 
odhbíjil an ti pulek atá xon tu 
k'ak'náb na Dios ani an tin tak'ixtal 
na Dios xin jilám dhutsadh na 
Moisés. 141 ach'ámal jeye tin ulu 
ke na Jesús xi Nasaret ne'ech kin 
paku an pulek atá xon tu k'ak'náb 
na Dios ani ne'ech kin jalk'uy ejtal 
xowa! in jilámal ka t'ajan na Moisés. 

15Tam ti an awiltalábtsik ani ejtal 
xi ta! ti buxutsik in tela! na Esteban, 
in chu'utsik ke nin wal na Esteban 
in junwal jelt in wal jun i t'okat 
abatwále. 


In lo'wal tinbá' na Esteban 


Konyat tám enché! na Esteban 
k'al nin ok'lékil an pále'tsik: 

—éTsubaxxe! jeché! xowa! i usnal? 

? Ani na Esteban tók'on enché': 

—At kidhtaltsik ani táta'lábtsik, 
ka ach'a! xant'éy ne'ech tu utsa'tsik: 
Ni labidh tokat Diosil, in хаа! 
tinbá! abal ka chu'tat k'al ni weje! 
pakélil Abraham tam ti k'wajat 
ban chabál xi Mesopotamia, tam 
ti yabél k'alnek ti k'wajíl Arán 
Запі utsan enché': “Ka jila! na 
chabálil ani ejtal na exlowáltsik 
ani ki k'ale ban chabál xi ne'ech 
tu óltsi." “Kale tám na Abraham 
bin chabálil an kaldeotsik ani k'ale 
ti k'wajíl Arán. Tayíl chemech 
nin táta! ani na Dios in tsi'dha!' na 
Abraham ti k'wajíl teché! xon ti 
tatá'tsik xo! i k'wajat. SPor yab 
pidhan k'al na Dios teché! ni jun 
peje! ti chabál abal kin dhabalna', 
nibal jun реје! ela! xon ti kin kuba' 
jun in akan; por utsan abal ne'ech 
ka pidhan ani ke tayíl, tam jajá' ka 
chemchich, nin chakámiltsik ja'ich 
ne'ech kin dhabalna'; maske tam 

ti jachan' i k'ij, na Abraham yabél 
in ko'ol ni jun in chakámil. $Ani 
utsan jeye enché! k'al na Dios: “Na 
kidhtaltsik ne'ech ka k'wajay jelti 
píl iniktsik ba jun i chabál xi yab 
jajá'tsik in dhabal, ne'ech ka t'ajan 
ti jolibtsik ani ne'ech ka t'ajtsin xan 
ti ka le'ná, tin nakíl ché! i bo! inik 

i tamub." "Por utsan jeye enché': 
“Мапа! ne'ech ku lújundha' an 
yejche! bitsow xi kin t'aja! ti jolib na 
kidhtaltsik ani tayíl, na kidhtaltsik 
ne'ech ka kale taja! ani ne'ech ti kin 
tójontsitsik ba jeché! an chabál.” 

8 Na Dios in Paja! jun i lejkintaláb 
k'al na Abraham ani utsan kin 
t'ajtsal jun i exól bin t'u'úl an 
kwitól chakamtsik abal kin kó'oy ti 
exól k'al tin kwenta an lejkintaláb. 
Jaxtám, tam ti wa'chin ti chakam 
na Isák, na Abraham in Pajtsi jun 

i exól bin t'u'úl tam tin kidhbách 
waxik a k'ítsá ti wa'chinék ti 
chakam. Anílk'i jeye tin Раја! na 
Isák k'al nin chakámil Jakob ani 

na Jakob anílk'i jeye tin t'aja! 

k'al xi lajucháb nin chakámiltsik. 
Jeché'tsik, ja'ich ni weje! pakélil. 

VJeché! ni weje! pakéliltsik, in 

at'a! nin kidháb xin bij José ani in 
nujutsik abal ka jáná ban chabál xi 
Ejipto. Por na Dios taja' ti k'wajat 
junax kal na José ani in tolmiy 
Kal ejtal an yajtsiktaláb xin tametna!. 
In pidha! ti chalab ani in tolmiy 

abal kin bajaw ka k'anidhá k'al an 
Faraón. Jeché! an Faraón, ja'ich an 
pulek tak'ix xi Ejipto, xi kál ti bijyat 
na José ti pulek awiltaláb abal ka 
tak'xin Ejipto ani abal ka tak'xin jeye 
bin k'imá! jeché! an pulek tak'ix. 

1VWa'chin tám і k'a'ínab ani jun 
i yajtsiktaláb pülek, ban chabál 

xi Ejipto. Anchan! jeye ti támun 
Капап ani ni weje' pakéliltsik 
yabich in elál xant'éy kin k'apu. 
12Por tam ti na Jakob in аса! 
abal wa'ach i trigo Ejipto, in aba! 
taja! nin chakámiltsik, xi ja'ich ni 
weje! pakéliltsik. Jeché! ja'ich an 
jidhtal bél xin t'aja'tsik. 19 Tam ti 
k'aletsik juní tin chabtal, na José in 
xalk'a! tinbá! abal ka exlá k'al nin 
kidhábtsik. Anchan' tin cho'óbna! 
an pulek tak'ix xi Ejipto xita! k'ál 
tu kidhtaláb jeye na José. 14In 
abna' tám na José ka ik'tat nin 
táta! Jakob ani ejtal nin kidhtaltsik, 
jajá'tsik ox inik lajubó! ti éb. 
15 Anchan! ti támun, na Jakob k'ale 
ti k'wajíl Ejipto xon ti chemech 
más tayíl ani xon ti chemechtsik 
jeye ni weje' pakéliltsik. 18 Más 
tayíl, jántsintsik an tin beklék 
Sikém ani joltsin ban jólimtaláb 
xi na Abraham in ch'ay'tsámal nin 
chakámiltsik na Amor ban chabál 
xi Sikém. 

17”Tam ti k'unatich an k'ij xowk'i 
ti ne'ech ka támun хома! na Dios 
in lej tsubax utsámal na Abraham, 
an atiklábtsik xi Israel yanenekich 
саја! Ejipto. 18'Tujey tám ti tak'ix 
саја! Ejipto jun i pulek tak'ix xi 
yab u exláb kál na José. 19 Jeché! 
an pulek tak'ix, in k'ambiy ni 
kidhtaltsik ani t'ajtsintsik xan ti 
ka le'ná ni weje!' pakéliltsik. In 
t'aja! jeye abal kin walba! ka 


chemech nin chakámiltsik xi ts'itsik. 


20 Jachan' i k'ij, tám jeye ti wa'chin 
na Moisés. Jeché! an chakam, 
kulbetná t'ajat k'al na Dios ani tokot 
beletná óx a ích' bin k'imá! nin 
táta'tsik. ?!Por tam ti an táta'lábtsik 
in jila', nin tsidhánil an pulek tak'ix 

in репа! ani in pubedha! jelti max 
јаја! in chakámil. 22Jaxtám, na 
Moisés ok'tsin ejtal xowa' in cho'ób 
an atiklábtsik xi Ejipto in chabálil 
ani in kó!'oy Раја i awiltaláb k'al 
хома! in t'ajál ani k'al хома! in ulal. 

?3"Tam tin ko'olich chab inik i 
tamub, na Moisés in le'na' ka k'ale 
kin álna! nin at kidhtaltsik, xi ja'ich 
an israelitatsik. 24 Ani in chu'u баја! 
ke jun i inik xi Ejipto in chabálil 
exom in at'ax t'ajtsal jun i israelita. 
Abal kin lo'o ani abal kin t'ajtsi 
jayéchk'i xowa! exom in t'ajál, na 
Moisés іп chemdha! jachan' an 
inik xi Ejipto in chabálil. ?5Pos na 
Moisés in chalpayal ke ni at kidhtal, 
xi ja'ich an israelitatsik, ne'ech kin 
exbaytsik ke jajá' takudh k'al na 
Dios abal kin walka' nin at kidhtal; 
por yab in exbaytsik. ?9Tam ti jun 
tsudhelom, na Moisés in ela! cháb 
i at kidhtal ti péjéx ani kom in lé! 
kin chu'u yabich ka péjéxintsik, 
in utsa'tsik enché!: “Tatá'tsik a 
kidhábk'itsik tabá'; éjant'ók'i ta 
at'ax t'ájtsíxtsik jún ani jún?" 
27 Tám, xi k'wajat in cha'wal nin at 
kidhtal nixík'lá k'ál na Moisés ani 
utsan enché': “¿Jita! ti kwajbámal 
ta ok'lek ani ta lújundhom Kal 
wawá'? 28¿A lélxe! neye ti kin 
chemdha', jelt xan ta chemdha! ti 
we'él an inik xi teché! Ejipto in 
chabálil?" 2% Tam tin ach'a! jeché! 
na Moisés, ájlách ani k'ale ban 
chabál xi Madián. Taja! ti kwajay 
jelti jun i píl inik ani in kó'oy cháb 
in chakámiltsik. 

30Chab inik i tamub más tayíl, 
tam ti kwajat ban chabál xon ti 
yab k'wajtsidh k'unat ban ch'én xu 
bijyáb Sinaí, in chu'u jun i t'okat 

abatwále bin k'amálil jun i k'idhadh 
te! хі k'wajat ti t'a'íl. 31 Ма Moisés 
laban t'ajat tam tin chu'u jeché! an 
xalk'antsixtaláb ani tam ti utey 
abal kin chu'u más alwa!, in axtsi 
tin káwintal an Ok'óxláb. Enché! 
tin ulu an Ok'óxláb: 32“Naná! tin 
Diosil na weje! pakéliltsik, nin 
Diosil na Abraham, na Isák ani 
na Jakob." Tujey tám na Moisés 
ti wipipíl k'al i jík'ib ani yab in lé! 
kin tela'. 33 Utsan tám enché! Kal 
an Ok'óxláb: *Ka k'ot'iy na pajab, 
pos an chabál xon ta kubat, ja'ich 
jun i chabál xi tokat. 3Naná! u 
chu'úmalich an yajtsiktaláb xi 
exom in ach'ál Ejipto an atiklábtsik 
xu takwyám, xi ja'ich na kidhtal, u 
ach'ámich ti ej'éltsik ani in pa'inek 
abal ku káldha'ichtsik taja!. Pos хо!, 
jala'ich, ne'ech tu aba! Ejipto." 
35'Jeché! na Moisés xi pojká ani 
utsan enché! kal an israelitatsik: 
“¿Jita! ti bijiy ta ok'lek ani ta 
lájundhax?”, ja'ich aban k'al na 
Dios jelti jun i pulek awiltaláb 
ani i walkax, k'al an t'okat 
abatwálek'i xin chu'u ta! ti k'wajat 
bin k'amálil an k'idhadh te! xi 
k'wajat ti t'a'íl. 3Jeché! na Moisés, 
ja'ich xin káldha' Ejipto ni weje' 
pakéliltsik ani xin Paja! i labidh 
labandhaxtalábtsik ani i exóltsik tin 
nakíl chab inik i tamub ba jachan' 
an chabál, ban Chak Pujal ani 
ban chabál xon ti yab k'wajtsidh. 
37 Jeché! na Moisés ja'ich xin utsa! 
enché! an israelitatsik: “Na Dios 
ne'ech kin takuy jun i t'iltsix xi 
wawá! i kidhtal, jelt xan ti naná! tin 
takwyámal, ka exbantsitsik хома! 
jajá! ti ki utsa'tsik.” 38Na Moisés 
k'wajay k'al an atiklábtsik ban 

chabál xon ti yab k'wajtsidh, tam 

ti junkuntsik ban ch'én xu bijyáb 
Sinaí. Taja!, utsan na Moisés k'al 

an t'okat abatwále k'al tin kwenta 
an xe'chintaláb ani na Moisés, in 
wat bantsi ni weje! pakéliltsik jeché! 
xowa! utsan. 

39Por ni weje' pakéliltsik yab 

in le'na! kin exbay, in pojka'tsik 
tokot ani in lé'tsikwi'ik ka witsiy 
Ejipto, 40 tam ti k'wajat in utsáltsik 
enché! na Arón: “1 lé! ti ku t'ajtsi 

ti diostsik xi ka okxin, pos yab 

i cho'ób xant'éy in tamu na 

Moisés xi tu káldha' ban chabál 

xi Ejipto.” “In t'aja'tsik tám jun 

in ch'ilábil i beserro Ка] і oro, in 
chemdhantsi ti ko'néltsik abal kin 
pikbantsi ani kulbétsik t'ajat k'al 
хома! in t'ajámaltsik k'al in k'ubak. 
42 Wék'on tám na Dios Kal jajá'tsik 
ani walkátsik kin k'ak'na! a óttsik 
xi wa'ach walk'i'. Pos anchan! ti 
k'wajat dhutsadh bin dhutsadh úwil 
an t'iltsixtsik ke enché! ti utsan ni 
weje! pakéliltsik k'al na Dios: 

¿Awxe! tatá'tsik, atiklábtsik 
xi Israel, a chemdhámal 
i ko'néltsik abal ti kin 
pikbantsi 

tin nakíl xi chab inik i tamub 
ban chabál xon ti yab 
k'wajtsidh? ¡Yaba!! 

43 Tatá'tsik tokot a 
xe'chindhantsitsik tin ót’ 
padhélil na dios Molok 

ani nin ótil na dios Renfán, 

i ch'ilabtsik xa t'ajámaltsik abal 
ka Kal'na!. 

Jaxtám Naná!, ne'ech tu 
káldha'tsik ba na chabálil 
ani ne'ech tu abna'tsik más 
tuwa! ké Babilonia. 

44In óntsi ti Каму na Esteban ani 
in ulu enché!: 
—Taja! ban chabál xon ti yab 
k'wajtsidh, ni weje! pakéliltsik 
ta! tin ko'ol an ót' padhel хоп tin 
ta'pál an t'ujubtsik хоп ti k'wajat 
dhutsadh nin tak'ixtal na Dios. 
Jeché! t'ajnék anchan' хап ti na 
Dios tin шѕа! na Moisés, tam ti 
utsan kin баја! jelt хап ti óltsin. 
45Ni weje! pakéliltsik in bach'u 
jeché! an ót' padhel jelti jun i 
jiltsixtaláb ani xi tsíchtsik k'al na 
Josué, in tsildha! k'al jajá'tsik tam 
tin k'ántsitsik an ti chabál an k'e'et 
atiklábtsik, ja'ich xin káldha'tsik na 
Dios abal kin pidha' an ti chabál ni 
weje' pakéliltsik. Anchan' ti t'ájan 
asta tam tin bajaw na Dabid. 46Na 
Dios kulbé k'al an pulek tak'ix 
Dabid ani na Dabid in le!na! kin 
t'ajtsi jun i atá xon ti ka k'wajay nin 
Diosil na Jakob; por na Salomón 
ja'ich nin kubtsi tin Кіта! na Dios. 
48 Þor na Dios хі púlek t'ajat, yab 
и k'wajíl ba atá xi t'ajadh Kal i 
iniktsik. Jelt xan tin ulu an tiltsix 
enché!: 
49 An walk'i! ja'ich nu tokat 
k'wajtal 
ani an chabál, ja'ich xon tu 
kubál nu akan. 
In ulu enché! an Ok'óxláb: 
éJanti uwats an atá xi ne'ech 
kin t'ajtsin? 
O éjón! ti ne'ech ku ejto kin 
koyóch? 
50 ¿Yabxe! Naná! u t'ajámal k'al u 
k'ubak ejtal jeché!? 
51In óntsi ti káw na Esteban ani 
in ulu enché!: 
—Por tatá'tsik ech'ek'i t'ajat chapik 
na itsích ani a ko'oltsik na och'oxtal 

ani na itsích jelti xi yab in exláltsik 
na Dios. Ech'ek'i a tomnáltsik an 
T'okat Ejattaláb. A junwaltsik jelti 
na weje' pakéliltsik. 52 éJowa! t'iltsix 
yab at'nék k'al na weje! pakéliltsik? 
In chemdha'tsik xi tsi'nek más ok'ox 
kin tila! abal ne'ech ka tsích jachan' 
xi lujat t'ajat ani xo! tam ti ulich, a 
chinat pidhna'tsik ani a chemdha!. 
53 Tatá'tsik xa bach'u an tak'ixtaláb 
Kal an tokat abatwálek'i, yab a 
t'ajáltsik ti k'ij. 


Tam ti chemdhá na Esteban 

54 Tam ti jajá'tsik in аса! ejtal 
jeché!, in chakuntsitsik t'ajat na 
Esteban ke asta u rech'ech'éltsik 
nin kamab Kal i chákub. 55Por na 
Esteban, teykómte k'al nin cháp an 
Tokat Ejattaláb, in teloloy walk'i', 
in chu'tsi tin labidh t'okát na Dios 
ani in chu'u jeye na Jesús tin eját 
na Dios. 56In ulu tám enché': 

—iKa tela'tsik! U chu'tal jebél an 
walk'i' ani u chu'tal na Jesús xi 
aban abal ka wenk'on jeye ti inik 
k'wajat tin eját na Dios. 

57 por jajá'tsik in ts'uts'k'iy nin 
xuchun ani u dhajnaltsik kawidh, 
tujeytsik tám kin nixk'a! na Esteban. 
58Káldhá ban bitsow ani exmách 
ti t'ujbayáb. An ólnaxtsik xin 
Саја! jeché!, in jila! nin xekét ka 
beletnantsat Kal jun i kwitól inik 
xin bij ta Sawlo. 5%Lejat k'wajat ti 
t'ujbayáb, na Esteban ólan ani in 
ulu enché!: 

—Ajátik Jesús, ka bach'u nu 
ejattal. 

$9 Tayíl tudhlan ani in ulu kawidh 
enché': 

—Ajátik, ka pakwlantsitsik an tin 
walastalábil xi exom in t'ajál. 

Tam ti ok'onich kin ulu jeché!, 
chemech. 


Na Sawlo in at'ál an belomtsik 


Na Sawlo in ulu jeye abal 
alwa! ka chemdhá na Esteban. 
Támk'i jachan' a k'ítsá, tujey tajat 
ti at'nal an belomtsik xi Jerusalén. 
Ejtalk'i an belomtsik at'an, jaxtám 
ti buk'eytsik ban chabál xi 
Judea ani xi Samaria. Tokot an 
abatwáletsik yab at'an, jaxtám ti 
jilk'ontsik ja! Jerusalén. ?Taltsik 
an iniktsik xin wéwnáltsik t'ajat 
xan tin ulal nin tak'ixtal na Dios, 
in јапа! kin joliy na Esteban ani 
in uk'intsitsik t'ajat abal chemdhá. 
3Tam ti jachan', na Sawlo in áynál 
an belomtsik, u ochel ban atátsik 
abal kin káldha! bodhodhól an 
pay'lomlábtsik ani an mímlábtsik 
ani in júnál kin baliy al wik'axte!. 


T'ilan an alwa' t'ilab ban 
chabál xi Samaria 


4Por xi kaletsik ban bitsow 
Jerusalén, in t'iláltsik an alwa! 
t'ilab xontik'i ti xe'echtsik. 5Jün ti 
éb xi jajá'tsik, xin bij ta Felipe, k'ale 
ba jun i bitsow xu tak'nal Samaria 
ani in tuju kin t'iltsitsik an ta 
Kristo. $An atiklábtsik u junkunal 
ani ejtal in ach'áltsik k'al yantam 
i kwenta xowa' in ulal na Felipe 
ani in chu'taltsik jeye an labidh 
labandhaxtalábtsik xin t'ajál jeché' 
na Felipe. "Pos yán i atiklábtsik xi 
ochadh K'al i at'ax ejattalábtsik, u 
jeldháb ani an at'ax ejattalábtsik u 
dhajnal u kalel ba jajá'tsik ani yán 
xi yab in ejtowal ka yoyon ani xu 
k'wech'e'tsik, и jeldháb. $Ejtal an 
atiklábtsik xu k'wajíl ba jachan' an 

bitsow u kulbéltsik t'ajat k'al jeché! 
хома! in chu'tal. 

9por ta! ti k'wajat ba jachan' an 
bitsow jun i inik xu bijyáb ta Simón. 
Jeché! an inik, ja'ich jun i dhiman 
ani in k'ambiyal an atiklábtsik 
xi taja' Samaria. In ulal ke jajá! 
ja'ich jun i chalpadh inik. 10K'al 
ejtaltsik tu axtsinal хома! јаја! in 
ша], k'al xi ts'itsik ani asta k'al xi 
pakdha'tsik ani in ulaltsik enché!: 

—Jeché! an inik, ja'ich nin pulek 
cháp na Dios. 

MU beltsinal t'ajat хома! in ulal 
ani in t'ajál, pos k'al nin dhimantal, 
nakatich t'ajat i k'ij tin kó'yámal 
k'ambidhtsik. !?Tam ti na Felipe 
xe'ech in t'ilál na Jesukristo ani 
an alwa! t'ilab k'al tin kwenta 
xan tu tak'ix na Dios, yán i 
pay'lomlábtsik ani i mímlábtsik 
belmách ani pujantsik. 13Na Simón 
xu dhimanwi'ik, belmách jeye ani 
pujan ani xe'chin k'al na Felipe. 
Tam in chu'tal an pakdha! labidh 
labandhaxtaláb ani an exóltsik xu 
t'ájnal, u labnal t'ajat. 

14Tam ti an abatwáletsik xi 
k'wajat Jerusalén in cho'óbna' 
ke xu k'wajíltsik Samaria in 
bach'úmalichtsik nin káwintal na 
Dios, aban ѓаја! na Pedro ani na 
Juan. 1Тат ti na Pedro ani na 
Juan ulichtsik taja', ólantsik k'al tin 
kwenta an belomtsik xi Samaria abal 
kin bach'utsik an T'okat Ejattaláb. 
16pos an belomtsik xi Samaria, yabél 
in bach'úmaltsik an T'okat Ejattaláb, 
tokot pujadhtsik tin bij an Ajátikláb 
Jesús. 1 Na Pedro ani na Juan in 
k'wajba'tsik nin k'ubak bin éb an 
belomtsik ani in bach'u tám an 
T'okat Ejattaláb an belomtsik. 

18Tam ti na Simón in chu'u ke 
an belomtsik in bach'u an T'okat 
Ejattaláb tam ti an abatwáletsik 
in k'wajba! nin k'ubak bin éb an 
belomtsik, in le'na! kin ch'a'ay jeché' 
an awiltaláb, in ulu enché': 

—Ti kin pidha' neye jachan' an ti 
awiltaláb abal tam ku k'wajbantsi 
an tu k'ubak bin éb jun xita!, kin 
bach'u jeye an T'okat Ejattaláb. 

20Utsan tám enché! k'al na Pedro: 

—Ka k'ibchon na tumínal junax 
k'al tatá! abal a chalpayal ke xowa' 
in pidhnál na Dios, ne'ech ka ejto 
ka ch'a'ay k'al i tumín. ?! Tatá! yab 
a ko'ol ni jun xata! xant'éy ka 
chu'u k'al jeché!, pos na ejattal yab 
k'wajat lujat tin tamét na Dios. ??Ka 
jila'ich jeché! an walastaláb xa ko'ol 
ani ka pakabédha' na Dios abal ka 
chu'u max anchan! ti ki pakwlantsi 
k'al xowa! a chalpay ta ejattal. 
?3pos u chu'tal ke yab t'ajat alwa! 
na chalab a ko'ol ani i teykómte 
t'ajat ta k'wajat k'al an walastaláb. 

24 Tók'on tám enché! na Simón: 

—Ti kin kontsintsi neye ban 
Ok'óxláb abal yab ku tamu ni jun 
xata! xowa! і k'wajat tin utsál. 

25Tam ti ok'onichtsik kin ólna' ani 
kin t'ila! nin káwintal na Dios, an 
abatwáletsik k'ale jeye kin t'ila' an 
alwa! t'ilab ba yán i kwentsaltsik xi 
Samaria ani tayíl witsíchtsik tám 
juní Jerusalén. 


Na Felipe ani an inik xu k'wajíl Etiopía 
26 Más tayíl, utsan enché! na 
Felipe k'al jun in t'okat abatwálejil 
an Ajátikláb: 
—kKi ch'akay ani ki k'ale alál, ka 
yak'wa' an bél хі tál Jerusalén ani 
ne'ech Gasa. 

Jeché! an bél, ja'ich xu wat'el 
ban chabál хоп ti yab k'wajtsidh. 
21 Ch'akay tám na Felipe ani Kale; 
ti bél, in ela! jun i inik xu k'wajíl 
Etiopía. Jajá! ja'ich jun i inik xu 
ewnuko. Jeché! ja'ich jun i pulek 
t'ójodh, pos јаја! in belkómtsal tin 
tumínal na Kandase, an pulek tak'ix 
mímláb xi Etiopía, јаја! k'alnek 
Jerusalén abal kin Какпа! na Dios. 
28 Jeché! an inik u witsélich bin 
pulek bitsówil, punat bin karretajil 
ani k'wajat in ajyal nin dhutsadh 
úwil an t'iltsix Isaías. ??Utsan tam 
enché! na Felipe k'al an T'okat 
Ejattaláb: 

—Ki utey ban karreta ani ki beley 
junax Kal jeché! an inik. 

30 Tam ti utey na Felipe, in ach'a! 
Ке jachan' an inik k'wajat in ajyal 
nin dhutsadh úwil an tiltsix Isaías 
ani in konoy enché': 

—¿A exbayalxe! хома! i k'wajat a 
ajyal? 

31 Tók'oyat enché! kal an inik: 

—éJanti ne'ech ku ejto ku exbay 
max yab wa'ach ni jun хіќа! ti kin 
wiltsi? 

Ani pakabédhá na Felipe k'al an 
inik abal ka k'adhiy ani ka buxkan 
junax Kal jajá!. 

32 An T'okat Dhuslab xi k'wajat in 
ajyal, ja'ich jeché': 

Júná abal ka chemdhá jelti jun i 
borrego. 

Anchan! jelti an borrego yab u 
k'uxnal tin tamét an inik xi 
kál ti k'wajat ti kaxwáb, 

anchan! jeye Jajá! yab k'uchun 
ní wé! abal kin ulu xata!. 

33 T'ajan jelti max yab xata! in éy 

ani yab lájundhá jelt xan tin 
ulal an tak'ixtaláb. 

Kom chemdhá апі yab in ја! 
ni jun in kuxúl, ¿jita! k'ál ti 
ne'ech ka ejtowat ka t'ilan? 

Abal nin xe'chintal wék'oyat 
teché! ti k'ay!lá. 

34 Konyat tám na Felipe enché! 
k'al јасһап! an t'ójodh inik: 

— Tu kontsal ti alwa'taláb abal ti 
kin utsa!, ¿jita! k'wajat in t'ilál jeché! 
an t'iltsix, јаја! in t'ilál tinbá! o 
k'e'et in t'ilál? 

35In tuju tám na Felipe kin 
wiltsi xon ti k'wajat in ajyal ban 
T'okat Dhuslab ani in t'iltsi an 
ti alwa! t'ilab k'al tin kwenta na 
Jesús. 39 Tam ti ne'echtsik ti belal, 
ulichtsik xon ti wa'ach i ја! ani an 
t'ójodh inik in ulu enché': 

—Teché! wa'ach i ja!, ¿awxe! yab 
awil kin pujyat neye? 

37 Utsan enché! k'al na Felipe: 

— Max a belál lejtal k'al ejtal na 
ejattal na Jesukristo, awil ki pujan. 

An inik tók'on enché': 

—U belál abal na Jesukristo ja'ich 
nu Chakámláb k'al na Dios. 

38]n ulu tám ka kubdhá an karreta, 
pa'ay chablam ti éb ban ja! ani pujyat 
Kal na Felipe. 39 Tam ti kaletsik ban 
ja!, jánájich tám na Felipe k'al nin 
T'okat Ejattal an Ajátikláb ani yab 
más witsiy ka chu'tat k'al jachan' an 
t'ójodh inik; por u kulbél t'ajat an 
t'ójodh inik tam tin óntsích nin bélil. 
40 Tavíl, jun jik'towál tin chu'u na 
Felipe abal Asotojich ti k'wajat ani 
wat'ey bitsow ti bitsow ti t'iltsix an ti 
alwa! t'ilab, asta ti ulich Sesarea. 


Xan ti tujey ti belom na Sawlo 
(Hch. 22:6-16; 26:12-18) 
Tam ti јасһап!, na Sawlo in 
óntsal kin ulu abal ne'ech 

kin chemdha! xin belálichtsik an 
Ajátikláb. Jaxtám ti k'ale kin chu'u 
nin ok'lékil an pále'tsik, 2abal kin 
kontsi ti awiltaláb ka pidhan ka 
k'ale ban atátsik xon tu t'ajnal an 
junkuntaláb xi Damasko abal kin 
aliy xin belálichtsik an alwa! t'ilab 
ani kin tsi'dha! ti wik'nél Jerusalén; 
i pay'lomlábtsik ani i mímlábtsik. 
3por tam ti ne'ech ti bél ani u 
k'unelich ban bitsow xi Damasko, 
jun jik'towál ti wiliyat k'al jun 

i ch'axixíl kamal хі tál walk'i'. 
^Kwajlan tám na Sawlo chabál ani 
in ach'a! jun i káwintaláb, xu káw 
in ulu enché!: 

—Sawlo, Sawlo, éjant'ók'i tin at'ál? 

5Konoxin jeye tám na Sawlo 
enché': 

—éJita! pé teye, ja'üb? 

Ani tók'oyat enché! k'al xi k'wajat 
ti káw: 

—Naná! in Jesús, xi tatá! а at'ál. 
Exom a yajlombédhál tatá'k'i tabá', 
jelt xan tin t'ajál an ko'nél tam in 
chochbiyal an ch'upidh pat'ál. 

6In ulu tám enché! na Sawlo u 
wipipíl kal i jík'ib: 

—Ajátik, éjant'éy a lé! ku t'aja'? 
Utsan enché! k'al an Ajátikláb: 
—Ki ch'akách ani ki ulchich ban 
bitsow ani taja! ne'ech ki utsan 

xant'éy yejat ka t'aja!. 

7 An iniktsik xi junax ti ne'ech k'al 
na Sawlo, labnéktsik t'ajat abal in 
ach'áltsik an káwintaláb por yab in 
chu'taltsik xita'. $Ch'akay tám na 
Sawlo ban chabál xon ti kwachat, 
por tam tin lama! nin wal, yab 
in chu'tal ni jun xata!. Jaxtám ti 
lot'ok'ná ani júná Damasko. ?K'wajay 
taja! óx a k'ítsá yab u chu'ux, yab u 
k'apul nibal xata' in uch'ál. 

10Taja' Damasko, ta! ti k'wajat 
jun i inik xu belom t'ajat xu bijyáb 
ta Ananías, xi utsan enché! k'al an 
Ajátikláb ba jun i xalk'antsixtaláb: 

—iAnanías! 

Ani jajá! tók'on enché': 

—Je'tám in k'wajat, Ajátik. 

MUtsan tám enché! k'al an 
Ajátikláb: 

—Ki chakay, ki k'ale ban bél xu 
bijyáb Eját ani ka konoy bin Кіта! 
na Judas max ta! k'wajat taja' jun 
i inik xu bijyáb ta Sawlo xu k'wajíl 
Tarso. Та! k'wajat ti ól ani ba jun 
i xalk'antsixtaláb, in chu'úmal ke 
jun i inik xin bij Ananías ne'ech 
ka ochich xon ti jajá! k'wajat ani 
ne'ech kin k'wajba! nin k'ubak bin 
éb jajá! abal ka chu'xindhá juní. 

13Tam tin аса! jeché! na Ananías, 
in ulu enché!: 

—Ajátik, k'al yánich tin t'iltsidh 
xant'éy in t'ajál jachan' an inik 
ani in tiltsidhich jeye ejtal 
an at'axtaláb xin t'ajtsal xi ti 
belálichtsik xu k'wajíl Jerusalén. 

14 Xo! tsi'nek teché! Damasko ani 
in kontsám ti awiltaláb an ok'lek 
pále'tsik abal kin yak'wa! ejtal xi ti 
belálichtsik. 

15Por utsan enché! k'al an 
Ajátikláb: 

—Ki k'ale, pos Naná! u takwyámal 
jachan' an inik abal ti kin t'ila! ban 
atiklábtsik xi yab u judío, ban pulek 
tak'ixtsik ani ban israelitatsik jeye. 
16 Мапа! ne'ech ku óltsi ejtal an ti 
yajtsiktaláb xi yejat kin wat'na! k'al 
Мапа! tu kwenta. 

17 Kale tám na Ananías ban atá 
хоп ti k'wajat na Sawlo. Tam ti 
ochich, in k'wajba' nin k'ubak bin 
éb na Sawlo ani in utsa! enché': 

—Kidhábláb Sawlo, an Ajátikláb 
Jesús, xin хаа! tinbá! ti bél xon 
ta tál abal ka chu'u, tin abámal 
abal tu chu'xindha! juní ani abal 
ka bach'u jeye nin cháp an T'okat 
Ejattaláb. 

18Támk'i jachan' ti kwajlan jun 
xata! xi pit'k'an bin wal jelt in 
ot'ól i to'ol ani chu'xinich tám 
juní. Ch'akách tám na Sawlo ani 
pujyatich jeye tám. !9 Tayíl k'apüch 
ani likey tám juní ani k'wajay cháb 
óx a k'ítsá taja! k'al an belomtsik xu 
k'wajíl taja' Damasko. 


Na Sawlo ok'tsixin Damasko 

20 Más tayíl, in tujúch tám na 
Sawlo ti ok'tsix ban atátsik xon tu 
t'ajnal an junkuntaláb, in ulal ke 
na Jesús ja'ich nu Chakámláb k'al 
na Dios. 21Ejtaltsik xi k’ál tu axnal, 
u labnaltsik t'ajat ani in ulaltsik 
enché': 

—¿Yabxe! ja'ich jeché! an inik xi 
xe'chinék Jerusalén in at'ax t'ajtsal 
xin beláltsik na Jesús? ¿Yabxe! 
jaxtám ti tsi'nek jeye teché! abal 
kin yak'wa! an belomtsik ani kin 
júna! abal kin pidhna!' ban ok'lek 
pále'tsik? 

22 Þor na Sawlo u ok'tsix k'al yán 
más i awiltaláb ani in ólnál ke na 
Jesús ja'ich xi takudh k'al na Dios 
abal ti lo'ox, asta in uk'pindhál an 
judíotsik xu k'wajíl taja' Damasko. 


Na Sawlo in chink'ontsi an judíotsik 
23Tam ti wat'enekich yán a k'ítsá, 

an judíotsik in t'aja! i káw abal 

kin chemdha' na Sawlo; 24рог na 

Sawlo in cho'óbna' xant'éy tu le'náb 

ka t'ajtsin. Akal i k'ij an judíotsik 

u k'wajíl kin aytsi na Sawlo bin 

wi'lébiltsik an bitsow abal kin 
chemdha'; 25рог an belomtsik, in 
baliy na Sawlo ba jun i t'oknal 
pülek ani in káldha' rechechél bin 
kúx in mapúl an bitsow tam ti 
jik'wax. Anchan! ti káldhá na Sawlo 
ba jachan' an bitsow. 


Tam ti na Sawlo ulich Jerusalén 


26Tam ti na Sawlo ulich Jerusalén, 
in le'na! ka junkun k'al an belomtsik; 
por k'al ejtaltsik tu jik'náb abal yab 
u belnal max јаја! u belomich jeye. 
21 por júná Ка] na Bernabé abal ka 
utwat ban abatwáletsik. Na Bernabé 
in t'iltsitsik xan ti na Sawlo tin 
chu'ümal an Ajátikláb ti bél, xan 
ti jeye ti tawná k'al an Ajátikláb 
ani xan ti na Sawlo ti ok'tsixnék 
Damasko k'al yantam i awiltaláb 
Kal tin bij na Jesús. ?8K'wajay tám 
Jerusalén na Sawlo ani xe'chin junax 
Kal jajá'tsik. 22U káw k'al yantam 
i awiltaláb tin bij an Ajátikláb, u 
t'ilolól ani u káwlíx k'al an judíotsik 
xu t'ilom griego; por u le'náb ka 
chemdhá Kal jeché'tsik. 3? Tam ti 
an kidháblábtsik in cho'óbna! jeché!, 
júná Sesarea na Sawlo ani tam ti 
taja'ich ti k'wajat, aban Tarso. 

31 Tam ti jachan!, ejtal an 
belomtsik xi ban chabál xi Judea, xi 
Galilea ani xi Samaria, K'ijidhtsik 
t'ajat ti k'wajat ani u likeltsik. In 
ko'oltsik nin belomtal ban Ajátikláb 
ani k'al tin cháp an T'okat Ejattaláb, 
tsudhey ka tsudhey u wa'chinal 
más xin belálich an Ajátikláb. 


Jeldhá na Eneas 
32Tam ti na Pedro xe'chin ti álnax 
an ti kidháblábtsik, k'ale jeye kin 
álna! an kidháblábtsik xu k'wajíl 

Lida. 3?In ela! taja! jun i inik xin 
bij ta Eneas, xin ko'olich waxik 

i tamub ti kwachíl, kom yab in 
ejtowal ti belal. 3 Ani шап enché! 
k'al na Pedro: 

—Eneas, na Jesukristo ne'ech ti ki 
jeldha'. Ki ch'akay ani ka dhaya! na 
waytal. 

Na Eneas támk'i ti ch'akay ?5ani 
chu'tat k'al ejtaltsik xu k'wajíl 
Lida ani Sarón, in jila'ichtsik tám 
nin weje' belomtalábiltsik ani in 
bela'ich an Ajátikláb. 


Ejdhá na Dorkas 

36Tam ti jachan' i k'ij, ta! ti 
k'wajat ban bitsow xu bijyáb Jope 
jun i mímláb xu belom t'ajat xu 
bijyáb Tabita, ke ti káwintaláb 
griego, u ulwáb Dorkas. Jeché! an 
mímláb ech'ek'i in t'ajál xowa! alwa! 
ani in tolmiyal an ch'ojontáltsik. 
"Tam ti jachan' i k'ij, yaw'lách ani 
chemech. Tam ti ok'onich ti t'aknal, 
k'wajbá ba jun i altá xi k'wajat 
t'ek'at ba jun i púntsíx atá. 3 Ап 
bitsow xi Jope, k'unat ti k'wajat 
Lida, xon ti kwajat na Pedro tam 
ti jachan' i k'ij. Kom an belomtsik 
in cho'óbna! abal taja! ti kwajat 
na Pedro, in abna! ka pakabédhá 
enché! k'al cháb i iniktsik: 

—Ki tsích dhubat ban bitsow xi 
Jope. 

39 Kale tám na Pedro junax k'al 
jajá'tsik. Tam ti ulchich, jáná ban 
altá xon ti k'wajat an chemélom ani 
k'al ejtal an chemtsidh mímlábtsik 
ti wiliyat, u uk'naltsik ani in 
ólnáltsik nin lakab ani nin xekéttsik 
xi t'ajtsidh k'al na Dorkas tam ti 
ejat. “Utsantsik tám k'al na Pedro 
abal ka kaletsik ejtal, tudhlan tám 

ani ólan ani in teltóm an mímláb xi 
chemnek, in ulu enché': 
—Tabita, ki ch'akay. 

In lama! tám nin wal an mímláb 
ani tam ti chu'tat na Pedro, buxkan 
an mímláb. ^'In téyna! tám bin 
Kubak ani in dhaya'. In kaniy tám 
an kidháblábtsik ani an chemtsidh 
mímlábtsik ani chu'tatich tám 
abal ejnek ti ít jachan' an mímláb. 
42 Fjtal jeché!, cho'óbná putál ban 
bitsow xi Jope ani k'al yán ti belan 
an Ajátikláb. 43Na Pedro k'wajay 
уап a k'ítsá ba jachan' an bitsow, 
bin k'imá! jun i inik xin lejkiyal i ót”, 
jeché! an inik, u bijyáb ta Simón. 


Na Pedro ani na Kornelio 
1 Tá! ti kwajat ban bitsow 
Sesarea jun i inik xin bij 
ta Kornelio, jajá! ja'ich jun i ok'lek 
xin tak'yal Бо! inik і soldadotsik, 
jeché! an kwene' u bijyáb Italiano. 
? Jajá! ani ejtal nin kidhtaltsik 
іп k'ak'nál na Dios ani in jik'nál 
abal in cho'óbtsik ke na Dios ejtal 
in ejtowal kin t'aja'. In pidhnál 
jeye yandha' i tumín abal kin 
tolmiy an judíotsik ani ech'ek'i in 
ólantsal a Dios. ?Jun i k'ij, tam ti 
óxich xóna' i wákal, in chu'u jun 
i xalk'antsixtaláb. Ba jeché! an 
xalk'antsixtaláb, in chu'u ke jun in 
t'okat abatwálejil a Dios ochich xon 
ti јаја! k'wajat ani utsan enché': 
—iKornelio! 
^Na Kornelio jilk'on in telál an 
t'okat abatwále k'al yantam i jík'ib 
ani in konoy enché': 
—¿Jantéy, Ajátik? 
Utsan tám enché! k'al an tokat 
abatwále: 

—Na Dios in ach'ámalich an 
ólábtsik ani in chu'ümich xowa' 
a t'ajál jeye abal ka tolmiy an 
ch'ojontáltsik. SPos ka aba! xo! i 
iniktsik ban bitsow xi Jope abal kin 
kaniy na Simón, xu bijyáb jeye ta 
Pedro. F Jajá' ta! k'wajat bin Кіта! 
jun i inik xu bijyáb jeye ta Simón, 
an inik xu lejkix ót' ani in ko'ol nin 
Кіта! bin wál i pujal. Na Simón 
Pedro ne'ech ti ki utsa! xant'éy yejat 
ka taja!. 

"Tam ti k'aléch an tokat abatwále 
xi kál ti tawná, na Kornelio in 
kaniy cháb nin t'ojnáliltsik ani 
in kaniy jeye jun i soldado, jeché! 
ja'ich jun i inik xin belál jeye t'ajat 
na Dios jelti na Kornelio ani alwa! 
inik t'ajat. 8In t'iltsitsik ejtal xowa' 
in chu'ümal ani in aba'tsik Jope. 

STam ti jun tsudhelom, lejat 
jajá'tsik ne'ech ti bél ani exomich 
ti k'unel Jope, na Pedro k'adhiy bin 
éb an atá tam ti ch'ejelich xóna! a 
k'ítsá abal ti ól. 19K'a'ay tajat ani 
in le'na! ti k'apul, por lejat kwajat 
ti lejkintsáb xant'éy kin k'apu, in 
chu'u jun i xalk'antsixtaláb. "In 
chu'u jak'pin an walk'i' ani in chu'u 
ti pa'íl jun xata! xin junwal jelti 
jun i k'udhk'um púlek xi wik'ats 
tamatk'i. Ban k'udhk'um, ta! ti 
k'wajat yán i ko'néltsik xi che'tsik 
in akan, i chantsik ani i ch'ichintsik. 
13In ach'a! jun i káwintaláb xi utsan 
k'ál enché': 

— Pedro, ki ch'akay, ka chemdha' 
ani ka k'apu. 

“Por na Pedro tók'on enché': 

—Yaba!, Ajátik; папа! yab jayk'i u 
k'apümal ni jun xata! хома! Tatá! а 
ulúmal ke yab yejat ka k'apat. 

15Tawná tám juní k'al jachan' an 
káwintaláb ani utsan enché': 

—Xowa! Мапа! u t'okómal, yab 
yejat ka bijiy at'ax. 

16Óxíl t'ájan jeché! ani tayíl 
k'adhbájich tám juní walk'i' an 
k'udhk'um. "Lejat na Pedro k'wajat 
ti chalpax xant'éy in lé! kin ulu 
jachan' an xalk'antsixtaláb, ulich 
ban wi'leb nin t'ojnáliltsik na 
Kornelio, xi táltsik in konówiyal 
xon ti k'wajat nin Кіта! na Simón. 
18Tam ti ulichtsik, in konoytsik 
kawidh max ta! ti k'wajat ba jachan' 
an atá jun i inik xin bij Simón ani 
u bijyáb jeye ta Pedro. 1 Кот na 
Pedro bél k'wajat ti chalpax kal tin 
kwenta an xalk'antsixtaláb, utsan 
enché! k'al an T'okat Ejattaláb: 

—М№а! k'wajat ti ayal óx i iniktsik. 
20Ki pa'ay, ki Kale Kal jajá'tsik ani 
yab ki k'wajay ta chalpax, pos Naná! 
u abámaltsik. 

?! Pa'ay tám na Pedro xon ti 
k'wajat an iniktsik xi abnék k'al na 
Kornelio ani in utsa'tsik enché!: 

—Naná'ich xita! i xe'echtsik a ayal. 
éJant'éy a lé! ta tsi'nektsik? 

22T6K'ontsik enché': 

—U tsi'nek abal u abnék K'al an 
ok'lek soldadotsik xu bijyáb ta 
Kornelio. Jajá' ja'ich jun i lujat inik 
xin belál a Dios, xu k'ak'náb ani 
u k'anidháb t'ajat k'al ejtal na at 
kidhtaltsik. Usnék k'al jun in t'okat 
abatwálejil na Dios abal yejat ti 
kaniy ki kale tin Кіта! ani kin 
ach'a! xowa! ne'ech ka utsa!. 

23Utsantsik tám k'al na Pedro 
abal ka ochichtsik ani taja! ti 
jilk'ontsik Kal јаја! jachan' i akal. 
Tam ti tsudhey, na Pedro k'aléch 
tám Kal jajá'tsik ani junikná k'al 

cháb óx i kidháblábtsik xu k'wajíl 
Jope. 

?^Tam ti jun tsudhelom, ulichtsik 
Sesarea, xon ti k'wajat aytsímte k'al 
na Kornelio junax k'al jun kwene' 
in exlowáltsik ani nin ja'übtsik 
xin kanyámal na Kornelio. 25Тат 
ti na Pedro ulich ban atá, kale ti 
bach'wáb k'al na Kornelio, tudhlan 
tin tamét na Pedro апі in k'ak'na!. 
26Por dhayan k'al na Pedro ani 
utsan enché!: 

—Ki ch'akay, pos jayéchk'i neye 
jun i inik jelti tatá'. 

27Lejat u t'ilolóltsik, ochich altá 
ani in ela! taja' yán i atiklábtsik xi 
junkunék. 28 Utsantsik tám enché! 
k'al na Pedro: 

—Tatá'tsik a cho'ób ke nin 
belomtal an judíotsik in ulal ke 
yab alwa! ka junkun jun i judío 
k'al jun i píl inik o ka ochich bin 
Кіта! an píl inik. Por na Dios tin 
óltsámalich ke yab in tomnál ku 
bijiy at'ax o yab alwa! ni jun xita'. 
29 Jaxtám, tokot tin kanyat, in tsích 
ani yab in k'wajay tin chalpax. Pos 
xo! u lé! ku cho'óbna! xant'ók'i tin 
kanyámaltsik. 

30 Tók'on tám enché! na Kornelio: 

— In ko'olich ché! a k'ítsá, enché' 
хбпа! i ora, in k'wajat tin К teché! 
tu Кіта! ani tin ól xin kwenta an 
wákal ani in xalk'antsat abal ku 
chu'u jun i inik xi xeketlidh k'al 
jun і ch'axixíl k'udhk'um. ?! Ani 
tin utsa! enché': “Kornelio, na Dios 
in ach'ámalich na ólábil ani in 
chu'úmalich xowa! a t'ajál abal ka 
tolmiy an ch'ojontáltsik. 32Pos ka 
aba! xo! na t'ojnáliltsik ban bitsow 
xin bij Jope abal kin kaniy na 
Simón, xu bijyáb jeye ta Pedro. Tá! 

k'wajat bin k'imá! na Simón, an 
inik xu lejkix ót”, jajá' u k'wajíl bin 
wál an pujal. Tam ka ulich teché!, 
ne'ech ti Каму kal tatá'." 33 Jaxtám 
tu abna! jik'atk'i ki k'ale ta alyáb 
ani alwa! t'ajat abal i tsích. Xo! ejtal 
teché! u k'wajat tin tamét na Dios 
ani i lé! ki ach'a! ejtal хома! an 
Ajátikláb ti abámal ti ku utsa!. 


Xowa! in ulu na Pedro bin 
k'imá' na Kornelio 
34]n tuju tám na Pedro ti káw ani 
in ulu enché!: 

—Xo' ojni' u exbách abal na Dios 
yab u takukúl an ti atiklábtsik. 
35Na Dios in bach'wal xita'kichk'i, 
tokot ka exlá ke Јаја! ejtal in 
ejtowal kin t'aja! ani kin t'aja'tsik 
хома! in lé! na Dios. 36Na Dios in 
abtsi nin kidhtaltsik na Israel an ti 
tsubaxtaláb. Jeché! an tsubaxtaláb, 
ja'ich an alwa! t'ilab xin pidhnál an 
k'ijidhtaláb k'al tin kwentak'i na 
Jesukristo ani jeché! na Jesukristo, 
ja'ich nu Ajátikláb k'al ejtalk'itsik. 
37 A cho'óbtsik alwa! xant'éy t'ílan 
bin chabálil an judíotsik, tujey 
Galilea, tin kuxmats na Juan tam 
ti xe'chin ti t'iltsix ani ti pájal. 38A 
cho'óbtsik alwa! xan ti na Dios 
tin pidha! na Jesús xi Nasaret tin 
cháp an T'okat Ejattaláb. Xan ti 
na Jesús ti xe'chin jeye in t'ajál 
xowa! alwa! ani in jeldhál ejtal xi 
k'wajat teykómtetsik k'al in cháp 
an lej at'ax. Ejtal jeché! in t'ajál 
abal na Dios ta! ti k'wajat Kal Jajá!. 
33 Wawá! i chu'ümal ejtal jeché! 
xowa! in t'ajámal na Jesús, ban 
chabáltsik xi Judea ani ban bitsow 
Jerusalén. Tayíl chemdhá pajk'idh 
ban peltsidh te'. “Por ejdhá ti ít 

k'al na Dios tin óxláb a k'ítsá ani 
tu xalk'antsi an ta Jesús abal ki 
chu'u ke Јаја! ejnek ti ít. *! Yab 
xalk'antsat ejtal an atiklábtsik, 
tokot wawá'k'i, xi na Dios in 
takwyámalich k'ejle ok'ox abal ku 
xe'chin tu óltsix. Wawá! u k'apüch 
апі u uch'ách Kal Јаја! tam ti 
ejdhatsich. Ani tu aba! ki t'iltsi 
an atiklábtsik ani ki óltsitsik jeye 
ke jeché! na Jesukristo bijidhich 
Kal na Dios abal kin lújundha' 

xi ejattsik ani xi chemnektsik. 
43Fjtal an t'iltsixtsik xi ti weje!, 

in t'ilámaltsik na Jesús, ke ejtal 
xita! k'ál ti ka belan, ne'ech ka 
pakwlantsat tin walastalábiltsik. 


In bach'utsik an T'okat Ejattaláb 
xi yabtsik u judíotsik 

441 ejat na Pedro k'wajat ti 
káw, ulich an T'okat Ejattaláb 
ba ejtal xi kwajat in ach'áltsik 
nin tsubaxtalábil na Dios. “S Ani 
an judíotsik xu belomich, xi 
tsi'nektsik junax k'al na Pedro, 
labantsik t'ajat abal in chu'u 
pidhantsik jeye an ti T'okat 
Ejattaláb xi yabtsik u judío. 46 Abal 
in ach'a'tsik ti káw k'al i k'e'et 
káwintalábtsik ani ti k'ak'naxtsik 
an tin bij na Dios. ^'In ulu tám 
enché! na Pedro: 

—¿Awxe! wa'ach jun xita! xi 
ne'ech kin ejto kin tamk'uy abal 
yab ka pujyat jeché! an atiklábtsik, 
kom in bach'úmichtsik jeye xo' an 
Tokat Ejattaláb jelti wawá'? 

48In ulu abal ka pujyatichtsik 
tin bijna Jesukristo ani 
pakabédhá na Pedro abal ka 
k'wajay cháb óx a k'ítsá k'al 
jajá'tsik. 

Xowa' óltsin k'al na Pedro an 
belomtsik xi Jerusalén 


An abatwáletsik ani an 
belomtsik xi k'wajat Judea, 
іп ach'a! abal in bach'úmaltsik jeye 
nin káwintal na Dios xi yabtsik 
u judío. ?Tam ti na Pedro ulich 
Jerusalén, kawyat k'al taltsik an 
judíotsik xu belomich xin ulal 
ke yejat jeye ka t'ajtsintsik an ti 
exól bin t'u'úl xin belálichtsik na 
Jesukristo. ¿Konyat enché!: 
—éJant'ók'i ta k'alnek ka álna! xi 
yab in ko'oltsik an exól bin t'u'úl 
ani i k'apúmadh Kal jajá'tsik? 
^T'iltsintsik tám k'al na Pedro 
asta tin tujtal ejtal xowa! támnék, 
enché! ti utsantsik: 
5—Tam tin k'wajat ban bitsow 
xi Jope ani in k'wajat tin ól, u 
chu'u jun i xalk'antsixtaláb. Ban 
xalk'antsixtaláb, u chu'u jun xata! 
jelti jun i k'udhk'um púlek xi tál 
ti pa'íl маі! wik'ats tamatk'i 
ani ulich asta xon tin k'wajat. 
6 Tam tu tela! alwa' abal ku chu'u 
xantéy ta! ti k'wajat alk'idh, u 
chu'u i ko'néltsik xi che'tsik in 
akan, i padhumtsik, i chantsik ani 
i ch'ichintsik. "Ani u ach'a! jun 
i káwintaláb xi tin utsa! enché': 
“Pedro ki chakay, ka chemdha' ani 
ka Кари” 8Por u ulu enché': “Yaba!, 
Ajátik, pos yab jayk'i u k'apúmal 
jun xata! xowa! Tatá! a ulúmal ke 
yab yejat ka k'apat." ?Tin tawna! 
tám juní jachan' an káwintaláb 
хі tál walk'i' ani tin utsa' enché': 
“Xowa! Naná! u t'okómal, yab yejat 
ka bijiy at'ax." 19Óxíl t'ájan jeché! 
ani tayíl k'aléch tám juní walk'i'. 
1tTámk'i jachan!, ulich óx i iniktsik 

ban atá xon tin k'wajat. Jeché! an 
iniktsik, tál Sesarea ani tsi'nek 
abal ti kin aliytsik. 12Ап T'okat 
Ejattaláb tin ша! abal kin Kale k'al 
jajá'tsik ani yab kin k'wajay xata! 
ku chalpay. K'aletsik jeye k'al naná! 
jeché! akak an kidháblábtsik ani 
ejtal tu éb tu ochich bin k'imá! jun 
i inik xin bij ta Kornelio. 1 Јесһё! 
an inik, tu t'iltsi xan tin chu'ümal 
kubül jun i t'okat abatwále taja! tin 
Кіта! ani шап k'ál enché': “Ka 
aba! i iniktsik ban bitsow xi Jope 
abal kin kaniy na Simón, xu bijyáb 
jeye ta Pedro, 14jajá! ne'ech ti ki 
utsa! xan ti ne'ech ka ejto ki lo'ey, 
tatá' ani ejtal na kidhtaltsik." S Tam 
ti папа! u tuju ku tawna'tsik, in 
bach'utsik an T'okat Ejattaláb, jelt 
xan ti wawá! i bach'ámal más ok'ox. 
160 chalpay tám xan tin ulámal an 
Ajátikláb: *Tsubax k'ejle ke na Juan 
pujxin kal i ја!, por tatá'tsik ne'ech 
ka bach'u an T'okat Ejattaláb." 
17Pos max na Dios in pidha'tsik jeye 
jayéchk'i xowa! wawá! tu pidhámal 
xi belámalich ni Ajátik Jesukristo, 
éjant'éy u éy naná! abal kin k'wajay 
ku tamk'uy na Dios k'al хома! in lé! 
kin t'aja'? 

18Tam ti an kidháblábtsik xi 
Jerusalén in ach'a! ejtal jeché!, 
chamk'antsik ani k'wajay kin 
k'ak'na'tsik na Dios. Enché! tin ulutsik: 

—iTám, in pidhámaltsik jeye na Dios 
xi yabtsik u judío an ti chalab abal kin 
jila'ichtsik ti walablom ani anchan' 
kin ejtóchtsik jeye kin kó'oy an 
xe'chintaláb xi yab in ko'ol in ok'ontal! 


An belomtsik xi Antiokía 


19? Tam ti chemdhájich na Esteban, 
tujey jeye ti at'nal xi k'e'et an 

belomtsik ani taltsik k'ale asta 
Fenisia, Chipre ani Antiokía. Таја!, 
in t'iltsitsik an ti alwa! t'ilab 

an judíok'itsik ani xi k'e'et an 
atiklábtsik, yaba!. 20 Por taltsik an 
belomtsik xi tál Chipre ani Sirene, 
ulichtsik ban bitsow xi Antiokía ani 
in t'iltsitsik jeye xi yabtsik u judío 
an ti alwa! t'ilab k'al tin kwenta 
an Ajátikláb Jesüs. ?! Nin cháp an 
Ajátikláb k'wajat k'al jajá'tsik, pos 
уап xin jila! nin weje' belomtaltsik 
ani in bela'ichtsik an Ajátikláb. 

22 Tam ti an belomtsik xi 
Jerusalén in ach'a! jeché!, in aba! 
na Bernabé asta Antiokía. ??Tam 
ti na Bernabé ulich Antiokía, in 
chu'u xan ti na Dios tin lábt'ajámal 
an belomtsik xi taja' ani kulbé 
t'ajat. In tak'iytsik ejtal abal kin 
óntsi kin bela'tsik an Ajátikláb k'al 
jun in ejattal lujat. 24pos jeché! na 
Bernabé, ja'ich jun i alwa! inik, 
teykómte k'al in cháp an T'okat 
Ejattaláb ani u belom t'ajat. Ani 
anchan', уап i atiklábtsik in Caja! 
abal kin bela! an Ajátikláb. 

25 Tayíl, na Bernabé k'ale Tarso 
abal kin aliy na Sawlo. Tam tin 
еЈа!, in júna! Antiokía. 26Taja! ti 
k'wajaytsik k'al an belomtsik jun i 
tamub ani yán i atiklábtsik in ok'tsi. 
Таја! Antiokía ti tujey jidhtal t'ajat 
ti bijyáb an belomtsik, kristianotsik. 

27 Tam ti jachan' i k'ij, kale 
Jerusalén cháb óx i t'iltsixtsik ani 
k'aletsik Antiokía. ?8Jün ti éb xi 
jeché! an t'iltsixtsik, xu bijyáb ta 
Agabo, kubey junax ch'ejel xon ti 
k'wajat an kidháblábtsik ani tin 
ijtsixtal an T'okat Ejattaláb, in 
ulu abal ne'ech ka wat'ey jun i 
pulek k'a'ínab putálk'i an chabál. 

Anchan! lejtal ti támun, tam ti an 
lej pulek tak'ix Klawdio k'wajat ti 
tak'ix Roma. ?? Tám, an belomtsik 
xi Antiokía in ulu abal ne'ech 

kin abtsitsik jun i tolmixtaláb an 
kidháblábtsik xu k'wajíl Judea, 
xantik'i kin ejtotsik kin pidhna' 
juntsik ti éb. 3? Anchan' tin t'aja'tsik, 
in abtsitsik jun i tolmixtaláb an 
tak'ix belomtsik xi Judea. Jeché! 
an tolmixtaláb pidhan kin júna! na 
Bernabé ani na Sawlo. 


Nin chemtal na Jakobo ani 
tam ti wik'an na Pedro 
1 Tam ti jachan' i k'ij, an 
pulek tak'ix Herodes in tuju 

kin аѓа! taltsik an belomtsik. ?In 
ulu ka chemdhá k'al i machét na 
Jakobo, nin kidháb na Juan Запі 
kom in chu'u ke jeché! in kulbetna' 
t'ajat an judíotsik xi yab u belom, 
in abna! jeye ka yak'wan na Pedro. 
Jeché! támun tam ti exom an ajib 
xowk'i tu k'apnal an pan xi yab 
jilbédhats k'al an jilbédhaxtaláb 
Koye. ^Tam ti yak'wan na Pedro, 
abná ka balyat al wik'axte! kal na 
Herodes, xon ti k'wajay belkómte 
Kal ché! i kwene! i soldadotsik, xi 
juntsik kwene!, che'tsik i soldado. 
In chalpayal kin káldha' tin tamét 
an atiklábtsik tam wat'enekich an 
ajib. 5Na Pedro u kó'yáb balidh 
ban wik'axte! belkómte t'ajat alwa!, 
por an belomtsik in óntsaltsik kin 
kontsintsi na Pedro k'al yantam i 
chápláb. 


Na Dios in káldha' na 

Pedro ban wik'axte' 
6 Jachan! an akal, tam ti ne'ech 
ka tsudhéch xowk'i na Herodes ti 

ne'ech kin káldha! na Pedro tin 
tamét an atiklábtsik, na Pedro 
k'wajat ti wayal junax ch'ejélidh 
k'al cháb i soldado ani wik'ats 
k'al cháb i pat'ál ani belkómte nin 
wi'lébil an wik'axte! k'al cháb óx 
i soldadotsik. "Jun jik'towále ti 
ulich jun in t'okat abatwálejil an 
Ajátikláb ani tajk'an jun i k'amal 
ba jachan' an wik'axte!. Takan na 
Pedro bin chóyíl k'al jachan' an 
t'okat abatwále, bakyat ani utsan 
enché': 

—Ki ch'akay jik'atk'i. 

Wilk'an tám an pat'áltsik xi k'ál 
ti k'wajat wik'adh nin k'ubaktsik 
na Pedro Sani utsan enché! k'al an 
t'okat abatwále: 

— Ка міка! na tsukul k'al an ót 
ani ka k'wajba! na pajab. 

Tam ti na Pedro ok'on kin Раја! 
jeché!, utsan enché! k'al an tokat 
abatwále: 

— Ka wátna! na wát ani ti kin 
wéwna!. 

3Kale tám na Pedro in wewkóm 
an t'okat abatwále, maske yab in 
cho'ób max tsubax o yaba! хома! 
k'wajat in t'ajál an t'okat abatwále. 
Jajá! in chalpayal ke k'wajat in 
chu'tal jun i xalk'antsixtaláb. Por 
wat'eytsik ban jidhtal belkol ani 
bin chabtal jeye; tam ti ulichtsik 
ban pat'ál wi'leb abal ka kaléch ban 
bél xu k'alel ban bitsow, an wi'leb 
kwetémtal ti jak'pin. Kaletsik tám, 
ani tam tin belámalichtsik jun peje! 
an bél, jilanich tám kwetém k'al an 
tokat abatwále. "In exbách tám na 
Pedro ani in ulu enché!: 

—Xo! ojni' u exbách ke Јаја! an 
Ajátikláb in abámal nin t'okat 
abatwálejil abal ti kin lo'o k'al na 

Erodes ani k'al ejtal хома! nu at 
kidhtaltsik xi yab и belom in lé! ti 
kin t'ajtsi. 

12In chalpóm jeché!, na Pedro 
k'ale bin k'imá! na María, піп папа! 
na Juan, xu bijyáb jeye ta Markos; 
taja!, ta! ti k'wajat уап i atiklábtsik, 
jeché! junkunéktsik abal ti ól. Tam 
tin t'eney an wi'leb xi kuxtál, jun i 
tsidhan xu bijyáb Rode kale kin chu'u 
xitam ја! nin t'enyal an wi'leb. “Por 
tam tin exbay abal a Pedro na k'wajat 
ti tawnax, yab in japiy an wi'leb, 
ájlách altá k'al i kulbéxnich abal kin 
ólna! ke na Pedro ta! ti kwajat ban 
wi'leb ti tawnax. 15Utsan tám enché!: 

—iTatá! i olmanal! 

Por an tsidhan in ulal abal tsubax. 
Jajá'tsik in ulal enché': 

— Yab јаја!, i t'okat abatwále xi k'ál 
tu beletnáb. 

16por na Pedro in óntsal kin t'eney an 
wi'leb, ani tam tin japiytsik an wi'leb 
ani in chu'u, labantsik tajat. 17 Por јаја! 
in utsa'tsik k'al in k'ubakk'i abal yab 
ka k'uchuntsik ani in t'iltsitsik xan ti 
káldhá ban wik'axte' al an Ajátikláb 
ani utsantsik jeye enché!: 

—Ka tiiltsitsik jeché! na Jakobo 
ani an kidháblábtsik. 

Kale tám ani Kale píl. 

18 Tam ti tsudhey, laban tajat an 
soldadotsik abal yab in cho'óbtsik 
xant'éy támnék Ка] na Pedro. 1 Ма 
Erodes in abna! ka alyat ani kom yab 
ejtowat ka elan na Pedro, ejtal an 
belkol wik'axte' lájundhá ani abná ka 
chemdhátsik. Tayíl, na Erodes kale 
Judea ani kale ti k'wajíl Sesarea. 


Nin chemtal na Erodes 


20Na Erodes in chakuntsal an 
atiklábtsik xi Tiro ani Sidón, por 


El Nuevo Testamento en el huasteco de Veracruz @ La Liga Bíblica 2005, 2009 


HECHOS 12, 13 


jeché! an atiklábtsik in баја! i 
káw abal ka k'aletsik tin tamét 
na Erodes. In ejtotsik kin átantsi 
tin alwa'tal na Blasto, jun in 
awiltalábil an pulek tak'ix Erodes 
ani k'al jachan'k'i, an pulek 
awiltaláb in konoytsik i lejkintaláb 
abal xi jeché'tsik táyk'i jeye tu 
tsi'dhantsábtsik an ti k'apnél 
ban chabál xin tak'yal an pulek 
tak'ix. ?! Bijtsin jun i Kij Kal na 
Erodes abal ka k'aletsik. Jachan' a 
k'ítsá, na Erodes in k'wajba' nin 
alwa! k'udhk'úmil, buxkan xon 
tu lájundhom ani káwin. ??Tujey 
tám an atiklábtsik kin ulu kawidh 
enché': 

—iXita! jeché! k'wajat ti Кам yab i 
inik, i dios! 

23Támk'i jachan', jun in t'okat 
abatwálejil an Ok'óxláb in ya'undha' 
na Erodes abal іп walka' ka k'ak'ná 
jelti max u Dios ani taja' ti chemech 
k'apudh k'al i dhúm. 

?^por nin káwintal na Dios 
dhubatk'i ti buk'ey putálk'i ani гакі 
túk'i tu ok'tsixnáb. 

25Tam ti na Bernabé ani na Sawlo 
in pidhnámich an tolmixtaláb, 
witsiytsik Antiokía ani in jüna! Kal 
jajá'tsik na Juan, xu bijyáb jeye ta 
Markos. 


Na Bernabé ani na Sawlo in 
tujúchtsik ti k'alel owdha! ti t'iltsix 
1 3 Ban belomtsik xi k'wajat 
Antiokía ta! ti k'wajat i 
t'iltsixtsik ani i ok'tsixtsik. Ja'ich 
na Bernabé, na Simón (xu bijyáb 
jeye T'unuy), na Lusio xi Sirene, na 
Manaén (xi junax ti pubenek k'al na 
Erodes, an pulek tak'ix xi Galilea) 
ani na Sawlo. ?Jun i k'ij, tam ti 

k'wajat in k'ak'náltsik an Ajátikláb 
ani ti k'íltsik, an T'okat Ejattaláb in 
ulu enché!: 

—Ti kin pílmedhantsi an ta 
Bernabé k'al na Sawlo abal 
kin t'aja'tsik an t'ojláb xowa' u 
utsámaltsik kin t'aja!. 

3Tam ti ok'onichtsik ti ól ani ti 
k'íl, in kwajba! nin k'ubaktsik bin 
éb na Bernabé ani na Sawlo ani in 
utsa'ichtsik tám ka k'aléch. 


An abatwáletsik u ok'tsix 
ban chabál xin bij Chipre 


^Más tayíl, na Bernabé ani na 
Sawlo k'aletsik Selewsia abal 
abantsik k'al an T'okat Ejattaláb. 
Taja!, balintsik ban tan abal ka 
k'ale ban chabál xin bij Chipre xi 
k'wajat ban pujal. ?Tam ti ulichtsik 
ban kubtaláb xi Salamina, in 
tujutsik kin t'ila! nin káwintal na 
Dios ban atátsik xon ti an judíotsik 
in t'ajál an junkuntaláb. Na Juan 
ta! jeye ti xe'ech k'al jajá'tsik abal 
ti tolmix. 9Xe'chintsik putálk'i ba 
jachan' an chabál ani ulichtsik 
Pafos. In ela'tsik taja' jun i judío 
xin bij ta Barjesús ani jeché! an inik, 
u dhiman. U k'ambix t'ajat, pos 
in ulal ke jajá! ja'ich jun i t'iltsix. 
7 Jeché! an dhiman, k'wajat junax 
k'al an pulek awiltaláb xin bij Serjio 
Pawlo. Na Serjio Pawlo, ja'ich jun i 
inik xi chalpadh t'ajat. In арпа! ka 
kanyat na Bernabé ani na Sawlo 
abal in lé! jeye t'ajat kin ach'a! nin 
káwintal na Dios. $Por jachan' 
an dhiman xin bij Barjesús ani u 
bijyáb jeye ta Elimas, yab in walkál 
na Sawlo ani na Bernabé kin ok'tsi 
an pulek awiltaláb, pos jajá! yab in 
lé! kin chu'u ka belmách an pulek 

awiltaláb. ?Na Sawlo, xu bijyáb 
jeye ta Pablo, teykómte k'al in cháp 
an T'okat Ejattaláb, in teloloy t'ajat 
10апі in utsa! enché': 

—iK'ambix, at'ax inik, xi 
chakámláb К'а1 an lej at'ax ani xi 
yab a kulbetnál ejtal хома! lujat! 
éJant'ók'i ti yab a lé! ka jila! ta 
ojtsix tin lujat bélil an Ajátikláb? 
'! Pos хо!, an Ajátikláb ne'ech ti 
ki pidha! ti yajtsiktaláb; ne'ech ki 
jok'olbé ani yab ne'ech ka ejto ka 
chu'tsi tin tajáx na k'ítsá wé! i k'ij. 

Támk'i tin chu'u jik"wchin ani 
yab chu'xin; ani in ayal tám jun 
xita' abal ka lot'ok'ná каї kom 
јаја! yab u chu'ux. 12Tam ti an 
pulek awiltaláb in chu'u jeché!, 
belmách, kom u labnal t'ajat k'al 
an ok'tsixtaláb xin ach'ál k'al tin 
kwenta an Ajátikláb. 


Na Pablo ani na Bernabé 
ulichtsik Antiokía xi Pisidia 


13Na Pablo ani nin juniktsik 
balin ban tan ban chabál xi Pafos 
ani k'aletsik Perje ban chabál 
xi Panfilia; por jilantsik k'al na 
Juan ani witsiy Jerusalén. '^Tayíl, 
na Pablo ani na Bernabé, kale 
Perje abal ka k'aletsik ban bitsow 
Antiokía xi k'wajat ban chabál 
xi Pisidia. Tam ti taja'ich ti 
k'wajattsik ani in bajaw nin k'ítsájil 
an koyóxnich, ochichtsik ban atá 
xon tu t'ajnal an junkuntaláb ani 
buxkantsik. 15Тат ti ok'onich ti 
ajyáb nin tak'ixtal an Dios xin 
jilámal dhutsadh na Moisés ani nin 
dhutsadh úwil jeye an tiltsixtsik, 
an ok'lektsik xi ba jachan' an atá in 
abna' ka utsantsik enché! na Pablo 
ani na Bernabé: 

—Kidháblábtsik, max a tsi'dhál 
jun i tak'ixtaláb abal an atiklábtsik, 
awil ka ulu. 

16 Ch'akay tám na Pablo, in kontsi 
an atiklábtsik k'al in k'ubakk'i abal 
ka chamk'an ani in ulu enché!: 

—Ka ach'a! pay'lomlábtsik xi Israel 
ani tatá'tsik teye xa exlál ke na 
Dios ejtal in ejtowal kin t'aja': 17 Ni 
Diosil xi wawá! xu Israel, in takuy 
ni weje! pakéliltsik ani in Раја! abal 
ka wenk'on ti yejche! bitsow tam 
ti bél k'wajattsik jelti píl iniktsik 
ban chabál xi Ejipto. Tayíl, in 
káldha'tsik ba jachan' an chabál 
Kal nin awiltal. 

18'Na Dios in kuxuy chab inik i 
сатир ejtal хома! jajá'tsik in Раја! 
ban chabál хоп ti yab k'wajtsidh 
Mani in Kibdha' búk i pakdha' 
bitsow ban chabál xi Kanán abal 
ka pidhantsik an ti chabál ni weje' 
pakéliltsik. 20 Más tayíl, ché! i 
bo! inik xóna! i tamub k'al chab 
inik láju, in kó'oytsik tak'nél k'al i 
lájundhaxtsik, asta tam tin bajaw 
xowk'i ti kwajay an t'iltsix Samuel. 
21In konoytsik tám abal in lé! ka 
k'wajay tak'nél k'al jun i pulek 
tak'ix ani pidhantsik k'al na Dios 
an ta Saúl abal ti pulek tak'ix chab 
inik xóna! i tamub. Jeché! na Saúl, 
u chakámláb k'al na Sis, jun i inik 
xi tál bin kidhtal na Benjamín. 

22 Más tayíl, na Dios in wék'oy ti 
pulek tak'ix na Saúl ani in k'wajba' 
na Dabid abal ja'ich ka k'wajay tin 
pulek tak'íxal an israelitatsik. Na 
Dios in ulu enché! k'al tin kwenta 
na Dabid: “U elámal na Dabid, nin 
chakámil na Isaí, jun i inik xu 
kulbetnál t'ajat ani ne'ech kin Раја! 
ejtal xowa! Мапа! и lé!." 23Ján ti 

éb xin kidhtaltsik jeché! na Dabid, 
ja'ich na Jesús. Jeché! na Jesús, 
ja'ich xi aban k'al na Dios abal kin 
lo'o an israelitatsik jelt xan ti Јаја! 
tin ulúmal. ?^Tam ti yabél tsi'nek 
na Jesús, na Juan xe'chin kin t'iltsi 
ejtal an atiklábtsik xi Israel, in utsál 
abal kin jila'ichtsik ti walablom ani 
ka pujanichtsik. 25 Tam tu k'unelich 
an k'ij xowk'i ti ne'ech ka chemdhá 
na Juan, in ulu enché': “Yab naná! 
xi tatá'tsik a chalpayal ke naná! u 
éy; por tu kuxmats ta! tál jún xi 
más púlek ké naná!. Púlek t'ajat ke 
yab xata! u éy abal kin kutpan ku 
wiltsi tin wik'áb nin pajab.” 

26'Kidháblábtsik, xi chakámláb 
k'al nin kidhtaltsik na Abraham 
ani tatá'tsik teye xa exlál abal na 
Dios ejtal in ejtowal kin t'aja': k'al 
tatá'tsik ta kwenta tu ulal jeché' 
an tsubaxtaláb xi k'al tin kwenta 
an lo'eltaláb. 27Pos xu k'wajíltsik 
Jerusalén ani nin ok'lékiltsik, yab 
in exla! xitam já! jeye na Jesús, 
nibal in exbantsi tin káwintal an 
t'iltsixtsik xu ajyáb ban atátsik xon 
tu t'ajnal an junkuntaláb tam in 
k'ítsájil an koyóxnich. Jaxtám, tam 
ti jajá'tsik in pidhna' na Jesús abal 
ka chemdhá, in t'aja'ichtsik abal 
ka támun jelt xan tin ulámal an 
t'iltsixtsik. 28 Апі maske na Jesús 
yab eltsin ni jun in walab xant'ók'i 
ti ka chemdhá, in kontsitsik na 
Pilato abal kin abna! ka chemdhá. 
29 Tam ti ok'onich ti t'ajtsinal ejtal 
xowa! k'wajat dhutsadh ban T'okat 
Dhuslab Kal Јаја! tin kwenta, 
pa'bájich tám ban peltsidh ѓе! ani 
jolyat. 3%Por ejdhá ti ít Ка! na 
Dios. 7 Tam ti jachan' і k'ij, yáníl 
in xalk'a! tinbá! na Jesús abal 

ka chu'tat k'al xi juniknadhtsik 
k'ál tam ti kale Galilea ani k'ale 
Jerusalén. Xo! ja'ich jajá'tsik xi 
xelech in t'iltsal an atiklábtsik k'al 
tin kwenta na Jesüs. 

32 Jaxtám хо!, wawá! exom tu 
óltsaltsik an ti alwa! t'ilab xi na 
Dios in utsámal ni weje' pakéliltsik. 
33Pos wawá!, xu kidhtaláb k'al 
jajá'tsik, na Dios tu t'ajtsích xan 
tin ulúmal abal in ejdha! ti ít na 
Jesús jelt xan ti kwajat dhutsadh 
bin chabtsíl an ajatlábtsik: “Tatá! tu 
Chakámil апі Naná! tu pidhámal хо! 
ti xe'chintaláb." 34Na Dios in ulúmal 
abal ne'ech kin ejdha! ti ít abal yab 
ka k'achey nin t'u'úl. Na Dios in ulu 
enché! ban T'okat Dhuslab: *Ne'ech 
tu pidha'tsik an ti lábt'ajaxtaláb xu 
utsámal ne'ech ku pidha! na Dabid.” 
35 Jaxtám tin ши jeye enché! ba jun 
i ajatláb: “Yab ne'ech ka walka! ka 
Kachey nu t'u'ül." 36Tsubax k'ejle, 
na Dabid in t'ójontsi nin kidhtaltsik 
xi jachan' i Kij xan ti utsan k'al na 
Dios, tayíl chemech, jolyat xon ti 
jolidh nin táta'tsik ani nin t'u'úl 
k'achey. 37 Por nin t'u'úl na Jesús, xi 
na Dios in ejdha! ti ít, yab ја! k'achey. 
38Kidháblábtsik, yejat ka cho'óbna!, 
ke an pakwlantsixtaláb k'al tin 
kwenta ni walastalábil, ne'ech ki 
bach'u k'al tin kwentak'i na Jesús. 
3? Yejat jeye ka cho'óbna'tsik ke 
xita' kin bela'ich na Jesús, ne'ech 
ka k'wajbájich alwa! k'al na Dios, 
pos tokot na Jesús in ejtowal kin 
Саја! jeché'. Nin tak'ixtal na Dios 
xin jilám dhutsadh na Moisés yab 
in ejtowal. Ka kó'oytsik i kwenta 
abal yab ka tamu xowa! in jilámal 
dhutsadh an tiltsixtsik, tam tin 
ulutsik enché': 

^! Ka kó'oytsik i kwenta, tatá'tsik 
xa pojkál an tsubaxtaláb, 
ki labantsik ani ki 
k'ibchontsik; 
pos Naná!, xin Dios, ne'ech 
ku t'aja! ba na k'ítsájiltsik 
i pakdha' labidh 
labandhaxtaláb; 
jeché! xowa! ne'ech ku t'aja!, 
max ti Кі t'iltsi jun xita! yab 
ne'ech ka bela'tsik. 
42Tam ti na Pablo ani nin 
juniktsik kaléch ban atá xon ti an 
judíotsik in t'ajál an junkuntaláb, 
pakabédhá k'al xi yabtsik u judío 
abal ka t'iltsintsik jeye jeché! tam 
kin bajaw juní nin k'ítsájil an 
koyóxnich. ^ Tam ti buk'lanichtsik 
xi ta! ti junkunék ba jachan' an 
atá xon tu t'ajnal an junkuntaláb, 
wéwná na Pablo ani na Bernabé k'al 
yán i judíotsik ani xin belálichtsik 
jeye nin belomtal an judíotsik k'al 
yantam i tsubaxtaláb. Na Pablo ani 
na Bernabé in tak'iytsik t'ajat abal 
yejat kin óntsi ka k'wajaytsik bin 
alwa'tal na Dios. 
^^Tam tin bajaw juní nin k'ítsájil 
an koyóxnich, junkun juní wé'ich 
xóna' ejtal an atiklábtsik xu k'wajíl 
ba jachan' an bitsow abal kin axtsi 
tin káwintal na Dios. 45Por tam 
ti an judíotsik xi yab u belom in 
chu'u yán an atiklábtsik, tujey ti 
it'ixbéltsik ani tujey ti tomnáb na 
Pablo ani ti odhbijyáb. 46Na Pablo 
ani na Bernabé, káwintsik tám kal 
yantam i awiltaláb ani in utsa'tsik 
enché!: 
—Tsubax K'ejle ke yejat ki óltsi 
ok'ox an tin káwintal na Dios 
an judíotsik xi jelti tatá'tsik; por 
kom yab a lé! ka bach'utsik, a 

xalk'álich abal yab a lé! ka bach'u 
an xe'chintaláb xi yab in ko'ol in 
ok'ontal. Jaxtám xo', u ne'chich 
abal ki t'iltsi xi yabtsik u judío. 

41 Pos anchan! tu utsan k'al an 
Ajátikláb tam tin ulu enché': 

Tatá! tu kwajbámal jelti jun i 
tajbaxtaláb abal ejtal an 
atiklábtsik xi yabtsik u judío 

ani abal ka óltsi xan ti ne'ech 
kin ejto ka lo'ey ejtal an 
atiklábtsik xu k'wajíl teché! 
ti Kay'lá. 

48Tam tin ach'a'tsik jeché!, xi 
yabtsik u judío kulbé t'ajat ani in 
tujutsik kin ulu ke nin káwintal na 
Dios alwa! t'ajat. Ejtal belmách xi 
k'wajat takudhtsik abal kin bach'u 
an xe'chintaláb xi yab in ko'ol in 
ok'ontal. “9 Anchan! ti xe'chin ti t'ilnal 
nin káwintal na Dios putál jachan' an 
chabál xi Pisidia. 5 Por an judíotsik 
xi yab u belom, in pidhkáwliy taltsik i 
mímlábtsik xin t'ajál t'ajat xan tin ulal 
nin belomtal ani u k'ak'nábtsik t'ajat. 
Káwin jeye k'al an ultaláb iniktsik xi 
ba jachan' an bitsow ani in utsa'tsik 
abal alwa! kin kajna! na Pablo ani 
na Bernabé, asta kin káldha'tsik ba 
jachan' an chabál. 5! Na Pablo ani 
na Bernabé, in tiniy tám an pojodh 
xi palenek ba nin akan abal kin 
cho'óbna! xi taja'tsik ke yab alwa! tin 
Саја! abal in pojkantsi tin káwintal 
na Dios ani k'aletsik ban bitsow xin 
bij Ikonio. ??Por an belomtsik k'wajat 
k'ijidh ani teykómtetsik k'al nin cháp 
an T'okat Ejattaláb. 


Tam ti na Pablo ani na Bernabé 
k'wajattsik ban bitsow xi Ikonio 
1 Таја! ban bitsow xi Ikonio, 
na Pablo ani na Bernabé, 

ochichtsik ban atá xon ti an 
judíotsik in t'ajál an junkuntaláb, 
t'iltsixintsik lujat tajat, jaxtám 

ti yán belmáchtsik, xu judíotsik 
ani xi yabtsik u judío. ?Por an 
judíotsik xi yab u belom in ojtsi 
tin chalab xi yabtsik u judío ani in 
Саја! abal kin chalpay хома! yab 
alwa! k'al јасһап an kidháblábtsik. 
3Por bélk'i k'wajaytsik taja' nakat 
i K'ij na Pablo ani na Bernabé ani 
káwintsik k'al yantam i awiltaláb 
abal in cho'ób ke an Ajátikláb 
k'wajat k'al jajá'tsik. An Ajátikláb 
in xalk'ál хома! jajá'tsik in ulal 
k'al tin kwenta nin alwa'tal na 
Dios ani u pidhnaltsik ti awiltaláb 
abal kin Раја! i exóltsik ani i 
labidh labandhaxtalábtsik. *Por an 
atiklábtsik xi ba јасһап! an bitsow, 
k'é'áxnéktsik, taltsik in tolmintsal 
an judíotsik xi yab u belom ani 


taltsik in tolmintsal an abatwáletsik. 


5An judíotsik ani xi yabtsik u 
judío, in t'aja'tsik tám i káw k'al 
an awiltalábtsik abal kin odhbijiy 
ani kin t'ujbay an abatwáletsik. 
Spor na Pablo ani na Bernabé, tam 
tin cho'óbna'tsik, chinat k'aletsik 
Listra ani Derbe, an bitsowtsik xi 
k'wajat Likaonia ani putálk'i an 
kwentsaltsik xi taja' wililíl, "xon ti 
xe'chintsik jeye kin t'ila! an alwa! 
t'ilab. 


T'ujbayat na Pablo ban 
bitsow xin bij Listra 


8Ban bitsow xi Listra, ta! ti 
k'wajat jun i inik xi yab in ejtowal 
ti belal. Jeché! an inik k'wajat 
buxúl ani yab jayk'i belnek kom 
k'ejle anchan! ti wa'chinék ti 
chakam. ?K'wajat in ach'ál хома! 

na Pablo exom in ulal, na Pablo in 
teloloy jachan' an inik ani in chu'u 
abal in belál t'ajat ke ne'ech ka 
jeldhá. 19 Utsan tám kawidh enché! 
k'al na Pablo: 

— Ki kubey. 

T'ikcholách tám an inik, kubey 
ani in tujúch tám ti Беја]. "Tam ti 
chu'tat xowa! in Paja! na Pablo, an 
atiklábtsik in tuju kin ulu kawidh 
enché! k'al i káwintaláb xi Likaonia: 

— П diostsik xi jáyk'i i inik pa'inek 
asta teché! xon tu k'wajat! 

12Tn ulaltsik ke na Bernabé, ja'ich 
an dios Jupiter ani ke na Pablo, 
ja'ich an dios Merkurio abal јаја! nu 
Каму. Nin pále'il na Jupiter, xin 
ko'ol nin oláb atájil bin wi'lébil an 
bitsow, in tsi'dha! i torotsik ani i 
t'idhats wich tin tamét an wi'lebtsik. 
An pále!, junax k'al an atiklábtsik 
in lé! kin chemdha' an torotsik abal 
kin pikbantsi na Bernabé ani na 
Pablo. '^Por tam ti na Bernabé ani 
na Pablo, xi ja'ich an abatwáletsik 
in ach'a! jeché!, in mich'óna'tsik nin 
k'udhk'ümil, ochich xon ti k'wajat 
an atiklábtsik ani in ulutsik kawidh 
enché!: 

15 —iPay'lomlábtsik! éJant'ók'i ta 
t'ajáltsik jeché!? Wawá! u iniktsik 
weye jelti tatá'tsik ani u tsi'nek 
abal tu óltsitsik ke yejatich ka jila! 
ejtal jeché! xi yab xata' ti alwa!. 

Ka bela'ichtsik na Dios xi ejat, xin 
t'ajámal an walk'i', an chabál, an 
pujal ani ejtal xowa' wa'ach taja!. 
16Ti weje'ich, na Dios in jilámal 
k'ejle an atiklábtsik ka xe'chin хап 
ti jajá'k'itsik kin le'na!. 17 Por bélk'i 
in xalk'ál tinbá! na Dios xitam ја! 
jeye, k'al an alwa'taláb хома! u 
t'ajtsinaltsik. Jajá! tu uldhantsal an 

ti áb, tu labedhantsal an ti k'apnél, 
tu pidhál xowa! i yéntsal abal ki 
Кари ani abal ku k'wajay k'ijidh. 

18Por maske in ulutsik ejtal jeché', 
bélk'i yab in ejto kin kubdha' abal 
yab ka chemdhantsat an ti torotsik 
abal ka pikbantsat. 

19? Ulich tám cháb óx i judíotsik 
xi tál Antiokía ani Ikonio. In 
pidhkáwliy an atiklábtsik abal 
ka t'ujbaxintsik ani t'ujbayat na 
Pablo. Tam tin chalpaytsik in 
chemdhámalich, in káldha'tsik 
bodhodhól ba jachan' an bitsow. 

20 рог tam ti an belomtsik junkun 
wililíl xon ti kwajat na Pablo, јаја! 
ch'akay ani ochich juní ba jachan' 
an bitsow. Tam ti jun tsudhelom, 
k'aléch tám junax k'al na Bernabé 
ban bitsow xi Derbe. 

21Tam ti ok'onich kin t'ila! an 
alwa! tilab ba jachan' an bitsow 
xi Derbe, xon ti belmách yán i 
atiklábtsik, witsiytsik juní Listra, 
Ikonio ani Antiokía. 22Ba jachan' 
an chabáltsik, in pakabédha! t'ajat 
an belomtsik ani in utsa! abal kin 
óntsitsik an belomtaláb. In utsáltsik 
jeye, ke abal kin ejto jun xita! ka 
k'wajay tak'nél k'al na Dios, yejat 
kin wat'na! yán i yajtsiktaláb. 

23 Bijyat jeye putálk'i ban bitsowtsik 
xon ti wa'ach i belomtsik, i 
tak'ixtsik xi ne'ech ti belkol an ti 
belomtsik. Tam ti ok'onichtsik ti 

ól ani ti k'íl, in kawintsitsik abal 

ka beletná k'al an Ajátikláb xu 
belomichtsik. 


Na Pablo ani na Bernabé witsiytsik 
Antiokía, an bitsow xi k'wajat Siria 
24Tayíl, wat'eytsik ban chabál xi 

Pisidia ani ulichtsik ban chabál xi 

Panfilia. ?5In t'ila'tsik jeye an alwa! 
t'ilab ban bitsow xi Perje ani tayíl 
k'aletsik ban bitsow xin bij Atalia. 
26Taja' Atalia, balintsik ban tan 

ani k'ale Antiokía, an bitsow xon 

ti kontsintsidhtsik an tin alwa'tal 
na Dios abal kin ejto kin t'aja'tsik 
an t'ojláb xi xo! in ok'óch. ?” Tam 

ti ulichtsik Antiokía, in junku an 
belomtsik ani in t'iltsi ejtal xan ti 
éynéktsik k'al na Dios abal kin баја! 
an t'ojláb xi punk'untsidh ani xan ti 
tolmiyat jeye k'al na Dios xi yabtsik 
u judío abal ka belmáchtsik. 28 Na 
Pablo ani na Bernabé, k'wajaytsik 
саја! nakat i k'ij Kal jajá'tsik. 


An junkuntaláb xi t'ajan Jerusalén 


1 Tam ti na Pablo ani na 
Bernabé k'wajattsik Antiokía, 
ulich taltsik i iniktsik xi tál Judea. 
Jeché! an iniktsik, in tuju kin ok'tsi 
an kidháblábtsik ke abal kin ejto ka 
lo'eytsik, ko'ol kin t'aja'tsik an exól 
ba nin t'u'úl jelt xan tin ulal nin 
tak'ixtal na Dios xin jilám dhutsadh 
na Moisés. ?Na Pablo ani na Bernabé 
in tujutsik jun i káwlíxtaláb k'al 
jeché! an iniktsik ani káwlíxintsik 
t'ajat. Jaxtám ti utsan na Pablo 
ani na Bernabé ani taltsik an 
kidháblábtsik xi (аја! abal ka 
k'aletsik Jerusalén kin lejkiy jeché! 
k'al an abatwáletsik ani an tak'ixtsik 
xin beletnál an belomtsik. ?Xi aban 
k'al an belomtsik, wat'ey ban chabál 
xi Fenisia ani xi Samaria. Taja!, in 
t'iláltsik xan ti belmáchtsik jeye an 
atiklábtsik xi yabtsik u judío ani ejtal 
an kidháblábtsik u kulbél t'ajat k'al 
jeché! xowa! in ach'ál u t'iltsinaltsik. 
^Tam ti ulichtsik Jerusalén, 
bach'wat k'al an belomtsik, k'al 

an abatwáletsik ani k'al an tak'ix 
belomtsik. In t'iltsitsik xan ti 
éynéktsik k'al na Dios k'al an t'ojláb 
xi punk'untsidh. 5Por taltsik an 
fariseotsik xi belmámadhich jeye, 
kubeytsik ani in ulu enché!: 

—An belomtsik xi yabtsik u 
judío, yejat ka t'ajtsin an ti exól ba 
nin t'u'úl ani kin wéwna'tsik nin 
tak'ixtal na Dios xin jilám dhutsadh 
na Moisés. 

SJunkun tám an abatwáletsik ani 
an tak'ix belomtsik abal kin chalpay 
xan ti ne'ech kin ejto kin lejkiy 
jeché!. "Tam ti ok'onichtsik yáníl 
ti káwlíx, ch'akay na Pedro ani in 
utsa'tsik enché': 

—Kidháblábtsik, a cho'óbichtsik 
abal na Dios tin takwyámal, xi 
ja'ich jún ti éb xi tatá'tsik a kidhtal 
abal ku óltsitsik an ti alwa! t'ilab xi 
yabtsik u judío ani ka belmáchtsik 
jeye. 8 Ani na Dios, xin exlantsal tin 
ejattal ejtalk'itsik, in xalk'a! abal in 
bach'u xi yabtsik u judío, tam tin 
pidha'ichtsik an ti T'okat Ejattaláb 
anílk'i jelt xan ti мама! tu pidhámal. 
?Na Dios yab in píl káldha! jajá'tsik 
k'al wawá!, nibal wawá! yab tu 
píl káldha! Kal jajá'tsik, pos in 
t'okedhantsitsik jeye an tin ejattal 
k'al tin kwenta abal belmáchtsik. 

10 Ani xo!, éjant'ók'i ti yab a beláltsik 
хома! na Dios in t'ajámal ani a 
lé' ka chu'utsik kin Paja! jeché! an 
belomtsik xowa! wawá! nibal ni weje' 
pakéliltsik in ejtómal kin t'aja'? 
31Yab yejat ki баја! anchan', tokot 
yejat ki chalpóm abal u lo'odhich 
anik'i k'al nin alwa'talábil ni Ajátik 
Jesüs jelt xan ti jajá'tsik lo'odh. 
12Chamk'antsik tám ejtal ani 
in ach'a'tsik xan ti exmách ti 

t'iltsinaltsik k'al na Bernabé ani 
na Pablo an exóltsik ani an labidh 
labandhaxtalábtsik xin t'ajámal na 
Dios kal jajá'tsik ban atiklábtsik 
xi yabtsik u judío. '%Tam ti 
ok'onichtsik ti káw na Pablo ani na 
Bernabé, na Jakobo in ulu enché': 
—Kidháblábtsik, ti kin axtsitsik: 
14Na Simón Pedro tu t'iltsámalich 
xan ti na Dios tin tuju kin bach'u 
jeye xi yabtsik u judío abal kin 
dhabalna'ich. !5Jeché! támun 
anchan' abal ka t'ájan jelt хап tin 
dhutsámal an t'iltsixtsik ban T'okat 
Dhuslab enché!: 

16 Tayíl ne'ech kin witsiy juní ku 
k'wajba!' jun i Pulek Такіх 
xin kidhtal na Dabid. 

Jeché! an Pulek Tak'ix ne'ech 
kin баја! abal Кіп k'ak'ná 
jelt tam ti ejat na Dabid. 

17 Anchan' ne'ech ku t'aja' abal 
ejtal an atiklábtsik xi bijidh 
Мапа! u dhabal ti kin 
aliytsik 

ani xi yabtsik u israelita jeye, 
xi k'wajattsik putálk'i an 
k'ay!lá, ti kin exla'tsik abal 
Naná'ich tin Ok'óxlábil. 

18 Anchan! tin ulu an Ok'óxláb, xin 
pidhnámal ka cho'óbná ejtal 
jeché! asta ti weje!. 

1 Jaxtám, naná' u ulal ke yab 
yejat ki iixbédha! хі yabtsik u 
judío xin belálichtsik na Dios. 

201 ejat Kal ki dhutsuntsi abal 

ki utsa'tsik ke yabich kin k'apu i 
k'apnél xi pikbantsidh an ch'ilabtsik, 
ke yabich ka junkun k'al xi yab 

in tomtal ani yabich kin k'apu 

i ko'néltsik xi k'uch'édhatsk'i o 
putedhatsk'i nibal kin k'aputsik i 
xich’. ?! Pos asta ti weje! wa'ach jun 

xita' ban bitsowtsik xin ok'tsixnál 
nin tak'ixtal na Dios xin jilám 
dhutsadh na Moisés. Jeché! ja'ich 
xu ajyáb ech'ek'i ban atátsik xon 
tu t'ajnal an junkuntaláb tam in 
k'ítsájil an koyóxnich. 

?2 An abatwáletsik ani an tak'ix 
belomtsik, junax k'al ejtal an 
belomtsik, in ulu tám abal alwa! 
kin takuy cháb óx xi jajá'tsik in 
kidhtal abal kin aba'tsik Antiokía 
junax k'al na Pablo ani na Bernabé. 
Takwyat na Judas xu bijyáb jeye 
Barsabás ani na Silas. Jeché! an 
pay'lomlábtsik, ja'ich xi kwajat 
ultaláb t'ajat k'al an kidháblábtsik 
23 ani Kal jajá'tsik, abná jeché! an 
dhutsadh úw, xin ulal enché': 

“Wawá! xu k'wajat tu abatwále 
junax k'al an tak'ix belomtsik ani 
ejtal an kidháblábtsik, i abnál 
i chapnédhomtaláb abal ejtal 
an kidháblábtsik xi yabtsik u 
judío xu k'wajíl Antiokía ani xu 
k'wajíltsik ban chabál xi Siria 
ani Silisia. 241 cho'óbnámalich 
ke taltsik i atiklábtsik xu k'wajíl 
teché!, k'alnektsik tachan!, por 
yab wawá! i abámal. Jajá'tsik 
ti it'ixbédhámalichtsik k'al nin 
ok'tsixtal ani ti uk'pindhámalichtsik 
abal ti utsáltsik ke yejat ka Caja! an 
exól ba na t'u'úl ani ka wéwna'tsik 
nin tak'ixtal na Dios xin jilám 
dhutsadh na Moisés. 25Jaxtám 
wawá!, i chalpay ejtal tu éb ki 
takuy taltsik i kidháblábtsik xi 
wawá! i kidhtal abal ka k'ale ti ki 
álna'tsik junax k'al na Bernabé 
ani na Pablo, an kidháblábtsik xi 
wawá! i k'anidhál tajat. 26 Јесһё! 
na Bernabé ani na Pablo, ja'ich 
an kidháblábtsik xi yab t'ajat in 

ajyaltsik tinbá! maske ka chemdhá 
Kal tin kwentak'i ni Ajátik 
Jesukristo. 27 Jaxtám, jé! i abál na 
Judas ani na Silas xi takwyámal, 
jajá'tsik ne'ech ti káw k'al tatá'tsik 
abal ti ki wiltsitsik ejtal jeché'. 
28Pos an Tokat Ejattaláb ani wawá! 
weye, i chu'u abal alwa!, ke yab 
más xowa! tu utsa'tsik ka t'aja', 
tokot jeché! xi más yejat: 2 ке yab 
ka k'aputsik xowa! pikbantsidhich 
an ch'ilabtsik, yab jeye ka 
k'aputsik i xich’, nibal nin t'u'ül 

an ko'néltsik xi k'uch'édhatsk'i 

ani yab ki junkuntsik k'al xi yab 

a tomtal. Max yabich ka t'aja'tsik 
jeché!, a t'ajálichtsik хома! alwa!. Ki 
k'wajaytsik alwa!.” 

39 Anchan! pé, tam ti abanichtsik, 
Kaletsik Antiokía. In junku taja' an 
kidháblábtsik ani in pidha! an ti 
dhutsadh úw. ?! Tam tin ajay jeché' 
an dhutsadh úw an kidháblábtsik, 
kulbétsik t'ajat Kal jachan' an 
tak'ixtaláb. 3?Kom na Judas ani na 
Silas i t'iltsixtsik jeye, in tak'iy ani 
in pakabédha!' an kidháblábtsik k'al 
уап i t'ilabtsik xin ulu. ?5Tayíl, tam ti 
k'wajách na Judas ani na Silas cháb 
óx a k'ítsá Antiokía, chapnédhájichtsik 
tám Kal i Kijidhtaláb Kal an 
kidháblábtsik abal ka witsích xon ti 
k'wajattsik xi k'ál ti abnéktsik. 34Por 
na Silas in ulu abal ne'ech ja! ka jilk'on 
taja!. 35Na Pablo ani na Bernabé jilk'on 
taja' Antiokía ani k'al yán más xi 
k'e'ettsik, in óntsi ti ok'tsixtsik ani ti 
t'iltsixtsik an ti alwa! tilab. 


Na Pablo in tujúch tin chabtsíl 
ti k'alel owdha' ti t'iltsix 
36Tam ti más tayílich, na Pablo in 
utsa' enché! na Bernabé: 

— Wana juní ki álna! ti ít an 
kidháblábtsik xi k'wajat putálk'i 
an bitsowtsik xon ti t'ilámalich nin 
káwintal na Dios abal ki chu'u xan 
ti kwajattsik. 

37 Na Bernabé in lé! kin júna' 
na Juan Kal jajá'tsik, xu bijyáb 
jeye ta Markos; 38por na Pablo in 
chalpayal abal yab alwa! max kin 
júna!, pos más ok'ox, jilnéktsik 
Panfilia ani yab in óntsi an t'ojláb 
Kal jajá'tsik. 39 Káwlíxin k'al jeché' 
tin kwenta ani yabtsik in kó'oy 
i lejkintaláb, jaxtám ti k'ejtsik 
ti k'ale. Na Bernabé in јӣпа! na 
Markos. Balintsik ban tan ani 
k'ale ban chabál xin bij Chipre xi 
k'wajat ban pujal. 49 Na Pablo in 
takuy na Silas abal ka junikná k'ál. 
Tam ti ok'onich ti kontsintsábtsik 
an tin alwa'talábil na Dios k'al 
an kidháblábtsik, k'aléchtsik tám. 
41 Xe'chintsik Siria ani Silisia in 
punk'untsal an kidháblábtsik abal 
kin óntsaltsik an ti belom. 


Junikná na Pablo ani na 
Silas k'al na Timoteo 


1 6 Na Pablo ani na Silas ulich 
ban bitsowtsik xin bij 

Derbe ani Listra, taja!, in ela! jun 

i belom xin bij ta Timoteo. Jeché! 
na Timoteo u chakámláb k'al jun 

i mímláb judío xu belom, por nin 
táta! i griego. An kidháblábtsik 
xu k'wajíl Listra ani Ikonio in t'ilál 
abal jeché! na Timoteo, ja'ich jun 

i alwa! inik. ¿Na Pablo in le'na' ka 
junikná k'al na Timoteo, jaxtám 
tin t'ajtsi an ti exól bin t'u'úl, abal 
yab kin it'ixbédha! an judíotsik xu 
k'wajíl ba jachan' an bitsowtsik. 


Pos kal ejtal ti cho'óbte ke nin táta! 

na Timoteo i griego. ^Ba ejtal an 
bitsowtsik xon tu wat'el, in óltsal 
an kidháblábtsik an ti tak'ixtaláb 
xin pidhnámal an abatwáletsik 

ani an tak'ix belomtsik xi k'wajat 
Jerusalén abal anchan! ti yejat ka 
t'ajan xan tin ulaltsik. SAnchan', an 
belomtsik u likedhantsáb tin itsích 
ani in óntsaltsik ti belom. Tsudhél u 
tajk'anal u yanel más an belomtsik. 


Na Pablo in chu'u jun i 
xalk'antsixtaláb xon tin chu'u 
jun i inik xi Masedonia 

SYab walká k'al an T'okat 
Ejattaláb kin t'ila'tsik an alwa! 
t'ilab ban chabál xi Asia. Jaxtám, 
wat'eytsik ban chabál xi Frijia 
ani Galasia "ani ulichtsik bin wál 
an chabál xi Misia. Tam ti taja' ti 
k'wajattsik, in chalpay ka ochichtsik 
ban chabál xi Bitinia, por yab walká 
kin t'aja'tsik anchan! k'al nin Ejattal 
na Jesús. ?Wat'eytsik in lujtalk'i 
ani yab ochich ban chabál xi Misia, 
Kaletsik ban bitsow xi Troas. ?Tam 
ti taja! ti k'wajattsik, jun i akal, na 
Pablo in chu'u jun i xalk'antsixtaláb. 
Ban xalk'antsixtaláb, in chu'u kubúl 
jun i inik xu k'wajíl Masedonia 
апі u pakabédháb k'ál enché': “Ki 
wat'ey Masedonia ani ti ku tolmiy." 
10Tam ti na Pablo in chu'u jachan' 
an xalk'antsixtaláb, u t'ojojon abal 
ku k'ale Masedonia kom i cho'ób 
alwa! ke na Dios ja'ich xi k'wajat tu 
utsál ku k'ale taja! ki t'iltsitsik jeye 
an ti alwa! t'ilab. 


Tam ti k'wajat na Pablo ani na 
Silas ban bitsow xi Filipos 
11 Taja! Troas, u balin ban tan 
ani u kale in lujtal Samotrasia, an 

chabál xi k'wajat ban ја!. Tam ti jun 
tsudhelom, u ulich ban bitsow xin 
bij Neápolis. 12Tam tu k'wajatich 
Neápolis, u k'ale Filipos. Jeché! an 
bitsow Filipos, Каја Masedonia, 
an bitsow xi más ultaláb ani Roma 
tu tak'nal. U k'wajay taja! cháb óx 
a k'ítsá. 8 Jun i k'ij, tam ti ja'ich in 
k'ítsájil an koyóxnich, u kale ban 
bitsow ani u k'ale xon ti k'wajat jun 
i walja!, jun i kubtaláb хоп tu k'alel 
t'ajat уар ti ól. U buxkan taja! ani 
u k'wajay ki t'iltsitsik an ti alwa! 
t'ilab an mímlábtsik xi junkunék 
taja!. 14 Jún ti éb an mímlábtsik 

xin bij Lidia xu k'wajíl ban bitsow 
Tiatira, xin nujwal i k'udhk'umtsik 
xi t'unuyich t'ajat Kal in chákní!, 
ta! ti k'wajat ti och'ówix. Jeché! an 
mímláb, in k'ak'nál t'ajat na Dios 
ani palmédhantsat tin ejattal k'al 
an Ajátikláb abal kin bela! хома! 
k'wajat in Ша! na Pablo. 'SPujyat 
tám, kál ejtal nin kidhtaltsik ani 
tayíl tu pakabédha' enché': 

— Max tatá'tsik a chalpayal ke 
папа! tsubax lejtal tu belálich an 
Ajátikláb, ki k'aletsik tu Кіта! abal 
ki koyóch taja'. 

Ani tu t'ajtsi ti chápláb abal ku 
koyóch bin k'imá'. 

16 Jun i k'ij, tam tu ne'ech ban 
kubtaláb xon tu k'alel tu ól, i ela! 
jun i tsidhan xin ko'ol jun i ejattaláb 
xin wit'ál kin exla! xowa'kich. Jeché! 
an tsidhan in átál t'ajat yán i tumín 
abal nin ajátiktsik kom in wit'ál kin 
exla! xowa'kich. !"Wawá! ani na 
Pablo u wéwná k'al an tsidhan ani 
kawidh in ulal enché': 

—Jeché! an pay'lomlábtsik, in 
t'ojnálil a Dios xi pülek t'ajat ani ti 
óltsaltsik xan ti ne'ech ki lo'ey. 


HECHOS 16 


18 Yán а k'ítsá in Раја! anchan!, 
asta ke jun i k'ij na Pablo, 
it'ixbédhájich, chaw'k'ilách ani in 
utsa! enché! an ejattaláb xi ta! ti 
k'wajat ba jachan! an tsidhan: 

—Tin bij na Jesukristo tu utsál 
abal ki kale ba jachan' an tsidhan. 

Ani támk'i ti kale jachan' an 
ejattaláb ban tsidhan. 

19 Por tam ti nin ajátiktsik jachan' 
an tsidhan in chu'u abal yabich 
más ne'ech kin ejto kin átlomna', 
in yak'wa'tsik na Pablo ani na 
Silas ani in júna' ch'ejel bitsow 
xon ti kwajat an awiltalábtsik. 
20Utwattsik ban awiltalábtsik ani in 
ulutsik enché! xi yak'wxinék: 

—Jeché! an iniktsik, xi ja'ich i 
judíotsik, exom in péjéxlindhál an 
atiklábtsik xi teché! ba ni bitsówil 
21 ani exom in ok'tsixnál xowa! 
jajá'tsik in ujnámal in t'ajál, por 
wawá! yab alwa! ki bach'u nibal ki 
t'aja', kom u romano. 

22 An atiklábtsik chakuy ani in 
adhík ti utey ba na Pablo ani na 
Silas. An awiltalábtsik in abna! ka 
k'o'tsin tin k'udhk'úmil na Pablo 
ani na Silas ani ka kwadhantsik 
Kal i wich'ate!. 2?Tam ti ok'on ti 
kwadhnaltsik yáníl, balyat ban 
wik'axte! ani utsan an belkol 
wik'axte! abal kin beletna'tsik tajat 
alwa'. ?^Tam ti an belkol wik'axte' 
in ach'a! utsan jeché!, in baliy asta 
tin ok'ontalich in altájil an wik'axte' 
ani in jila! mach'bintsidhtsik tin 
akan Kal i te! 

?5por tam ti ch'ejelich i akal, na 
Pablo ani na Silas k'wajattsik ti ól 
ani in ajatnáltsik i ajatláb abal a 
Dios. Xi k'e'et an wik'néltsik k'wajat 
in ach'áltsik. ?6Jun jik'towál ti 

léwék'in chapik t'ajat an chabál 
ani in аһіуа! nin akanlábil an 
wik'axte'. Támk'i јасһап!, jak'pin 
ejtal an wi'lebtsik ani wilk'an an 
pat'áltsik xi k'ál ti k*wajat wik'adh 
an wik'néltsik. ?7 Ejech an belkol 
wik'axte! ani tam tin chu'u abal 
ejtal nin wi'lébiltsik an wik'axte! 
jak'pinék, in јіхбпа! nin machétil 
abal kin chemdha! tinbá! kom in 
chalpayal ke ájlámadh ejtal an 
wik'néltsik. 28Por tawná kawidh 
enché! k'al na Pablo: 

—Yab xata! ka t'ajtsi tabá!, pos 
ejtal teché! u k'wajat. 

29In konoy tám jun i tajbaxtaláb 
an belkol wik'axte!, ochich adhik 
altá ani u wipipíl k'al i jík'ib 
tudhlan tin tamét na Pablo ani na 
Silas. 3? Káldhátsik tám eléb Kal 
an belkol wik'axte! ani konyattsik 
enché': 

—Ja'übtsik, éjant'éy yejat ku t'aja! 
abal kin lo'ey neye? 

31 Jajá'tsik in tók'oy enché': 

—Ka bela! an Ajátikláb Jesukristo 
ani ne'ech ki lo'ey tatá! ani ejtal na 
kidhtaltsik. 

??T'iltsin tin káwintal an Ajátikláb 
ani ejtal nin kidhtaltsik jachan' 
an belkol wik'axte!, t'iltsintsik 
jeye. 33 Jachan' i ora bél akal, an 
belkol wik'axte! in júna! na Pablo 
ani na Silas abal kin t'aktsi xon ti 
ch'ojbédhats kal an wich'ate!. Tayíl, 
pujan an belkol wik'axte' ani ejtal 
nin kidhtaltsik. 34 Más tayíl, an 
belkol wik'axte! in jána'tsik tin k'imá! 
ani in k'apundha'. An belkol wik'axte! 
ani ejtal nin kidhtaltsik, u kulbél 
t'ajat abal in bela'ichtsik na Dios. 
35Tam ti tsudhey, an awiltalábtsik 
in aba! dhajawe i yák'waltsik abal 

Ка utsan an belkol wik'axte' kin 

walka'ichtsik. 39Utsan tám enché! 

na Pablo k'al an belkol wik'axte': 
—An awiltalábtsik in ulal abal 

tu walka'ichtsik; jaxtám, awil ki 

k'aléchtsik ani yab ki k'wajaytsik ta 

chalpax. 

37 Por na Pablo in ulu enché': 
—Wawá' xu romano, tu kwadha' 
tin tamét an atiklábtsik maske yab 

in exbayámaltsik ok'ox xant'éy i 
walámal, tu baliy ban wik'axte!; 
ani éxo! tu walkál chinatk'i? ¡Pos 
yaba!! Ka tsíchtsik хо! jajá'tsik ti ku 
káldha!. 

38 An vák'waltsik in t'iltsi 
jeché! an awiltalábtsik ani an 
awiltalábtsik jik'ey tam tin 
cho'óbna'tsik abal na Pablo ani na 
Silas u romano. 3 Pos k'ale tám 
an awiltalábtsik abal kin kontsi 
ti pakwlantsixtaláb na Pablo 
ani na Silas. Káldhájichtsik tám 
ani kontsin ti alwa'taláb abal ka 
kaléchtsik ba jachan' an bitsow. 
40Tam ti kaléchtsik ban wik'axte!, 
Kale bin Кіта! na Lidia. Tam tin 
álna'ich an kidháblábtsik ani in 
utsa'ich abal yab kin jila'tsik ti 
belom, k'aléchtsik tám. 


An péjéxtaláb xi Tesalónika 

1 Tam ti k'aléchtsik, na 

Pablo ani na Silas wat'ey 
ban bitsowtsik xi Anfípolis, xi 
Apolonia ani ulichtsik ban bitsow xi 
Tesalónika. Таја!, ta! ti kwajat jun 
i atá xon ti an judíotsik in t'ajál an 
junkuntaláb. ?Na Pablo, k'ale ban 
atá xon tu t'ajnal an junkuntaláb 
jelt xan tin ujnámalich in t'ajál ani 
óx i semana káwin k'al jajá'tsik tam 
in Kítsájil an koyóxnich. *Anílk'i 

хап tin ulal an T'okat Dhuslab, 
anchan! tin wiltsaltsik ke an Kristo 
ko'ol kin wat'na! i yajtsiktaláb, ko'ol 
ka chemdhá ani ka ejech ti ít. In 
ulal enché': 

—Jeché! na Jesús xin k'wajat tu 
t'iltsaltsik, ja'ich an Kristo. 

^Belmách tám taltsik an judíotsik 
ani junkuntsik k'al na Pablo ani na 
Silas. Belmách jeye yán i griego xin 
k'ak'náltsik t'ajat na Dios ani уап i 
mímláb xi exlómtetsik t'ajat. 5Рог 
k'al jeché! tin kwenta, an judíotsik 
xi yab belmámadh, tujeytsik ti 
it'ixbél ani in junku cháb óx i 
iniktsik xi at'ax xi xe'echk'itsik ti 
bél yab xata! in t'ojnál. In tujutsik 
ti péjex ani in it'ixbédha! an 
atiklábtsik xi ba jachan' an bitsow. 
Kaletsik ti péjex bin Кіта! na 
Jasón, in ayaltsik na Pablo ani na 
Silas abal kin káldha'tsik ani kin 
pidhna! ban atiklábtsik. Por kom 
yab elantsik taja' na Pablo ani na 
Silas, in júna'tsik bodhodhól na 
Jasón ani taltsik i kidháblábtsik tin 
tamét an awiltalábtsik xi ba jachan' 
an bitsow ani in ulutsik kawidh 
enché!: 

—Jeché! an iniktsik, xi xe'ech in 
ojtsal tin chalab an atiklábtsik putál 
an k'ay!lá, tsi'nekich jeye xo! teché!, 
7 Jeché! na Jasón in koydhámal 
tin k'imá!. Ejtal jajá'tsik in ch'ikat 
t'ajtsal tin tak'ixtalábil an lej pulek 
tak'ix romano abal in ulaltsik ke 
wa'ach ít i Pulek Tak'ix xu bijyáb ta 
Jesüs. 

8Тат tin ach'a'tsik ejtal jeché!, 
an atiklábtsik ani an awiltalábtsik 
tujey ti it'ixbél. 9Рог na Jasón ani 
xi k'e'ettsik jeye, in pidhna'tsik i 
jalbixtaláb abal ka walkátsik. 


HECHOS 17 


Tam ti k'wajattsik na Pablo ani 
na Silas ban bitsow Berea 


10 Jik'atk'i ti utsantsik na Pablo 
ani na Silas k'al an kidháblábtsik 
abal ka kale akal ani ka k'aléchtsik 
Berea. Tam ti ulichtsik taja', 
k'aletsik ban atá xon ti an judíotsik 
in t'ajál an junkuntaláb. !! Jeché! an 
judíotsik, alwa! iniktsik ja! ani yab 
jelti xi Tesalónika. In bach'utsik 
an alwa! t'ilab k'al yantam i 
kulbétaláb ani tsudhey ka tsudhey 
in ajyaltsik ban T'okat Dhuslab abal 
kin chu'u max tsubax lejtal хома! 

u óltsinaltsik k'al na Pablo ani 

na Silas. !?Jaxtám, уап belmách 

xi jajá'tsik ani an griegotsik jeye. 
Belmách jeye i mímlábtsik ani i 
iniktsik xi exlómtetsik t'ajat. 13 Por 
tam ti an judíotsik xi Tesalónika in 
cho'óbna' abal na Pablo k'wajat in 
t'ilál jeye nin káwintal na Dios ba 
jachan' an bitsow xi Berea, k'aletsik 
jeye taja' ani in péjéxlindha' an 
atiklábtsik. '^Por an kidháblábtsik 
in aba! jik'atk'i na Pablo abal ka 
k'ale bin waltsik an pujal. Na Silas 
ani na Timoteo, jilk'ontsik Berea. 

15 Jüná na Pablo k'al nin juniktsik 
asta ban bitsow xin bij Atenas. Tam 
ti ulichtsik taja', an junkiltsik witsiy, 
por utsantsik k'al na Pablo abal ka 
witsiy Berea ani kin ша! na Silas 
ani na Timoteo abal ka k'aletsik 
dhubat xon ti k'wajat na Pablo. 


Tam ti k'wajat na Pablo 
ban bitsow xi Atenas 


16] ejat na Pablo k'wajat Atenas 
in aytsím na Silas ani na Timoteo, 
u chalpax t'ajat abal in chu'tal an 
atiklábtsik xi ba jachan' an bitsow 

in k'ak'náltsik t'ajat i ch'ilabtsik. 
17 Jaxtám na Pablo, u k'alel kin 
tila! nin káwintal na Dios ban atá 
xon tu t'ajnal an junkuntaláb. U 
k'wajíl jeye ti káw k'al taltsik xin 
k'ak'nál a Dios ani tsudhey ka 
tsudhey in t'iltsal tin káwintal na 
Dios junax ch'ejel bitsow xita'k'i 
kin ela'. 18Taltsik an iniktsik xin 
wewkómtsal tin ok'tsixtalábil xu 
bijyáb ti epiküreos ani taltsik jeye 
xin wewkómtsal tin ok'tsixtalábil 
an estoikos, in tujutsik ti t'ilolól k'al 
na Pablo. Taltsik in ulal enché': 

—éJant'éy awil tu utsál jeché! an 
inik xu káw t'ajat? 

Ani taltsik in ulal jeye: 

— In junwal jelti max xe'ech in 
ólnál i k'e'et diostsik. 

Jeché! tin ulaltsik, ja'ich abal in 
ach'áltsik ke na Pablo in t'ilál an 
alwa! t'ilab k'al tin kwenta na Jesús 
ani abal ne'ech ka ejdhá ti ít an 
chemélomtsik Ка] na Dios. 19 Jáná 
tám ba jun i kubtaláb xu bijyáb 
ti Areópago, xon tin ujnámal u 
junkunal an tak'ixtsik ani konyat 
enché': 

—éAlwa!'xe! ki cho'óbna' weye 
jeché! an її ok'tsixtaláb xi tatá! a 
tsi'dhál? 20роѕ wawá! i ach'ál a t'ilál 
xowa! yab i exbayal ani i lé! weye 
ki exbay xant'éy in lé! kin ulu ejtal 
jeché!. 

21Pos ejtal xu k'wajíltsik 
Atenas ani an píl iniktsik jeye xu 
k'wajíltsik taja!, yabtsik más хома! 
in chalpayal, tokot kin ach'a! ani 
kin t'ila' an ít t'ilabtsik xu t'ilnal 
taja!. 

22Kubey tám na Pablo junax 
ch'ejel хоп ti jajá'tsik k'wajat ban 
Areópago ani in ulu enché': 

—Pay'lomlábtsik xi k'wajíl Atenas, 
naná! u chu'tal ke tatá'tsik a 
k'ak'nál tajat a diosiltsik. ?3Abal 
tam tin xe'chin tin telolól xon 
ta t'ajáltsik an k'ak'naxtaláb, u 
ela! ba jún хоп ta k'wajbáltsik an 
pikbaxtaláb i dhuslab xin ulal 
enché': “Abal na Dios xi yab i exlál." 
Pos jeché! na Dios xi tatá'tsik a 
k'ak'nál maske yab a exlál, ja'ich na 
Dios xi naná! tu t'iltsaltsik. 

24 Jeché! na Dios, ja'ich xin 
t'ajámal an k'ay'lá ani ejtal xowa' 
wa'ach; Јаја! in dhabal ап walk'i' 
ani an Кау!а. Yab u k'wajíl ban 
pulek atá xon ti Јаја! u k'ak'náb 
xi t'ajadh Kal i iniktsik, ?5nibal 
in Кӧ'уа i yejetaláb xi ne'ech ka 
ejtowat ka t'ajtsin k'al i atiklábtsik. 
Pos Јаја! tu pidhál an ti xe'chintaláb, 
Jajá! tu t'ajál ku dhütsumlách ani 
Јаја! tu pidhál ejtal хома! i yéntsal. 

26°К'а] jún tokot i inik tin 
t'ajámal ejtal an atiklábtsik abal ka 
k'wajaytsik ba putál an chabál. In 
ok'ox bijtsámalich an ti k'ij ani an 
ti chabál xon ti yejat ka k'wajaytsik, 
27abal kin aliytsik na Dios, jelti 
max baludhk'i ne'ech kin ejto kin 
ela'tsik, maske tsubax k'ejle na Dios 
yab ów ti k'wajat k'al wawá'. 28Pos 
Kal tin аміка] na Dios tu xe'ech, tu 
yoy'nal ani tu ejat; jun i chalpadh 
inik xi tatá'tsik a kidhtal in ulu 
enché': “Wawá! u kidhtaláb Kal a 
Dios." 29 Мах wawá! u kidhtaláb 
k'al a Dios, yab yejat ki chalpay ke 
na Dios in junwal jelti jun i ch'ilab 
xi t'ajadh k'al i oro, o k'al i plata, o 
Kal i t'ujub, xi t'ajnék Kal i iniktsik 
xantik'i jajá'tsik kin chalpay. ??Na 
Dios in kuxuy хома! in баја! an 
atiklábtsik xi ti we'él chabk'i' abal 

yab in cho'ób xant'éy in t'ajáltsik. 
Por xo!, in utsál ejtal an atiklábtsik 
xi putálk'i abal kin jila'ichtsik 
ti walablom. ?! Pos na Dios in 
bijyámalich jun i k'ij xowk'i ne'ech 
kin lájundha! ejtal an atiklábtsik 
xi teché! ti k'ay'lá Kal i lujattaláb. 
Ne'ech ka lújundhátsik k'al jun i 
inik xi Јаја! in takwyámal апі jeché!, 
ejtalich in pidhámal kin cho'óbna! 
xita! Já! tam ti Јаја! in ejdha! ti ít. 

3 Tam tin ach'a'tsik abal an 
chemélomtsik ne'ech ka ejdhá ti ít, 
taltsik labídhnaxin ani taltsik in ulu 
enché!: 

—Tayíl juní ne'ech ki óntsi ki 

ach'a! jeché! хома! a t'ilál. 

33 Jilanichtsik tám k'al na 
Pablo. 3Por wéwná k'al taltsik i 
atiklábtsik ani belmáchtsik. Jün ti 
éb xi jajá'tsik, ja'ich na Dionisio, xu 
kidhtaláb jeye k'al xu junkunaltsik 
ban Areópago. Belmách jeye jun i 
mímláb xu bijyáb Dámaris ani yán 
más xita!. 


Tam ti k'wajat na Pablo 
ban bitsow xi Korinto 


1 8 Tam ti más tayíl, na Pablo 
kale Atenas ani k'ale ban 
bitsow xin bij Korinto. 2Таја!, in ela! 
jun i judío xin bij Akila, xu chakam 
ban chabál xi Ponto. Na Akila 
ani nin tomtal Prisila tám t'ajat ít 
ti ulnektsik Korinto. Jajá'tsik tál 
ban chabál xin bij Italia, kaletsik 
ban bitsow xi Roma abal an pulek 
tak'ix Klawdio in ulu ke yejat ka 
kale Roma ejtal an judíotsik. Na 
Pablo k'ale kin álna! na Akila ani na 
Prisila Запі kom na Pablo in wit'ál 
jeye Кіп t'aja! xowa! jajá'tsik in t'ajál, 
ke ja'ich an t'ojmách k'udhk'um atá, 


HECHOS 17, 18 


k'wajay k'al jajá'tsik abal ka t'ójon 
junax. ^Ech'ek'i tam in k'ítsájil an 
koyóxnich, na Pablo u k'alel ban 
atá xon tu t'ajnal an junkuntaláb, u 
k'wajíl kin tila! taja' an alwa! t'ilab, 
in pakabédhál an judíotsik ani xi 
yabtsik u judío jeye. 

5Tam ti ulich na Silas ani na 
Timoteo xi táltsik Masedonia, na 
Pablo in óntsích tám kin tila! an 
alwa! t'ilab abal kin lej tsubk'antsi 
an judíotsik, ke na Jesús, ja'ich an 
Kristo xi jajá'tsik k'wajat in aytsím. 
SPor an judíotsik tujey ti it'ixbél 
ani ti odhbijixtsik. In tiniy tám nin 
k'udhk'ümil na Pablo jelti jun i exól 
abal kin xalk'antsitsik ke yab alwa! 
xan tin t'ajál апі in utsa'tsik enché': 

—Tatá'tsik ta walab max ka 
k'ibdha' na ejattal, папа! yabich 
u kwenta. Xo! in ne'chich abal ku 
t'iltsi an ti alwa! t'ilab xi yabtsik u 
judío. 

7Kale tám ban atá xon tu t'ajnal 
an junkuntaláb ani k'ale bin Кіта! 
jun i inik xin bij Justo. Jeché! 
an inik, in k'ak'nál jeye na Dios 
ani u k'wajíl tin wál an atá xon 
tu t'ajnal an junkuntaláb. ¿Na 
Krispo, xu ok'lek ban atá xon tu 
t'ajnal an junkuntaláb k'ál ejtal nin 
kidhtaltsik, in bela'tsik an Ajátikláb. 
Belmách jeye yán i atiklábtsik xi 
taja! Korinto tam tin ach'a'tsik 
jeché! an alwa! t'ilab ani pujantsik. 
3 Jun i akal, na Pablo in chu'u jun i 
xalk'antsixtaláb xon ti utsan enché! 
Kal an Ajátikláb: 

—Yab ki jik'ey, ka óntsi ka t'ila! 
nu káwintal ani yab ki chamk'an. 
1  Naná! in k'wajat Kal tatá! ani yab 
xita' ne'ech kin ejto ti ki t'ajtsi jun 
xata! yab alwa!, pos u ko'ol уап i 

atiklábtsik ba jeché! an bitsow xi 
ne'echtsik ti kin bela!. 

11 Anchan!, na Pablo k'wajay taja' 
Korinto jun i tamub Kal ch'ejel, 
in ok'tsal an atiklábtsik an tin 
káwintal na Dios. 

1? por jachan' i k'ij, tam ti na 
Galión k'wajat ti pulek awiltaláb 
Akaya, an judíotsik junkun abal kin 
péjey na Pablo. Júná xon tu t'ajnal 
an lújundhaxtaláb Bani utsan 
enché! an pulek awiltaláb: 

—Jeché! an inik xe'ech in utsál an 
atiklábtsik ke yejat kin k'ak'na! na 
Dios k'al jun i k'ak'naxtaláb хі yab in 
junwal jelt xan tin ulal nin tak'ixtal 


na Dios xin jilám dhutsadh na Moisés. 


1Ne'chich jeye t'ajat ka káwin 
na Pablo, tam ti na Galión in ша! 
enché! an judíotsik: 

—Judíotsik, max ja'ichak jun i 
walastaláb o jun i at'axtaláb хома! 
in t'ajámal jeché! an inik, ne'ech 
tu exbantsitsik xowa! ka ulu; $ por 
kom i t'ilabk'i ani i bijlábk'itsik 
xowa' a káwlíxnál ani k'al tin 
kwenta jeye na tak'ixtalábiltsik, 
awil ka lejkiy tatá'k'itsik, папа! 
yab u lé! tin lájundhom kal jeché! 
xowa' tatá'tsik a káwlíxnál. 

16 Ani in utsa! tám ka kaléchtsik 
eléb ejtal ti éb. Na Sóstenes, an 
inik xu ok'lek ban atá xon tu t'ajnal 
an junkuntaláb yak'wan Kal xi tá! 
ti kwajattsik ani cha'wat taja' tin 
tamét an pulek awiltaláb. Por na 


Galión yab in баја! ti k'ij ejtal jeché!. 


Na Pablo witsiy Antiokía 
ani in tujüch tin oxtsíl ti 
k'alel owdha! ti t'iltsix 
18Na Pablo k'wajay bél owat 
Korinto. Más tayíl, in utsa'ich tám 

an kidháblábtsik abal ne'chich 
ani balinich tám ban tan abal ka 
k'ale ban chabál xi Siria junax 
k'al na Prisila ani na Akila. Ban 
bitsow xi Senkrea, tam ti yabél 
balnék ban tan, na Pablo olilin 
abal kin t'aja' jun xata! хома! in 
ulümal ne'ech kin t'aja'. Tam ti 
ulichtsik ban bitsow xi Efeso, na 
Pablo in jila! na Prisila ani na 
Akila. K'ale ban atá xon tu t'ajnal 
an junkuntaláb ani káwin k'al 

ап judíotsik xi ѓаја! u junkunal. 
20Pakabédhá Kal an judíotsik xi 
Саја! abal ka k'wajay nakat і k'ij 
k'al jajá'tsik, por na Pablo yab in 
le'na'. 21 Chapnédhomách tokot na 
Pablo abal ne'chich ani in utsa'tsik 
enché!: 

—Ko'ol kin k'ale Jerusalén abal ku 
ajíbna' an ajib xi exomich ti k'unel; 
por ne'ech juní kin witsiy abal tu 
álna'tsik ti ít, max na Dios anchan' 
tin lé!. 

Tayíl, na Pablo balin ban tan ani 
kale Efeso. ??Tam ti ulich Sesarea, 
na Pablo pa'ay ban tan ani k'ale 
Jerusalén abal kin chapnédha' an 
belomtsik. Tayíl k'ale jeye Antiokía. 
23Tam ti k'wajách wé! i k'ij 
Antiokía, kale juní ani xe'chin kin 
loniy juntsik ti juntsik an bitsowtsik 
xu tak'nal Galasia ani xi Frijia, in 
punk'untsaltsik abal yab kin jila! ti 
belom. 


Na Apolos xe'chin Efeso ti t'iltsix 
?^Tam ti jachan' i k'ij, ulich Efeso 
jun i judío xu bijyáb ta Apolos, xu 
chakam ban bitsow xi Alejandría. 
Jeché! na Apolos, ja'ich jun i 
alwa! tiltsix tin káwintal na Dios 
ani in exlál t'ajat alwa! an T'okat 

Dhuslab. ?5Jajá' ok'tsidh tajat alwa! 
tin tsubaxtalábil an Ajátikláb, u 
tiltsix k'al yantam i kulbétaláb ani 
u ok'tsix Kal yantam i tajaxtaláb 
Kal tin kwenta na Jesús, maske 
jajá' tokot in exlál nin pujaxtalábil 
na Juan. ?9Na Apolos k'wajay ti 
t'iltsix ban atá xon tu t'ajnal an 
junkuntaláb Kal ni jun i jík'ib; por 
tam ti ach'an k'al na Prisila ani na 
Akila, júná pílk'i ani wiltsin más 
tajax tin tsubaxtalábil na Dios. 

27 Tayíl, tam ti na Apolos in ulu 
abal ne'ech ban chabál xi Akaya, 
tolmiyat k'al an kidháblábtsik ani 
in abtsitsik jun i dhutsadh úw abal 
an belomtsik xi taja!, xon tin utsál 
abal kin bach'utsik alwa! na Apolos 
tam ka ulich. Tam ti ulich Akaya, 
in tolmiy t'ajat xi belmámadhichtsik 
Kal tin kwenta nin alwa'tal na Dios. 
28 Na Apolos іп xalk'ál tin tamét 

an atiklábtsik abal uk'pinék ti 
k'wajat an judíotsik k'al tin kwenta 
na Jesús. In xalk'antsal k'al jun 

i tsubaxtaláb xi yab xita! ne'ech 
kin ejto kin ulu ke yab ani' ani in 
óltsaltsik ban T'okat Dhuslab, ke na 
Jesús ja'ich an Kristo xi k'wajattsik 
in aytsím. 


Tam ti na Pablo ulich Efeso 
1 Lejat na Apolos k'wajat 
Korinto, na Pablo wat'ey 
ban kwentsaltsik xi k'wajat ban 
ch'énlom ani ulich Efeso, xon 
tin ela! cháb óx i belomtsik. 
?Konyattsik enché! k'al na Pablo: 
— ¿A bach'utsikxe' an T'okat 
Ejattaláb tam ta belmách? 
Tók'ontsik enché': 
—Nibal i ach'ámal ela! max wa'ach 
i T'okat Ejattaláb. 


HECHOS 18, 19 


3Konyattsik tám juní enché! k'al 
na Pablo: 
— Pos, ¿jant'om pujaxtaláb a 
bach'ümaltsik? 
Jajá'tsik tók'on enché': 
—Wawá! u pujan jelt xan tin ulu 
na Juan. 
^Utsantsik tám enché' k'al na 
Pablo: 
—Ani! k'ejle, na Juan in pujyámal 
xin jilálichtsik ti walablom, por 
in utsáltsik abal yejat kin bela! xi 
ne'ech ka tsích más tayíl ké jajá!. 
Jeché! xi k'wajat in t'ilál, ja'ich na 
Jesüs, an Kristo. 
5Tam tin ach'a'ichtsik jeché!, 
pujyattsik tin bij an Ajátikláb 
Jesús. $In k'wajba! tám nin k'ubak 
na Pablo bin éb jajá'tsik ani ulich 
an T'okat Ejattaláb ba jajá'tsik. 
Káwintsik k'al i k'e'et káwintaláb 
ani in t'iláltsik i tilab xu pidhnal 
kin ulu Ка] a Dios. "Lajucháb хбпа! 
an iniktsik xin exbay xowa' utsan 
k'al na Pablo. 
8Tin nakíl óx a ích’, na Pablo in 
óntsi ka k'ale ban atá xon tu t'ajnal 
an junkuntaláb. Таја! in wilál ani in 
t'ilál nin káwintal na Dios k'al ni jun 
i jík'ib. In pakabédhál an atiklábtsik 
abal kin exbay xan tu tak'ix na 
Dios. ?Por taltsik in chapikmédha' 
nin itsích ani yab in le'na'tsik ti 
belom, tokot in at'ax t'iláltsik an ít 
ok'tsixtaláb tin tamét an atiklábtsik. 
Pílmé tám na Pablo kal jajá'tsik ani 
in júna' an belomtsik ba jun i atá 
хоп tu t'ajnal i exóblách. Jeché! an 
atá, in dhabal jun in inik xin bij 
Tirano ani taja! ti ok'tsixin na Pablo 
tsudhey ka tsudhey. 1 Апсһап! tin 
óntsi kin Paja! na Pablo tin nakíl 
cháb i tamub, jaxtám ti ejtal an 

atiklábtsik xu k'wajíl ban chabál 

xi Asia, i judíotsik ani i griegotsik, 
in ach'a! nin tsubaxtalábil an 
Ajátikláb Jesús. 11Na Dios in pidhál 
ti awiltaláb na Pablo abal kin t'aja! i 
pakdha' labandhaxtaláb. 12Watats 
t'ajat, ke asta i panyuelotsik o i 
k'udhk'umtsik xin takámal o in 
wetnámal na Pablo, u júntsinal an 
ya'ultsik. Tam kin taka! an ya'ultsik, 
u jelél k'al an yaw'lách xin ko'oltsik 


ani an at'ax ejattalábtsik u kalel jeye. 


13Por taltsik i judíotsik xi xe'ech 
ti káldhax at'ax ejattaláb ban 
atiklábtsik, in le'na! kin éntsi tin 
bij an Ajátikláb Jesús abal kin 
káldhaxna'. In utsál enché! an at'ax 
ejattalábtsik: 

—Tin bij na Jesús xi xe'ech in t'ilál 
na Pablo, tu utsál ki kaletsik. 

14 Jeché! ja'ich in t'ajál xi búk an 
iniktsik xu chakámlábtsik k'al na 
Eseba, jun i judío xi ja'ich jún ti éb 
in ok'lékil an pále'tsik. 15Рог tam 
tin utsa'tsik апсһап!, tók'oyat enché! 
k'al an at'ax ejattaláb: 

—Na Jesüs u exlál ani u exlál jeye 
xitam já' na Pablo; por tatá'tsik, 
éjita'tsik teye? 

16 Támk'i jachan', an inik xon ti 
k'wajat an at'ax ejattaláb, t'ikchon 
xon ti jajá'tsik k'wajat ani kom likat 
t'ajat, átátsik ejtal ti éb. Cha'wattsik 
t'ajat, ch'ojbédhá ani chilim ti 
kaletsik ti ádhil ba jachan' an atá. 

17 Ejtal an judíotsik ani an griegotsik 
xu k'wajíl taja! Efeso, in cho'óbna' 
jeché!; jaxtám ti jik'eytsik t'ajat 

ani in pubédhantsaltsik tin bij an 
Ajátikláb Jesüs. 

18 Aníl jeye, yán xi 
belmámadhichtsik, u ulel 
kin ólna' an walastaláb xin 

t'ajámaltsik ti we'él chabk'i'. 19 Хи 
dhimantsikwi'ik, in tsi'dhál nin 
dhutsadh úwiltsik ani in tsikál 
tin tamét an atiklábtsik. Tam ti 
káldhantsat xat'wa! in jalbíl jachan' 
an dhutsadh üwtsik, in bajaw nin 
jalbíl, chab inik láju mil i tumín xi 
t'ajadh Kal i plata. 20 Ani anchan', 
nin tsubaxtalábil an Ajátikláb 
ne'ech u buk'el u buk'el ani u 
xalk'anal nin awiltal. 

21Tam ti más tayíl, na Pablo 
in ulu abal ne'ech kin álna! an 
belomtsik xu k'wajíl ban chabál 
xi Masedonia ani xi Akaya ani 
kin óntsi an bél asta Jerusalén. 
In ulu jeye ke tam kin álna'ich 
Jerusalén, ko'ol ka k'ale jeye Roma. 
22In aba! tám Masedonia cháb nin 
tolmiwáltsik, na Timoteo ani na 
Erasto, lejat јаја! jilk'on bél wé! i k'ij 
Asia. 


An péjéxtaláb xi Efeso 
23Tam ti jachan' i k'ij, wa'chin jun 

i káwlíxtaláb pülek k'al tin kwenta 
an ít ok'tsixtaláb. 24 Јасһап! an 
káwlíxtaláb, in Paja! jun i inik xin 
bij Demetrio xin t'ajál i ch'ilabtsik 
k'al i plata. Jeché! an inik in t'ajál 
i ts'itsik ch'ilab xin junwal jelti an 
atá xon tu k'ak'náb an ajátikláb xu 
bijyáb Diana ani yandha! t'ajat in 
átál xu t'ojnaltsik k'al jajá!. 25Pos 
in junku nin t'ojnáliltsik k'ál xi 
k'e'ettsik xi jayéchk'i jeye in t'ojlábil 
ani in utsa'tsik enché': 

—Ja'übtsik, a cho'óbichtsik ke 
Kal jeché! an t'ojláb i átál t'ajat 
an tumín; 26por xo', a chu'taltsik 
ani a ach'áltsik, ke jeché' na Pablo 
xe'ech in ulal ke an ch'ilabtsik xin 
t'ajál an iniktsik, yab i dios. Yánich 

i atiklábtsik in t'ajámal kin bela! 
anchan', yab tokot teché'k'i Efeso, 


aníl jeye putálk'i ban chabál xi Asia. 


27 Jeché! yab t'ajat alwa' abal ne'ech 
ti ku ojtsi jeché! an ti t'ojláb xi 
ko'ol. Yab tokot jeché'k'i, an atá хоп 
tu k'ak'náb an ajátikláb xu bijyáb 
Diana, yabich jeye ne'ech ka t'ajan 
ti k'ij tayíl. Anchan!, ne'ech tám 

ka pojkantsatich tin pubíl jeché' 

an ajátikláb xu k'ak'náb k'al ejtal 
wawá! xu k'wajíl ban chabál xi Asia 
ani k'al xu k'wajíltsik jeye putálk'i 
an k'ay!lá. 

?8'Tam tin ach'a'tsik jeché!, 
chakuytsik t'ajat ani kawidh tin 
ulutsik enché': 

—iPülek an ajátikláb Diana, xu 
k'ak'náb k'al wawá! xu k'wajíl teché! 
Efeso! 

?9 Wa'chin tám i péjéxtaláb ba 
jachan' an bitsow. Yak'wan na Gayo 
ani na Aristarko, cháb i iniktsik 
xu k'wajíl Masedonia xi junkímte 
k'ál na Pablo ani bodhodhól ti 
júnátsik asta xon tin kó'yal an 
junkuntaláb an atiklábtsik. 3 Na 
Pablo in lé'wi'ik ka ochich taja' abal 
ka káwin Kal an atiklábtsik, por 
yab walká k'al an belomtsik. ?! Aníl 
jeye, taltsik nin ja'üb na Pablo 
xu awiltalábtsik Asia, іп арпа! ka 
pakabédhá na Pablo abal yab ka 
ochich taja'. 32Lejat ba jachan' an 
junkuntaláb, an atiklábtsik k'e'etich 
k'e'etich xant'éy in ulaltsik kawidh 
abal u chakültsik ani yán an 
atiklábtsik xi yab in cho'ób xant'ók'i 
ti junkunék. 33Por taltsik xi ta! ti 
k'wajat гаја! іп óltsi na Alejandro 
xant'ók'i tin kwenta tin t'ajáltsik 
anchan'. Jeché! na Alejandro, ja'ich 
xi nixk'á ka ochich tin tamét an 


HECHOS 19 


atiklábtsik k'al an judíotsik. Na 
Alejandro in utsa! an atiklábtsik 
Kal in k'ubakk'i abal ka chamk'an 
kom jajá! in lé! ti káw ani kin ulu 
ke yab jajá! an judíotsik in tujúm 
jeché!. 34Por tam ti chu'tat abal јаја! 
u judío jeye, k'wajaytsik ti dhajnal 
enché! cháb xóna! i ora: 

—iPülek an ajátikláb Diana xu 
k'ak'náb k'al wawá! xu k'wajíl teché! 
Efeso! 

35Tam ti an dhutsum xi ba jachan' 
an bitsow in ejtóch kin chamk'a! an 
atiklábtsik, in ulu enché': 

—Pay'lomlábtsik xi k'wajíl Efeso, 
рша! an k'ay'lá in cho'ób ke 
jeché! an bitsow xi Efeso k'wajat 
punk'udh abal kin beletna' an atá 
xon tu k'ak'náb an ajátikláb xu 
bijyáb Diana ani ka beletnantsat 
jeye an tin ch'ilábil xi tál ba na 
Jupiter. 38 Kom yab xita' ne'ech 
kin ejto kin ulu ke jeché! yab ani!, 
ki chamk'antsik ani yab xata! ka 
t'aja'tsik max yab a chalpayámaltsik 
ok'ox alwa!. 37 Pos jeché! an iniktsik 
xi tatá'tsik a tsi'dhámal, yab in 
odhbijyámal nibal in at'ax t'ilámal 
ni ajátik Diana. 3 Мах na Demetrio 
ani nin t'ojnáliltsik waltsidh k'al 
jun xita!, jaxtámich ti wa'ach i 
lájundhomtsik ban atá xon tu t'ajnal 
i lújundhaxtaláb; awil kin utsbiy 
саја! ani ka lejkintsik alwa! jelt 
xan tin ulal an tak'ixtaláb. 39 Ani 
max a ko'ol bél k'e'et xant'éy ka 
lejkiytsik, yejat ka lejkiytsik ba jun 
i junkuntaláb; ^ yab tá! ku utsan 
ke wawá! i t'ajál ka péjéxin an 
atiklábtsik k'al хома! támun xo'. Pos 
yab wa'ach ni jun i tsubaxtaláb xi 
ne'ech ki ejto ki ulu max ku konyat 
xant'ók'i tin kwenta ti t'ájan jeché!. 

4 Tam ti ok'on kin ulu jeché!, in 
ша! tám an atiklábtsik abal ka 
k'aléch. 


An belách xin Раја! na Pablo ban 
chabál xi Masedonia ani xi Gresia 


2 Tam ti ok'onich an 
péjéxtaláb, na Pablo in 
kaniy an belomtsik abal kin pidha! 
cháb óx ti tak'ixtaláb. Tayíl, tam 
ti ok'onich kin pidhna' jeché! an 
tak'ixtaláb, in chapnédha'ichtsik 
tám k'al jun i muluk'naxtaláb ani 
k'aléch tám Masedonia. ?In álna! 
putálk'i an kwentsaltsik xi ba jachan' 
an chabál, in pakabédhál t'ajat an 
kidháblábtsik k'al nin káwintal ani 
más tayíl ulich Gresia. 3K'wajay їаја! 
óx a Ích’. Tam ti ne'chich t'ajat ka 
balin ban tan abal ka Кае Siria, na 
Pablo in cho'óbna! xant'éy tu le'náb 
ka t'ajtsin k'al an judíotsik abal u 
at'nal. Jaxtám tin chalpay abal más 
alwa! ka witsiy belal ani wat'ey juní 
Masedonia. ^Junikná k'al na Sópater 
xu k'wajíl Berea xu chakámláb 
k'al na Pirro, na Aristarko ani na 
Segundo xu k'wajíltsik Tesalónika, 
na Gayo xu k'wajíl Derbe, na 
Timoteo, na Tíkiko ani na Trófimo 
xu k'wajíltsik ban chabál xi Asia. 
5Jeché! an kidháblábtsik okxin ani 
tu aytsitsik ban bitsow xi Troas. 
$Tam ti ok'onich an ajib xowk'i tu 
k'apnal an pan xi yab jilbédhats 
k'al an jilbédhaxtaláb k'oye, u kale 
Filipos k'al i tan ani tin bó'láb a 
k'ítsá, i bajawtsik ban bitsow xi 
Troas. U k'wajay taja' búk a k'ítsá. 


Na Pablo in álna! an bitsow xi Troas 
7Tin jidhtal k'ítsájil an semana, u 
junkun abal ki péjchíxna! an pan 

ani na Pablo in ok'tsal an belomtsik. 
Kom tam jun tsudhelom ne'ech 
ka k'aléch, in óntsi ti káw asta ti 
ch'ejlan an akal. Хоп tu junkunék, 
ja'ich ba jun i altá xi k'wajat ba jun 
i püntsíx atá xon ti k'wajat let'ot'ól 
уап i tajbaxtalábtsik Yani jun i 
kwitól inik xu bijyáb ta Ewtiko, 
buxúl ban bentana. Kom na Pablo 
owéch t'ajat ti ok'tsix, an kwitól 
in le'na! t'ajat ti wayal, wayich 
uk'pidhk'i ani kwajlan ban püntsíx 
atá. Nin t'ek'íl, ja'ich in oxtal in 
puntsíl jachan' an atá ani chemnek 
ti dhayan. 19Ра'ау tám na Pablo, 
kwachiy xon ti k'wajat an kwitól, 
in mulul'na! ani in utsa! enché! an 
kidháblábtsik: 

—Yab ki jik'eytsik, yab chemnek. 

11K'adhiy tám juní na Pablo, in 
реја! an pan, in k'aputsik ani in 
óntsi ti ok'tsix asta ti tsudhey. Tayíl 
Kaléch tám. 12An kwitól ejat ti júná 
ani ejtal u kulbéltsik ti jilk'on. 


An belách xin Раја! na Pablo ban 
bitsow xi Troas asta Mileto 


13 Wawá! u okxin ani u Kale Kal i 
tan asta Asón abal ki ik'i' na Pablo 
abal anchan! tin ulúmal kom јаја! 
belal tin le'na! ka Kale. 14Tam tu 
éláxin Asón Kal jajá!, balin jeye 
ban tan k'al wawá! ani u k'ale 
Mitilene. 151] kale taja! апі tam ti 
jun tsudhelom, u wat'ey tin tamét 
an chabál xin bij Kío. Tam ti jun 
tsudhelom juní, u ulich Samos, 
xon tu kubéltsik an tan. U koyóch 
Trojilio ani tam ti jun tsudhelom 
tam tu beléch putál a k'ítsá, u 
ulich Mileto. 16 Anchan! ti Раја! 
abal na Pablo yab ka k'wajay nakat 
i Kij Asia. Yab in le'na! ka Kale 

Efeso, pos јаја! in lé! ka ulich jik'at 
Jerusalén ani max in ejtowalak 

ka ulich jik'at, in lé! ka k'wajay 
taja! tam kin bajaw in k'ítsájil an 
Pentekostés. 


An t'ilabtsik xin t'iltsi na Pablo 
an ok'lek belomtsik xi Efeso 


17Tam ti na Pablo k'wajat Mileto, 
in abna! ka kanyat an ok'lek 
belomtsik xi Efeso 18ani tam ti 
ulichtsik, in utsa! enché': 

—Tatá'tsik a cho'ób alwa! xan tin 
k'wajay asta tin ulichk'i teché! Asia. 
19 Ech'ek'i in k'wajay k'al tatá!tsik u 
t'ójontsal an Ajátikláb k'al yantam 
i cha'attaláb, k'al yantam i uk'il 
ani k'al yantam i taktamixtaláb 
xin t'ajtsin k'al an judíotsik abal in 
lé! ti kin t'ajtsitsik xowa! yab alwa!. 
20 por yab u jila! tu t'iltsitsik ni jun 
xata! xowa! alwa! abal tatá'tsik, tu 
ok'tsitsik yaníl ta éb ani ta k'imá'k'i 
jeye. 21 Хи judíotsik ani xi yabtsik u 
judío, u utsámalichtsik ke yejatich 
kin jila! ti walablom, kin alích na 
Dios ani kin bela'ichtsik ni Ajátik 
Jesukristo. 22Pos xo!, in ne'ech 
Jerusalén kom anchan! tin usnal 
k'al an T'okat Ejattaláb ani yab u 
cho'ób xant'éy ne'ech ku tamu taja!. 
23 Xowa! tokot u cho'ób, ja'ich ke 
putálk'i an bitsowtsik xon ti kin k'ale, 
an T'okat Ejattaláb tin utsál abal 
in aytsímte k'al i wik'axte! ani k'al 
yantam i yajtsiktaláb. ?^Por папа! 
yab in k'wajat tin chalpax k'al jeché! 
nibal u ajyal tubá! max kin chemdhá. 
Tokot u lé! ku ejto ku ok'oy k'al 
yantam i kulbétaláb, an t'ojláb xi tin 
punk'untsámal an Ajátikláb Jesús, xi 
ja'ich abal ku tila! an alwa! tilab Kal 
tin kwenta nin k'anidhaxtal na Dios. 

25'Xo! in k'wajat u chalpayal 
ke ni jun xita! xi tatá'tsik, xi tu 
t'iltsámalichtsik xan tu tak'ix na 
Dios, yab ne'ech ki witsiy ti kin 
chu'utsik. 26 Jaxtám, tu utsáltsik 
xo!, ke yabich u kwenta max jun 
хіба! xi tatá'tsik yab in bela!, 27pos 
tu t'iltsámalichtsik ejtal хома! in 16! 
na Dios kin chu'u ka cho'óbna'tsik 
ani yab tu chintsámaltsik ni jun 
xata!. 28 Jaxtám tu utsáltsik ka 
beletna' tabá!. Ka beletna'tsik jeye 
ejtal an belomtsik xon ta k'wajbadh 
ta ok'lektsik k'al an T'okat Ejattaláb 
abal ka beletna! an kidháblábtsik 
xin belálich an Ajátikláb, xi Јаја! 
in ch'a!'yámalich k'al nin xich'ál. 
29 Naná! u cho'ób alwa!, ke tam kin 
k'aléch, ne'ech ka tsích k'e'ettsik 
xi ne'ech kin le'na' kin ojtsi tin 
chalab an belomtsik. Jeché'tsik, 
in junwal jelti an padhumtsik xin 
k'apal an borrego. 30 Ani ba tatá'tsik 
a kidhtal, ne'ech ka kale taltsik xi 
ne'ech kin ok'tsixna! i k'ambixtaláb 
abal jajá'tsik in lé! ka wéwná Kal 
an belomtsik. ?!Ka kó'oytsik t'ajat 
i kwenta, ka chalpay abal tin 
nakíl óx i tamub, akal i k'ij, yab u 
jilámal tu tak'iytsik juntsik ta éb. 
Juntsikíl asta k'al i uk'il in k'wajíl 
tu tak'iytsik. 

3?'Ani xo! kidháblábtsik, tu 
k'wajbáltsik bin k'ubak na Dios 
ani bin tsubaxtalábil nin alwa'tal. 
Na Dios in ko'ol in cháp abal ti ki 
likedha'tsik ani abal ti ki pidha'tsik 
teye хома! in ulámal ne'ech kin 
pidha! xu dhabalábichtsik k'al 
Jajá'. 33 Yab u lét'endhantsámal 
tin tumínal nibal tin k'udhk'ümil 
jun xita!, yab u t'ajámal anchan!. 
3^Tatá'tsik a cho'ób alwa! ke 

папа! in t'ójnék neye k'al u k'ubak 
abal ku kó'oy xowa! u yéntsal ani 
abal ku ejto jeye ku tolmiytsik xi 
k'wajat kal naná!. 35Ech'ek'i tu 
ok'tsámaltsik ke anchan! ti yejat 
ku tójon abal ki ejto ki tolmiy an 
ch'ojontáltsik. Ka chalpómtsik nin 
káwintal ni Ajátik Jesús, tam tin 
ulu enché': “Más t'ajat K'ijidh ki 
pidhna!, ke ki bach'u." 

36 Tam ti ok'onich kin ulu jeché!, 
na Pablo tudhlan ani ólan Kal ejtal 
jajá'tsik. 37K'al ejtal ti uk'intsat 
t'ajat na Pablo, muluk'ná ani 
ch'uch'bayat. 98 T'e'pintsik t'ajat 
abal in ach'a! utsan ke yabich más 
ne'ech ka witsiytsik kin chu'u. Tayíl, 
juniknájich tám asta xon ti k'wajat 
an tan. 


Tam ti na Pablo k'aléch Jerusalén 

2 1 Tam ti jila'ich an 
kidháblábtsik, u balin ban 

tan апі и kale in lujtal Kos. Tam ti 
jun tsudhelom, u k'ale Rodas ani 
tam ti taja'ich tu k'wajat, u k'ale 
Pátara. 2Таја! Pátara, i ela! jun i 
tan xi ne'ech Fenisia, u balin ba 
jachan' an tan ani u Kale. ?Tam 
tu wat'elich, i chu'u an chabál 
xin bij Chipre xi k'wajat ban ја!; 
и chaw'k'in ti eját ani i óntsi an 
belách asta Siria. Kom an tan 
ne'ech kin akiy i kitáláb ban 
bitsow xin bij Tiro, u ochich taja'. 
4Таја! Tiro, i ela! an belomtsik 
ani u k'wajay bük a k'ítsá k'al 
jajá'tsik. Jajá'tsik, ijtsidh k'al an 
T'okat Ejattaláb, in utsa'tsik na 
Pablo abal yab alwa! ka k'ale 
Jerusalén. 5Por tam ti kidhéch 
jachan' xi búk a k'ítsá, u kale. Ejtal 
an belomtsik, k'ál nin tomtaltsik 

ani nin chakámiltsik, tu junikna' 
asta tu kale ban bitsow. Таја! tin 
wál an pujal, u tudhlan ani u 
ólan. SU chápnédháxin tám k'al i 
muluk'naxtaláb, u k'adhích ban tan 
ani jajá'tsik, witsíchtsik jeye tin 
k'imá'. 

TU ulich Tolemayda xon ti ok'óch 
an belách ban ја! xi tuju Tiro. 
Таја! Tolemayda, i chapnédha' an 
kidháblábtsik ani u k'wajay k'al 
jajá'tsik jun a k'ítsá. 8Tam ti jun 
tsudhelom, na Pablo ani xi ta! tu 
k'wajat k'al jajá', u kale ani u k'ale 
ban bitsow xin bij Sesarea. Tam 
ti taja'ich tu k'wajat, u k'ale bin 
Кіта! na Felipe. Jeché! na Felipe, 
ja'ich an t'iltsix alwa! tilab ani 
јаја!, ja'ich jeye jún ti éb xi búk an 
tolmix belomtsik. Таја! tu koyóch 
tin K'imá!. ?Na Felipe in ko'ol 
ché! in tsidhániltsik yab tomkidh, 
jachan' an tsidhantsik in t'ilál i 
tsubaxtalábtsik xu ijtsinal k'al a 
Dios. “Tam tu k'wajinekich taja' 
cháb óx a k'ítsá, ulich jun i t'iltsix 
xi tál Judea xu bijyáb ta Agabo. 
11 Jeché! an t'iltsix, tsi'nek abal ti 
ku álna'. In téyna! an ót? xi k'ál tin 
wik'ál nin tsukul na Pablo, in wik'a' 
nin akan ani nin k'ubak jeye k'al 
jachan' an ót” ani in ulu enché': 

—An T'okat Ejattaláb in ulal abal 
enché! ti ne'ech ka wik'an k'al 
an judíotsik tuwa! Jerusalén xin 
dhabal jeché! an ót' ani ne'ech ka 
pidhná ban píl iniktsik. 

12Tam ti ach'a! jeché!, wawá! ani 
xu k'wajíltsik Sesarea, i pakabédha' 
na Pablo abal yab ka k'ale Jerusalén. 
13 рог na Pablo tók'on enché': 

—éJant'ók'i ta uk'naltsik ani 
tin t'e'pindháltsik? Pos naná' u 

pidhnál сира! yab tokotk'i abal 
kin wik'an, asta abal kin chemdhá 
jeye Jerusalén k'al tin kwenta an 
Ajátikláb Jesús. 

14Kom yab i ejto ki tamk'uy, 
yabich más xata! ti utsa'. Tokot i 
utsa! enché': 


—Ka t'ájan xan tin lé! an Ajátikláb. 


15Tam ti wat'éch cháb óx a 

k'ítsá, u t'ojojon ani u k'aléch tám 
Jerusalén. 16U junikná k'al cháb óx 
i belomtsik xu k'wajíl Sesarea ani 
Kal jajá'tsik, ta! jeye ti ne'ech jun i 
inik xi Chipre tu chakam xu bijyáb 
Mnasón. Jeché! an inik, owenekich 
ti belmámadh ani taja!' ti ne'ech ku 
koyóch bin k'imá'. 


Na Pablo in аша! na Jakobo 


17Tam tu ulich Jerusalén, an 
kidháblábtsik tu bach'u k'al 
yantam i kulbétaláb. 18Tam ti jun 
tsudhelom, na Pablo junax k'al 
wawá!, и Кае ki álna' na Jakobo 
ani ѓа! jeye ti k'wajat (аја! ejtal an 
ok'lek belomtsik. 19 Chapnédhátsik 
k'al na Pablo ani t'iltsintsik ejtal 
хома! in t'ajámal na Dios k'al јаја! 
ban atiklábtsik xi yabtsik u judío. 
20 Tam tin ach'a'tsik, in pubédhantsi 
tin bij na Dios ani utsan enché! na 
Pablo: 

—Alwa'ich at kidháb, a chu'tal 
ke wa'chich yán i mil i judíotsik 
xu belomich, por ejtal jajá'tsik in 
óntsal kin ulu ke yejat ka óntsin 
ka wéwná nin tak'ixtal na Dios 
xin jilám dhutsadh na Moisés. 
21Usnékichtsik ke tatá!', a ok'tsal 
an judíotsik xu k'wajíl ban píl 
bitsowtsik, ke yabich yejat kin 
wéwna' nin tak'ixtal na Dios xin 
jilám dhutsadh na Moisés. Ke a 

utsáltsik jeye ke yabich yejat kin 
exóliy nin chakámiltsik nibal kin 
wéwna! xowa! in ujnámal in Раја! 
nin weje' pakéliltsik. 22¿Jant'éy a 
ulal k'al jeché'? Pos an atiklábtsik 
ne'ech ka junkun tam kin аса! 
abal teché! i ulnek. 23 Wawá! i 
chalpayal abal más xo! alwa! ka 
Саја! enché!: Wa'ach teché! k'al 
wawá! ché! i iniktsik xin lej tsubax 
utsámal a Dios ke ne'ech kin t'aja! 
xowa! in ulúmaltsik. ?^Ka jüna'tsik 
Kal tatá!, ka t'okedha' tabá! junax 
Kal jajá'tsik ani tatá! ka jalbiy 
хома! jajá'tsik ne'ech Кіп paku. 
Tayíl awil ka olilintsik. Anchan', 
ejtal ne'ech kin cho'óbna! ke yab 
tsubax xowa! usnéktsik Kal tatá! 

ta kwenta. Ne'ech kin chu'utsik 
abal a óntsal teye ka wéwna! nin 
tak'ixtal na Dios xin jilám dhutsadh 
na Moisés. ?5Por k'al tin kwenta xi 
yabtsik u judío xi belmámadhich 
jeye, i dhutsuntsámalich ke yab 
yejat ka k'wajaytsik ti chalpax k'al 
jeché'. Tokot yab kin k'aputsik in 
t'u'úl i ko'néltsik xi pikbantsidh 
an ch'ilabtsik, yab kin k'aputsik i 
xich’, yab kin k'aputsik in t'u'úl an 
ko'néltsik xi k'uch'édhatsk'i ani yab 
xita! ka junkun Kal xi yab in tomtal. 


Yak'wan na Pablo ban pulek 
atá xon tu k'ak'náb na Dios 


26In júna! tám na Pablo xi ché! 
an iniktsik ani ti jun tsudhelom, 
in toko tinbá! junax kal jajá'tsik. 
Tayíl ochich ban pulek atá xon tu 
k'ak'náb na Dios abal kin ulu xowk'i 
ti ne'ech ka ok'on an t'okeltaláb. 
Jeché!, ja'ich xowk'i ti ne'ech kin 
k'wajba'tsik an pikbantsixtaláb 
juntsik ti éb. 

21 por tam ti wé'ich u k'ibel ka 
kidhey xi bük a k'ítsá, chu'tat na 
Pablo ban pulek atá xon tu k'ak'náb 
na Dios k'al cháb óx i judíotsik xu 
k'wajíl Asia ani in péjéxlindha' an 
atiklábtsik. Yak'wan na Pablo 28ani 
in ulutsik kawidh enché': 

—iPay'lomlábtsik xi Israel, ti 
ku tolmiy! Jeché! an inik, ja'ich 
xi xe'ech putálk'i in ok'tsal an 
atiklábtsik abal kin pojka' ni at 
kidhtal, nin tak'ixtal na Dios xin 
jilám dhutsadh na Moisés ani 
jeché! an pulek atá xon tu k'ak'náb 
na Dios. Aníl jeye, in ódhámalich 
ba jeché! an pulek atá xon tu 
k'ak'náb na Dios cháb óx i griego 
ani anchan', in ch'o'yalich jeché! an 
t'okat altá. 

29 Jeché! tin ulutsik anchan!', kom 
chu'udh na Pablo más ok'ox ban 
bitsow junax k'al na Trófimo, xu 
k'wajíl Efeso ani in chalpayaltsik ke 
na Pablo in ódhámal ban pulek atá 
xon tu k'ak'náb na Dios. 

30Ejtal an atiklábtsik xu k'wajíl 
ba jachan' an bitsow, ch'akay ani 
jikatk'i ti tsíchtsik. Yak'wan na 
Pablo, bodhyat ka kale bin elébil an 
pulek atá xon tu k'ak'náb na Dios 
ani jik'atk'i ti mapyat an wi'lebtsik. 
31U le'nábich t'ajat ka chemdhá, 
tam tin cho'óbna! an pulek ok'lek 
soldadotsik abal ejtal an atiklábtsik 
xi ba jachan' an bitsow xi Jerusalén, 
u chakúl ti k'wajattsik. 3? Tam 
ti an pulek ok'lek soldadotsik 
in cho'óbna! abal u chakúl an 
atiklábtsik, in junku an soldadotsik 
ani an ok'lek soldadotsik jeye ani 
adhik ti k'aletsik xon ti k'wajat 
an atiklábtsik. Tam ti chu'tat an 
pulek ok'lek soldadotsik ani an 

soldadotsik jeye, in kubdha'tsik ti 
pewex an ta Pablo. 3Utey tám an 
pulek ok'lek soldadotsik, in уакта! 
na Pablo ani in ulu ka wik'an 
k'al cháb i pat'ál. Tayíl konyatich 
tám xitam já! jeye ani xant'éy 
in t'ajámal. 3Por an atiklábtsik 
k'e'etich k'e'etich xant'éy in ulaltsik 
kawidh, jaxtám an pulek ok'lek 
soldadotsik yab xata! in ejtowal 
kin exbay abal u xakwakwál t'ajat 
an atiklábtsik ani іп арпа! ka júná 
na Pablo ban atá xon tu k'wajíl 
an soldadotsik. 35Tam ti ulich 
bin k'oyóbil jachan' an atá, кіпа 
na Pablo k'al an soldadotsik abal 
an atiklábtsik u cha'uxichtsik 
t'ajat; 38kom an atiklábtsik ejtal 
wéwnaxnék ani kawidh in ulaltsik 
enché!: 

—iKa chemdhá! 


Na Pablo in lo'wal tinbá' tin 
tamét an atiklábtsik 


37Tam ti ne'chich ka баһа na 
Pablo ban atá xon tu k'wajíl an 
soldadotsik, in ша! enché! an pulek 
ok'lek soldadotsik: 

—¿Awilxe! tu utsa! jun xata'? 

Tók'oyat enché! k'al an pulek 
ok'lek soldadotsik: 

—¿A ejtowalxe! ta káw griego? 
38Tám, ¿yabxe' pé tatá! an inik xi 
Ejipto in chabálil, xi jun i k'ij in 
tuju jun i péjéxtaláb ani in jüna' 
ban chabál xon ti yab k'wajtsidh 
che! mil i chemdhax iniktsik? 

39Tn ulu tám enché! na Pablo: 

—Naná! in judío ani in chakam ban 
yejche! bitsow xin bij Tarso. Jeché! an 
bitsow u tak'nal ban chabál xi Silisia. 
Por tu kontsal ti alwa'taláb abal ti kin 
walka! ku tawna! an atiklábtsik. 

40 Walká tám ti Каму k'al an 
pulek ok'lek soldadotsik, kubey na 
Pablo ban k'oyob ani in utsa! k'al 
in k'ubakk'i abal ka chamk'an an 
atiklábtsik. Tam ti chamk'antsik, in 
tawna'tsik tám k'al i káwintaláb xi 
ebreo ani in utsa'tsik enché': 
2 2 — At kidhtaltsik ani 
táta'lábtsik, ka ach'a! xowa! 
ne'ech ku ulu abal ku lo'o tubá!. 
?Tam tin ach'a'tsik abal k'wajat 
ti tawnáb ebreo, chamk'antsik más 
ani utsantsik enché! k'al na Pablo: 
3—Naná! in judío. In chakam 
ban bitsow xin bij Tarso xu tak'nal 
ban chabál xi Silisia, por teché! 
tin pubenek Jerusalén ani tam tin 
exóblomách, tin ok'tsi na Gamaliel. 
U exóbna! anchan! jelt хап tin ша] 
nin tak'ixtal ni weje! pakéliltsik. 
Ech'ek'i и t'ajál an chápláb k'al 
ejtal nu ejattal abal ku t'ójontsi 
na Dios jelt xan ti tatá'tsik a t'ajál 
xo!. “Ti we'él chabk'i!, u at'álwi'ik 
xin beláltsik an ít tsubaxtaláb, u 
yak'wál an pay'lomlábtsik ani 
an mímlábtsik abal ku baliy 
ban wik'axte! ani taltsik asta u 
chemdhál. 5Nin ok'lékil an pále'tsik 
ani ejtal nin ok'lékil an judíotsik 
in cho'ób jeché'. Pos jajá'tsik tin 
pidhámal jun i dhutsadh úw abal 
ku pidha! an awiltalábtsik xi 
Damasko ani апсһап!, ku ejto ku 
yak'wa! an belomtsik, ku tsi'dha'tsik 
teché! Jerusalén ani ki baliytsik 
ban wik'axte!. 


Na Pablo in t'ila' хап ti tujey ti 
belom 
(Hch. 9:1-19; 26:12-18) 
6°por tam tin ne'ech ti bél ani 
k'unatich kin ulich Damasko, ch'ejel 

k'ítsá xóna!, jun jik'towál tin wiliyat 
Kal jun i tajaxtaláb xi tál маі! 
Tani in kwajlan chabál. U аса! 
tám jun i káwintaláb xi tin utsál 
enché': *Sawlo, Sawlo, ¿jant'ók'i 

tin at'ál?" 8U konoy tám enché': 
“¿Jita! pé teye, Ja'üb?" Ani Јаја! 

tin utsa! enché': “Naná! in Jesús 

xi Nasaret, xi tatá! a at'ál." 9Xi ta! 

ti k'wajattsik k'al naná!, in chu'u 
jeye an tajaxtaláb ani jik'eytsik, 

por yab in ach'a! an káwintaláb xi 
k'wajat tin tawnál. 10Naná! u utsa' 
tám enché': “¿Jant'éy yejat ku Раја! 
Ajátik?” Ani an Ajátikláb tin ша! 
enché': “Ki ch'akay, ka óntsi an 

bél abal ki ulich Damasko ani taja!, 
ne'ech ki utsan ejtal хома! yejat ka 
t'aja'." 11 Kom tin jok'olbédhámal an 
tajaxtaláb, nu juniktsik tin lot'ok'na' 
asta tin ulich Damasko. 

12”Taja! Damasko, ta! ti k'wajat jun i 

inik xin bij ta Ananías. Jeché! an inik, 
in t'ajál t'ajat xan tin ulal nin tak'ixtal 
na Dios xin jilám dhutsadh na Moisés 
ani exlómte t'ajat abal i alwa! inik k'al 
ejtal an judíotsik хи k'wajíl taja'. 1 Na 
Ananías, ulich ti kin álna! ani tam 

ti ulich, tin utsa' enché': *Kidhábláb 
Sawlo, ki chu'xinich juní.” Támk'i 
jachan' tin chu'xin juní ani u ejto ku 
chu'u jajá'. Tin utsa! tám enché!: 
“Nin Diosil ni weje' pakéliltsik, ti 
takwyámal abal ti ki pidha' ka 
cho'óbna! xant'éy in lé!, abal ka chu'u 
an Ajátikláb ani abal ka axtsi tin 
káwintal. 'SPos tatá! ne'ech ka t'ila' 
Jajá! tin tamét ejtal an atiklábtsik 

ani ne'ech ka t'iltsitsik ejtal xowa! a 
chu'úmal ani a ach'ámal. 18 Ani хо!, 
¿jant'éy bél a aytsal? Ki ch'akách, ki 
pujanich ani ka kontsi na Jesús abal 
ti ki pakwlantsi an ta walastalábil.” 

Na Pablo in t'ila' хап ti aban 
kin álna! xi yabtsik u judío 
1?Tam tin witsiy Jerusalén, in 

Kale tin ól ban pulek atá xon tu 
k'ak'náb na Dios ani lejat in k'wajat 
tin ól, u chu'u jun i xalk'antsixtaláb. 
18Ban xalk'antsixtaláb u chu'u an 
Ajátikláb ani tin utsa' enché': “Ki 
kale jik'atk'i Jerusalén, pos yab 
ne'ech ki beltsin teché! xowa! ka 
tila! k'al Мапа! tu kwenta.” 19 U 
ша! neye tám enché': “Ajátik, 
jajá'tsik in cho'ób abal папа! in 
k'alel ba ejtal an atátsik xon tu 
t'ajnal an junkuntaláb, u júnáltsik ti 
wik'nél xi ti belál ani u cha'waltsik. 
20Tam ti chemdhá jeye na Esteban, 
na t'ójontsixil xi ti t'ilál, ta! neye 
tin kubat taja' k'unat ani и ulu 
abal alwa! ka chemdhá. Asta u 
beletnantsámal tin k'udhk'ümil 
an iniktsik xi chemdhaxin." ?! Por 
an Ajátikláb tin ша! enché': “Ki 
k'aléch, pos Мапа! ne'ech tu aba! 
ów xon tu k'wajíl xi yabtsik u judío 
abal ka t'iltsi an ti alwa! t'ilab." 


Tam ti k'wajat na Pablo tin k'ubak 
an pulek ok'lek soldadotsik 

22 Fjtal jeché!, ja'ich tokot axtsin 
ani in tujutsik juní ti dhajnal 
kawidh enché': 

—iKa chemdhá jachan' an inik! 
iYab in tomnál ka k'wajay ejat! 

23Kom in óntsal ti dhajnaltsik, 
ti pet'nax tin k'udhk'úmil ani ti 
k'ápul pojodh, ?^an pulek ok'lek 
soldadotsik in ulu ka ódhá na 
Pablo ban atá xon tu k'wajíl 
an soldadotsik ani in abna! ka 
kwadhan abal kin ólna' xant'ók'i tu 
at'nal anchan' K'al an atiklábtsik. 


288 


?5por tam ti wik'adhich tu kó'yáb 
abal ne'ech ti kwadhnal, na Pablo 
in utsa! enché! an ok'lek soldadotsik 
xi ta! ti k'wajat taja': 

— А ko'oltsikxe! i awiltaláb ka 
kwadha' jun i romano tam yabél a 
lújundhámal? 

26'Tam tin ach'a! jeché! an ok'lek 
soldadotsik, k'ale kin utsa! enché! 
an pulek ok'lek soldadotsik: 

—éJant'éy ne'ech ka t'aja'? Pos 
jeché! an inik ja'ich jun romano. 

27 Utey tám an pulek ok'lek 
soldadotsik ba na Pablo ani in 
konoy enché': 

—¿Tsubaxxe' Куа! lejtal ke tatá! i 
romano? 

Tók'oyat enché! k'al na Pablo: 

—Tsubax. 

28 Utsan tám enché! k'al an pulek 
ok'lek soldadotsik: 

—Naná'! уар t'ajat i tumín u 
pakümal abal kin ájin neye tin 
romano. 

Ani na Pablo in ulu enché!: 

— Pos папа! in romano na! asta tin 
chakam. 

29 Tam tin acWa! jeché! xi 
ne'echtsik ti kwadhax an ta Pablo, 
ówmétsik; asta an pulek ok'lek 
soldadotsik jeye. Tam tin exbáchtsik 
abal na Pablo i romano, jik'eytsik 
abal in wik'ámal Kal i рага]. 


Na Pablo tin tamét in Junkulom 
Awiltalábil an judíotsik 


30 Tam ti jun tsudhelom, an pulek 
ok'lek soldadotsik, kom in lé! kin 
exbay xant'ók'i tu at'nal na Pablo 
k'al an judíotsik, in wixk'intsi an ti 
pat'áltsik ani in abna' ka junkuwat 
nin ok'lékiltsik an pále'tsik ani ejtal 
an Junkulom Awiltaláb. In káldha' 

tám na Pablo ani in k'wajba! tin 

tamét jajá'tsik. 

2 3 Na Pablo in teloloy an 
Junkulom Awiltaláb ani in 

utsa'tsik enché': 

—At kidhtaltsik, naná! in 
k'wajinek asta xo' tsububudh u 
itsích tin tamét na Dios. 

?Na Ananías, xi ja'ich nin ok'lékil 
an pále'tsik, in utsa'tsik tám xi ta! ti 
k'wajat k'unat ba na Pablo abal kin 
cha'aw bin wi'. 3Por tók'oyat enché! 
k'al na Pablo: 

—iK'ambix inik, na Dios ne'ech 
ti ki cha'aw tatá!! I buxúl tachan' 
abal ti kin lújundha! jelt xan tin 
ulal an tsubaxtaláb. Max anchan', 
¿Jant'ók'i pé tám ta ch'ikat t'ajál an 
tak'ixtaláb abal a ulal kin cha'wat? 

^Utsan enché! na Pablo Kal xi ta! 
ti kwajattsik taja': 

—éJant'ók'i ta odhbijyal anchan' 
nin ok'lek pále'il na Dios? 

5Na Pablo in ulu enché': 

— At kidhtaltsik, naná! yab u 
cho'ób max jajá! i ok'lek pále'tsik; 
pos ban T'okat Dhuslab in ulal 
enché': “Yab yejat ka at'ax kawintsi 
jun xita' xu tak'ix ba na bitsówil.” 

6 Tam ti na Pablo in chu'u abal 
taltsik xi k'wajat ban Junkulom 
Awiltaláb, ja'ich in kidhtal an 
saduseotsik ani taltsik, in kidhtal i 
fariseotsik, in ulu kawidh enché!: 

—At kidhtaltsik, naná! in fariseo 
neye, in kidhtaláb k'al i fariseotsik 
ani exomtsik tin lájundhál abal u 
belál ke an chemélomtsik ne'ech ka 
ejdhá ti ít. 

7Tam ti ok'on kin ulu jeché!, an 
fariseotsik ani an saduseotsik in 
tuju ti káwlíx ani k'é'áxin xi ta! ti 
junkunék. 9Pos an saduseotsik in 


HECHOS 22, 23 


ulal ke an chemélomtsik yabich 

u ejel ti ít, nibal wa'ach i t'okat 
abatwáletsik nibal i ejattalábtsik; 
por an fariseotsik, in belál ја! 

abal wa'ach ejtal jeché!. ?Tujey ti 
dhajnaltsik kawidh. Ch'akay tám 
cháb óx i ok'tsixtsik xin wilál nin 
tak'ixtal na Dios xin jilám dhutsadh 
na Moisés xu tolmintsáb k'ál an 
fariseotsik ani in ulutsik enché': 

—Jeché! an inik yab in t'ajámal ni 
jun xata! walats ani max tawnadh 
k'al jun i ejattaláb o k'al jun i t'okat 
abatwále, yab yejat ki tomna' na 
Dios. 

10 Kom an káwlíxtaláb más 
chapikméch, an pulek ok'lek 
soldadotsik in chalpay max ka 
at'ax t'ajtsin na Pablo. Jaxtám tin 
aba! i soldadotsik abal kin káldha' 
na Pablo xon ti k'wajat ani kin 
јапа! juní ban atá xon tu k'wajíl an 
soldadotsik. 

11 Jun tsudhelom, tam ti 
jik'wchinich, an Ajátikláb in хака! 
tinbá! abal ka chu'tat k'al na Pablo 
ani шап enché! na Pablo: 

— Pablo, ka pubédha' na ejattal, 
pos anchan! jelt xan ta t'iltsi an 
atiklábtsik xi teché! Jerusalén k'al 
Мапа! tu kwenta, anchan! jeye yejat 
ka баја! Roma. 


T'ajan i káw abal ka chalpayat 
xan ti ka chemdhá na Pablo 


12'Tam ti tsudhey, taltsik an 
judíotsik in баја! i кам xan ti kin 
uwa! abal kin chemdha' na Pablo. 
In lej tsubax ulutsik k'al i at'axtaláb 
abal yab ne'ech kin k'aputsik nibal 
kin uch'a! xata! asta kin chemdha' 
ok'ox. 13Wat'ats xóna! chab inik 
i iniktsik xin ulu anchan'. 14Pos 

jeché'tsik k'ale ban ok'lek pále'tsik 
ani bin ok'lékil an judíotsik ani in 
utsa'tsik enché': 

—Wawá! i lej tsubax ulúmal 
k'al i at'axtaláb, ke yab ne'ech ki 
Кари ni jun xata! asta ki chemdha' 
ok'ox na Pablo. 1S Ani xo! tatá'tsik, 
junax k'al an Junkulom Awiltaláb, 
ka kontsitsik an pulek ok'lek 
soldadotsik abal kalám kin tsi'dha' 
na Pablo ta tamét tatá'tsik. Ka 
utsa'tsik abal a lé! ka lájundha! kal 
más i kwenta ani wawá! ne'ech ku 
k'wajay t'ojojodh abal ki chemdha' 
ti bél tam u tsi'dhábich. 

16por nin chakámil nin ixám na 
Pablo in cho'óbna! jeché! ani k'ale 
kin óltsi na Pablo ban atá xon tu 
k'wajíl an soldadotsik. 171п tawna! 
tám na Pablo jún ti éb an ok'lek 
soldadotsik ani in utsa! enché': 

—Ka јӣпа! jeché! an kwitól ban 
pulek ok'lek soldadotsik, pos јаја! in 
tsi'dhál jun xata! xant'éy in lé! kin 
utsa!. 

18 An ok'lek soldadotsik in jüna' 
tám an kwitól ban pulek ok'lek 
soldadotsik ani in utsa! enché': 

— An wik'nél xin bij Pablo, tin 
tawna! ani tin pakabédha' abal tu 
tsi'dhantsi jeché! an ti kwitól, pos 
an kwitól in ko'ol jun xata! xant'éy 
in lé! ti ki utsa'. 

19Lot'ok'ná tám an kwitól Kal an 
pulek ok'lek soldadotsik, jáná pílk'i 
ani konyat enché': 

—¿Jantéy a lé! ti kin utsa'? 

20 Utsan tám enché! Kal an kwitól: 
—An judíotsik in t'ajámal i káw 
abal ki pakabédhá ka júna' kalám 
na Pablo ban Junkulom Awiltaláb. 
In ulaltsik abal ne'ech ti ki utsa! 
ke in lé! kin lújundha! k'al más i 

kwenta. ?! Por yab ka beltsitsik, pos 
wat'ats xóna' chab inik i iniktsik xi 
jajá'tsik in kidhtal ne'ech ka k'wajay 
ti aytsix chinat. Jajá'tsik in lej 
tsubax ulúmal а] i at'axtaláb abal 
yab ne'ech kin k'aputsik nibal kin 
uch'a'tsik xata! asta kin сһетаһа! 
ok'ox na Pablo. Ani хо!, tokot 
k'wajat in aytsímtsik xant'éy ka ulu. 

??Tam tin ach'a'ich jeché!, an 
pulek ok'lek soldadotsik, in aba'ich 
tám ka k'ale an kwitól; por in utsa' 
abal yab kin t'iltsi ni jun xita! max 
an pulek ok'lek soldadotsik óltsidh 
jeché!. 


Abná na Pablo tin tamét an 
pulek awiltaláb xin bij ta Félix 


?3An pulek ok'lek soldadotsik in 
kaniy tám cháb i ok'lek soldadotsik 
jeye ani in utsa'tsik abal kin t'ojojoy 
cháb i bo! inik i soldadotsik xi k'al 
in akanki, ох inik láju xi Kal i 
bitsim ani cháb i bo! inik xi k'al i 
ch'upidh pat'áltsik abal ka k'aletsik 
Sesarea tam jayk'ich beléju i akal. 
24[n ulu jeye abal ka t'ojojoyat 
i bitsim xi ne'ech kin púna! na 
Pablo. In ulu abal ka beletná alwa! 
ani ka uldhá alwa! asta ban pulek 
awiltaláb Félix. 25 Ani in abna! 
jeché! an dhutsadh йуу K'al jajá'tsik 
xin ulal enché!: 

26“Naná!, xu bij Klawdio Lisias, 
tu abtsal ti chapnédhomtaláb. 

Tu abtsal jeché! an ti dhutsadh 
úw, pulek awiltaláb Félix. 27 An 
judíotsik in yak'wámal jeché! an 
inik ani ne'echwi'ik kin chemdha!, 
por tam ti naná! u cho'óbna! abal 
јаја! i romano, in Kale k'al nu 
soldadojiltsik ani u lo'o. 28 Кот 

u le'na! ku cho'óbna! xant'ók'i 

tu at'nal, u júna! bin Junkulom 
Awiltalábil an judíotsik. 2% Таја! u 
ach'a! ke и at'nal abal in ch'ikat 
t'ajál nin tak'ixtalábil an judíotsik, 
por yab in t'ajámal ni jun xata! xin 
tomnál kin jalbiy k'al i chemlá, 
nibal abal ka k'wajay balidh ban 
wik'axte!. 3?Por kom u cho'óbna' 
abal an judíotsik in ko'ol chalpadh 
kin chemdha!, jé! tu abtsal апі и 
kontsámal јеуе xi kál tu at'nal 
abal ka k'ale tachan' kin lejkiytsik 
xant'éy in ko'ol Kal jajá!.” 

31 Tam ti an soldadotsik in 
ach'a'ich xan ti шап, in káldha' 
na Pablo ani jik'wax tin júna'tsik 
asta Antípatris. ?? Tam ti jun 
tsudhelom, an soldadotsik xi belal, 
witsiy ban atá xon tu t'ajnal an 
lájundhaxtaláb ani xi punattsik 
Kal an bitsim, in óntsi an bél 
junax k'al na Pablo. 33 Tam ti 
ulichtsik Sesarea, in pidha'tsik an 
ti dhutsadh úw an pulek awiltaláb 
ani in pidha! jeye an ta Pablo. 
34Tam ti an pulek awiltaláb ok'on 
kin ajay an dhutsadh úw, in konoy 
xon tu k'wajíl na Pablo. Tam tin 
cho'óbna'ich abal Silisia u k'wajíl, 
35in utsa! enché!: 

—Ne'ech tu lújundha' asta tam ka 
tsích xi ti utsbiyaltsik. 

An pulek awiltaláb, in ulu tám 
abal ka beletná na Pablo ban atá 
xon tu lájundhom na Erodes. 


In lo'wal tinbá' na Pablo tin 
tamét an pulek awiltaláb Félix 
2 BÓ! a k'ítsá más tayíl, ulich 

Sesarea na Ananías, nin 
ok'lékil an pále'tsik. Ulich jeye k'al 
jajá! cháb óx in ok'lékil an judíotsik 
ani jun i kawintsix xin bij Tértulo. 


HECHOS 23, 24 


Jeché!tsik, k'ale tin tamét an pulek 
awiltaláb abal kin utsbiy na Pablo. 
?Tam ti uldhá na Pablo, na Tértulo, 
tujey kin ólna' ban pulek awiltaláb. 
Enché! tin utsa! na Félix: 

—Juntam jalbintsích t'ajat pulek 
awiltaláb abal u k'wajat k'ijidh 
ani yab u k'wajat tu péjéx. Ejtal 
k'wajat belkómte alwa! kal tatá' 
na chalpadhtal. ?Pulek awiltaláb 
Félix, ejtal jeché! ech'ek'i i 
bach'wal putálk'i k'al yantam 
i jalbintsixtaláb. ^Por abal yab 
más tu lej t'ojliy owat, tu kontsal 
ti alwa'taláb abal ti ku exbantsi 
junwé! xowa! ne'ech ki ulu. 5Pos 
wawá! i chu'ümalich abal jeché' 
an inik, exom in ojtsal tin chalab 
an atiklábtsik. Putálk'i teché! an 
chabál exom in t'ajál ka k'é'áxin an 
judíotsik ani jajá', u ok'lek k'al an 
junkunéltsik xu bijyáb ti nasareno. 
SAsta in le'námal kin ch'ikat Paja! 
an pulek atá xon tu k'ak'náb na 
Dios. Jaxtám ti yak'wa! ani i Іе'па! 
ki lújundha! jelt xan tin ulal ni 
tak'ixtalábil; "por ochich an pulek 
ok'lek soldadotsik xin bij Lisias ani 
tu k'ántsi k'al yantam i chápláb. ?In 
ulu abal an utsbixtsik yejat ka tsích 
teché! k'al tatá!. Tatá! ne'ech ka 
ejto ka lújundha' ani ka cho'óbna! 
xant'ók'i tin kwenta ti utsbiyal. 

9 An judíotsik xi ta! jeye ti k'wajat, 
in ulal abal ejtal jeché! tsubax. 
10 An pulek awiltaláb in ша! tám 
na Pablo k'al in k'ubakk'i abal ka 
káwin ani na Pablo in ulu enché!: 

— Kal yantam i kulbétaláb ne'ech 
kin káwin ta tamét abal ku lo'o 
tubá', pos u cho'ób abal yánich i 
tamub ta lájundhom ba jeché! an 
chabál. '! Pos jelt xan ti ne'ech 

ka ach'a', in ko'olich lajucháb a 
k'ítsá, in k'ale Jerusalén abal ku 
k'ak'na! na Dios. 12Yab in elnék 
tin káwlíx k'al ni jun xita!, nibal u 
péjéxlindhámal an atiklábtsik ban 
pulek atá xon tu k'ak'náb na Dios, 
nibal ban atátsik xon tu t'ajnal an 
junkuntaláb, nibal ba jachan' an 
bitsow. 19Yab jeye ne'ech kin ejto 
kin ulutsik ke tsubax хома! tin 
utsáltsik u t'ajámal. 14Por xowa' 
ne'ech tu ша! ja'ich jeché!: Мапа! u 
tójontsal nin Diosil nu weje! pakélil 
jelt xan tin ulal an ít tsubaxtaláb xi 
jajá'tsik in utsál ke yab tsubax. Pos 
naná!, u belál ejtal xowa' k'wajat 
dhutsadh ban tak'ixtaláb ani хома! 
in dhutsámal jeye an t'iltsixtsik. 
15Naná! jayéchk'i neye u belál хома! 
jajá'tsik in belál, ke na Dios ne'ech 
kin ejdha! ti ít an chemélomtsik, 
xi alwa! iniktsik ani xi yab alwa! 
iniktsik. 16 Jaxtám tu lé! ku kó'oy 
tsububudh nu itsích ech'ek'i tin 
tamét na Dios ani tin tamét an 
iniktsik. 

17*Tam tin xe'chinich cháb óx 
i tamub píl chabál, in witsiy ba 
nu chabálil abal ku pidhna' i 
tolmixtaláb ani i pikbantsixtaláb. 
18 Ja'ich in k'wajat u t'ajál jeché!, 
tam tin elan ban pulek atá xon 
tu k'ak'náb na Dios k'al cháb óx 
i judíotsik xi tál Asia. Jeché'tsik, 
tin ela! tam tin ok'nékich ku Раја! 
an t'okeltaláb jelt xan ti yejat ka 
t'ajan. Por yab k'al yán i atiklábtsik 
nibal k'al i péjéxtaláb. 19 Ja'ich 
jachan' xi yejat ka tsíchtsik ani 
ka utey kin ulu max ani! lejtal tu 
waltsámaltsik. 20 Ani max yaba', ke 
xi jeché! k'wajattsik kin ulu max in 
eltsin tu walab tam tin lájundhá tin 

tamét nin Junkulom Awiltalábil an 
judíotsik. 21 Мапа! tokot и ulámal 
kawidh enché': *Tatá'tsik exom 
tin lájundhál abal u belál ke an 
chemélomtsik ne'ech ka ejdhá ti ít." 
22Tam tin ach'a'ich na Félix ejtal 
jeché!, kom óltsidhich alwa! хап ti 
k'wajat jeché! an ít tsubaxtaláb, in 
jila! jeché! abal kin lejkiy tayíl ani 
in utsa'tsik enché': 

—Tam ka tsích na Lisias, nin 
pulek ok'lékil an soldadotsik, tám 
ne'ech ku ok'oy tu lejkintsitsik an ti 
utsbixtaláb xa tsi'dhál. 

?3Utsan tám an ok'lek soldadotsik 
Kal na Félix abal yab kin walka' 
na Pablo ani kin belkóm, por kin 
walka! ka апа ani ka tolmiyat k'al 
nin ja'übtsik. 

?^Tam ti wat'enekich cháb óx a 
k'ítsá, ulich juní na Félix, junax 
Kal na Drusila, nin tomtal. Jeché! 
na Drusila, i judío jeye. Na Félix 
in abna! ka kanyat na Pablo abal 
ka t'iltsin an ti belomtaláb k'al tin 
kwenta na Jesukristo. 25Por tam 
ti na Pablo in t'iltsi abal yejattsik 
kin t'ajál ech'ek'i xowa! alwa!, 
kin kuxyal xowa! in le'nál nin 
t'u'ül ani k'al tin kwenta jeye an 
lújundhaxtaláb xi ne'ech ka wa'chin 
tin ok'ontal an k'ij, jik'ey tajat na 
Félix ani in ша! enché! na Pablo: 

—Xo! ki k'aléch. Tam kin jolk'an, 
tám juní ne'ech ku abna! ki kanyat. 

?6Na Félix yáníl t'ajat in abna' ka 
kanyat na Pablo ani и кау Kal јаја! 
abal in lé! kin chu'u max ka pidhan 
ti tumín k'al na Pablo ani anchan', 
ka walká na Pablo. 27 Cháb i tamub 
más tayíl, kale ti pulek awiltaláb 
na Félix ani ochich na Porsio Festo. 
Kom na Félix in lé! ka jilk'on alwa! 

Kal an judíotsik, yab in walka' na 
Pablo. 


Na Pablo tin tamét na Festo 


2 Ulich tám na Festo ban 
chabál xi Sesarea abal 
ka ochichich an ti pulek awiltaláb 
ani óx a k'ítsá más tayíl, kale 
Sesarea abal ka k'ale Jerusalén. 
2Taja! Jerusalén, an ok'lek pále'tsik 
ani an judíotsik xi más ultaláb, 
k'aletsik ba na Festo kin k'wajba' 
jun i utsbixtaláb abal na Pablo. 
3Pakabédhá na Festo abal kin abna' 
ka ik'tat na Pablo ani ka tsi'dhá 
Jerusalén. Por xowa! jajá'tsik in 
ko'ol chalpadh, ja'ich ke in lé! kin 
abna! ka chemdhá ti bél na Pablo. 
4Na Festo in tók'oytsik abal na 
Pablo k'wajat ti wik'nél Sesarea ani 
Ке јаја! ne'ech ka K'ale taja' k'unat i 
Kk'ij. 5In utsa'tsik jeye enché': 

—An awiltalábtsik xi tatá'tsik a 
kidhtal, awil ka k'ale Sesarea k'al 
naná! xita' kin ejto ani max jachan' 
an inik in walám, awiltsik ka utsbiy 
taja!. 

$Na Festo k'wajay Jerusalén 
waxik о láju xóna! a k'ítsá ani 
tayíl, witsiy Sesarea. Tam ti jun 
tsudhelom ti ulnek Sesarea, buxkan 
ban k'wajtaláb xon tu buxkanal an 
lájundhom ani in abna! ka ik'tat 
na Pablo. "Tam ti ochich na Pablo, 
utey an judíotsik xi tál Jerusalén 
ani in ulutsik abal na Pablo yán 
i pakdha! walastaláb in t'ajámal. 
Por ni jun xata! xowa! k'wajattsik 
in ulal, yab in ejto kin xalk'a! max 
tsubax. $Na Pablo in ulu tám enché! 
abal kin lo'o tinbá!: 

—Naná! yab и t'ajámal ni jun 
xata! walats ban pulek atá xon 


HECHOS 24, 25 


tu k'ak'náb na Dios. Yab u ch'ikat 
t'ajámal nin tak'ixtalábil an 
judíotsik, nibal nin tak'ixtal an lej 
pulek tak'ix romano. 

3Por kom na Festo in lé! ka jilk'on 
alwa! k'al an judíotsik, in konoy 
enché! na Pablo: 

— А lélxe' ki Kale Jerusalén abal 
tu lájundha! taja'? 

10Na Pablo tók'on enché': 

—In k'wajatich tin tamét an 
awiltaláb xu tak'nal k'al an lej 
pulek tak'ix romano xon ti yejat kin 
lújundhá. Pos jelt xan ta a cho'óbich 
alwa!, папа! yab u waltsámal ni 
jun xata! nu at kidhtaltsik. '! Max 
u t'ajámalak jun i walastaláb xi 
yejat ku jalbiy k'al i chemlá, awil 
kin chemdhá; por хо!, kom yab 
tsubax xowa! k'wajat tin usnal, ni 
jun xita' yab in ko'ol i awiltaláb ti 
kin pidhna! k'al jajá'tsik. Naná' u 
1ё' ke јаја! t'ajat an lej pulek tak'ix 
romano ti kin lújundha!. 

12Na Festo in konoy tám ok'ox nin 
tolmiwáltsik xant'éy kin t'aja'. Tam 
ti окоп ti t'ilolóltsik, in utsa! enché! 
na Pablo: 

—Kom a konyal abal a lé! ki 
lújundhá Kal јаја! t'ajat an lej pulek 
tak'ix romano, pos taja' ne'ech tu 
aba!. 


Na Pablo tin tamét an 
pulek tak'ix Agripa 

13Cháb óx a k'ítsá más tayíl, 
an pulek tak'ix Agripa ani na 
Berenise, ulichtsik Sesarea abal 
kin chapnédha' na Festo. 14Кот 
k'wajaytsik гаја! уап а k'ítsá, na 
Festo in t'iltsi an pulek tak'ix 
romano xowa! wa'ach k'al tin 
kwenta na Pablo. Enché! tin utsa': 

—Тесһё! k'wajat jun i inik ti 
wik'nél xi jiladh al wik'axte! k'al 
na Félix. 15Тат tin k'ale Jerusalén, 
an ok'lek pále'tsik ani nin ok'lékil 
an judíotsik tin k'wajbantsitsik 
jun i utsbixtaláb k'al tin kwenta 
jeché! an inik, tin utsáltsik abal 
ku ulu ka chemdhá. 16Naná' u 
tók'oytsik ke an awiltaláb xi Roma 
yab in ujnámal kin pidhna' ka 
chemdhá ni jun xita', max yab 
ka walká ok'ox kin lo'o tinbá! tin 
tamét an utsbixtsik k'al tin kwenta 
xant'ok'ál tu utsbiyáb. 1 Jaxtám, 
tam ti jajá'tsik tsích teché!, yab 
in k'wajay owat tin chalpax. 
Támkii jun tsudhelom tin buxkan 
ban k'wajtaláb xon tu t'ajnal an 
lújundhaxtaláb ani u abna! ka ik'tat 
jachan' an inik. 18Por xi ulichtsik 
ti utsbix, yab in ulu ni jun xata! xi 
k'alpidhich t'ajat ti walats jelt xan ti 
папа! u chalpayámal. 19Xowa! tokot 
in ulaltsik, ja'ich k'al tin kwenta in 
belomtaltsik ani in t'iláltsik jun i 
inik xin bij ta Jesás xi chemnekich, 
por na Pablo in ulal abal ta! k'wajat 
ejat. 20Kom yab u cho'ób xant'éy 
ku Раја! Kal jun xata! jelti jeché!, 

u konoy na Pablo max in lé! ka 
k'ale Jerusalén abal ka lájundhá 
гаја! k'al jeché! tin kwenta. 21 Por 
kom na Pablo in konoy abal in lé! 
ka lájundhá k'al an lej pulek tak'ix 
romano Awgusto, u ulu abal ka 
kó!yat ban wik'axte! asta ku abna! 
taja!. 

22Utsan tám enché! na Festo k'al 
na Agripa: 

—U lé! neye ku ach'a! xant'éy in 
ulal jachan' an inik. 

Tók'oyat enché! k'al na Festo: 

—Kalám ne'ech ka ach'a'. 

23Tam ti jun tsudhelom, na 
Agripa ani na Berenise ulichtsik 
t'ojojodh ani ochich ban altá junax 
kal nin ok'lékiltsik an soldadotsik 
ani k'al an ultaláb iniktsik xu 
k'wajíl ba jachan' an bitsow. Na 
Festo in abna! ka ik'tat na Pablo 
?^ani in ulu tám enché': 

—Pulek tak'ix Agripa ani 
pay'lomlábtsik xi junkunék teché' 
k'al wawá!, jé! k'wajat jeché! an 
inik. Yán an judíotsik tin utsál ke 
jajá' yab i alwa! inik. Anchan' in ulal 
an judíotsik xu k'wajíl Jerusalén 
ani xi teché'tsik Sesarea. Yab in 
kubdháltsik kin ulu ke yejat ka 
chemdhá jeché! an inik. 25Por naná! 
yab u eltsal ni jun i walastaláb pülek 
xi yejat kin jalbiy k'al i chemlá. Kom 
tin kontsámal abal in lé! ka lújundhá 
k'al na Awgusto, an lej pulek tak'ix 
romano, u ulúmalich abal ne'ech ku 
abna' taja'. 26 Ani kom yab и ko'ol 
chalpadh xant'éy ku dhutsuntsi nu 
ajátik an lej pulek tak'ix romano Ка] 
tin kwenta na Pablo, u tsi'dhámal 
ta taméttsik. Tatá!, pulek tak'ix 
Agripa, awil ka lújundha' abal ku 
chu'u max anchan! ku ela! jun xata' 
xant'éy ku dhutsuntsi an lej pulek 
tak'ix romano. ?7 Pos yab u ach'ál 
alwa! ku abna! jun і wik'nél, max 
yab ku dhutsa' xant'om walastaláb 
in t'ajámal. 


Na Pablo in óltsi an pulek tak'ix 
Agripa xantok'ál tu walbiyáb 
2 6 Utsan tám enché! na Pablo 
Kal na Agripa: 
—Awil ki káwin abal ka lo'o tabá!. 
In dhaya! tám nin k'ubak na Pablo 
ani in tuju ti káw enché! abal kin 
lo'o tinbá!: 

2— In kulbél t'ajat abal ne'ech 
ku ejto tin káw ta tamét pulek 
tak'ix Agripa abal ku ejto ku lo'o 
сира! Kal ejtal xowa! in usnal k'al 
nu at kidhtaltsik. Pos tatá! a exlál 
ejtal хома! in ujnámal kin Раја! an 
judíotsik ani k'al tin kwenta jeye 
xowa' u k'wajat xo! i káwlixnál. 
Jaxtám tu kontsal abal ti kin axtsi 
Kal i kayúmtaláb. 


Xowa! in t'ajámal na Pablo 
tam ti yabél u belom 

Ejtal an judíotsik, xi ja'ich 
nu kidhtaltsik, in cho'ób xan 
tin xe'chinék ba nu chabálil ani 
Jerusalén tam tin kwitóle. 5In 
cho'óbtsik jeye jeché! ani ne'ech 
kin ejto kin ulu abal tsubax, max 
in lé'. Ke папа! in fariseo neye asta 
tin kwitóle ani in kidhtalábwi'ik 
k'al an junkunél xi más lujattsik 
tin beldhál an belomtaláb. 9Xo! in 
tsi'dhats teché! abal kin lújundhá 
k'al tin kwenta abal u belál ke 
na Dios ne'ech kin ejdha! ti ít an 
chemélomtsik, jelt xan tin utsámal 
ni weje' pakéliltsik. "Xi lajucháb 
an kidhtaláb xi Israel xi wawá! i 
kidhtal, in aytsím kin баја! na 
Dios xan tin ulúmal. Jaxtám 
tin k'ak'náltsik na Dios ani in 
t'ójontsal akal i k'ij. Ja'ich k'al 
jeché! an aytsixtaláb, pulek tak'ix 
Agripa, tin utsbiyaltsik xo' nu at 
kidhtaltsik. 8 ¿Awxe! tatá'tsik yab 
a belál ke na Dios in ejdhál ti ít an 
chemélomtsik? 


Xan ti na Pablo ti xe'chinék 
in at'ál an belomtsik 
9"Naná! u chalpayalwi'ik ke yejat 
ku taja! уап xata! abal ku tamk'uy 

xin belálichtsik na Jesús xi Nasaret. 
10 Jeché! и баја! jeye anchan! ban 
bitsow Jerusalén. K'al tin tak'ixtal 
an ok'lek pále'tsik, yán i belom u 
baliy al wik'axte'. Tam u chemdháb 
an belomtsik, u ulal neye abal 
alwa'. !! Yáníl u at'ax t'ajtsámaltsik 
abal u lé! ku Paja! kin odhbijiy na 
Jesús. Jeché! u t'ajámal putálk'i 
ban atátsik xon tu t'ajnal an 
junkuntaláb ani u at'áltsik t'ajat ke 
asta in k'alel ku aliy píl bitsow abal 
ku at'ax t'ajtsitsik. 


Na Pablo in t'ila! juní xan ti tujey ti 
belom 
(Hch. 9:1-19; 22:6-16) 
12°K'al jeché! tin kwenta tin 

ne'ech ban bitsow xi Damasko, in 
abnék ani in pidhnék ti awiltaláb 
k'al nin ok'lékiltsik an pále'tsik. 
13Por ti bél, pulek tak'ix Agripa, 
tam ti ch'ejelich xóna' a k'ítsá, u 
chu'u jun i tajaxtaláb xi tál walk'i'. 
Jeché! an tajaxtaláb más tajax ke 
nin tajáx na k'ítsá ani tu wiliy k'al 
nin tajáx. 14Ejtal tu éb u kwajlan 
chabál ani и ach'a! tin tawnáb 
enché! k'al jun i káwintaláb xi 
ebreo: “Sawlo, Sawlo, éjant'ók'i tin 
at'ál? Exom a yajlombédhál tatá'k'i 
tabá!, jelt хап tin t'ajál an ko'nél 
tam in chochbiyal an ch'upidh 
pat'ál." 150 ulu tám enché': “éJita! 
pé teye, Ja'üb?" An Ajátikláb tin 
ша! enché': “Мапа! nin Jesús, xi 
tatá! a at'ál. 16Por ki ch'akách ani 
ki kubey, pos Мапа! и xalk'ám tubá! 
ti kin chu'u abal tu utsa! ti kin 
t'ójontsi ani ka ГПа! хома! exom a 
chu'tal xo! ani xowa! ne'ech jeye 
ka chu'u ku Раја! más tayíl. 7 Хо! 
ne'ech tu aba! ka t'iltsi xi yabtsik u 

judío an ti tsubaxtaláb xi k'al Мапа! 
tu kwenta. Ne'ech tu beletna' abal 
yab xata! ki t'ajtsin k'al an judíotsik 
ani Kal xi yabtsik u judío jeye. 18Ти 
abál гаја! abal ka lamtsitsik an tin 
wal ani yabich más ka xe'chintsik 
ban jik'waxtaláb. Ka xe'chinichtsik 
jeye ban tajaxtaláb abal kin 
bela'ichtsik na Dios ani yabich ka 
k'wajaytsik teykómte k'al nin cháp 
an lej at'ax. Ti kin bela'ichtsik abal 
ka pakwlantsatich tin walastalábil 
ani kin bach'utsik jeye xowa! ne'ech 
ka pidhan k'al na Dios junax k'al xu 
dhabalábich Kal Jajá!.” 


Na Pablo in t'aja' хома! utsan k'al 
an Ajátikláb ban xalk'antsixtaláb 
19 Jaxtám, pulek tak'ix Agripa, 
yab u ch'ikat Саја! xowa! in 
utsan k'al an Ajátikláb ban 
xalk'antsixtaláb xi tsích walk'i!. 
20 Ok'ox tu t'iltsitsik an ti alwa! 
t'ilab an atiklábtsik xu k'wajíl 
Damasko. Tayíl u t'iltsitsik xi 
Jerusalén, xi putálk'i ban chabál 
xi Judea ani xi yabtsik u judío jeye. 
U utsáltsik abal kin jila'ichtsik ti 
walablom ani kin bela'ich na Dios, 
kin t'aja'ichtsik xowa! alwa! abal 
kin хака! ke in jilámalichtsik 
ti walablom. 21 Ja'ich k'al jeché' 
tin kwenta nu at kidhtaltsik tin 
yak'wámal ban pulek atá xon 
tu k'ak'náb na Dios ani in lé'tsik 
ti kin chemdha!. 22Por kal tin 
tolmintsixtal na Dios u óntsal ku 
tila! jeché! asta xo'. Ejtalk'itsik u 
t'iltsal an ti alwa! t'ilab, ts'itsik ani 
pakdha'. Yab u jalk'untsal ni jun 
xata! хома! an t'iltsixtsik ani na 
Moisés in ulúmaltsik ke ne'ech ka 
támun. 23 Jajá'tsik ja'ich nin ulúmal 

ke an Kristo ne'ech ka chemdhá ani 
ke ja'ich xi ne'ech ka okxin ka ejech 
ti ít abal kin t'iltsi xan ti ne'ech ka 
lo'ey ni kidhtaltsik ani xi k'e'et jeye 
an atiklábtsik. 


Na Pablo in utsál an pulek tak'ix 
Agripa abal ka belmáchich jeye 


?^Tam ti na Pablo in ulu ejtal 
jeché! abal kin lo'o tinbá!, na Festo 
kawidh tin ulu enché': 

—iPablo, Tatá! i olmanal! A 
óntsámalich t'ajat ta exóbal, jaxtám 
ta olmanékich. 

?5por na Pablo tók'on enché': 

—Yab in olmanal, pulek awiltaláb 
Festo; lujat ani tsubax xowa' in 
k'wajat u ша]. ?6Jé! k'wajat an 
pulek tak'ix Agripa, xin exlál alwa! 
ejtal jeché!. Jaxtám tin k'wajat 
tin káw tin tamét jajá' k'al ni jun 
i jík'ib. U cho'ób alwa! Ке јаја! in 
cho'ób alwa! ejtal jeché!, pos yab 
chinat ti támnék. 27Pulek tak'ix 
Agripa, ¿a belálxe! jeché! xowa' 
in ulúmal an t'iltsixtsik? Мапа! u 
cho'ób alwa! abal a belál. 

28 Utsan tám enché! k'al na 
Agripa: 

—Wé'ichwi'ik tajat ti kin Раја! ku 
bela! neye na Kristo. 

?31n ulu tám enché' na Pablo: 

— Pos max wé'ich o yaba!, u lé'ak 
max na Dios kin le'na! ke yab 
tatá'k'i, ejtal xi kwajat in ach"ál 
хома! и ulal, ka belmáchaktsik jeye 
jelti naná! maske yabtsik ja! wik'adh 
k'al jelti jeché! an pat'áltsik. 

30 Tam ti na Pablo in ok'oy kin ulu 
jeché!, ch'akay an pulek tak'ix ani 
an pulek awiltaláb jeye. Ch'akay 
jeye na Berenise ani ejtal xi tá! 
ti buxutsik, 31 Кае píl abal kin 

t'ila'tsik jeché!. Ani u útsáxtsik 
enché! jajá'k'itsik: 

—Jeché! an inik yab in t'ajámal 
ni jun xata! xi yejat kin jalbiy k'al 
i chemlá, nibal ela! yejat ka kó'yat 
balidh ban wik'axte!. 

32 Ani na Agripa in utsa' enché! na 
Festo: 

—Awilichakwi'ik ka walká jeché! 
an inik max yabak in konyámal 
ka lújundhá k'al an lej pulek tak'ix 
romano. 


Na Pablo abnájich Roma 


2 Tam ti ulwatich abal 
ne'ech ku abná Italia, 

na Pablo ani xi k'e'et jeye an 
wik'néltsik, pidhná ba jun i ok'lek 
soldadotsik xu bijyáb ta Julio, xin 
tak'yal jun kwene! і soldadotsik. 
Jeché! jun kwene' an soldadotsik, 
u bijyáb Awgusto. 2Pos u balin ba 
jun itan xi tál ban bitsow xu bijyáb 
Adramitio, xi ne'ech ban bitsowtsik 
xi Asia. Та! jeye ti k'wajat na 
Aristarko k'al wawá!, јаја! u k'wajíl 
Tesalónika, an bitsow xu tak'nal 
Masedonia. ?Tam ti jun tsudhelom, 
u ulich ban bitsow xi Sidón. Таја!, 
kó!yat na Pablo k'al na Julio k'al 
yantam i k'ak'naxtaláb, pos walká 
ka Kale kin álna! nin ja'úbtsik abal 
ka tolmiyat k'al jajá'tsik. ^Tam 
tu kaléch Sidón, i jila! ti k'watab 
an chabál xi Chipre kom an ik, ti 
tamét tu waw'nal. 51 wat'na' an 
pujal tin tamét in waltsik an ja! xi 
Silisia ani xi Panfilia ani u ulich 
ban bitsow xin bij Mira, jun i 
bitsow xu tak'nal Lisia. 

$An ok'lek soldadotsik in ela! 
саја! jun i tan xi tál Alejandría ani 
ne'ech Italia. Таја! tu utsa' ku balin 

abal ki óntsi an bél. 7 Yán a k'ítsá 

tu belal k'ayümk'i ani Ка] yantam i 
t'ojláb tu ulich tin tamét an bitsow 
xi Gnido. Kom bél ti tamét tu 
waw'nal an ik’, u wat'ey tin tamét 
Salmón ani i malintsi an chabál 

xi Kreta. 9I óntsi tu belal k'al i 
chápláb tin waltsik an ja', u ulich 
ba jun i kubtaláb xin bij Buenos 
Puertos, k'unat ban bitsow xi Lasea. 

Kom i k'ibdhámalich t'ajat yán 
i k'ij ani k'ak'adhich t'ajat ku beley 
ban pujal abal exomich ti k'unel 
nin chamáy, jaxtám na Pablo in 
tak'iytsik ani in utsa'tsik enché': 

—Ja'übtsik, папа! u chu'tal abal 
jeché! an belách ne'ech t'ajat ka 
k'ak'adhmé, ne'ech ki k'ibdha' an 
tan ani an kitálábtsik. Yab tokot 
já'k'i, asta tá! weye ku chemech. 

"1 Por an ok'lek soldadotsik más 
in exbantsi an dhabal tan ani an 
beldhom ké xowa' in ulu na Pablo. 
1? Kom ba jachan' an kubtaláb yab 
alwa! abal kin wat'na! аја! nin 
chamáy, yán an atiklábtsik xin 
chalpay abal más alwa! ku kale 
саја! ani ki chu'u max ki ejto ku 
ulich Fenise, jun i kubtaláb xi Kreta 
xi kwajat in lujtal xon tu kalel 
na k'ítsá ani ki wat'na! taja! nin 
chamáy. 


An ik'ladh áb xi ulich ban pujal 
13 Kom tujey tám ti waw'nal 
k'ayúm an ik xi tál alál, in 
chalpaytsik abal alwa! ki óntsi an 
belách. Pos u kale ani i óntsi tu 
belal tin waltsik an ja! xi Kreta. 
14^ por lej wé! más tayíl, tujey ti 
waw!yáb an tan k'al jun i chapik ik’ 
xu bijyáb Ewroklidón, xi tál ebál. 
15 Jeché! an ik”, tujey kin júna' an 

tan. Kom yab i ejtowal ku beley 
abal tu tamk'uyal an ik’, i walka! ti 
ku jüna'. 160 wat'ey tin kúx jun i 
chakam chabál xu bijyáb Klawda, 
саја! yab lej k'alpidh chapik ti 
wa'udh an ik’ ani Kal уап i t'ojláb 
ti ejto ki k'adhba! an chakam tan 
xu tál i kinkóm. !" Tam tu ok'onich 
ki ааһа! an chakam tan, malyat 
an tan abal ka likey ani yab ka 
pakchun. Kom i ch'ejnál ka xak'pan 
an tan ban kidhiblom xu bijyáb 
Sirte, pa'bantsat an ti k'udhk'um 

xi kál tu beldháb an tan ani in 
walka'tsik ka júná k'al an ik”. 18'Tam 
ti jun tsudhelom, kom bél t'ajat 
chapik an ik'ladh áb, in tujutsik 
kin pet'na' ban pujal an kitáláb xin 
ne'dhál an tan. !? Tin óxláb a k'ítsá, 
i pet'na! jeye kal i k'ubak ejtal 
хома! u éynáb ban tan. 20 Owæch 
t'ajat yab u xalk'anal na k'ítsá nibal 
na óttsik ani kom in óntsal an 
ik'ladh áb, yabich i chalpayal max 
ne'ech ki ejto ku lo'ey. 

?! Kom nakatich i k'ij yab xata! i 
k'apúmal, kubey na Pablo junax 
ch'ejel хоп ti jajá'tsik k'wajat ani in 
ulu enché': 

—Ja'übtsik, másakwi'ik alwa! 
max tin exbantsámalaktsik ani u 
jilk'onékak Kreta. Anchan' yabak 
i tamümal ejtal jeché!, nibalak i 
k'ibdhámal an kitáláb. 22Por хо!, 
tu utsáltsik abal yab ka jila! tabá', 
pos ni jun xita! xi tatá'tsik yab 
ne'ech ka chemech, tokot ne'ech ka 
k'ibchon an tan. ?3Pos jeché! i akal, 
u chu'u jun in t'okat abatwálejil na 
Dios. Jeché! na Dios, ja'ich xi папа! 
u Kak'nál ani u t'ójontsal. An 
t'okat abatwále tin utsa' enché': 
“Pablo, yab ki jik'ey, pos tatá! ko'ol 

ki utey ban lej pulek tak'ix romano 
ani kal tatá'k'i ta kwenta, na Dios 
yab ne'ech kin walka! ka chemech 
ni jun xita! xi k'wajat junax Kal 
tatá! ban tan." ?5Ja'übtsik, jaxtám 
tu utsáltsik abal yab ka jila! tabá!, 
pos naná! u beltsal xowa' in ulal 
na Dios ani u cho'ób alwa! abal 
anchan! ne'ech ka támun jelt xan 
tin utsa' an tokat abatwále. ?9Ko'ol 
ki ela! jun i chakam chabál teché' 
ban pujal. 

27 Jun i akal, tam tin cháblábich i 
semana tu belal, u k'wajat ban pujal 
xu bijyáb Adriático ani u jánáb tük'i 
túk'i Kal an ik. Tam ti ch'ejelich 
i akal, an iniktsik xu t'ojnal taja! 
ban tan in chu'utsik abal exomich 
tu ulel ba jun i chabál. ?8In 
lejbantsitsik nin ówtsík an ja! ani in 
chu'u abal jun inik lajuakak i metro 
in ko'ol. Más tayíl in lejbantsitsik 
juní ani in chu'u abal jun inik 
bükich tám i metro in ko'ol. 29 Кот 
in ch'ejnáltsik kin tamu an pakdha' 
t'ujub, in baliy ban ja! tin kúx an 
tan, ché! i pat'áltsik xin kubdhál ка 
an tan ani kom u jik'éltsik, in lé'ich 
t'ajat kin chu'utsik ka tsudhey. ??Por 
an iniktsik xi taja' u t'ojnal ban tan, 
in chalpayaltsik ka ájlách, jaxtám 
tin tujutsik kin pa'ba' an chakam 
tan ban ja!, in wáynáltsik jelti max 
exom in balyal an pat'áltsik xi ok'ox 
xi k'ál tin kubdhál an tan. ?! Por na 
Pablo in óltsi an ok'lek soldadotsik 
ani an soldadotsik jeye. Enché! tin 
utsa'tsik: 

— Max jeché'tsik ka k'ale, yab 
ne'ech ka ejto ki lo'eytsik. 

32An soldadotsik in kotsi tám tin 
wik'áb an chakam tan ani іп walka' 
ka kwajlan ban ja'. 

33Tam ti exomich ti tsudhél, na 
Pablo in utsa'tsik ejtal abal ka 
k'apüch. Enché' tin ulu: 

— In ko'olich cháb i semana 

ke tatá'tsik yab i wayal nibal a 
K'apúmaltsik xata'. 3⁄4 Jaxtám, tu 
kontsaltsik ti alwa'taláb abal ka 
k'apu ela! wetsik i k'apnél abal 
tatá'tsik ta alwa'bíl. Pos ni jun хіќа! 
yab ne'ech kin k'ibdha! ni jun in 
xi'íl xin ko'ol bin ók. 

35Tam ti na Pablo in ulu jeché!, 
in téyna! an pan ani in pidha! ti 
jalbintsixtaláb na Dios tin tamét 
ejtal xi ta! ti k'wajattsik. In peja'ich 
tám ani in tuju kin Кари. ?6Ejtal 
in pubédha'tsik nin ejattal ani 
Kapúchtsik jeye. 3 Nin yaníl xi баја! 
tu k'wajat ba jachan' an tan, cháb 
i bo! inik k'al ох inik lajuakak i 
atiklábtsik. 38 Tam ti ajwéchtsik, in 
pet'na'tsik an trigo ban pujal abal 
ka ik'owmé an tan. 


Ju'chun an tan ban ja' 


39 Tam ti tsudhey, an iniktsik xu 
t'ojnal ban tan, yab in exla'tsik an 
chabál xin chu'tal. Por in chu'utsik 
jun i kubtaláb ba jachan' an ja! хоп 
ti yab lej owtsik ani in ulu abal 
ne'ech kin chu'utsik max kin ejto 
kin utu taja' an tan. In kotsi tám 
tin wik'áb an pat'ál xin kubdhál 
kál an tan ani taja! tin jila'tsik 
alk'idh ban ja'. In polk'antsi an ti 
xaltsixtaláb xu éynal abal ka beldhá 
k'ál an tan. In paltsi jeye t'ek'at an 
tan an ti k'udhk'um xi ok'ox abal 
ka waw!yat k'al an ik' ani in tujüch 
tám ka utey an tan xon ti yab 
owtsik an ja'. Por ulich asta xon 
tu támúx an ja! xu ádhil ani taja! 
ti xak'pan ban kidhiblom. Nin ók? 


HECHOS 27, 28 


an tan jilk'on xapat ban kidhiblom, 
nibal ela! u ejtowáb ka yoywat ani 
nin küx, tujéch ti pakwáb k'al in 
cháp an múlák? ја!. An soldadotsik 
in le'na! tám kin chemdha! an 
wik'néltsik abal yab ka ájláchtsik 
kowal. Por an ok'lek soldadotsik, 
kom in lé! kin lo'o na Pablo, yab in 
walka! kin t'aja'tsik апсһап!, tokot 
in ulu ke xin wit'áltsik ti kowal, ka 
okxintsik kin реѓпа! tinbá! ban ја! 
abal ka ulich kowal asta ban chabál. 
44 Ani xi yab in wit'áltsik ti kowal, 
in utsa! ka puneytsik ba okcha' o 
bin pejmats an tan. Anchan! ti 
ulichtsik ejtal juntam anik'i ban 


chabál. 
2 Tam tu lo'enekich ejtal 
tu éb, i cho'óbna! ke 

jachan' an chabál in bij Malta. ? An 
k'wajíltsik xi taja!, tu bach'utsik 
t'ajat alwa!; pos in jok'pa'tsik i 
k'amal abal exom an áb ani chamay 
ani tu kaniy ejtal tu éb ku utey tu 
dhilal. 3In pena! tám na Pablo wé! i 
waynek dhi' ani kwajat in umtsal 
an k'amal, por jun jik'towál ti kale 
jun i chan Kal in kák'íl an kamal 
ani palk'an bin k'ubak na Pablo. 
^Tam ti an atiklábtsik xu k'wajíl 
саја! in chu'u palat an chan bin 
k'ubak na Pablo, útsáxintsik enché!: 

—Jeché! an inik i chemdhax inik 
xóna!, pos maske in jek'a! an chemlá 
ban pujal, bélk'i ne'ech ka chemech 
abal ch'ik'an k'al an chan. 

5Por in tinína' an chan ban 

k'amal ani na Pablo yab xata! in 
tamu. 8Ejtaltsik k'wajat in aytsím 
kin chu'u ka málin o jun jik'towál 
ka kwajlan chemnek; por tam ti 


Na Pablo ban chabál xi Malta 

owéch ti aytsixtsik ani in chu'u abal 
yab xata! in tamu, in jalk'uytsik nin 
chalab ani in tuju kin ulutsik ke na 
Pablo ja'ich jun i dios. 

TK'unat ba jachan' an kubtaláb 
xon tu k'wajat, ta! ti kwajat nin 
chabálil na Publio, an ultaláb inik 
xi ba jachan' an chabál xi Malta. 
Јаја! tu bach'u ani tu koydha' óx 
a k'ítsá tin Кіта". Тат ti jachan' 

i Kij, nin táta! na Publio ta! ti 
kwachat abal u k'ak'él ani in ko'ol 
i kotox tsukúl. K'ale ti álnáb k'al 
na Pablo; tam ti na Pablo ok'on kin 
kontsintsi, in k'wajba! nin k'ubak 
bin éb an ya'ul ani in jeldha'. ?Tam 
ti an atiklábtsik in ach'a! jeché!, 
ulich jeye ba na Pablo an ya'ultsik 
xu k'wajíl ba jachan' an chabál ani 
jeldhátsik. 19 Yán xowa' alwa! u 
t'ajtsin k'al јасһап! an atiklábtsik. 
Más tayíl, tam tu balinich juní ban 
tan, u pidhan kidhat xowa' ne'ech 
ki yéntsi abal an belách. 


Na Pablo ulich Roma 

"Tam tu k'wajách óx a ích” ba 
jachan' an chabál, u balin ba 
jun i tan xin wat'námal taja' nin 
chamáy; jachan' an tan, ja'ich 
jun i tan xi Alejandría ti tál ani 
in ko'ol ch'ilbadh an diostsik xu 
bijyáb Kástor ani Pólux. '?Tam tu 
ulich ban bitsow xi Sirakusa, u 
k'wajay гаја! óx а k'ítsá. 3Tam tu 
kale Sirakusa, i óntsi an belách tin 
waltsik an ja' asta tu ulich Rejio. 
Tam ti jun tsudhelom, wa'un an ik” 
xi tál alál ani tin chábláb a k'ítsá 
u ulich Puteoli. 1Таја!, i ela! cháb 
óx i kidháblábtsik xi tu pakabédha' 
abal ku k'wajay Kal jajá'tsik jun 
i semana; más tayíl, u k'aléch 

tám Roma. ÍS An kidháblábtsik 

xi Roma, in ach'ámalichtsik abal 
ne'ech ku ulich; jaxtám ti kaletsik 
abal ti ku tamu ban bitsow xin 

bij Foro de Apio ani ban kubtaláb 
jeye xu bijyáb Tres Tabernas. Tam 
ti na Pablo in chu'utsik, in pidha' 

ti jalbintsixtaláb na Dios ani in 
ach'a! abal likedhantsat t'ajat tin 
ejattal. 16Тат tu ulich Roma, an 
ok'lek soldadotsik in pidhna' an 
wik'néltsik bin ok'lékil xu belkoltsik 
an ti wik'axte!, por na Pablo walká 
ja! ka k'wajay píl, belkómte k'al jun 
i soldado. 


Na Pablo in t'ila! Roma 
ап alwa! t'ilab 
17 Tam tin óxlábich a k'ítsá ti 
ulnek na Pablo, in abna! ka kanyat 
an judíotsik xi más ultaláb xi taja! 
Roma ani tam ti junkuntsik, in ша! 
enché': 

— At kidhtaltsik, папа! yab xata! 
tu waltsámal an judíotsik nibal u 
ch'ikat t'ajtsámal tin tak'ixtal ni 
weje! pakéliltsik, por in pidhná 
Jerusalén abal kin wik'an k'al an 
romanotsik. !?Tam ti ok'on ti kin 
lájundha'tsik, in lé'wi'ik ti kin 
walka' abal yab tin eltsitsik ni jun 
i walastaláb xi yejat ku jalbiy k'al 
i chemlá. 19Por an judíotsik yab in 
le'na'. Jaxtám tu konoy abal kin 
lújundhá k'al an lej pulek tak'ix 
romano, por yab abal u ko'ol jun 
xata! xant'ok'ál ti ku utsbiy nu 
kidhtaltsik. 20 Ja'ich k'al jeché! tin 
kwenta tu kanyámaltsik. Abal tu 
chu'utsik ani abal ku t'ilololách. Pos 
teché! in k'wajat wik'adh k'al i pat'ál 
k'al tin kwentak'i an aytsixtaláb xi 
ko'ol, мама! xu israelita. 

21Utsan tám enché!: 

—Wawá! yab i bach'úmal ni jun i 
dhutsadh úw xi tál Judea abal ku 
óltsin xant'éy wa'ach k'al tatá! ta 
kwenta, nibal tsi'nek ni jun i judío 
xi tuwa! abal ti ku t'iltsi max tatá! i 
utsbidh. ??Por i lé! ki ach'a! xant'éy 
a chalpayal k'al tin kwenta jeché! 
an ít junkuntaláb, pos i ach'ámalich 
abal putálk'i tu at'nal. 

?3 Anchan! pé, bijtsin jun i k'ij 
xowk'i ti ne'ech ka t'iltsin хома! nin 
lé! kin cho'óbna'tsik ani junkun 
yán i a atiklábtsik xon ti k'wajat 
na Pablo. Dhajaw tin tuju ti tiltsix 
k'al tin kwenta xan tu tak'ix na 
Dios asta dhamuy. In t'iltsaltsik 
an ta Jesús ani in óltsaltsik xan 
tu t'ilnal bin tak'ixtal na Dios xin 
jilám dhutsadh na Moisés ani bin 
dhuslábil an t'iltsixtsik. 4Taltsik 
in belál xowa' in ulal na Pablo ani 
taltsik, yaba'. 25 Ani kom yabtsik 
jununúl nin chalab, in tuju ti 
k'aleltsik. Utsantsik tám enché! k'al 
na Pablo: 

—Tsubax t'ajat ti utsan k'al an 
Tokat Ejattaláb ni weje! pakéliltsik, 
tam ti utsantsik enché! k'al an 
t'iltsix Isaías: 

26 Ki Kale ani ka utsa! enché! nú! 

na at kidhtaltsik: 

Ne'ech ka ach'a'tsik, por yab 
ne'ech ka exbay; 

ne'ech ka chu'utsik, por jelti 
max yab a chu'tal. 

27 Abal nin itsích jeché' 

an atiklábtsik, in 
chapikmédhámal tajat, 
wetsik t'ajat tin ach'áltsik k'al 
nin och'oxtal. 
Mut'utsik tin ko'ol nin wal; 
abal yab ka chu'xintsik k'al nin 
wal, 
nibal ka och'xintsik k'al nin 
och'oxtal. 
Yab kin exbaytsik k'al in itsích, 
nibal ka uteytsik k'al Naná! abal 
ku jeldha'. 
28Ka cho'óbna'tsik pé, ke xo', jeché! 
nin lo'oxtalábil na Dios ne'ech ka 
t'iltsin xi yabtsik u judío ani ne'ech 
ja! kin exbaytsik. 

29 Tam ti na Pablo in ok'oy kin 
ulu jeché!, Kale an judíotsik апі u 
káwlíxtsik t'ajat jajá'k'itsik. 

39 K'wajay na Pablo ba jachan' an 
matidh atá, cháb i tamub ani in 
bach'wal ejtaltsik xu ulel ti álnax. 
31 Kal ni jun i jík'ib tin óltsal an 
atiklábtsik xan tu tak'ix na Dios, 
in ok'tsaltsik k'al tin kwenta an 
Ajátikláb Jesukristo ani yab u 
tamk'uyáb Kal ni jun xita!. 

An dhutsadh úw xi abtsin k'al na Pablo an belomtsik xi 


Roma 





Na Pablo in dhutsuntsal 
an belomtsik xi Roma 
Naná!, xu bij Pablo, in k'wajat 
u t'ójontsal na Jesukristo. 
Na Dios tin kanyámal ani tin 
pílmédhámal abal ti kin k'wajba' 
tin abatwálejil. In баја! anchan! 
abal ku t'ila' nin alwa! t'ilábil. 
?Na Dios in pidhnámal ka 
cho'óbná jeché! an tsubaxtaláb 
asta ti weje'. Jeché! in pidhna! ka 
cho'óbná ban T'okat Dhuslab k'al 
nin t'iltsíxiltsik. 3Jeché! an alwa! 
t'ilab, ja'ich k'ál tu t'ilnal ni Ajátik 
Jesukristo, nin Chakámil na Dios. 
Jajá! na Jesukristo in kó'oy jeye 
in t'u'úl jelti wawá!, u kidhtaláb 
Kal an pulek tak'ix Dabid. ^K'al 
tin kwenta nin t'okattal ani tam 
ti ejdhá ti ít, támich ti xalk'á abal 
tsubax lejtal u Chakámláb k'al na 
Dios ani pidhan ti chápláb. 5K'al tin 
kwentak'i na Jesukristo, і bach'u 
an alwa'taláb ani u pidhan k'al 
na Dios ku k'wajay tu abatwále. 
U pidhan ku k'wajay tu abatwále 
abal ki ok'tsi an atiklábtsik xi 
рша! an k'ay!lá abal kin bela! па 
Jesukristo ani yab kin ch'ikat 


Гаја! na Dios. 97 Kal jeché! an 
atiklábtsik, ta! teye ta k'wajat, 
tatá'tsik xi k'wajíl Roma. Na Dios 
ti k'anidháltsik, ti kanyámaltsik 
abal ki k'wajách k'al na Jesukristo 
ani abal ki k'wajáchtsik i t'okat. Ka 
bach'waltsik an alwa'taláb ani an 
k'ijidhtaláb хі tál ba ni Táta! Dios 
ani ni ba ni Ajátik Jesukristo. 


Na Pablo in lé' ka k'ale Roma ti álnax 


8Ok'ox, u lé! tu utsa'tsik abal u 
pidhál ti jalbintsixtaláb nu Diosil k'al 
tin kwenta na Jesukristo. Jeché! an 
jalbintsixtaláb u pidhnál Kal tatá'tsik 
ta kwenta abal putálk'i tu t'ilnal хап 
ta beláltsik na Jesukristo. ?Na Dios, 
xi naná! in k'wajat u tójontsal k'al 
ejtal nu ejattal abal ku t'ila! an alwa! 
t'ilab k'al tin kwenta nin Chakámil, 
in cho'ób alwa! abal tu kontsintsaltsik 
t'ajat tam in ól. 9Ech'ek'i u 
pakabédhál na Dios abal ku ejto kin 
Kale tu álna'tsik, max Јаја! anchan! 
tin lé!. !! Pos naná! u lé! tu chu'utsik 
ani tu tolmiytsik ka bach'u xowa! in 
lé! ti pidha' an T'okat Ejattaláb ani 
anchan! ki belmáchtsik más !2abal 
ku líkédhántsíxin ti itsích jún ani jún 
k'al an belomtaláb xi ko'ol. 

13Kidháblábtsik, u lé! ka 
cho'óbna'tsik abal yánílich t'ajat u 
le'námal kin k'ale tu álna'tsik, por 
asta xo! yab u ejtómal kin k'ale. U 
le'nál kin k'ale tachan' abal kin 
t'ójon ani ka wa'chin más i belom 
k'al tatá'tsik, jelt xan ti támnék 
k'al an atiklábtsik xi yab u judío 
xi k'wajattsik píl bitsow. 14Pos 
папа! ko'ol ku t'iltsi an ti alwa! 
t'ilab an griegotsik ani xi yab u 
griegotsik, xi chalpadhtsik ani xi 
yab chalpadhtsik. 15 Јахіат, папа! 
и le'nál t'ajat кіп k'ale tu t'iltsitsik 
an ti alwa! t'ilab, tatá'tsik xi k'wajíl 
Roma. 


Nin cháp an alwa! t'ilab 

16 Yab u tidhenál ku tila! an alwa! 
tilab, pos an alwa! t'ilab, in cháp 
na Dios. Jeché! an alwa! t'ilab, k'ál 
tu t'ilnal na Jesukristo; ani xita! 
kin bela! na Jesukristo, ne'ech ka 
lo'ey. Jeché! an alwa! t'ilab ok'ox 
ti t'iltsin an judíotsik ani tayíl xi 
yabtsik u judío. 1 Pos ban alwa! 
tilab, na Dios tu xalk'antsalich 
хап tu k'wajbál alwa! Kal Јаја! 
k'al an belomtaláb ani tokot k'al 
an belomtalábk'i. Pos an T'okat 
Dhuslab in ulal enché!: “Max jun 
xita! ka k'wajbájich alwa! k'al na 
Dios abalk'i u belom, yabich jayk'i 
ne'ech ka chemech." 

18 Nin k'ak'adh yajtsiktalábil na 
Dios tál walk'i' abal ejtalk'i xin 
t'ajál хома! yab alwa!. Kal nin 
at'axtal, jeché! an atiklábtsik yab in 
walkál ka exlá an tsubaxtaláb. !?In 
exlálichtsik alwa! xowa' u exlantsáb 
na Dios, kom xalk'antsidhichtsik 
Kal na Dios. 20Na Dios yab tejwa!, 
por in xalk'ál хап ti jeye Jajá! k'al 

хома! in t'ajámal. Tam tin баја! an 
walk'i' ani an chabál, in xalk'a! ke 
Jajá! tsubax lejtal u Dios ani in ko'ol 
in cháp xi yab jayk'i in ko'ol in 
ok'ontal. Jaxtám, an atiklábtsik xin 
t'ajál хома! yab alwa!, yab ne'ech 
kin ejto kin ulu ke yab in exlál. 
21 Maske in exláltsik na Dios, yab 
in k'ak'námaltsik xan tu k'ak'náb 
na Dios, nibal in pidhámaltsik ti 
jalbintsixtaláb. In óntsal tokot kin 
chalpaytsik xowa! yab xata! in jalbíl 
ani nin itsích xi yab t'ajat xata! in 
lé! kin exbay, jilk'onék jelti max 
ban jik'waxtaláb. ?2Jilk'ontsik yab 
xata! in exbayal abal in chalpay 
ke jajá'tsik chalpadh t'ajat. ?3In 
jalámaltsik nin labidh t'okát na 
Dios xi yab jayk'i u chemel, k'al in 
ch'ilábil i iniktsik xu chemel, Ка 
in chrilábil i ch'ichintsik, i chantsik 
апі k'al i ko'néltsik xi ché! in akan. 

24 Jaxtám na Dios tin 
walkámalichtsik kin óntsi kin баја! 
хома! at'ax, xowa! in kulbetnáltsik 
tin itsích ani anchan!, in t'ajtsalich 
nin t'u'úl хома! yab alwa! 
jajá'k'itsik tinbá!. 25In jalámaltsik 
nin tsubaxtalábil na Dios kal i 
k'ambixtaláb, in k'ak'námaltsik ani 
in ólantsámaltsik xowa! na Dios in 
t'ajámal. Na Dios ja'ich nin tomnál 
ka k'ak'ná malilíl i k'ij. Anchan' ka 
t'ájan. 

26 Jatich k'al jeché! tin kwenta 
ti walkátsik k'al na Dios kin 
t'aja! xowa! tidhetál; pos asta an 
mímlábtsik in jalk'uy nin chalab, 
yabich u k'wajíl xan ti yejat ka 
k'wajay, u junkunal i mímláb k'al in 
at mímláb. ?7 Aníl jeye an iniktsik, 
in jila! ti k'wajíltsik k'al i mímláb; 
in jalk'uytsik nin chalab ani in Раја! 

xowa! tidhetál. Junkun i inik k'al in 
at inik ani anchan! in bach'waltsik 
i yajtsiktaláb bin t'u'úl Kal tin 
kwenta xowa! in t'ajáltsik. 

28Kom yabich in le'na! kin 
exbantsitsik na Dios, jaxtám ti 
walkátsik k'al na Dios kin kó'oy 
i chalab xi yab alwa! abal kin 
t'aja'tsik xowa! yab yejat kin 
Paja". 29In t'ajáltsik Раја хома! 
yab lujat, u junkunaltsik k'al xi 
yab in tomtal, in t'ajáltsik xowa! 
at'ax ani ch'e'ne'tsik t'ajat. In 
chakuntsaltsik xita'kichk'i k'al tin 
kwenta xowa! in chu'tal in ko'ol, u 
chemdhaxtsik, u péjextsik ani u 
k'ambixtsik. 30In t'ilál yab alwa! xi 
k'e'ettsik, in janwaltsik i káw, in 
at'áltsik na Dios, u odhbijixtsik ani 
in tek'áltsik tinbá'. In káldháltsik 
i chalab xi yab alwa!, in ch'ikat 
t'ajáltsik nin táta! ani nin nána'. 
3! Yabtsik jeye in lé! kin exbay xata', 
yabtsik in t'ajál хома! lujat, yabtsik 
xita! in k'anidhál ani yabtsik in 
ko'ol i yajnantsixtaláb. 3? Jajá'tsik, 
maske in cho'óbich abal ne'ech ti 
lújundhábtsik k'al na Dios ani in 
cho'óbtsik jeye ke xita' nin t'ajáltsik 
ejtal jeché' in tomnál ka chemdhá, 
bélk'i in óntsal kin t'aja'tsik ani asta 
alwa! in ach'ál tam kin chu'u ke jun 
xita! in t'ajál jeye anchan!. 


Na Dios u lújundhax k'al i lujattaláb 


Jaxtám tatá!, xa teltsal xant'éy 

in t'ajál xi k'e'ettsik, yab a 
ko'ol i pakwlantsixtaláb, yab ne'ech 
ka ódhá ti kwenta xitam já! teye. 
Pos tam i k'wajat a teltsal xant'éy 
in t'ajál jun xita', a walbindhál 
tabá!, pos tatá! xi k'wajat a teltsal 
xantéy in t'ajál хі k'e'et, jayéch 

teye a t'ajál. ?Por i cho'ób abal na 
Dios u lújundhax Kal i lujattaláb 
tam in ulal ke walbidhtsik xin 
t'ajáltsik jeché!. 3 Ani tatá!, xi 
k'wajat a teltsal xant'éy in t'ajál xi 
k'e'ettsik ani jayéchk'i teye a t'ajál, 
éa chalpayalxe! ke ne'ech ka ejto 

ka chink'ontsi nin lájundhaxtal na 
Dios? ^O éa pojkantsal nin pulek 
alwa'tal ani nin cha'attalábil na 
Dios ani yab a chu'tal abal ja'ich 
nin alwa'talábil xi exom ti t'ajál ka 
jila! ta walablom? 5Por tatá!, kom 
wat'ats ti chapik na itsích ani yab 

a lé! ka jila! ta walablom, jaxtám 

ti exom a yanedhál abal ka bach'u 
más yán i yajtsiktaláb tam kin 
bajaw xowk'i ti ne'ech ka chakuy 

na Dios. Jachan' i k'ij, tám ne'ech 
ka xalk'an ke na Dios u lájundhom 
in lujtalk'i. f Tám jeye ti ne'ech ka 
pidhan an atiklábtsik xowa' in lujyal 
kin bach'u k'al tin kwenta xowa' in 
t'ajámaltsik. "7 Ne'ech kin pidha'tsik 
ti xe'chintaláb xi yab in ko'ol in 
ok'ontal xita' in t'ajámal хома! alwa! 
abal kin bach'u an labidh t'okattaláb, 
ап k'ak'naxtaláb ani ejtal хома! yab 
in ko'ol in ok'ontal. $Por ne'ech kin 
pidha'tsik ti k'ak'adh yajtsiktaláb 
xita! in t'ajáltsik i péjéxtaláb ani yab 
in t'ajáltsik ti k'ij an tsubaxtaláb, 
tokot in t'ajáltsik хома! yab lujat. 
3Ne'ech ka pidhantsik k'al na Dios 
ti k'ak'adh yajtsiktaláb ejtalk'i xin 
t'ajáltsik xowa! yab alwa!, ok'ox abal 
an judíotsik ani tayíl abal xi yabtsik 
u judío. 10Por xita! in t'ajáltsik xowa' 
alwa!, ne'ech ka pidhan k'al na Dios 
ti labidh t'okattaláb, ti k'ak'naxtaláb 
ani ti k'ijidhtaláb, ok'ox abal an 
judíotsik ani tayíl, abal xi yabtsik u 
judío. 

M Pos na Dios yab in баһа! ti 
kwenta xitam já! kin wala! o 
kin баја! xowa! alwa'. 12Ejtal xu 
walbinaltsik maske yab in exlál 
nin tak'ixtal na Dios xin jilám 
dhutsadh na Moisés, ne'ech ka 
k'ibey maske yabtsik in exlál 
jachan' an tak'ixtaláb. Ani xu 
walbinaltsik maske in exlál jeché! 
an tak'ixtaláb, ne'ech ka lájundhá 
anchan! xan ti k'wajat dhutsadh 
ba jeché! an tak'ixtaláb. 13 Pos 
yabtsik k'wajat alwa! k'al na Dios 
xin ach'álk'itsik nin tak'ixtal na 
Dios xin jilám dhutsadh na Moisés, 
tokot k'wajattsik alwa! k'al na Dios, 
xin t'ajáltsik xan tin ulal jeché! an 
tak'ixtaláb. 14Тат xi yabtsik u judío, 
xi yabtsik in exlál nin tak'ixtal na 
Dios xin jilám dhutsadh na Moisés, 
kin Раја! jajá'k'i tin chalab xowa! in 
ulal jeché! an tak'ixtaláb, u kalelich 
jelti max in exlál. 15K'al xowa' in 
t'ajáltsik, in xalk'ál ke in ko'oltsik 
an tak'ixtaláb tin itsích. K'al хома! 
in chalpayal, k'ál tu xalk'anal 
jeché'. Ani k'al хома! in ach'ál tin 
ejattal, k'ál ti ne'ech ka walbiyat 
o ka lo'wat. 16Tam kin bajaw an 
k'ij, na Dios ne'ech kin lájundha' 
k'al tin kwentak'i na Jesukristo 
xowa! in chinat chalpayal tin ejattal 
an atiklábtsik. Anchan' ne'ech ka 
támun jelt xan tu utsámaltsik in 
ulal an alwa! t'ilab. 


An judíotsik ani nin tak'ixtal na 
Dios xin jilám dhutsadh na Moisés 
17 Tatá! a ulal abal i judío, a éynál 

nin tak'ixtal na Dios xin jilám 
dhutsadh na Moisés ani a t'ek'ál 
сара! abal a ulal i exlómte k'al a 
Dios. 18A exlál xowa' in lé! na Dios 

ani jeché! an tak'ixtaláb, ti ok'tsal 
ka takuy хома! más alwa!. 19A 
chalpayal t'ajat abal ne'ech ka ejto 
ka ok'tsi xi k'e'et, xi k'wajattsik jelti 
max u jok'ol ani a chalpayal ke a 
tajbayal хі k'wajat ban jik'waxtaláb 
jelti max tatá! i tajaxtaláb. 20А 
chalpayal ke a cho'ób xan ti ne'ech 
ka tak'iy xi yab u wit'omtsik ani 
xan ti ne'ech ka ok'tsi xi yabtsik 
bél in lej exlámal nin káwintal na 
Dios. A t'ajál anchan' abal a ko'ol 
ban tak'ixtaláb an chalpadhtaláb 
ani an tsubaxtaláb xan tin ulal nin 
tak'ixtal na Dios xin jilám dhutsadh 
na Moisés. ?! Pos max tatá! a ok'tsal 
xi k'e'ettsik, éjant'ók'i ti yab a 
ok'tsal tabá'? Max a ulal ke yab 
yejat xita! ka kwé!lách, éjant'ók'i 
ta kwé'? 22 Мах a ulal ke yab 
xita! yejat ka junkun Kal xi yab in 
tomtal, éjant'ók'i ta junkunal k'al 
xi yab a tomtal? Max a at'ál t'ajat 
an ch'ilabtsik, éjant'ók'i ta kwé!yal 
xowa! u pikbantsáb ban atá xon tu 
k'ak'náb jeché! an ch'ilabtsik? 23 А 
t'ek'ál tabá! abal a ulal a exlál nin 
tak'ixtal na Dios xin jilám dhutsadh 
na Moisés, por a ch'ikat t'ajál na 
Dios abal yab a t'ajál xowa! in ulal 
jeché! an tak'ixtaláb. 24 Jaxtám tin 
ulal enché! an T'okat Dhuslab: ^U 
odhbijyáb na Dios k'al xi yabtsik u 
judío k'al tatá'k'itsik ta walab." 
25Tsubax k'ejle ke an exól xin 
t'ajál an israelitatsik bin t'u'ál, 
alwa!, max kin баја! xan tin ulal nin 
tak'ixtal na Dios xin jilám dhutsadh 
na Moisés; por max yab kin баја! 
ti Kij јасһап! an tak'ixtaláb, jáyk'i 
max yab in ko'ol jachan' an exól 
bin tu'úl. 26Por xi yab in ko'ol an 
exól bin t'u'úl ani in t'ajál xan tin 

ulal nin tak'ixtal na Dios xin jilám 
dhutsadh na Moisés, u kalelich tám 
jelti max јаја! in ko'ol jachan' an 
exól. 27Xi yab in ko'ol an exól bin 
t'u'ül, por in t'ajál хома! in ulal an 
tak'ixtaláb, ne'ech kin chu'u ke yab 
alwa! xowa! in t'ajál an israelitatsik. 
An israelitatsik in ko'ol an exól bin 
t'u'ül ani in exlál an tak'ixtaláb, por 
yab in t'ajál xowa' in ulal jeché! an 
tak'ixtaláb. 28 Jun i judío yab ja'ich 
ti exlómte k'al na Dios abalk'i u 
judío, nibal abal in ko'ol an exól 
bin бит]. 22Exlómte k'al na Dios, 
xita! tsubax lejtal tin t'ajál хома! 
in lé! na Dios ani exólidhich k'al 
an T'okat Ejattaláb bin itsích, yab 
xan tin ulalk'i an tak'ixtaláb. An 
k'ak'naxtaláb xi ne'ech kin bach'u 
xi kwajattsik anchan!, yab tál ban 
iniktsik, tál ba Dios. 
3 éJant'ó ti alwa! max jún u 
judío o jant'ó tu éynal max in 
ko'ol an exól bin t'u'úl? ?K'al yán 
хома! tu éynal. Jidhtal, pidhan 
an judíotsik k'al na Dios an ti 
tak'ixtaláb. 3 éAni jant'ó jeye max 
taltsik xi jajá'tsik yab u belom? 
Abal yab u belom, éne'echxe! kin 
t'aja! ka k'wajay yab lujat na Dios? 
iYaba'! “Na Dios ech'ek'i in t'ajál 
хома! lujat ani ejtal an iniktsik u 
k'ambix; pos an T'okat Dhuslab in 
ulal enché': 
Abal ki хака i lujat Kal хома! 
a ulal 
ani ka áta! tam ki lújundhá. 
5Ani max k'al xowa' yab alwa! 
i t'ajál, i xalk'ál Ке na Dios lujat, 
¿jant'éy ne'ech ki chalpay? ¿Ke na 
Dios yab lujat хома! in Раја] tam in 
pidhnál an yajtsiktaláb? (Exom tin 
káw jelt хап tu Кам jun i ani! inik.) 

$Pos max na Dios yabak lujat, éjan 
ti ne'ech kin ejto kin lújundha! xi 
k'wajattsik ban k'ay'lá? 

TPor max nu k'ambixtal 
alwa! abal kin xalk'a! más nin 
tsubaxtalábil na Dios ani anchan! 
kin kó'oy más nin labidh t'okát, 
éjant'ók'i pé tám na Dios tin chu'tal 
ke in walablom tam kin k'ambixin? 
8 Мах anchanak, éjant'ók'i ti yab i 
t'ajál xowa! yab alwa! abal ki bach'u 
хома! alwa!? Jeché! ja'ich хома! 
taltsik in ulal, ke папа! u ok'tsixnál 
abal ti kin walbindha'. Jachan' an 
atiklábtsik in tomnál ka k'wajbá 
abal ka k'aletsik ban k'ibeltaláb. 


Ejtal u walbidh tu k'wajat 
9 c Awxe! ki ulu ke wawá! xu judío 
más wa! u alwa! ké xi yabtsik u 
judío? ¡Yaba'! Pos i cho'óbnámalich 
ke maske i judío o yab i judío, 
walbidhtsik. Pos an T'okat 
Dhuslab in ulal enché': 

Yab wa'ach ni jun xita' lujat, 
nibal ela! ján; 

11 yab wa'ach ni jun хіба! xin 
exbayal, 

yab wa'ach ni jun xita' хіп ayal 
a Dios. 

1? Ejtaltsik in yak'wa! i bél xi yab 
alwa!, ejtaltsik in Раја! хома! 
at'ax. 

Yab wa'ach ni jun xita! xin t'ajál 
xowa! alwa!, yab wa'ach 
nibal ela! jún. 

13 At'ax tajat xowa! in Ша], in junwal 
jelt in kaxíy i chemélom; 

u k'ambixtsik t'ajat. 

At'ax ejtal xowa' in ulaltsik, in 
junwal jelt in it'lábil i chan. 

14 U odhbijixtsik t'ajat ani in 
ulaltsik t'ajat i káw xi at'ax. 

15 U ádhiltsik abal ka k'ale kin 

chemdha!' in at inik; 

16 in t'ajáltsik i chemlá ani 

in wa'chindháltsik i 
ch'ojontáltaláb xon ti 
xe'echtsik 

17 ani yabtsik in exlál an 

Kijidhtaláb. 

18 Nibal in chalpayal kin jik'na'tsik 

na Dios. 

191 cho'ób ke ejtal хома! in ulal 
nin tak'ixtal na Dios xin jilám 
dhutsadh na Moisés, in ulal abal 
xi k'wajattsik tak'nél k'al jeché! an 
tak'ixtaláb. Jeché! tin ша], ja'ich 
abal ejtal ka chamk'antsik ani ejtal 
an atiklábtsik xi k'wajat ban k'ay!lá 
ka lájundhátsik k'al na Dios. ??Ni 
jun xita' yab ne'ech ka k'wajbá 
alwa! k'al na Dios abal in t'ajámalk'i 
хома! in ulal an tak'ixtaláb, pos an 
tak'ixtaláb tokot alwa! abal ti ku 
xalk'antsi ke wawá! u walablom. 


An lo'eltaláb ne'ech ki bach'u 
k'al ni belomtalk'i 

21 por xo!, maske i t'ajálich xan tin 
ulal nin tak'ixtal na Dios xin jilám 
dhutsadh na Moisés, na Dios tu 
xalk'antsi xan ti ne'ech ku k'wajay 
alwa! k'al Jajá!. Jeché! ólná k'al an 
tak'ixtaláb ani Kal an t'iltsixtsik. 
22 Na Dios tu k'wajbálich alwa! k'al 
Jajá!, k'al tin kwenta abal i belálich 
na Jesukristo; pos na Dios yab 
k'wajat ti takukúl xita! ne'ech kin 
k'wajba' alwa! Kal Jajá!. ?3Kom 
ejtal walbidh, yabtsik k'wajat k'al 
nin labidh t'okát na Dios. Na 
Dios и k'wajbax alwa! Kal Јаја! 
anik'i, Kal nin alwa'talk'i, Kal tin 
kwenta an chemlá xin wat'na! na 
Kristo. 2 №а Dios in баја! ke nin 

xich'ál na Kristo, xin wak'la! tam 
ti chemdhá, ka k'wajay jelti jun 

i jalbixtaláb abal ku pakwlantsat. 
Jeché! an pakwlantsixtaláb ne'ech 
ki bach'u max ku belmách ani in 
xalk'ál ke na Dios lujat. Ani max 
in pakwlantsi xita' in walámaltsik 
ti weje!, 26ja'ich abal Јаја! yab 

jik padh. In xalk'ál jeye ke na Dios 
lujat xo! ani ech'ek'i lujat, abal in 
pakwlantsámalich xin belálichtsik 
na Jesüs. 

21 2 Jón! ti jilk'on xin éynál an 
atiklábtsik abal kin t'ek'a! tinbá!? 
Wixk'iyat. cK'al jowa' tak'ixtaláb? 
¿Kal nin tak'ixtal na Dios xin 
jilám dhutsadh na Moisés? ¡Yaba!! 
Wixk'iyat k'al an belomtaláb xin 
ko'ol k'al na Kristo. ?8Pos tám, i 
chu'üch ke na Dios in k'wajbál alwa! 
Kal Јаја! xita' xu belomich ani yab 
in ódhál ti kwenta max in t'ajámal 
o yaba! хома! in ulal an tak'ixtaláb. 

29 ë Awxe! na Dios tokotk'i u Dios 
abal an judíotsik ani yab abal xi 
yabtsik u judío? iYaba'! U Dios jeye 
abal xi yabtsik u judío. 30 Jún tokot 
a Dios wa'ach; ani jeché! na Dios, 
ja'ich xin k'wajbálich alwa! k'al 
Jajá! xita! kin bela! na Kristo, yab 
in ódhál ti kwenta max in ko'ol 
an exól bin t'u'úl o yaba'. ?! Tám, 
¿exomxe' i éynál an belomtaláb 
abal ki jila! yab xata! in jalbíl an 
tak'ixtaláb? ¡Yaba!! Exom i xalk'ál 
abal an tak'ixtaláb in jalbíl t'ajat. 


An ok'tsixtaláb xin jila! na 

Abraham k'al nin xe'chintal 

4 ¿Jant'éy ne'ech ki ulu k'al 
tin kwenta na Abraham, ni 
weje! pakélil? 2Max na Abraham 

k'wajbadhak alwa! k'al na Dios 


El Nuevo Testamento en el huasteco de Veracruz @ La Liga Bíblica 2005, 2009 


ROMANOS 4 


Kal tin kwentak'i хома! in t'aja!, 
ne'ech kin ejto kin t'ek'a! tinbá', 
por yab tin tamét na Dios. ?Pos 
an T'okat Dhuslab in ulal enché': 
“Na Abraham in bela! na Dios ani 
k'al nin belomtalk'i, bach'wat k'al 
na Dios ti lujat inik." ^Por max 
jun xita! kin Paja! jun i t'ojláb, an 
jalbixtaláb yab u pidhnal jelti jun i 
ch'ejwalixtaláb, u pidhnal jelti jun 
xata! xu júntsinal. "Por max jun 
xita', maske yab xata' in t'ajámal, 
kin Беја! abal na Dios in k'wajbál 
alwa! k'al Јаја! an walablomtsik, u 
k'wajbábich alwa! k'al na Dios k'al 
nin belomtalk'i. Na Dabid in tila! 
an k'ijidhtaláb xin bach'wal jun 
xita! tam ka k'wajbájich alwa! k'al 
na Dios, maske yab xata! in t'ajámal 
abal ka k'wajbá alwa! k'al na Dios. 
TEnché! tin ulu: 

K'ijidh abal xita' xu 
pakwlantsáb tin walab k'al 
na Dios. 

8 K'ijidh abal xita!' xi yab u 

ódhantsáb ti kwenta 
k'al an Ok'óxláb xant'om 
walastaláb in t'ajámal. 

3 ë Awxe! jeché! an k'ijidhtaláb 
tokot ne'ech kin ejto kin bach'utsik 
xin ko'ol an exól bin t'u'ül, o ne'ech 
jeye kin bach'utsik xi yab in ko'ol 
jeché! an exól? Pos i ulal abal na 
Dios in bach'ámal na Abraham 
ti lujat inik k'al nin belomtalk'i. 

10 ¿Chu'tatxe! na Abraham ti lujat 
inik k'al na Dios tam ti t'ajtsidhich 
an ti exól bin t'u'ül, o tam ti 

yabél t'ajtsidh? iYaba'! Chu'tat ti 
lujat inik, tam ti yabél t'ajtsidh 

an ti exól. 1 T'ajtsin na Abraham 
an ti exól bin t'u'úl, jelti jun i 
ch'o'maxtaláb; jelti jun i exól abal 

bach'udhich k'al na Dios ti lujat 
inik kom belmách tam ti yabél in 
ko'ol an exól. Anchan!, na Abraham 
jilk'onich tám jelti táta'láb k'al ejtal 
xu belomich maske yab in ko'oltsik 
an exól bin t'u'ül; abal anchan!, ka 
k'wajbájichtsik jeye alwa! k'al na 
Dios k'al tin kwentak'i nin belomtal. 
12Na Abraham u táta'láb jeye k'al 
xin ko'oltsik an exól bin t'u'ál ani 

u belomtsik. U belomtsik jelt xan ti 
belmách ni weje' pakélil Abraham 
tam ti yabél t'ajtsidh an exól bin 
ги. 


Ne'ech ki bach'u хома! na 
Dios in ulúmal ne'ech tu 
pidha' k'al ni belomtalk'i 


13 Pos na Dios in utsámal na 
Abraham ani nin kidhtaltsik ke 
ne'ech kin bach'utsik an chabál 
ti jiltsixtaláb; por jeché! хома! 
utsan na Abraham, utsan abal in 
bela! na Dios ani bach'wat k'al 
na Dios ti lujat inik, yab abal yab 
in ch'ikat баја! an tak'ixtaláb. 
14pos max хіп t'ajáltsik хома! in 
ulal an tak'ixtaláb, ja'ichk'ijak 
in bach'waltsik xowa' na Dios in 
ulúmal ne'ech kin pidhna', tám, an 
belomtaláb yab xata! ti ne'ech ka 
éyan ani хома! in ulúmal na Dios, 
yab xata! ne'ech kin jalbílna'. An 
tak'ixtaláb, in t'ajál i chákub; por 
xon ti yab wa'ach i tak'ixtaláb, yab 
u xalk'anal an walastaláb. 

16 Jaxtám, kom i belál na Dios 
ani K'al tin kwenta nin alwa'tal, tu 
pidhál хома! in ulúmal ke ne'ech 
ti ku pidha!. I bach'wal, max i 
belál na Dios jelt xan ti belmách 
na Abraham ani nin kidhtaltsik. 
Jeché! xowa! in ulúmal na Dios 

ne'ech kin pidhna!, yab tokotk'i 
ne'ech kin bach'u xin t'ajáltsik xan 
tin ulal an tak'ixtaláb, ne'ech jeye 
kin bach'utsik xu belom jelt xan ti 
belmách na Abraham. Na Abraham 
u táta'láb Kal ejtal wawá!, !"jelt хап 
tin ulal an T'okat Dhuslab enché': 
“Tu t'ajámal ki k'wajay ta táta'láb 
k'al yán i atiklábtsik." K'wajbá na 
Abraham k'al na Dios jelti táta'láb, 
abal belmách. Jeché! na Dios, ja'ich 
nin ejdhál an chemélomtsik ani in 
bijyal xowa! yab wa'ach jelti max 
wa'chich. 

18Na Abraham in bela! na Dios ani 
in kó'oy i aytsixtaláb maske yabich 
wa'ach ni jun i aytsixtaláb. Anchan' 
tin bajaw ka k'wajay jelti “táta'láb 
k'al yán i atiklábtsik", jelt xan ti 
usnék enché': *Yán ne'ech ka kó'oy 
a kidhtaltsik." 19 Maske na Abraham 
in ko'olich k'unat bo! inik i tamub 
ani k'wajat jelti max chemnekich, 
ani na Sara uxkwe'ich ani yab u 
kó'nal, na Abraham yab in jila! kin 
bela! xowa! utsan k'al na Dios. 20 Na 
Abraham yab k'wajay ti chalpax, 
tokot in bela! xowa! utsan k'al na 
Dios, in likedha! nin ejattal k'al 
nin belomtal ani in pubédhantsi 
tin bij na Dios. 21 Anchan! tin баја! 
abal in cho'ób alwa! ke na Dios 
in ko'ol i awiltaláb kin Раја! ejtal 
хома! in ulúmal. ??Jaxtám, k'al nin 
belomtalk'i, bach'wat k'al na Dios ti 
lujat inik. 

23 Jeché! xowa! dhutsan k'al 
tin kwenta na Abraham, Ке јаја! 
bach'wat k'al na Dios ti lujat inik, 
yab dhutsan Kal jajá'k'i tin kwenta; 
24 dhutsan jeye K'al wawá! ti 
kwenta. Pos k'al tin kwentak'i abal 
i belálich na Dios, tu bach'walich 

weye tu lujat inik. Jeché! na Dios, 
ja'ich xin ejdha' ni Ajátik Jesús 
tam ti chemdhá. ?5Na Jesús ja'ich 
xi pidhná ka chemdhá Kal tin 
kwentak'i ni walab ani ejdhá abal 
ku k'wajbájich alwa! k'al na Dios. 


Tam ku k^wajách alwa' k'al na Dios 


Kom na Dios tu k'wajbámich 
alwa! Kal Jajá!, k'al tin 

kwentak'i ni belomtal, u k'wajatich 
k'ijidh Kal Јаја! k'al tin kwentak'i 
ni Ajátik Jesukristo. ?K'al tin 
kwentak'i na Kristo ani abal u 
belomich, i ejtowalich ku utey ba 
na Dios ani u k'wajatich junini' bin 
alwa'tal. U kulbél abal i ko'ol an 
aytsixtaláb ke ne'ech ku k'wajay 
bin labidh t'okát na Dios. 3 Ani yab 
tokot k'al jeché'k'i, u kulbél jeye 
k'al an yajtsiktaláb xi bach'wal; 
pos i cho'ób ke an yajtsiktaláb, tu 
tolmiyal ki kó'oy i cha'attaláb. ^An 
cha'attaláb in xalk'ál abal likat ni 
ejattal ani max likat ni ejattal, i 
ko'ol an aytsixtaláb ke ne'ech ku 
k'wajay хап ti k'wajat na Dios. 5Ani 
jeché! an aytsixtaláb xi ko'ol, yab 
anik'i, pos i cho'ób abal ne'ech ku 
k'wajay k'al na Dios, kom Јаја! yab 
u k'ambix. Pos na Dios in xalk'ál 
abal tu k'anidhál t'ajat k'al an 
T'okat Ejattaláb xi tu pidhámal. 

6Kom wawá! yab ne'ech ki ejto ki 
lo'o tibá!, tam tin bajaw an k'ij, na 
Kristo in pidhna! tinbá! ka chemdhá 
k'al tin kwenta an walablomtsik. 
7Yab junwé'k'i ne'ech kin le'na' ka 
chemdhá jun xita! abal kin lo'o 
k'e'et, nibal abal kin lo'o jun xita! 
xi lujat t'ajat; por abal kin lo'o jun 
xita! xin t'ajál t'ajat xowa! alwa!, tá! 
xóna! k'ejle k'wajat xi ne'ech kin 

pidhna' tinbá! ka chemdhá. 8Рог 
na Dios in xalk'ál abal tu k'anidhál, 
pos na Kristo chemech k'al wawá! 
ti kwenta maske tam ti jachan' i 
k'ij, wawá! bél u walablom. ?Ani хо!, 
kom и k'wajbadhich alwa! k'al na 
Dios k'al tin kwenta an chemlá xin 
wat'na' na Kristo, más xo! ne'ech 
ku lo'watich k'al na Kristo tam ka 
tsích an k'ak'adh yajtsiktaláb, tam 
kin bajaw ап pakwenib. Tam ti 
wawá! yab u k'wajat alwa! k'al na 
Dios, tu k'wajba! alwa! k'al Јаја!, 
k'al tin kwentak'i nin chemtal nin 
Chakámil. Max in t'aja' anchan!, 
xo! kom u k'wajatich alwa! k'al 
Jajá!, más ne'ech ku lo'watich kom 
na Kristo ejech ti ít. Апі yab 
tokot jeché'k'i, u kulbél jeye k'al 
na Dios k'al tin kwentak'i ni Ajátik 
Jesukristo; pos k'al tin kwentak'i na 
Jesukristo, u k'wajatich alwa! k'al 
na Dios. 


Na Adán ani na Kristo 

12 K'al jánk'i i inik ti tujey an 
walastaláb teché! ban K'ay'lá ani 
k'al tin kwenta an walastaláb, 
wa'chin an chemlá. Kom ejtal 
walbin, jaxtám xo! ti ejtal u 
chemel. Tam ti yabél wa'ach 
nin tak'ixtal na Dios xin jilám 
dhutsadh na Moisés, k'ejle wa'chich 
an walastaláb ban k'ay!lá; por хоп 
ti yab wa'ach an tak'ixtaláb, yab 
u walbiyáb ni jun xita' maske 
walbidh. 14Por an chemlá k'ejle 
wa'ach asta tam ti xe'chin na 
Adán, asta ti wa'chin na Moisés. U 
chemel xita'kichk'i ka walbin jelt 
хап ti walbin na Adán. Anchan' хап 
ti na Adán in wala! ani wa'chin 
an chemlá, anchan! jeye ti tsích 

na Kristo abal kin pidhna' an 
xe'chintaláb xi yab in ko'ol in 
ok'ontal. 

15Nin ch'ejwalixtal na Dios yab 
in junwal jelti nin walab na Adán. 
Pos тах k'al nin walab jachan' 
ján an inik, yán chemech, nin 
alwa'tal ani nin ch'ejwalixtal na 
Dios yaney t'ajat ani yán xita! nin 
bach'u Kal nin alwa'talk'i jun i 
inik, na Jesukristo. 18 Nin walab xi 
jeché! jún an inik, yab in junwal 
nin ch'ejwalixtal na Dios. Pos k'al 
jun an walastaláb, wa'chin an 
k'ibeltaláb; por nin ch'ejwalixtal na 
Dios, k'ál tu ejtowábich ka k'wajbá 
alwa! an inik k'al na Dios, maske 
in t'ajámal уап i walastaláb. Pos 
max k'al nin walab jachan' jún 
an inik wa'chin an chemlá, más 
t'ajat ne'ech ka k'wajay ejat k'al tin 
kwentak'i na Jesukristo xita' xin 
bach'waltsik t'ajat an alwa'taláb ani 
an ch'ejwalixtaláb abal ka k'wajách 
alwa! k'al na Dios. 

18Pos anchan!, Ка] tin kwentak'i 
nin walab jun i inik, jilk'on walbidh 
ejtal an atiklábtsik, anchan' jeye 
k'al tin kwentak'i xowa! lujat 
in t'aja! na Jesukristo, t'ájan ke 
ejtal an atiklábtsik kin ejtóch ka 
k'wajay alwa! k'al na Dios ani kin 
kó'óch an xe'chintaláb xi yab in 
ko'ol in ok'ontal. 19 Anchan', Kal 
tin jek'omtalk'i jun i inik, ejtal an 
atiklábtsik xalk'an u walablom tin 
tamét na Dios; anchan! jeye, kal 
tin kwentak'i abal na Jesukristo in 
Саја! xowa' in lé! na Dios, ejtal an 
atiklábtsik k'wajbájich alwa! k'al na 
Dios. 

20 Nin tak'ixtal na Dios хіп jilám 
dhutsadh na Moisés, k'wajbá abal 

ka xalk'an ke wa'ach t'ajat an 
walastaláb; por tam ti xalk'an ke 
wa'ach t'ajat an walastaláb, más 
t'ajat wa'chin nin alwa'tal na Dios. 
?'! Pos anchan! хап ti an walastaláb 
in t'ajál abal ka chemech an 
atiklábtsik, anchan' јеуе nin 
alwa'tal na Dios tu k'wajbálich 
alwa! k'al na Dios abal ki kó'óch 
an xe'chintaláb xi yab in ko'ol in 
ok'ontal. Jeché! u támnal k'al tin 
kwentak'i ni Ajátik Jesukristo. 


Jelt max u chemnek tu 
k^wajat abal an walastaláb 
por u ejat abal na Kristo 
Tám, ¿jantéy ne'ech ki 
ulu? éNe'echxe! ki óntsi ki 
wala! abal na Dios ti ku xalk'antsi 
más tin alwa'tal? iYaba'! 2?Pos xu 
k'wajatich jelti max chemnek abal 
an walastaláb, éjant'ók'i ti ko'ol 
ku k'wajay bél i walál? 3¿Yabxe' 
a cho'óbtsik ke tam ti bach'u na 
Kristo Jesús, in junwal jelti max 
u chemech junax Kal Jajá! tam tu 
pujan? ^Tam tu pujan, i junwal 
jelti max u chemech ani u jolyat 
junax k'al na Kristo. Pos anchan! 
xan ti na Kristo ejech ti ít abal 
kin xalk'antsi tin labidh t'okát an 
Táta'láb, anchan! weye мама! yejat 
ku xe'chinich lujat ani yabich ki 
t'ajál i walastaláb. 
5Kom jelti max u chemech 
junax k'al na Kristo, anchan! jeye 
ti ne'ech ku ejech ti ít jelt хап 
ti Јаја! ejech. $1 cho'óbich ke an 
weje! chalab xi ko'olwi'ik, jelti 
max pajk'iyat jeye junax k'al na 
Kristo. Anchan' ti támun abal ka 
wixk'iyat an walastaláb, xi k'wajat 

yejat ki wala! jelti max exom i 
t'ójontsal bél jeché! an ajátikláb. 
7Pos xi chemnekich, yabich ne'ech 
ka ejtowat ka kó!yat tak'nél k'al 

an walastaláb. 5Kom jelti max u 
chemech junax k'al na Kristo, i 
cho'ób jeye ke ne'ech ku k'wajay 
ejat Kal Jajá!. 9I cho'óbich ke tam 
ti na Kristo ejdhájich ti ít, yabich 
jayk'i ne'ech ka chemech; an 
chemlá yabich in ko'ol i awiltaláb 
Kal Jajá!. 10Роз tam ti chemech na 
Kristo, chemech k'al tin kwenta an 
walastaláb jünílk'i abal ech'ek'ijich; 
por tam ti ejdhá ti ít, ejdhá abal ka 
k'wajay ejat abal a Dios. 1 Anchan' 
teye tatá'tsik, ki k'wajaytsik jelti 
max i chemnek abal an walastaláb, 
por i ejattsik abal na Dios k'al tin 
kwentak'i ni Ajátik Jesukristo. 

12 Jaxtám, yabich ka walka'tsik 
kin kó'oy i awiltaláb an walastaláb 
ba na t'u'ál xu chemel. Yabich 
ka t'ajál xowa! in kulbetnál na 
t'u'úl. 13Yab ka pidhna'tsik tabá! ki 
éynátsik k'al an walastaláb abal 
ka t'aja'tsik xowa! yab alwa!. Yab 
ka t'aja'tsik anchan!, ka pidhna'tsik 
tabá! ba na Dios, jelti jun xita' xi 
chemnekich ani ejdhatsich ti ít. Ka 
pidhna'tsik tabá! ba na Dios abal 
ki éynátsik ka Раја! хома! lujat. 

M Yabich ki k'wajaytsik tak'nél 

k'al an walastaláb, pos yabich i 
k'wajattsik tak'nél k'al nin tak'ixtal 
na Dios xin jilám dhutsadh na 
Moisés, i k'wajattsik bin alwa'tal na 
Dios. 


Jun i ok'tsixtaláb xi 
káldhats ban jolib 


15; Jant'éy ki t'aja'? ¿Ki óntsi 


jelti max i ajátikláb. Anchan' yabich Кі wala! abal u k'wajatich bin 

alwa'tal na Dios ani yabich u 
k'wajat tak'nél k'al nin tak'ixtal 
na Dios xin jilám dhutsadh na 
Moisés? iYaba'! 16 A cho'óbtsik alwa! 
Ке max ka pidhna' tabá! abal ki 
k'wajay ta jolib ba jun i ajátikláb, 
ko'ol ka Раја! xowa! kin ши jachan' 
an ajátikláb. Ani anchan!, max i 
k'wajat a t'ójontsal an walastaláb 
jelti jun i ajátikláb, jeché! ne'ech 
ti ki јапа! ban K'ibeltaláb; por 
max a t'ójontsal na Dios, ne'ech 
ki k'wajay lujat. Por u pidhál ti 
jalbintsixtaláb na Dios k'al tatá'tsik 
ta kwenta, xi k'wajattsikwi'ik jelti 
max i jolib k'al an walastaláb 
ani xo! a exbayámalichtsik k'al 
yantam a itsích an alwa! t'ilab 
xi ok'tsidhichtsik. 18 Tam ta 
káldhájichtsik ta jolib ban an 
walastaláb, i kwajbájichtsik abal ka 
t'ajál хома! lujat. 19 (Exom tin káw 
jelt хап tu káw jun i inik xi teché! 
ti k'ay'lá, kom tatá'tsik yab a lej 
ejtowal ka exbaytsik alwa! jeché!.) 
Anchan! jelt хап ta pidhnámaltsik 
tabá! ki éyná k'al an at'axtaláb ani 
k'al xowa! yab alwa!, anchan! jeye 
xo! ti ka pidhna'tsik tabá! abal ki 
t'okedhájichtsik ani anchan! ka 
t'ajálichtsik хома! lujat. 

20Tam ta kó!yábtsik ta jolib k'al 
an walastaláb, yab a t'ajáltsik xowa! 
lujat; 21рог ¿jantom alwa'taláb 
a kó'yámaltsik k'al jachan' xowa! 
yab alwa! a t'ajámaltsik ani xo! 
bél ti tidhebédháltsik? Pos tokot 
u júnax ban K'ibeltaláb. 22Por хо!, 
kom i káldhatsichtsik ta jolib ban 
walastaláb ani i k'wajbadhichtsik 
abal ka t'ójontsi na Dios, a 
ko'olichtsik an t'okattaláb ani 
anchan! a ko'olichtsik jeye 

an xe'chintaláb xi yab in ko'ol 
in ok'ontal. 23 Xita! in t'ajál i 
walastaláb, tayíl ne'ech ban 
k'ibeltaláb; por nin ch'ejwalixtal 
na Dios, ja'ich an xe'chintaláb xi 
yab in ko'ol in ok'ontal k'al tin 
kwentak'i ni Ajátik Jesukristo. 


Jun i ok'tsixtaláb xi káldhats 
ban tomkidhtaláb 


Ne'ech tin káw k'al xin 

exláltsik an tak'ixtaláb. 
Kidháblábtsik, ¿yabxe! a cho'óbtsik 
ke an tak'ixtaláb in ko'ol i awiltaláb 
ba jun i inik tam jachan' an inik 
bél k'wajat ejat? ?An mímláb 
xi tomkidh, jáyk'i max wik'adh 
tu kó!yáb k'al an tak'ixtaláb bin 
tomkíl, lejat nin tomkíl k'wajat ejat; 
por max ka chemech nin tomkíl, an 
mímláb u jilk'onalich walkadh k'al 
an tak'ixtaláb xi k'ál tu kó'yáb jelti 
max wik'adh Ып tomkíl. ?Jaxtám, 
max an mímláb ka junkun Kal i 
k'e'et inik tam bél ejat nin tomkíl, 
u wenk'onalich tám ti junkux inik; 
por max ka chemech nin tomkíl, an 
mímláb u jilk'onalich tám walkadh 
k'al jeché! an tak'ixtaláb. Ani max 
ka tomkin k'al k'e'et i inik, yabich u 
kalel i junkux inik. 

4Kidháblábtsik, anchan! teye 

tatá'tsik, tam ta bach'u na Kristo, 
jelti max i chemechtsik abal nin 
tak'ixtal na Dios xin jilám dhutsadh 
na Moisés. Anchan' yabich i k'wajat 
tak'nél k'al jeché! an tak'ixtaláb, i 
k'wajatich tak'nél k'al na Kristo 
xi chemdhá ani ejech ti ít abal ka 
t'ajálich хома! in lé! na Dios. Tam 
tu k'wajatwi'ik tokot i t'ajál хома! 
in kulbetnál ni t'u'ál, i t'ajál xowa' 
yab alwa'. Jeché! an at'ax chalab u 

ejdhantsat k'al nin tak'ixtal na Dios 
xin jilám dhutsadh na Moisés. Ejtal 
jeché! an at'ax chalab xi t'ajál k'al 
ni t'u'úl, tu jánál ban k'ibeltaláb. 
Spor хо!, yabich и k'wajat tak'nél 
k'al nin tak'ixtal na Dios xin 

jilám dhutsadh na Moisés, kom 

u k'wajatich jelti max chemnek 
abal jeché! an tak'ixtaláb xi tu 
tak'yalwi'ik. Jaxtám, kom yabich 
xo! u k'wajat tak'nél k'al jeché! an 
tak'ixtaláb, ki t'ójontsích an T'okat 
Ejattaláb xi xo' u tak'ix ani yabich 
ki t'ójontsi an weje! tak'ixtaláb xi tu 
tak'yalwi'ik. 


An walastaláb xu ko'kóm tin k'wajat 
"Tám, ¿jantéy ne'ech ki ulu? 

¿Ke nin tak'ixtal na Dios xin jilám 
dhutsadh na Moisés, i walastaláb? 
iYaba'! Por max yabak wa'chinék 
jeché! an tak'ixtaláb, yabak u 
exlámal an walastaláb. Yabak u 
exlámal max walats ku lét'endha' 
xowa! in ko'ol k'e'et, max an 
tak'ixtaláb yabak in ulámal enché': 
“Yab ne'ech ka lét'endha! хома! in 
ko'ol k'e'et." 8Por an walastaláb 

in ёупа! an tak'ixtaláb abal ti 

kin k'wajbantsi bu chalab an ti 
lét'endhaxtaláb. Pos max yabak 
wa'ach an tak'ixtaláb, yabak jeye 
wa'ach an walastaláb. ?Tam ti yab 
u exlál an tak'ixtaláb, u chalpay 
abal ne'ech kin k'wajay ejat k'al 

na Dios; por tam tu exla' an 
tak'ixtaláb, u chu'u abal in walbidh 
ani u cho'óbna' abal yab ne'ech ku 
ejto kin k'wajay k'al na Dios. 10 U 
cho'óbna! ke an tak'ixtaláb xin 
pidhnál i xe'chintaláb, tin xalk'antsi 
abal in ne'ech ban K'ibeltaláb. 

M Por an walastaláb in éyna' an 

tak'ixtaláb abal ti kin k'ambiy ani u 
cho'óbna! abal ne'ech kin k'ale ban 
k'ibeltaláb. 

12Tsubax k'ejle ke nin tak'ixtal 
na Dios xin jilám dhutsadh na 
Moisés, tokat; ani xowa' in ulal ka 
t'ajan, tokat, lujat ani alwa'. Tám, 
¿jeché! an tak'ixtaláb xin ulal ka 
t'ajan хома! alwa!, ne'ech ti kin 
јапа! ban k'ibeltaláb? iYaba'! An 
walastaláb, abal ka xalk'an ke yab 
alwa!, tin xalk'antsi abal in ne'ech 
ban k'ibeltaláb k'al xowa! alwa! in 
ulal ka t'ajan jeché! an tak'ixtaláb. 
Anchan!, an tak'ixtaláb in xalk'a! ke 
an walastaláb yab t'ajat alwa!. 

141 cho'ób ke an tak'ixtaláb a Dios 
tu pidhám, por yab u ejto ku баја! 
xowa! іп ulal jeché! an tak'ixtaláb 
kom in k'wajat tak'nél k'al an 
walastaláb. !?Yab u cho'ób xant'éy 
u tamwal, pos yab u ejto ku баја! 
хома! и lé! ku taja!, tokot и t'ajál 
хома! u pojkál. 16 Ani max tokot 
u t'ajál xowa! yab u lé! ku t'aja', u 
ulalich tám ke nin tak'ixtal na Dios 
xin jilám dhutsadh na Moisés, alwa!. 
17 Anchan!, yabich naná! nu t'ajál an 
walastaláb; xita' nin t'ajál, ja'ich an 
walastaláb xu ko'kóm tin k'wajat. 
180 cho'ób ke ba naná!, yab wa'ach 
xata! alwa!; pos и lé! ku Раја! хома! 
alwa!, por yab u ejtowal ku Раја!. 

19 Pos yab u t'ajál xowa' alwa! xu 

lé! ku t'aja', tokot и t'ajál xowa! yab 
alwa! xi yab u lé! ku t'aja'. 20 Ani 
max u t'ajál хома! yab u lé!, yabich 
папа! u t'ajál; in t'ajál an walastaláb 
xu ko'kóm. 

21 Anchan' pé, tam u lé! ku t'aja! 
хома! alwa!, tokot u t'ajál хома! yab 
alwa! xu ko'kóm. ??Tu ejattal, u 
kulbetnál ku баја! xowa! in ulal nin 

tak'ixtal na Dios. 230 lé! ku Раја! 
хома! in ulal ka t'ajan nin tak'ixtal 
na Dios, por wa'ach bu t'u'úl nin 
cháp an walastaláb xi tin tamk'uyal. 
Jeché! nin cháp an walastaláb xi 
k'wajat bu t'u'úl, ja'ich tin t'ajál ku 
wala!. 

24 iCh'ojontál u chu'bíl! éJita! 
ne'ech ti kin wixk'intsi an ti 
walastaláb xu t'ajál bu t'u'ül xi tin 
ne'dhál ban k'ibeltaláb? 25U pidhál 
ti jalbintsixtaláb na Dios, ke tokot 
ni Ajátik Jesukristo ne'ech kin 
ejto tin wixk'intsi an ti walastaláb. 
Jaxtám, kal nu chalab u t'ajál хома! 
in ulal nin tak'ixtal na Dios, por 
Kal пи бит], и t'ajál an walastaláb. 


An xe'chintaláb xi yejat 

ki kó'oy tam i ko'olich an 

T'okat Ejattaláb ti ejattal 
8 Pos xo!, yabich wa'ach ni 

jun i walbixtaláb abal xi 
k'wajatichtsik k'al na Kristo Jesús, 
yabich wa'ach ni jun i walbixtaláb, 
Kal xi k'wajatichtsik xan tin lé! 
an T'okat Ejattaláb ani yab xan 
tin kulbetnál nin t'u'úl. 2Pos nin 
tak'ixtal an T'okat Ejattaláb xin 
pidhnál an xe'chintaláb xi yab in 
ko'ol in ok'ontal k'al tin kwentak'i 
na Kristo Jesús, tin káldhámalich 
bin tak'ixtal an walastaláb ani ban 
k'ibeltaláb. Nin tak'ixtal na Dios 
xin jilám dhutsadh na Moisés, yab 
in ejto kin wék'oy an walastaláb 
xi Pajál Kal ni t'u'úl, kom yab in 
ko!ol in cháp. Jaxtám na Dios tin 
aba! nin Chakámil jelti jun i inik 
xu walablom k'al tin kwentak'i an 
walastaláb abal ti ku wék'ontsi an 
ti walastaláb xi t'ajál k'al ni t'u'ül. 
^ Jeché! in t'aja! abal ka xalk'an jelti 

max i t'ajálich xowa! in ulal nin 
tak'ixtal na Dios xin jilám dhutsadh 
na Moisés, pos wawá! yabich u 
k'wajat jelt xan tin kulbetnál ni 
бита], u k'wajat jelt xan tin lé! an 
T'okat Ejattaláb. 

5Xin t'ajáltsik tokotk'i хома! 
in kulbetnál nin t'u'úl, tokot in 
chalpómtsik xowa' in kulbetnál 
nin t'u'úl; por xin t'ajáltsik хома! 
in lé! an T'okat Ejattaláb, tokot in 
chalpómtsik xowa! in lé! an T'okat 
Ejattaláb. 6 Max ki chalpóm tokot 
ki t'ajál xowa! in kulbetnál ni t'u'úl, 
ne'ech ku k'ale ban k'ibeltaláb; por 
max ki t'ajál tokot xowa! in lé! an 
T'okat Ejattaláb, ne'ech ki kó'oy 
an xe'chintaláb xi yab in ko'ol in 
ok'ontal ani an k'ijidhtaláb. "Xin 
chalpómtsik tokot kin Гаја! xowa' 
in kulbetnál nin t'u'úl, u kalelich 
in pojkál na Dios; pos yabtsik in lé! 
nibal in ejtowal kin Раја! xan tin 
Ша! nin tak'ixtal na Dios. $Jaxtám, 
xi k'wajattsik tokot in t'ajál хома! 
in kulbetnálk'i nin t'u'úl, yab ne'ech 
kin ejto kin t'aja'tsik хома! in lé! na 
Dios. 

9Por tatá'tsik yabich i k'wajat 
xan tin kulbetnál na t'u'úl, i 
k'wajatichtsik xan tin lé! an T'okat 
Ejattaláb, max nin T'okat Ejattal 
na Dios k'wajatich kal tatá'tsik. 
Xita! yab in ko'ol nin T'okat Ejattal 
na Kristo, yab u dhabaláb k'al 
na Kristo. 19Рог max na Kristo 
k'wajatich k'al tatá'tsik, ni ejattal 
in ko'olich an xe'chintaláb xi 
yab in ko'ol in ok'ontal abal u 
k'wajbadhich alwa! k'al na Dios; por 
ni t'u'ál k'wajat jelti max chemnek 
Kal tin kwenta an walastaláb. 11 Ani 
max nin T'okat Ejattal na Dios, xin 

ejdha! ti ít na Jesús, k'wajat k'al 
tatá'tsik, jayéchk'i jeché! na Dios 
ne'ech kin pidha' ti xe'chintaláb xi 
yab in ko'ol in ok'ontal na t'u'ál xu 
chemel, k'al tin kwentak'i abal nin 
Tokat Ejattal k'wajat k'al tatá'tsik. 

12 Anchan! pé, kidháblábtsik, ko'ol 
ku k'wajay jelt хап tin lé! na Dios 
ani yab jelt xan tin kulbetnál ni 
t'u'ül. 13Pos max tatá'tsik tokot i 
k'wajíltsik jelt xan tin kulbetnál 
na t'u'úl, ne'ech ki k'aletsik ban 
k'ibeltaláb, por max k'al tin 
kwentak'i an T'okat Ejattaláb, ka 
jila'tsik ka Раја! xowa! in kulbetnál 
na t'u'úl, ne'ech ka kó'oytsik an 
xe'chintaláb xi yab in ko'ol in 
ok'ontal. 

14 Bjtal xi k'wajattsik tak'nél 
k'al nin T'okat Ejattal na Dios, u 
chakámláb k'al na Dios. 15Роѕ an 
Tokat Ejattaláb xa bach'úmal, xi 
xo! k'wajat a t'ójontsaltsik, yab 
ja'ich abal ki k'wajaytsik juní i 
jiK él. Jeché! an Tokat Ejattaláb ti 
t'ajál ki kwajách ta chakámláb k'al 
na Dios. Jaxtám ti ne'ech ki ejto 
ki kawidh ulu enché! k'al ni jun i 
jík'ib: “Tatá! tu Táta!." 18 Jeché! an 
Tokat Ejattaláb in xalk'antsal ni 
ejattal ke wawá! u chakámláb Ка 
na Dios. 1/ Мах u chakámlábich k'al 
na Dios, ne'ech ki bach'u xowa! u 
bijtsidh ne'ech ku pidhan. Ne'ech 
ki bach'u xowa! in ulúmal na Dios 
ne'ech ti ku pidha' ani ne'ech ki 
kó'oy xowa! na Kristo in ko'ol. 
Anchan! ne'ech ka támun, max ki 
wat'na! an yajtsiktaláb jelti xin 
wat'na' na Kristo ani max ki wat'na! 
jeché! an yajtsiktaláb, ne'ech ki 
kó'oy an labidh t'okattaláb jelti xin 
ko'ol na Kristo. 

18 Naná! u cho'ób ke an yajtsiktaláb 
xi xo! i ach'ál, yab ne'ech kin 
junu jelti an labidh t'okattaláb xi 
ne'ech ku tejwa'médhantsat tayíl. 
19 Ejtal хома! in t'ajámal na Dios 
хі k'wajat walk'i' ani chabál, in 
aytsím t'ajat kin bajaw xowk'i ne'ech 
ka tejwa'médhantsat an ti labidh 
t'okattaláb nin chakámiltsik na Dios. 
20 Fjtal xowa' na Dios in t'aja', jilk'on 
jelti max yab xata! ti alwa!, por yab 
abal хома! xi t'ajadh, anchan! tin 
le'na'. Anchan! ti t'ájan kom na Dios 
anchan! tin le'na! ani kom in cho'ób 
ke tayíl ne'ech juní kin lejkiy. ?! Ejtal 
хома! t'ajadh k'al na Dios, ne'ech 
ka káldhá abal yabich ka k'wajay 
xon ti yab alwa! ani abal kin bach'u 
jeye an labidh t'okattaláb tam ka 
tejwa'médhantsat tin labidh t'okát 
nin chakámiltsik na Dios. 221 cho'ób 
alwa! ke хома! na Dios in t'ajám, 
asta xo! jelti max u ej'él jelti tam jun 
i mímláb in ach'ál i ch'uk'uxtaláb 
tam ne'chich kin wa'chiy jun i 
chakam. 23 Aníl weye wawá!, xi 
ko'olich an T'okat Ejattaláb jelti jun i 
okxintsixtaláb k'al tin kwenta xowa! 
ne'ech ki bach'u más tayíl, u ej'él 
weye ti itsích. О k'wajat i aytsím 
xowk'i na Dios ne'ech tu k'wajba' 
tu ok'odh chakámláb k'al Јаја! ani 
anchan!, tu káldha'ich bin tak'ixtal 
an walastaláb. ?^Tam ti na Dios tu 
lo'o, i tuju ki aytsi хома! in ulúmal 
ne'ech ti ku pidha!'. Max ki chu'üch 
хома! i aytsal ki chu'u, ¿jant'ó bél 
ku k'wajay ki aytsím ki chu'u? ?5Por 
max u k'wajat i aytsím хома! yabél i 
chu'tal, i aytsím k'al i k'ayúmtaláb. 

?6 An T'okat Ejattaláb ja'ich xi 
tu tolmintsal an ti ejattal tam u 
ól. Tam yab i cho'ób xan ti ku 

ólan, an T'okat Fjattaláb ja'ich 

xi tu kontsintsal хома! i yéntsal 
k'al jun i káwintaláb xi tokotk'i 

na Dios in exbayal. ?7 Por na Dios, 
xi tu exlantsal an ti itsích, in 
cho'ób xantéy in ulal an T'okat 
Ejattaláb. Pos an T'okat Ejattaláb in 
kontsintsal xu dhabalábichtsik k'al 
na Dios, xantik'i tin kulbetnál na 
Dios. 


I átámalich 

281 cho'ób ke xita!' in k'ak'nálich 
na Dios, ejtal xowa' in tamwal, u 
tolmiyáb k'ál abal ka likey más nin 
itsích. Anchan' и támnal Ка! xita' 
kanidhtsik xantik'i tin le'námal 
na Dios. ?9Xita! in ok'ox takuy, in 
ok'ox bijtsi abal ka k'wajay jelti 
nin Chakámil Jesukristo. In баја! 
anchan', abal jeché! na Jesukristo, 
ka k'wajay ti jidhtal Chakámláb. 
30Xita! nin takuy, ja'ich nin ok'ox 
bijtsi abal ka k'wajách jelti nin 
Chakámil ani xita' nin takuy, in 
k'wajba' abal ka k'wajách alwa' k'al 
Jajá!. Ani xita! іп k'wajba' abal ka 
k'wajách alwa! Kal Jajá!, in ріаһа! 
ti awiltaláb abal kin bach'utsik an 
labidh tokattaláb. 

31 ¿Pos jant'éy ne'ech ki ulu kal 
jeché! tin kwenta? Max na Dios 
k'wajat Kal wawá!, éjita' ne'ech kin 
ejto ti ku t'ajtsi xowa! yab alwa!? 
32 Max na Dios yab in K'anidha' 
kin pidhna' nin Chakámil abal 
ka chemdhá k'al wawá! ti kwenta, 
¿awxe! yab ne'ech ti ku pidha! k'al 
tin kwentak'i na Kristo ejtal xowa! 
i yéntsal? 33 ë Jita! k'ál ti ne'ech 
ka walbiyat xi takudhtsik k'al na 
Dios? Na Dios ja'ich nin ulal abal 
yab walbidhtsik; 3 éjita' ne'ech 

ti walbix? Na Kristo ja'ich na 
chemech ani ejech ti ít. Ja'ich xi 
k'wajat tin eját na Dios ani ja'ich 
jeye xi k'wajat tu kawintsal. 35¿Pos 
jita' ne'ech kin ejto kin баја! ke 
yab ku k'wajay k'án k'al na Kristo? 
¿Awxe! ne'ech kin ejto kin Paja! ke 
yab ku k'wajay Кап k'al na Kristo 
an yajtsiktaláb, an t'e'pintaláb, 

an odhbijixtaláb, an k'a'ínab, an 
ch'ojontáltaláb, an k'ak'adhtaláb, o 
an chemlá? 36 An T'okat Dhuslab in 
ulal enché': 

Kal tatá'k'i ta kwenta u 
aytsímte k'al an chemlá 
putál a k'ítsá; 

u t'ajtsinal jelt xan tu t'ajtsinal 
an borregotsik tam u júnáb 
xon tu chemdháb. 

37 Þor Kal ejtal jeché!, i átámalich tu 
k'wajat k'al tin kwentak'i na Kristo 
xi tu k'anidhámal t'ajat. 38 Jaxtám, 
папа! u cho'ób alwa! ke yab wa'ach 
ni jun xata! xi ne'ech kin ejto kin 
Саја! ke yab ku k'wajay Кап k'al 

na Dios. Nibal an chemlá, nibal 

an xe'chintaláb, nibal an t'okat 
abatwáletsik, nibal an ajátiklábtsik 
xin ko'ol i awiltaláb k'al 
xowa'kichk'i, nibal an cháplábtsik, 
nibal xi xo', nibal xi tayíl, 39nibal xi 
t'ek'at, nibal xi owtsik. Ni jun xata! 
xowa! t'ajadh k'al a Dios ne'ech kin 
ejto kin Paja! ke yab ku k'wajay k'án 
k'al na Dios k'al tin kwentak'i ni 
Ajátik Jesukristo. 


Na Dios in takwyámal an 
atiklábtsik xi Israel 


Tsubax in káw kom u belálich 

na Kristo ani yab in k'ambix; 
pos nu chalab, kom teykómte k'al 
in cháp an T'okat Ejattaláb, tin 

óltsal abal tsubax xowa' ne'ech ku 
ulu. ?In t'e'pinal t'ajat tin k'wajat 
ani ech'ek'i u ach'ál i yajal tu itsích 
Kal tin kwenta nu at kidhtal. 3Pos 
asta папа! u lé'ak max in bijtsidh 
Кіп k'ale ban K'ibeltaláb ani yabak 
ku bela! na Kristo, max jeché! 
alwa'ak abal nu at kidhtaltsik. 

^An israelitatsik, xi ja'ich nu at 
kidhtaltsik, ja'ich xi k'wajattsik ti 
chakámláb k'al na Dios. Ja'ich jeye 
xi ne'ech kin bach'utsik an labidh 
t'okattaláb, an lejkintaláb ani nin 
tak'ixtal na Dios xin jilám dhutsadh 
na Moisés. An israelitatsik ja'ich 
punk'untsidh kin t'ójontsi na Dios 
ban atá xon ti Jajá! u k'ak'náb ani 
ja'ich jeye xi usnéktsik ke ne'ech 
kin bach'u xowa! na Dios in ulámal 
ne'ech kin pidhna'. 5An ok'ox 
táta'lábtsik, u kidhtaláb jeye k'al 
an israelitatsik ani na Kristo, xi 
wa'chin jelt xan tu wa'chinal jun 
xita! teché! ti chabál, u kidhtaláb 
jeye K'al an ok'ox táta'lábtsik. Jeché! 
na Kristo, ja'ich na Dios xin tak'yal 
ejtal хома! wa'ach, lábt'ajadh ti 
k'wajat malilíl і k'ij. Anchan' ka 
t'ájan. 

SYab ne'ech ki ejto ki ulu ke nin 
káwintal na Dios yab t'ájan xan 
tin ulal, pos yab ejtal xu wa'chinal 
ban israelitatsik u israelita. " Yab 
ejtal nin kidhtaltsik na Abraham 
u chakámlábtsik k'al jajá!; pos 
usnék k'al na Dios enché': “Kal na 
Isák, yán t'ajat ne'ech ka kó'oy a 
kidhtaltsik." 8 Jeché! tu tolmiyal 
ki exbay ke ni jun xita' yab u 
chakámláb k'al a Dios kal tin 
kwentak'i an kidhtaláb xon tu 
wa'chinal; u chakámlábtsik k'al na 
Dios xita! nu wa'chinal xantik'i na 

Dios tin ulámal. ?Pos xowa! utsan 
na Abraham kal na Dios ja'ich 
jeché': “Tam kin bajaw an k'ij, 
ne'ech kin tsích ani na Sara, ne'ech 
kin wa'chiy jun i chakam." 

10 Ani yab tokot já'k'i jeché'. 
Chablam nin chakámil na Rebeka, 
u chakámlábtsik k'al júnk'i tokot 
i inik xi ja'ich ni weje! pakélil 
Isák. 11-13Tam ti хі jeché! cháb 
an chakamtsik yabél wa'chinék ti 
chakam ani nibal bél in t'ajáltsik 
хома! alwa! о xowa! yab alwa!, 
utsan enché! na Rebeka k'al na 
Dios: *Xi ok'ox ne'ech kin t'ójontsi 
xi tayíl." Jeché! anílk'i jeye tu kalel 
xan tin ulal an T'okat Dhuslab 
enché!: “U k'anidha! na Jakob, 
por u pojka' na Esaú.” Anchan', 
xalk'anich abal na Dios in ko'ol i 
awiltaláb kin takuy xita' Jajá' in 
kulbetnál; xita' Јаја! in lé! kin kaniy 
ani yab in ódhál ti kwenta xant'éy 
in t'ajámaltsik. 

14 t Pos jant'éy ne'ech ki ulu? 

¿Ke na Dios yab lujat? ¡Yaba!! 
15Pos utsan enché! na Moisés k'al 
na Dios: “Ne'ech ku kó'ontsi ti 
yajnantsixtaláb xita! Мапа! и lé! 
ku kó'ontsi ani ne'ech ku kó'ontsi 
ti kak'naxtaláb xita! Мапа! и lé! 
ku kó'ontsi.” 16 Anchan' pé, yab 
ja'ich abal wawá'k'i ki le'na' о 

ki баја! i chápláb, tokot na Dios 
xu kó'ontsix ti yajnantsixtaláb, 
ja'ich nin cho'ób. 17 Pos ban Tokat 
Dhuslab, na Dios in ша! enché! 
an pulek tak'ix xi Ejipto: ^Tu 
k'wajbámal ta pulek tak'ix abal ku 
хаа! ba tatá! nu cháp ani abal 
kin exlomná putálk'i an chabál." 
18 Jaxtám tu xalk'analich ke na 
Dios in kó'ontsal ti yajnantsixtaláb 


El Nuevo Testamento en el huasteco de Veracruz @ La Liga Bíblica 2005, 2009 


ROMANOS 9 


xita! Jajá' in lé! kin kó'ontsi ani in 
chapikmédhantsal tin itsích xita! in 
1ё' kin chapikmédhantsi. 

19Por tám ne'ech ti kin utsa' 
enché': “Max anchan', éjant'ók'i 
pé tám na Dios tin walbiyal an 
iniktsik? Pos, éjita' ne'ech kin 
ejto Кіп tomna! na Dios?” ¡Por 
pay'lomláb! ¿Jant'éy teye a Ey abal 
ki k'wajay ta káwlíx k'al a Dios? 
¿Awxe! an pats ne'ech kin ejto 
kin utsa! enché! хі k'ál ti t'ajadh?: 
"C Jant'ók'i tin t'ajámal anchan'?" 
21 pos an бојот in ko'ol i awiltaláb 
kin Раја! Kal an Kut’ xan ti јаја! 
kin le'na'; ne'ech kin ejto kin баја! 
Kal jachan! an Ки? jun i pats xi 
exbadhk'i ti ne'ech ti éynal ani jún, 
xi ne'ech ti éynal ech'ek'i. 

22 ¿Ani jant'ó max na Dios, abal 
kin xalk'a! wé! an yajtsiktaláb 
хі ne'ech kin pidhna' ani kin 
хаа! піп cháp, in kuxuy k'al 
yantam i cha'attaláb xowa! in 
t'ajál xin tomnáltsik kin bach'u 
an yajtsiktaláb ani ka k'ibdhátsik? 
23Pos in t'aja! anchan' abal kin 
pidhna' ka exlantsat tin pubíl nin 
labidh t'okát, jelt xan ti támun 
k'al wawá!. Jajá! tu kó'ontsi ti 
yajnantsixtaláb ani tu t'ojojoy abal 
ki ejto weye ki bach'u jachan' an 
labidh t'okattaláb. 24 Jeché! xita! na 
Dios in takwyámal, ja'ich wawá'ich, 
yab i judíok'itsik, in takwyámal 
jeye xi yabtsik u judío. 25Pos na 
Dios in ulal enché! ban T'okat 
Dhuslab xin dhutsám na Oséas: 

An atiklábtsik xi yabwi'ik u 
dhabal, ne'ech ku ulu ke u 
dhabal; 

ani xi yabwi'ik u k'anidhál, 


ne'ech ku ulu ke u k'anidhál. 

26 Ani táyk'i xon ti utsantsik 
enché': “Tatá'tsik yab i 
dhabaláb k'al Naná”, 

Саја! ne'ech ki bijyattsik ta 
chakámláb k'al na Dios xi 
ejat. 

27 Por k'al tin kwenta an 
israelitatsik, na Isaías in ulu enché': 
“Maske nin kidhtal an israelitatsik 
yán t'ajat jelti an kidhib xi wa'ach 
ban pujal, tokot ne'ech ka jilk'on 
jun kwene! xi ne'ech ka lo'wat, 
28pos an OK'óxláb ne'ech kin t'aja! 
teché! ban chabál xan tin ulümal, 
ne'ech kin Раја! kidhat ani jik'at." 
29 Jelt xan tin ulúmal más ok'ox na 
Isaías enché': 

Max an Ok'óxláb yabak tu 
jiltsámal ti kidhtaltsik, 

i tamümalak weye jelt xan ti 
ok'odh k'ibdhá an atiklábtsik 
xi Sodoma ani xi Gomorra. 


An judíotsik ani an alwa' t'ilab 


30 ¿Jant'éy ne'ech ki ulu? I ulal ke 
xi yabtsik u judío, xi yab in ayaltsik 
ka k'wajbájichtsik alwa! k'al na 
Dios, in bajawtsik ka k'wajbá alwa! 
Kal na Dios kal tin kwentak'i nin 
belomtal. 3! Por an israelitatsik, xin 
wéwnámaltsik jun i tak'ixtaláb 
xin chalpayaltsik ke k'ál ti ne'ech 
ka k'wajbátsik alwa! k'al na Dios, 
yab in bajawtsik ka k'wajbá alwa! 
Kal na Dios. 32 iJant'ók'i ti yab in 
bajawtsik ka k'wajbá alwa! k'al na 
Dios? Abal in ayaltsik ka k'wajbá 
alwa! k'al na Dios Kal xowa! in 
t'ajál ani yab abal u belom. In 
junwal jelti max t'adhk'un k'al jun 
i t'ujub; jeché! xin junwal jelti an 
t'ujub, ja'ich na Kristo. 33Ban T'okat 
Dhuslab k'wajat dhutsadh enché': 

Ne'ech ku k'wajba' Sión jun xita!' 
xin junwal jelti jun i t'ujub 
xu t'adhk'undhax ani u 
kwajlax; 
xita! k'ál ti ka belan Jajá!, yab 
ne'ech ka tidhebédhá. 
1 0 Kidháblábtsik, xowa! u 
lé! tu itsích ani xowa! u 
kontsal na Dios k'al tin kwenta an 
israelitatsik, ja'ich ke ka lo'eytsik 
jeye. ?Naná! и ша! ke jajá'tsik in lé! 
kin Раја! xan tin ulal na Dios, por 
yabtsik in t'ajál xan ti yejat. 5Kom 
yabtsik in cho'ób xan ti na Dios 
tu k'wajbax alwa! Kal Јаја! ani 
kom yabtsik in t'ajál xan ti na Dios 
tin ulal, jaxtám ti tokot in ayal 
jajá'k'itsik xan ti ka k'wajbájich 
alwa! k'al na Dios. *Ejtal xita' kin 
bela! na Kristo, u k'wajbábich alwa! 
k'al na Dios ani yabich yejat kin 
t'aja! xowa! in ulal nin tak'ixtal na 
Dios xin jilám dhutsadh na Moisés. 
5Por k'al tin kwenta abal jun 
xita! ka k'wajbájich alwa! Kal 
a Dios k'al an tak'ixtalábk'i, na 
Moisés in dhutsa! enché': *Xita! kin 
ejto kin Гаја! ejtal xowa! in ша] 
an tak'ixtaláb, ne'ech ka k'wajay 
alwa'." Por k'al tin kwenta abal 
jun xita! ka k'wajbájich alwa! k'al 
na Dios k'al tin kwentak'i abal u 
belom, in ulal enché': “Yab ka ulu 
enché! ta ejattal", ¿jita! ne'ech ka 
k'adhiy walk'i' abal kin utsa! ka 
pa'ay na Kristo? 70 éjita! ne'ech ka 
pa'ay asta cha'at xon ti k'wajat an 
chemélomtsik abal kin utsa! ka kale 
na Kristo? $Pos, éjant'éy pé tám 
nin ulal? “An alwa! t'ilab k'unat ti 
k'wajat, kunat ti k'wajat ba na wi! 
ani ba na itsích." Jeché! an ама! 
t'ilab, ja'ich ni t'ilál abal ka belan. 

?Max ka ulu k'al na wi! ke na Jesús 
ja'ich an Ajátikláb ani ka bela! ta 
itsích ke na Dios in ejdhámal ti ít 
tam ti chemdhá, ne'ech ki lo'ey. 
10Pos k'al ni itsích ti yejat ku 
belmách abal ku k'wajbájich alwa' 
Kal na Dios ani kal пі мі! ti yejat ki 
ulu ke na Jesús ja'ich an Ajátikláb 
abal ku lo'éch. 

11 An T'okat Dhuslab in ulal enché': 

“Ni jun xita! xi k'ál ti ka belan yab 
ne'ech ka tidhebédhá." 12Pos na Dios 
yab in ódhál ti kwenta max i judío 
o yaba! pos Јаја! xu Ajátikláb k'al 
ejtalk'i, alwa! t'ajat Kal xita'kichk'i 
ti ka tawná. 13“Ejtal xita! k'ál ti ka 
tawná an Ajátikláb ne'ech ka lo'ey." 
14por, ¿jan ti ne'ech kin tawna'tsik 
an Ajátikláb max yab in belámal? 
éJan ti ne'ech kin bela! max yab 
t'iltsidhtsik? ¿Jan ti ne'ech kin 
ach'a'tsik an alwa! t'ilab max yab 
wa'ach xita! kál ti ka t'iltsintsik? 
156 Ani jan ti ne'ech ka k'ale jun xita! 
kin tila! an alwa! t'ilab max yab 
ka aban? An T'okat Dhuslab in ulal 
enché': *iK'ijidh t'ajat tam ka ulich 
jun xita! xin tsi'dhál an alwa! t'ilab 
Kal tin kwenta an k'ijidhtaláb!" 

16por yab ejtalk'i in bach'wal an 
alwa! t'ilab abal kin баја! xan tin 
ша], pos na Isaías in ulal enché': 

“OK'óxláb, ¿jita! in belám хома! i 
ólnámal?” Pos anchan!, xowa! i 
belál ja'ich хома! i ach'ál, хома! i 
ach'ál ja'ich in káwintal a Dios. 

18 рог папа! u konyal: éAwxe! yab 
in ach'ámaltsik an tsubaxtaláb? iIn 
ach'ámaltsik! An T'okat Dhuslab in 
ulal enché': 

Nin káwintal an t'iltsixtsik 
ach'atmenek putál an 
chabál 

ani nin tilábiltsik, in bajúmal 
putálk'i xon ti k'wajtsidh an 
chabál. 
19 Por u konyal juní: éAwxe! an 
israelitatsik yabél in exbayámal? 
Por na Moisés in ulal enché! tin 
jidhtal: 
Ne'ech ku Раја! ki it'ixbétsik k'al 
tin kwenta i atiklábtsik xi 
yab u takwyámal; 
ne'ech ku t'aja! ki chakuytsik 
Kal tin kwenta an 
atiklábtsik xi yab in exlál 
nu káwintal. 
20 Ani más tayíl, na Isaías in t'aja! 
jeye kin ulu enché': 
Xi yab tin ayaltsik, tin ela!; 
ani u xalk'a! tubá! abal kin 
chu'tat k'al xi yab xe'ech tin 
konówiyaltsik. 
21 por k'al tin kwenta an 
israelitatsik, in ulu enché': *Putál 
a k'ítsá in k'wajay tin tawnax an ti 
atiklábtsik xi yab u t'ajax ti k'ij ani 
u tomnax." 


An Israelitatsik xi lo'odhichtsik 


1 Pos хо! и ша! enché!: 
¿Awxe! na Dios in ok'odh 
pojkámalich an israelitatsik, an 
atiklábtsik xi Jajá! in takwyámal? 
iYaba'! Pos папа! in israelita 
neye, u kidhtal na Abraham ani 
in kidhtaláb k'al nin kidhtaltsik 
na Benjamín. ?Na Dios yab in 
ok'odh pojkámal an israelitatsik. 
Jeché! an israelitatsik, jalich xi 
Јаја! in ok'ox takwyámal. ¿Yabxe! 
a cho'óbtsik xant'éy in ulal an 
T'okat Dhuslab k'al tin kwenta an 
t'iltsix Elías, tam ti јаја! in ólna! 
ba na Dios, an israelitatsik? Enché! 
tin utsa! na Dios: 3“Ok'óxláb, an 

israelitatsik in chemdhámal na 
t'iltsíxiltsik ani in pakümal xon ta 
k'wajbantsáb an ti pikbantsixtaláb; 
tokotich папа! in jilk'onal ani in 
le'náb neye kin chemdhá." ^Por 
tók'oyat enché! k'al na Dios: “U 
pílmédhámalich abal Naná! buk 
mili iniktsik xi yab tudhenektsik 
abal kin Какпа! nin ch'ilábil 

an dios Baal." SAnílk'i jeye хо! 
jeché! i k'ij jilk'onék jun kwene! 
an israelitatsik xin takwyámal 

na Dios K'al nin alwa'tal. f Ani 
max takudh k'al tin kwentak'i nin 
alwa'tal na Dios, yabich ja'ich tin 
kwenta k'al xowa! jún in t'ajál; 
pos max anchanak, nin alwa'tal 
na Dios, yabich tám u kalel i 
alwa'taláb. 

T ¿Pos jant'éy ne'ech Кі ulu? Yab 
ejtal an israelitatsik in bajaw ka 
k'wajay alwa! k'al na Dios, tokot 
in bajawtsik ka k'wajat alwa! k'al 
na Dios, xi takudh. Xi k'e'ettsik 
chapikmédhantsattsik tin itsích, 
Sjelt xan tin ulal an T'okat Dhuslab 
enché': ^Pidhantsik k'al na Dios 
tin ejattal xi yab t'ajat xata! in 
exbayal, tin wal xi jelti max yab u 
chu'ux ani tin xuchun xi jelti max 
yab u och'ox. Asta хо!, anchan! ti 
k'wajattsik." 9Na Dabid in ulal 
enché!: 

Ke nin ajíbaltsik ka wenk'on 
jelti paltsixtaláb, 

ani jelti max ka t'adhk'untsik 
k'ál ani taja! kin bach'utsik 
nin jalbíl nin walab. 

10 Ka k'wajaytsik jelti max 
jok'olbédhats abal yab ka 
chu'xin 

ani ka kútandha'tsik abal 
ech'ek'ijich. 

An lo'eltaláb xin bach'wal 
xi yabtsik u judío 

M Pos xo! u ulal enché': éAwxe! 
tam ti an israelitatsik in ch'ikat t'aja! 
na Dios, ok'odh pojkátsik k'al na 
Dios? iYaba'! Por k'al tin kwentak'i 
nin walab, lo'wat xi yabtsik u judío 
abal an israelitatsik kin le'na! jeye 
ka lo'wat. !2K'al tin kwentak'i 
nin walab an judíotsik, lo'wat an 
atiklábtsik xi putál an k'ay'lá. Ani 
tam ti pojká an judíotsik k'al na 
Dios, lo'wat xi yabtsik u judío. 
Jaxtám, tam ka bach'wat juní an 
judíotsik k'al na Dios, más pülek an 
lábt'ajaxtaláb ne'ech kin bach'u an 
atiklábtsik. 

13Ne!ech tu utsa'tsik jun xata! 
tatá'tsik xi yabtsik i judío: Мапа! in 
k'wajat tin abatwále abal xi yabtsik 
u judío ani in t'ojnal chapik abal 
ku t'aja! jeché! an t'ojláb. 14 Anchan' 
tu t'ajál abal nu at kidhtaltsik kin 
le'na' jeye ka lo'wattsik, jelt xan 
ti tatá'tsik i lo'odh. 15Роз max 
tam ti pojká an judíotsik k'al na 
Dios, k'wajbájich alwa! k'al na Dios 
an atiklábtsik xi putál an k'ay'lá, 
éjant'éy ne'ech ka támun tam an 
judíotsik ka bach'wattsik juní? 
Ne'ech ka pidhantsik ti xe'chintaláb 
xi yab in ko'ol in ok'ontal xi 
k'wajattsik jelti max chemnek. 
16 Max an jidhtal pan xu t'ajnal 
ja'ich abal a Dios, ejtal an xo'kadh 
che'edh trigo, ja'ich jeye abal Jajá!. 
Ani max an iblab ja'ich abal a Dios, 
ejtal an k'we'lek, ja'ich jeye abal 
Jajá'. 

17 An judíotsik, in junwal jelti nin 
k'we'él an lej olibo ani xi yabtsik u 
judío, in junwal jelti nin k'we'él an 

dhimalón olibo. Taltsik an judíotsik 
xin junwal jelti nin k'we!él an lej 
olibo, wék'oyat ani tatá!, xa junwal 
jelti nin k'we'él an dhimalón 

olibo, i ch'at'an хоп ti jajá'tsik 
wék'oyat. Anchan', a bajawtsik ki 
k'wajay teykómte k'al nin ibíl ani 
nin xich'ál an lej olibo. 18Yab ka 
ulu ke tatá'tsik más i alwa! ke an 
judíotsik xin junwal jelti nin k'we!él 
an lej olibo. Yab ka ulutsik anchan', 
pos yab tatá'tsik a teykóm nin ibíl 
jachan' an lej olibo, tatá'tsik ni 
teykómte а]. 

19 Ne'ech xóna! ka ulu enché": “Апі! 
k'ejle, por an k'we'labtsik t'ak'yat 
abal kin ch'at'an папа! ba jachan' 
an lej olibo.” 20 Ani! k'ejle; por an 
judíotsik xin junwal jelti nin k'we!él 
an lej olibo, wék'oyattsik abal yab u 
belom ani tatá'tsik, i ch'at'an xon ti 
jajá'tsik wék'oyat k'al tin kwentak'i 
abal i belom. Yab ka t'ek'a'tsik tabá! 
abal anchan', tokot ka kó'oytsik i 
kwenta. ?! Pos max na Dios yab in 
pakwlantsi an judíotsik xin junwal 
jelti nin k'we'él an lej olibo, yab 
teye ne'ech ti ki pakwlantsitsik. 
22Na Dios і alwa! inik tajat, por 
chapik jeye t'ajat u tawnax. Chapik 
t'ajat in tawnál an judíotsik xin jila! 
ti belom; por kal tatá'tsik, alwa! 
inik t'ajat max ka óntsi ki k'wajay 
bin alwa'tal, max yab ka óntsi ki 
k'wajay bin alwa'tal, ne'ech teye 
ki wék'oyat. ?3 Max ka belmáchtsik 
juní an judíotsik, ne'echtsik juní 
ka ch'at'an xon ti wék'odh; pos na 
Dios in ko'ol i awiltaláb abal kin 
ch'at'a'tsik juní xon ti wék'odh. 
24Tatá!tsik xi yab i judío, xa junwal 
jelti nin k'we'él an dhimalón olibo, 
na Dios ti ch'at'a! ban lej olibo 

maske yab in tomnál. Max na Dios 
in баја! anchan! Kal tatá'tsik, an 
judíotsik xin junwal jelti nin k'we!él 
an lej olibo, más ја! іп tomnál ka 
ch'at'an ban lej olibo. 


Tam ka ok'odh lo'watich 
an israelitatsik 

?5Kidháblábtsik, u lé! ka 
cho'óbna'tsik xowa! na Dios in 
ko'olwi'ik yab tejwa! abal yab ka 
ulu ke tatá'tsik і chalpadh t'ajat: na 
Dios in chapikmédhantsi tin itsích 
taltsik an israelitatsik, por yab abal 
ech'ek'i, tokot asta tam ka lo'éch xi 
yab u israelitatsik xi k'wajat takudh 
abal ka Іо'еу. ?6Tayíl, tam ka lo'éch 
xi yab u israelitatsik xi k'wajat 
takudh abal ka lo'ey, ejtal an 
israelitatsik ne'ech ka lo'wat; pos 
an T'okat Dhuslab in ulal enché': 

Ban bitsow Sión ti ne'ech ka 
tsích an Lo'ox. 

Ne'ech kin wék'ontsi ejtal an ti 
walastaláb nin kidhtaltsik 
na Jakob. 

?! Ani jeché! ja'ich an lejkintaláb 
xi ne'ech ku kó'oy k'al 
jajá'tsik, 

tam Naná! ku wék'ontsi an tin 
walastalábiltsik. 

28 An israelitatsik in pojkál an 
alwa! tilab ani anchan! іп pojkálich 
na Dios k'al tatá'tsik ta kwenta. Por 
u k'anidhábtsik k'al na Dios k'al 
tin kwentak'i nin weje' pakéliltsik 
xi takudh k'al na Dios abal ka 
dhabalnátsik Kal Jajá!. 2 Pos хома! 
na Dios in pidhnál, yab in k'ániyal 
ani yab in jalk'uyal nin chalab 
tam kin takuy jun xita' abal kin 
dhabalna'ich. Ti we'él chabk'i' a 
chikat t'ajáltsik na Dios, por хо!, i 

kó'ontsidhichtsik ti yajnantsixtaláb 
k'al tin kwenta abal an israelitatsik 
in ch'ikat баја! na Dios. 31 Anchan' 
jeye xo!, an israelitatsik in ch'ikat 
t'ajámal na Dios abal k'al tin 
kwentak'i an yajnantsixtaláb xi 
kó'ontsattsik, ka kó'ontsattsik jeye. 
32Pos na Dios in walka! ke ejtal ka 
ch'ikat t'ajxin abal kin kó'ontsi ti 
yajnantsixtaláb ejtalk'itsik. 

33 ¡Yán t'ajat nin alwa'tal na 
Dios ani nin chalpadhtal! Na 
Dios xowa'kichk'i in exbayal. Yab 
i ejtowal ki wila! xowa! Jajá! in 
ulal, nibal i ejtowal ki exbantsi 
хома! in t'ajál. 3Pos, “¿jita! in 
exbantsámal xowa' in chalpayal an 
Ok'óxláb? O éjita' k'ál ti tak'idh? 
35; Jita! in pidhámal ok'ox jun xata! 
an Ok'óxláb abal tayíl ka pidhan 
jun xata' jelti jun i jalbintsixtaláb?" 
36Pos ejtal xowa'kich ba Dios ti tál, 
Kal Јаја! ti t'ajadh ani abal Jajá!. 
iKe an labidh t'okattaláb kin kó'oy 
na Dios malilíl i k'ij! Anchan' ka 
t'ájan. 


An ít xe'chintaláb 

1 Kidháblábtsik, tu 
pakabédhál k'al tin 

yajnantsixtal na Dios abal ka 
pidhna'tsik tabá! jelti jun i 
pikbantsixtaláb xi ejat ani t'okat, 
xan tin kulbetnál na Dios. Jeché' 
ja'ich an tsubax k'ak'naxtaláb. 
?Yabich ki k'wajaytsik jelt xan 
tu k'wajíl xi yab u belom; ka 
jalk'úchtsik na xe'chintal kal tin 
kwentak'i abal i ítmédhantsidhich 
an ta chalab. Anchan' ne'ech tám 
ka bajawtsik Ка chu'u alwa! xowa' 
ја! in lé! na Dios, хома! in kulbetnál 
апі хома! lujat. 

3K'al an punk'untsixtaláb xi tin 
pidhámal na Dios k'al nin alwa'tal, 
tu utsáltsik ke ni jun xita! yab yejat 
kin tela! tinbá!, tokot ka k'wajay 
xan ti yejat. Más alwa! ke juntsik 
ta éb ka éyna'tsik an alwa! chalab, 
xantik'i ta pidhnéktsik ki belmách 
Kal na Dios. *Pos anchan! jelti ni 
t'u'úl уап i peje'tsik in ko'ol ani 
k'e'etich k'e'etich xant'éy in t'ajál, 
Sanchan' weye wawá!, maske уап 
tu éb, jun tokot tu áynal jelti nin 
putálíl nin t'u'úl na Kristo. Juntsik 
tu éb i junwal jelti jun peje' nin 
t'u'ül na Kristo. 

$Na Dios tu pidhámal ti awiltaláb 
juntsik tu éb, xantik'i Jajá! tin 
le'námal k'al nin alwa'tal, por yejat 
ki éyna! alwa! xowa! tu pidhámal. 
Xita! pidhnék ti awiltaláb k'al na 
Dios ti t'iltsix, kin Paja! jeché! an 
t'ojláb xantik'i ti pidhnék kin 
bela!. 7Xita' pidhnék ti awiltaláb 
ti t'ójontsix, ka t'ójontsixin alwa!; 
xita' pidhnék ti awiltaláb ti ok'tsix, 
ka ok'tsixin alwa'. 8Xita! pidhnék 
ti awiltaláb ti tak'ix, ka tak'xin 
xan ti yejat; xita! in pidhnál xata!, 
kin Раја! k'al yantam i kulbétaláb. 
Xita! pidhnék ti awiltaláb ti 
ok'lek belomtsik, yejat kin баја! 
k'al yantam i kwenta ani xita! 
pidhnék ti awiltaláb kin tolmiy an 
ch'ojontáltsik, kin баја! kal yantam 
i kulbétaláb. 


Хома! yejat kin Раја! tam 
ján u belomich 
3Yab ki k'ánídháxintsik eb 
itsíchk'i. Yab ka t'ajáltsik хома! 
yab alwa!, tokot ka t'ajáltsik хома! 
alwa!. Ki k'ánídháxintsik jún ani 
ján jelt xan ti yejat ka k'ánídháxin 

xin belálichtsik na Kristo. K'al 
tin kwenta an k'ák'náxtaláb, ki 
k'ák'náxintsik jún ani jún xan ti 
yejat. 

^1 Ka t'ajáltsik хома! yejat ka t'aja!, 
yab ka óbetna'. Ka t'ójontsaltsik an 
Ajátikláb k'al yantam a ejattal. 

12 Ki k'wajaytsik k'ijidh Kal tin 
kwenta an aytsixtaláb xa ko'oltsik; 
ka kuxyal k'al i cha'attaláb 
xowa'kichk'i an yajtsiktaláb ka 
tamu ani ki ólantsik ech'ek'i. 

13Ka tolmiyal an belomtsik k'al 
xowa! in yéntsal; ka bach'waltsik 
alwa! xita! u ulel ti ki álna'. 

14 Ka lábt'ajáltsik xi ti ара]. 

Ki lábt'ajxintsik ani yab ki 
odhbijxintsik. 

15Ki kulbétsik teye k'al xu 
kulbéltsik ani ki uk'intsik teye k'al 
xu uk'naltsik. 

16Ka kó'oytsik junini' na chalab 
jún ani jún. Yab ka t'ek'áltsik tabá!, 
ki junkuntsik k'al xi ch'ojontáltsik. 
Yab ka wáyna! ke і chalpadhtsik 
t'ajat. 

17 Max jun xita! ti ki t'ajtsi xowa' 
yab alwa!, yab ka witsbantsi. Ka 
t'ajtsal ech'ek'i xowa! alwa! an 
atiklábtsik. 18Ка t'ajáltsik an 
chápláb asta xon ti ka ejto abal 
ki k'wajay k'ijidh Kal ejtalk'itsik. 
19 Kidháblábtsik xi tu k'anidháltsik 
t'ajat, max jun xita! ti ki t'ajtsi xowa' 
yab alwa!, yab ka witsbantsi, ka 
jila! abal ka pidhan an ti k'ak'adh 
yajtsiktaláb k'al na Dios; pos an 
T'okat Dhuslab in ulal enché': 
“Naná' u lujyal tin lájundhax, 
Мапа! ne'ech ku pidha' хома! in 
lujyal kin bach'u. Anchan' in ulal 
an Ok'óxláb." 20 Ani in ulal jeye 
enché!: “Max xi ti at'ál, ka k'a'ay, ka 

k'apundha'; ani max ka tsikey, ka 
pidha! ti ja! kin uch'a'. Pos max ka 
Саја! апсһап!, ne'ech ka tidhebédha' 
t'ajat." ?! Yab ka walka! ki átá k'al 
хома! yab alwa', ka áta! xi yab alwa! 
k'al хома! alwa'. 
1 3 Ni jun xita' yab yejat 
kin ch'ikat t'ajál an 

awiltalábtsik. Pos yab wa'ach ni 
jun i awiltaláb xi yab k'al a Dios ti 
k'wajbadh; ejtal an awiltalábtsik 
xi wa'ach, k'al a Dios ti k'wajbadh. 
2 Jaxtám, xita! kin tomna' an 
awiltaláb, u kalelich in tomnál na 
Dios. Ani xu tomnaxtsik, jajá'ich in 
ayal xan ti kin walbindha! tinbá'. 
3Xita! in t'ajál хома! alwa!, yab in 
ch'ejnál an awiltalábtsik; por хїїа! 
in t'ajál xowa! yab alwa!, in ch'ejnál 
an awiltalábtsik. Max yab a lé! ka 
ch'ejna! an awiltalábtsik, ka t'ajál 
xowa! alwa'. Anchan!, ne'ech tám 
ki chu'tat k'al an awiltalábtsik ke 
i alwa! inik. ^Pos an awiltalábtsik 
k'wajat in t'ójontsal na Dios abal 
tatá'tsik ta alwa'bíl. Por max a t'ajál 
хома! yab alwa', ka ch'ejna'; pos 
yab anik'i tin ko'ol an awiltaláb 
abal ti ki yajlombédha!. Pos jajá'tsik 
k'wajat in t'ójontsal a Dios abal 
kin lájundha' ani kin yajlombédha' 
xin waláltsik. 5Jaxtám, yejat 
ki exbantsal xowa! kin ulu an 
awiltalábtsik, yab abal yabk'i ku 
yajlombédhá, ki t'aja! anchan! 
abal yab ki ach'a! ke u walbidh. 
6 Ja'ich jeye Kal jeché! tin kwenta 
ta pidhnáltsik an jalbixtalábtsik, 
pos an awiltalábtsik k'wajat in 
t'ójontsal a Dios ani ja'ich jeché! nin 
t'ojlábiltsik. 

7Ka pidha! an awiltalábtsik хома! 
in lujyal kin bach'u. Ka pidhál ti 

jalbixtaláb an awiltalábtsik, xin 
lujyal kin bach'u i jalbixtaláb; ka 
k'ak'nál jeye an awiltalábtsik xan 
ti yejat ka k'ak'ná. 3Yab ki k'wajay 
a júntsal ni jun xita!, tokot yejat 

ki k'wajay i k'ánídháx јап ani јап; 
pos xita' in k'anidhál xi k'e'et, in 
t'ajálich xan tin ulal an tak'ixtaláb. 
3Jeché! an tak'ixtaláb in ша! 
enché': “Yab ki junkun kal xi yab 
a tomtal, yab ki chemdhaxin, yab 
ki kwé'lách, yab ka jantsi ti káw ni 
jun xita!, nibal ka lét'endha!' xowa! 
a chu'tal in ko'ol k'etet”; pos jeché! 
апі xi k'e'et јеуе an tak'ixtaláb, 
tokot enché'k'i tu exbayáb: “Ka 
k'anidha' xi k'e'ettsik jelt хап ta 
k'anidhál tabá'." 10 Xita! in k'anidhál 
xi k'e'et, yab in t'ajtsal хома! yab 
alwa!; jaxtám, xita' in k'anidhál xi 
k'e'et, in t'ajálich xan tin ulal an 
tak'ixtaláb. 

1 Ка t'aja'tsik ejtal jeché! a chalpóm 
Ке u k'unelich xowk'i ti ne'ech ka 
tsích na Kristo. Yabich ki k'wajaytsik 
jelti max i wayal, pos más xo! 
k'unatich ti k'wajat an lo'eltaláb ké 
tam tu belmách. 12Xo' exomich t'ajat 
ti k'unel an k'ij jelti max akalich 
t'ajat tu k'wajat ani jelti max ne'chich 
ka tsudhéch, kom ne'chich ka tsích 
na Kristo. Jaxtám ti yejatich ki 
jila! ki Paja! xowa! yab alwa! ani ki 
t'aja'ich xowa! alwa'. 13Ku xe'chin 
alwa!, xan ti yejat ku xe'chin. Yab ki 
bela! tu ajíblom nibal tu uch'ál. Yab 
ku junkun kal xi yab i tomtal nibal 
ki Саја! xowa!k'i i kulbetnál. Yab 
ku k'wajay tu péjéx nibal tu át'áx. 
14Tokot, ku k'wajay u mák'úmte k'al 
ni Ajátik Jesukristo jelti max Jajá' u 
xeketláb ani yab ki chalpóm ki t'aja! 
xowa'k'i in kulbetnál ni t'u'úl. 

Yab ka lábna' xowa' in 
t'ajál na at kidhábtsik 
1 4 Max jun xita' yabél u lej 
belom, ka bach'utsik ani 

yab ki k'wajay ka káwlíxna'tsik 
xata!. ?Wa'ach taltsik xin chalpayal 
ke alwa! ka k'apat kidhat; por 
wa'ach taltsik xi yabtsik u lej belom, 
xi tokot in k'apal і ak'wál. 3Xita' in 
k'apal kidhat, yab yejat kin pojka' 
xi yab in k'apal kidhat ani xi yab 
in k'apal kidhat, yab jeye yejat kin 
lábna! xin k'apal kidhat, pos na Dios 
in bach'ámalich chablamk'i. ^éPos 
tatá! jant'éy a éy abal ki k'wajay ka 
lábna! xi k'wajat in t'ójontsal jun 
xita'? Max kin Раја! xowa! alwa! о 
xowa! yab alwa!, yab tatá! a kwenta, 
in kwenta xi k'wajat in t'ójontsal. 
Por yab ne'ech kin t'aja! xowa! yab 
alwa!, pos an Ajátikláb in ko'ol i 
awiltaláb abal kin tolmiy kin баја! 
xowa! alwa!. 

5Wa'ach taltsik хіп ulal ke wa'ach 
taltsik a k'ítsá más uluts ke xi k'e'et 
ani wa'ach jeye taltsik xin ulal ke 
jayéchk'i ejtal na k'ítsátsik. Juntsik 
tu éb yejat ki cho'óbna' alwa! max 
alwa'ich xan ti chalpayal. Xin 
pakwlantsal taltsik a k'ítsá, in t'ajál 
abal tin k'ak'nabíl an Ajátikláb 
ani xin ulal ke jayéchk'i ejtal na 
k'ítsátsik, in t'ajál jeye abal tin 
k'ak'nabíl an Ajátikláb. Xita! u 
Кари], in t'ajál abal tin k'ak'nabíl 
an Ajátikláb, pos in pidhál ti 
jalbintsixtaláb na Dios ani xita' 
yab u k'apul, in t'ajál jeye abal tin 
k'ak'nabíl an Ajátikláb, pos in pidhál 
jeye ti jalbintsixtaláb an Ajátikláb. 

7Ni jun xita! xi wawá! yab k'wajat 
ejat abal јаја! in lé! ka k'wajay 

ejat ani ni jun xita! yab u chemel, 
abal jajá'k'i in lé ka chemech. $Pos 
max u k'wajat ejat, u ejat abal an 
Ajátikláb ani max ku chemech, u 
chemel abal an Ajátikláb. Anchan' 
pé, max u k'wajat ejat o u chemnek, 
и dhabaláb Ка an Ajátikláb. ?Na 
Kristo chemech ani ejech juní 
abal ka k'wajay ti Ajátikláb k'al xi 
chemnektsik ani k'al xi ejattsik. 
10por tatá!, éjant'ók'i ta lábnál na 
at kidháb? O ¿jant'ók'i ta pojkál? 
Pos ejtal ne'ech ku utey xon ti na 
Kristo ne'ech ti lájundhom. Pos 
an T'okat Dhuslab in ulal enché': 
Anchan! jelt хап ti Naná! in 
k'wajat ejat abal ech'ek'i, 
tsubax u ulal ke ejtal 
an atiklábtsik ne'ech ka 
tudhlan tu tamét 
ani ejtal ne'ech kin ulutsik ke 
Naná'ich nin Dios. 
12 Anchan! pé, juntsik tu éb ne'ech 
ki óltsi na Dios xant'éy i t'ajámal. 


Yab ki Раја! ka walbin ni at kidháb 

13 Jaxtám, yabich yejat ku 
lábnáxin jún ani jún. Tokot, ki aliy 
xan ti ki uwa! abal yab ki Раја! ka 
walbin ni at kidháb. 14Naná! u 
cho'ób alwa! tin bij an Ajátikláb 
Jesús, ke yab wa'ach ni jun xata! 
at'ax. Xita! xin chalpayal ke at'ax 
jun xata!, at'ax abal јаја!. 15Рог max 
Kal tin kwenta хома! a k'apal, a 
t'e'pindhál na at kidháb, tám, u 
kalelich jelti max yab a k'anidhál. 
Yab ka t'aja! ke k'al tin kwentak'i 
хома! a k'apal, kin jila! ti belom jun 
xita! xi lo'odhich tam ti chemech 
na Kristo. 16Yab pé ki t'aja! ka tilan 
yab alwa! an walkadhtaláb xi ko'ol 
abal i belálich na Kristo. 1 Роѕ xon 

tu tak'ix na Dios, yab u ódháb ti 
kwenta xant'éy u k'apnal o xant'éy 
u uxnal. Xon tu tak'ix na Dios tokot 
u ódháb ti kwenta an lujattaláb, 

an K'ijidhtaláb ani an kulbétaláb 

xi ko'ol k'al tin kwenta an T'okat 
Ejattaláb. 18Xita' in t'ójontsal 
anchan' na Kristo, in t'ajálich xowa' 
in lé! na Dios ani u káldháb ti alwa! 
k'al an atiklábtsik. 

19 Anchan! pé, ki óntsi ki аја! 
хома! tu tolmiyal abal ku k'wajay 
k'ijidh ani anchan', ku tólmíxin jún 
ani jún abal ku belmách más. 20 Yab 
ki odhiy хома! in Саја] na Dios k'al 
tin kwentak'i xowa! і k'apal. Tsubax 
k'ejle ke ejtal an k'apnél, t'okat; 
рог хома! yab alwa!, ja'ich tam ki 
Кари jun xata! ani ki Paja! k'ál kin 
jila! ti belom xi k'e'ettsik. ?! Más 
alwa! yab ki k'apu i t'u'lek, nibal 
ki uch'a! i yajtsik uxnél, abal yab 
ki it'ixbédha! kál, nibal ki t'aja' 
kin we'ka! ti belom o kin jila! ti 
belom ni at kidháb. ?2 Max a belál 
ke alwa! xowa! a t'ajál, anchan! ti 
ka bela! tin tamét na Dios. iK'ijidh 
t'ajat abal jun xita' xi yab in 
walbindhál tinbá! k'al tin kwenta 
хома! іп t'ajál! 23 Por xita!' xin k'apal 
jun xata! апі и jilk'onal ti chalpax, 
jajá'k'i in walbindhál tinbá' abal 
yab tsububudh in itsích tin k'apal. 
Ejtal хома! ki Paja! yab tsububudh i 
itsích, walats. 


Ka t'ajál xowa' in kulbetnál 
na at kidháb, yab tokotk'i 
xowa' tatá' a kulbetnál 
1 Max u belomich lejtal 
t'ajat, yejat ki tolmiy an 
kidháblábtsik xi yab u lej belom 
ani yab ki t'ajál xowa! wawá'k'i i 

kulbetnál. ?Juntsik tu éb xi wawá!, 
yejat ki t'ajál xowa' in kulbetnál ni 
at kidháb ani апсһап!, ki tolmiy ka 
belmách más. ?Pos nibal na Kristo 
yab in баја! xowa! Јаја!" in lé'; 
yab in баја! апсһап!, tokot in tamu 
jelt xan tin ulal an T'okat Dhuslab 
enché': *Nin odhbijixtal xi ti 
odhbijyaltsik, Мапа! и bach'u." ^Pos 
ejtal xowa! dhutsadh más ok'ox 
ban T'okat Dhuslab, dhutsan abal 
ki cho'óbna'. Ani k'al tin kwenta 
an cha'attaláb ani an k'ijidhtaláb 
xi elál ban T'okat Dhuslab, ki 
kó'oy i aytsixtaláb. "Ke na Dios, 
xin pidhnál an cha'attaláb ani an 
k'ijidhtaláb, ti ki tolmiytsik abal ki 
k'wajay alwa! jún ani jún jelt xan 
tin lé! na Kristo Jesús. SŠ Ani anchan!, 
ejtal junini!, k'al jánk'i tokot i 
káwintaláb ka ajtintsitsik na Dios 
nin Táta! ni Ajátik Jesukristo. 


T'iltsin jeye an ti alwa' t'ilab 
xi yabtsik u judío 
7 Anchan! pé, ku bách'áxin jún ani 
jún, jelt xan ti na Kristo tu bach'úmal, 
max ki t'aja! апсһап!, ne'ech tám ka 
pubédhantsat tin bij na Dios. $Pos 
хома! папа! u ша], ja'ich ke na Kristo 
tsích abal kin t'ójontsi an judíotsik 
ani ka t'ájan xan ti usnék ni weje' 
pakéliltsik ani abal ka xalk'an jeye ke 
na Dios tsubax хома! in Ша]. ?Tsi'nek 
jeye abal kin t'aja! ke xi yab i judíotsik 
kin pubédhantsi tin bij na Dios Kal 
tin kwentak'i nin yajnantsixtalábil, 
pos an T'okat Dhuslab in ulal enché': 
Ne'ech tu t'ila! ban atiklábtsik 
xi yabtsik u judío 
ani ne'ech ku ajatna' i 
ajatlábtsik abal tatá' ta 
alwa'bíl. 

10 Ani píl in ulal jeye enché': 

Ki kulbé atiklábtsik xi yab i 
judío, k'al xu dhabalábtsik 
k'al na Dios. 

11 Ani píl in ulal juní enché!: 

Ka k'ak'ná an Ok'óxláb k'al ejtal 
xi yabtsik u judío 

ani ka pubédhantsat tin bij k'al 
ejtal an atiklábtsik. 

12Na Isaías in dhutsámal jeye enché! 
ban T'okat Dhuslab: 

Ne'ech ka wa'chin jun xita! xu 
kidhtaláb kal na Isaí, 

ne'ech ka k'wajay ti Pulek 
Tak'ix k'al an atiklábtsik xi 
yabtsik u judío; 

jajá'tsik ne'ech kin kó'oy an 
aytsixtaláb kom ne'ech ka 
lo'wattsik k'al Jajá!. 

13Na Dios, xi tu t'ajál ki kó'oy an 
aytsixtaláb abal ki bach'u xowa' 
in ulúmal ne'ech ti ku pidha!, ti 
ki pidha'tsik t'ajat ti kulbétaláb 
ani ti k'ijidhtaláb abal i belomich. 
Anchan' ne'ech ka kó'oytsik más i 
aytsixtaláb k'al tin cháp an T'okat 
Ejattaláb. 

14Kidháblábtsik, u cho'ób 
alwa! ke i alwa! inikichtsik 
t'ajat, i chalpadhichtsik t'ajat ani 
ne'ech ka ejtóch ki ták'íxin jün 
апі jún. !5Ba jeché! an úw xi tu 
dhutsuntsaltsik, tu dhutsuntsámal 
taltsik an tak'ixtalábtsik k'al 
yantam i tsubaxtaláb ani yab tu 
chintsámaltsik ni jun xata!. О баја! 
anchan! abal yab ka uk'tsitsik хома! 
tu ok'tsámal. Jeché! и Раја] Kal tin 
kwenta nin punk'untsixtal na Dios 
xi tin pidhámal k'al nin alwa'tal 
16 abal ku tójontsi na Jesukristo ban 
atiklábtsik xi yabtsik u judío. An 
t'ojláb xu t'ajál, ja'ich ku t'iltsi an 

tin alwa! t'ilábil na Dios xi yabtsik u 
judío. Jeché! u t'ajál abal ku ututsik 
ba na Dios xi yabtsik u judío jelti 
jun i pikbantsixtaláb xi Jajá! kin 
kulbetna!, xi t'okodh k'al an T'okat 
Ejattaláb. 

17 Abal u belálich na Kristo Jesüs 
u ko'ol t'ajat xant'ok'ál ti kin kulbé 
abal in k'wajat u t'ójontsal na Dios, 
18 роѕ tokot u lé! ku t'ila! xan ti na 
Kristo tin éynámal abal kin t'aja! 
jeye xowa! in lé! na Dios xi yabtsik 
и judío. Jeché! t'ájan k'al xowa! u 
ulümal ani xowa! u t'ajámal, '9k'al 
an pakdha! exól ani an labidh 
labandhaxtalábtsik xu t'aja! k'al 
tin kwentak'i nin cháp an T'okat 
Ejattaláb. Anchan! tu tila! putálk'i 
nin alwa! t'ilábil na Kristo, u tuju 
Jerusalén ani u bajaw asta ban 
chabál xi Ilíriko. 20 Anchan! tin 
xe!chin ku t'ila! an alwa! t'ilab xon 
ti yabél jayk'i t'iladh na Kristo abal 
yab kin xe'chin tin ok'tsix xon ti 
ok'tsixnékich k'e!et. ?! Yab u Раја! 
anchan', и Раја! jelt xan tin ulal an 
T'okat Dhuslab enché': 

Ne'ech ka chu'tat k'al xi yab 
jayk'i usnéktsik xata! Kal tin 
kwenta na Kristo; 

ani ne'ech ka exlá k'al xi yab 
jayk'i in ach'ámal ti t'ilnal. 


Na Pablo in chalpayal ka k'ale Roma 
22 Jatich Kal jeché! tin kwenta ti yab 
u ejtómal kin k'ale tu álna'tsik, maske 
yánílich t'ajat u le'námal kin k'ale. 
23Por xo', kom u ok'óch nu t'ojlábil ba 
jeché! an chabáltsik ani kom yánich 
t'ajat і атир tin ex'él kin Kale tu 
álna'tsik, ?^ne'ech ku chu'u max ku 
ejto kin wat'ey tu álna'tsik tam kin 
k'ale Espanya. Ani tam tu chu'üchtsik, 

u lé'ak max ti kin tolmiytsik abal kin 
k'ale na Espanya. ?5Por xo! in ne'ech 
Jerusalén, u ne'dhál wé! i tolmixtaláb 
abal an kidháblábtsik xi taja'. 26Pos 
an kidháblábtsik xi Masedonia 

ani Akaya, in chalpayámaltsik kin 
junku i tolmixtaláb abal kin abtsi 

an kidháblábtsik xi ch'ojontál xu 
k'wajíltsik Jerusalén. ?" Jajá'tsik in 
chalpayámal abal alwa! kin t'aja'tsik 
jeché!; ani alwa! t'ajat, pos in tomnál 
xóna! k'ejle kin tolmiy k'al xowa! in 
yéntsaltsik jelt xan ti jajá'tsik xi 
yabtsik u judío, tolmiyat ka belmách. 
28 Jaxtám, tam ku pidhna'ich jeché! 
an tolmixtaláb xin punk'untsidh 

ku akiy, ne'ech ku óntsi an bél abal 
Espanya, por ok'ox ne'ech kin wat'ey 
tu álna'tsik. 29 Мапа! u cho'ób alwa' 
ke tam kin ulich tachan!, ne'ech t'ajat 
ki bach'u an lábt'ajaxtaláb k'al tin 
kwenta nin alwa! t'ilábil na Kristo. 

30 Kidháblábtsik, tu pakabédháltsik 
tin bij an Ajátikláb Jesukristo ani k'al 
tin k'anidhaxtal an T'okat Ejattaláb, 
ki ólantsik teye k'al naná! abal ki 
kontsi na Dios ti kin tolmiy. Ka 
kontsitsik na Dios abal ti kin lo'o 
Kal an atiklábtsik xi yab u belom 
xu k'wajíltsik Judea. Ani ke jeché! 
an tolmixtaláb xu ne'dhantsal 
an kidháblábtsik xi Jerusalén, ka 
bach'wat alwa'. 3? Max na Dios anchan! 
tin lé', ne'ech kin ulich k'ijidh ani 


ne'ech kin koyóch tachan! kal tatá'tsik. 


33Ke na Dios xin pidhnál an 
k'ijidhtaláb ka k'wajay ech'ek'i k'al 
tatá'tsik. Anchan' ka t'ájan. 


An chapnédhomtaláb abal 


an kidháblábtsik 


Tu punk'untsaltsik ka 
bach'u ani ka tolmiy an 

kidhábláb xin bij Febe. Jeché! an 
mímláb, k'wajat in t'ójontsal an 
belomtsik xu k'wajíl ban bitsow 
xin bij Senkrea. ?Ka bach'utsik tin 
bij an Ajátikláb, jelt xan ti yejat ka 
bach'wat k'al xu dhabalábichtsik 
k'al na Dios. Ka tolmiytsik k'al 
xowa'kich kin yéntsi, pos jajá! 
yánich t'ajat xita! in tolmiyámal, 
asta naná! neye tin tolmiyámal. 
3Ka chapnédha'tsik na Prisila 
ani na Akila, xi tin tolmiyaltsik ku 
tójontsi na Kristo Jesús. *Jajá'tsik 
yab in ajyámal tinbá! abal ti kin 
tolmiy; jaxtám tu pidháltsik ti 
jalbintsixtaláb. Yab tokot naná'k'i, u 
pidhnal jeye ti jalbintsixtaláb k'al 
ejtal an kidháblábtsik xi yabtsik 
u judío. 5Ка chapnédha'tsik jeye 
an kidháblábtsik xu junkunal bin 
Кіта! na Prisila ani na Akila. Ti 
kin chapnédhantsi an ta Epeneto, 
an kidhábláb xu k'anidhál t'ajat. 
Jeché! an kidhábláb u k'wajíl ban 
bitsow xin bij Akaya ani ja'ich 
xin jidhtal t'ajat in bela! na Kristo. 
$Ka chapnédha! na María, xi 
t'ójnékich t'ajat k'al tatá'tsik. "Ka 
chapnédha'tsik nu at kidhtaltsik 
xin bij ta Andróniko ani ta 
Junias, xu k'wajinek junax ban 
wik'axte!. Jajá'tsik u k'anidhábtsik 
t'ajat, u abatwáletsik ani ok'ox tin 
belámaltsik na Kristo ké naná!. 
8Ka chapnédha! na Amplias, 
an kidhábláb xu k'anidhál t'ajat 
abal in belálich an Ajátikláb. 
Ka chapnédha! na Urbano, an 
kidhábláb xi tu tolmiyal ki t'ójontsi 
na Kristo Jesús ani na Estakis jeye, 
an kidhábláb xu k'anidhál t'ajat. 
10 Ka chapnédha'! na Apeles, xi 
tsubax lejtal tin belál na Kristo. Ka 

chapnédha'tsik jeye nin kidhtaltsik 
na Aristóbulo. "Ka chapnédha! nu 
at kidhtal xin bij ta Erodión. Ka 
chapnédha'tsik jeye nin kidhtaltsik 
na Narsiso xin belálichtsik an 
Ajátikláb. 12Ka chapnédha'tsik 

na Trifena ani na Trifosa, xi 
k'wajat in t'ójontsaltsik chapik 

an Ajátikláb. Ka chapnédha' an 
kidhábláb Pérsida, an mímláb xin 
t'ójontsámalich t'ajat an Ajátikláb. 
13Ka chapnédha' na Rufo, an 
kidhábláb xi takudh abal kin Беја! 
an Ajátikláb. Ka chapnédha! jeye 
nin nána!, xi k'wajat jelti max u 
папа! neye. “Ka chapnédha'tsik 
na Asínkrito, na Flegonte, na 
Ermas, na Patrobas, na Ermes 

ani an kidháblábtsik xi k'wajat 
Kal jajá'tsik. 19 Ka chapnédha'tsik 
na Filólogo, na Julia, na Nereo 

ani nin ixám; ka chapnédha' 

jeye na Olimpas ani ejtal xu 
dhabalábichtsik k'al na Dios xi 
k'wajat k'al jajá'tsik. 

16Ki chápnédháxintsik jún ani jún 
Kal jun i t'okat chapnédhomtaláb. 
Ejtal xin belálichtsik na Kristo, ti 
abtsaltsik ti chapnédhomtaláb. 

17 Kidháblábtsik, tu pakabédhál 
abal ka chu'utsik xitam já! nin 
t'ajáltsik i kéláxtaláb ani in t'ajál 
ke taltsik kin jila! kin bela! an 
tsubaxtaláb xi tatá'tsik i ok'tsidh. 
Yab ki junkun k'al xin t'ajáltsik 
anchan', 18pos jeché! an atiklábtsik 
yab k'wajat in t'ójontsal ni Ajátik 
Jesukristo. Jajá'tsik tokot in t'ajál 
xowa! jajá'k'i in kulbetnáltsik ani 
in k'ambiyaltsik k'al i labidh t'ilab 
an atiklábtsik xi yab u lej belom. 

19 K"al ejtal ti cho'óbte ke a t'ajáltsik 
xan tin ulal nin káwintal na Dios; 

jaxtám tin kulbél ani u lé! ku chu'u 
ka wit'a'tsik más ka Paja! хома! 
alwa! ani yab, хома! yab alwa!. 
?9 Na Dios ne'ech ti ki tolmiytsik 
abal ka ok'odh áta! an lej at'ax. 
Jeché! na Dios, ja'ich nin pidhnál an 
K'ijidhtaláb. Ka bach'utsik ech'ek'i 
nin alwa'tal ni Ajátik Jesukristo. 

21Ti abtsal ti chapnédhomtaláb 
na Timoteo, an kidhábláb xi tin 
tolmiyal k'al jeché! an t'ojláb. Ti 
chapnédháltsik jeye nu at kidhtal 
xin bij ta Lusio, na Jasón ani na 
Sosípater. 

22Naná!, xu bij Tersio, xin 
k'wajbadh ku dhutsa' jeché! an úw, 
tu abtsal neye ti chapnédhomtaláb 
tin bij an Ajátikláb. 

23Ti abtsal jeye ti 
chapnédhomtaláb an kidhábláb 
xin bij Gayo. Jeché! na Gayo, ja'ich 
xi tin matintsámal jun i altá xon 
ti kin koyóch ani ja'ich jeye xin 
matintsal ti altá an kidháblábtsik 
tam u junkunal. Ti chapnédháltsik 
jeye na Erasto, xin ko'ol an 
punk'untsixtaláb ti ta'pax tumín ba 
jeché! an bitsow. Ti chapnédháltsik 
jeye an kidhábláb xin bij Kwarto. 

24Ka bach'waltsik ech'ek'i nin 
alwa'tal ni Ajátik Jesukristo. 
Anchan! ka t'ájan. 


An k'ak'naxtaláb abal na Dios 
25 Ani хо!, ki pubédhantsi tin 

bij na Dios, xin ejtowal ti ki 
likedhantsitsik ta itsích abal yab 
ka jila'tsik ta belom, jelt xan tin 
ulal an alwa! t'ilab xi папа! u ólnál 
ani an t'iltsixtaláb k'al tin kwenta 
na Jesukristo. Jeché! an alwa! 
t'ilab, ja'ich xi na Dios in ko'olwi'ik 
chinat asta ti weje'. 26por xo! in 

pidhnámalich ka cho'óbná k'al an 
T'okat Dhuslab xin dhutsámal an 
t'iltsixtsik xantik'i ti utsan k'al na 
Dios xi k'wajat ejat malilíl i k'ij. 
Jeché! xowa! na Dios in ko'olwi'ik 
chinat, pidhnatsich хо! ka cho'óbná 
abal ejtalk'i an atiklábtsik kin bela' 


330 


ani kin t'aja! хап tin ulal jeché! an 
alwa! t'ilab. 

27 {Ке na Dios, xi junkax ani 
chalpadh, kin kó'oy an labidh 
t'okattaláb malilíli k'ij k'al tin 
kwentak'i na Jesukristo! Anchan' 
ka t'ájan. 

An jidhtal dhutsadh úw xi abtsin k'al 
na Pablo an belomtsik xi 


Korinto 





Na Pablo in dhutsuntsal an 
belomtsik xi Korinto 


Naná!, xu bij Pablo, in takudh 

abal kin k'wajay tin abatwále 
k'al na Jesukristo. Tin takuy na 
Dios kom Јаја! anchan! tin le'na!. 
2Naná! ani an kidhábláb Sóstenes, 
i dhutsuntsal jeché! an ti úw xu 
k'wajíltsik Korinto xin belálich na 
Dios. Jeché'tsik u dhabalábich k'al 
na Dios abal k'wajatichtsik k'al na 
Kristo Jesás. Takudhichtsik k'al na 
Dios abal ka k'wajách t'okat junax 
Kal ejtal xi kwajattsik гакі tük'i 
xin tawnáltsik ni Ajátik Jesukristo. 
Jeché! na Jesukristo ja'ich ni 
Ajátik ani in Ajátiktsik jeye. Ka 
bach'waltsik an alwa'taláb ani an 
k'ijidhtaláb xi tál ba ni Táta! Dios 
ani ba ni Ajátik Jesukristo. 


Na Pablo in pidhál ti 
jalbintsixtaláb na Dios 
^Ech'ek'i u pidhál ti jalbintsixtaláb 
na Dios k'al tatá'tsik ta kwenta 
ani k'al tin kwenta jeye an 
lábt'ajaxtaláb xi ti pidháltsik. Jeché! 
an lábt'ajaxtaláb, ti pidháltsik na 


Dios k'al tin kwentak'i na Kristo 
Jesús. 5Pos abal і k'wajatichtsik 
Kal na Kristo Jesús, na Dios ti 
pidhámalichtsik xowa'kichk'i ti 
alwa'taláb. Na Dios ti pidhámaltsik 
ti awiltaláb abal ka ejtotsik ka 
exbantsi alwa! an tin káwintal ani 
abal ka ejtotsik ka wila'. SAnchan' 
pé, хома! u t'ilnal k'al tin kwenta na 
Kristo, xalk'anékich ba tatá'tsik abal 
tsubax. "Jaxtám ti ejtal a ejtowaltsik 
ka Paja! xowa! in lé! na Dios. Ja'ich 
ka t'ajáltsik lejat i k'wajat a aytsím 
kin bajaw xowk'i ti ne'ech ka tsích 
juní ni Ajátik Jesukristo. 8 Јаја! ja'ich 
xi ne'ech ti ki kó'ontsitsik junini' an 
ta chalab asta tin ok'ontal an k'ij 
abal yab xita' ti ki walbindha! k'al 
ni jun xata! tam ka tsích juní ni 
Ajátik Jesukristo. *Na Dios ech'ek'i 
in t'ajál xowa! kin ulu. Jajá! ja'ich 
xi ti kanyámaltsik abal ki kwajách 
junax k'al nin Chakámil Jesukristo, 
xi ja'ich ni Ajátik. 

An k'é'áxtaláb xu wa'chinal 

ban belomtsik 


10 Kidháblábtsik, tu 
pakabédháltsik tin bij ni Ajátik 

Jesukristo abal ka kó'oytsik junini' 
na chalab ani yab ki k'wajay ta 
k'é'áxtsik. Yab ka t'aja'tsik anchan!, 
tokot ka kó'oytsik junini'k'i na 
chalab. 11Kidháblábtsik, и ulal 
jeché! kom tin t'iltsámal xu 
k'wajíltsik bin k'imá! na Kloé ke 

a kó!yaltsik t'ajat i k'é'áxtaláb. 
12K'al jeché! u lé! ku ulu, ke 
juntsik ta éb k'e'etich k'e'etich 
хома! a ulaltsik; taltsik in ulal 
enché!: “Мапа! u wéwnál a 

Pablo”; taltsik in ша]: “Мапа! u 
wéwnál a Apolos”; xi k'e!ettsik in 
ша]: “Мапа! u wéwnál a Pedro”; 
ani xi K'e'ettsik in ulal: “Мапа! u 
wéwnál a Kristo.” 13 Awxe! peje! ti 
peje! ti k'wajat na Kristo? éAwxe! 
pajk'iyat na Pablo ban peltsidh 

te! abal tatá'tsik ta alwa'bíl? O ¿i 
pujadhtsikxe' tin bij na Pablo? 140 
pidhál ti jalbintsixtaláb na Dios, ke 
naná! yab u pujyámal ni jun хіѓа! 
xi tatá'tsik, tokot u pujyámal na 
Krispo ani na Gayo; !5pos anchan', 
yab xita! ne'ech kin ejto kin ulu 

ke pujadh k'al naná! tu bij. 16 U 
pujyámaltsik jeye nin kidhtaltsik na 
Estéfanas, por yab u chalpayal max 
u pujyámal jun xita' más. Pos na 
Kristo yab tin abámal tin pújal. Tin 
abámal abal ku tila! an alwa! t'ilab, 
por yab kal i chalab xi teché'k'i ti 
k'ay!lá abal yab ka kale yab xata' 
in jalbíl an chemlá xin wat'na! na 
Kristo ban peltsidh te!. 


Na Kristo, ja'ich nin cháp ani 
nin chalpadhtal na Dios 
18 An atiklábtsik xi ne'ech ban 
k'ibeltaláb, in ach'áltsik jelti max 
i tóntotaláb an tsubaxtaláb k'al 
tin kwenta nin chemtal na Kristo 

ban peltsidh ќе"; por abal мама! xu 
lo'enekich, i cho'óbich ke jeché! an 
tsubaxtaláb, in cháp a Dios. !?Pos 
an T'okat Dhuslab in ulal enché': 
Ne'ech ku k'ibdhantsi tin 
chalpadhtal an chalpadhtsik, 
ani ne'ech ku taxk'antsi tin 
wit'omtal an wit'omtsik. 

20 ë Jón! xo! ti k'wajat an 
chalpadhtsik? ¿Jón! хо! ti kwajat 
xin wiláltsik nin tak'ixtal na Dios 
xin jilám dhutsadh na Moisés? ¿Jón' 
xo! ti k'wajat xin wit'áltsik kin 
káwlíxna! xowa'kichk'i xi teché! ti 
k'ay'lá? ¿Yabxe' ojtsidh k'al na Dios 
tin chalab an chalpadhtsik xi teché! 
ti k'ay'lá? ?! Na Dios, xin cho'ób 
xant'éy in t'ajál, yab in walka! ka 
exlá Kal xi teché'tsik ti k'ay'lá 
k'al jajá'k'itsik tin kwetém chalab. 
Xowa! Јаја! in le'na!, ja'ich kin lo'o 
an belomtsik k'al tin kwentak'i nin 
chemtal na Kristo, maske jeché' 
хома! in t'aja' na Dios, u chu'táb 
jelti jun i tóntotaláb. 

22 An judíotsik in lé! kin chu'u i 
labidh exóltsik ani an griegotsik in 
ayal i chalpadhtaláb; por wawá! i 
t'ilál a Kristo, xi chemdhá pajk'idh 
ban peltsidh te'. Abal an judíotsik, 
jeché' ja'ich jelti jun i tamk'untaláb 
abal yab ka lo'eytsik ani abal 
an griegotsik, in ach'ál jelti jun i 
tóntotaláb. ?^Por abal xi takudhtsik 
k'al na Dios, i judíotsik o i 
griegotsik, na Kristo ja'ich nin cháp 
ani nin chalpadhtal na Dios. ?5Pos 
xowa! an iniktsik in chu'tal jelt in 
tonto chalábil a Dios, más ja! t'ek'at 
an chalab ké in chalab an iniktsik; 
ani xowa! in chu'taltsik yab likat, 
más ја! likat ké nin cháp an iniktsik. 
26Kidháblábtsik, yejat ka exbaytsik 

ke na Dios ti takwyámaltsik 
maske wé! t'ajat xi chalpadhtsik, 
jelt xan tin ulal xi yabtsik u 
belom. Wé! jeye xin ko'oltsik i 
awiltaláb o u kidhtalábtsik k'al i 
ultaláb kidhtaláb. ? Por na Dios 

in takwyámal xu chu'tábtsik yab 
chalpadh k'al an atiklábtsik xi 
teché! ti k'ay!lá abal kin tidhebédha' 
xi chalpadhtsik; ani in takwyámal 
xu chu'tábtsik yab likdha' k'al an 
atiklábtsik xi teché! ti k'ay'lá abal 
kin tidhebédha' xi likdha'tsik. 28 Na 
Dios in takwyámal xu chu'táb 

Kal xi teché'tsik ti k'ay'lá ke yab 
xata! in jalbíl ani pojkantáltsik. 

Na Dios in takwyámal jeché'tsik 
abal kin k'wajbantsi tin ok'ontal 
xu usnal ke ultalábtsik. 22 Апсһап!, 
yab xita! ne'ech kin ejto kin teka’ 
tinbá! tin tamét na Dios. 3Por 
Jajá! t'ajat na Dios ti t'ajámaltsik 
ki k'wajay k'al na Kristo Jesús. 

In t'ajámal jeye ke na Kristo ka 
k'wajay jelti ni chalpadhtal ani 

ke Kal tin kwentak'i na Kristo, ku 
k'wajbájich alwa! k'al na Dios. Ku 
k'wajách junini'k'i abal na Dios 
ani lo'enekich. 31 Anchan' pé, 

kom anchanich tu k'wajat k'al an 
Ajátikláb, ki t'ajálich jelt xan tin 
ulal an T'okat Dhuslab enché': “Max 
jun xita! in lé! kin t'ek'a! tinbá!, kin 
Сека! tinbá! k'al tin kwenta an 
Ajátikláb." 


An alwa! t'ilab k'al tin 
kwenta na Kristo xi chemdhá 
pajk'idh ban peltsidh ќе! 
Kidháblábtsik, por tam ti 

папа! іп Kale abal tu t'iltsitsik 
tin tsubaxtalábil na Dios, yab 
in káwin jelt xan tu káw jun i 

chalpadh inik, nibal kal i t'ek'dha' 
t'ilabtsik. ?Pos tam tin k'wajay k'al 
tatá'tsik, yab xata! u Іе'па! más ku 
cho'óbna!, tokot na Jesukristo, xi 
chemdhá pajk'idh ban peltsidh 

te!. ?Tam tin ulich Kal tatá'tsik 
abal tu tiltsitsik an ti alwa! tilab, 
yab in likat ani in wipipíl k'al i 
jík'ib. ^Ani tam tu tawna'tsik ani 
tu t'iltsitsik an ti alwa! t'ilab, yab 

u le'na! tu átantsitsik ta ejattal 

k'al i káwintaláb jelt xan tu káw i 
chalpadh iniktsik abal ki belmách. 
Yab u Раја! anchan!, tu átantsitsik 
an ta ejattal k'al an T'okat Ejattaláb 
ani k'al nin cháp a Dios. SAnchan' 
tu Саја! abal na belomtal ka k'wajay 
teykómte k'al in cháp na Dios ani 
yab k'al in chalab i iniktsik. 


Na Dios in xalk'ál tinbá' k'al 
nin T'okat Ejattalk'i 

Spor Kal an atiklábtsik xu 
belomich t'ajat, i éynál ja! i 
káwintaláb jelt xan tu káw i 
chalpadh iniktsik. Por jeché! 
an chalpadhtaláb, yab já' xi 
teché! ti k'ay'lá, nibal in chalab 
i tak'ixtsik xi teché! ti k'ay'lá xu 
k'ibchonal. "Xowa! wawá! i t'ilál, 
ja'ich chalpadhtal na Dios xi yab 
tejwa!, xin ko'ol chalpadh tam ti 
yabél in t'ajámal an k'ay'lá abal 
ki bach'u an labidh t'okattaláb. 
8Ni jun i tak'ix xi teché! ti k'ay!lá 
yab in ejtómal kin exbay jeché!; 
pos max in exbayámalak, yabak 
in chemdhámaltsik pajk'idh 
ban peltsidh te' an labidh t'okat 
Ajátikláb. ?Por támun jelt xan tin 
ulal an T'okat Dhuslab enché': 

Na Dios in t'ojojoyámal уап xata! 
abal xi k'áltsik tu Капар. 

Jeché! xowa! in t'ojojoyámal, 
yab xita! in chu'úmal, yab 
xita! in ach'ámal, nibal ela! 
in chalpayámal. 

10 Jeché! ja'ich xowa' na Dios tu 
pidhámal ki cho'óbna! k'al nin 
T'okat Ejattalk'i, pos an T'okat 
Ejattaláb, ejtal in ejtowal kin chu'u, 
asta xowa! na Dios in ko'ol más 
chinat. 

"Ni jun хіба! yab ne'ech kin 
ejto kin cho'óbna! xant'éy wa'ach 
bin itsích jun i inik, tokot an 
ejattaláb xi k'wajat ba jachan' an 
inik. Anchan! jeye, ni jun xita! yab 
in cho'ób хома! in ko'ol chinat na 
Dios, tokot nin T'okat Ejattal na 
Dios. 12Апі wawá! yab i bach'ámal 
an ejattaláb xi teché! ti Кау!а, i 
bach'ümal an T'okat Ejattaláb xi 
tál ba na Dios abal ki cho'óbna' 
xant'éy tu pidhámal na Dios k'al nin 
alwa'tal. 13 Wawá! i t'ilál ejtal јесһё! 
Kal an t'ilabtsik xi tu ok'tsámal an 
T'okat Ejattaláb, yab k'al i t'ilabtsik 
xi wit'ámal k'al wawá!k'i ti kwetém 
chalab. Anchan' ti wiltsaltsik хома! 
yab tejwa! xin ko'olichtsik an T'okat 
Ejattaláb tin itsích. 

14 Xita! yab in ko'ol an T'okat 
Ejattaláb tin itsích, yab in ejtowal 
kin bach'u хома! tál bin T'okat 
Ejattal na Dios, pos јаја! in 
chalpayal ke i tóntotaláb. Yab in 
ejtowal kin exbay, pos jeché! tokot 
in exbayal xita! in ko'olich an T'okat 
Ejattaláb tin itsích. 15Por хіба! in 
ko'ol an T'okat Ejattaláb tin itsích, 
in ejtowal kin exbay xowa'kich. Ani 
yab xita! k'ál ti ne'ech ka ejtowat ka 
utsan ke yab alwa! xowa! in Раја]. 
16pos an T'okat Dhuslab in ulal 


háð 


enché': “¿Jita' in exbayámal хома! 

in chalpayal an Ok'óxláb? ¿Jita' 
ne'ech kin ejto kin ok'tsi?” Por 
wawá! i ko'ol nin chalab na Kristo. 


Nu at t'ojnaltsik xi kwajat 
in t'ójontsal a Dios 

Kidháblábtsik, yab u ejto 

tu tawna'tsik jelt xita' xin 
ko'olich an T'okat Ejattaláb tin 
itsích, tokot tu tawna'tsik jelt xita' 
yab in ko'ol an T'okat Ejattaláb 
tin itsích. Tu t'iltsitsik an ta Kristo 
jelt xan tin tomnál ka t'iltsin i 
chakamtsik. ?Tu ok'tsitsik k'al tin 
kwenta na Kristo хома! xi yab lej 
t'ojláb, jelt xan ti jun i chakam u 
tsutsúdhábk'i ani yab u pidhnal ti 
k'apnél xin k'apal xi pakdha'ichtsik. 
Abal tam ti jachan!, yab ne'ech ka 
ejtotsik ka exbay хома! xi t'ojláb 
k'al tin kwenta na Kristo, jelt xan 
ti jun i chakam yab jeye ne'ech 
kin ejto kin k'apu i k'apnél xin 
k'apal xi pakdha'ich. Ani asta xo', 
yab a ejtotsik, 3kom yabtsik bél 
a walkál ki tak'yat k'al an T'okat 
Ejattaláb. Max bél wa'ach k'al 
tatá'tsik i át'áxtaláb, i péjéxtaláb 
ani i k'é'áxtaláb, ja'ich abal yabtsik 
a walkál ki tak'yat k'al an T'okat 
Ejattaláb ani bél i k'wajattsik jelt 
xan tu k'wajíl an atiklábtsik xi 
yab u belom. ^Abal tam jun xita! 
kin ulu enché': “Мапа! u wéwnál 
na Pablo" апі jún kin ши: “Naná! 
u wéwnál na Apolos”, ¿yabxe' 
exomich a t'ajáltsik jelti xi yabtsik 
in ko'ol an T'okat Ejattaláb tin 
itsích? 

5Pos, éjant'éy u Ey naná! ani 

jant'éy in Ey na Apolos? Wawá! i 
t'ójontsalk'i na Dios, ani k'al wawá! 
ta t'iltsintsik an ti tsubaxtaláb abal 

ki belmách. Ani juntsik tu éb, i 
Саја! an t'ojláb xantik'i tu pidha! ti 
awiltaláb an Ajátikláb. $Naná! tu 
t'iltsitsik an ti tsubaxtaláb jelt xan 
ti jun i óm in t'ayál an iyaláb, na 
Apolos ti tolmiytsik abal ka exbay 
jelt xan ti jun xita! xin wak'tsal 

an t'ayabláb; por na Dios ja'ich ti 
t'aja'tsik ki belmách más, jelt xan 
tin pakedhál an t'ayabláb. "Jaxtám, 
nibal xu óm, nibal xu wak'tsix, yab 
xata! in Ey; pos na Dios ja'ich nin 
t'ajál ejtal, Јаја! nin pubedhál an 
t'ayabláb. 8Xu óm ani xu wak'tsix, 
u t'ojnalk'itsik, maske juntsik ti éb 
ne'ech kin bach'u tayíl хома! in 
lujyal k'al tin kwenta an t'ojláb 
хома! in t'ajámal. ?Pos wawá! i 
t'ójontsalk'i na Dios ani tatá'tsik, 
a junwal jelti an chabál xon ti na 
Dios exom ti t'ojnal. 

A junwaltsik jeye jelti jun i yejche' 
atá xi exom in kubál na Dios. 
10Naná'ich nin k'wajat jelti an kúbal 
atá xi na Dios k'al nin alwa'tal, tin 
walka! ku kubtsi tin akan jeché! an 
atá, ani k'e'et exom in t'ek'bál. Por 
juntsik tu éb yejat ki chu'u xan ti 
exom i t'ek'bál jeché! an atá. "Ni 
jun xita' yab ne'ech kin ejto kin 
k'wajbantsi k'e'et tin akan ké xi 
k'wajbantsidhich. Jeché! xi k'wajat 
jelti nin akan an atá, ja'ich na 
Jesukristo. !?Por ne'ech ka ejtowat 
ka t'ek'bá jeché! an atá Kal i oro, 
k'al i plata, k'al i labidh t'ujubtsik, 
o kal i te!, Kal i k'udhey ani kal i 
waynek ch'ojól. 13 An tojláb xi jun 
xita! kin t'aja', ne'ech ka chu'tat 
max alwa!; pos tam kin bajaw 
xowk'i ne'ech an lújundhaxtaláb, 
Kal i kamal ti ne'ech ka chu'tat 
max alwa'. Xowa'kich an t'ojláb хі 

jun xita! in t'ajámal, k'al i kamal ti 
ne'ech ka chu'tat max alwa'. 1“Max 
yab ka t'a'ay an t'ojláb xi jun xita! 
in t'ajámal, ne'ech kin bach'u хома! 
in lujyal. 15Рог max ka t'a'ay хома! 
in t'ajámal, ne'ech kin k'ibdha' 
xowa! in t'ajámal, maske jajá! ka 
lo'ey, jelti jun xita' xu kalel adhik 
abal yab ka t'a'ay. 

16 ¿Yabxe' a cho'óbtsik ke a junwal 
jelti an pulek atá xon tu k'ak'náb 
na Dios ani ke nin T'okat Ejattal na 
Dios, k'wajat ba tatá'tsik? 17 Мах 
jun xita' kin paku an pulek atá xon 
tu k'ak'náb na Dios, jeché! xita! kin 
Саја! апсһап!, ne'ech ka k'ibdhá k'al 
na Dios; pos an pulek atá xon tu 
k'ak'náb na Dios, tokat ani jachan' 
an pulek atá, ja'ich tatá'ichtsik. 

18 Yab xita! kin kambiy tinbá'. Max 
jun xita' іп chalpayal ke chalpadh 
k'al an chalpadhtaláb xi teché! ti 
k'ay!lá, kin Раја! jelti max yab xata! 
in cho'ób ani anchan', ne'ech tám kin 
bajaw kin kó'oy an chalpadhtaláb xi 
tsubax. 19 Ап chalpadhtaláb xi teché! 
ti k'ay'lá, i tóntotaláb abal na Dios, 
pos an T'okat Dhuslab in ulal enché': 
“Na Dios in t'ajál ke an chalpadhtsik 
ka kwajlá k'al nin chalpadhtal.” 201п 
ulal jeye: ^An Ok'óxláb in cho'ób 
abal nin chalab an chalpadhtsik, 
yab xata! in jalbíl.” ?! Jaxtám, yab 
xita! yejat kin бека! tinbá! Kal tin 
kwenta xita! in wéwnál; pos ejtal 
хома! wa'ach, tatá'tsik a dhabal. 
22Naná!, na Apolos ani na Pedro, u 
dhabaláb Kal tatá'tsik. An k'ay!lá, 
an xe'chintaláb, an chemlá, xi хо!, 

xi tayíl, ejtal tatá'tsik a dhabal. 
23 Ani tatá'tsik, Kal na Kristo ta 
dhabalábtsik ani na Kristo, k'al a 
Dios tu dhabaláb. 

Nin t'ojlábil an abatwáletsik 


Jaxtám, an atiklábtsik 

yejat kin chalpay ke мама! 
i t'ójontsal na Kristo ani u 
punk'untsidh abal ki t'ila! xowa' 
in ko'olwi'ik yab tejwa! na Dios. 
2Pos alwa!ich, xin ko'ol jun i 
punk'untsixtaláb, yejat kin xalk'a! 
ke ne'ech lejtal kin Раја! xowa! u 
punk'untsáb. ¿Naná! yab u ódhál ti 
kwenta xant'éy ti kin chalpantsitsik, 
nibal xowa! ti kin utsa' jun i 
awiltaláb xi teché! ti k'ay'lá. Nibal 
in k'wajat и telál tubá!. “Maske in 
k'wajat tsububudh u itsích, jeché! 
yab in lé! kin ulu ke in lujatich 
t'ajat. An Ajátikláb ja'ich nin cho'ób 
xan tin k'wajat. 5Jaxtám, yab ti kin 
ok'ox chalpantsitsik max in alwa! 
t'ojnal o yaba'!, ka aytsitsik asta 
ka tsích an Ajátikláb. Jajá!, ja'ich 
xi ne'ech kin xalk'a! xowa! k'wajat 
chinat ban jik'waxtaláb ani kin 
xalk'a! xant'éy i chalpayal ti itsích. 
Jachan' i K'ij, na Dios ne'ech tám 
kin ulüch max alwa! o yab ама! 
хома! i t'ajámal. 

SKidháblábtsik, tu t'iltsaltsik 
jeché! abal tatá'tsik ta alwa'bíl, u 
k'wajbál jelti óltsixtaláb na Apolos 
ani naná! neye. U ulal jeché! abal 
k'al ni ok'tsixtalk'i, ka cho'óbna'tsik 
ke yab más yejat xowa! ka t'aja!, 
tokot xowa! k'wajat dhutsadh ani 
abal ni jun xita! yab kin бека! tinbá! 
k'al tin kwentak'i xita' in wéwnál 
ani kin pojka! k'e'et. "Pos, ¿jita! ti 
t'ajál ki kwajay más alwa! ké xi 
k'e'ettsik? ¿Jant'éy a ko'ol ke yab 
k'al a Dios ta pidhnék? Ani max 
Јаја! ti pidhámal, éjant'ók'i ta t'ek'ál 
tabá! jelti тах xowa! a ko'ol tatá'k'i 

a bajúmal ka kó'oy ta kwetém 
chalab? 

8Xo! i k'wajatichtsik tajat alwa! 
jelti max a ko'oltsik kidhat. A 
ach'áltsik jelti max i pakdha' 
tak'ixich ani wawá! yabich tu t'ajál 
ti k'ij. il lé'ak lejtal max i pakdha' 
tak'ixich abal ku tak'xin weye 
junax Kal tatá'tsik! 9Pos u chu'tal 
ke wawá! xu k'wajat tu abatwále, 
na Dios tu t'ajámal jelti max yab 
u lej uluts. I junwal jelt xita! xi 
bijtsidhich ke ne'ech ti chemdháb; i 
bajümalich ku k'wajay jelti jun xata! 
labidh xu telnal k'ál an atiklábtsik 
xi teché! ti k'ay'lá. Anchan' tu 
chu'táb k'al an atiklábtsik ani k'al 
an tokat abatwáletsik. 190 usnal 
ke wawá! yab u chalpadh abal u 
k'wajatich k'al na Kristo ani ke 
tatá'tsik a exbayal xowa'kichk'i xi 
k'al tin kwenta na Kristo. U usnal 
ke yab u likat ani ke tatá'tsik, i 
likat t'ajat; wawá! u at'nal k'al an 
atiklábtsik ani tatá'tsik i k'ak'náb 
t'ajat. Asta xo! i wat'nál і 
k'a'ínab ani i tsikénib; i yéntsal i 
k'udhk'ümil, u at'ax t'ajtsinal, yab 
i ko'ol i Кіта! 12апі u chekel tu 
t'ojnal k'al ni k'ubak. U odhbijyáb 
Kal an atiklábtsik, por wawá! i 
lábt'ajáltsik. U at'nal, por i kuxyal. 
130 jantsinal ti káw, рог мама! yab 
u tók'nal k'al i chákub. Asta хо!, u 
t'ajnal jelti max u amál ani jelti 
max u jilk'omastaláb. 

14 Yab tu dhutsuntsaltsik anchan! 
abal tu tidhebédha'tsik, tu 
dhutsuntsaltsik abal tu pidha'tsik 
jun i tak'ixtaláb jelt u chakámiltsik 
xu k'anidhál tajat. 15 МаѕКе tatá'tsik 
ka kó!oy láju i mil і ok'tsixtsik 
xi ti ok'tsitsik k'al tin kwenta na 

Kristo, yab уап a táta'tsik a ko'ol. 
Kom папа! tu t'iltsitsik an ti alwa! 
tilab k'al tin kwenta an lo'eltaláb, 
jáyki max tin táta'tsik k'al tin 
kwenta an belomtaláb xa ko'oltsik 
ba na Kristo Jesús. í Anchan' 
pé, tu pakabédháltsik abal ti kin 
wéwnantsi an tu ok'tsixtal. 

17 Ja'ich k'al jeché! tin kwenta 
tu abtsaltsik an ta Timoteo, xu 
k'anidhál t'ajat ani u chu'tal jelti 
jun u chakámil k'al tin kwenta abal 
i belálich an Ajátikláb. Jajá', ne'ech 
ti ki chalpantsitsik xan tin k'wajíl 
neye abal u belálich na Kristo, 
anchan! xan tin ok'tsix putálk'i 
xon ti wa'ach i belomtsik. !$Taltsik 
xi tatá'tsik a kidhtal, in t'ek'áltsik 
t'ajat tinbá! abal in chalpayal ke 
yabich ne'ech kin Kale tu álna'tsik. 
19 Por u chalpayal kin Kale jik'at tu 
álna'tsik, max an Ajátikláb anchan' 
tin lé'. Ne'ech tám ku chu'u xant'éy 
in ejtowaltsik kin Раја! jachan' 
xin t'ek'áltsik t'ajat tinbá' ani yab 
tokotk'i xowa' in ulaltsik. 20pos хап 
tu tak'ix na Dios, yab kal i t'ilabk'i; 
u tak'ix k'al in cháp. ?! éJant'éy a 
kulbetnáltsik más? ¿Kin k'ale tu 
álna! abal tu k'wiya'tsik, o kin k'ale 
tu álna! abal tu tawna'tsik Kal i 
k'anidhaxtaláb ani i cha'attaláb? 


U lejkiyáb jun i walastaláb 

U t'ilnal ke jün ti éb xi 

tatá'tsik, in ko'ol tin tomtal 
nin chab nána'. Jeché! ja'ich jun 
i walastaláb pülek ke nibal ela! 
tomnál ka t'ajan k'al xi yabtsik 
in exlál na Dios. ?iMaske anchan! 
ta k'wajattsik, bélk'i t'ajat a 
tek'áltsik tabá'! ¿Yabxe! más in 
tomnál ki k'wajaytsik i t'e'pinal 

jelti max chemnek jun xita'? An 
inik xin t'ajámal jeché!, yabich 
yejat ka walka'tsik ka junkun k'al 
tatá'tsik. 3 Maske yab in k'wajat 
папа! t'ajat Ка] tatá'tsik, in k'wajat 
k'al u ejattalk'i; ani u ulámalich 
abal walats xowa! in t'ajál jachan' 
an inik, jelti max ta! tin k'wajat 
Kal tatá'tsik. ^Tin bij ni Ajátik 
Jesukristo, ki junkun tatá'k'itsik ani 
папа! ne'ech neye kin k'wajay Kal 
tatá'tsik k'al nu ejattalk'i. K'al tin 
cháp an Ajátikláb Jesukristo, 5ka 
pidhna'tsik jachan' an inik ban lej 
at'ax abal ka yajlombédhantsat tin 
t'u'úl ani yabich kin t'aja! хома! 
in kulbetnál nin t'u'úl. Max kin 
jila! kin Paja! jeché! an walastaláb, 
ne'ech tám ka lo'wat tam ka tsích 
an Ajátikláb Jesús. 

SYab іп tomnál ka t'ek'a'tsik 
tabá! abal a chalpayaltsik ke i 
tokat. ¿Yabxe! a cho'óbtsik ke wé! 
i jilbédhaxtaláb k'oye in jilbédhál 
уап i k'oye max ka xuk'yat? "Ka 
aja'tsik pé jachan' an inik xin junwal 
jelti an jilbédhaxtaláb k'oye abal ki 
k'wajaytsik i t'okat jelti an ít k'oye. 
Tatá'tsik a junwal jelti an pan xi yab 
u jilbédháb xu k'apnal tam u ajíbnáb 
an paskwa. Na Kristo chemdhá 
abal ka pikbá k'al wawá! ti kwenta. 
Јаја! in junwal jelti an borrego 
xin chemdhál an israelitatsik tam 
in ajíbnál an paskwa. $Jaxtám ti 
yejatich ki ajíbna! an paskwa k'al 
i lujattaláb ani i tsubaxtaláb, xin 
junwal jelti an pan xi yab jilbédhats; 
yab ki ajíbna! k'al i at'axtaláb nibal 
k'al хома! yab alwa', xin junwal jelti 
an weje! jilbédhaxtaláb k'oye. 

Ban jidhtal dhutsadh úw xi 
tu abtsitsik, tu utsa! abal yab ki 

junkun k'al xu junkunaltsik k'al 

xi yab in tomtal. 10Yab exom tu 
utsáltsik ke yabich ki junkun k'al 
an atiklábtsik xi yab u belom xi 
k'wajattsik teché! ti k'ay'lá, xu 
junkunaltsik k'al xi yab in tomtal, 
xi ch'e'ne'tsik, xu kwé'tsik, o xin 
k'ak'náltsik i ch'ilab. Yab ja'ich 
exom tu utsáltsik, pos abal yabich 
t'ajat ki junkun Kal jajá'tsik, ko'ol 
ki wék'ontsik teché! ti k'ay'lá. 

11 Xowa! tu utsáltsik, ja'ich ke 

yab ki junkun kal xin ulal ke u 
kidhábláb ani и junkunal kal xi 
yab in tomtal, ch'e'ne!, in k'al'nál i 
ch'ilab, t'ilma!, и uch'al ani u kwé!. 
Kal xi anchan! ti k'wajat, yab yejat 
nibal ki k'apách Kal jajá!. 1213 Pos 
yab папа! u lujyal ku chu'u xant'éy 
in t'ajál xi yabtsik u belom, k'al na 
Dios ti ne'ech ka lújundhátsik. Por 
tatá'tsik, ko'ol ka chu'u xant'éy in 
t'ajál xu belomtsik. Jaxtám, ka аја! 
jachan' an walablom xi k'wajat k'al 
tatá'tsik. 


An ütsbíxtaláb tin tamét an 
awiltalábtsik xi yab u belom 
Tam jun xita! xi tatá'tsik ka 
waltsin ani ko'ol ka k'ale 
ti utsbix, éjant'ók'i tu k'alel ti 
utsbix ba jun i awiltaláb xi yab 
u belom? éJant'ók'i ti yab in 
konyal ka t'ajtsin ti lejkintaláb 
k'al xu dhabalábichtsik k'al na 
Dios? ?Yabxe! a cho'óbtsik ke 
xu dhabalábichtsik k'al na Dios, 
ja'ich ne'ech kin Ійјипаһа! an 
atiklábtsik xi yab u belom? Ani 
max an atiklábtsik xi yab u belom, 
tatá'tsik ne'ech ka lújundha', 
¿yabxe! ne'ech ka ejtotsik ka lejkiy 
xowa! yab lej k'alpidh t'ojláb? 

3 ¿Yabxe! a cho'óbtsik ke wawá! xu 
dhabalábich k'al na Dios, ne'ech ki 
lájundha' an tokat abatwáletsik? 
iPos max anchan!, ne'ech ki ejto 
ki lejkiy xowa'kichk'i xi teché! ti 
Kay!lá! ^Pos max a péjéxnáltsik jun 
xata! teché! ti k'ay'lá, éjant'ók'i ta 
k'wajbáltsik kin lejkiy xi yabtsik 
и belom? 5Jeché! и ulal abal ki 
tidhebétsik. ¿Awxe! yab wa'ach ni 
jun xita! xi tatá'tsik a kidhtal xi 
ne'ech kin ejto kin lejkiy jun xata! 
Kal nin at kidhábtsik? SéAwxe! in 
tomnál ke jun i kidhábláb ka k'ale 
kin utsbiy in at kidháb ba jun i 
awiltaláb xi yab u belom? 

7Pos max i péjéxtsik k'al na at 
kidháb, walatsich xowa! a t'ajáltsik. 
¿Yabxe! más alwa! ka kuxuy max 
i at'ax t'ajtsinaltsik? ¿Yabxe! más 
alwa! ka kuxuy max i kwé!yábtsik? 
8Por tatá'tsik yab anchan! ta t'ajál, 
tokot a t'ajtsaltsik xowa! yab alwa! 
ani a kwé!yaltsik na at kidháb. 

810 ¿Yabxe! a cho'óbtsik ke 
xin Раја] хома! yab alwa!, yab 
ne'ech kin ejto ka k'wajay tak'nél 
k'al na Dios? Yab ka walka' ki 
k'ambiyattsik, pos yab ne'ech 
kin ejto ka k'wajay tak'nél kal 
na Dios, xu xe'chinaltsik yab 
exbadh, xin k'ak'náltsik i ch'ilab, xu 
junkunaltsik k'al xi yab in tomtal, 
i iniktsik xu junkunal k'al in at 
inik ani i uxumtsik xu junkunal 
k'al in at uxum. Yab jeye ne'ech 
kin ejto ka k'wajay tak'nél k'al na 
Dios, an kwé'tsik, an ch'e'ne'tsik, 
an uch'áltsik, an odhbijixtsik ani 
an k'ambixtsik. 11 Anchan'wi'ik 
ti kwajat taltsik xi tatá'tsik; por 
xo!, i pakwlantsidhichtsik ani i 
t'okodhichtsik. I kwajbadhichtsik 

alwa! k'al na Dios tin bij an 
Ajátikláb Jesús ani k'al nin T'okat 
Ejattal ni Diosil. 


T'okat nin t'u'úl xita' in 
belálich na Kristo 

12Ne'ech ku ejto ku t'aja! xowa! ku 
le'na', por yab ejtal alwa!. Ne'ech 
ku ejto Ки Раја! хома! ku le'na', 
por yab ne'ech ku walka! ti kin 
áta! хома! u t'ajál. 18 Ап k'apnél 
ja'ich abal ni tsukul ani ni tsukul 
abal an k'apnél; por chablam jeché!, 
ne'ech kin wixk'a! na Dios. Na Dios 
tu pidhámal an ti t'u'úl, por yab 
abal ku k'wajay yab exbadh. Tu 
pidhámal an ti Pu'úl abal ki ejto ki 
t'ójontsi k'ál an Ajátikláb; ani an 
Ajátikláb, ja'ich tu belkómtsal an ti 
t'u'úl. 14Ani anchan! xan ti na Dios 
tin ejdha! ti ít an Ajátikláb, anchan' 
weye ti ne'ech ti ku ejdha! ti ít k'al 
nin cháp. 

15 t Yabxe! a cho'óbtsik ke ni 
t'u'ül k'wajat jelti nin putálíl nin 
t'u'ül na Kristo? ¿Awxe! alwa! ku 
éntsi jun peje! tin t'u'úl na Kristo 
abal ku chat'biy Kal in t'u'úl jun i 
junkux inik uxum? iYaba!! 160 ¿yab 
a cho'óbtsik ke tam jun i inik ka 
junkun kal jun i junkux inik uxum, 
jeché! chablam jünk'ijich in t'u'ál 
tu áynal? Pos an T'okat Dhuslab 
in ulal enché': “Xi jeché! cháb, jún 
tokot ti ne'ech ka ájin." Por xita' 
k'wajatich k'al an Ajátikláb, xi 
jeché! cháb, jánk'ijich in ejattal tu 
áynal. 

18 Yabtsik pé ki junkun k'al xi yab 
a tomtal. Xowa'kichk'i i walastaláb 
xi kin Paja! jun xita!, yab in waltsal 
nin t'u'úl; por xita! xu junkunal 
k'al xi yab in tomtal, in waltsal nin 

t'u'ül. 19¿Yabxe' a cho'óbtsik ke ni 
t'u'úl yab wawá! i dhabal? Jeché! ni 
t'u'ül k'wajat jelti an pulek atá xon 
tu k'ak'náb na Dios xon tu k'wajíl 
jeye an T'okat Ejattaláb. Jeché! an 
T'okat Ejattaláb xi k'wajat ba ni 
itsích, a Dios tu pidhámal. ?9 Pos 
kajbidh tu ch'a'idh k'al na Dios. 
Jaxtám, yejat ki k'ak'na' na Dios 
Kal ni t'u'úl ani Kal ni ejattal 

abal chablam jeché!, k'al a Dios tu 
dhabaláb. 


An tak'ixtaláb abal xi 
k^wajat tomkidhichtsik 


Kal tin kwenta an konoxtaláb 

xi tin t'ajtsitsik tam tin abtsi 
an dhutsadh úw, ne'ech tu utsa'tsik. 
Ама! t'ajat max jun i inik yab ka 
tomkin; 2por kom wa'ach t'ajat xin 
kulbetnáltsik ka xe'chin yab exbadh, 
jaxtám ti más alwa! ka tomkin an 
iniktsik ani ап mímlábtsik. ¿An inik 
xi tomkidh, yejat ka k'wajay alwa! 
k'al nin tomtal. Ani an mímláb xi 
tomkidh, yejat ka kwajay alwa! k'al 
nin tomkíl. ^An mímláb xi tomkidh, 
yabich jajá! in dhabal nin t'u'úl, u 
dhabaláb k'al nin tomkíl. Aníl jeye, 
an inik xi tomkidh, yabich jeye jajá' 
in dhabal nin t'u'úl, u dhabaláb k'al 
nin tomtal. 5ҮаЬ ki k'ejtsikmétsik 
k'al na tomtal. Ki k'ejtsikmétsik, 
max ka t'aja'tsik i káw ke yab 
ne'ech ki junkun wé! i k'ij abal 
jachan' an K'ij, ka éyna'tsik abal ka 
óntsi ta ól. Tayíl ki junkuntsik juní 
abal tá! yab ka kuxuytsik ani ti ki 
walbindha'tsik an lej at'ax. 

6 Jeché! an tak'ixtaláb tu 
pidháltsik k'al naná'k'i tu kwetém 
chalab, yab in tak'ixtal an Ajátikláb. 
"Мапа! u lé'ak max ejtal ka 

k'wajaytsik jelti папа"; por na Dios 
k'e'etich k'e'etich tin pidhámaltsik 
an ti awiltaláb, taltsik in pidhámal 
ti awiltaláb ka tomkin ani taltsik, 
in pidhámal ti awiltaláb abal kin 
ejto ka k'wajay kwetém. 

8 An kwetém iniktsik ani an 
chemtsidh mímlábtsik, u utsáltsik 
abal alwa! t'ajat max yab ka 
tomkintsik. ?Por max yabtsik in 
ach'ál ne'ech kin ejto ka k'wajay 
kwetém, awil ka tomkin; pos más 
alwa! ka tomkin ké ka k'wajay in 
kuxyalk'i. 

10 An mímlábtsik xi tomkidh, u 
utsáltsik abal yab kin jila! nin 
tomkíl. Jeché! an tak'ixtaláb, yab 
naná'k'i u káldhámal tu kwetém 
chalab, in ulal an Ajátikláb. !! Por 
max jun i mímláb xi tomkidh kin 
jila' nin tomkíl, yab yejat ka tomkin 
ti ít ani max yab in lé! ka k'wajay 
kwetém, ka pákwlántsíxin ani ka 
junkuntsik juní. Anchan' jeye, an 
inik xi tomkidh, yab jeye yejat kin 
jila! nin tomtal. 

12Xi k'e'ettsik u utsáltsik jeché! 
k'al naná'k'i tu kwetém chalab, 
yab Kal tin tak'ixtal an Ajátikláb. 
Max jun i inik xu belom in ko'ol 
in tomtal yab u belom, por k'wajat 
alwa! Kal jajá!, yab yejat kin jila'. 
13 Ani max jun i mímláb xu belom 
in ko'ol in tomkíl yab u belom, por 
k'wajat alwa! Kal jajá!, yab yejat kin 
jila!. '^Pos an inik xi yab u belom, 
ne'ech ka tolmiyat ka belmách k'al 
nin tomtal; ani an mímláb xi yab 
u belom, ne'ech ka tolmiyat ka 
belmách K'al nin tomkíl. Max yabak 
anchan!, nin chakámiltsik ne'ech 
kin junu jelti xi yabtsik u belom; 
por xo!, k'wajattsik t'okodh k'al na 

Dios. 15Por max in lé! ti jilax xi yab 
u belom, awil ka jilxin. Pos yab 
yejat ka k'wajay junax k'al i chápláb 
an mímláb o an inik xu belom, 
pos na Dios tu kanyámal abal ku 
k'wajay k'ijidh. 16pos mímláb xi 
belom, ¿a cho'óbxe' max ne'ech ka 
ejto ka tolmiy ka lo'ey na tomkíl? 
O inik xi belom, ¿a cho'óbxe! max 
ne'ech ka ejto ka tolmiy ka lo'ey па 
tomtal? 

17 Juntsik ta éb yejat ki k'wajay 
xantik'i ti pidhámal ki k'wajay 
an Ajátikláb ani anchan! xan ta 
k'wajatwi'ik tam ti na Dios ti kaniy. 
Jeché' ja'ich u tak'ixnál putálk'i 
xon ti wa'ach i belomtsik. 18 Мах 
na Dios kin kaniy jun xita! xin 
ko'ol an exól bin t'u'ül, yejat ka 
k'wajay anchan! ani max kin kaniy 
jun xita! xi yab in ko'ol an exól 
bin t'u'úl, yab yejat kin t'aja! an 
exól bin t'u'ül. 19 Yab xata! tu éynal 
max in ko'ol an exól bin t'u'úl o 
yaba!; хома! na yejat, kin t'ajál 
xowa! in ulal nin tak'ixtal na Dios. 
20 Juntsik ta éb, yejat ki k'wajay 
anchan! xan ta k'wajattsikwi'ik tam 
ti na Dios ti kaniy. 21 Мах i jolib ta 
k'wajat, yab ki k'wajay ta chalpax; 
por max ka ela! xan ti ka uwa! 
abal ka ejto teye ki k'wajay yab i 
jolib, awil ka jila! ta jolib. 22Pos 
xi k'wajat ti jolib tam ti kanyat 
abal kin bela'ich an Ajátikláb, xo! 
k'wajatich walkadh abal in belálich 
an Ajátikláb; anchan' jeye, xi yab 
u jolib tam ti kanyat abal kin 
bela'ich an Ajátikláb, xo! u jolibich 
abal na Kristo. ?3Na Dios kajbidh ti 
ch'a'yámaltsik; yab ki k'wajaytsik 
ta jolib abal an atiklábtsik. 
24Kidháblábtsik, juntsik ta éb yejat 

ki k'wajay jelt хап ta k'wajatwi'ik 
tam ta kanyattsik k'al na Dios. 

25K'al tin kwenta xi yab 
tomkinéktsik, yab u ko'ol ni jun 
i tak'ixtaláb xi tál ban Ajátikláb. 
Kom u bajümalich neye kin 
kó'ontsat ti yajnantsixtaláb k'al 
an Ajátikláb ani u chalpayal abal 
in tomnál neye kin beltsin, ne'ech 
neye ku ulu xowa! u chalpayal 
Kal jeché! tin kwenta. 26Naná! u 
chalpayal ke más alwa! max an 
inik yab ka tomkin k'al tin kwenta 
an yajtsiktaláb xi wa'ach jeché! i 
К. 27 Мах i tomkidhich ta k'wajat, 
yab ki jíláxin. Ani max yab i 
tomkidh, yab ki tomkin. ?8Por 
max jun i kwitól ka tomkin, yab 
walats. Ani max jun i tsidhan ka 
tomkin, yab jeye walats xowa' in 
t'ajál. Por xu tomkinaltsik, ne'ech 
kin wat'na! i yajtsiktaláb ba jeché! 
an xe'chintaláb ani папа! u lé'ak 
ku chu'u max yab ka tomkintsik 
abal yab kin wat'na'tsik jeché! an 
yajtsiktaláb. 

29Kidháblábtsik, ne'ech tu utsa'tsik 
jeché!: Wé'ich t'ajat an k'ij i ko'ol. 
Jaxtám, xita' k'wajattsik tomkidh, 
yejat ka k'wajaytsik jelti max yab 
tomkidh. 3% Kom wé'ich t'ajat an 
Kij i ko'ol, xu uk'naltsik, yejat ka 
k'wajaytsik jelti max yab u uk'nal; 
xu kulbéltsik, jelti max yabtsik u 
kulbél ani xu ch'a'umtsik, jelti max 
yab jajá'tsik in dhabal xowa' in 
ch'ayámal. 31 Xita! in kulbetnáltsik 
хома! wa'ach teché! ti k'ay'lá, 
ka k'wajaytsik jelti max yab in 
kulbetnáltsik; pos ejtal xowa! wa'ach 
teché! ti k'ay'lá, ne'ech ka taley. 

327 Jé'ak ku chu'u max yab ki 
k'wajaytsik ta chalpax k'al ni jun 

xata'. Tam jun i inik yab tomkidh, 
tokot in chalpóm kin t'ójontsi ani 
kin Paja! xowa! in lé! an Ajátikláb. 
33por xi tomkidh, in chalpóm tokot 
xowa'kich xi teché! ti k'ay!lá ani 
xan ti kin kulbédha' nin tomtal. 

34 Anchan! jeye u támnal k'al 

an mímláb xi tomkidh ani k'al 

an tsidhan. An tsidhan, tokot in 
chalpóm kin t'ójontsi an Ajátikláb 
abal ka k'wajay tokat nin t'u'ál ani 
nin ejattal; por xi tomkidh, tokot 
in chalpóm xowa'kich xi teché! ti 
k'ay'lá ani хап ti kin kulbédha! nin 
tomkíl. 

35Tu utsáltsik jeché! abal tatá'tsik 
ta alwa'bíl, yab abal naná'k'i и lé! 
ku chu'u yab ki tomkintsik. Jeché! 
tu utsáltsik abal ka Раја! xowa! 
alwa! ani lujat. Ani abal ka ejtotsik 
ka exla! más alwa! an Ajátikláb. 

36Por max jun xita! in ko'ol jun 
in tsidhánil ani in chalpayal abal 
exomich ti wat'el in tamübil abal 
ka tomkin ani in chalpayal ke 
yejat kin tomkiy, yab walats max 
kin tomkiy. 37 Aníl jeye, max jun 
xita! in ko'ol jun in tsidhánil ani in 
chalpayámalich junax ke más alwa' 
yab ka tomkin an tsidhan, alwa! 
max yab kin tomkiy. 38 Jaxtám, 
xin pidhnál nin tsidhánil abal ka 
tomkin, alwa! хома! in t'ajál. Ani xi 
yab kin pidhna', más alwa! xowa' in 
t'ajál. 

33 An mímláb xi tomkidh, u 
kó'yáb k'al an tak'ixtaláb jelti max 
wik'ats bin tomkíl, lejat nin tomkíl 
k'wajat ejat; por max ka chemech 
nin tomkíl, an mímláb awil ka 
tomkin ti ít xita' k'ál kin le'na', 
tokot yejat kin chu'u ke jachan' 
an inik, u belom jeye. “Por naná! 

u ulal ke más K'ijidh ne'ech ka 
k'wajay an mímláb max yabich ka 
tomkin ti ít. Anchan' tu ulal kom u 
chalpayal ke u ko'olich tu itsích nin 
Tokat Ejattal na Dios. 


An k'apnél xu pikbantsáb 
an ch'ilabtsik 

Kal tin kwenta an k'apnél xu 

pikbantsáb an ch'ilabtsik, u 
chalpayal abal i cho'óbich xant'éy 
yejat ki t'aja'. An chalpadhtaláb 
k'al tin kwenta jeché! an k'apnél, 
tu t'ajál ki t'ek'a! tibá!, por an 
k'anidhaxtaláb, tu tolmiyal abal ku 
belmách más. ?Ani max jun xita! 
in chalpayal ke in cho'ób jun xata', 
yabél in bajúmal kin cho'óbna! хап 
ti yejat kin cho'óbna'. 3Por max jun 
xita! in k'ak'nál na Dios, u exláb K'al 
na Dios. 

^K'al tin kwenta ап konoxtaláb xi 
tin t'ajtsitsik max alwa! o yab alwa! 
ka k'apat an k'apnél xu pikbantsáb 
an chrilabtsik, ne'ech tu utsa'tsik. 
Jun i ch'ilab xu K'ak'náb jelti a Dios, 
yab xata! in Ey teché! ti k'ay'lá. Pos 
i cho'óbich ke jún tokot a Dios 
wa'ach. 5 МаѕКе wa'ach ban walk'i!' 
ani ban chabál taltsik xu bijyáb ti 
diostsik (jelt xan ti cho'óbich ke 
yán i diostsik ani i ajátiklábtsik 
wa'ach), Sabal wawá!, jún tokot a 
Dios wa'ach. Jeché! na Dios, ja'ich 
an Táta'láb xon ti tál ejtal xowa' 
wa'ach ani wawá!, taja! weye tu tál. 
Jün jeye tokot i Ajátikláb wa'ach, 
xi ja'ich na Jesukristo. Jeché! na 
Jesukristo, ja'ich xin t'ajámal ejtal 
xowa! wa'ach, asta wawá! weye. 
7Рог yab ejtalk'i in cho'ób 

jeché'. Taltsik, xin k'ak'nálwi'ik an 
ch'ilabtsik, in k'apaltsik an k'apnél 

jelti max pikbantsidh an ch'ilabtsik; 
ani kom yabtsik u lej belom, in 
chalpayaltsik ke u walbinal k'al 
хома! in k'apal. 8 An k'apnél yab in 
t'ajál abal ku k'wajách más k'unat 
k'al na Dios; pos yab ne'ech ki 

ejto ki t'okedha! más tibá' max ku 
k'apüch, nibal ne'ech ki walbindha' 
tibá! max yab ku k'apüch. ?Por 

ka kó'oytsik i kwenta abal yab 

ka walbindha! xi yabtsik u lej 
belom, pos a cho'óbichtsik ke an 
k'apnél yab tu t'okedhál nibal tu 
walbindhál. 10Pos ka ach'a'tsik 
jeché!. Max tatá! xa cho'ób jeché!, ki 
buxkan ta k'apul xon tu pikbantsáb 
xata! an ch'ilabtsik ani ki chu'tat 
taja! k'al jun i kidhábláb xi yabél 

u lej belom, ¿yabxe' ne'ech kin 
le'na' jeye kin k'apu хома! u 
pikbantsáb an ch'ilabtsik? !! Ani 
anchan!, tatá! xa cho'óbich ke an 
k'apnél yab tu t'okwal nibal tu 
waltsal, a t'ajálich ka k'ibchon na 
at kidháb xi yabél u lej belom. Pos 
na Kristo chemech abal ka lo'ey 
jeye jeché! an kidhábláb. 12Pos 
anchan', tam ka ojtsitsik an tin 
chalab an kidháblábtsik xi yabél 

u lej belom, a waltsalich na Kristo. 
13 Jaxtám, max u walbindhál nu at 
kidháb k'al tin kwentak'i xowa! u 
k'apal, más xóna' alwa! ke yabich 
jayki ku Кари i t'u'lek abal yab ku 
walbindha!. 


An awiltaláb xin ko'ol jun i abatwále 
Naná'! yab in k'wajat tak'nél 
Kal i iniktsik, u ko'ol i 
awiltaláb xin ko'ol jun i abatwále. 
Pos u chu'ümal na Jesús ni Ajátik 
ani tatá'tsik a xalk'álich abal in 
k'wajat u t'ójontsal an Ajátikláb. 

?Max taltsik yab tin chu'tal tin 
abatwále, abal tatá'tsik in abatwále; 
pos kom tatá'tsik a belálich an 
Ajátikláb, ja'ich nin xalk'ál ke naná! 
tsubax lejtal in abatwále. 

3Jeché! ja'ich xowa' ne'ech ku 
ша! xi tin kawyaltsik: *¿Yabxe' in 
tomnál ku k'apundhá ani ku pidhan 
xowa! ki uch'a! k'al an belomtsik? 
5 ¿Yabxe' іп tomnál ku tomkin 
weye k'al jun i mímláb xu belom 
jelti xi k'e'et an abatwáletsik, nin 
kidhábtsik an Ajátikláb ani na 
Pedro? $0 ¿a chalpayaltsik ke tokot 
папа! ani na Bernabé yab yejat ku 
koyóch tu tojnal? 7 ¿Jita! k'wajat 
ti soldado ani јаја! in ch'a'yal ejtal 
хома! in yéntsal? ¿Jita! in t'ayál i 
uba ani yab in k'aptsal tin walíl? 
éJita! in beletnál i borregotsik ani 
yab in uch'ál i leche xin wa'tsal? 
8 /Naná'k'ixe! tu kwetém chalab 
tu ulal jeché!? ¿Yabxe' ja'ich in 
ulal nin tak'ixtal na Dios xin 
jilám dhutsadh na Moisés? ?Nin 
tak'ixtal na Dios xin jilám dhutsadh 
na Moisés in ulal enché': *Yab 
ka busáliy an ko'nél xi exom ti 
kwádhal." Na Dios yab in ulúmal 
jeché! abal tin alwa'bíl an ko'néltsik, 
10 jeché! tin ulal abal ki cho'óbna' 
ke xi xe'ech in t'ilál an alwa! 
t'ilab, yejat ka tolmintsat k'al xin 
t'iltsaltsik. Anchan! jelt xan ti jun 
xita! u t'ojnal bin ale in aytsím ka 
labey хома! in t'ayál. !! Max wawá! 
i t'ilámal ап alwa! t'ilab ba tatá'tsik, 
éyabxe! in tomnál ti ku pidha! weye 
xowa! i yéntsal teché! ti chabál? 
12 Max a tolmiyaltsik xi k'e'et, xi 
xe'echtsik in t'ilál an alwa! t'ilab, 
¿yabxe! más in tomnál ti ku tolmiy 
wawá!? 

Por yab i t'ajámal anchan', 
tokot exom i kuxyal ejtal abal ka 
belan nin alwa! t'ilábil na Kristo. 
13 ¿Yabxe' a cho'óbtsik ke xu t'ojnal 
ban pulek atá xon tu k'ak'náb na 
Dios, ke taja'ich jeye tu kalel abal 
ka k'apúch? O cyabxe! a cho'óbtsik 
ke xu t'ojnal xon tu k'wajbáb 
an pikbaxtaláb, ja'chich jeye in 
k'apal xowa! u pikbantsáb na Dios? 
14 Anchan! jeye, an Ajátikláb in ulu 
enché': Xita! xe'ech in t'ilál an alwa! 
t'ilab, taja' jeye ti yejat ka kale abal 
ka k'apüch. 1°Рог naná! yab jayk'i u 
t'ajámal anchan! kal tatá'tsik, nibal 
exom tu dhutsuntsaltsik jeché! abal 
ka t'aja'tsik anchan! k'al naná'. iMás 
alwa! kin chemech ké ti kin k'ántsi 
jun xita! jeché! an Kijidhtaláb xu 
ko'ol! 

16Pos naná! yab u ach'ál ku 
teka! tubá! abalk'i in xe'ech u 
t'ilál an alwa! tilab, pos yejat ku 
t'ila'. iCh'ojontál u chu'bíl max 
yab ku t'ila! jeché! an alwa! t'ilab! 
17 Jaxtám, max u t'ajál jeché! k'al 
yantam u kulbétal, ne'ech ku bach'u 
an jalbixtaláb; por max u t'ajál 
kal i chápláb, bélk'i ja'ich jun i 
punk'untsixtaláb xi tin pidhámal na 
Dios. 18Апсһап! pé, an jalbixtaláb 
xu bach'wal, ja'ich an kulbétaláb 
xu ach'ál abal in xe'ech u t'ilál 
jeché! an alwa! t'ilab ani yab in 
átlom. Ne'ech ku ejto ku konoy kin 
tolmiyat abal in xe'ech u t'ilál an 
alwa! t'ilab, por yab u t'ajál anchan'. 

19? Maske yab in k'wajat tak'nél k'al 
i iniktsik, u le'námal ku tójontsitsik 
abal ku ejto ku Paja! ke уап kin 
bela'tsik na Kristo. 2 Tam in k'wajat 
ban judíotsik, in wenk'onal jelti an 
judíotsik, abal ku ejto ku Раја! ka 

belmáchtsik. Tam in k'wajat k'al xi 
tak'néltsik k'al nin tak'ixtal na Dios 
xin jilám dhutsadh na Moisés, in 
k'wajíl jelti jajá'tsik, abal ku ejto 
ku баја! ka belmáchtsik. Maske 
naná! yab in tak'nél Kal jeché! an 
tak'ixtaláb. ?! Tam in k'wajat k'al 
xi yab tak'néltsik k'al nin tak'ixtal 
na Dios xin jilám dhutsadh na 
Moisés, in k'wajíl jelti jajá'tsik abal 
ku Paja! ka belmáchtsik. Maske in 
k'wajat tak'nél Kal nin tak'ixtal na 
Dios, abal in k'wajatich bin tak'ixtal 
na Kristo. 2 Tam in k'wajat k'al 
xi yab u lej belomtsik, in k'wajíl 
jelti jajá'tsik abal ku t'aja'tsik ka 
belmách más. Kal ejtalk'i in k'wajíl 
jelt xan tu k'wajíltsik abal ku ejto 
ku t'iltsi taltsik xan ti ne'ech ka 
lo'ey. ?3 Ejtal jeché! u t'ajál Kal 
tin kwenta an alwa! t'ilab abal ku 
bach'u neye an alwa'taláb xin ko'ol 
jeché! an alwa! t'ilab. 

24 Tatá'tsik a cho'óbich ke tam 
an ubát'tsik u ádhil abal ti átáx, 
ejtaltsik u ádhil; por ján tokot xi 
ne'ech kin áta! xowa! u átáb. Ki 
ájláchtsik pé abal ka ejtotsik ka 
bach'u xowa! u átáb. ?5Ejtal xu 
exóbaltsik abal ti átáx ba jun i 
ubát'nich, yab in t'ajál xata! хома! 
in chalpayal ke ne'ech ka waltsin 
ај]. Jajá'tsik in t'ajál anchan' abal 
kin ejto kin áta! jun i kwetsotsól 
dhipadh ch'ojól xu k'achel. Por 
wawá! і баја! an chápláb abal ki 
áta! jun xata! xi yab jayk'i ne'ech ka 
k'achey. 26Naná', yab in ádhil jelti 
max mut'utsik u wal; yab in kúnúx 
jelti max in k'wajat и wiwál nu 
Kubak anik'i. ?"Yab u t'ajál anchan!, 
папа! u yajlombédhál tubá! ani in 
k'wajíl tin t'ójontsix, kom yab u lé! 

ke tayíl, ka kale yab xata' in jalbíl 
nu t'ojlábil. 


An tak'ixtaláb k'al tin 
kwenta an ch'ilabtsik 
1 Kidháblábtsik, u lé! ka 
cho'óbna'tsik, ke ni weje' 
pakéliltsik k'wajinek tin ál jachan' 
an tokow ani ejtaltsik in wat'na! 
an Chak Pujal. 2Апсһап!, jelti 
max pujyattsik ejtal ban tokow 
ani ban pujal junax k'al na Moisés. 
3Ejtaltsik jeye in Кари an k'apnél xi 
tsích walk'i'. ^Ani ejtaltsik in иса! 
an ja! xi káldhantsat ban t'ujub 
k'al na Dios. Pos in uch'ámaltsik 
an ja! xi káldhantsat k'al na Dios 
ban t'ujub xi k'ál ti wewkómtetsik. 
Jeché! an t'ujub, ja'ich na Kristo. 
5Por уап an israelitatsik yab in баја! 
хома! in lé! na Dios апі jaxtám ti 
jilk'ontsik chemnek ban chabál xon 
ti yab k'wajtsidh. 

SEjtal jeché!, támun jelti jun i 
óltsixtaláb abal wawá! abal yab ki 
lét'endha! xowa'kich xi yab alwa', 
jelt xan ti jajá'tsik in lét'endha'. 
TYab ka k'ak'na'tsik i ch'ilab jelt хап 
tin Caja! taltsik xi jajá'tsik, хап tin 
ulal an T'okat Dhuslab enché': “An 
atiklábtsik buxkan ti k'apul ani ti 
uch'al ani tayíl, in t'aja'tsik i ajib.” 
8Yab ku junkun Kal xi yab i tomtal, 
jelt xan tin t'aja! taltsik xi jajá'tsik 
ani chemech jun inik ox mil i 
atiklábtsik xi júnk'i a k'ítsá. ЭҮаЬ 
ki taktamiy an Ok'óxláb jelt xan tin 
Саја! taltsik xi jajá'tsik ani chemech 
ch'ik'adh Kal i chan. Nibal ki 
it'ixbétsik k'al na Dios jelt xan 
tin t'ajámal taltsik xi jajá'tsik ani 
chemdhátsik k'al an abatwále xu 
chemdhax. 

1 Ejtal jeché! xowa! in tamu ni 
weje! pakéliltsik, támun abal ka 
k'wajay jelti jun i ok'tsixtaláb. 

Ani k'wajat dhutsadh ban T'okat 
Dhuslab abal ti ku tawna', wawá! 
xu k'wajat jeché! tin ok'ontalich an 
Кї]. Anchan' pé, xin chalpayal ke 
k'wajat alwa! k'al na Dios, kin kó'oy 
t'ajat i kwenta abal yab kin wala!. 
13 An taktamixtaláb xa ach'áltsik, 
jayéchk'i an taktamixtaláb xin 
ach'ál xita'kichk'i. Por yejat ka 
bela'tsik na Dios, pos Јаја! yab 
ne'ech kin walka' ka kó'oytsik más 
pülek i taktamixtaláb, tokotk'i 
xowa! ne'ech ka ejto ka kuxuytsik. 
Tam ki taktamiyat, na Dios ne'ech 
ti ki óltsi xan ti ka uwa! abal ka 
wat'na! ani ka ejto ka kuxuy jeché! 
an taktamixtaláb. 

14 Jaxtám, kidháblábtsik xi tu 
k'anidhál t'ajat, yab ka k'ak'na'tsik 
i ch'ilab. 5Exom tu tawnál jelti 
atiklábtsik xi chalpadh ani ka 
chalpaytsik max alwa! o yab alwa! 
хома! tu utsáltsik. 16Тат i pidhál 
ti jalbintsixtaláb na Dios k'al tin 
kwenta an yajtsik uxnél, éyabxe!' 
ja'ich abal ki junkulom ucHa' 
jeché! an yajtsik uxnél jelti nin 
xich'ál na Kristo? Ani an pan jeye 
xi péjchíxnál, ¿yabxe! ja'ich abal 
ki junkulom k'apu jelti nin t'u'úl 
na Kristo? 1 Jún tokot an pan xi 
mu'wal ani yán tu éb ti k'apal, ejtal 
мама! уап tu éb, por jelti max jún 
tokot tu k'wajat, jelti nin t'u'úl na 
Kristo. 

18Ka chu'u an atiklábtsik xi 
Israel; tam in k'apaltsik xowa' 

u pikbantsáb na Dios, ¿yabxe' 
u junkunalich k'al xon tu 
k'wajbantsáb ti pikbantsixtaláb 

na Dios? '?Yab exom u ша] ke 

an ch'ilab in ko'ol jeye in éy, 

nibal exom u ulal ke an t'u'lek 

xi pikbantsidh jun i ch'ilab, más 
alwa! ké k'e'et i t'u'lek. 20 Хома! 
exom u ulal, ja'ich ke tam xi yab in 
exláltsik na Dios in pikbál jun xata', 
in pikbantsal an at'ax ejattalábtsik 
ani yab a Dios. Yab u lé! ku chu'u 
ka kó'oytsik i junaxtaláb k'al an 
at'ax ejattalábtsik. ?! Yab ne'ech ka 
ejto ka uxtsitsik an ti yajtsik uxnél 
xin pidhnál an Ajátikláb ani ka 
uxtsitsik jeye an ti yajtsik uxnél an 
at'ax ejattalábtsik. Yab ne'ech ka 
ejto ki k'apüchtsik bin mesajil an 
Ajátikláb ani ki k'apüchtsik jeye bin 
mesajil an at'ax ejattalábtsik. 220 
æa lé! ki chaküdha' an Ajátikláb? 
¿Awxe! más ма! и likat ké Jajá'? 


An walkadhtaláb ani 

nin k'anidhaxtal xin 

belálichtsik na Kristo 

23Ne!ech ku ejto ku Paja! хома! ku 

le'na!, por yab ejtal alwa'. Ne'ech 
ku ejto ku Раја! xowa! ku le'na!, por 
yab ejtal u tolmix abal kin belmách 
más. 24Ki баја! xowa' alwa! abal 
tin alwa'bíl xi k'e'ettsik, yab abal 
wawá'k'i ti alwa'bíl. 

?5Ka k'aputsik xowa'kichk'i an 
t'ullek xu nujnal, yab ki kwajay ka 
konkomiy max alwa! o yab ама! 
ka k'apat; ?9pos an chabál ani ejtal 
xowa! wa'ach taja', al an Ajátikláb 
tu dhabaláb. 

27 Max ki kanyat ta k'apul Kal jun 
xita! xi yab u belom ani a lé'tsik 
ki Kale, ka k'aputsik ejtal хома! 
ki pidhan. Yab ki k'wajaytsik ka 
konkomiy max alwa! o yab alwa! 
ka k'apat. 28Por max jun xita! ti ki 

utsa'tsik enché!: “Jeché! an t'u'lek 
pikbantsidh an ch'ilabtsik", max 
anchan', yab ka k'aputsik abal yab 
ka walbindha' xin ulal anchan! ani 
yab ka jilk'on ti chalpax. 2 Ехот 
u t'ilál хома! ne'ech kin chalpay 
па jún, yab хома! tatá! ne'ech ka 
chalpay. 

Pos ¿jant'ók'i ti yejat ki exbantsi 
jun xita! al tin kwenta max alwa! 
o yab alwa! xowa! i k'apal? 3 Ani 
max u pidhál ti jalbintsixtaláb na 
Dios k'al tin kwenta хома! u k'apal, 
éjant'ók'i tin kawyáb abal u pidhál 
ti jalbintsixtaláb na Dios k'al tin 
kwenta an k'apnél? ?! Pos max i 
k'apultsik, o a uch'áltsik xata', o а 
t'ajáltsik k'e'et xowa!', ka Раја! ejtal 
abal tin k'ak'nabíl na Dios. 32 Yab 
ka t'aja'tsik ka walbin an judíotsik, 
nibal xi yabtsik u judío, nibal xin 
belálichtsik na Dios. 33 Anchan' 
neye naná!, yab u t'ajál хома! yab 
in kulbetnál an atiklábtsik, nibal 
и t'ajál хома! naná'k'i ne'ech ti 
kin tolmintsi. U t'ajál xowa! k'ál ti 
ne'ech ka tolmintsat an atiklábtsik 
abal kin ejtotsik jeye ka lo'ey. 

1 Ki k'wajaytsik teye jelt xan 

ti папа! in k'wajat, anchan! 
хап ti naná! in k'wajat jelt хап ti 
k'wajay na Kristo. 


Xan ti yejat ka k'ale an 
mímlábtsik tam ne'ech ti ól 
2Kidháblábtsik, tu k'ak'náltsik 
t'ajat abal естек? tin chalpayaltsik 
ani abal a óntsal ka wéwna'tsik 
an ok'tsixtaláb xi tu pidhámaltsik. 
3Por u lé! ka exbaytsik ke na 
Kristo, ja'ich na k'wajat jelti nin 
ók? an inik; an inik, jelti nin ók” 
nin tomtal ani na Dios k'wajat jelti 

nin ók? na Kristo. Max jun i inik 
kin putsuy nin ók' tam u ól o tam 
exom in ólnál i tsubaxtaláb xin 
bach'úmal ba Dios, tidhetál abal 
jajá'. 5Por max jun i mímláb yab 
kin putsuy nin ók' tam u ól o tam 
exom in ólnál i tsubaxtaláb xin 
bach'úmal ba Dios, tidhetál abal 
jajá'; in junwal jelti max kaxudh. 
$Max jun i mímláb yab kin putsuy 
nin ók', tám, más alwa! ka kaxun. 
Por max in ach'ál tidhetál ka 
kaxun o ka olin, kin putsuy nin 
ók’. 7 An inik yab yejat kin putsuy 
nin ók”, pos jajá! in junwal jelt хап 
ti jeye na Dios ani u tak'ix jeye jelt 
xan ti na Dios u tak'ix. Kom an 
inik in tak'yal an mímláb, ja'ich 
tu xalk'anal abal an inik in ko'ol 
i awiltaláb. $Pos tam ti na Dios 
in Paja! an inik, yab in káldha' 
ban mímláb, an mímláb ja'ich na 
káldhá ban inik. ?Ani yab jeye 
t'ajan an inik abal tin kwenta an 
mímláb, an mímláb ja'ich na t'ajan 
abal tin kwenta an inik. Jaxtám, 
an mímláb yejat kin putsuy nin 
ók? abal kin xalk'antsi an tokat 
abatwáletsik ke јаја! k'wajat tak'nél 
Kal an inik. !! Jaxtám, wawá! xi 
belálich an Ajátikláb, i cho'ób ke 
an inik in yéntsal an mímláb ani 
an mímláb in yéntsal an inik. 12pos 
anchan! xan ti an mímláb ban inik 
ti káldhats, anchan! jeye, an inik 
ban mímláb tu wa'chinal, por ejtal 
jeché!, ba Dios ti tál. 

13Ka ulu tatá'tsik max in tomnál ke 
an mímlábtsik ka ólan yab putsudh in 
ók’. Ni chalab tu utsál abal tidhetál 
ke jun i inik kin walka! ka nakey nin 
xi'íl. 1Рог labidh u xalk'anal max jun 
i mímláb nakdha' in xi'íl; pos ja'ich 

ti pidhnék kin kó'oy nakdha' піп хін 
abal kin putsuy k'ál nin ók’. 16Por 
max jun xita! in lé! kin káwlixna' 
jeché!, yejat kin cho'óbna! ke ejtal xin 
belálichtsik na Dios, i ujnámalich ke 
an mímlábtsik kin putsuy nin ók’ tam 
u ól ani tam in ólnál i tsubaxtaláb xin 
bach'úmal ba Dios. 


Xi yabtsik in bach'wal in lujtalk'i 

nin t'okat k'apüchil an Ajátikláb 

17 Por Ка] jeché! xowa' ne'ech tu 
utsa'tsik, yab ja'ich abal tu káldha'tsik 
ta alwa!, pos tam a kó'yaltsik an 
junkuntaláb, yab i junkunaltsik abal 
Ка Саја! xowa! alwa!, i junkunaltsik 
abal ka t'aja! xowa! yab alwa!. 18Pos 
jidhtal, ne'ech tu utsa'tsik jeché!: In 
usnal ke tam ki junkuntsik ta ól, u 
wa'chinal i k'é'áxtaláb ani u chalpayal 
ke tsubax хбпа! xowa' in usnal. !9Pos, 
in tomnál xóna! k'ejle ki k'é'áxintsik 
abal ka xalk'an xita! já! na tsubax lejtal 
tu belom. 20Xowa! u támnal k'al jeché' 
an k'é'áxtaláb, yabich i junkunaltsik 
abal ka k'apu nin t'okat k'apúchil an 
Ajátikláb. ?! Pos tam i junkunaltsik 
abal ki k'apüch јипіпі!, xi k'e'et u 
okxinal ti k'apul ani lejat taltsik u 
jilk'onal ti k'a'íl, taltsik asta u itelmél. 
22 ¿Yabxe' a ko'oltsik а Кіта! xon ti Кі 
k'apüch ani ki uch'ách? Tam a t'ajáltsik 
anchan', a pojkálichtsik xin belálich 
na Dios ani a tidhebédhálichtsik xi 
yab xata! in ko'ol. ¿Jant'éy yejat tu 
utsa'tsik? ¿Yejatxe! tu káldha'tsik ta 
alwa! abal a t'ajáltsik anchan'? iYaba!! 


An t'okat k'apüxnich хіп jila' ka 
tajnal an Ajátikláb 
(Mt. 26:26-29; Mr. 14:22-25; Lk. 22:14-20) 
23Pos папа! ban Ajátikláb tu 
bach'ümal jeché! an ok'tsixtaláb хі 


1 KORINTIOS 11 


tu pidhámaltsik: Ke jachan' i akal 
tam ti an Ajátikláb Jesús pidhná 
abal ka chemdhá, in téyna' an 

pan 4ani tam tin pidhámalich 

ti jalbintsixtaláb na Dios, in peja' 
ani in ulu enché': “Ka bach'u ani 
ka k'apu, jeché! ja'ich nu t'u'úl xi 
ne'ech ku pidhna! ka chemdhá 
abal tatá'tsik ta alwa'bíl. Ka 
t'ajáltsik jeché! abal ti kin chalpay.” 
25 Anchan! jeye, tam ti ok'onich 

an k'apüch, in téyna! jun i lejab 
baltsidh ti yajtsik uxnél ani in 

ulu enché': “Jeché! an yajtsik 
uxnél, ja'ich nu xich'ál xi ne'ech 
ku мака! ban peltsidh te'. Kal tin 
kwenta nu xich'ál, na Dios ne'ech 
kin Caja! jun i ít lejkintaláb Kal an 
atiklábtsik. Ka t'ajáltsik jeché' abal 
ti kin chalpay.” ?6Jaxtám, tam a 
k'apaltsik jeché! an pan ani tam a 
uch'áltsik jeché! an yajtsik uxnél, a 
chalpayaltsik xan ti chemdhá an 
Ajátikláb. Ka t'ajáltsik jeché! asta 
kin bajaw xowk'i ti ka tsích juní. 


Xan ti yejat ka k'apat nin t'okat 
k'apüchil an Ajátikláb 
27 Anchan! pé, xita' kin Кари 
an pan o kin uch'a' an yajtsik 
uxnél xin pidhnál an Ajátikláb ani 
yab k'wajat alwa! tin ejattal, in 
waltsalich nin t'u'ál ani nin xich'ál 
an Ajátikláb. 28 Jaxtám, xita' ne'ech 
kin k'apu jeché! an pan ani kin 
uch'a! jeché! an yajtsik uxnél, yejat 
kin chalpay ok'ox max k'wajat alwa! 
tin ejattal. 29 Хіба! kin ani! k'apuk'i 
jeché! an pan ani kin апі! uch'a'k'i 
jeché! an yajtsik uxnél ani yab 
kin chalpay Ке ja'ich nin t'u'úl an 
Ajátikláb, in k'apal ani in uch'ál 
jeché! abal kin bach'u i yajtsiktaláb. 

30 Jaxtám, уап xi tatá'tsik a kidhtal 
u ya'ultsik, уар xi yabtsik likdha' 
апі уап xi chemnekichtsik. 31 Por 
max wawá! ki chu'u ok'ox max и 
k'wajat alwa! ti ejattal, yab ne'ech 
ku pidhan ti yajtsiktaláb k'al an 
Ajátikláb. 32Рог an Ajátikláb tu 
chu'tsal xowa! i t'ajál ani max tu 
pidhál ti yajtsiktaláb, ja'ich abal 
yab ku k'ale ban K'ibeltaláb junax 
k'al xi yabtsik u belom. 

33 Anchan! pé, kidháblábtsik, tam 
ki junkuntsik abal ka k'apu nin 
t'okat k'apúchil an Ajátikláb, ki 
áytsíxintsik jún ani jún. ?^Max jun 
xita! u k'a'íl, ka k'apúch ok'ox tin 
кіта! abal yab ki walbintsik tam 
i junkunal abal ka k'apu nin t'okat 
k'apüchil an Ajátikláb. Ejtal хома! 
bél u k'ibel ku lejkiy, ne'ech ku 
lejkiy tam kin k'ale tu álna'tsik. 


An awiltaláb xu pidhnal juntsik 
tu éb k'al an T'okat Ejattaláb 
1 Kidháblábtsik, u lé! ka 
cho'óbna'tsik ke juntsik 
tu éb u pidhnék k'al an T'okat 
Ejattaláb ti awiltaláb abal ki Раја! 
jun xata!. 

24 cho'óbtsik alwa! ke tam ti 
yabél i belomtsik, a wéwnáltsik i 
ch'ilab xi yab u Каму. 3Jaxtám, хо! 
u lé! ka cho'óbna'tsik ke ni jun xita! 
xin ulal ke “na Jesús yab t'ajat i 
alwa! inik”, kwajat ti káw Kal tin 
cháp an T'okat Ejattaláb. Ani ni jun 
xita! yab ne'ech kin ejto kin ulu ke 
"na Jesüs ja'ich an Ajátikláb", max 
yab k'wajat ti káw k'al tin cháp an 
T'okat Ejattaláb. 

^K'e'etich k'e'etich an awiltaláb 
xu pidhnal juntsik tu éb, por an 
Tokat Ejattaláb xin pidhnál an 

awiltaláb, jún tokot. SYán wa'ach 
хап ti ki t'ójontsi an Ajátikláb, por 
an Ajátikláb, jún tokot. f Ani уап 
wa'ach xan ti ki t'aja! jeché! an 
t'ojláb, por na Dios, xi tu tolmiyal 
abal ki t'aja! jeché! an t'ojláb, jún 
tokot. "Juntsik tu éb u pidhnal ti 
awiltaláb abal ki ejto ki Paja! xata' 
ani k'ál tu xalk'anal abal i ko'olich 
an T'okat Ejattaláb ti itsích. Jeché! 
an awiltaláb, tu pidhál abal tin 
alwa'bíl ejtalk'i. $Taltsik u pidhnal 
ti awiltaláb k'al an T'okat Ejattaláb, 
abal ka káwin kal i t'ek'dha! chalab. 
Taltsik u pidhnal ti awiltaláb abal 
kin exbay xowa'kichk'i, xantik'i tin 
lé! an T'okat Ejattaláb. ?Taltsik u 
pidhnal ti awiltaláb k'al an T'okat 
Ejattaláb abal ka belmách más ani 
taltsik u pidhnal ti awiltaláb abal 
kin jeldha! i ya'ultsik. *" Taltsik 

u pidhnal ti awiltaláb abal kin 
t'aja! i labidh labandhaxtaláb ani 
taltsik u pidhnal ti awiltaláb abal 
kin ólna! i tsubaxtaláb хі tál ba 
Dios. Taltsik u pidhnal ti awiltaláb 
abal kin exla' i ejattalábtsik xi 
alwa! ani xi yab alwa'. Taltsik, u 
pidhnal ti awiltaláb abal ka káwin 
k'al xowa'kichk'i i káwintaláb ani 
taltsik, u pidhnal ti awiltaláb abal 
kin wila! xowa'kichk'i i káwintaláb. 
! Por ejtal jeché!, tokot Jajá'k'i an 
T'okat Ejattaláb in t'ajál. Juntsik tu 
éb, tu pidhál an ti awiltaláb xan ti 
Jajá! in lé!. 


Ejtal мама! хи belomich jelti 
max jünk'i tu k'wajat 
12 Anchan! jelt xan ti ni t'u'úl уап 
i peje! ti k'wajat por jún tokot tu 
áynal, anchan! jeye, ejtal wawá! 
xu belomich, jánk'i tokot tu áynal 

kom i belálich na Kristo. 13Pos ejtal 
wawá!, maske u judío o u griego, 

u jolib o yaba', tam ku pujyatich, 

i bajwalich ku k'wajay jelti max 
júnk'i tokot, kom jún tokot an 
Tokat Ejattaláb ani ejtal wawá!, 
jayéchk'i an T'okat Ejattaláb i ko'ol 
ti itsích. 

14Ni гиа] уар i peje! ti k'wajat, 
yab júnk'i. 15 Мах ni akan kin ulu 
ke yab u k'ubaklek, k'al jeché!, yab 
exom in ulal ke ni akan yab u 
kidhtaláb k'al ni Ри]. 160 max 
ni xuchun kin ulu ke yab u walek, 
k'al jeché!, yab exom in ulal ke 
ni xuchun yab u kidhtaláb k'al ni 
t'u'ül. Pos max ejtalak ni t'u'ál u 
walek, éjan ti ne'ech ku och'xin? O 
max ejtalak ni t'u'ál u xuchunlek, 
¿jan ti ne'ech ku jikxin? 18Por na 
Dios in баја! ni t'u'úl xan ti Јаја! 
in le'na'. 19 Max jünk'ijak i peje! ti 
k'wajat ni t'u'úl, yab ne'ech ka 
xalk'an ke ja'ich in t'u'úl jun i inik. 
20 Þor хо!, maske уап i реје! in ko'ol 
ni t'u'úl, jún tokot tu áynal. 

?! Ni wal yab ne'ech kin ejto kin 
utsa! ni k'ubak ke yab in yéntsal; 
nibal ni ók’ yab ne'ech kin ejto 
kin utsa!' ni akan ke yab in yéntsal. 
22Yab anchan! ti k'wajat, nin pejtal 
ni t'u'ál xu xalk'anal más yab likat, 
ja'ich na más i yéntsal. 23 Nin pejtal 
ni t'u'úl хи xalk'anal ke yab i lej 
yéntsal, ja'ich ni k'udhk'umliyal 
más alwa'. Ani nin pejtal ni t'u'úl 
xi yab lej alabél, ja'ich na más 
i beletnál alwa'. ?^Nin pejtal ni 
t'u'úl xi alabél, ja'ich na más 
yab i beletnál alwa!'. Anchan' tin 
lejkiy na Dios ni t'u'ál abal xi yab 
i lej k'anidhál, ka k'wajay más 
ultaláb. 251п баја! anchan', abal 

yab ka wa'chin i k'é'áxtaláb ba ni 
t'u'ül, tokot ka tólmíxintsik jún 
ani jún. 2 Мах jun peje! ni t'u'úl 
in ackál i yajtsiktaláb, ejtal xi más 
in ach'áltsik jeye ani max jun peje' 
ni t'u'úl u k'ak'náb, ejtal xi más u 
kulbéltsik jeye. 

21 Anchan! jeye, ejtal wawá! xi 
belálich na Kristo, u k'wajat jelti 
nin putálíl nin t'u'úl na Kristo ani 
juntsik tu éb i junwal jelti jun peje' 
nin t'u'ál na Kristo. 28 Na Dios in 
takwyámal taltsik ban belomtsik 
abal kin pidha! ti awiltaláb: Jidhtal, 
in k'wajbámal i abatwáletsik; 
in chabtal, i t'iltsixtsik; in oxtal, 
xin ok'tsixnáltsik nin káwintal 
na Dios. Taltsik in pidhámal ti 
awiltaláb abal kin t'aja'tsik i labidh 
labandhaxtaláb ani taltsik abal 
kin jeldha! i ya'ultsik. In jilámal 
jeye xu tolmixtsik, xu ok'lektsik 
ani xin bach'úmal i awiltaláb ti 
káw k'al xowa'kichk'i i káwintaláb. 
29Yab ejtalk'i i abatwáletsik, nibal 
ejtalk'i i t'iltsixtsik. Yab ejtalk'i in 
ok'tsixnál nin káwintal na Dios, 
nibal ejtalk'i in ejtowal kin баја! i 
labidh labandhaxtaláb. 30 Yab ejtalk'i 
in ko'ol і awiltaláb kin jeldha' i 
ya'ultsik, nibal ejtalk'i in ko'ol i 
awiltaláb ti Кам k'al xowa'kichk'i i 
káwintaláb. Yab ejtalk'i in ejtowal 
kin wila! xowa! in ulal jun xita' 
tam ka káwin k'al xowa'kichk'i i 
káwintaláb. ?! Pos ka aliytsik pé хап 
ti ka uwa! abal ka ejto ka bach'utsik 
an awiltaláb xi más alwa'. Xo!, tu 
óltsaltsik jun i bél xi más alwa'. 


An k'anidhaxtaláb 
1 Max u wit'álak tin káw k'al 
xowa'kichk'i i káwintaláb 

xi teché! ti chabál ani xi walk'i!, 
por yab in k'anidhax, u junwal jelti 
nukub xu t'enyáb o jelti pat'ál xu 
ts'imbix. 2Мах u ko'olak i awiltaláb 
ku ólna! i tsubaxtaláb xi tál ba Dios, 
max u exbayalak ani u cho'óbak 
ejtal xowa! k'wajat yab tejwa! ani 
max in belomak t'ajat ke asta u 
utsál an ch'éntsik ka yoyon, por yab 
in k'anidhax, yab xata! u éy. 3Max 
ku pidha' ejtal xowa! u ko'ol an 
ch'ojontáltsik, o ku pidhna' tubá! 
kin tsikan k'al tin kwenta an alwa! 
t'ilab, por yab in k'anidhax, ejtal 
jeché!, yab xata! ti alwa!. 

4Xita! u k'anidhax, in ko'ol i 
cha'attaláb, alwa! inik, yab in 
chakuntsal ni jun xita! k'al tin 
kwenta xowa! in ko'ol ani yab in 
t'ek'ál tinbá!. 5In lujtalk'i и káw ani 
yab in ayal xata! abal jajá'k'i tin 
alwa'bíl; yab u chakulom nibal u 
jilk'onal ti chakál max ka t'ajtsin 
xata! yab alwa!. Yab u kulbél 
max kin chu'u jun xita' in walál, 

u kulbél tam kin chu'u u t'ajnal 
хома! alwa!. "Xita! u k'anidhax, in 
kó'ontsal ti cha'attaláb xi k'e'et; in 
belál xowa! ka utsan ani in aytsal 
kin jila! kin баја! xowa! yab alwa! xi 
k'e'ettsik. In kuxyal jeye ejtal max 
ka t'ajtsin xata! yab alwa'. 

8 An k'anidhaxtaláb yab jayk'i in 
ko'ol in ok'ontal. Ne'ech kin bajaw 
an k'ij tam yabich ne'ech ka ólná i 
tsubaxtaláb xi tál ba Dios, nibal xita' 
ne'ech ka káwin k'al xowa'kichk'i i 
káwintaláb ani yabich jeye ne'ech 
ka yéntsin i chalpadhtaláb. %Роѕ 
ejtal jeché!, wé! ti exlál ani wé! jeye 
ti ólnál i tsubaxtaláb xi tál ba Dios; 
10 рог tam Кі exla'ich ejtal, xi wé!, 
ne'ech ka wék'on. 

"^ Tam ti naná! in chipíl, in Кам, 
in chalpax апі и t'ajál xowa'kich 
jelti jun i chakam; por tam tin 
inikbéch, u jila! tu Ках ejtal xowa! 
u t'ajál tam tin chipíl. 12Anchan' 
jeye, xo! i telál na Dios, por jelti 
max yab i chu'tal alwa!. I chu'tal 
jelti jun xata! xu xalk'anal ba jun 
i podhenek lam, por ne'ech kin 
bajaw xowk'i ne'ech ki chu'u alwa!. 
Xo! tokot wé! u exlál, por ne'ech 
ku exla! alwa!, jelt xan ti na Dios 
tin exlál naná!. 13 Anchan' pé, an 
belomtaláb, an aytsixtaláb ani an 
k'anidhaxtaláb, ne'ech ka k'wajay 
ech'ek'i; por xowa! más pülek kal xi 
jeché! óx, ja'ich an k'anidhaxtaláb. 


Xin ko'ol an awiltaláb ti káw 

k'al xowa'kichk'i i káwintaláb 
1 Yab ka jila'tsik ta k'ánídháx 

jún ani jún ani ka kontsitsik 

na Dios ti ki pidha! ti awiltaláb 
abal ka ejto ka баја! xowa'kichk'i. 
Ka kontsitsik más abal ti ki pidha! 
ti awiltaláb ka ejto ka ólna' i 
tsubaxtaláb хі tál ba Jajá'. ?Xita' u 
Каму k'al xowa'kichk'i i káwintaláb, 
a Dios in tawnál, yab i atiklábtsik; 
pos yab u exbantsáb k'al ni jun 
xita!. Xowa! in ulal, k'al an T'okat 
Ejattaláb tu pidhnal kin ulu ani 
ja'ich хома! yabél tejwa'. Por xin 
ólnál i tsubaxtaláb xi tál ba Dios, yab 
ja! anchan'; in tawnál xi k'e'ettsik 
abal kin tolmiy ka belmáchtsik 
más, abal kin tak'iytsik ani abal 
kin k'ijidhmédha'tsik. *Xu káw k'al 
xowa'kichk'i i káwintaláb, jajá'k'i in 
tolmiyal tinbá! abal ka belmách más, 
por xin ólnál i tsubaxtaláb xi tál ba 
Dios, in tolmiyal an belomtsik abal 
ka belmách más. 

5Naná! u lé'ak ke ejtal tatá'tsik 
ka kó'oy i awiltaláb ta káw k'al 
xowa'kichk'i i káwintaláb, por más 
u lé! ka kó'oytsik i awiltaláb abal 
ka ólna'tsik i tsubaxtaláb xi tál ba 
Dios. Más alwa! ka kó'oytsik jeché! 
an awiltaláb ké ki káwintsik k'al 
xowa'kichk'i i káwintaláb. Alwa' 
k'ejle ki káwin k'al xowa'kichk'i 
i káwintaláb, por max ne'ech ka 
wilan xantéy a ша]; abal anchan', 
ka tolmiy an belomtsik ka belmách 
más. SKidháblábtsik, yab ne'ech 
ti ki tolmiy max tu tawna'tsik k'al 
k'e'et i káwintaláb xi yab a exbayal 
tam kin k'ale tu álna'tsik. Más 
ne'ech ti ki tolmiytsik, max tu 
t'iltsitsik xowa! tin xalk'antsámal 
na Dios ani tu Óltsitsik an ti 
tsubaxtaláb. Ne'ech jeye ti ki 
tolmiytsik max tu Óltsitsik ti 
tsubaxtaláb xi tál ba Dios ani max 
tu ok'tsitsik an tin káwintal na 
Dios. Fjtal jeché!, ja'ich ne'ech ti ki 
tolmiytsik. 

7Ki k'wajba! ti ok'tsixtaláb хома! 
u t'enyáb xi yab ejat, jelti an chúl 
o an arpa; max yab ka t'enyat хап 
ti yejat, yab xita! ne'ech kin exbay 
xant'éy u t'enyáb. Тат wa'ach 
i péjéxtaláb, max yab ka jutsyat 
an korneta xan ti yejat, yab xita' 
ne'ech ka t'ojojon abal ka k'ale ti 
péjéx.  Anchan' jeye и támnal k'al 
tatá'tsik: max k'al an káwintaláb 
xa éynál, ka ulu i t'ilabtsik xi yab 
exbantál, éjan ti ne'ech ki exbantsat 
xant'éy i k'wajat a ulaltsik? iIn 
junwal jelti max anik'i i k'wajat 
ta t'ilomtsik! 19 Yán i káwintaláb 
wa'ach teché! ti k'ay'lá ani ejtal 
exbantál. "Por max yab u exbayal 
хап ti k'wajat ti káw jun xita!, 

abal naná!, in junwal jelti max píl 
chabál ti tál ani јаја!, anílk'i jeye 
ti ne'ech ti kin chu'u. 12Anchan' 
pé, kom tatá'tsik a lé! t'ajat ka 
bach'u i awiltaláb xin pidhnál an 
T'okat Ejattaláb abal ka ejto ka 
Саја! xowa'kichk'i, ka t'aja'tsik 
an chápláb abal ka ejto ka kó'oy 
más i awiltaláb хома! k'ál ti ka 
ejto ka tolmiy ka belmách más xu 
belomich. 
13 Jaxtám, xita' xu káw k'al jun 
i káwintaláb xi yab exbantál, kin 
kontsi na Dios abal ka pidhan ti 
awiltaláb kin wila! xowa! in ulal k'al 
jachan' an káwintaláb. '^Pos max 
kin ólan k'al i káwintaláb xi yab 
exbantál, u ejattalk'i u ól, yab xata! 
ne'ech ku exbay. 15¿Pos jant'éy pé 
tám yejat ku t'aja'? Yejat kin ólan 
k'al nu ejattal, por ku exbay xant'éy 
u ulal. Yejat ku ajatna' i ajatlábtsik 
k'al nu ejattal, por ku exbay xant'éy 
u ajatnál. 16 Abal max i k'wajat a 
pidhál ti jalbintsixtaláb na Dios k'al 
na ejattalk'i, an kidhábláb xi k'wajat 
ta wál, yab ne'ech kin ejto kin ulu 
“anchan! ka t'ájan" kom yab in exbayal 
xantéy а ша]. 17 Alwa! xóna' k'ejle 
t'ajat xan ta pidhál ti jalbintsixtaláb 
na Dios, por an kidhábláb xi k'wajat ta 
wál, yab u tolmiyáb abal ka belmách 
más. 18U pidhál ti jalbintsixtaláb 
na Dios abal más na! u ejtowal tin 
káw k'al xowa'kichk'i i káwintaláb 
ké tatá'tsik. 19 Por ban junkuntaláb 
xon tu junkunal an belomtsik, más 
u ach'ál in tomnál ku ulu bó! i káw 
xi exbantál, abal ku ok'tsitsik jeye xi 
k'e'ettsik ké ku ulu, láju i mil i Кау xi 
yab exbantál. 
20Kidháblábtsik, ka kó'oytsik na 
chalab jelti jun xita! xi púlekich, 

yab jelti jun i chakam. Kal 

xowa! yab alwa!, ka junu jelti an 
chakamtsik; por k'al хома! alwa!', ka 
junu jelti xi pakdha'. ?! An T'okat 
Dhuslab in ulal enché': *Ne'ech 

ku éyna! i píl iniktsik abal ku 
tawna! an atiklábtsik xi jeché! i 

К Kal i káwintaláb xi yab in 
exbayal, por nibal anchan' yab 
ne'ech ti kin exbantsitsik. Anchan' 
tin иш an Ok'óxláb." 22 Jaxtám, an 
awiltaláb xu pidhnal jun xita' abal 
ti Каму kal jun i káwintaláb xi yab 
exbantál, alwa! abal ti exól k'al xi 
yabtsik u belom ani yaba!, abal xu 
belomichtsik. Por an awiltaláb xu 
pidhnal jun xita! abal kin ólna! i 
tsubaxtaláb xi tál ba Dios, alwa! 
abal ti exól k'al xu belomtsik ani 
yaba!, abal xi yabtsik u belom. 
23Max tam ka junkun an belomtsik, 
ejtal ka káwin k'e'etich k'e!etich, 
апі ka ochich jun xita! хі yab xata! 
in cho'ób o yab u belom, cyabxe' 
ne'ech kin ulu ke i olmanaltsik? 
?^por max ejtaltsik k'wajat in ólnál 
i tsubaxtaláb xi tál ba Dios ani 

ka ochich jun xita! xi yab xata! in 
cho'ób o yab u belom, ne'ech kin 
ach'a! abal walbidh ti k'wajat. Ani 
ne'ech kin chalpay tin itsích xan 

ti k'wajat, tam kin ach'a! хома! i 
k'wajattsik a ulal. 25 Апсһап!, хома! 
in ko'ol chinat tin itsích, ne'ech 

ka xalk'an, ne'ech ka tudhlan kin 
k'ak'na! na Dios ani ne'ech kin ulu 
ke na Dios tsubax lejtal kwajat k'al 
tatá'tsik. 


Ka t'aja'tsik ejtal xowa'kich 
in tsubtalk'i ani in lujtalk'i 
26 Kidháblábtsik, tam i 
junkunaltsik, max jun xita! in lé! 

kin ajatna! jun i ajatláb, o in ko'ol 
jun і ok'tsixtaláb, o in lé! kin ólna' 
jun xata! xi pidhnék kin cho'óbna' 
Kal na Dios, o in lé! ti káw k'al 
1 k'e'et káwintaláb, o in lé! kin 
wila! xowa! и ulwáb k'al jeché! an 
káwintaláb, alwa' t'ajat. Por ejtal 
jeché!, ka éyan abal ka tolmiyat ka 
belmách más an belomtsik. 27 Tam 
u káw xita! Kal i k'e'et káwintaláb, 
ka káwin cháb o asta óx; ani yab 
junaxk'i ka káwin, k'ejtsik. Tám 
juní, yejat ke jun xita' Кіп wila! 
xowa' u ulwáb k'al jachan' an 
káwintaláb. 28Рог max yab wa'ach 
ni jun xita! xi ne'ech kin ejto 
kin wila!, más alwa! yab xata! ka 
ulwat k'al i k'e'et káwintaláb ban 
junkuntaláb, tokot ki káwin k'al i 
k'e'et káwintaláb abal tatá'k'i ani 
abal na Dios. 2 Anchan' jeye, max 
ne'ech ka ólná i tsubaxtaláb xi tál 
ba Dios, ka káwin cháb o óx; ani 
xi k'e'ettsik, kin exbay xant'éy u 
ulwáb. 30 Por max jun i kidhábláb 
xi k'wajat buxúl, ka pidhan kin 
cho'óbna! jun xata! k'al na Dios, 
xi jidhtal, yejat tám kin kubdha' 
ti t'ilom abal ka káwin jeché! an 
kidhábláb. ?! Anchan' ejtal tatá'tsik 
xa bach'wal i tsubaxtaláb xi tál 
ba Dios, ne'ech ka ejtotsik ta káw 
juntsik ti juntsik abal ejtaltsik 
kin wit'a! ani ka tolmiyattsik ka 
belmách más. 32Xin ólnáltsik i 
tsubaxtaláb xi tál ba Dios, yejat 
kin ejto kin kubdha! tinbá! ani kin 
aytsi asta xowk'i in lujyal ka káwin. 
33Pos na Dios, yab u uk'pindhax, 
tokot in pidhnál i k'ijidhtaláb. 

Ka t'aja'tsik xan tin t'ajál ejtalk'i 
xu dhabalábich k'al na Dios. 3Ke 
an mímlábtsik yab ka káwin xon 

tu junkunal an kidháblábtsik ti ól, 
pos jeché! yab in tomnál kin taja!. 
Yejat kin t'aja'tsik xowa! ka utsan, 
jelt xan tin ulal nin tak'ixtal na 
Dios. 35Max in lé! kin cho'óbna' jun 
xata!, kin konoy nin tomkíl, por tin 
Кіта"; pos yab u xalk'anal ама! 

ke jun i mímláb, ka káwin xon tu 
junkunal an kidháblábtsik ti ól. 

36 Yejat ki cho'óbna! ke nin 
káwintal na Dios yab K'al tatá'tsik 
ti tujenek, nibal tatá'k'itsik a 
bach'ámal. 37 Max jun xita! in 
chalpayal ke in ko'ol i awiltaláb 
kin ólna' i tsubaxtaláb xi tál ba 
Dios, o in chalpayal ke teykómte 
t'ajat k'al an T'okat Ejattaláb, yejat 
kin cho'óbna! ke xowa' in k'wajat 
tu dhutsuntsaltsik, in tak'ixtal an 
Ajátikláb. 38Por max yab in lé! kin 
exbay ke ja'ich in tak'ixtal a Dios, 
jila! k'wajat. 

33 Anchan' pé, kidháblábtsik, ka 
aliytsik xan ti ka uwa! abal ka kó'oy 
i awiltaláb ka ólna! i tsubaxtaláb xi 
tál ba Dios ani yab ka taxk'antsitsik 
xu káw k'al xowa'kichk'i i 
káwintaláb. “9 Por ka t'aja'tsik ejtal 
in tsubtalk'i ani in lujtalk'i. 


Ejech ti ít na Kristo 
1 Kidháblábtsik, u lé! ka 
chalpaytsik an alwa! t'ilab 
xi tu t'iltsámaltsik. Jeché! ja'ich 
an alwa! t'ilab xa bach'úmalichtsik 
ani ja'ich xa óntsaltsik ka bela!. 
? Anil jeye, k'al tin kwentak'i jeché! 
an alwa! t'ilab, i lo'odhichtsik. I 
lo'odhichtsik max ka óntsi ka bela! 
хома! tu t'iltsámaltsik ani max yab 
i апі! belmámadhki. 
3Tin jidhtal, tu ok'tsitsik xowa' 
папа! in ok'tsinék. Tu ok'tsitsik ke 

na Kristo chemech kal tin kwenta 
ni walab, jelt xan tin ulal an T'okat 
Dhuslab. ^In ulal jeye an T'okat 
Dhuslab, ke jolyat ani ke tin óxláb 
a k'ítsá, ejech ti ít; Ske in xalk'a' 
tinbá! abal ka chu'tat k'al na Pedro 
ani tayíl abal ka chu'tat k'al xi más 
an abatwáletsik. 9Tayíl in хаа! 
tinbá! abal ka chu'tat Kal bó! i bo! 
inik i kidháblábtsik jun k'alélk'i 
ani уап xi jachan' an kidháblábtsik, 
xo! bél k'wajat ejattsik, por taltsik 
chemnekich. "Tayíl in xalk'a! tinbá! 
abal ka chu'tat k'al na Jakobo ani 
más tayíl abal ka chu'tat k'al xi más 
an abatwáletsik. 

8Тіп ok'ontal, tam ti ejtal jeché! in 
chu'úmalichtsik, in xalk'a! tinbá! abal 
ku chu'u neye ani ku bela! maske 
tayílich. Jelt xan ti jun i chakam 
xu wa'chinal tam wat'enekich i k'ij. 
Pos naná! ja'ich xi más kuxlek k'al 
an abatwáletsik ani nibal in tomnál 
kin bijyat tin abatwále, pos u at'ax 
t'ajtsámaltsik t'ajat xin beláltsik na 
Dios. "9 Por хо!, u bajúmalich kin 
k'wajay xan tin k'wajat k'al nin 
alwa'talk'i na Dios; ani an alwa'taláb 
xi tin kó'ontsi, yab jilk'on jelti max 
yab xata! in jalbíl. Naná! más in 
t'ójnék ké xi más an abatwáletsik; 
maske xowa! u t'ajámal, yab k'al 
naná'k'i u cháp tu t'ajámal, na 
Dios, xi k'wajat k'al папа!, ja'ich nin 
t'ajámal k'al nin alwa'tal. Por yab 
yejat ki баһа! ti kwenta xita! t'ójnék, 
max naná! o jajá'tsik; xowa! na uluts, 
ja'ich ke i t'ilámal an alwa! t'ilab ba 
tatá'tsik ani a belámalichtsik. 


Tam ka ejech ti ít an chemélomtsik 


12Por max wawá! i ok'tsixnál ke 
na Kristo ejnek ti ít, ¿jant'ók'i pé 

tám taltsik xi tatá'tsik in ulal abal 
yabich u ejel ti ít an chemélomtsik? 
13Pos max an chemélomtsik yabak 
u ejeltsik ti ít, yabichak jeye ejnek 
ti ít na Kristo. 14Апі max na Kristo 
yab ejnek ti ít, u kalelich jelti max 
yab xata! in jalbíl xowa! i ok'tsixnál 
ani хома! a beláltsik jeye. 15 Max 
anchan', u kalelich tám yab tsubax 
хома! i ok'tsixnál k'al tin kwenta 
хома! na Dios in t'ajám. Pos in 
ulal ke na Dios in ejdhámal ti ít na 
Kristo ani max yabich u ejel ti ít an 
chemélomtsik, u kalelich tám yab 
tsubax ke na Dios in ejdhámal ti ít 
na Kristo. 16Мах an chemélomtsik 
yabichak u ejel ti ít, nibal na Kristo 
yabichak ejnek ti ít; "ani max na 
Kristo yab ejnek ti ít, an belomtaláb 
xa ko'oltsik yab xata! in jalbíl, bélk'i 
i walbidhtsik ta k'wajat. 18 Ani max 
anchan!, xi chemnekichtsik ani in 
belámal na Kristo, k'ibchonék jeye 
ti k'wajattsik. 19 Мах tokotk'i tam 
teché! u k'wajat ejat ti ko'ol an 
aytsixtaláb ba na Kristo, más wa! 
ch'ojontál i chu'bíl ké xi k'e'ettsik. 
20 por xowa! támnék, ja'ich ke na 
Kristo ejech ti ít tam ti chemdhá; 
Jajá! ja'ich na jidhtal xi ejech ti ít 
abal kin xalk'a! ke xi chemnektsik 
ne'ech ka ejech ti ít. Anchan!, in 
junwalich jelti nin jidhtal walíl 
jun i t'ayabláb. ?! Pos anchan! xan 
ti an chemlá k'al tin kwentak'i 
jun i inik ti tujey ban k'ay!lá, 
anchan! jeye k'al tin kwentak'i 
jun i inik ti ne'ech ka ejech ti ít 
an chemélomtsik. 22Апсһап! jelti 
ejtal xu kidhtaláb k'al na Adán 
u chemel, anchan! jeye, ejtal xu 
dhabalábichtsik k'al na Kristo 
ne'ech ka ejdhá ti ít. 23 Ne'ech ka 

ejdhá an chemélomtsik xowk'i 
tin lujyal ka ejdhá. Ok'ox ejdhá 
na Kristo abal ka k'wajay jelti 
nin jidhtal walíl jun i t'ayabláb; 
ani tayíl, tam ka tsích na Kristo, 
ne'ech ka ejdhá xu dhabalábtsik 
Kal Jajá!. 24Tam na Kristo kin 
wék'óch ejtal an tak'ixtsik, an 
awiltalábtsik, an cháplábtsik ani 
tam kin wat'bantsích ti tak'ix na 
Dios an Táta'láb, tám ne'ech ka 
tsích an pakwenib. ?5Pos na Kristo 
ne'ech ti tak'ix tam ka átantsatich 
Kal na Dios xita' kál tu at'nal. ?6Xi 
ne'ech ka wixk'á tin ok'ontalich, 
ja'ich an chemlá. 27Pos na Dios in 
k'wajbámalich ejtal abal ka k'wajay 
tak'nél k'al na Kristo. Por tam an 
T'okat Dhuslab in ulal ke ejtalich 
k'wajbadh abal ka k'wajay tak'nél 
k'al na Kristo, jeché! yab in lé! kin 
ulu ke na Dios k'wajat jeye tak'nél 
k'al na Kristo. Pos Jajá! ja'ich nin 
k'wajbámal ejtal abal ka k'wajay 
tak'nél k'al na Kristo. 28 Por tam 
ejtalich k'wajat tak'nél k'al na 
Kristo, Jajá', xu Chakámláb k'al na 
Dios, ne'ech jeye tám ka k'wajách 
abal ka k'wajay tak'nél k'al na Dios, 
abal na Dios ka k'wajay k'al ejtalk'i 
ani abal ejtalk'i. Jeché! na Dios, 
ja'ich nin k'wajbámal ejtal abal ka 
k'wajay tak'nél k'al na Kristo. 

29 Aníl jeye, wa'ach taltsik 
xu pujnaltsik k'al tin kwenta 
xi chemnekichtsik, ¿jantók'i 
tin t'ajáltsik jeché!? Max an 
chemélomtsik yabich u ejel ti ít, 
¿Jant'ók'i tu pujnaltsik k'al jajá'tsik 
tin kwenta? 

30 Max an chemélomtsik yabich 
u ejel ti ít, jolatk'i i wat'nál i 
yajtsiktaláb. ?! Kidháblábtsik, 

tsudhey ka tsudhey i tametnál 
an chemlá. Jeché! tsubax t'ajat, 
jelti an k'ijidhtaláb xu ach'ál k'al 
tin kwenta abal a belálichtsik ni 
Ajátik Jesukristo. ?? Tam tin k'wajat 
Efeso, in péjéxnék k'al an iniktsik 
xi at'axtsik t'ajat, xin junwal jelti 
an padhumtsik; por, éjant'éy u 
átámal k'al jeché'? Max tsubax 
lejtal ke an chemélomtsik yabich u 
ejel ti ít, u kalelich tám tsubax xin 
ulaltsik enché': ^Wana tu k'apul 
ani tu uch'al, ke kalám ne'ech ku 
chemech." 

33Yab ka k'ambiytsik tabá!, xita! 
u junkunal Kal xin t'ajáltsik хома! 


yab alwa!, ne'ech jeye ka ch'ilk'oyat. 


34Ka kó'oytsik na chalab alwa! 
ani lujat, yabich ka wala'tsik. Pos 
taltsik xi tatá'tsik yab in exlál 

na Dios, u ulal jeché! abal ki 
tidhebétsik. 


Xan ti uwats in t'u'ül ne'ech 
kin kó'oy tam ka ejech ti 
ít an chemélomtsik 


35Por ne'ech xóna' ka konoxin 
jun xita' enché!: “¿Jan tu ejel ti ít 
an chemélomtsik? ¿Janti uwats nin 
t'u'ül ne'ech kin kó'oy?" 36Xita! in 
konyal anchan', yab lej chalpadh, 
pos tam u t'aynal jun i iyaláb, 
jachan' an iyaláb ko'ol ka chemech 
abal ka ixk'an. 37 Max ka tayan i 
idhidh, yab ja'ich an idhidh ne'ech 
ka kale, ne'ech ka kale an ém o 
хома! ka t'ayan. 38Por na Dios in 
pidhál tin akan an t'ayabláb xan 
ti Jajá! na Dios tin lé'; ani ejtal 
an iyalábtsik, k'e'etich k'e'etich 
in akan u pidhnal. 39Ejtal xin 
ko'ol in t'u'úl teché! ti chabál, 
yab jununúl апі"; nin t'u'úl an 

iniktsik, k'e'etich jeye; nin t'u'úl 
an ko'néltsik, k'e'etich jeye; nin 
t'u'úl an to'oltsik, k'e'etich jeye ani 
nin t'u'úl an ch'ichintsik, k'e'etich 
jeye. ^"Wa'ach xin ko'ol in t'u'úl 
abal ka k'wajay walk'i' ani wa'ach 
xin ko'ol in t'u'úl abal ka k'wajay 
teché! ti chabál; por k'e'etich jeye 
nin labídh xi walk'i' ani k'e'etich 
jeye nin labídh xi teché! ti chabál. 
41 Nin tajáx na k'ítsá, yab in junwal 
jelti nin tajáx na ích', nibal in 
junwal jelti nin tajáx na óttsik. Na 
óttsik, k'e'etich k'e'etich tin ko'ol 
nin tajáx.  Anchan! jeye u támnal 
tam u ejel ti ít an chemélomtsik. U 
jolyáb i Pu'úl xu k'achel ani tam ku 
ejech ti ít, u ejel Kal jun i t'u'úl xi 
yabich u k'achel. 43U jolyáb i t'u'úl 
xi pojkantál ani tam ku ejech ti 

ít, u ejel Kal jun i t'u'úl xi labidh. 
U jolyáb i t'u'úl xi yab likat ani 
tam ku ejech ti ít, u ejel k'al jun 

i t'u'ül xi likat. 44U jolyáb i t'u'ül 
xu pidhnék abal ku k'wajay teché! 
ti chabál ani tam ku ejech ti ít, u 
ejel k'al jun i t'u'úl xi ja'ich abal ku 
k'wajay walk'i'. Max wa'ach i t'u'úl 
хі ja'ich abal ku k'wajay teché! ti 
chabál, wa'ach jeye i t'u'ál xi ja'ich 
abal ku k'wajay walk'i'. 

45 An T'okat Dhuslab in ulal ke an 
jidhtal inik xin bij Adán, t'ajan ani 
pidhan tin ejattal. Por na Kristo, xin 
junwal jeye jelti na Adán, in ko'ol 
in ejattal xin pidhnál i xe'chintaláb 
xi yab in ko'ol in ok'ontal. 46 Na 
Dios tu pidhámal ok'ox ti t'u'ál abal 
ku k'wajay teché! ti chabál ani tayíl 
ne'ech ti ku pidha! ti t'u'ál abal ku 
k'wajay walk'i'. An jidhtal inik 
xi t'ajadh Kal i kut’, teché'k'i ja! ti 
chabál; in chabtal an inik, xi ja'ich 

an Ajátikláb, маі! Ja! ti tál. 48 Nin 
t'u'ül an iniktsik xi teché! ti chabál, 
in junwal jelti an inik xi t'ajadh Kal 
i ut por хіѓа! kin bela! na Kristo, 
ne'ech kin kó'oy in t'u'úl jelti na 
Kristo. 49 Anchan! хап ti ko'ol ni 
t'u'ül xi teché! ti chabál, anchan! 
jeye ti ne'ech ki kó'oy ni t'u'úl xi tál 
walk'i'. 

50 Kidháblábtsik, tu utsáltsik, ke 
ni t'u'úl yab ne'ech ka ochich xon 
tu tak'ix na Dios; pos xu k'achel 
yab ne'ech kin ejto ka k'wajay xon 
ti k'wajat xi yab jayk'i и k'achel. 

51 Ne'ech tu utsa'tsik jun xata! xi 
k'wajat yab tejwa': Yab ejtal ne'ech 
ku chemech; por ejtal ne'ech ku 
jalk'uyat. ??Ne'ech ku jalk'uyat 
jikatk'i tajat, jelt tam ki mut'üna' 
ani ki lamána' ni wal, tam ka 
ach'atmé ti jutsyáb an korneta 

tin ok'ontal. Ne'ech ka jutsyat an 
korneta ani an chemélomtsik ne'ech 
ka ejdhá abal yabich más jayk'i 

ka chemech ani wawá!, ne'ech ku 
jalk'uyat. 33 Pos ni t'u'úl xu k'achel, 
ko'ol ka jalk'uyat Kal xi yab jayk'i 
u K'achel; ani ni t'u'úl xu chemel, 
ne'ech ka jalk'uyat k'al xi yab 
jayk'i u chemel. *^Tam ni t'u'úl xu 
k'achel ka jalk'uyatich k'al xi yab 
jayk'i u k'achel ani tam ni t'u'úl 

xu chemel, ka jalk'uyatich k'al 

xi yab jayk'i u chemel, támunich 
tám хома! k'wajat dhutsadh 

ban T'okat Dhuslab xin ulal 
enché!: “Wék'ontsat tin awiltal 

an chemlá. 55 Ап chemlá yabich 
xo! in ko'ol in awiltal abal ti ku 
yajlombédha' ani yabich jayk'i 
ne'ech kin ejto ti ku áta!.” 56Xowa' 
k'ál tu pidhnal ti awiltaláb an 
chemlá abal ti ku yajlombédha!, 


356 


ja'ich k'al an walastaláb. Ani an 
walastaláb, u pidhnal tin cháp 

k'al nin tak'ixtal na Dios xin jilám 
dhutsadh na Moisés. 57 Por ki 
pidhál ti jalbintsixtaláb na Dios, xi 
tu tolmiyal ki áta! jeché! k'al tin 
kwenta ni Ajátik Jesukristo. 

58 Jaxtám, kidháblábtsik xi tu 
k'anidháltsik t'ajat, yab ka jila'tsik 
ka bela! an Ajátikláb ani yab 
ka jálk'ük'liytsik na chalab. Ка 
óntsitsik ka t'ójontsi ech'ek'i an 
Ajátikláb, pos a cho'óbichtsik ke an 
t'ojláb xa t'ajál abal an Ajátikláb, 
yab jolatk'i. 


An tolmixtaláb abal an 

kidháblábtsik xi ch'ojontál 

1 K'al tin kwenta an 
tolmixtaláb abal an 

belomtsik xi ch'ojontál, ka t'aja'tsik 
anílk'i jelt xan tu utsámaltsik an 
belomtsik xu k'wajíl ban chabál 
xi Galasia. ?Tin jidhtal k'ítsájil 
an semana, juntsik ta éb yejat 
ka pílmédhál wé! an tolmixtaláb. 
Ka pílmédhál wé!, xantik'i ta 
átámaltsik; ka ta'pa'tsik, abal yab 
tam kin k'ale tu álna'tsik, tám 
Ка junkutsik i tolmixtaláb. ¿Tam 
kin ulich tachan!, ne'ech ku 
aba! Jerusalén an kidháblábtsik 
xi tatá'tsik a takwyám. Ne'ech 
ku aba'tsik abal kin júntsi an ti 
tolmixtaláb ani ti dhutsadh úw, an 
kidháblábtsik xi taja'. ^Ani max 
yejat neye kin k'ale, in ne'ech neye 
Kal jajá'tsik. 

Na Pablo in chalpayal xon 


ti ne'ech ti álnax 


5Tam kin k'ale tachan' Korinto, 
ne'ech kin wat'ey ban chabáltsik 

xi Masedonia ani tayíl, tám ne'ech 
kin ulich Kal tatá'tsik. SYab u 
cho'ób max kin jilk'on wé! i k'ij Kal 
tatá'tsik o tachan' ku wat'na! nin 
chamáy, ani tayíl ti kin tolmiytsik 
abal ku óntsi an bél xon ti yejat 
kin Kale. 7 Yab u lé! kin k'ale tu 
álna'tsik junwék'i, u lé! kin k'wajay 
wé! i k'ij k'al tatá'tsik, max an 
Ajátikláb anchan! kin le'na'. $Por 
ne'ech kin k'wajay teché! Efeso asta 
ka wat'ey nin ajíb an Pentekostés. 
Pos u chu'tal ke alwa! t'ajat ku 
Саја! nin t'ojlábil an Ajátikláb ani 
ne'ech t'ajat ka kale alwa!', maske 
yán t'ajat wa'ach xu tamk'uxtsik 
abal yab ki баја! jeché! an t'ojláb. 

10 Max ka ulich tachan!' na 
Timoteo, ka bach'utsik alwa! abal 
ka k'wajay K'ijidh ani yab ka 
k'wajay и chalpax, pos јаја! in 
tójontsal jeye an Ajátikláb jelti 
naná!. !! Jaxtám, yab ka pojka'tsik, 
ka tolmiytsik tokot abal ka tsích 
k'ijidh хоп tin k'wajat, pos in 
k'wajat u aytsím junax k'al xi más 
an kidháblábtsik. 

12 K'al tin kwenta an kidhábláb 
Apolos, u pakabédha! t'ajat abal ka 
Kale ti ki álna'tsik junax Kal an 
kidháblábtsik, por yab in le'na! ka 
k'ale хо"; por ne'ech Ка k'ale tam ka 
jolk'an. 


An chapnédhomtaláb xi tin ok'ontal 
l3 Yabtsik ki k'wajay uk'pipidh 
ani yabtsik ka jila! ta belom. Ka 
likedha'tsik tabá!. 14Ejtal xowa' 
ka t'aja'tsik, ka t'aja'tsik k'al i 
k'anidhaxtaláb. 
15Kidháblábtsik, a cho'óbichtsik 
ke nin kidhtaltsik na Estéfanas, 


1 KORINTIOS 16 


ja'ich xi ok'ox ti belmáchtsik. 
Jajá'tsik u k'wajíl ban chabál xi 
Akaya ani xo!, k'wajatichtsik in 
t'ójontsal xu dhabalábichtsik k'al 
na Dios. 16Tu pakabédháltsik 

abal ka exbantsi xowa! ti ki 
utsa'tsik. Yab tokot jajá'k'itsik, ka 
exbantsitsik jeye xin junwal jelti 
jajá'tsik, xi ti tolmiyaltsik ani ti 
t'ójontsaltsik. 17In kulbé t'ajat abal 
tsích na Estéfanas, na Fortunato 
ani na Akaiko, pos jajá'tsik in 
t'ajámal xowa! yab a ejtowaltsik ka 
t'aja', kom yabtsik teché! i k'wajat. 
18 Jajá'tsik tin likedhantsitsik an tu 
ejattal ani ti likedhantsitsik teye. 
Jelti jeché! an kidháblábtsik, yejat 
ki k'anidha!. 

19 An belomtsik xu k'wajíl ban 
chabál xi Asia, ti abtsaltsik ti 
chapnédhomtaláb. Na Akila ani 
na Prisila, ani an kidháblábtsik xu 
junkunal bin Кіта!, ti abtsaltsik 
t'ajat ti chapnédhomtaláb tin 
bij an Ajátikláb. 20 Ti abtsaltsik 
ti chapnédhomtaláb ejtal an 
kidháblábtsik. Ki chápnédháxintsik 
jún ani jún Kal jun i t'okat 
chapnédhomtaláb. 

21 Naná!, xu bij Pablo, tu 
dhutsuntsaltsik jeché! an ti 
chapnédhomtaláb k'al папа! Раја u 
k'ubak. 

22 Мах jun xita' yab in k'ak'nál 
an Ajátikláb Jesukristo, ka k'wajbá 
abal ka k'ale ban k'ibeltaláb. iAjátik, 
ki tsíchich! 

23Ke nin alwa'tal ni Ajátik 
Jesukristo, ka k'wajay ech'ek'i 
Kal tatá'tsik. ?^Ejtal tatá'tsik tu 
k'anidháltsik t'ajat tin bij na Kristo 
Jesús. Anchan! ka t'ájan. 

In chabtal an dhutsadh úw xi abtsin 
kal na Pablo an belomtsik xi 


Korinto 





Na Pablo in dhutsuntsal an 
belomtsik xi Korinto 

Naná!, xu bij Pablo, tin 

abatwálejil na Jesukristo, 
kom na Dios anchan! tin le'námal. 
Naná! ani an kidhábláb Timoteo, 
i dhutsuntsal jeché! an ti áw xu 
k'wajíltsik Korinto xin belálich na 
Dios ani ejtal xu dhabalábichtsik 
k'al na Dios xu k'wajíltsik putál ban 
chabál xi Akaya. ?Ka bach'waltsik 
an alwa'taláb ani an k'ijidhtaláb xi 
tál ba ni Táta' Dios ani ba ni Ajátik 
Jesukristo. 


An yajtsiktaláb xin wat'nál na Pablo 


3Ki pubédhantsal tin bij na Dios 
nin Táta! ni Ajátik Jesukristo, pos 
Jajá!, ja'ich ni Táta! Dios xi tu 
kó'ontsal an ti yajnantsixtaláb ani 
xi ech'ek'i tu k'ijidhmédhál. ^Na 
Dios tu k'ijidhmédhál tam i wat'nál 
xowa'kichk'i i yajtsiktaláb abal 
ki ejto weye ki k'ijidhmédha! xi 
exom in wat'náltsik xowa'kichk'i 
i yajtsiktaláb. Ki k'ijidhmédha' 
Kal jayéchk'i an k'ijidhtaláb xu 
pidhnal k'al na Dios. 5Апсһап! 


xan ti wat'nál yán i yajtsiktaláb 
k'al tin kwenta abal i belálich na 
Kristo, anchan! jeye ti bach'wal 
yán i k'ijidhtaláb abal i belálich 
na Kristo. Por max wawá! i 
wat'nál i yajtsiktaláb, ja'ich abal 
ki k'ijidhmédhátsik ani ki lo'wat; 
max u k'ijidhmédháb, ja'ich abal 
ki k'ijidhmédhátsik ani ki lo'wat. 
Anchan', ne'ech ka ejto ka kuxuy 
k'al i cha'attaláb an yajtsiktaláb 
jelti хі wawá! i wat'nál. "Ke 
anchan! jelt xan ta bach'waltsik an 
yajtsiktaláb jelti wawá!, anchan! 
jeye ti ne'ech ki k'ijidhmédhátsik. 
8Kidháblábtsik, i lé! ka cho'óbna! 
ke i wat'na! tajat i yajtsiktaláb 
ban chabál xi Asia. Pülek t'ajat an 
yajtsiktaláb xi wat'na' ke nibalich i 
ach'ál max ne'ech ki ejto ki kuxuy; 
ani i chalpay ke yabich ne'ech ki 
ejto ku kale ejat taja'. 91 аса! jelti 
max u bijtsidhich ke ne'ech tu 
chemel. I tamu anchan!, abal ki 
k'wajba' ni itsích ba na Dios ani 
yab ki chalpay ke ne'ech ki ejto ki 
wat'na! Ка] wawá!k'i i cháp. Jeché! 
na Dios, ja'ich xin ejdhál ti ít an 
chemélomtsik. 19Na Dios tu lo'o 

tam ti walámich ku chemdhá. Max 
tu lo'o tam ti tamu anchan', ne'ech 
kin óntsi ti ku lo'o. 11Na Dios 
ne'ech kin óntsi ti ku lo'o, kom 
tatá'tsik i ól k'al wawá! ti kwenta. 
Ani kom уап xita' tu kontsintsal, 
k'al yán jeye ti ne'ech ka pidhan 

ti jalbintsixtaláb na Dios k'al tin 
kwenta an ch'ejwalixtaláb xi Јаја! 
tu pidhál. 


Jant'ók'i ti yab k'ale Korinto na Pablo 

1? Xant'ók'i tu kulbél, ja'ich k'al 
jeché! tin kwenta: I cho'ób abal u 
xe'chinék lujat tin tamét na Dios 
ani yab i t'ek'ámal tibá'; anchan' 
tu xe'chinék k'al ejtalk'i ani más 
k'al tatá'tsik. Yab i éynámal 
wawá!k'i i chalab, i éynámal nin 
alwa'tal na Dios. 19K'al tin kwenta 
xowa! tu dhutsuntsaltsik, yab tu 
dhutsuntsaltsik k'e'et, tokot xowa! a 
ajyal ani a exbayaltsik; апі u lé! ka 
exbay alwa! asta tin ok'ontal хома! 
tu dhutsuntsaltsik. 4 Anchan' xan 
ta exbayámalichtsik ban úw xi tu 
dhutsuntsámal, ke tatá'tsik i k'wajat 
i kulbél k'al wawá! ti kwenta, 
anchan! weye ti ne'ech ku k'wajay u 
kulbél k'al tatá'tsik ta kwenta, tam 
ka tsích ni Ajátik Jesüs. 

15Kom папа! u chalpayal ke 
anchan! ta k'wajattsik, u chalpayal 
kin k'ale ok'ox tu álna'tsik ani 
ki kulbétsik abal tu álnámaltsik 
chábíl. 160 chalpayámwi'ik kin 
k'ale tu álna'tsik tam kin k'ale 
Masedonia ani tayíl, tam kin witsiy 
na Masedonia, kin wat'ey juní tu 
álna'tsik ti ít. Anchan', ne'ech ka 
ejtotsik ti kin tolmiy ku óntsi an 
bél abal Judea. 17 éAwxe! yabk'i u 
chalpayámal alwa! tam tu chalpay 

jeché'? O ¿a chalpayaltsik ke хома! 
u chalpayal ku t'aja', naná'k'i u 
chalpayal tu kwetém chalab abal 
u ша! "ne'ech" ani tayíl “yaba'"? 
18Por na Dios in cho'ób alwa! 
ke yab i jálk'ük'liyal ni chalab 
K'al xowa' tu utsáltsik. 19Роѕ na 
Jesukristo, nin Chakámil na Dios, 
xi na Silbano, na Timoteo ani 
naná! i t'ilámal ba tatá'tsik, yab in 
jálk'ük'liyámal nin chalab. Ejtal 
хома! in ulúmal, ejtal tsubax. 20Роѕ 
k'al Jajá'k'i na Kristo tu t'ájnal ejtal 
xowa! na Dios in ulúmal ne'ech kin 
t'aja'. Ja'ich Kal jeché! tin kwenta 
tam i pubédhantsal tin bij na Dios, 
і ulal “anchan! ka t'ájan”, tin bij na 
Jesukristo. ?! Na Dios ja'ich xi tu 
takwyámal ani xi tu t'ajál abal ku 
k'wajách k'al na Kristo. 22 Jeché! na 
Dios, ja'ich xi tu exóliyámalich ani 
tu k'wajbantsámalich an ti T'okat 
Ejattaláb ba ni itsích jelti jun i 
okxintsixtaláb k'al xowa' ne'ech ki 
bach'u. 
23Por max yabél in k'alnek 

Korinto jelt xan tu chalpayámal, na 
Dios in cho'ób alwa! ke ja'ich abal 
tatá'tsik ta alwa'bíl. Max in k'ambix, 
u pidhnál tubá! abal kin chemdhá. 
24Yab abal ka chalpaytsik ke i lé! 
tu t'ajtsitsik ti chápláb k'al хома! 
yejat ka bela!, pos alwa'ich хап ta 
belomichtsik. Хома! i lé!, ja'ich ke 
tatá'tsik ki kwajay más k'ijidh. 

Ja'ich k'al jeché! tin kwenta 

ti yab u le'na! kin Kale tu 
álna'tsik abal yab u lé! tu t'e'pindha'. 
2Pos max tu t'e'pindha'tsik, tám, 
¿jita! ne'ech ti kin k'ijidhmédha!? 
Tokot tatá'tsik, xi tu t'e'pindhámal. 
3Jaxtám tu dhutsuntsitsik, pos yab 
и le'na! kin Kale tu álna'tsik abal 

ti kin t'erpindha'. U lé! tu álna'tsik 
abal ti kin k'ijidhmédha!, pos 

u cho'ób alwa! ke max naná! in 
k'wajat k'ijidh, ejtal tatá'tsik ne'ech 
teye ki k'wajaytsik k'ijidh. *Tam tu 
dhutsuntsitsik jeché! an ti úw, in 
uk'nal tin k'wajat kal tin kwenta an 
t'e'pintaláb xu ach'ál tu itsích. Yab 
tu dhutsuntsitsik abal ki t'e'pin, tu 
dhutsuntsitsik abal ka cho'óbna! ke 
tu k'anidháltsik t'ajat. 


Pakwlantsat xin walámal 
5Por max jun xita! tin 

te'pindhámal, yab папа! tin 
t'e'pindhámal, ti t'e'pindhámaltsik 
teye wé!. U ulal “wé"”, abal yab 
ka lej ach'a'tsik k'alpidh. $An 
k'wiyaxtaláb xi tatá'tsik a pidhámal 
ban junkuntaláb jachan' xin 
walámal, lejat k'ál. "Jaxtám, 
awilichtsik ka pakwlantsi ani ka 
tolmintsi abal yab ka lej t'e'pin 
ani ka uk'pindhá K'al jachan!' an 
t'e'pintaláb. $Tu pakabédháltsik 
abal ka xalk'antsi ke tsubax 
lejtal ta k'anidháltsik. *Tu 
dhutsuntsámaltsik jeye jeché!, abal 
и lé! ku chu'u max a t'ajáltsik lejtal 
хома! tu utsa!. 10Xita! tatá'tsik ka 
pakwlantsi, u pakwlantsal neye. 
Pos xita' u pakwlantsámalich, u 
pakwlantsámalich tin tamét na 
Kristo abal tatá'tsik ta alwa'bíl. 
11 Anchan! ti yejat ki Саја! abal 
an lej at'ax yab ti ku áta', pos i 
cho'óbich xan tu k'ambix. 


Yab tsubax in ejattal na Pablo 
tam ti k'wajat Troas 
12Тат tin ulich ban bitsow xi 
Troas abal ku t'ila! nin alwa! t'ilábil 
na Kristo, in tolmiyat t'ajat k'al an 

Ajátikláb ku t'aja! jeché! an t'ojláb 
Kal ni jun i tamk'uxtaláb. 1 Maske 
anchan! ti támun, bélk'i yab 
tsubax nu ejattal abal yab u ela! an 
kidhábláb Tito. Jaxtám, u utsa'tsik 
abal in ne'chich ani in k'ale ban 
chabál xi Masedonia. 


Ejtal і átál kom u k'wajatich 
k'al na Kristo 

“Por i pidhál ti jalbintsixtaláb na 
Dios, xi ech'ek'i tu tolmiyal ki áta! 
хома! yab alwa!, kom u k'wajatich 
k'al na Jesukristo. Na Dios tu 
éynál abal ki buk'u an alwa! t'ilab, 
jelt xan tu buk'el in niwíy jun i 
niwiytaláb. 15Pos wawá! i junwal 
jelti jun i niwiytaláb xi na Kristo in 
pidhál na Dios ani u buk'el putálk'i 
xon ti k'wajat xi lo'odhichtsik 
ani xi k'ibchonékichtsik. 16 Abal 
xi k'ibchonékichtsik, jeché! an 
niwiytaláb in junwal jelti max ja'ich 
jun i niwiytaláb xu chemdhax; por 
abal xi lo'odhichtsik, in ach'áltsik 
jelti max ja'ich jun i niwiytaláb 
xin pidhnál i xe'chintaláb. Ani 
abal ki t'aja! jeché!, ¿jita! kwajat 
t'ojojodh? 1? Wawá! yab i junwal 
jelti xi xe'echtsik in janwal an alwa! 
tilab abal kin ejto kin átlomna'. 
Yab i t'ajál апсһап!, wawá! и Каму 
k'al yantam i tsubaxtaláb tin tamét 
na Dios, kom tu abatwálejil na Dios 
ani tu t'ojnálil na Kristo. 


Xin ok'tsixnáltsik an ít lejkintaláb 
Tam i ulal jeché!, ¿a 
chalpayaltsikxe! ke i tujwalich 

juní ki t'ila! tibá! alwa!? O ¿yejat 

tu óltsitsik jun i dhutsadh úw xi tu 
t'ilál alwa! o tu kontsitsik jelti jeché! 
an dhutsadh úw jelt хап tin t'ajál 

taltsik? ¡Yaba!! ?Pos tatá'ichtsik ni 
k'wajat jelti an dhutsadh úw xi tu 
t'ilál alwa!, xi wawá! i yéntsal; i 
k'wajattsik ba ni itsích jelti max i 
dhutsadh. Ani ejtalk'i ne'ech kin 
ejto kin exbay ani kin chu'u ke 
anchan!, k'al tin kwentak'i xan ta 
k'wajattsik. ? Tatá'tsik ja'ich an 
dhutsadh úw xi tu t'ilál alwa! xin 
dhutsámal na Kristo, tam ti wawá! 
i tila! an alwa! t'ilab ba tatá'tsik. 
Jeché! an dhutsadh úw, dhutsadh 
k'al nin T'okat Ejattal na Dios xi 
k'wajat ejat, yab dhutsadh k'al 
i dhutsumtaláb; yab dhutsadh 
ba t'ujub, dhutsadh bin itsích an 
iniktsik. 

^] cho'ób alwa! ke na Dios in 
chu'tal abal alwa! xowa! i t'ajál, 
kom na Kristo tu tolmiyal. *Yab 
ki ulu Ке wawá! и awil ki баја! 
jun xata! kal wawá'k'i ti kwetém 
chalab; pos yab ani!, ejtal xowa' i 
t'ajál, a Dios tu tolmiyal ki taja!. 
$Na Dios tu pidha! ti awiltaláb 
abal ki t'ila! jun i ít lejkintaláb xi 
yab k'wajat dhutsadh; jeché! an ít 
lejkintaláb tál ban T'okat Ejattaláb. 
Nin tak'ixtal na Dios xin jilám 
dhutsadh na Moisés, yab in pidhnál 
i xe'chintaláb xi yab in ko'ol in 
ok'ontal, an T'okat Ejattaláb ja'ich 
nin pidhnál. 

7Nin tak'ixtal na Dios xin jilám 
dhutsadh na Moisés, dhutsan 
Ба lemdha! t'ujubtsik. Tam ti na 
Moisés k'ale kin bach'u jeché! an 
tak'ixtaláb, ch'axixíl t'ajat ti witsiy 
ke nibal u ejtowáb ka teltsin tin 
wal k'al an israelitatsik. Por jachan' 
an ch'axixíltaláb pot'ey k'ayüm 
ti k'ayüm. Pos max ulich k'al 
yantam i labidh t'okattaláb jachan' 

an tak'ixtaláb xi yab in pidhnál 
i xe'chintaláb xi yab in ko'ol in 
ok'ontal, 8¿awxe! yab más púlek nin 
labidh t'okát ne'ech kin kó'oy an 
tsubaxtaláb xin pidhnál an T'okat 
Ejattaláb? ?Max nin tak'ixtal na 
Dios xin jilám dhutsadh na Moisés 
xi tu xalk'antsal ke u walbidh, 
ulich k'al i labidh t'okattaláb, 
más pülek an labidh t'okattaláb 
ne'ech kin xalk'a! na Dios tam tu 
k'wajba'ich alwa! Ка] Jajá'. 1%Pos an 
ok'ox tak'ixtaláb in ko'ol jeye nin 
labidh t'okát. Por jeché! an labidh 
t'okattaláb, yab in junwal jelti 
nin labidh t'okát an ít lejkintaláb. 
11 Jaxtám, max xi yab ne'ech ka 
owey, in kóloy in labidh t'okát, más 
ja! púlek nin labidh t'okát in ko'ol, 
xi ne'ech ka k'wajay malilíl i k'ij. 
12Kom i cho'ób ke jeché! an ít 
lejkintaláb ne'ech ka k'wajay malilíl 
i k'ij, jaxtám ti t'ilál k'al ni jun i 
jík'ib. 13 Yab jelti na Moisés, xin 
putsuy nin wal k'al jun i k'udhk'um 
abal an israelitatsik yab kin chu'u 
ti tepel jachan' xi yab ne'ech ka 
owey. 14Рог an israelitatsik yab 
in exbay, pos asta хо!, tam kin 
ajaytsik nin tak'ixtal na Dios xin 
jilám dhutsadh na Moisés, in 
junwal jelti max putsudh nin wal 
Kal an k'udhk'um xin éyna! па 
Moisés. Jachan' an putsuxtaláb yab 
wék'ontsidh, pos tokot u wék'oyáb 
k'al na Kristo. 15 Asta хо!, tam kin 
ajaytsik nin dhutsadh üwil na 
Moisés, yab in exbayaltsik; pos 
k'wajattsik jelti max putsudh nin 
chalab K'al jun i putsuxtaláb. 16Por 
tam kin bela'ichtsik an Ajátikláb, 
u wixk'intsábich jachan' an ti 
putsuxtaláb. 17 Ani an Ajátikláb, 

ja'ich an T'okat Ejattaláb; ani 
xita!' in ko'olich tin itsích an 
T'okat Ejattaláb, káldhatsich ban 
walastaláb. 18 Jaxtám, ejtal wawá!, 
kom yabich putsudh ni wal k'al 
an putsuxtaláb, i junwal jelti jun 
i lam хіп xalk'ál nin labidh tokát 
an Ajátikláb. Апсһап!, k'ayüm ti 
k'ayüm exomich i bajwal ku k'wajay 
jelt xan ti na Kristo jeye. Jeché' 
ja'ich nin t'ajál an Ajátikláb, xi 
ja'ich an T'okat Ejattaláb. 

Jaxtám, yab jayk'i i jilál 

tibá!, pos na Dios k'al nin 
k'anidhaxtal tu punk'untsámal 
jeché! an ti t'ojláb. ? Yabich i t'ajál 
хома! и t'ajnal chinat ani хома! xi 
tidhetál; yab u xe'ech tu k'ambix 
nibal i jalk'uyal nin káwintal na 
Dios. Yab i t'ajál anchan'; tin tamét 
na Dios, ejtaltsik in cho'ób ke tokot 
i Ша! хома! tsubax. ¿Max taltsik 
yab in exbayal an alwa! t'ilab xi 
t'ilál, ja'ich abal ne'echtsik ban 
k'ibeltaláb. *Pos kom jajá'tsik yab u 
belom, jelti max paxk'intsidhichtsik 
tin chalab Kal an lej at'ax xu tak'ix 
jeché! i k'ij. Anchan! ti t'ajtsintsik 
Kal an lej at'ax abal yab kin chu'tsi 
tin tajáx an alwa! t'ilab xon tu 
t'ilnal nin labidh t'okát na Kristo. 
Jeché! na Kristo, ja'ich nin xalk'ál 
xan ti jeye na Dios. 5Тат і t'ilál 
an alwa! tilab, yab и xe'ech i t'ilál 
tibá!, tokot i t'ilál na Jesukristo ke 
ja'ich an Ajátikláb. Pos wawá!, u 
k'wajat tu t'ójontsix abal tatá'tsik 
ta alwa'bíl, k'al tin kwenta an 
k'anidhaxtaláb xi ko'ol abal i 
belálich na Jesukristo. 5Na Dios, 
xin t'aja! ka wa'chin i tajaxtaláb 
ban jik'waxtaláb, ja'ich jeye xi jelti 
max in t'aja' ka wa'chin i tajaxtaláb 

ba ni itsích. Anchan' tin t'aja! abal 
ki ejto ki chu'tsi tin labidh t'okát na 
Dios xi k'wajat bin wal na Kristo. 


An xe'chintaláb xin ko'ol 
jun xita' tam u belomich 


71 ko'ol nin tajáx na Dios ba 
ni itsích jelti max balidh ba jun 
i balixtaláb xi t'ajadh Kal i Kut. 
Jeché' ja'ich abal ka xalk'an ke 
an pulek chápláb tál ba na Dios 
ani yab wawá'k'i i cháp. $1 kó!yal 
xowa'kichk'i i yajtsiktaláb, por 
yab и jik'él; i kó'yal xowa'kichk'i 
i yejetaláb, por yab u chalpax. 
9U at'nal, por yab u walbadh; u 
kwajladh, por yab u k'ibdhats. 

10 Xontik'i ku Kale, u le'náb ku 
chemdhá jelt xan ti chemdhá na 
Jesús; kom na Jesús tu beletnál, u 
xalk'analich ke Јаја! k'wajat ejat. 

"1 Lejat teché! u k'wajat ejat, ech'ek'i 
wa'ach xita! in lé! ti ku chemdha' 
Kal tin kwenta abal i belálich na 
Jesús. Jeché! u támnal anchan' abal 
ka xalk'an ba ni t'u'úl xu chemel, 
ke na Jesús k'wajat ejat. '?Ech'ek'i i 
tametnál an chemlá k'al tin kwenta 
abal i t'ilál an alwa! tilab ani 
tatá'tsik, a ko'olich an xe'chintaláb 
xi yab in ko'ol in ok'ontal k'al tin 
kwenta abal a bach'waltsik an alwa! 
t'ilab. 

131 РПА] an alwa! t'ilab kom 
tsubax ti belál. I t'ilál jelt xan tin 
ulal an T'okat Dhuslab enché': “U 
bela!, jaxtám tu t'ila!”; anchan! 
weye wawá!, kom tsubax ti belál, 
jaxtám ti t'ilál. 14Ani i cho'ób ke 
na Dios, xin ejdha! ti ít ni Ajátik 
Jesukristo, ne'ech weye ti ku 
ejdha! ti ít k'al tin kwentak'i na 
Jesukristo; ani ne'ech ti ku jána! tin 

tamét junax Kal tatá'tsik. 1SEjtal 
jeché! xowa! i tamwal, ja'ich abal 
tatá'tsik ta alwa'bíl. Pos tam yán xi 
kin bach'utsik nin alwa'tal na Dios, 
k'al más yán ti ne'ech ka pidhan ti 
jalbintsixtaláb na Dios ani ne'ech 
ka pubédhantsat tin bij. 

16 Jaxtám, yab jayk'i i jilál tibá!. 
Pos maske ni t'u'ál u k'ejmélich, 
ni ejattal u ítmédháb tsudhél u 
tajk'anal. Pos an yajtsiktaláb 
xi ach'ál teché! ti k'ay'lá yab lej 
k'alpidh ani jik'at u wat'el; ani k'al 
tin kwenta jeché! an yajtsiktaláb, 
i átálich jun i pulek labidh 
t'okattaláb xi yab jayk'i in ko'ol 
in ok'ontal. 18Yab ki aliy хома! xi 
tejwa!, ki aliy xowa! xi yab tejwa!. 
Pos хома! xi tejwa!, yab in kuxyal 
owat; por хі yab tejwa!, yab jayk'i in 
ko'ol in ok'ontal. 

I cho'óbich ke max ka 
k'ibchonich ni t'u'úl, xin 

junwal jelti jun i atá xi jik'at u 
pakchunal xon ti k'wajat ni ejattal, 
na Dios tu kó'ontsalich t'ojojodh 
tú! walk'i' jun i atá хі yab jayk'i 
ne'ech ka pakchun. Jeché! an atá 
yab t'ajadh k'al i iniktsik, t'ajadh 
Kal a Dios. ?Ja'ich k'al jeché! tin 
kwenta tu it'ixbédhál ni t'u'úl xi 
ko'ol teché! ti chabál ani i lé'akich 
max na Dios ti ku jalk'untsích an 
ti t'u'ül Kal хі tál walk'i'. 3 Jeché! 
ni t'u'úl хі tál walk'i', ja'ich xon ti 
ne'ech ka k'wajay ni ejattal abal 
yab ka k'wajay anchank'i. *Pos 
anchan' pé, xu k'wajat ba jeché! ni 
сбита] xin junwal jelti jun i atá, u 
it'ixbél ani u t'e'pinal. I lé'ak max 
yab ku wék'ontsat jeché! an ti t'u'ül, 
por i lé! jeye ku pidhanich an ti 
t'u'úl xi tál walk'i' abal anchan', ka 

wixk'iyatich ni t'u'úl xu chemel 
ani ki kó'óch ni t'u'úl xi ne'ech 
ka k'wajay malilíl i k'ij. "Na Dios 
tu t'ajámal anchan' abal ki ejto 
ki bach'u ni ít t'u'ál xi tál макі! 
ani tu pidhámalich an ti T'okat 
Ejattaláb jelti jun i okxintsixtaláb 
k'al хома! ne'ech ki bach'u tayíl. 

6 Anchan! pé, ech'ek'i u k'wajat 
tsububudh i itsích. I cho'ób ke lejat 
и k'wajat ba jeché! ni t'u'ül, yabél u 
k'wajat xon ti k'wajat an Ajátikláb; 
Tani jeché! i cho'ób abal anchan', 
kom i belál, yab k'al xowa'k'i i 
chu'tal. 8Por u k'wajat tsububudh i 
itsích ani i lé'akich max ki jila'ich 
jeché! ni t'u'ál xu chemel abal ku 
k'aléch tu k'wajíl Kal an Ajátikláb. 
9 Jaxtám, maske u k'wajat ba ni 
t'u'ül o u k'wajat k'al an Ajátikláb, 
ki t'ajál ech'ek'i хома! Јаја! in lé!. 
10pos ejtal wawá!, ko'ol ku utey xon 
ti na Kristo ne'ech ti lájundhom. 
Pos juntsik tu éb, ko'ol ki bach'u 
хома! i lujyal k'al tin kwenta xowa! 
alwa! o yab alwa! i t'ajámal tam tu 
k'wajat ba ni t'u'úl. 


An tsubaxtaláb xin ko'ol 
an k'ijidhtaláb 

11 Jaxtám, kom i kó'ontsal jun i 
pulek k'ak'naxtaláb an Ajátikláb, 
i pakabédhál an atiklábtsik abal 
kin bela! an alwa! t'ilab. I cho'ób 
alwa! ke na Dios in cho'ób xant'éy 
i éy ani i lé! ka cho'óbna'tsik teye 
xant'éy i Ey. 12Yab exom i tujwal ki 
tila! Ба! alwa!', xowa' i t'ajál, ja'ich 
abal ka ejtotsik ka exla! xant'éy i Ey 
ani ki kulbétsik k'al jeché!. Anchan!, 
ne'ech tám ka ejto ka tók'oytsik 
xin t'ek'áltsik tinbá! k'al xowa'k'i in 
chu'tal ani yab k'al xowa! wa'ach 

tin itsích. 13 Max u k'wajat jelti max 
yab u chalpadh, u k'wajat anchan' 
abal a Dios; max u chalpadh, u 
k'wajat anchan! abal tatá'tsik ta 
alwa'bíl. 14Ejtal хома! i t'ajál, i 
t'ajál kom tu k'anidhál na Kristo. 
Pos i chalpayal jeché': ke max jún 
chemech abal ejtalk'ijich, tám, jelti 
max ejtal chemech. 15Na Kristo 
chemech abal xi xo! k'wajattsik 
ejat, yabich ka k'wajaytsik ejat abal 
jajá'k'i, ka k'wajaytsik ejat abal 
na Kristo. Jeché! na Kristo, ja'ich 
xi chemech ani ejech ti ít abal 
jajá'tsik tin alwa'bíl. 16Jaxtám, xo! 
yabich i chu'tal ni jun xita! jelt хап 
tu chu'táb teché'k'i ti k'ay!lá; ani 
max na Kristo i exlámal xantik'i 
tu exláb jun xita! xi teché'k'i ti 
k'ay'lá, xo! yabich anchan! ti exlál. 
17 Jaxtám, max jun xita' k'wajatich 
k'al na Kristo, in junwal jelti max 
wa'chinékich ti ít: Ejtal xan ti 
xe'echwi'ik, xo! yabich anchan! ti 
xe'ech. Хо!, ítich i xe'chintaláb in 
ko'ol. 

18Ejtal jeché!, a Dios in t'ajál. 
Jeché! na Dios, ja'ich xi tu k'wajba' 
alwa! k'al Jajá! k'al tin kwentak'i 
na Kristo ani tu punk'untsi abal ki 
óltsi an atiklábtsik xan ti ne'ech kin 
ejto ka k'wajay alwa! k'al na Dios. 
19 Na Dios in k'wajbál alwa! Kal Јаја! 
an atiklábtsik k'al tin kwentak'i 
na Kristo ani yab in ódhantsal ti 
kwenta nin walastalábiltsik. Jeché! 
na Dios, tu punk'untsámal abal ki 
óltsi jeché! an ti káw an atiklábtsik 
abal ka k'wajáchtsik alwa! k'al 
Jajá!. 2?Wawá! и tál jelti jun хіба! 
xi abadh k'al na Kristo, jelti max 
Jajá! t'ajat na Dios ti pakabédháltsik 
k'al tin kwenta xowa' i ólnál. Tu 

pakabédháltsik tin bij na Kristo 
abal ki k'wajaytsik alwa! k'al na 
Dios. Na Kristo yab in t'ajámal ni 
jun i walastaláb; por k'al wawá'k'i 
ti kwenta, t'ajan kin kitna! k'al 
na Dios ejtal ni walastalábil abal 
tam ku k'wajách k'al na Kristo, ku 
k'wajách alwa! k'al na Dios tin 
kwentak'i na Kristo. 

Kom i t'ójontsalich na Dios, 

tu pakabédháltsik jeye abal 
yab ka t'aja'tsik jelti max yab xata' 
in jalbíl nin alwa'tal na Dios xa 
bach'waltsik. ?Pos Jajá! in ulal 
enché! ban T'okat Dhuslab: 

Tam tin bajaw an K'ij, tu axtsi; 

tam tin bajaw xowk'i ne'ech tu 
lo'otsik, tu tolmiy. 

Xo! ja'chich jeché! an k'ij; xo! 
ja'chich xowk'i na Dios tu 
lo'ox. 

3Yab i k'wajbantsal ni jun xita! ti 
t'ojlixtaláb abal yab ka t'ilan ke yab 
alwa! xowa! i t'ajál. ^Tokot i lé! ki 
хаа! Kal ejtal хома! i t'ajál abal 
и k'wajat i t'ójontsal a Dios. Pos 
k'al yantam i cha'attaláb ti kuxyal 
xowa'kichk'i i yajtsiktaláb. І kuxyal 
jeye tam i ko'ol xowa'kichk'i i 
yejetaláb ani i t'e'pintaláb. 5Wawá! 
u lekbadh ani u balidh al wik'axte!, 
i tametnámal i péjéxtaláb ani i 
altsik t'ojláb, i ejámal i akal ani 
i wat'námal i k'a'ínab. 8I xalk'ál 
ke i t'ójontsal na Dios, abal u 
xe'chich tokat ani abal i exlál 
an tsubaxtaláb. Abal i ko'ol i 
cha'attaláb ani i alwa'taláb. Aníl 
jeye, abal tsubax lejtal ti k'anidhál 
ejtalk'i ani abal i ko'olich an T'okat 
Ejattaláb ti itsích. 71 t'ilál an alwa! 
t'ilab k'al tin cháp na Dios. I éynál 
an lujattaláb jelti jun xata! xu 


El Nuevo Testamento en el huasteco de Veracruz @ La Liga Bíblica 2005, 2009 


365 


éynal abal tu péjéx. I éynál abal 
ku péjéxin ani abal ki lo'o tibá!. 
8 Juntsikíl i bach'wal i k'ak'naxtaláb 
ani juntsikíl i odhbijixtaláb; 
juntsikíl u t'ilnal alwa! ani juntsikíl 
u t'ilnal yab alwa'. Juntsikíl u usnal 
abal u k'ambix maske tsubax хома! 
i Ша]. ?Juntsikíl и t'ajnal jelti max 
yab u exláb ani juntsikíl jelti max u 
exláb; juntsikíl i k'unuknálich t'ajat 
an chemlá, por yab xata! i tamwal; 
u t'ajnal ki wat'na! i yajtsiktaláb, 
por yab u chemdháb. 1 МаѕКе i 
wat'nál i t'e'pintaláb, por ech'ek'i u 
k'wajat u kulbél; maske u ch'ojontál, 
por уап xita! i t'ajál kin bach'u i 
lábt'ajaxtaláb tam ki t'iltsi an ti 
alwa! t'ilab; maske yab xata! i ko'ol, 
jáyk'i max kidhat i ko'ol. 

M Kidháblábtsik xi k'wajíl Korinto, 
tu tawnámalichtsik k'al yantam 
i tsubaxtaláb; tu pidhámalichtsik 
ka cho'óbna! xan ti wawá! tu 
k'wajat. !? Tatá'tsik a cho'ób alwa! 
ke tu k'anidháltsik, por tatá'tsik 
yab anchan! ta k'wajat k'al wawá'. 
13 Tu pakabédháltsik jelt xan ti 
jun i táta'láb in pakabédhál nin 
chakámiltsik. Ti kin óltsi xan ta 
k'wajattsik teye jelt xan ti naná! u 
t'ajál k'al tatá'tsik. 


Wawá' i junwal jelti an pulek atá 
xon tu k'ak'náb na Dios xi ejat 


1^ Yabtsik ka kó'oy i junaxtaláb 
k'al xi yabtsik u belom, pos 
éjant'om junaxtaláb ne'ech kin ejto 
kin kó'oy xi lujat k'al xi yab lujat? 
“Ме!есһхе! kin ejto ka k'wajay junax 
an tajaxtaláb k'al an jik'waxtaláb? 
15 ë Jant'om junaxtaláb ne'ech kin 
ejto kin kó'oy na Kristo k'al an lej 
at'ax? O ¿jant'om junaxtaláb ne'ech 

kin ejto kin kó'oy jun i belom k'al xi 
yab u belom? 16¿Awxe' ne'ech kin 
ejto kin kó'oy i junaxtaláb an pulek 
atá xon tu k'ak'náb na Dios k'al an 
ch'ilabtsik? Pos tatá'tsik i k'wajat 
jelti an pulek atá xon tu k'ak'náb na 
Dios xi ejat, jelt xan ti na Dios in 
ulu enché!: 

Ne'ech kin k'wajay ani ne'ech 
kin xe'chin Kal jajá'tsik; 

Мапа! ne'ech tin Dios k'al 
jajá'tsik 

ani Naná' ne'ech ku 
dhabalna'tsik. 

17 Jaxtám, in ulal jeye enché! an 
Ok'óxláb: 

Yabich ka kó'oytsik i junaxtaláb 
k'al jajá'tsik, yabich ka 
t'ajáltsik ja'ich, 

yabich ka taka'tsik xowa! at'ax; 

ani ne'ech tám tu bach'úch abal 
tu dhabalna'ichtsik, 

18 ne'ech kin k'wajay tin Táta'láb 
Kal tatá'tsik ani tatá'tsik 
ne'ech ki k'wajay ta 
chakámláb k'al Naná'. 

Anchan! tin ulal an Ok'óxláb xi 
ejtal in ejtowal kin t'aja'. 

Anchan' pé, kidháblábtsik xi 

tu k'anidháltsik t'ajat, jeché' 
ja'ich xowa! u usnék ne'ech ki 
bach'u. Jaxtám ti yejatich ki jila' 
хома! tu walbindhál, ki jila'ich 
хома! yab alwa! xi t'ajál Kal ni 
еш o Kal ni ejattal. Ani k'al tin 
kwenta abal i K'ak'nál na Dios, ki 
óntsi ki t'okedha! Ба! abal ku 
dhabalnájich k'al Jajá'. 


Tam tin jila'ichtsik ti walablom 
an kidháblábtsik xi Korinto 
2Yabich ti ku chakuntsi, ti 
ku k'anidha'ich. Pos yab xita' i 

waltsámal, yab xita! i t'ajtsámal 
хома! at'ax ani yab xita! i 
k'ambiyámal. 3Yab exom tu 
utsáltsik jeché! abal tu walbiy. Pos 
tu utsámalichtsik abal i kwajat ba 
ni itsích. Yab ne'ech tu uk'tsitsik, 
maske u k'wajat ejat o u chemnek, 
ech'ek'i ne'ech ki k'wajaytsik ba ni 
itsích. 4U cho'ób alwa! ke i alwa! 
iniktsik; папа! tu t'iláltsik alwa! 
tin tamét an atiklábtsik. K'ijidh 
t'ajat tin k'wajat ani in kulbél t'ajat 
maske u wat'nál i yajtsiktaláb. 
5Asta tu ulnek Masedonia, yab 
i ejtómal tu koyol, pos i tametnál 
t'ajat i yajtsiktaláb. I wat'námal 
i péjéxtaláb ani i kó'yámal i 
jík'ib ti itsích. Por na Dios, хіп 
k'ijidhmédhál xin cha'káltsik tinbá!, 
tu k'ijidhmédha! k'al tin kwenta 
abal ulich na Tito. "Yab tokot u 
k'ijidhmé abal ulich na Tito, u 
k'ijidhmé abal i ach'a! ke tatá'tsik a 
k'ijidhmédhámal jajá'. Jajá! tu óltsi 
abal а lé!tsik t'ajat ti ku chu'u, tu 
óltsi abal i t'e'pinaltsik ani abal i 
chalpaxtsik k'al wawá! ti kwenta. 
Tam tu ach'a! jeché!, más in kulbé 
t'ajat. 

8 Maske an dhutsadh úw xi tu 
abtsi ti t'e'pindha'tsik, yab in 
k'wajat tin chalpax. Ani max in 
k'wajay tin chalpax ti ok'ox, abal 
u chu'u ke jachan! ап dhutsadh úw 
ti t'e'pindha'tsik wé! i k'ij, ?xo! in 
kulbél; yab abal i t'e'pinéktsik, in 
kulbél abal jachan' an t'e'pintaláb ti 
t'aja'tsik ka jila'ichtsik ta walablom. 
An te!pintaláb xi tatá'tsik a wat'na!, 
ja'ich abal na Dios anchan! tin 
le'na', yab a wat'na'tsik jeché!, 
abal wawá'k'i i lé! ki chu'u ka 
wat'na'. "Tam jun xita' in wat'nál 

i t'e'pintaláb abal na Dios anchan! 
tin lé!, u t'ajnal kál abal kin jila'ich 
ti walablom ani in bajwalich an 
lo'eltaláb; tam ki tamu anchan!, 
yab yejat ku k'wajay tu chalpax. 
Рог an t'e'pintaláb xi yab Јаја! na 
Dios in lé! kin chu'u ki wat'na!', u 
júnax ban k'ibeltaláb. !! Tatá'tsik 

a kuxuy an t'e'pintaláb xi na Dios 
in le'na! kin chu'u ka wat'na' ani, 
ika chu'utsik xo! xant'éy támun! 

Ti t'aja'tsik ka chalpay alwa! jeché! 
ani ka ólna! xant'éy a t'ajámaltsik; 
ti chaküdha'tsik ani ti jik'édha'tsik 
jeye. Tayíl a le'na'tsik ti kin 

chu'u ani a ulutsik abal ne'ech ka 
yajlombédha! xita! nin walámal. 
Kal ejtal jeché!, tatá'tsik a хаа! ke 
yab a ko'oltsik a walab k'al jeché!. 
12 Anchan! pé, tam tu dhutsuntsitsik 
jachan' an ti úw, yab ja'ich abal in 
k'wajat u chalpóm јасһап! xita! nin 
walámal o xita' хі waltsidh; и баја! 
anchan' abal ka xalk'an tin tamét 
na Dios, ke tatá'tsik i chalpax t'ajat 
kal wawá! ti kwenta. !3Jaxtám ti 
ach'ál u K'ijidh. 

Yab tokotk'i u kulbé k'al jeché! tin 
kwenta, u kulbé jeye tam ti chu'u 
abal u kulbél t'ajat na Tito; pos 
tatá'tsik a t'ajámal abal ka k'wajay 
tsububudh in ejattal. 14Yab in kale 
yab alwa! tam tu ша! na Tito, ke 
tatá'tsik i alwa! inik. Anchan! jelt 
xan ta cho'óbichtsik ke tokot tu 
utsáltsik xowa' tsubax, anchan! jeye 
ti kale tsubax xowa' u utsa! na Tito 
Kal tatá'tsik ta kwenta. 19 Ani jajá!, 
más t'ajat ti k'anidháltsik tam in 
chalpayal abal a t'aja'tsik хома! јаја! 
ti utsa'; ani хап ta bach'utsik kal i 
cha'attaláb ani k'al i k'ak'naxtaláb. 
161 kulbél t'ajat abal u cho'ób 

alwa! ke tatá'tsik í alwa! inik k'al 
xowa'kichk'i. 


Ka pidhna'tsik xata! k'al 
yantam i kulbétaláb 

Kidháblábtsik, i lé! tu 

t'iltsitsik xan tin xalk'ámal 
nin alwa'tal na Dios ban belomtsik 
xu k'wajíl ban chabál xi Masedonia. 
?Maske pakdha! i yajtsiktaláb 
in wat'námaltsik, bélk'i k'ijidh 
t'ajat ti k'wajattsik; ani maske 
ch'ojontáltsik t'ajat, in pidhnáltsik 
хома! in ko'ol k'al yantam i 
kulbétaláb jelti max jajá'tsik 
tumínladh t'ajat. 3Naná! u chu'úmal, 
ke k'al yantam i kulbétaláb tin 
pidhnáltsik i tolmixtaláb; ani 
juntsikíl, yandha' t'ajat in pidhnál 
maske jajá'tsik ka jilk'on yab xata' 
in ko'ol. ^U pakabédhá t'ajat k'al 
an kidháblábtsik xi Masedonia 
abal ki walka'tsik jeye kin pidha' 
ti tolmixtaláb an kidháblábtsik 
xi ch'ojontál xu k'wajíl Jerusalén. 
5In t'aja'tsik más ké хома! i 
chalpayámal, pos ok'ox, in 
pidhna'tsik tinbá! abal kin t'ójontsi 
an Ajátikláb xan ti yejat; ani tayíl, 
in pidhna'tsik tinbá! Kal wawá! 
abal ka tolmixintsik jeye kom na 
Dios anchan! tin lé'. SJaxtám ti 
pakabédhámal na Tito abal ka k'ale 
tachan' Kal tatá'tsik kin junku 
an tolmixtaláb xin tujúmal kin 
junku más ok'ox. " Tatá'tsik i átax 
t'ajat k'al xowa'kichk'i: i belomtsik 
t'ajat, i awiltsik t'ajat ta ok'tsix, i 
chalpadhtsik t'ajat; i ik'axtsik t'ajat 
ka t'ójontsi an Ajátikláb ania 
ko'oltsik t'ajat i k'anidhaxtaláb k'al 
wawá!. Anchan! jeye ti ka t'aja'tsik 
k'al an tolmixtaláb. 


2 KORINTIOS 7, 8 


8 Yab exom tu utsáltsik jeché! 
abal ka t'aja'tsik k'al i chápláb. Tu 
utsáltsik jeché! abal ka cho'óbna' 
ke xi k'e'ettsik in pidhnál 
an tolmixtaláb k'al yantam i 
kulbétaláb. Anchan' teye ti ka 
t'aja'tsik abal ka xalk'an ke tsubax 
lejtal ta k'anidhaxtsik. ?Tatá'tsik 
a exlantsámalich an tin alwa'tal 
ni Ajátik Jesukristo. Kom ti 
k'anidháltsik t'ajat, in jila! ejtal 
хома! in ko'ol tú! walk'i' ani tsích 
ch'ojontál teché! ti chabál. Јаја! 
ch'ojontálbé abal tatá'tsik ka bach'u 
yán i alwa'taláb. 

10Ne'ech tu utsa'tsik xant'éy u 
chalpayal k'al jeché! tin kwenta 
abal tatá'tsik ta alwa'bíl. Tatá'tsik 
alwa! ta tujutsik ti jun tamub, yab 
tokotk'i abal а junkuwaltsik jeché! 
an tolmixtaláb, aníl jeye abal a 
t'ajáltsik k'al i kulbétaláb. Pos 
xo!, ka óntsitsik asta ka ok'oy k'al 
jayéchk'i an kulbétaláb xa kó'oytsik 
tam ta tuju, ka pidhnáltsik xantik'i 
ta ko'ol. 12 Abal max jun хіќа! 
tsubax lejtal tin le'nál kin pidhna' i 
tolmixtaláb, na Dios in bach'wal an 
tolmixtaláb xantik'i jún tin ko'ol; 
Јаја! yab in konyal хома! jún yab in 
ko'ol. 

15Yab ka ulutsik ke wawá! i lé! 
ki chu'u ka wat'na'tsik i k'a'ínab 
Kal tin kwentak'i abal a pidhnál 
i tolmixtaláb. 14Yab ja'ich i lé!, 
хома! i lé!, ja'ich ke ki k'wajaytsik 
junax anik'i. Xo! tatá'tsik a ko'ol 
abal ka pidha' xowa! jajá'tsik in 
yéntsal; tayíl jajá'tsik jeye ne'ech 
ti ki pidha' xowa! tatá'tsik ka 
yéntsi. Ani anchan! jununülich tám 
ne'ech ki k'wajaytsik, 15jelt xan 
tin ulal an T'okat Dhuslab enché': 

“Хіба! in kó'oy уап, yab in jila'; ani 
xita! in kó'oy wé!, yab in wat'na! i 
yejetaláb." 


Na Tito ani nin juniktsik 

160 pidhál ti jalbintsixtaláb na 
Dios abal in k'wajbantsi bin itsích 
na Tito jayéchk'i an k'anidhaxtaláb 
jelti xi папа! и ko'ol Kal tatá'tsik. 
17 Jajá! ne'ech ti ki álna'tsik, por 
yab abal naná'k'i u abámal; kom ti 
k'anidháltsik t'ajat, jaxtám ti ne'ech 
ti ki álna'tsik, por Kal jajá'k'i tin 
kwetém chalab. 

181 aba! jeye junax k'al na Tito 
jun i kidhábláb xu exláb k'al an 
belomtsik abal alwa! inik t'ajat. 
Jajá! exom t'ajat ti t'ojnal alwa! abal 
kin t'ila' an alwa! t'ilab. 1 Апі yab 
tokot jeché'k'i, takwyat jeché! an 
kidhábláb k'al an belomtsik abal 
ka k'ale k'al wawá! ani ka tolmixin 
k'al jeché! an t'ojláb. Exom i t'ajál 
jeché! an t'ojláb abal tin k'ak'nabíl 
an Ajátikláb ani abal ki xalk'a! ke 
tatá'tsik a kulbetnál t'ajat ta tolmix. 
20Max ka Kale jun xita' k'al wawá!, 
yabich tám xita' ne'ech kin ejto 
kin ulu ke yab i kidhat pidhnámal 
an tolmixtaláb. ?! Pos exom i t'ajál 
jeché' in lujtalk'i, yab tokotk'i tin 
tamét an Ajátikláb, tin tamét jeye 
an atiklábtsik. 

221 aba! jeye Kal jajá'tsik jun 
i kidhábláb, xin kulbetnál t'ajat 
kin t'ójontsi an Ajátikláb k'al 
xowa'kichk'i. Јаја! in kulbetna' 
t'ajat ka Kale ti ki álna'tsik kom in 
cho'ób abal ne'ech ka pidhna'tsik 
an tolmixtaláb. 23 Мах jun хіба! ti 
ki konoytsik xitam já! jeye na Tito, 
ka utsa'tsik abal папа! u junik ani 
u tolmiwál abal tu t'ójontsitsik. O 

max jun xita! ti ki konoytsik k'al tin 
kwenta xi k'e'et an kidháblábtsik, 
ka utsa'tsik abal abnékk'i k'al an 
belomtsik ani in k'ak'náltsik jeye 
па Kristo. ?*Jaxtám, ka bach'utsik 
Kal yantam i k'ak'naxtaláb abal 
anchan', ka xalk'antsi an belomtsik 
ke tsubax lejtal ta k'anidhaxtsik jelt 
xan ti wawá! ti t'iltsámaltsik. 


An tolmixtaláb abal an kidháblábtsik 


Kal tin kwenta an tolmixtaláb 
abal an kidháblábtsik, yabich 
хбпа! yejat tu dhutsuntsitsik; 
2pos tu exlantsalichtsik an ta 
alwa! ejattal. Ech'ek'i u utsál 
an kidháblábtsik xu k'wajíl ban 
chabál xi Masedonia, ke tatá'tsik 
xi kwajíl ban chabál xi Akaya 
i k'wajatich t'ojojodhtsik asta ti 
jun tamub abal ka pidhna'tsik an 
tolmixtaláb. K'al jeché! tin kwenta 
ti yán xu k'wajíltsik Masedonia in 
le'námaltsik ti tolmix tam tin ach'a! 
ke tatá'tsik i tolmix k'al yantam i 
kulbétaláb. 3Por bélk'i u abál jeché! 
an kidháblábtsik abal yab tá! ka 
kale yab tsubax xan tu t'ilámaltsik 
k'al tin kwenta an tolmixtaláb. 
U abál jeché! an kidháblábtsik 
abal kin chu'u max tsubax lejtal 
i k'wajat t'ojojodhichtsik jelt хап 
tu ulúmal; *yab telab ke taltsik xi 
Masedonia ka k'ale k'al naná! ani 
yabtsik t'ojojodh ki elan. Max yab 
ki elan i t'ojojodhtsik, tidhetálich 
tám abal мама! ani abal tatá'tsik 
teye, kom i ulúmalich ke i 
k'wajat t'ojojodhichtsik. 5Ja'ich 
k'al jeché! tin kwenta tu utsa! an 
kidháblábtsik ke yejat ka okxin 
abal ti ki tolmiytsik ka t'ojojoy an 
tolmixtaláb xa ulúmaltsik ti ok'ox 

ke ne'ech ka pidhna!. U lé! ke jeché! 
an tolmixtaláb xi tatá'tsik ne'ech ka 
pidhna!, ka pidhna'tsik abal tsubax 
ta lé! ta tolmixtsik ani yab k'al i 
chápláb. 

STu utsáltsik jeché': Xita! wé! kin 
Сауа!, wé! jeye ne'ech kin junku; 
ani xita! уар kin t'aya!, уар jeye 
ne'ech kin junku. "Juntsik ta éb 
yejat ka pidhna' хап ta chalpayal 
ta itsích; yab k'al i t'e'pintaláb 
nibal k'al i chápláb, pos na Dios 
in k'anidhál xin pidhnál k'al i 
kulbétaláb. $Na Dios in ko'ol i 
awiltaláb abal ti ki pidha' yandha' 
xowa'kich i alwa'taláb. Anchan', 
ne'ech tám ka kó'oytsik ech'ek'i 
xowa! a yéntsal ani ne'ech jeye ka 
kó'oytsik t'ajat abal ki tolmixin k'al 
xowa'kichk'i i yejetaláb. ? An T'okat 
Dhuslab in ulal enché': 

In pidhámal yán an 
ch'ojontáltsik k'al yantam i 
kulbétaláb 

ani хома! in t'ajál lujat, u 
jilk'onalich abal ech'ek'i. 

10Na Dios, xin pidhál ti iyaláb an 
óm, in pidhál jeye ti k'apnél abal 
kin k'apu. Anchan' jeye ne'ech 

kin Раја! Kal tatá'tsik, ne'ech 

ti ki pidha'tsik уап xowa! ka 
ch'ejwalixna! jelt xan tu pidhnal 
уап ti iyaláb jun i óm; ani ne'ech ti 
ki yanedhantsi an ti ch'ejwalixtaláb, 
jelti tam an óm kin junkúch хома! 
in t'ayámal. " Апсһап!, ne'ech ka 
kó'oytsik yán xowa'kichk'i abal ka 
ejto ka pidhna'tsik k'al yantam i 
kulbétaláb. Ani k'al tin kwenta an 
tolmixtaláb xa junkümaltsik abal 
ki jántsi an kidháblábtsik, ne'ech 
kin pidha'tsik ti jalbintsixtaláb 

na Dios tam kin bach'u. 12Abal 


2 KORINTIOS 9, 10 


tam ki pidha'ichtsik jeché! an 

ti tolmixtaláb an kidháblábtsik, 
yab tokotk'i i pidhál хома! in 
yéntsaltsik, i t'ajálich jeye 

abal jajá'tsik kin pidha' t'ajat ti 
jalbintsixtaláb a Dios. 13 Jajá'tsik 
ne'ech kin pubédhantsi tin 

bij na Dios, pos k'al jeché! an 
tolmixtaláb, u xalk'antsábichtsik 
abal a t'ajál xan tin ulal nin alwa! 
t'ilábil na Kristo. Ne'ech jeye kin 
pubédhantsitsik tin bij na Dios 
k'al tin kwenta an tolmixtaláb xi 
tatá'tsik ka ріаһпа! abal jajá'tsik 
ani abal ejtalk'itsik. Ani jajá'tsik 
ne'ech ti ki kontsintsitsik ani 
ne'ech ti ki k'anidha'tsik t'ajat k'al 
tin kwenta abal i k'wajatichtsik 
t'ajat bin alwa'tal na Dios. Kom i 
k'wajatichtsik bin alwa'tal na Dios, 
jaxtám ta tolmixtsik. 1511 pidhál 
ti jalbintsixtaláb na Dios k'al tin 
kwenta an ch'ejwalixtaláb xi Јаја! 
tu pidhál xi yab ne'ech ki ejto ki 
wila!! 


An awiltaláb xin ko'ol na 

Pablo abal u abatwále 
1 Naná!, xu bij Pablo, tu 

pakabédháltsik k'al nin 
cha'attalábil ani nin alwa'tal 
na Kristo. In usnal ke u cha'kál 
t'ajat tubá' tam in k'wajat k'al 
tatá'tsik, por in pojkax kwa! 
t'ajat tam in k'wajat ów. ?Pos tu 
pakabédháltsik abal tam kin k'ale 
tachan!, yab ti kin t'aja'tsik ku 
éyna! an pojkaxtaláb k'al taltsik 
na kidhtaltsik xi tin utsál ke 
хома! и t'ajál, naná'k'i u t'ajál tu 
kwetém chalab; pos yab u jik'nál 
ku tametna! xin ulaltsik anchan!. 
3Tsubax k'ejle ke wawá! u inik 

weye, por yab u péjéx jelt xan tu 
péjéx xi teché'tsik ti k'ay'lá. *Pos an 
éylábtsik xi éynál tu péjéx, yab já! 
jelti xi wa'ach teché! ti k'ay!lá. An 
éylábtsik xi éynál, in ko'ol in cháp 
na Dios abal kin áta! xowa'kichk'i i 
tamk'uxtaláb. 5K'al jeché! an éyláb, 
i pakwal xowa'kichk'i i chalab ani 

i tamk'uxtaláb, xin k'wajbál xin 
t'ek'áltsik tinbá! abal yab ka exlá na 
Dios. I k'wajbál jeye ba na Kristo 
xowa'kichk'i in chalab an iniktsik 
abal kin t'aja'tsik xowa' in lé! na 
Kristo Sani tam ka t'ajálichtsik 
хожа! in lé! na Kristo, wawá! u 
k'wajat t'ojojodh abal ki pidha! ti 
yajtsiktaláb xita! kin ch'ikat баја! na 
Kristo. 

TTatá'tsik a telál jun xata! xantik'i 
ti tejwa'. Max jun xita' in ach'ál abal 
k'wajatich k'al na Kristo, yejat jeye 
kin chalpay ke wawá! u k'wajatich 
weye k'al na Kristo. $Maske ku 
t'ek'a! wé! tubá! k'al tin kwenta 
an awiltaláb xi tin pidhámal an 
Ajátikláb, yab u ko'ol xant'ók'i ti 
kin tidhebé; pos an Ajátikláb tu 
pidhámal jeché! an ti awiltaláb abal 
tu tolmiy ki belmáchtsik más ani 
yab abal ki k'aletsik ban k'ibeltaláb. 
9 Yab u lé! ka chalpaytsik ke u lé! tu 
jik'édha! k'al i dhutsadh úw. "In 
usnal ke tam u abnál i dhutsadh üw, 
chapik kwa! t'ajat in tawnax ani in 
k'wiyax; por папа! t'ajat, in cha'atk'i 
kwa! t'ajat ani pojkantál kwa! t'ajat 
іп Каму. "Por xita' in ша! jeché!, 
yejat kin cho'óbna! ke anchan! хап 
ti dhutsál an t'ilab tam u k'wajat ów, 
anílk'i jeye ne'ech ki Раја! tam u 
k'wajat k'al tatá'tsik. 

1? Wawá! yab i Ша! ke i junwal 
nibal i junbayal tibá! k'al taltsik 

xin kulbetnál kin t'ila! alwa! tinbá!. 
Jajá'tsik in xalk'ál ke yab chalpadh 
abal in t'iláltsik alwa! tinbá! ani 
abal in jánbáxliyaltsik tinbá! Kal xi 
Kk'e'ettsik. 13 Wawá! yab ne'ech ki lej 
t'ek'a! tibá! k'al tin kwenta an t'ojláb 
xi t'ajál. Na Dios ja'ich nin ólnál xon 
talat іп bajwal ni t'ojlábil ani Јаја! 
tu walkámal ku ulich Korinto asta 
xon ti tatá'tsik i k'wajat. 14 Jaxtám, 
yab exom tu kalel xon talat i lujyal 
tu t'ojnal. Max yabakwi'ik bél u 
ulnek k'al tatá'tsik, jeltich tám max 
exomich tu kalel xon talat i lujyal tu 
t'ojnal. Por yab anchan!, pos wawá! 
u okxinék ki јапа! nin alwa! t'ilábil 
na Kristo asta xon ta k'wajattsik. 
15Yab exom tu kalel хоп talat u 
bijtsidh ku t'ójon, nibal i ulal ke 
мама! и t'ójnék xon ti k'e!et t'ójnék. 
Yab anchan!, tokot i lé! ki chu'u ki 
belmáchtsik más abal ki ejto ku 
t'ójon más Kal tatá'tsik. 16Tayíl i lé! 
ki tila! píl an alwa! t'ilab más ów 
ké хоп ti tatá'tsik i k'wajat. Por yab 
i lé! ki Раја! jeché! an t'ojláb xon ti 
exomich ti t'ojnal k'e'et, nibal i lé! ki 
t'ek'a! tibá! k'al tin kwenta i t'ojláb 
xi k'e'et in t'ajámal. 

17 Max jun xita! іп t'ek'ál tinbá', 
kin tela! tinbá! Kal tin kwenta an 
Ajátikláb. 18 Abal an inik xu káldháb 
ti alwa!, yab ja'ich xi jajá'k'i in t'ilál 
tinbá! alwa!, an inik xu káldháb ti 
alwa!, ja'ich xu chu'táb ti alwa! inik 
k'al an Ajátikláb. 


Na Pablo ani an abatwáletsik 


xu k'ambix 
1 1 iU lé'ak max ti kin axtsitsik 
wé! xowa! ne'ech ku ulu 
xu usnal ke i tóntotaláb! Ti kin 
axtsitsik. 2Naná! tu k'anidháltsik 

t'ajat, k'al jun i k'anidhaxtaláb xi 
tál ba Dios; pos tu pidhnámalichtsik 
ba na Kristo ani u lé! tu ututsik k'al 
Jajá!, jelti jun i tsidhan xi ne'ech ka 
tomkin k'al jánk'i tokot i inik. 3Por 
u ch'ejnál ki k'ambiyattsik jelt xan 
ti k'ambiyat na Eba k'al an chan ani 
ki pílmédhantsattsik an ta chalab 
abal yabich ka óntsi ka bela! na 
Kristo in lujtalk'i. ^Pos tatá'tsik a 
bach'wal max jun xita' ka ulich in 
t'ilál k'e'et a Jesús ké xi wawá! i 
t'ilámal ba tatá'tsik. A bach'waltsik 
k'al yantam i kulbétaláb jun i 
ejattaláb xi yab ja'ich an T'okat 
Ejattaláb xa bach'úmalichtsik; ani a 
bach'waltsik jeye jun i ok'tsixtaláb 
xi yab ja'ich xa bach'úmalichtsik. 
5U chalpayal ke naná! yab más 

wé! u jalbíl ké jachan' xu bijyáb 

ti “pakdha' abatwále." Maske 

yab u lej ejtowal tin káw alwa!, 

por u ko'ol an chalab; jelt хап 

ti xalk'ámalich k'al ejtalk'i ani 
xantikichk'i. 

TiAwxe! walats xowa! и Paja! tam 
tu t'iltsitsik an ti alwa! t'ilab ani 
yab tu utsa'tsik ti kin jalbiy? Yab 
walats хома! и Саја! tam ti папа! u 


cha'ka! сора! abal tatá'tsik ki t'ek'bá. 


81] bach'k'untsámal ti tumín k'e'et 
an belomtsik abal ku kó'oy xowa! 
u yéntsal; ani anchan!, ku ejto tu 
t'iltsitsik an ti alwa! t'ilab. ?Tam 
tin k'wajay k'al tatá'tsik ani u 
kó'oy i yejetaláb, yab u kontsi xata' 
ni jun xita'. Pos an kidháblábtsik 
xi ulich xi tál Masedonia, tin 
pidha'tsik xowa! и yéntsal. Yab tu 
kontsitsik xata!, nibal jayk'i ne'ech 
tu kontsitsik. 1 Anchan! jelt xan ta 
cho'óbich alwa! ke u exlálich nin 
tsubaxtalábil na Kristo, anchan' 


2 KORINTIOS 11 


jeye tu cho'ób ke ni jun xita! xu 
k'wajíl ban chabál xi Akaya, yab 
ne'ech kin ejto ti kin wixk'intsi 
jeché! an ti k'ijidhtaláb xu ko'ol. 
"1 iJant'ók'i tin Кам anchan'? 
¿Awxe! yab tu k'anidháltsik? 
Na Dios in cho'ób alwa! abal tu 
k'anidháltsik. 

12por ne'ech ku óntsi ku 
t'aja! xowa! u t'ajál abal yab ku 
walka'tsik xi xe'ech in ayal xan 
ti kin kó'oytsik jun i k'ijidhtaláb 
jelti хі wawá! i ko'ol. !?Pos 
jeché'tsik i k'ambix abatwáletsik, 
u k'ambixtsik. In wáynáltsik ke 
u abatwále k'al na Kristo. '^Ani 
jeché! yab yejat ki lábna!, pos an 
lej at'ax u xe'chinal jeye jelti t'okat 
abatwále xu dhabaláb k'al a Dios. 
15 Jaxtám ti yab yejat ki lábna!, ke 
nin t'ojnáliltsik u xe'chinal jeye 
jelti iniktsik xin t'ajál xowa! lujat. 
Por tam kin bajaw an k'ij, ne'ech 
kin bach'utsik xowa! in lujyal kin 
bachu Kal tin kwenta xowa! in 
t'ajámal. 


An yajtsiktaláb xin ach'ál na 
Pablo abal u abatwále 

160 wits'k'owal juní ku ulu jeché': 
ke ni jun xita' kin chalpay ke папа! 
yab in chalpadh, por max anchan' 
ta chalpayaltsik, ti kin walka'tsik 
tin káw jelti max yab in chalpadh 
abal ku ejto neye ku t'ek'a! wé! 
tubá!. 17 Xowa! ne'ech ku ulu yab 
Jajá! an Ajátikláb tin pidhál ku ulu, 
jeché! u ulal jelt хап tu káw jun 
xita! xi yab chalpadh ani in lé! kin 
t'ek'a! tinbá!. 18Pos kom уап wa'ach 
xin t'ek'áltsik tinbá! Kal jajá'k'i tin 
kwetém chalab, ne'ech neye ku 
Сека! tubá!. 19 Кот a chalpayal ke 

i chalpadhtsik t'ajat, a kuxyaltsik 
k'al yantam i kulbétaláb xi yabtsik 
chalpadh. ?? Pos a kuxyaltsik max 
jun xita! ti ki jolibna!, max ti ki 
t'ajtsi xowa! yab alwa! ani max ti 
ki kwé'ey. A kuxyaltsik jeye max 
ki t'ajan jelti max yab xata! a jalbíl 
ani maske ki pik'yat. ?! Maske 
tidhetál ku ulu, iwawá! yab t'ajat 
i tok'námal ki Paja! xowa! in t'ajál 
taltsik! 

Por xowa! k'e'ettsik in tok'nál 
kin t'aja', ne'ech neye ku tok'na' 
ku t'aja', maske jeché! xowa' u 
ulal, u ulal jelt xan tu káw jun 
xita! xi yab chalpadh. 22¿Jajá'tsik u 
ebreo? Naná! neye. cU israelitatsik? 
Мапа! neye. ¿U kidhtalábtsik k'al 
na Abraham? Naná' neye. 23 ¿U 
t'ójontsixtsik ta Kristo? Naná! más 
ké jajá'tsik. Exom tin káw jelt xan 
tu káw jun xita! xi yab chalpadh. 
Pos папа! más in t'ójnékich ké 
jajá'tsik, más in kwadhnékich ké 
jajá'tsik, más yánílich tin balyáb 
ban wik'axte' ani yantalich t'ajat 
u tametnámal an chemlá ké 
jajá'tsik. ?^Bo'talich u bach'wal 
jun inik lajubeléju i wich'ate' tam 
in lekbayáb k'al an judíotsik. 
?5Oxtalich in wisidh k'al i їе! ani 
juntal, in t'ujbadh. Oxtalich tin 
luy'chinal k'al i tan ani jun i КЇ] 

u wat'na! jun i akal ani jun a 
k'ítsá ch'ejel рија]. ?6In belnekich 
t'ajat yáníl; u wat'námalich t'ajat 
i k'ak'adhtaláb ban walja'tsik ani 
i k'ak'adhtaláb k'al i kwé'tsik. In 
kajnadh k'al nu at kidhtaltsik 

ani Kal xi yab u at kidhtaltsik. 

U wat'námalich i k'ak'adhtaláb 
ban bitsow, ban chabál xon ti 
yab k'wajtsidh, ban pujal ani 

in t'ajtsidh хома! yab alwa! Kal 
xin k'ambixnáltsik ke u belom. 
270 kó'yámal t'ajat i t'ojláb ani in 
chekenek; yánílich t'ajat u ejámal 
i akal; u wat'námal i k'a'ínab ani i 
tsikénib; yánílich t'ajat in k'íInék; 
u wat'námal in chamáy ani u 
yéntsámal u k'udhk'ümil. 

28 Ani yab tokot já'k'i u wat'námal 
jeché!, tsudhey ka tsudhey in 
chalpax k'al tin kwenta ejtal an 
belomtsik. 29 Max jun xita' k'wajat 
yab lej likat, jáyk'i max naná! na 
yab in likat. Max ka walbindhá 
jun xita!, tidhetál u ach'ál ani in 
chakülmél k'al xu walbindhax. 

30 Мах yejat ki t'ek'a! tibá!, naná! 
ne'ech ku t'ek'a! tubá! Kal tin 
kwenta tam tu ach'a! yab in likat. 
31Na Dios, nin Táta! ni Ajátik 
Jesukristo, xin tomnál ka k'ak'ná 
malilíl i k'ij, in cho'ób abal tsubax 
хома! и ша]. 32Tam tin k'wajay 
Damasko, an pulek awiltaláb 

xi k'wajat in t'ójontsal an pulek 
tak'ix xin bij Aretas, in k'wajba' i 
belkoltsik bin wi'lébil an bitsow 
abal kin yak'wan ani kin júná tin 
wik'nél; 33por in pa'bá Kal jun i 
t'oknal bin bentanajil in mapúl 
an bitsow ani anchan' tu ejto ku 
chink'ontsi. 


An xalk'antsixtaláb xi pidhan 
kin chu'u na Pablo 


1 Yab xata! ne'ech ku áta! 
max kin xe'chin ku t'ila' 
alwa! tubá'. Por ne'ech ku t'ila! an 
xalk'antsixtaláb xi tin pidhámal ku 
chu'u an Ajátikláb. ?U exlál jun i 
inik xin belál na Kristo. In ko'olich 
lajuché! і tamub, jeché! an inik 
júná asta tin óxláb an walk'i'. Yab 

u cho'ób max júná kál in биа] o 
yaba'; por na Dios in cho'ób. 3Por u 
cho'ób abal јасһап! an inik, kál in 
t'u'úl o yaba!, jachan' yab u cho'ób, 
tokot na Dios in cho'ób, fjúná ban 
k'ijidhtaláb xon tin ach'a! i t'ilabtsik 
xi yab xita! in ach'ámal jayk'i ani 
yab u walkáb ke jun xita! kin ulu. 
5Naná!' ne'ech ku ejto ku tila! alwa! 
jeché! an inik, por naná! yab ne'ech 
ku ejto ku t'ek'a! tubá!, tokot ne'ech 
ku ejto ku t'ek'a! tubá! k'al tin 
kwenta tam ku ach'a! yab in likat. 
por max папа! u lé! ku бека! tubá!, 
jachan', yab ja'ich jun i tóntotaláb, 
pos tokot ne'ech ku ulu xowa! 
tsubax; por yab и t'ajál anchan' 
abal ni jun xita! yab kin chalpay 
ke naná! más in pülek tin k'wajat 
ké xan tin chu'taltsik o xowa! in 
ach'áltsik и шаі. 

7Na Dios tin xalk'antsi yán xata! 
labidh, por abal yab ku lej бека! 
tubá!, in yajlombédhá K'al jun i yajal 
xi jáyk'i jelti max in xikan k'al jun 
i k'ídh bu t'u'úl. Jeché!, tsích jelti 
jun in éyamtal an lej at'ax abal 
ti kin yajlombédha'. 8 Oxtalich u 
pakabédhámal an Ajátikláb abal ti 
kin wixk'intsi jeché! an ti yajal; *por 
an Ajátikláb tin utsámal enché': ^Nu 
alwa'tal ja'ich tokot na yéntsal; pos 
nu cháp u xalk'anal más alwa! tam 
jun xita! yab lej likat.” Jaxtám tin 
kulbél t'ajat kom yab in lej likat abal 
ka xalk'an ba папа! nin cháp na 
Kristo. 10Jaxtám, k'al tin kwentak'i 
abal u belálich na Kristo, in kulbél 
t'ajat abal yab in lej likat. In kulbél 
tam in odhbijyáb, tam u ko'ol i 
yejetaláb, tam in at'nal ani tam in 
t'e'pinal. Abal tam ku ach'a! yab in 
likat, támich ti más in likat. 


2 KORINTIOS 12 


Na Pablo u chalpax k'al tin 
kwenta an belomtsik xi Korinto 
'! Naná! u junwal jelti jun хіба! 
xi yab chalpadh abal in k'wajay 
ku бека! tubá!, por tatá'tsik tin 
t'ajámal ku Paja! anchan'. Pos 
tatá'tsik nin tomnál ti kin t'ila! 
alwa!; pos k'al ni jun xata! ti wé! u 
jalbíl ké jachan' xin ша] ke jajá'tsik 
u pakdha' abatwále maske naná! 
yab xata! u jalbíl. 12K'al an t'ojláb 
xu t'aja! k'al tatá'tsik k'al yantam i 
k'ayúmtaláb, xalk'an k'al i exóltsik 
ani i labidh labandhaxtalábtsik ke 
tsubax lejtal tin abatwále. 13 ¿Kal 
jant'ok'ál tu t'ajámal más wé! a 
jalbíl ké xi k'e'et an belomtsik? 
Tokot abal yab tu kontsámaltsik ti 
kin tolmiy. iTi kin pakwlantsi abal 
yab tu kontsitsik ti kin tolmiy! 
14Xo! in k'wajatich t'ojojodh abal 
kin k'ale tu álna'tsik tin oxtsíl ani 
yab in ne'ech abal tu t'ojliytsik. Pos 
yab u ayal xowa! a ko'oltsik, tu ayal 
tatá'tsik; pos an táta'lábtsik ja'ich 
na yejat kin junku an tumín abal an 
chakamtsik ani yab an chakamtsik 
abal an táta'lábtsik. 15 Мапа! ne'ech 
ku paku k'al yantam i kulbétaláb 
xowa! u ko'ol, asta ne'ech ku 
pidhna! сира! Kal tin alwa'bíl na 
ejattaltsik; maske lejat naná! tu 
k'anidháltsik más, tatá'tsik más 
wé'ich tin k'anidháltsik. 
16 Por taltsik, maske in cho'ób 
abal yab xata! tu kontsámaltsik, 
in ulaltsik ke папа! tu 
k'ambiyámaltsik. 17 éAwxe! u 
éynámal jun xita! хи abámal abal 
tu k'ambiytsik? 180 pakabédha' 
na Tito abal ka k'ale ti ki álna'tsik 
ani u aba! jeye Kal јаја! na jún ап 

kidhábláb. (Awxe! ti k'ambiytsik na 
Tito? ¿Yabxe! tsubax ke naná! ani na 
Tito, jayéchk'i an chalab i ko'ol ani 
jayéchk'i ni ejattal? 

19 Kal jeché! xowa! í Ша], ¿a 
chalpayaltsikxe! ke i lé! ki káldha' 
tibá! tu alwa! k'al tatá'tsik? i Yaba!! 
Exom tu káw tin tamét na Dios 
tin bij na Kristo. Kidháblábtsik xi 
tu k'anidháltsik t'ajat, ejtal jeché! 
хома! tu dhutsuntsaltsik, ja'ich 
abal ki belmáchtsik más. 20 Abal 
и ch'ejnál ke tam kin Kale tu 
álna'tsik, tá! yab tu ela'tsik xan ti 
папа! u lé! ani tatá'tsik, yab teye 
ti kin chu'u xan ti tatá'tsik a lé'. U 
ch'ejnál max ku ela! i péjéxtaláb, 

i téláxtaláb, i cháküxtaláb, i 
k'étáxtaláb, i ódhbíjíxtaláb ani i 
t'íláxtaláb. U ch'ejnál tu ela'tsik yab 
i k'wajajadh alwa! ani ka t'ek'áltsik 
tabá!. 21U ch'ejnál jeye ke tam kin 
k'ale juní tu álna'tsik, na Dios ti kin 
tidhebédha' Kal tatá'tsik ta kwenta; 
ani kin uk'in k'al tin kwenta xi 

уап xi tatá'tsik xin walámtsik más 
ok'ox ani asta xo! yab in jilámaltsik 
ti k'wajíl yab exbadh. Bél u 
junkunaltsik k'al xi yab in tomtal 
ani in óntsal kin t'aja'tsik xowa! in 
kulbetnál nin t'u'úl. 


An tawnaxtaláb ani an 
chapnédhomtaláb xi tin ok'ontal 
1 Jeché! ja'ich tin oxtalich 
tin ne'ech tu álna'tsik. Ejtal 

ne'ech ka lejkin k'al tin káwintal 
cháb o óx i ólnaxtsik. ?Tam tin 
k'wajat k'al tatá'tsik, u ша! xin 
waláltsik ani xo! u utsáltsik juní 
ani xi k'e'ettsik jeye, ke tam kin 
k'ale juní tu álna'tsik, yab ne'ech 
tu kó'ontsitsik ti yajnantsixtaláb. 

3Anchan!, ne'ech tám ka 
chu'üchtsik ke na Kristo xi k'wajat 
tu itsích, ja'ich nu káw. Ani na 
Kristo ne'ech Ja! ti ki tawna'tsik 
chapik, pos Jajá! yab Ja! ne'ech ti 
ki tawna'tsik k'al i cha'attaláb. ^Na 
Jesukristo pajk'iyat ban peltsidh 
te! tam ti xe'chin k'al in t'u'ál jelti 
хі wawá! i ko'ol; por хо!, k'wajat 
ejat k'al tin cháp na Dios. Anchan' 
weye wawá!, i junwal jelti Јаја! tam 
ti pajk'iyat ban peltsidh te', por u 
k'wajat ejat jelti Јаја! Kal tin cháp 
na Dios abal tu tolmiytsik. 

5Ka chu'utsik tabá! max tsubax 
lejtal ta belomich, ka exla'tsik alwa! 
tabá!. ¿Yabxe! a cho'óbtsik ke na 
Jesukristo k'wajat ba tatá'tsik, max 
tsubax lejtal ta belomtsik? 9Naná' u 
lé! ku chu'u ka exbaytsik ke wawá! 
yab u k'ambix. 71 kontsal na Dios 
abal yab ka t'aja'tsik хома! yab alwa!, 
yab abal wawá! ku káldhá tu alwa', i 
t'ajál anchan' abal ka t'aja'tsik хома! 
alwa!, maske wawá! yab ku káldhá 
tu alwa'. $Pos yab ne'ech ki ejto ki 
отпа! хома! in ulal an tsubaxtaláb, 
tokot ne'ech ki ejto ki tolmiy abal 
ka t'ajan xowa' in ша]. ?Jaxtám tu 
kulbél tam i ach'ál yab u likat abal 
tatá'tsik ki likey; ani ne'ech ki óntsi 
ki kontsi na Dios abal ka lujkutsik 
más tabá'. 10Tu abtsaltsik ok'ox jeché' 
an ti úw abal ka lejkiytsik tabá!. U 
t'ajál anchan' abal tam kin Kale tu 
álna'tsik, yab tu chapik tawna'tsik 
Kal an awiltaláb xi tin pidhámal an 
Ajátikláb. Jeché! an awiltaláb xi tin 
pidhámal an Ajátikláb, ja'ich abal tu 
tolmiytsik más ki belmách ani yab 
abal tu k'ibdha'tsik. 

11 Ani xo! kidháblábtsik, ki 
k'wajaytsik i kulbél, ka aliytsik 

xan ti ki k'wajay más lujat, ki 
k'fjífdhmédháxin, ka kó'oytsik 
junini' na chalab ani ki k'wajaytsik 
k'ijidh. Ani na Dios xin pidhnál an 
K'ijidhtaláb ani an k'anidhaxtaláb, 
ne'ech ka k'wajay k'al tatá'tsik. 

12? Ki chápnédháxintsik jún ani jún 
k'al jun i t'okat chapnédhomtaláb. 


2 KORINTIOS 13 


13Ejtal xu dhabalábichtsik 
k'al na Dios, ti abtsaltsik ti 
chapnédhomtaláb. 

14Ka bach'waltsik ech'ek'i nin 
alwa'tal ni Ajátik Jesukristo ani 
nin k'anidhaxtal na Dios. Ani ke an 
T'okat Ejattaláb ka k'wajay ech'ek'i 
Kal tatá'tsik. Anchan' ka t'ájan. 

An dhutsadh úw xi abtsin k'al na Pablo an belomtsik xi 


Galasia 





Na Pablo in dhutsuntsal an 
belomtsik xi Galasia 

Naná!, xu bij Pablo, in 

abatwále, yab in abnék nibal 
in bijidh k'al i iniktsik; in bijidh 
ani in abnék Kal Jajá! t'ajat na 
Jesukristo ani k'al na Dios an 
Táta'láb. Jeché! na Dios, ja'ich 
xin ејаһа! ti ít na Jesukristo tam 
ti chemdhá. ?Naná! ani ejtal an 
kidháblábtsik xi k'wajat k'al naná!, 
i dhutsuntsal jeché! an ti úw an 
belomtsik xu k'wajíl ban chabál 
xin bij Galasia. ¿Ka bach'waltsik 
an alwa'taláb ani an K'ijidhtaláb 
xi tál ba na Dios an Táta'láb ani 
ba ni Ajátik Jesukristo. *Jeché! na 
Jesukristo, ja'ich xin pidhna! tinbá' 
ka chemdhá abal ti ku wixk'intsi 
an ti walastalábil ani ti ku lo'o k'al 
хома! yab alwa! xi wa'ach t'ajat xo! 
jeché' i Kij. Anchan! ti t'ájan kom 
ni Táta! Dios anchan! tin le'na'. SiKe 
an labidh t'okattaláb kin kó'oy na 
Dios malilíl і k'ij! Апсһап! ka t'ájan. 


Yab wa'ach k'e'et i alwa! t'ilab 
SIn labnal t'ajat abal exom 
a jiláltsik jik'at na Dios, xi ti 


kanyámaltsik k'al tin kwenta nin 
alwa'tal na Kristo ani exom a 
wéwnáltsik jun i k'e'et ok'tsixtaláb. 
7Yab abal ki ulu ke wa'ach K'e'et i 
alwa! t'ilab. Xowa! u támnal, ja'ich 
ke wa'ach taltsik xi ti ojtsaltsik 
ta chalab ani in lé'tsik kin jalk'uy 
nin alwa! t'ilábil na Kristo. $Por 
max jun xita! ti ki ok'tsi jun i 
ok'tsixtaláb ani ka ach'a'tsik 
abal yab ја! ап alwa! t'ilab xa 
ach'ámalichtsik, ke jachan' an 
inik ka k'wajbá abal ka k'ale ban 
k'ibeltaláb, yab ka ódha'tsik ti 
kwenta maske jachan' an inik ja'ich 
папа! o jun i tokat abatwále xi 
tál walk'i'. 9Jelt xan ti ulúmalich 
ok'ox, xo! i wits'k'owal juní ki 
ulu: Max jun xita! ti ki ok'tsitsik 
jun i ok'tsixtaláb ani yab já! xa 
bach'ümalichtsik, ke jachan' an 
inik ka k'wajbá abal ka k'ale ban 
k'ibeltaláb. 

1Ü Tam u ulal jeché!, éawxe! ja'ich 
abal u lé! kin káldhá tin alwa! k'al 
an atiklábtsik o abal u lé! kin 
káldhá tin alwa! k'al na Dios? 
¿Awxe! ja'ich abal u lé! kin jilk'on 
alwa! k'al an atiklábtsik? iYaba'! 
Мах u le'nálk'ijak lejtal kin jilk'on 

alwa! k'al an atiklábtsik, yab ne'ech 
ku ejto ku t'ójontsi na Kristo. 


Xan tin ejto kin bajaw ti 
abatwále na Pablo 

11 Kidháblábtsik, ka cho'óbna! 
ke an alwa! tilab xu t'ilál, yab in 
chalab i iniktsik. 12ҮаЬ u bach'úmal 
nibal in ok'tsidh k'al ni jun i 
inik; xita' tin ok'tsámal, ja'ich na 
Jesukristo. 

13Tatá!tsik a ach'ámal хап 
tin k'wajatwi'ik tam ti naná! u 
wewkómtsal tin belomtal an 
judíotsik. Ani a cho'óbichtsik 
jeye xan tu at'ax t'ajtsámal xin 
beláltsik na Dios abal u le'nál 
ku taxk'antsi an ti belomtaláb 
xin ko'ol. 14K'al nin belomtal an 
judíotsik, naná'wi'ik na más ok'ox 
t'ajat tin k'wajat tam ti jachan' i 
К ké nu kidhtaltsik; pos naná! 
máswi'ik u kulbetnál t'ajat ku 
Саја! alwa! хома! tu jiltsámal ki 
Paja! ni weje' pakéliltsik. Por na 
Dios tin takwyámal tam ti yabél 
in wa'chinék tin chakam апі Јаја! 
tin kanyámal k'al tin kwenta 
nin alwa'tal. Jaxtám, tam ti Jajá! 
anchan! tin le'na!, tin Paja! ku 
exlantsi an tin Chakámil abal kin 
xe'chin ku t'ila! ban atiklábtsik 
xi yabtsik u judío. Tam ti папа! u 
tamu jeché!, yab in k'ale ku konoy 
ni jun xita! xant'éy yejat ku Раја!, 
17nibal in Kale Jerusalén abal ku 
chu'u xi k'ejle u abatwálejichtsik 
tam ti папа! yabél. Tokot in k'ale 
ban chabál xu bijyáb Arabia ani 
tayíl in witsiy juní Damasko. 

18 Tayíl, tam ti wat'enekich бх 
i tamub, tám tin k'ale Jerusalén; 
u exla! na Pedro ani in k'wajay 


GÁLATAS 1, 2 


Kal јаја! lajubó! a k'ítsá. "9 Por 

yab u chu'u ni jun xita! más xu 
abatwáletsik jeye, tokot u chu'u na 
Jakobo, nin kidháb an Ajátikláb. 

20 Tu utsáltsik tsubax tin tamét 

na Dios, ke jeché! xowa! exom tu 
dhutsuntsaltsik, ejtal tsubax. 

21 Más tayíl, in k'ale ban chabál 
xin bij Siria ani ban chabál xin bij 
Silisia. 22Xin belálichtsik na Kristo, 
xu k'wajíltsik ban chabál xin bij 
Judea, yabtsik tin exlál. 2? Tokot in 
ach'áltsik u t'ilnal enché': *Xi tu 
kajnálwi'ik t'ajat abal ti ku at'ax 
t'ajtsi, xo! јаја! xe'ech in ulal ke 
yejat ka belan na Kristo. Jeché! xi 
xo! in ulal anchan! ja'ich xi ti we'él 
chabk'i' in le'nálwi'ik kin taxk'a! an 
belomtaláb." 24 Ani in pubédhantsal 
tin bij na Dios tam tin ach'a'tsik 
xant'éy in t'ajámal k'al naná!. 


Bach'wat na Pablo abal tin 
abatwálejil na Jesukristo k'al 
xi más an abatwáletsik 


Tam ti naná! u bela'ich na 

Jesukristo ani wat'éch lajuché' 
i tamub, in k'ale juní Jerusalén 
k'al na Bernabé ani u júna! jeye па 
Tito k'al naná". ?In k'ale taja!, abal 
na Dios tin óltsi kin k'ale. Таја! 
Jerusalén, u junkun wawá'k'i k'al 
an ultaláb abatwáletsik xi exlómte 
ti ok'lektsik ani u óltsitsik an ti 
alwa! tilab xu t'iltsal xi yabtsik 
u judío. U t'aja! jeché! abal yab 
u lé! ke хома! u t'ajámalich ani 
хома! in k'wajat u t'ajál, ka jilk'on 
jelti jun xata! xi yab in jalbíl. Por 
nibal na Tito, xi ta! jeye ti k'wajat 
k'al naná', maske u griego, yab 
t'ajtsin ti chápláb abal kin t'aja! 
an exól bin t'u'úl jelt xan tin 

t'ajál an israelitatsik. ^Tá! jeye 
k'ejle ti k'wajat xin ani! ulal ke 

u kidháblábtsik, xi ochenektsik 
chinatk'i k'al wawá!. Jeché'tsik in 
lé! kin chu'u xant'ók'i ti yabich i 
wéwnál nin tak'ixtal na Dios xin 
jilám dhutsadh na Moisés abal u 
k'wajatich k'al na Kristo Jesüs, pos 
jajá'tsik in 1é! kin chu'u ku jolibná 
Kal jachan' an tak'ixtaláb. SPor yab 
i walka! níwé! ti ku k'ambiytsik kom 
yab i lé! ki chu'u ka k'ibdha'tsik an 
tsubaxtaláb xa bach'úmalich k'al 
tin kwenta an alwa! t'ilab. 

Spor yab tin pidha'tsik ni jun i 
ít chalab xi k'wajattsik exlómte ti 
ultaláb abatwáletsik; (maske папа! 
yab k'ejle xata! ku éyna! xant'éy 
in éy jajá'tsik, pos na Dios yab 
k'wajat in telál max jun xita' más 
ultaláb o yaba"). 7 Jajá'tsik yab in 
ejto ti kin pidha'tsik ít ti chalab, 
tokot in exbaytsik abal a Dios tin 
punk'untsámal jeché! an ti t'ojláb 
abal kin xe'chin ku t'iltsi jeché! an 
ti alwa! t'ilab xi yabtsik u judío, 
jelt xan ti na Pedro punk'untsidh 
abal kin t'aja! jeché! an t'ojláb 
ban judíotsik. 8 Jeché! na Dios xin 
k'wajbámal na Pedro ti abatwále 
ban judíotsik, jayéchk'i xi tin 
k'wajbámal neye tin abatwále abal 
xi yabtsik u judío. 

9 Jaxtám, na Jakobo, na Pedro ani 
na Juan, xu bijyáb k'al an belomtsik 
ti ok'lek, in exbaytsik abal a Dios 
tin pidhámal jeché! an ti alwa'taláb. 
Naná' ani na Bernabé u chapnédha' 
k'al jajá'tsik jelti jun i exól abal 
ki chu'u ke jajá'tsik tu kulbetnál 
weye tin at abatwále ani in ulutsik 
abal alwa! ku xe'chin ki t'iltsi an ti 
alwa! t'ilab xi yabtsik u judío, lejat 

jajá'tsik ne'ech kin Раја! jeché! an 
t'ojláb ban judíotsik. 19 Tokot tu 
punk'untsitsik abal yab ki uk'tsi 
ki tolmiy an ch'ojontáltsik; ani 
anchan' u t'ajál, yab u uk'tsal an 
ch'ojontáltsik. 


Na Pablo in k'wiya' na Pedro 
ban bitsow xi Antiokía 


M Por tam ti na Pedro tsích ban 
bitsow xin bij Antiokía, и k'wiya! 
tin tamét abal xowa! xin t'aja', 
yab alwa!. 12pos jidhtal, јаја! u 
k'apulwi'ik k'al xi yabtsik u judío, 
por tam ti ulich cháb óx i iniktsik 
xi abnék k'al na Jakobo, in tuju 
tám ti ówmél ani in jila! ti k'apul 
k'al xi yabtsik u judío. Pos in jik'nál 
jachan' an iniktsik xin ko'ol an exól 
bin t'u'úl kom u judíotsik. f? Tam ti 
na Pedro chu'tat in t'ajál anchan!, 
in Paja! jeye xi k'e'et an judíotsik xu 
belomich, asta na Bernabé in баја! 
jeye anchan'. 14por tam ti naná' 

u chu'u abal yab in t'ajál xan tin 
ulal an tsubaxtaláb xi k'wajat ban 
alwa! t'ilab, u utsa! enché! na Pedro 
tin tamét ejtal an belomtsik: “Max 
tatá!, xi ja'ich jun i judío, i k'wajíl 
jelt xan tu k'wajíl xi yabtsik u judío, 
éjant'ók'i ta utsáltsik ka k'wajay jelti 
judío xi yabtsik u judío?" 


An judíotsik ani xi yabtsik u judío, 

ne'ech ka lo'ey max ka belmáchtsik 

15Wawá! k'ejle u judío asta tu 
chakam ani yab u lej walablom jelt 
xi k'e'et an atiklábtsik xi yabtsik u 
judío. 16Por i cho'óbich alwa! ke na 
Dios yab ne'ech kin k'wajba! alwa! 
Kal Јаја! ni jun xita!, abalk'i in 
t'ajámal xan tin ulal nin tak'ixtal na 
Dios xin jilám dhutsadh na Moisés; 

tokot ne'ech kin k'wajbál alwa! k'al 
Jajá!, xita! kin bela! na Jesukristo. 
Jaxtám wawá!, i belámalich weye 
na Jesukristo abal ti ku k'wajba'ich 
alwa! na Dios K'al Jajá! tin 
kwentak'i jeché! an belomtaláb ani 
yab abalk'i yab i ch'ikat t'ajámal nin 
tak'ixtal na Dios xin jilám dhutsadh 
na Moisés. Pos na Dios, yab ne'ech 
kin K'wajba' alwa! Kal Јаја! ni jun 
xita! abalk'i yab in ch'ikat t'ajámal 
jeché! an tak'ixtaláb. 

17 Ani хо!, max мама! ki le'na! 
ku k'wajbájich alwa! k'al na Dios 
Kal tin kwentak'i na Kristo, u 
xalk'analich tám jelti max wawá! 
weye u walbinalich, ¿awxe' jeché! 
in lé! kin ulu ke na Kristo tu t'ajál 
ku walbin? iYaba'! 18Pos max ku 
paku jun xata! ani tám ku t'aja! 
juní, in kalelich tám in walbidh. 
19 Abal jachan' nin tak'ixtal na Dios 
xin jilám dhutsadh na Moisés, tin 
Саја! kin chemech ani xo! yabich 
ne'ech kin ejto tin tak'iy jachan' 
an tak'ixtaláb; xo', ne'ech ku 
ejtóch kin k'wajay ejat ani tokot 
ku t'ójontsal na Dios. 20 Мапа! in 
k'wajat jelti max in chemnekich 
pajk'idh ban peltsidh te! junax k'al 
na Kristo. Jaxtám, xi xo! k'wajat 
ejat, yabich naná!; ja'ich na Kristo 
xi k'wajat ejat ba nu ejattal. Ani xi 
xo! k'wajat ejat ba nu t'u'úl, ja'ich 
an xe'chintaláb xu bach'u tam tu 
bela'ich nin Chakámil na Dios. 
Jeché! nin Chakámil na Dios, ja'ich 
xi tin k'anidhál t'ajat ani in pidhna' 
tinbá' ka chemdhá Kal naná! tu 
kwenta. 21 Yab u lé! ku pojkantsi tin 
alwa'tal na Dios; pos max jun xita' 
ne'echak kin ejto ka k'wajách alwa' 
k'al na Dios abalk'i yab in ch'ikat 

t'ajámal nin tak'ixtal na Dios xin 
jilám dhutsadh na Moisés, tám, 
yabich xata! ti ne'ech ka éyan an 
chemlá xin wat'na' na Kristo. 


Nin tak'ixtal na Dios xin jilám 
dhutsadh na Moisés o an belomtaláb 
3 iCh'ojontál a chu'bíl 

atiklábtsik xi Galasia, yabtsik 

t'ajat a exbayal! ¿Awxe! jun xita! ti 
dhimk'ayámaltsik abal yabich ka 
ejto ka exbaytsik an tsubaxtaláb? 
Kal an t'iltsixtaláb xi wawá' i 
t'ajámal, tu óltsámalichtsik ta 
tamét, Jajá! t'ajat na Jesukristo, xi 
chemdhá pajk'idh ban peltsidh te'. 
2Ti kin utsa'tsik pé xo! jeché': ¿A 
bach'úmaltsikxe' an T'okat Ejattaláb 
abal yab a ch'ikat t'ajámaltsik nin 
tak'ixtal na Dios xin jilám dhutsadh 
na Moisés o abal a belámal 
хома! a ach'ámaltsik? 3éJant'ók'i 
awil ti yabtsik t'ajat a exbayal? 
¿A chalpayaltsikxe! ka kidhbay 
Kal tatá'k'itsik a cháp xowa! a 
tujümaltsik k'al an T'okat Ejattaláb? 
^Yán i yajtsiktaláb a wat'námaltsik 
k'al tin kwenta an alwa! t'ilab, ani 
¿yab xata! ta éynámaltsik? iYabich 
t'ajat in tomnál max anchan!! 
5Tam na Dios ti ki pidha'tsik an 
tin T'okat Ejattal ani kin Paja! i 
labidh labandhaxtaláb ba tatá'tsik, 
éjant'ók'i tin Раја]? Yab in t'ajál abal 
yabtsik a ch'ikat t'ajál nin tak'ixtal 
na Dios xin jilám dhutsadh na 
Moisés, in t'ajál, abal a beláltsik 
хома! a ach'ámal. 

$Na Abraham in bela! na Dios ani 
k'al nin belomtalk'i, bach'wat k'al 
na Dios ti lujat inik. "Jaxtám, yejat 
ka cho'óbna'tsik ke xu kidhtalábtsik 
k'al na Abraham, ja'ich xu 

belomtsik. ¿Dhutsadh ti kwajat ban 
T'okat Dhuslab ke na Dios ne'ech 
kin k'wajba' alwa! Kal Јаја! xi 
yabtsik u judío k'al nin belomtalk'i, 
jaxtám na Dios tin okxintsám kin 
utsa! jeché! an ti alwa! t'ilab na 
Abraham: “Ejtal an atiklábtsik xi 
teché! ti k'ay!lá, ne'ech ka lábt'ájan 
а] tatá'k'i ta kwenta.” ?Jaxtám, 
xita' ka belmách, u lábt'ájnalich 
jeye tám junax k'al na Abraham xi 
belmámadh. 

10 Xin k'wajbáltsik nin belomtal 
bin tak'ixtal na Dios xin jilám 
dhutsadh na Moisés, k'ibchonéktsik 
ti kwajat. Abal an T'okat Dhuslab 
in ulal enché': “Xita! yab kin баја! 
ejtal xowa! k'wajat bin tak'ixtal 
na Dios xin jilám dhutsadh na 
Moisés, k'ibchonéktsik ti k'wajat." 
11 Tejwa'ich pé t'ajat, ke ni jun хіба! 
yab ne'ech kin ejto ka k'wajay alwa! 
k'al na Dios abalk'i in t'ajámal хома! 
k'wajat bin tak'ixtal na Dios xin 
jilám dhutsadh na Moisés; pos an 
T'okat Dhuslab in ulal enché': “Max 
jun xita! ka k'wajbájich alwa! k'al 
na Dios abalk'i u belom, yabich 
jayk'i ne'ech ka chemech." 12Ani 
nin tak'ixtal na Dios xin jilám 
dhutsadh na Moisés, yab ja'ich 
abal ki k'wajba! taja' ni belomtal, 
tokot in ulal enché': “Хіба! kin ejto 
kin Саја! ejtal xowa! in ulal an 
tak'ixtaláb, ne'ech ka k'wajay alwa!.” 

13Na Kristo tu lo'o k'al nin 
xich'ál abal yabich ku k'wajay ban 
k'ibeltaláb xin pidhnál jachan' an 
tak'ixtaláb, pos na Kristo, t'ajan 
jelti jun xata! k'ibenek k'al wawá'k'i 
ti kwenta, pos an T'okat Dhuslab 
in ulal enché': “K'ibenek tajat 
xita' ka pajk'iyat ba jun i te'." 

14 Jeché! támun abal kin bach'utsik 
an lábt'ajaxtaláb xi yabtsik u 

judío xi usnék ne'ech ka pidhan 

na Abraham kal tin kwentak'i 

na Kristo Jesús ani ki ejto jeye 

ki bach'u ejtal tu éb, an T'okat 
Ejattaláb xin ulámal na Dios ne'ech 
ti ku pidha! k'al tin kwentak'i ni 
belomtal. 


Nin tak'ixtal na Dios xin jilám 
dhutsadh na Moisés ani xowa' in 
ulümal ne'ech kin pidhna' na Dios 


15Kidháblábtsik, tu k'wajbantsal 
jun i óltsixtaláb xi káldhats ban 
xe'chintaláb xi teché!'k'i ti k'ay!lá: 
Tam jun i inik kin баја! jun i 
lejkintaláb ani kin jila! dhutsadh 
nin bij, ni jun xita' yab ne'ech kin 
ejto kin paku nibal kin puntsiy 
jachan' an lejkintaláb. 16Pos хо!, 
xowa! na Dios in utsám ne'ech kin 
pidha' na Abraham, utsan jeye nin 
kidhtal. An T'okat Dhuslab yab in 
ша]: “kidhtalábtsik” jelti max уап 
i atiklábtsik, tokot in ulal: *ani 
na kidhtal.” Jeché! in lé! kin ulu 
júnk'i tokot i inik, ja'ich na Kristo. 
17 Xowa! и ulal ja'ich jeché!: Na Dios 
in t'ajám jun i lejkintaláb k'al na 
Abraham ani in lej tsubk'a'. Jaxtám 
nin tak'ixtal na Dios xin jilám 
dhutsadh na Moisés, xi ulich ché' i 
bo! inik k'al jun inik láju i tamub 
más tayíl, yab ne'ech kin ejto kin 
wék'oy jachan' an lejkintaláb ani 
kin jila! yab xata! in jalbíl хома! 
in ulúmal na Dios. 18Pos max an 
jiltsixtaláb xi ne'ech ku pidhan K'al 
na Dios, tokot ne'ech ku pidhan 
abalk'i i t'ajál xowa! in ulal nin 
tak'ixtal na Dios xin jilám dhutsadh 
na Moisés, tám, yabich ne'ech ki 

bach'u abalk'i і belál хома! na Dios 
in ulúmal; por na Abraham pidhan 
anik'i t'ajat jachan' an jiltsixtaláb 
k'al na Dios tam tin bela! хома! 
utsan k'al Jajá'. 

19 Pos tám, éjant'ó ti alwa! nin 
tak'ixtal na Dios xin jilám dhutsadh 
na Moisés? K'wajbá tayílich abal ka 
xalk'á an walastaláb xin t'ajál an 
atiklábtsik. Tokotk'i ne'ech ti éynal 
asta ka ulich jachan' an “kidhtaláb” 
xi usnék ne'ech ka pidhan xowa! 
in ulúmal na Dios. An tak'ixtaláb 
t'iladh k'al i tokat abatwáletsik 
ani na Moisés éyná abal kin óltsi 


jachan' an tak'ixtaláb an atiklábtsik. 


20 por yab yejat ni jun i óltsix tam 
júnk'i tokot i inik, pos na Dios, jún 
tokot. 


Xant'ók'i ti jiladh nin tak'ixtal na 

Dios xin jilám dhutsadh na Moisés 

21 ¿Awxe! jeché! in lé! kin ulu 
ke nin tak'ixtal na Dios xin 
jilám dhutsadh na Moisés yab in 
junwal k'al хома! in ulúmal na 
Dios? ¡Yaba'! Pos max pidhnatsak 
jun i tak'ixtaláb xin pidhnál i 
xe'chintaláb xi yab in ko'ol in 
ok'ontal, ne'ech tám ki ejto ku 
utey abal ku k'wajách alwa! k'al na 
Dios abalk'i i t'ajál хома! in ша] 
an tak'ixtaláb. 22Por хома! in ша] 
an T'okat Dhuslab ja'ich jeché': 
ejtal i wik'nél ta k'wajat k'al an 
walastaláb; anchan! tin ulal abal 
an belomtsik kin ejto kin bach'u 
xowa! na Dios in ulúmal ne'ech kin 
pidhna', k'al tokotk'i kin bela! na 
Jesukristo. 

23Tam ti yabél ulnek an 
belomtaláb, u wik'nél tu kó'yáb 
k'al an tak'ixtaláb, i aytsím ka 

pidhná ka cho'óbná an belomtaláb. 

24 Jaxtám wawá!, u k'wajatwi'ik 

u belkómte k'al an tak'ixtaláb 

jelti max u ts'itsik chakam abal 

ti ku ok'tsi asta tam ka ulich 

na Jesukristo ani k'al tokot ki 

bela! Jajá!, ki ejto ku utey abal ku 

k'wajách alwa! k'al a Dios. P Ani 

хо!, kom ulnekich an belomtaláb, 

yabich u k'wajat bin tak'ixtal 

jachan' nin tak'ixtal na Dios xin 

jilám dhutsadh na Moisés. 

26 pos K'al tin kwentak'i abal 

i belomich, ejtal tatá'tsik i 

chakámlábich k'al na Dios abal 

i k'wajatich k'al na Kristo Jesús. 

27 Ejtal tatá'tsik xi k'wajatich k'al 

na Kristo abal i pujadhichtsik, i 

k'wajatich i mák'ümte Kal Јаја! 

jelti max Jajá!, u xeketláb. 28 Yabich 

yejat max u judío o u griego, u jolib 

o yaba!, inik o i uxum; pos max i 

k'wajatich k'al na Kristo Jesüs, ejtal 

tatá'tsik jún tokot ta áynal. 2? Ani 

max i dhabalábichtsik k'al na Kristo, 

tám, i kidhtalábichtsik teye k'al na 

Abraham ani ne'ech ka bach'utsik 

jelti jun i jiltsixtaláb xowa! na Dios 

in ulúmal ne'ech kin pidhna!. 
Хома! и lé! ku ulu ja'ich 
jeché': Max jun i chakam xi 

ne'ech kin bach'u jun i jiltsixtaláb 

chipíl bél, in junwal jelti jun i 

jolib xi k'wajat ti t'ójontsix ba jun 

i atá maske јаја! in dhabal ejtal 

хома! wa'ach taja! ba jachan' an 

atá. ?Wa'ach taltsik xin beletnál 

i chakamtsik ani in beletnál 

jeye xowa! ne'ech ka jiltsin asta 

xowk'i kin ulu an táta'láb abal 

ka pidhanich. 3 Anchan' jeye u 

támnal k'al wawá'. Tam ti wawá! u 

xe'ech jelti max u ts'itsik chakam, 

u k'wajinek belkómte k'al nin 
tak'ixtal na Dios xin jilám dhutsadh 
na Moisés ani k'al xowa'kich an 
belomtaláb xi wa'ach teché! ti 
k'ay'lá. *Por tam tin bajaw xowk'i 
na Dios tin ulúmal, in aba! nin 
Chakámil, xi wa'chin ba jun i 
tsidhan mímláb ani ulich jelti jun 
i judío, tak'nél k'al nin tak'ixtal na 
Dios xin jilám dhutsadh na Moisés. 
5Nin Chakámil na Dios, tsích abal 
ti ku káldha! bin tak'ixtal jachan' 
an tak'ixtaláb ani ti ku bach'úch na 
Dios jelti max tu chakámil. 
6 Ani abal ti ki xalk'antsitsik 

ke i chakámlábich k'al Jajá', na 
Dios ti abtsi an tin T'okat Ejattal 
nin Chakámil ba na itsích. Jeché! 
an T'okat Ejattaláb xi k'wajat ba 
na itsích in ulal kawidh enché': 
"i Tatá! tu Táta!!” 7 Anchan! pé, tatá! 
ja'ich jún xu chakámlábich k'al 

na Dios ani yabich i jolib. Kom i 
chakámlábich kal Jajá!, na Dios 
ne'ech ti ki pidha! an ti jiltsixtaláb 
xin ulúmal ne'ech kin pidhna!. 


Na Pablo u chalpax k'al tin 
kwenta an belomtsik 

8Ті we'él chabk'i', tam ti yabéltsik 
a exlál na Dios, i kó'yáb ta jolib 
Kal і ch'ilabtsik. ?Por xo', kom a 
exlálichtsik na Dios, o más alwa' 
ki ulu, ke na Dios ti exlálichtsik 
xo!, ¿jantók'i bél ta chalpayaltsik 
ki witsiy k'al јасһап! an chalab 
xi yab xata! in jalbíl ani yab alwa' 
abal ki kó'yattsik juní k'al jachan' 
an tak'ixtaláb jelti jun i jolib? 
10Tatá'tsik bél a pakwlantsal taltsik 
a k'ítsá, a ích’, in ajumtal a ích’ ani 
i tamubtsik. !!In k'wajíl t'ajat tin 
chalpax abal u ch'ejnál max an 

t'ojláb xu t'ajámal ba tatá'tsik, yab 
xata! in jalbílnámal. 

12 Kidháblábtsik, tu punk'untsal 
abal ki k'wajaytsik jelt хап ti папа! 
in k'wajat; pos naná! in k'wajatwi'ik 
in tak'nél k'al nin tak'ixtal na Dios 
xin jilám dhutsadh na Moisés, por 
xo! yabich, xo! in wenk'onékich 
jelti ján ti éb xi tatá'tsik. Yab abal 
ki ulu ke tatá'tsik tin t'ajtsámal 
jun xata! yab alwa!. 13Pos jelt хап 
ta cho'óbichtsik, tam ti jidhtal 
tu t'iltsitsik jeché! an alwa! t'ilab, 
ja'ich abal in yaw'lách. 14Ani 
jachan' an yaw'lách xu kó'oy, 
ja'ich abal ki chu'tat xantitsik 
teye; por ibách abal a chu'utsik 
anchan', tin pojkámalak o yabak 
tin bach'úmaltsik. Yab a ódha'tsik ti 
kwenta max апсһап!, más tokot tin 
bach'utsik alwa! jelti max naná' tin 
t'okat abatwálejil a Dios, jelti max 
naná'ich nin Jesukristo. 15 ¿Jantéy 
támun Kal јасһап! an k'ijidhtaláb 
xa ach'a'tsik? Tsubax u ulal, ke max 
a ejtowalaktsik ka jixa! na wal, a 
jixámalaktsik ani tin pidhámalak. 
16 Ani хо!, ¿awxe! ka ulutsik tu 
at'álk'i abal tu óltsaltsik an ti 
tsubaxtaláb? 

17 Jachan' an atiklábtsik in 16! 
t'ajat kin chu'u ki junkun kal 
jajá'tsik, por yab abal ta alwa'bíltsik. 
Xowa' jajá'tsik in lé!, in lé! kin 
chu'u ki wék'on k'al wawá! ani ki 
Kaletsik Kal jajá!. 18 Pos alwa'ich, 
alwa! k'ejle ki kaniy jun xita! abal 
ka junkun k'al wawá!, por ki баја! 
abal tin alwa'bíl ani ech'ek'i, yab 
tamk'i naná! in k'wajat Kal tatá'tsik. 
19 Ts'itsik chakámil, u ach'ál juní 
i yajtsiktaláb k'al tatá'tsik ta 
kwenta jelti an yajal xin ach'ál 

jun i nána'láb tam ne'chich kin 
wa'chiy jun i chakam; ani ne'ech 
ku óntsi ku ach'a! jeché! an yajal, 
asta ku chu'u ke a junwalichtsik 
jelti na Kristo. 2010 lé'ak max in 
k'wajat xo! k'al tatá'tsik abal ku 
ejto tu tawna'tsik alwa!; pos yabich 
u cho'ób xant'éy ku chalpay kal 
tatá'tsik ta kwenta! 


An junbaxtaláb xu exbayáb k'al 
tin kwenta na Agar ani na Sara 


21 Tatá'tsik, xa le'nál ka óntsi 
Ка wéwna! nin tak'ixtal na Dios 
xin jilám dhutsadh na Moisés, ti 
kin utsa'tsik jeché!: ¿Yabxe! a 
ach'ámaltsik xowa' in ша! jachan' 
an tak'ixtaláb? 22Pos in ulal ke 
na Abraham in kó'yámal cháb in 
chakámiltsik: jún k'al nin jolíbal 
ani jún k'al nin tomtal; nin tomtal, 
yab ja! i jolib. 23Nin chakámil nin 
jolíbal, wa'chin jeye ti chakam 
jelt хап tu wa'chinal ejtalk'itsik ti 
chakam; por an chakam xin kó'oy 
nin tomtal na Abraham, wa'chin 
ti chakam abal ka t'ájan хома! in 
ulúmal na Dios. ?^Jeché'! ja'ich jelti 
jun i óltsixtaláb. Xi jeché! cháb an 
mímlábtsik, in lé! kin ulu xi cháb 
an lejkintaláb. Xi jún an lejkintaláb, 
ja'ich xi t'ajan ban ch'én xu bijyáb 
Sinaí ani ja'ich nin lé! kin ulu na 
Agar; xu wa'chinaltsik k'al jachan' 
an lejkintaláb, u wa'chinal teché! 
ti k'ay!lá abal ti jolibtsik. 25Pos na 
Agar ja'ich in lé! kin ulu an ch'én 
xu bijyáb Sinaí xi k'wajat Arabia 
ani jeché!, ja'ich an Jerusalén xi 
xo!, pos jeché! an bitsow ani nin 
atiklábiltsik, Каја jelti jolibtsik. 
26Por an Jerusalén xi walk'i', yab ја! 
u jolib ani wawá! k'ál tu chakámláb. 


GÁLATAS 4, 5 


27 pos an T'okat Dhuslab in ulal 
enché': 
Ki kulbé, mímláb xi yab i 
kó'nal; 
ki dhájan kal i kulbétaláb, tatá' 
xi yab jayk'i a ach'ámal ni 
jun i yajal xu axnal tam u 
wa'chiyáb jun i chakam. 
Abal an mímláb xi jilnék, 
ne'ech kin kó'oy más in 
chakámiltsik 
ké an mímláb xi k'wajat k'al in 
tomkíl. 
28Kidháblábtsik, tatá'tsik a junwal 
jelti na Isák; tatá'tsik ja'ich an 
chakámlábtsik xi na Dios in ulúmal. 
29por anchan! jelt tam ti jachan' i 
k'ij, an chakam xi wa'chin jelt xan 
tu wa'chinal ejtalk'i an chakamtsik 
in at'ál an chakam xi wa'chindhá 
k'al an T'okat Ejattaláb, anílk'i jeye 
xo! tu támnal. Por éjant'éy in ша] 
an T'okat Dhuslab? In ulal enché': 
"Ka aja! an jolib k'ál nin chakámil, 
pos nin chakámil an jolib, yab ја! 
ne'ech kin bach'u хома! ne'ech kin 
bach'u nin chakámil an mímláb 
xi yab u jolib." ?! Anchan' pé 
kidháblábtsik, wawá! yab i junwal 
jelti nin chakámil an mímláb 
xu jolib, wawá! i junwal jelti nin 
chakámil an mímláb xi yab u jolib. 


Ka óntsi ki kwajaytsik ba 
jachan' an walkadhtaláb xi ti 
pidhámaltsik na Jesukristo 


Na Kristo tu káldha' abal 

yabich ku k'wajay tak'nél 
Kal jachan' nin tak'ixtal na Dios 
xin jilám dhutsadh na Moisés 
abal ku k'wajách walkadh. Pos ka 
óntsitsik pé ki k'wajay ba jachan' 
an walkadhtaláb ani yabich ka 

witsintsitsik ki kó'yat jelti jolib k'al 
јасһап! an tak'ixtaláb. 

?Ti kin axtsitsik. Naná!, xu bij 
Pablo, tu utsáltsik ke max ka 
walka'tsik ki t'ajtsin an ti exól 
ba na t'u'úl, yabich tám xata! ti 
ne'ech ka éyna! na Kristo. ?U ulal 
juní, max jun i inik ka t'ajtsin an 
ti exól bin t'u'úl, jachan! an inik, 
ko'ol tám kin t'aja' ejtal xan tin 
ulal nin tak'ixtal na Dios xin jilám 
dhutsadh na Moisés. ^Tatá'tsik xa 
шаі! abal i kwajatich alwa! k'al 
na Dios abal a t'ajáltsik xowa! 
k'wajat dhutsadh ban tak'ixtaláb, i 
ówmenekich k'al na Kristo; yabich 
i k'wajat bin k'anidhaxtal na Dios. 
5Pos wawá!, tin kwentak'i an T'okat 
Ejattaláb ani an belomtaláb xi ko'ol, 
i ko'ol jun i aytsixtaláb abal ku 
k'wajbájich alwa' Ка] na Dios. 6 Max 
u k'wajatich k'al na Kristo Jesús, 
yabich tám xata! ti ne'ech ka éyná 
max i ko'ol an exól o yaba'. Хома! 
nin jalbíl, ja'ich ku belmách ani 
ke jeché! ni belomtal, kin t'aja! ku 
k'wajay и k'ánídháx jún ani jún. 

7 Alwa'ichwi'ik tajat ta ne'echtsik. 
¿Jita! pé ti t'aja'tsik abal ka ch'ikat 
гаја! an tsubaxtaláb? $Na Dios xi ti 
kanyámaltsik, yab Jajá! ti t'ajámal 
ka jila! ka bela! an tsubaxtaláb. 
SYab ka uk'tsitsik Ке “wé! i 
jilbédhaxtaláb k'oye in jilbédhál 
уап i Koye max ka xuk'yat." 19 №апаӣ! 
u cho'ób alwa! ke an Ajátikláb yab 
ne'ech ti ki walka'tsik ka jalk'uy 
na chalab; por na Dios ne'ech kin 
pidha! ti yajtsiktaláb jachan' an 
atiklábtsik xi xe'ech ti k'ambiyal 
ani yab ne'ech kin баһа! ti kwenta 
xitam já'. 

"1 Kidháblábtsik, max naná! bélak 
u ulal ka t'ajan an exól ba ni t'u'ál, 
an judíotsik yabak tin at'ál; max 
anchanak, an tsubaxtaláb xu t'ilál 
Kal tin kwenta an peltsidh te! 
xon ti pajk'iyat na Kristo, yabak 
ne'ech ka chakúdhátsik k'ál. 12Por 
xi xe'echtsik ti it'ixbédhál k'al 
tin kwenta an exól ba na t'u'úl, 
ialwa'ak kin t'aj kotóna! nin t'u'ül! 

13Kidháblábtsik, tatá'tsik i kanidh 
abal ki k'wajay walkadh. Tokotk'i, 
maske i k'wajattsik walkadh, yab 
ki k'wajaytsik jelt xan tin kulbetnál 
na t'u'úl; más alwa! ki tólmíxintsik 
jún ani jún abal i k'ánídháxichtsik. 
14 Abal ejtal an tak'ixtaláb, enché! 
tokot tu exbayáb: *Ka k'anidha! xi 
k'e'ettsik jelt хап ta k'anidhál tabá!.” 
15Por max ki tujeytsik ta péjéx ani 
ki k'át'áxintsik jún ani jún jelti an 
ko'néltsik, ka kó'oy i kwenta abal 
yab tá! ki k'Íbdháxin tatá'k'itsik. 


Хома! in kulbetnál ni t'u'úl ani an 
xe'chintaláb k'al an T'okat Ejattaláb 
16Xowa! tu utsáltsik ja'ich 
jeché': Ki k'wajaytsik jelt хап 
tin lé! an T'okat Ejattaláb ani 
yab ki k'wajaytsik jelt xan tin 
kulbetnál na t'u'úl. 17 Abal xowa! in 
kulbetnál ni t'u'úl, yab alwa! abal 
nin T'okat Ejattal na Dios ani an 
Tokat Ejattaláb, in pojkál хома! in 
kulbetnál ni t'u'úl. Yab u kalel alwa! 
ki Раја! chablamk'i, jaxtám yabich 
ne'ech ka ejto ka t'aja'tsik хома! 
tatá'k'itsik a kulbetnál. '8Por max 
ja'chich an T'okat Ejattaláb xi ti 
junkímtsik, yabich tám i k'wajattsik 
i teykómte k'al nin tak'ixtal na Dios 
xin jilám dhutsadh na Moisés. 

1? Yab t'ojláb ki exla' хома! 
in t'ajál xi tokot in t'ajáltsik 
xowa! in kulbetnál nin t'u'úl: u 
junkunaltsik k'al xi yab in tomtal, 
и апі! junkunalk'itsik maske yab 
tomkidh, in t'ajáltsik xowa! yab 
alwa! апі xowa'kich xi tidhetál, ?9in 
k'ak'náltsik xowa'kich i ch'ilabtsik 
ani u dhimk'axtsik. U át'áxtsik 
t'ajat, u péjéxtsik ani tokot jajá'k'i 
in lé! ka k'ak'ná Kal xi k'e'ettsik. 
Jik'atk'i t'ajat u chakültsik, yab 
in lé! kin chu'u ka t'ajan xowa! in 
lé! xi k'e'ettsik ani in k'é'áxliyal 
i atiklábtsik. 211п chakuntsal xi 
k'e'ettsik k'al xowa'k'i kin chu'u in 
ko'ol, u uch'altsik, in t'ajáltsik хома! 
yab alwa! ba jun i ajib ani yán más 
xowa! in t'ajáltsik jelti jeché'. Tu 
óltsaltsik juní jelt xan tu utsámalich 
ok'ox, ke xin t'ajáltsik jelti jeché!, 
yab ne'ech kin ejto ka k'wajaytsik 
tak'nél k'al na Dios. 

22Por xowa! in pidhnál an T'okat 
Ejattaláb, ja'ich an k'anidhaxtaláb, 
an kulbétaláb, an k'ijidhtaláb, an 
K'ayúmtaláb, an alwa'taláb, an 
belomtaláb, Wan cha'attaláb ani 
ki ejto ki kuxuy abal yab Кі баја! 
хома! yab alwa!. Yab wa'ach ni jun i 
tak'ixtaláb xi ne'ech kin ejto kin иш 
ke ejtal jeché!, yab alwa'. ?^Por xu 
dhabalábichtsik k'al na Jesukristo, 
in junwal jelti max chemnekich nin 
t'u'úl pajk'idh ban peltsidh te! junax 
k'al Jajá'; ani xo! yabich in t'ajáltsik 
xowa! yab alwa! xin kulbetnál nin 
t'u'ül. 25 Anchan' xan tu k'wajatich 
k'al an T'okat Ejattaláb, anílk'i 
jeye ti yejat ki exbantsi an T'okat 
Ejattaláb xowa! ti ku ша! ki Paja!. 

?6 Yab yejat ku k'wajay jelti pojkax 
atiklábtsik, cháküntsíx jún ani jún 


GÁLATAS 5, 6 


ani yab ku k'wajay ki chakuntsi xi 
k'e'ettsik Kal xowa'k'i i chu'tal in 
ko'ol. 


Ki tólmíxintsik jún ani jún 
Kidháblábtsik, max ka chu'u 
jun a at kidháb kwajlanék 
Kal i walastaláb, tatá'tsik xi 
teykómtejich k'al in cháp an 
Tokat Ejattaláb, yejat ka tolmiy 
abal yabich más kin wala'. Por 
yejat ka Paja'tsik k'al i cha'attaláb 
ani ka kó'oytsik i kwenta, yab 
telab tá! teye ka tamu anílk'i. 
?Ki tólmíxintsik jún ani jún k'al 
xowa'kichk'i jelt xan ti t'ajál tam 
i dhayál jun xata! altsik. Max ka 
t'aja'ichtsik anchan', a t'ajálichtsik 
tám jelt xan tin ulal an tak'ixtaláb 
xin jilám na Kristo. 
3Max jun xita! in ulal ke pülek ti 
k'wajat ani yab xata! in éy, јаја! 
in k'ambiyal tinbá!. *Juntsik tu éb 
ko'ol ki chalpay max alwa! xowa' 
i t'ajál, max alwa! хома! i t'ajál, 
awilich tám ku kulbé k'al хома! i 
t'ajál ani yab yejat ki chu'u max 
хома! i t'ajál más alwa! ké хома! in 
t'ajál xi k'e'ettsik. 5Pos juntsik tu éb 
ko'ol ki kuxuy ejtal хома! yejat ki 
wat'na'. 
6Xita' in bach'wal jun i 
ok'tsixtaláb k'al tin kwenta an alwa! 
tilab, yejat jeye kin pidha! nin 
ok'tsíxal wetsik xowa! jajá! in ko'ol. 
7Yab ka k'ambiytsik tabá!, yab 
xita! k'ál ti ne'ech ka ejtowat ka 
ubát'ná na Dios. Хома! kin Caja! 
an inik, ja'ich ne'ech kin chu'u. 
8Max jun xita! kin Paja! tokot хома! 
jajá'k'i in kulbetnál, k'al jachan' 
хома! in t'ajál, каї ti ne'ech ka 
júná ban k'ibeltaláb. Por max kin 

t'aja! xowa! in lé! an T'okat Ejattaláb, 
ne'ech ka pidhan k'al an T'okat 
Ejattaláb an ti xe'chintaláb xi yab 
in ko'ol in ok'ontal. ?Yab ki jila' ki 
t'aja! xowa! alwa!; pos max yab ki 
jila' ki Paja! xowa! alwa!, tam kin 
bajaw an k'ij, ne'ech weye ki bach'u 
mapal alwa'taláb. 10Jaxtám, tam 
yejat ki Paja!, ki t'ajtsi ti alwa'taláb 
ejtalk'itsik ani más xu belomichtsik 
jeye jelti wawá'. 


An tawnaxtaláb ani an 
chapnédhomtaláb xi tin ok'ontal 


"1 Ka tela'tsik kal хома! i pakdha' 
dhuslab ti exom tu dhutsuntsaltsik 
Kal naná! tajat u k'ubak. !2Xita! xin 
lé! ti ki t'ajtsitsik ti chápláb abal 
ka Раја! an exól ba na t'u'úl, in 
t'ajáltsik abal ka jilk'on alwa! k'al 
an atiklábtsik ani yabtsik in lé! ka 
at'an k'al tin kwenta na Kristo xi 
chemdhats pajk'idh ban peltsidh 
te!. 13Pos nibal xin ko'oltsik an exól 
bin t'u'úl in t'ajáltsik ejtal xowa! in 
ulal nin tak'ixtal na Dios xin jilám 
dhutsadh na Moisés. Por in lé'tsik 
kin chu'u ke tatá'tsik ka kó'oy teye 
an exól ba na t'u'úl abal in lé! ka 
utsan ke pakdha'tsik ti kwajat, 
abalk'i ti t'ajámaltsik ka kó'oy an 

exól ba na t'u'úl jelti an israelitatsik. 
14Por naná!, yab u ulal ke in púlek 
tin k'wajat k'al jun xowa!, tokot in 
pülek tin k'wajat k'al an chemlá 
xin tamu na Kristo ban peltsidh te!. 
Pos k'al tin kwentak'i an chemlá 
xin tamu na Kristo ban peltsidh te!, 
ejtal xowa! yab alwa! xu t'ajálwi'ik, 
chemech jeye pajk'idh ban peltsidh 
te'. Ani naná!, jáyk'i neye max 
yabich teché! in k'wajat ban k'ay'lá. 
15роѕ max u k'wajatich junax k'al 
na Kristo Jesús, yabich xata! in 
jalbíl max i t'ajámal an exól ba ni 
t'u'ül o yaba!; xowa! in jalbíl, ja'ich 
ke wawá! i belálich na Kristo ani 
jáyki jelti max ítich tu wa'chinék. 
16pos ka bach'úch pé an k'ijidhtaláb 
ani an yajnantsixtaláb ejtal xi 
k'wajatichtsik jelt xan tin ulal jeché' 
an tak'ixtaláb ani ejtal jeye, xi na 
Dios in chu'tal jelti an lej bitsow 
Israel. 

17 Ani хо!, nibal tayíl, yabich u 
lé! ke ni jun xita! ti kin pidha! jun i 
t'ojlixtaláb; pos xowa! xin t'ajtsidh 
yab alwa! ba nu t'u'úl, in xalk'ál 
abal папа! in k'wajat u t'ójontsal 
na Jesukristo. 18Kidháblábtsik, ka 
bach'waltsik ech'ek'i ni alwa'tal ni 
Ajátik Jesukristo. Anchan' ka t'ájan. 

An dhutsadh úw xi abtsin k'al na Pablo an belomtsik xi 


Efeso 





Na Pablo in dhutsuntsal 
an belomtsik xi Efeso 

Naná!, xu bij Pablo, tin 

abatwálejil na Jesukristo, 
kom na Dios anchan! tin le'na!. 
Tu dhutsuntsaltsik jeché! an ti 
üw, kidháblábtsik xi k'wajíl ban 
bitsow xi Efeso, xa belálichtsik na 
Kristo Jesús ani i dhabalábichtsik 
k'al na Dios. ?Ka bach'waltsik an 
alwa'taláb ani an k'ijidhtaláb xi tál 
ba ni Táta! Dios ani ba ni Ajátik 
Jesukristo. 


An lábt'ajaxtaláb xin pidhnál na 

Dios k'al tin kwentak'i na Kristo 

3Ki pubédhantsal tin bij na Dios 
nin Táta! ni Ajátik Jesukristo, pos 
kom u k'wajatich junax k'al na 
Kristo, na Dios tu lábt'ajámalich 
Kal i tokat lábt'ajaxtaláb xi tál 
walk'i'. 4Na Dios tu takwyámal 
k'al tin kwentak'i na Kristo tam 
ti yabél in t'ajámal an walk'i' ani 
an chabál abal ku utey tin tamét 
u t'okat ani yab u walbidh. 5K'al 
nin k'anidhaxtal tu takwyámalich 
asta ti weje' abal ku k'wajách jelti 
max u chakámlábich k'al Jajá! 


k'al tin kwentak'i na Jesukristo, 
anchan! xan ti Јаја! tin kulbetna' 
kin taja!. 6 Ја!ісһ Ка! jeché! tin 
kwenta ti ech'ek'i i pubédhantsal 
tin bij na Dios k'al tin kwentak'i 
nin t'okat labidh k'anidhaxtal, xi 
k'ál tu lábt'ajál tam ku k'wajách k'al 
nin Chakámil xin k'anidhál t'ajat. 
7Na Kristo tu jalbintsi an ti walab 
Kal nin xich'ál xin wak'la! tam 
ti chemdhá pajk'idh ban peltsidh 
te! ani tu pakwlantsi ejtal an ti 
walastalábil, kom púlek t'ajat nin 
alwa'tal. п баја! abal ki Баса 
t'ajat i alwa'taláb k'al yantam i 
chalpadhtaláb. ?Tu pidhámalich ki 
exla! xowa' in ko'olwi'ik yab tejwa!, 
ja'ich xowa! Jajá' in ko'ol chalpadh 
ke ne'ech kin t'aja! k'al nin alwa'tal. 
10 Jeché! xowa! na Dios in ko'ol 
chalpadh, ja'ich ke kin pidha' na 
Kristo kin tak'iy ejtal xowa! wa'ach 
walk'i' ani хома! wa'ach ban k'ay'lá 
tam kin bajaw an Кї. 

11Na Dios tu takwyámal asta 
ti weje! abal ku k'wajách k'al na 
Kristo ani anchan', ki Баси an 
ch'ejwalixtaláb xi na Dios ne'ech 
kin pidhna'. Ejtal jeché!, anchan! tin 
t'aja! kom anchan! tin chu'u alwa!. 

12 Anchan' tin t'aja! abal wawá! xu 
judío, xu okxin ki bela! na Kristo, 
ku k'wajay i pubédhantsal tin bij 
na Dios kom Jajá! púlek Ja! t'ajat. 
13 Aníl teye tatá'tsik xi yab i judío, 
tam ta ach'a'tsik an tsubaxtaláb, 
tam ta t'iltsintsik an ti alwa! t'ilab 
k'al tin kwenta an lo'eltaláb ani a 
bela'tsik na Kristo, i exóliyattsik 
abal i dhabalábichtsik k'al na 
Dios. Jeché! an exólixtaláb, ja'ich 
an T'okat Ejattaláb xi na Dios in 
ulúmal ke ne'ech ka bach'utsik. 
14Na Dios tu pidhámal an ti 

Tokat Ejattaláb abal ki cho'óbna' 
ke ne'ech lejtal ki bach'u an 
ch'ejwalixtaláb хі Јаја! in ulúmal 
ne'ech ti ku pidha'. Jeché! an 
ch'ejwalixtaláb ne'ech ti ku pidha!, 
tam kin ok'óch kin káldha' ban 
walastaláb an atiklábtsik xi Jajá! in 
dhabal abal ka pubédhantsat tin bij 
kom púlek Ja! t'ajat. 


Na Pablo in kontsal a 
Dios abal ka pidhan ti 
chalpadhtaláb an belomtsik 


15 Jaxtám, tam ti папа! u cho'óbna! 
neye abal a beláltsik ni Ajátik 
Jesús ani a k'anidháltsik ejtal xu 
dhabalábichtsik k'al na Dios, 16yab 
u jilál ku pidha' ti jalbintsixtaláb 
na Dios tam kin ólan K'al tatá'tsik 
ta kwenta. 17U kontsal nin Diosil 
ni Ajátik Jesukristo, an labidh 
t'okat Táta'láb abal ti ki pidha'tsik 
ti chalpadhtaláb ani anchan!, 
ka ejtotsik ka exla! alwa! Jajá'. 

180 kontsal jeye ti ki pidha' ti 
chalab abal ka cho'óbna'tsik an 
aytsixtaláb xa ko'ol kom Јаја! 
ti takwyámalichtsik. Abal ka 
cho'óbna'tsik jeye xan tin pubíl 

nin jalbíl an jiltsixtaláb xi ne'ech 
ka pidhan xu dhabalábich k'al 

Jajá'. 19 Ani ka cho'óbna'tsik jeye 
xan tin pubíl an chápláb xi wawá! 

i ko'ol abal u belomich. Jeché! in 
xalk'a! k'al nin pulek cháp. 20 Jeché' 
an chápláb, xalk'an ba na Kristo 
tam ti na Dios in ejdha! ti ít ani 

in buxka! tin eját tú! walk'i'. ?!In 
pidha' más púlek ti awiltaláb ké an 
ajátiklábtsik, an awiltalábtsik, an 
cháplábtsik, an tak'ixtsik ani ni jun 
xita! yab ne'ech kin bawtsi an ti 
awiltaláb xin ko'ol na Kristo, yab 
tokot xo'k'i, aníl jeye tayíl. ?2Ejtal 
xowa! wa'ach, na Dios in k'wajba' 
bin tak'ixtal na Kristo ani na Kristo, 
k'wajbá abal ka k'wajay jelti nin ók? 
an belomtsik. Pos an belomtsik, 
ja'ich na k'wajat jelti nin putálíl nin 
t'u'ül na Kristo ani na Kristo, ja'ich 
nin teykóm ejtal xowa! wa'ach. 


U lo'wat k'al nin alwa'tal na Dios 
Na Dios ti pidha'tsik ti 
xe'chintaláb xi yab in ko'ol in 

ok'ontal k'al tin kwentak'i na Kristo, 
maske i k'wajattsikwi'ik jelti max i 
chemnek kal tin kwenta хома! yab 
alwa! a t'ajál ani an walastalábtsik. 
21 k'wajattsikwi'ik jelti max i 
chemnek kom a wewkómtsik an 
ok'tsixtaláb xi teché! ti k'ay'lá ani 
a t'ajámaltsik xowa! in kulbetnál 
an lej at'ax xin tak'yal ejtal an 
at'ax ejattalábtsik xi kwajat ban 
k'ay'lá. Jeché! an lej at'ax, ja'ich 
kál ti teykómte an iniktsik xi yab 
in t'ajál ti k'ij nin káwintal na Dios. 
3Ejtal wawá' anchan'wi'ik weye tu 
k'wajat ti we'él chabk'i', i wewkóm 
tokot xowa! i kulbetnál ani tokot 

i Саја] xowa! in kulbetnál ni t'u'úl 

ani xowa' i chalpayal. Jaxtám, in 
tomnálwi'ik ki bach'u an k'ak'adh 
yajtsiktaláb xi ne'ech kin abna! na 
Dios, jelt xi ne'ech kin bach'utsik xi 
yab in t'ajál ti k'ij nin káwintal na 
Dios. ^Por na Dios xi pülek t'ajat in 
yajnantsixtal in ko'ol, xi tu k'anidha' 
t'ajat k'al nin pulek k'anidhaxtal, 
5tu pidha! ti xe'chintaláb xi yab in 
ko'ol in ok'ontal k'al tin kwentak'i 
na Kristo, maske u k'wajatwi'ik 
jelti max u chemnek k'al tin 
kwenta an walastaláb xi t'ajál. 

Pos anchan! pé, u lo'wat k'al nin 
alwa'tal na Dios. $Na Dios jelti 
max tu ejdhámalich weye junax 
k'al na Kristo Jesús jelt xan ti Јаја! 
ejdhá ani tu buxka! junax k'al na 
Kristo tú! walk'i!. 7 Jeché! in Гаја! 
abal ti ku xalk'antsi más tayíl an 

ti pulek alwa'taláb xi tu kó'ontsal, 
k'al tin kwentak'i na Kristo Jesüs. 

8 Pos k'al tin alwa'talk'i na Dios 

i lo'odhichtsik, k'al tin kwentak'i 
abal i belmáchtsik. Jeché! an 
lo'eltaláb yab a bach'úmaltsik abal 
a t'ajámal jun xata', pos a Dios 

ti ch'ejwaliyamaltsik. *Yab хіба! 
ne'ech kin ejto kin áta! an lo'eltaláb 
k'al xowa'k'i in t'ajál abal yab 

kin t'ek'a! tinbá!. 19Pos na Dios tu 
t'ajámal k'al tin kwentak'i na Kristo 
Jesús abal ki аја! xowa! alwa'. Na 
Dios in ok'ox t'ajámalich jeché! abal 
ku k'wajay i t'ajál ech'ek'i xowa! 
alwa!. 


An lejkintaláb k'al tin kwenta an 
chemlá xin wat'na' na Kristo 
11 Anchan! pé, ka chalpaytsik 
хап ta k'wajatwi'ik. Yabtsik a 
kidhtal an judíotsik ani jaxtám an 
judíotsik, xin t'ajtsal ti exól bin 

t'u'úl an iniktsik ani in bijyaltsik 
tinbá' abal exólidh, ti utsáltsik abal 
yab i exólidh. 1?Tam ti jachan' i 
k'ij, yabtsik a exlál na Kristo. Kom 
yabtsik i judío, yab a exlál an 
lejkintaláb k'al tin kwenta xowa! 
in ulúmal na Dios ne'ech kin 
pidhna'. Teché! ta k'wajattsik ban 
k'ay'lá, por yabtsik a ko'ol ni jun 
i aytsixtaláb nibal a exláltsik na 
Dios. Por хо!, kom i k'wajatich 
junax k'al na Kristo Jesús, tatá'tsik 
xi yabwi'ik a exláltsik, i pidhnékich 
xo! ka exla! k'al tin kwentak'i 
an chemlá xin wat'na! na Kristo. 
14Na Kristo ja'ich xi tu t'ajál ku 
k'wajay k'ijidh. Јаја! in Paja! k'al an 
judíotsik ani k'al xi yabtsik u judío 
jún tokot i bitsow, in wixk'a! xowa! 
in Саја] ku k'wajay k'ejtsik. 15Na 
Kristo in wixk'a! k'al an chemlá 
xin wat'na!, an cháküxtaláb k'al 
tin kwenta an tak'ixtaláb xin ulal 
хома! yejat ka t'ajan. Anchan!, in 
Саја! abal xi chablam an bitsow 
ka k'wajay júnk'i tokot, jelti max 
júnk'i tokot i inik. Anchan' tin 
Paja! abal ku k'wajay k'ijidh. 1Ani 
anchan!, k'al tin kwenta an chemlá 
xin wat'na! ban peltsidh te!', na 
Kristo in kubdha' an péjéxtaláb 
xi wa'achwi'ik k'al an judíotsik 
k'al xi yabtsik u judío ani in 
k'wajba'ichtsik alwa! k'al na Dios, 
jilk'onich tám jün tokot i bitsow. 
17Na Kristo tsích ani in tila! 
an alwa! t'ilab abal ku k'wajay 
k'ijidh. In t'iltsi xi yabtsik u judío 
xi k'wajat jelti max ów k'al na 
Dios ani an judíotsik xi k'wajat 
jelti max utat k'al na Dios. 18Pos 
k'al tin kwentak'i na Kristo, ejtal 
maske u judío o yaba', ku utéch 

ban Táta'láb k'al an junkax T'okat 
Ejattaláb. 19 Jaxtám, tatá'tsik yabich 
i píl iniktsik, nibal i kwajattsik 

ba jun i chabál xon ti yab taja! i 
tak'nal. Tatá'tsik i kidhtalábich xo! 
Kal xi t'okattsik ani i kidhtalábich 
k'al xu dhabalábichtsik k'al na 
Dios. ?? Tatá'tsik a junwal jelti jun i 
pulek atá; i k'wajattsik i teykómte 
Kal jun in akan xin k'wajbámal 

an abatwáletsik ani an t'iltsixtsik. 
Na Jesukristo, ja'ich na k'wajat ti 
ultaláb t'ujub k'al jachan' in akan 
an atá. ?! Bin éb jachan' in akan 

an pulek atá, ke ja'ich na Kristo, 
exom ti pubel más jeché! an pulek 
atá, lejkidh alwa! abal ka k'wajay ti 
pulek atá xon tu k'ak'náb na Dios. 
22 Anchan! jeye tatá'tsik, junini' k'al 
na Kristo, i junkunaltsik abal ka 
bajaw ki k'wajay jelti jun i pulek 
atá xon ti na Dios k'wajat k'al nin 
T'okat Ejattalk'i. 


Na Pablo punk'untsidh abal kin óltsi 
an ti alwa! t'ilab xi yabtsik u judío 
Jaxtám k'al jeché! tin 
kwenta, naná!, xu bij Pablo, 
in k'wajat tin wik'nél k'al tin 
kwentak'i na Kristo Jesús abal 
tatá'tsik ta alwa!bíl xi yabtsik i 
judío. 2А cho'óbichtsik xóna' ke 
na Dios, k'al nin alwa'tal, tin 
punk'untsámal jeché! an ti t'ojláb 
abal tatá'tsik ta alwa'bíl. ¿Pos 
na Dios tin óltsi an ti chalab xin 
ko'olwi'ik yab tejwa!, jelt хап tu 
dhutsámal wé! más ok'ox. “Tam 
ka ajaytsik, ne'ech ka chu'u abal 
naná' u exlálich xowa' na Kristo in 
ko'olwi'ik yab tejwa!. 5Jeché! xowa! 
in ko'olwi'ik yab tejwa! na Kristo, 
ja'ich xowa! an iniktsik yab pidhnék 

kin exla! asta ti weje'; por хо!, na 
Dios in xalk'antsámalichtsik nin 
abatwálejiltsik ani nin t'iltsíxiltsik 
Kal nin Tokat Ejattalk'i, Ske k'al 
tin kwentak'i max kin bela! an 
alwa! t'ilab, xi yabtsik u judío 
ne'ech jeye kin bach'u jayéchk'i an 
ch'ejwalixtaláb xi ne'ech kin bach'u 
an judíotsik. Jánk'i tokot i bitsow 
ti ne'ech ka ájin an judíotsik ani xi 
yabtsik u judío ani ne'ech jeye kin 
bach'utsik xowa! in ulámal ne'ech 
kin pidhna' na Dios k'al tin kwenta 
na Kristo Jesüs. 

TNaná! in k'wajbadh tin t'ójontsix 
Kal jeché! an alwa! tilab Kal tin 
kwentak'i nin alwa'tal na Dios, 
xin pidhan kal Jajá' nin cháp. 
8Naná!, xi más wé! u jalbíl ké xi 
más chipíl xu dhabalábich k'al na 
Dios; in pidhan an ti alwa'taláb 
ku t'iltsi an ti alwa! t'ilab k'al tin 
kwenta nin yaníl nin alwa'tal na 
Kristo xi yabtsik u judío. 9 Ani tin 
punk'untsámal abal tu pidha'tsik 
ka cho'óbna! xowa! ја! an chalab xi 
asta ti weje!, ta'wi'ik tin ko'ol yab 
tejwa! na Dios. Jeché! na Dios, ja'ich 
xin t'ajámal ejtal xowa! wa'ach. 

1? Anchan! ti támun, abal xo!, k'al 
tin kwentak'i an belomtsik, ejtal an 
ajátiklábtsik ani an awiltalábtsik 
xi kwajattsik walk'i' kin bajaw kin 
exlantsi tin pubíl nin chalpadhtal 
na Dios. "Na Dios in Раја! k'al 

tin kwentak'i ni Ajátik Jesukristo, 
jeché! xowa! in ko'ol chalpadh asta 
ti weje!. 12 Ani Ка] tin kwentak'i 
na Jesukristo, i ejtowal ku utey ba 
na Dios abalk'i i belál na Kristo. 

13 Jaxtám, tu kontsaltsik abal yab 
Ка jalk'uy na chalab k'al хома! a 
chu'taltsik exom u tamwal k'al 

tatá'tsik ta kwenta. Pos ejtal jeché!, 
u tamwal k'al tatá'tsik ta alwa'bíl, 
jaxtám ti yejat ki kwajaytsik i 
kulbél. 


Na Kristo tu k'anidhál 

14 pos ja'ich k'al jeché! tin kwenta, 
tin tudhlanal tin tamét nin Táta! ni 
Ajátik Jesukristo. 15 Јаја! u Táta'láb 
k'al ejtal xu k'wajíltsik chabál ani 
xu k'wajíltsik jeye walk'i'. 16 U 
kontsal an Táta'láb abal k'al nin 
t'okat alwa'tal, ti ki pidha'tsik ti 
chápláb ani ti likattaláb ba ejattal, 
Kal nin T'okat Ejattalk'i, "ani ke 
na Kristo, ka k'wajay ba na itsích 
k'al tin kwentak'i an belomtaláb xa 
ko'oltsik. Anchan', tam i k'wajattsik 
alwa! ani i k'anidhaxichtsik t'ajat, 
18ne!lech tám ka ejtóch ka exbay 
k'al ejtal an belomtsik xan tin pubíl 
nin k'anidhaxtal na Kristo. '?Pos 
u konyal ka exla'tsik jeché! an 
k'anidhaxtaláb abal ki k'wajaytsik 
i teykómte t'ajat k'al na Dios. Nin 
pubíl jeché! an k'anidhaxtaláb, yab 
in junwal ni jun xata! xowa! i exlál. 

20 Ani хо!, ke an labidh t'okattaláb 
kin kó'oy na Dios, xin ko'ol an 
awiltaláb abal kin баја! уап xata' 
más ké xowa! i konyal o i chalpayal. 
Jeché! an awiltaláb, ja'ich xi k'wajat 
jeye k'al wawá!. ?! Ke na Dios ka 
pidhan k'al an belomtsik ti labidh 
k'ak'naxtaláb malilíl i k'ij Kal tin 
kwentak'i na Kristo Jesús. Anchan' 
ka t'ájan. 


U k'wajat junini' k'al tin 
cháp an T'okat Ejattaláb 
Naná!, xin k'wajat tin wik'nél 
k'al tin kwenta an Ajátikláb, 
tu pakabédháltsik abal ki k'wajay 

alwa! xan ti yejat ka k'wajaytsik 
xi takudhich k'al na Dios. ?Ka 
cha'ka'tsik tabá!, ki kó'óntsíxintsik 
ti cha'attaláb jún ani jún k'al i 
k'anidhaxtaláb. Ki k'wajaytsik 
ech'ek'i junini!, Kal tin cháp an 
T'okat Ejattaláb abal ki k'wajaytsik 
ech'ek'i k'ijidh ani junini', ^jelti 
max júnk'i tokot ani jánk'i jeye 
tokot an T'okat Ejattaláb, anchan' 
xan ti na Dios ti takwyámaltsik 
abal ki k'wajáchtsik a ko'ol jún 
tokot i aytsixtaláb. 5Jün jeye tokot 
i Ajátikláb wa'ach, jún i belomtaláb, 
jún i pujaxtaláb, Sjún a Dios wa'ach 
xi ja'ich nin Táta! ejtalk'itsik. Јаја! 
k'wajat ultaláb Kal ejtal, in хаа 
nin awiltal Kal ejtalk'i ani k'wajat 
k'al ejtalk'i. 
7Por Јаја! tu pidhámal juntsik 
tu éb an ti alwa'taláb, xantik'i na 
Kristo tin le'námal ti ku pidha'. 
8Jaxtám an T'okat Dhuslab in ulal 
enché': 
K'adhiy walk'i', tam tin átámich 
xita! k'ál tu tomnáb ani 
in pidha! ti awiltaláb an 
iniktsik. 
9 ¿Ani jant'éy in lé! kin ulu ke 
Јаја! *k'adhiy?" In lé! kin ulu 
ke ok'ox pa'ay asta xon ti más 
cha'at an chabáltsik. 10Xi pa'ay, 
jayéchk'i jeye xi k'adhiy xon ti más 
t'ek'at ап walk'i' abal ka k'wajay 
putálk'i. 1 Јаја! ja'ich xi tu pidha' 
ti awiltaláb juntsik tu éb, taltsik in 
pidha! ti awiltaláb kin t'ójontsitsik 
ti abatwále, xi k'e'et abal ti t'iltsix, 
xi k'e'et abal kin ба! an alwa! 
tilab, xi k'e'et abal kin wila! an 
alwa! t'ilab ani xi k'e'et abal ti 
ok'tsix. 12 Anchan'! tin баја! abal 
ku ok'tsin wawá! xu dhabalábich 

k'al na Dios abal ki ejto ki t'ójontsi 
na Dios ani ku belmách más xu 
k'wajatich jelti nin putálíl nin t'u'úl 
na Kristo, Basta ki ejto ki bajaw 

ku k'wajay junini' k'al tin kwenta 
ni belomtal ani ki exla! alwa! nin 
Chakámil na Dios. Anchan' ne'ech 
tám ku k'wajách lujat jelt xan ti 
jeye na Kristo. 14Yabich tám ne'ech 
ki junu jelti an chakamtsik, xi yab 
t'ajat t'ojláb u jalk'untsáb tin chalab, 
xin bach'waltsik xowa'kichk'i i 
ok'tsixtaláb, tam ka k'ambiyattsik 
k'al i iniktsik xu k'ambix. Jeché'tsik 
in éynál ejtal xowa! yab alwa! abal 
ka k'ambixin. 15 АІма! más, ki óntsi 
ki wéwna! an tsubaxtaláb ani tu 
k'ánídháx abal ku k'wajay más 

utat k'al na Kristo, xi k'wajat jelti 
nin ók? an belomtsik. 16 Ani k'al tin 
kwenta na Kristo, ejtal an belomtsik 
k'wajat alwa! ani junini' Kal Јаја!, 
tin kwenta an junaxtaláb xin ko'ol 
an belomtsik. Ani tam an belomtsik 
k'wajat alwa!, u yanel más апі и 
k'anidhaxtsik más. 


An ít xe'chintaláb tam i 
belálich na Kristo 

17 pos jeché! ja'ich tu utsáltsik 
ani tu punk'untsaltsik tin bij an 
Ajátikláb: yabich ki k'wajaytsik 
más jelt xan tu k'wajíltsik xi k'e'et 
xi yab in exláltsik na Dios, xu 
k'wajíltsik xantik'i kin chalpay 
k'al an chalab xi yab xata! in jalbíl. 
18Nin chalab k'wajat jelti max ban 
jik'waxtaláb. Yabtsik in ko'ol an 
xe'chintaláb xi tál ba na Dios kom 
yabtsik xata! in cho'ób ani kom 
chapiktsik t'ajat nin itsích. 19 Yabich 
in ach'ál tidhetál tam in t'ajál 
хома! yab alwa! ani in t'ajáltsik i 

at'axtaláb xowa'kichk'i kin chalpay. 
20 por tatá'tsik yab anchan! ta 
ok'tsinéktsik ka t'aja! k'al na Kristo, 
21 max ani! lejtal ta axtsámalichtsik 
ani i ok'tsidhichtsik k'al Јаја! хап 
tin ulal an tsubaxtaláb xi k'wajat ba 
na Jesús. 22 Ani k'al tin kwenta ап 
weje! chalab хап ta k'wajattsikwi'ik, 
ka jila'ich, pos i odhitstsikwi'ik 

ta k'wajat k'al an at'axtaláb xa 
kulbetnáltsik. Ka jalk'áchtsik 

na ejattal ani na chalab. 24Ка 
bach'üchtsik an ít chalab xi k'wajat 
t'ajadh хап ti na Dios tin lé!. Jeché! 
an ít chalab, u xalk'anal tam ku 
k'wajách tsubax, in lujtalk'i ani 
t'okat. 

25 Jaxtám, yabich yejat ki 
k'ámbíxintsik; ki káwintsik tsubax 
k'al na at kidhábtsik abal ejtal ni at 
kidhábtsik i kidhtal tu k'wajat. 

?6Max ki chakuytsik, yab ka wala! 
ani yab ki k'wajaytsik i chakúl 
putál a k'ítsá. 27 Yab ka walka'tsik ti 
ki áta! an lej at'ax. 

28Xu kwé'wi'ik, kin jila'ich ti 
kwé! ani ka t'ójonich; kin Раја! k'al 
nin k'ubak jun i alwa! t'ojláb abal 
anchan', kin kó'oy xant'éy kin 
ch'ejwaliy an ch'ojontáltsik. 

29Yab ka ulutsik i tilab xi yab 
alwa!, tokot ka éyna'tsik jun i 
káwintaláb alwa! abal anchan', ka 
tolmintsi más кіп bach'u хома! 
alwa! xita' kin ach'a'. 3? Yab ka 
t'e'pindhantsi tin T'okat Ejattal na 
Dios. Jeché! an T'okat Ejattaláb, 
k'ál ta k'wajat i exólidh abal ki 
xalk'antsik ke i dhabalábichtsik k'al 
a Dios tam kin bajaw xowk'i ne'ech 
ki ok'onich ta lo'wáb. 

31Ka jila'ichtsik an t'e'pintaláb, 
an chákub, an chapik káwintaláb 

ani an at'ax káwintaláb. Ki 
t'ájtsíxintsik xowa! alwa!, 

ki yájnántsíxintsik ani ki 
pákwlántsíxintsik jün ani jün jelt 
xan ti na Dios ti pakwlantsitsik k'al 
tin kwentak'i na Kristo. 


Xan ti yejat ka k'wajay xu 
chakámlábichtsik k'al na Dios 
Pos kom i chakámlábichtsik 
k'al na Dios, xi k'anidhábtsik 
t'ajat, yejat ka t'ajáltsik xowa' Јаја! 
in t'ajál. ?Ki k'ánídháxintsik, jelt 
xan ti na Kristo tu k'anidha' апі 
in pidhna! tinbá! ka chemdhá 
Kal wawá! ti alwa'bíl, jelt tam u 
chemdháb jun i borrego abal ka 
pikbantsat na Dios tsikadh ani kin 
jiktsi tin niwíy. 
3Kom i dhabalábichtsik k'al na 
Dios, yabich yejat ka wa'chin k'al 
tatá'tsik níwé! xita! xu k'wajíltsik 
yab exbadh, ni jun xata! хома! 
at'ax, nibali ch'e'ne'taláb. ^Yab ka 
t'ila'tsik ni jun xata! xi yab tsubax, 
nibal xowa! xi yab a exláltsik; yab 
jeye ki odhbijxin, pos ejtal jeché' 
yab alwa!. Alwa! más ki pidhál 
ti jalbintsixtaláb na Dios. 5Pos a 
cho'óbichtsik alwa!, ke max jun xita' 
u junkunal k'al xi yab in tomtal o 
in t'ajál хома! yab alwa!, yab ne'ech 
kin ejto ka k'wajay tak'nél k'al na 
Kristo ani k'al na Dios. Xita' ch'e'ne! 
t'ajat, in junwal jelti max in Какпа] 
i ch'ilabtsik, yab jeye ne'ech kin 
ejto ka k'wajay tak'nél k'al na Kristo 
ani k'al na Dios. 9Yab ka walka'tsik 
ti ki kambiy ni jun xita! Kal i апі! 
t'ilabtsik. Pos ja'ich k'al jeché! tin 
kwenta tu t'ájnal хома! yab ама! 
ani ja'ich ti ne'ech ka tsích an 
k'ak'adh yajtsiktaláb xi ne'ech kin 

abna' na Dios abal an atiklábtsik xi 
yab u t'ajnal k'ál ti k'ij na Dios. "Pos 
yabtsik ka wéwna! хома! a chu'tal 
in t'ajáltsik. 

8 Tatá'tsik i k'wajatwi'ik jelti max 
ban jik'waxtaláb k'al tin kwenta 
an walastaláb xa t'ajáltsik. Por 
xo!, kom i k'wajatichtsik junax k'al 
an Ajátikláb, i k'wajatichtsik jelti 
max ban tajaxtaláb. Ki k'wajaytsik 
jelt xan tu k'wajíl an atiklábtsik 
xi k'wajattsik ban tajaxtaláb. ?Pos 
ban tajaxtaláb tu tsi'il ejtal an 
alwa'taláb, an tsubaxtaláb ani an 
lujattaláb. 19 Ка t'ajáltsik ech'ek'i 
xowa! in lé! an Ajátikláb. 1! Yab 
ka t'ajáltsik хома! xi yab xata! in 
jalbíl jelt xowa' in t'ajál xi yabtsik 
u belom xi k'wajattsik jelti max 
ban jik'waxtaláb; más alwa! ka 
xalk'antsitsik abal kin chu'utsik ke 
yab alwa!. 12Pos tidhetál t'ajat ki 
tila! asta xowa! jajá'tsik in t'ajál 
chinat; Spor tam ka xalk'antsat 
ban tajaxtaláb ejtal xowa! in 
t'ajáltsik, ejtal u jilk'onal tejwa!, 
pos an tajaxtaláb in xalk'ál ejtal. 

14 Jaxtám tu ulwáb enché': 
Ki ejchich, tatá! xi k'wajat ta 
wayal; 
ki ch'akách xon ta k'wajat ban 
chemélomtsik 
ani na Kristo ne'ech ti tajbách. 

15 Jaxtám, ka chu'utsik alwa! xan 
ta k'wajattsik. Yab ki k'wajaytsik 
jelti xi yab chalpadh, ki k'wajaytsik 
jelti xi chalpadh. 16Ka éyna'tsik 
alwa! an k'ij, pos an k'ij yab ech'ek'i 
alwa!. 17 Yabtsik ka junu jelti xi 
yab chalpadh; ka exbaytsik alwa! 
хома! in lé! ka t'ajan an Ajátikláb. 
18Yab ki uch'áchtsik, pos jeché! yab 
alwa!, u júnax ban k'ibeltaláb; más 

alwa! ka aliytsik xan ti ki kwajay 
teykómte t'ajat k'al nin cháp an 
T'okat Ejattaláb. 19 Ка ajatna'tsik 

i ajatlábtsik ani i ajatlábtsik xi 
ijtsinal k'al an T'okat Ejattaláb. 
Ka ajtintsitsik ani ka Какпа! k'al 
ejtal na itsích an Ajátikláb. ? Ка 
pidháltsik ech'ek'i ti jalbintsixtaláb 
na Dios an Táta'láb k'al ejtal 
хома! a t'ajáltsik, tin bij ni Ajátik 
Jesukristo. 


Xan ti yejat ka k'wajay an 
belomtsik k'al nin kidhtaltsik 
21Ki k'ák'náxintsik jún ani jún 
abal ka xalk'an ke yabich a ch'ikat 
t'ajáltsik na Dios. 

22 An tomkidh mímláb yab yejat 
kin ch'ikat t'ajál nin tomkíl, pos 
ja'ich in lé! an Ajátikláb. ?3Abal an 
tomkidh inik, ja'ich k'wajat jelti 
nin ók? nin tomtal, anchan! jelti 
na Kristo k'wajat jelti nin ók? an 
belomtsik. Na Kristo ja'ich jeye 
nin Lo'óxil an belomtsik ani an 
belomtsik ja'ich na k'wajat jelti nin 
putálíl nin Pu'úl na Kristo. Pos 
anchan! xan ti an belomtsik yab in 
ch'ikat t'ajál na Kristo, anchan! jeye 
an tomkidh mímlábtsik yab yejat 
kin ch'ikat Paja! nin tomkíl. 

25Tomkidh iniktsik, ka k'anidha! 
na tomtal, jelt xan ti na Kristo 
tin k'anidha! an belomtsik ani in 
pidhna! tinbá! ka chemdhá Kal tin 
alwa'bíl an belomtsik. 26 Jeché! in 
t'aja! abal kin t'oko an belomtsik. In 
t'oko k'al an alwa! t'ilab ani in t'oko 
jelti max Kal i ја!, ?"abal kin utu tin 
tamét Јаја! jelti jun i labidh tokat 
belomtsik, yab ch'o'odh, alabél, 
tokat ani lujat t'ajat. 28An tomkidh 
inik, yejat kin k'anidhál nin tomtal, 

jelt хап tin k'anidhál tinbá!. Xita! in 
k'anidhál nin tomtal, in k'anidhál 
tinbá!. ?9Pos ni jun xita! yab in 
pojkál tinbá!, tokot in k'apundhál 
ani in beletnál tinbá'. Na Kristo, 
anchan! jeye tin t'ajál k'al an 
belomtsik; 30 pos an belomtsik, 
ja'ich na k'wajat jelti nin putálíl 
nin t'u'úl na Kristo апі wawá! 
jayéch i kidhtal jachan' nin putálíl 
nin t'u'úl na Kristo. U t'ajadh k'al 
jayéch nin t'u'úl ani Kal jayéch nin 
beklék. 31 “Jaxtám, an inik ne'ech 
kin jila! nin táta! ani nin папа! abal 
ka k'wajay k'al nin tomtal ani xi 
jeché! cháb, jún tokot ti ne'ech ka 
ájin." 32 Jeché! ja'ich jun xata! púlek 
xi k'wajatwi'ik yab tejwa!; por папа! 
in k'wajat и t'ilál na Kristo апі an 
belomtsik. 33Por jeché! in ша] jeye 
ke juntsik ta éb yejat ka k'anidha' 
na tomtal jelt xan ta k'anidhál tabá! 
ani an tomkidh mímláb, yab yejat 
kin ch'ikat баја! nin tomkíl. 
Chakamtsik, yab ka ch'ikat 
t'ajál na táta'tsik abal i 

belomich, pos jeché! ja'ich na lujat. 
?An jidhtal tak'ixtaláb xin ulal abal 
ne'ech ki bach'u jun xata! alwa!, in 
Ша] enché': “Ka КаК'па! na táta! ani 
na папа!, ?abal ki k'wajay alwa! апі 
nakat i k'ij teché! ti k'ay'lá." 

^Ani tatá'tsik, táta'lábtsik, yab ka 
chaküdhál na chakámiltsik, tokot ka 
tak'yaltsik abal kin t'ajál xowa' alwa! 
xan tin ulal nin tak'ixtal an Ajátikláb. 

5Jolibtsik, yab ka ch'ikat t'ajáltsik 
na ajátik xi teché! ti k'ay'lá, ka 
exbantsitsik хома! ti ki utsa! k'al 
yantam i k'ak'naxtaláb ta itsích ani 
k'al yantam i cha'attaláb. 

SKa t'ójontsitsik alwa', yab 
tokotk'i tam k'wajattsik ti telál 

abal a lé! ki utsan ke i alwa! 
t'ójontsixtsik. Ki t'ójontsixin jelt in 
t'ójontsixil na Kristo, ka t'aja'tsik 
an t'ojláb k'al yantam i kulbétaláb, 
pos na Dios anchan! tin lé! kin 
chu'u ka t'ajál. "Ki t'ójontsik k'al 
yantam i kulbétaláb, jelti max 
exom a t'ójontsal an Ajátikláb ani 
yab i iniktsik. $Pos a cho'óbichtsik 
ke maske jún u jolib o yaba', max 
kin Раја! хома! alwa!, ne'ech jeye 
ka pidhan хоуа! alwa! k'al an 
Ajátikláb. 

9 Ani tatá'tsik, ajátiklábtsik, 
anílk'i teye ka баја! jelti na 
t'ojnáliltsik, yab ka jik'édha'tsik. 
Ka chalpay abal tatá'tsik ani na 
t'ojnáliltsik a ko'ol jun a Ajátik xi 
k'wajat walk'i', pos abal Jajá!, an 
atiklábtsik ejtal jayéchk'i in jalbíl. 


Xant'ok'ál ti ne'ech kin ejto kin 

tamk'uy jun i belom хома! yab alwa' 
10 Ani xo! kidháblábtsik, 

ka likedha'tsik tabá! abal i 
k'wajatichtsik junax k'al an Ajátikláb 
ani k'al nin pulek cháp xi Jajá! in 
ko'ol. 11 Jelt xan ti an soldadotsik 
in ko'ol kidhat xowa' in éynál ti 
péjéx, anchan! teye ti ka kó'oytsik 
xowa! in pidhnál na Dios abal ka 
ejto ki kwajaytsik alwa! ani yab ki 
Kambiyattsik Ка! an lej at'ax. 12pos 
yab exom tu péjéx Kal i iniktsik, 
exom tu péjéx Kal i ajátiklábtsik, 
Kal xita'kichk'i xin ko'ol i awiltaláb 
kal xowa'kichk'i, Kal an tak'ixtsik 
xin ko'ol i awiltaláb k'al xowa! yab 
alwa! ani k'al in abatwálejiltsik an 
lej at'ax xi k'wajat al ik. BJaxtám, 
ka éyna'tsik ejtal хома! in pidhnál 
na Dios abal ka ejtotsik ka kuxuy 
jachan' an k'ij xi yab alwa!. Ani tam 

ka ejtóchtsik ka kuxuy, ka kó'oytsik 
junini' na chalab. 14Ka kó'oytsik 

pé junini' na chalab, ka éyna'tsik 

an tsubaxtaláb jelt xan ta éynáltsik 
an б xa wik'ál kál na tsukul. Ka 
éyna'tsik jeye an lujattaláb jelti jun i 
dhabuxtaláb, jelt xan ti jun i soldado 
in éynál jun i pat'ál kin dhabuy 

kál nin tamét. Ki k'wajaytsik 
t'ojojodh abal ka tila! an alwa! t'ilab 
xin pidhnál an k'ijidhtaláb. 16Ка 
éyna'tsik an belomtaláb abal ka 
tamk'uy kál ejtal xowa! in lé! ti ki 
t'ajtsi an lej at'ax, jelt xan ti jun i 
soldado in éynál jun i pat'ál abal 
kin tamk'untsi kál tin kwi'ixtal 
xita! k'ál tu at'nal. "Ka éyna'tsik an 
lo'eltaláb jelt xan ti jun i soldado 

in éynál jun i pat'ál kojáláb abal 

kin Којпа! ani nin káwintal na Dios 
ka kó'oytsik jelti jun i machét xi 

ti pidhál an T'okat Ejattaláb. 18Ki 
ólantsik ech'ek'i, ka pakabédhál ani 
ka kontsal na Dios k'al tin cháp an 
T'okat Ejattaláb. Yab ka uk'tsitsiytsik 
ta ól ani ka kontsintsitsik jeye xu 
dhabalábichtsik k'al na Dios. Ti 
kin kontsintsitsik neye abal na Dios 
ti kin pidha! ti t'ilabtsik tam kin 
káwin ani kin káwin Kal ni jun i 
jík'ib tam ku tila! an alwa! t'ilab 
Kal tin kwenta xowa' na Dios in 
ko'olwi'ik chinat. 20 Na Dios tin 
abámal abal ku tila! an alwa! t'ilab 
ani ja'ich k'al jeché! tin kwenta tin 
k'wajat tin wik'nél. Ti kin kontsintsi 
abal ku ejto ku t'ila! jeché! an alwa! 
t'ilab Kal ni jun і jík'ib, pos anchan! 
ti yejat ku Caja". 


An chapnédhomtaláb xi tin ok'ontal 


21Na Tíkiko, an kidhábláb xi 
k'anidhál t'ajat, xi ja'ich jun i 

alwa! t'ojnal xin t'ójontsal an 
Ajátikláb, ne'ech ti ki óltsitsik 
ejtal xan tin k'wajat neye ani 
xant'éy u t'ajál. ?2Ja'ich k'al 
jeché! tin kwenta tu abál tachan' 
xon ta k'wajattsik abal ti ki 
utsa'tsik xan tu k'wajat teché! 
ani ti ki k'ijidhmédhantsitsik ta 
itsích. 

23Ke na Dios an Táta'láb ani an 
Ajátikláb Jesukristo, ti ki pidha'tsik 
ti k'ijidhtaláb. Ti ki pidha'tsik jeye 
ti k'anidhaxtaláb ani ti tolmiytsik 
ki belmách más. ?*Ka bach'waltsik 
ech'ek'i nin alwa'tal na Dios 
ejtal tatá'tsik xa k'anidhálich ni 
Ajátik Jesukristo k'al jun i alwa! 
k'anidhaxtaláb. Anchan' ka tájan. 


El Nuevo Testamento en el huasteco de Veracruz @ La Liga Bíblica 2005, 2009 


An dhutsadh úw xi abtsin k'al na Pablo an belomtsik xi 


Filipos 





Na Pablo in dhutsuntsal an 
belomtsik xi Filipos asta xon 
ti jajá' k'wajat ti wik'nél 

Naná!', xu bij Pablo, junax 

k'al na Timoteo, u k'wajat 
i t'ójontsal na Jesukristo. I 
dhutsuntsal jeché! an ti úw ejtal 
xu dhabalábichtsik k'al na Dios 
abal in belálichtsik na Kristo 
Jesús. I dhutsál jeye jeché! an úw 
abal an ok'lek belomtsik ani an 
tolmix belomtsik xu k'wajíl ban 
bitsow Filipos. ?Ka bach'waltsik 
an alwa'taláb ani an k'ijidhtaláb xi 
tál ba ni Táta! Dios ani ba ni Ajátik 
Jesukristo. 


Nin kontsintsixtal na Pablo 
abal an belomtsik 
3Ech'ek'i tam tu chalpaytsik, u 

pidhál ti jalbintsixtaláb nu Diosil. 
4^Ech'ek'i tam kin ólan, tu kontsintsal 
ejtal tatá'tsik kal i k'ijidhtaláb; 3 pos 
i tolmixnéktsik teye abal ka t'ilan an 
alwa! t'ilab. Jeché! a tujutsik ka t'aja! 


asta tam ta t'iltsintsik an ti alwa! t'ilab 


ani asta xo'. 60 cho'ób alwa! abal 
na Dios, xin tujúm kin баја! an alwa! 
t'ojláb ba tatá'tsik, ne'ech kin ok'oy 


tam kin bajaw xowk'i ti ne'ech ka 
tsích juní na Jesukristo. "In tomnál 
t'ajat ku chalpay anchan! k'al tatá'tsik 
ta kwenta, kom tu k'anidháltsik t'ajat. 
Anil jeye kom a bach'waltsik jayéchk'i 
an alwa'taláb xi naná! u bach'wal 

Kal tin kwenta tam in balidh ban 
wik'axte! ani tam in k'wajat tin tamét 
i awiltalábtsik abal ku ulu ke an alwa! 
t'ilab, tsubax. $Na Dios in cho'ób alwa! 
abal tu k'anidháltsik t'ajat k'al jun i 
K'anidhaxtaláb jelti an k'anidhaxtaláb 
xin ko'ol na Jesukristo. ?U kontsal na 
Dios abal ki k'ánídháxintsik más, k'al 
yantam i chalpadhtaláb ani ka ejto 

ka exbaytsik xowa'kichk'i, abal ka 
wit'a'tsik ka exla! xowa! na más alwa!. 
Anchan!, ne'ech ki xe'chintsik alwa! 
ani yab ne'ech ka wa'chin ni jun xata! 
xant'ok'ál ti ki walbiyat tam ka tsích 
juní na Kristo. Max a belálichtsik na 
Jesukristo, ne'ech ka ejtotsik ka Paja! 
yán xowa! alwa! abal tin k'ak'nabíl 

na Dios ani abal kin bach'u an labidh 
t'okattaláb. 


Max in k'wajat ejat, in 
ejat abal na Kristo 
12 Kidháblábtsik, u lé! ka 
cho'óbna'tsik ke ejtal xowa' u 

tamúmal, tin tolmiyámal abal ku 
tila! más an alwa! tilab. !3Jaxtám, 
ejtal an soldadotsik xi k'wajat ban 
atá xon tu t'ajnal an lájundhaxtaláb 
ani ejtal xi más, in cho'óbtsik abal 
папа! in k'wajat tin wik'nél abalk'i 
u belál a Kristo. 14Ani abal in 
chu'táb ke in k'wajat tin wik'nél, 
yán an kidháblábtsik in kubámal 
tinbá! abal ka xe'chin kin t'ila! an 
alwa! t'ilab Kal ni jun i jík'ib. 
15Tsubax k'ejle ke taltsik in t'ilál 
na Kristo abal in chakuntsal o abal 
in ulaltsik ke yab tsubax хома! u 
ulwáb k'al tin kwenta na Kristo, 
por taltsik, xe'ech in t'iláltsik in 
tsubtalk'i. 16Taltsik in t'iláltsik na 
Kristo, abal in at'ál ani yab Kal i 
tsubaxtaláb. Jeché! tin t'ajáltsik 
anchan! abal in lé! kin chu'utsik 
ku wat'na! más i yajtsiktaláb teché' 
ban wik'axte!. 17 Por xi k'e'ettsik, in 
t'ilál na Kristo kom u k'anidhaxtsik, 
pos in cho'óbtsik ke naná! in 
k'wajat tin wik'nél abal ku ulu 
ke an alwa! tilab, tsubax. 18 por, 
¿jant'ó ki éyna!? Maske alwa! o yab 
alwa!, in t'iláltsik a Kristo ani jeché!, 
tin K'ijidhmédhál. 

Ani más ne'ech kin k'ijidhmé, 
19kom u cho'ób ke Kal ejtal jeché! 
xowa! exom u tamwal ne'ech kin 
kale alwa!, k'al tin kwenta an 
kontsintsixtaláb xa t'ajáltsik ani 
k'al an tolmixtaláb xi tin pidhál 
nin T'okat Ejattal na Jesukristo. 
20Pos xowa! u aytsal ani хома! u 
lé!, jatich ke yab kin tidhebé. U 
lé! ku ejto kin káwin k'al ni jun 
i jík'ib, abal anchan! jelti xo! ani 
ech'ek'i, ka xalk'an más ba папа! 
nin pubíl na Kristo. U lé! ka xalk'an 
ba naná! nin pubíl na Kristo, maske 

in k'wajat ejat o in chemnek. ?! Pos 
abal папаӣ!, max in k'wajat ejat, in 
ejat abal ku t'ójontsi a Kristo ani 
max kin chemech, más alwa', kom 
ne'ech kin k'aléch tin k'wajíl k'al 
Јаја!. ??Pos max teché'k'i neye bél 
in xe'ech juntam anik'i ani alwa! 
ku t'ójontsi an Ajátikláb, tám, yab 
u cho'ób хома! ku takuy.  T'ojláb 
t'ajat ku takuy xowa! más alwa! k'al 
jeché! chablam: pos u lé'ak max 
kin chemchich abal kin k'aléch tin 
k'wajíl junax k'al na Kristo, pos 
jeché! alwa! t'ajat abal naná'; 24рог 
u chalpayal abal más alwa! abal 
tatá'tsik max yabél kin chemech. 
25 Ani kom u cho'ób abal anchan' 
ne'ech ka támun, bél ne'ech 

kin k'wajay kal tatá'tsik abal ta 
alwa'bíl ani abal ki k'ijidhmétsik 
k'al tin kwenta an belomtaláb xa 
ko'oltsik. 26 Anchan!, tam kin k'ale 
juní tu álna'tsik, ki k'ijidhmétsik 
k'al tin kwenta na Kristo Jesüs. 

27 Tokot tu pakabédháltsik abal ki 
k'wajay jelt xan tin ulal nin alwa! 
tilábil na Kristo. Anchan', maske 
kin Kale tu álna! o in k'wajat ów, 
ku ach'a! ke i kwajajadhtsik alwa!, 
junini' a chalab, a t'iláltsik an alwa' 
t'ilab abal ka belan 28ani yab ka 
walka! ti ki jik'édha'tsik хіп at'ál 
an alwa! tilab. Jeché! хома! tu 
kontsal ka t'aja'tsik, ja'ich jun i exól 
abal kin chu'u ke jajá'tsik ne'ech 
ban k'ibeltaláb, por ja'ich jeye jun 
i exól abal tatá'tsik i lo'odhich ani 
jeché!, ba Dios ti tál. 29Pos kal tin 
kwenta na Kristo, i takudhtsik abal 
ki belmách ani yab tokot jeché'k'i, 
aníl jeye abal ka wat'na'tsik i 
yajtsiktaláb k'al tin kwenta na 
Kristo. 3? Tatá'tsik ani naná! u 

k'wajat i wat'nál jayéchk'i jeché! an 
yajtsiktaláb. A chu'ümichtsik xan 
tu wat'námal i yajtsiktaláb más 
ok'ox ani asta хо!, a ach'áltsik abal 
u óntsal ku wat'na!. 


Nin cha'attalábil ani nin 
pubíl na Kristo 


Jaxtám, max na Kristo ti 

k'ijidhmédhál ani ti k'anidhál, 
max nin T'okat Ejattal k'wajat k'al 
tatá'tsik, max i k'ák'náxtsik ani 
i kó'óntsíxtsik ti yajnantsixtaláb, 
?ka kó'oytsik junini' na chalab, ki 
k'ánídháxintsik ján ani jün, ki 
k'wajajantsik junini' abal ti kin 
Kijidhmédha'tsik más. 3Yab ka 
t'aja'tsik xata! abal ki k'wajaytsik 
ta tómnáx, nibal abal ka t'ek'a'tsik 
tabá!. Yab ka t'aja'tsik апсһап!, ka 
cha'ka'tsik tabá! ani ka K'ak'na' xi 
k'e'et jelti max јаја! más ultaláb ké 
tatá!tsik. *Yab ka aliytsik xata! abal 
tatá'Kitsik ta alwa'bíl, ka aliytsik 
xata' abal ejtalk'i tin alwa'bíl. 

5Ka kó'oytsik teye jayéchk'i an 

chalab xin kó'oy na Kristo Jesüs. 
6 Pos maske Jajá'ich nu Dios, yab 
in t'aja! i chápláb abal ka exlá ke 
Jajá! u Dios. "In jila! ejtal xan ti 
Jajá! jeye ani wenk'on ti tójontsix, 
tam ti wa'chin teché! ti chabál jelt 
хап tu wa'chinal ti chakam jun i 
inik. 8Ani tam ti k'wajay jelti inik, 
in cha'ka' t'ajat tinbá! ani in t'aja! 
хома! utsan k'al na Dios tam ti 
utsan abal yejat ka chemech, maske 
ja'ich jun i chemlá xi tidhetál 
t'ajat, kom ne'ech ka chemdhá 
pajk'idh ban peltsidh te!. 9Jaxtám 
na Dios tin k'wajba! na Jesús más 
ultaláb ké ejtal хома! wa'ach ani 
in k'wajbantsi tin bij xi más uluts 

ké ejtal an bijlábtsik, 10аЬа1 tam 
ka ulwat nin bij na Jesüs, ejtal xi 
k'wajattsik walk'i', ban chabál ani 
alk'idh ban chabál, ka tudhlantsik. 
11 Ani ejtaltsik kin ulu ke na 
Jesukristo ja'ich an Ajátikláb abal 
tin k'ak'nabíl na Dios an Táta'láb. 


An belomtsik in junwal jelti 
tajbaxtaláb ban k'ay'lá 


12 Jaxtám, kidháblábtsik xi tu 
k'anidháltsik t'ajat, anchan! xan ta 
t'ajámaltsik t'ajat xowa! tu utsámal 
tam tin k'wajat k'al tatá'tsik, 
anílk'i ti ka t'aja'tsik хо! maske 
in k'wajat ów k'al tatá'tsik. Kom i 
lo'odhichtsik, ka t'ajáltsik xowa! in 
lé! na Dios abal yab ka k'ibdha'tsik 
an lo'eltaláb. '$Pos na Dios ja'ich ti 
pidháltsik ka chalpay xowa' alwa! 
ka Paja! ani ti tolmiyal abal ka 
t'aja'tsik, xantik'i Jajá! tin lé!. 

“Ka t'aja'tsik ejtal k'al yantam 
i kulbétaláb ani yab k'al i 
it'ixbéltaláb, abal ni jun xita' yab 
ti ki eltsi ta walab ani anchan', ka 
xalk'an ke i chakámlábichtsik k'al 
a Dios, maske i k'wajattsik ban 
walablom atiklábtsik, yab ne'ech 
ki k'wajay i ch'o'odhtsik. Tatá'tsik 
i k'wajat Kal jajá'tsik jelti a ót 
xin tajbayal an k'ay'lá, ÍSabal a 
tiltsaltsik an ti alwa! t'ilab xi kál 
ti ne'ech kin exla! xan ti ne'ech 
kin kó'oy an xe'chintaláb xi yab in 
ko'ol in ok'ontal. Ani anchan'!, tam 
Ка tsích na Kristo, папа! ne'ech ku 
аста! i K'ijidhtaláb k'al tatá'tsik ta 
kwenta, kom ne'ech ka xalk'an ke 
yab in xe'chinék tin ani! t'ojnalk'i. 
17 Ne'ech kin kulbé maske kin 
chemdhá kom ne'ech ku pidhna' 
tubá! jelti max in pikbaxtaláb. 

Ne'ech ku pidhna! tubá! abal ku 
kidhbay an pikbantsixtaláb xa 
k'wajbantsaltsik na Dios abal i 
belomichtsik. Jaxtám ti awil ku 
kulbé. 18Ki kulbétsik teye jelt xan ti 
папа! in kulbél. 


Na Timoteo ani na Epafrodito 


19 Max an Ajátikláb Jesús anchan! 
tin lé!, u chalpayal tu abtsitsik 
jik'at an ta Timoteo abal ti ki álna! 
ani kin kulbé tam ku ach'a! хап 
ta k'wajattsik. Pos yab wa'ach 
xita!' jelti na Timoteo xin chalpayal 
jelt хап ti папа! u chalpayal ani 
ka k'wajay lejtal ti chalpax in 
tsubtalk'i Kal tatá'tsik ta alwa'bíl. 
?' Pos ejtaltsik in ayal хома! 
jajá'k'itsik in lé! ani yab хома! in 
lé! na Kristo Jesús. ?2Por tatá'tsik 
a cho'óbichtsik xan ti na Timoteo 
tin xalk'ámal xowa' in ejtowal 
kin баја! апі xan tin tolmiyámal 
abal kin xe'chin ku tila! an alwa! 
t'ilab, jelt xan ti jun i chakámláb 
tin tolmiyal nin táta!. 23 Апі jaxtám 
tu chalpayal ku aba! ti ki álna'tsik, 
tam ku cho'óbna'ich xan ti ne'ech 
an yejetaláb xu ko'ol teché! ban 
wik'axte!; 24maske u cho'ób alwa! 
abal an Ajátikláb ne'ech ti kin 
tolmiy abal kin k'ale tu álna'tsik 
k'unat і k'ij. 

?5por u chu'tal yejat tu abtsitsik 
an kidhábláb Epafrodito, xi tin 
tolmiyal ani tin juniknál an tin 
t'ojnal. Jeché! an kidhábláb, ja'ich 
xi tatá'tsik tin abtsámal abal ti 
kin tolmiy k'al an yejetalábtsik. 

?6 pos јаја! in lé! t'ajat ti ki chu'u 
ejtal tatá'tsik ani t'e'pin tajat 
abal a ach'ámaltsik ke jajá! u 
ya'ul. ?7 Yaw'lámadh k'ejle ani 

walámich t'ajat ka chemech; por 
kó'ontsat ti yajnantsixtaláb k'al 

na Dios. Yab tokot jajá'k'i, naná! 
neye. Támun anchan! abal yab 
más ku kó'oy i t'e'pintaláb ké xu 
ko'olich. 28 Jaxtám tu lé! ku aba! 
jikat ti ki álna'tsik abal ki kulbé 
tam ka chu'u juní ani abal yabich 
neye más kin lej t'e'pin. 2 Ка 
bach'utsik k'al yantam i kulbétaláb, 
kom i at kidhábich abal i belál an 
Ajátikláb ani ka k'ak'na! t'ajat an 
kidháblábtsik xi jelti Jajá!. 30 Pos 
jajá! wala'ich t'ajat ka chemech 
Kal tin kwentak'i ti t'ójontsix an ta 
Kristo. Jajá! yab in ajay tinbá! tam 
ti tsích ti kin tolmiy k'al an t'ojláb 
xu ko'ol kom tatá'tsik yab a ejto ti 
kin tolmiy. 


An tsubax lujattaláb 

Ani xo! kidháblábtsik, ki 

kulbétsik abal a belálich 
an Ajátikláb. Pos abal naná! yab 
i it'ixtaláb max tu wits'k'ontsitsik 
tu dhutsuntsi, pos alwa! t'ajat abal 
tatá'tsik. 2Ка kó'oytsik t'ajat i 
kwenta k'al an atiklábtsik xu usnal 
Ке in junwal jelti an pik'o', k'al an 
atiklábtsik xin ok'tsixnál xowa! yab 
alwa! ani k'al an atiklábtsik xin lé! kin 
chu'u ka t'aja'tsik an exól ba na t'u'ül. 
3Pos xi tsubaxich lejtal exólidh, ja'ich 
wawá!, xi k'ak'nálich na Dios kal i 
ejattal ani u kulbél abal u dhabalábich 
Kal na Kristo Jesús. Yabich i ódhál 
ti kwenta max i ko'ol an exól ba ni 
t'u'ül o yaba'. “Maske папа! neye u 
ko'ol k'ejle xant'ók'i ti ku bela! jeché'. 
Max jun xita' in chalpayal ke yejat 
kin bela! jeché!, naná! más; *pos tin 
waxikláb a k'ítsá tin wa'chinék tin 
chakam in exóliyat bu t'u'úl kom in 

israelita neye ani in kidhtaláb k'al 

nin kidhtaltsik na Benjamín. Мапа! in 
ebreo asta tin chakam ani nu táta'tsik, 
u ebreotsik jeye. U t'ajámal t'ajat jelt 
xan tin ulal nin tak'ixtal na Dios xin 
jilám dhutsadh na Moisés jelt xan tin 
wéwnál an fariseotsik. Кот anchan! 
tu wéwnámal jeché! an tak'ixtaláb, u 
at'ámal t'ajat xin beláltsik na Kristo. 

U t'ajámal in lujtalk'i xan tin ulal nin 
tak'ixtal na Dios xin jilám dhutsadh 
na Moisés, ke ni jun xita! yab in 
ejtómal ti kin utsa' xata'. "Por ejtal 
jeché! xin jalbíl t'ajatwi'ik abal naná', 
хо! и ulal abal yab xata! in jalbíl, k'al 
tin kwentak'i abal u exla! na Kristo. 

8 Ani yab tokot já'k'i jeché!, aníl jeye 
ejtal xowa! ku ejto ku kó'oy, yab u 
ajyal max in jalbíl, más yán in jalbíl 
abal u bajúmalich ku exla! nu Ajátik 
Jesukristo. K'al tin kwentak'i na Kristo 
u tok'oy ku jila! ejtal ani u ajyal jelti 
amúl abal u lé! kin dhabalnájich 

Kal na Kristo. ?Anchan!, ne'ech kin 
k'wajách јипіпі! Kal Jajá!, yab abalk'i 
yab u ch'ikat t'ajámal an tak'ixtaláb, 
ja'ich abal u ko'olich an lujattaláb xin 
pidhál na Dios xita' kin bela'ich na 
Kristo. Jeché! ja'ich jun i lujattaláb xi 
ne'ech ki kó'oy tam ku belmáchich. 

10 Мапа! u lé! ku exla! na Kristo ani ku 
ach'a! nin cháp na Dios xi k'ál ti ejdhá 
ti ít tam ti chemdhá. Ku ach'a! jeye an 
yajtsiktaláb xi Јаја! in ach'ámal ani ku 
wat'na! neye an chemlá xi jelti Јаја! in 
wat'námal, " abal ku kó'oy neye an 
aytsixtaláb kin ejdhá tam ka ejdhá ti ít 
an chemélomtsik. 


Xant'éy yejat ki Paja! abal ki 
bajaw xon ti lé! ku ulich 
1? Yab exom и ulal ke u 
bajúmalich ejtal jeché!, nibal u 


FILIPENSES 3 


lé' ku ulu ke in lujatich t'ajat; por 

u óntsal abal ku ejto ku bajaw 
xant'ók'i tin takwyámal na Kristo 
Jesús. WKidháblábtsik, папа! 

yab exom u ulal ke u bajúmich 
jeché!; por хома! u t'ajál, ja'ich 

ku uk'tsích xu jilámich tu kúx ani 
u t'ajál i chápláb abal ku bajaw 
хома! k'wajat tu tamét. 14Anchan, 
ne'ech tám ku ejto ku bajaw xon 

ti yejat kin ulich ani ku áta! an 
ch'ejwalixtaláb xi tu kanál ki bach'u 
na Dios tá' walk'i' abal u k'wajatich 
k'al na Kristo Jesús. 

15 Jaxtám, ejtal xu k'wajatich 
lujat, yejat ki chalpay jeché' ani 
max k'e'et xant'éy a chalpayaltsik, 
na Dios ne'ech jeye ti ki pidha'tsik 
ka cho'óbna'. 16Рог asta xon ti 
bajúmalich ki lujku tibá!, yab ku 
jilk'on taja'k'i, ki óntsi ki lujku Ба! 
ani ki kó'oy јипіпі! ni chalab. 

17 Kidháblábtsik, ka wéwna! nu 
ok'tsixtal ani ka chu'utsik jeye 
xu k'wajílichtsik anílk'i jelt xan 
tu ok'tsámaltsik. 18 Yánílich 
t'ajat tu utsámaltsik ani bél tu 
wits'k'ontsaltsik asta k'al ja'ma'tsik 
и wal, ke bél t'ajat wa'ach уап xita! 
xi yab in lé! ka t'ilan ke na Kristo 
chemdhats pajk'idh ban peltsidh 
te! k'al tin kwenta ni walastalábil. 
19 Por tam kin bajaw an pakwenib, 
jeché'tsik, ne'ech ka k'ibdhá. Pos 
jajá'tsik tokot in belál xowa' in 
kulbetnál ani in t'ek'áltsik tinbá! 
k'al xowa! xi yejat ka tidhebétsik 
k'ál. Tokot in chalpayaltsik хома! 
wa'ach teché! ti chabál. 2! Por 
wawá!, ni chabálil ja'ich an маі! 
ani u k'wajat i aytsím ke taja! ban 
walk'i' ka tsích juní ni Lo'óxil, xi 
ja'ich an Ajátikláb Jesukristo. 21 Јаја! 

ne'ech ti ku jalk'untsi jeché! an ti 
t'u'ül xu chemel abal ki kó'oy jun 
i labidh t'u'ál xi jelti Јаја! in ko'ol. 
Jeché! ne'ech kin t'aja! k'al jayéch 
an chápláb xin ko'ol, xi k'ál ti 
ne'ech kin tak'iy ejtal xowa'kich. 


Ka kó'oytsik ech'ek'i i 
k'ijidhtaláb k'al an Ajátikláb 

Jaxtám, kidháblábtsik xi tu 

k'anidháltsik t'ajat ani xu 
lé! Pajat kin k'ale tu álna'tsik, k'al 
tatá'tsik ta kwenta tin k'wajat in 
K'ijidh ani tatá'ichtsik ni k'wajat 
jelti nu ch'ejwalíb. Ka óntsi ka 
bela'tsik an Ajátikláb. 

?U pakabédhál na Ebodia ani na 
Síntike abal kin kó'oytsik junini' 
nin chalab kom in belálichtsik 
an Ajátikláb. 3 Ani tatá!, Sísigo, xi 
tin juniknámal t'ajat k'al jeché! 
an t'ojláb, tu kontsal abal ka 
тошу jeché! an kidháblábtsik. 
Pos jajá'tsik, na Klemente ani xi 
k'e'ettsik jeye, t'ójnéktsik junax 
k'al папа! abal ki t'ila! an alwa! 
t'ilab. Nin bij xi jeché'tsik k'wajat 
dhutsadh ban dhutsadh üw xon ti 
k'wajat dhutsadh xin ko'olichtsik 
an xe'chintaláb xi yab in ko'ol in 
ok'ontal. 

^Ki k'wajaytsik ech'ek'i i kulbél 
abal a belálichtsik an Ajátikláb. Tu 
wits'k'ontsaltsik juní: iKi kulbétsik 
t'ajat! 5Ke ejtal ti ki exla'tsik abal i 
alwa! iniktsik. An Ajátikláb k'unat i 
k'ij ne'ech ka tsích. 

8Yab ki k'wajay ta t'e'pinaltsik 
Kal ni jun хаѓа!, ka óltsal na Dios 
ejtal xowa! a yéntsal. Ka óltsal k'al 
i óláb, k'al i pakabédhaxtaláb ani 
ka pidhál jeye ti jalbintsixtaláb. 
TNe!ech tám ki pidhantsik k'al na 

Dios an ti k'ijidhtaláb, xi ja'ich 

jun i k'ijidhtaláb xi púlek t'ajat, 

ke yab xita! in ejtowal kin exbay. 
Jeché! an k'ijidhtaláb ne'ech ti 

ki beletnantsitsik an ta itsích ani 
ne'ech ka kó'oytsik junini' na 
chalab kom a belálichtsik na Kristo 
Jesüs. 


Ka chalpaytsik xowa' já! na alwa' 
8Kidháblábtsik, tin ok'ontal, tu 
kontsal abal ka chalpaytsik tokotk'i 

xowa! tsubax, xowa' xu k'ak'náb, 
хома! lujat, хома! tokat ani xowa! 
alwa!. Ka chalpaytsik tokotk'i xowa! 
alwa! ani xin tomnál ka k'ak'ná. 
Ka t'aja'tsik хома! tu 
ok'tsámaltsik, xowa! a ach'ámaltsik 
u ulúmal ani xowa' a chu'ümaltsik 
u t'ajámal. Ki k'wajaytsik xan 
tu tak'yámaltsik ani na Dios xin 
pidhnál an k'ijidhtaláb, ne'ech ka 
k'wajay Kal tatá'tsik. 


An tolmixtaláb xin 
k^wajba!' an kidháblábtsik 
xi Filipos abal na Pablo 
1? In kulbél t'ajat tin 

bij an Ajátikláb abal tin 
chalpayámalichtsik juní. Yab exom 
u ulal ke tin uk'tsámalichtsik, xowa' 
u ulal, ja'ich ke yab a kó'yámaltsik 
xan tin tolmiytsik. !! Yab u ulal 
jeché! abal u yéntsal t'ajat xata!, 
pos u wit'ámalich kin k'wajay k'al 
xowa'k'i u ko'ol. 120 witál kin 
k'wajay jelti jun i ch'ojontál ani 
u wit'ál jeye kin k'wajay jelti jun 
xita! xin ko'ol kidhat. U wit'ámal ku 
tametna! xowa'kich i yejetalábtsik, 
ku wat'na! i k'a'ínab o kin k'wajay 
in aj'uts, ku kó'oy уап xata! o kin 
k'wajay mapats. 13 Ejtal u ejtowal 

Ки Раја! kom na Kristo tin pidhál 
ti chapiktaláb. Por tu utsáltsik 
ke alwa! t'ajat xan ta t'ajál abal tin 
tolmiyaltsik k'al ejtal xowa! exom u 
wat'nál. 

15 Jelt хап ta cho'óbich tatá'tsik 
xi k'wajíl Filipos, ke tam tin kale 
Masedonia abal ku tila! an alwa! 
t'ilab, ejtal an belomtsik yab tin 
tolmiy, tokot tatá'k'itsik. Jeché! ta 
t'ajáltsik anchan', ja'ich abal tu 
tolmiyámaltsik ki belmách. 16pos 
tam tin k'wajat Tesalónika, yáníl 
tin abtsi ti tolmixtaláb abal ku 
éyna! k'al хома! u yéntsal. 1 Мапа! 
yab in k'wajat u chalpóm kin 
ch'ejwaliyat, xowa! папа! и lé!, 
ja'ich ke tatá'tsik ka kó'oy más i 
alwa'taláb xon tu tak'ix na Dios. 

18 Pos папа! u bach'ümalich ejtal 
ani wat'atsich. K'al xowa! tin 
abtsitsik k'al na Epafrodito lejat kál 
u ko'olich. Xi tin abtsámaltsik in 
junwal jelti niwiy ikbaxtaláb, jun 

i pikbantsixtaláb xin bach'wal na 

Dios k'al yantam i kulbétaláb. 19 Pos 
nu Diosil, ne'ech ti ki pidha'tsik 
ejtal хома! a yéntsal. Yán i alwa! 
ch'ejwalixtaláb in ko'ol ani ne'ech 
ti ki pidha'tsik kom a belálich 

na Kristo Jesús. 201Ке an labidh 
t'okattaláb kin kó'oy malilíl i k'ij ni 
Таға! Dios! Anchan! ka t'ájan. 


An chapnédhomtaláb xi tin ok'ontal 


21Ti kin chapnédhantsitsik 
tin bij na Jesukristo, ejtal xu 
dhabalábichtsik k'al na Dios. An 
kidháblábtsik xi teché! k'wajat 
Ка] naná!, ti abtsaltsik ti 
chapnédhomtaláb. ?? Ejtal xu 
dhabalábichtsik k'al na Dios xi 
teché'tsik u k'wajíl, ti abtsaltsik ti 
chapnédhomtaláb. Ti abtsaltsik jeye 
ti chapnédhomtaláb, xi k'wajattsik 
bin Кіта! an lej pulek tak'ix 
romano. 

?3Ka bach'waltsik ech'ek'i nin 
alwa'tal ni Ajátik Jesukristo. 
Anchan! ka t'ájan. 

An dhutsadh úw xi abtsin k'al na Pablo an belomtsik xi 


Kolosas 





Na Pablo in dhutsuntsal an 
belomtsik xi Kolosas 

Naná!, xu bij Pablo, tin 

abatwálejil na Jesukristo, kom 
na Dios anchan! tin le'námal. Naná!, 
junax k'al an kidhábláb Timoteo, tu 
chapnédháltsik. ?Tu dhutsuntsaltsik 
jeché! an ti úw, kidháblábtsik xi 
k'wajíl ban bitsow Kolosas, xa 
belálich tsubax na Kristo ani i 
dhabalábichtsik k'al na Dios. Ka 
bach'waltsik an alwa'taláb ani an 
k'ijidhtaláb xi tál ba ni Táta' Dios 
ani ba ni Ajátik Jesukristo. 


An kontsintsixtaláb xin баја! na 

Pablo abal an belomtsik xi Kolosas 

3Ech'ek'i i pidhál ti jalbintsixtaláb 
na Dios, nin Táta! ni Ajátik 
Jesukristo, tam ku ólan k'al 
tatá'tsik ta kwenta. ^Pos wawá! i 
ach'ámalich xan ta beláltsik na 
Kristo Jesús ani xan ti jeye ta 
k'anidháltsik xu dhabalábichtsik 
Kal na Dios. SEjtal jeché!, а 
t'ajáltsik abal ne'ech ka bach'utsik 
an ch'ejwalixtaláb xi ta! kwajat 
ta'padh tú! walk'i'. A bajawtsik 
ki k'wajay a aytsím jeché! an 


ch'ejwalixtaláb, tam ta ach'a'tsik 

an tsubaxtaláb xin ólnál an alwa! 
спар. SJeché! an alwa! t'ilab xi 
t'iltsinéktsik, ja'ich xi exom ti buk'el 
ani exom t'ajat ti jalk'untsáb k'ál 
tin chalab an atiklábtsik putálk'i an 
k'ay'lá, anchan! xan ti támun Kal 
tatá'tsik tam ta t'iltsin tin alwa'tal 
na Dios ani a cho'óbna'tsik ke jeché! 
an alwa'taláb, tsubax lejtal. " Jeché! 
ti ok'tsámaltsik an kidhábláb 
Epafras xi wawá! i k'anidhál t'ajat 
ani xi t'ójnék jeye junax k'al wawá'. 
Jajá!, ja'ich jun in alwa! t'ojnálil na 
Kristo abal tatá'tsik ta alwa'bíl. $Na 
Epafras ja'ich tu tsi'dhantsámal 
jeché! an ti tsubaxtaláb ani tu 

utsa' abal i pidhnéktsik t'ajat an 

ti k'anidhaxtaláb k'al an T'okat 
Ejattaláb. 

9 Jaxtám, tokotk'i ti cho'óbna! 
jeché!, yab i jilámal tu ól k'al 
tatá'tsik ta kwenta. I kontsal 
na Dios abal ti ki pidha'tsik ka 
cho'óbna' alwa! kal jun i chalab 
xi tál ban T'okat Ejattaláb xant'éy 
in lé!, 10Апсһап! ne'ech tám ka 
ejtóch ki k'wajaytsik xan ti yejat ka 
k'wajay jun xita' xu dhabalábich 
k'al an Ajátikláb, ka t'ajáltsik 

ech'ek'i xowa! Јаја! in lé!, ka 
t'ajáltsik tokot xowa! alwa! ani ka 
óntsal ka exla' alwa! na Dios. 111 
kontsal abal Jajá! ti ki likedha'tsik 
k'al nin t'okat labidh cháp abal 

ka ejtotsik ka kuxuy xowa'kich 
Kal yantam i cha'attaláb, ani 
k'al i kulbétaláb ka pidháltsik ti 
jalbintsixtaláb an Táta'láb xi tu 
t'okedhantsámalich ti ejattal abal 
ki ejto ki bach'u ban tajaxtaláb 
xowa! ne'ech ti ku pidha! abal 
Jajá'ich tu dhabal. 13 Na Dios tu 
káldha' bin tak'ixtal an lej at'ax 
хоп tu k'wajatwi'ik ani tu k'wajba' 
bin tak'ixtal nin Chakámil xin 
k'anidhál баја. 14Jeché! nin 
Chakámil, ja'ich xi tu lo'o k'al nin 
chemtal ani tu pakwlantsi an ti 
walastalábil. 


An lejkintaláb k'al na Dios k'al tin 

kwenta nin chemtal nin Chakámil 

15Na Kristo, xi ja'ich nin 
Chakámil na Dios, tu xalk'antsal 
xan ti jeye na Dios xi yab i ejtowal 
ki chu'u. Jajá! k'ejlejich Ja! ta! ti 
k'wajat tam ti na Dios yabél хаѓа! 
in t'ajámal ani Jajá!, ja'ich na más 
ultaláb Kal ejtal xowa'. 16Na Dios 
junax k'al nin Chakámil, in баја! 
ejtal хома! wa'ach ban chabál ani 
ban walk'i', ejtal xowa! xi tejwa! 
ani xi yab tejwa!, in jila! jeye an 
pakdha' tak'ix, an awiltalábtsik, an 
ajátiklábtsik ani xita'kichk'i xin 
ko'ol i awiltaláb k'al xowa'kich, 
ejtal k'al Jajá! ti t'ajadh ani abal 
Jajá!. 17 Jeché! an Chakámláb 
k'ejlejich Ja! ta! ti k'wajat tam ti 
ejtal jeché! yabél t'ajadh ani Јаја! in 
teykóm ejtal хома! t'ajadh. 18 Ani 
yab tokot jeché'k'i, Jajá! ja'ich ni 

ok'lékil wawá! xu belomich. Ja'ich 
na k'wajat jelti nin ók' an belomtsik 
ani an belomtsik ja'ich na k'wajat 
jelti nin putálíl nin t'u'úl. Ja'ich 
jeye xi tu pidhál an ti xe'chintaláb 
ani ja'ich xi okxinékich ka ejech 
ti ít abal ka k'wajay ultaláb k'al 
ejtalk'i. 19Pos na Dios in kulbetna' 
abal ban Chakámláb ka xalk'an 
ejtal xan ti jeye Jajá'. 20Na Dios in 
Саја! ka lejkin k'al Јаја! ejtal xowa! 
wa'ach ban chabál ani ban walk'i'. 
Jeché! an lejkintaláb in t'aja! k'al tin 
kwenta nin xich'ál nin Chakámil 
xin wak'la! tam ti chemech ban 
peltsidh te!. 

21Tatá'tsik yabwi'ik i dhabaláb 
k'al na Dios ani a pojkáltsikwi'ik ta 
itsích. A t'ajáltsik an walastaláb, por 
хо!, na Dios ti kwajbámalichtsik 
alwa! K'al Јаја! ?2k'al tin kwenta 
an chemlá xin bach'u na Kristo bin 
t'u'úl. Jeché! in баја! anchan! na 
Dios abal ti ki ututsik i t'okat tin 
tamét, yab i walbidh ani k'al ni jun 
xata! xant'ok'ál ti ki walbiyattsik. 
?3por yejat t'ajat ka óntsi ta 
belomtsik k'al ejtal na ejattal ani 
yab ka jila'tsik an aytsixtaláb xa 
ko'ol k'al tin kwenta an alwa! tilab 
xa ach'ámalichtsik. Jeché! an alwa! 
t'ilab, ja'ich xu t'ilnal putálk'i an 
k'ay'lá; ani naná!, xu bij Pablo, tin 
k'wajba' na Dios abal kin xe'chin 
neye tin tolmix ka t'ilan jeché! an 
alwa! t'ilab. 


Na Pablo punk'untsidh abal 
kin t'ójontsi an belomtsik 
24 Xo! in k'wajat in kulbél abal 
u ach'ál an yajtsiktaláb k'al 
tatá'tsik ta alwa'bíl, pos anchan!, 
exom u kidhbayal ba nu t'u'úl an 

yajtsiktaláb jelti xin ach'ámal na 
Kristo k'al tin alwa'bíl an belomtsik, 
ke ja'ich xi k'wajat jelti nin 
putálíl nin t'u'ül. 250 bajúmalich 
kin k'wajay tin t'ójontsix an ti 
belomtsik, k'al tin kwenta an 
punk'untsixtaláb xi tin pidhámal 
na Dios abal tu t'iltsitsik kidhat an 
ti alwa! t'ilab Kal ta alwa'bíltsik. 
26 Jeché! an alwa! t'ilab xi na Dios 
in ko'olwi'ik yab tejwa! asta ti 
weje!, ja'ich xi xo! in pidhámalich 
kin exla! xu dhabalábichtsik k'al 
Jajá!. 27 Na Dios in pidha'tsik kin 
cho'óbna' xu dhabalábichtsik k'al 
Jajá!, ke an t'okat tsubaxtaláb xi ta! 
tin ko'olwi'ik yab tejwa!, ja'ich jeye 
abal xi yabtsik u judío. Ani jachan' 
xowa! ta! tin ko'olwi'ik yab tejwa' 
na Dios, ja'ich jeché': ke na Kristo 
k'wajat ba na itsích ani anchan! a 
cho'óbichtsik alwa! abal ne'ech ka 
bach'utsik nin t'okat labidhtalábil. 
28 Wawá! і t'ilál na Kristo, i tawnál 

ani i ok'tsal ejtalk'itsik k'al yantam 
i chalab abal kin exbaytsik alwa! 
ani ka k'wajaytsik alwa! juntsik ti 
éb k'al na Kristo. ?? Мапа! ja'ich tin 
t'ojnal k'al jeché! tin kwenta, in 
t'ojnal k'al ejtal an chápláb ani an 
awiltaláb xi tin pidhál na Kristo. 

U lé! ka cho'óbna'tsik ke 

папа! и t'ajál an chápláb tu 
kontsintsi abal ki tolmiyattsik k'al 
na Dios, abal ka tolmiyattsik jeye 
xu k'wajíltsik Laodisea ani ejtal 
xi yabél tin chu'ümaltsik. ?Tu 
kontsintsaltsik abal ki likedhantsat 
ta itsích k'al na Dios ani ki 
k'wajaytsik junini' i k'ánídháx. 
Anchan' ne'ech ka exbaytsik alwa! 
an tsubaxtaláb ani ne'ech jeye ka 
exla'tsik хома! xin ko'olwi'ik yab 


406 


tejwa! na Dios, Ке ja'ich na Kristo. 
3pos ba na Kristo tu tsi'il ejtal an 
chalab xi alwa! ani Jajá!, ja'ich jeye 
xin pidhnál ka exbayat ejtal xowa! 
alwa!. ^Jeché! xowa! tu utsáltsik, 
ja'ich abal yab ti ki k'ambiytsik 
ni jun xita! k'al i labidh t'ilabtsik. 
5Pos maske naná! yab in k'wajat 
k'al tatá'tsik, ka t'aja'tsik jelti max 
tachan! in k'wajat. In kulbél t'ajat 
abal u ach'ál i k'wajattsik alwa! ani 
a óntsaltsik ka bela! na Kristo. 
SJaxtám, anchan! jelt xan ta 
bach'ümalichtsik na Jesukristo 
abal ta Ajátik, anchan! ti yejat ki 
k'wajaytsik junini' Kal Jajá'. "Ka 
kó'oytsik na ejattal k'wajat alwa! ba 
na Jesukristo, ka bela'tsik Jajá! in 
tsubtalk'i jelt xan ta ok'tsidhtsik 
ani ka pidháltsik ech'ek'i ti 
jalbintsixtaláb na Dios. 


An ít xe'chintaláb xi ne'ech ki kó'oy 
tam ku k'wajách k'al na Kristo 

8Ka kó'oytsik t'ajat i kwenta, 
yab ka exbantsitsik xin lé! ti ki 
k'ambiytsik k'al i t'ilabtsik ani i 
chalabtsik xi yab tsubax; jajá'tsik 
yab ba Kristo tin káldhál xowa' in 
ok'tsixnáltsik, pos tokot in wewkóm 
in ok'tsixtal i iniktsik ani i chalab 
xi teché!k'i ti k'ay!lá. 

9Pos ejtal xan ti jeye na Dios, 
k'wajat ba na Kristo. !"Tatá'tsik a 
ko'olich ejtal xowa! a yéntsal abal 
ki k'wajaytsik alwa! k'al na Dios 
kom i k'wajatichtsik k'al na Kristo. 
Jajá' ja'ich na más ultaláb ké an 
ajátiklábtsik ani xita'kichk'i xin 
ko'ol i awiltaláb k'al xowa'kich. 
11 Aníl jeye, abal i k'wajatichtsik 
k'al na Kristo, i exólidhichtsik; por 
yab Kal i exól jelti xu t'ajtsinaltsik 

an israelitatsik bin t'u'úl. Jeché! 

an exól xi na Kristo in pidhnál, 
ja'ich ke ti jalk'uyámalichtsik 

хап ta xe'echtsikwi'ik. 12Pos tam 

ta pujantsik, in junu jelti max i 
jolyatichtsik junax k'al na Kristo ani 
jelti max i ejdhátsik teye ti ít junax 
Kal Jajá!, abal a bela'tsik ke k'al nin 
cháp na Dios ti ejdhá ti ít na Kristo. 
13Ti we'él chabk'i', i k'wajattsikwi'ik 
jelti max i chemnek k'al tin kwenta 
an walastaláb xa ko'ol ani abal 

yab i exólidh kom yab i judíotsik; 
por хо!, na Dios ti ejdhámalichtsik 
ti ít jelt xan tin ejdha! na Kristo 

ani ti pakwlantsámalichtsik ejtal 
an ta walab. 14Na Dios in paku ni 
jántsixtal xi ko'olwi'ik k'al Jajá!. 
Jeché! an júntsixtaláb, ja'ich ke 

yab i ejtómal ki баја! xan tin ulal 
nin tak'ixtal na Dios ani jeché! an 
jántsixtaláb, pákun tam ti na Kristo 
chemech pajk'idh ban peltsidh te!. 
15Tam ti na Kristo chemech ban 
peltsidh te', in áta! an ajátiklábtsik 
ani an awiltalábtsik xi teykómte 
Kal an lej at'ax. In K'ántsi an 

tin awiltaltsik ani anchan' tin 
tidhebédha!. 


Ka aliytsik xowa' xi 
k'wajat ban walk'i' 

16 Jaxtám xo', yabich ka t'ajáltsik 
ti k'ij xita! ti kawyaltsik k'al tin 
kwenta xowa' a k'apal o k'al хома! 
a uch'ál, k'al tin kwenta i ajibtsik, 
tam u witsél a ích' ani k'al tin 
kwenta jeye xant'éy yejat ka t'ajan 
tam in k'ítsájil i koyóxnich. Y Ejtal 
jeché!, ja'ich jelti jun in chalám xi 
k'wajat k'ejle ne'ech ka tsích, por 
хома! nin lejtal, ja'ich na Kristo. 
18 Yab ka walka'tsik ki k'ántsin an 

ti ch'ejwalixtaláb xa ko'olichtsik 
átadh k'al an ok'tsixtsik xin wáynál 
in cha'káltsik t'ajat tinbá!. Jajá'tsik 
in Какпа] і tokat abatwáletsik, 
in ulal ke in chu'ümaltsik i 
xalk'antsixtaláb ani in t'ek'áltsik 
t'ajat tinbá! k'al an chalabtsik хі 
jajá'k'itsik in káldhál. 19 Jeché! an 
ok'tsixtsik yab k'wajat k'al a Kristo. 
Na Kristo ja'ich na k'wajat jelti 
nin ók? an belomtsik ani wawá! xu 
belomich, ja'ich nu k'wajat jelti nin 
рша nin t'u'úl. Na Kristo ja'ich 
nin t'ajál abal ku belmách más, tu 
likedhantsal ti ejattal ani in t'ajál 
abal ku k'wajay junini' i chalab, 
anchan! xan ti na Dios in lé! kin 
chu'u ku k'wajay. 
20 Tatá'tsik i k'wajat teye jelti max 

i chemnekich k'al na Kristo, abal a 
jilámalichtsik an chalab xi yab alwa! 
ani хома! a t'ajáltsikwi'ik. Pos max 
anchanich ta k'wajattsik, éjant'ók'i 
pé tám bél ta exbantsaltsik tin 
tak'ixtal an ok'tsixtsik ?! xin ulaltsik 
enché': “Yab ka taka'tsik jachan', 
yab ka k'aputsik јасһап!, yab ka 
téyna'tsik jachan'"? ?2Ejtal jeché! 
хома! in ulaltsik, ne'ech ka taley, 
pos yab xata' in éy, in ch'a ok'tsixtal 
i iniktsik. 23Tsubax k'ejle, ke ejtal 
jeché! u xalk'anal jelti jun i alwa! 
chalab abal in ulaltsik ke yejat ka 
wéwnál jun i belomtaláb, ka kó'oy 
i cha'attaláb ani ka yajlombédhál 
tabá!. Por ejtal jeché!, yab xata! ti 
alwa!, pos yab ne'ech ka ejto ka 
kubdha'tsik kál xowa! in kulbetnál 
na t'u'úl. 

Jaxtám, kom i k'wajat teye 

jelti max i ejdhatsichtsik ti 
ít junax k'al na Kristo, ka aliytsik 
tokot хома! wa'ach walk'i', хоп ti 

k'wajat na Kristo buxúl tin eját na 
Dios. ?Ka chalpaytsik xowa' wa'ach 
walk'i' ani yab tokot хома! wa'ach 
ban K'ay!lá. ?Pos kom jelti max i 
chemechtsik junax k'al na Kristo, xo! 
a ko'olichtsik an xe'chintaláb xi yab 
in ko'ol in ok'ontal chinat junax k'al 
Јаја! ba na Dios. “Na Kristo ja'ich 

xi ti pidháltsik an ti xe'chintaláb 

xi yab in ko'ol in ok'ontal. Ani tam 
Jajá! ka tsích, ne'ech ka xalk'anich 
an xe'chintaláb xi yab in ko'ol in 
ok'ontal xa ko'olichtsik ani ne'ech 
jeye tám ki k'wajaytsik junax bin 
labidh t'okát. 


An xe'chintaláb tam ti yabél 
a beláltsik na Kristo ani an 
xe'chintaláb tam ta bela'ichtsik 


5Jaxtám, kom jelti max i chemech 
ani i ejech ti ít junax k'al na Kristo, 
yejatich ka jila'tsik ka t'aja! an 
walastalábtsik xi jelti jeché': Yabich 
ki k'wajaytsik yab exbadh, yabich 
ka t'aja! xowa! at'ax, yabich ka t'aja! 
хома! a ach'ál in kulbetnál na t'u'úl 
ani nibal xa chalpayal xowa' yab 
alwa'. Yabich jeye ki ch'e'ne!bé, pos 
jeché! in junwal jelti max a k'ak'nál 
i ch'ilabtsik. $Pos ja'ich Ка! jeché! 
tin kwenta tu tsi'il an yajtsiktaláb 
xi tál ba na Dios abal an atiklábtsik 
xi yab in t'ajál ti k'ij an tak'ixtaláb; 
"ani tatá'tsik ja'ichwi'ik a t'ajál 
ejtal jeché! ti we'él chabk'i'. $Por 
xo!, ka jila'ichtsik jeye ejtal jeché': 
an chákub, an chákúxtaláb, an 
at'ax chalab, an odhbijixtaláb 
ani an at'ax t'ilab xa ulaltsik. 
SYabich ki k'ámbíxintsik jún ani 
jún kom a jilámalichtsik an weje' 
chalab xi yab alwa! апі хома! 
jeye a t'ajáltsikwi'ik. 19Pos xo! a 

bach'ümalichtsik an ít chalab 
xin pidhnál na Dios. Jeché! an ít 
chalab, a Dios in t'ajámal ani exom 
in ítmédhál ba tatá'tsik asta ka 
ех1а! alwa! Jajá!. " Yab in ódhál ti 
kwenta max i griego o i judío, max 
i exólidh o yaba!, max i píl inik 
xu k'wajíl k'unat o i píl inik xu 
k'wajíl ów, i jolib o i ajátikláb; pos 
na Kristo ja'ich na más ultaláb ani 
Jajá!, k'wajat bin itsích ejtalk'i xita! 
k'ál ti ka bach'wat. 
12Na Dios ti k'anidháltsik ani 
ti takwyámaltsik abal Jajá! tiki 
dhabalna'. Jaxtám, ki k'wajáchtsik 
i kó'óntsíx ti yajnantsixtaláb, ti 
alwa'taláb ani i cha'attaláb; ka 
kuxuy xowa'kichk'i ani yabich ki 
pojkaxmétsik. 13Ki kó'óntsíxintsik 
ti cha'attaláb jún ani jún ani ki 
pákwlántsíxin jún ani jún max 
ki wáltsíxin. Anchan' jelt xan ti 
na Kristo ti pakwlantsámaltsik, 
anchan! teye ka t'aja'tsik. 14Апі ki 
k'ánídháxintsik t'ajat, pos jeché! 
ja'ich nin t'ajál ka kó'oytsik junini' 
na chalab k'al ejtal xowa'kichk'i. 
15Ke nin k'ijidhtalábil na Dios 
ka k'wajay ba na itsích abal ti ki 
óltsitsik xan ti yejat ki k'wajay, 
pos ja'ich k'al jeché! tin kwenta 
ti kanyámaltsik na Dios abal ki 
k'wajách jelti max jün tokot. Ani ka 
pidháltsik t'ajat ti jalbintsixtaláb. 
16Ke nin káwintal na Kristo 
ka kó'oytsik t'ajat ba na 
itsích. Ki ók'tsíxintsik ani ki 
pákábédháxintsik jún ani jún k'al 
yantam i chalab. Ka ajatna'tsik i 
ajatláb ani i ajatlábtsik xi ijtsinal 
k'al an T'okat Ejattaláb. Ka 
ajtintsitsik na Dios k'al yantam i 
k'ak'naxtaláb xi tál ba na itsích. 

17 Ani ejtal xowa! ka t'aja! o ka ulu, 
ka t'aja'tsik tin bij an Ajátikláb 
Jesüs, ka pidhál ti jalbintsixtaláb na 
Dios an Táta'láb tin bij na Jesús. 


Хома! yejat kin Раја! jun i belom 
18Tomkidh mímlábtsik, yab ka 
ch'ikat Paja! na tomkíl, pos jeché! 

ja'ich yejat ka t'aja'tsik kom a 
belálich an Ajátikláb. 9 Tomkidh 
pay'lomlábtsik, ka k'anidha!' па 
tomtal ani yab ka chakuntsi. 

20 Chakamtsik, ka exbantsi ejtal 
хома! kin ulu na táta!' апі na 
папа!, pos jeché! ja'ich nin lé! an 
Ajátikláb. 21 Táta'lábtsik, yab ka 
chaküdha! na chakámiltsik abal yab 
kin jila'tsik kin Caja! хома! alwa!. 
22 Tójontsixtsik, ka exbantsitsik 
xowa! kin ulu na ajátik xi teché! ti 
k'ay'lá, yab tokotk'i ki t'ójon tam 
k'wajat ti teláltsik, abal a lé! ki 
chu'tat ke i alwa! t'ojnaltsik. Ki 
t'ójontsik k'al jun a itsích tsubax 


abal ka t'aja'tsik xowa! in lé! na Dios. 


23 Xowa'kich ka t'aja', ka t'aja'tsik 
k'al yantam i kulbétaláb, jelti max i 
k'wajat a t'ójontsal na Ajátik ani yab 
i atiklábtsik. 24Pos a cho'óbichtsik 
ke na Kristo ja'ich an Ajátikláb xi 
k'wajat a t'ójontsal ani Jajá' ne'ech 
ti ki pidha'tsik an ti ch'ejwalixtaláb 
xa lujyaltsik ka bach'u. ?5Por xita' 
in Раја] xowa' yab alwa!, ne'ech 
ka pidhan k'al na Dios an ti 
yajtsiktaláb k'al tin kwenta хома! in 
t'ajámal; pos na Dios yab k'wajat ti 
takukül an ti atiklábtsik. 
Ajátiklábtsik, ka t'aja'tsik 
xowa! alwa! ani lujat k'al na 
t'ojnáliltsik. Pos yejat ka chalpay 
abal a ko'oltsik teye jun a Ajátik xi 
k'wajat walk'i'. 

?Ki ólantsik ech'ek'i, yab ki 
óbemétsik ta ól ani ka pidhál ti 
jalbintsixtaláb na Dios. ?Ti ku 
kontsintsi weye abal an Ajátikláb 
ti ku tolmiy ki ela! xan ti ki tila! 
an alwa! t'ilab. Anchan', ne'ech 
tám ki ejto ki pidhna' ka cho'óbná 
xowa! k'wajatwi'ik yab tejwa! Kal 
tin kwenta na Kristo, pos ja'ich k'al 
jeché! tin kwenta tin k'wajat tin 
wik'nél. ^Ti kin kontsintsi abal ku 
ejto ku t'ila! tajax jelt xan ti yejat 
ku t'aja'. 

5Ka kó'oytsik t'ajat i kwenta k'al 
хома! а t'ajál ani ki k'wajaytsik 
alwa! k'al an atiklábtsik xi yab u 
belom abal ka ejto ka t'iltsitsik 
an ti alwa! t'ilab tam wa'ach xan 
ti ani xontik'i ti ka ejto. 9Yejat ki 
káwintsik k'al i cha'attaláb abal 
kin ach'a! alwa! xita! na tolmiyal ti 
t'ilom ani yejat ka cho'óbna'tsik xan 
ti ne'ech ka tók'oyal jun xita'. 


An chapnédhomtaláb xi tin ok'ontal 

TNa Tíkiko, an kidhábláb xi 
k'anidhál t'ajat, ne'ech ti ki óltsitsik 
ejtal хап tin k'wajat neye. Jeché! an 
kidhábláb, ja'ich jun i alwa! t'ojnal 
xin t'ójontsal an Ajátikláb junax 
Kal naná'. 5Jaxtám tu aba! tachan' 
xon ta k'wajattsik abal ti ki óltsi 
хап tu k'wajat weye ani abal ti ki 
Kijidhmédhantsitsik ta itsích. ?Na 
Onésimo, an kidhábláb xu belom 
jeye in lujtalk'i, xi wawá! i k'anidhál 
t'ajat, ne'ech jeye k'al na Tíkiko. 
Jeché! na Onésimo, ja'ich jún ti 
éb xi tatá'tsik a kidhtal. Jajá'tsik 
ne'ech ti ki t'iltsi ejtal xowa! u 
támnal teché!. 

10Na Aristarko, xi k'wajat ban 
wik'axte! junax Kal папа!, ti 

abtsaltsik ti chapnédhomtaláb. Ti 
abtsal jeye ti chapnédhomtaláb 
na Markos, nin ch'ejel kidháb na 
Bernabé. Мапа! tu utsámalichtsik 
abal ka bach'u alwa! na Markos 
max ka k'ale ti ki álna!. "Ti 
abtsaltsik jeye ti chapnédhomtaláb 
na Jesüs, xu bijyáb jeye ta Justo. 
Jeché'tsik, ja'ich an judíotsik xi 
belmách апі и t'ojnal junax kal 
папа! abal ki Ра! xan tu tak'ix 
na Dios ani tin k'ijidhmédháltsik 
t'ajat. 12Ti abtsaltsik jeye ti 
chapnédhomtaláb na Epafras, 

jún ti éb xi tatá'tsik a kidhtal xi 
k'wajat jeye in t'ójontsal na Kristo. 
Јаја! ech'ek'i t'ajat in t'ajál an 
chápláb abal ti ki kontsintsitsik 

ki k'wajay tsububudh a itsích ani 
ki k'wajaytsik in lujtalk'i a t'ajál 
tokot хома! in lé! na Dios. !?Pos 
папа! u chu'tal хар tu k'wajíl tajat 
ti ól na Epafras k'al tatá'tsik ta 
kwenta ani k'al tin kwenta jeye 
an kidháblábtsik xu k'wajíl ban 
bitsowtsik xin bij Laodisea ani 

Ierápolis. 14Na Lukas, an ilálix xi 
wawá! i k'anidhál t'ajat, ti abtsaltsik 
ti chapnédhomtaláb ani na Demas 
jeye. 

15Ti kin chapnédhantsitsik an ti 
kidháblábtsik xu k'wajíl Laodisea. 
Ti kin chapnédhantsitsik an ta 
Ninfas ani ejtal an kidháblábtsik 
xu junkunal bin Кіта! jeché! an 
kidhábláb. 16Tam ka ok'óchtsik 
ka ajay jeché' an dhutsadh úw, ka 
abna' Laodisea abal ka ajintsattsik 
jeye an belomtsik xi taja'. Ani 
an dhutsadh úw xu abtsám an 
belomtsik xi Laodisea, ne'ech jeye 
ti ki abtsi abal ka ajaytsik. 1 Ka 
utsa'tsik na Arkipo abal kin баја! 
ejtal an t'ojláb xi punk'untsidh k'al 
an Ajátikláb. 

18 Jeché! an chapnédhomtaláb, 
tu dhutsuntsámaltsik k'al naná! 
t'ajat u k'ubak ani u dhuslábil. Ka 
chalpaytsik abal папа! in k'wajat 
tin wik'nél. Ka bach'waltsik ech'ek'i 
nin alwa'tal na Dios. Anchan' ka 
t'ájan. 


El Nuevo Testamento en el huasteco de Veracruz @ La Liga Bíblica 2005, 2009 


An jidhtal dhutsadh úw xi abtsin k'al 
na Pablo an belomtsik xi 


Tesalónika 





Na Pablo ani nin juniktsik 
in dhutsuntsal an belomtsik 
xi Tesalónika 


Naná!, xu bij Pablo, junax k'al 

na Silbano ani na Timoteo, 
tu dhutsuntsal jeché! an ti áw, 
kidháblábtsik xi k'wajíl Tesalónika, 
xi k'wajatichtsik junini' k'al na Dios 
an Táta'láb ani k'al an Ajátikláb 
Jesukristo. Ka bach'waltsik an 
alwa'taláb ani an k'ijidhtaláb xi tál 
ba ni Táta! Dios ani ba ni Ajátik 
Jesukristo. 


An ok'tsixtaláb xin pidhnál 
k'al nin belomtal an 
kidháblábtsik xi Tesalónika 
2Ech'ek'i i pidhál ti jalbintsixtaláb 
na Dios k'al tatá'tsik ta kwenta 
ani tam ku ólan, tu kontsintsaltsik 
teye. 31 t'ilál tajat tin tamét ni 
Táta! Dios хома! alwa! a t'ajáltsik 
abal i belomich. I t'ilál jeye an 
t'ojláb xa t'ajáltsik k'al tin kwenta 
an k'anidhaxtaláb xa ko'oltsik 
ani kom i k'wajattsik a aytsím ni 
Ajátik Jesukristo, jaxtám ta kuxyal 
xowa'kichk'i. ^Kidháblábtsik xi 


k'anidhábtsik k'al na Dios, i cho'ób 
abal Јаја! ti takwyámaltsik. 5Pos 
tam ti wawá! i uldha! ba tatá'tsik 
an alwa! t'ilab, yab ulich k'al i 
t'ilabk'i, ulich k'al уап in cháp, 
k'al an T'okat Ejattaláb ani k'al 
yantam i belomtaláb kom wawá! i 
cho'óbich alwa!, ke jeché! ja'ich an 
tsubaxtaláb. Pos a cho'óbtsik alwa! 
xan tu k'wajinek ba tatá'tsik abal ta 
k'ánéltsik. 

6 Ani tatá'tsik, a wéwna! ni 
xe'chintal ani nin xe'chintal 
an Ajátikláb; a bach'utsik an 
alwa! t'ilab k'al jun i kulbétaláb 
xin pidhnál an T'okat Ejattaláb, 
maske a wat'na'tsik k'ejle t'ajat 
уап i yajtsiktaláb. "Ani anchan! 
a bajawtsik ki k'wajay jelti jun i 
ok'tsixtaláb abal ejtal an belomtsik 
xu k'wajíl ban chabáltsik xi 
Masedonia ani xi Akaya. $Pos k'al 
tatá'tsik ti tujey ani xo' buk'enekich, 
yab tokotk'i Masedonia ani Akaya, 
buk'enekich putálk'i nin alwa! 
t'ilábil an Ajátikláb. Ani cho'óbte 
jeye xan ta beláltsik na Dios, pos 
asta wawá! i chu'tal ke yabich yejat 
ki t'ila! xata!. ?Pos jajá'tsik іп t'ilál 

хап tu bach'wat k'al tatá'tsik ani 
xan ti jeye ta jila'tsik ka k'ak'na! 
an ch'ilabtsik abal ka bela'ichtsik 
na Dios ani anchan!, ka tujüchtsik 
ka t'ójontsi jeché! na Dios xi ejat 
ani tsubax. 10 Апі in t'iláltsik jeye 
xan ta k'wajattsik a aytsím tam 
ka witsiy juní na Jesús xi k'wajat 
walk'i'. Jeché! na Jesús, ja'ich nin 
Chakámil na Dios xi chemdhá ani 
na Dios in ejdha! ti ít. Jajá! ja'ich 
xi tu lo'wal abal yab ki bach'u an 
k'ak'adh yajtsiktaláb xi ne'ech ka 
tsích tayíl. 


Nin t'ojlábil na Pablo ban 
bitsow xi Tesalónika 

Kidháblábtsik, pos a 

cho'óbtsik alwa!, ke yab 
jolatk'i an álnaxtaláb xi Paja! 
tachan". ?Pos anchan! jelt xan ta 
cho'óbichtsik, tam ti más ok'ox u 
k'ale ban bitsow Filipos. Таја! u 
odhbijyat ani u t'ajtsin xan ti ku 
le'ná, por na Dios tu tolmiy abal ki 
tila! ba tatá'tsik nin alwa! t'ilábil 
Kal ni jun i jík'ib, maske u at'nal 
t'ajat chapik. 3Pos yab u uk'pinék 
tu k'wajat tam tu xe'chin tu tawnax, 
nibal u t'iltsixnék k'al i at'axtaláb, 
nibal abal ku k'ambixin. ^Anchan' 
tu káwin, kom na Dios tu káldha' 
tu alwa! ani tu punk'untsámal abal 
ki tila! an alwa! tilab. Yab i Раја! 
хома! in kulbetnál an atiklábtsik, 
i Саја! xowa' in lé! na Dios, xin 
ejtowal ti ku chu'tsi an ti itsích. 
SAnchan' jelt хап ta cho'óbichtsik, 
yab jayk'i i tawnámal ni jun 
xita! k'al i labidh t'ilabtsik abal 
ki k'ambiy, nibal i kambixnámal 
jun xata! abal ki áta! i tumín. Na 
Dios in cho'ób alwa! jeché!. $Yab 

jayki i alyámal ku k'ak'ná k'al an 
atiklábtsik, nibal k'al tatá'tsik, nibal 
k'al xi k'e'ettsik, maske ne'ech 
k'ejlewi'ik ki ejto ki ulu ku tolmiyat 
kom tu abatwálejil na Kristo, por 
yab і баја! anchan'. "I kó'oy tajat 
i k'anidhaxtaláb k'al tatá'tsik, jelt 
xan ti jun i nána'láb in tsutsúdhál 
ani in beletnál nin chakámiltsik. 
8Tu k'anidháltsik, ke i lé'ak max 
yab tokot já'k'i tu pidha'tsik an tin 
alwa! t'ilábil na Dios, tu pidha'tsik 
jeye an ti ejattal; pos i bajúmalich 
ki kó'oy t'ajat i k'anidhaxtaláb k'al 
tatá'tsik. ?Kidháblábtsik, tatá'tsik 
a t'ílóm xan tu t'ójnék ani tu 
chekenek abal ki ejto ki wat'ba' 
tibá!. Akal i k'ij u t'ójnék abal yab 
ki t'ojliy ni jun хіба! xi tatá'tsik tam 
tu xe'chin ki Pila! nin alwa! t'ilábil 
na Dios. 

TO Tatá'tsik a cho'ób ani na 
Dios jeye, abal u k'wajinek 
t'okat ani lujat k'al tatá'tsik xi 
belomichtsik, abal yab xita! kin 
ejto ti ku walbindha! k'al ni jun 
xata!. Ani a cho'óbtsik jeye 
xan ti pakabédhámaltsik ani i 
K'ijidhmédhámaltsik juntsik ti éb xi 
tatá'tsik a kidhtal, jelt xan tin t'ajál 
jun i táta'láb k'al nin chakámiltsik. 
12Tu punk'untsámaltsik abal ki 
k'wajaytsik xan ti yejat ka k'wajay 
xu dhabalábichtsik k'al na Dios, xi 
ti takwyámalich abal ki k'wajaytsik 
teye ba nin tak'ixtal ani bin labidh 
t'okát. 

13Pos ja'ich k'al jeché! tin kwenta 
ti ech'ek'i i pidhál ti jalbintsixtaláb 
na Dios; pos tam ti tatá'tsik a аса! 
nin alwa! t'ilábil na Dios, хі мама! 
i t'ila', yab a bach'utsik jelt in 
káwintal i iniktsik. Jeché! nin alwa! 

t'ilábil na Dios, ja'ich xi ti t'ajáltsik 
ka jalk'ách na chalab, tatá'tsik xa 
belálich. 14Kidháblábtsik, tam ta 
at'an k'al na at kidhtaltsik, jayéchk'i 
teye a tamutsik jelt xan tin tamu 

an belomtsik xin belálichtsik 

na Dios xi k'wajattsik Judea xu 
dhabalábichtsik k'al na Kristo 
Jesüs, pos anchan! jeye ti at'antsik 
Kal nin at kidhtaltsik. 'SJeché! an 
judíotsik, ja'ich nin chemdha' an 
Ajátikláb Jesús; anchan' jelt xan 

ti más ok'ox, in chemdhámal an 
tiltsixtsik ani wawá! tu aja! ku kale. 
Yab in K'ak'náltsik na Dios ani in 
at'ál an atiklábtsik, 16роѕ tam i lé! 
ki tawna! xi yabtsik u judío abal ka 


lo'eytsik jeye, yab tu walkál ki t'aja!. 


Anchan!, más u walbinalichtsik. 
Por хо!, exomich in bajwal xowk'i 
nin k'ak'adh yajtsiktalábil na Dios 
ne'ech ka ulchich ba jajá'tsik. 


Na Pablo in le'nál kin álna' juní 
an belomtsik xi Tesalónika 


17 Kidháblábtsik, tam ti wawá! 
u kale wé! i k'ij xon ti tatá'tsik i 
k'wajat, maske yab tu chu'taltsik, 
ech'ek'i i kwajattsik ba ni ejattal 
ani i lé! t'ajat ku k'ale juní tu 
álna'tsik. 181 exámalich ku Kale; 
naná!, xu bij Pablo, yánílich u 
exámal kin k'ale, por ech'ek'i tin 
tamk'uyal an lej at'ax. 19Pos, éjowa! 
já! ni aytsixtal, ni k'ijidhtalábil 
ani xant'ók'i tu k'wajat u kulbél 
ani k'ijidh? ¿Yabxe! ja'ich tatá'tsik 
tam ka tsích ni Ajátik Jesukristo? 
20Tsubax, tatá'tsik ja'ich ni 
k'ijidhtalábil ani xant'ók'i tu k'wajat 
u kulbél. 
Ani tám, kom yabich más i 
ejto ki kuxuy, i chalpay ku 

jilk'on Atenas wawá'k'i kwetém 
?ani ki aba! an kidhábláb Timoteo 
abal ti ki tak'iytsik ani ti ki 
pakabédha'tsik ka óntsi ta belom. 
Jeché! na Timoteo, ja'ich jeye jun 
in t'ójontsixil na Dios xi t'ójnék 
junax k'al wawá! abal ka t'ilan 
an alwa! tilab k'al tin kwenta na 
Kristo. ?Pos yab i lé! ki chu'u ke 
ni jun xita! kin jila! tinbá! Kal tin 
kwentak'i an taktamixtaláb xi kin 
ach'a'. Tatá'tsik a cho'ób alwa' ke 
ko'ol ki wat'na! ejtal jeché!. *Pos 
tam ti tachan! bél tu k'wajat k'al 
tatá'tsik, i ulu abal ne'ech ki wat'na' 
i yajtsiktaláb ani anchan' ti támun, 
jelt xan ta cho'óbichtsik. 5Ani 
jaxtám naná!, kom yabich más u 
ejto ku kuxuy, u аБпа! ki konyattsik 
xan ta k'wajat k'al tin kwenta an 
belomtaláb, pos u ch'ejnál ke an lej 
at'ax ti ki júna'tsik xon ti yab alwa! 
ani ke ni t'ojlábil ka kale jelti max 
yab xata! in jalbíl. 

6Рог xo!, na Timoteo witsenekich 
ani tu tsi'dhantsi ti tsubaxtaláb 
k'al tin kwenta an belomtaláb ani 
an k'anidhaxtaláb xa ko'oltsik. Tu 
óltsi jeye abal tatá'tsik ech'ek'i 
tu chalpayal k'al yantam i 
k'anidhaxtaláb ani ke tatá'tsik a 
lé'akich t'ajat max ti ku chu'üch, 
anílk'i jelt xan ti мауга! і ach'ál. 
7 Jaxtám, kidháblábtsik, tam ti 
cho'óbna! ke a óntsaltsik ta belom, 
i bach'u t'ajat i k'ijidhtaláb maske 
exom i wat'nál i yajtsiktaláb ani i 
taktamixtaláb. 8 Tam ti cho'óbna' 
ke tatá'tsik a óntsal ka bela! an 
Ajátikláb, u likedhantsat t'ajat an 
ti ejattal. 9Kidháblábtsik, ¿Janti 
ne'ech ki ejto ki pidha! más ti 
jalbintsixtaláb na Dios k'al tatá'tsik 

ta kwenta ani k'al tin kwenta an 
k'ijidhtaláb xi tatá'tsik tu pidhámal 
tin tamét Jajá'? 10 Akal і Кї] i 
pakabédhál na Dios abal ti ku 
walka! ku k'ale tachan! tu álna'tsik 
ani tu óltsitsik xowa! bél u k'ibel 
abal ka ejto ki belmáchtsik xan ti 
yejat. 

11 ]é! ke ni Táta! Dios апі ni 
Ajátik Jesukristo, ti ku tolmiy 
abal ki ejto ku Kale tachan' tu 
álnax. Ani ke an Ajátikláb ti 
ki tolmiytsik abal ka kó'oy más 
púlek an k'ánídháxtaláb jún ani 
jún ani k'al ejtalk'itsik, jelt xan ti 
wawá! ti ko'ol an k'anidhaxtaláb 
Kal tatá'tsik. !?Ti ki tolmintsitsik 
jeye an ta itsích abal ki k'wajaytsik 
junini'k'i, tokat ani yab i walbidh 
tin tamét ni Táta' Dios tam ka tsích 
ni Ajátik Jesús k'al ejtal xi Jajá! in 
t'okómal. 


An xe'chintaláb xin lé! na Dios 
Ani xo!, kidháblábtsik, tu 
pakabédháltsik ani tu 

punk'untsaltsik jeché! tin bij an 
Ajátikláb Jesukristo: anchan! xan 
tu óltsitsik ki k'wajay xan tin lé! na 
Dios, anchan! ka óntsi ka t'aja'tsik 
ech'ek'i. 

2Tatá'tsik, a cho'ób xowa! já! an 
tak'ixtaláb xi tu pidha'tsik k'al tin 
awiltal an Ajátikláb Jesús. Хома! 
na Dios in lé!, ja'ich ke tatá'tsik ki 
k'wajách i t'okat; ke yabich xita' ka 
junkun Kal xi yab in tomtal, *ke 
an pay'lomlábtsik kin wit'a! ka 
k'wajay t'okat k'al nin tomtal ani 
kin Какпа]. 5Yab kin t'ajtsi хома! 
yab alwa! nin tomtal, jelt xan tin 
t'ajál an atiklábtsik xi yab in exlál 
na Dios. 9Ke ni jun xita' yab kin 

k'ambintsi tin tomtal nin at kidháb, 
pos xita! kin Paja! апсһап!, ne'ech 
ka pidhan pülek ti yajtsiktaláb 

k'al an Ok'óxláb, jelt xan tu 
utsámalichtsik más ok'ox. "Pos na 
Dios yab tu takwyámal abal ku 
k'wajay k'ibenek, tu takwyám abal 
ku k'wajay t'okat. $Pos anchan! 

рё, xita! kin ch'ikat баја! jeché! an 
ok'tsixtaláb, yab exom in ch'ikat 
t'ajál jun i ani' inik, exom in ch'ikat 
t'ajál a Dios, xi tu pidhámal tin 
T'okat Ejattal. 

Kal tin kwenta an 
k'anidhaxtaláb k'al na at kidhábtsik, 
yab yejat tu dhutsuntsitsik, pos 
na Dios ti ok'tsámalichtsik abal ki 
k'ánídháxintsik jún апі jún. Ani 
anchan! jeye ta k'anidháltsik ejtal 
an kidháblábtsik xu k'wajíltsik 
putál Masedonia. Kidháblábtsik, 
por tu pakabédháltsik abal bél ka 
pubédha'tsik más na k'anidhaxtal. 
" Ki k'wajajantsik alwa! ani ka 
óntsi na t'ojlábiltsik, ki t'ójontsik 
k'al na k'ubak jelt xan tu 
punk'untsámaltsik, 12abal ki k'ak'ná 
k'al xi yabtsik u belom ani abal ka 
kó'oytsik ejtal xowa' ka yéntsi. 


Tam ka tsích an Ajátikláb 

13 Kidháblábtsik, i lé' ki chu'u 
ka cho'óbna'tsik xant'éy ne'ech 
ka támun k'al an kidháblábtsik xi 
chemnekich abal yab ki k'wajaytsik 
i t'e'pinal jelti xi k'e'ettsik xi 
yab in ko'ol ni jun i aytsixtaláb. 
14Anchan! xan ti belál ke na Jesús 
chemech ani ejech ti ít, anílk'i jeye 
ti ne'ech ka ejdhá k'al na Dios an 
kidháblábtsik xi chemnekichtsik 
ani ne'ech ka jüná xon ti k'wajat na 
Jesüs. 


El Nuevo Testamento en el huasteco de Veracruz @ La Liga Bíblica 2005, 2009 


415 


15 Jeché! xowa! tu utsáltsik, ja'ich 

хома! tu utsámal an Ajátikláb: 
ke ejtal wawá! xu belom, xi ku 
jilk'on ejat asta tam ka tsích an 
Ajátikláb, yab ne'ech ku júná ok'ox 
ani tayíl xi chemnektsik. 16Ро$ 
Jajá! t'ajat an Ajátikláb ne'ech ka 
pa'ay tuwa! walk'i' xon ti k'wajat 
ani k'al in chapik tawnaxtal, k'al 
jun i káwintaláb jelt xan tu káw in 
ok'lékil i t'okat abatwáletsik ani 
k'al in kornetajil a Dios, ne'ech ti 
tawnax. Tám, xi chemnekichtsik 
апі in belámal na Kristo, ne'ech 
ka ejdhátsik ok'ox. 17 Tayíl, мауга! 
xi belál na Kristo xu jilk'onék ejat, 
ne'ech ku júná junax K'al jajá'tsik 
ban tokow abal ku éláxin taja' 
t'ek'at k'al an Ajátikláb. Ani anchan' 
ne'ech tám ku k'wajách malilíl i k'ij 
Kal an Ajátikláb. 18 Jaxtám, yejat 
ki púbédhántsíxintsik ta ejattal 
јар ani jún Kal jeché! хома! tu 
t'iltsaltsik. 

Kidháblábtsik, por k'al tin 

kwenta an k'ij xowk'i ti ne'ech 
ka tsích an Ajátikláb, yab yejat tu 
dhutsuntsitsik. 2А cho'óbichtsik 
alwa!, ke tam kin bajaw jachan' 
an k'ij xowk'i ti ne'ech ka tsích 
an Ajátikláb, ne'ech ka tsích jun 
jik'towále tam yab xita! in t'ílóm; 
ne'ech ka tsích jelt xan tu ulel jun i 
kwé! tam akal. ?Tam an atiklábtsik 
k'wajat in ulaltsik enché': “Ejtal 
k'wajat alwa! ani k'ijidh", támich 
ti ne'ech ka ulich jun jik'towále an 
pakwenib. Jelt xan ti an mímláb 
xi k'wajat kó'odh in ach'ál jun 
jik'towále an yajal abal ne'ech 
kin wa'chích an chakam, anchan' 
jeye ti ne'ech kin tamu jeché! an 
atiklábtsik. Ani yab ne'ech kin 

ejtotsik kin jek'a'. ^Kidháblábtsik, 
por tatá'tsik yab i k'wajat ban 
jik'waxtaláb ani yab ne'ech ki 
yak'wantsik uk'pidh tam kin 

bajaw jachan' na k'ítsá xowk'i ti 
ne'ech ka tsích an Ajátikláb. Yab 
ne'ech ki yak'wantsik uk'pidh, 

jelt xan ti jun i kwé! u yak'wax 
uk'pidhk'i. 5Pos ejtal tatá'tsik 

a junwal jelti an tajaxtaláb ani 

jelti tam k'ij. Yab i junwal jelti an 
jik'waxtaláb nibal jelti tam akal. 

6 Jaxtám ti yab yejat ku xe'chin 
uk'pipidh jelti xi k'e'ettsik. Ku 
k'wajay ech'ek'i t'ojojodh ani lej 
inik. "Xu wayaltsik, tam akal tu 
wayaltsik ani xu uch'altsik, tam 
akal tu uch'altsik. 8 Por wawá!, xu 
k'wajat jelti an tajaxtaláb, yejat ku 
k'wajay ech'ek'i lej inik. Ki éyna' 
jelti i dhabuxtaláb an belomtaláb 
ani an k'anidhaxtaláb, jelt xan ti 
jun i soldado in éynal jun i pat'ál 
kin dhabuy k'ál nin tamét. Ani 

jelt xan ti jun i soldado in éynál 
jun i pat'ál kojáláb abal kin Којпа!, 
anchan! ti ki ёупа! an lo'eltaláb 

xu k'wajat i aytsím. ?Pos na Dios 
yab tu takwyámal abal ki bach'u i 
yajtsiktaláb, tu takwyámal abal ki 
bach'u i lo'eltaláb k'al tin kwentak'i 
ni Ajátik Jesukristo. 19 Na Jesukristo 
chemech k'al wawá! ti kwenta abal 
ki ejtóch ku k'wajay junax Kal Јаја!, 
maske u k'wajat ejat o u k'wajat 
chemnek. Y Jaxtám tu utsáltsik 
abal ki pákábédháxintsik ani ki 
pübédhántsíxintsik ta itsích ján ani 
jún, anchan! jelt xan ta t'ajálichtsik. 


Na Pablo in tak'yal an kidháblábtsik 
12Kidháblábtsik, tu 
pakabédháltsik abal ka Какпа! xu 

t'ojnaltsik tachan! k'al tatá'tsik; xi 
ti belkómtsik ani ti tak'yaltsik tin 
bij an Ajátikláb. 13 Ка k'ak'na'tsik 
ani ka k'anidha'tsik t'ajat, k'al 
tin kwenta an t'ojláb xi exom in 
t'ajáltsik. Ki kwajaytsik k'ijidh. 

14Kidháblábtsik, tu 
pakabédháltsik jeye abal ka 
tawna'tsik xi yab in lé! ti t'ojnaltsik, 
ka pubédhantsi tin ejattal xin 
jiláltsik tinbá! ani ka tolmiytsik xi 
yab likdha'. Ka kó'oy i cha'attaláb 
Kal ejtalk'itsik. 

15Ka kó'oytsik i kwenta k'al 
jeché'; max jun xita' ka t'ajtsin 
xata! yab alwa! Kal jun xita!, yab 
kin witsbantsi. Ka t'ajtsaltsik tokot 
ech'ek'i xowa! alwa! xi k'e'ettsik, 
ejtalk'i, yab takudhk'i. 

16Ki k'wajaytsik k'ijidh ech'ek'i. 
17 Ki ólantsik putál i Кї]. 18 Ка 
pidháltsik ti jalbintsixtaláb na Dios 
Kal ejtalk'i xowa'kich. Pos ja'ich 
jeché' in lé! kin chu'u na Dios ka 
t'ajáltsik abal a belálichtsik na 
Kristo Jesüs. 

1? Yab ka tepdha'tsik nin k'amálil 
an T'okat Ejattaláb xi k'wajat ta 
itsích. 20 Yab ka pojkantsi xowa! in 

ulal an t'iltsixtsik xu káw ijtsidh 
Kal a Dios. ?! Ka chu'utsik xowa! 
alwa! ani xowa' yab alwa! ani ka 
jila'tsik ta itsích tokot xowa! alwa!. 
22Ejtal xowa' yab alwa!, yab ka t'aja'. 

?3Ke na Dios xin pidhnál an 
K'ijidhtaláb ti ki t'okedha'tsik. Ani 
ke Jajá! ti ki alwa! beletnantsi an ta 
ejattal, an ta xe'chintal ani na t'u'ül, 
abal yab ki elan i walbidh tam ka 
tsích ni Ajátik Jesukristo. ?^Xi ti 
kanyámaltsik, lujat Ja! t'ajat ani 
anchan! ne'ech kin taja! jelt хап tin 
ulámal. 


An chapnédhomtaláb ani an 
lábt'ajaxtaláb xi tin ok'ontal 


?5Kidháblábtsik, ti ku kontsintsi 
weye tam ki ólantsik. 

?6Ka chapnédha'tsik ejtal an 
kidháblábtsik k'al jun i t'okat 
k'anidhaxtaláb. 

27Tu punk'untsaltsik, Kal tin 
awiltal an Ajátikláb abal ka 
ajintsattsik jeché! an ti dhutsadh 
üw ejtal an kidháblábtsik. 

?8Ka bach'waltsik ech'ek'i nin 
alwa'tal ni Ajátik Jesukristo. 
Anchan! ka t'ájan. 

Nin chabtal an dhutsadh úw xi abtsin 
kal na Pablo an belomtsik xi 


Tesalónika 





Na Pablo ani nin juniktsik 
in dhutsuntsal an belomtsik 
xi Tesalónika 


Naná!, xu bij Pablo, junax k'al 
na Silbano ani na Timoteo, 
tu dhutsuntsaltsik jeché! an 
ti úw, kidháblábtsik xi k'wajíl 
Tesalónika, xi k'wajatichtsik xo! 
junini'k'i k'al na Dios an Táta'láb 
ani k'al an Ajátikláb Jesukristo. ?Ka 
bach'waltsik an alwa'taláb ani an 
Kijidhtaláb xi tál ba пі Táta! Dios 
ani ba ni Ajátik Jesukristo. 


Na Dios ne'ech kin lújundha' an 
walablomtsik tam ka tsích na Kristo 

3Kidháblábtsik, yejat ki pidhál 
ech'ek'i ti jalbintsixtaláb na Dios 
Kal tatá'tsik ta kwenta, kom 
anchan! tin tomnál. Abal tsudhél 
u tajk'anal a beláltsik más an 
Ajátikláb ani exom a kó'yaltsik 
más i k'ánídháxtaláb jún ani jún. 
^Jaxtám wawá! i t'ilál t'ajat Kal 
yantam i kulbétaláb tin tamét xi 
k'e'et an belomtsik xan ti teye 
tatá'tsik. I t'iltsal xan ta belomtsik 
ani xan ti jeye ta ko'oltsik 


an cha'attaláb tam a kuxyal 
xowa'kichk'i i yajtsiktaláb ani tam 

i at'nal jeye. 5K'al jeché!, na Dios in 
xalk'ál abal ejtal lujat хома! in t'ajál. 
Pos Jajá! ti chu'tal ke in tomnál ki 
k'wajaytsik tak'nél Kal Јаја!. Ja'ich 
k'al jeché! tin kwenta ti exom a 
kuxyaltsik an yajtsiktaláb. 

In tomnál ka pidhantsik ti 
yajtsiktaláb k'al na Dios xi ti at'ax 
t'ajtsaltsik abal kin ach'a'tsik jeye 
an yajtsiktaláb. "Ani tatá'tsik xi 
exom a wat'nál an yajtsiktaláb, ti ki 
pidha'ich ti k'ijidhtaláb junax Kal 
wawá! tam ka tsích an Ajátikláb 
Jesús tú' walk'i' junax ch'ejélidh 
Kal i Kamal ani Kal nin likdha' 
tokat abatwálejiltsik. $Ne'ech ka 
tsích abal kin pidha! ti yajtsiktaláb 
xi yab in le'na'tsik kin exla' na 
Dios ani nibal in t'ajál ti k'ij an 
alwa! t'ilab k'al tin kwenta ni Ajátik 
Jesukristo. ?Na jeché'tsik, ne'ech ka 
yajlombédhá ban k'ibeltaláb malilíl 
i k'ij. Yab ne'ech ka walká ka 
k'wajay xon ti k'wajat an Ajátikláb 
ani yab jayk'i ne'ech kin chu'tsi 
tin labidh t'okat cháp. '" Tam an 
Ajátikláb ka tsích jachan' a k'ítsá, 

ja'ich abal ka k'ak'ná k'al ejtal, k'al 
tin kwentak'i xi Јаја! in t'okómal 
ani abal ka chu'tat Kal ejtal an 
belomtsik, ke labidh; tatá'tsik a 
belámal kom a bela'tsik xowa! tu 
óltsi. 

11 Jalich Kal jeché! tin kwenta ti 
wawá! ech'ek'i tu kontsintsaltsik, i 
kontsal ni Diosil abal ki kwajaytsik 
xan tin tomnál kom Jajá! ti 
takwyámal. I kontsal jeye Ке Јаја! 
ti ki tolmiytsik k'al in cháp, abal 
ka t'ajáltsik xowa'kich хі alwa! ani 
an t'ojláb k'al tin kwenta abal i 
belomichtsik. 12Ani anchan!, nin 
bij ni Ajátik Jesukristo ne'ech ka 
k'ak'nantsat k'al tin kwenta na 
alwa! xe'chintaltsik ani ne'ech 
teye ki k'ak'nátsik k'al tin kwenta 
nin alwa'tal ni Diosil ani ni Ajátik 
Jesukristo. 


An at'ax inik 

Ani xo!, kidháblábtsik, k'al 

tin kwenta tam ne'ech ka 
tsích ni Ajátik Jesukristo, tam 
ne'ech ku éláxinich Kal Jajá!, tu 
pakabédháltsik ?abal yab ka 
jalk'uytsik junwé'k'i an chalab xa 
ko'ol, nibal ka walka'tsik ki jik'édhá 
max ki utsan ke wa'chinékich jun 
i xalk'antsixtaláb k'al tin kwenta 
abal tsi'nekich an Ajátikláb. Yab ka 
walka! ki k'ambiyattsik k'al i апі! 
t'ilab nibal maske ki utsan ke мама! 
i dhutsámal abal xo! in bajúmalich 
an K'ij xowk'i ti ne'ech ka tsích an 
Ajátikláb. 3 Yab ka walka' níwé'k'i 
t'ajat ki k'ambiyattsik. Pos jeché! 
yabél ne'ech ka támun, asta ka 
wa'chin ok'ox xi ne'echtsik kin 
pojka! t'ajat na Dios апі tam ka 
xalkanich jeye an at'ax inik xi 

k'wajatich bijtsidh abal ne'ech ban 
k'ibeltaláb. ^Jachan! an at'ax inik, 
ja'ich хі ne'ech kin pojka! ejtal xu 
bijyáb ti Dios ani ejtal xowa' xu 
k'ak'náb. Ne'ech ka buxkan ban 
pulek atá xon tu k'ak'náb na Dios 
jelti max jajá'ich nu Dios ani ne'ech 
kin k'ambixna! ke jajá'ich nu Dios. 
5 ¿Yabxe' a t'ílómtsik abal tu 
utsámalichtsik jeché! tam tin k'wajat 
tachan' Kal tatá'tsik? 6 Ani xo! a 
cho'óbtsik xant'ok'ál tu kubdháb abal 
yabél ka xalk'an, por tam kin bajaw 
an Кї}, ne'ech ka хаап. 7 Jeché! an 
at'ax inik tujenekich ti t'ojnal chinatk'i 
ani tam ka wék'oyatich xant'ok'ál ti 
k'wajat tamk'úmte, ne'ech tám ka 
xalk'anich. 9Ne'ech tám ka xalk'anich 
jachan' an at'ax inik. Jeché! an at'ax 
inik ne'ech ka chemdhá Kal nin 
jajchixtal an Ajátikláb Jesús ani ne'ech 
ka k'ibdhá k'al nin tajáx an Ajátikláb 
tam ka tsích. 9Jachan' an at'ax inik 
ne'ech ka tsích k'al tin awiltal an 
lej at'ax. Ne'ech kin kó'oy t'ajat i 
chápláb, ne'ech kin Paja! i exóltsik ani 
i pakdha' labandhaxtaláb; por ejtal 
jeché!, i k'ambixtaláb. 19 Ne'ech kin 
ёупа! xowa'kichk'i i at'axtaláb abal 
kin ejto kin k'ambiy xi ne'echtsik ban 
Kibeltaláb, pos jajá'tsik yab in le'na' 
kin Paja! ti k'ij an tsubaxtaláb abal ka 
ejtowat jeye ka lo'wat. Y Jaxtám tu 
walkanal k'al na Dios kin bela'tsik an 
K'ambixtaláb k'al yantam in ejattal 
12abal ka jilk'ontsik walbidh ejtal xi 
yab in le'na! kin bela! an tsubaxtaláb, 
pos más in kulbetna! kin t'aja'tsik xi 
yab alwa!. 


Xi takudh abal ka lo'eytsik 


13 Kidháblábtsik xi Кап t'ajat 
Kal an Ajátikláb. Wawá! ko'ol ki 

pidha' ech'ek'i ti jalbintsixtaláb 
na Dios k'al tatá'tsik ta kwenta 
abal ti takwyámal ki lo'ey tam 
ti yabél t'ajadh an walk'i' ani an 
k'ay'lá. Xo! i lo'enekichtsik abal a 
belámalich an tsubaxtaláb ani i 
t'okedhantsidhichtsik an ta itsích 
Kal an T'okat Ejattaláb. 14Ja'ich Kal 
jeché! tin kwenta ti kanyámaltsik 
na Dios, tam ti мама! i tila' an 
alwa! t'ilab ba tatá'tsik abal ka 
ejto teye ka bajawtsik ka kó'oy an 
labidh t'okattaláb jelti xin ko'ol ni 
Ajátik Jesukristo. 

15Kidháblábtsik, jaxtám tu 
utsál ki k'wajajantsik lujat ani 
yab ka uk'tsi an ok'tsixtaláb xi tu 
wat'bantsámaltsik tam tu ok'tsi ani 
tam tu abtsámal jeye dhutsadhk'i. 
16Ke Јаја! t'ajat ni Ajátik Jesukristo 
ani ni Táta! Dios, xi tu k'anidhál, xi 
tu pidhál ti k'ijidhtaláb xi yab in 
ko'ol in ok'ontal ani tu pidhál jeye 
jun i aytsixtaláb k'al nin alwa'tal, 
17ti ki likedhantsitsik ta itsích. I 
kontsal jeye ti ki tolmiytsik ki 
k'wajay lujat ani ti ki tolmiytsik k'al 
ejtal xowa! alwa! a ulal ani a t'ajál. 


Ti ku kontsintsi weye tam ki ólantsik 


Kidháblábtsik, tin ok'ontal 

tu kontsaltsik abal ti ku 
kontsintsi weye tam ki ólantsik. Ka 
kontsitsik na Dios abal ka buk'ey 
jik'at піп alwa! t'ilábil an Ajátikláb 
ani ka bach'wat k'al yantam i 
k'ak'naxtaláb jelt хап ti támun 
Kal tatá'tsik. ?Ka kontsitsik jeye 
na Dios abal yab xata! ku t'ajtsin 
Kal an atiklábtsik xi yabtsik alwa! 
inik ani at'axtsik, pos yab ejtalk'i 
bijidh ne'ech ka belmách. ?Por an 
Ajátikláb lujat Ja! t'ajat ani in t'ajál 


2 TESALONISENSES 2, 3 


xan tin ulal. Ne'ech ti ki tolmiy 
abal ka kó'oytsik junini' na chalab 
ani ne'ech ti ki beletna' abal yab ki 
átá k'al an lej at'ax. ^Ani i belál tin 
bij an Ajátikláb, ke tatá'tsik a t'ajál 
хома! tu punk'untsámaltsik ani 
ne'ech ka óntsi ka t'aja'tsik. "Ke an 
Ajátikláb ti ki tolmintsitsik más an 
ta itsích abal ka exbantsitsik más 
an tin k'anidhaxtal na Dios ani ka 
kó'oytsik jeye an cha'attaláb jelti 
xin kó'oy na Kristo tam tin kuxuy 
ejtal an yajtsiktaláb. 


Yejat ku t'ójon 

SKidháblábtsik, tin bij an Ajátikláb 
Jesukristo tu utsáltsik jeché!: yab ki 
junkun kal an kidhábláb xi óbe ani yab 
in lé! ka k'wajay jelt xan ti ok'tsámal. 
7Pos a cho'óbichtsik хап ti yejat ki 
k'wajay abal ki k'wajay jelt xan ta chu'u 
u k'wajay. Tam ti wawá! u k'wajay 
Kal tatá'tsik, u t'ójnék 9ani yab xita' i 
k'aptsámal ti k'apnél anik'i. U t'ójnék 
chapik akal i k'ij abal yab ki t'ojliy ti 
k'apundhom ni jun хіќа! xi tatá'tsik 
a kidhtal. ?In tomnál k'ejlewi'ik ki 
konoy ke tatá'tsik ti ku tolmiy, por 
yab i баја! anchan' kom i lé! ki chu'u 
ka exbaytsik ni ok'tsixtal ani ka Саја! 
jelt xan ta chu'utsik i t'ajál. Pos tam 
ti wawá! u k'wajay kal tatá'tsik, tu 
pidha'tsik jeché! an ti tak'ixtaláb: max 
jun xita! yab in lé! ti t'ojnal, yab jeye 
ka k'apüch. 111 ach'ámalich ke taltsik 
xi tatá'tsik a kidhtal xe'echk'i, yabtsik 
u t'ojnal; xe'echk'itsik ti och'om k'al 
xowa'kich xi yab in kwenta. 12 Jachan!, 
xin t'ajáltsik апсһап!, i utsáltsik ani i 
punk'untsal tin bij ni Ajátik Jesukristo 
abal ka t'ójontsik jeye k'al i cha'attaláb 
ani anchan! kin ejtotsik kin áta! xan ti 
ka k'apüch. 

13 Kidháblábtsik, yab ka jila! ka t'aja' 
xowa! alwa!. 14Max jun xita! yab kin баја! 
ti k'ij xowa! i Ша] ba jeché! an dhutsadh 
úw, ka chu'utsik alwa! xitam já! ani yab 
ki junkuntsik Kal јаја! abal ka tidhebé. 
15Por yab ka kó'oytsik jelti jun a at'wál, 
tokot ka tak'iy jelt xan tu tak'yáb jun i 
kidhábláb. 


An lábt'ajaxtaláb xi tin ok'ontal 
16Ke Jajá! an Ajátikláb xin pidhnál 
an k'ijidhtaláb ti ki pidha'tsik ech'ek'i ti 

k'ijidhtaláb xantikichk' ti ka yéntsi. Ke 
an Ajátikláb ka k'wajay ech'ek'i k'al ejtal 
tatá!tsik. 

17 Naná', xu bij Pablo, tu 
dhutsuntsaltsik jeché! an ti 
chapnédhomtaláb k'al naná! t'ajat 
u k'ubak ani u dhuslábil. Anchan' 
tu dhutsál abal ka exla! ke tsubax 
lejtal naná! tu abtsaltsik jeché! an 
ti dhutsadh йуу. 18Ка bach'waltsik 
ech'ek'i nin alwa'tal ni Ajátik 
Jesukristo. Anchan' ka t'ájan. 

An jidhtal dhutsadh úw xin abna' na Pablo abal na 


Timoteo 





Na Pablo in dhutsuntsal na Timoteo 
Naná!, xu bij Pablo, tin 
abatwálejil na Jesukristo, in 

abadh k'al tin abaxtal na Dios ni 
Lo'óxil ani k'al ni Ajátik Jesukristo, 
ja'ich хі wawá! и k'wajat і aytsím 
kin ok'oy ti ku lo'o. ?Timoteo, tu 
dhutsuntsal jeché! an ti úw, хі папа! 
tu chu'tal jelti jun u chakámil k'al 
tin kwenta an belomtaláb xi ko'ol. 
U lé! ka bach'wal an alwa'taláb, an 
yajnantsixtaláb ani an k'ijidhtaláb 
xi tál ba ni Táta! Dios ani ba ni 
Ajátik Jesukristo. 


An tawnaxtaláb k'al tin kwenta 
an ok'tsixtaláb xi yab alwa' 


3Anchan! хап tu pakabédha! tam 
tin ne'chich Masedonia, ko'ol ki 
jilk'on ban bitsow xi Efeso abal 
ka tak'iy taltsik i atiklábtsik ke 
yab kin ok'tsixna! i chalabtsik xi 
yab alwa! ^ani yabich ka k'wajay 
kin ach''amiytsik in ani! t'ilábil i 
wejé'lábtsik, nibal kin chalpóm 
xitam já! nin weje' pakéliltsik. Ejtal 
jeché! yab xata! ti alwa!, tokot in 
Саја] i káwlíxtaláb xi yab xata! tu 
éynal ani yab tu tolmiyal ki Раја! 


xowa' na Dios tu jiltsámal ki t'aja', 
xi ja'ich k'al i belomtalábk'i. Xo! 
anílk'i juní tu pakabédhál. 

5Yejat ka tak'yaltsik anchan' abal 
u lé! ku chu'u ka k'ánídháxintsik 
jún ani jún kal jun i k'ánídháxtaláb 
xi tál ba jun in alwa! ejattal, ba 
jun in chalab xi alwa! ani ba jun i 
belomtaláb xi tsubax. 9Taltsik in 
jilámalich kin t'aja' anchan! abal 
kin káwlíxna!' xowa! yab xata! in 
jalbíl. "In lé! ti ok'tsixtsik jelti max 
in witáltsik kin wila! nin tak'ixtal 
na Dios xin jilám dhutsadh na 
Moisés, por nibal jajá'tsik yab in 
exbayal xant'éy in ulal ani xant'éy 
in ok'tsixnáltsik k'al yantam i 
belomtaláb. 

81 cho'ób abal an tak'ixtaláb 
alwa!, max jun xita! kin éyna! in 
lujtalk'i. ? Yejat ki cho'óbna! ke 
ni jun i tak'ixtaláb k'wajbadh 
abal xin t'ajáltsik xowa! lujat; an 
tak'ixtaláb k'wajbadh abal xu 
tomnaxtsik ani xi yabtsik u t'ajax 
ti k'ij, abal xi yabtsik in lé! xata! 
k'al a Dios ani xu walablomtsik; 
abal xi yabtsik in k'ak'nál a Dios 
ani ni jun i belomtaláb, abal xin 
chemdháltsik nin táta! ani nin папа! 

ani abal ejtalk'i an chemdhaxtsik. 
10K'wajbadh jeye abal xu 
junkunaltsik k'al xi yab in tomtal, 
abal xu junkunaltsik k'al in at inik, 
abal xin yak'wáltsik jun xita' abal 
kin nuju, abal xu k'ambixtsik ani 
abal xin lej tsubax ulal jun xata', 
por u k'ambixk'i. Ani an tak'ixtaláb 
k'wajat jeye abal ejtalk'itsik xin 
at'ál an alwa! ok'tsixtaláb. !! Jeché! 
an alwa! ok'tsixtaláb, anílk'i jeye 
tin ulal jelti an labidh t'okat alwa! 
t'ilab xi tin punk'untsámal na Dios 
xi alwa! t'ajat. 


An jalbintsixtaláb k'al tin kwenta 

nin yajnantsixtalábil na Dios 

120 pidhál yán ti jalbintsixtaláb 
ni Ajátik Jesukristo, xi tin pidha' 
ti chalpadhtaláb abal ku ólna! an 
alwa! t'ilab, kom Jajá! in chu'u 
abal yab ne'ech ku jila! jeché! an 
t'ojláb, jaxtám tin pidha' jeché! an 
ti punk'untsixtaláb. “Tin t'ajtsámal 
ejtal jeché! maske ti we'él chabk'i' 
u odhbijyámal, u at'ax t'ajtsámal 
an belomtsik ani u utsámal ti 
t'ilabtsik xi yab alwa!. Por na Dios 
tin kó'ontsi ti yajnantsixtaláb, abal 
tam ti jachan! i k'ij, naná! yabél in 
belom ani yab u cho'ób xant'éy u 
t'ajál. 14 An alwa'taláb xi tin pidhám 
ni Ajátik, pülek t'ajat, апі jeye an 
belomtaláb ani an k'anidhaxtaláb 
xi ko'olich abal u k'wajatich junini' 
k'al na Kristo Jesús. 

15 Jeché! tsubax t'ajat ani ejtaltsik 
yejat kin bela': ke na Kristo Jesús 
tsích ban k'ay'lá abal kin lo'o 
an walablomtsik, k'al jeché! an 
walablomtsik, naná'wi'ik na más 
in walbidh. 16Jaxtám na Dios 
tin kó'ontsi ti yajnantsixtaláb 

k'al jeché! tin kwenta, abal ba 
naná!, xi máswi'ik in walbidh 
t'ajat, na Jesukristo kin xalk'a! nin 
cha'attalábil. Anchan' ti támun, 
abal xi k'e'ettsik xi ne'ech kin 
bela'tsik na Jesukristo ani kin 
kó'oytsik an xe'chintaláb xi yab in 
ko'ol in ok'ontal, kin chu'utsik xowa! 
na Dios tin t'ajtsi. 17 Ka k'ak'ná ani 
ka pubédhantsat tin bij k'al ejtalk'i 
malilíl i k'ij an Pulek tak'ix xi yab 
jayk'i in ko'ol in ok'ontal, xi yab 
jayk'i ne'ech ka chemech nibal 

u ejtowáb ka chu'tat, na Dios xi 
junkax ani chalpadh. Anchan' ka 
t'ájan. 

18 Timoteo, хі папа! tu chu'tal 
jelti jun u chakámil k'al tin kwenta 
an belomtaláb, tu punk'untsal 
jeché! an ti tak'ixtaláb abal ka 
lika! anchan! xan ta шап k'al an 
kidháblábtsik xi káwin ijtsidh k'al a 
Dios ani ka ejto ka áta! an at'ax jelti 
jun in alwa! soldadojil an Ajátikláb. 
19Por ka ko'kóm an belomtaláb 
ani an alwa! chalab. Taltsik 
xi yab in t'aja! ti k'ij nin alwa! 
chalábil, in k'ibdhámalichtsik nin 
belomtal. 20 Anchan' tin tamutsik 
na Imeneo ani na Alejandro, xi 
папа! u pidhna'tsik ban lej at'ax 
abal ka t'ajtsin k'ál хома! yab 
alwa! ani anchan! kin wit'a'tsik 
yab kin odhbijiy na Dios k'al nin 
káwintaltsik. 


An ok'tsixtaláb k'al tin 
kwenta an óláb 


Tu utsáltsik t'ajat abal yejat 

ki Раја! i pakabédhaxtaláb, i 
óláb, i kontsintsixtaláb ani ki pidha' 
jeye ti jalbintsixtaláb na Dios abal 
ejtalk'i an atiklábtsik. 2Anchan' 

jeye yejat ki баја! k'al an pakdha' 
tak'ix ani k'al ejtal an awiltalábtsik, 
abal ki ejto ku k'wajay alwa! ani 
tsububudh i itsích, t'okat tin tamét 
a Dios ani k'ak'nantál Kal ejtalk'i. 
3Fjtal jeché! alwa! ani in kulbetnál 
na Dios ni Lo'óxil, ^pos Jajá! in 

lé!, ke ejtaltsik ka lo'ey ani kin 
bajawtsik kin exla' an tsubaxtaláb. 
5 Jún tokot a Dios wa'ach ani jún 
tokot i kawintsix wa'ach abal ka 


pakwlantsat an iniktsik k'al na Dios: 


Na Jesukristo, xi wenk'onék jeye 

ti inik. Na Jesukristo in pidhna' 
tinbá! ka chemdhá abal anchan! kin 
jalbiy nin jalbíl an lo'eltaláb abal 
ejtalk'i. Jeché! xowa! in Paja! na 
Jesukristo, pidhná ka cho'óbná tam 
tin bajüch an kij. "Ja'ich k'al jeché! 
tin kwenta tin bijidh tin óltsix ani 
tin abatwále, abal ku ok'tsixna' an 
belomtaláb ani abal ku pidha'tsik 
kin cho'óbna! an tsubaxtaláb xi 
yabtsik u judío. Kom u belálich na 
Kristo, u ulal an tsubaxtaláb ani 
yab in k'ambix. 

8 Jaxtám tu lé! ke putálk'i, ka 
ólan an iniktsik, kin dhaya! nin 
k'ubaktsik abal in cho'óbtsik ke 
k'wajat alwa! k'al na Dios, yab 
chakulomtsik nibal in t'ajáltsik i 
káwlíxtaláb. ? Ani an mímlábtsik, 
ka k'udhk'umlintsik in lujtalk'i 
xan ti yejat, yab ka k'udhk'umlin 
abalk'i ka telan k'al an atiklábtsik; 
ka t'ojojontsik, por yab kin 
jik'pa! an ts'itsbaxtaláb nibal an 
k'wajbaxtaláb xi t'ajadh k'al i oro 
o kal i perlatsik, nibal tokotk'i 
kin le'na! kin éyna! i kajbidh 
xeketlábtsik. 10Kin éyna! jelt in 
k'udhk'ümil ani tin k'wajbaxtal, an 
alwa'taláb xin t'ajáltsik, jelt xan 


1 TIMOTEO 2, 3 


ti yejat kin t'aja! an mímlábtsik 
xu dhabalábichtsik k'al na Dios. 

11 An mímlábtsik yejat kin аса! 
an tak'ixtaláb chamamadh, k'al 
yantam i cha'attaláb. 12Pos an 
mímláb yab ja! u walkál ti ok'tsix 
ba jun i junkuntaláb, nibal kin 
kó'oy tak'nél ni jun i inik, yejat ka 
k'wajay ech'ek'i chamamadh. 13Pos 
na Dios ok'ox tin t'aja! na Adán 
ani tayíl tin баја! na Eba; “ani na 
Adán yab ja! k'ambidh, k'ambiyat 
an mímláb ani tam ti k'ambiyat, 
kwajlan ban walastaláb. 15Por an 
mímlábtsik ne'ech ka lo'ey, max 
kin t'ajál хома! yejat kin баја! 

jun i nána'láb, kin óntsi ti belom, 
ti k'anidhax ani ti tokel Kal i 
cha'attaláb. 


Xan ti yejat an ok'lek belomtsik 


Jeché! tsubax t'ajat: max jun 

xita! in lé! ti ok'lek belomtsik, 
alwa! t'ajat an t'ojláb xin lé! kin 
t'aja'. ?Por an inik xin lé! ti ok'lek 
belomtsik, yab yejat kin kó'oy ni 
jun xata! xant'ok'ál ti ka k'wiyan. 
Yejat ka k'wajay tomkidh ani in 
tsubtalk'i Kal júnk'i i mímláb. Kin 
јапа! jun i xe'chintaláb cha'atk'i, 
kin cho'óbna' хома! in t'ajál ani 
k'ak'nantál. Yejat kin bach'wal ама! 
an toneltsik xu ulel tin k'imá!, yejat 
u awil ti ok'tsix alwa'; 3yab jun i 
uch'ál inik nibal i kunux inik, nibal 
xin le'nál i tumín xi yab átadh 
alwa!. Yejat kin Какпа] xita'kichk'i, 
kin јапа! jun i cha'attaláb ani yab 
ch'e'ne'. ^Kin cho'óbna! ti tak'ix 
alwa! tin k'imá! ani kin cho'óbna' 
jeye kin tak'iy nin chakámiltsik 
abal ka K'ak'naxintsik; Spos xi yab 
in ejtowal kin tak'iytsik xi k'wajat 

tin k'imá!, ¿jan ti ne'ech kin ejto 
kin tak'iy xin belálichtsik na 

Dios? 8Yab yejat ka bijyat ti ok'lek 
belomtsik jun i kidhábláb xi ít bél ti 
belmámadh, abal yab telab tá! kin 
Сека! tinbá! jelt xan tin баја! an 

lej at'ax ani ka t'ajtsin jeye xan ti 
t'ajtsin an lej at'ax. "Yejat jeye ka 
exlomná k'al xi yabtsik u belom, ke 
jajá' ja'ich jun i alwa' inik, abal yab 
ka kwajlan ba jun i tidhetaláb ani 
bin tamk'uxtal an lej at'ax. 


Xan ti yejat an tolmix belomtsik 


8 Aníl jeye, an tolmix belomtsik 
yejat ka bijyat xi alwa! iniktsik; xi 
yab in jálk'ük'liyal хома! in ulal, 
nibal i uch'ál inik, nibal xin le'nál 
i tumín xi yab átadh alwa!. *Yejat 
ka k'wajaytsik jelt xan tin ulal an 
tsubaxtaláb xi tá'wi'ik tin ko'ol yab 
tejwa! na Dios ani xo! i belálich ani 
in cho'bím abal k'wajat alwa! tin 
tamét na Dios. 1 Yejat ka cho'óbná 
ok'ox max jeché'tsik lujat ti xe'ech 
ani max ne'ech kin t'ójontsi; ani 
max yab walbidhtsik, ne'ech tám 
kin t'ójontsi an ti tolmix belomtsik. 
11 Aníl jeye, an mímlábtsik yejat xu 
k'ak'nábtsik, xi yab in janwaltsik 
i káw, xin tsubtalk'i ti xe'ech ani 
lujattsik k'al xowa'kich. 12An tolmix 
belomtsik yejat ka k'wajay tomkidh 
ani in tsubtalk'i k'al jánk'i tokot i 
mímláb, kin cho'óbna' kin tak'iy 
alwa! nin chakámiltsik ani ejtal 
xi k'wajattsik bin k'imá!. 13 Abal 
an tolmix belomtsik xi kin баја! 
alwa! nin t'ojlábil, in átálichtsik 
jun in t'ój xi más k'ak'nantál ani in 
likedháltsik nin ejattal abal kin t'ila' 
xan ti jajá'tsik tin belál na Kristo 
Jesüs. 

Xowa! xi yab in xalk'ál ni belomtal 
140 lé! kin Kale jik'at tu álna!; por 
tu dhutsuntsal jeché! f5abal max 
yab kin Kale jik'at, ka cho'óbna' 
xan ti yejat ki kwajay ban pulek 
atá xon tu k'ak'náb na Dios, ke 
ja'ich xin belálichtsik na Dios xi 
ejat. Jeché! an belomtsik, ja'ich 
nin lo'wal ani in t'ajál abal xi 
k'e'ettsik kin exla' jeye ke ja'ich 
an tsubaxtaláb. 16Tsubax t'ajat ke 
púlek хома! yab i cho'óbnámal 
ti weje! k'al tin kwenta an lujat 
xe'chintaláb tin tamét na Dios: 
Na Dios in xalk'a! tinbá! jelti jun 
i inik; 
Jajá' ólná k'al an T'okat 
Ejattaláb abal lujat, 
chu'tat k'al an t'okat 
abatwáletsik. 
T'ilan ba putálk'i an atiklábtsik, 
belan putálk'i an k'ay'lá 
ani bach'wat walk'i' k'al i labidh 
t'okattaláb. 


Xin jiláltsik an ti belom 

Por an T'okat Ejattaláb tajax 

t'ajat tin ulal ke tam in 
ok'ontalich jeché! an k'ij, taltsik 
ne'ech kin jila'tsik an ti belom, 
ne'ech kin exbantsi i ejattalábtsik 
xu k'ambix ani i ok'tsixtalábtsik xi 
tál ban at'ax ejattalábtsik. ? Jeché! 
an ok'tsixtaláb, ne'ech ka ok'tsixná 
Kal i atiklábtsik xi yab in ko'ol 
i chalab alwa! ani u k'ambixtsik, 
jáyk'i max tsiktsidhichtsik an tin 
chalab K'al jun i k'ák' pat'ál. 3 Jeché! 
an atiklábtsik, ne'ech kin ulu ke 
yab alwa! ka tomkin xu belomich, 
ne'ech jeye kin ulu ke yab alwa! 
ka k'apat taltsik i k'apnél; maske 

a Dios in jilámal jeché! an k'apnél 
abal kin k'apu an belomtsik xin 
exláltsik an tsubaxtaláb ani kin 
pidha! ti jalbintsixtaláb na Dios. 
^Pos ejtal хома! in jilámal na 
Dios, alwa! ani yab yejat ki pojka' 
xata!, max ki k'apal ani ki pidhál ti 
jalbintsixtaláb. SPos nin káwintal 
na Dios ani an óláb in t'okwal. 


Jun in alwa' t'ójontsixil a Jesukristo 


$Max ka ok'tsi jeché! an 
kidháblábtsik, i kalelich tám abal 
tatá!, ja'ich jun in alwa! t'ójontsixil 
a Jesukristo, xi pubenek k'al 
an alwa! t'ilab xi tin kwenta 
an belomtaláb ani k'al an alwa' 
ok'tsixtaláb xa wewkóm. "Yab ka 
Саја! ti k'ij i ani! t'ilabtsik ani in 
t'ilábil i wejé'lábtsik. Ka Раја! i 
chápláb abal ki k'wajay хап tin 
lé! na Dios. 9Ki likedha' пі t'u'ál 
Kal an ubát'nich, alwa! k'al taltsik 
хома"; por max ka t'aja! an chápláb 
abal ki k'wajay xan tin lé! na Dios, 
Kal ejtalk'i ja! ti alwa!. Pos max ki 
Саја! апсһап!, ne'ech ki bach'u xata! 
alwa! ba jeché! an xe'chintaláb ani 
ban xe'chintaláb jeye xi ne'ech ka 
tsích tayíl. ?Jeché! tsubax t'ajat ani 
ejtal yejat kin bela'. 10pos ja'ich 
k'al jeché! tin kwenta tu k'wajat tu 
t'ojnal ani i ach'ál i odhbijixtaláb, 
abal i kwajbámalich ni aytsixtal ba 
na Dios xi ejat, xi ja'ich nin Lo'óxil 
ejtalk'i an atiklábtsik ani más, xu 
belomichtsik. 

11 Ejtal jeché!, ja'ich ka ulu ka 
t'ajan ani ja'ich ka ok'tsixna'. 1? Yab 
Ка walka' ki pojká abal tatá! bél 
i kwitóle; ki k'wajay jelti jun i 
óltsixtaláb abal an belomtsik, xan 
ta káw, xan ta k'wajat, xan ta 

k'anidhax ani xan ta belom. Ka 
kó'oy a ejattal jelt хап tin lé! na 
Kristo ani ka kó'oy jeye na itsích 
tokat. 13Lejat kin ulich, ka óntsal 
ka ajay an T'okat Dhuslab ban 
junkuntalábtsik, ka tak'iy ani ka 
ok'tsi an kidháblábtsik. 14Yab ka 
jila! ka éyna! an awiltaláb xa ko'ol, 
xi ti pidhámal na Dios tam ti an 
pakéltsik xin tak'yal an belomtsik, 
ijtsin k'al na Dios ti ki puntsi tin 
k'ubak ta éb ani ti ша! abal ne'ech 
ka kó'oy jeché! an awiltaláb. 

15Ka pidhodhoy ta ejattal abal ka 
t'aja! jeché! an t'ojláb, ja'ichk'i tokot 
ka t'ajál abal kin chu'u xi k'e'ettsik 
ke ani' lejtal ti exom más a wit'ál 
ki k'wajay xan tin lé! na Dios. 
16Ka beletna' tabá! ani ka kó'oy i 
kwenta k'al xowa! a ok'tsixnál, yab 
ka jálk'úk'liy na chalab Kal ni jun 
xata!. Max ka t'aja! jeché!, ne'ech 
tám ka bajaw an lo'eltaláb xi tin 
ok'ontal ani xita! ti ki axtsi, ne'ech 
jeye ka lo'ey. 


Xan ti yejat ki k'wajay k'al 
xi más an belomtsik 

Yab ka k'wiya! an yejcheltsik, 

ka tak'iy tokot jelti max a 
táta!; ani an kwitóltsik, ka Caja! jelti 
max a kidhábtsik. 2An áslábtsik, 
ka баја! jelti max а папа! ani an 
tsidhantsik, jelti max a ixámtsik, 
por k'al yantam a t'okat itsích. 

3Ka tolmiy an chemtsidh 

mímlábtsik xi tsubax lejtal ti 
kwetém. ^Por max jun i chemtsidh 
mímláb in ko'ol in chakámiltsik o 
in momobtsik, jajá'tsik yejat ok'ox 
kin exla' xant'éy yejat kin Paja! k'al 
nin pakéliltsik. Anchan', ne'ech 
tám kin ejto kin jalbintsitsik an ti 

k'anidhaxtaláb xi kó'ontsidh k'al 
nin táta'tsik, pos jeché! ja'ich na 
alwa! ani ja'ich nin kulbetnál na 
Dios. 5Por an chemtsidh mímláb 

xi tsubax lejtal ti kwetém ani 

yab xita! in ko'ol, in k'wajbál nin 
aytsixtal ba na Dios ani yab in 
jilál kin pakabédha!. U ól akal i 
k'ij. SAn chemtsidh mímláb xi ka 
k'wajay yab exbadh, k'wajat ejat, 
por jáyk'i jelti max chemnek. "Ka 
ok'tsitsik jeye jeché!, abal yab ka 
wa'chin ni jun xata! xant'ok'ál ti ka 
k'wiyantsik. 8 Pos max jun xita' yab 
in Саја] ti Кі) nin kidhtaltsik ani 
más, xu k'wajíltsik bin k'imá!, in 
pojkálich an belomtaláb ani jeché!, 
u kalelich ја! más walbidh ké jun 
xita! xi yab u belom. 

?Ban üw xon ti dhutsadh nin bij 
an chemtsidh mímlábtsik, tokot 
yejat ka k'wajay dhutsadh xin 
ko'olichtsik wat'ats ox inik i tamub 
ani tokot xi k'wajinek alwa! k'al 
nin tomkíl. 10 Yejat ka exlomná 
k'al tin kwenta an alwa'taláb xin 
t'ajámal; jelti tam in pakedhámal i 
chakamtsik, max in bach'úmal alwa! 
an toneltsik xi ulnek tin k'imá!, 
max in t'ójontsám k'al i cha'attaláb 
an belomtsik, jelti tam jun хїїа! 
in t'aktsal tin akan nin at kidháb, 
max in tolmiyámal xi xe'echtsik ti 
ch'ojontálbél o max in t'ajámal jeye 
k'e'et xowa'kich xi alwa!. 

M Por yab ka dhutsa' an chemtsidh 
mímlábtsik xi bél t'ajat tsidhan; 
pos jachan'tsik, tam kin jalk'uytsik 
nin chalab, u ówmédháb k'ál ba 
na Kristo ani in le'nál juní ka 
tomkintsik ti ít. 12 Anchan', u 
jilk'onalich tám walbidhtsik abal 
yab in ejtowal kin баја! xan tin 

ulúmal. Tám juní, u xe'chinaltsik 
гакі túk'i ban atátsik. Anchan', 

u óbeméltsik; yab tokotk'i u 
óbeméltsik, u t'ilma'béltsik, u 
och'omtsik k'al xowa'kich ani u 
xe'chinaltsik Кіп t'ila! хома! yab 
yejat. 14Pos папа! u lé! ku chu'u 

ke an chemtsidh mímlábtsik xi 

bél t'ajat tsidhan ka tomkintsik, 
kin kó'oy i chakamtsik ani kin 
beletna'tsik alwa! nin k'imá'. Max 
kin t'aja' апсһап!, yab ne'ech ka 
tilan yab exbadh Kal xi yabtsik 

u belom. '5Taltsik an chemtsidh 
mímlábtsik, in jilámich kin bela! na 
Kristo ani in wéwnámalich an lej 
at'ax. 

16 Мах jun i inik o i mímláb xu 
belomich, in ko'ol jun i chemtsidh 
mímláb bin kidhtal, yejat kin 
tolmiy; anchan', yabich tám yejat 
ka tolmiyat k'al an belomtsik. An 
belomtsik ne'ech tám kin ejto kin 
tolmiy más alwa' an chemtsidh 
mímlábtsik xi tsubax lejtal ti 
kwetém. 

17 An yejcheltsik xin tak'yal alwa! 
an belomtsik, yejat kin bach'u i 
k'ak'naxtaláb, i tolmixtaláb ani 
más, xin wiláltsik nin tak'ixtal 
na Dios ani u ok'tsixtsik. 18 pos 
an T'okat Dhuslab in ulal enché': 

“Yab ka busáliy an ko'nél xi exom 
ti kwádhal." Ani in ulal jeye: “An 
t'ojnal in tomnál kin bach'u nin 
jalbíl." 

1? Yab ka t'aja! ti k'ij tam k'wajat 
ti ólnáb jun i tak'ix belomtsik, max 
yab wa'ach cháb o óx xu ólnaxtsik. 
20Por an tak'ix belomtsik xin óntsal 
kin wala!, ka k'wiya! tin tamét ejtal 
an kidháblábtsik abal xi k'e'et an 
tak'ix belomtsik, kin jik'na' jeye kin 

wala'tsik. ?! Tu punk'untsal tin tamét 
na Dios, tin tamét an Ajátikláb 
Jesukristo ani tin tamét jeye nin 
t'okat abatwálejiltsik xin takwyámal 
abal ka éyna! jeché! an tak'ixtaláb. 
Yab ka walbiy ni jun xita' tam yabél 
a cho'ób max walbidh апі ka ёупа! 
an tak'ixtaláb k'al ejtalk'itsik, yab 
Kal taltsikk'i. 22 Yab ka ani! puntsik'i 
ta k'ubak jun xita' abal ka pidha' jun 
i punk'untsixtaláb ban belomtsik, 
abal yab tá! ki kale teye i walbidh 
k'al nin walastalábil xi k'e'ettsik. 
Yab ka баја! xowa! yab alwa!. 

23Kom táyidh i ya'ulmél k'al 
na tsukul ani k'al k'e'et jeye an 
yaw!láchtsik, yab ka иста! tokotk'i i 
ja', ka uch'a! jeye wé! i yajtsik uxnél 
abal ti ilálk'i. 

24Nin walastalábil xi taltsik, 
tejwa! t'ajat maske yabél jánadh 
xon ti ne'ech ti lájundháb; por 
nin walastalábil xi taltsik, yab u 
tejwa'mél asta tam ok'nékich ti 
lújundháb. ?5Anchan' jeye, max ka 
t'ajan хома! alwa!, tejwa! t'ajat; ani 
maske yab tejwa!, yab ne'ech ka 
jilk'on ech'ek'i chinat. 

An jolibtsik, yejat t'ajat kin 
k'ak'na! nin ajátik abal yab 

ka odhbijyat na Dios nibal an 
ok'tsixtaláb. ? Ani an jolibtsik xin 
ko'ol in ajátik u belom, yejat más 
kin K'al'na' abal in at kidhábich 
k'al an belomtaláb. Yejat kin 
t'ójontsi más alwa!, pos xita' exom 
in t'ójontsal u belom ani yejat ka 
k'anidhá. Jeché! ja'ich ka ok'tsaltsik 
ani ja'ich ka utsa! kin t'aja'tsik. 


An belomtaláb ani an k'ijidhtaláb 
3Max jun xita' in ok'tsixnál i chalab 
xi yab alwa! ani yab in junwal an alwa! 

ok'tsixtaláb xin ok'tsixnámal ni Ajátik 
Jesukristo ani nibal já! an ok'tsixtaláb 
xi tu ok'tsal xan ti ku k'wajay alwa! 
tin tamét na Dios, *jachan', ja'ich jun 
xita! xin t'ek'ál tinbá! ani yab xata' in 
cho'ób. In kulbetnál t'ajat ti káwlíx 
por nibal in cho'ób xant'éy in ша]. 
Ja'ich k'al jeché! tu tujél an át'áxtaláb, 
an cháküxtaláb, an odhbíjíxtaláb ani 
yabich tám u béltsíxtsik xata!. 5In 
t'ajál jeye ka k'wajay ech'ek'i u péjéx 
an iniktsik abal yabtsik alwa! nin 
chalab, yab in exláltsik an tsubaxtaláb 
ani in chalpayal ke an belomtaláb, 
alwa! abal kin áta! k'ál i tumín. Yab 

ka wéwna'tsik xi anchan'. $Tsubax 
k'ejle, ke max ku k'wajay alwa! tin 
tamét na Dios, in junwal jelti jun xata' 
xi kajbidh in jalbíl max ku k'wajay 

u kulbél k'al xowa'k'i tokot i ko'ol. 
7Pos tam tu ulich tu chakam teché! ti 
k'ay'lá, yab xata! i tsi'dhámal ani yab 
jeye xata! ne'ech ki ejto ki jána! tam 
ku chemech; 8 por max i ko'ol i k'apnél 
ani i k'udhk'ümil, yab yejat ku k'wajay 
tu chalpax. ?Por xin lé'tsik ka k'wajay 
tumínladh, yab in ejtowal kin kuxuy 
jachan' an jiK'lomtaláb; anchan!, u 
kwajlanal bin k'ambixtal an at'ax ani 
in lét'endhál xowa! yab yejat ani yab 
alwa'. K'al jeché!, u k'ibdháb k'ál, u 
ch'ojontálbédháb ani u júnáb ban 
k'ibeltaláb. “Pos an le'lomtaláb k'al 
an tumín, ja'ich xon tu tujél ejtal 
хома! yab alwa!; wa'ach taltsik, abal 
in lét'endhálk'i an tumín, in jilámalich 
ti belom ani in tamu yán xata! yajtsik. 


Ki t'aja' an chápláb abal ki t'aja' 
хома! alwa! abal u belomich 
1 Por tatá!, xa belámalich na 
Dios, yab ka t'aja' ni jun xata! jelti 
jeché! xowa! yab alwa!. Ka Раја! 

хома! lujat, ki k'wajay jelt xan tin 
lé! na Dios, ka bela! na Dios, ki 
k'anidhaxin, ki k'ak'naxin ani ka 
kuxuy ejtal xowa'kich. 12Ka t'aja' 
an chápláb abal ka óntsi ka bela! 
na Dios; ka cho'óbna' alwa! abal a 
ko'ol an xe'chintaláb xi yab in ko'ol 
in ok'ontal, pos ja'ich k'al jeché! tin 
kwenta ti kanyámal na Dios ani 

a lej tsubk'ámalich tin tamét yán 

i atiklábtsik abal a belámalich ni 
Ajátik Jesukristo. 13Xo!, tin tamét 
na Dios, xin t'ajál abal ka k'wajay 
ejat ejtal xowa! wa'ach ani tin 
tamét jeye na Jesukristo, xin lej 
tsubk'a! tin tamét na Ponsio Pilato 
ke Јаја! u Chakámláb k'al na Dios, 
tu utsál 14ka Paja! xan tin ша! jeché! 
an tak'ixtaláb, yab ka jalk'uy abal 
yab ti ki kawiy ni jun xita!, anchan' 
ka t'ajál asta kin bajaw xowk'i ti 

ka tsích juní ni Ajátik Jesukristo. 
15Ne'ech Ка tsích tam kin bajaw 
xowk'i tin chalpayámal na Dios. 
Jeché! na Dios, ja'ich xi alwa! 

t'ajat ani tokot Jajá'k'i in ko'ol an 
awiltaláb. Јаја! ja'ich jeye nin Pulek 
Tak'íxal an pakdha! tak'ix ani in 
Ajátik an ajátiklábtsik. 16 Tokot Јаја! 
nin ko'ol an awiltaláb k'al chemlá 
ani Jajá! k'wajat ba jun i tajaxtaláb 
xon ti yab xita' u utel. Yab jayk'i 
chu'udh Kal ni jun xita! ani nibal u 
ejtowáb ka chu'tat. iTokot Јаја! kin 
bach'u an k'ak'naxtaláb ani Jajá'k'i 
kin kó'oy an awiltaláb malilíl i k'ij! 
Anchan! ka t'ájan. 

17 An tumínladh iniktsik xi 
k'wajat ba jeché! ап k'ay'lá, ka 
utsa'tsik abal yab kin t'ek'a! tinbá!, 
nibal kin chalpaytsik ke ne'ech 
ka lo'wat k'al хома! in ko'ol, pos 
jachan' xowa! in ko'ol, yab ne'ech 
Кіп ejto kin chapíkna'. Más ама! 
kin k'wajba'tsik nin aytsixtal ba 
na Dios xi k'wajat ejat, pos Jajá! 
tu pidhál yandha' ejtal xowa'kich 
abal ti alwa'bíl. 18 Ка utsa! kin 
t'aja'tsik xowa! alwa!, kin t'ajtsi 
yán ti alwa'taláb an ch'ojontáltsik 
ani ja'ich kin kó'oy jelti an 
tumínladhtaláb. Ka ch'ejwalixintsik 
ani yab ka ch'e'ne'bé. 19 Anchan', in 
junkuwalich tám уап xata! alwa! tin 
tamét na Dios abal tayíl, kom in 
cho'óbichtsik alwa! abal in ko'olich 
an xe'chintaláb xi yab in ko'ol in 
ok'ontal. 


An punk'untsixtaláb xi 
tayíl abal na Timoteo 

20Timoteo, Ка t'aja! ejtal xowa! 
tu punk'untsámal. Yab ki k'wajay 
ka ach''amiy i t'ilabtsik xu t'ilnal 
teché! ti k'ay'lá xi yab xata! in 
jalbíl, nibal ka t'aja! ti Kij an 
tómnáxtaláb xin t'ajál taltsik 
Kal tin kwenta xu bijyáb ti alwa! 
chalpadhtaláb ani yab tsubax; 
21 pos taltsik xin wéwnál jelti jeché! 
an chalab, in jilámalichtsik ti 
belom. 

Ka bach'wal ech'ek'i nin alwa'tal 
na Dios. Апсһап! ka t'ájan. 

In chabtal an dhutsadh úw xin abna' na Pablo abal na 


Timoteo 





Na Pablo in dhutsuntsal na Timoteo 
Naná!, xu bij Pablo, tin 
abatwálejil na Jesukristo, in 

abadh abal na Dios anchan! tin 
le'na!. Anchan' хап tin ulúmal 

na Dios ke ne'ech ti ku pidha! an 
ti xe'chintaláb xi yab in ko'ol in 
ok'ontal xi xo! i ko'olich abal u 
k'wajatich k'al na Kristo Jesús. 
2Timoteo, tu dhutsuntsal jeché! an 
ti áw, xi naná! tu chu'tal jelti jun 
u chakámil. U lé! ka bach'wal an 
alwa'taláb, an yajnantsixtaláb ani 
an k'ijidhtaláb xi tál ba na Dios an 
Táta'láb ani ba ni Ajátik Jesukristo. 


Ka t'ilál ech'ek'i na Kristo 

3Ech'ek'i tam tu chalpayal bu ólábil 
akal i k'ij, u pidhál ti jalbintsixtaláb 
na Dios xin k'wajat u t'ójontsal 
Kal jun u alwa! chalab jelt xan tin 
t'ajámal nu weje! pakéliltsik. ^Tam 
u chalpayal nin ja'mál na wal, и lé' 
t'ajat tu chu'u abal kin k'ijidhmé. 5Pos 
u chalpayal na tsubax belomtal xa 
ko'ol. Na pulek, xin bij Loyda ani na 
nána! Ewnise ok'oxtsik tin bach'ámal 
jeché! an belomtaláb ani u cho'ób 
alwa! ke tatá! anchan! teye ta belom. 


6 Jaxtám tu tak'yal abal ka óntsi 
ka ёупа! más chapik an awiltaláb 
xi ti pidhámal na Dios tam tu 
k'wajbantsi an tu k'ubak ba na éb. 
7Pos na Dios yab tu pidhámal jun 
i ejattal jik'elom, tu pidhámal an 
ti T'okat Ejattaláb abal ku likey, ku 
k'anidhaxin ani abal ki ejto jeye ki 
kuxuy xowa! in le'nál ni t'u'úl. 8 Yab 
ka tidhena! ka t'ila! an Ajátikláb 
tin tamét an atiklábtsik, nibal ki 
tidhebé k'al папа! tu kwenta abal 
in k'wajat tin wik'nél Kal Jajá! tin 
kwenta. Alwa! más ki xe'chin ka ба! 
an alwa! t'ilab maske ka bach'u i 
yajtsiktaláb jelti xi папа! u bach'wal, 
xantik'i ti ki pidha! ti chápláb na 
Dios. ?Na Dios tu lo'o ani tu kaniy 
abal ki júna'ich jun i xe'chintaláb 
t'okat, yab abal wawá! i t'ajámal 
jun xata! alwa'. Tu kaniy abal Јаја! 
anchan! tin le'na! ani k'al tin kwenta 
an alwa'taláb xi tu pidha! k'al tin 
kwentak'i na Kristo Jesús. Na Dios 
tu pidhámal an ti alwa'taláb asta 
tam ti yabél tujenek jeché! an K'ay'lá. 
10 Por xo!, in xalk'ámich jeché! an 
alwa'taláb tam tin aba! ka tsích ni 
Lo'óxil Jesukristo, xin átantsi tin 
cháp an chemlá. Ani k'al an alwa! 

t'ilabk'i, tu pidha' ki cho'óbna' abal 
ne'ech ki kó'oy an xe'chintaláb xi 
yab in ko'ol in ok'ontal ani yabich 
ne'ech ku k'achey. 

11 Ja'ich k'al tin kwenta jeché! an 
alwa! tilab tin bijyámal na Dios 
tin óltsix, tin abatwále ani abal ku 
ok'tsi xi yabtsik u judío. 12Jaxtám 
ti exom u ach'ál ejtal jeché! an 
yajtsiktaláb k'al jeché! tin kwenta. 
Por yab u tidhenál, pos u cho'óbich 
xita! nu belámal ani и cho'ób alwa' 
ke Јаја! in ko'ol i awiltaláb abal tin 
beletna! asta kin bajaw xowk'i Јаја! 
ti ka tsích juní. 

13Ka óntsi ka éyna! an alwa! 
ok'tsixtaláb xi tu pidhámal, ka óntsi 
ta belom ani ta k'anidhax abali 
k'wajatich k'al na Kristo Jesús. 14K'al 
nin tolmixtal an T'okat Ejattaláb xi 
k'wajat ba wawá!, ka beletna' хома! 
ti punk'untsámal na Dios. 

15Jelt xan ta ach'ámalich, ejtal 
xu k'wajíltsik ban chabál xi Asia 
tin jila'tsik; Kal jajá'tsik ta! ti 
k'wajat na Fijelo ani na Ermójenes. 
16Ke an Ajátikláb kin kó'ontsi ti 
yajnantsixtaláb na Onesíforo ani 
nin kidhtal jeye, abal јаја! yáníl 
t'ajat tin K'ijidhmédhámal ani 
yab in tidhena! tin álna! maske 
in balidh ban wik'axte'. Í7 Yab in 
tidhena!, xowa! in Саја! tokot tam 
ti tsích Roma, in óntsi tin aliy, asta 
tin ela!. 18Ke an Ajátikláb kin walka' 
kin ela! an yajnantsixtaláb tam kin 
bajaw jachan' an k'ij xowk'i ti ka 
tsích juní. Tatá! a cho'ób alwa! xan 
tin tolmiy tam tin k'wajay Efeso. 


Jun in alwa' soldadojil na Jesukristo 


Ani tatá' Timoteo, xi tu chu'tal 
jelti jun u chakámil, ka bach'u 

an chápláb xi tál ba na Kristo Jesüs 
k'al tin kwenta an alwa'taláb xi ti 
pidhámal. 2Xowa' xa ach'ámal u 
ulal tin tamét yán an atiklábtsik, 
ja'ich jeché! ka punk'untsi an 
pay'lomlábtsik xi alwa! iniktsik, xa 
chu'tal ke ne'ech kin t'ójontsi abal 
kin ok'tsi jeye k'e'ettsik. 
3Por tatá! xi exom a t'ójontsal na 
Jesukristo, ka kuxuy an yajtsiktaláb 
jelti jun і alwa! soldado. *Ni jun i 
soldado xi k'wajat in t'ójontsal in 
ok'lékil in t'ajál k'e'et i t'ojláb xi yab 
ka utsan kal jajá!, pos tokot ko'ol kin 
exbay xowa! ka utsan kal nin ok'lékil. 
5Aníl јеуе, max jun xita' k'wajat ti 
ubát', yab ne'ech kin ejto kin áta! 
xowa! u átáb, max yab ka ubát'in хап 
ti yejat kin t'aja'. Xu t'ojnal ba jun i 
aleláb, jajá! ok'ox in tomnál kin bach'u 
xowa' in lujyal xant'éy ka labey ba 
jachan' an aleláb. "Ka chalpay alwa! 
хома! tu utsál ani ne'ech ki pidhan ka 
exbay ejtil k'al an Ajátikláb. 
8Ka chalpay na Jesukristo, xi 
wa'chin bin kidhtal an weje' pulek 
tak'ix Dabid ani ejech ti ít tam ti 
chemdhá. Anchan' хап tin ulal 
an alwa! tilab xu t'ilál. 9K'al tin 
kwentak'i jeché' an alwa! t'ilab u 
ach'ál yán i yajtsiktaláb, asta in 
kó'yáb wik'ats jelti jun i inik xi 
at'ax, por nin káwintal na Dios yab 
ja! k'wajat wik'ats. 10Jaxtám tu 
kuxyal ejtal jeché! abal tin alwa'bíl 
xi takudhichtsik k'al na Dios, abal 
kin bach'utsik jeye an labidh t'okat 
lo'oxtaláb xi yab jayk'i in ko'ol in 
ok'ontal, xi ne'ech ki bach'u abal u 
k'wajatich k'al na Kristo Jesús. 
11 Jeché! tsubax t'ajat: 
Max u k'wajatich jelti max u 
chemnek junax Kal Јаја!, 

ne'ech jeye tám ku k'wajay 
Kal Jajá!; 

12 max ki ach'a! i yajtsiktaláb k'al 
Jajá' tin kwenta, ne'ech 
weye tu tak'ix k'al Jajá!. 

Max ki ulu ke yab i exlál, Јаја! 
ne'ech jeye kin ulu ke yab 
tu exlál. 

13 Max wawá! yab ki Саја! хома! 
i шаі, Јаја! ech'ek'i Ja! in 
t'ajál хома! in шаі, 

pos Јаја! yab jayk'i u jalk'unal 
xan ti jeye. 


Jun i alwa' t'ojnal 

14Ka wits'k'ontsitsik jeché! ani ka 
punk'untsi tin tamét an Ajátikláb 
abal yab ka k'wajay ti káwlíxtsik 
k'al tin kwentak'i i t'ilabtsik. Pos 
jeché! an káwlíxtaláb yab xata! tu 
éynal, in ojtsalk'i tin chalab xin 
ach'áltsik jeché!. 15Ka Paja! alwa! na 
t'ojlábil, abal ki ulich tin tamét na 
Dios jelti jun i alwa! t'ójontsix, xi 
yab in ko'ol ni jun xata! xant'ok'ál ti 
ka tidhebé, abal in éynál in lujtalk'i 
an tsubax ok'tsixtaláb. 16Yab ka 
t'aja! ti k'ij i t'ilabtsik xu t'ilnal 
teché! ti k'ay!lá ani i апі! t'ilabtsik 
xi yab xata' in jalbíl. Pos xin 
t'ajáltsik anchan!, yab in ejtowaltsik 
ka k'wajay хап tin lé! na Dios 
Yani nin ok'tsixtal хі jeché'tsik, 
in junwal jelti an k'acheltaláb 
xi ne'ech u k'achel u k'achel 
más. Ja'ich jeché! in t'ajáltsik 
na Imeneo ani na Fileto, 18хїп 
jila'tsik kin bela! an tsubaxtaláb 
abal in ulaltsik ke an ejexnich 
wat'enekich ani anchan', exom in 
ojtsal tin belomtal xi taltsik. '?Por 
na Dios in k'wajbámalich jelti jun 
i likat akanláb, an lej tsubaxtaláb 


2 TIMOTEO 2, 3 


xin ko'ol jun i exól xin ulal 
enché': “An Ajátikláb in exláltsik 
хі Јаја! in dhabal.” Ani “ejtal xin 
ólantsalichtsik na Jesukristo, yabich 
yejat kin t'aja'tsik i walastaláb." 

20Ba jun i atá pülek, yab tokotk'i 
wa'ach xata! xi t'ajadh k'al i oro o k'al 
i plata, wa'ach jeye xata! xi t'ajadh 
Kal i te! o Kal i kut’; taltsik exbadhk'i 
xowk'i tu éynal por taltsik abal ka 
éyná ech'ek'i. 21 Anchan' jeye, abal 
jun xita! ka éyná jelti alwa! t'ojnal 
junini'k'i abal an Ajátikláb, yejat ka 
k'wajay t'okat ani yab yejat kin Paja! 
хома! yab alwa!; anchan! ne'ech tám 
ka ejtowat ka éyná k'al xowa'kichk'i 
xi alwa!. 

22Ka kuxuy jeye xant'éy in chalpayal 
yab alwa! tam jún bél kwitóle, ka óntsi 
ka Раја! xowa! lujat, ka óntsi ka bela! na 
Jesukristo, ka k'anidha! xi k'e'ettsik ani 
ki kwajay alwa! kal xin ólantsaltsik 
an Ajátikláb k'al jun in ejattal t'okat. 
23Yab ka t'aja! ti k'ij i káwlíxtaláb xi 
уар xata! ti alwa! nibal xata! in jalbíl; 
a cho'óbich abal jachan!, in t'ajál i 
péjéxtaláb. 24Pos jun in t'ojnálil an 
Ajátikláb yab yejat ka xe'chin ti péjéx, 
yejat kin k'ak'na! ejtalk'itsik, u awil ti 
ok'tsix ani kin kuxuy xowa'kich. 25Kin 
tawna! k'al jun i cha'at ejattaláb xu 
tomnaxtsik abal kin chu'u max na Dios, 
kin pidha'ichtsik jeye kin chalpách 
kin jila! ti walablom ani kin exbaytsik 
an tsubaxtaláb, 26abal anchan', kin 
lama'ichtsik nin wal ani ka kaléch xon 
tu kó'yáb wikats k'al an lej at'ax ti 
t'ajtsinal kál xan ti ka le'ná. 


Xan ti ne'ech ka k'wajay an 
atiklábtsik tam in ok'ontalich an k'ij 
Yejat jeye ka cho'óbna! ke 

tam in ok'ontalich jeché! an 

kij, ne'ech ka wa'chin i k'ijtsik 
xi yajtsik. 2An atiklábtsik tokot 
ne'ech kin k'anidha! jajá'k'itsik 
tinbá!, ne'ech ti ch'e'netsik, ne'ech 
kin t'ek'a'tsik tinbá! k'al tin 
kwenta xant'éy in éy ani ne'ech 
kin pojka! xi k'e'ettsik. Ne'ech 
jeye kin odhbijiytsik na Dios ani 
an iniktsik, yab ne'ech kin баја! ti 
k'ij nin táta'tsik, yabtsik ne'ech 
kin pidhnál i jalbintsixtaláb ani 
yabtsik ne'ech kin le'na! kin t'aja! 
хома! in lé! na Dios. ?Yab ne'ech 
kin K'anidha' nin at kidhábtsik, 
yab ne'ech ti pakwlantsix nibal 
ne'ech kin walka! ka pakwlantsat, 
ne'echtsik ti jánum káw, yab ne'ech 
kin ejto kin kuxuytsik хома! in 
le'nál, ne'ech ka at'axmétsik t'ajat 
ani ne'ech kin pojka'tsik ejtal хома! 
alwa!. ^Ne'ech jeye kin chinat ólna! 
хома! in utsámal jun xita' ke yab 
ne'ech kin ólna!, yabtsik ne'ech kin 
chalpay ok'ox xowa! in t'ajál, ne'ech 
kin t'ek'a'tsik t'ajat tinbá!, tokot 
ne'ech kin aliytsik xowa'k'i jajá'tsik 
in kulbetnál ani yabtsik ne'ech kin 
aliy a Dios. 5Ne'ech kin wáyna'tsik 
ke in t'ajál xowa! in lé! na Dios, por 
ne'ech kin pojkantsi tin awiltal. 
Yab ki junkun níwé! k'al jachan' 
an atiklábtsik. 9Taltsik xi jeché! in 
kidhtaltsik, u ochel ban atátsik 
ani in k'ambiyal an uxumtsik xi 
walbidhtsik t'ajat ani xin le'nál 
t'ajat xowa'kich xi yab alwa!. 
7 Jeché! an uxumtsik ech'ek'i in lé! 
kin wit'a'tsik xowa! u ok'tsixnáb, 
por yabtsik in ejtowal kin exbay an 
tsubaxtaláb. 8 Ani anchan!, jelti an 
dhimantsik xu bijyáb ta Janes ani 
ta Jambres in tomna'tsik na Moisés, 
anchan! jeye jeché! an iniktsik tin 

pojkáltsik an tsubaxtaláb. Jeché! 

an iniktsik yab alwa! in chalab in 
ko'ol ani xalk'átsik k'al na Dios abal 
yab tsubax tu belomtsik. ?Por yab 
ne'ech kin ejto kin t'aja' xata! lej 
yán, kom ne'ech ka chu'tattsik k'al 
an atiklábtsik xu k'wajíl ban k'ay'lá 
ke yabtsik chalpadh, anchan! jelt 
xan tin tamu xi cháb an dhimantsik 
xi tomná k'ál na Moisés. 


Na Pablo in utsa' jun i 
punk'untsixtaláb tayílich na Timoteo 


10Por tatá! Timoteo а wéwnámal 
alwa! nu ok'tsixtal, xan ta chu'tal 
in k'wajíl, хома! nu lé! ka tajan, 
xan tin belom, xan tu ko'ol an 
cha'attaláb, xan tin k'anidhax ani 
хап tu kuxyal xowa'kich. Апі a 
cho'ób jeye хап tin kajnadh ani 
xan tu ach'ámal i yajtsiktaláb, 
jelti an yajtsiktaláb xu tamu ban 
bitsowtsik xi Antiokía, xi Ikonio ani 
xi Listra, por an Ajátikláb tin tolmiy 
ku kuxuy ejtal jeché'. 12Aníl jeye, 
ejtaltsik xin lé! ka k'wajách jelt 
xan tin lé! na Kristo Jesús, ne'ech 
jeye ka at'antsik; por xi at'axtsik 
ani u k'ambixtsik más ja! k'ibenek 
xowa! ne'ech in tamwal, ne'ech 
ti k'ambixtsik ani ne'ech jeye ka 
k'ambiyattsik. 

“Por tatá!, ka óntsi ki k'wajay 
jelt xan ta ejtómalich, kom a 
cho'óbich ke ja'ich na tsubax ani a 
cho'ób alwa! xita' ti ok'tsámal. 15A 
exlál jeye an T'okat Dhuslab asta 
ta chipíl, xi ne'ech kin ejto ti ki 
chalpadhmédha' abal ka bajaw an 
lo'eltaláb ke ja'ich k'al tin kwentak'i 
na belomtal xa ko'ol ba na Kristo 
Jesús. 16 Ejtal xowa' k'wajat 
dhutsadh ban T'okat Dhuslab, a 

Dios in chalab ani alwa! abal ka 
ok'tsixná, abal ka tawnaxná, abal 
ka k'wiyaxná ani abal ka tak'ixná 
ani anchan!, ka júnájich jun i 
xe'chintaláb lujat, pos xita'k'i 
xin belálich na Dios, kin cho'óbna' 
kidhat abal kin wit'a! kin Раја! ejtal 
xowa! alwa!. 

Tin tamét na Dios ani an 

Ajátikláb Jesukristo, xi ne'ech 
ka tsích jelti jun í Pulek Tak'ix 
abal kin lújundha' xi chemnektsik 
ani xi ejattsik, tu punk'untsal 
t'ajat 2ka t'ila! an alwa! t'ilab; 
ka wits'k'ontsaltsik tam wa'ach 
xan ti ani xontik'i ti ka ejto. Ki 
k'wiyxin, ki tawnaxin ani ki 
tak'xin k'al yantam i cha'attaláb 
ani i ok'tsixtaláb. Pos ne'ech kin 
bajaw an k'ij tam an atiklábtsik 
yab ne'ech kin le'na! kin ach'a'tsik 
an alwa! ok'tsixtaláb, tokot ne'ech 
kin aliytsik yán i ok'tsixtsik abal 
ka ok'tsin хома! jajá'k'itsik in 
kulbetnál kin ach'a'. *Ne'ech 
kin kuxukna'tsik an tsubaxtaláb 
ani ne'ech kin bela'tsik más 
xowa'kichk'i in ani! t'ilábil i 
wejé'lábtsik. 5Por tatá! Timoteo, yab 
ka k'ibdha! ni jayk'i na alwa! chalab, 
ka kuxuy ejtal an yajtsiktaláb, 
ka óntsi ka t'ila! an alwa! t'ilab 
ani ka óntsi ka Раја! alwa! nin 
t'ojlábil na Dios. $Pos exomich ti 
k'unel xowk'i ti ne'ech kin k'wajbá 
jelti jun i pikbantsixtaláb abal a 
Dios; exomich in bajwal an ora 
xowk'i ti ne'ech kin chemdhá. "U 
t'ajámalich alwa! an t'ojláb xowa! 
tin punk'untsámal na Dios, jelt xan 
tin t'ajál nin t'ojlábil jun i alwa' 
soldado; u ok'yámalich ejtal хома! 
yejat ku баја! ani yab u jilámal 


2 TIMOTEO 3, 4 


tin belom. $Ani хо!, tin aytsímich 
xowa! u átámal abal in k'wajinek in 
lujtalk'i, xi ne'ech kin pidhan tam 
kin bajaw an K'ij k'al an Ajátikláb 
xu lújundhom in lujtalk'i. Ani yab 
tokot naná'k'i ne'ech ti kin pidha!, 
ne'ech jeye ka pidhantsik ejtal xi 
k'wajattsik in aytsím k'al yantam i 
k'anidhaxtaláb tam ka tsích juní. 


An punk'untsixtaláb xi utsan 
jajá'k'i na Timoteo 
Ka t'aja! abal ki tsích jik'at ti kin 
álna"; 10pos na Demas tin jilámal 
abal in le'na! más xowa! wa'ach 
teché! ti k'ay'lá ani k'ale ban 
bitsow xi Tesalónika. Na Kresente 
k'ale ban chabál xi Galasia ani 
na Tito ban chabál xi Dalmasia. 
11Tokot na Lukas teché! k'wajat 
k'al naná!. Ka aliy na Markos ani 
ka tsi'dha' jeye, abal јаја! ne'ech 
kin ejto ti kin tolmiy k'al nin 
t'ojlábil na Dios. 12Na Tíkiko u 
aba! ban bitsow xi Efeso. 13'Tam 
ki tsích, ti kin tsi'dhantsi an tu 
wát xu jilámal Troas bin Кіта! na 
Karpo; ti kin tsi'dhantsi jeye an 
ti dhutsadh üwtsik, por u yéntsal 
más ti kin tsi'dhantsi an ti Ót'tsik xi 
dhutsuntsidh. 
14Na Alejandro, an lejkix 
pat'áltsik, tin t'ajtsámalich t'ajat 
уап xata! yab alwa!; por ne'ech 
ka pidhan Kal an Ajátikláb xowa' 
in lujyal k'al tin kwenta xowa! in 
t'ajámal. 15Ka kó'oy teye t'ajat 
i kwenta Kal jajá!, pos јаја! yab 
t'ajat in lé! kin chu'u ki Pila! an 
tsubaxtaláb. 
16Tam ti jidhtal in k'wajay 
ku lo'o tubá! tin tamét an 
awiltalábtsik, ni jun хіќа! yab 

tin tolmiy; ejtaltsik tin jiloloy 
kwetém. Naná! u konyal abal ka 
pakwlantsattsik k'al na Dios abal 
anchan! tin t'aja'tsik. 1 Рог an 
Ajátikláb k'wajay k'al naná! ani tin 
pidha' ti chápláb abal ku ejto ku 
ok'oy ku tila! an alwa! tilab ani 
kin ach'a'tsik jeye ejtal xi yabtsik u 
judío. Anchan' tin lo'o an Ajátikláb 
abal yab xata! kin t'ajtsin k'al an 
atax, maske in k'wajay jelti max 
k'unatich t'ajat bin wi' an padhum. 
18 Ani ne'ech jeye ti kin lo'o k'al 
ejtal хома! yab alwa! ani ne'ech ti 
kin belkóm abal kin k'wajay neye 
walk'i' xon ti ne'ech ti tak'ix. iKe 
an labidh t'okattaláb kin kó'oy 
Jajá'k'i malilíl i К°! Anchan' ka 
t'ajan. 

An chapnédhomtaláb ani an 
lábt'ajaxtaláb xi tin ok'ontal 


19Ti kin chapnédhantsi an 
ta Priska ani na Akila. Ti kin 
chapnédhantsi jeye ejtal xu 
k'wajíltsik bin k'imá' na Onesíforo. 
20Na Erasto jilk'on ban bitsow 
xi Korinto ani na Trófimo u jila' 
u ya'ul ban bitsow xi Mileto. 
21Ka t'aja! abal ki tsích tam 
yabél chamay. Ti abtsaltsik ti 
chapnédhomtaláb na Ewbulo, na 
Pudente, na Lino, na Klawdia ani 
ejtal an kidháblábtsik. 22Ke an 
Ajátikláb Jesukristo ka k'wajay k'al 
tatá! ani ka bach'waltsik ech'ek'i 
nin alwa'tal na Dios. Anchan' ka 
t'ájan. 

Na Pablo in dhutsuntsal na Tito 
Naná!, xu bij Pablo, tin t'ojnálil 
na Dios ani tin abatwálejil 

na Jesukristo, abal ku tolmiy ka 
belmáchtsik xi takudh k'al na Dios 
ani kin exla'tsik an tsubaxtaláb 

xi ne'ech ka tolmiyattsik k'ál abal 
ka k'wajáchtsik xan tin lé! na 

Dios. ?Tam kin bela'ichtsik ani kin 
exla'ichtsik jeché! an tsubaxtaláb, 
ne'ech ka t'ajantsik k'ál abal kin 
kó'oy an aytsixtaláb k'al tin kwenta 
an xe'chintaláb xi yab in ko'ol in 
ok'ontal. Na Dios xi yab jayk'i u 
k'ambix, in ulúmal abal ne'ech ti ku 
pidha! jeché! an ti xe'chintaláb xi 
yab in ko'ol in ok'ontal asta tam ti 
yabél tujenek jeché! an k'ay'lá; Запі 
tam tin bajüch an Еј, in pidhna' 

ka cho'óbná nin káwintal k'al tin 
kwenta an t'iltsixtaláb xi na Dios ni 
Lo'óxil tin punk'untsi k'al Jajá! tin 
abaxtal. “Tito, tu dhutsuntsal јесһё! 
an ti úw, xi naná! tu chu'tal jelti 
jun u chakámil abal chablam tu éb 
ja'ich i belál. U lé! ka bach'wal an 
alwa'taláb, an yajnantsixtaláb ani 
an k'ijidhtaláb xi tál ba ni Táta! Dios 
ani ba ni Ajátik Jesukristo ni Lo'óxil. 


Nin t'ojlábil na Tito ban 
chabál xi Kreta 

5Tam tu jila! ban chabál xi Kreta, 
tu jila! abal ka lejkiy хома! bél u 
K'ibel ka lejkiyat ani abal ka bijiy i 
tak'ix belomtsik xi ne'ech ti belkol 
belomtsik bin bitsówiltsik, anchan' 
jelt хап tu punk'untsámal. f Jun 
i tak'ix belomtsik yab yejat kin 
kó'oy ni jun xata! xant'ok'ál ti ka 
k'wiyan, yejat ka k'wajay tomkidh 
ani in tsubtalk'i k'al júnk'i i mímláb, 
yejat kin kó'oy in chakámiltsik 
u belom ani ke nin chakámiltsik 
yab ka exlomná k'al tin kwenta 
xowa! k'ibenek in t'ajáltsik ani abal 
u tomnaxtsik. "Pos xi k'wajattsik 
ti ok'lek belomtsik, xi k'wajattsik 
in belkómtsal хома! in dhabal na 
Dios, yab yejat kin kó'oy ni jun 
xata! xant'ok'ál ti ka k'wiyan, yab 
yejat kin t'ek'a'tsik tinbá', nibal u 
chakulom. Yab jun i uch'ál inik, yab 
jun i kunux inik, nibal xin le'nál 
i tumín xi yab átadh alwa!. 8Jun i 
ok'lek belomtsik yejat kin bach'wal 
alwa! an toneltsik xu ulel tin 
k'imá', kin kulbetnál kin t'aja! хома! 
alwa!, kin júna! jun i xe'chintaláb 

cha'atk'i, kin t'ajál xowa!k'i xi lujat, 
ka k'wajay junini'k'i abal a Dios ani 
yab u átnal k'al xowa! yab alwa!. 

3 Yejat kin ko'kóm tin itsích nin 
káwintal na Dios in lujtalk'i jelt xan 
ti ok'tsixnadh, abal kin ejto jeye 
kin tawna! an kidháblábtsik k'al 

an alwa! ok'tsixtaláb ani anchan!, 
kin Paja! jeye abal kin bela! an 
tsubaxtaláb xu tomnaxtsik. 

10 Bé] гајаї wa'ach xu tomnaxtsik, 
xin t'iláltsik xowa! yab xata! in 
jalbíl ani yab tsubax ani más, xin 
ulaltsik ke yejat ka t'ajtsin an ti 
exól bin t'u'úl an iniktsik. Xi 
jachan'tsik, yejat ki chamk'a'tsik an 
ti t'ilom, pos in ojtsal tin chalab an 
atiklábtsik xontik'i ka ok'tsixin abal 
in ok'tsixnáltsik xowa! yab yejat kin 
ok'tsixna'. In t'ajáltsik anchan! abal 
kin áta! i tumín maske yab átadh 
alwa!. 

12 Jún ti éb xi jajá'tsik in t'iltsíxil, 
in ulu enché': “An atiklábtsik хі 
Kreta ech'ek'i u k'ambixtsik, in 
junwal jelti an padhumtsik, k'ut'ma! 
ani óbe.” 1 Jeché! xowa! ulwat k'al 
jajá'tsik tin kwenta, tsubax t'ajat. 
Jaxtám ti yejat t'ajat ka k'wiya'tsik 
chapik abal ka belmáchtsik in 
lujtalk'i ani yabich kin t'aja'tsik ti 
k'ij in ani! t'ilábiltsik in wejé'lábil 
an judíotsik, nibal xant'éy in 
tak'ixnál ka t'ajan xin kuxuknáltsik 
an tsubaxtaláb. 

15Xita'tsik in ko'ol in chalab t'okat, 
ejtal xowa! k'wajat ba jajá'tsik, 
t'okat; por abal xi yabtsik u belom 
nibal nin chalab yab t'okat, yab 
wa'ach xata! t'okat ba jajá'tsik; pos 
asta nin chalab ani nin chalpaxtal 
ch'o'odhich kal xi yab alwa'. 161п 
ulaltsik abal in exlál a Dios, por 

k'al xowa! in t'ajáltsik u xalk'anal 
ke yab апі"; pos at'axtsik t'ajat ani u 
tomnax. Yabtsik in ejtowal kin баја! 
ni jun xata! alwa!. 


An ok'tsixtaláb xi alwa' 
Por tatá' Tito, ko'ol ki ok'tsixin 
jelt xan tin ulalk'i an alwa! 
ok'tsixtaláb. ?Ke an yejcheltsik kin 
јапа! jun і xe'chintaláb cha'atk'i, 
k'ak'nantáltsik, kin cho'óbna' 
xowa! in t'ajál, ka belmáchtsik in 
tsubtalk'i, ka k'anidhaxintsik ani 
kin kuxyaltsik xowa'kichk'i. 3 Aníl 
jeye, an áslábtsik ka k'wajay xan 
ti yejat ka k'wajay xin belálich 
na Dios, yab kin janwaltsik i káw, 
yab ka uch'álmétsik. Yejat kin 
ok'tsixna'tsik ka t'ajan xowa! alwa!, 
^kin ok'tsi an tsidhan mímlábtsik 
kin k'anidha! піп tomkíl ani nin 
chakámiltsik. 5Кіп ok'tsi jeye abal 
kin cho'óbna'tsik xowa! in t'ajál, ke 
yab ka junkun kal i k'e'et iniktsik, 
kin beletna'tsik alwa! nin k'imá!, ka 
k'ak'naxintsik, kin exbantsi xowa! 
in ulal nin tomkíl abal anchan!, yab 
ka odhbijyat nin káwintal na Dios 
k'al ni jun xita'. 
$Ka tak'iy an kwitóltsik abal kin 
chalpaytsik alwa! xan ti ka k'wajay, 
Tka баја! tatá! Раја xowa'kich xi 
alwa! abal kin chu'utsik ani kin 
t'aja'tsik jeye. Tam ka ok'tsitsik, ka 
Гаја! k'al yantam i tsubaxtaláb, 9ki 
káwin alwa! abal yab ka wa'chin 
ni jun xata! xant'ok'ál ti ki kawyat. 
Anchan' ne'ech tám ka tidhebé 
xita! xin le'nál ti ki tomna! ani yab 
ne'ech kin ela! ni jun xata! yab alwa! 
abal ti ki t'ila! Kal jeché! tin kwenta. 
Ka tak'iy an jolibtsik abal kin 
exbantsitsik ejtal xowa! u usnal k'al 

nin ajátiktsik; kin Paja! ejtal xowa' 
u usnal ani yab ti tok'ok'óltsik. 
10Yab kin kwé'ey nin ajátik, ka 
k'wajaytsik alwa! ani lujat Ка] 
ejtalk'i xowa!, abal anchan!, ka 
chu'tattsik k'al xi más ani ka exlá 
jeye ke an ok'tsixtaláb k'al tin 
kwenta na Dios ni Lo'óxil, labidh 
t'ajat. 

"! Pos na Dios tu xalk'antsámich 
an tin alwa'tal, abal k'al ja'ich, kin 
ejto ka lo'ey ejtalk'i an atiklábtsik. 
12 Jachan' nin alwa'tal na Dios tu 
ok'tsal abal ki jila'ich ki Раја! хома! 
yab alwa!, ki jila'ich an chalabtsik 
xi yab alwa! апі ki jána'ich ba jeché! 
an K'ay'lá jun i alwa! xe'chintaláb, 
in lujtalk'i ani tokot xan tin lé! na 
Dios. 13Ти ok'tsal jeye abal ku 
k'wajay i aytsím kin bajaw jachan' 
an Кї xi k'ijidh хоук? ne'ech 
ka tsích juní k'al ejtal nin labidh 
t'okát ni pulek Diosil ani Lo'óxil 
Jesukristo, 14xin pidhna! tinbá! ka 
chemdhá k'al wawá!k'i ti kwenta 
abal ti ku lo'o Kal ejtal xowa! yab 
alwa! ani ti ku dhabalna'ich, abal 
ku k'wajách i lé! t'ajat ki t'ajál 
есте хома! alwa!. 

15 Jeché! ja'ich ka t'ila', ja'ich ka 
ulu ka t'ajan ani ki tawnaxin k'al 
yantam i awiltaláb. Yab ka walka' 
ki pojká k'al ni jun xita'. 


Хома! yejat kin Раја! an belomtsik 
Ka wits'k'ontsaltsik abal 
yejat kin exbantsi хома! in 

ulal an pakdha' awiltaláb ani 

xi k'e'et jeye an awiltalábtsik, 
yab kin ch'ikat t'aja'tsik ani ka 
k'wajaytsik ech'ek'i in le'nál kin 
Paja! xowa! alwa!. 2Ke yabtsik kin 
jantsal ti káw ni jun xita', yab ka 

péjexintsik, ka k'ak'naxintsik, kin 
kó'oytsik i cha'attaláb k'al ejtalk'i 
an atiklábtsik. 3Pos wawá!, aníl 
weyewi'ik yab u chalpadh ani 
yabwi'ik i t'ajál ti k'ij na Dios; 
k'ibchonékwi'ik tu xe'ech ani 

и kó'yábwi'ik tak'nél k'al ejtal 
хома! in kulbetnál ni t'u'ül ani 

k'al xowa'kich i le'lomtaláb. I at'ax 
t'ajtsalwi'ik xita'kichk'i ani i at'ál 
xita'kich k'al tin kwentak'i хома! i 
chu'tal in ko'ol; u pojkantálwi'ik 
t'ajat ani u pójkáx jeye jún ani 

jún. ^Por tam ti na Dios ni Lo'óxil 
in xalk'a! nin alwa'tal ani nin 
k'anidhaxtal abal an atiklábtsik, 
5tu lo'o, yab abal i t'ajámal jun 
xata! lujat; in Раја! апсһап!, abal 

tu kó'ontsi ti yajnantsixtaláb. Na 
Dios tu lo'o tam tu pakwlantsi an ti 
walastalábil jelti max tu t'ajtsi jun i 
t'okedhaxtaláb ani tu pidha' jun i ít 
xe'chintaláb k'al nin T'okat Ejattal. 
$K'al tin kwentak'i ni Lo'óxil 
Jesukristo, na Dios tu pidhám yán 
t'ajat an ti T'okat Ejattaláb, "abal 
k'al nin alwa'talk'i ti ku bach'u ani 
anchan! ki bach'u an xe'chintaláb xi 
yab in ko'ol in ok'ontal xu k'wajat i 
aytsím. 

8 Jeché! tsubax t'ajat ani ja'ich u lé! 
t'ajat ka ólna!, abal xin belálichtsik 
na Dios, kin óntsi kin t'aja'tsik xowa! 
alwa!. Ejtal jeché! alwa! ani alwa! 
t'ajat abal ejtalk'i an atiklábtsik. 
ЭРог yab ka t'aja! ti k'ij i káwlíxtaláb 
xi yab xata' in jalbíl, nibal an 
káwlíxtaláb k'al tin kwenta an weje' 
pakéltsik, nibal an káwlíxtaláb ani 
an péjéxtaláb xi k'al tin kwenta nin 
tak'ixtal na Dios xin jilám dhutsadh 
na Moisés. Pos ejtal jeché! yab xata' 
in jalbíl ani yab xata! tu éynal. 

10Max jun xita' in t'ajál i 
kéláxtaláb ban belomtsik, ka tawna! 
júníl o chábíl ani max yab ti ki баја! 
ti Kij, yabich ka walka! ka junkun 
Kal an belomtsik. !!Pos k'al јасһап!, 
a exla'ich abal in k'ibdhámalich an 
alwa! bél ani u walablomich abal in 
Саја] xowa' in cho'ób ke yab alwa!. 


An tak'ixtaláb abal na Tito 


12Tam tu abtsi an ta Artemas o 
na Tíkiko, ka Раја! abal ki tsích 
jik'at ti kin álna! ban bitsow 
xi Nikópolis, pos u ulúmalich 
abal taja' ne'ech ku wat'na! nin 
chamáy. 1 Ка tolmiy k'al ejtal 
хома! ka ejto na Senas, an 
ok'tsix xin wilál an tak'ixtaláb 

ani na Apolos jeye, abal tam 
kin óntsitsik an bél, yab xata' 
kin yéntsitsik. 14Ani ke an 
kidháblábtsik kin wit'a' jeye 
kin t'aja'tsik an alwa'taláb ani 
ka tolmixintsik max wa'ach i 
yejetaláb abal ka éyan jeye nin 
xe'chintalábiltsik. 


An chapnédhomtaláb ani an 
lábt'ajaxtaláb xi tin ok'ontal 
15Ejtal xi k'wajattsik k'al naná! 

ti abtsal ti chapnédhomtaláb. Ka 
chapnédha'tsik ejtal ni ja'übtsik xi 
tu k'anidhál abal u belomichtsik 
jeye. Ke nin alwa'tal na Dios ka 
bach'wal ejtal tatá'tsik. Anchan' ka 
t'ájan. 

Na Pablo in dhutsuntsal na Filemón 
1Naná', xu bij Pablo, xin k'wajat 

tin wik'nél k'al tin kwentak'i na 
Kristo Jesús, u dhutsál jeché! an úw 
junax k'al an kidhábláb Timoteo. 

I dhutsál jeché! an úw abal tatá' 
Filemón, xi tu tolmiyámal teye k'al 
jeché! an t'ojláb. 2Abal an belomtsik 
jeye xu junkunal ta k'imá!, abal an 
kidhábláb Apia xi k'anidhál t'ajat 
ani abal an kidhábláb Arkipo xi tu 
tolmiyal jeye k'al jeché! an t'ojláb. 
3Ka bach'waltsik an alwa'taláb ani 
an k'ijidhtaláb xi tál ba ni Таѓа! 
Dios ani ba ni Ajátik Jesukristo. 


Nin k'anidhaxtal ani nin 
belomtal na Filemón 
^U pidhál ti jalbintsixtaláb 
nu Diosil ani tu kontsintsal 
teye ech'ek'i tam in ól. SPos u 
ach'ámalich xan ta k'anidhál 
ani xan ta belál ni Ajátik Jesús 
ani xan ti jeye ta k'anidháltsik 
xu dhabalábich k'al na Dios. 60 
kontsal na Dios ke tatá! xi belom 
teye jelti wawá!, ka bajaw ka 
exla! alwa! an lábt'ajaxtaláb xi 
ko'ol abal i belálich na Kristo 


Jesüs. "Pos in k'wajat k'ijidh t'ajat 
ani in kulbél k'al tin kwenta an 
k'anidhaxtaláb xa ko'ol. Kidhábláb, 
Kal tatá'k'i ta kwenta, an belomtsik 
K'ijidhmenekichtsik más. 


Na Pablo in konyal jun i alwa'taláb 
abal an jolib Onésimo 


8 Jaxtám, maske u ko!ol i 
awiltaláb tu utsa! хома! ka Гаја! 
abal tin abatwálejil na Kristo, yab 
ne'ech ku Paja! anchan'. ?Tokot tu 
pakabédhál k'al jun i alwa'taláb 
enché': Naná!, xu bij Pablo, xin 
yejchelich апі in k'wajat tin wik'nél 
k'al tin kwentak'i na Kristo Jesüs, 
10 tu kontsal jun i alwa'taláb abal 
na Onésimo, xi teché! jeye balidh 
ban wik'axte! junax k'al Naná!. U 
tolmintsi abal kin bela! jeye na 
Kristo ani xo' in bajúmalich ka 
k'wajay jelti jun u chakámil k'al tin 
kwenta an belomtaláb. 

"Ti we'él chabk'i', yab xata! ta 
ejtómal ka éyna!; por хо!, yejat 
t'ajat abal tatá! ani abal naná'. !2Jé! 
xo! tu abtsal ti ít ani tu kontsal ka 
bach'u jelti max naná! exom tin 
bach'wal. 13U lé'ak max ka jilk'on 
teché! k'al naná! ban wik'axte! abal 

ti kin tolmiy ku ólna! an alwa! t'ilab 
jelt хап ti tatá! tin tolmiyámal. 

1 por yab u le'na! ku t'aja! xata! max 
tatá! yab ka cho'óbna! ok'ox abal an 
alwa'taláb xowa! ti kin t'ajtsi, yab 

u lé! ti kin t'ajtsi k'al i chápláb, u lé! 
ka Раја! kal tatá'k'i tajat a kulbétal. 
15Pos папа! u chalpayal abal ja'ich 
ti pílmenek wé! i k'ij na Onésimo 
abal tayíl ka witsiy ti k'wajíl 
ech'ek'ijich kal tatá!. 16 Yabich 

jelti jun i jolib, ka kó'oy jelti jun i 
kidhábláb xa k'anidhál t'ajat. Мапа! 
u k'anidhál t'ajat, por tatá! yejat 
más ka k'anidha', yab jelti jun i 

ani! inikk'i, ka k'anidha' jelti jun i 
kidhábláb. 

17 Anchan' pé, max tin exlál abal 
tu ja'úb, Ка bach'u jelti max папа! 
tin bach'wal. 18Max ti waltsámal 
Kal jun xata!, o max ti júntsal 
jun xata!, naná! ne'ech kin lejkin 
Kal tatá!. 19Naná', xu bij Pablo, u 
dhutsál jeché! k'al naná! t'ajat u 
k'ubak, папа! ne'ech kin lejkin 
k'al tatá'; maske ne'ech ku ejto tu 
chalpantsi ke tatá! tin júntsal teye, 
pos naná! tu Óltsi an tin káwintal na 

Dios abal Кі lo'ey teye. 20 Kidhábláb, 
ti kin t'ajtsi jeché! an ti alwa'taláb 
kom wawá! i belálich an Ajátikláb; 
ti kin K'ijidhmédha', kom i belálich 
an Ajátikláb. 

21Tu dhutsuntsal abal u cho'ób 
alwa! ke anchan' ne'ech ka t'aja! ani 
u cho'ób abal más ne'ech Ка баја! 
ké хома! tu kontsal. 22Aníl jeye tu 
kontsal abal ti kin t'ojojontsi jun i 
altá xon ti ne'ech kin koyóch; pos 
u cho'ób alwa! ke na Dios ne'ech 
kin tók'oy an kontsintsixtaláb xa 
t'ajáltsik ani ne'ech ti kin walka' 
kin k'ale juní tu álna'tsik. 


An chapnédhomtaláb ani an 
lábt'ajaxtaláb xi tin ok'ontal 


231 abtsinal ti chapnédhomtaláb 
k'al na Epafras, xi junax tu k'wajat 
tu wik'nél k'al tin kwentak'i na 
Kristo Jesüs. ?^Ti abtsal jeye ti 
chapnédhomtaláb na Markos, na 
Aristarko, na Demas ani na Lukas, 
xi tin tolmiyaltsik k'al nin t'ojlábil 
an Ajátikláb. 25 Ка bach'waltsik 
ech'ek'i nin alwa'tal ni Ajátik 
Jesukristo. Anchan' ka t'ájan. 

Ebreotsik 





Na Dios in tawnálich xo' an 
atiklábtsik k'al nin Chakámilk'i 

Ti weje'ich, na Dios in 

tawnámal yáníl ni weje' 
pakéliltsik ani k'e'etich k'e'etich 
xan tin tawnámal Kal nin 
t'iltsíxiltsik. 2Xo', tin ok'ontal jeché' 
a k'ij, tu tawnál k'al nin Chakámil. 
Na Dios in баја! an k'ay'látsik kal 
tin kwenta jeché! nin Chakámil 
ani Jajá! in jiltsámal xowa'kich 
xi wa'ach. ?Na Jesús ja'ich nin 
tajax labidh t'okát na Dios ani tu 
xalk'antsalich xan ti jeye na Dios. 
Jajá!, ja'ich nin teykóm ejtal хома! 
wa'ach k'al nin cháp nin káwintal. 
Tam ti ok'on ti ku wixk'intsi an 
ti walastalábil, buxkan tin eját 
nin tokat k'wajtalábil na Dios tá! 
walk'i'. 


Nin Chakámil na Dios más Ja' 
pülek ké an t'okat abatwáletsik 


^Nin Chakámil na Dios in 
bajaw ka k'wajay más ultaláb ké 
an tokat abatwáletsik; pos Jajá!, 
kom u Chakámláb k'al a Dios, in 
bach'ümal jun i awiltaláb más 
pülek ké an t'okat abatwáletsik. 


5Na Dios yab jayk'i in utsámal ni 
jun і t'okat abatwále xan tin utsa! 
na Kristo enché': 
Tatá! tu Chakámil; 
Мапа! tu utsámalich хо! abal tu 
Chakámil; 
nibal in ulümal jayk'i enché! k'al tin 
kwenta jun i t'okat abatwále: 
Мапа! ne'ech kin k'wajay tin 
Táta'láb abal јаја! 
ani јаја! ne'ech ka k'wajay ti 
chakámláb k'al Naná'. 
SPor tam ti na Dios in xalk'a! nin 
ok'ox Chakámil ban K'ay'lá, in ulu 
enché!: 
Ka K'ak'ná kal ejtal nu t'okat 
abatwálejiltsik. 
7K'al tin kwenta an tokat 
abatwáletsik, na Dios in ulu enché!: 
U t'ajál ke nu t'okat abatwálejiltsik, 
ka wenk'on jelti ik’ 
ani nu t'ójontsixiltsik, ka 
wenk'on jelti k'amal. 
8Por Kal tin kwenta nin Chakámil, 
in ulal enché': 
Dios, Таѓа! ne'ech ta tak'ix 
malilíl i k'ij; 
ani Tatá! in lujtalk'i i tak'ix. 
9 A k'anidhámal xi lujat ani a 
pojkámal xi yab alwa'; 

jaxtám na Dios, na Diosil ti 
takwyámal Tatá! 
ani ti pidhámal ta! más ti 
k'ijidhtaláb ké na juniktsik. 
10In Ша! jeye enché': 
Tatá' Ok'óxláb, tam ti tujey ejtal, 
a k'wajba' nin tujtal an 
chabál 
ani k'al na k'ubak ta taja' ejtal 
an walk'i'. 
11 Jeché'tsik ne'ech ka ok'on, por 
Tatá! ne'ech ki jilk'on malilíl 
i kij. 
Ejtal jeché'tsik, ne'ech ka k'ejmé 
jelti k'udhk'um; 
12 ne!ech ka paka! ani ne'ech ka 
jalk'uy jelti jun i xeketláb. 
Por Tatá!, malilíl i K'ij yab i 
jalk'unal 
ani yab jayk'i ne'ech ka kó'oy a 
ok'ontal. 
13Na Dios, yab jayk'i in utsámal ni 
jun і t'okat abatwále xan tin иѓѕа! 
na Kristo enché': 
Ki buxkan tu eját, asta ke Naná' 
tu átantsi ejtal xi ti at'ál. 
14Ejtal an t'okat abatwále, i 
ejattalábk'itsik, xi k'wajat ti 
t'ójontsix ta Dios, abadh abal kin 
tolmiytsik xi ne'ech kin bach'u an 
lo'eltaláb. 


Yejat ki belkóm t'ajat an lo'eltaláb 
Jaxtám ti yejat t'ajat ki 
exbay xowa! i ach'ámalich 

abal yab ki k'ibdha! an bél. ?Nin 
tsubaxtalábil na Dios xi t'iladh ti 
weje! al an tokat abatwáletsik, 
ja'ich jun i pulek tak'ixtaláb. Xi 
walbintsik ani in ch'ikat t'aja! 
jeché! an tak'ixtaláb, pidhantsik 
ti yajtsiktaláb xan tin tomnál kin 
bach'u. ?éPos jan ti ne'ech ki ejto 

ki jek'a! an yajtsiktaláb max yab ki 
beletna' jeché! an pulek lo'eltaláb? 
Pos Јаја! an Ok'óxláb in ok'ox 
t'ilámal jeché! an lo'eltaláb ani tayíl, 
xin ach'a'tsik jeché! an tsubaxtaláb, 
in exbaytsik ani tu wat'bantsi weye. 
^ Aníl jeye, na Dios in lej tsubk'ámal 
Kal i exóltsik, k'al i labidhtalábtsik, 
k'al yán i labidh labandhaxtalábtsik 
ani k'al хома! an T'okat Ejattaláb tu 
pidhámal k'e'etich k'e'etich, jelt хап 
ti Јаја! in le'na!. 


Na Jesukristo, i inik jeye 
5Na Dios yab in k'wajbámal 
bin tak'ixtal i tokat abatwáletsik 
jachan' an k'ay!lá xi ne'ech ka 
wa'chin tayíl, xi xo! in k'wajat u 
t'ilál. $Por jun xita' in ulu enché' 
ban T'okat Dhuslab: 

Dios, éjant'éy in éy an inik abal 
ki k'wajay ta chalpax k'al 
jajá! tin kwenta? 

¿Jantéy in éy an inik xu chemel, 
abal a beletnál? 

7 A k'wajbámal wé! i k'ij 
más cha'at ké an t'okat 
abatwáletsik, 

por a pidha' an ti labidh 
t'okattaláb, an ti 
k'ak'naxtaláb 

ani an ti awiltaláb ba ejtal xowa' 
a t'ajámal. 

8 Ejtal a k'wajba' ba јаја! in 
tak'ixtal. 

Jaxtám, tam ti k'wajbá ejtal abal 
ka k'wajay tak'nél k'al an inik, na 
Dios yab in jila! ni jun xata! xi yab 
ne'ech ka k'wajay tak'nél k'al an 
inik. Por bélk'i i chu'tal abal k'al 
yab ejtalk'i tu t'ajnal ti k'ij. ЭРог 

i chu'tal na Jesús, xi na Dios in 
k'wajba! wé! i k'ij más cha'at ké 

an t'okat abatwáletsik. Na Dios, 
Kal nin k'anidhaxtal, in walka' ka 
chemech abal ejtaltsik tin alwa'bíl; 
ani xo!, in ko'olich an labidh 
t'okattaláb ani an k'ak'naxtaláb k'al 
tin kwenta an chemlá xin tamu. 
1Ejtal xowa! wa'ach, k'wajat 
abal a Dios ani abal Jajá'k'i tin 
kwenta. Na Dios in lé! ke ejtal nin 
chakámiltsik, ka kwajay jeye ba 
nin t'okat labidhtalábil. Jaxtám 
na Dios ti ko'ol kin t'ojojoy, k'al 
an yajtsiktaláb xin bach'u na 
Jesukristo xi jajá'tsik nin Lo'óxil. 
11 Abal xu t'okwábtsik ani xu t'okox, 
jayéchk'i tu dhabaláb k'al jachan' 
an Táta'láb. Jaxtám nin Chakámil 
na Dios yab u tidhenal kin bijiy tin 
at kidhábtsik, 12tam in ulal enché! 
an T'okat Dhuslab: 

Ne'ech tu t'ila! ba nu at 
kidhábtsik ani ne'ech tu 
ajatnantsi ti ajatláb ban 
junkuntaláb. 

13In Ша! jeye enché': 

Мапа! ne'ech ku óntsi ku bela! 
na Dios. 

Ani in wits'k'owal Кіп ulu enché': 

Teché! in k'wajat, k'al an 
chakamtsik xi tin pidhámal 
na Dios. 

14 Xu chakámlábtsik ba jun i 
kidhtaláb, jununúl ani' nin t'u'úl 
ani nin xich'ál; anchan! jeye na 
Jesús, nin t'u'úl ani nin xich'ál 
jáyki jelti wawá! abal kin ejto ka 
chemech ani anchan!, kin k'ibdha' 
jachan' xin ko'ol an awiltaláb ti 
chemdhax, xi ja'ich an lej at'ax. 

15 Anchan! tin lo'o xu kó'yábtsik 
jelti jolib k'al an lej at'ax abal in 
jik'náltsik an chemlá. 16Pos tsubax, 
Jajá! yab tsi'nek abal kin tolmiy i 

tokat abatwáletsik, tsi'nek abal kin 
tolmiy nin kidhtaltsik na Abraham. 
17 Ani abal kin taja! jachan!, yejat 
kin junu jelti nin kidhábtsik 

abal kin bajaw ka k'wajay jelti 

jun i lujat ani i yajnantsix ok'lek 
pále'tsik tin tamét na Dios ani 

abal kin wék'ontsi ti walastaláb an 
atiklábtsik, k'al tin kwentak'i an 
chemlá xin tamu. "8 Ani anchan! jelt 
xan ti Јаја! in аса! i yajtsiktaláb 
ani taktamiyat, xo! in ko'ol i 
awiltaláb abal kin tolmiy ejtal xu 
taktamiyábtsik jeye. 


Na Jesús más uluts ké na Moisés 


Kidháblábtsik xi t'okodhich, 

kom tatá'tsik ja'ich xi 
kanidhich k'al na Dios abal ki 
dhabalnájich k'al Jajá!, ka exla! 
alwa! na Kristo Jesús, an abatwále 
ani an lej ok'lek рае! Kal ni 
belomtalábil. 2Pos na Jesús yab 
jayk'i in ch'ikat t'ajámal na Dios, xi 
каї ti bijidh abal kin Paja! jeché! 
an t'ojláb, jelt xan ti na Moisés 
k'wajay jeye ti t'ójontsix in lujtalk'i 
ba putál nin Кіта! na Dios. ¿Na 
Jesús yejat más ka k'ak'ná ké na 
Moisés, jelt xan ti jun i kübal atá 
in bach'wal más i k'ak'naxtaláb ké 
an atá xin kubál. ^Ejtal an atátsik 
yejat ka kwajay kubadh k'al jun 
xita'; por na Dios ja'ich nin t'ajámal 
ejtal xowa! wa'ach. 5Anchan! pé, 
na Moisés k'wajay ti t'ójontsix in 
lujtalk'i ba putál nin k'imá! na Dios; 
nin t'ojlábil, ja'ich kin t'ila' ejtal 
хома! na Dios ne'ech Кіп ulu más 
tayíl. Por na Kristo, k'wajat lujat 
jelti an chakámláb ba jachan' nin 
Кіта! na Dios. Jeché! nin Кіта! na 
Dios, ja'ich wawá'ich, xu k'wajat 

jelti jachan' an atá, max ki óntsích 
ku k'wajay in lujtalk'i ani ki bela! 
asta tin ok'ontal ani u kulbél k'al 
tin kwenta an aytsixtaláb xi ko!ol. 


An koyóxnich abal xin 
belálichtsik na Dios 


7 Jaxtám, xan tin ulal enché! an 
T'okat Ejattaláb ban T'okat Dhuslab: 
Max ka ach'a'tsik xo! ti tawnál 
na Dios, 
8 yab ka chapikmédha'tsik 
na ejattal jelt xan tin 
t'ajámaltsik xi tomnaxnék 
ani in taktamiyámal na 
Dios ban chabál xon ti yab 
k'wajtsidh. 
9 Taja!, tin taktamiytsik na weje' 
pakéliltsik, 
maske tin nakíl chab inik i 
tamub in chu'u xowa'kich xi 
Мапа! и t'aja'. 
10 Jaxtám tin chakuy K'al jachan' 
an atiklábtsik 
ani u ulu enché': 
“Ech'ek'i xe'echtsik k'ibchonék 
nin ejattal 
ani yab in le!námal ti kin 
exlantsi an tu bélil." 
11 Jaxtám tin chakuy k'al jajá'tsik 
апі u lej utsa'tsik tsubax, 
ke yab пе'есһ ka ochichtsik abal 
ka koyóch k'al Naná!. 
12Kidháblábtsik, ka kó'oy t'ajat i 
kwenta abal ni jun xita' xi tatá'tsik, 
yab kin kó'oy in ejattal yab ама! 
ani yab u belom xi ka pílmédhá k'ál 
ba na Dios xi ejat. 19Ка kó'oytsik i 
kwenta abal yab ka tamu anchan!, 
ki táwnáxintsik jún ani jún tsudhey 
ka tsudhey, lejat u k'wajat jeché! an 
k'ij, abal ni jun хіќа! xi tatá'tsik, yab 
ka k'ambiyat k'al an walastaláb ani 

ka pojkaxmé nin ejattal. 14pos max 
ki óntsi ku k'wajay junini' ni chalab 
asta tin ok'ontal, k'al an belomtaláb 
xi kó'yám asta tin tujtal, ne'ech 
tám ki kó'oy weye хома! in ko'ol na 
Kristo. 
15Enché! tu ulwáb: 
Max ka ach'a'tsik xo! ti tawnál 
na Dios, 
yab ka chapikmédha'tsik 
na ejattal jelt xan tin 
t'ajámaltsik xi tomnaxin. 
16; Jita! pé xin axtsitsik tin káwintal 
na Dios ani tayíl tomnaxintsik? 
Ja'ich jachan' ejtal xi káldhátsik 
k'al na Moisés ban chabál xi Ejipto. 
17 ¿Ani Kal jita! k'ál ti kwajay 
na Dios u chakül chab inik i 
tamub? Ja'ich k'al xin wala'tsik; xi 
chemechtsik ban chabál xon ti yab 
k'wajtsidh. 18 ¿Ani јіса! na Dios in 
lej utsa! tsubax ke yab ne'ech ka 
ochichtsik abal ka koyóch junax 
Kal Jajá'? Ja'ich xi yabtsik t'ajxin 
ti Kij. '?Pos i chu'tal ke yabtsik in 
ejto ka ochich abal ka koyóch k'al 
na Dios kom yabtsik belmách. 
Jaxtám, lejat xo! bél i ko'ol 
xowa! in ulúmal na Dios abal 
ku ochich tu koyol k'al Jajá!, yejat 
ki kó'oy i kwenta abal yab telab 
tá! yab kin ejto ka ochich taltsik xi 
tatá'tsik a kidhtal. 2Pos wawá!, u 
t'iltsidhich weye an ti tsubaxtaláb 
k'al tin kwenta an lo'eltaláb jelti 
jajá'tsik; por jajá'tsik yab xata' tin 
éyna! tam tin ach'a! jachan' an 
tsubaxtaláb, abal in ach'a'tsik 
ani yab in bela'. 3Por wawá! xi 
belámalich, ja'ich xi exomich tu 
ochel ba jachan' an koyóxnich. Por 
Kal tin kwenta хі yabtsik in bela! 
na Dios, in ulámal enché!: 

Jaxtám tin chakuy k'al jajá'tsik 
апі u lej tsubax utsa!, 

ke yab ne'ech ka ochichtsik abal 
ka koyóch k'al Naná!. 

Por na Dios k'ejle in ok'yámalich 
nin t'ojlábil asta tam tin t'ajámal an 
Kay'lá; ^pos ta! k'wajat ban T'okat 
Dhuslab xon tin ulal enché! k'al tin 
kwenta in k'ítsájil an koyóxnich: 

Na Dios koyóch tin bükláb a 
k'ítsá, k'al ejtal an t'ojláb 
xin t'aja'. 

5Ani in ulal juní an T'okat Dhuslab 
enché!: 

Yab ne'ech ka ochichtsik abal ka 
koyóch k'al Naná!. 

Spor bél u КБе] taltsik ka ochich 
ba јасһап! an koyóxnich; ani xi 
jidhtal in ach'ámaltsik jeché! an 
tsubaxtaláb k'al tin kwenta an 
lo'eltaláb, yab ochich abal in 
ch'ikat t'aja'tsik. 7 Jaxtám, na Dios 
tin bijyámal juní jun i k'ij: ja'ich 
jeché'ich i k'ij. Pos na Dios tu 
tawnál k'al xowa! in ulu na Dabid 
más tayílich, ban T'okat Dhuslab 
xin ulal enché': 

Мах ka ach'a'tsik xo! ti 
tawnál na Dios, yab ka 
chapikmédha'tsik na ejattal. 

8Max pidhnékak an israelitatsik 
jachan' an ti koyóxnich k'al na Josué, 
na Dios yabichak in wits'k'ómal kin 
bijiy k'e'et i Кі). JAnchan' рё, bél 
wa'ach jun i tokat koyóxnich abal 
xin belálichtsik na Dios; 10 pos xu 
ochelich ti koyol k'al na Dios, u 
koyolich k'al nin t'ojlábil jelt xan ti 
na Dios ti koyóch k'al nin t'ojlábil. 

M Yejat pé ki Paja! an chápláb ku 
ochich ba jachan' an koyóxnich, pos 
yab telab tá! kin wéwna! jun хіќа! 
xowa! in t'ajámal xi yabtsik belmách. 

12pos nin káwintal na Dios ejat 
ani in ko'ol i awiltaláb. Más ja! 
ch'upidh ké jun i machét хі tamatk'i 
ti wi'idh; и ochel asta más alk'idh 
ba ni itsích ani ba ni ejattal. Tu 
exlantsal хома! i chalpayal ani 
хома! i le'nál ki баја! ti itsích. 13 Yab 
wa'ach ni jun xata! xowa! xi t'ajadh 
k'al a Dios, xi ne'ech ka ejtowat ka 
chink'ontsat k'ál; ejtal kwajat tejwa! 
ani in telál јасһап! xi ne'ech ti ku 
lújundha! tayíl. 


Na Jesüs ja'ich nu lej ok'lek pále' 

14Na Jesús, nin Chakámil na 
Dios, ja'ich ni lej ok'lek pále'il 
xi ochenekich tin tamét na Dios. 
Jaxtám ti yejat ki óntsi ku k'wajay 
junini'k'i Ка] ni belomtal. 1Роѕ 
ni lej ok'lek pále'il, in ejtowal 
ti ku kó'ontsi ti yajnantsixtaláb 
k'al tin kwenta abal wawá! yab 
u lej likat, pos Јаја! jeye t'ajat, in 
ach'ámal xowa'kich i taktamixtaláb 
jelti wawá!, por yab Ja! walbin. 
16 Jaxtám, ki kontsích pé k'al 
yantam i belomtaláb ni Diosil xu 
k'anidhax t'ajat abal ti ku kó'ontsi ti 
yajnantsixtaláb ani ti ku tolmiy k'al 
nin alwa'tal, xowa'kichk'i i k'ij ti ki 
yéntsi. 

Jun i lej ok'lek pále!, u 
takwyáb ban iniktsik ani u 

bijyáb abal ka k'wajay ti ok'lek 
atiklábtsik tin tamét na Dios ani 
abal kin pidhna! an pikbantsixtaláb 
k'al tin kwenta an walastalábtsik. 
?Kom an lej ok'lek pále! u átáb jeye 
Kal an taktamixtaláb, in kó!yal 
і cha'attaláb Kal xi yabtsik lej 
chalpadh ani k'al xi k'ibchonéktsik 
ti xe'ech; ?ani k'al tin kwenta abal 
јаја! u walbinal jeye, ko'ol kin 

pidhna' i pikbantsixtaláb k'al tin 
kwenta nin walastalábil ani k'al 
tin kwenta nin walastalábil an 
atiklábtsik. 
4Ni jun хіба! yab ne'ech kin 

ejto kin bijiy tinbá! ti lej ok'lek 
pále'; tokot k'al a Dios ti ne'ech ka 
ejtowat ka takwyat ani ka pidhan 
jeché! an ti punk'untsixtaláb jelt 
xan ti támun k'al na Arón. *Anchan' 
jeye u támnal k'al na Kristo; yab 
Jajá'k'i tin kwetém chalab tin 
bijyámal tinbá! ti lej ok'lek pále!', 
k'al a Dios ti pidhan jachan' an ti 
punk'untsixtaláb, jelt xan ti usnék 
enché!: 

Tatá! tu Chakámil 

апі Мапа! tu pidhámal xo! ti 

xe'chintaláb. 

6 Jelt xan tin utsámal jeye táyk'i 
ban T'okat Dhuslab enché!: 

Tatá! i pále! malilíl i k'ij, 

anílk'i jelti na Melkisedek. 
7Tam ti na Kristo k'wajay teché! 
ti k'ay'lá, in t'ajtsi ti konoxtaláb 
ani ti pakabédhaxtaláb na Dios, 
k'al kawidh i káwintaláb ani Kal 
yantam іп ja'mál in wal. Jeché! 
xita! in t'ajtsi an ti konoxtaláb ani 
an ti pakabédhaxtaláb, ja'ich xin 
ko'ol i awiltaláb abal ka lo'wat k'al 
an chemlá xi k'wajatich ne'ech kin 
tamu. Axtsin an tin káwintal k'al 
na Dios, kom Јаја! tokot in t'ajál 
хома! in lé! na Dios. 8 Ani anchan', 
maske Јаја! u Chakámláb Kal a 
Dios, in wit'a! kin Раја! хома! utsan 
k'al na Dios k'al tin kwentak'i an 
yajtsiktaláb xin wat'na'. Апі kom 
anchan! ti t'ajadh lujat t'ajat, in 
bajaw ka k'wajay ultaláb k'al an 
lo'eltaláb xi malilíli k'ij abal k'al 
ejtalk'i xita! k'ál ti ka exbantsat 

хома! Jajá! in ulal. 10pos bijyat k'al 
na Dios ti lej ok'lek pále! anílk'i jelti 
na Melkisedek. 


An k'ak'adhtaláb xin ko'ol 
max ki jila! tu belom 
10 ko'ol tajat уап xata! ku t'ila' 

k'al jeché! tin kwenta, por t'ojláb 
t'ajat ku wila! abal kayúmtsik t'ajat 
ta exbayal. 12K'al tin nakílk'i an 
k'ij xi wat'enekich, in tomnálichak 
max i ok'tsixichtsik; por bél a 
yéntsaltsik ki wiltsin ti ít xowa!' yab 
lej t'ojláb nin káwintal na Dios. A 
junwaltsik bél jelti Pele! xi tokot in 
uch'áltsik i leche, tam yejatich ka 
k'aputsik i k'apnél xi yab tumax. 
13 Ani xi tokot in uch'áltsik i leche, 
in junwal jelti t'ele', pos yabél in 
bajúmaltsik kin exbay xant'éy in 
éy ап lujat xe'chintaláb. 1*Por an 
k'apnél xi yab tumax, ja'ich abal 
xi pakdha'ichtsik. Anchan' jeye in 
junwal xin wit'álichtsik kin chu'u 
хома! alwa! апі хома! yab alwa! 
abal in wit'álichtsik kin exbay. 

Anchan! рё, ki óntsi ki Paja! an 

chápláb abal ki lujku tibá!, ki 
jila'ich an jidhtal ok'tsixtaláb k'al tin 
kwenta na Kristo. Yabich ki t'ilál an 
jidhtal ok'tsixtaláb, jelti tam i óntsal 
ki tila! abal ki jila'ich tu walablom 
xi ne'ech ti ku júna! ban k'ibeltaláb 
ani k'al an belomtaláb tin kwenta na 
Dios. ?Aníl јеуе, jelti an ok'tsixtaláb 
k'al tin kwenta an pujaxtaláb, an 
k'wajbantsixtaláb an ti k'ubaklek bin 
ók? an belomtsik, k'al tin kwenta tam 
ka ejech ti ít an chemélomtsik ani 
Kal tin kwenta an lújundhaxtaláb 
xi ne'ech ka tsích tayíl. ¿Pos ne'ech 
ki óntsi ki Paja! an chápláb ki lujku 
tibá', max na Dios anchan! tin lé!. 

4Wa!ach xin bach'úmalichtsik 
an tajaxtaláb jun i k'ij ani in 
exlálich xowa! na Dios in pidhnál. 
In bach'úmalich jeye an T'okat 
Fjattaláb, Sin exlámalich nin 
alwa! tsubaxtalábil na Dios ani 
піп awiltal an k'ay'lá xi ne'ech ka 
tsích tayíl. Max ka kuxkuláchtsik, 
yabich ne'ech ka ejtowat ka t'ajan 
juní kin jila! ti walablom; pos max 
kin t'aja' anchan', u kalelich tám 
jelti max jajá'tsik t'ajat exom in 
pajk'iyal ti ít ban peltsidh te' nin 
Chakámil na Dios ani in labídhnál 
tin tamét an atiklábtsik. "In 
junwalich tám jelti an chabál xin 
dhikedhál an ja! ech'ek'i tam u 
ulel an áb: max jachan' an chabál 
in labedhantsal an ti t'ayabláb xu 
t'ojnaltsik taja!, lábt'ajadh ti k'wajat 
Kal na Dios; $por max tokot in 
labedhál i k'ídh o i ani' ch'ojóltsik, 
yab xata! ti alwa!; yabich ne'ech 
ka lábt'ajan k'al na Dios ani tayíl 
ne'ech ka tsikan. 


An aytsixtaláb xi tu tolmiyal 
abal yab ku witsiy ti küx 


3Kidháblábtsik, por maske naná! 
anchan! in káw, u cho'ób alwa! ke 
tatá'tsik a t'ajál хома! alwa! kom 
i lo'odhichtsik. 19 Pos na Dios, 
lujat Ja! t'ajat ani yab ne'ech kin 
uk'tsi xant'éy a t'ajámaltsik k'al 
tin kwenta an k'anidhaxtaláb xa 
xalk'antsitsik na Dios tam ta tolmiy 
an belomtsik, ja'ich xi xo! bél i 
k'wajat a t'ajáltsik. "Por папа! u 
lé! ku chu'u ke ejtal tatá'tsik, ka 
óntsi ka Саја! anchan! k'al yantam 
i ik'axtaláb asta tin ok'ontal abal 
Ка t'ájan kidhat xowa! i k'wajat a 
aytsímtsik. 12Yab u lé! ku chu'u 

ki óbemétsik, más alwa! ka óntsi 
ka wéwnantsi tin ok'tsixtal xi k'al 
tin kwentak'i nin belomtal ani nin 
cha'attalábil, exom in bach'waltsik 
an jiltsixtaláb xi usnéktsik ne'ech 
ka pidhan k'al na Dios. 

13Tam ti na Abraham utsan k'al 
na Dios abal ne'ech ka pidhan jun 
i jiltsixtaláb, na Dios in lej tsubax 
ulu Kal Јаја! tinbá! kom yab wa'ach 
ni jun xita' más púlek ké Јаја! xi 
ne'ech kin ejto kin éynantsi tin bij 
abal kin lej tsubax ulu kál. #Enché! 
tin ulu: “Tsubax ti ne'ech t'ajat tu 
lábt'aja' ani ne'ech tu pidha' yán 
ta kidhtaltsik.” 15 М№а Abraham in 
aytsi k'al i k'ayúmtaláb ani anchan' 
tin bach'u хома! usnék ne'ech ka 
pidhan Ка] na Dios. 'éTam kin lej 
tsubax ulu jun xata! an iniktsik, in 
lej tsubax ulal Kal in bij jun xita! xi 
más púlek ké јаја! ani tam kin lej 
tsubax ulu jun xata! k'al jun i lej 
tsubk'axtaláb, yabich más yejat xata! 
kin káwlíxna!. 1 Jaxtám na Dios tin 
tsubk'a! k'al i lej tsubax uluxtaláb 
xowa! in ulal ke ne'ech kin pidhna'. 
In баја! anchan! abal in le'na! kin 
xalk'antsi tajax t'ajat xi ne'echtsik 
kin bach'u xowa! Јаја! in Шата] 
ke ne'ech kin pidhna'. Ani ke Jajá!, 
yab ne'ech ka kuxkulách ani yab 
ne'ech kin jalk'uy ni jun xata! хома! 
in Шата]. 18 Anchan' pé, wa'ach 
cháb xata! xi yab ne'ech ka ejtowat 
ka jalk'uyat, xon ti na Dios yab 
ne'ech kin ejto ka k'ambixin; ani 
k'al jachan'tsik, na Dios tu pidhál 
jun i lujat k'ijidhmédhaxtaláb, 
wawá! xi ayal nin beletnaxtal 
ani i belámalich an aytsixtaláb 
хі Јаја! tu pidhámal. 19 Jeché! an 
aytsixtaláb, tu kó'ontsal in lujtalk'i 

ani in tsubtalk'i an ti ejattal, jelti 
an pat'áltsik xu paltsinal an tan 
abal ka kó'yat kubat junini'k'i. 
Jeché! an aytsixtaláb xi ko'ol, xi 
ja'ich jelti an pat'ál kubdhaxtaláb, 
k'wajat wik'adh alwa! tin küx in 
dhabúl an Lej T'okat Altá xi k'wajat 
ban pulek atá xon tu k'ak'náb na 
Dios tú! walk'i', 20хоп ti ochich na 
Jesús k'al wawá! ti kwenta abal 

ti ku japtsi an ti bél. Anchan', na 
Jesús in bajúmalich ka k'wajay 
malilíl i k'ij ti lej ok'lek pále', 
anílk'i jelti na Melkisedek. 


Na Jesús u pále' anílk'i 
jelti na Melkisedek 

Jeché! na Melkisedek, 

k'wajinek ti tak'ix ban bitsow 
xi Salem ani ti pále' abal na Dios 
xi pülek t'ajat. Tam ti na Abraham 
witsích an ti péjéx xon tin áta! an 
pakdha' tak'ix, kale ti bach'wáb 
k'al na Melkisedek ani lábt'ajan. 
2Pidhan wé! na Melkisedek хома! 
na Abraham in áta! ban péjéxtaláb. 
An bijláb Melkisedek, in lé! kin ulu 
ok'ox “lujat pulek tak'ix”; ani kom 
u pulek tak'ix Salem, xin lé! kin ulu 
“k'ijidhtaláb", in ulalich tám, “k'ijidh 
pulek tak'ix." 3Yab u xalk'anal max 
táta'lidh ani max nána!lidh, nibal 
u xalk'anal max in ko'ol in weje! 
pakéliltsik. Yab u t'ilnal xowk'i tu 
chakam nibal xowk'i ti chemech. 
Anchan', u xalk'analich jelti max u 
Chakámláb k'al na Dios, jun i pále!, 
xi k'wajat malilíl i k'ij. 

^Pos alwa'ich, ka exlantsitsik 

xo! tin pubíl na Melkisedek, pos 
ni weje' pakélil Abraham in pidha' 
wé! xowa! in k'ántsámal an pakdha' 
tak'ix ban péjéxtaláb. 5Nin tak'ixtal 

na Dios xin jilám dhutsadh na 
Moisés in ulal enché': an pále'tsik 
xu kidhtaláb k'al na Lebí in ko'ol i 
awiltaláb kin kontsi an atiklábtsik 
wetsik ejtal xowa'kich, maske in 
ja'üb, pos u kidhtalábtsik jeye k'al 
na Abraham jelti jajá'tsik. Por na 
Melkisedek, maske yab u kidhtaláb 
Kal na Lebí, in bach'k'untsi xi wé! 
na Abraham. Jeché! na Abraham, 
ja'ich xi usnék ke ne'ech ka pidhan 
jun xata! k'al na Dios. Anchan' 

ti lábt'ajan na Abraham k'al na 
Melkisedek; "ani yab xita' ne'ech 
kin ejto kin ulu ke xu lábt'ajax, más 
ja! chipíl ké xu lábt'ajnal. 8 Wawá'k'i 
teché!, xin bach'waltsik xi jeché' 
wetsik, ja'ich i iniktsik xu chemel; 
por k'al tin kwenta na Melkisedek, 
an T'okat Dhuslab in t'ilál jelti jun 
xita! xi bél ta! k'wajat ejat. 9Ani 
ne'ech ki ejto ki ulu ke na Lebí ani 
ejtal an pále'tsik xu kidhtaláb k'al 
jajá!, xi xo! in bach'waltsik jeché! 
wetsik, in pidhámaltsik jeye wetsik 
na Melkisedek támk'i jachan' tam 
ti na Abraham in pidhna'; “Oabal 
tam ti tám, bél гаја! ti kitámtetsik 
bin t'u'úl na Abraham tam ti na 
Abraham kale ti bach'wáb k'al na 
Melkisedek. 

11 An atiklábtsik xi Israel, in 
bach'u an tak'ixtaláb tin k'ubak an 
lebitatsik xu pále!, xu kidhtalábtsik 
k'al na Arón. Por xo!, max jeché'tsik 
tsubax lejtal tin t'ajámaltsik ka 
lujkun xin wéwnáltsik jeché! an 
tak'ixtaláb, tám, yabichakwi'ik 
yéntsidh ka wa'chin ít i pále! xi 
jáyki na Arón, tokot xi jáyk'i na 
Melkisedek. 12Pos tam ka jalk'uyat 
an pále'tsik, yejat jeye ka jalk'uyat 
an tak'ixtaláb; 13ani ni Ajátik, 

xin ulal an T'okat Dhuslab enché! 
Kal Јаја! tin kwenta: k'e'et jeye i 
kidhtaláb xi tál táyk'i ba na Israel, 
xon ti yab jayk'i kalnek ni jun i 
pále!. 14 Abal cho'óbte alwa!, ke ni 
Ajátik tál bin kidhtal na Judá; ani 
na Moisés, yab in t'ila! ni jun xata! 
k'al tin kwenta jeché! an kidhtaláb 
tam tin t'ila' an pále'tsik. 

15 Ani jeché!, más tejwa'ich t'ajat 
tam ti an ít pále! xi xalk'an, in 
junwal jelti na Melkisedek. 18 Yab 
in bajúmal ti pále' abalk'i an 
tak'ixtaláb in ulámal ke yejat 
ka tsích ba jun i kidhtaláb, in 
bajúmal ti pále', Kal tin cháp jun 
i xe'chintaláb xi yab ne'ech ka 
ejtowat ka k'ibdhá. 17 Pos jeché!, 
ja'ich xowa' in ulal na Dios Ка! Јаја! 
tin kwenta: 

Tatá! ja'ich jun i pále! xi ne'ech 
ki kwajay malilíl i Кі, 
anílk'i jelti na Melkisedek. 
18 Jaxtám, an jidhtal tak'ixtaláb 
wék'oyat abal yab t'ajat likat 
ani yab xata! ti alwa!; 19роѕ an 
tak'ixtaláb xin jila! dhutsadh na 
Moisés yab xata! in lujku. Ani хо!, 
tin kuxúl, i ko'ol jun i aytsixtaláb 
más alwa!, xi k'ál tu utelich weye 
ba na Dios. 

20Na Dios, ja'ich in баја! jeché! 
Kal jun i lej tsubax uluxtaláb. ?! Xi 
k'e'et an pále'tsik, yab bijidh k'al ni 
jun i lej tsubax uluxtaláb, por k'al 
tin kwenta jeché! an pále!, bijyat 
k'al jun i lej tsubax uluxtaláb; pos 
ban T'okat Dhuslab u usnal enché': 

An Ok'óxláb in lej tsubax ulúmal 
ani yab ne'ech kin jalk'uy: 

“Tatá! ja'ich jun i pále' xi ne'ech 
ki kwajay malilíl i Кі, 

anílk'i jelti na Melkisedek.” 

22 Jaxtám, na Jesús ja'ich nin lej 
tsubk'ál jun i lejkintaláb más alwa! 
ké xi ok'ox. 23Xi k'e'et an pále'tsik, 
yaneytsik t'ajat; kom u chemeltsik, 
jaxtám ti yab in ejtowal kin óntsi. 
24Por kom na Jesús yab Ja! u 
chemel, yab in wat'bantsal k'e!et an 
ti pále'taláb. ?5Jaxtám tin ejtowal 
kin lo'óch abal та i k'ij, xu 
utelichtsik ba na Dios Kal Jajá'k'i 
tin kwenta. Pos Јаја!, k'wajat ejat 
malilíl i k'ij abal kin pakabédhál na 
Dios k'al tin kwenta xu utelichtsik 
Kal Jajá!. 

26 Anchan! pé, na Jesús ja'ich an 
lej ok'lek pále! xi k'ejle i yéntsal tu 
k'wajat. Јаја! tokat Ja! t'ajat, yab 
in ko'ol ni jun xata! хома! yab 
alwa! nibal walbidh, wék'odh ban 
walablomtsik ani k'adhbats más 
t'ek'at ké an walk'i'. 27 Yab in junwal 
jelti xi k'e'et an ok'lek pále'tsik, xi 
ko'ol kin chemdha! i ko'néltsik 
ani kin pikba!' tsudhey ka tsudhey, 
ok'ox k'al tin kwenta jajá' nin 
walabtsik ani tayíl, k'al tin kwenta 
nin walab an atiklábtsik. Na Jesús 
yab Ja! anchan! tin t'aja', tam tin 
pidhna! tinbá! abal ka chemdhá, 
in k'wajba'ich an pikbantsixtaláb 
júnílk'i tokot abal ejtalichk'itsik. 

?8 An tak'ixtaláb xin jilám dhutsadh 
na Moisés, in bijyal ti ok'lek pále'tsik 
i iniktsik xi yabtsik lujat; por nin lej 
tsubax uluxtalábil na Dios, xi ulich 
más tayíl ké jeché! an tak'ixtaláb, in 
bijiy ti lej ok'lek рае! nin Chakámil, 
xi t'ajadh lujat abal malilíl i Кі. 

Na Jesüs, ni kawintsíxil 


ban ít lejkintaláb 


Хома! xi más uluts xi xo! in 
k'wajat u t'ilál, ja'ich abal 

ni lej ok'lek pále'il anchan! Ја! 
ani buxkanék bin eját nin t'okat 
k'wajtalábil na Dios tú! walk'i!. 
2K'wajat ti lej ok'lek pále! bin lej 
t'okat altájil na Dios, xi t'ajadh k'al 
an Ok'óxláb ani yab k'al i iniktsik. 
3Ejtal an ok'lek pále'tsik u bijyáb 
abal kin k'wajba! i ch'ejwalixtaláb 
ani i pikbantsixtaláb; jaxtám na 
Jesukristo, yejat jeye kin kó'oy 
xata! хома! kin pikba'. “Max Јаја! 
teché'ak k'wajat chabál, nibalak 
ela! u pále'; abal teché!, bél 
wa'ach i pále'tsik xin pidhnál i 
pikbantsixtaláb jelt xan tin ulal 
an tak'ixtaláb xin jilám dhutsadh 
na Moisés. 5Por jeché! an pále'tsik, 
k'wajat ti t'ójontsix k'al хома! xi 
jelt in ch'ilábil ani in chalám хома! 
wa'ach tú! walk'i'. I cho'ób abal 
i ch'ilabk'i, pos tam ti na Moisés 
ne'chich kin t'ajtsi tin t'okat altájil 
na Dios, utsan enché! k'al na Dios: 
"Ka chu'u alwa! ani ka Paja! anchan! 
jelt xan tu óltsi tú! ban ch'én." Por 
ni lej ok'lek pále'il in bajúmal 
ka k'wajay ti kontsintsix ba jun i 
t'ójontsixtaláb xi más alwa!, pos 
Јаја! k'wajat ti kawintsix ba jun i 
lejkintaláb xi más alwa', xi káldhats 
ban chalabtsik xi más alwa'. 

7 Abal max an jidhtal lejkintaláb 


yabichak xata! in k'ibdhál, yabichak 


yéntsidh ít i lejkintaláb. $Por na 
Dios in chu'u abal yab k'wajat alwa! 
jachan' an atiklábtsik, jelt хап tin 
ulu enché! ban T'okat Dhuslab k'al 
jajá'tsik tin kwenta: 
Ne'ech kin bajaw i k'ijtsik 
xowk'i ne'ech ku t'aja! ít 
i lejkintaláb k'al an 
atiklábtsik xi Israel ani xi 
Judá. 

? Yab jelti an lejkintaláb xu 
t'ajámal k'al nin weje' 
pakéliltsik 

tam tu lot'ok'na'tsik abal ku 
káldha! ban chabál xi Ejipto; 

pos in ch'ikat t'aja'tsik jachan' 
an lejkintaláb 

ani jaxtám tu walba'tsik, enché' 
tin ulu an Ok'óxláb. 

10 An lejkintaláb xi ne'ech ku Саја! 
k'al an atiklábtsik xi Israel 
tam ka wat'éch јасһап! an 
k'ijtsik, enché! ti ne'ech ka 
tájan, in ulu an Ok'óxláb: 

Ne'ech ku k'wajba! nu tak'ixtal 
ba jajá'tsik nin chalab 

ani ne'ech ku dhutsa! bin itsích. 

Naná'ich tám tin Diosiltsik, 

ani jajá'tsik ja'chich tám nu 
bitsówil. 

11 Ni jun xita! yab yejat kin ok'tsi 
xata! xi k'e!et; 

nibal nin junik, nibal nin kidháb 
abal kin exla' an Ok'óxláb, 

pos ejtal ne'ech ti kin exla'tsik, 

asta xi más chipíl ani asta xi 
más púlek xi jajá'tsik. 

1? Ne'ech ku pakwlantsi хома! yab 
alwa! in t'ajámaltsik 

ani yab jayk'i ne'ech kin 
witsiy ku chalpay nin 
walastalábiltsik. 
15 Tam na Dios in t'ilál jun i ít 
lejkintaláb, ja'ich abal in ulalich ke 
k'ejméch xi jidhtal an lejkintaláb. 
Ani xi ka k'ejméch ani yabich xata! 
ti alwa!, k'unatich i Kij ne'ech ka 
wixk'á. 
Nin tokat altájil na Dios xi teché' 
ti k'ay'lá ani xi tú! маі! 
Pos alwa'ich, an jidhtal 
lejkintaláb in kó'yámal an 

tak'ixtaláb хап ti yejat ka t'ajan 
an k'ak'naxtaláb ba jun in t'okat 
altájil na Dios xi teché! ti Кау!а. 
?-^Nin tokat altájil na Dios enché! 
ti k'wajat t'ajadh: ban ultaláb 
altá xu bijyáb ti T'okat Altá, taja! 
ti kwajat in kúb an béla ani an 
mesa k'al an tokat pan. Ba jachan' 
nin t'okat altájil na Dios, utat tin 
tamét in chabtal an dhabuxtaláb, 
ta! jeye ti k'wajat хоп tu k'wajbáb 
an pikbantsixtaláb xi t'ajadh 
k'al i mapal oro abal ka tsikan 
саја! an ikob. Tin küx jachan' an 
dhabuxtaláb, taja' ti kwajat na 
jún an altá xu bijyáb ti Lej T'okat 
Altá. Taja!, ta! ti kwajat jun i 
kajón bolidh putálk'i k'al i mapal 
oro xon tu ta'páb an lejkintaláb. 
Alk'idh ba jachan' an kajón, ta! ti 
k'wajat jun i mul xi t'ajadh Kal i 
oro baltsidh ti maná ani ta! jeye 
ti kwajat nin kwayab na Arón 
xi pudhnék ani an t'ujubtsik xon 
ti dhutsadh an t'ilabtsik k'al tin 
kwenta an lejkintaláb. 5Тіп éb 
jachan' an kajón, ta! ti k'wajat cháb 
in ch'ilábil i t'okat abatwáletsik xi 
suts'uts'lidh xu belkol, xin lé! kin 
ulu ke taja! ti kwajat na Dios. Jeché! 
an abatwáletsik, in dhabyal k'al 
nin suts'úts' хоп tu wadhyáb k'al 
an xich' abal ka pakwlantsat an 
walastalábtsik. Por xo', yab más 
ne'ech ku ejto ku óntsi ku tila! ejtal 
jeché!. 

6Тат t'ojojodhich anchan! ejtal 
jeché!, an pále'tsik u ochel táyidh 
bin jidhtal altájil nin t'okat altájil 
na Dios abal kin t'aja'tsik an 
k'ak'naxtaláb. "Por bin chabtal 
an altá, tokot u ochel an lej ok'lek 
pále! jáníl ti tamub; ani tam u 

ochel, ko'ol kin júna! in xich'ál i 
ko'néltsik abal kin pikba! k'al tin 
kwenta nin walastalábil ani nin 
walastalábil an atiklábtsik. 9K'al 
jeché!, an T'okat Ejattaláb tu pidhál 
ki exbay, ke lejat nin jidhtal altájil 
nin t'okat altájil na Dios u éynal 
abal ka t'ajan an k'ak'naxtaláb, 
an bél abal ban Lej T'okat Altá, 
yabél japidh. 9 Ejtal jeché! ja'ich 
jelti jun i óltsixtaláb abal an kij 
xi xo!; pos an ch'ejwalixtaláb 
ani an pikbantsixtaláb xi taja' u 
pidhnal na Dios, yab u ejtowáb 
ka lujkuntsat k'ál tin chalab xu 
ocheltsik ti k'ak'nax anchan'. Pos 
ejtal jeché!, ja'ich i tak'ixtalábtsik 
xi teché!k'i ti k'ay!lá, ke ja'ich 
tokot i k'apnéltsik, i uxnéltsik ani 
xowa'k'itsik in ujnámal in t'ajál abal 
ka t'okeytsik. Jeché!, ja'ich tokot xi 
ne'ech ka éyan asta tam na Dios kin 
jalk'úch ejtal. 

M Por tsi'nekich na Kristo ani 
xo!, Jajá'ich nu lej ok'lek pále' 
Kal ejtal xowa! alwa! xi tsi'nek. 
Nin t'okat altájil na Dios xon ti 
na Kristo k'wajat ti pále', alwa! 
ja! t'ajat, más ja! lujat ani yab 
t'ajnék kal i iniktsik; yab ja'ich in 
t'okat altájil na Dios xi teché! ti 
K'ay'lá. 12Na Kristo ochenekich 
ban Lej T'okat Altá, yabich abal 
kin pikba! in xich'ál i borrego o i 
beserro. Ochenek abal kin pikba' 
Jajá! t'ajat nin xich'ál; anchan! ti 
ochenek jünílk'i abal ejtalich ani tu 
bawtsámalich an ti lo'eltaláb xi yab 
jayk'i in ko'ol in ok'ontal. 19 Tsubax 
k'ejle ke nin xich'ál an toro ani an 
chibo ani nin k'wixíx an baka xu 
t'a'íl xon tu t'ajnal an pikbaxtaláb, 
xu wadhyábtsik k'ál хі k'wajattsik 

yab t'okat, in ko'ol i awiltaláb ka 
t'okedhaxin, por eblidhk'i. 4Por 
max anchan!, ¿awxe! yab in ko'ol 
más i awiltaláb nin xich'ál na 
Kristo? Pos k'al tin cháp an T'okat 
Ejattaláb xi kwajat malilíl i k'ij, 
na Kristo in pikba! tinbá! abal a 
Dios jelti jun i pikbaxtaláb xi yab 
ch'o'odh ani k'al nin xich'ál, tu 
wixk'intsal an ti chalab xi tu júnál 
ban chemlá abal ki ejto ki t'ójontsi 
na Dios xi ejat. 

15 Jaxtám, na Jesukristo ja'ich 
ni kawintsíxil ban ít lejkintaláb 
o jiltsixtaláb. Nin chemtal na 
Kristo, t'ájan abal ka pakwlantsat 
an walastalábtsik xi t'ájnék bin 
tak'ixtal an jidhtal lejkintaláb ani 
abal xi kanidhtsik k'al na Dios 
kin ejto kin bach'u an jiltsixtaláb 
xi yab in ko'ol in ok'ontal, хі Јаја! 
in ulúmal ke ne'ech kin pidhna!. 
16Tam wa'ach jun i bijtsixtaláb, 
yejat ka cho'óbná ok'ox max 
chemnekich xin t'ajámal jachan! an 
bijtsixtaláb abal ka tujéch ti éynal 
jachan' an bijtsixtaláb. 17 Pos jachan' 
an bijtsixtaláb, yabél in jalbíl 
max bél k'wajat ejat xin t'ajámal; 
tokot ne'ech kin jalbílna!, tam 
chemnekich an бојот. '8Jaxtám, 
wak'lá jeye i xich' tam ti t'ájan an 
jidhtal lejkintaláb. 19 Na Moisés in 
t'iltsi ejtal an atiklábtsik ejtal хома! 
in ulal jachan' an tak'ixtaláb. Tayíl, 
in téyna! an lana xi t'unuyich tajat 
Kal in chákní! ani jun k'we'lek 
i ch'ojól xin bij isopo, in axdha' 
bin xich'ál an beserro ani an 
chibo xuk'udh kal i ja', in wadhiy 
an dhutsadh úw xon ti k'wajat 
dhutsadh an tak'ixtaláb ani in 
wadhiy jeye ejtal an atiklábtsik. 

201n utsa'tsik enché': “Jeché! ja'ich 
an xich’ xin tsubk'ál an lejkintaláb 
xi na Dios in pidhnámal abal 
tatá'tsik." 21In wadhiy jeye na 
Moisés nin t'okat altájil na Dios 
Kal an xich’ ani ejtal xowa'kich xu 
éynal abal an k'ak'naxtaláb. 22Ап 
tak'ixtaláb in ulal ke ejtal ko'ol ka 
tokedhá Kal i xich' ani yab wa'ach 
i pakwlantsixtaláb max yab ka 
мака i xich’. 


Nin chemtal na Kristo in 
wixk'iyal an walastaláb 

?3 Anchan! pé, yéntsinék ejtal 
jeché! an pikbantsixtaláb abal ka 
t'okedhá ejtal jachan' xowa'kich 
xi ja'ich in ch'ilábil хома! wa'ach 
walk'i'; por ejtal jachan' xowa' 
wa'ach walk'i', in yéntsal más alwa! 
i pikbantsixtaláb ké xi jeché'tsik. 
24Pos na Kristo yab ochich ba 
jachan' nin t'okat altájil na Dios 
xi t'ajadh k'al an iniktsik, xi ja'ich 
tokot jun in ch'ilábil nin lej t'okat 
altájil na Dios. Na Kristo ochich ban 
walk'i' tajat, xon ti k'wajat xo! tin 
tamét na Dios abal ti ku kawintsi. 
25 An lej ok'lek pále', u ochel ban 
Lej T'okat Altá jáníl ti tamub abal 
kin pikba' i xich' xi yab јаја! in 
xich'ál; por na Kristo yab in pikba' 
tinbá! yáníl. 26Pos max anchanak, 
yejat támwi'ik ka chemech yáníl 
asta ti tujenek an k'ay'lá. Por 
xowa! u támnal xo', tam exomich ti 
kidhel an K'ijtsik, na Kristo xalk'an 
júníl tokot abal ejtalichk'i ani in 
pikba! tinbá! abal kin wék'oy an 
walastalábtsik. 27 Anchan!, jelt xan 
ti ejtal ko'ol ka chemechtsik jáníl 
ani tayíl, tál an lájundhaxtaláb, 
28anchan! jeye na Kristo ti pikbá 

júnílk'i abal kin wék'ontsi уап хіба! 
tin walastalábiltsik. Tayíl ne'ech 
juní ka xalk'an tin chabtsíl, yabich 
abal kin wék'oy i walastalábtsik, tál 
abal kin lo'otsik xi k'ál ti k'wajat 
aytsímte. 
1 Abal an tak'ixtaláb xin 
jilám dhutsadh na Moisés 
ja'ich tokot jelti jun in chalám xi 
xowa'kich alwa! ne'ech ka tsích 
ani yab ja'ich xin lejtalich. Jaxtám, 
jachan' an tak'ixtaláb yab jayk'i 
ne'ech kin lujku xu uteltsik ba na 
Dios k'al tin kwentak'i jachan' an 
pikbantsixtaláb xu t'ajnal tamub ti 
tamub. ?Pos max an tak'ixtaláb u 
lujkuxak, jachan' an pikbantsixtaláb 
ne'ech ka jilan ti t'ajnal; pos xin 
t'ajáltsik, tam ka pakwlantsatich tin 
walastalábil, yabich ne'ech kin ach'a! 
ke walbidh u jilk'onaltsik. ¿Por xo', 
jeché! an pikbantsixtalábtsik xin 
t'ajáltsik, u t'ajnal kin chalpay k'ál 
nin walastalábiltsik tamub ti tamub, 
^pos nin xich'ál an toro ani an chibo 
yab jayk'i ne'ech kin ejto kin wék'oy 
an walastaláb. 

5 Jaxtám па Kristo, tam ti ulich 
teché! ti k'ay!lá, in ша! enché! na 
Dios: 

Yabich a lé! i pikbantsixtaláb 
nibal ki pikbantsat ti 
ko'néltsik, 

jaxtám tin t'ojojontsámal jun u 
Сита]. 

8 Yabich a lé! ki pikbantsat an 

ti tsikadh ko'néltsik, nibal 
an pikbantsixtalábtsik xu 
t'ajnal abal ka wék'oyat an 
walastalábtsik. 

TU ulu tám enché': “Dios, je'tám 

in k'wajat abal ku Раја! 
xowa! Tatá! a le!, 

anchan! xan ti k'wajat dhutsadh 
k'al Naná! tu kwenta ban 
dhutsadh üw." 

8 Jidhtal, na Kristo in ulu ke na Dios 
yabich in lé! nibal in kulbetnál ka 
chemdhantsat ani ka pikbantsat ti 
ko'néltsik; nibal i tsikadh ko'néltsik 
nibal i pikbantsixtalábtsik abal kin 
wixk'a! i walastaláb, maske jeché! 
ja'ich xowa! in ulal ka t'ájan an 
tak'ixtaláb. 9 Ani tayíl in ша! jeye 
enché': “Dios, je'tám in k'wajat 
abal ku Paja! хома! a lé!.” Jeché! 
ja'ich in ulal ke na Dios in wék'óch 
jachan' an weje! pikbantsixtalábtsik 
ani in k'wajba'ich jeché! k'e'et 
an pikbantsixtaláb. !"Na Dios tu 
t'okómal abal na Jesukristo in Саја! 
хома! na Dios іп le'na! tam tin 
рікЬа! Јаја! t'ajat nin t'u'úl jünílk'i 
abal ech'ek'ijich. 

1 Ejtal xu pále'tsik, u kubél 
tsudhey ka tsudhey ani in óntsal 
kin Раја! yáníl jayéchk'i an 
pikbantsixtalábtsik, maske jeché' 
an pikbantsixtalábtsik yab jayk'i 
ne'ech kin ejto kin wixk'a! an 
walastalábtsik. 12Por na Jesukristo 
jún tokot an pikbantsixtaláb in 
Саја! abal kin wixk'a! an walastaláb 
abal ech'ek'ijich ani tayíl buxkan 
tin eját na Dios. 13'Taja! k'wajat in 
aytsím asta ka átantsat xita! k'ál 
tu арпа], 'abal k'al jánk'i tokot 
i pikbantsixtaláb xin pikbantsi 
na Dios, in lujkuwalichtsik abal 
ech'ek'ijich xi Jajá'ich in dhabal. 

15 Ani an T'okat Ejattaláb, jayéchk'i 
jeché! tu utsál abal jidhtal in ulal 
enché': 

16 An lejkintaláb xi ne'ech ku баја! 

k'al jajá'tsik tam ka wat'éch 
jachan' an k'ij, enché! ti 

ne'ech ka t'ájan, in ulal an 
Ok'óxláb: 

Ne'ech ku k'wajba! nu tak'ixtal 
ba nin itsích 

ani ne'ech ku dhutsa! ba nin 
chalabtsik. 

17 Ani tayíl in ulal jeye: 

Yab más jayk'i ne'ech ku 
chalpay nin walastalábiltsik 
nibal xowa' yab alwa! in 
t'ajámaltsik. 

18 Anchan' pé, tam an 
walastalábtsik pakwlantsidhich, 
yabich más yejat i pikbantsixtaláb 
abal an walastalábtsik. 


Yejat ku utey ba na Dios 

19 Kidháblábtsik, jaxtám xo! ti 
ejtowalich ku ochich ban Lej T'okat 
Altá Kal ni jun i jik'éltaláb Ка! tin 
kwentak'i nin xich'ál na Jesukristo, 
20tokot ki óntsi an ít bél, an bél 
xin pidhnál an xe'chintaláb xi yab 
in ko'ol in ok'ontal, xi k'wajatwi'ik 
dhabudh ani tu japtsi Kal Јаја! nin 
сита]. Jelti max u wat'elich xo! bin 
dhabúl an Lej T'okat Altá xi k'wajat 
ban pulek atá xon tu k'ak'náb na 
Dios. ?! Na Jesús ja'ich ni pulek 
pále'il bin Кіта! na Dios; ?2jaxtám, 
ku utéch ba na Dios kal jun i ejattal 
lujat ani k'al jun i belomtal púlek. 
Pos Јаја! tu t'okedhantsámalich 
an ti ejattal abal yabich ki аса! 
u walbidh k'al an walastalábtsik 
ani ni t'u'úl t'akadhich Kal i ја! xi 
alwa!. ?3Ki óntsi ki kó'oy junini' ni 
chalab ban aytsixtaláb xi t'ilál ba 
ni belomtal, yab ki jálk'ük'liy ni 
chalab, pos na Dios ne'ech kin баја! 
jelt хап tu utsámal. 24 Ani yejat 
ki aliy xan ti ku tólmíxin jún ani 
jún, abal anchan', ku k'ánídháxin 

más ani ki t'ajál хома! alwa'. 25Yab 
yejat ki wéwnantsi tin ok'tsixtal 
xin ujnámaltsik yab u k'alel xon 
ti Раја] an junkuntaláb. Yejat ku 
pákábédháxin jún ani jún ani xo! 
más, kom i chu'tal ke exomich ti 
k'unel xowk'i ti ne'ech ka tsích an 
Ajátikláb. 

26Pos max ki óntsal ki Paja! an 
walastaláb abalk'i i jila! ki bela! 
jeché! an tsubaxtaláb maske i 
exlálich, yabich wa'ach más i 
pikbantsixtaláb хома! ka ріка abal 
ku pakwlantsat an ti walastalábil. 
27Tokotich tám u jilk'onal ki 
aytsím an k'ak'adhtaláb tam ka 
tsích an lájundhaxtaláb ani an 
k'amal xi k'wajat jomomól xon ti 
ne'ech ka pet'ná xin tomnáltsik 
na Dios. ?9 Tam jun xita' kin 
ch'ikat Раја! an tak'ixtaláb xin 
jilám dhutsadh na Moisés ani 
wa'ach cháb o óx i ólnaxtsik xin 
ша! abal ani', u pidhnáb abal ka 
chemdhá jachan' an walablom 
Kal ni jun i yajnantsixtaláb. ?9Pos, 
éyabxe! a chalpayaltsik ke más 
púlek i yajtsiktaláb in tomnál kin 
bach'utsik xita! in ch'ikat t'ajtsal tin 
Chakámil na Dios, in pojkantsal tin 
xich'ál ani in odhbijtsal tin T'okat 
Ejattal na Dios xu k'anidhábtsik 
Ка]? Jachan' an xich’, ja'ich nin 
tsubk'ál an lejkintaláb ani xi k'ál ti 
t'okedhatstsik. 301 cho'ób abal an 
Ok'óxláb in ulúmal enché': “Мапа! u 
lujyal ku pidha'tsik an ti yajtsiktaláb; 
Мапа! ne'ech ku jalbiytsik." Ani in 
ulu jeye enché': “An Ok'óxláb ja'ich 
ne'ech kin lújundha! an atiklábtsik xi 
kál tu belnal.” Í iK'ak'adh tajat ku 
kwajlan k'al i walastaláb tin k'ubak 
na Dios xi k'wajat ejat! 

32por ka chalpaytsik an k'ij xi 
wat'enekich, tam ti tám t'ajat ta 
bach'utsik an tajaxtaláb ani a 
kuxuy k'al yantam i cha'attaláb an 
yajtsiktaláb tam ta pojkátsik k'al 
tin kwentak'i na Kristo. 33Taltsik xi 
tatá'tsik, odhbijyat ani t'ajtsin xan ti 
ka le'ná tin tamét an atiklábtsik ani 
taltsik, in bach'u jeye an yajtsiktaláb 
abal in tolmiy xi t'ajtsinéktsik anchan'. 
34Taltsik a kó'ontsi ti yajnantsixtaláb 
xi k'wajattsik ban wik'axte! ani asta 
Kal i kulbétaláb ta kuxyámaltsik ki 
k'ántsin xowa! tatá'tsik a dhabal abal 
a cho'óbtsik ke tú! walk'i' a ko'ol 
jun xata! xi más alwa! ani yab jayk'i 
u talél. 35Pos yabtsik pé ka k'ibdha' 
jachan' na belomtal, abal Kal jachan' 
an belomtaláb, ne'ech ki tsi'dhantsat 
jun i pulek ch'ejwalixtaláb. 36 Yejat 
ka kó'oytsik i cha'attaláb abal ka 
Саја! xowa! in lé! na Dios ani tayíl, ka 
bach'u xowa! Jajá! in ulúmal ne'ech 
kin pidhna'. 37 Pos an T'okat Dhuslab 
in ulal enché': 

K'unatich t'ajat i k'ij, 

ne'ech ka tsích xi bijidh ne'ech 
ka tsích ani yabich ne'ech 
ka owey. 

38 Max jun xita! ka k'wajbájich 
alwa! k'al na Dios abalk'i u 
belom, yabich jayk'i ne'ech 
ka chemech; 

por max ka kuxkulách, ne'ech 
kin chakuy Kal јаја!. 
39 рог wawá! yab ja'ich i kidhtal jelti 
xu kuxkultsik ani u k'ibdhábtsik, 
wawá! i kidhtal xu belomtsik ani 
anchan!, i belkómich ni ejattal. 


An belomtaláb 


1 Pos max u belomich, i 
cho'óbich tám alwa! ke 

ne'ech ki bach'u xowa! nu k'wajat 
i aytsím ani ki bela! lejtal ke jun 
xata! xowa! yab i chu'tal, ja'ich an 
tsubaxtaláb. ?Ni weje' pakéliltsik 
káldhá ti alwa! abal belmáchtsik. 
3K"al ni belomtal, i cho'ób abal na 
Dios in t'ajámal k'al nin káwintalk'i 
an k'ay!lá ani ejtal xowa! wa'ach. 
Jaxtám, xi xo! i chu'tal, yab t'ajnék 
Kal jun xata! xi k'wajat k'ejle tejwa!. 
4Kal nin belomtal, na Abel 
in pikbantsi na Dios jun i 
pikbantsixtaláb más alwa! ké xin 
pidhna! na Kaín. Jaxtám ti bach'wat 
Kal na Dios ti lujat inik ani 
bach'k'untsat an tin pikbantsixtal. 
Ani jaxtám, maske na Abel 
chemnekich, in óntsal ti káw K'al 
tin kwenta an belomtaláb xin kó'oy. 
5K'al nin belomtal, na Enok ejat 
ti júná ban ít xe'chintaláb ani 
yabich chemech. Yabich jayk'i 
elan kom júná k'al na Dios. Ani 
an T'okat Dhuslab in ulal, ke tam 
ti bél teché! ti xe'ech ti k'ay'lá, na 
Enok kulbetná t'ajat k'al na Dios. 
6Рог na Dios yab in kulbetnál max 
wawá! yab i belál, pos abal ku 
utey ba na Dios, yejat ki bela! ke 
na Dios ta! k'wajat ani ke Јаја!, in 
ch'ejwaliyaltsik xu alyáb k'ál. 
7К'а1 nin belomtal, tam ti na Noé 
óltsin k'al na Dios abal ne'ech ka 
wat'ey xata'kich xi tam ti jachan' 
yab tejwa!, in exbantsi xowa! іп ulu 
na Dios ani in баја! an pulek tan 
atá abal kin lo'o nin kidhtaltsik. 
Kal nin belomtalk'i, in xalk'antsi 
abal u walablom xi yabtsik u belom 
ani na Noé káldhá ti alwa! k'al na 
Dios k'al tin kwentak'i nin belomtal. 
8K'al nin belomtal, tam ti na 
Abraham kanyat k'al na Dios, in 

exbantsi ani kale abal ka k'ale 

ban chabál xi utsan ne'ech ka 
ch'ejwaliyat k'al na Dios. Kale bin 
chabálil maske yab in cho'ób xon ti 
ne'ech. Кот u belom, na Abraham 
k'wajay ban chabál xi usnék ne'ech 
ka pidhan k'al na Dios, jelti jun i 
рїї chabál xi yab jajá! in dhabal. 
K'wajay ba atátsik xin t'ajál Kal i 
k'udhk'umk ani anílk'i jeye tin 
t'aja'tsik na Isák ani na Jakob, xi 
usnéktsik jeye k'al na Dios jelt xan 
ti usnék na Abraham. 10Pos na 
Abraham k'wajat in aytsím jachan' 
an bitsow xin ko'ol kubat alwa! nin 
akantsik. Jeché!, ja'ich xi t'ajadh ani 
kubadh k'al na Dios. 

M Kal nin belomtal, aníl jeye na 
Sara, maske uxkwe'ich t'ajat ani 
yab u kó'nal, in bach'u i chápláb 
abal kin kó'oy i chakam; pos in 
wa'chiy jun in chakámil abal in 
bela! ke na Dios ne'ech kin Гаја! 
хома! in ulúmal. !2Jaxtám na 
Abraham, maske u k'unelich t'ajat 
an Кї xowk'i ti ne'ech ka chemech, 
in kó'oy in kidhtaltsik yán t'ajat 
jelti na óttsik xi wa'ach walk'i' ani 
jelti an kidhib xi wa'ach tin waltsik 
an pujal, xi yab ne'ech ka ejtowat 
ka ajyat. 

13Fjtal jeché! an atiklábtsik, 
chemech maske yab in bach'utsik 
хома! usnék ne'ech ka pidhan 
k'al na Dios; por kom u belomtsik, 
in cho'ób alwa! abal ne'ech kin 
bach'utsik tayíl ani in aytsitsik k'al 
yantam i kulbétaláb maske in ów 
tela'k'i. Апсһап!, in xalk'álichtsik 
Ке u wat'elk'itsik teché! ti k'ay!lá 
ani yab teché'tsik; 14pos xu káwtsik 
anchan', in xalk'áltsik t'ajat ke 
xel'ech bél in ayaltsik jun in 

chabálil. 1 Max in chalpómaktsik 
tokot nin chabálil xon ti kalnek, 
ne'ech kin ejto ka witsiytsik táyk'i. 
16por in lé'tsik jun i chabál más 
alwa!, ja'ich ki ulu, an chabál 

хі walk'i'. Jaxtám na Dios yab 

in tidhenál ka utsan ke Jajá' nu 
Dios k'al jajá'tsik, pos in ko'olich 
t'ojojontsidh jun i bitsow. 

17 K'al nin belomtal, tam ti na 
Abraham taktamiyat k'al na Dios, in 
júna! na Isák abal kin pikba!. Јаја! 
yab k'wajay ti chalpax, tokot in ulu 
abal ne'ech kin pikba' nin junkax 
chakámil maske usnék k'al na Dios 
enché!: 18“K'al tin kwentak'i na Isák 
ne'ech ka kó'oy yán a kidhtaltsik.” 
19 Ja'ich abal na Abraham in cho'ób 
alwa! ke na Dios in ko'ol i awiltaláb 
abal asta kin ејаһа! і chemélomtsik; 
pos na Abraham, in bach'u juní nin 
chakámil ani anchan', jilk'on jelti 
max chemech ani ejdhantsat ti ít. 

20 Kal nin belomtal, na Isák in 
lábt'aja' na Jakob ani na Esaú k'al 
tin kwenta xan ti ne'ech ka k'aletsik 
tayíl. 21 Ani Ка] nin belomtal, tam 
ti na Jakob ne'chich ka chemech, 
in lábt'aja! juntsik ti juntsik nin 
chakámiltsik na José ani in Какпа! 
na Dios, in liklóm bin tsúm nin 
kwayab. 2K'al nin belomtal, tam ti 
na José ne'chich ka chemech, in ulu 
abal an israelitatsik ne'ech ka kale 
más tayíl ba jachan' an chabál xi 
Ejipto ani in jila' uludh xant'éy ka 
tájan k'al nin beklék. 

23K'al nin belomtal nin táta'tsik, 
tam ti wa'chin ti chakam na Moisés, 
chinan Kal jajá'tsik óx a ích’, abal 
in chu'utsik ke ja'ich jun i chakam 
xi alabél t'ajat. Yab in jik'na'tsik 
an tak'ixtaláb xin pidhnámal an 

pulek tak'ix ke yejat ka chemdhá 
an ts'itsik kwitól. 24 Ani k'al nin 
belomtal, tam ti inikbéch na Moisés, 
yab in le'na! ka bijyat ke jajá! u 
chakámláb k'al nin tsidhánil an 
pulek tak'ix xi Ejipto, 25 más in 
kulbetna! ka t'ajtsin xan ti ka le'ná 
junax k'al an atiklábtsik xin belál 
na Dios ani yab in le'na! ka k'wajay 
k'ijidh wé! i k'ij ban walastaláb. 
26In ach'a! abal más alwa! kin 
bach'u i yajtsiktaláb k'al tin kwenta 
na Kristo ké ka k'wajay Ejipto ban 
tumínladhtaláb; pos jajá' tokot in 
le'nál kin bach'u an ch'ejwalixtaláb 
xi ne'ech ka pidhan k'al na Dios. 
?7K'al nin belomtal, na Moisés 
kale ban chabál xi Ejipto, yab abal 
in jik'nantsi tin chákub an pulek 
tak'ix, pos in óntsi kin t'aja! хома! 
in chalpayámal jelti max in teltóm 
na Dios xi yab tejwa'. 

28K'al nin belomtal, na Moisés in 
tuju kin Раја! an ajib paskwa ani in 
abna! ka wadhyat an wi'lebtsik k'al 
i xich', abal an t'okat abatwále xi 
pidhnék ti awiltaláb ti chemdhax, 
yab kin taktsi tin jidhtal chakámil 
an israelitatsik. 29 Апі k'al in 
belomtal, an israelitatsik wat'ey 
ban Chak Pujal jelti max i waynek 
chabál; ani tam ti an atiklábtsik 
xi Ejipto in le'na! kin баја! anílk'i, 
lupuntsik. 

30K?al nin belomtal an 
israelitatsik, julpan nin mapül an 
bitsow xi Jerikó, tam ti jajá'tsik 
ok'on kin wilintsi ta'a'ál bük a k'ítsá. 
31 Ani K'al nin belomtal, na Ráb, an 
junkux inik uxum, yab chemech 
junax kal xin ch'ikat t'aja'tsik an 
tak'ixtaláb kom јаја! in bach'úm 
alwa! an kwáchixtsik xi Israel. 


HEBREOS 11 


32 í Jant'éy más ne'ech ku ulu? 
Nibal ne'ech ka kidhey an k'ij abal 
ku t'ila! na Jedeón, na Barak, na 
Sansón, na Jefté, na Dabid, na 
Samuel ani an t'iltsixtsik. 53 K'al 
tin kwentak'i nin belomtal, 
jeché'tsik in k'ániyámal i pakdha' 
bitsow, tak'xinéktsik in lujtalk'i 
ani in bach'utsik an tolmixtaláb 
xi usnéktsik ne'ech ka pidhantsik 
k'al na Dios. In paxk'intsámal tin 
wi! an padhumtsik, 34in tepdhámal 
i pakdha! Ката], in jek'ámaltsik 
tam ti ne'echwi'ik ka chemdhá 
k'al i machét. Xi yabtsik likdha!, 
likeytsik; awilmétsik t'ajat ban 
péjéxtaláb ani in áta'tsik xin 
tolmiy. 35Wa'chinék і mímlábtsik xi 
ejdhantsidh ti ít tin chakámiltsik. 

Taltsik, chemech kal i 
yajtsiktaláb ani yab in tok'oytsik 
ka walká, abal anchan!, kin ejto 
kin bach'utsik an xe'chintaláb xi 
yab in ko'ol in ok'ontal. ?6K'e!et, 
in wat'námaltsik i labídhnaxtaláb 
ani kwadhnéktsik. Asta balidhtsik 
al wik'axte! ani wik'adhtsik k'al 
i pat'ál. 3” Taltsik chemdhats 
kwi'idh k'al i t'ujub, kotbadh junax 
ch'ejel, taktamidhtsik, chemdhats 
k'al i machét. Xe'chintsik túk'i 
tük'i bolidhk'i tokot k'al in ot'ól 
i borrego ani k'al in ot'ól i chibo; 
ch'ojontáltsik, u t'e'pinal ani u 
yajlom. 38 Jeché! an alwa! iniktsik, 
xin tomnálakwi'ik ka k'wajaytsik 
xon ti alwa! ani yab ba jeché! an 
walbidh k'ay'lá, xe'chinéktsik 
ti belal ban chabál xon ti yab 
k'wajtsidh, ban ch'énlom, ban 
cholax ch'éntsik ani bin choltáltsik 
an chabál. 39Ejtal jajá'tsik, maske 
káldhats ti alwa! abal u belomtsik, 

yab in bach'u xowa! na Dios in 
ulúmal ke ne'ech kin pidhna'; 40pos 
na Dios tu t'ojojontsámalich jun 
xata! más alwa!, abal jajá'tsik tokot 
ka lujkuwattsik jeye, tam wawá! 
ki bach'úch weye xowa! in ulúmal 
ne'ech kin pidhna! na Dios. 

Ki chalpóm tokot ech'ek'i na Jesüs 
1 2 Jaxtám wawá!, kom u 

k'wajat wilidh k'al an 

atiklábtsik xin xalk'ámalich 
nin belomtal, ki jila'ich xowa! 
tu tamk'uyal abal ku belmách. 
Ki jila'ich an walastaláb xi tu 
dhumk'uyal ani ki óntsi k'al i 
k'ayúmtaláb an belách xi yejat ki 
t'aja'. 2Ki chalpóm ech'ek'i na Jesús, 
xon ti tál ni belomtal, pos Јаја!, 
ja'ich xita! tu tujtsi ani tu lujkuntsi 
an ti belomtal. Na Jesús in ach'a! an 
yajtsiktaláb ban peltsidh te! ani yab 
in ódha! ti kwenta an tidhetaláb 
xin ko'ol jachan' an chemlá. Pos in 
cho'ób alwa! ke tam kin wat'na'ich 
jachan' an yajtsiktaláb, ne'ech kin 
kó'oy і kulbétaláb, i k'ijidhtaláb ani 
ne'ech ka buxkan tin eját nin t'okat 
k'wajtalábil na Dios. 

3Ka chalpaytsik nin ok'tsixtalábil 
na Jesüs, xi yantam yajtsiktaláb in 
bach'u tin k'ubak an walablomtsik; 
jaxtám, yab ki chekeytsik nibal ka 
jila'tsik tabá!. ^Pos tatá'tsik yabél a 
bajúmal ka bach'u i chemlá abalk'i 


yabich a lé! ka t'aja'tsik i walastaláb. 


56A uk'tsámalichtsikxe' an 
tak'ixtaláb xi ti pidhál na Dios abal 
ti chu'tal jelti max ti chakámiltsik? 
Enché! tin ulal ban T'okat Dhuslab: 
Chakam, yab ka pojka' an 
yajtsiktaláb xi ti pidhál an 
Ok'óxláb abal ka lejkiy tabá', 

nibal ka walba! tabá! tam ti ki 
k'wiya'. 
6 Pos an OK'óxláb in tak'yal xin 
k'anidhál 
ani in pidhál ti yajtsiktaláb 
abal kin lujku xi Јаја! in 
bach'wal jelt in chakámil. 
7Ka kuxuytsik an yajtsiktaláb 
kom na Dios ti ko'oltsik jelti 
max ti chakámil. éAwxe! wa'ach 
jun i táta'láb xi yab in tak'yal 
in chakámil? 8Por max na Dios 
yab ti ki tak'iytsik, tám, yab i 
lej chakámláb k'al Jajá', i ani' 
chakámlábk'i. ?Pos aníl jeye, ni 
táta'tsik xi teché! ti k'ay!lá, tu 
tak'yal ani i exbantsal xowa! ti ku 
utsa'. Pos más alwa! ki exbantsi 
ni Тага! xi walk'i' abal anchan!, ki 
kó'óch an xe'chintaláb xi yab in 
ko'ol in ok'ontal. "Ni táta'tsik xi 
teché! ti k'ay!lá, tu tak'yal abal 
ki ejto ku k'wajay alwa! teché! ti 
k'ay'lá xan ti jajá'tsik tin chu'tal 
alwa!; por na Dios, tu tak'yal k'al 
wawá! ti alwa'bíl abal ti ku t'oko 
jelt xan ti Јаја! tokat. '! Tsubax 
k'ejle ke ni jun i yajtsiktaláb yab 
ne'ech ki kulbetna' tam ki bach'uk'i, 
tokot ne'ech ki yajna'; por xin 
lejkiyaltsik tinbá' k'al tin kwentak'i 
an yajtsiktaláb xin bach'wal, 
tayíl in kó'yalichtsik tám jun i 
xe'chintaláb lujat ani k'ijidh. 


Xant'éy ne'ech ki tamu max yab 

ki exbantsi tin káwintal na Dios 

12 Anchan! pé, ka likedha'tsik ti ít 
na k'ubak xi chekenekich, na akan 
xi palmenekich Bani ka aliytsik an 
bél xi lujat. Ne'ech tám ka jeley na 
akan xu k'wech'e! ani yabich más 
ne'ech ka t'aw'k'in. 

14Ki k'wajaytsik k'ijidh k'al 
ejtalk'itsik, ka jána'tsik jun i 
t'okat xe'chintaláb; pos max yab 
ka t'okedha'tsik tabá!, yab ne'ech 
ka ejtotsik ka chu'u an Ok'óxláb. 
15Ka kó'oytsik i kwenta abal ni 
jun xita' yab kin jila! kin bach'u an 
tolmixtaláb xin pidhnál na Dios; ke 
ni jun xita' yab kin junu jelti jun i 
ts'a'ik t'ayabláb, xin t'ajál yab ама! 
ani уап u ít'nal kál. 16Ke ni jun хіќа! 
xi tatá'tsik ka junkun k'al xi yab 
in tomtal, nibal kin pojka! xowa' 
t'okat; pos jeché! ja'ich in Раја! na 
Esaú, ke k'al jún tokot i k'apnél, in 
nuju an awiltaláb xin ko'ol jun i 
ok'ox chakámláb. 17 Ani tatá'tsik a 
cho'ób ke tayíl, tam ti na Esaú in 
le'na! kin Басти nin lábt'ajaxtal nin 
táta!, pojká; ani maske uk'in t'ajat, 
yabich in ela! xan ti kin uwa! abal 
kin jalk'uy хома! in t'ajámal. 

18 Tatá'tsik, yab i utenek jelti an 
israelitatsik, ba jachan' an ch'én 
xi kwajat jomomól jelti kamal 
ani u taknal, xon ti wa'ach i 
jik'waxtaláb ani i ik'ladh áb. !9 Yab 
a ach'ámaltsik ti jutsyáb an korneta 
nibal nin tawnaxtal na Dios xi 
kál ti tawnadh an israelitatsik. 
Xin ach'ámaltsik jachan' an 
tawnaxtaláb, in pakabédha'tsik 
abal yabich ka tawnátsik más. 
20 Jachan! tin t'aja'tsik anchan', 
ja'ich abal yabich in kuxyal xan ti 
k'wajat ti usnaltsik enché!: “Max 
jun i ko'nél o jun xita' kin kuba' 
nin akan ba jeché! an ch'én, yejat 
ka chemdhá t'ujbadhk'i o kal i 
ch'upidh pat'ál." ?! Jik'entál t'ajat 
xi tá! ti tejwa!, ke asta na Moisés in 
ulu enché': “In wipipíl tin k'wajat 
Kal i jík'ib." 


HEBREOS 12, 13 


22por tatá'tsik i utenek ban ch'én 
xi Sión ani bin bitsówil na Dios xi 
ejat, ja'ich ki ulu, an Jerusalén xi 
walk'i'. I utenekichtsik xon ti k'wajat 
уап і tokat abatwáletsik 2%junkunék 
abal kin k'ak'na'tsik na Dios ani bin 
junkuntal nin chakámiltsik na Dios 
xi k'wajattsik dhutsadh nin bij tú!' 
walk'i'. I utenekichtsik ba na Dios, nin 
Lújundhaxil ejtalk'i ani bin ejattal an 
iniktsik xi alwa!, abal lujkudhichtsik 
k'al na Dios. 240 utenekich jeye ba na 
Jesús, an kawintsix ban ít lejkintaláb 
апі ba nin xich'ál хіп wak'la! xi k'ál 
tu t'okómalich. Jeché! tu tawnál más 
alwa! ké nin xich'ál na Abel. 

25 Jaxtám, ka kó'oytsik i kwenta abal 
yab ka pojka! xi tu tawnál. Pos yabtsik 
lo'ey xin pojka' na Dios tam ti tawnátsik 
teché! ti k'ay'lá; ani wawá! más yab 
ne'ech ki ejto ku lo'ey, max yab ki 
exbantsi xi tu tawnál tú! walk'i!. 26 Nin 
tawnaxtal na Dios, in t'aja! ka yoyon an 
chabál tam ti jachan' an K'ij; por xo! in 
ulal: ^Ne'ech juní ku Раја! ka yoyon ani 
уар tokotk'i an chabál, an walk'i! jeye.” 
27 Tam tin ulu “ne!ech juní”, i exbayal 
jelti max in ulal abal ne'ech kin wék'oy 
ejtal xowa! xu yoy'nal xin t'ajámal na 
Dios abal ka jilk'on tokotk'i xi yab u 
ejtowáb Ка yoy wat. ?9Nin tak'ixtal 
na Dios xi tu pidhál, yab ne'ech ka 
ejtowat ka yoywat. Pos ki pidha! ti 
jalbintsixtaláb k'al jeché! tin kwenta 
ani ki k'ak'na! na Dios k'al yantam i 
t'okattaláb ani i cha'attaláb xi Јаја! in 
kulbetnál; pos ni Diosil, in junwal 
jelti Kamal xu k'ibdhax. 


Хап ti ku k'wajay alwa' 
tin tamét na Dios 
Yab ka jila'tsik ta 
k'ánídháx jún ani jún jelti 

a kidhábtsik. ?Yab ka uk'tsitsik ka 
bach'u alwa! xu uleltsik ta k'imá!, 
pos taltsik xin t'ajál anchan!, in 
koydhámaltsik i t'okat abatwáletsik 
maske yab in cho'ób. 

3Ka yajnantsi jeye xi k'wajattsik 
ti wik'nél, jelti max tatá'tsik i 
k'wajat teye ta wik'nél junax k'al 
jajá'tsik. Ka yajnantsi jeye xi at'ax 
t'ajtsidhtsik, pos ne'ech teye ki 
ejtowat ki at'ax t'ajtsintsik anílk'i. 

^Ke ejtal xi tomkidhtsik ka k'ak'ná 
k'al ejtalk'i; pos na Dios ne'ech kin 
lájundha' xu junkunaltsik kal xi 
yab in tomtal ani xu walbinaltsik 
k'al i uxámbe'taláb. 

5Yab ki ch'e'ne!bétsik; ki 
k'wajaytsik k'ijidh k'al xowa'k'i a 
ko'ol, pos na Dios in ulúmal enché!: 

“Yab jayk'i ne'ech tu jila! nibal 
ne'ech tu walba'.” SJaxtám ti ne'ech 
ki ejto ki ulu enché! ка] yantam i 
belomtaláb: 

An Ok'óxláb ja'ich xi tin 
tolmiyal; 

yab ne'ech ku jik'na! хома! 
ne'ech kin ejto ti kin t'ajtsi 
jun xita'. 

TKa chalpaytsik na ok'lékiltsik xi 
ti tiltsámal an tin káwintal na Dios; 
ka chalpaytsik xan ti xe'chin ani ka 
óntsi ka wéwnantsi an tin belomtal. 

$Na Jesukristo yab u jalk'unal 
malilíl i Kij. *Yab ka walka' 
ki k'ambiyattsik k'al i k'e'et 
ok'tsixtaláb xi yab i ok'tsinék k'al 
na ok'lékiltsik. Más alwa! ke ni 
ejattal kin bach'u i chapiktaláb 
xi tál bin k'anidhaxtal na Dios 
ké i tak'ixtaláb k'al tin kwenta i 
k'apnéltsik; pos yab jayk'i káldhats 
xata! alwa! ba jeché! an ok'tsixtaláb 
xin wéwnáltsik. 

10 Wawá! i ko'ol xon tu k'wajbáb 
an pikbaxtaláb; taja', yab in tomnál 
ka k'apüch xu pále'tsik bin weje' 
tokat altájil na Dios. !!Pos xu lej 
ok'lek pále!, in ódhál in xich'ál an 
ko'néltsik ban Lej T'okat Altá ti 
pikbantsixtaláb abal kin wixk'a! an 
walastaláb; por nin t'u'úl jachan' 
an ko'néltsik, yab u tsiknal xon tu 
k'wajíl an israelitatsik. U káldháb 
eléb abal ka tsikan. 12 Anchan' jeye, 
na Jesús káldhá ban bitsow abal ka 
chemdhá ani anchan', kin toko an 
atiklábtsik k'al tin kwentak'i nin 
xich'ál. 35 Wanách pé ba na Jesús, 
táyk'i eléb abal ku at'an weye jelt 
xan ti Јаја! іп tamu. 14Pos teché! ti 
k'ay'lá yab i ko'ol ni jun i bitsow xi 
ne'ech kin ejto ka k'wajay malilíl 
i k'ij, tokot exom i ayal an bitsow 
xi ne'ech ka tsích tayíl. 15 Jaxtám 
ti yejat ech'ek'i ki pubédhantsal 
tin bij na Dios k'al tin kwenta na 
Jesukristo. Jeché! an ajtintsixtaláb, 
ja'ich an pikbantsixtaláb xi yejat 
ki pidhna'. ¡Ki ajtintsích pé an 
Ok'óxláb! 16 Ani yab ka uk'tsi 
ka t'aja'tsik xowa! alwa! ani ka 
ch'ejwaliyal jeye хома! a ko'ol 
xi k'e'ettsik; pos jeché!, ja'ich an 
pikbantsixtaláb xin kulbetnál na 
Dios. 

17 Yab ka ch'ikat Раја! xi ti 
ok'tsaltsik ani ka exbantsi xowa! 
jajá'tsik in ulal; pos jajá'tsik ti 
belkómtsal ta ejattal ani in cho'ób 
abal ne'ech ka lújundhátsik k'al 
na Dios. Ka tolmiytsik abal tam ka 
lújunhdá K'al na Dios kin ach'a'tsik 
i k'ijidhtaláb ani yab i t'e'pintaláb, 
pos max yab ka t'aja'tsik anchan', 
yab xata! ti ne'ech ka ёупа! xowa! ti 
ok'tsaltsik. 

18Ti ku kontsintsi weye, i 
chalpayal ke u k'wajat alwa! abal i 
lé' ki Paja! ejtal alwa! хап ti yejat. 
1? Tu lej pakabédháltsik ki ólan k'al 
папа! tu kwenta abal na Dios ti kin 


walka! kin witsiy jik'at Kal tatá'tsik. 


An lábt'ajaxtaláb ani an 
chapnédhomtaláb xi tin ok'ontal 


20Na Dios xin pidhnál an 
K'ijidhtaláb, ja'ich nin ejdha! ti ít ni 
Ajátik Jesukristo, an pulek Belkol 
borregotsik xin lej tsubk'a! k'al nin 
xich'ál an lejkintaláb xi malilíl 
i Kij. 21 Ke Јаја! ti ki t'aja'tsik ki 
lujkun ani ki alwa'métsik k'al ejtal 
xowa'kich abal ka ejto ka t'aja'tsik 
хома! Јаја! in lé'. Ani ke Jajá!, kin 
Саја! Kal ejtal wawá! хома! Јаја! 


HEBREOS 13 


kin le'na!, Kal tin kwentak'i na 
Jesukristo. iKe na Kristo kin kó'oy 
an labidh t'okattaláb malilíli k'ij! 
Anchan! ka t'ájan. 

22Kidháblábtsik, tu kontsal abal 
ka kó!oy i cha'attaláb kal jeché! 
an tak'ixtaláb xi tu utsáltsik, pos 
yab lej púlek an dhutsadh úw xi 
jeché! tu dhutsuntsámaltsik. 23 Ка 
cho'óbna'tsik abal an kidhábláb 
Timoteo, walkadhich; max ka ulich 
jik'at, ne'ech jeye ku jüna! k'al папа! 
tam kin k'ale tu álna'tsik. 

24Ka chapnédha' ejtal na 
ok'lékiltsik ani ejtal an belomtsik. 
Ti abtsal ti chapnédhomtaláb xu 
k'wajíltsik Italia. 

?5Ka bach'waltsik ech'ek'i nin 
alwa'tal na Dios. Anchan' ka t'ájan. 

Nin dhutsadh úwil an abatwále 


Santiago 





Na Santiago in dhutsuntsal 

an belomtsik xi túk'i ták'i 

Naná!, xu bij Santiago, xin 

k'wajat u t'ójontsal na Dios 
ani an Ajátikláb Jesukristo, u 
chapnédhál nin kidhtaltsik xi 
lajucháb nin chakámiltsik na Israel 
xi kwajattsik гакі túk'i ban k'ay'lá. 


An chalpadhtaláb xi tál ba na Dios 

?Kidháblábtsik, yejat ki kulbétsik 
t'ajat tam exom a wat'náltsik 
xowa'kichk'i i yajtsiktaláb. 3Pos a 
cho'óbichtsik, ke tam a wat'náltsik 
i yajtsiktaláb abal ki chu'tat max 
tsubax lejtal ta belom, ne'ech ka 


ejtotsik ka kó'oy más an cha'attaláb. 


^Por in tsubtalk'i lejtal ti ka 
kó'oytsik jachan' an cha'attaláb; 
anchan', ne'ech tám ka likey más 
na ejattal abal ka ejtotsik ka kuxuy 
xowa'kichk'i i taktamixtaláb. 
5Max jun xita! xi tatá'tsik u 
k'ibel i chalab, kin kontsi na Dios, 
pos Jajá' in pidhnál xowa'kichk'i 
ka kontsin. In pidhál ejtalk'itsik 
yandha' an ti chalab ani yab xata! 
k'wajat in utsál xita! k'ál ti ka 
kontsin. $Por yejat kin konoy k'al 


yantam i belomtaláb ani yab yejat 
kin jálk'ák'liy nin chalab; pos xita' 
in t'ajál anchan', in junwal jelti an 
ja! xu múlák? xu júnáb гак” tük'i 
Kal an ik. " Xita! xin jálk'ük'liyal 
nin chalab, yab yejat kin chalpay 
ke ne'ech ka pidhan xata! k'al an 
Ajátikláb. 8Xita! xi xo! in lé! jun 
xata! ani kalám k'e'et, yab in ko'ol 
lujat nin chalab. 

3 An kidhábláb xi ch'ojontál, 
yejat ka kulbé tam kin chalpay 
ke púlek tin tamét na Dios, ani 
xi tumínladh, yejat jeye ka kulbé 
tam kin chalpay ke yab xata! in 
éy nin tumínladhtal tin tamét na 
Dios. Abal xi tumínladh t'ajat, in 
junwal jelt in wichíl an ch'ojóltsik, 
xi yab u lej оме]. Tam ka eblin na 
k'ítsá ani ka yajbé t'ajat an k'ak'al, 
u wayél an ch'ojól, u chujk'anal 
nin wichíl ani u talél nin labídh. 
Anchan! jeye ti ne'ech ka ok'on an 
tumínladh inik lejat in óntsal ti 
t'ojnal. 


Tam ku taktamiyat 
12 K'ijidh tajat xita' xin kuxyal 
k'al i cha'attaláb, an yajtsiktaláb; 
abal tam kin kuxüch jachan' an 

yajtsiktaláb, ne'ech kin bach'u 
an xe'chintaláb xi yab in ko'ol in 
ok'ontal. Jeché! ja'ich xowa! na 
Dios in ulúmal ne'ech kin pidha! 
xi k'ál tu k'ak'náb. Tam jun 
xita! kin ach'a! u taktamiyáb, yab 
yejat kin chalpay ke k'al a Dios 
tu taktamiyáb; pos na Dios yab u 
taktamiyáb k'al хома! yab alwa!, 
nibal in taktamiyal ni jun xita'. 140 
kwajlanal ban taktamixtaláb jun 
xita!, tam ka k'ambiyat k'al xowa! 
yab alwa! xi jajá'k'i in kulbetnál. 
15Tam kin Раја! jeché! xowa! yab 
alwa! in kulbetnál, támich tu 
walbinal. Ani k'al tin kwentak'i 
jeché! an walastaláb, u jánáb ban 
k'ibeltaláb. 

16Kidháblábtsik xi папа! tu 
k'anidháltsik t'ajat, yab ka 
k'ambiytsik tabá!. 17 Ejtal хома! 
alwa! ani lujat xi bach'wal, tál 
t'ek'at ba ni Táta! Dios. Jeché! 
na Dios, ja'ich xin t'ajámal an 
tajbaxtalábtsik хі wa'ach walk'i'. 
Malilíl i Кї) na Dios jayéchk'i Ја!, 
Jajá! yab jayk'i u jalk'unal jelti an 
tajbaxtalábtsik хі wa'ach walk'i'. 
18 Tu pidha! ti ít xe'chintaláb k'al 
tin kwentak'i tam ti bela! an alwa! 
t'ilab. Anchan! tin аја! abal ki junu 
jelti an ok'ox walíláb xu pikbantsáb 
na Dios, pos Јаја! anchan! tin 
le'námal. 


An tsubax belomtaláb 


19 Jaxtám, kidháblábtsik xi tu 
k'anidháltsik t'ajat, juntsik ta éb 
yejat ki k'wajaytsik t'ojojodh abal 
ka ach'a'tsik nin káwintal na Dios; 
por yejat ka kó'oy i cha'attaláb 
abal ki káwin ani yab ki chakülmél 
jik'atk'i. 20 Abal tam jun xita' u 

chakül, yab ne'ech kin ejto kin 

t'aja! xowa! lujat tin tamét na Dios. 
?! Pos anchan! pé, ka jila'ichtsik 
ejtal xowa' yab alwa! ani ejtal 

an at'axtaláb xi wa'ach t'ajat. Ka 
bach'utsik k'al i cha'attaláb an alwa' 
t'ilab xi k'wajbantsidh ba na itsích; 
pos jeché! an alwa! t'ilab, in ko'ol i 
awiltaláb abal ti ki lo'tsi ta ejattal. 

22 por ka t'aja'tsik xan tin ulal an 
alwa! t'ilab, yab ka ach'a'k'itsik, pos 
max ka ach'a'k'itsik, tatá'k'itsik a 
k'ambiyal tabá!. 23 Xita! xin ach'álk'i 
ап alwa! tilab ani yab in t'ajál ti 
k'ij, in junwal jelti jun xita! xin telál 
tinbá! ba jun i lam. ?^In chu'tal 
tinbá! xan ti jeye јаја! ani tam 
ka wixk'inich ban lam, in uk'tsal 
хап ti јеуе jajá!. 25Рог xita' yab in 
uk'tsal kin Раја! xan tin ulal an 
tak'ixtaláb; an tak'ixtaláb xi lujat 
ani in pidhnál an walkadhtaláb, 
tokot k'wajat lujtalk'i in t'ajál xan 
tin ulal jeché! an tak'ixtaláb, ne'ech 
ka k'wajay k'ijidh Kal ejtal xowa' in 
t'ajál. 

26 Мах jun xita' in chalpayal ke u 
belom t'ajat, por yab in ejtowal kin 
kubdha! ti Кам yab alwa!, jajá'k'i in 
k'ambiyal tinbá! ani nin belomtal 
yab xata! in jalbíl. ?7 An belomtaláb 
xi alwa!, xi na Dios an Táta'láb in 
chu'tal abal t'okat, ja'ich jeché': 
ki tolmiy an chemtsiwáletsik ani 
an chemtsidh mímlábtsik k'al an 
yajtsiktaláb xin wat'náltsik ani yab 
ku ch'ó'on k'al an walastaláb xi 
wa'ach ban K'ay'lá. 


Yab takudhk'i xita' yejat ki k'ak'nál 
Kidháblábtsik, kom a 
belálichtsik ni t'okat labidh 

Ajátik Jesukristo, yab takudhk'i 

xita' yejat ka k'ak'náltsik. ? Max 

ka ochich xon ta junkunaltsik jun 

i inik xin k'wajbím jun i aniyo xi 
t'ajadh Kal i oro ani in kwajbím 

i alwa! k'udhk'um; ani ka ochich 
jeye jun i ch'ojontál xi xeketlidh 
Kal i Кеј k'udhk'um, Запі ka 
bach'utsik alwa! xi xeketlidh k'al an 
alwa! k'udhk'um ani ka utsa!: “Ki 
buxkan teché! ban alwa! koytaláb”, 
por an ch'ojontál ka utsa!: “Tatá! 
nú! ki k'ale ta kubél, o ki buxkan 
teché! chabál”, 4¿yabxe! exomichk'i 
a takwyal xita' ka k'ak'nál? Max 
anchan! ka t'ajáltsik, yab lujat na 
chalab. 

SKidháblábtsik xi папа! tu 
k'anidháltsik t'ajat, ka ach'a'tsik 
jeché': Na Dios in takwyámal 
xi ch'ojontáltsik teché! ti k'ay!lá 
abal ka belmáchtsik ani abal kin 
bach'utsik jelti jun i jiltsixtaláb 
хома! Јаја! in ulúmal ke ne'ech 
kin pidha'tsik xi kál tu k'ak'náb. 
6Рог tatá'tsik a tidhebédhál an 
ch'ojontáltsik. cYabxe! ja'ich an 
tumínladh iniktsik xi ti t'ajtsaltsik 
yab alwa! ani ti utwaltsik ban 
awiltalábtsik? 7 ¿Yabxe! jajá'tsik 
nin at'ax t'ilál na Jesukristo xa 
bach'ümaltsik ani xo! a ko'ol ta 
itsích? 

8 Мах a t'ajálaktsik lejtal jelt хап 
tin ulal nin tak'ixtal an Ajátikláb 
Jesús xin ulal enché! ban T'okat 
Dhuslab: *Ka k'anidha! xi k'e'ettsik 
jelt xan ta k'anidhál tabá"”, alwa'ich 
ta t'ajál. Por max takudhk'i 
xita! а k'ak'nál, i walbinalichtsik 
tám ani nin tak'ixtal na Dios, ti 
xalk'álichtsik abal yab a t'ajáltsik 
xan tin ша]. 19 Max jun xita' in t'ajál 
ejtal xowa! in ulal an tak'ixtaláb, 

por yab kin t'aja! jún хома! in ulal 
jeché! an tak'ixtaláb, u kalel jelti 
max in ch'ikat t'ajál ejtal. Pos 

na Dios xin ulu enché': “Yab ki 
junkun k'al xi yab a tomtal", in ulu 
jeye: “Yab ki chemdhaxin." Jaxtám, 
max jun xita' yab u junkunal k'al 
xi yab in tomtal por u chemdhax, 
in ch'ikat t'ajálich an tak'ixtaláb. 
12Ka cho'óbna'tsik ke ne'ech ki 
lújundhá k'al an tak'ixtaláb xi ti 
t'ajál ki kwajay walkadh, jaxtám 
ti yejat ka t'iláltsik ani ka t'ajáltsik 
хома! alwa!. 13Pos xita! xi yab 

in kó'ontsám ti yajnantsixtaláb 

xi k'e'ettsik, yab jeye ne'ech ka 
kó'ontsat ti yajnantsixtaláb k'al 

na Dios tam kin bajaw xowk'i 
ne'ech an lújundhaxtaláb; por xin 
kó'ontsám ti yajnantsixtaláb xi 
k'e'ettsik, ne'ech jeye ka kó'ontsat 
ti yajnantsixtaláb k'al na Dios 

tam kin bajaw xowk'i ne'ech an 
lújundhaxtaláb. 


An belomtaláb ani xowa! i t'ajál 

^ Kidháblábtsik, ¿jantó ti alwa! 
max jun xita' kin ulu ke u belom 
ani yab in t'ajál ni jun xata! xi 
alwa'? éAwxe! ne'ech ka ejtowat ka 
lo'wat k'al јасһап! an belomtaláb 
xin ko'ol? !5Ka chalpaytsik enché': 
Max jun i kidhábláb i inik o i 
mímláb yab in ko'ol in k'udhk'ümil 
nibal i k'apnél xan ti kin wat'na! 
jachan' a k'ítsá, Sani ke jún ti éb 
xi tatá'tsik kin ша! enché': “Ka 
wat'na' alwa! na k'ítsá, ki wátin 
ani ki k'apúch”, por yab kin pidha' 
хома! in yéntsal nin t'u'úl, éjant'ó 
ti alwa! xowa! in utsa'? 17 Anchan' u 
támnal k'al an belomtaláb; max jun 
xita! yab kin xalk'a! nin belomtal 

k'al xowa! alwa! in t'ajál, yab tsubax 
tu belom. 

18 рог max jun xita! Кіп ulu enché': 
“Tatá! i belom ani папа! u t'ajál 
xowa! alwa!." Pos ti kin xalk'antsi 
pé pílk'i an ti belomtaláb xa ko'ol 
апі yab junax k'al xowa! alwa! a 
Саја; ani naná! ne'ech tu xalk'antsi 
abal in belom junax k'al xowa! alwa! 
u t'ajál. 19Таїа! a belál ke jún tokot 
a Dios wa'ach ani anchan' alwa'ich 
ta t'ajál. Anchan' jeye tin belál an 
at'ax ejattalábtsik ani u wipipíltsik 
Kal i jík'ib. Por yejat ka cho'óbna!, 
inik xi yab i chalpadh, ke max an 
belomtaláb xi jun xita! in ko'ol 
yab kin xalk'a! k'al an alwa'taláb 
хома! xin t'ajál, yab xata! in jalbíl 
піп belomtal. 21 Ni weje' pakélil 
Abraham bach'wat k'al na Dios ti 
lujat inik k'al xowa! in Раја! tam 
tin pikba' nin chakámil Isák. 22A 
chu'talich ke nin belomtal na 
Abraham, in xalk'a' k'al xowa! xin 
Саја! ani anchan', in xalk'a! ke 
tsubax lejtal tu belom. 23 Anchan' 
ti támun jelt xan tin ulal an Tokat 
Dhuslab enché": “Na Abraham in 
bela! na Dios ani k'al nin belomtal, 
bach'wat k'al na Dios ti lujat inik.” 
Ani bijyat tin ja'úb a Dios. 

24Pos a chu'talichtsik, ke na 
Dios in bach'wal jeye jun xita' ti 
lujat inik k'al xowa! alwa! in t'ajál 
abal u belom ani yab tokot, abal 
u belomk'i. ?5 Anílk'i jeye támun 
k'al na Ráb, an junkux inik uxum; 
bach'wat k'al na Dios ti lujat 
mímláb k'al хома! alwa! in Раја! 
tam tin chinat bach'u tin Кіта! 
nin abatwálejiltsik na Josué ani 
tayíl in tolmiy abal ka kale píl bél. 
26Pos anchan! jelti ni t'u'úl max 

yab in ko'ol an ejattaláb, chemnek 
ti kwajat ani yabich xata! ti alwa!, 
anchan! jeye, yab xata! ti alwa! max 
tokot и belom ani yab i t'ajál хома! 
alwa!. 


Хома! іп t'ajál ni wi! 

Kidháblábtsik, yab yejat 

ka wa'chin ba tatá'tsik yán 
xita!' xin le'nál kin ok'tsixna!' 
nin káwintal na Dios, pos a 
cho'óbichtsik ke папа! ani xi más 
xu ok'tsixtsik jeye, más chapik ti 
ne'ech tu lújundháb. ?Ejtal i t'ajál 
хома! yab alwa!. Max jun xita' yab 
in ulal хома! yab alwa!, jachan' 
ja'ich jun i lujat inik, xi ne'ech jeye 
kin ejto kin kubdha! nin t'u'úl tam 
in lé! kin баја! jun xata! xi yab alwa'. 
3Tam ki k'wajbantsi ti freno bin 
wi! an bitsim, ne'ech tám ki ejto ki 
júna' xon ti ki le'na'. ^Anchan' jeye 
an ракаћа! tan, maske pakdha'tsik 
t'ajat ani chapik t'ajat tu waw'yáb 
k'al an ik” an beldhom, in ejtowal 
kin јапа! xon ti јаја! kin le'na! Kal 
jun іп chakam chawtsíl. *Anílk'i 
jeye u támnal k'al ni wi; ja'ich 
jun peje! in putálíl ni t'u'úl, por u 
tájnal xowa'kich pakdha' Kal tin 
kwentak'i xowa! ki ulu. Jelti wé! i 
kamal in tsikál i pakdha' te'lom, 
anchan! jeye u támnal Kal ni wi!. 
SAni пі wi!, in junwal jelti jun i 
k'amal. Ni wi!, Каја bin putálíl 
ni t'u'ál ani tu ch'o'yal tam ki ulu 
хома! yab alwa!. In junwal jelti an 
at'axtaláb xu t'ájnal ban k'ay!lá. 
An lej at'ax, ja'ich xi tu t'ajál ki 
ши хома! yab alwa! ani anchan!, i 
ch'o'yalich ejtal xowa! i t'ajál ba 
ni xe'chintal. "An inik in ejtowal 
kin máxubédha' xowa'kichk'i 

i padhumtsik, i ch'ichintsik, i 
chantsik ani i ko'néltsik xi wa'ach 
ban pujal; 8por yab xita! in ejtómal 
kin баја! ke nin wi! kin ulu tokot 
хома! alwa'. Jeché! ja'ich jun i 
at'axtaláb xi yab in walkál tinbá! ka 
kubdhá Kal ni jun xita'; in junwal 
jelti it'lab xu chemdhax. ?K'al 
jayéch jeché! ni wi!, i k'ak'nál na 
Dios an Táta'láb ani Kal jayéchk'i 
jeye ti odhbijyal an iniktsik, xin 
t'ajámal na Dios jáyk'i jelti Јаја!. 
10Ba ni wi! u kalel i k'ak'naxtaláb 
ani táyk'i u kalel i odhbijixtaláb. 
Kidháblábtsik, yab yejat ki Раја! 
anchan'. 11 éAwxe! ba jun in 
kalemtal i ја! ne'ech ka kale i ја! 

xi alwa! апі i ja! xi ts'a'ik? ¡Yaba!! 

12 Kidháblábtsik, ¿awxe! jun in akan 
i lanáx ne'ech kin kó'oy i it'adh, o 
jun in akan i uj kin kó'oy i lanáx? 
Pos ba jun in kalemtal i ja! yab jeye 
ne'ech ka kale i ја! xi ch'apu ani xi 
alwa!. 


An chalpadhtaláb xi tsubax 

1 Мах Kal tatá'tsik ta! k'wajat 
jun xita' xi chalpadh ani іп exbayal 
xowa'kich, kin xalk'a! k'al xowa! 
alwa! in t'ajál ani k'al an cha'attaláb 
xin ko'ol k'al tin kwenta jachan' an 
chalpadhtaláb. 14Por max tatá'tsik a 
chakuntsal jun xita! k'al tin kwenta 
хома! in ko'ol ani a péjéxnál abal 
ka bajaw ki k'wajay más pülek, yab 
yejat ka t'ek'a'tsik tabá! k'al jachan' 
an chalab xa ko'oltsik, pos anchan', 
i k'ambixichk'i ani yab a éynáltsik 
an tsubaxtaláb. 15Pos jeché! yab 
ja'ich an chalpadhtaláb xi tál ba 
na Dios, jeché! an chalpadhtaláb 
ja'ich xi teché!k'i ti k'ay'lá. Yab 
já! xi tál ban T'okat Ejattaláb, 

jeché! an chalpadhtaláb tál ban 
at'ax ejattalábtsik. 16Pos xon ti 
wa'achtsik xita' xin chakuntsal xi 
k'e'et k'al tin kwentak'i xowa! in 
ko'ol ani in péjéxnáltsik abal kin 
bajaw ka k'wajay más púlek, ѓаја! 
wa'ach хома! хі yab exbadh ani 
xowa'kichk'i i at'axtaláb. Pos хіп 
ko'oltsik an chalpadhtaláb xi tál ba 
na Dios, jachan' in ko'oltsik jun i 
xe'chintaláb t'okat. Yabtsik pojkax, 
alwa! iniktsik, in exbayaltsik 
xowa'kich. In yajnantsal jeye 

nin at kidhábtsik ani in t'ajáltsik 
хома! alwa!; yab exbadhk'i xita' in 
k'ak'náltsik ani yab u k'ambixtsik. 
18Xita! in ayal an k'ijidhtaláb, in 
t'ajál abal ka wa'chin i k'ijidhtaláb 
ban atiklábtsik ani anchan', ne'ech 
kin bach'utsik an lujattaláb. 


Xita' xin kulbetnál xowa' yab 
alwa! хі wa'ach ban k'ay'lá 
4 ¿Jón' tu tsi'il an péjéxtaláb 
ani an kúnúxtaláb xi tatá'tsik 

a kó!yal? ¿Yabxe! taja! tu tsi'il ban 
le'lomtaláb xi k'wajat in t'ajál i 
chápláb alk'idh ba na ejattal? 2А 
lét'endháltsik xata! ani yab a ejto 
ka kó'oytsik. I chemdhaxtsik abal 
a lé'tsik ka kó'oy xowa' a chu'tal 
in ko'oltsik xi k'e'et ani kom yab 
a ejtowal ka kó'oytsik, támich 
ta péjéxtsik. Yab a ejtowal ka 
kó'oytsik xowa! a lé', kom yab a 
kontsaltsik na Dios. 3 Ani max a 
kontsaltsik, yab i pidhnal kom yab 
alwa! ta konyaltsik; pos a konyaltsik 
abal ka ёупа! k'al xowa'k'i in 
kulbetnál na t'u'úl. ^Tatá'tsik a 
jilámal na Dios jelt xan ti jun i 
mímláb in jilál nin tomkíl abal ka 
junkun kal i k'e'et inik. ¿Yabxe! 

a cho'óbtsik ke max ka kanidha' 
xowa! wa'ach yab alwa! teché! ban 
k'ay'lá a pojkálich na Dios? Max 
jun xita' kin k'anidha! хома! wa'ach 
yab alwa! teché! ban k'ay!lá, u 
kalelich in pojkál a Dios. 50 ¿a 
chalpayaltsik ke an T'okat Dhuslab 
in ani! ulalk'i enché': “An T'okat 
Ejattaláb xi tu kwajbantsámal na 
Dios ba ni ejattal tu k'anidhál t'ajat 
ani in lé! kin chu'u ke tokotk'i ki 
k'anidha' na Dios"? Por na Dios tu 
tolmiyal más k'al nin alwa'tal; pos 
an T'okat Dhuslab in ulal enché': 
“Na Dios in pojkál xin t'ek'áltsik 
tinbá!, por in tolmiyal k'al nin 
alwa'tal xin cha'káltsik tinbá!." "Pos 
ka walka'ichtsik pé ki tak'yattsik 
Kal na Dios. Yab ka walka! ti ki 
átantsi an ta chalab an lej at'ax. 

Pos max yab ka walka! ti ki áta'tsik 
an lej at'ax, an lej at'ax ne'ech ka 
wék'on Kal tatá'tsik. 8Ki utéchtsik 
ba na Dios апі Јаја! ne'ech ka 

utey k'al tatá'tsik. Max i walbinal, 
ka jila'ichtsik an walastaláb; ani 
tatá'tsik xa le'nál ka Какпа! na 
Dios ani a k'anidhál jeye хома! 
wa'ach yab alwa! ban k'ay!lá, yabich 
ka t'aja'tsik anchan'. Ka k'ak'na'tsik 
tokot na Dios ani anchan', ne'ech 
ka t'okedha'tsik na ejattal. Кі 
t'e'pintsik, ki uk'intsik ani ka 
yajnantsitsik tabá!. Ka jalk'uytsik an 
te'nich k'al í uk'il ani an K'ijidhtaláb 
Kal i t'e'pintaláb. Ka cha'ka'tsik 
tabá! tin tamét an Ok'óxláb ani Jajá' 
ne'ech ti ki t'ek'ba'tsik. 


Хіба! xin telál хома! in 
t'ajál nin at belom 
"! Kidháblábtsik, yab ki t'íláxintsik 
yab alwa! jún апі jún. Xita! in t'ilál 


SANTIAGO 4, 5 


yab alwa! jun in at belom, o kin 
teltsal xowa! in t'ajál, u kalelich 
tám jelti max exom in t'ilál yab 
alwa! an tak'ixtaláb ani in ulalich 
abal yab xata! ti alwa'. Por max 
tatá! a ulal ke yab xata! ti alwa! an 
tak'ixtaláb, u kalelich tám jelti 
max tatá! más a ko'ol i awiltaláb 
ka ulu xowa' yejat ka t'ajan ké an 
tak'ixtaláb. 12Na Dios ja'ich nin 
pidhnámal an tak'ixtaláb ani tokot 
Jajá' ne'ech kin ejto ti lo'ox o ti 
k'ibdhax. Por tatá!, ¿jantéy a éy 
abal ki k'wajay ka teltsal xowa! in 
t'ajál jun xita'? 


Yab xita' in cho'ób xant'éy 
ne'ech ka támun kalám 
13Xo! ka ach'a'tsik jeché!, xa 
ulaltsik enché': “Xo! o kalám ne'ech 
ku k'ale ba tuwa! o ba jeché! i 
bitsow; ani taja' ne'ech ku k'wajay 
jun i tamub, ne'ech Кі баја! i álimtal 
ani ne'ech ki áta! уап i tumín", 
14 рог nibal ela! a cho'óbtsik xant'éy 
ne'ech ka támun kalám. Pos éjant'éy 
in éy nin xe'chintal jun xita'? In 
junwal jelti an jél xu xalk'anal 
junwék'i ani junwék'i u pakwel. 
15 Xowa! yejat ka ulutsik ja'ich 
jeché': “Max an Ok'óxláb anchan' 
tin lé', ne'ech ku k'wajay ejat ani 
ne'ech ki баја! jeché! o jachan!.” 
16por tatá'tsik a inikbédháltsik t'ajat 
tabá! ani anílk'i jeye i káwtsik; ejtal 
jeché! an iniktaláb, yab alwa!. 17 Хіба! 
xin cho'ób kin t'aja! xowa! alwa! ani 
yab kin t'aja', u walbinalich. 


An tawnaxtaláb abal 
xi tumínladhtsik 
Ka ach'a'tsik jeché!, ne'ech 
ku t'ila! an tumínladhtsik 

xi yab u belom. Ka uk'intsik ani 
ka dhájantsik k'al tin kwenta an 
yajtsiktaláb xi ne'ech kin ach'a'tsik 
tayíl. 2Nin tumínal k'achenekich 
ani nin alwa! k'udhk'úmil, exomich 
ti k'apnal k'al an takúl. ¿Nin 

orojil ani nin platajil exomich ti 
bokmanal ani jachan' nin bokom, 
ja'ich ne'ech ka k'wajay jelti jun 

i ólnax Kal jajá'tsik ani ne'ech ka 
tsikantsik k'ál jelt xan tu tsikax an 
kamal. Yán i tumín in junkúmal 
jeché! tin ok'ontalich an k'ij. An 
jalbixtaláb xi jajá'tsik yab in kidhat 
pidhám an t'ojnaltsik xi t'ójnék ti 
junkux tin walíl an t'ayablábtsik, 
exom in káwnáltsik xo! ani an 
Ok'óxláb xin tak'yal ejtal an tokat 
abatwáletsik, in ach'ámich xant'éy 
in káwnál jachan' an t'ojnaltsik. 
STeché! ti k'ay'lá in kó'yámaltsik 
jun i xe'chintaláb xan ti jajá'tsik 
in le'námal, k'otsenektsik jelti an 
ko'néltsik xi ne'ech ti chemdháb; 
ani xo!, exomich in bajwal xowk'i 
ne'ech kin jalbiytsik nin walab. 

6 Jajá'tsik in walbiyámaltsik ani 

in chemdhámaltsik xi yab xata! in 
walámal ani yab tomnadhtsik. 


An cha'attaláb ani an óláb 

7 Jaxtám, kidháblábtsik, yejat 
ka kó'oytsik i aytsixtaláb asta ka 
tsích an Ajátikláb, jelt xan ti an 
t'ojnal xin lé! kin junkuntsi yán tin 
ма! an t'ayabláb ko'ol kin kó!oy i 
aytsixtaláb asta ka ulich an jidhtal 
áb ani xi tayíl. Ка kó'oytsik teye i 
aytsixtaláb jelti jeché! an t'ojnal ani 
yabtsik ka jila! tabá!, pos exomich 
ti Kunel xowk'i ti ne'ech ka tsích 
juní an Ajátikláb. ? Kidháblábtsik, 
yab ki k'wajay ta cháküxtsik jün 

ani jün abal yab ki elan i walbidh 
tam ki lájundhá; pos an Lájundhom, 
K'unatich i k'ij ne'ech ka tsích. 19 Ка 
éyna'tsik jelti jun i óltsixtaláb abal 
an yajtsiktaláb ani an cha'attaláb, 
an t'iltsixtsik xi xe'chinéktsik ti 
t'iltsix k'al tin kwenta an Ajátikláb. 
1 Pos i cho'ób abal K'ijidh ne'ech 
kin ach'a! xita' kin ejto kin kuxuy 

i yajtsiktaláb k'al i cha'attaláb. A 
ach'ámaltsik xan ti na Jób tin 
kuxyámal k'al i cha'attaláb an 
yajtsiktaláb xin wat'na! ani a 
ach'ámaltsik jeye xan ti lábt'ajan 
Kal an OK'óxláb más tayíl; pos 

an Ok'óxláb u kó'ontsix t'ajat ti 
yajnantsixtaláb ani u k'anidhax. 

12? Kidháblábtsik, ka exbaytsik 
alwa! jeché! xowa! ne'ech tu utsa': 
Yab ka éyna! an walk'i', nibal an 
chabál ani ni jun xata! abal ki 
beltsintsik хома! а ша]. Tam ka 
ulutsik ke “Апі”, anchan! ti ka иш 
max anchan! ti yejat; ani tam ka 
ulutsik ke *Yaba"", anchan! ti ka иш 
max anchan! ti yejat, abal yab ki 
kwajlan tayíl k'al i walastaláb. 

13 Max jun xita! xi tatá'tsik 
a kidhtal k'wajat k'al jun i 
yajtsiktaláb, yejat ka ólan. Max jun 
xita! k'wajat u kulbél, kin ajatnantsi 
ti ajatlábtsik na Dios. 14Max jun 
xita! k'wajat и ya'ul, yejat ka 
kantsin an ti tak'ix belomtsik abal 
ka kontsintsat jachan' an ya'ul ani 
ka majuyat k'al i aséyte tin bijan 
Ajátikláb. 1$ Апі tam ka t'aja'tsik 
i kontsintsixtaláb k'al yantam i 
belomtaláb, an ya'ul ne'ech ka 
jeley abal ne'ech ka jeldhá k'al an 
Ajátikláb; ani max in t'ajámal і 
walastaláb, ne'ech ka pakwlantsat. 
16 Jaxtám, ki óltsíxintsik an ti 

walastaláb xa ko'oltsik jún ani jún 
ani ki kóntsíntsíxintsik jún ani 
ján abal ki jeldhátsik. Nin chapik 
kontsintsixtal jun i lujat inik in 
ko'ol t'ajat i awiltaláb. 17 An t'iltsix 
Elías ja'ich jun i inik jelti wawá!; 
ani tam ti ólan chapik abal yab ka 
ulich i áb, yab ulich i áb ban k'ay'lá 
óx i tamub k'al ch'ejel. 18 Ani tayíl, 
ólan juní abal ka ulich an áb ani 
ulich. Ani an chabál in labedha' 
juní an k'apnél. 


SANTIAGO 5 


19 Kidháblábtsik, max jun xita' 
xi tatá'tsik a kidhtal kin jila! 
kin bela! an tsubaxtaláb ani ka 
tolmiyat k'al jun xita! abal kin 
bela! juní, 20 ка cho'óbna'tsik 
ke xita! kin Caja! kin jila! ti 
walablom jun xita!, ne'ech kin 
lo'tsi tin ejattal jachan' an 
walablom abal yab ka k'ale ban 
k'ibeltaláb ani ne'ech kin Раја! 
abal ka pakwlantsat yán tin 
walastalábil. Anchan' ka t'ájan. 

Nin jidhtal dhutsadh úwil an abatwále 


Pedro 





Na Pedro in dhutsuntsal an 
judíotsik xu belomich xi ajnéktsik 
ani k'ale ti k'wajíl ták'i túk'i 
Naná!, xu bij Pedro, tin 
abatwálejil na Jesukristo. U 
dhutsuntsal jeché! an ti úw an 
judíotsik xu belomich, xi ajnéktsik 
ani kale ti k'wajíltsik ban chabál 
xi Ponto, xi Galasia, xi Kapadosia, 
xi Asia ani xi Bitinia. ?Jeché!tsik, 
takudh k'al na Dios an Táta'láb 
anchan! хап tin ko'ol k'ejle 
chalpadh tam ti yabél tujenek 
an K'ay'lá. Takudhtsik k'al tin 
cháp an T'okat Ejattaláb abal kin 
exbantsitsik an tin tak'ixtal ani 
abal ka t'okedhátsik k'al nin xich'ál 
na Kristo. Ka bach'waltsik yán i 
alwa'taláb ani i k'ijidhtaláb. 


Ilo'enekichtsik ta k'wajat 

3Ki какпа! na Dios nin táta! 
ni Ajátik Jesukristo. Na Dios, 
k'al nin pulek yajnantsixtal, tu 
jalk'untsámal an ti chalab tam 
tin ejdha! ti ít na Jesukristo. Kom 
ejech ti ít na Jesukristo, jaxtám ti 
cho'óbich abal ne'ech ku k'wajay 
walk'i' k'al na Dios. *Jeché! an 


aytsixtaláb, ne'ech ti ki t'aja'tsik 
ka bach'u an jiltsixtaláb xi na Dios 
ti kó'ontsaltsik ta'padh tú! walk'i'. 
An jiltsixtaláb, ja'ich jun xata! xi 
yab u k'achel, yab ch'o'odh ani 
yab u bat'el jelti an wich. Ani 
kom a belálichtsik na Dios, Jajá! ti 
beletnáltsik k'al nin cháp abal ka 
bajawtsik an lo'eltaláb xin ko'ol 
t'ojojodh xi ne'ech kin pidhna! ka 
cho'óbná tin ok'ontal an k'ij. 

6 Ja'ich Kal jeché! tin kwenta ta 
k'wajattsik i kulbél, maske yejat 
хбпа! k'ejle ka wat'na! i yajtsiktaláb 
wé! i k'ij. "Pos an belomtaláb xa 
ko'oltsik in junwal jelti an oro: 
yejat ka k'wajbá ban Ката! abal ka 
chu'tat max ja'ich xi alwa'. Tam jun 
xita! ka taktamiyat ani yab kin jila' 
ti belom, nin belomtal más in jalbíl 
ké an oro, pos an oro u talél ja!. 
Jaxtám, tam ki taktamiyatichtsik 
ani yab ka jila'tsik ta belom, ne'ech 
tám ki káldhájichtsik ta alwa! ani 
in tomnálich tám ka bach'utsik 
an labidh t'okattaláb ani an 
k'ak'naxtaláb tam ka tsích ni Ajátik 
Jesukristo. 

8 Tatá'tsik a k'ak'nál na Jesukristo 
maske yab a chu'úmal ani a 

beláltsik, maske xo! yabél a 
chu'úmal. Jaxtám ta kulbéltsik k'al 
jun i kulbétaláb púlek ani labidh, 
ke yab ne'ech ka ejto ka ulu k'al 
i t'ilabk'i. JAni Kal tin kwentak'i 
abal a belámichtsik na Jesukristo, 
i lo'tsidhichtsik an ta ejattal ani a 
bach'walichtsik xowa! a lujyal ka 
bach'u. 

10Ti weje'ich, an t'iltsixtsik in 
al'imayámal ani in cho'óbnámaltsik 
k'al tin kwenta an lo'eltaláb ani 
in t'ilámaltsik xowa! na Dios in 
ulúmal ne'ech ti ki pidha'tsik k'al 
nin alwa'talk'i. An t'iltsixtsik 
u pidhnal kin cho'óbna' k'al 
nin T'okat Ejattal na Kristo, ke 
na Kristo ne'ech kin wat'na! i 
yajtsiktaláb ani ke tayíl ne'ech ka 
tsích an labidh t'okattaláb. Jajá'tsik 
in al'imay abal kin cho'óbna! xitam 
já! ani xowk'i ti ne'ech ka tsích xu 
óltsinal k'al jachan' an ejattaláb 
xi ta! ti k'wajat Kal jajá'tsik. 12Рог 
pidhan kin cho'óbna'tsik k'al na 
Dios abal an t'ojláb xi k'wajattsik in 
t'ajál, yab abal jajá'tsik tin alwa'bíl, 
jachan' an t'ojláb xin t'aja'tsik, 
ja'ich abal wawá! ti alwa'bíl. Pos хо!, 
ja'ich jeché! xowa! i t'iltsidhichtsik 
Kal jajáyk'i xi ti t'iltsámaltsik 
an ti alwa! t'ilab k'al tin cháp an 
Tokat Ejattaláb. Jeché! an T'okat 
Ejattaláb, tál walk'i'. Ejtal jeché! in 
le'námal jeye kin chu'u an t'okat 
abatwáletsik. 


Na Dios in lé! kin chu'u 
ku k'wajách tokat 
13 Jaxtám, ka chalpaytsik alwa! 
xant'éy ne'ech ka Paja! ani ka 
éyna'tsik na alwa! chalab. Ka 
k'wajba'tsik na aytsixtal k'al хома! 


1 PEDRO 1 


na Dios ne'ech ti ki pidha! k'al nin 
alwa'tal, tam ka tsích na Jesukristo. 
14 Kom i chakámlábichtsik k'al na 
Dios, yabich ki k'wajaytsik jelt 

xan ta k'wajatwi'ik tam ti yabél a 
exlámaltsik na Dios. 15Yabich ki 
k'wajaytsik jelt xan ta k'wajatwi'ik, 
ki k'wajaytsik alwa! ani tokat; pos 
na Dios, xi ti takwyámaltsik, t'okat 
Ja! t'ajat. 16Pos an T'okat Dhuslab in 
ulal enché': “Ki k'wajaytsik tokat, 
anchan! хап ti Naná! in t'okat." 

17 Мах tatá'tsik a bijyal “Táta!” na 
Dios, xin ejtowal kin chu'u alwa! 
jun xita' ani yab u takukúl an ti 
atiklábtsik, yejat ki jik'na' ech'ek'i, 
lejat teché! u xe'ech ti k'ay!lá. 18Pos 
na Dios ti káldhámalichtsik ban 
xe'chintaláb xi yab alwa!, xi ti 
jiltsámal na weje! pakéliltsik ani a 
cho'óbtsik alwa! ke nin jalbíl jachan' 
an lo'oxtaláb, yab ja'ich jun хаѓа! 
xu k'achel jelti an oro o an plata, 
19jalbidh k'al nin labidh xich'ál na 
Kristo. Jeché! na Kristo, k'wajbá 
ti pikbaxtaláb jelti jun i borrego 
xi tokat. 2" Tam ti yabél t'ajadh an 
k'ay'lá, na Dios in bijyámalich ke 
ne'ech kin aba! na Kristo abal ka 
chemdhá k'al tin kwenta ni walab. 
Por yab tsích más ok'ox, tsích 
xo'ichk'i jeché! і k'ij abal tatá'tsik 
ta k'ánél. ?! K'al tin kwentak'i na 
Jesukristo, a beláltsik na Dios. 

Na Dios, ja'ich xin ejdha! ti ít na 
Jesukristo tam ti chemdhá ani in 
k'wajbámal abal ka k'ak'ná. Jaxtám 
tatá'tsik, a kwajbámalichtsik na 
belomtal ani na aytsixtal ba na 
Dios. 

22 Ani xo! tatá'tsik, kom a 
t'ajálichtsik xan tin ulal an 
tsubaxtaláb K'al tin kwentak'i an 

T'okat Ejattaláb, a t'okóchtsik na 
ejattal abal ka k'anidha! in tsubtalk'i 
na at kidhábtsik. Jaxtám ti yejat 
ki k'ánídháxintsik jún ani jún k'al 
ejtal na t'okat itsích. ?3 Tatá'tsik i 
jalk'untsidhichtsik an ta chalab 
jelti max i wa'chinékichtsik ti ít, 
por yabich jelt xan tu wa'chinal xu 
chemeltsik, i jalk'untsidhichtsik 
an ta chalab k'al nin káwintal na 
Dios. Jeché! nin káwintal na Dios, 
yab jayk'i ne'ech ka окоп. ?^Pos an 
T'okat Dhuslab in ulal enché': 
Ejtal an atiklábtsik in junwal 
jelti an ch'ojóltsik, 
ani nin labídh, in junwal jelti 
nin wichíl an ch'ojól. 
An ch'ojól u wayél ani an wich u 
chujk'anal; 
25 por nin káwintal an Ok'óxláb, 
yab jayk'i ne'ech ka ok'on. 
Ani jeché! nin káwintal an 
Ok'óxláb, ja'ich an alwa! t'ilab xi 
t'iltsidhichtsik. 
Jaxtám, ka jila'ichtsik ejtal 
хома! yab alwa', yabich ki 
k'ambixintsik ani yabich ka t'aja! xata! 
eb itsíchk'i. Yabich yejat ka chakuntsi 
ni jun xita' k'al tin kwentak'i xowa! 
in ko'ol ani yabich ka tila! yab alwa' 
ni jun xita'. 2Anchan! jelt xan ti jun i 
chakam xi ít ti wa'chinék ti chakam, 
in lé! t'ajat i leche, anchan' teye ti 
ka le'na'tsik nin káwintal na Dios 
abal ka exla'tsik más na Dios ani 
ki lo'eytsik. 3Ka t'aja'tsik anchan!, 
max апі! lejtal ta bajámalichtsik ka 
exlantsi tin alwa'tal an Ok'óxláb. 


Na Kristo, in junwal jelti 
jun i t'ujub xi ejat 
^Pos ki utéchtsik pé ban Ajátikláb, 
jelti max exomtsik ta utel ba jun i 

t'ujub xi ejat. An iniktsik in pojka!, 
por abal na Dios, ja'ich jun i t'ujub 
xi takudh ani kajbidh in jalbíl. 
STatá'tsik teye, xa junwaltsik jelti 
an t'ujub xi ejat, ka walka'tsik ti 
Кі éyna! na Dios abal kin Гаја! k'al 
tatá'tsik jun i pulek atá xon ti Јаја! 
и k'ak'náb. Abal ti ki kwajba'tsik 
jeye ta pále' xu dhabalábich 

Kal Јаја!, xin k'wajbantsal ti 
pikbantsixtaláb na Dios xi tál bin 
ejattal. Jeché! in t'ajáltsik k'al tin 
kwentak'i na Jesukristo. Апі 
jaxtám an T'okat Dhuslab in ulal 
enché!: 

Ne'ech ku k'wajba' Sión jun xita!' 
xin junwal jelti an ultaláb 
t'ujub xi k'ál ti t'ajadh an 
atá, 

jun i t'ujub xi takudh ani kajbidh 
in jalbíl; xita! k'ál ti ka belan, 
yab ne'ech ka tidhebédhá. 

7 Abal tatá'tsik xi belomich, jeché! 
an t'ujub kajbidh t'ajat in jalbíl; 

por abal xi yabtsik u belom, u 
támnalich jelt xan tin ulal an T'okat 
Dhuslab enché!: 

An t'ujub xi pojká k'al an kübal 
atátsik, ja'ich nin bajaw ka 
k'wajay más ultaláb. 

8Ani u támnalich jeye jelt xan tin 
ulal enché': 

Jun i t'ujub xu t'adhk'ux ani u 
kwajlax. 

Pos jajá'tsik jelti max u 
t'adhk'unalichtsik abal 
yabtsik in t'ajál ti k'ij an 
tsubaxtaláb. 

Pos ja'ich abal jeché! ti takudhtsik. 


Xu dhabalábichtsik k'al na Dios 


9 Tatá'tsik i takudh k'al na Dios, i 
k'wajattsik ta pále! abal ka t'ójontsi 

an Pulek Tak'ix, i kidhtalábichtsik 
xi t'okat ani i dhabalábichtsik k'al 
na Dios. I takudhtsik k'al na Dios 
abal ka t'ila' xowa! labidh xin t'ajál 
na Dios. Jeché! na Dios, ja'ich xi ti 
káldha'tsik ban jik'waxtaláb xon ta 
k'wajattsikwi'ik ani ti k'wajba'tsik 
bin labidh tajáx. '? Tatá'tsik 
yabwi'ik i exlábtsik k'al na Dios, 
por хо!, i dhabalábichtsik k'al 

Jajá'. Yabwi'ik a cho'óbtsik max i 
kó'ontsinal ti yajnantsixtaláb k'al 
na Dios, por xo', a cho'óbichtsik. 


Ki k'wajaytsik abal ka 
tójontsi a Dios 

M Kidháblábtsik xi tu k'anidháltsik 
t'ajat, tatá'tsik a junwal jelti 
atiklábtsik xu wat'elk'i ani kwajat 
ba jun i chabál xi yab jajá'tsik in 
dhabal. Tu pakabédháltsik abal yab 
ka walka! ki átátsik k'al xowa!' xin 
kulbetnál na t'u'úl, xi k'wajat jelti 
max u péjéx k'al na ejattal. 12Ki 
k'wajaytsik ech'ek'i alwa! Kal xi 
yabtsik in exlál na Dios. Anchan!, 
maske xo! ti t'iláltsik jelti max 
i at'ax iniktsik, tayíl ne'ech kin 
chu'u an alwa'taláb xa t'ajáltsik ani 
ne'ech kin pubédhantsi tin bij na 
Dios tam kin bajaw xowk'i ne'ech ti 
lújundhábtsik. 

13Kom i k'anidhábichtsik k'al 
an Ok'óxláb, yabich ka ch'ikat 
t'aja'tsik ni jun i awiltaláb xi teché' 
ti k'ay'lá. Yab ka ch'ikat t'aja'tsik 
an pulek tak'ix, kom pülek in t'ój 
in ko'ol teché! ti k'ay'lá. '^Yab 
jeye ka ch'ikat t'aja'tsik an pakdha' 
awiltaláb xu tak'yáb k'al an pulek 
tak'ix abal kin yajlombédha! xi at'ax 
iniktsik ani abal kin t'aja! ka k'ak'ná 
xin t'ajáltsik xowa! alwa!. 1SPos na 

Dios іп lé! kin chu'u ka t'aja'tsik 
хома! alwa! abal yab ti ki t'ila'tsik 
yab alwa! xi yabtsik xata! in cho'ób 
ani yabtsik chalpadh. 

16Ki k'wajaytsik jelti atiklábtsik 
xi walkadh, por yab ka éyna'tsik 
an walkadhtaláb abal ka t'aja'tsik 
хома! yab alwa!. Yab ka t'aja'tsik 
anchan', tokot ka t'ójontsaltsik na 
Dios. 1 Ка k'ak'na'tsik xita'kichk'i, 
ka K'anidha' na at kidhábtsik, ka 
jik'na'tsik na Dios ani ka k'ak'na'tsik 
an pulek tak'ix. 


An ok'tsixtaláb xi tu pidhál an 
yajtsiktaláb xin wat'na' na Kristo 


18Tójontsixtsik, ka exbantsitsik 
хома! kin ulu na ajátiktsik, yab 
tokotk'i xi alwa! iniktsik ani 
u chalpantsix. Ka exbantsitsik 
jeye xi yabtsik alwa! inik. 19Pos 
alwa! t'ajat max jun xita! kin 
kuxuy i yajtsiktaláb maske yab in 
walámal, k'al tin kwentak'i abal 
in k'ak'nálich na Dios. 20Роѕ max 
ka t'aja'tsik jun xata! yab alwa! ani 
ki yajlombédhátsik Ка! jachan' 
tin kwenta, éjant'om alwa'taláb 
ne'ech ka bach'utsik maske ka 
kuxuy Kal i cha'attaláb? Por max 
ki yajlombédhátsik abal a t'ajámal 
jun xata' alwa!, jeché! alwa! t'ajat 
tin tamét na Dios max ka kuxuy 
Kal i cha'attaláb. ?! Na Dios ti 
takwyámaltsik abal ki xe'chintsik 
teye xan ti xe'chinék na Kristo, pos 
na Kristo in wat'na! i yajtsiktaláb 
Kal tatá'tsik ta kwenta. Kal jeché!, 
ti pidha'tsik jun i ok'tsixtaláb 
abal ja'ich ka wéwna'tsik. 22 Jajá! 
yab in t'ajám ni jun i walastaláb 
nibal in k'ambiyámal ni jun xita'; 
?3tam ti odhbijyat, yab tók'on k'al i 

odhbijixtaláb; tam ti yajlombédhá, 
yab tomnaxin, tokot in k'wajba! nin 
ejattal ba na Dios, xu lájundhom 
k'al i lujattaláb. 24Na Kristo in 
júna! ni walab tam ti chemdhá 
pajk'idh ban peltsidh te! abal ku 
k'wajách jelti max chemnek abal 
an walastaláb ani ku k'wajách 
lujat. Jajá! in wat'na! і yajtsiktaláb 
abal ki wék'ontsatichtsik an ta 
walab. ?5Pos tatá'tsik i xe'echwi'ik 
jelti borregotsik xi k'ibchonék, por 
xo!, i utenekichtsik ba na Kristo 

xi ti belkómichtsik jelt xan tu 
belkol jun i belkol borrego ani ti 
belkómtsaltsik jeye ta ejattaltsik. 


Xan ti yejat ka k'wajay 
xi tomkidhichtsik 

Anchan' teye tomkidh 

mímlábtsik, yab ka ch'ikat 
t'aja'tsik na tomkíl. Yab ka ch'ikat 
t'aja'tsik maske yab in belál an 
tsubaxtaláb, yab telab ka belmách 
jeye tam kin chu'u xan ta k'wajíltsik 
maske yab ka t'iltsitsik. ?Ne'ech 
ka belmáchtsik tam kin chu'u ke 
i k'wajattsik t'okat ani xita'kichk'i 
a k'ak'náltsik. *?Yab tokotk'i ka 
eblidh t'ojojoy tabá! k'al i alwa! 
ts'itsbaxtaláb, k'al i kwajbaxtaláb 
xi t'ajadh k'al i oro o K'al i kajbidh 
xeketláb abal ki chu'tat i alabél. 
^Yab ka t'aja'tsik anchan'. Ka 
kó'oytsik ta itsích jelti jun i 
k'wajbaxtaláb xi yab jayk'i u k'achel, 
an cha'attaláb ani an k'ak'naxtaláb. 
Jeché!, ja'ich xowa! in jalbíl tin 
tamét na Dios. 5Pos anchan! jeye 
ti xe'chinék ti we'él chabk'i' an 
mímlábtsik xi takudh k'al na Dios; 
in beltsámaltsik na Dios ani yab 
in ch'ikat t'ajámaltsik nin tomkíl. 

$Anchan! tin Саја! na Sara, yab in 
ch'ikat Paja! nin tomkíl Abraham 
ani in bijiy tin ajátik. Ne'echtsik 
teye ka bajaw ki k'wajay jelti јаја! 
max ka t'aja'tsik xowa! alwa! ani 
yab ki k'wajaytsik ta jik'él. 

T Tomkidh pay'lomlábtsik, ki 
k'wajaytsik k'al na tomtal xan ti 
yejat ani in tsubtalk'i; ka k'al'na'tsik 
na tomtal, yab tokotk'i abal jajá'tsik 
yab likdha'. Ka k'ak'na'tsik abal 
jayéchk'i jeye nin ejattaltsik in 
ko'ol jelti xi tatá'tsik ti pidhámal 
na Dios k'al nin alwa'talábil. 
Anchan! ka t'aja'tsik abal yab xata! 
ti ki tamk'uytsik tam ki k'wajay ka 
kontsi jun xata! na Dios. 


Xin wat'náltsik i yajtsiktaláb k'al tin 
kwentak'i abal in t'ajál хома! alwa' 
8Ki k'wajaytsik k'ijidh ani 
ki kák'náxintsik jún ani јап; 
ki K'ánidháxintsik jelti max a 
kidhábk'itsik. Ki k'ánídháxintsik 
ani ka kó'oytsik i cha'attaláb. 9 Max 
jun xita! ti ki t'ajtsi xowa! yab alwa!, 
yab ka witsbantsi; max jun xita' ti 
ki odhbijiy, yab ka witsbantsi. Yab 
ka witsbantsal, tokot ka lábt'ajáltsik, 
pos na Dios ti takwyámaltsik abal 
ka bach'u i lábt'ajaxtaláb. Pos an 
T'okat Dhuslab in ulal enché': 
Xita! in k'anidhál nin xe'chintal 
ani in lé! ka k'wajay k'ijidh, 
yejat kin exbay xan ti ka káwin 
ani yab ka k'ambixin. 

11 Yejat kin jila! kin Саја! хома! 
yab alwa! ani kin t'aja'ich 
xowa! alwa!, 

kin aliy an k'ijidhtaláb ani ja'ich 
kin wéwna!. 

1? Pos an Ok'óxláb in beletnál xi 
lujattsik 

ani in axtsal tam ka kontsin jun 
xata!, 

por in pojkál xin t'ajáltsik xowa! 
yab alwa!. 

13 ë Jita' ne'ech kin ejto ti ki at'ax 
t'ajtsitsik, max tokot a t'ajáltsik 
xowa! alwa!? 14por maske a 
wat'náltsik i yajtsiktaláb k'al tin 
kwenta abal a t'ajálichtsik xowa! 
lujat, k'ijidh ne'ech ki k'wajaytsik. 
Yab xita! Ка jik'na'tsik, nibal ki 
jik'eytsik, "tokot ka k'ak'na'tsik 
an Ajátikláb Jesukristo k'al ejtal 
na itsích. Ki k'wajaytsik ech'ek'i 
t'ojojodh abal ka tók'oytsik 
xita'kichk'i tam ki konyat k'al tin 
kwenta an aytsixtaláb xa ko'ol 
k'al na Kristo, por ka t'aja'tsik 
k'al yantam i cha'attaláb ani i 
Kak'naxtaláb. 16Ki k'wajajantsik 
alwa! ani tsububudh a ejattal. 
Anchan!, xi xe'echtsik ti at'ax t'ilál 
Kal tin kwenta хома! alwa! а t'ajál 
abal a belálichtsik na Kristo, ka 
tidhebédhá k'al xowa! in ulaltsik. 
17 Max na Dios anchan! tin lé!, más 
alwa! ka wat'na'tsik i yajtsiktaláb 
abal a t'ajáltsik хома! alwa! ké abal 
a t'ajáltsik xowa! yab alwa!. 

18Pos na Kristo chemdhá k'al 
tin kwenta ni walab, jánílk'i 
abal malilílich i k'ij. Jajá!, ja'ich 
jun і lujat inik, por in wat'na! і 
yajtsiktaláb k'al wawá! ti kwenta 
xi yab u alwa! inik. In wat'na! 
jeché! abal ti ku júna' ba na Dios. 
Chemdhá, por ejech ti ít nin ejattal. 
19 Nin ejattal k'ale jeye kin t'iltsitsik 
an ti alwa! t'ilab an ejattalábtsik 
xi k'wajat ti wik'nél. 20 Jeché'tsik 
ja'ich xin ch'ikat t'ajámaltsik na 
Dios ti weje', tam ti xe'chin na 
Noé. Na Dios in kó'oy nakat i 


1 PEDRO 3, 4 


aytsixtaláb, lejat k'wajat ti t'ajnal 
an tan atá, xon ti lo'ey cháb óx an 
atiklábtsik. Waxik xi lo'wat abal 
yab ka lupun tam ti ju'chuwat putál 
an chabál. 21 Jajá'tsik lo'wat k'al an 
ja! ani xo!, wawá! u lo'wáb k'al tin 
kwentak'i abal na Dios in ejdha! ti 
ít na Jesukristo. K'al an pujaxtaláb, 
u xalk'anal abal u lo'odhich ani 

u t'okedhantsidhich ti itsích. An 
pujaxtaláb yab ja'ich abal ti ku 
t'okedhantsi ti Pu'úl, ja'ich abal ki 
kontsi na Dios ku k'wajay k'ijidh 

ti ejattal. 22Na Jesukristo k'adhiy 
walk'i' ani xo! kwajat buxúl tin 
eját na Dios; ani k'ál tu tak'yábtsik 
xo! an t'okat abatwáletsik, an 
awiltalábtsik ani an pakdha' 
chápláb. 


Ka t'ójontsitsik na Dios xantik'i 
ti ki pidha'tsik ti awiltaláb 
Jaxtám, anchan! xan ti na 
Kristo in wat'na! i yajtsiktaláb 

bin t'u'úl, anchan! teye ti yejat 

ki k'wajaytsik t'ojojodh abal ka 
wat'na! i yajtsiktaláb. Pos xin 
bach'ümalich i yajtsiktaláb bin 
гай, in jilámalich an walastaláb 
?abal ka k'wajách xan tin lé! na 
Dios ani yabich xan tin kulbetnál 
nin t'u'úl. ?Yabich más ka t'aja'tsik 
хома! yab alwa! xa t'ajáltsikwi'ik 
xin kulbetnál t'ajat xi yabtsik in 
exlál na Dios. Tam ti jachan' i K'ij, 
i k'wajinek xan ta le'námaltsik, a 
kó'yámaltsik i chalab xi yab alwa', i 
uch'ámadhtsik ani a kó'yámaltsik i 
ajib xi yab alwa!, a wat'piyámaltsik 
ta uch'ál ani a k'ak'námaltsik i 
ch'ilab. *Jajá'tsik u labnal abal in 
chu'tal xo! ke yabich a t'ajáltsik 
xowa! yab alwa! xi jajá'tsik in 

kulbetnál t'ajat kin t'aja', jaxtám 
xo! ti at'ax t'iláltsik. Рог jajá'tsik 
ne'ech kin pidhna' nin walab ba 

na Dios. Jeché! na Dios, ja'ich xi 
ne'ech kin lújundha! xi ejattsik ani 
xi chemnektsik. 9Pos xi k'wajattsik 
chemnek, t'iltsidhtsik jeché! an ti 
alwa! t'ilab abal ka k'wajay ejat nin 
ejattal jelt xan ti na Dios k'wajat 
ejat, maske ne'echwi'ik ka ejtowat 
ka lújundhá ba teché! an k'ay!lá jelti 
ejtal an iniktsik xi k'wajat ejat. 

7 An pakwenib exomich ti k'unel. 
Jaxtám, ki k'wajaytsik alwa! ani ka 
óntsitsik ta ól. $Ki k'ánídháxintsik 
t'ajat jún ani jún, pos xita! xu 
k'anidhax, in pakwlantsal 
xowa'kichk'i yab alwa! ka t'ajtsin. 
9Ki bách'üxintsik alwa! ta k'imá! 
jún ani jún. "Ki tólmíxintsik jún 
ani jún xantik'i ti pidhámaltsik 
ti awiltaláb na Dios, jelti jun i 
alwa! inik xin éynál alwa! ejtal 
nin pakdha' alwa'tal na Dios. 
^1 Max jun xita' ka káwin, kin ulu 
xowa'k'i u pidhnal kin ulu Kal na 
Dios. Max jun xita' ka t'ójontsixin, 
ka t'ójontsixin k'al an chápláb xu 
pidhnal k'al na Dios. Ejtal xowa! ka 
Саја!, ka Раја! tin bij na Jesukristo 
abal tin k'ak'nabíl na Dios xu tak'ix 
malilíl і k'ij. Anchan' ka t'ájan. 


An yajtsiktaláb xin 
wat'nál jun i belom 
12 Kidháblábtsik xi tu k'anidháltsik 

t'ajat, yab ka lábna'tsik an pakdha' 
taktamixtaláb xa ach'áltsik, jelti 
max exom a tamwaltsik jun xata! xi 
yab a exbayal. 13Yab ka lábna'tsik, 
tokot ki kulbétsik abal exom 
teye a wat'náltsik an yajtsiktaláb 
xin wat'námal na Kristo; abal 

ki kulbétsik jeye t'ajat, tam ka 
chu'tsitsik an tin labidh t'okát tam 
tál. 14Max ki at'ax t'ilantsik Kal tin 
kwenta na Kristo, k'ijidhtsik t'ajat 
abal tatá'tsik; pos nin labidh T'okat 
Ejattal na Dios k'wajat k'al tatá'tsik. 
Jajá'tsik in odhbijyal a Dios, por 
tatá'tsik a Какпа]. 15Jaxtám, ke 
ni jun xita! xi tatá'tsik kin wat'na! i 
yajtsiktaláb, abal u chemdhax, abal 
u kwé!, abal at'ax o abal xe'ech ti 
och'om k'al xowa! yab in kwenta. 
16Por max jun xita! kin wat'na! i 
yajtsiktaláb abal in wéwnál na 
Kristo, yab yejat ka tidhebé, yejat 
tokot kin pubédhantsi tin bij na 
Dios k'al jachan' tin kwenta. 

17 Pos in bajúch an k'ij 
xowk'i ne'ech ti lájundháb nin 
chakámiltsik na Dios. Ani max 
an lájundhaxtaláb ok'ox u tujél 
k'al wawá!, más ja! ne'ech t'ajat ti 
lájundháb xi yabtsik in t'ajál ti k'ij 
nin alwa! t'ilábil na Dios. 8 Ani max 
xi lujattsik, t'ojláb ti ne'ech ka lo'ey, 
éjant'éy ne'ech ka támun Kal xi 
at'axtsik ani u walablom? 1? Jaxtám, 
xi wat'nál i yajtsiktaláb abal na 
Dios anchan! tin lé!, yejat ki óntsi ki 
Саја! xowa! alwa! ani ki k'wajba! ni 
ejattal tin k'ubak na Dios. Jeché! na 
Dios, ja'ich xi tu t'ajámal ani Јаја!, 
lujat Ja! t'ajat. 


An tak'ixtalábtsik abal an belomtsik 


Kom папа! in tak'ix belom 
neye, ne'ech tu pidha'tsik 
cháb óx ti tsubaxtaláb xi k'wajattsik 

teye ta tak'ix belomtsik. Anchan' 
jelt xan ta ólnáltsik ke na Kristo in 
wat'námal i yajtsiktaláb, anchan' 
neye tu ólnál kom u chu'úmal. Ani 
ne'ech neye ku bach'u junax k'al 

tatá'tsik, an labidh t'okattaláb 

xi ne'ech ka xalk'an tayíl. ?Tu 
pakabédháltsik abal ka beletna' 
alwa! an belomtsik xa tak'yal; 

ka t'aja! k'al yantam i kulbétaláb 
jelt xan ti na Dios in lé!. Yab ka 
t'aja'tsik k'al i chápláb nibal abal a 
lé'tsik ka áta! i tumín. Ka t'aja'tsik 
jeché! k'al yantam i kulbétaláb, 
3yab jelti max tatá'tsik a dhabal 

xi k'wajat a belkómtsik, tokot ki 
k'wajaytsik jelti ok'tsixtaláb abal 
an belomtsik. *Anchan', tam ka 
witsiy na Jesukristo, xi ja'ich nin 
Tak'íxal an tak'ix belomtsik, ne'ech 
ka bach'utsik jun i t'okat labidh 
ch'ejwalixtaláb xi yab in junwal 
jelti an kwetsotsól dhipadh ch'ojól 
xu k'achel. 

5 Anil teye kwitóltsik, ka 
exbantsitsik хома! ti ki utsa! an 
tak'ix belomtsik. Ejtal yejat ki 
kó'óntsíxintsik ti cha'attaláb jün 
ani jún, ka cha'ka'tsik tabá!, pos an 
Tokat Dhuslab in ulal enché': 

Na Dios yab in kulbetnál xin 
t'ek'áltsik tinbá!, 
por in tolmiyal k'al nin alwa'tal, 
xin cha'káltsik tinbá!. 
SKa cha'ka'tsik tabá! tin tamét 
na Dios, xin ko'olich ejtal tin 
chapni' k'ubak abal Jajá! ti ki 
t'ek'ba'tsik, tam kin bajaw an k'ij. 
TKa k'wajba'tsik tin k'ubak na Dios 
ejtal хома! a yéntsal, pos Јаја! ti 
k'anidháltsik t'ajat. 

8Ka kó'oytsik t'ajat i kwenta 
ani yab ki k'wajaytsik uk'pidh; 
pos an lej at'ax xe'ech jelti jun i 
k'a'ilom padhum in ayal xita! kin 
Kapu. ?Ka kuxyaltsik ani yab ka 

jila'tsik ka bela! na Dios. Pos a 
cho'óbichtsik ke na at kidhábtsik 
xi k'wajat putálk'i an k'ay!lá, 
jayéchk'i jeye in wat'náltsik. 19Рог 
tam tatá'tsik ka wat'na'ich wé! an 
yajtsiktaláb, na Dios ne'ech ti ki 
lujkutsik, ne'ech ti ki tolmiytsik 
abal yab ka jila! ta belom, ne'ech 
ti ki likedhantsitsik an ta ejattal 
ani ne'ech ti ki tolmiytsik abal ki 
k'wajay tsububudh a itsích. Jeché' 
na Dios, xi pülek t'ajat in awiltal in 
ko'ol, tu kanyámal abal ki Баси 
weye tin kwentak'i na Jesukristo, 
an labidh t'okattaláb xi yab in 
ko'ol in ok'ontal. 11 Јаја! kin kó'oy 
an labidh t'okattaláb ani Jajá! ka 
tak'xin malilíl i k'ij. Anchan' ka 
t'ájan. 


An chapnédhomtaláb xi tin ok'ontal 


12Naná!, junax k'al na Silbano, xu 
exlál abal ja'ich jun i kidhábláb xi 
lujat t'ajat, tu dhutsuntsámaltsik 
jeché! an ti úw abal tu tak'iytsik 
ani abal tu t'iltsitsik ke jeché! xa 
bach'ümalichtsik, ja'ich nin tsubax 
alwa'tal na Dios. Ani ja'ich ka 
óntsitsik ka bela!. 

13 An belomtsik xi k'wajat 
Babilonia, xi takudh jeye k'al na 
Dios jelti tatá'tsik, ti abtsaltsik ti 
chapnédhomtaláb. Ti abtsal jeye 
ti chapnédhomtaláb na Markos nu 
chakámil. 14Ki chápnédháxintsik 
jún ani jún k'al jun i t'okat 
chapnédhomtaláb abal ka xalk'an 
ke i k'ánídháxtsik. 

Ki k'wajaytsik k'ijidh ejtal 
tatá'tsik xi k'wajatich k'al na 
Jesukristo. Anchan' ka t'ájan. 

Nin chabtal dhutsadh úwil an abatwále 


Pedro 





Na Pedro in dhutsuntsal 
an belomtsik 

Naná!, xu bij Simón Pedro, tin 

t'ojnálil ani tin abatwálejil na 
Jesukristo. Tu dhutsuntsaltsik jeché! 
an ti úw, tatá'tsik xa bajúmalichtsik 
ka kó'oy jun i belomtaláb xi 
labidh t'ajat jelti xi wawá! і ko'ol 
kom ni Diosil ani ni Lo'óxil 
Jesukristo, lujattsik Ја! t'ajat. ?Ka 
bach'waltsik yán i alwa'taláb ani i 
k'ijidhtaláb k'al tin kwenta abal a 
exlámalichtsik na Dios ani ni Ajátik 
Jesukristo. 


Xan ti yejat ka k'wajay jun i belom 

3Na Dios tu pidhámalich k'al nin 
cháp, ejtal xowa! i yéntsal, abal ku 
k'wajay alwa! ani abal ki k'ak'na! 
Јаја!. U pidhnékich jeché!, k'al 
tin kwenta abal tu t'ajámalich ki 
exla! xi tu kanyámal k'al nin pubíl 
ani k'al nin labidh t'okát. ^K'al tin 
kwentak'i jeché!, u usnékich xant'éy 
ne'ech ku pidhan, pakdha! t'ajat 
ani labidh. Abal k'al tin kwentak'i 
xant'éy u usnék ne'ech ku pidhan, 
ki bajaw ku k'wajay jelti na Dios, 
tam i ejtómalich ki jila! xowa! yab 


alwa! xi wa'ach teché! ti k'ay!lá xin 
kulbetnál ni t'u'úl. SJaxtám, kom u 
belomich, ki Paja! an chápláb abal 
ku xe'chin alwa'; tam u xe'chich 
alwa!, ki Раја! an chápláb abal ki 
exla' más na Dios. f Tam i exlálich 
más na Dios, yejat ki t'aja! an 
chápláb abal ki ejto ki kuxuy xowa! 
in le'nál ni t'u'ül; tam i ejtowalich 
ki kuxuy xowa! in le'nál ni t'u'úl, ki 
kó'oy an cha'attaláb; tam i ko'olich 
an cha'attaláb, ki k'ak'nál na Dios. 
TTam i k'ak'nálich na Dios, ku 
k'ánídháxin jún ani jún k'al ni at 
kidhábtsik ani tam u k'ánídháxich, 
ki k'anidha! jeye xita'kichk'i. 

8 Мах i ko'olich ejtal jeché! ani 
ja'ich i t'ajál t'ajat, yab ne'ech 
ku jilan ku k'wajay anik'i. Ani 
ne'ech ka xalk'an an alwa'taláb 
xi t'ajál k'al tin kwenta abal i 
exlálich an Ajátikláb Jesukristo. 
3por xi yab in ko'ol ejtal jeché!, in 
junwal jelti jun i jok'ol o jelti jun 
xita! xi yab u chu'ux owdha'; in 
uk'tsámalich abal wék'ontsidhich 
tin weje! walastalábiltsik. 
10 Jaxtám, kidháblábtsik, kom 
na Dios ti kanyámalichtsik ani 
ti takwyámalichtsik, ka t'aja'tsik 

an chápláb abal ki k'wajajantsik 
anchan'. Max ka t'aja'tsik anchan', 
yab jayk'i ne'ech ka jila'tsik ta 
belom. 11 Anchan' yabich tám 
ne'ech ka kó'oytsik ni jun i 
tamk'untaláb abal ki ochichtsik 
xon tu tak'ix ni Ajátik ani Lo'óxil 
Jesukristo. 

12 Jaxtám, yab ne'ech ku jila! tu 
wits'k'ontsitsik jeché', maske a 
cho'óbichtsik ani a belálichtsik an 
tsubaxtaláb xi xo! a ko'ol. 1 Мапа! u 
chalpayal abal alwa!, ke lejat xo! bél 
in k'wajat ejat, tu pidha'tsik jeché! 
an ti tawnaxtaláb, 14pos ni Ajátik 
Jesukristo tin óltsámalich ke k'unat 
i k'ij ne'ech ku jila! jeché! an k'ay!lá. 
15Por ne'ech ku aliy xan ti ku uwa!, 
abal maske in chemnekich, bélk'i 


ka chalpayaltsik ech'ek'i ejtal jeché!. 


Xin chu'tsámaltsik tin 
labidh t'okát na Kristo 


16 An ok'tsixtaláb xi tu 
pidhámaltsik k'al tin kwenta nin 
cháp ani xan ti ne'ech ka tsích 
juní ni Ajátik Jesukristo, yab i апі! 
t'ilabk'i xi wawá'k'i i chalpayámal, 
pos wawá! t'ajat i chu'úmal k'al ni 
wal nin labidh t'okát an Ajátikláb. 
17] chu'úmal tam ti na Dios an 
Táta'láb in pidha! ti k'ak'naxtaláb 
ani ti labidh t'okattaláb; ani i 
axtsámal tin t'okat káwintal na 
Dios tam tin ulu enché!: “Jeché! 
ja'ich nu Chakámil xu k'anidhál 
t'ajat ani in k'wajat in kulbél tajat 
Kal Јаја!” 18 Wawá! i ach'ámal 
jachan' an káwintaláb xi tál 
walk'i', pos junax tu k'wajat k'al an 
Ajátikláb ban t'okat ch'én. 

191 ko!ol jeye jun xata! xi más 
tsubax, jalich xowa' in dhutsámal 


2 PEDRO 1, 2 


an t'iltsixtsik. Alwa'ich ta t'ajáltsik 
abal a kulbetnál ka ach'a! jeché!. 
Jeché! xowa! in dhutsámal an 
tiltsixtsik, in junwal jelti jun 

i tajbaxtaláb xi k'wajat ban 
jik'waxtaláb, asta kin bajaw an 
k'ij tam jelti max ne'chich ka 
tsudhéch, kom an Ajátikláb xi 
k'wajat jelti na pulek ót, ne'ech ti 
ku tajbantsích ti itsích. 20Por ka 
exbaytsik ok'ox alwa! jeché!: Ke 

ni jun i t'ilab xin dhutsámal an 
t'iltsixtsik ban T'okat Dhuslab, yab 
ne'ech kin ejto kin wila! jun xita' 
k'al jajá'k'i tin kwetém chalab. 

?' pos an t'iltsixtsik yab jayk'i 
káwnéktsik k'al tin kwetém chalab. 
Kom u dhabalábtsik k'al na Dios, 
in ólnámalichtsik i tsubaxtaláb xi 
tál ba Dios ijtsidh k'al an T'okat 
Ejattaláb. 


Xin ok'tsixnáltsik i k'ambixtaláb 
(Judas 4-13) 
Por anchan! xan ti wa'chinék 
i k'ambix tiltsixtsik ban 

atiklábtsik xi Israel, anchan! jeye 
ti ne'ech ka wa'chin k'al tatá'tsik 
i ok'tsixtsik xu k'ambix. Jeché! 
an ok'tsixtsik, ne'ech kin chinat 
ok'tsixna! jaluts хома! in ulal na 
Dios, asta ne'ech kin kuxukna' an 
Ajátikláb xi k'ál ti lo'odhtsik; ani 
ja'ich k'al jeché! tin kwenta ti jik'at 
ne'ech ka k'ibdhátsik. ?K'al yán 
ti ne'ech ka wéwnantsat an tin 
ok'tsixtaltsik ani k'al jajá'k'itsik 
tin kwenta, ne'ech ka at'ax t'ilan 
an tsubaxtaláb. ?Kom jik'lomtsik 
t'ajat k'al an tumín, ne'ech ti ki 
ok'tsitsik xowa! yab lujat abal kin 
ejto ti ki kwé'eytsik. Por jajá'tsik 
aytsímtejichtsik t'ajat k'al an 

k'ibeltaláb, kom bijtsidhich abal 
taja'tsik ne'ech. 

^Na Dios yab in pakwlantsi 
an t'okat abatwáletsik xin wala!, 
in pet'na'tsik ban k'ibeltaláb 
ani in baliy ti wik'nél ban 
jik'waxtaláb. Таја! k'wajattsik in 
aytsím kin bajaw xowk'i ne'ech 
an lájundhaxtaláb. 5Yab jeye in 
pakwlantsi an atiklábtsik xi ti weje!, 
tokot in abtsi an ti chapik ábal k'ij 
abal ka lupundhá jachan' an at'ax 
iniktsik. Tokot in lo'o na Noé k'ál 
xi bük nin kidhtaltsik. Jeché! na 
Noé, ja'ich xi xe'chin kin t'ila! an 
lujat xe'chintaláb. $Na Dios yab 
jeye in pakwlantsi an atiklábtsik 
xi k'wajinek ban bitsowtsik xi 
Sodoma ani Gomorra. In tsika! asta 
ti jilk'on mapal jóltey!. Jeché! in 
Саја! anchan', abal ka jilk'on jelti 
jun i óltsixtaláb abal an atiklábtsik 
xin kulbetnál kin Paja! хома! yab 
alwa! xi ne'ech ka k'wajaytsik tayíl. 
7Por in lo'o na Lot, jun i lujat inik 
хі kwajat и t'e'pinal tajat abal in 
chu'tal an walastalábtsik xin t'ajál 
jachan' an atiklábtsik. $Tsudhey 
ka tsudhey jeché! an lujat inik, xi 
taja! jeye ti k'wajat k'al jajá'tsik, u 
t'e'pinal tin ejattal tam in chu'tal 
ani in ach'ál an at'axtaláb xin 
t'ajál jeché! an at'ax iniktsik. Ап 
Ok'óxláb in ejtowal kin lo'o an 
atiklábtsik xi k'ál tu k'ak'náb abal 
yab kin wat'na! i taktamixtaláb; 
por an atiklábtsik xi at'ax, u 
kó!yábichtsik t'ojojodh abal ka 
k'ale ban k'ibeltaláb tam kin bajaw 
xowk'i ne'ech an lújundhaxtaláb. 

10 Na Dios, más ne'ech kin 
pidha'tsik ti yajtsiktaláb ejtal 
xin t'ajáltsik tokot xowa! in 

kulbetnál nin t'u'úl, xin t'ajáltsik 
хома! at'ax ani in pojkantsal tin 
awiltal an Ajátikláb. Tanchu'tsik 
t'ajat ani yabtsik t'ajat tidhelom; 
yabtsik in jik'nál kin odhbijiy an 
ajátiklábtsik xin ko'ol i awiltaláb 
Kal xowa'kichk'i. 11 Más an t'okat 
abatwáletsik, maske in ko'ol más i 
chápláb ani i awiltaláb, yabtsik in 
odhbijyal tin tamét an Ok'óxláb an 
ajátiklábtsik xin ko'ol i awiltaláb 
k'al xowa'kichk'i. 

12Por jeché! an at'ax iniktsik, 
in junwal jelti ko'néltsik xi yab 
chalpadh, xi k'wajat ani' ejatk'itsik 
ani u wa'chinal abal ka yak'wan 
ani ka chemdhátsik. Jeché! an at'ax 
iniktsik in t'ilál yab exbadh xowa! 
nibal jajá'tsik yab in exbayal, por 
ne'ech ka chemechtsik jelt xan tu 
chemel an ko'néltsik. 13 Ne'ech ka 
pidhantsik k'al na Dios xowa! in 
lujyal, k'al tin kwenta xowa' yab 
lujat in t'ajámaltsik. In chalpayal 
ke k'ijidh ti k'wajattsik k'al xowa! 
in t'ajáltsik. Jajá'tsik ja'ich jun i 
tidhetaláb ani i it'ixbédhomtaláb 
tam tá'tsik jeye k'wajat xon ta 
junkunaltsik ta k'apul kom a 
belálichtsik an Ajátikláb, kom 
jajá'tsik in kulbetnál kin Paja! xowa' 
in kulbetnál nin t'u'úl. 

M Yab ne'ech kin ejto kin chu'u 
jun i mímláb max yab kin le'na'; 
yab in jiláltsik ti walablom. In 
k'ambiyal xi yabtsik bél u lej belom, 
in kulbetnáltsik t'ajat ti сете! ani 
at'axtsik tajat. 5K'ibchonéktsik 
t'ajat ti xe'ech abal in jilámaltsik an 
alwa! bél. In wéwnantsámaltsik tin 
ok'tsixtal an t'iltsix xin bij Balám, 
xu chakámláb k'al na Beor. Jeché! 
na Вајат, in le'na! kin баја! xowa' 

yab alwa! abal kin áta! i tumín; ani 
k'wiyan k'al jun í uxum burru xi 
mó!, abal јаја! ne'ech kin Paja! хома! 
yab alwa!. 16'Tawná Ка! jeché! an 
ko'nél jelt хап tu káw jun i inik 
апі yab walká kin баја! xowa! in 
chalpayámal. 

7 Jeché! an at'ax iniktsik, in 
junwal jelti mom xi yab in ko'ol 
i ја! ani jelti tokow xu júnáb k'al 
i ik’; jajá'tsik bijtsidhich abal 
ne'ech ka k'wajay malilíl i k'ij ban 
jik'waxtaláb xi t'unuy t'ajat. 18K'al 
an t'ilabtsik xi yab alwa! ani yab 
xata! tu éynal, k'al tin kwentak'i 
хома! in ujnámalich kin Paja! ani 
хома! in kulbetnáltsik nin t'u'ül, 
in k'ambiyal xi belmámadhichtsik 
ani in jilámalich ti walablom. 191п 
utsáltsik abal ne'ech ka k'wajay 
alwa! xita! kin wéwna! xowa! in 
ok'tsixnáltsik, por nibal jajá'tsik yab 
k'wajat alwa!, kom u kó!yábtsik jelti 
max u jolib k'al an walastaláb. Pos 
an iniktsik u kó'yáb jelti jolib k'al 
xant'ok'ál ti ka átá. Por xita! in 
exlámalich an Ajátikláb Jesukristo 
xi ja'ich ni Lo'óxil ani in jilámalich 
an walastaláb xi wa'ach ban 
k'ay!lá, por tayíl kin walka' juní ka 
k'ambiyat k'al an walastaláb ani ka 
átantsat an tin chalab k'al jeché!, u 
jilk'onalich más k'ibenek ké tam 
ti k'wajatwi'ik. 2! Pos másakwi'ik 
alwa! abal jajá'tsik max yabak in 
exlámal an lujat bél ké abal in exla' 
ani tayíl in jila! kin баја! xowa! in 
ulal nin tak'ixtal na Dios. 22Pos 
támunich k'al jajá'tsik jelt хап tin 
ulal jun i tilab enché!: “An pik'o' u 
witsél kin chab k'apu nin xá! ani an 
olom, tam ka ok'onich ti atsim, u 


o” 


санк juní ban k'ut'. 


2 PEDRO 2, 3 


Ne'ech ka tsích juní an Ajátikláb 
Kidháblábtsik xi k'án t'ajat, 
jeché! ja'ich in chabtal an 

dhutsadh úw xi tu abtsaltsik. K'al 
chablam an dhutsadh úw, tu 
tak'yaltsik abal ka kó'oy alwa! na 
chalab. 2Ka chalpaytsik xowa! 
in ulúmal más ok'ox an t'okat 
tiltsixtsik ani xowa' ti ok'tsámal 
an abatwáletsik k'al tin kwenta nin 
tak'ixtal an Ajátikláb xi ja'ich ni 
Lo'óxil. 

3Ka exbáchtsik ok'ox alwa!, ke 
tam exomich in bajwal xowk'i ti 
ne'ech ka tsích juní an Ajátikláb, 
ne'ech ka wa'chin i atiklábtsik 
xi ne'ech ti labídhnax, xi ne'ech 
ka xe'chin xan ti jajá'k'itsik in 
kulbetnál ^ani ne'ech kin ulutsik 
enché!: “¿Jant'éy támun k'al хома! 
xin ulu na Kristo, ke Јаја! ne'ech 
juní ka tsích? Pos asta ti chemnek 
ni weje! pakéliltsik, yab хома! 
jalk'unék, bél ani' asta ti t'ajadh 
an K'ay'lá.” SJeché! tin ulaltsik 
anchan', ja'ich abal yab in lé! kin 
exbaytsik ke an walk'i' k'ejlejich 
ja! k'wajat asta ti weje! ani Kal tin 
káwintalk'i na Dios, eblin an chabál 
ban ја! ani jilk'on junax ch'ejel. 
$ Anil jeye, an ja! xi k'ál ti luy'chiyat 
putál an chabál ani lupundhá an 
atiklábtsik xi ti weje!, táyk'i jeye ti 
tál ban ja'. "Por an walk'i' ani an 
k'ay'lá xi xo! k'wajat, bijtsidhich 
abal ne'ech ka tsikan k'al an k'amal, 
k'al tin káwintalk'i jeye na Dios. 
Kal jachan' an Ката], k'ál ti ne'ech 
ka tsikan an walk'i' ani an k'ay'lá 
tam kin bajaw xowk'i ne'ech an 
lújundhaxtaláb, tam an atiklábtsik 
xi at'ax ne'ech ka k'ibdhátsik. 

8Kidháblábtsik xi Кар t'ajat, ka 
cho'óbna'tsik ke abal an Ok'óxláb, 
xi jun a k'ítsá, abal Jajá', jáyk'i max 
mil i tamub; ani xi mil i tamub, 
abal Jajá', jáyk'i max jun a k'ítsá. 

3 An Ok'óxláb yab exom in owedhál 
хома! in ulúmal ne'ech kin t'aja', 
jelt xan ti taltsik in chalpayal. 

In owedhál, kom tu kó'ontsal ti 
yajnantsixtaláb; pos Јаја! yab in 

lé' kin chu'u ke ni jun xita! ka k'ale 
ban k'ibeltaláb, in lé! kin chu'u ke 
ejtal kin jila! ti walablom. 

1 Por an Ajátikláb ne'ech ka tsích 
tam yab xita! in t'ílóm, jelt хап tu 
ulel jun i kwé! tam akal. Ne'ech 
tám ka pakchun an walk'i' k'al jun i 
k'ak'adh kawidhtaláb ani ejtal хома! 
wa'ach, ne'ech ka t'a'ay. Ne'ech jeye 
ka t'a'ay an chabál ani ejtal хома! 
wa'ach taja!. 

11Kom i cho'óbich abal ejtal 
ne'ech ka t'a'ay, yejat ku k'wajay 
t'okat ani ki t'ajál xowa! in lé! na 
Dios. !?Lejat и k'wajat i aytsím an 
k'ij xowk'i na Dios ne'ech kin Paja! 
ejtal jeché!, ku k'wajách alwa! abal 
kin bajaw jik'at jeché! an k'ij. Tam 
kin bajaw jeché! an k'ij, an walk'i!' 
ne'ech ka tsikan ani ejtal xowa! 
wa'ach, ne'ech ka mu'kan k'al an 
Ката]; 3 por wawá! u k'wajat i 
aytsím an ít walk'i' ani an ít chabál 
xi na Dios in ulámal ne'ech ti ku 
pidha'. Таја!, tokot wa'ach xowa' 
lujat. 

14 Jaxtám, kidháblábtsik xi 
Кап t'ajat, lejat i k'wajattsik a 
aytsím ejtal jeché!, ka óntsitsik 
ka Paja! xowa' alwa! abal na 
Dios ti ki ela'tsik tsububudh a 
itsích ani yab i walbidh. 1Ka 
exbaytsik ke an aytsixtaláb xi tu 
kó'ontsal an Ajátikláb, ja'ich abal 
мама! ku lo'ey. Anchan! jeye ti 
dhutsuntsámaltsik na Pablo, an 
kidhábláb xi мауга! i k'anidhál 
t'ajat. Ti dhutsuntsámaltsik xantik'i 
ti pidhnék ti chalpadhtaláb k'al na 
Dios. 16Ba nin dhutsadh úwiltsik, 
ti t'iltsámaltsik jayéchk'i jeché!, 
maske taltsik t'ojláb t'ajat ka 
exbayat; jaxtám, taltsik xi yab u 
wit'om ani xi yabtsik u lej belom, 
in janwal an tsubaxtaláb xin 
dhutsámal na Pablo, anchan! jelt 
xan tin janwal jeye an tsubaxtaláb 
хі k'wajat dhutsadh ban T'okat 
Dhuslab. Ja'ich k'al jeché! tin 
kwenta ti ne'echtsik ban k'ibeltaláb. 

17 Jaxtám, kidháblábtsik xi k'án 
t'ajat, kom a ok'ox cho'óbnámalich 
ejtal jeché!, ka kó'oytsik t'ajat i 
kwenta abal yab ki k'ambiyat k'al 
xi at'axtsik ani апсһап!, ka jila'tsik 
ta belom. 18Yab ka walka'tsik ki 
k'ambiyat, tokot ka aliytsik xan ti 
ka bach'u más an alwa'taláb ani 
хап ti ka exla! más ni Ajátik ani 
Lo'óxil Jesukristo. iKe Jajá'k'i kin 
kó'oy an labidh t'okattaláb malilíl i 
k'ij! Anchan' ka t'ájan. 

In jidhtal dhutsadh úwil an abatwále 


Juan 





Na Kristo ja'ich nin pidhnál an 
xe'chintaláb xi yab in ko'ol in ok'ontal 
U dhutsál jeché! an dhutsadh 

úw abal ka cho'óbná ke jachan' 
xu bijyáb tin káwintal na Dios k'ejle 
tálich ti k'wajat tam ti yabél t'ajadh an 
chabál ani an walk'i'. I axtsámal an tin 
káwintal, i chu'úmal k'al wawá! t'ajat 
i wal ani i takámal k'al wawá! t'ajat 
i k'ubak. Jajá!, ja'ich xin pidhnál an 
xe'chintaláb xi yab in ko'ol in ok'ontal. 
2Jeché! xin pidhnál an xe'chintaláb xi 
yab in ko'ol in ok'ontal, хаа. Wawá! 
i chu'ámal ani i ólnámal, ke jeché! 
xin pidhnál an xe'chintaláb xi yab in 
ko'ol in ok'ontal, k'wajatwi'ik k'al an 
Táta'láb ani u xalk'antsat. ?I ólnálich 
xo! xowa! i chu'ámal ani i ach'ámal 
abal ki k'wajaytsik junini' k'al wawá', 
jelt xan ti wawá! u k'wajatich lejtal 
junini' k'al na Dios an Táta'láb ani Kal 
nin Chakámil Jesukristo. ^Anchan' pé, 
tu dhutsuntsaltsik ejtal jeché! abal ki 
k'wajay ech'ek'i i kulbéltsik. 
Na Dios ja'ich na k'wajat 
jelti an tajaxtaláb 


SJeché! ja'ich an tsubaxtaláb xi 
tu ok'tsi na Jesukristo ani xo! tu 


ok'tsaltsik teye: ke na Dios ja'ich 
na k'wajat jelti an tajaxtaláb ani 
yab wa'ach ni wé! i jik'waxtaláb ba 
Jajá'. £Max ki ulu ke u k'wajatich 
Kal Jajá!, por bélk'i i t'ajál хома! 
yab alwa!, u k'ambixichk'i tám 
ani yab tsubax хома! i Раја! ani 
xowa! i ulal. "Por max u k'wajatich 
ban tajaxtaláb jelt xan ti na Dios 
k'wajat ban tajaxtaláb, tsubax tám 
u k'wajatich junini' jún ani jún ani 
nin xich'ál nin Chakámil Jesukristo, 
tu wék'ontsal ejtal an ti walastaláb. 
8 Мах ki ulu ke yab u walbidh, 
wawá!k'i i k'ambiyal tibá!, yab 
tsubax xowa! i t'ajál ani хома! i 
ulal. *Por max ki óltsi na Dios 
ni walastalábil, ne'ech ti ku 
pakwlantsi ani ne'ech ti ku 
wék'ontsi ejtal an ti walastaláb. 
Jajá! in t'ajál Ja! xowa! kin ulu ani 
lujat Ja! гајаг. 19 Max ki ulu ke yab 
i walámal, i t'ajálich tám na Dios 
jelti max u k'ambix ani yabich i 
t'ajál jelt xan tin ulal nin káwintal. 


Na Kristo ja'ich ni kawintsíxil 
Ts'itsik chakámil, tu 
dhutsuntsal jeché! abal yab 

ka wala'tsik. Por max jun xita' 

kin wala', i ko'ol jun i kawintsíxil 
tin tamét an Táta'láb, ja'ich na 
Jesukristo, xi lujat Ja! t'ajat. 23а 
Jesukristo, ja'ich an pikbantsixtaláb 
abal ku pakwlantsat an ti 
walastalábil ani yab tokot xi 
wawá'k'i ni walastalábil, nin 
walabtsik jeye ejtal xi k'wajattsik 
ban k'ay!lá. 

3Max i t'ajálich xan tin ulal nin 
tak'ixtal na Dios, tsubaxich tám 
ti exlálich. ^Por max jun xita! in 
ша]: “Мапа! u exlálich", por yab 
in t'ajál xan tin ulal an tak'ixtaláb, 
и k'ambixk'i ani yab tsubax хома! 
in t'ajál ani хома! in ша]. 5Por 
max i t'ajálich xan tin ulal nin 
tak'ixtal na Dios, i bajúmalich kin 
какта! na Dios in lujtalk'i; Kal 
jeché!, i cho'óbnál ke u k'wajatich 
junini' Kal Jajá!. $Xita! in ulal ke 
k'wajatich јипіпі! k'al па Jesús, 
yejat ka k'wajay jelt xan ti Јаја! 
xe'chin. 


An ít tak'ixtaláb 


7Kidháblábtsik, yab exom tu 
dhutsuntsaltsik jun i ít tak'ixtaláb; 
tu dhutsuntsaltsik jayéchk'i an 
tak'ixtaláb xa ach'ámal tam ta 
tuju ka bela'tsik na Kristo. Jeché! 
an weje! tak'ixtaláb, jayéchk'i an 
tak'ixtaláb xa ach'ámalichtsik tam 
ta tuju ta belom. 8Рог bélk'i tu 
dhutsuntsaltsik jun i ít tak'ixtaláb, 
xi tsubax abal na Kristo ani abal 
tatá'tsik, pos an jik'waxtaláb 
exomich ti wék'wnal ani exomich ti 
tajk'anal an tsubax tajaxtaláb. 

3 Xita' in ulal ke k'wajatich ban 
tajaxtaláb, por in at'ál nin at kidháb, 
bél k'wajat ban jik'waxtaláb. 

10 X ita! in k'anidhál nin at kidháb, 

k'wajatich ban tajaxtaláb ani 
yabich wa'ach ni jun xata! xant'ok'ál 
ti Ка walbindhá. !!Por xin at'ál nin 
at kidháb, k'wajat ani xe'ech ban 
jik'waxtaláb ani yab in cho'ób xon 
ti ne'ech abal jok'olbédhatsich k'al 
ап jik'waxtaláb. 

12 Ts'itsik chakam, tu 
dhutsuntsal abal na Dios ti 
pakwlantsámalichtsik an ta 
walastalábil k'al tin kwentak'i 
na Jesukristo. !?Táta'lábtsik, tu 
dhutsuntsal abal a exlálichtsik xi 
k'ejle tá'ich ti k'wajat tam ti na Dios 
yabél xata! in t'ajámal. Kwitóltsik 
ani tsidhantsik, tu dhutsuntsal abal 
a átámalichtsik an lej at'ax. 

Ts'itsik chakam, tu dhutsuntsal 
abal a bajúmalichtsik ka exla' 
an Táta'láb. 1“Táta'lábtsik, 
tu dhutsuntsámal abal a 
bajúmalichtsik ka exla! xi k'ejle 
tálich ti kwajat tam ti na Dios yabél 
xata! in t'ajámal. Kwitóltsik ani 
tsidhantsik, tu dhutsuntsámal abal 
i likdha'tsik ani a bach'ámalichtsik 
ta itsích nin káwintal na Dios ani 
abal a átámalichtsik an lej at'ax. 

15Yab ka k'anidháltsik xowa' 
wa'ach yab alwa! ban k'ay!lá, nibal 
ka lét'endha! xowa! wa'ach taja'. Max 
jun xita! in k'anidhál хома! wa'ach 
yab alwa! ban k'ay!lá, yabich tám u 
kalel in k'ak'nál na Dios an Táta'láb; 
16pos ejtal xowa! wa'ach yab alwa! 
ban k'ay!lá, jelti xowa! in kulbetnál 
ni t'u'úl, хома! i lét'endhál апі xin 
t'ek'áltsik tinbá!, yab tál ban Táta'láb, 
tál teché'k'i ban k'ay!lá. 17 Ап k'ay!lá 
ne'ech ka ok'on k'ál ejtal an at'ax 
chalab xi wa'ach taja!; por xita' in 
t'ajál xowa' in lé! na Dios, ne'ech ka 
k'wajay malilíl i k'ij. 

An tsubaxtaláb ani an k'ambixtaláb 


18Ts'itsik chakam, exomich іп 
bajwal xowk'i ne'ech ka witsiy 
na Jesukristo. A ach'ámaltsik 
abal ne'ech ka tsích jun xita' xu 
at'nal k'ál na Kristo; pos kom xo! 
wa'chich уап xita! kál tu at'nal na 
Kristo, i cho'ób abal exomich in 
bajwal xowk'i ne'ech ka witsiy na 
Jesukristo. 19 Jajá'tsik ba wawá! i 
kidhtal ti kalnek, por yab tsubax 
wawá! i kidhtal; pos max wawá'ak 
i kidhtal, in óntsámalak jeye kin 
bela'tsik na Kristo jelti wawá!. 

Por yab anchan! ti támun abal 
ka xalk'an ke yab ejtalk'i wawá! i 
kidhtal. 

20Por tatá'tsik 1 takudh abal 
ka bach'u an Tokat Ejattaláb ani 
a cho'óbichtsik ejtal xowa'kich. 

21 Tu dhutsuntsámaltsik abal a 
exlálich an tsubaxtaláb, yab abal 
yabtsik a exlál ani a cho'óbtsik, ke 
ni jun i k'ambixtaláb u kalel ban 
tsubaxtaláb. 

?2Xu k'ambix, ja'ich xin ulal ke na 
Jesús yab ја! an Kristo. Jeché! ja'ich 
xita! kál tu at'nal na Kristo, pos xi 
yab in belál an Táta'láb yab jeye in 
belál an Chakámláb. ?3Ejtal xita' 
yab in belál an Chakámláb, yab 
jeye іп belál an Táta'láb; por xita' in 
belál an Chakámláb, in belál jeye 
an Táta'láb. 

?4 Jaxtám, yab ka jila'tsik an 
tsubaxtaláb xa ach'ámal tam ta 
tujutsik ta belom. Max yab ka 
jila'tsik an tsubaxtaláb xa ach'ámal 
tam ta tujutsik ta belom, ne'ech 
tám ki k'wajaytsik teye ech'ek'i 
k'al an Chakámláb ani k'al an 
Táta'láb. 25 Ani na Jesukristo in 

ulúmal abal ne'ech ti ku pidha' an 
ti xe'chintaláb xi yab in ko'ol in 
ok'ontal. 

26Tu dhutsuntsámaltsik jeché! 
abal ka kó'oy i kwenta k'al xu 
k'ambixtsik. 27 Por tatá'tsik a 
bach'ümalich an T'okat Ejattaláb 
xi ti pidhámal na Jesukristo ani 
k'wajat Kal tatá'tsik. Jaxtám ti 
yabich yejat ke ni jun xita! ti ki 
ok'tsitsik; pos ejtal xowa'kich, Jajá! 
an T'okat Ejattaláb ne'ech ti ki 
ok'tsi ani ejtal xowa! in ok'tsixnál, 
tsubax, yab i k'ambixtaláb. Pos ka 
óntsi ki k'wajaytsik k'al na Kristo 
jelt xan ti ok'tsal an T'okat Ejattaláb. 

28 pos xo! ts'itsik chakam, ka óntsi 
ki k'wajay k'al na Kristo abal yab 
ku jik'ey tam Jajá! ka xalk'an ani 
yab ku tidhebé tam ka tsích juní. 
29 Ani max a cho'óbichtsik ke na 
Jesukristo lujat Ja! t'ajat, yejat jeye 
ka cho'óbna'tsik ke ejtal xita' хіп 
t'ajál хома! lujat, u chakámlábtsik 
k'al a Dios. 


Xu chakámlábtsik k'al a Dios 


Ka chu'utsik xan tu k'anidháb 

Val an Táta'láb, ke asta u 
bijyáb tu chakámláb k'al Jajá!. 
Jaxtám, xi yabtsik u belom, yab tu 
exlál; pos yabtsik bél in exlámal 
na Dios. ?Kidháblábtsik xi k'án 
t'ajat, wawá! u chakámlábich kal 
na Dios ani yabél u xalk'antsidh 
xan ti ne'ech ku k'ale tayíl. Por i 
cho'óbich ke tam na Jesukristo ka 
xalk'an, ne'ech weye ki junu jelti 
Jajá!, pos ne'ech ki chu'u хап ti jeye 
Јаја! бајаг. 3Ejtal xita' nin ko'ol 
jeché! an aytsixtaláb ba na Kristo, 
exomich in t'okwal tinbá!', anchan! 
xan ti Јаја! tokat. 

4Ejtal хіба! in walál, in ch'ikat 
t'ajtsalich tin tak'ixtal na Dios, pos 
max ki wala!, i ch'ikat t'ajálich an 
tak'ixtaláb. 5A cho'óbichtsik ke na 
Jesukristo tsi'nek ban k'ay'lá abal ti 
ku wixk'intsi an ti walastalábil ani 


Jajá! yab in ko'ol ni jun i walastaláb. 


SEjtal xi k'wajatichtsik k'al na 
Jesukristo, yabich in t'ajál an 
walastaláb; por ejtal xin t'ajáltsik 
an walastaláb, yabél in chu'ümal 
nibal in exlámal. " Ts'itsik chakam, 
yab ka walka! xita! ti ki kambiy; 
хіба! in t'ajál хома! lujat, lujat jeye 
jajá', jelt xan ti na Jesukristo lujat. 
8Por xita! in t'ajál i walastaláb, 
jachan' ja'ich xi teykómte k'al an lej 
at'ax, pos an lej at'ax, ja'ich jun i 
walablom asta tam ti na Dios yabél 
xata! in бајат. Јасһ Kal jeché! 

tin kwenta ti tsích nin Chakámil 
na Dios abal kin pakwtsi хома! in 
t'ajámal an lej at'ax. 

3 Ejtal xu chakámlábich Kal a 
Dios, yabich in t'ajál i walastaláb, 
pos xu kidhtalábich k'al na Dios, 
k'wajatich k'al Jajá'. Yabich yejat 
kin t'ajál i walastaláb kom u 
chakámlábich Ка! na Dios. 9 Tejwa' 
xita! ја! nu chakámláb Kal na 
Dios ani tejwa! jeye xita! já! nu 
chakámláb k'al an lej at'ax; ejtal 
xita! yab in t'ajál xowa! lujat o yab 
in k'anidhál nin at kidháb, yab u 
chakámláb k'al a Dios. 


Ku k'ánídháxin jún ani jún 
MAn tsubaxtaláb xa ach'ámaltsik 
tam ta tujutsik ta belom, ja'ich 
jeché': ku k'ánídháxin jún ani jún. 
12 Yab yejat ki Саја! jelti na Kaín, xu 
kidhtaláb k'al an lej at'ax ani in 
chemdha' nin kidháb. ¿Ani jant'ók'i 

tin chemdha!? Pos ja'ich abal xowa! 
in t'ajál na Kaín, yab alwa! ani 
хома! in t'ajál nin kidháb, lujat. 
13Kidháblábtsik, yab ki laban max 
i at'nal k'al xi yab u belom. 14Wawá!' 
i cho'óbich abal i jilámalich ti küx 
an chemlá ani i bajámalich ki kó'oy 
an xe'chintaláb xi yab in ko'ol in 
ok'ontal, pos i k'anidhálich ni at 
kidhábtsik. Xita' yab in k'anidhál 
nin at kidháb, k'wajat jelti max 
chemnek. '5Ejtal xin at'áltsik nin 
at kidháb, in junwal jelti jun i 
chemdhax; ani a cho'óbtsik ke 
ni jun i chemdhax, yab ne'ech 
kin ejto kin kó'oy an xe'chintaláb 
xi yab in ko'ol in ok'ontal. 16K'al 
jeché! ti exlál an k'anidhaxtaláb 
xi tu kó'ontsal na Kristo, pos Јаја! 
in pidhna! tinbá! ka chemdhá k'al 
wawá! ti kwenta; anchan! weye 
wawá!, yejat ki pidhna! tibá! ku 
chemdhá Kal tin kwenta ni at 
kidhábtsik. 7 Por хіба! in ko'ol xowa' 
yejat teché! ti k'ay'lá ani kin chu'u 
nin at kidháb in yéntsal xata! ani 
yab kin kó'ontsi ti yajnantsixtaláb, 
¿jan ti ne'ech kin хаа! ke 
tsubax lejtal tu k'anidhax jelt xan 
tu k'anidhax na Dios? '8 Ts'itsik 
chakámiltsik, max u k'anidhax, yab 
yejat ki uluk'i; yejat ku k'ánídháxin 
in tsubtalk'i ani ki хаа! Ка] xowa! 
i t'ajál. 


Ki cho'óbna' abal u 
k'wajatich k'al na Dios 
19Enché! ti exlál abal u k'wajatich 

lejtal ban tsubaxtaláb ani i 
cho'óbich abal u k'wajat k'al na 
Dios. 20Pos max i ach'ál ti itsích ke 
yab u k'wajat alwa!, na Dios más 
Ja! pülek ke ni itsích ani Jajá!, in 

cho'ób ejtal. 24 Kidháblábtsik xi Кап 
t'ajat, max i ach"ál ti itsích abal u 
k'wajat alwa!, ki cho'óbna! abal u 
k'wajat alwa! Ка] na Dios. 22 Jajá! 
ne'ech ti ku pidha! ejtal хома! ki 
kontsi kom i t'ajál xowa! іп ша] 

nin tak'ixtal ani abal i t'ajál jeye 
xowa! Јаја! in lé'. 23 Jeché! ja'ich 
xowa! Jajá! tu utsál ki t'aja': Ki 

bela! nin Chakámil Jesukristo ani 
ku k'ánidháxin jún ani jún jelt хап 
ti Јаја! tu utsámal. ?^Xita! in t'ajál 
xan tin ша] nin tak'ixtal, k'wajat 
k'al na Dios ani na Dios k'wajat k'al 
jajá!. I cho'ób ke na Dios k'wajat k'al 
wawá! abal nin T'okat Ejattal xi tu 
pidhámal, k'wajat k'al wawá!. 


Nin T'okat Ejattal na Dios ani nin 
ejattal xu at'nal k'ál na Kristo 
Kidháblábtsik xi k'án t'ajat, 
yab ka beltsitsik xita'kichk'i 
xin ulal ke u káw ijtsidh k'al a 
Dios, ka exla'tsik ok'ox alwa! max 
ba Dios ti tál xowa' in ulal o yaba!. 
Pos exomich t'ajat ti wa'chinal ban 
k'ay'lá i k'ambix t'iltsixtsik, xin 
ulal ke u káwtsik ijtsidh k'al a Dios. 
2Enché! ti ne'ech Ка ejtotsik ka 
exla! xin ko'ol nin T'okat Ejattal na 
Dios: ejtal xin ulal ke na Jesukristo 
tsi'nek teché! ti k'ay'lá jelti jun 
i inik, ja'ich xin ko'ol nin T'okat 
Ejattal na Dios. Por xin ulaltsik 
ke na Jesukristo yab tsi'nek jelti 
jun i inik, yab in ko'ol nin T'okat 
Ejattal na Dios; jeché' ja'ich xi k'ál 
tu at'nal na Kristo. A ach'ámaltsik 
abal ne'ech ka tsích ani xo! 
k'wajatichtsik ban k'ay!lá. 
4Ts'itsik chakam, tatá'tsik 
Kal a Dios ta dhabaláb ani 
a átámalichtsik jachan' an 

k'ambixtsik; pos an T'okat Ejattaláb 
xi k'wajat ba tatá'tsik, más ja! 

púlek i awiltaláb in ko'ol ké an 
ejattaláb xi k'wajat ban k'ambixtsik. 
5 Jajá'tsik ban K'ay'lá tu kidhtaláb, 
jaxtám ti tokot in t'iláltsik xowa' 
wa'ach ban K'ay'lá ani и axtsinaltsik 
Kal xu k'wajíltsik ban k'ay'lá. $Por 
wawá! k'al a Dios tu dhabaláb. Xin 
exlál na Dios, tu axtsal; por xi yab 
u kidhtalábtsik k'al a Dios, yab tu 
axtsal. K'al jeché! ti ne'ech ki ejto 
ki exla! хіѓа! nin ko'ol an T'okat 
Ejattaláb ani xita' nu k'ambix. 


Na Dios u k'anidhax 

7Kidháblábtsik xi k'án t'ajat, 
yejat ku k'ánídháxin jún ani jún; 
pos an k'anidhaxtaláb, ba Dios tu 
tsi'il. Ejtal xu k'anidhaxtsik, k'al a 
Dios tu chakámláb ani in exlál na 
Dios. 8Xita! yab u k'anidhax, yabél 
in exlámal na Dios, pos na Dios, i 
k'anidhax. ?Na Dios in xalk'a' abal 
tu k'anidhál. Pos in aba! nin junkax 
Chakámil ban k'ay'lá, abal Kal 
tin kwenta nin junkax Chakámil, 
ki ejto ki kó'oy an xe'chintaláb 
xi yab in ko'ol in ok'ontal. 19An 
k'anidhaxtaláb enché! ti k'wajat: 
yab wawá! i k'anidhámal na 
Dios, Јаја! tu k'anidhámal ani in 
aba! nin Chakámil ti pikbaxtaláb 
abal anchan' ku pakwlantsat an ti 
walastalábil. 

31Kidháblábtsik xi k'án t'ajat, max 
na Dios tu k'anidhámal anchan', 
yejat weye ku k'ánidháxin jún ani 
jún. 12Na Dios yab jayk'i chu'udh k'al 
ni jun xita'; por max ku k'ánídháxin 
jún ani jún, na Dios k'wajatich k'al 
мама! ani Јаја!, ja'ich tu tolmiyal 
abal ku k'ánídháxin más. 131 cho'ób 

abal u k'wajatich k'al na Dios ani 
Jajá!, k'wajat kal wawá! abal tu 
pidhámalich an tin T'okat Ejattal. 
14Wawá' i chu'úmal ani i ulal ke an 
Táta'láb in aba! nin Chakámil abal 
kin lo'o xi k'wajattsik ban k'ay'lá. 
15Ejtal xita' kin ulu ke na Jesús ja'ich 
in Chakámil na Dios, k'wajat k'al na 
Dios ani na Dios k'wajat k'al jajá!. 

16 Апсћап!, i bajúmalich ki exla' 
ani ki bela! ke na Dios tu k'anidhál. 
Na Dios u k'anidhax ani xita' u 
k'anidhax, k'wajat k'al a Dios ani na 
Dios k'wajat Kal jajá!. 171 bajúmalich 
t'ajat ku k'anidhaxin, jaxtám ti 
yabich u k'wajat tu chalpax Kal tin 
kwenta tam kin bajaw xowk'i ne'ech 
an lájundhaxtaláb; pos wawá! u 
k'wajat teché! ban k'ay!lá jelt xan ti 
jeye na Jesukristo. 18Xon ti wa'ach 
i k'anidhaxtaláb, yab wa'ach i jík'ib. 
An k'anidhaxtaláb, in wixk'iyal an 
jík'ib ba ni ejattal; pos an jík'ib, i 
yajtsiktaláb. Jaxtám, max jun xita' u 
jik'él, ja'ich abal yabél in bajúmal ti 
k'anidhax xan ti yejat. 

19 Wawá! i k'anidhál na Dios abal 
Јаја! tu k'anidhámal ok'ox. 20Рог 
max jun хіќа! kin ши: “Мапа! u 
k'anidhál na Dios", por in at'ál 
nin at kidháb; jachan', ja'ich jun i 
k'ambix. Pos max jun xita! yab in 
k'anidhál nin at kidháb xin chu'tal, 
éjan ti ne'ech kin ejto kin k'anidha' 
a Dios xi yab in chu'tal? 21 Јаја! tu 
pidhámal jeché! an ti tak'ixtaláb: 
Xita! in k'anidhál na Dios, yejat jeye 
kin k'anidha! nin at kidháb. 


Ki bela! na Jesukristo abal yab 
ku átá k'al xowa' yab alwa' 
Ejtal xita' in belál ke na 
Jesüs ja'ich an Kristo, u 

chakámláb k'al a Dios ani max in 
k'anidhál an Táta'láb, ne'ech jeye 
kin k'anidhantsi tin Chakámil. 
?Max i k'anidhál na Dios ani ki 
t'ajál хома! Јаја! tu utsál ki taja!, i 
cho'óbich tám abal i k'anidhál xu 
chakámlábtsik k'al Jajá'. 3Pos max 
i k'anidhál na Dios, yejat ki axtsi 
an tin tak'ixtal ani yab lej t'ojláb 
хома! tu utsál ki Paja". ^Ejtal xu 
chakámlábich kal na Dios, yab u 
átáb k'al xowa! yab ама! teché! ti 
k'ay'lá; nin belomtal ja'ich k'ál tu 
tolmiyáb abal yab ka átá k'al xowa! 
yab alwa! teché! ti k'ay!lá. 5Xita! in 
belál ke na Jesás u Chakámláb k'al 
a Dios, ja'ich nin ejtowal kin áta! 
хома! yab alwa! teché! ti k'ay'lá. 


Xowa' tu xalk'antsal an T'okat 
Ejattaláb k'al tin kwenta 
nin Chakámil na Dios 


$Na Jesukristo ja'ich na tsích 
teché! ti chabál ani pujan. In мака! 
jeye nin xich'ál ban peltsidh te'. 
Yab tokotk'i pujan, in wak'la! nin 
xich'ál tam ti chemdhá pajk'idh ban 
peltsidh te'. Anchan' tu xalk'áb k'al 
an T'okat Ejattaláb, pos an T'okat 
Ejattaláb ech'ek'i in xalk'ál хома! 
tsubax. "Wa'ach бх tú! walk'i' xin 
xalk'ál ejtal jeché': an Táta'láb, xu 
bijyáb tin Káwintal na Dios ani an 
Tokat Ejattaláb; jeché! oxlam, jún 
tokot tu áynal. 8 Ani óx jeye wa'ach 
ban chabál xin xalk'ál jeché!: an 
Tokat Ejattaláb, an pujaxtaláb xin 
bach'u na Jesukristo ani an chemlá 
xin wat'na!; jeché! oxlam, in ólnál 
abal na Jesukristo u Chakámláb k'al 
a Dios. Мах i beltsal хома! in ulal 
an iniktsik, más ja! yejat ki beltsi 
хома! іп ulal na Dios, pos jeché' 

хома! in ulal na Dios, ja'ich kal 
tin kwenta nin Chakámil. 10Xita! 
in belál nin Chakámil na Dios, in 
beltsal хома! in ulal na Dios. Xita' 
yab in beltsal na Dios, in t'ajálich 
ka xalk'an jelti max u k'ambix 
abal yab in belál хома! na Dios in 
ulal k'al tin kwenta nin Chakámil. 


11 Jeché! ja'ich xowa! in ulal na Dios: 


Ке Јаја! tu pidha! ti xe'chintaláb 
xi yab in ko'ol in ok'ontal ani 
jeché! an xe'chintaláb xi yab in 
ko'ol in ok'ontal, k'wajat ba nin 
Chakámil. !2Xita! in bach'úmalich 
nin Chakámil na Dios, in ko'olich 
jeché! an xe'chintaláb xi yab in 
ko'ol in ok'ontal; por xita! yabél in 
bach'ümal nin Chakámil na Dios, 
yab in ko'ol jeché! an xe'chintaláb 
xi yab in ko'ol in ok'ontal. 


An tak'ixtaláb xi tayílich 

13 Tu dhutsuntsaltsik jeché! xa 
belálichtsik nin Chakámil na Dios 
abal ka cho'óbna' ke a ko'olichtsik 
an xe'chintaláb xi yab in ko'ol 
in ok'ontal. 141 cho'óbich abal u 
k'wajatich k'al na Dios, pos max 
ki kontsi xata! xan ti Jajá'k'i tin 
kulbetnál, tu axtsal. 15 Апі max і 
cho'óbich ke na Dios tu axtsal tam 
ki kontsi xata!, i cho'óbich jeye 
ke ne'ech ti ku pidha! xowa' ni 
kontsámal. 

16 Max jun xita' kin chu'u ke nin 
at kidháb exom in walál, por yab 


1JUAN 5 


lej púlek an walastaláb xi exom in 
t'ajál, yejat kin kontsintsi abal ka 
pakwlantsat k'al na Dios. Na Dios 
ne'ech kin pidha! ti xe'chintaláb 

xi yab in ko'ol in ok'ontal jeché! 

an kidhábláb, max ja'ich jun 

i walastaláb xi yab lej pülek. 
Wa'ach i walastaláb xu jánax ban 
K'ibeltaláb, Kal jeché! an walastaláb, 
yab exom u ulal ka kontsin na Dios 
abal kin pakwlantsi xita! in t'ajál 
jelti jeché! an walastaláb. 17 Fjtal 
хома! yab alwa!, i walastaláb; por 
wa'ach i walastaláb xi yab u júnax 
ban k'ibeltaláb. 

181 cho'óbich ke хіба! xin ko'ol na 
Dios jelt in Táta!, yabich in t'ajál an 
walastaláb; pos belkómtejich k'al 
nin Chakámil na Dios ani yabich u 
taknal k'al an lej at'ax. 

191 cho'óbich ke wawá! u 
dhabalábich k'al a Dios ani ejtal 
xita' yabtsik u belom, teykómtetsik 
k'al an lej at'ax. 

201 cho'óbich ke nin Chakámil 
na Dios tsi'nek ani tu pidhámal 
ti chalab abal ki exla! na Dios 
xi tsubax. Ani xo! u k'wajatich 
k'al na Dios xi tsubax, k'al tin 
kwentak'i nin Chakámil Jesukristo. 
Jeché! ja'ich na Dios xi tsubax 
ani Јаја! ja'ich nin pidhnál an 
xe'chintaláb xi yab in ko'ol in 
ok'ontal. ?! Ts'itsik chakam, yab ka 
beláltsik an ch'ilabtsik. Anchan' ka 
t'ájan. 

Nin chabtal dhutsadh úwil an abatwále 


Juan 





An tsubaxtaláb ani an k'ambixtaláb 
1Naná!, xin pulektalábich t'ajat, 
u dhutsuntsal jeché! an ti úw an 
mímláb xi takudh k'al na Dios 
ani nin chakámiltsik jeye. Ja'ich 
xi tsubax lejtal tu k'anidháltsik 
t'ajat. Yab naná'k'i, и k'anidháb 
jeye K'al ejtal xin exlámalichtsik 
an tsubaxtaláb. ?Tu k'anidháltsik 
k'al tin kwenta an tsubaxtaláb 
xi ko'olich ani ne'ech ka k'wajay 
Kal wawá! malilíl i k'ij. 3Ka 
bach'waltsik an alwa'taláb, an 
yajnantsixtaláb ani an k'ijidhtaláb 
xin pidhnál k'al i tsubaxtaláb ani 
k'al i k'anidhaxtaláb na Dios an 
Táta'láb ani ni Ajátik Jesukristo, xu 
Chakámláb k'al an Táta'láb. 
^In kulbé t'ajat abal u ela! taltsik 
na chakámiltsik k'wajajadh xan 
tin ulal an tsubaxtaláb, jelt xan 
ti na Dios an Táta'láb tu utsál ku 
k'wajay. S Ani xo! mímláb, tu lej 
kontsal abal ku k'ánídháxin jún ani 
jún. Jeché! хома! tu dhutsuntsal 
yab i ít tak'ixtaláb, jayéchk'i an 
tak'ixtaláb xu pidhnék asta tam ti 
tujuk'i tu belom. 9U xalk'anal abal 
u k'anidhaxich tam ku k'wajách 


xan tin ulal nin tak'ixtal na Dios. 
An tak'ixtaláb ja'ich xi ach'ámalich 
k'ejle asta tam ti tujuk'i tu belom, 
ke yejat ku k'wajay u k'ánídháx. 


An k'ambixtsik 

7Yán wa'ach ban K'ay'lá i 
k'ambixtsik, xin ulal ke na 
Jesukristo yab tsi'nek ban k'ay'lá 
jelti jun i inik. Xin ulal anchan!, 
ja'ich an k'ambix ani jeché! ja'ich 
xu at'nal kál na Kristo. Ka 
kó'oytsik t'ajat i kwenta abal yab 
ka k'ibdha'tsik an t'ojláb xa 
t'ajámal ani ka bach'utsik kidhat 
na ch'ejwalíb. 9Xita' xu okxinal k'al 
an chalab abal in chalpayal ke más 
in cho'ób ani yab in wéwnantsal 
tin ok'tsixtal na Kristo, yab k'wajat 
Kal a Dios; por xita' xin wewkóm 
nin ok'tsixtal na Kristo, k'wajat k'al 
an Táta'láb ani k'al an Chakámláb 
jeye. 1 Max jun xita' ka ulich ti 
ki álna'tsik ani yab in ok'tsixnál 
nin ok'tsixtal na Kristo, yab ka 
bach'utsik nibal ka chapnédha'tsik 
Kal yantam i kulbétaláb; " por xita' 
Кіп Баси ani kin chapnédha! Ка 
yantam i kulbétaláb, u kalelich jeye 
tám in t'ajál xowa! yab alwa!. 

An t'ilabtsik xi tin ok'ontalich 

120 ko'ol t'ajat yán xata! xowa! 

u lé! tu utsa'tsik, por yab u lé! tu 
utsa! dhutsadhk'i ba jun і úw; pos u 
chalpayal kin k'ale tu álna'tsik abal 
ku t'ilololách junax k'al tatá'tsik ani 


2 JUAN 


anchan', más pülek an k'ijidhtaláb 
ki ach'a'. 

13Nin chakámiltsik an 
mímláb xu belomich, xi takudh 
k'al na Dios, ti abtsaltsik ti 
chapnédhomtaláb. Anchan! ka 
t'ájan. 


El Nuevo Testamento en el huasteco de Veracruz @ La Liga Bíblica 2005, 2009 


Nin oxtal dhutsadh úwil an abatwále 


Juan 





I alwa' inik t'ajat an inik xin bij Gayo 

1! Naná!, xin pulektalábich t'ajat, 
u dhutsuntsal jeché! an ti úw nu 
ja'üb xin bij Gayo, xi tsubax lejtal u 
k'anidhál t'ajat. 

2Kidhábláb xi tu k'anidhál t'ajat, 
u kontsal na Dios abal ti ki tolmiy 
Kal ejtal хома! a t'ajál ani ki 
k'wajay juntam anik'i, anchan! xan 
ti na ejattal k'wajatich alwa! abal 
i belmámadhich. ?Pos in kulbé 
t'ajat tam ti ulich an kidháblábtsik 
ani tin t'iltsitsik abal i k'wajat 
in lujtalk'i jelt xan tin ulal an 
tsubaxtaláb. *Yab wa'ach ni jun 
xata! más xowa! tin k'ijidhmédhál, 
tokot tam ku ach'a! ke an belomtsik 
xi k'wajat jelti u chakámiltsik 
k'wajajadhtsik in lujtalk'i jelt xan 
tin ulal an tsubaxtaláb. 

5Kidhábláb xi tu k'anidhál t'ajat, 
lujat t'ajat xan ta t'ajál tam a 
t'ójontsal an kidháblábtsik, más xi 
píltsik ti tál. SJajá'tsik in t'ilámal 
tin tamét an kidháblábtsik xan ta 
k'anidháltsik. Ani alwa' t'ajat ka 
tolmiytsik k'al xowa! in yéntsaltsik 
abal kin ejtotsik kin óntsi an bél, 
pos jeché! ja'ich nin kulbetnál na 


Dios. "Pos jajá'tsik kalnek abal 
kin t'ójontsitsik na Jesukristo ani 
yab in bach'k'untsámaltsik ni jun 
i tolmixtaláb xi yabtsik u judío. 
8Jaxtám ti yejat ki tolmiy jelti 
jeché! an kidháblábtsik abal kin 
óntsi ka xe'chintsik kin t'ila! an 
alwa! t'ilab. 


Хома! yab alwa! in t'ajál na Diótrefes 

9 М№апа! u abtsitsik jun i dhutsadh 
üw an belomtsik, por na Diótrefes, 
xin kulbetnál ka k'wajay ti ok'lek 
k'al an belomtsik, yab in t'ajál ti 
k'ij an awiltaláb xi tu pidhámal 
an Ajátikláb. 19 Jaxtám, max kin 
Vale tu álna'tsik, ne'ech ku tawna! 
na Diótrefes abal in ulal i januts 
káw k'al wawá! ti kwenta. Ani 
yab tokot já'k'i in t'ajál, aníl jeye 
yab in bach'wal an kidháblábtsik 
хи ulel ti tonel tin k'imá'. Ani an 
kidháblábtsik xin le'nál kin bach'u 
an toneltsik, in taxk'antsal ani 
yabich tám in walkál ka ochich xon 
tu junkunal an belomtsik. 

^1 Kidhábláb xi tu k'anidhál 
t'ajat, yab ka wéwna! i 
ok'tsixtaláb xi yab alwa'!, tokot 
Ка wéwna! xi alwa!. Xita! in 

t'ajál xowa! alwa!, k'al a Dios tu 
dhabaláb; por xita' in t'ajál хома! 
yab alwa!, yab in exlál a Dios. 


An alwa! ok'tsixtaláb xin 
pidhnál na Demetrio 

12K’al ejtalk'i tu t'ilnal 
alwa' na Demetrio, abal 
tokotk'i in t'ajál xowa' in 
ulal an tsubaxtaláb. Маха! i 
chu'ümalich weye jeché' ani a 
cho'óbichtsik abal tsubax хома! 
i ulal. 


3 JUAN 


An t'ilabtsik xi tin ok'ontal 

13 Ja'áb Gayo, u ko'ol t'ajat yán 
xata! хома! u lé'wi'ik tu utsa!, por 
yab u lé! tu utsa' dhutsadhk'i; 14роѕ 
u chalpayal kin k'ale tu álna! jik'at 
ani tám ne'ech tu t'ilolól. 

15U lé! ki k'wajay k'ijidh. An 
ja'ublábtsik xi teché! u k'wajíl ti 
abtsaltsik ti chapnédhomtaláb. 
Tu kontsal ti alwa'taláb, abal ka 
chapnédha!' juntsik ti juntsik ejtal ni 
ja'übtsik xi tachan! u k'wajíl. 

Nin dhutsadh úwil an abatwále 


Judas 





Na Judas in dhutsuntsal xi 
kanidhichtsik k'al na Dios 
! Naná', xu bij Judas, nin 
kidháb na Jakobo, in k'wajat 
u t'ójontsal na Jesukristo. Tu 
dhutsuntsaltsik jeché! an ti úw 
tatá'tsik xi takudhich k'al na Dios 
an Táta'láb ani i dhabalábichtsik 
k'al Jajá!. Ti beletnáltsik alwa! 
abal i k'wajatichtsik k'al na 
Jesukristo. ?Ka bach'waltsik уап i 
yajnantsixtaláb, i k'ijidhtaláb ani i 
k'anidhaxtaláb. 


Xin ok'tsixnáltsik an k'ambixtaláb 
(2 Pedro 2:1-17) 

3Kidháblábtsik xi tu k'anidhál 
t'ajat, u le'námal t'ajat tu dhutsuntsi 
k'al tin kwenta an lo'eltaláb xi 
папа! ani tatá'tsik i ko'ol. Por хо! u 
chu'tal ke yejat t'ajat tu dhutsuntsi 
abal tu utsa'tsik ke yab ka мака! 
ki átantsat níwé! an ta belomtal 
xi pidhnéktsik abal ech'ek'ijich, 
kom i dhabalábichtsik k'al na 
Dios. ^Pos taltsik i atiklábtsik xin 
wáynál u belom, ochenektsik k'al 
an kidháblábtsik xi tsubax lejtal tu 
belom. Jeché! ja'ich xu t'ilnaltsik 


asta ti weje' ke ne'ech ka k'ale 
ban K'ibeltaláb. Jajá'tsik yab alwa! 
iniktsik, in éynál nin alwa'tal na 
Dios abal kin t'aja! хома! yab alwa!; 
in pojkáltsik ni Ajátik Jesukristo xi 
Јаја! tu dhabal ani na Dios jeye xi 
junkax Jajá'k'i in ko'ol an awiltaláb. 
5U lé! tu chalpantsi maske a 
cho'óbnámalichtsik ke an Ok'óxláb 
in káldha' Ejipto an atiklábtsik xi 
Israel, por tayíl in k'ibdha'tsik xi 
yab belmách. Ka cho'óbna'tsik jeye 
ke an t'okat abatwáletsik xin ch'ikat 
Саја! xant'ó in éy ti t'ajadhtsik ani 
yab k'wajaytsik хоп ti bijtsin, хо! 
u kó'yáb ti wik'nél k'al na Dios 
ban jik'waxtaláb xi yab in ko'ol 
in ok'ontal, in aytsím kin bajaw 
xowk'i ne'ech an lújundaxtaláb. 
7 Aníl jeye an bitsowtsik xi Sodoma 
ani Gomorra ani an bitsowtsik xi 
саја! k'unat, in wala'tsik jeye jelti 
jeché! an t'okat abatwáletsik. U 
junkunaltsik k'al xi yab in tomtal, 
u junkunaltsik i inik k'al in at inik 
ani i mímláb k'al in at mímláb; ani 
xo! k'wajattsik ban yajtsiktaláb. 
Dhutsadh xowa! t'ajtsinéktsik k'al 
na Dios abal yab ki t'aja! weye 
anílk'i. 

8Апсһап! jeye, jeché! an iniktsik 
xin ok'tsixnál xowa! jajá'k'itsik 
in chalpayal, in ch'o'yalich nin 
t'u'ül Kal хома! at'ax in t'ajál. In 
pojkantsal tin awiltal an Ajátikláb 
ani in odhbijtsal tin éy an t'okat 
abatwáletsik. ?Pos nibal an ok'lek 
t'okat abatwále Miguel, tam ti 
k'wajat ti péjéx k'al an lej at'ax in 
k'ántsíxnál nin t'u'ül na Moisés, 
yab in utsa! ti odhbijixtaláb an lej 
at'ax, tokot in ша! enché': “Ke 
an Ok'óxláb ti ki k'wiya!." Por 
jeché! an iniktsik, in odhbijyal 
xowa! jajá'tsik nibal ela! in exlál. In 
junwal jelti ko'néltsik xi tokot in 
t'ajál хома! in kulbetnál in t'u'ál 
ani ja'ich k'al jeché! tin kwenta tin 
k'ibdháltsik tinbá'. 

"! iCh'ojontál in chu'bíltsik! abal 
in wéwnámal хома! in Раја! na 


Kaín. Kom in lé'tsik kin áta! i tumín, 


in баја! jeye jelt xan tin Раја! na 
Balám. K'ibeytsik jelt xan ti k'ibdhá 
na Koré; pos jeché! na Koré, ja'ich 
jun i tomnax inik. !2Xi jeché'tsik, 
u tidhebédhomtsik t'ajat tam ka 
ulich xon ta k'wajattsik ta k'apul 
junini' abal a k'ak'nálichtsik an 
Ajátikláb. Jajá'tsik in kulbetnál ti 
ok'ox k'apultsik abal ka ajwé ani 
yab in ódháltsik ti kwenta max 
wa'ach k'e'et xu k'a'íItsik ani in 
lé! jeye ti k'apul. In junwal jelti 
an tokow хі yab in ko!ol i ja! xu 
beldháb k'al an ik; in junwal jeye 
jelti an te'tsik xi yab u walim, xu 
kwajláb pu'udh asta bin ibíl ani u 
wayél. In junwal jelt in dhujál 
an ja! xin xalk'ál tam u múlák” 
chapik ban pujal. Anchan' jeye tu 
xalk'anal an at'axtaláb xin t'ajál 
jeché! an iniktsik. In junwal jelti a 


JUDAS 


óttsik xin k'ibdhámal in bélil; kom 
k'ibchonékichtsik t'ajat, ne'ech ka 
k'wajaytsik xon ti lej jik"waxich 
t'ajat malilíl i k'ij. 

14Na Enok, an inik xin bükláb 
más tayíl ké na Adán, in t'ila' 
jeché'tsik ijtsidh k'al a Dios tam tin 
ulu enché!: “U chu'u an Ajátikláb 
tam ti tál k'al yán i mil i t'okat 
abatwáletsik "Sabal kin lújundha' 
ejtalk'itsik ani kin abna' ban 
k'ibeltaláb an at'ax iniktsik k'al tin 
kwenta xowa! yab alwa! in t'ajámal. 
Jeché'tsik, ja'ich an walablomtsik 
xin tomnámal ani in odhbijyámal 
na Dios.” !6Jeché'tsik u t'ilax 
ani u it'ixbéltsik k'al xowa'kich, 
tokot xe'ech xan ti jajá'k'itsik in 
kulbetnál. In t'ilál ke jajá'tsik 
ulutstsik t'ajat ani in t'ilál alwa! 
taltsik an atiklábtsik abal in lé! kin 
chu'u xant'éy kin ejto kin jixtsi. 


An tawnaxtaláb abal an belomtsik 


17 Por tatá'tsik, kidháblábtsik 
xi k'án t'ajat, ka chalpay ke nin 
abatwálejiltsik ni Ajátik Jesukristo, 
ti ok'ox utsámalichtsik enché': 
18“Tam u k'unelich an pakwenib, 
ne'ech ka wa'chin i atiklábtsik 
xi ne'ech ti labídhnax ani ne'ech 
kin Раја! tokot xowa! jajá'k'itsik in 
kulbetnál." 1 Jeché'tsik, ja'ich nin 
t'ajáltsik an k'é'áxtaláb; tokot in 
t'ajáltsik xowa! in lé! nin t'u'úl ani 
yab in ko'ol tin itsích nin T'okat 
Ejattal na Dios. 

20 рог tatá'tsik, kidháblábtsik xi 
Кап t'ajat, ki k'wajajantsik lujat 
k'al an t'okat belomtaláb xa ko'ol 
ani ki ólantsik k'al in cháp an 
T'okat Ejattaláb. ?! Anchan' ne'ech 
tám ka ejto ki kwajajantsik bin 

JUDAS 


k'anidhaxtal na Dios, a aytsím kin 
bajaw xowk'i ni Ajátik Jesukristo, 
k'al nin yajnantsixtal, ne'ech ti ku 
pidha! an ti xe'chintaláb xi yab in 
ko'ol in ok'ontal. 

22Ka tolmiytsik kin exbay 
xita' yabtsik in lej belál. 23Xi 
k'e'ettsik, ka tolmiy ka lo'ey 
abal yab ka k'aletsik ban 
k'ibeltaláb. Ani ka kó'ontsi ti 
yajnantsixtaláb xi k'e'ettsik; por 
ka kó'oy i kwenta abal yab ki 
ch'ó'on k'al an walastaláb xin 
t'ajáltsik. 

Ki K'ak'na' na Dios k'al i ajatlábtsik 

24,25 Na Dios in ko'ol an awiltaláb 
ti ku beletna' abal yab ku kwajlan 
ban walastaláb ani ti ku utu u 
tokat ani u K'ijidh bin labidh 
tokát. Jajá! ja'ich nu junkax Dios 
ani chalpadh tajat. Ja'ich xi tu 
lo'óm k'al tin kwentak'i ni Ajátik 
Jesukristo. Ke jeché! na Dios, kin 
kó'oy an labidh t'okattaláb, an 
tak'ixtaláb, an awiltaláb ani Jajá'k'i 
ka k'wajay ech'ek'i ultaláb malilíl i 
k'ij. Anchan' ka t'ájan. 

Xowa! xalk'antsat na Juan k'al na Jesukristo 





Хома! in xalk'a! na Jesukristo 
Jeché! ja'ich хома! na Dios 
in xalk'antsi na Jesukristo 

abal kin pidha' kin cho'óbna! nin 
tójontsixiltsik xowa! ne'ech ka 
támun k'unat i k'ij. Na Jesukristo 
in aba! nin t'okat abatwálejil abal 
ka xalk'antsat na Juan jeché! an ti 
xalk'antsixtaláb. ?Jeché! na Juan, 
nin tójontsixil na Jesukristo, ja'ich 
xin t'ilámalich nin káwintal na 
Dios, in ólnámal xowa' in t'ajámal 
na Jesukristo ani ejtal xowa! in 
chu'ümal. 

3K'ijidh tajat abal xita! kin ajay, 
kin exbay jeché! an t'iltsixtaláb 
ani kin taja! хома! jeché! k'wajat 
dhutsadh, pos an k'ij exomich ti 
k'unel. 


Na Juan in dhutsuntsal ti 
chapnédhomtaláb an belomtsik 
xi k'wajattsik ba búk i bitsow 
4Naná!, xu bij Juan, u 

dhutsuntsal an belomtsik xi 
k'wajattsik ba bük i bitsow xu 
tak'naltsik ban chabál xi Asia. 
Ka bach'utsik i alwa'taláb ani i 
k'ijidhtaláb xi tál ba na Dios, xi 


k'wajat ejat malilíl i k'ij ani xi 

tál jeye ba bük an ejattalábtsik 

xi k'wajat tin tamét nin t'okat 
k'wajtal na Dios. Ка bach'utsik 
jeye i alwa'taláb ani i k'ijidhtaláb 
xi tál ba na Jesukristo an lujat 
óltsix, xi okxinék ka ejech ti ít 
abal yabich jayk'i ka chemech ani 
xin ko!ol i awiltaláb kin tak'iy i 
pakdha' tak'ix xi teché! ti k'ay'lá. 
Na Jesukristo tu k'anidhál, tu 
wixk'intsámalich an ti walastalábil 
K'al піп xich'ál, Sani tu t'ajámalich 
tu pakdha! tak'ix ani tu pále' abal 
ki t'ójontsi nin Táta! Dios. ¡Ke an 
labidh t'okattaláb ani an awiltaláb 
kin kó'oy Jajá'k'i malilíl i k'ij! 
Anchan' ka t'ájan. 

TiKa ach'a'tsik, na Kristo ne'ech 
ka tsích ban tokow! Kal ejtal ti 
ne'ech ka chu'tat, asta k'al xi K'ál ti 
ch'ojbédhats. Ejtal an atiklábtsik xi 
ban k'ay!lá ne'ech ka uk'intsik tam 
kin chu'u. Ani! anchan! ne'ech ka 
támun. 

8“Naná'ich nin tujtal ani nin 
ok'ontal", anchan! tin ulal an 
Ajátikláb xi ejtal in ejtowal kin 
Саја! ani хі k'wajat ejat malilíl i 
k'ij. 

Na Juan in chu'tsi tin 
labidh t'okát na Kristo 


? Naná!, xu bij Juan, tu at 
kidhábtsik neye ani exom u wat'nál 
an yajtsiktaláb jelti tatá'tsik. In 
tak'nélich neye k'al na Dios ani 
exom и wat'nál xowa'kichk'i k'al tin 
kwenta na Jesukristo. In k'wajat tin 
wik'nél ban chakam chabál xin bij 
Patmos xi k'wajat ban ja'. In k'wajat 
tin wik'nél abal u t'ilál an alwa' 
t'ilab ani abal u t'ilál jeye xowa! 
in t'ajámal na Jesukristo. 19 Јип i 
domingo, xi jayéchk'i jelti na k'ítsá 
tam ti ejech ti ít an Ajátikláb, in 
jilk'on teykómte k'al in cháp an 
Tokat Ejattaláb ani u ach'a' tu Ках 
jun i kawidh káwintaláb, jelt xan tu 
júsnal i korneta, xu káw tin ша! 
enché': 

—Naná'ich nin tujtal ani nin 
ok'ontal. Ka dhutsa' ba jun і úw 
xowa! exom a chu'tal ani ka abtsi 
an belomtsik xi k'wajat ba búk an 
bitsow xu tak'naltsik ban chabál 
xi Asia. An bitsowtsik xi Efeso, xi 
Esmirna, xi Pérgamo, xi Tiatira, xi 
Sardis, xi Filadelfia ani xi Laodisea. 

12Tn chaw'k'in abal ku chu'u 
xitam já! tin tawnál ani tam tin 
chaw'k'in, u chu'u búk in küb i béla 
xi t'ajadh k'al i oro. WJunax ch'ejel 
ba jachan! búk in kúb an béla, u 
chu'u jun i inik xeketlidh k'al 
jun i xeketláb xi bodhól asta bin 
akan ani in wík'ím bin itsích jun 
i wik'axtaláb xi t'ajadh k'al i oro. 

M Nin xi'íl dhakni' t'ajat jelt in dhak 
xi'íl i borrego o jelti an chám ani 
nin wal jelti i kamal. Nin akan 
ch'axixíl jelti i bádhits pat'ál xin bij 
bronse, xi xo'kadh ba jun i jorna; 

ani nin káwintal, kawidh jelti tam 
u bososól уап i ја!. 16Вїп eját k'ubak 
in ko'ol búk a óttsik ani bin wi! 
u kalel jun i ch'upidh machét xi 
tamatk'i ti wi'idh. Putál nin wal in 
junwal jelti na k'ítsá tam tajax t'ajat. 
17 Tam tu chu'u, in kwajlan bin 
akan jelti max in chemnek. Por Jajá' 
tin puntsi an tin eját k'ubak ani tin 
utsa! enché': 

—Yab ki jik'ey, Naná'ich nin tujtal 
ani nin ok'ontal. 18Naná'ich xin 
k'wajat ejat, in chemdhá, por xo' 
in k'wajatich ejat abal malilíl i k'ij. 
Мапа! u átantsámalich tin awiltal 
an chemlá ani xon tu k'alel an 
chemélomtsik. 19 Ка dhutsa! xowa' 

a chu'ümal, xowa! a chu'tal ani 
хома! ne'ech ka chu'u tayíl. 20 Jeché! 
ja'ich xowa! k'wajat yab tejwa! ba 
xi búk па ót xa chu'u bu eját k'ubak 
ani xi bük in küb an béla xi t'ajadh 
Kal i oro: xi búk na ót, in lé! kin 
ulu i óltsixtsik abal an belomtsik 

xi k'wajat ba bük an bitsow; ani xi 
bük in küb an béla, in lé! kin ulu 
an belomtsik xi k'wajat ba bük an 
bitsow. 


Хома! dhutsuntsat an belomtsik 
xu k'wajíl ban bitsow xi Efeso 


2 "Ka dhutsuntsi enché! an óltsix 
xi k'wajat ban belomtsik xi 

Efeso: “Enché! tin ulal xin ko'ol 

búk na óttsik bin eját k'ubak ani 

xi xelech junax ch'ejel ba xi búk 

in küb an béla xi t'ajadh k'al i oro: 

2Naná! u cho'ób xowa' a t'ajál, 

u cho'ób abal chapik t'ajat tin 

t'ójontsal, a kuxyal xowa'kichk'i 

ani yab t'ajat a kulbetnál xi yabtsik 

alwa! inik. A chu'úmalich ke xin 

ulaltsik u abatwále, yab tsubax 

ani u k'ambixtsik. 3 A wat'námal 

i yajtsiktaláb, a kuxyámal 
xowa'kichk'i, i t'ójnékich t'ajat Kal 
Мапа! tu kwenta ani yab i chekenek. 
^Por u chu'tal jun xata! yab alwa! 
хома! a t'ajám: yabich tin k'ak'nál 
jelt tam ti jidhtal. 5Jaxtám, ka 
chalpay xowa! yab alwa! a t'ajál, ka 
jila'ich ka Раја! xowa! yab alwa! ani 
ka t'aja'ich juní хома! a t'ajálwi'ik 
tin jidhtal. Pos max yab ka jila! ka 
Саја! xowa! yab alwa!, ne'ech kin 
k'ale jik'at tu chu'u ani ne'ech ku 
wék'oy nin kúb na bélajil xon ti 
k'wajat. Por a ko'ol jun xata! alwa!, 
a pojkál xowa! in t'ajál an nikolaítas, 
xi Мапа! u pojkál neye. "Xita' in 
ko'ol in och'oxtal alwa', kin exbay 
xowa' an T'okat Ejattaláb in utsál 
an belomtsik: Xita! kin kuxuy ejtal 
xowa'kich k'al Мапа! tu kwenta ani 
yab kin jila! ti kin bela', ne'ech ku 
pidha! kin k'aptsi tin walíl an te! 
xin pidhnál an xe'chintaláb xi yab 
in ko'ol in ok'ontal. Jeché! an te!, 
k'wajat xon tu tak'ix na Dios.” 


Хома! dhutsuntsat an belomtsik 
xu k'wajíl ban bitsow xi Esmirna 


8'Ka dhutsuntsi an óltsix xi 
k'wajat ban belomtsik xi Esmirna: 
“Enché! tin ulal xi Jajá'ich nin tujtal 
ani in ok'ontal, xi chemech ani 
ejech ti ít: Мапа! u cho'ób xowa' a 
t'ajál; u cho'ób an yajtsiktaláb xa 
wat'nál ani abal i ch'ojontál, por 
yab i ch'ojontál. U cho'ób xan ti 
odhbijyal xin ulaltsik ke u judío, 
por yabtsik u judío, in atiklábil 
i lej at'ax. 10Yab ka jik'na! an 
yajtsiktaláb xi ne'ech ka wat'na'. An 
lej at'ax ne'ech kin Раја! ka balyat 
ban wik'axte! taltsik xi tatá'tsik 


APOKALIPSIS 


abal ki chu'tattsik max tsubax 
lejtal tin beláltsik ani ne'ech ka 
wat'na'tsik i yajtsiktaláb tin nakíl 
láju a k'ítsá. Por yab ka jalk'uy na 
chalab, ka óntsi ti kin bela! maske 
ki chemdhá ani Naná!, ne'ech tu 
pidha! an ti xe'chintaláb xi yab in 
ko'ol in ok'ontal. "Xita! in ko'ol 

іп och'oxtal alwa!, kin exbay xowa' 
an T'okat Ejattaláb in utsál an 
belomtsik: Xita' kin kuxuy ejtal 
xowa'kich k'al Naná! tu kwenta 
ani yab kin jila! ti kin bela!, yabich 
ne'ech kin chu'u an chemlá xin 
chabtal." 


Хома! dhutsuntsat an belomtsik 
xu k^wajíl ban bitsow xi Pérgamo 


12'Ka dhutsuntsi an óltsix xi 
k'wajat ban belomtsik xi Pérgamo: 
“Enché! tin ulal xin ko'ol an 
ch'upidh machét xi tamatk'i ti 
wi'idh: 1 Мапа! u cho'ób xowa! a 
Саја] ani u cho'ób abal i k'wajíl 
xon tu tak'ix an lej at'ax, por bélk'i 
a óntsal ti kin bela'. Yab a jilámal 
ti kin bela!, nibal tam ti xe'chin 
na Antipas nu lujat t'ójontsixil. 
Jeché! na Antipas, chemdhá xon 
ta k'wajíltsik, tachan! xon tu tak'ix 
an lej at'ax. 14Por u chu'tal taltsik 
хома! yab alwa! a Раја]: a ko'ol 
tachan' Pérgamo cháb óx xi yab 
in lé! kin jila'tsik nin ok'tsixtal na 
Balám. Jeché! na Balám, ja'ich xin 
ok'tsi na Balak abal kin Paja! kin 
wala! an israelitatsik, in utsa! kin 
k'aputsik xowa'kich xi pikbantsidh 
an ch'ilabtsik ani ka k'wajaytsik 
yab exbadh. 15Та! jeye a ko'ol 
сасһап! xi yabtsik in lé! kin jila! nin 
ok'tsixtal an nikolaítas, xi Naná! u 
pojkál. 16Jaxtám, ka jila'ich ka баја! 

хома! yab alwa!, pos max yab ka 
t'aja! anchan', ne'ech kin k'ale jik'at 
tu álna! ani ne'ech ku péjeytsik 
k'al an machét xu kalel ba nu wi'. 
17 Xita! in ko'ol in och'oxtal alwa', 
kin exbay xowa! an T'okat Ejattaláb 
in utsál an belomtsik: Хіба! kin 
kuxuy ejtal xowa'kich k'al Мапа! 

tu kwenta ani yab kin jila! ti kin 
bela!, ne'ech ku pidha! kin k'apu an 
k'apnél xi pa'inek walk'i' xi k'wajat 
chinat ani ne'ech ku pidha! jun i 
chakam dhak t'ujub. Ba jeché! an 
chakam t'ujub, ne'ech ka k'wajay 
dhutsadh jun i ít bijláb xi yab xita' 
in exlál, tokot xita! kin bach'u." 


Xowa' dhutsuntsat an belomtsik 
xu k'wajíl ban bitsow xi Tiatira 


18'Ka dhutsuntsi an Óltsix xi 
k'wajat ban belomtsik xi Tiatira: 
“Enché! in ulal nin Chakámil na Dios, 
xin ko'ol in wal jelti kamal ani nin 
akan jelti i bádhits pat'ál xin bij 
bronse: 1 Мапа! u cho'ób xowa' a 
t'ajál, u exlál xan ta k'anidhax, xan 
ta belom, xan ta t'ójontsix, xan ta 
ko'ol i cha'attaláb ani abal xo! más 
exomich a t'ajál хома! alwa! ké tam 
tin jidhtal. 20Por u chu'tal jun xata! 
yab alwa! хома! a t'ajál: a walkál 
kin Раја! хома! yab alwa! јасһап! an 
uxum xin bij Jesabel, хіп ulal Ке јаја! 
in t'iltsíxil a Dios. Јаја! in k'ambiyal 
ani in ok'tsal nu t'ójontsixiltsik abal 
ka k'wajaytsik yab exbadh ani kin 
k'aputsik xowa! u pikbantsáb an 
ch'ilabtsik. ?! Мапа! u aytsámalich 
t'ajat јасһап! an mímláb abal kin 
jila'ich ti k'wajíl yab exbadh, por 
yab in lé! kin jila'. 22Jaxtám, ne'ech 
ku ya'undha' јасһап! an mímláb 
ani ne'ech ku t'aja! kin wat'na'tsik 

i yajtsiktaláb xin wéwnantsal tin 
ok'tsixtal max yab kin jila'tsik kin 
Саја! xowa! yab alwa! u ok'tsinal. 
23Ne!ech ku walka! ka chemdhá 
xita! junaxtsik k'al jeché! an mímláb. 
Anchan', ejtal an belomtsik ne'ech 
kin cho'óbna! ke Naná' u exlantsal 
хома! in chalpayal ani хома! in 
ach'ál tin itsích jun xita'. Juntsik ta 
éb ne'ech tu pidha! xowa! a lujyaltsik 
ka bach'u k'al tin kwenta xowa' a 
t'ajámal. ?^Por xi más na kidhtaltsik 
xi k'wajattsik jeye Tiatira, xi yabtsik 
in wéwnámal jachan! an ok'tsixtaláb 
nibal in exlámaltsik xi jajá'tsik in 
bijyal tin t'ek'at chalpadhtal an lej 
at'ax, u utsáltsik abal yab más xata' 
u punk'untsal. 25Рог ka óntsi ka 
bela! xowa! Мапа! tu ok'tsámaltsik, 
asta kin bajaw xowk'i ne'ech kin 
tsích juní. 26Xita! kin óntsi kin 

Саја! xowa! Мапа! и t'ajál asta kin 
bajaw an pakwenib, ne'ech ku 
pidha! ti awiltaláb ti tak'ix ban 
atiklábtsik. ?7 Anchan! jelt xan ti 

nu Táta! tin pidhámal ti awiltaláb 
tin tak'ix, anchan! jeye ne'ech ti 
tak'ixtsik. Ne'ech kin kó'oy tajat i 
awiltaláb ti tak'ix ani xita! kál ti ka 
tomná, ne'ech kin mu'u jelt xan tu 
mú'wáb jun i pats xi t'ajadh Kal i 
Kut’. 28Ne!ech jeye kin kó'oy хома! 
Мапа! u ko'ol xin k'wajat jelti na 
pulek ót xu kalel tam dhajaw. ?9Xita! 
in ko'ol in och'oxtal alwa!, kin exbay 
xowa! an T'okat Ejattaláb in utsál an 
belomtsik." 


Хома! dhutsuntsat an belomtsik 
xu k'wajíl ban bitsow xi Sardis 
3 "Ka dhutsuntsi enché! an óltsix 
xi k'wajat ban belomtsik xi 
Sardis: “Enché! tin ulal xin ko'ol xi 

búk nin ejattal na Dios ani búk a ót: 
Мапа! u cho'ób xowa! a t'ajál, и t'ilnal 
abal tin beláltsik ani a ko'oltsik 

an xe'chintaláb хі yab in ko'ol 

in ok'ontal, por yab tsubax, posi 
k'wajattsik jelti max i chemnek. ?Ka 
chalpách juní ti ít ani ka t'aja'ich in 
tsubtal хома! a t'ajál abal a Dios, pos 
jeché! xowa! a t'ajál, k'wajat jelti max 
ne'chich ka chemech. U chu'ümalich 
ke xowa! a t'ajál, yab lej lujat tin 
tamét na Dios. ?Ka chalpay ani ka 
óntsi ka wéwna! an tsubaxtaláb хап 
ta ok'tsinék. Ka óntsi ka wéwna! an 
tsubaxtaláb ani ka jila'ich ka Раја! 
xowa! yab alwa!, pos max yab ka 
Саја! anchan!, ne'ech kin k'ale jelti 
jun i kwé! хоп ta k'wajat ani yab 
ne'ech ka cho'óbna' xowa! i ora. 
^Por wa'ach taltsik tachan' Sardis 

i atiklábtsik xi yab in t'ajámaltsik 
хома! yab alwa!, jajá'tsik ne'ech ka 
xe'chin k'al Naná! xeketlidhtsik k'al 
dhakni!, pos anchan! tin tomnáltsik 
ka xe'chin. 5Xita' kin kuxuy ejtal 
xowa'kich Ка] Мапа! tu kwenta ani 
yab kin jila! ti kin bela!, ne'ech ka 
xeketliyattsik k'al dhakni' ani yab 
ne'ech ku pakwtsitsik tin bij ban úw 
хоп ti k'wajat dhutsadh xi ne'ech 

kin bach'utsik an xe'chintaláb xi 

yab in ko'ol in ok'ontal. Ne'ech 

ku ólnantsitsik tin bij tin tamét 

nu Táta! ani tin tamét nin t'okat 
abatwálejiltsik. 8Xita!' in ko'ol in 
och'oxtal alwa!, kin exbay хома! 

an T'okat Ejattaláb in utsál an 
belomtsik.” 


Хома! dhutsuntsat an belomtsik xu 
k'wajíl ban bitsow xi Filadelfia 
7"Ka dhutsuntsi enché! an óltsix xi 
k'wajat ban belomtsik xi Filadelfia: 


APOKALIPSIS 3 


“Enché! tin ulal xi T'okat ani Tsubax, 
xin ko'ol an awiltaláb jelti xin 
kó'yámal an pulek tak'ix Dabid, 

xi tam kin japiy an wi'leb, ni jun 
xita' yab in ejtowal kin mapuy ani 
tam kin mapuy, ni jun xita! yab in 
ejtowal kin japiy: 80 cho'ób хома! 
a t'ajál. Jaxtám tu k'wajbámal ta 
tamét, jun i wi'leb japidh xi yab 
xita' ne'ech kin ejto kin mapuy; pos 
maske yab yán ta éb, yab a ch'ikat 
t'ajámal nu káwintal ani yab a 
tidhenámal ti kin t'ila'. 9Wa'ach xin 
wéwnáltsik an lej at'ax, xin ulaltsik 
ke u judío, por yab tsubax. Ne'ech 
ku utu k'al tatá'tsik ani ne'ech ku 
t'aja! ka tudhlantsik ta tamét abal 
kin cho'óbna! ke tu k'anidháltsik. 

1 Kom a kuxyámal ejtal xowa'kich 
k'al Naná! tu kwenta, jaxtám 

ti ne'ech tu tolmiy abal yab ka 
wat'na' an yajtsiktaláb xi ne'ech 

ka tsích abal an atiklábtsik xi 
k'wajat ba putál ап k'ay'lá. Jeché! 
an yajtsiktaláb, ne'ech ka tsích 

abal ka chu'tat k'al na Dios xan ti 
k'wajat ejtal an atiklábtsik xi teché' 
ti chabál. 11 K'unat i K'ij ne'ech kin 
tsích. Yab ka jila! ti kin bela! abal 
yab xita! ti ki k'ántsi хома! ne'ech 
ka áta!. !2Xita! kin kuxuy ejtal 
xowa'kich k'al Naná! tu kwenta ani 
yab kin jila! ti kin bela!, ne'ech ku 
k'wajba! jelti jun i akanláb ban atá 
xon tu k'wajíl nu Diosil ani yab más 
jayk'i ne'ech ka kale taja'. Ne'ech ku 
dhutsa' ba јаја! nin bij nu Diosil ani 
nin bij nin bitsówil nu Diosil. Jeché! 
an bitsow, ja'ich an ít Jerusalén 

xi tál walk'i' xu dhabaláb k'al nu 
Diosil. Ne'ech jeye ku dhutsa! ba 
јаја! nu ít bij. 1 Хіба! in ko'ol in 
och'oxtal alwa!, kin exbay xowa! 

an T'okat Ejattaláb in utsál an 
belomtsik." 


Xowa' dhutsuntsat an belomtsik 
xu k'wajíl ban bitsow xi Laodisea 


14'Ka dhutsuntsi enché! an 
óltsix xi k'wajat ban belomtsik 
xi Laodisea: “Enché! tin ulal xin 
ólnál xowa! tsubax ani lujat, xin 
t'ajámal junax k'al na Dios ejtal 
xowa' wa'ach: !5Naná! u cho'ób 
хома! a t'ajál. U cho'ób abal yab 
a lej pojkál xi yab alwa! nibal a 
lej t'ajál an chápláb abal ka баја! 
хома! alwa!, jelti jun xata! xi yab 
КАК nibal chamay. iU lé'ak max i 
Как’ o i chamayak! 16Por kom yab i 
chamay nibal i kák', ne'ech tu xa'a'. 
17 Tatá! a ulal ke i tumínladh t'ajat, 
ke i k'wajatich alwa! ani ke yab 
xata! a yéntsal; por yab a cho'ób 
ke i k'wajat jelti max i ch'ojontál, 
jelti max yab xata! a ko'ol, jelti 
max i jok'ol ani jelti max i chilim. 
18 Jaxtám, tu tak'yal abal ti kin 
ch'ay'tsi an ti oro xi t'ajadh alwa! 
ban k'amal abal ki k'wajay lejtal 
i tumínladh. Ti kin ch'ay'tsi an ti 
dhak k'udhk'um abal ki xeketlin 
ani ti kin ch'ay'tsi an ti 1141 abal ka 
k'wajbantsi na wal ani anchan! ka 
ejto ki chu'xin. 19 Naná! u tawnál 
ani u k'wiyál ejtal xu k'anidháltsik. 
Pos ka t'aja'ich i chápláb abal ka 
Саја! xowa! alwa! ani ka jila'ich ka 
Гаја! хома! yab alwa'. 20Ka ach'a', 
Мапа! in k'wajat jelti jun xita' xi 
k'wajat ti tawnax ban wi'leb, max 
jun xita! ti kin axtsi an tu káwintal 
ani tin walka! ki ochich bin itsích 
jelti tam jun xita' u japtsinal an 
ti wi'leb, ne'ech kin k'wajay k'al 
jajá' ani jajá! ne'ech ka k'wajay 

Kal Naná!. ?! Xita! kin kuxuy ejtal 
xowa'kich k'al Мапа! tu kwenta ani 
yab kin jila! ti kin bela', ne'ech ku 
walka' ka buxkan junax k'al Мапа! 
bu t'okat k'wajtal, jelt xan ti Naná! 
u átámalich ejtal xowa'kich ani in 
buxkanék k'al nu Táta! bin t'okat 
k'wajtal. ??Xita' in ko'ol in och'oxtal 
alwa!, kin exbay хома! an T'okat 
Ejattaláb in utsál an belomtsik." 


An k'ak'naxtaláb tú! walk'i' 

Tam ti wat'éch ejtal jeché!, u 

tela! ani u chu'u walk'i' jebél 
jun i wi'leb. Jachan' an káwintaláb 
xin junwal jelt xan tu júsnal jun i 
korneta xi tin tawnámal jidhtal, tin 
utsa' enché': 

—Ki k'adhiy teché! ani ne'ech tu 
óltsi ejtal xowa! ne'ech ka támun 
tam ka támunich jeché!. 

?Támk'i jachan!, tam tin k'wajat 
teykómte k'al in cháp an T'okat 
Ejattaláb, u chu'u jun i t'okat 
k'wajtaláb xi kwajbadh walk'i' ani 
ban t'okat k'wajtaláb ta! ti buxúl 
jun xita!. ?Xi ta! ti buxúl ban t'okat 
k'wajtaláb, in junwal jelti jun i 
ch'axixíl t'ujub xu bijyáb jaspe 
ani jelti t'ujub xu bijyáb kornalina. 
Malilíl ban t'okat k'wajtaláb ta! ti 
k'wajat jun i pich'al ch'axixíl jelti jun 
i t'ujub xu bijyáb esmeralda. ^Malilíl 
ban t'okat k'wajtaláb u chu'u jeye jun 
inik ché! i tokat k'wajtalábtsik ani 
ba jachan' an tokat k'wajtalábtsik, 
ta! ti buxutsik jun inik ché! i 
yejcheltsik xeketlidh k'al dhakni' 
ani in kojámtsik jun i kwetsotsól 
k'wajbaxtaláb xi t'ajadh k'al i oro. 
5Ban tokat k'wajtaláb u lamk'il i 
léy, u ach'atmél xata! апі и jululúl. 
Tin tamét an t'okat k'wajtaláb, ta! ti 

let'ot'ól búk i tajbaxtaláb, xi ja'ich 
xi bük nin ejattal na Dios. 9Tin 
tamét an t'okat k'wajtaláb, ta! jeye 
ti k'wajat jun xata! xin junwal jelti 
pujal xi tumax t'ajat. 

Junax ch'ejel ani malilíl ban 
t'okat k'wajtaláb, ta! ti kwajat ché! 
xata! ejat xin ko'ol in wal putálk'i, 
tin küx ani tin tamét. "In jidhtal 
jeché! xi ejattsik, in junwal jelti 
padhum; nin chabtal, in junwal jelti 
toro; nin oxtal, in ko'ol in wal jelti 
inik ani nin che'tal, in junwal jelti 
t'íw u jumumúl. $Che'lam jeché! 

xi ejattsik in ko'ol akak in suts'üts' 
juntsik ti éb, in ko'oltsik t'ajat in 
wal eblidh ani alk'idh ani akal i k'ij 
yab in kubdháltsik kin ulu enché': 

T'okat, t'okat, t'okat, 

Ok'óxláb Dios, xi ejtal a ejtowal 

ka t'aja', 

i k'wajat ejat malilíl i k'ij. 

9 Ech'ek'i tam xi jeché'tsik ché! 
in pidhál ti labidh t'okattaláb, ti 
k'ak'naxtaláb ani ti jalbintsixtaláb 
xi buxül ban tokat k'wajtaláb, 

xi k'wajat ejat malilíl i k'ij, 19хі 
jun inik ché! an yejcheltsik, u 
tudhlanal tin tamét xi ta! ti 

buxül ban t'okat k'wajtaláb ani in 
k'ak'náltsik xi k'wajat ejat malilíl i 
k'ij. In kwachbáltsik nin kwetsotsól 
k'wajbaxtal tin tamét an t'okat 
k'wajtaláb ani in ulaltsik enché': 

11 Ok'óxláb ani Diosil, Tatá! nin 

tomnál ka kó'oy ech'ek'i 

an labidh t'okattaláb, an 
k'ak'naxtaláb ani an chápláb; 

pos Tatá! a t'ajámal ejtal хома! 
wa'ach 

ani kom Tatá' anchan! ta 
le'námal, jaxtám ti wa'ach 
ani jaxtám ti t'ajadh. 


APOKALIPSIS 4, 5 


An dhutsadh úw ani an Ajátikláb 
xi ja'ich jelti an borrego 
xu pikbantsáb na Dios 
Bin eját k'ubak xi ta! ti buxül 
ban t'okat k'wajtaláb, u 
chu'u jun i dhutsadh úw t'ulilidh, 
dhutsuntsidh alk'idh ani eblidh ani 
pajk'idh k'al bük i pajk'ixtaláb. 2Ani 
u chu'u jun i likat t'okat abatwále xi 
k'wajat in ulal kawidh t'ajat enché': 
—¿Jita! in tomnál kin wela! an 
dhutsadh úw ani kin wék'ontsi an 
tin pajk'íl? 
3Por nibal walk'i!, nibal chabál, 
nibal alk'idh ban chabál, yab 
wa'ach ni jun xita! xi ne'ech kin ejto 
kin wela! an dhutsadh úw, nibal ela! 
kin tela'. *Naná! in uk'in tajat abal 
yab elan ni jun xita! xin tomnál kin 
wela! ani kin ajay an dhutsadh úw, 
nibal ela! kin tela!. SIn utsan tám 
enché! k'al jún ti éb an yejcheltsik: 
—Yabich más ki uk'in, pos xu 
kidhtaláb k'al na Judá ani u 
kidhtaláb jeye k'al an pulek tak'ix 
Dabid, in átámalich ani ne'ech kin 
ejto kin wela! an dhutsadh úw ani 
kin wék'ontsi xi búk an tin pajk'íl. 
Jeché! an kidhtaláb, in ko'ol in 
cháp ani in awiltal jelti an padhum, 
jaxtám tu bijyáb ti padhum. 
6U tela! tám juní ani u chu'u ke 
junax ch'ejel ban t'okat k'wajtaláb, 
ba xi ché! xi ta! ti k'wajat ejattsik 
ani junax ch'ejel ban yejcheltsik 
ta! ti kubül an Ajátikláb xi ja'ich 
jelti an borrego xu pikbantsáb 
na Dios, por k'wajat jelti max 
chemdhats. Jeché! xi ja'ich jelti 
an borrego xu pikbantsáb na 
Dios, in ko'ol bük in ich'ám ani 
bük in wal. Nin ich'ámtsik ani nin 

wal, jalich xi búk nin ejattal na 
Dios xi k'wajat putálk'i an k'ay!1á. 
7 Jeché! xi ja'ich jelti an borrego 
xu pikbantsáb na Dios, k'ale ani in 
bach'u an dhutsadh úw xi ta! tin 
ko'ol bin eját k'ubak хі ta! ti buxúl 
ban t'okat k'wajtaláb. $Tam tin 
téyna! an dhutsadh üw, xi ché! xi 
ta! ti k'wajat ejattsik ani xi jun inik 
ché! an yejcheltsik, tudhlan tin 
tamét an Ajátikláb xi ja'ich jelti 
an borrego xu pikbantsáb na Dios. 
Ejtaltsik in teykóm juntsik i són ani 
in teykómtsik jeye i lejab xi t'ajadh 
Kal i oro ts'utsat k'al i ikob. Jeché! 
an ikob, ja'ich jelti nin ólábil xu 
dhabalábichtsik k'al na Dios. ? Ani 
in ajatnáltsik jeché! an ít ajatláb: 
Tatá! піп tomnál ka téyna! 
an dhutsadh üw ani ka 
wék'ontsi an tin pajk'íl; 
pos Tatá! i chemdhá ani k'al na 
xich'ál tu ch'a!'yámal abal ku 
dhabalnájich k'al na Dios, 
ejtalk'i an kidhtalábtsik, an 


káwintaláb ani an atiklábtsik. 


10 Tu pidhámalich ti awiltaláb abal 
ku k'wajay tu pakdha! tak'ix 
ani tu рае! abal ni Diosil, 

ani ne'ech tu tak'ix ban chabál. 

MTayíl u tela! juní ani u axtsi tin 

káwintal yán i t'okat abatwáletsik 
xi ta! ti k'wajattsik malilíl ban 
t'okat k'wajtaláb, ba xi ché! jeye xi 
ta! ti k'wajat ejattsik ani ba xi jun 
inik ché! an yejcheltsik, ani in 
ulaltsik kawidh enché': 

An Ajátikláb xi chemdhá, xi 
ja'ich jelti an borrego xu 
pikbantsáb na Dios, 

in tomnál kin kó'oy an chápláb, 
kin dhabalna! ejtal xowa' 
wa'ach, 

kin kó'oy an chalpadhtaláb ani 
an chapni'taláb. 

Јаја! kin bach'u an k'ak'naxtaláb 
ani Јаја! kin kó'oy an labidh 
t'okattaláb. 

13U аса! jeye ejtal хома! t'ajadh 
Kal na Dios, xi k'wajat walk'i!, xi 
k'wajat chabál, xi k'wajat alk'idh 
ban chabál, xi k'wajat ban pujal ani 
ejtal xowa! xi wa'achtsik taja! in 
ulaltsik enché': 

Kin bach'u an k'ak'naxtaláb, kin 
kó'oy an labidh t'okattaláb 
ani an awiltaláb malilíl i 
k'ij, 

xi buxúl ban t'okat k'wajtaláb 
ani an Ajátikláb xi ja'ich 
jelti an borrego xu 
pikbantsáb na Dios. 

14Xi ché! xi ta! ti k'wajat ejattsik, 
in ulal enché': 

—iAnchan! ka t'ájan! 

Ani xi jun inik ché! an yejcheltsik 
tudhlan kututsik asta chabál ani in 
k'ak'na'tsik xi k'wajat ejat malilíl i 
k'ij. 

Xi búk an pajk'ixtaláb 

U chu'u tám ke an Ajátikláb 

xi ja'ich jelti an borrego xu 
pikbantsáb na Dios in wék'oy an 
jidhtal pajk'ixtaláb ani u аста! tin 
ulu jún ti éb xi ché! xi ta! ti k'wajat 
ejattsik, k'al jun i káwintaláb xin 
junwal jelti junkil: 

—iJala! ani ka tela'! 

2U tela! ani u chu'u jun i dhak 
bitsim. Xi ta! ti punat ban bitsim, in 
teykóm jun i kwi'ixtaláb. Pidhan 
jun i kwetsotsól k'wajbaxtaláb ani 
kale abal ti átax. 

3Tam ti an Ajátikláb in wék'oy 
xin chábláb an pajk'ixtaláb, u ach'a' 

jeye tin ulu enché! xi chabtal xi ta! 
ti k'wajat ejattsik: 

—iJala' ani ka tela!! 

“Kale tám juní jun i chak bitsim. 
Xi ta! ti punat ban bitsim, pidhan 
ti awiltaláb abal kin wék'oy an 
K'ijidhtaláb ban k'ay'lá ani abal kin 
Саја! ka chémdháxin an iniktsik jún 
ani jún. Pidhan jun i nakat machét. 

5Tam ti an Ajátikláb in wék'oy 
xin Óxláb an pajk'ixtaláb, u аста! 
tin ulu enché! xi oxtal xi ta! ti 
k'wajat ejattsik: 

—iJala! ani ka tela!! 

U tela! ani u chu'u jun i t'unuy 
bitsim. Xi ta! ti punat ban bitsim, in 
teykóm jun i lejbaxtaláb. 60 аса! 
jun i káwintaláb junax ch'ejel xon ti 
k'wajat xi ché! ta! ti k'wajat ejattsik 
ani xu Кау іп ulu enché': 

—Jun i denario in jalbíl xi jun kilo 
i trigo ani anílk'i jeye in jalbíl xi ox 
kilo i sebada; por yab ka odhna' an 
aséyte nibal an yajtsik uxnél. 

7Tam ti an Ajátikláb in wék'oy 
xin ché'láb an pajk'ixtaláb, u ach'a' 
tin ulu enché! xin che'tal xi ta! ti 
k'wajat ejattsik: 

—iJala' ani ka tela!! 

8U tela! ani u chu'u jun i mán 
bitsim. Xi ta! ti punat ban bitsim, 

u bijyáb ti Chemlá ani tin kúx 

ta! ti tál xu bijyáb tin kubtal an 
chemélomtsik. Pidhan ti awiltaláb 
ba jun peje! an chabál abal kin 
chemdha! an atiklábtsik Kal i 
péjéxtaláb, k'al i k'a'ínab, k'al i 
yaw!láchtsik ani k'al i padhumtsik 
xi wa'ach ban chabál. 

Tam ti an Ajátikláb in wék'oy xin 
bó'láb an pajk'ixtaláb, u chu'u tin 
ál хоп tu k'wajbáb an pikbaxtaláb, 
nin ejattal xi chemdhatstsik k'al tin 


APOKALIPSIS 6 


kwenta nin káwintal na Dios ani 
abal in ólnáltsik ke na Kristo ja'ich 
nu lo'ox. 19 Jeché'tsik in ulal kawidh 
enché': 

—T'okat Ok'óxláb ani tsubax, 
¿asta jowk'i ne'ech ka lájundha' 
ani ka t'aja'tsik kin jalbiy xita!' tu 
chemdhámal, xi k'wajattsik ban 
chabál? 

M Pidhantsik tám tin dhak xekét 
ani utsantsik abal ka koyóchtsik 
ból wé! i k'ij, asta ka kidhey nin 
yaníl an kidháblábtsik xi k'wajat 
in t'ójontsal na Kristo xi ne'echtsik 
jeye ka chemdhá jelti jajá'tsik. 

12Tam ti an Ajátikláb in wék'oy 
xin akakláb an pajk'ixtaláb, 
léwék'in an chabál. Na k'ítsá 
t'unkan jelti tunuy k'udhk'um, na 
ích” wenk'on jelti xich’ Bani na 
óttsik xi k'wajat walk'i' kwajlan 
chabál jelt xan tu kwajlanal nin tej 
walíl jun i te! tam u waw!yáb Kal 
i chapik ik”. 14An walk'i' k'ibchon 
jelti tam u t'úlnal jun i úw ani ejtal 
an ch'éntsik ani an chabáltsik xi 
k'wajat ban pujal, pílmédhátsik. 

15 An pakdha' tak'ix xi ban k'ay!lá, 
chink'ontsik ban cholax ch'én ani 
ban pakdha! t'ujub xi wa'ach ban 
ch'én, junax kal an ultaláb iniktsik, 
k'al xi tumínladhtsik, k'al an ok'lek 
soldadotsik, k'al ejtal an jolibtsik 
ani Kal xi yab u jolibtsik; "Sani in 
utsáltsik enché! an ch'éntsik ani an 
pakdha! t'ujub: 

—Ti ku t'u'chiy ani ti ku china! 
abal yab ti ku chu'u xi buxúl ban 
t'okat k'wajtaláb ani abal ki jek'a! 
an k'ak'adh yajtsiktaláb xi ne'ech 
kin pidhna' an Ajátikláb, xi ja'ich 
jelti an borrego xu pikbantsáb na 
Dios. 

17 Pos in bajúmalich xowk'i 
ti ne'ech kin pidhna' an pulek 
yajtsiktaláb, ani ¿jita! ne'ech kin 
ejto kin kuxuy? 


An atiklábtsik xi exólidh xu 
kidhtaláb k'al xi lajucháb nin 
chakámiltsik na Israel 
Más tayíl u chu'u ché! i t'okat 
abatwáletsik kubutsik ban 
chabál. Jún ebál, jún alál, jún xon 
tu kalel na k'ítsá ani jun хоп tu 
ochel na k'ítsá. Jeché! an tokat 
abatwáletsik, k'wajat in tamk'úm 
an ik’ abal yab ka wa'un ní wé! ban 
chabál, nibal ban pujal ani nibal 
ban te'tsik. 2U chu'u jeye jun i 
t'okat abatwále xi tál xon tu kalel 
na k'ítsá ani in ko'ol nin exólixtal 
na Dios xi ejat. Jeché! an t'okat 
abatwále in dhájay kawidh enché! 
xi ché! an t'okat abatwáletsik xi 
pidhnéktsik ti awiltaláb abal kin 
at'ax t'ajtsitsik an chabál ani an 
pujal: 
3—Yab ka at'ax t'ajtsi an chabál, 
nibal an pujal, nibal an te'tsik, 
asta ki exóliy ok'ox bin pík'ib nin 
t'ójontsixiltsik ni Diosil. 
^Ani u ach'a! xáy nin yaníl xi 
exólidhtsik: buk inik che! mil 
in kidhtaltsik xi lajucháb nin 
chakámiltsik na Israel. SLajuchab 
mil xi exólidh nin kidhtaltsik na 
Judá, lajuchab mil nin kidhtaltsik 
na Rubén, lajuchab mil nin 
kidhtaltsik na Gad, 8lajuchab mil 
nin kidhtaltsik na Aser, lajuchab 
mil nin kidhtaltsik na Neftalí, 
lajuchab mil nin kidhtaltsik 
na Manasés, "lajuchab mil nin 
kidhtaltsik na Simeón, lajuchab mil 
nin kidhtaltsik na Lebí, lajuchab 

mil nin kidhtaltsik na Isakar, 
Slajuchab mil nin kidhtaltsik 
na Sabulón, lajuchab mil nin 
kidhtaltsik na José ani lajuchab mil 
nin kidhtaltsik na Benjamín. 


Xi yán an atiklábtsik 
xeketlidh k'al dhakni' 
9Tam ti wat'éch jeché!, u tela! ani 
u chu'u yán i atiklábtsik. Jeché'tsik, 
tál ba putálk'i an atiklábtsik, ba 
putálk'i an kidhtalábtsik, ba 
putálk'i an bitsowtsik ani ba ejtalk'i 
an káwintaláb. K'wajat kubutsik 
tin tamét an t'okat k'wajtaláb ani 
tin tamét an Ajátikláb xi ja'ich 
jelti an borrego xu pikbantsáb 
na Dios; yán t'ajat an atiklábtsik 
ke nibal xita' ne'ech kin ejto kin 
ajay. Xeketlidhtsik k'al dhakni' ani 
in teykómtsik i apach'. !0Ejtal in 
ulaltsik kawidh enché': 

An lo'eltaláb tál ba ni Diosil, 

xi buxül ban t'okat k'wajtaláb 

ani ban Ajátikláb xi ja'ich jelti 
an borrego xu pikbantsáb 
na Dios. 

11 Ani ejtal an t'okat abatwáletsik 
xi ta! ti kubutsik malilíl ban 

t'okat k'wajtaláb ani malilíl ban 
yejcheltsik ani ba xi ché! jeye xi ta! 
ti k'wajat ejattsik, tudhlan kututsik 
asta chabál tin tamét an tokat 
k'wajtaláb ani in k'ak'na'tsik na 
Dios, 2enché! tin ulutsik: 

¡Anchan' ka t'ájan! Kin bach'u 
an ajtintsixtaláb, an 
jalbintsixtaláb ani an 
k'ak'naxtaláb malilíl i k'ij ni 
Diosil; 

ani Јаја! kin kó'oy an 
labidh t'okattaláb, an 
chalpadhtaláb ani an 

chápláb malilíl i k'ij. 
Anchan! ka t'ájan. 
13Tin konoy tám enché! jún ti éb 
an yejcheltsik: 

—¿Jitam já'tsik pé jeye xi jé! 
k'wajattsik xeketlidh k'al dhakni' 
ani jón! ti táltsik? 

14 Naná! u utsa' enché': 

— Pay'lomláb, tatá! a cho'ób. 

Ani јаја! tin utsa' enché': 

—Jeché'tsik ja'ich xin 
wat'námalichtsik an pulek 
yajtsiktaláb, xi t'okedhatsichtsik 
k'al tin kwenta tam ti chemdhá 
na Kristo pajk'idh ban peltsidh 
te'. T'okedhatsichtsik, jelti jun i 
tokat dhak k'udhk'um. 15Jaxtám 
ti kwajattsik tin tamét nin tokat 
k'wajtal na Dios ani in t'ójontsaltsik 
akal i k'ij ban atá xon ti Јаја! 
k'wajat; ne'ech ka beletnátsik k'al 
xi buxül ban t'okat k'wajtaláb 
kom Јаја! k'wajat Kal jajá'tsik. 
16Yabichtsik ne'ech ti Ka'íl nibal 
ne'ech ti tsikél, yabich ne'ech kin 
ach'a'tsik nin yájtsík na k'ítsá nibal 
ne'ech kin ach'a'tsik i k'itsowtaláb, 
17pos ne'ech ka beletnátsik k'al an 
Ajátikláb xi ja'ich jelti an borrego 
xu pikbantsáb na Dios, xi k'wajat 
tin tamét an t'okat k'wajtaláb. 
Ne'ech ka beletnátsik k'ál jelt xan 
tu beletnáb an borregotsik. Ne'ech 
ka júnátsik k'ál bin kalemtal i ја! 
xin pidhnál i xe'chintaláb xi yab 
in ko'ol in ok'ontal ani ne'ech ka 
k'wi'tsintsik tin јата! nin wal Kal 
na Dios. 

In búkláb an pajk'ixtaláb ani an 
ikbaxtaláb xi t'ajadh k'al i oro 
Tam ti an Ajátikláb xi ja'ich 
jelti an borrego xu pikbantsáb 


APOKALIPSIS 7, 8 


na Dios, in wék'oy xin bükláb an 
pajk'ixtaláb, chamk'an ejtal tá! 
walk'i'. Ch'ejel ora xóna! chamk'an. 
?U chu'u tám ti pidhan juntsik 
juntsik ti korneta xi bük an t'okat 
abatwáletsik xi ta! ti kubutsik tin 
tamét na Dios. 3Más tayíl, ulich jun 
i tokat abatwále, in tsi'dhál jun i 
ikbaxtaláb xi t'ajadh k'al i oro ani 
kubey tin tamét xon tu k'wajbáb 
an pikbaxtaláb. Jeché! an t'okat 
abatwále, pidhan yán ti ikob abal 
kin ikbaxna' tam u ól ejtal xu 
dhabalábichtsik k'al na Dios. Jeché! 
xon tu ól xu dhabalábichtsik k'al 
na Dios, ja'ich xon tu k'wajbáb an 
pikbantsixtaláb xi t'ajadh k'al i oro, 
xi ta! ti k'wajat tin tamét an t'okat 
k'wajtaláb. ^An paw xu kalel ban 
ikbaxtaláb xin teykóm an t'okat 
abatwále, t'ek'ey asta xon ti k'wajat 
na Dios junax k'al nin ólábil xu 
dhabalábichtsik k'al na Dios. 5An 
t'okat abatwále in іёупа! tám an 
ikbaxtaláb, in ts'utsiy k'al i k'alul 
xi ta! ti k'wajat хоп tu k'wajbáb an 
pikbantsixtaláb ani in pet'na! ban 
chabál. Tam ti an t'okat abatwále in 
t'aja! jeché!, tujey ti lamk'il an léy 
an ti pík'nal an junkil. Julululách 
ani léwék'in an chabál. 


Tam ti jutsuyat an kornetatsik 


6Xi búk an t'okat abatwáletsik xi 
ta! tin ko'ol juntsik juntsik i korneta, 
t'ojojontsik tám abal kin jutsuy. 

7Tam ti nin jidhtal an t'okat abatwále 
in jutsuy an korneta xi ta! tin ko'ol, 
ulich i idhidh áb ani kwajlan i k'amal 
xuk'udh kal i xich' xi pet'ná ban chabál. 
T'a'ay wé'ich junax ch'ejel an chabál 
junax k'al wé'ich jeye junax ch'ejel an 
te'tsik ani ejtal an yax ch'ojóltsik. 

8'Tam ti nin chabtal an t'okat 
abatwále in jutsuy an korneta xi 
ta! tin ko'ol, pet'ná ban pujal jun 
xata! хіп junwal jelti jun i yejche' 
ch'én jomomól ani wenk'on ti xich' 
wé'ich junax ch'ejel an pujal. Ani 
chemech wé'ich junax ch'ejel ejtal 
хома! wa'ach ban pujal. Pakwat 
jeye wé'ich junax ch'ejel an pakdha' 
tan. 

10Tam ti nin oxtal an t'okat 
abatwále in jutsuy an korneta xi 
ta! tin ko'ol, kwajlan jun a yejche' 
ót jomomól jelti jun i tajbaxtaláb. 
Kwajlan ba wé'ich junax ch'ejel 
an walja'tsik ani ba wé!ich 
junax ch'ejel xon tu kaleltsik i 
ja!. 1 Jeché! па ót in bij Ajenjo, (ti 
káwintaláb tének, Ajenjo in lé! kin 
ulu, ts'a'iktaláb). K'al jeché! tin 
kwenta, wé'ich junax ch'ejel an 
ja'tsik ts'a'ikmé ani yán i atiklábtsik 
chemech kal tin kwenta abal 
ts'a'ikmé an ja!. 

12Tam ti nin che'tal an t'okat 
abatwále in jutsuy an korneta xi 
ta! tin ko'ol, odhyat wé'ich junax 
ch'ejel na k'ítsá, na ích' ani na óttsik 
jeye. Jaxtám ti wé'ich junax ch'ejel 
na k'ítsá yab tajbaxin ani wé'ich 
junax ch'ejel па ích’ ani na óttsik 
yab jeye tajbaxin. 

13Tayíl u tela! ani u ach'a! jun i 
t'okat abatwále ti jumumúl junax 
ch'ejel an walk'i' ani in ulal kawidh 
enché': 

—iCh'ojontál in chu'bíl an 
atiklábtsik xi k'wajat ban chabál 
k'al tin kwenta an kornetatsik xi 
ne'ech kin jutsuy xi óx an t'okat 
abatwáletsik! 

Tam ti nin bo'tal an t'okat 
abatwále in jutsuy an korneta 

xi ta! tin ko'ol, u chu'u jun a ót xi 
kwajlanék chabál. Jachan! na ót, 
pidhan tin japíb an owtsiktaláb xi 
yab in ko'ol in ok'ontal in ówtsík. 
2In japiy tám an owtsiktaláb xi 
yab in ko'ol in ok'ontal in ówtsík 
ani kale taja' i paw jelt хап tu 
kalel ba jun i yejche! jorna. An 
paw xu kalel ban owtsiktaláb, in 
jik'wchiy па k'ítsá ani an k'ij. Ba 
јасһап! an paw kale i pich'ich'tsik 
xu jumumúl ban chabál. Jachan!' an 
pich'ich'tsik pidhan ti awiltaláb jelti 
an awiltaláb xin ko'ol an dhiniytsik. 
^Utsantsik abal yab xata! kin t'ajtsi 
an ch'ojóltsik xi wa'ach ban chabál, 
ni jun xata! xowa! yaxni' nibal an 
te'tsik; tokot an atiklábtsik xi yab 
exólidh bin pík'ib k'al nin exólixtal 
na Dios. Por yab walkantsik kin 
chemdha' an atiklábtsik, tokot kin 
yajlombédha' tin nakíl bó! a ích. 
An yajal xin jilál tam ka ch'ik'xin 
jachan' an pich'ich', in junwal jelti 
an yajal xin ach'ál jun xita' tam ka 
ch'ik'an Kal jun i dhiniy. $Jachan' 

i k'ij, an atiklábtsik ne'ech kin 
le'na! ka chemech, por yab ne'ech 
ka chemech; ani maske in lé'tsik 
t'ajat ka chemech, yab ne'ech ka 
chemech. 

7 An pich'ich'tsik in junwal jelti 
bitsimtsik xi k'wajatich t'ojojodh 
abal an péjéxtaláb; bin ók? in 
ko'oltsik jun xata! xin junwal jelti 
jun i kwetsotsól k'wajbaxtaláb xi 
t'ajadh k'al i oro ani nin wal in 
junwal jelt in wal i iniktsik. $In 
ko'oltsik in xi'íl jelt in xi'íl i mímláb 
ani nin kamab in junwal jelt in 
kamab i padhum. ?Nin putálíl nin 
t'u'ül bolidh kal jun i bolixtaláb 
xi jelti i pat'ál ani nin kawídh nin 

suts'úts' in junwal jelt in kawídh 
yán i karrotsik xu kinoknáb k'al 

i bitsim tam ne'echtsik adhik 
abal ti péjéx. "In ko'ol in wéw 
jelt in wéw i dhiniy ani in ko'ol 
jeye in ch'ik'axtal. Таја! ba nin 
wéw, in ko'oltsik i awiltaláb kin 
yajlombédha' an atiklábtsik tin 
nakíl bó! a ích'. "An pich'ich'tsik 
in ko'ol jun in ok'lékil xi ja'ich an 
abatwále xi tál ban owtsiktaláb xi 
yab in ko'ol in ok'ontal in ówtsík. 
Jeché! an abatwále, ti káwintaláb 
ebreo u bijyáb, Abadón ani ti 


káwintaláb griego u bijyáb, Apolión. 


12 An jidhtal yajtsiktaláb wat'éch, 
por bél u k'ibel ka wat'ey cháb. 

13Tam ti nin akakláb an tokat 
abatwále in jutsuy an korneta xi ta! 
tin ko'ol, u ach'a! jun i káwintaláb 
xi kale ba che'lam xon ti jiltsidh 
ch'upitsik xon tu k'wajbáb an 
pikbaxtaláb. Jeché! хоп tu k'wajbáb 
an pikbantsixtaláb, t'ajadh k'al i oro 
ani k'wajat tin tamét na Dios. 14Ani 
utsan enché! nin akakláb an t'okat 
abatwále xin ko'ol an korneta k'al 
jachan' an káwintaláb: 

—Ka walka! che'lam an tokat 
abatwáletsik xi k'wajat wik'ats bin 
wál an pulek walja! xin bij Eufrates. 

15Walká tám xi ché! an tokat 
abatwáletsik abal kin chemdha' 
wé'ich junax ch'ejel an atiklábtsik, 
pos ja'ich ti t'ojojodh abal jachan' i 
ora, jachan' a k'ítsá, jachan' a ích’ 
ani jachan' і tamub. !6Ani и ach'a! 
abal láju inik i miyón nin yaníl 
an soldadojiltsik xi punutsik k'al i 
bitsim. 

17 Anchan' tu chu'u ban 
xalk'antsixtaláb an bitsimtsik ani 
xi punattsik taja'. An bitsimtsik 

ani xi punattsik taja', in ko'ol tin 
tamét jun i dhabuxtaláb chakni!, 
asul ani mán. An bitsimtsik in 
ko'ol in ók? jelti padhum ani bin 
wi!, u kalel i kamal, i paw ani i 
asufre. 19 Wé'ich junax ch'ejel an 
atiklábtsik chemdhá k'al jeché! óx 
an yajtsiktaláb xu kalel bin wi' an 
bitsimtsik: an k'amal, an paw ani 
i asufre. 19 Abal nin awiltal jeché! 
an bitsimtsik in ko'ol bin wi' ani 
bin wéw; pos nin wéw jeché! an 
bitsimtsik, in ko'ol in ók? jelti chan 
ani k'ál tu yajlombédhaxtsik. 

20 por xi jilk'on an atiklábtsik, 
xi yab chemech kal jeché'tsik an 
yajtsiktaláb, yab in jila'tsik kin t'aja! 
хома! yab alwa!. Yab in jila'tsik kin 
Какпа! an at'ax ejattalábtsik, an 
ch'ilabtsik xi t'ajadh k'al i oro, k'al i 
plata, k'al i bronse, kal i t'ujub ani 
Kal i okcha'. Jeché! an ch'ilabtsik, 
yab u chu'ux, yab u och'ox, nibal 
u belal. 21 Yab jeye in jila'tsik ti 
chemdhax, nibal ti dhimk'ax, nibal 
ti kwé!, nibal ti junkunaltsik k'al xi 
yab in tomtal. 


An t'okat abatwále xin teykóm 
an chakam dhutsadh úw 


U chu'u tám ti pa'íl ма"! 

ba jun i tokow jun i likat 
t'okat abatwále ani éb in ók', in 
ko'ol jun i pich'al. Nin wal ch'axixíl 
jelt a k'ítsá ani nin akantsik in 
junwal jelti k'amal. ?In teykóm 
jun i chakam dhutsadh úw weladh, 
in kuba! nin eját akan ban pujal 
ani nin k'watab akan ban chabál. 
3Dhájan tám kawidh jelt xan tu 
dhajnal jun i padhum ani tam 
ti dhájan, pík'an bükíl an junkil. 
^Tam ti pík'nékich bükíl an junkil, 


El Nuevo Testamento en el huasteco de Veracruz @ La Liga Bíblica 2005, 2009 


APOKALIPSIS 10, 11 


ne'chich ku dhutsa! xowa! u ach'a! 
in ulu, por u ach'a! jun i káwintaláb 
хі tál walk'i' xi tin utsa! enché': 

—Ka ta'pa! chinat xowa' in ulu 
xi bük an pík'naltaláb ani yab ka 
dhutsa!. 

5An t'okat abatwále xu chu'u 
kubat ban pujal ani ban chabál, in 
dhaya' tám t'ek'at nin eját k'ubak 
Sani in lej tsubax ulu tin bij xi 
k'wajat ejat malilíl i k'ij, xin t'ajám 
an walk'i', an chabál, an pujal ani 
ejtal xowa! wa'ach taja!, in ulu 
enché!: 

—Yabich más ne'ech ka owey; "pos 
tam kin bajaw xowk'i nin bükláb an 
t'okat abatwále kin tuju kin jutsuy 
an korneta, ne'ech tám ka t'ájanich 
хома! yab tejwa! xin ko'ol chalpadh 
na Dios, jelt xan ti Јаја! tin utsámal 
nin t'iltsíxiltsik xi k'ál tu t'ójontsáb. 

8 An káwintaláb xi 141 walk'i' xi 
папа! u ach'ámal, tin tawna! juní 
ani tin utsa! enché!: 

—Ki K'ale ani ka téyna' an chakam 
dhutsadh úw xi weladh, xin teykóm 
an t'okat abatwále xi k'wajat kubat 
ban chabál ani ban pujal. 

?In k'ale tám ban t'okat abatwále 
ani u kontsi an ti chakam dhutsadh 
úw. Јаја! tin ша! enché': 

—Jé! k'wajat ani ka k'apu. Ba na 
wi! chi'ik ne'ech ka ach'a! jelti an 
chi'ik, por alk'idh ba na tsukul 
ne'ech ka ts'a'ikmé. 

107 bach'k'untsi tám an t'okat 
abatwále an ti chakam dhutsadh 
úw ani u Кари. Ba nu wi!', и ach'a! 
chi'ik jelti an chi'ik, por tam tu 
k'apúmalich, ts'a'ikmé alk'idh ba nu 
tsukul. "Tin utsa! tám enché': 

—Yejat ki k'ale juní ka t'iltsi хома! 
in ulal na Dios, yán i bitsowtsik ani 

i atiklábtsik. Ejtalk'i xan tu káw 
an atiklábtsik ani ka t'iltsi jeye an 


pakdha' tak'ix. 
1 1 In pidhan tám jun i 
lejbaxtaláb xin junwal jelti 

jun i te! xu lejbaxnáb ani in utsan 
enché': 

—Ki Kale ka lejbay an atá хоп 
tu k'wajíl na Dios ani xon tu 
k'wajbáb an pikbaxtaláb ani ka 
ajay хау xu k'ak'naxtsik taja!. ?Por 
yab ka lejbantsi tin elébil an atá 
хоп tu k'wajíl na Dios, pos јасһап!, 
pidhnékich an píl iniktsik. Jeché! 
an iniktsik, ne'ech kin odhbijiy an 
t'okat bitsow tin nakíl óx i tamub 
Kal ch'ejel. ?Ne'ech ku aba! cháb 
u t'iltsíxil abal ti kin tila! tin nakíl 
óx i tamub k'al ch'ejel, xeketlidhtsik 
k'al i kodhow k'udhk'um. 

^ Jeché! cháb an t'iltsixtsik, ja'ich 
xi cháb an olibo ani xi cháb in 
küb an béla xi k'wajat tin tamét 
na Dios xin dhabal an chabál. 
5Max u le'náb ka at'ax t'ajtsintsik 
Kal jun xita!, jajá'tsik in káldhál 
i k'amal bin wi' ani in tsikál k'ál 
xu tomnaxtsik, pos anchan! ko'ol 
ka chemech xita'kichk'i xi k'ál tu 
le'náb ka at'ax t'ajtsintsik. 8 Jeché' 
an t'iltsixtsik, in ko'ol i awiltaláb 
abal kin баја! ke yab ka ulich i 
áb tam ka xe'chin ti t'iltsixtsik. 
In ko'oltsik jeye i awiltaláb abal 
kin wenk'o an ja! ti xich' ani 
kin wa'chindha! xowa'kichk'i i 
yajtsiktaláb teché! ti chabál xáyíl 
kin le'na'tsik. "Por tam kin ok'óch 
ti t'iltsix jeché! an t'iltsixtsik, 
ne'ech ka péjeyat k'al an at'ax xi 
kale ban owtsiktaláb xi yab in 


Xi cháb an óltsixtsik 

ko'ol in ok'ontal in ówtsík. Ne'ech 
ka átá ani ne'ech ka chemdhá an 
t'iltsixtsik. 8Nin t'u'ál an t'iltsixtsik, 
ne'ech ka jilk'on kwachatsik junax 
ch'ejel an yejche! bitsow. Jeché! an 
yejche! bitsow, ja'ich jelti an bitsow 
xi Sodoma ani xi Ejipto. Ba jeché! 
an уејсһе! bitsow, ja'ich jeye xon 
ti chemdhá ni Ajátik pajk'idh ban 
peltsidh te'. ?Tin nakíl óx a k'ítsá 
k'al ch'ejel, ne'ech ka chu'tsintsik 
kwachatsik an tin t'u'úl k'al ejtalk'i 
an atiklábtsik xi teché! ti chabál ani 
yab ne'ech kin walka'tsik ka jolyat. 
10 Xu k'wajíltsik teché! ti chabál, 
ne'ech ka kulbétsik t'ajat abal in 
chu'u chemdhá jeché! an t'iltsixtsik. 
Ne'ech ka kulbétsik t'ajat, ke 
asta ne'ech ti ch'éjwálixtsik jún 
апі јап; pos abal jajá'tsik, jachan' 
cháb an t'iltsixtsik, in junwal jelti 
max i yajbédhomtaláb. Рог tam 
ti kidhéch óx a k'ítsá k'al ch'ejel, 
ejdhátsik k'al na Dios. Ch'akaytsik 
ani jik'eytsik t'ajat ejtal xi k'ál 
ti chu'tattsik. !2Xi jeché! cháb 
an t'iltsixtsik in аса! tám jun i 
kawidh káwintaláb tú! walk'i' xu 
usnal k'ál enché': 

—Ki k'adhiytsik teché'. 

K'adhiytsik tám walk'i' ba jun 
і соком ani chu'tattsik xita! kál 
ti tomnadh. !?Támk'i јасһап!, 
léwék'in chapik an chabál, julpan 
jun peje! an bitsow ani chemech 
buk mil i atiklábtsik k'al tin 
kwenta abal léwék'in an chabál. An 
atiklábtsik xi jilk'on, jik'eytsik t'ajat 
ani in k'ak'na'tsik na Dios xi k'wajat 
walk'i'. 

14Nin chabtal an yajtsiktaláb, 
wat'éch, por k'unat i k'ij ne'ech ka 
tujey nin oxtal. 

Nin bükláb an korneta 


15Tam ti nin bükláb an t'okat 
abatwále in jutsuy an korneta xi 
ta! tin ko'ol, ach'atmé i kawidh 
káwintalábtsik tu walk'i' xin ulal 
enché!: 

Xo! in bajúch xowk'i an Ok'óxláb 
ani an Kristo ne'ech ti 
tak'ixich ban chabál хоп tu 
tak'ix an iniktsik; 

ani Јаја! ne'ech ti tak'ix malilíl 
i ij. 

16Xi jun inik ché! an yejcheltsik, xi 
ta! ti buxutsik bin tokat k'wajtaltsik 
tin tamét na Dios, tudhlan kututsik 
asta chabál, in k'ak'na'tsik na Dios, 
17 ani in ulutsik enché': 

Tu pidhál ti jalbintsixtaláb, 
Ok'óxláb, 

Dios xi ejtal a ejtowal ka t'aja', 

xi kwajat ejat malilíl i k'ij, 

pos a xalk'ámalich na pulek 
cháp 

ani a tujúmalich ta tak'ix. 

18 Fjtal an atiklábtsik chakunek, 
por in bajúmalich an k'ij xowk'i 
Tatá! ne'ech ka pidhna! an ti 
yajtsiktaláb, 

xowk'i jeye ne'ech ka lújundha' 
an chemélomtsik 

ani xowk'i ne'ech ka pidha' na 
t'iltsíxiltsik хома! іп átámal 
abal ti t'ójontsámaltsik. 

Xowk'i jeye ne'ech ka pidha' 
xowa! in átámal xu 
dhabalábichtsik k'al Tatá' 
ani xita' ti k'ak'nantsal an 
ta bij, 

ts'itsik ani pakdha!. 

In bajúmalich jeye an k'ij xowk'i 
ne'ech ka k'ibdha'tsik xin 
at'ax t'ajtsaltsik an chabál. 

19 Japyat tám tú! walk'i' an atá 
xon tu k'wajíl na Dios ani xalk'an 
nin ta'páb nin lejkintalábil xi ta! ti 


k'wajat ban atá xon ti Јаја! u k'wajíl. 


Lamk'in tám i léy, pík'an i junkil, 
ach'atmé i káwintalábtsik, léwék'in 
an chabál ani ulich jun i chapik 
idhidh áb. 


An mímláb ani an 

yejche' aknidh chan 
1 Xalk'an tám walk’i' jun i 

exól pülek: jun i mímláb 
xin ko'ol in xekét jelt a k'ítsá, kubat 
ba na ích', in kojám jun i kwetsotsól 
k'wajbaxtaláb ani jachan' an 
kwetsotsól k'wajbaxtaláb, in ko'ol 
lajucháb a ót. ?Jeché! an mímláb, 
k'wajat kó'odh ani u dhajnal abal 
in ach'álich i ch'uk'uxtaláb, kom 
ne'chich kin wa'chiy an chakam. 
3Xalk'an tám juní walk'i' ít i 
exól: jun i yejche! aknidh chan xi 
t'unuyich t'ajat k'al in chákní! xin 
ko'ol búk in ók’, láju in ich'ám 
ani in kojám juntsik i kwetsotsól 
k'wajbaxtaláb ba juntsik nin ók". 
^In bodhoy Ка! піп wéw wé'ich 
junax ch'ejel na óttsik xi k'wajat 
walk'i' ani in pet'na! ban chabál. 
Jeché! an yejche! aknidh chan, 
kubey tin tamét an mímláb xi 
wé'ich kin wa'chiy an chakam. In 
Саја! anchan! abal in lé! kin k'aptsi 
an tin chakámil tokot kin wa'chiy. 
5An mímláb in wa'chiy jun i 
chakam kwitól, xi ne'ech kin chapik 
tak'iy ejtal an atiklábtsik. Tayíl, 
k'ántsin an tin chakámil ani júntsin 
ba na Dios xon ti buxül bin t'okat 
k'wajtal; Sani an mímláb ájlách 
abal ka k'ale ban chabál xon ti yab 
k'wajtsidh, xon ti t'ojojontsidh k'al 

na Dios abal ka beletná ќаја! tin 
nakíl óx i tamub k'al ch'ejel. 

TWa'chin tám jun i péjéxtaláb 
tú! walk'i', xon ti an ok'lek tokat 
abatwále Miguel ani nin t'okat 
abatwálejiltsik kwajay ti péjéx k'al 
an уејсһе! aknidh chan. An уејсһе! 
aknidh chan ani nin t'ójontsixiltsik 
péjexin, $por yab in ejtotsik kin 
áta! an péjéxtaláb ani nibalich 
wa'chin ejtidh tú' walk'i' abal 
jajá'tsik. ?Pet'ná tám eléb an yejche' 
aknidh chan. Jeché! ja'ich an 
weje! yejche! chan xu bijyáb ti lej 
at'ax ani ta Satanás, xin k'ambiyal 
ejtal an atiklábtsik xi k'wajat ban 
k'ay'lá. Јаја! ani nin t'ójontsixiltsik, 
pet'nátsik ban chabál. 

100 ach'a! tám jun i káwintaláb 
kawidh tú! walk'i', xu Кау in ша] 
enché!: 

—Xo! in bajüch xowk'i na Dios 
ne'ech kin хаа! ke Јаја! nu 
lo'ox, Jajá! nu tak'ix ani in ko'ol in 
cháp abal kin баја! xowa'kich. In 
xalk'ámalich jeye ke na Kristo in 
ko'ol i awiltaláb. Pos pet'nadhich 
eléb an lej at'ax, xi k'ál tu 
walbindháb ni at kidhábtsik akal i 
k'ij tin tamét ni Diosil. 11 Átadhich 
k'al ni at kidhábtsik k'al tin 
kwentak'i nin xich'ál an Ajátikláb xi 
ja'ich jelti an borrego xu pikbantsáb 
na Dios ani k'al tin kwentak'i jeye 
an tsubaxtaláb xin t'ilámaltsik. 
Yab in ajyámaltsik tinbá! maske ka 
chemdhá tam ti xe'chintsik kin t'ila! 
jeché! an tsubaxtaláb. 12Jaxtám, ki 
kulbétsik ejtal xi k'wajat walk'i'. 
Por ich'ojontál a chu'bíltsik xi 
k'wajat ban chabál ani ban pujal! 
Pos an lej at'ax pet'nadh asta xon ta 
k'wajattsik ani u chakül t'ajat kom 

in cho'ób abal yabich nakat i k'ij 
ne'ech ka k'wajay. 

13Tam ti an уејсһе! aknidh chan 
in chu'u abal pet'ná chabál, in 
kajna! an mímláb xin wa'chiyámal 
an chakam kwitól. 14Por an mímláb 
pidhan cháb tin pakdha! suts'úts” 
jelti nin suts'úts' i tíw abal kin 
ejto ka jumun ani ka k'ale asta ban 
chabál xon ti yab k'wajtsidh, xon 
ti yab ka bajwat k'al an уејсһе! 
aknidh chan. Таја! ne'ech ka 
beletná tin nakíl óx i tamub k'al 
ch'ejel. 151п káldha' tám і ja! bin 
wi! an уејсһе! aknidh chan abal 
kin t'aja! jun i walja! ani ka júná 
kál an mímláb; '6por tolmiyat an 
mímláb k'al an chabál, pos jak'pin 
an chabál ani in k'ut'u an walja! 
xin káldhámal bin wi! an yejche' 
aknidh chan. Tam ti an yejche' 
aknidh chan in chu'u anchan!, in 
chakuntsi t'ajat an mímláb ani k'ale 
kin péjey nin kidhtal an mímláb. 
Jeché! nin kidhtaltsik an mímláb, 
ja'ich xin t'ajáltsik хома! in ulal nin 
tak'ixtal na Dios ani in wewkómtsik 
an tsubaxtaláb xin t'ilámal na 
Jesukristo. 


Xi cháb an at'ax 

1 In kubey bin wál an pujal 

ani u chu'u ti kalel ban 
pujal jun i at'ax xin ko'ol búk in 
ók? ani láju in ich'ám. Ba juntsik in 
ich'ám in ko'ol juntsik i kwetsotsól 
k'wajbaxtaláb ani bin ók'tsik in 
ko'ol jun i odhbijixtaláb abal a 
Dios. ?Jeché! an at'ax xu chu'u, in 
junwal jelti padhum ani nin akan, 
in junwal jelt in akan i oso. An 
уејсһе! aknidh chan, in wat'bantsi 
jeché! an at'ax ti chápláb ani ti 


APOKALIPSIS 12, 13 


k'wajtaláb xi jajá'wi'ik in ko'ol. In 
pidha' jeye ti awiltaláb púlek. 3Ba 
jun in ók’ jachan' an at'ax, in ko'ol 
jun i ch'ojbédhaxtaláb xi jelti max 
ne'ech ka chemdhá k'ál; por jachan' 
an ch'ojbédhaxtaláb jeldhantsat ani 
ejtal an atiklábtsik xi k'wajat ban 
k'ay'lá, labantsik ani in wéwna! an 
at'ax. *K'ak'ná an yejche! aknidh 
chan xin pidhámal ti awiltaláb 
jachan' an at'ax ani k'ak'ná jeye an 
at'ax. Enché! tin ulutsik: 

—éJita! wa'ach in junwal jelti 
jeché! an at'ax ani jita' ne'ech kin 
ejto kin tomna'? 

5Walká jeye kin ulu an at'ax ejtal 
хома! yab alwa! ani i odhbijixtaláb 
abal a Dios ani kin kó'oy i awiltaláb 
tin nakíl óx i tamub k'al ch'ejel. 
$Anchan! tin t'aja', in odhbijiy na 
Dios, in odhbijtsi хоп tu k'wajíl 
na Dios ani in odhbijiy jeye ejtal 
xi k'wajattsik walk'i'. "Walká kin 
péjey xu dhabalábichtsik k'al na 
Dios ani kin áta'tsik. Pidhan ti 
awiltaláb abal kin tak'iy ejtal an 
kidhtalábtsik, an bitsowtsik ani 
an atiklábtsik xi k'e'etich k'e'etich 
i káwintaláb in ko'oltsik. $ Jachan' 
an at'ax, k'ak'ná k'al ejtalk'i xu 
k'wajíltsik ban chabál xi yabtsik 
k'wajat dhutsadh nin bij asta ti 
tujenek an k'ay'lá bin dhutsadh 
úwil an Ajátikláb. Jeché! an 
Ajátikláb, ja'ich jelti an borrego xu 
pikbantsáb na Dios ani ja'ich jeye xi 
chemdhá. 

?Max jun xita' in ko'ol in 
och'oxtal alwa!, kin exbay. 19 Хіба! in 
ne'dhál k'e'et ti wik'nél, ne'ech jeye 
ti wik'nél. Ani xita' u chemdhax 
k'al i machét, k'al i machét jeye 
ne'ech ka chemdhá. Teché'ich ti 

ne'ech ka xalk'an max tsubax lejtal 
tu belom ani max ne'ech kin kuxuy 
ejtal xowa'kich xu dhabalábichtsik 

k'al na Dios. 

"1 Tayíl u chu'u juní ít i at'ax xi 
k'wajat ti kalel ban chabál. Jeché! 
an at'ax, in ko'ol cháb in ich'ám 
jelt in ich'ám i borrego, por u káw 
jelti jun i yejche' aknidh chan. 12In 
ko'ol jeye ejtal an awiltaláb jelti 
xin ko'ol xi jidhtal an at'ax ani in 
Саја] ka k'ak'ná an jidhtal at'ax 
Kal ejtal xu k'wajíltsik ban chabál. 
Jeché! an jidhtal at'ax, ja'ich xi 
jeley k'al an ch'ojbédhaxtaláb xin 
ko'olwi'ik. In t'ajál jeye i pakdha' 
labidh exól tin tamét an atiklábtsik 
ani asta in t'ajál ka kwajlan chabál 
і Kamal хі tál walk'i'. Kal 
jeché! an exóltsik xu walkáb kin 
t'aja! tin tamét xi jidhtal an at'ax, 
in k'ambiyal xu k'wajíltsik ban 
chabál ani in utsál kin t'ajtsi jun 
in ch'ilábil jachan' an at'ax xin 
ko'olwi'ik jun i ch'ojbédhaxtaláb 
bin ók? ani jeley. 15Nin chabtal 
an at'ax, pidhan ti awiltaláb kin 
ejdhantsi tin ch'ilábil an jidhtal 
at'ax abal ka káwin ani kin Раја! 
ka chemdhá ejtal xi yab u k'ak'náb 
kál. 18 Ani yab tokot já'k'i jeché! in 
t'aja!, in Раја! jeye ke ejtalk'i, ts'itsik 
ani pakdha', xi tumínladhtsik ani 
xi ch'ojontáltsik, xu jolibtsik ani xi 
yaba!, ka k'wajbantsattsik jun i exól 
bin eját k'ubak o bin pík'ib. 17 Ani 
ke yab xita! kin ejto ti ch'a'um 
nibal ti nújul max yab in ko'ol 
an exól o nin bij an at'ax o nin 
ajumtal nin bij. 18 Jeché! in lé! t'ajat 
i chalpadhtaláb; xita! xin exbayal, 
kin exbantsi tin ajumtal nin bij an 
at'ax. Nin ajumtal nin bij, jayéchk'i 


514 


an ajumtaláb xin éynál an iniktsik. 
Nin ajumtal ja'ich jeché": akak i bo! 
inik k'al ox inik akak. 


Nin ajatlábil xi buk inik 
che! mil atiklábtsik 

1 Tayíl u tela! juní ani u 

chu'u kubül ban ch'én xu 
bijyáb Sión an Ajátikláb xi ja'ich 
jelti an borrego xu pikbantsáb 
na Dios. Та! ti k'wajat k'al Јаја! 
buk inik che! mil i atiklábtsik xin 
ko'ol dhutsadh bin pík'ib nin bij 
an Ajátikláb ani nin bij nin Táta!. 
?Tayíl u ach'a! jun i káwintaláb xi 
tál walk'i', xin junwal jelt хап tu 
bososól yán i walja! ani jelt xan tu 
jululúl kawidh i junkil. In junwal 
jelti tam уап xita! in t'enyal i són. 
3In ajatnáltsik jun i ít ajatláb tin 
tamét an t'okat k'wajtaláb, tin 
tamét xi ta! ti k'wajat ché! ejattsik 
ani tin tamét an yejcheltsik. Yab 
xita! in ejtowal kin wit'a! jeché! an 
ít ajatláb, tokot xi buk inik che! mil 
xi k'wajattsikwi'ik jeye ban chabál 
ani xo! lo'odhich. ^Jeché' ja'ich xi 
yabtsik in k'ak'námal i ch'ilabtsik, 
t'okattsik ani in wéwnáltsik 
an Ajátikláb xontik'i ka k'ale. 
Lo'odhichtsik ban atiklábtsik abal 
ka k'wajay jelti jidhtal walíláb abal 
ka dhabalnájichtsik k'al na Dios 
ani k'al an Ajátikláb xi ja'ich jelti 
an borrego xu pikbantsáb na Dios. 
5Yabtsik eltsin ni jun i k'ambixtaláb, 
t'okattsik tin tamét na Dios. 


An óltsixtaláb xin xalk'a' xi 
óx an t'okat abatwáletsik 
$U chu'u tám jun i t'okat 
abatwále ti jumumúl ch'ejel маі! 
ani ta! tin ko'ol an alwa! t'ilab xi 

yab in ko'ol in ok'ontal abal kin 
óltsi xu k'wajíltsik ban chabál, ejtal 
an kidhtalábtsik, an bitsowtsik ani 
an atiklábtsik xi k'e'etich k'e'etich 

i káwintalábtsik in ko'ol. " Ani 
kawidh in ulal enché': 

—Ka jik'na'tsik na Dios ani ka 
K'al'na!, pos in bajúch an k'ij xowk'i 
ne'ech ti lájundhax. Ka k'ak'na'tsik 
xin t'ajámal an walk'i', an chabál, 
an pujal ani xon tu kaleltsik an ja!. 

8Тіп kuxmats, tsích juní ít i tokat 
abatwále xin ulu enché': 

—Kwajlanich, kwajlanich an 
yejche! bitsow xin bij Babilonia abal 
junkunék Kal ejtal an atiklábtsik 
abal kin баја! xowa'kich xi yab 
alwa!. 

STayíl káwin juní jun i t'okat 
abatwále xi ja'ich in oxtal ani in 
ulu kawidh enché': 

— Мах jun xita' kin k'ak'na' an 
at'ax, kin k'ak'nantsi an tin ch'ilábil 
ani kin walka! ka k'wajbantsat 
an ti exól bin pík'ib o bin k'ubak, 
1ko'ol kin ach'a! an k'ak'adh 
yajtsiktaláb xi ne'ech kin pidhna' 
na Dios, xin ko'olich t'ojojodh. 
Ne'ech ka yajlombédhátsik k'al i 
k'amal ani i asufre tin tamét nin 
t'okat abatwálejiltsik na Dios ani 
tin tamét an Ajátikláb xi ja'ich jelti 
an borrego xu pikbantsáb na Dios. 
11 An paw xu kalel xon ti ne'ech 
ka yajlombédhátsik, yab jayk'i 
ne'ech kin kó'oy in ok'ontal. Akal 
i k'ij yab jayk'i ne'ech ka koyóch 
kin ach'a'tsik an yajtsiktaláb xin 
k'ak'náltsik an at'ax ani nin ch'ilábil 


o xin ko'oltsik nin exólixtal an at'ax. 


12 Teché'ich ti ne'ech ka xalk'an max 
tsubax lejtal ti ne'ech kin kuxuy 
ejtal xowa'kich, xu dhabalábichtsik 


APOKALIPSIS 14 


k'al na Dios, xi yabtsik in ch'ikat 
t'ajtsal tin tak'ixtal ani xin beláltsik 
na Jesüs. 

13U ach'a! tám jun i káwintaláb xi 
tál walk'i' xi tin utsál enché': 

—Ka dhutsa! jeché!: ^K'ijidh tajat 
xi xo! ani tayíl ka chemechtsik in 
belál an Ajátikláb." 

An T'okat Ejattaláb in ulu enché': 

—Апі!, pos ne'ech ka koyóchich 
Кіп tójontsi na Dios teché! ti chabál 
ani ejtal xowa! in t'ajámaltsik abal 
na Dios, ne'ech kin chu'utsik. 


An pitmách uba xi t'ajan ban chabál 


140 tela! tám ani u chu'u jun i 
dhak tokow; bin éb an dhak tokow, 
ta! ti buxúl jun i inik. Jeché! an 
inik, in kojám jun i kwetsotsól 
k'wajbaxtaláb xi t'ajadh k'al i oro 
ani in teykóm jun i k'uch'úl wi'idh 
pat'ál. 15Kale tám jun i tokat 
abatwále ban atá xon tu k'wajíl na 
Dios ani in utsa! kawidh enché! xi 
ta! ti buxál bin éb an tokow: 

— Ka éyna'ich an k'uch'úl wi'idh 
pat'ál ani ka kotsích tin walíl an 
t'ayabláb; pos in bajúch an K'ij ani 
an walíláb xi wa'ach ban chabál, 
yejnekich. An atiklábtsik xin 
belámal na Jesukristo, ja'ich jelti an 
walíláb xi ne'ech ka junkuwat. 

16 Xi ta! ti buxúl bin éb an tokow, 
in éyna! tám nin k'uch'ül wi'idh 
pat'álil ani in junku nin walíl an 
t'ayabláb xi wa'ach ban chabál. 

17 Kale tám juní ít i tokat abatwále 
tá' walk'i' ban atá xon tu k'wajíl na 
Dios in teykóm jeye jun i k'uch'ül 
wi'idh pat'ál. 18Kale jeye K'e'et i 
t'okat abatwále xon tu k'wajbáb an 
pikbaxtaláb, xin ko'ol i awiltaláb 
k'al i k'amal. Jeché! an t'okat 

abatwále, in ша! kawidh enché! 
xin teykóm an k'uch'úl wi'idh pat'ál: 

—Ka éyna'ich an k'uch'úl wi'idh 
pat'ál ani ka kotsích tin уай an 
uba xi wa'ach ban chabál, pos an 
walíláb wejnekich. 

19 An tokat abatwále in éyna' 
an k'uch'úl wi'idh раға], in kotsi 
tin walíl an uba xi wa'ach ban 
chabál ani in baliy ba jun i yejche' 
balixtaláb abal ka wat'yat. Anchan' 
jelt xan ti ne'ech ka t'ajtsin an 
atiklábtsik k'al na Dios tam ka 
abtsin an ti k'ak'adh yajtsiktaláb. 
20 An uba yab wat'yat taja! ban 
bitsow, eléb bitsow ti wat'yat. Ban 
уејсһе! balixtaláb kale i xich’, nin 
ówtsík an xich' in bajaw asta bin wi' 
an bitsim ani nin ch'ikwél, бх i Бо! 
inik i kilómetro. 


An t'okat abatwáletsik k'al xi búk an 
k'ak'adh yajtsiktaláb xin tin ok'ontal 
1 U chu'u juní walk'i' jun 

i exól pülek ani labidh: 
u chu'u búk i t'okat abatwáletsik 
xin tsi'dhál xi búk an k'ak'adh 
yajtsiktaláb xi tin ok'ontal, pos k'al 
јасһап!, k'ál tu ok'nalich nin chákub 
na Dios. 

20 chu'u jeye jun xata! xin 
junwal jelti pujal xi jáyk'i i lam 
xuk'udh k'al i k'amal. Tin wál 
jeché!, ta! ti kubutsik in teykóm i 
són xi pidhnéktsik k'al na Dios, xi 
yabtsik in k'ak'námal an at'ax, yab 
in k'ak'nantsámal tin ch'ilábil nibal 
in walkámaltsik ka k'wajbantsat 
tin ajumtal nin bij an at'ax. ?Ani in 
ajatnáltsik nin ajatlábil na Moisés 
nin t'ójontsixil na Dios ani nin 
ajatlábil jeye an Ajátikláb xin ulal 
enché!: 

Pakdha' ani labidh t'ajat xowa! a 
tajámal, 
Ok'óxláb, Dios xi ejtal a ejtowal 
ka Раја!; 
lujat ani tsubax ejtal хома! a 
t'ajál, 
Pulek Tak'íxal an atiklábtsik. 
4 ¿Jita! yab ne'ech ti ki jik'na!, 
Ok'óxláb? 
¿Jita! yab ne'ech ti ki k'ak'nantsi 
an ta bij? 
Pos tokot Tatá! ni t'okat, 
ne'ech ka tsích ejtal an 
atiklábtsik ani ne'ech ti ki 
k'ak'na', 
pos xalk'anékich abal ejtal хома! 
a t'ajámal, lujat t'ajat. 
5Tam ti wat'éch jeché!, u tela! 
ani u chu'u tú! уға! ti japyat 
an altá xon ti k'wajat ta'padh an 
lemdha' t'ujub xon ti dhutsadh 
an tak'ixtaláb. f Ba jeché! an 
altá, taja! ti kale xi bük an t'okat 
abatwáletsik xin tsi'dháltsik xi bük 
an k'ak'adh yajtsiktaláb. Jeché! an 
tokat abatwáletsik, xeketlidhtsik 
k'al i alwa! t'okat k'udhk'um xi 
ch'axixíl ani in wík'ímtsik tin tamét 
i wik'axtaláb xi t'ajadh k'al i oro. 
7 Jún ti éb xi ché! ta! ti k'wajattsik 
ejat, in pidha! tám xi búk an tokat 
abatwáletsik juntsik ti lejab xi 
t'ajadh k'al i oro ts'utsat k'al an 
k'ak'adh yajtsiktaláb xi ne'ech kin 
pidhna' na Dios xi k'wajat ejat 
malilíl i K'ij. 8 An altá xon ti kaletsik 
xi bük an t'okat abatwále, ts'utsich 
k'al i paw xi tál bin labidh t'okát 
ani bin cháp na Dios. Yab xita' in 
ejtowal ka ochich ba jeché! an 
altá, asta ka ok'on ok'ox xi búk an 
k'ak'adh yajtsiktaláb xi ta! tin ko'ol 
xi bük an t'okat abatwáletsik. 

An lejabtsik xon ti balidh 
an k'ak'adh yajtsiktaláb 


U ach'a! tám jun i 

káwintaláb kawidh xi kale 
ban altá xon ti kalnek xi bük an 
t'okat abatwáletsik ani utsan enché! 
xi jeché! búk an t'okat abatwále: 

—Ki K'aletsik ani Ка jolo ban 
chabál an k'ak'adh yajtsiktaláb xi 
k'wajat balidh ba xi bük an lejab. 
Jeché! an k'ak'adh yajtsiktaláb, 
ja'ich xi tál ba na Dios. 

?K'ale xi jidhtal an t'okat 
abatwále ani in jolo an k'ak'adh 
yajtsiktaláb xi ta! ti kwajat balidh 
ban lejab. Tam ti an t'okat abatwále 
in t'aja! jeché!, ejtal an atiklábtsik 
xin ko'ol nin exólixtal an at'ax ani 
in k'ak'nantsal an tin ch'ilábil, in 
kó'oytsik i at'ax t'ít xi yab u jelél 
ani yajtsik. 

3Xin chábláb an t'okat abatwále 
in jolo ban pujal xowa! ta! ti balidh 
ban lejab ani an ja! wenk'on ti xich' 
jelt in xich'ál i chemélom. Ejtal 
xowa'kich xi ta! ti k'wajat ejat ban 
ja', chemechtsik. 

^Xin óxláb an tokat abatwále 
in jolo ban walja'tsik ani xon tu 
kaleltsik an ja! xowa! ta! ti balidh 
ban lejab ani an ja'tsik xi wa'ach 
гаја! wenk'on ti xich’. 50 ach'a! tám 
tin ulu enché! an t'okat abatwále 
xin belkóm an ја": 

— Ok'óxláb, i lujat t'ajat abal 
anchan! ta t'aja', tokat Ok'óxláb, хі 
k'wajat ejat malilíl i k'ij. Kom in 
chemdhámaltsik xu dhabalábich 
Kal Tatá! апі na t'iltsíxiltsik jeye, 
xo! a t'ajámalichtsik kin uch'a! i 
xich', pos anchan! tin tomnál ka 
t'ajtsintsik. 


APOKALIPSIS 16 


TU ach'a! jeye ti káwin jun хїїа! 
asta xon tu k'wajbáb an pikbaxtaláb 
xin ulu enché': 

—Ani'ich Ok'óxláb, Dios xi ejtal a 
ejtowal ka t'aja!, Tatá! i lújundhax 
in tsubtalk'i ani in lujtalk'i. 

8Xin ché'láb an tokat abatwále 
in jolo ba na k'ítsá xowa! ta! tin 
ko'ol balidh ban lejab ani pidhan 
ti awiltaláb na k'ítsá kin tsika! an 
atiklábtsik k'al i k'amal. ?Ejtal an 
atiklábtsik tsikantsik t'ajat, por yab 
in jila'tsik kin баја! хома! yab alwa!. 
Yabtsik in k'ak'na! na Dios xin ko'ol 
i awiltaláb ba jeché' an k'ak'adh 
yajtsiktalábtsik, in odhbijiy tokot. 

10 Xin bó'láb an tokat abatwále 
in jolo bin k'wajtal an at'ax хома! 
ta! tin ko'ol balidh ban lejab ani 
jik'wchin хоп tu tak'ix an at'ax. An 
atiklábtsik in k'at'waltsik nin lek'áb 
Kal i yajal, por nibal anchan' 
yab in jila'tsik kin баја! хома! yab 
alwa'. In odhbijiytsik tokot na Dios 
xi kwajat walk'i' k'al tin kwenta an 
yajal xin ach'áltsik ani k'al an t'ít 
xin ko'oltsik. 

1? Nin akakláb an tokat abatwále 
in jolo ban yejche' walja! Eufrates 
xowa! ta! tin ko'ol balidh ban lejab 
апі an ja! xi ta! ti k'wajat taja!, 
dhikey abal ka t'ájan jun i bél ani 
ka wat'ey taja! an pakdha' tak'ix xi 
tál in lujtal xon tu kalel na k'ítsá. 

13U chu'u tám ti kalel bin wi! an 
уејсһе! aknidh chan, bin wi! an 
at'ax ani bin wi! an k'ambix t'iltsix, 
óx i at'ax ejattalábtsik xin junwal 
jelti k'wa'. 14 Jeché! ja'ich in ejattal 
i at'axtsik xin ejtowal kin Раја! i 
labidh exóltsik. Ani kaletsik kin 
junku ejtal an pakdha' tak'ix xi 
k'wajat ban chabál abal ti péjéxtsik 

tam kin bajaw an K'ij k'al na Dios 

xi ejtal in ejtowal kin t'aja'. 15“Ка 
ach'a'tsik, Naná! ne'ech kin tsích 
jun jik'towále jelti jun i kwé!. K'ijidh 
t'ajat abal xita' ku ela! tin belál ani 
t'okat nin ejattal, pos yab ne'ech ku 
ela! jelti max chilim ani yab ne'ech 
ka tidhebé." 16 Ani junkuwat an 
pakdha! tak'ix ban ch'én xu bijyáb 
Armajedón. 

17 Nin búkláb an t'okat abatwále in 
jolo al ik? хома! ta! tin ko'ol balidh 
ban lejab ani ach'atmé jun i kawidh 
káwintaláb ban atá xon ti k'wajat nin 
t'okat k'wajtal na Dios xin ulu enché': 

— Ok'onich ti t'ájnal. 

18 Tujey tám ti lamk'il і léy, 
ach'atmé i káwintalábtsik, pík'an i 
junkil ani léwék'in chapik an chabál 
jelt xan ti yab jayk'i léwék'nék asta 
ti wa'chinék an atiklábtsik ban 
chabál. 19 An уејсһе! bitsow pejkan 
ti óx i peje' ani an bitsowtsik xi ban 
k'ay'lá, julpan. Na Dios in chalpay 
an yejche! bitsow xin bij Babilonia 
abal kin Paja! kin wat'na! ejtal 
an k'ak'adh yajtsiktaláb xin abtsi 
k'al nin chákub. 20Ejtal an ts'itsik 
chabál xi k'wajat ba ja!, k'ibchon ani 
an ch'éntsik, yab elan. ?! Ulich jeye 
i pakdha' idhidh áb xon ti k'wajat 
an atiklábtsik. Nin álém juntsik an 
idhidh áb, chab inik xóna! i kilo. 

An atiklábtsik in odhbijiy na Dios 
k'al tin kwenta an k'ak'adh idhidh 
áb, pos jeché!, ja'ich jun i yejche' 
k'ak'adh yajtsiktaláb. 


Bijtsin abal ne'ech ka k'ale ban 
k'ibeltaláb an atiklábtsik xu k'wajíl 
ban yejche' bitsow Babilonia 

1 Tsích tám jün ti éb xi bük 
an tokat abatwáletsik xi ta! 

tin ko'oltsik xi búk an lejab ani tin 
utsa' enché': 

—Jala! ani ne'ech tu óltsi an ti 
yajtsiktaláb xi ne'ech kin bach'u 
an yejche! bitsow Babilonia. Jeché! 
an bitsow, in junwal jelti jun i 
junkux inik uxum, xi buxúl tin éb 
уап i ja'. ?Jelti jun i junkux inik 
uxum, anchan! jeye ti junkunék 
jeché! an bitsow k'al an pakdha' 
tak'ix xi kwajat ban chabál abal 
kin t'aja'tsik xowa! yab alwa!. Ani 
an atiklábtsik xi kwajat ban 
chabál uk'pindhátsik jeye k'al an 
walastaláb xin t'ajáltsik jeché' an 
bitsow апі an pakdha! tak'ix. 

3Ban xalk'antsixtaláb xi tin pidha' 

ku chu'u an T'okat Ejattaláb, in 
júná k'al an t'okat abatwále ban 
chabál xon ti yab k'wajtsidh. Taja', 
u chu'u jun i uxum punat ba jun 
i at'ax xi t'unuyich t'ajat k'al in 
chákní!. Jeché! an at'ax, in ko'ol 
búk in ók”, láju in ich'ám ani in 
ko'ol dhutsadh ba putálk'i in t'u'úl 
i odhbijixtalábtsik abal a Dios. 
4 Jeché! an uxum xeketlidh Kal i 
k'udhk'um xi t'unuyich t'ajat k'al in 
chákní! ani in ko'ol in k'wajbaxtal 
xi t'ajadh kal i oro, xi t'ajadh Kal i 
labidh t'ujubtsik ani k'al i perlatsik. 
In teykóm jun i lejab xi t'ajadh 
Kal i oro ts'utsat k'al хома! in at'ál 
na Dios ani k'al an at'axtaláb xin 
t'ajámal an uxum. 5In ko'ol jeye 
dhutsadh bin pík'ib jun i bijláb 
xi yab t'ajat exbantál: “An yejche! 
bitsow Babilonia, xi k'wajat jelti nin 
папа! an junkux inik uxumtsik ani 
хома! at'ax teché! ti chabál." $Tayíl 
u chu'u abal jachan' an uxum 
jelti max u itel Kal nin xich'ál xi 
chemdhatstsik xu dhabalábichtsik 

k'al na Dios ani xin t'ilámaltsik na 
Jesús. Tam tu chu'u jeché!, in laban 
гајаг. "Tin utsa! tám enché! an 
t'okat abatwále: 

—éJant'ók'i ta labnék? Ne'ech tu 
óltsi xant'éy in lé! kin ulu jeché! an 
uxum ani an at'ax xin púnúm, xin 
ko'ol búk in ók? ani láju in ich'ám. 
8An at'ax xa chu'u, ja'ich jün xi 
ejatwi'ik, por xo! yabich; por bélk'i 
ne'ech ka kale ban owtsiktaláb xi 
yab in ko'ol in ok'ontal in ówtsík 
abal ka pet'nájich ban k'ibeltaláb. 
Xu k'wajíltsik ban chabál, xi 
yabtsik k'wajat dhutsadh nin bij 
ban dhutsadh úw xon ti k'wajat 
dhutsadh nin bij xi ne'echtsik 
kin bach'u an xe'chintaláb xi yab 
in ko'ol in ok'ontal, ne'ech ka 
labantsik tam kin chu'u jachan' an 
at'ax xi ejatwi'ik ani xo! yabich ejat, 
por ejech juní. Jeché! an atiklábtsik, 
yab k'wajat dhutsadh nin bij ban 
dhutsadh üw, asta tam ti tujenek an 
Кау1а. 

9'Jeché' k'wajat jun xata! abal xita' 
kin ejto kin exbay: Xi bük in ók' an 
at'ax, in lé! kin ulu bük i ch'én xon 
ti buxúl jachan' an uxum; ani in 
lé! jeye kin ulu búk i pakdha! tak'ix. 
Bó! xi јасһап! an ракаһа! tak'ix 
ok'nékich ti tak'ix, jún, ja'ich xi xo! 
k'wajat ti tak'ix ani xi jún, yabél 
in bajúmal an k'ij xowk'i ne'ech ti 
tak'ix. Por tam ka tak'xinich xi bél 
u Kibel, yab ne'ech ti tak'ix nakat 
i kij. "An at'ax xi ejatwi'ik ani 
xo! yabich, ja'ich in waxikláb an 
pakdha! tak'ix; ani ja'ich jeye jún ti 
éb xi bük an tak'ixtsik xi ne'ech ka 
pet'ná ban k'ibeltaláb. 

12Xi láju in ich'ám an at'ax ха 
chu'úmal, in lé! kin ulu láju i 

ракаһа! tak'ix xi yabél in tujúmal 
ti tak'ix; por ne'ech ka pidhan ti 
awiltaláb abal ti tak'ix jun ora, jelt 
xan tu tak'ix an pakdha! tak'ix. 
Ne'ech ti tak'ixtsik junax k'al an 
at'ax. 13 Jeché! láju an ракаһа! 
tak'ix, junini' tin ko'oltsik nin 
chalab ani ne'ech kin wat'bantsitsik 
an at'ax an ti chápláb ani an 
ti awiltaláb xi jajá'tsik in ko!ol. 
14Ne'ech ti péjéxtsik Kal an 
Ajátikláb xi ja'ich jelti an borrego 
xu pikbantsáb na Dios, por ne'ech 
ka átátsik k'al an Ajátikláb; pos 
Jajá!, ja'ich in Ajátik an ajátiklábtsik 
апі in Pulek Tak'íxal an pakdha' 
tak'ix. Xi k'wajattsik k'al an 
Ajátikláb, kanidhtsik ani takudhtsik 
k'al a Dios ani lujattsik. 

15Tin ша! jeye enché! an t'okat 
abatwále: 

— An ја! xa chu'ümal, xon ti buxúl 
jachan' an uxum, i bitsowtsik, уап 
i atiklábtsik ani í atiklábtsik xi 
k'e'etich k'e'etich i káwintalábtsik 
in ko'ol. 16Xi láju an ich'amtsik xa 
chu'u ani an at'ax, ne'ech ka pojká 
k'ál jachan' an uxum апі ne'ech ka 
jilan walbadh ani chilim. Ne'ech 
Ка k'aptsin an tin t'u'úl ani ne'ech 
ka tsikan. 7 K'wajbantsidhtsik bin 
ejattal k'al na Dios abal kin t'aja'tsik 
xowa! Jajá! in lé!. In t'ajámtsik i 
káw abal kin pidha' ti awiltaláb an 
at'ax ka tak'xin asta ka t'ájan хома! 
in ulúmal na Dios. 18 Ап uxum xa 
chu'u, ja'ich an yejche! bitsow xin 
tak'yal an pakdha! tak'ix xi k'wajat 
ban chabál. 


Pakwat an yejche' bitsow Babilonia 
1 Tam ti wat'éch jeché!, u 
chu'u juní jun i t'okat 

abatwále ti pa'íl walli! k'al yantam 
i awiltaláb ani in tajbay an chabál 
k'al nin tajáx. ?Ani in ulu kawidh 
enché!: 

—Pakwatich, pakwatich, an 
yejche! bitsow Babilonia, xi 
wenk'odhich tin k'imá! i at'ax 
ejattalábtsik, tin chink'ontal 
xowa'kich i at'ax ejattalábtsik 
ani tin pák'w i ch'ichintsik xi 
at'ax. 3Abal ejtal an atiklábtsik, 
uk'pindhats k'al an walastaláb xin 
t'ajál; an pakdha! tak'ix xi k'wajat 
ban chabál, in wéwnámaltsik 
хома! yab alwa! in t'ajál ani an 
nújultsik xi k'wajat ban chabál 
tumínladhnéktsik а] хома! in 
pakwal yab exbadh jachan' an 
yejche! bitsow. 

^U ach'a! tám juní jun i 
káwintaláb xi tál walk'i' xin ulal 
enché!: 

—Ki kaletsik ba jachan' an bitsow, 
tatá'tsik xi Мапа! tu dhabal, abal 
yab ki walbintsik k'al nin walab 
nibal ka bach'utsik an k'ak'adh 


yajtsiktaláb xi ne'ech kin bach'utsik. 


5Pos nin walabtsik jachan' an 
yejche! bitsow, yanenekich t'ajat 
ani in bajúmalich asta walk'i'. 
Jaxtám na Dios ti ne'ech kin 
pidha! ti k'ak'adh yajtsiktaláb 
abal yanenekich t'ajat ni walab. 
SKa t'ajtsi jachan' an уејсһе! 
bitsow anílk'i xan tin t'ajtsámal 
xi k'e'ettsik ani chábíl ti ka t'ajtsi 
хома! in t'ajámal. Chábíl ti ka 
t'ajtsin an ti yajtsiktaláb хома! in 
t'ajtsámaltsik k'e'et. "Kom јаја! in 
t'ek'ámal t'ajat tinbá' ani kwajinek 
xan ti јаја! in le'námal, ka pidhan 
ti yajtsiktaláb ani ka uk'indhá, 
pos jajá' in ulal enché' tin itsích: 

“Teché! in buxül jelti jun i pulek 
tak'ix mímláb, yab in chemtsidh 
nibal ne'ech ku ach'a! i t'e'pintaláb." 
8 Jaxtám, junk'i a k'ítsá ti ne'ech 
kin chu'u ejtal jeché! an k'ak'adh 
yajtsiktaláb: an chemlá, an 
t'e'pintaláb ani an k'a'ínab. Ne'ech 
ka tsikan, pos ejtal in ejtowal kin 
Саја! na Dios an Ok'óxláb, xi kál 
ti bijtsidh xowa! ne'ech kin tamu 
jeché! an уејсһе! bitsow. 

9 An pakdha' tak'ix xin 
wéwnámaltsik xowa! yab alwa! 
in t'ajál jachan' an bitsow ani 
k'wajinektsik xan ti jajá'k'itsik in 
kulbetnámal, ne'ech kin uk'intsi ani 
ne'ech kin t'e'pintsi tam kin chu'tsi 
an tin pawil tam exom ti Ран. 
10Ne'ech kin ów tela'k'i abal in 
jik'náltsik an yajtsiktaláb xi exom 
in tamwal jeché! an yejche! bitsow 
ani ne'ech kin ulutsik enché': 

—iCh'ojontál in chu'bíl jeché! an 
yejche! bitsow Babilonia xi likat 
t'ajat! Pos jánk'i a k'ítsá ti pidhan 
ejtal xowa! bijtsidh ne'ech kin tamu. 

11 An nüjultsik xi k'wajat ban 
chabál, ne'ech kin uk'intsi ani kin 
te'pintsi jeché! an bitsow abal 
yabich ne'ech ka wa'chin xita' k'ál 
ti ka ch'ay'tsintsik an tin nujwál. 
12 Xowa! in nujwaltsik, ja'ich an oro, 
an plata, an labidh t'ujubtsik, an 
perla, an alwa! k'udhk'umtsik xi 
biliy, an k'udhk'um xi t'ajadh Kal 
i seda, xi chakni' ani xi t'unuyich 
t'ajat Kal in chákní'. Ejtal jeye an 
te'tsik xi niwiy, ejtal xowa! t'ajadh 
k'al i marfíl, xowa' t'ajadh k'al 
i te'tsik xi labidh. Хома! t'ajadh 
jeye k'al i pat'ál xin bij bronse ani 
Kal i t'ujub xin bij mármol. 131п 
nujwaltsik jeye i kanela, xowa'kich 

i ch'ojóltsik xi niwiy, i ikob, i 
mirra, i niwiytalábtsik, i yajtsik 
uxnél, i aséyte, i trigo xi che'edh 
ani xi putdha'. In nujwaltsik 

jeye i ko'néltsik xu kitandháb, i 
borregotsik, i bitsim, i karreta ani 
in nujwaltsik jeye i iniktsik abal ti 
jolib. 14Ne'!ech kin utsa'tsik enché' 
jachan' an yejche! bitsow: 

— Ejtal xowa' a kulbetnál, хо! 
yabich a ko'ol ani ejtal хома! alwa! 
ani labidh xa kó'yámal, xo' yabich 
más jayk'i ne'ech ka kó!oy. 

15An nújultsik xin nujúmal ejtal 
jeché! ani tumínladhnéktsik abal 
nüjlámadhtsik ba jeché! an yejche' 
bitsow, ne'ech Кіп ów tela'k'i abal 
in jik'náltsik an yajtsiktaláb xi 
exom in tamwal jeché! an уејсһе! 
bitsow, ne'echtsik kin uk'intsi ani 
kin t'e'pintsi. 16 Ме'есһ kin ulutsik 
enché!: 

—iCh'ojontál in chu'bíl jeché! an 
yejche! bitsow! Xin junwalwi'ik 
jelti jun i mímláb xi xeketlidh k'al i 
alwa! k'udhk'um xi biliy ani chakni!, 


ani xi t'unuyich tajat k'al in chákní!. 


Xin ko'ol jeye i k'wajbaxtaláb 

xi t'ajadh k'al i oro, k'al i labidh 
t'ujubtsik ani Kal i perla; 1? iabal 
júnk'i a k'ítsá ti K'ibchon ejtal хома! 
kajbidh in jalbíl xin ko'olwi'ik! 

Ejtal xu beldhomtsik an ti pakdha' 
tan, an bitsówlomtsik xi ne'ech ban 
tan, xu t'ojnaltsik ban tan ani ejtal 
xu t'ojnaltsik ban pujal, ówmétsik. 
18Tam tin chu'tsitsik an tin pawil 
jeché! an yejche! bitsow tam ti 
exom ti t'a'íl, in ulutsik kawidh 
enché!: 

—¿Jowa! bitsow wa'ach xi ne'ech 
kin junu jelti jeché! an yejche' 
bitsow? 

19In mujtsitsik ti pojodh in ók? 
abal kin хаа! ke и t'e'pinaltsik, 
uk'intsik, t'e'pintsik ani in ulutsik 
kawidh enché': 

—iCh'ojontál in chu'bíl jeché! an 
yejche! bitsow! Pos k'al an tumín xi 
wa'achwi'ik taja!, tumínladhnéktsik 
xin ko'ol an pakdha' tan ban pujal. 
iAni jánk'i a k'ítsá ti pakwat jeché! 
an yejche! bitsow! 

20 Þor tatá'tsik xi k'wajat walk'i!, 
xi dhabalábichtsik k'al na Dios, 
abatwáletsik ani t'iltsixtsik, ki 
kulbétsik k'al tin kwenta хома! in 
tamu jeché! an yejche! bitsow, pos 
na Dios in t'aja'ich kin jalbiy xowa! 
ti Pajtsámaltsik jeché! an yejche' 
bitsow. 

21 Jun i likat t'okat abatwále in 
dhaya! tám jun i t'ujub, xin junwal 
jelti jun i уејсһе! cha! t'ujub, in 
pet'na! ban pujal ani in ulu enché': 

—Anchan! jeye ti ne'ech ka pet'ná 
an yejche! bitsow Babilonia ani 
yab más jayk'i ne'ech ka witsiy ka 
chu'tat. 22Yab más jayk'i ne'ech ka 
ach'atmé ba jeché! an yejche! bitsow 
ti t'enyáb an són, ti jutsyáb an chúl 
ani an kornetatsik. Nibal más ne'ech 
ka wa'chin ba jeché! an уејсһе! 
bitsow i t'ojnaltsik, nibal ne'ech ka 
ach'atmé an cha! t'ujub ti che'náb. 
23Yabich ne'ech ka tajk'an i kamal 
ba jeché! an yejche! bitsow, nibal 
más ne'ech ka ach'atmé ti t'ajnal 
i ajib jelti xu t'ajnal tam wa'ach i 
tomkixtaláb. Pos an nüjultsik xi 
nüjlámadhtsik tachan!, ja'ichwi'ik xi 
más tumínladhtsik t'ajat xi wa'ach 
ban k'ay'lá ani a k'ambiyámal ejtal 
an atiklábtsik k'al na k'ambixtal. 

24Ba jeché! an yejche! bitsow 
chemdhats xu dhabalábichtsik k'al 

na Dios, i t'iltsixtsik ani ejtal xi 

chemdhatstsik ban k'ay!lá. 

1 Tam ti wat'éch ejtal jeché!, 
и ach'a! tá! walk'i' jun i 

kawidh káwintaláb jelt in káwintal 

yán i atiklábtsik xin ulal enché': 

iAleluya! An lo'eltaláb, an 

labidh t'okattaláb ani an 
chápláb, ni Diosil in dhabal, 

? pos Jajá! in lujtalk'i tu 

lújundhax ani in tsubtalk'i. 

In pidha' xowa! in lujyal kin 
bach'u an yejche! bitsow 
Babilonia xin junwal jelti 
jun i yejche! junkux inik 
uxum. 

Jeché! an yejche! bitsow, in 
walbindhám an atiklábtsik 
xi k'wajat ban chabál k'al 
an walastaláb xi jajá' in 
t'ajámal. 

T'ajan kin jalbiy k'al ni Diosil 
jeché! an yejche! bitsow, nin 
chemtal nin t'ójontsixiltsik 
na Dios. 

3In ulutsik jeye enché!: 

— ¡Aleluya! An paw хи bolilíl 
tam exom ti t'a'íl jeché! an yejche' 
bitsow, yab jayk'i ne'ech ka kublan 
ti bolilíl. 

4Xi jun inik ché! an yejcheltsik 
ani xi ché! jeye ta! ti k'wajattsik ejat, 
tudhlan tám kututsik asta chabál, 
in k'ak'na'tsik na Dios xi buxúl ban 
t'okat k'wajtaláb ani in ulaltsik 
enché': 

—iAleluya! iAnchan! ka t'ájan! 

5 Ach'atmé tám jun i káwintaláb 
xi kale ban tokat k'wajtaláb xin ulu 
enché': 

Ka Kal'na'tsik пі Diosil, 

ejtal tatá'tsik xa t'ójontsal 

ani xa jik'náltsik, 

ts'itsik ani pakdha!. 


An ajib xi ne'ech ka wa'chin 
tam an Ajátikláb kin utüch 
k'al Јаја! an belomtsik 

SU ach'a! jeye jelt in káwintal yán 
i atiklábtsik, jelt xan tu bososól yán 
i walja'tsik ani jelti tam u pík'nal 
kawidh i junkil xin ulaltsik enché': 

iAleluya! In tujüch ti tak'ix an 
Ok'óxláb, ni Diosil xi ejtal in 
ejtowal kin t'aja!. 

7 Ku kulbéch хо!, ku k'ijidhméch 

ani ki k'ak'na! an OK'óxláb, 
pos in bajúmalich an k'ij xowk'i 

an Ajátikláb ti ne'ech kin 

utüch k'al Јаја! an belomtsik 

jelt xan ti jun i kwitól 

u tomkinalich k'al jun i 

tsidhan. 

An belomtsik, k'wajatich 
t'ojojodh abal ka k'wajay 
k'al an Ajátikláb; 

8 ani pidhnékich ka xeketlin k'al 

i alwa! k'udhk'um xi biliy, 
t'okat ani ch'axixíl. 
Pos ап alwa! k'udhk'um xi biliy, in 
lé' kin ulu nin lujat xe'chintal xu 
dhabalábichtsik k'al na Dios. 

STin utsa! tám enché! an tokat 
abatwále: 

—Ka dhutsa! enché': “K'ijidh tajat 
abal xita! xi kanidhtsik ban ajib tam 
an Ajátikláb kin utúch an belomtsik 
abal ka k'wajách Kal Jajá!.” 

Ani tin utsa! jeye enché!: 

—Jeché! ja'ich tsubax in káwintal 
a Dios. 

1? In tudhlan tin tamét an tokat 
abatwále abal ku k'ak'na!, por јаја! 
tin utsa! enché!: 

—Yab ka t'aja' anchan'; pos naná! 
u t'ójontsalk'i neye na Dios jelti tatá! 

ani na at kidhábtsik xin beláltsik 
xowa! in ólnámal na Jesús. Tokotk'i 
na Dios ka k'ak'na!. 

Jachan' ар tsubaxtaláb хома! in 
ólnámal na Jesús, ja'ich k'ál tu 
ijtsinal an t'iltsixtsik. 


An inik xi punat ban dhak bitsim 

10 chu'u tám jebél an walk'i' ani 
xalk'an jun i dhak bitsim. Xi ta! ti 
punat taja!, in bij Lujat ani Tsubax, 
kom Јаја! in lujtalk'i tu lújundhom 
ani tu péjéx. 1?Nin wal ch'axixíl 
t'ajat jelti an k'amal, yán i kwetsotsik 
k'wajbaxtaláb in k'wajbím bin 
ók? ani ta! tin ko'ol dhutsadh jun 
i bijláb xi tokotk'i Jajá! in exlál. 
13Xeketlidh k'al jun i xeketláb xi 
ch'o'odh t'ajat k'al i xich' ani u bijyáb 
tin Káwintal a Dios. ^Wewkómte 
Kal уап i soldadotsik хі tál walk'i', 
xeketlidhtsik k'al i alwa! k'udhk'um 
xi biliy, dhakni' ani t'okat ani 
punutsik k'al i dhak bitsim. 1°Вїп wi! 
u kalel jun i wi'idh machét abal kin 
t'ak'iy kál an atiklábtsik xi kál tu 
tomnáb ani ne'ech ti chapik tak'ix. 
Јаја! ne'ech kin lájundha'tsik jelt хап 
tin t'ajál an wát'il uba xin wat'yal 
Kal in akan ani ne'ech Кіп баја! kin 
wat'na'tsik an k'ak'adh yajtsiktaláb 
xi tál bin chákub na Dios xi ejtal in 
ejtowal kin t'aja'. 16 Ani bin eblidh 
k'udhk'umil ani bin ch'ejet, in 
ne'dhál dhutsadh jeché! an bijláb: “In 
Pulek Tak'íxal i pakdha' tak'ix ani in 
Ajátik i ajátiklábtsik." 

170 chu'u tám juní jun i t'okat 
abatwále xi ta! ti kubat ba k'ítsá 
ani in utsa! kawidh enché! ejtal an 
ch'ichintsik xi xe'ech ti jumumül: 

—Jala' ani ki junkuntsik abal ta 
k'apul ban k'apüxnich xi ne'ech kin 


APOKALIPSIS 19, 20 


Paja! na Dios. 1$Abal ka k'aptsitsik 
tin t'u'úl i pakdha' tak'ix, i ok'lek 
soldadotsik ani i likdha' iniktsik. 
Abal ka k'aptsitsik jeye tin t'u'ál i 
bitsim ani xi punattsik taja'. Nin 
бит] jeye i jolibtsik ani xi yaba'; xi 
ts'itsik ani xi pakdha!. 

197 chu'u tám an at'ax ani an 
pakdha! tak'ix xi k'wajat ban 
chabál k'ál nin soldadojiltsik, 

xi junkunéktsik abal kin péjey 

xin púnúm an dhak bitsim ani 

nin soldadojiltsik. 20 Yak'wan 

an at'ax junax K'al jachan' an 
k'ambix t'iltsix xin t'ajámal i 

labidh exóltsik tin tamét jeché! an 
at'ax. K'al tin kwenta an exóltsik 
xin t'ajám, an k'ambix t'iltsix in 
k'ambiyámal xin walkámaltsik ka 
k'wajbantsat tin exólixtal an at'ax 
апі in k'ak'nantsámal tin ch'ilábil. 
An at'ax ani an k'ambix tiltsix, 
pet'nátsik ejat ban k'amal xi k'wajat 
jomomól xuk'udh Kal i asufre. ?! Xi 
más, chemdhátsik k'al an machét 
xu kalel bin wi! xin púnúm an dhak 
bitsim ani ejtal an ch'ichintsik, ajwé 
k'al nin t'u'úl xi chemdhátsik. 


Xi mil i tamub 

2 Tayíl u chu'u ti pa'íl маі! 

jun i t'okat abatwále xin 
tsi'dhál an japixtaláb abal kin japiy 
an owtsiktaláb xi yab in ko'ol in 
ok'ontal in ówtsík ani in teykóm 
jun i уејсһе! pat'ál. 2Jeché! an tokat 
abatwále in yak'wa' an yejche! 
aknidh chan, xi ja'ich an weje! chan 
xu bijyáb ti lej at'ax ani ta Satanás 
ani in wik'a! k'al an pat'ál tin nakíl 
mil i tamub. ?An t'okat abatwále 
in pet'na! an yejche' aknidh chan 
ban owtsiktaláb xi yab in ko'ol 

in ok'ontal іп ówtsík. Таја! tin 
mapuy ani in pajk'intsi an ti wi'leb 
abal yabich más kin k'ambiy an 
atiklábtsik asta ka wat'ey xi mil i 
tamub. Tayíl, tam ka wat'éch xi mil 
і tamub, ne'ech ka walká wé' i k'ij. 

^U chu'u jeye i t'okat 
k'wajtalábtsik ani buxkan taja' 
xi pidhantsik ti awiltaláb ti 
lújundhom. U chu'u jeye nin 
ejattaltsik xi kotsidhtsik tin ók" 
k'al tin kwentak'i abal in beláltsik 
хома! in ólnámal na Jesús. 
Jajá'tsik yab in k'ak'námal an at'ax, 
nibal in k'ak'nantsámal an tin 
ch'ilábil, nibal in walkámaltsik ka 
k'wajbantsat tin exólixtal an at'ax 
bin pík'ib o bin k'ubak. U chu'u ke 
ejechtsik ti ít ani tak'xin tin nakíl 
mil i tamub junax kal na Kristo. 
5Jeché! ja'ich tin jidhtal ti ejech ti 
ít an chemélomtsik. Por xi k'e'et an 
chemélomtsik yab ја! ejechtsik ti ít, 
asta tam ka wat'éch xi mil i tamub. 
SiK'ijidh t'ajat ani t'okodhich k'al 
na Dios, xi ne'ech ka ejech tam ka 
ejdhá tin jidhtal an chemélomtsik! 
Jeché'tsik, yabich ja! ne'ech ka 
chemech tin chabtal. Jajá'tsik 
ne'ech ti pále! abal na Dios ani abal 
na Kristo ani ne'ech ka k'wajaytsik 
ti tak'ix k'al na Kristo tin nakíl mil 
i tamub. 

7Тат ka wat'éch xi mil i tamub, 
an lej at'ax ne'ech ka walká xon tu 
kó!yáb balidh, Sani ne'ech ka Kale 
kin k'ambiy ejtal an atiklábtsik 
xi k'wajat ban K'ay'lá. Ne'ech kin 
k'ambiy na Gog ani na Magog, 
ne'ech kin junku an soldadotsik 
abal ti péjéx. Nin yaníl, in junwal 
jelti an kidhib xi wa'ach ban pujal. 
9K'aletsik putál in ch'ikwél an 

chabál, in wiliytsik xon ti k'wajat 
xu dhabalábichtsik k'al na Dios 
ani an bitsow xu k'anidháb t'ajat 
k'al na Dios. Por pet'nantsattsik 
ti k'amal k'al na Dios ani ejtal 
t'a'aytsik. 19 Апі an lej at'ax, xi 
kál ti kambidhtsik, pet'ná ban 
kamal xi xuk'udh k'al i asufre, 
xon ti pet'nadhtsik an at'ax ani 
an k'ambix tiltsix. Taja! ne'ech ti 
yajlombédhábtsik akal i k'ij malilíl 
i kij. 


An lújundhaxtaláb tin tamét an 
yejche! dhak tokat k'wajtaláb 

10 chu'u tám jun i yejche! dhak 
tokat k'wajtaláb ani xi ta! ti buxúl 
taja'. Tin tamét Jajá', wixk'in 
an chabál ani an walk'i' ani yab 
elan ní wé! xon ti ka k'wajbá an 
chabál ani an walk'i'. 120 chu'u 
an chemélomtsik, ts'itsik ani 
pakdha', kubutsik tin tamét na Dios. 
Welan tám an dhutsadh üwtsik 
ani welan jeye jún xi ja'ich xon ti 
k'wajat dhutsadh nin bij xi ne'ech 
kin bach'utsik an xe'chintaláb 
xi yab in ko'ol in ok'ontal. An 
chemélomtsik, lújundhá k'al tin 
kwenta xowa! in t'ajámaltsik, 
xantik'i ti k'wajat dhutsadh ba 
jachan' an dhutsadh úwtsik. 3 An 
pujal in pidhna' an chemélomtsik 
xi taja! tin ko'ol, an chemlá ani 
xon tu ulel an chemélomtsik, in 
pidhna'tsik jeye xi taja! tin ko'ol. 
Ejtal an chemélomtsik, lújundhá 
juntsik ti juntsik k'al tin kwenta 
хома! in t'ajámal. An chemlá 
ani xon tu ulel an chemélomtsik, 
pet'ná ban k'amal. Jeché!, ja'ich nin 
chabtal an chemlá. !5Taja! jeye ti 
pet'ná xi yabtsik eltsin dhutsadh 

tin bij хоп ti k'wajat dhutsadh nin 
bijtsik xi ne'ech kin bach'utsik 
an xe'chintaláb xi yab in ko'ol in 


ok'ontal. 
2 U chu'u tám jun i ít маі! 
ani jun i ít chabál; pos 
an jidhtal walk'i' ani an jidhtal 
chabál, wixk'in ani yabich wa'chin 
an pujal. ?Naná', xu bij Juan, u 
chu'u an tokat bitsow ti pa'íl маі! 
t'ojojodh t'ajat, jelti jun i tsidhan 
xi k'wajat t'ojojodh abal ne'ech ti 
tomkinal. Jeché! an bitsow, ja'ich 
an ít Jerusalén xi abnadh k'al na 
Dios. 3 Ani u ach'a! jun i kawidh 
káwintaláb xi tál walk'i' xin ulu 
enché!: 

—Ka tela!, na Dios k'wajatich xo! 
Kal an iniktsik. An iniktsik ne'ech 
ka k'wajay tin bitsówil na Dios ani 
Jajá', ne'ech ka k'wajay tin Diosil. 
4Ne'ech ka k'wi'tsintsik tin ja'mál 
nin wal k'al na Dios ani yabich 
ne'ech ka wa'chin i chemlá, nibal 
i uk'il, nibal i t'e'pintaláb, nibal i 
yajal; pos ejtal xowa! xi wa'achwi'ik, 
wat'éch. 

5In ulu tám enché! xi ta! ti buxül 
ban t'okat k'wajtaláb: 

—Naná! u t'ajál ti ít ejtal 
xowa'kich. 

In ulu jeye enché!: 

—Ka dhutsa!, pos ejtal jeché! xowa! 

u ulal, tsubax ani awil ka belan. 
STayíl tin utsa! enché': 

—T'ajadhich ti k'wajat. Naná'ich 
nin tujtal ani nin ok'ontal, xi ok'ox 
ani tayíl. Xita! u tsikél, ne'ech ku 
pidha! an ti ја! xu kalel xon tu kalel 
an ja' xin pidhnál an xe'chintaláb 
xi yab in ko'ol in ok'ontal ani yab 


An ít walk'i' ani an ít chabál 

ne'ech kin jalbiy ni jun xata'. "Xita' 
kin kuxuy ejtal xowa'kich k'al Naná! 
tu kwenta ani yab kin jila! ti kin 
bela', ne'ech ku pidha' ejtal хома! 

u ko'ol; ne'ech kin k'wajay tin Dios 
Kal јаја! ani јаја! ne'ech ka k'wajay 
tu chakámil. $Por xi jik'elomtsik, xi 
yabtsik u belom, xi pojkantáltsik, 
xu chemdhaxtsik, xu junkunaltsik 
k'al xi yab in tomtal, xu dhimantsik, 
хіп k'ak'náltsik i ch'ilab ani ejtal 

xu k'ambixtsik, ne'ech ka k'aletsik 
ban k'amal хі k'wajat jomomól 
xuk'udh k'al i asufre. Jeché! ja'ich 
an chemlá xin chabtal. 


An ít Jerusalén 

9 Tsích tám xon tin k'wajat jún 
ti éb xi bük an t'okat abatwáletsik 
xi tá'wi'ik tin teykóm jün xi bük 
an lejab ts'utsat k'al jún xi búk an 
k'ak'adh yajtsiktaláb xi tin ok'ontal 
ani tin ша! enché!: 

—Jala' ani ne'ech tu óltsi xi ne'ech 
kin tomikna' an Ajátikláb. Jeché' 
an Ajátikláb, ja'ich jelti an borrego 
xu pikbantsáb na Dios. 

10 Ban xalk'antsixtaláb xi tin 
pidha' ku chu'u an T'okat Ejattaláb, 
an tokat abatwále tin јӣпа! ba 
jun i yejche! t'ek'at chén ani tin 
xalk'antsi an ti yejche! t'okat bitsow 
Jerusalén xi k'wajat ti pa'íl walk'i' 
xi tál ba na Dios. 1! Jachan' an 
bitsow, ch'axixíl k'al nin tajáx na 
Dios ani nin ch'axixíltal in junwal 
jelti jun i labidh t'ujub xu bijyáb 
ti jaspe, tajujúl jelti lam. 12 Malilíl 
jachan' an bitsow, mapudh k'al jun 
i mapuxtaláb púlek ani t'ek'at. In 
ko'ol lajucháb i wi'leb ani ba juntsik 
an wi'leb, kubutsik juntsik i t'okat 
abatwále. Ba juntsik an wi'leb, 

dhutsadh juntsik і bijláb, xi ja'ich xi 
lajucháb nin chakámiltsik na Israel. 
13Óx i wi'leb k'wajat in lujtal xon 
tu kalel na k'ítsá, óx jeye ebál, óx 
alál ani óx, in lujtal xon tu ochel 
na k'ítsá. 14№іп mapúl an bitsow 
aknidh k'al lajucháb i t'ujubtsik ani 
ban t'ujubtsik, k'wajat dhutsadh піп 
bij xi lajucháb nin abatwálejiltsik 
an Ajátikláb. 

15 An t'okat abatwále xi k'wajat 
ti t'ilom k'al naná!, in teykóm jun i 
lejbaxtaláb xi t'ajadh k'al i oro abal 
kin lejbay an bitsow, nin wi'lébiltsik 
ani піп mapúl. '$ An bitsow, ché! 
in waltsik in ko'ol, nin nakíl ani 
nin ch'ikwél junax anik'i. An t'okat 
abatwále in lejbay an bitsow k'al 
an lejbaxtaláb ani chab mil láju 
inik i kilómetro ti lejban; nin nakíl, 
nin tek'íl ani nin ch'ikwél, junax 
anik'i. 7 Tayíl in lejbantsi jeye an 
tin mapül, ox inik ché! i metro ti 
lejban. Jeché! an lejbaxtaláb xin 
éyna' an t'okat abatwále, ja'ich an 
lejbaxtaláb xin éynál an iniktsik. 

18 An mapuxtaláb, t'ajadh Kal i 
t'ujub xu bijyáb jaspe ani an bitsow, 
k'al i mapal oro ti t'ajadh, in junwal 
jelti jun i lam xi t'okat. 1 Nin akan 
an mapuxtaláb, labidhmédhats 
k'al xowa'kich i labidh t'ujubtsik: 
nin jidhtal, k'al i jaspe; nin chabtal, 
k'al i safiro; nin oxtal, k'al i ágata; 
nin che'tal, k'al i esmeralda; 20nin 
bo'tal, k'al i ónise; nin akakláb, 
kal і kornalina; nin bükláb, k'al 
i krisólito; nin waxikláb, k'al i 
berilo; nin beléjuláb, k'al i topasio; 
nin lájutal, k'al i krisoprasa; 
nin lajujuntal, k'al i jasinto ani 
nin lajuchabtal, k'al i amatista. 

?1 Xi lajucháb an wi'leb, i labidh 

t'ujubtsik xu bijyáb ti perla; juntsik 
an wi'leb, k'al juntsik i perla ti 
t'ajadh. Ani an pulek bél xi k'wajat 
ba jachan' an bitsow, t'ajadh k'al i 
mapal oro jelti lam xi tajujúl. 

22Ba jachan' an bitsow, yab u 
chu'u ni jun i pulek atá xon tu 
k'ak'náb na Dios, pos an Ok'óxláb, 
na Dios xi ejtal in ejtowal kin t'aja', 
Jajá'ich na k'wajat jelti an atá xon 
ti Јаја! и k'ak'náb ani an Ajátikláb 
jeye. 23 An bitsow yab in yéntsal 
ka tajbayat k'al a k'ítsá nibal k'al a 
ích', pos u tajbayáb k'al nin tajáx na 
Dios ani an Ajátikláb, xi ja'ich jelti 
an borrego xu pikbantsáb na Dios, 
ja'ich nu tajaxtaláb. ?^An atiklábtsik 
xi lo'odhich, ne'ech ka xe'chintsik 
bin tajáx jachan' an bitsow ani an 
pakdha! tak'ix xi ban K'ay'lá, ne'ech 
kin jána'tsik taja! i ch'ejwalixtaláb 
ani ne'ech kin k'ak'na'tsik na 
Dios. ?5Nin wi'lébiltsik yab jayk'i 
ne'ech ka mapyat, pos taja' yab 
ne'ech ka jik'wchin. ?8Ejtal an 
atiklábtsik, ne'ech kin jüna' taja' i 
alwa! ch'ejwalixtaláb ani ne'ech 
kin k'ak'na'tsik na Dios. ?7 Yab 
jayk'i ne'ech ka ochich taja! xowa' 
yab alwa!, xowa! at'ax nibal xu 
k'ambixtsik. Tokot ne'ech ka 
ochichtsik taja' xi kwajat dhutsadh 
nin bij bin dhutsadh úwil an 
Ajátikláb. Jeché! an dhutsadh úw, 
ja'ich xon ti dhutsadh xi ne'ech kin 
kó'oytsik an xe'chintaláb xi yab in 
ko'ol in ok'ontal. 
2 An t'okat abatwále tin 

óltsi tám jun i alabél 

walja! ani an ja! xi wa'ach taja', 
ja'ich xin pidhnál i xe'chintaláb 
xi yab in ko'ol in ok'ontal. Jeché! 
an ja', tajujúl jelti lam ani u kalel 

bin t'okat k'wajtal na Dios ani 
ban Ajátikláb. ?Junax ch'ejel ban 
pulek bél xi k'wajat ba jachan' an 
bitsow ani jun pak'e! jun pak'e! tin 
waltsik an walja!, taja! ti kubat an 
te! xin pidhnál an xe'chintaláb xi 
yab in ko'ol in ok'ontal, xu walim 
lajuchábíl ti tamub. Ích' ta ích' 

u walim ani nin xekéltsik alwa! 
abal ka jeldhá k'ál an atiklábtsik. 
3Yabich ne'ech ka wa'chin xata! 
xi bijidh ke ne'ech ka k'ale ban 
k'ibeltaláb. Nin t'okat k'wajtal 

na Dios ani an Ajátikláb, taja' 
ne'ech ka k'wajay ba jachan' an 
bitsow ani ne'ech ka k'ak'ná k'al 
nin t'ójontsixiltsik. *Ne'ech ka 
chu'tat k'al nin t'ójontsixiltsik ani 
ne'ech kin kó'ontsitsik an tin bij 
ba nin pík'ib. 5Таја! yab ne'ech ka 
jik'wchin. Xi ne'ech ka k'wajaytsik 
taja!, yab ne'ech kin yéntsitsik i 


tajbaxtaláb, nibal nin tajáx na k'ítsá. 


Pos ne'ech ka tajbayattsik k'al na 
Dios, an Ok'óxláb ani ne'ech ti 
tak'ixtsik malilíl і Кі. 


K'unatich xowk'i ti ne'ech 
ka tsích na Jesukristo 


Tin ша! jeye enché! an tokat 
abatwále: 

—Ejtal jeché! xowa! и ulal, tsubax 
ani awil ka belan. An OK'óxláb, na 
Dios xin ijtsal an t'iltsixtsik, in 
abnámal nin t'okat abatwálejil abal 
kin xalk'antsi nin t'ójontsixiltsik 
хома! ne'ech ka támun k'unat i k'ij. 

7 —iK'unat i k'ij ne'ech kin tsích! 

¡K'ijidh abal xita' xin t'ajál xowa! 
in ulal nin tsubaxtalábil na Dios 
xi kwajat dhutsadh ba jeché! an 
dhutsadh üw! 


APOKALIPSIS 22 


8 Naná', xu bij Juan, u аса! 
ani u chu'u ejtal jeché!. Tam tu 
ach'ámalich ani u chu'ümalich, 
in tudhlan tin tamét an t'okat 
abatwále xi tin xalk'antsámal jeché! 
abal ku k'ak'na'. ?Por јаја! tin ша! 
enché': 

—Yab Ка t'aja' anchan', pos naná! 
u t'ójontsalk'i neye na Dios jelti 
tatá! ani na at kidhábtsik an t'iltsix 
ani ejtal xin t'ajáltsik xowa! k'wajat 
dhutsadh ba jeché' an dhutsadh úw. 
Tokotk'i na Dios ka k'ak'na!. 

10Tin ша! jeye enché': 

—Yab ka china! хома! k'wajat 
dhutsadh ba jeché' an dhutsadh 
úw, pos k'unatich xowk'i ne'ech ka 
támun jeché!. !! Xita' xin t'ajáltsik 
хома! yab lujat, ја! kin óntsi kin 
t'aja'tsik xowa! yab lujat; xi at'axtsik, 
jila! kin óntsi kin Paja! xowa! at'ax. 
Por xi lujattsik, kin óntsi kin Раја! 
хома! lujat ani xi t'okodhichtsik k'al 
na Dios, kin óntsi kin t'oko tinbá!. 

12 —K'unat і kij ne'ech kin 
tsích ani ne'ech ku tsildha! an 
ch'ejwalixtaláb хі ne'ech tu pidha! 
juntsik ta éb, k'al tin kwenta 
xowa'k'i а t'ajámaltsik. 1 Naná'ich 
nin tujtal ani nin ok'ontal, xi ok'ox 
ani xi tayíl. 

14K'ijidh xita! exomtsik in t'okwal 
tinbá! abal kin ejtotsik ka шеу 
xon ti k'wajat an te! xin pidhnál 
an xe'chintaláb xi yab in ko'ol in 
ok'ontal ani abal kin ejtotsik ka 
ochich bin wi'lébil an bitsow. 15Рог 
xi at'axtsik, xu dhimantsik, xu 
junkunaltsik k'al xi yab in tomtal, 
xu chemdhaxtsik, xin k'ak'náltsik i 
ch'ilab ani ejtal xin kulbetnáltsik ti 
k'ambix, eléb ne'ech ka jilk'on. 

16 Naná!, xu bij Jesús, u abámal 
nu t'okat abatwálejil abal kin óltsi 
jeché! ejtal an belomtsik. Naná'ich 
nin tujtal ani nin kidhtal an pulek 
tak'ix Dabid. Naná'ich nin k'wajat 
jelti na pulek ót xu kalel tam 
dhajaw. 

17 An T'okat Ejattaláb ani an 
belomtsik, in ulaltsik enché': 

—Jala!. 
Xita' kin ach'a', kin ulu jeye: 
—Jala'. 

Xita! u tsikél, ka tsích ani 
kin uch'a! an ја! xin pidhnál an 
xe'chintaláb xi yab in ko'ol in 
ok'ontal ani yab ne'ech kin jalbiy ni 
jun xata'. 

18Ejtaltsik xin ach'ál хома! k'wajat 
dhutsadh ba jeché' an dhutsadh úw, 
u utsáltsik enché': Max jun xita! kin 
puntsiy xowa! jé! k'wajat dhutsadh, 
ne'ech jeye tám ka pidhan k'al na 

Dios an ti k'ak'adh yajtsiktaláb 
xi kwajat dhutsadh ba jeché! an 
dhutsadh úw. 19 Апі max jun xita' 
kin wék'oy jun xata! xowa! k'wajat 
dhutsadh ba jeché' an dhutsadh úw, 
ne'ech jeye ka wék'ontsat tin bij 
k'al na Dios ban dhutsadh úw xon 
ti kwajat dhutsadh nin bijtsik xi 
ne'ech kin bach'u an xe'chintaláb xi 
yab in ko'ol in ok'ontal. Yab ne'ech 
ka walká ka ochich ban t'okat 
bitsow xi k'wajat in t'ilál jeché! an 
dhutsadh üw. 

20 An Ajátikláb, xin ólnál jeché!, in 
ulal enché': 

—Tsubax u ulal abal k'unat i k'ij 
ne'ech kin tsích. 

Anchan! ka t'ájan. ¡Ki tsích, 
Ajátikláb Jesüs! 

21 Ka bach'waltsik ech'ek'i nin 
alwa'tal ni Ajátik Jesukristo. 
Anchan! ka t'ájan. 

